

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 69 /ສພຊ

ນະຄອນຫຼວງວຽງຈັນ, ວັນທີ 11 ທັນວາ 2024

**ກົດໝາຍ**

**ວ່າດ້ວຍການສຶກສາ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບ​ນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ​ການ ​ຄຸ້ມ​ຄອງ, ຕິດຕາມ, ກວດກາ ວຽກງານສຶກສາ ເພື່ອເຮັດໃຫ້ວຽກງານ​ດັ່ງກ່າວ ໄດ້​ມາດຕະຖານ, ມີ​ຄຸນ​ນະພາ​ບ, ມີຄວາມຍືນຍົງ​ ແນໃສ່ຮັບປະກັນການພັດທະ​ນາ​ຊັບ​ພະຍາ​ກອນ​ມະນຸດ​​ ​ໃຫ້​ກາຍ​ເປັນ​ພົນລະ​ເມືອງ​ດີ, ມີຄຸນສົມບັດສິນ​ທຳປະຕິ ວັດ, ມີ​ຄວາມ​ຮູ້, ຄວາມ​ສາມາດ​, ມີວິຊາ​ຊີບ,​ ມີຄວາມ​ຊຳນານ​ງານ, ມີ​ສຸຂະພາບ​ພະລາ​ນາ​ໄມ, ຮູ້ປົກປັກ​​ຮັກສາ​ແລະ ສົ່ງ​ເສີມ ສິລະ​ປະ, ວັດທະນະທຳ ​ແລະ ຮີດຄອງ​ປະ​ເພນີ​ອັນ​ດີ​ງາມ​ຂອງ ຊາດ, ທ້ອງຖິ່ນ,ສາມາດເຊື່ອມ​ໂຍງກັບ​ພາກພື້ນ ແລະ ສາກົນ ປະກອບສ່ວນ​ເຂົ້າໃນ​ການ​ປົກປັກ​ຮັກສາ ແລະ ພັດທະນາປະ​ເທດ​ຊາດ.

**ມາດຕາ 2 (ປັບປຸງ) ການ​ສຶກສາ**

ການ​ສຶກສາ​ ແມ່ນ ​ຂະ​ບວນການ​ສອນ, ​ການ​ຮຽນຮູ້ທາງດ້ານທິດ​ສະ​ດີ ແລະ ພຶດຕິ​ກຳຕົວ​ຈິງ ກ່ຽວກັບ​ວິທະຍາສາດທຳ​ມະ​ຊາດ, ວິທະຍາສາດສັງຄົມ,​ ເຕັກ​ໂນ​ໂລ​ຊີ ແລະ ນະວັດຕະກຳ ເພື່ອພັດທະນາ​ຊັບພະຍາກອນ​ມະນຸດ​ ຢ່າງຮອບດ້ານ.

**ມາດຕາ 3 (ປັບປຸງ) ການອະທິບາຍ​ຄຳສັບ**

ຄຳສັບ​ທີ່​ນຳ​ໃຊ້​ໃນ​ກົດໝາຍສະບັບ​ນີ້ ມີ​ຄວາມ​ໝາຍ ​ດັ່ງນີ້:

* 1. **ພົນລະ​ເມືອງ** ໝາຍ​ເຖິງ ຄົນ​ລາວ, ຄົນ​ຕ່າງ​ດ້າວ, ຄົນ​ຕ່າງປະ​ເທດ ​ແລະ ຄົນ​ບໍ່​ມີ​ສັນຊາດ ທີ່ດໍາລົງຊີວິດ ຢູ່ ສປປ ລາວ;​
  2. **ຄອບຄົວ** ໝາຍ​ເຖິງ ພໍ່, ​ແມ່ ຫຼື ຜູ້​ປົກຄອງ​ຂອງ​ຜູ້​ຮຽນ;
  3. **ທຸດຈະລິດ** ໝາຍ​ເຖິງ ຄວາມລຳອຽງ, ຕົວະ​ຍົວະ ແລະ ບໍ່ສັດຊື່​ບໍລິສຸດ;
  4. **ການວັດຜົນ** ໝາຍ​ເຖິງ ຂະ​ບວນການຈັດ​ຫາ​ຂໍ້​ມູນ ກ່ຽວກັບ​ຜົນສຳ​ເລັດ​​ການຮຽນຂ​ອງຜູ້​ຮຽນ ເພື່ອນຳ ໄປສູ່​ການ​ຕັດສີນ​ຄຸນຄ່າ ດ້ວຍຫຼາຍວິທີ​ການ ເຊັ່ນ ການ​ກວດກາ, ການ​ທົດ​ສອບ, ການ​ສອບ​ເສັງ ​ແລະ ອື່ນໆ;
  5. **ການ​ປະ​ເມີນ​ຜົນ** ໝາຍ​ເຖິງ ການ​ນຳ​​ເອົາ​ຜົນ​​ການ​ວັດຜົນ ມາ​ຕັດສີນ​ຄຸນຄ່າຂອງ​ຜົນສຳ​ເລັດ​ທາງ​ການ​ຮຽນ;
  6. **ຄະນະ​ພັດທະນາ​ການ​ສຶກສາ** ໝາຍ​ເຖິງ ການຈັດ​ຕັ້ງໜຶ່ງ ທີ່ມີ​ຄວາມ​ຮັບຜິດຊອບ​ໃນ​ການ​ພັດທະ ນາ​ການ​ສຶກສາ ທັງ​ໃນ​ ​ແລະ ນອກ​ໂຮງຮຽນ ເພື່ອ​ຊຸກຍູ້, ສົ່ງ​ເສີມ ແລະ ອຳນວຍ​ຄວາມ​ສະດວກ ​​ໃຫ້​ທຸກ​ຄົນ​ໄດ້​ຮັບ​ການສຶກສາ ຢ່າງ​ທົ່ວ​ເຖິງ ຊຶ່ງ​ປະກອບ​ດ້ວຍ ບຸກຄະລາ​ກອນຈາກ​ພາກສ່ວນ​ຕ່າງໆ ທີ່​ກ່ຽວຂ້ອງ.

**ມາດຕາ 4 (ປັບປຸງ) ນະໂຍບາຍຂອງ​ລັດ ກ່ຽວກັບ​ວຽກງານ​ສຶກສາ**

ລັດ​ ຖືເອົາການ​ສຶກສາ ໄປກ່ອນກ້າວໜຶ່ງ ແລະ ເປັນ​​ວຽກ​ງານໃຈກາງຂອງ​ການ​ພັດທະນາ​ຊັບພະ​ຍາກ​ອນມະນຸດ ​ແລະ ສົ່ງ​ເສີມທຸກ ​ເພດ, ​ໄວ ແລະ ​ເຜົ່າ ໃຫ້​ເຂົ້າ​ເຖິງການ​ສຶກສາ.

ລັດ ​ເອົາ​ໃຈ​ໃສ່​ຂະຫຍາຍການ​ສຶກສາກ່ອນ​ໄວ​ຮຽນ, ສົ່ງ​ເສີມ ການອະນາໄມ, ສຸຂະພາບ, ​ໂພ​ຊະນາ​ການ ຂັ້ນພື້ນຖານ ໃນ​​ໂຮງຮຽນ ແລະ ຖືເອົາການ​ສຶກສາ​ພາກ​ບັງ​ຄັບ ​​ເປັນ​ການ​ສຶກສາທີ່ບໍ່ໃຫ້ເສຍຄ່າ ຢູ່ສະຖານການສຶກສາຂອງລັດ.

ລັດ ເພີ່ມທະວີການລົງທຶນ ເຂົ້າໃນການພັດທະນາການສຶກສາ ໃຫ້ມີຄຸນນະພາບ, ຂະຫຍາຍຕົວ ຢ່າງທົ່ວເຖິງ, ພ້ອມກັນນັ້ນ ກໍເອົາໃຈໃສ່ ສ້າງ, ພັດທະນາ ແລະ ປະຕິບັດນະໂຍບາຍຕໍ່ ຄູ, ບຸກຄະລາກອນການສຶກສາ ແລະ ຜູ້ຮຽນ ຢ່າງເໝາະສົມ.

ລັດ ຊຸກຍູ້ ແລະ ສົ່ງເສີມ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ລົງທຶນ ເຂົ້າໃນການພັດທະນາການສຶກສາ ໂດຍສະເພາະອາຊີວະສຶກສາ ແລະ ການຝຶກອົບຮົມວິຊາຊີບ ໃຫ້ໄດ້ມາດ ຕະຖານ, ມີຄຸນນະພາບ ດ້ວຍນະໂຍບາຍສົ່ງເສີມດ້ານຕ່າງໆ ເປັນຕົ້ນ ສ້າງເງື່ອນໄຂ ແລະ ອໍານວຍຄວາມສະດວກ, ນະໂຍບາຍສິນເຊື່ອ, ຍົກເວັ້ນ ຫຼື ຫຼຸດຜ່ອນພາສີ, ອາກອນ ແລະ ຄ່າທຳນຽມ ຕາມກົດໝາຍ ແລະ ລະບຽບການ.

**ມາດຕາ 5 (ປັບປຸງ) ຫຼັກການ ກ່ຽວກັບ​ວຽກງານສຶກສາ**

ວຽກງານ​ສຶກສາ ​ໃຫ້ປະຕິບັດຕາມ​ຫຼັກການ ​ ດັ່ງນີ້:

1. ~~​~~ສອດຄ່ອງກັບ​ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດການພັດທະນາຊັບ ພະຍາກອນມະນຸດ ແຫ່ງ​ຊາດ ແລະ ແຜນພັດທະນາ​ເສດຖະກິດ-ສັງຄົມ ແຫ່ງ​ຊາດ ໃນແຕ່ລະໄລຍະ​​​;

2. ຮັບປະກັນ ສາມ ລັກສະນະ ຄື ລັກສະນະຊາດ, ລັກສະນະວິທະຍາສາດ ແລະ ທັນ​ສະ​ໄໝ, ລັກສະ ນະມະຫາຊົນ;

3. ປະຕິບັດ ຫ້າ ຫຼັກມູນ​ ຄື ຄຸນສົມບັດສຶກສາ, ປັນຍາສຶກສາ, ແຮງງານສຶກສາ, ພະລະສຶກສາ ແລະ ສິລະປະສຶກສາ ຢ່າງ​ເປັນ​ເອກະ​ພາບ;

4. ຮັບປະກັນໃຫ້​ການ​ຮຽນ ​ມີຄວາມຕໍ່ເນື່ອງ ແລະໄປຄຽງຄູ່​ກັບການ​ປະຕິບັດຕົວ​ຈິງ;

5. ຮັບປະກັນຄວາມສະເໝີພາບ, ຖືກຕ້ອງ, ໂປ່ງໃສ,​ ເປີດເຜີຍ, ຍຸຕິທໍາ ແລະ ສາມາດກວດສອບໄດ້;

6. ປະສານ​ສົມທົບ ລະຫວ່າງ ການ​ສຶກສາ ໃນ​ໂຮງຮຽນ ແລະ ນອກ​ໂຮງຮຽນ ​ກັບ​ການ​ສຶກສາອົບຮົມຢູ່ໃນຄອບຄົວ​ ແລະ ​ສັງຄົມ;

7. ຮັບປະກັນຄຸນນະພາບ, ​ເຊື່ອມ​ໂຍງ​ເຂົ້າກັບການສຶກສາພາກພື້ນ ແລະ ສາກົນ.

**ມາດຕາ 6 (ປັບປຸງ) ສິດຂອງພົນລະເມືອງໃນການສຶກສາ**

ພົນລະເມືອງທຸກຄົນ ໂດຍບໍ່ຈໍາແນກ ສັນຊາດ, ເຊື້ອຊາດ, ສາສະໜາ, ເຜົ່າ, ເພດ, ໄວ, ສະຖານະພາບທາງດ້ານຮ່າງກາຍ ແລະ ດ້ານເສດຖະກິດ-ສັງຄົມ ລ້ວນແຕ່ມີສິດໄດ້ຮັບການສຶກສາທີ່ມີຄຸນນະພາບ, ການຮຽນຮູ້ຕະຫຼອດຊີວິດ ຢ່າງເທົ່າທຽມກັນ ຕາມກົດໝາຍ.

**ມາດຕາ 7 (ປັບປຸງ) ພັນທະ​ຂອງພົນລະ​ເມືອງຕໍ່​ການ​ສຶກສາ**

ພົນລະເມືອງທຸກຄົນ ​ ລ້ວນ​ແຕ່ມີ​ພັນທະ**ໃນ**​ການ​ **ຊຸກຍູ້, ສົ່ງເສີມ ແລະ** ປະກອບ ​ທຶນ, ວັດຖູປະກອນ, ​ເຫື່ອ​ແຮງ, ສະຕິ​ປັນຍາ​ ລວມທັງ**ການ**​ສຶກສາ​ອົບຮົມ, ຊ່ວຍ​ເຫຼືອ​​ **ຜູ້**ຮຽນ, ຄູ ແລະ ບຸກຄະລາກອນການສຶກສາ​ເພື່ອ​ພັດທະນາ​ການ​ສຶກສາ **ໃຫ້**ມີ​ຄຸນນະພາ​ບ.

**ມາດຕາ 8 (ປັບປຸງ) ຂອບ​ເຂດ​ການ​ນຳ​ໃຊ້​ກົດໝາຍ**

**ກົດ**ໝາຍສະບັບ​ນີ້ ນຳ​ໃຊ້​ສຳລັບ ບຸກຄົນ, ນິຕິບຸກຄົນ, ການ​ຈັດ​ຕັ້ງ ​ພາກລັດ ​ແລະ ​ເອກະ​ຊົນ ທັງ​ພາຍ​ໃນ ແລະ ຕ່າງປະ​ເທດ ທີ່​​ເຄື່ອນ​ໄຫວ ແລະ ພົວພັນກັບ ວຽກງານ​​ສຶກສາ ຢູ່ ​ສປປ ລາວ.

**ມາດຕາ 9 (ປັບປຸງ) ການຮ່ວມມືສາກົນ**

ລັດ ສົ່ງ​ເສີມການພົວພັນ ຮ່ວມມືກັບ ຕ່າງປະ​ເທດ, ພາກພື້ນ ແລະ ສາກົນ ກ່ຽວກັບ​ວຽກງານສຶກສາ ດ້ວຍການແລກປ່ຽນບົດຮຽນດ້ານ ວິຊາການ, ວິ​ທະ​ຍາສາ​ດ, ​ເຕັກ​ໂນ​ໂລ​ຊີ, ຂໍ້ມູນ ຂ່າວສານ ແລະ ການສື່ສານ, ການຄົ້ນຄວ້າ, ການສິດສອນ​, ການຄຸ້ມຄອງບໍລິຫານການສຶກສາ ເພື່ອພັດທະນາວຽກງານສຶກສາ, ປະຕິບັດສົນທິສັນຍາ​ ທີ່​ ສປປ ລາວ ​ເປັນ​ພາຄີ ແລະ ​ສັນຍາ​ສາກົນທີ່ກ່ຽວຂ້ອງ.

**ພາກທີ II**

**ລະບົບການສຶກສາ​ແຫ່ງ​ຊາດ**

**ມາດຕາ 10 (ໃໝ່) ລະບົບການສຶກສາແຫ່ງຊາດ**

ລະບົບການສຶກສາແຫ່ງຊາດ ປະກອບດ້ວຍ:

1. ການສຶກສາໃນໂຮງຮຽນ;
2. ການສຶກສານອກໂຮງຮຽນ.

**ໝວດ​ທີ 1**

**ການ​ສຶກສາ​ໃນ​ໂຮງຮຽນ**

**ມາດຕາ 11 ການ​ສຶກສາ​ໃນໂຮງຮຽນ​**

ການ​ສຶກສາ​ໃນ​ໂຮງຮຽນ​ ​ແມ່ນ ​ການຈັດ​ຕັ້ງການຮຽນ​ ການ​ສອນ ຢູ່ໃນໂຮງຮຽນ ຢ່າງ​ເປັນ​ລະບົບປົກກະຕິ, ມີ​ກຳນົດ​ເວລາ​ຮຽນ ​ແລະ ມີ​ເນື້ອ​ໃນ​ຫຼັກສູດທີ່​ຖືກຕ້ອງ​ ຕາມ​ມາດຕະຖານການ​ສຶກສາແຫ່ງ​ຊາດ.

​ ການ​ສຶກສາ​ໃນ​ໂຮງຮຽນ​ ປະກອບ​ດ້ວຍ:

1. ການ​ສຶກສາ​​ກ່ອນ​ໄວ​ຮຽນ;
2. ສາມັນ​ສຶກສາ;
3. ອາຊີວະ​ສຶກສາ;
4. ການ​ສຶກສາ​ຊັ້ນສູງ.

**ມາດຕາ 12 ການສຶກສາ​ກ່ອນ​ໄວຮຽນ**

ການສຶກສາ​ກ່ອນໄວຮຽນ​ ​​ແມ່ນ ການລ້ຽງດູ​, ການ​ຮຽນ ການ​ສອນ ເດັກ ໃນສະຖານການສຶກສາກ່ອນໄວຮຽນ ໂດຍ​ມີ​ຈຸດໝາຍ ​ພັດທະນາເດັກ ​ໃຫ້ມີ​ການຂະຫຍາຍຕົວ​ ແລະ ພັດທະນາການທາງດ້ານ ຮ່າງກາຍ​, ສະຕິ​ປັນຍາ, ອາລົມຈິດ, ພາສາ ​ແລະ ຮຽນຮູ້​ຊີວິດສັງຄົມ ​​​ເພື່ອກຽມຄວາມ​ພ້ອມ ເຂົ້າ​ຮຽນ​ຊັ້ນປະຖົມ​ສຶກສາ.

**ມາດຕາ 13 ໂຄງ​ປະກອບການສຶກສາ​ກ່ອນ​ໄວຮຽນ**

ໂຄງປະກອບການ​ສຶກສາກ່ອນ​ໄວ​ຮຽນ ປະກອບ​ດ້ວຍ​:

1. ຊັ້ນ​ລ້ຽງ​ເດັກ ຮັບ​ເດັກ​ອາຍຸ​ແຕ່ ສາມ​ເດືອນ ຫາ ຕ່ຳກວ່າ ສາມປີ;
2. ຊັ້ນອະນຸບານສຶກສາ ຮັບ​ເດັກ​ອາຍຸ​ແຕ່ ສາມ​ປີ ຫາຕ່ຳກວ່າ ຫົກປີ.

ໃນ​ຊັ້ນອະນຸ​ບານສຶກສາ ຍັງ​ມີ​ກຸ່ມຮຽນຜ່ານ​ການຫຼິ້ນ ແລະ ຫ້ອງກຽມປະຖົມ.

**ມາດຕາ 14 (ປັບປຸງ) ສາມັນ​ສຶກສາ**

ສາມັນ​ສຶກສາ ​​ແມ່ນ​ ການຮຽນ ການ​ສອນ ​ຄວາມ​ຮູ້​ພື້ນຖານ​ທົ່ວ​ໄປ ໂດຍມີຈຸດໝາຍພັດທະນາຜູ້ຮຽນ ຮອບດ້ານ ໃຫ້ມີຄວາມຮູ້, ຄວາມສາມາດ ແລະ ທັກສະ ກ່ຽວກັບ ພາສາລາວ, ຄະນິດສາດ ແລະ/ຫຼື ພາສາຕ່າງປະ ເທດໃດໜຶ່ງຂັ້ນພື້ນຖານ, ມີຄວາມຮູ້ ດ້ານວິທະຍາສາດ​ທຳ​ມະ​ຊາດ, ວິທະຍາສາດສັງຄົມ, ກິລາ-ກາຍ​ຍະ​ກຳ, ສິລະປະ, ເຕັກ​​ໂນ​ໂລ​ຊີ ແລະ ວິຊາ​ຊີບ ເພື່ອກຽມເຂົ້າຮຽນ​ຕໍ່ໃນສາຍ​ອາຊີວະ​ສຶກສາ ແລະ ການ​ສຶກສາ​ຊັ້ນສູງ ​ ​ຫຼື ປະກອບ​ອາຊີບ.

**ມາດຕາ 15 (ປັບປຸງ) ໂຄງປະກອບສາມັນສຶກສາ**

ໂຄງປະກອບສາມັນສຶກສາ ປະກອບດ້ວຍ:

1. ຊັ້ນປະຖົມສຶກສາ;

2. ຊັ້ນມັດທະຍົມສຶກສາຕອນຕົ້ນ;

3. ຊັ້ນມັດທະຍົມສຶກສາຕອນປາຍ.

ສໍາລັບ ເນື້ອໃນລະອຽດຂອງສາມັນສຶກສາແຕ່ລະຊັ້ນ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 16 (ປັບປຸງ) ອາຊີວະ​ສຶກສາ**

ອາຊີວະສຶກສາ ແມ່ນ ການສຶກສາເຕັກນິກວິຊາຊີບ ແລະ ການຝຶກອົບຮົມວິຊາຊີບ ໂດຍມີຈຸດປະສົງ ສ້າງ, ພັດທະນາຜູ້ຮຽນວິຊາຊີບ ໃຫ້ມີ ຄວາມຮູ້, ຄວາມສາມາດ, ຄວາມຊໍານານງານ, ວິໄນແຮງງານ, ວິຊາຊີບ ແລະ ມີວຽກເຮັດງານທຳ.

**ມາດຕາ 17 (ປັບປຸງ) ໂຄງ​ປະກອບອາຊີວະ​ສຶກສາ**

ໂຄງປະກອບອາຊີວະ​ສຶກສາ ປະກອບດ້ວຍ:

1. ອາຊີວະ​ສຶກສາຊັ້ນຕົ້ນ;
2. ອາຊີວະ​ສຶກສາຊັ້ນກາງ;
3. ອາຊີວະ​ສຶກສາຊັ້ນສູງ.

ສໍາລັບ ເນື້ອໃນລະອຽດຂອງອາຊີວະສຶກສາແຕ່ລະຊັ້ນ ໄດ້ກໍານົດໄວ້ໃນກົດໝາຍວ່າດ້ວຍອາຊີວະສຶກສາ.

**ມາດຕາ 18 (ປັບປຸງ) ການ​ສຶກສາ​ຊັ້ນສູງ**

ການສຶກສາຊັ້ນສູງ ແມ່ນ ການ​ສຶກສາຖັດຈາກຊັ້ນມັດທະຍົມສຶກສາຕອນປາຍ ຫຼື ທຽບເທົ່າ ຫຼື ອາຊີວະ​ສຶກສາ ​ເພື່ອ​ສົ່ງ​ເສີມ​ການ​ຮຽນ​ຮູ້​ຕະຫຼອດ​ຊີວິດ ​ໂດຍ​ມີ​ຈຸດໝາຍ ​ສ້າງ ​ແລະ ພັດທະນາ ຜູ້​ບໍລິຫານ, ​ນັກວິຊາ ການ, ນັກວິຊາ​ສະ​ເພາະ, ນັກ​ຄົ້ນຄວ້າ​ ແລະ ນັກວິທະຍາສາດ.

**ມາດຕາ 19 (ປັບປຸງ) ໂຄງ​ປະກອບ​ການ​ສຶກສາ​ຊັ້ນສູງ**

ໂຄງປະກອບການ​ສຶກສາ​ຊັ້ນສູງ ປະກອບດ້ວຍ:

* 1. ຊັ້ນປະລິນຍາ​ຕີ;
  2. ຊັ້ນປະລິນຍາ​ໂທ;
  3. ຊັ້ນປະລິນຍາ​ເອກ.

ສໍາລັບ ເນື້ອໃນລະອຽດຂອງການສຶກສາຊັ້ນສູງແຕ່ລະຊັ້ນ ໄດ້ກໍານົດໄວ້ໃນກົດໝາຍວ່າດ້ວຍການສຶກສາຊັ້ນສູງ.

**ໝວດ​ທີ 2**

**ການ​ສຶກສານອກໂຮງຮຽນ**

**ມາດຕາ 20 ການ​ສຶກສາ​ນອກ​ໂຮງຮຽນ**

ການສຶກສານອກໂຮງຮຽນ ແມ່ນ ການຈັດການ​ຮຽນ ການ​ສອນ​ ທີ່ມີ​ເນື້ອ​ໃນຫຼັກສູດ​ ​ແລະ​ ຊັ້ນຮຽນຕ່າງໆ ຄືກັນກັບການ​ສຶກສາ​ໃນໂຮງຮຽນ ຕ່າງແຕ່​ວິທີການຈັດການ​ຮຽນ ການສອນ, ເວລາ, ຮູບການ ຕາມເງື່ອນໄຂຄວາມສາມາດ ແລະ ຄວາມພ້ອມຂອງຜູ້​ຮຽນ. ການ​ຮຽນໜັງສື ຕ້ອງ​ຄວບ​ຄູ່​ກັບ​ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ.

ການສຶກສານອກໂຮງຮຽນ ປະກອບດ້ວຍ ການສຶກສານອກ​ໂຮງຮຽນຕາມລະບົບປົກກະຕິ ແລະ ການສຶກສາຕາມອັດທະຍາໄສ.

**ມາດຕາ 21 ການສຶກສານອກໂຮງຮຽນຕາມລະບົບປົກກະຕິ**

ການສຶກສານອກໂຮງຮຽນຕາມລະບົບປົກກະຕິ ມີ​ ດັ່ງ​ນີ້:

1. ການລົບລ້າງຄວາມ​ບໍ່​ຮູ້ໜັງສື;
2. ການ​ບຳລຸງ​ຍົກ​ລະດັບ​ການ​ສຶກສາ;
3. ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ.

**ມາດຕາ 22 (ປັບປຸງ) ການລົບລ້າງຄວາມ​ບໍ່​ຮູ້ໜັງສື**

ການລົບລ້າງຄວາມ​ບໍ່​ຮູ້ໜັງສື ແມ່ນ ການຈັດການ​ຮຽນ ການ​ສອນ​ ​ໃຫ້​ກຸ່ມ​ເປົ້າໝາຍ ຜູ້ທີ່​ດ້ອຍ​ໂອກາດ​ແລະ ບໍ່​ມີ​ເງື່ອນ​ໄຂ​ໄດ້​ເຂົ້າຮຽນ ໂດຍ​ມີ​ຈຸ​ດໝາຍ ​ໃຫ້​ຜູ້​ຮຽນສາມາດ ຟັງ, ​ເວົ້າ, ອ່ານ, ​ຂຽນ ພາສາ​ລາວ ແລະ​ຄິດໄລ່​ເລກ​​ ໄດ້ຂັ້ນພື້ນຖານ.

**ມາດຕາ 23 ການ​ບຳລຸງ​ຍົກ​ລະດັບ​ການ​ສຶກສາ**

ການ​ບຳລຸງ​ຍົກ​ລະດັບ​ການ​ສຶກສາ ແມ່ນ ການຈັດການ​ຮຽນ ການ​ສອນ​ ທີ່​ສືບຕໍ່​ຈາກການ​ລົບ​ລ້າງ​ຄວາມ​ບໍ່​ຮູ້ໜັງສື ເພື່ອເຂົ້າຮຽນຊັ້ນປະຖົມສຶກສາ, ຊັ້ນມັດທະຍົມ​ສຶກສາ ຫຼື ສູງ​ກວ່າ​ນັ້ນ ໂດຍ​ມີ​ຈຸ​ດໝາຍ​​ໃຫ້​ຜູ້​ຮຽນ​ມີ​ຄວາມ​ຮູ້, ຄວາມ​ສາມາດ ທາງດ້ານວິທະຍາສາດ ແລະ ເຕັກນິກສູງຂຶ້ນ ​ເພື່ອຍົກຄຸນ​ນະພາບ~~​~~ຊີວິດຂອງ​ຕົນ.

**ມາດຕາ 24 ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ**

ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ ແມ່ນ ການພັດທະນາຄວາມ​ຮູ້, ທັກ​ສະ, ຄວາມ​​ຊຳນານ ແລະ ຄຸນສົມບັດ ໃນ​ການ​ປະກອບອາຊີບ​ໃດໜຶ່ງ​ ລວມທັງການ​ພັດທະນາ​ອາຊີບ​ເດີມ​ໃຫ້​ດີ​ຂຶ້ນ ໂດຍ​ມີ​ຈຸດໝາຍສ້າງ​ຄວາມໝັ້ນຄົງ​ໃຫ້​ແກ່​ຕົນ​ເອງ ​ແລະ ຄອບຄົວ.

**ມາດຕາ 25 ການ​ສຶກສາ​ຕາມ​ອັດທະຍາ​ໄສ**

ການ​ສຶກສາ​ຕາມ​ອັດທະຍາ​ໄສ ​ແມ່ນ​ ການ​ສຶກສາທີ່​ມີ​ເນື້ອ​ໃນ​ກວ້າງຂວາງ ​ແລະ ບໍ່​ຈຳກັດ​ຂອບ​ເຂດ ທັງ​ແມ່ນ​ການ​ຮຽນ, ການ​ຄົ້ນຄວ້າ​ດ້ວຍ​ຕົນ​ເອງ ດ້ວຍ​ຫຼາຍ​ວິທີ ລວມທັງຜ່ານ​ສື່​ຕ່າງໆ ຊຶ່ງ​ບໍ່​ຈຳກັດ​ເວລາ, ​ເນື້ອ​ໃນ ແລະ ສະຖານ​ທີ່​ຮຽນ. ພົນລະ​ເມືອງ​ ທຸກ​ຄົນ ​ໄດ້​ຮັບ​ການ​ສົ່ງ​ເສີມ ​ໃຫ້​ໄດ້​ຮັບການ​ສຶກສາ​ຕາມ​ອັດທະຍາ​ໄສ.

**ມາດຕາ 26 ຮູບ​ແບບການ​ຈັດການ​ຮຽນ ການ​ສອນ ການ​ສຶກສານອກໂຮງຮຽນ**

ການ​ສຶກສານ​ອກ​​ໂຮງຮຽນ ​ມີຮູບ​ແບບການ​ຈັດການ​ຮຽນ ການ​ສອນ ດັ່ງນີ້:

1. ການ​ຈັດການ​ຮຽນ ການ​ສອນ ແບບ​ປະຈຳ​ທີ່;
2. ການ​ຈັດການ​ຮຽນ ການ​ສອນ ແບບ​ເຄື່ອນ​ທີ່;
3. ການ​ຈັດການ​ຮຽນ ການ​ສອນ ແບບ​ທາງ​ໄກ.

ການ​ຈັດການ​ຮຽນ ການ​ສອນ ​ລວມທັງການຄຸ້ມຄອງໃນ​ແຕ່ລະ​ຮູບ​ແບບນັ້ນ ​ໄດ້​ກຳນົດ​ໄວ້​ໃນລະບຽບການຕ່າງຫາກ.

**ພາກທີ III**

**ການສຶກສາຂັ້ນພື້ນຖານ, ການສຶກສາພາກບັງຄັບ ແລະ ການ​ຮຽນຮູ້​ຕະຫຼອດຊີວິດ**

**ມາດຕາ 27 (ປັບປຸງ) ການ​ສຶກສາ​ຂັ້ນພື້ນຖານ**

ການ​ສຶກສາ​ຂັ້ນພື້ນຖານ ​ແມ່ນ ການ​ຮຽນ ການ​ສອນ  ກ່ຽວກັບຄວາມຮູ້​ຂັ້ນພື້ນຖານ ​ເພື່ອສາມາດປະກອບ​ອາຊີບ ​ແລະ ດຳລົງ​ຊີວິດ ​ຢູ່​ໃນສັງຄົມ ພ້ອມ​ທັງ​ເປັນ​ພື້ນຖານ​ໃຫ້​ແກ່​ການ​ຮຽນຮູ້​ໃນ​ຂັ້ນຕໍ່​ໄປ.

ລັດ ກໍານົດ​ເອົາ ແຕ່ຊັ້ນປະຖົມສຶກສາ ຫາ ຊັ້ນມັດທະຍົມ​ສຶກສາ​ຕອນ​ຕົ້ນ ເປັນ​ການ​ສຶກສາ​ຂັ້ນພື້ນຖານ.

**ມາດຕາ 28 (ປັບປຸງ) ການ​ສຶກສາ​ພາກ​ບັງຄັບ**

ການ​ສຶກສາພາກ​ບັງຄັບ ​ແມ່ນ​ ການ​ສຶກສາທີ່​ຈຳ​ເປັນ​ ສໍາລັບພົນລະ​ເມືອງທຸກ​ຄົນ ຊຶ່ງຕ້ອງ​​ຮຽນ​ໃຫ້​ຈົບ.

ລັດ ກໍານົດ​ເອົາການ​ສຶກສາ ຈົບຊັ້ນມັດທະຍົມ​ສຶກສາ​ຕອນ​ຕົ້ນ ເປັນການ​ສຶກສາ​ພາກ​ບັງຄັບ**.**

**ມາດຕາ 29 ການ​ຮຽນຮູ້​ຕະຫຼອດຊີວິດ**

ການ​ຮຽນຮູ້​ຕະຫຼອດຊີວິດ ​ແມ່ນ ການ​ສຶກສາ​ທີ່​ປະສົມ​ປະ​ສານ ລະຫວ່າງ​ການ​ສຶກສາ​ໃນ​ໂຮງຮຽນ ແລະ ​ນອກ​ໂຮງຮຽນ ເພື່ອ​ສົ່ງ​ເສີມ​ໃຫ້​ທຸກ​ຄົນ ທັງຍິງ ແລະ ຊາຍ ໄດ້ຮັບການ​ຮຽນຮູ້​ຕະຫຼອດຊີວິດ ເພື່ອສ້າງສັງຄົມພູມປັນຍາ ຕາມຄວາມຮຽກຮ້ອງຕ້ອງການຂອງການພັດທະນາ.

**ພາກ​ທີ I****V**

**ສະຖານການ​ສຶກສາ**

**ມາດຕາ 30 ສະຖານການ​ສຶກສາ**

ສະຖານການສຶກສາ ແມ່ນ ບ່ອນດໍາເນີນການຮຽນ ການ​ສອນ, ການຄົ້ນຄວ້າ ​ວິ​ໄຈ, ການ​ຝຶກອົບຮົ​ມ, ການ​ຝຶກປະຕິບັດຕົວ​ຈິງ ທັງໃນໂຮງຮຽນ ​ແລະ ນອກໂຮງຮຽນ ທັງ​ພາກ​ລັດ ​ແລະ ​​ເອກະ​ຊົນ​ ຊຶ່ງ​ປະກອບ​ດ້ວຍ ສູນ, ໂຮງຮຽນ, ວິທະຍາ​ໄລ, ສະ​ຖາ​ບັນ ຫຼື ວິທະຍາຄານ​ ແລະ ມະຫາວິທະຍາ​ໄລ.

**ມາດຕາ 31 (ປັບປຸງ) ປະ​ເພດສະຖານການສຶກສາ​​**

ສະຖານການ​ສຶກສາ ​ແບ່ງ​ອອກ​ເປັນ​ປະ​ເພດ ດັ່ງນີ້:

1. ສະຖານການຮຽນ ການສອນ ການສຶກສາກ່ອນໄວຮຽນ ເອີ້ນວ່າ ໂຮງລ້ຽງ​ເດັກ, ສູນພັດທະນາເດັກ ແລະ ໂຮງຮຽນອະນຸບານ;
2. ສະຖານການຮຽນ ການສອນ ສາມັນສຶກສາ ເອີ້ນວ່າ ໂຮງຮຽນມູນລະປະຖົມ, ໂຮງຮຽນປະຖົມສົມບູນ, ໂຮງຮຽນມັດທະຍົມຕອນຕົ້ນ, ໂຮງຮຽນມັດທະຍົມຕອນປາຍ, ໂຮງຮຽນມັດທະຍົມສົມບູນ ແລະ ໂຮງຮຽນສາມັນວິຊາຊີບ;
3. ສະຖານ​ການຮຽນ ການ​ສອນ​ ອາຊີວະ​ສຶກສາ ​ເອີ້ນວ່າ ສູນ​ຝຶກ​ອົບຮົມ, ​ໂຮງຮຽນ, ວິທະຍາ​​ໄລ ແລະ ສະ​ຖາ​ບັນ;
4. ສະຖານ​ການຮຽນ ການ​ສອນ ການ​ສຶກສາ​ຊັ້ນສູງ​ ເອີ້ນວ່າ ວິທະຍາ​ໄລ, ສະ​ຖາ​ບັນ ຫຼື ວິທະຍາຄານ ແລະ ມະຫາວິທະຍາ​ໄລ;
5. ສະ​ຖານ​​ການ​ຮຽນ ​ການ​ສອນ ​ການ​ສຶກສານ​ອກ​ໂຮງຮຽນ ​ເອີ້ນວ່າ ສູນ​ການ​ສຶກສານ​ອກ​ໂຮງຮຽນຂັ້ນຕ່າງໆ.

​ໃນ​ກໍລະນີ​ຈຳ​ເປັນ ສະຖານ​ການ​ສຶກສາ​ແຕ່ລະ​ປະ​ເພດ ອາດ​ຈະ​ມີ​ການ​ເພີ່ມ​ເ​ຕີມ ຫຼື ປ່ຽນ​ແປງ ຕາມ​ການ​ຕົກລົງຂອງ​ກະຊວງ​ສຶກສາ​ທິການ ແລະ ກິລາ.

**ມາດຕາ 32 ມາດຕະຖານສະຖານການສຶກສາ**

ສະຖານການສຶກສາ ທັງ​ພາກ​ລັດ ​ແລະ ​ເອກະ​ຊົນ ​ມີມາດຕະຖານຕົ້ນຕໍ ຄື ຫຼັກສູດ, ສື່​ການ​ຮຽນ ການ​ສອນ, ຄູ​ ​ແລະ ບຸກຄະລາ​ກອນການ​ສຶກສາ, ​ໂຄງ​ລ່າງພື້ນຖານ​ ແລະ ສິ່ງ​ອຳນວຍ​ຄວາມ​ສະດວກ​.

ມາດຕະຖານລະອຽດຂອງສະຖານ​ການ​ສຶກສາ ລວມທັງ​ການ​ສຶກສາ​ສຳລັບ​ຄົນ​ພິການ ໄດ້ກຳນົດ​ໄວ້ໃນ​ລະບຽບການ​ຕ່າງ​ຫາກ.

**ມາດຕາ 33 (ປັບປຸງ) ການສ້າງຕັ້ງສະຖານການສຶຶກສາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີ​ຈຸ​ດປະສົງ​ສ້າງຕັ້ງສະຖານ​ການ​ສຶກສາ ​ໃຫ້​ຍື່ນ​ຄຳ​ຮ້ອງຕໍ່ຂະ​ແໜງ ການສຶກສາທິການ ແລະ ກິລາ ເພື່ອ​ພິຈາລະ​ນາ ຕາມທີ່ໄດ້ກຳນົດໄວ້ໃນກົດໝາຍສະບັບນີ້, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

ການພິຈາລະນາ ການສ້າງຕັ້ງສະຖານ​ການ​ສຶກສາ ທັງ​ພາກ​ລັດ ​ແລະ ​ເອກະ​ຊົນ ຕ້ອງໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມ ແຫ່ງ​ຊາດ, ​ແຜນ​ຍຸດ​ທະ​ສາດການພັດທະນາຊັບພະຍາກອນມະນຸດ ແຫ່ງຊາດ​ແລະ ມາດຕະຖານການ​ສ້າງຕັ້ງສະຖານການ​ສຶກສາ ທີ່ກະຊວງສຶກສາທິການ ແລະ ກິລາ ກໍານົດ.

ສໍາ​ລັບການສ້າງຕັ້ງມະຫາວິທະຍາ​ໄລ ແມ່ນ ລັດຖະບານ​ເປັນ​ຜູ້​ຕົກລົງ ຕາມ​ການສະ​ເໜີຂອງ​ກະຊວງ​ສຶກສາ​ທິການ ແລະ ກິລາ.

ສໍາລັບການສ້າງຕັ້ງສະຖານ​ການ​ສຶກສາ​ພາກ​ເອກະ​ຊົນນັ້ນ ຍັງຕ້ອງໃຫ້​ປະຕິບັດ​ຕາມ​ກົດໝາຍວ່າ​ດ້ວຍ​ການ​ສົ່ງ​ເສີມການ​ລົງທຶນ, ກົດໝາຍວ່າ​ດ້ວຍ​ວິ​ສາ​ຫະກິດ, ກົດໝາຍອື່ນ ​ແລະ ລະບຽບການ​ ທີ່​ກ່ຽວຂ້ອງ.

ກຳນົດ​ເວລາ​ການ​ພິຈາລະນາ​ ແລະ ມາດຕະຖານ ການສ້າງຕັ້ງສະຖານ​ການ​ສຶກສາ ​ໄດ້​ກຳນົດ​ໄວ້​ໃນ​ລະບຽບການຕ່າງ​ຫາກ.

**ມາດຕາ 34 (ໃໝ່) ການຂະຫຍາຍ, ໂຮມ, ແຍກ ແລະ/ຫຼື ຍົກລະດັບ ສະຖານການສຶຶກສາ**

ສະຖານການສຶຶກສາ ທັງພາກລັດ ແລະ ເອກະຊົນ ທີ່ມີຈຸດປະສົງ ຂະຫຍາຍ, ໂຮມ, ແຍກ ແລະ/ຫຼື ຍົກລະດັບການຈັດຕັ້ງພາຍໃນສະຖານການສຶກສາຂອງຕົນ ຕ້ອງປະຕິບັດຕາມເງື່ອນໄຂ ແລະ ປະກອບເອກະ ສານ ຂໍອະນຸຍາດນຳຂະແໜງການສຶກສາທິການ ແລະ ກິລາ ຕາມລະບຽບການທີ່ກ່ຽວຂ້ອງ.

**ມາດຕາ 35 (ໃໝ່) ການໂຈະ ສະຖານການສຶຶກສາ**

ສະ​ຖານ​ການ​ສຶກສາ​ ຈະ​ຖືກ​ໂຈະ​​ ໃນ​ກໍ​ລະ​ນີ​ໃດ​ໜຶ່ງ​​ ດັ່ງ​​ນີ້:

1. ມີຄຳ​ຮ້ອງ​​ຂອງ​ສະຖານການສຶກສາ ຫຼື ຕາມການສະ​ເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;
2. ເຄື່ອນໄຫວບໍ່ຖືກກັບ ພາລະບົດບາດ, ຈຸດປະສົງ ແລະ ເປົ້າໝາຍ ຂອງສະຖານການ​ສຶກສາ;
3. ບໍ່ປັບປຸງ ຫຼື​ ບໍ່ພັດທະນາຄຸນນະພາບການສຶກສາ ຕາມການແນະນໍາ ຂອງອົງການຈັດຕັ້ງທີ່ກ່ຽວຂ້ອງ;
4. ມີກໍລະນີ​ອື່ນ​ ຕາມທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 36 (ໃໝ່) ການຍຸບເລີກ ສະຖານການສຶກສາ**

ສະ​ຖານ​ການ​ສຶກສາ ຈະ​ຖືກ​ຍຸບ​ເລີກ​ ໃນ​ກໍ​ລະ​ນີ​ໃດ​ໜຶ່ງ ດັ່ງ​​ນີ້:

1. ລະ​ເມີດກົດໝາຍ ​ແລະ ລະບຽບການ ທີ່​ກ່ຽວຂ້ອງ;
2. ບໍ່ ປັບປຸງ ແລະ ແກ້ໄຂຕາມການແຈ້ງໂຈະ;
3. ຖືກ​ຖອນ​ໃບ​ອະນຸຍາດການສ້າງຕັ້ງ;
4. ຖືກ​ສານ​ຕັດ​ສີນ​​ໃຫ້​ຍຸບ​ເລີກ;
5. ມີຄຳ​ຮ້ອງ​​ຂໍ​ຍຸບ​ເລີກ ດ້ວຍ​ຄວາມ​ສະໝັກ​ໃຈຂອງ​ຕົນ ຫຼື ຕາມການສະ​ເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;
6. ​ມີກໍລະນີ​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ພາກທີ V**

**ຫຼັກສູດ ແລະ ເຕັກໂນໂລຊີ ການສຶກສາ**

**ໝວດທີ 1**

**ຫຼັກສູດການສຶກສາ**

**ມາດຕາ 37 ຫຼັກສູດການສຶກສາ**

ຫຼັກສູດ​ການສຶກສາ ແມ່ນ ​ເອກະສານ ​ທີ່​ກຳນົດ​ຫຼັກການ, ຈຸດໝາຍຂອງ​ການ​ສຶກສາ, ໂຄງ​ສ້າງເນື້ອໃນ​ວິຊາຕ່າງໆ, ວິທີການຈັດ​ຕັ້ງການຮຽນ ການ​ສອນ ຂອງແຕ່ລະຊັ້ນ, ​ແຕ່ລະສາຍ, ການວັດຜົນ ​​ແລະ ການປະ​ເມີນຜົນ​ວິຊາ​ຮຽນ​ຕ່າງໆ ເພື່ອຮັບປະກັນໃຫ້ຜູ້ຮຽນມີ ຄວາມຮູ້, ຄວາມ​ສາມາດ, ທັກ​ສະ, ຄວາມ​ສະຫຼາດ ແລະ ຄຸນສົມ ບັດສິນທຳປະຕິວັດ.​

ຫຼັກສູດ​ການ​ສຶກສາ ປະກອບ​ດ້ວຍ ຫຼັກສູດ​ການ​ສຶກສາ​ແຫ່ງ​ຊາດ, ຫຼັກສູດ​ການ​ສຶກສາທ້ອງ​ຖິ່ນ ແລະ ຫຼັກສູດ​ການ​ສຶກສານານາຊາດ.

**ມາດຕາ 38 ເນື້ອໃນຫຼັກສູດການ​ສຶກສາ​**

ເນື້ອ​ໃນຫຼັກສູດ​ການ​ສຶກສາ​​ແຫ່ງຊາດ ຕ້ອງ​ຮັບປະກັນ ສາມ​ລັກສະນະ ​ແລະ ຫ້າ​ຫຼັກ​ມູນ​ ຂອງ​ການ​ສຶກສາ​ແລະ ສາມາດເຊື່ອມ​ໂຍງ​ກັບ​ພາກພື້ນ ແລະ ສາກົນ.

​ເນື້ອ​ໃນຫຼັກສູດ​ການ​ສຶກສາ​ແຫ່ງ​ຊາດ ​ໃຫ້​ເປັນເອກະພາບກັນໃນທົ່ວປະເທດ.

ສຳລັບທ້ອງຖິ່ນ ທີ່ມີຈຸດພິເສດ, ທ່າແຮງ ແລະ ພູມປັນຍາທີ່ໂດດເດັ່ນ  ກໍສາມາດກຳນົດເຂົ້າເປັນ​ເນື້ອ​ໃນຫຼັກສູດ​ການ​ສຶກສາ​ທ້ອງ​ຖິ່ນ ຕາມ​ການ​ເຫັນ​ດີ ​ຂອງ​ກະຊວງ​ສຶກສາ​ທິການ ແລະ ກິລາ.

ສໍາລັບຫຼັກສູດ​ການສຶກສານານາຊາດ ​ໄດ້​ກຳນົດ​ໄວ້​ໃນ​ລະບຽບການ​ຕ່າງ​ຫາກ.

**ມາດຕາ 39 ການ​ຮັບຮອງເນື້ອ​ໃນຫຼັກສູດການ​ສຶກສາ​**

ເນື້ອ​ໃນຫຼັກສູດ​ການ​ສຶກສາ ໃນໂຮງຮຽນ ແລະ ນອກໂຮງຮຽນ ແຕ່ລະຊັ້ນ, ແຕ່​ລະສາຍ ຕ້ອງຮັບປະກັນ​ໃຫ້ມີມາດຕະຖານ ແລະ ປະກາສະນີຍະບັດທຽບເທົ່າກັນ ໂດຍ​​​ການຮັບຮອງ​ຈາກ​ກະຊວງ​ສຶກສາ​ທິການ ແລະ ກິລາ.

ສໍາລັບ ມາດຕະຖານຫຼັກສູດ ແລະ ​ປະກາສະນີຍະບັດ ລະຫວ່າງປະ​ເທດ ​ໃຫ້​ປະຕິບັດບົນ​ພື້ນຖານ​ການ​ຕົກລົງ​ຮ່ວມ​ກັນຂອງ​ສອງ​ຝ່າຍ ຫຼື ຫຼາຍຝ່າຍ ​ແຕ່ຕ້ອງ​​ສອດ​ຄ່ອງກັບ​ມາດຕະຖານການ​ສຶກສາ​ຂອງ​ບັນດາ​ປະ​ເທດ​ໃນ​ພາກພື້ນ ແລະ ​ສາກົນ.

**ມາດຕາ 40 (ປັບປຸງ) ການພັດທະນາ ແລະ ການປັບປຸງຫຼັກສູດ**

ການພັດທະນາ ແລະ ການປັບປຸງຫຼັກສູດການ​ສຶກສາ ກ່ອນໄວຮຽນ ແລະ ສາມັນສຶກສາ ໃຫ້ກະຊວງສຶກສາທິການ ແລະ ກິລາ ເປັນຜູ້ຮັບຜິດຊອບ.

ສໍາລັບ ການພັດທະນາ ແລະ ການປັບປຸງຫຼັກສູດ ອາຊີວະສຶກສາ ແລະ ການສຶກສາຊັ້ນສູງ ໃຫ້ສະຖານ​ການ​ສຶກສາ ເປັນຜູ້ຮັບຜິດຊອບ ໂດຍມີການປະສານສົມທົບກັບພາກສ່ວນທີ່ກ່ຽວຂ້ອງ ແລະ ຕ້ອງປະຕິບັດຕາມມາດຕະຖານຫຼັກສູດການສຶກສາແຫ່ງຊາດ ແລະ ສອດຄ່ອງກັບຄວາມຕ້ອງການຂອງຕະຫຼາດແຮງງານ, ແຜນພັດທະນາເສດຖະກິດ-ສັງຄົມ ແຫ່ງຊາດ ແລະ ແຜນຍຸດທະສາດການພັດທະນາຊັບພະຍາກອນມະນຸດ ແຫ່ງຊາດ ໃນແຕ່ລະໄລຍະ ໂດຍການເຫັນດີ ຈາກກະຊວງສຶກສາທິການ ແລະ ກິລາ.

**ມາດຕາ 41 (ປັບປຸງ) ການອະນຸມັດຫຼັກສູດ**

ຫຼັກສູດການສຶກສາ ທຸກຊັ້ນ, ທຸກ​ສາຍ ແລະ ທຸກຮູບແບບ ໃນລະບົບການສຶກສາ​ແຫ່ງ​ຊາດ ໃຫ້ກະຊວງສຶກສາທິການ ແລະ ກິລາ ​ເປັນ​ຜູ້ອະນຸມັດ ແລະ ປະກາດໃຊ້.

ຫຼັກສູດການສຶກສາທ້ອງຖິ່ນ​ ຕາມທີ່ໄດ້ກໍານົດໄວ້ໃນມາດຕາ ​38 ຂອງກົດໝາຍສະບັບນີ້ ໃຫ້ພະ​ແນ​ກສຶກສາທິການ ແລະ ກິລາ ແຂວງ, ນະຄອນ​ຫຼວງ ​​​​ເປັນ​ຜູ້ອະນຸມັດ ພາຍຫຼັງໄດ້ຮັບຄວາມເຫັນດີ ຈາກກະຊວງສຶກສາທິການ ແລະ ກິລາ.

ສໍາລັບຫຼັກສູດວິຊາສະເພາະ ຂອງຂະແໜງການ ແມ່ນ ຫຼັກສູດສາຍອາຊີວະສຶກສາ ແລະ ການສຶກສາຊັ້ນສູງ ຊຶ່ງໃຫ້ປະຕິບັດຕາມມາດຕະຖານຫຼັກສູດການສຶກສາແຫ່ງຊາດ ໂດຍຂະແໜງການທີ່ກ່ຽວຂ້ອງ ເປັນຜູ້ຄົ້ນຄວ້າສະເໜີໃຫ້ກະຊວງສຶກສາທິການ ​ແລະ ກິລາ ເປັນຜູ້ອະນຸມັດ.

**ມາດຕາ 42 (ປັບປຸງ) ການກຳນົດ​ເວລາ​ຮຽນ**

ການກໍານົດ​ເວລາ​ຮຽນ​ຂອງ​ການ​ສຶກສາ ທຸກ​ຊັ້ນ ແລະ ທຸກ​ສາຍ ໃນລະບົບການສຶກສາແຫ່ງຊາດ ຕ້ອງໃຫ້ສອດຄ່ອງ​ກັບມາດຕະຖານຫຼັກສູດການສຶກສາແຫ່ງຊາດ ເພື່ອຮັບປະກັນເນື້ອ​ໃນ ແລະ ຄຸນນະພາບຂອງການສຶກສາ.

ການກໍານົດ​​ເວລາໃນການ​ຮຽນ ການ​ສອນ ແຕ່ລະ​ຊັ້ນ ແລະ ​ແຕ່ລະ​ສາຍ ຂອງສະ​ຖານ​ການ​ສຶກສາ​​ ໄດ້​ກຳນົດ​ໄວ້​ໃນລະບຽບການ​ຕ່າງ​ຫາກ.

**ມາດຕາ 43 ການ​ສອບ​ເສັງ ​ແລະ​ ການ​ອອກ​​ປະກາສະນີຍະ​ບັດ**

ກະຊວງສຶກສາທິການ ແລະ ກິລາ ເປັນ**ຜູ້**ກຳນົດ ຫຼັກການ, ລະບຽບການ ກ່ຽວ​ກັບການ​ສອບ​ເສັງ​,​ ການ​ອອກປະກາສະນີຍະບັດ ຂອງ​ທຸກ​ຊັ້ນ ແລະ ທຸກ​ສາຍ​​ ທີ່ຂຶ້ນກັບການຄຸ້ມຄອງມະຫາພາກ ຂອງກະຊວງ ສຶກສາທິການ ແລະ ກິລາ ​ແລະ ຮັບຮອງ​ການ​ທຽບ​ປະກາສະນີຍະບັດ​ການ​ສຶກສາ​ ທັງ​ພາຍໃນ ​ແລະ ຕ່າງປະ​ເທດ.

**ມາດຕາ 44 (ປັບປຸງ) ພາສາທີ່ໃຊ້ໃນການ​ຮຽນ ການ​ສອນ**

ພາສາທີ່ໃຊ້ໃນການຮຽນ ການສອນ ແມ່ນ ພາສາລາວ ​ແລະ ​ອັກສອນລາວ ທີ່ນໍາໃຊ້ເປັນທາງການຢູ່ສະ ຖານການສຶກສາ.

ຕົວ​ເລກ​ລາວ ​​ແລະ ຕົວ​ເລກສາກົນ​ ​ໃຫ້​ນຳ​ໃຊ້ເຂົ້າໃນການ​ຮຽນ ການ​ສອນ ໂດຍ​ເລີ່​ມ​ແຕ່ຊັ້ນປະຖົມ​ສຶກສາ ​ເປັນຕົ້ນ​ໄປ.

**ມາດຕາ 45 ການຮຽນ ການສອນ​ ພາສາຕ່າງປະເທດ**

ສະຖານ​ການ​ສຶກສາ​ ສາມາດ​ຈັດຕັ້ງການ​ຮຽນ ການ​ສອນ ​ພາສາ​ຕ່າງປະ​ເທດ, ​ໃນ​ນັ້ນ​ ໃຫ້​ເອົາ​ພາສາ​ອັງກິດ​ເປັນວິຊາ​ບັງຄັບ ໂດຍເລີ່​ມ​ແຕ່​ຊັ້ນປະຖົມ​ສຶກສາ ປີທີສາມ ຂຶ້ນ​ໄປ. ສຳລັບ​ພາສາ​​ອື່ນ ​ໃຫ້​​ເລືອກຮຽນ, ​ເລືອກ​ສອນ ຕາມ​ຄວາມ​ເໝາະ​ສົມ ​ແລະ ຕາມ​ເງື່ອນ​ໄຂ​ຕົວ​ຈິງ ຂອງ​ສະຖານ​ການ​ສຶກສາ.

**ໝວດທີ 2**

**ເຕັກ​ໂນ​ໂລ​ຊີການ​ສຶກສາ**

**ມາດຕາ 46 (ປັບປຸງ) ເຕັກ​ໂນ​ໂລ​ຊີການ​ສຶກສາ ​**

ເຕັກ​ໂນ​ໂລ​ຊີ​ການ​ສຶກສາ ​ແມ່ນ ​ການ​ນຳ​ໃຊ້​ລະບົບ​ເຄື່ອງມື ແລະ ວິທີ​ການ ທາງ​ດ້ານ​ເຕັກ​ໂນ​ໂລ​ຊີ ແລະ ນະວັດຕະກຳ ເຂົ້າມາ​ໃຊ້​ໃນການ​ຮຽນ ການ​ສອນ, ການຝຶກອົບຮົມ, ການຄົ້ນຄວ້າວິໄຈ ແລະ ຄຸ້ມຄອງບໍລິຫານການສຶກສາ.

**ມາດຕາ 47 (ປັບປຸງ) ການ​ຜະລິດ, ການສະໜອງ, ການພັດທະນາ ແລະ ນຳໃຊ້ເຕັກ​ໂນ​ໂລ​ຊີ ການ​ສຶກສາ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ມີ​ຈຸດປະສົງ​ເຄື່ອນ​ໄຫວວຽກງານ​ສຶກສາ ໄດ້​ຮັບ​ການ​ສົ່ງ​ເສີມ​ການ​ຜະລິດ, ການສະໜອງ, ການພັດທະນາ, ນຳໃຊ້ເຕັກ​ໂນ​ໂລ​ຊີ ແລະ ນະວັດຕະກໍາ ການ​ສຶກສາ ​ເຊັ່ນ ຫ້ອງ​ສະ ໝຸ​ດ, ຫ້ອງ​ທົດ​ລອງ, ຫ້ອງ​ວິ​ເຄາະ, ຫໍພິພິທະພັນ, ທ້ອງ​ຟ້າ​ຈຳລອງ, ສວນສັດ, ສວນສາທາລະນະ​, ສວນພຶກສາສາດ, ສວນ​ວິທະຍາສາດ, ສູນ​ເຕັກ​ໂນ​ໂລ​ຊີ, ແຫຼ່ງ ຂໍ້​ມູນ ຂ່າວສານ ແລະ ອື່ນໆ ໃຫ້ພຽງພໍ​ກັບ​ຄວາມ​ຕ້ອງການ​ ທີ່​ຈຳ​ເປັນ.

**ພາກທີ V****I**

**ຜູ້ຮຽນ**

**ມາດຕາ 48 (ປັບປຸງ) ຜູ້ຮຽນ**

ຜູ້ຮຽນ​ ແມ່ນ ຜູ້ກໍາລັງ​ສຶກສາຮຽນຮູ້ ​ຫຼື ​ຄົ້ນ​ຄວ້າ ຢູ່ ທຸກ​ຊັ້ນ, ທຸກ​ຂັ້ນ ໃນ​​ໂຮງຮຽນ ​ແລະ ນອກໂຮງຮຽນ ຂອງ​ລະ​ບົບການ​ສຶກສາ​ແຫ່ງຊາດ.

ຜູ້ຮຽນ ມີ ສາມປະ​ເພດ ດັ່ງນີ້:

1. ນັກຮຽນ ຊຶ່ງແມ່ນ ຜູ້​ຮຽນ ​ໃນ​ຊັ້ນ ການ​ສຶກສາກ່ອນ​ໄວ​ຮຽນ, ​ສາມັນສຶກສາ, ອາຊີວະສຶກສາຊັ້ນຕົ້ນ,​ ອາຊີວະສຶກສາຊັ້ນກາງ​;
2. ນັກ​ສຶກສາ ​ຊຶ່ງແມ່ນ ຜູ້ຮຽນ​ ​ໃນ~~​~~ອາຊີວະສຶກສາ​ຊັ້ນສູງ​, ຊັ້ນປະລິນຍາ​ຕີ, ຊັ້ນປະລິນຍາ​ໂທ ແລະ ຊັ້ນປະລິນຍາ​ເອກ​;
3. ນັກ​ຄົ້ນຄວ້າ ຊຶ່ງ​ແມ່ນ ຜູ້​​ເຮັດ​ການວິ​ໄຈ, ​​ການຄົ້ນຄວ້າ​​ໃນ​ຫົວ​ຂໍ້​ໃດໜຶ່ງ ເພື່ອຊອກ​ຫາຄວາມເປັນ​ຈິງທາງ​ດ້ານ​ວິທະຍາສາດ ທຳ​ມະ​ຊາດ ແລະ ສັງຄົມ.

**ມາດຕາ 49 (ປັບປຸງ) ການອຸດໜູນຜູ້ຮຽນ**

ຜູ້ຮຽນທີ່​ມາ​ຈາກຄອບຄົວ​ທຸກ​ຍາກ, ຜູ້ດ້ອຍໂອກາດ, ຜູ້ພິການ, ​ຜູ້ມີພອນ​ສະຫວັນ ຫຼື ຜູ້ຮຽນເກັ່ງ ​ໂດຍ​ສະ​ເພາະ​ເພດ​ຍິງ ​ແລະ ເຜົ່າ​ ໄດ້​ຮັບ​ການອຸດໜູນ ຕາມ​ລະບຽບການ.

ບຸກຄົນ, ນິຕິ​ບຸກຄົນ ຫຼື ການຈັດຕັ້ງ ແລະ ສັງຄົມ ທັງພາຍໃນ ແລະ ຕ່າງປະເທດ ມີ​ສ່ວນ​ຮ່ວມ​ໃນ​ການຊ່ວຍເຫຼືອຜູ້ຮຽນດັ່ງກ່າວ ດ້ວຍຮູບການທີ່ເໝາະສົມ ​ແລະ ສ້າງ​ເງື່ອນ​ໄຂ​ ໃຫ້​ຜູ້ພິການໄດ້ເຂົ້າຮຽນຮ່ວມ​ກັບ​ຜູ້​ຮຽນປົກກະຕິ.

**ມາດຕາ 50 (ປັບປຸງ) ການ​ສຶກສາ​ສຳລັບຜູ້ມີ​ບັນຫາ​**

ຜູ້ມີ​ບັນຫາ **​**ແມ່ນ ຜູ້ຖືກກັກ​ຂັງ, ດັດ​ສ້າງ ​ແລະ ​ບຳບັດ.

ລັດ ມີໜ້າທີ່ ຈັດຕັ້ງ ແລະ ສ້າງເງື່ອນໄຂ ແກ່ຜູ້​ມີ​ບັນຫາ ໃຫ້ໄດ້ຮັບການສຶກສາ ແລະ ອົບຮົມດ້ານວິຊາຊີບ ຕາມຄວາມເໝາະສົມ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 51 (ປັບປຸງ) ສິດຂອງຜູ້ຮຽນ**

ຜູ້ຮຽນ ມີສິດ​ ດັ່ງນີ້:

1. ໄດ້​ຮັບຄວາມສະ​ເໝີພາບ​ໃນ​ການ​ສຶກສາ ຮຽນຮູ້, ຄົ້ນຄວ້າ ​ແລະ ສະ​ແຫວ​ງຫາ​ຄວາມ​ກ້າວໜ້າ;
2. ໄດ້ຮັບທຶນການສຶກສາ, ການຍ້ອງຍໍ ແລະ ນະ​ໂຍບາຍ​ອື່ນ ຕາມລະບຽບການ ລວມທັງການເຂົ້າເຖິງແຫຼ່ງທຶນສຳລັບການສຶກສາ;
3. ໄດ້​ຮັບ​ການ​ສົ່ງ​ເສີມ​ສຸຂະພາບ​ ແລະ ປິ່ນປົວຂັ້ນພື້ນຖານ ໂດຍບໍ່ເສຍຄ່າ ຕາມທີ່ໄດ້ກໍານົດໄວ້ໃນລະບຽບການ;
4. ໄດ້ຮັບໃບຢັ້ງຢືນ​ການ​ສຶກສາ ແລະ ປະກາສະນີຍະບັດ ເມື່ອສຳເລັດການສຶກສາ;
5. ເຂົ້າເປັນສະມາຊິກອົງການຈັດຕັ້ງມະຫາຊົນ ຕາມລະບຽບການ;
6. ສະ​ເໜີຄຳເຫັນ ຕໍ່ຄູ, ການຈັດ​ຕັ້ງທີ່​ກ່ຽວຂ້ອງ ກ່ຽວກັບ​ຜົນ​ການ​ຮຽນ ແລະ ການ​ປະ​ພຶດ ພ້ອມ​ທັງມີສ່ວນຮ່ວມໃນການພັດທະນາສະຖານ​ການ​ສຶກສາ​;
7. ໄດ້​ຮັບ ​ຂໍ້​ມູນ​ ຂ່າວສານ, ​ເຂົ້າ​ໃຊ້​ບໍລິການຫ້ອງ​ສະໝຸດ ​ແລະ ຫໍພິພິທະພັນ ໂດຍບໍ່ເສຍຄ່າ;
8. ໄດ້​ຮັບ​ການຫຼຸດຜ່ອນ​ຄ່າ​ເດີນທາງ​ ດ້ວຍ​ພາຫະນະ​ຕ່າງໆ ຕາມ​ທີ່​ໄດ້​ກຳນົດ​ໄວ້​ໃນ​ລະບຽບການ;
9. ໄດ້ຮັບສິດອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 52 (ໃໝ່) ພັນທະຂອງຜູ້ຮຽນ**

ຜູ້ຮຽນ ມີພັນທະ ດັ່ງນີ້:

* 1. ເຄົາລົບ ​ແລະ ປະຕິບັດຕາມ ກົດໝາຍ, ລະບຽບການ ກ່ຽວກັບ​ການ​ສຶກສາ ແລະ ກົດລະບຽບ​ຂອງສະຖານ​ການ​ສຶກສາ​ທີ່​ກ່ຽວຂ້ອງ ຢ່າງເຂັ້ມ​ງວດ;
  2. ເຄົາລົບ, ປະຕິບັດ ຄຳສັ່ງສອນ ຂອງ ຄູ, ພໍ່ແມ່ ຫຼື ຜູ້ປົກຄອງ ແລະ ຜູ້ນຳ;
  3. ພັດທະນາ​ຕົນ​ເອງ​ ໃຫ້​ມີ​ຄວາມ​ຮູ້, ຄວາມ​ສາມາດ, ມີຄຸນສົມບັດສິນທຳປະຕິວັດ,  ເອົາໃຈໃສ່ການຮຽນ ແລະ ຮຽນໃຫ້ສໍາເລັດ ລວມທັງການຊອກຮູ້ ແລະ ເຂົ້າເຖິງແຫຼ່ງ ຂໍ້ມູນ ຂ່າວສານ ທີ່ກ່ຽວຂ້ອງ;
  4. ເຂົ້າຮ່ວມ ແລະ ​ເຄື່ອນ​ໄຫວກິດຈະກຳຕ່າງໆຂອງ​ສະຖານ​ການສຶກສາ ລວມທັງກິດຈະກຳສາທາ ລະນະປະໂຫຍດ;
  5. ປົກປັກຮັກສາ ສະຖານ​ການ​ສຶກສາ ແລະ ອຸປະກອນການສຶກສາ, ສື່ການຮຽນ  ແລະ ແຫຼ່ງຄວາມຮູ້ອື່ນ ລວມທັງເຕັກ​ໂນ​ໂລ​ຊີ ແລະ ນະວັດຕະກໍາ ​ການ​ສຶກສາ;
  6. ສາມັກຄີ, ຊ່ວຍເຫຼືອ ຊຶ່ງກັນ ແລະ ກັນ​ ໃນ​ການ​ສຶກສາ​ຮຽນຮູ້;
  7. ຕ້ານ ແລະ ສະກັດກັ້ນປາກົດການຫຍໍ້ທໍ້ ໃນສະຖານ​ການ​ສຶກສາ ແລະ ສັງຄົມ;
  8. ປະຕິບັດພັນທະອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ພາກທີ VII**

**ຄູ ແລະ ບຸກຄະລາ​ກອນການສຶກສາ**

**ໝວດ​ທີ 1**

**ຄູ**

**ມາດຕາ 53 ຄູ**

ຄູ ແມ່ນ ຜູ້ປະຕິບັດ​ໜ້າ​ທີ່​ສິດສອນ​, ຖ່າຍ​ທອດ​ຄວາມ​ຮູ້, ສຶກສາ​ອົບຮົມ, ຄົ້ນຄວ້າວິໄຈ, ຊຸກຍູ້, ສົ່ງເສີມ ແລະ ຊ່ວຍ​ເຫຼືອຜູ້ຮຽນດ້ວຍຫຼາຍຮູບການ.

ສຳລັບ ການ​ຄຸ້ມ​ຄອງລັດຖະກອນ​ຄູ ແລະ ຄູ​ສອນ ​ໃນ​ສະຖານ​ການສຶກສາ​ ຂອງກໍາລັງ​ປ້ອງ​ກັນຊາ​ດ, ປ້ອງ​ກັນ​ຄວາມ​ສະຫງົບ ​ແລະ ພາກ​ເອກະ​ຊົນ ໄດ້​ກຳ​ນົດ​ໄວ້ໃນ​ລະບຽບການຕ່າງ​ຫາກ​.

**ມາດຕາ 54 (ປັບປຸງ) ມາດຕະຖານ​ຂອງ​ຄູ**

ຄູ​​ ຕ້ອງ​ມີ​ມາດຕະຖານ ດັ່ງ​ນີ້:

* 1. ມີ ​ຫຼັກ​ໝັ້ນ, ທັດສະນະ​ການ​ເມືອງຖືກຕ້ອງ, ຮັກ ​ແລະ ປົກ​ປ້ອງ​ລະບອບ​ປະຊາທິ​ປະ​ໄຕ ປະຊາຊົນ;
  2. ມີ ຈັນຍາບັນຂອງ​ຄູ ແລະ ຄຸນສົມບັດ​ສິນ​ທຳປະຕິວັດ;
  3. ມີ​ ຄວາມ​ຮູ້​, ຄວາມ​ສາມາດ, ວິຊາ​ສະ​ເພາະ ​ໃນການ​ສອນຢູ່ແຕ່ລະຊັ້ນ​ຮຽນ;
  4. ມີີ ​ປະກາສະນີຍະບັດ​ ຫຼື ​ໃບຢັ້ງຢືນ ວິຊາຊີບ​​ຄູ ແລະ/ຫຼື ​​ໃບ​ອະນຸຍາດ​ການ​ສອນ;
  5. ມີ ຄວາມດຸ​ໝັ່ນ ​ຊອກ​ຮຽນຮູ້ ແລະ ພັດທະນາ​ຕົນ​ເອງ​ ຢູ່​ເລື້ອຍໆ;
  6. ມີ​ສຸຂະພາບດີ.

**ມາດຕາ 55 ນາມ​ມະ​ຍົດ ແລະ ຕຳ​ແໜ່ງວິຊາ​ການຄູ**

ຄູທີ່ໄດ້ສິດສອນໃນສະຖານການສຶກສາ ມີ ນາມມະຍົດ ແລະ ຕໍາແໜ່ງວິຊາການຄູ ດັ່ງນີ້:

1. ນາມມະຍົດ:​ ຄູ​ແຫ່ງ​ຊາດ ​ແລະ ຄູ​ປະຊາຊົນ;
2. ຕຳແໜ່ງວິຊາການຄູ: ຄູ​ປະສົບ​ການ, ຄູຊໍານານການ, ຄູຊ່ຽວຊານ, ຄູຊ່ຽວຊານອາວຸໂສ, ຜູ້ຊ່ວຍອາຈານ, ອາຈານ, ຮອງສາດສະດາຈານ, ສາດສະດາຈານ.

​ໃນ​ກໍລະນີ​ຈຳ​ເປັນ ນາມ​ມະ​ຍົດ ແລະ ຕຳ​ແໜ່ງວິຊາ​ການຄູ ອາດ​​ມີ​ການເພີ່ມ​ເຕີມ ຫຼື ການ​ປ່ຽນ​ແປງ ຕາມ​ການ​ຕົກລົງຂອງ​ລັດຖະບານ.

**ມາດຕາ 56 (ປັບປຸງ) ສິດ​ຂອງ​ຄູ**

ຄູ ມີ​ສິດ​ ດັ່ງນີ້:

1. ໄດ້ຮັບການ​ ບໍາລຸງ, ຍົກ​ລະດັບຄວາມ​ຮູ້ ທາງດ້ານວິຊາ​ສະ​ເພາະ​​ທີ່​ຕົນ​ສອນ ແລະ ສິ່ງ​ທີ່​ກ່ຽວຂ້ອງ​ກັບ​ການ​ສອນໃຫ້​ສູງ​ຂຶ້ນ​;
2. ສະ​​ເໜີີ​ຄຳ​ເຫັນ ແລະ ລາຍ​ງານ​ຜົນ​ການ​ເຄື່ອນ​ໄຫວ​ຂອງ​ຕົນ ໃຫ້​ຜູ້​ບໍລິຫານ​ທີ່​ຕົນ​ຂຶ້ນກັບ;
3. ໄດ້​ຮັບ​ການ​ປົກປ້ອງ​ສິດ, ຜົນປະ​ໂຫຍ​ດ ​ແລະ ກຽດສັກ​ສີ​ຂອງ​ຕົນ;
4. ສະເໜີຂໍ ນາມມະຍົດ ແລະ ຕໍາແໜ່ງວິຊາການຄູ;
5. ນຳ​ໃຊ້ສິດອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 57 (ປັບປຸງ) ໜ້າທີ່ຂອງຄູ**

ຄູ ມີ​ໜ້າ​ທີ່​ ດັ່ງນີ້:

1. ແຕ່ງ, ປັບປຸງ, ຮຽບຮຽງ ບົດສອນ ແລະ ປຶ້ມຕຳລາ, ກຽມອຸປະກອນ ແລະ ສື່ການຮຽນ ການສອນ, ຄົ້ນຄວ້າວິໄຈ ແລະ ບໍລິການ ທາງດ້ານວິຊາການແກ່ສັງຄົມ ຕາມລະບຽບການ;
2. ສອນຕາມຫຼັກສູດ, ຕາມວິຊາສະເພາະ ແລະ ຕາມຄວາມຊຳນານ;
3. ຕິດຕາມ, ກວດກາ, ວັດຜົນ, ປະເມີນຜົນ ແລະ ໃຫ້ຄໍາແນະນໍາແກ່ ຜູ້ຮຽນຢ່າງຕໍ່ເນື່ອງ ແລະ ເປັນທຳ;
4. ບໍາລຸງຜູ້ຮຽນອ່ອນ, ສົ່ງເສີມຜູ້ຮຽນເກັ່ງ ແລະ ຜູ້ມີພອນສະຫວັນ;
5. ເຂົ້າຮ່ວມ ແລະ ເຄື່ອນ​ໄຫວກິດຈະກຳ ຂອງ​ສະຖານ​ການສຶກສາ ​ແລະ ສັງຄົມ;
6. ປະສານສົມທົບກັບ ພໍ່, ແມ່, ຜູ້ປົກຄອງ, ຄະນະພັດທະນາການສຶກສາ ແລະ ພາກສ່ວນທີ່ກ່ຽວຂ້ອງ ໃນການປະຕິບັດໜ້າທີ່;
7. ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍຂອງການຈັດຕັ້ງ ຢ່າງເຂັ້ມງວດ.

**ມາດຕາ 58 (ໃໝ່) ພັນທະຂອງ​ຄູ**

ຄູ ມີພັນທະ​​ ດັ່ງນີ້:

* 1. ເຄົາລົບ ​ແລະ ປະຕິບັດຕາມ ລັດຖະທຳມະນູນ, ກົດໝາຍ, ແຜນຍຸດທະສາດການພັດທະນາຊັບ ພະຍາກອນມະນຸດ ແຫ່ງ​ຊາດ, ລະບຽບການ ກ່ຽວກັບ​ການ​ສຶກສາ ແລະ ສະຖານ​ການ​ສຶກສາ​ທີ່​ກ່ຽວຂ້ອງ ຢ່າງເຂັ້ມ​ງວດ;
  2. ເປັນ​ແບບຢ່າງ​ທີ່​ດີ, ຮັກສາ​ກຽດ ​ແລະ ສັກ​ສີ​ ຂອງ​ຄວາມ​ເປັນ​ຄູ;
  3. ປະຕິ​ບັດ​ຕໍ່ຜູ້ຮຽນ ຢ່າງ​ເປັນ​ທຳ, ນັບຖື​​, ຮັກແພງ ແລະ ປົກ​ປ້ອງ​ສິດ, ຜົນປະ​ໂຫຍດອັນ​ຊອບ​ທຳ ຂອງຜູ້ຮຽນ;
  4. ພັດທະນາ​ວິຊາຊີບຄູແບບຕໍ່ເນື່ອງໃຫ້​ມີ​ ຄວາມ​ຮູ້, ຄວາມ​ສາມາດ, ຄຸນສົມບັດສິນທຳປະຕິວັດ ແລະ ເອົາໃຈໃສ່ໃນການສິດສອນ;
  5. ສຶກສາ​ອົບຮົມ, ປູກຈິດ​ສຳນຶກ​​ໃຫ້ຜູ້​ຮຽນ ຮູ້​ບຸນຄຸນ ຄູ, ພໍ່,​ ແມ່, ຜູ້​ປົກຄອງ, ຜູ້ນໍາ ແລະ ຜູ້ອຸປະກາ ລະ​ຄຸນ ລວມທັງການຮູ້ຮັກຊາດ, ວັດທະນະທຳ ແລະ ຮີດຄອງປະເພນີອັນດີງາມຂອງ ຊາດ, ທ້ອງຖິ່ນ;
  6. ນຳ​ໃຊ້ ​ແລະ ປົກ​ປັກ​ຮັກສາ ອາຄານ, ​ສະຖານ​ທີ່, ວັດຖູປະກອນ ແລະ ສື່ການ​ຮຽນ ການ​ສອນ;
  7. ປົກ​ປັກ​ຮັກສາ​ຄວາມສະຫງົບ, ຄວາມ​ເປັນ​ລະບຽບ​ຮຽບຮ້ອຍ ແລະ ຄວາມ​ສະອາດ​ສວຍ​ງາມ​ ຂອງສະຖານ​ການສຶກສາ;
  8. ປະຕິບັດພັນທະອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 59 (ໃໝ່) ຈັນຍາບັນຂອງຄູ**

ຈັນຍາບັນຂອງຄູ ແມ່ນ ກົດການປະພຶດຂອງຄູ ທີ່ຄູແຕ່ລະຄົນ ຕ້ອງເຄົາລົບ ແລະ ປະຕິບັດ ຢ່າງເຂັ້ມງວດ ດ້ວຍຄວາມສັດຊື່ບໍລິສຸດ, ຮັກອາຊີບ, ຮັກແພງຜູ້ຮຽນ, ເປັນແບບຢ່າງນໍາໜ້າ ແລະ ພັດທະນາຕົນເອງ ໂດຍມີຈັນຍາບັນ ຕໍ່ ຕົນເອງ, ວິຊາຊີບ, ການຈັດຕັ້ງ, ປະຊາຊົນ ແລະ ສັງຄົມ.

ສໍາລັບເນື້ອໃນລະອຽດ ກ່ຽວກັບຈັນຍາບັນຂອງຄູ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 60 ນະ​ໂຍບາຍ​ຕໍ່ຄູ**

ໃນການປະຕິບັດໜ້າທີ່ ຄູ ໄດ້​ຮັບ​ຄ່າ​ຕອບ​ແທນ​ແຮງ​ງານ, ຍົກລະດັບວິຊາ​ສະ​ເພາະ, ວິຊາການ, ຊີວິດການເປັນຢູ່  ແລະ ສະຖານະທາງສັງຄົມ, ​ໄດ້​ຮັບ​ການພັກຜ່ອນ, ຮັບ​​ບຳນານ ແລະ ນະ​ໂຍບາຍ​ອື່ນ​ ຕາມ​ກົດໝາຍ ​ແລະ ລະບຽບການທີ່ກ່ຽວຂ້ອງ.

ບຸກຄົນ, ນິຕິບຸກຄົນ, ການຈັດ​ຕັ້ງ ​ແລະ ສັງຄົມ ທັງ​ພາກລັດ ​ແລະ ​ເອກະ​ຊົນ ພາຍໃນ ແລະ ຕ່າງປະເທດ​ ມີ​ສ່ວນ​ຮ່ວມ​ໃນການຊ່ວຍເຫຼືອ ແລະ ອຳນວຍຄວາມສະດວກ ໃຫ້ແກ່ການປະຕິບັດໜ້າທີ່ຂອງຄູ.

**ມາດຕາ 61 ການ​ສ້າງ ​ແລະ ການພັດທະນາ ​ຄູ**

ການ​ສ້າງ ​ແລະ ການພັດທະນາ ​ຄູ  ​ຕ້ອງ​ຮັບປະກັນທາງ​ດ້ານ​ ປະລິມານ ແລະ ຄຸນ​ນະພາບ ຕາມ​ມາດ ຕະຖານການສຶກສາ ແນໃສ່ປູກຈິດສໍານຶກ ແລະ ສະຕິຊາດ.

ສະຖານ​ການ​ສຶກສາ, ການຈັດ​ຕັ້ງ, ສັງຄົມ, ຊຸມ​ຊົນ ​ແລະ ພາກສ່ວນ​ທີ່​ກ່ຽວ​ຂ້ອງ ສ້າງ​ເງື່ອນ​ໄຂ​ໃຫ້​ຄູ ໄດ້​ຮັບ​ການ​ບຳລຸງ​ ​ແລະ ​ຍົກ​ລະດັບທາງ​ດ້ານ​ວິຊາ​ສະ​ເພາະ​ ຢ່າງຕໍ່ເນື່ອງ.

**ໝວດ​ທີ 2**

**ບຸກຄະລາ​ກອນການ​ສຶກສາ**

**ມາດຕາ 62 (ປັບປຸງ) ບຸກຄະລາ​ກອນການ​ສຶກສາ**

ບຸກຄະລາກອນການສຶກສາ ແມ່ນ ຜູ້ສັງກັດຢູ່ ສໍານັກງານ, ອົງການ ແລະ ສະຖານການສຶກສາ ທັງພາກລັດ ແລະ ເອກຊົນ ທີ່ເຮັດໜ້າທີ່ຄຸ້ມຄອງ, ບໍລິຫານ, ກວດກາ, ແນະນຳ, ຊ່ວຍເຫຼືອ ແລະ ອຳນວຍຄວາມສະດວກ ໃຫ້ແກ່ການຮຽນ ການສອນ.

ມາດຕະຖານຂອງ​ບຸກຄະລາ​ກອນການ​ສຶກສາ ​​ໃຫ້​ປະຕິບັດ​ຕາມ​ກົດໝາຍວ່າດ້ວຍພະນັກງານ-ລັດຖະກອນ, ກົດໝາຍອື່ນ ແລະ ລະບຽບການ ທີ່ກ່ຽວຂ້ອງ.

**ມາດຕາ 63 (ປັບປຸງ) ສິດ ແລະ ໜ້າທີ່ ຂອງບຸກຄະລາ​ກອນການ​ສຶກສາ**

ບຸກຄະລາ​ກອນການ​ສຶກສາ ມີ ສິດ ​ແລະ ໜ້າທີ່​ ດັ່ງນີ້:

1. ປະຕິບັດ ​ຕາມ​ຂອບ​ເຂດ​ສິດ ແລະ ໜ້າທີ່ ທີ່​ການຈັດຕັ້ງມອບໝາຍ​ໃຫ້ ແລະ ລາຍ​ງານ​ ຕໍ່ສະຖານການສຶກສາ ທີ່ຕົນສັງກັດ;
2. ໄດ້ຮັບ​ການ​ບຳລຸງ, ຍົກ​ລະດັບ ຄວາມ​ຮູ້ທາງດ້ານວິຊາ​ສະ​ເພາະ​​ ​ແລະ ວຽກງານ​ອື່ນ ທີ່​ຕົນ​ຮັບຜິດຊອບ​;
3. ປະກອບ​​ຄຳ​ເຫັນ ກ່ຽວກັບ​ການ​ພັດທະນາ​ວຽກງານ​​ສຶກສາ;
4. ອຳນວຍຄວາມສະດວກ ແລະ ໃຫ້ການບໍລິການ ຕາມກົດໝາຍ;
5. ປະສານສົມທົບກັບ ພໍ່, ແມ່, ຜູ້ປົກຄອງ, ຄະນະພັດທະນາການສຶກສາ ແລະ ພາກສ່ວນທີ່ກ່ຽວຂ້ອງ ໃນການປະຕິບັດໜ້າທີ່;
6. ເຂົ້າຮ່ວມ ແລະ ເຄື່ອນໄຫວກິດຈະກຳ ຂອງການຈັດຕັ້ງ ແລະ ສັງຄົມ;
7. ນຳ​ໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​​ໄດ້ກຳ​ນົດ​ໄວ້ໃນກົດໝາຍ.

**ມາດຕາ 64 (ໃໝ່) ພັນທະຂອງ​ບຸກຄະລາ​ກອນການ​ສຶກສາ**

ບຸກຄະລາ​ກອນການ​ສຶກສາ ມີພັນທະ ດັ່ງນີ້:

1. ເຄົາລົບ ແລະ ປະຕິບັດຕາມ ລັດຖະທໍາມະນູນ, ກົດໝາຍ, ແຜນຍຸດທະສາດການພັດທະນາຊັບ ພະຍາກອນມະນຸດ ແຫ່ງຊາດ ແລະ ລະບຽບການ ກ່ຽວກັບການສຶກສາ ຢ່າງເຂັ້ມງວດ;
2. ຮັກສາຄວາມລັບທາງລັດຖະການ ແລະ ປົກປ້ອງຜົນປະໂຫຍດສ່ວນລວມ;
3. ປົກປັກຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ ຂອງສະຖານການສຶກສາ;
4. ເປັນແບບຢ່າງທີ່ດີ, ຮັກສາກຽດ ແລະ ສັກສີ ຂອງບຸກຄະລາກອນການສຶກສາ;
5. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 65 (ປັບປຸງ) ນະໂຍບາຍຕໍ່ບຸກຄະລາ​ກອນ​ການ​ສຶກສາ**

ບຸກຄະລາ​ກອນ​ການ​ສຶກສາ ໄດ້​ຮັບ​ຄ່າຕອບແທນແຮງງານ ແລະ ນະ​ໂຍບາຍອື່ນ ໃນການປະຕິບັດໜ້າທີ່, ຍົກລະດັບ ວິຊາ​ສະ​ເພາະ, ວິຊາການ, ຊີວິດການເປັນຢູ່, ສະຖານະທາງສັງຄົມ, ​ໄດ້​ຮັບ​ການພັກຜ່ອນ ແລະ ຮັບ​​ບຳນານ ຕາມ​ກົດໝາຍ ​ແລະ ລະບຽບການ ທີ່ກ່ຽວຂ້ອງ.

**ມາດຕາ 66 ການ​ສ້າງ ​ແລະ ການ​ພັດທະນາ​ບຸກຄະລາ​ກອນ​ການ​ສຶກສາ**

ຂະ​ແໜງການ​ສຶກສາທິການ ແລະ ກິລາ ​ແລະ ຂະ​ແໜງການ​ອື່ນ ສົ່ງ​ເສີມ ​ແລະ ສ້າງ​ເງື່ອນ​ໄຂ ​ໃຫ້​ບຸກຄະລາ​ກອນ​ການ​ສຶກສາ ຂອງສະຖານການສຶກສາ ທັງພາກລັດ ແລະ ເອກະຊົນ ໄດ້​ຮັບ​ການ​ຝຶກ​ອົບຮົມ​, ​ຍົກ​ລະດັບທາງ​ດ້ານ​ວິຊາ​ສະ​ເພາະ​ ແລະ ໄດ້​ຮັບ​ການ​ພັດທະນາ ​​ຢ່າງຮອບດ້ານ ເພື່ອ​ສ້າງ​ເປັນ​ຜູ້​ສືບ​ທອດ ແລະ ຕອບ​ສະໜອງຄວາມ​ຕ້ອງການ​ຂອງວຽກ​​ງານ​ສຶກສາ ໃນແຕ່ລະ​ໄລຍະ.

**ພາກ​ທີ VII****I**

**ການປະກັນຄຸນນະພາບການສຶກສາ ແລະ ຂອບວຸດທິການສຶກສາແຫ່ງຊາດ**

**ໝວດ​ທີ 1**

**ການປະກັນຄຸນນະພາບການສຶກສາ**

**ມາດຕາ 67 ການປະກັນຄຸນນະພາບການສຶກສາ**

ການປະກັນຄຸນນະພາບການສຶກສາ ແມ່ນ ການກໍານົດມາດຕະຖານ, ການຕິດຕາມ, ປະເມີນຜົນ ແລະ ກວດສອບຄຸນນະພາບການສຶກສາ ທັງພາກລັດ ແລະ ເອກະຊົນ ດ້ວຍກົນໄກການປະກັນຄຸນນະພາບການສຶກສາ ພາຍໃນ ແລະ ພາຍນອກ ເພື່ອຮັບຮອງ ແລະ ຢັ້ງຢືນຜົນການສຶກສາ, ສ້າງຄວາມເຊື່ອໝັ້ນຕໍ່ສັງຄົມ, ຊຸມຊົນ ແລະ ຜູ້ປົກຄອງ, ດຶງດູດຄວາມສົນໃຈຕໍ່ການຮຽນ ເຮັດໃຫ້ຜົນການສຶກສາ ມີມາດຕະຖານທຽບເທົ່າມາດຕະຖານ ພາກພື້ນ ແລະ ສາກົນ.

**ມາດຕາ 68 (ໃໝ່) ຫຼັກການ ການປະກັນຄຸນນະພາບການສຶກສາ**

ການປະກັນຄຸນນະພາບການສຶກສາ ໃຫ້ດໍາເນີນຕາມຫຼັກການ ດັ່ງນີ້:

1. ຖືເອົາຄຸນນະພາບ ຂອງຜູ້ຮຽນ ເປັນບຸລິມະສິດ;
2. ຮັບປະກັນລັກສະນະ ພາວະວິໄສ, ຊັດເຈນ ແລະ ຖືເອົາຂໍ້ມູນເປັນບ່ອນອີງພື້ນຖານຂອງທຸກວຽກງານ;
3. ມີຄວາມຍຸຕິທໍາ, ໂປ່ງໃສ ແລະ ກວດສອບໄດ້;
4. ຖືເປັນວຽກງານພາກບັງຄັບ, ເຄື່ອນໄຫວ ຢ່າງປົກກະຕິ, ຕໍ່ເນື່ອງ ແລະ ເປັນຮອບວຽນ ເພື່ອກ້າວເຂົ້າສູ່ຄຸນນະພາບດີຂຶ້ນ;
5. ຮັບປະກັນໃຫ້ທຸກພາກສ່ວນທີ່ກ່ຽວຂ້ອງ ໄດ້ມີສ່ວນຮ່ວມໃນຂະບວນການປະກັນຄຸນນະພາບການສຶກສາ;
6. ຮັບປະກັນຄຸນນະພາບຂອງຄູ, ຫຼັກສູດ, ໂຄງລ່າງພື້ນຖານ ແລະ ສິ່ງອໍານວຍຄວາມສະດວກ.

**ມາດຕາ 69 (ປັບປຸງ) ກົນໄກການປະກັນຄຸນນະພາບການສຶກສາ**

ກົນໄກການປະກັນຄຸນນະພາບການສຶກສາ ປະກອບດ້ວຍ ການປະກັນຄຸນນະພາບການສຶກສາ ພາຍໃນ ແລະ ພາຍນອກ ດັ່ງນີ້:

1. ການປະກັນຄຸນນະພາບການສຶກສາພາຍໃນ ແມ່ນ ການຕິດຕາມ ແລະ ປະເມີນຜົນຄຸນນະພາບການສຶກສາ ຕາມມາດຕະຖານຄຸນນະພາບການສຶກສາຂອງກະຊວງສຶກສາທິການ ແລະ ກິລາ ໂດຍແມ່ນສະຖານການສຶກສາ ເປັນຜູ້ປະເມີນ;
2. ການປະກັນຄຸນນະພາບການສຶກສາພາຍນອກ ແມ່ນ ການຕິດຕາມ, ປະເມີນຜົນ ແລະ ກວດສອບ ຄຸນນະພາບການສຶກສາ ຕາມມາດຕະຖານຄຸນນະພາບການສຶກສາ ຂອງກະຊວງສຶກສາທິການ ແລະ ກິລາ ຫຼື ສາກົນ ໂດຍແມ່ນການຈັດຕັ້ງ ທີ່ຢູ່ນອກ ຫຼື ບໍ່ຂຶ້ນກັບສະຖານການສຶກສານັ້ນ ເປັນຜູ້ປະເມີນ.

ວິທີການປະເມີນການປະກັນຄຸນນະພາບການສຶກສາ ພາຍໃນ ແລະ ພາຍນອກ ໄດ້ກໍານົດໄວ້ໃນລະບຽບການຕ່າງຫາກ.

**ໝວດ​ທີ 2**

**ຂອບວຸດທິການສຶກສາແຫ່ງຊາດ**

**ມາດຕາ 70 (ປັບປຸງ) ຂອບ​ວຸດ​ທິການ​ສຶກສາ​ແຫ່ງ​ຊາດ**

ຂອບ​ວຸດ​ທິການ​ສຶກສາ​ແຫ່ງ​ຊາດ ແມ່ນ ການກໍານົດວຸດທິການສຶກສາແຕ່ລະລະດັບ ໂດຍກໍານົດຂົງເຂດຄວາມຮູ້, ຄວາມຊໍານານງານ ແລະ ປະສົບການຂອງຜູ້ຮຽນ ແຕ່ລະລະດັບ ໂດຍມີຈຸດປະສົງ ດັ່ງນີ້:

1. ສະໜັບສະໜູນການຮຽນຮູ້ຕະຫຼອດຊີວິດ;

2. ສະໜັບສະໜູນການຮຽນຕໍ່ ລະຫວ່າງ ຊັ້ນ ແລະ ສາຍ ບົນພື້ນຖານເງື່ອນໄຂການເຂົ້າຮຽນ, ການປະເມີນຜົນການຮຽນຂອງນັກສຶກສາ ໂດຍມີເກນມາດຕະຖານຮັບຮອງ ແລະ ສາມາດເຊື່ອມໂຍງກັບພາກພື້ນ ແລະ ສາກົນ;

3. ສ້າງຄວາມໂປ່ງໃສ ໃນການຮັບຮູ້ວຸດທິ ຂອງຜູ້ຖືປະກາສະນີຍະບັດ, ທຽບ ແລະ ຢັ້ງຢືນປະສົບການ ແລະ ການຮຽນຮູ້ທີ່ມີມາກ່ອນ;

4. ສົ່ງເສີມຄວາມເຊື່ອໝັ້ນ ໃນລະບົບການສຶກສາແຫ່ງຊາດ ແລະ ວຸດທິການສຶກສາທີ່ໄດ້ຮັບ ເພື່ອເປັນພື້ນຖານໃນການສົມທຽບຜົນການຮຽນ ແລະ ເປັນບ່ອນອີງໃນການສຶກສາຕໍ່ ພາຍໃນ ແລະ ຕ່າງປະເທດ.

**ມາດຕາ 71 (ປັບປຸງ) ການກໍານົດຂອບ​ວຸດ​ທິການ​ສຶກສາ​ແຫ່ງ​ຊາດ**

ກະຊວງສຶກສາທິການ ແລະ ກິລາ ປະສານສົມທົບກັບ ກະຊວງ, ອົງການອື່ນ ທີ່ກ່ຽວຂ້ອງ ກໍານົດຫຼັກ ການ, ວິທີການ ແລະ ເນື້ອໃນ ຂອງຂອບ​ວຸດ​ທິການ​ສຶກສາ​ແຫ່ງ​ຊາດ ເພື່ອນໍາສະເໜີ ລັດຖະບານພິຈາລະນາ.

**ພາກ​ທີ** **IX**

**ການ​ລົງທຶນ​ໃສ່ການ​ສຶກສາ**

**ໝວດ​ທີ 1**

**ການ​ລົງທຶນ​ຂອງ​ລັດ**

**ມາດຕາ 72 (ປັບປຸງ) ການ​ລົງທຶນ​ຂອງ​ລັດ**

ການ​ລົງທຶນ​ຂອງ​ລັດ ​ແມ່ນ ​ການສະໜອງງົບປະມານໃຫ້ແກ່ການພັດທະນາ​ຊັບພະຍາກອນ​ມະນຸດ, ການກໍ່ສ້າງໂຄງ​ລ່າງພື້ນຖານ​, ສະໜອງ ພາຫະນະ, ວັດຖູປະກອນ, ສື່​ການ​ຮຽນ ການ​ສອນ, ​ສິ່ງ​ອຳນວຍ​ຄວາມ​ສະດວກຕ່າງໆ ໃນການພັດທະນາວຽກງານ​ສຶກສາ ລວມທັງວຽກງານສົ່ງເສີມ ການອະນາໄມ, ສຸຂະພາບ ແລະ ໂພ​​ຊະນາການ.​

**ມາດຕາ 73 (ປັບປຸງ) ແຫຼ່ງທຶນການ​ສຶກສາ**

ທຶນການສຶກສາ ໄດ້ມາຈາກ:

1. ງົບປະມານຂອງ​ລັດ​;
2. ກອງທຶນສົ່ງເສີມການສຶກສາ;
3. ການຊ່ວຍເຫຼືອຂອງ ຊຸມ​ຊົນ, ບຸກຄົນ,  ນິຕິບຸກຄົນ,  ຄອບຄົວ ແລະ​ ອົງການ​ຈັດ​ຕັ້ງ ທັງ​ພາຍໃນ ແລະ ຕ່າງປະ​ເທດ;
4. ແຫຼ່ງທຶນອື່ນ ທີ່ຖືກຕ້ອງຕາມກົດໝາຍ.

**ມາດຕາ 74 (ປັບປຸງ) ງົບປະມານຂອງ​ຂະ​ແໜງການສຶກສາທິການ ແລະ ກິລາ**

ລັດ ~~​~~ຈັດບຸລິມະສິດ​ ແລະ ເພີ່ມອັດຕາສ່ວນ​ລາຍຈ່າຍງົບປະມານແຫ່ງ​ລັດປະຈໍາປີ ໃຫ້​​ແກ່​ຂະແໜງການ​ສຶກສາທິການ ແລະ ກິລາ ບໍ່ໃຫ້ຫຼຸດ ສິບ​ແປດ​ສ່ວນ​ຮ້ອຍ. ການ​ສະໜອງ​​ງົບປະມານ​ ສໍາລັບ​ການບໍລິຫານປົກ ກະຕິ​ ໃຫ້​ແກ່ສະຖານການສຶກສາຂອງລັດ ​ໃຫ້ຄິດ​ໄລ່​ຕາມມູນຄ່າຫົວໜ່ວຍ. ລັດຖະບານ ແລະ ອົງການ​ປົກຄອງ​ທ້ອງ​ຖິ່ນ ມີ​ຄວາມ​ຮັບຜິດຊອບ​ໃນການຈັດແບ່ງງົບປະມານ​ດັ່ງກ່າວ​ ຢ່າງ​ເຂັ້ມ​ງວດ ຕາມ​ກົດໝາຍ ​ແລະ ລະບຽບການ.

**ມາດຕາ 75 (ປັບປຸງ)** **ຄ່າ​ທຳນຽມ ​ແລະ ຄ່າ​ບໍລິການ ຢູ່ສະຖານການສຶກສາຂອງລັດ**

ຄ່າ​ທຳນຽມ ​ແລະ ຄ່າ​ບໍລິການ ຢູ່ສະຖານ​ການ​ສຶກສາຂອງລັດ ໃຫ້ປະຕິບັດຕາມລະບຽບການ ກ່ຽວກັບຄ່າທໍານຽມ ແລະ ຄ່າບໍລິການ​ ທີ່ປະກາດໃຊ້ ໃນແຕ່ລະ​ໄລຍະ, ຍົກ​ເວັ້ນການ​ສຶກສາ​ພາກ​ບັງຄັບ.

**ໝວດທີ 2**

**ການລົງທຶນຂອງເອກະຊົນ**

**ມາດຕາ 76 (ປັບປຸງ) ການ​ລົງທຶນ​ຂອງເອກະ​ຊົນ**

ບຸກຄົນ, ນິຕິບຸກຄົນ ແລະ ການຈັດຕັ້ງ​ ເອກະ​ຊົນ​ ທັງ​ພາຍ​ໃນ​ ແລະ​ ຕ່າງປະ​ເທດ​ ທີ່​ລົງທຶນ​ ເຂົ້າໃນການ​ສຶກສາ ໄດ້​ຮັບ​ການ​ສົ່ງ​ເສີມໃນ​ການ​ສ້າງຕັ້ງສະຖານ​ການ​ສຶກສາລະດັບ​ຕ່າງໆ, ​ເປີດ​ການ​ຮຽນ ການ​ສອນ ຕາມ​ລະບົບ​ການ​ສຶກສາ​ແຫ່ງ​ຊາດ ​ແລະ ຕາມຫຼັກສູດ​ທີ່​ກະຊວງ​ສຶກສາ​ທິການ ແລະ ກິລາ ອະນຸມັດ ​ເພື່ອ​ບໍລິ ການ​ໃຫ້​ແກ່​ສັງຄົມ ຕາມທີ່​​ໄດ້ກຳນົດ​ໄວ້​ໃນກົດໝາຍ​.

ລັດ ເປັນ​ຜູ້ກຳນົດ ຫຼັກການ, ລະບຽບການ ແລະ ນະ​​ໂຍບາຍ ກ່ຽວກັບ​ການຈັດ​ຕັ້ງ, ການ​ເຄື່ອນ​ໄຫວ, ການ​ຄຸ້ມ​ຄອງ​​ສະຖານການ​ສຶກສາ​ເອກະ​ຊົນ.

**ມາດຕາ 77 (ໃໝ່) ຄ່າບໍລິການ ແລະ ຄ່າຮຽນ ຢູ່ສະຖານການສຶກສາເອກະຊົນ**

ຄ່າບໍລິການ ແລະ ຄ່າຮຽນ ຢູ່ສະຖານການສຶກສາເອກະຊົນ ໃຫ້ປະຕິບັດຕາມສະຖານການສຶກສາເອກະຊົນ ພາຍໃຕ້ການຄຸ້ມຄອງຂອງລັດ ແລະ ຕ້ອງແຈ້ງ ຄ່າບໍລິການ ແລະ ຄ່າຮຽນ ໃຫ້ຜູ້ຮຽນ, ພໍ່, ແມ່ ຫຼື ຜູ້ປົກຄອງຮູ້ກ່ອນການເປີດສົກຮຽນຂອງທຸກປີ.

**ໝວດທີ 3**

**ການລົງທຶນຮ່ວມ**

**ມາດຕາ 78 (ໃໝ່) ການລົງທຶນຮ່ວມ ລະຫວ່າງພາກລັດ ແລະ ພາກເອກະຊົນ**

ການລົງທຶນຮ່ວມ ລະຫວ່າງພາກລັດ ແລະ ພາກເອກະຊົນ ແມ່ນ ກິດຈະການລົງທຶນຮ່ວມ ລະຫວ່າງ ພາກລັດ ແລະ ພາກເອກະຊົນ ພາຍໃຕ້ສັນຍາລົງທຶນຮ່ວມ ເພື່ອຈັດຕັ້ງປະຕິບັດໂຄງການກໍ່ສ້າງ, ປັບປຸງໂຄງລ່າງພື້ນ ຖານ ຫຼື ສະໜອງການບໍລິການດ້ານວິຊາການ ໃຫ້ແກ່ສັງຄົມ.

**ມາດຕາ 79 (ໃໝ່) ເງື່ອນໄຂ ແລະ ຂັ້ນຕອນ ຂອງການລົງທຶນຮ່ວມ**

ເງື່ອນໄຂ ແລະ ຂັ້ນຕອນຂອງການລົງທຶນຮ່ວມ ລະຫວ່າງພາກລັດ ແລະ ພາກເອກະຊົນ ໄດ້ກໍານົດໄວ້ໃນລະບຽບການຕ່າງຫາກ.

**ໝວດ​ທີ 4**

**ກອງທຶນສົ່ງເສີມການສຶກສາ**

**ມາດຕາ 80 (ໃໝ່) ກອງທຶນສົ່ງເສີມການສຶກສາ**

ກອງທຶນສົ່ງເສີມການສຶກສາ ແມ່ນ ກອງທຶນຂອງລັດ ທີ່ສ້າງຂຶ້ນ ເພື່ອສະສົມ ແລະ ລະດົມທຶນ ດ້ວຍຮູບການຕ່າງໆ ຈາກພາກລັດ ແລະ ພາກເອກະຊົນ ທັງພາຍໃນ ແລະ ຕ່າງປະເທດ ເພື່ອໃຫ້ມີງົບປະມານພຽງພໍ, ຍືນຍົງ ແລະ ນໍາໃຊ້ເຂົ້າໃນວຽກງານສົ່ງເສີມການສຶກສາ ໃນຂອບເຂດທົ່ວປະເທດ.

**ມາດຕາ 81 (ໃໝ່) ແຫຼ່ງລາຍຮັບຂອງກອງທຶນສົ່ງເສີມການສຶກສາ**

ລາຍຮັບຂອງກອງທຶນສົ່ງເສີມການສຶກສາ ໄດ້ມາຈາກ:

1. ການປະກອບສ່ວນຂອງລັດ;
2. ການປະກອບສ່ວນຂອງສະຖານການສຶກສາ ຂອງລັດ ແລະ ເອກະຊົນ;
3. ການປະກອບສ່ວນຂອງ ບຸກຄົນ, ນິຕິບຸກຄົນ, ຄູ່ຮ່ວມພັດທະນາ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
4. ການເຄື່ອນໄຫວສ້າງກິດຈະກຳຕ່າງໆ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

**ມາດຕາ 82 (ໃໝ່) ການຄຸ້ມຄອງ ແລະ ການນໍາໃຊ້ ກອງທຶນສົ່ງເສີມການສຶກສາ**

ການຄຸ້ມຄອງ ແລະ ການນໍາໃຊ້ ກອງທຶນສົ່ງເສີມການສຶກສາ ຕ້ອງຮັບປະກັນຄວາມໂປ່ງໃສ ແລະ ສາມາດກວດສອບໄດ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

ສໍາລັບລາຍລະອຽດ ກ່ຽວກັບການຄຸ້ມຄອງ ແລະ ການນໍາໃຊ້ ກອງທຶນສົ່ງເສີມການສຶກສາ ໄດ້ກໍານົດໄວ້ໃນລະບຽບການຕ່າງຫາກ.

**ພາກ​ທີ X**

**ຄວາມຮັບຜິດຊອບຂອງ ສັງຄົມ ແລະ ຄອບຄົວ ຕໍ່​ການ​ສຶກສາ**

**ມາດຕາ 83 (ປັບປຸງ) ຄວາມຮັບຜິດຊອບ​ຂອງ​ສັງຄົມ​**

ຊຸມ​ຊົນ ແລະ ການຈັດຕັ້ງສັງຄົມ ມີຄວາມຮັບຜິດຊອບໃນການປະກອບສ່ວນດ້ານ ​ທຶນ, ວັດຖູປະກອນເຂົ້າ​ໃນ​ການ​ພັດທະນາ​ການ​ສຶກສາ, ປົກປັກຮັກສາ ແລະ ບູລະນະ ສະຖານການສຶກສາ​​ ດ້ວຍ​ຫຼາຍຮູບ​ການ ລວມທັງການສົ່ງເສີມການສຶກສາ.

ບັນດາ​​ຫົວໜ່ວຍ​ທຸລະ​ກິດ ​ແລະ ຜູ້ປະກອບ​ການ​ອື່ນ ມີຄວາມຮັບຜິດຊອບ ໃຫ້ຄວາມຮ່ວມ​ມື, ສະໜັບ ສະໜູນ ແລະ ອຳນວຍຄວາມສະດວກໃຫ້ ຄູ, ຜູ້ຮຽນ ເຂົ້າໄປສຶກສາຄົ້ນຄວ້າ, ທັດສະນະ​ສຶກສາ ແລະ ຝຶກງານ ຢູ່​ບ່ອນ​ປະກອບ​ການ​​ຂອງ​ຕົນ ລວມທັງການສ້າງເງື່ອນໄຂ ແລະ ອໍານວຍຄວາມສະດວກໃຫ້ຜູ້ຮຽນ ທີ່ມີເກນອາຍຸອອກແຮງງານໄດ້ເຮັດວຽກຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ.

ສື່ມວນຊົນ ມີຄວາມຮັບຜິດຊອບ ໂຄສະນາ ​ເຜີຍ​ແຜ່ ວຽກງານສຶກສາ ດ້ວຍ​ຫຼາຍຮູບ​ການ ຕາມເງື່ອນໄຂ ແລະ ຄວາມສາມາດຕົວຈິງ.

**ມາດຕາ 84 (ປັບປຸງ) ຄວາມຮັບຜິດຊອບຂອງ​ຄອບຄົວ**

ຄອບຄົວ ມີຄວາມຮັບຜິດຊອບ ປະກອບສ່ວນ​ທາງ​ດ້ານ ​ສະຕິ​ປັນຍາ, ທຶນ​, ພາຫະນະ, ວັດຖູປະກອນ, ສື່​ການ​ຮຽນ ການ​ສອນ, ການກໍ່ສ້າງ, ການປົກປັກຮັກສາ ແລະ ບູລະນະ ສະຖານ​ການ​ສຶກສາ ຮ່ວມກັບຄະນະພັດທະນາການສຶກສາ, ສະຖານການສຶກສາ ​ແລະ ຄູ ເພື່ອສ້າງເງື່ອນໄຂ ແລະ ອຳນວຍ​ຄວາມ​ສະດວກແກ່ລູກ​ຫຼານ​ໃຫ້ໄດ້ຮັບການສຶກສາທີ່ດີ, ​ເຂົ້າ​ຮ່ວມ​ກິດຈະກຳ​ ແລະ ສຶກສາອົບຮົມ ພວກ​ກ່ຽວ ໃຫ້ເປັນພົນລະເມືອງດີຂອງຊາດ.

ສໍາລັບການສຶກສາພາກບັງຄັບນັ້ນ ຄອບຄົວ ມີຄວາມຮັບຜິດຊອບໃນການ ຊຸກຍູ້, ສົ່ງເສີມ ແລະ ອໍານວຍຄວາມສະດວກ ໃຫ້ເດັກໃນເກນອາຍຸ ໄດ້ເຂົ້າຮຽນ ແລະ ຮຽນຈົນຈົບ ໂດຍບໍ່ໃຫ້ມີການປະລະການຮຽນ.

**ພາກ​ທີ X****I**

**ຂໍ້ຫ້າມ**

**ມາດຕາ 85 (ປັບປຸງ) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ຂັດຂວາງການເຄື່ອນໄຫວ ວຽກງານ, ກິດຈະກຳ ກ່ຽວກັບການສຶກສາ;
2. ສວຍໃຊ້ໜ້າທີ່ຕຳແໜ່ງ ເພື່ອຫາ​ຜົນ​ປະ​ໂຫຍດແກ່ ​ຕົນ, ຄອບຄົວ, ຈຸ້ມ​ເຈື້ອ ແລະ ພັກພວກຂອງຕົນ;
3. ເຄື່ອນໄຫວທີ່ເປັນການແຕະຕ້ອງເຖິງ ກຽດສັກສີ ຫຼື ບົດບາດຂອງ ຄູ, ບຸກຄະລາກອນການສຶກສາ ແລະ ສະຖານການ​ສຶກສາ;
4. ໂຄສະນາ ຊວນເຊື່ອ ກ່ຽວກັບວຽກງານສຶກສາ ເກີນຄວາມເປັນຈິງ;
5. ບໍລິການ ສິ່ງມຶນເມົາ, ສິ່ງເສບຕິດ, ຫຼີ້ນການພະນັນທີ່ຕ້ອງຫ້າມ, ບັນເທີງ ແລະ ສົ່ງສຽງດັງ ຢູ່ໃນບໍລິເວນ ແລະ ບ່ອນໃກ້ຄຽງ ສະຖານການສຶກສາ;
6. ນໍາໃຊ້ກາໝາຍ, ເຄື່ອງແບບ ແລະ ຕາປະທັບ ຂອງອົງການຄຸ້ມຄອງວຽກງານສຶກສາ ໂດຍບໍ່ໄດ້ຮັບອະນຸຍາດ;
7. ປະພຶດໃນສິ່ງທີ່ບໍ່ຖືກຕ້ອງ ຕາມຮີດຄອງປະເພນີອັນດີງາມຂອງຊາດ;
8. ເຜີຍແຜ່ ສິ່ງລາມົກ ອະນາຈານ ທີ່ຂັດກັບວັດທະນະທໍາ ແລະ ຮີດຄອງປະເພນີອັນດີງາມຂອງຊາດ, ທ້ອງຖິ່ນ ພາຍໃນສະຖານການສຶກສາ;
9. ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ​.

**ມາດຕາ 86 (ປັບປຸງ) ຂໍ້ຫ້າມສໍາລັບສະຖານການສຶກສາ**

ຫ້າມສະຖານການສຶກສາ ມີພຶດຕິ​ກຳ  ດັ່ງນີ້:

1. ຊື້ ຂາຍ, ໂຄສະນາ, ສົ່ງເສີມ ເຄື່ອງດື່ມທີ່ມີທາດເຫຼົ້າ, ສິ່ງເສບຕິດ, ອາຫານ ແລະ ​ເຄື່ອງ​ດື່ມທີ່​ບໍ່​ມີ​ຄຸນ​ນະພາ​ບ;
2. ໂອນ ແລະ ແລກປ່ຽນ ອາຄານ ຫຼື ສິດນຳໃຊ້ທີ່ດິນ ແລະ ຊັບສິນອື່ນ ຂອງຕົນ ໃຫ້ບຸກຄົນ, ນິຕິບຸກຄົນ  ຫຼື ການຈັດຕັ້ງອື່ນ  ໂດຍບໍ່ໄດ້ຮັບອະນຸຍາດ ຈາກຂະແໜງການສຶກສາທິການ ແລະ ກິລາ;
3. ນໍາໃຊ້ເປັນບ່ອນດໍາເນີນທຸລະກິດທີ່ ເປັນຜົນກະທົບຕໍ່ການຮຽນ ການສອນ;
4. ກໍານົດ ຄ່າທໍານຽມ, ຄ່າບໍລິການ ແລະ ຄ່າຮຽນ ໂດຍບໍ່ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ ແລະ/ຫຼື ບໍ່ໄດ້ຮັບອະນຸຍາດຈາກຂະແໜງການສຶກສາທິການ ແລະ ກິລາ;
5. ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ.

**ມາດຕາ 87 ຂໍ້ຫ້າມສໍາລັບຜູ້ຮຽນ**

ຫ້າມຜູ້ຮຽນ ມີພຶດຕິກໍາ ດັ່ງ​ນີ້:

1. ລະ​ເມີດ​​ລະບຽບວິ​ໄນຂອງສະ​ຖານການ​ສຶກສາ;
2. ໃຫ້ສິນບົນແກ່ ​ຄູ ແລະ​ ບຸກຄະລາ​ກອນ​ການ​ສຶກສາ;
3. ທຸດຈະລິດ ໃນການຮຽນ, ການຝຶກອົບຮົມວິຊາຊີບ, ການສອບເສັງ ແລະ ການທົດສອບ;
4. ພົວພັນ, ຊື້ ຂາຍ, ​ເສບ ​ສິ່ງ​ເສບຕິດ​, ​ສິ່ງ​ມຶນ​ເມົາ​, ສິ່ງລາມົກ ​ອະນາ​ຈານ, ຫຼິ້ນ​ການ​ພະນັນທຸກ​ປະ​ເພດ ຢູ່​ສະຖານການ​ສຶກສາ ແລະ ສະຖານ​ທີ່​ອື່ນ ເຊັ່ນ ຮ້ານກິນດື່ມ, ຮ້ານ​ສະໜຸກ​ເກີ, ຮ້ານ​ເກ​ມ, ຮ້ານບັນເທີງ ​ແລະ ນຸ່ງ​​ເຄື່ອງ​ແບບ​ນັກຮຽນ​ເຂົ້າ​ໃນ​ສະຖານ​ທີ່​ດັ່ງກ່າວ;
5. ພົວພັນ​ຊູ້​ສາວ ​ທີ່​ຂັດກັບ ກົດໝາຍ, ກົດລະບຽບຂອງສະຖານການສຶກສາ​, ວັດທະນະທໍາ ແລະ ​ຮີດຄອງປະ​ເພນີອັນດີງາມ ຂອງຊາດ, ທ້ອງຖິ່ນ;
6. ຄອບ​ຄອງ ອາວຸດ, ວັດຖຸລະ​​ເບີດ ແລະ ສານເຄມີ ທີ່ຕ້ອງຫ້າມ​;
7. ສ້າງ​ ກຸ່ມ​ກ້ອນ, ພັກ​ພວກ​​ ເພື່ອກໍ່​ຄວາມບໍ່ສະຫງົບ ​ຢູ່​ໃນ​ສະຖານ​ການ​ສຶກສາ ​ແລະ ​ສັງຄົມ;
8. ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ.

**ມາດຕາ 88 (ປັບປຸງ) ຂໍ້ຫ້າມສຳລັບຄູ**

ຫ້າມ​​ຄູ ມີພຶດຕິ​ກໍາ ດັ່ງນີ້:​

1. ຂາດຄວາມຮັບຜິດຊອບ​ ໃນ​ການ​ປະຕິບັດໜ້າທີ່ຕໍ່ການສິດສອນ;
2. ສວຍ​ໃຊ້​ໜ້າ​ທີ່​, ​ໃຫ້ ຫຼື ຮັບ​ ສິນ​ບົນ ເພື່ອຫາ​ຜົນ​ປະ​ໂຫຍດແກ່ ຕົນ, ຄອບຄົວ, ຈຸ້ມ​ເຈື້ອ ແລະ ພັກພວກຂອງຕົນ;
3. ສວຍໃຊ້ ວັດຖຸ, ສິ່ງຂອງ ແລະ ຊັບສິນ ທີ່ເປັນຂອງສ່ວນລວມ ເພື່ອຜົນປະໂຫຍດແກ່ຕົນ;
4. ນໍາເອົາ ວັດຖຸ, ສິ່ງຂອງ ແລະ ຊັບສິນ ທີ່ເປັນຂອງສ່ວນລວມ ມາເປັນຂອງຕົນ;
5. ບິດ​ເບືອນ​ເນື້ອ​ໃນ​ຫຼັກສູດ, ນຳໃຊ້ການສອນເພີ່ມ ໂດຍເປັນການບັງຄັບ;
6. ທຸດຈະລິດ ໃນການຈັດຕັ້ງການຮຽນ ການສອນ, ການຝຶກອົບຮົມວິຊາຊີບ, ການສອບເສັງ ແລະ ການທົດສອບ;
7. ໃຊ້ຄວາມຮຸນແຮງ ຕໍ່ຜູ້ຮຽນ ເປັນຕົ້ນ ທຸບ​ຕີ, ຮ້າຍ​ດ່າ, ​ທາລຸນ, ລຳອຽງ;
8. ແບ່ງ​ແຍກ​ຄວາມ​ສາມັກຄີ  ຫຼື ສ້າງ​ຄວາມ​ປັ່ນ​ປ່ວນພາຍ​ໃນ​ສະຖານ​ການສຶກສາ​ ແລະ ສັງຄົມ;
9. ເປີດເຜີຍ ຫຼື ເຜີຍ​ແຜ່ ​ສິ່ງ​ລາມົກ​ ອະນາ​ຈານ;
10. ພົວພັນ, ຊື້ ຂາຍ​​​​, ເສບ ສິ່ງ​ເສບ​ຕິດ​ ແລະ ຫຼິ້ນ​ການ​ພະນັນ ທຸກປະເພດທີ່​ຜິດ​ກົດໝາຍ;​​​
11. ນຸ່ງ​ເຄື່ອງ​ແບບ​ຄູ ເຂົ້າ​​ໃນ ຮ້ານບັນເທີງ ຫຼື ສະຖານ​ທີ່​ອື່ນ ​ທີ່​ບໍ່​ເໝາະສົມ;
12. ໂຄສະນາສົ່ງເສີມ ຫຼື ດື່ມ ເຄື່ອງດື່ມທີ່ມີທາດເຫຼົ້າ ໃນສະຖານການສຶກສາ;
13. ພົວພັນ​ຊູ້​ສາວ ​ຫຼື ຊຸກຍູ້​ສົ່ງ​ເສີມ ​ໃຫ້​ຜູ້​ຮຽນ ກະທຳ​ຜິດຕໍ່ ກົດໝາຍ, ກົດລະບຽບຂອງສະຖານການສຶກສາ​, ວັດທະນະທໍາ ແລະ ​ຮີດຄອງປະ​ເພນີອັນດີງາມ ຂອງຊາດ, ທ້ອງຖິ່ນ;
14. ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ.

**ມາດຕາ 89 (ປັບປຸງ) ຂໍ້ຫ້າມສໍາລັບ​​ບຸກຄະລາ​ກອນການ​ສຶກສາ**

ຫ້າມ​​ບຸກຄະລາ​ກອນການ​ສຶກສາ ມີພຶດຕິກໍາ ດັ່ງ​ນີ້:

1. ຂາດຄວາມຮັບຜິດຊອບ ໃນການປະຕິບັດໜ້າທີ່ຂອງ​ຕົນ;
2. ສໍ້​ລາດ​ບັງ​ຫຼວງ, ສວຍ​ໃຊ້​ໜ້າ​ທີ່​ຕຳແໜ່ງ​, ຮັບ​ ແລະ ໃຫ້ສິນບົນ​, ເປີດ​ເຜີຍ​ຄວາມ​ລັບ​​ ເພື່ອ​ຫາ ​ຜົນ​ປະ​ໂຫຍດແກ່ ຕົນ, ຄອບຄົວ, ຈຸ້ມ​ເຈື້ອ ແລະ ພັກພວກຂອງຕົນ;
3. ສວຍໃຊ້ ວັດຖຸ, ສິ່ງຂອງ ແລະ ຊັບສິນ ທີ່ເປັນຂອງສ່ວນລວມ ເພື່ອຜົນປະໂຫຍດແກ່ຕົນ;
4. ທຸດຈະລິດ ໃນການຈັດຕັ້ງການຮຽນ ການສອນ, ການຝຶກອົບຮົມວິຊາຊີບ, ການສອບເສັງ ແລະ ການທົດສອບ;
5. ສ້າງ ​ກຸ່ມ​ກ້ອນ, ພັກ​ພວກ​ ເພື່ອແບ່ງ​ແຍກ​ຄວາມ​ສາມັກຄີ ຫຼື ສ້າງ​ຄວາມ​ບໍ່ສະຫງົບ ໃນອົງການຄຸ້ມຄອງວຽກງານສຶກສາ, ໃນ​ສະຖານ​ການສຶກສາ​ ແລະ ສັງຄົມ;
6. ຊື້ ຂາຍ​​​​, ພົວພັນກັບສິ່ງ​ເສບ​ຕິດ ແລະ ຫຼິ້ນ​ການ​ພະນັນທຸກປະເພດທີ່​ຜິດ​ກົດໝາຍ;​​​
7. ພົວພັນ​ຊູ້​ສາວ ​ທີ່ຂັດກັບກົດໝາຍ, ກົດລະບຽບຂອງສະຖານການສຶກສາ, ວັດທະນະທໍາ​ ແລະ ຮີດຄອງ​ປະ​ເພນີ​ອັນດີງາມຂອງ ຊາດ, ຂອງທ້ອງຖິ່ນ;
8. ເປີດເຜີຍ ຫຼື ເຜີຍ​ແຜ່ ​ສິ່ງ​ລາມົກ ​ອະນາ​ຈານ;
9. ໂຄສະນາສົ່ງເສີມ ເຄື່ອງດື່ມທີ່ມີທາດເຫຼົ້າ ໃນສະຖານການສຶກສາ;
10. ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ.

**ມາດຕາ 90 (ປັບປຸງ) ຂໍ້ຫ້າມສໍາລັບຄອບຄົວ**

**ຫ້າມຄອບຄົວ ມີພຶດຕິກໍາ ດັ່ງນີ້:**

1. **ກີດກັ້ນ, ລໍາອຽງລູກ ແລະ ຜູ້ຢູ່ໃຕ້ການຄຸ້ມຄອງຂອງຕົນ ໃນການສຶກສາ;**
2. **ສະແດງພຶດຕິກຳທີ່ສົ່ງເສີມ ເດັກ ຫຼື ຜູ້ຮຽນ ໄປໃນທາງທີ່ບໍ່ຖືກຕ້ອງ;**
3. **ໃຊ້ແຮງງານຜູ້ຢູ່ໃຕ້ການຄຸ້ມຄອງຂອງຕົນ ຊຶ່ງມີຜົນສະທ້ອນເຖິງການຮຽນ;**
4. **ຊຸກຍູ້ ແລະ ຍຸຍົງ ໃຫ້ເດັກ ຫຼື ຜູ້ຮຽນ ປະລະການຮຽນ;**
5. **ໃຫ້​ສິນບົນ ແກ່ ຄູ ແລະ ບຸກຄະລາ​ກອນ​ການ​ສຶກສາ;**
6. **ມີພຶດຕິ​ກຳອື່ນ ທີ່​ເປັນ​ການລະ​ເມີດກົດໝາຍ.**

**ພາກທີ XII**

**ສະພາທີ່​ປຶກສາ​ການ​ສຶກສາ**

**ມາດຕາ 91 (ປັບປຸງ) ສະພາທີ່​ປຶກສາ​ການ​ສຶກສາ​**

ສະພາທີ່​ປຶກສາ​ການ​ສຶກສາ ​​ແມ່ນ ການຈັດ​ຕັ້ງ​ໜຶ່ງ ທີ່ບໍ່ປະຈໍາການ ມີພາລະບົດບາດໃນການ​ໃຫ້​ຄຳປຶກສາ​ດ້ານນະໂຍບາຍ, ການ​ມີ​ສ່ວນ​ຮ່ວມ ​ໃນການພັດທະນາການສຶກສາ.

ສະພາທີ່​ປຶກສາ​ການ​ສຶກສາ ຖືກແຕ່ງຕັ້ງ ໂດຍນາຍົກລັດຖະມົນຕີ ຕາມການສະເໜີ​ຂອງ​ລັດຖະມົນຕີກະຊວງ​ສຶກສາທິການ ແລະ ກິລາ ແລະ ມີຫ້ອງການກະຊວງສຶກສາທິການ ແລະ ກິລາ ເປັນກອງເລຂາ.

**ມາດຕາ 92 (ໃໝ່) ໂຄງປະກອບຂອງສະພາທີ່​ປຶກສາ​ການ​ສຶກສາ​**

ສະພາ​ທີ່ປຶກສາການ​ສຶກສາ ປະກອບດ້ວຍ:

1. ຮອງນາຍົກລັດຖະມົນຕີ ເປັນ​ປະທານ;
2. ລັດຖະມົນຕີ​ກະຊວງ​ສຶກສາ​ທິການ ​ແລະ ກິລາ ເປັນ​ຮອງ​ປະທານ ທັງເປັນຜູ້ປະຈໍາການ;
3. ຮອງລັດຖະມົນຕີ​ກະຊວງ​ສຶກສາ​ທິການ ​ແລະ ກິລາ ເປັນກໍາມະການ;
4. ຮອງລັດຖະມົນຕີ​ກະຊວງທີ່ກ່ຽວຂ້ອງ ເປັນກໍາມະການ;
5. ຜູ້ຕາງໜ້າສະມາຄົມການສຶກສາພາກເອກະຊົນ ເປັນກໍາມະການ;
6. ຜູ້ຊົງຄຸນວຸດທິ ເປັນກໍາມະການ;
7. ຜູ້ຕາງໜ້າ ພາກສ່ວນທີ່ກ່ຽວຂ້ອງ ເປັນກໍາມະການ;
8. ຫົວໜ້າຫ້ອງການກະຊວງສຶກສາທິການ ແລະ ກິລາ ເປັນ​ກຳມະການ ທັງເປັນຫົວໜ້າກອງເລຂາ.

ບຸກຄະລາກອນ​ຂອງ​ສະພາ​ທີ່ປຶກສາການ​ສຶກສາ​ ອາດ​​ມີການ​ປ່ຽນ​ແປງ ຕາມ​ການ​ຕົກລົງ​ຂອງ​ນາຍົກລັດ ຖະມົນຕີ.

ການຈັດຕັ້ງ ແລະ ການເຄື່ອນໄຫວຂອງສະພາທີ່ປຶກສາການສຶກສາ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ XI****​II**

**ການຄຸ້ມ​ຄອງ ແລະ ການກວດກາ ​ວຽກງານ​ສຶກສາ**

**ໝວດ​ທີ 1**

**ການຄຸ້ມ​ຄອງ​ວຽກງານ​ສຶກສາ**

**ມາດຕາ 93 ອົງການ​ຄຸ້ມ​ຄອງ​ວຽກງານສຶກສາ**

ລັດຖະບານ ​ຄຸ້ມ​ຄອງ​ວຽກງານ​ສຶກສາ ຢ່າງລວມສູນ​ ແລະ ເປັນ​ເອກະ​ພາບ ​ໃນ​ຂອບເຂດທົ່ວ​ປະ​ເທດ ໂດຍ​ມອບ​ໃຫ້​ກະຊວງ​ສຶກສາ​ທິການ​ ແລະ ກິລາ ເປັນ​ຜູ້ຮັບຜິດຊອບໂດຍ​ກົງ ແລະ ເປັນເຈົ້າການປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ, ຄະນະ​ພັດທະນາ​ການ​ສຶກສາ ແລະ ພາກສ່ວນອື່ນທີ່​ກ່ຽວຂ້ອງ.

ອົງການຄຸ້ມຄອງວຽກງານສຶກສາ ປະກອບດ້ວຍ:

* 1. ກະຊວງສຶກສາທິການ ແລະ ກິລາ;
  2. ພະແນກສຶກສາທິການ ແລະ ກິລາ ນະຄອນຫຼວງ, ແຂວງ;
  3. ຫ້ອງການສຶກສາທິການ ແລະ ກິລາ ເມືອງ, ນະຄອນ;
  4. ສະຖານ​ການ​ສຶກສາ.

**ມາດຕາ 94 (ປັບປຸງ) ສິດ ​ແລະ ໜ້າທີ່ ຂອງ​ກະຊວງ​​ສຶກສາທິການ ແລະ ກິລາ**

ໃນ​ການ​ຄຸ້ມ​ຄອງ​ວຽກງານສຶກສາ ກະຊວງ​ສຶກສາ​ທິການ ແລະ ກິລາ​ ມີ​​ ສິດ ແລະ ໜ້າ​ທີ່​ ດັ່ງ​ນີ້:

* 1. ຄົ້ນຄວ້າ​ສ້າງ ​​ນະ​ໂຍບາຍ, ​ກົດໝາຍ, ແຜນຍຸດ​ທະ​ສາດ ແລະ ລະບຽບການ ກ່ຽວກັບວຽກງານ​ສຶກສາ ເພື່ອ​ສະ​ເໜີ​ລັດຖະບານ ​ພິຈາລະນາ;
  2. ຜັນ​ຂະຫຍາຍ ນະ​ໂຍບາຍ, ​​ກົດໝາຍ, ແຜນຍຸດທະສາດ ​ແລະ ລະບຽບການ ກ່ຽວກັບ​ວຽກງານ​ສຶກສາ ເປັນ​ແຜນການ, ​ແຜນ​ງານ, ​ໂຄງການ ແລະ ຈັດຕັ້ງປະຕິບັດ;
  3. ໂຄສະນາ ​ເຜີຍ​ແຜ່ ນະ​ໂຍບາຍ, ​​ກົດໝາຍ, ແຜນຍຸດ​ທະ​ສາດ​, ລະບຽບການ, ແຜນການ, ແຜນ​ງານ​ ແລະ ໂຄງການ​ ກ່ຽວ​ກັບ​ວຽກງານສຶກສາ;
  4. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບ​ການຄຸ້ມ​ຄອງ ​ແລະ ບໍລິຫານການ​ສຶກສາ;
  5. ສ້າງ, ພັດທະນາ ຫຼັກສູດ, ອຸປະກອນ, ສື່​ການ​ຮຽນ ການ​ສອນ ໃນ​ແຕ່ລະ​ໄລຍະ, ສິ່ງອຳນວຍ ຄວາມສະດວກຕ່າງໆ, ຊີ້ນໍາ ການຈັດ​ຕັ້ງ​ຝຶກ​ອົບຮົມ​ ແລະ ການ​ນຳ​ໃຊ້​;
  6. ຊີ້​ນຳ​ການ​ປະຕິບັດການ​ສຶກສາ​ພາກ​ບັງຄັບ ​ແລະ ການລົບ​ລ້າງຄວາມ​ບໍ່​ຮູ້​ໜັງສື ແລະ ຍົກ​ລະດັບ​ການ​ສຶກສາ ຕິດ​ພັນ​ກັບ​ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ;
  7. ກຳນົດ​ມາດຕະຖານການ​ສຶກສາ ​ແລະ ສະຖານການ​ສຶກສາ;
  8. ບຳລຸງ, ສ້າງ, ນຳ​ໃຊ້, ຄຸ້ມຄອງ ຄູ ​ແລະ ບຸກຄະລາ​ກອນການ​ສຶກສາ;
  9. ຄຸ້ມ​ຄອງບັນດາ ມະຫາວິທະຍາໄລ, ສະຖາບັນ ແລະ ສະຖານການສຶກສາອື່ນ ຕາມລະບຽບການ;
  10. ຄົ້ນຄວ້າ ພິຈາລະນາ ການສ້າງຕັ້ງ, ໂຈະ ຫຼື ຍຸບເລີກ ສະຖານການສຶກສາ ທີ່ຢູ່ພາຍໃຕ້ການຄຸ້ມຄອງຂອງຕົນ;
  11. ຄຸ້ມຄອງ, ນໍາໃຊ້ ປົກປັກຮັກສາ ທີ່ດິນ, ອາຄານ, ສະຖານທີ່ຂອງຂະແໜງການສຶກສາທິການ ແລະ ກິລາ ທີ່ຢູ່ພາຍໃຕ້ການຄຸ້ມຄອງຂອງຕົນ;
  12. ຊີ້​ນຳ, ຕິດຕາມ, ຊຸກ​ຍູ້ ​ ​ແລະ ປະ​ເມີນ​ຜົນ​ການ​ປະຕິບັດ​ ແຜນການ, ​ແຜນ​ງານ ແລະ ​ໂຄງການກ່ຽວກັບວຽກງານ​ສຶກສາ​;​
  13. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານສຶກສາ;
  14. ປະສານ​ສົມທົບກັບ​ການ​ຈັດ​ຕັ້ງຂອງ​ລັດ ​ແລະ ການ​ຈັດ​ຕັ້ງອື່ນ​ ​ກ່ຽວກັບວຽກງານສຶກສາ;
  15. ພົວພັນ​ຮ່ວມ​ມື ກັບ​ຕ່າງປະ​ເທດ, ​ພາກພື້ນ ​ແລະ ສາກົນ ກ່ຽວກັບວຽກ​ງານ​ສຶກສາ​;
  16. ສະຫຼຸບ ແລະ ລາຍ​ງານ ການຈັດຕັ້ງ​ປະຕິບັດວຽກ​ງານ​​ສຶກສາ ຕໍ່ລັດຖະບານ ຢ່າງເປັນປົກກະຕິ​;
  17. ນຳ​ໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນ​ກົດໝາຍ.

**ມາດຕາ 95 (ປັບປຸງ) ສິດ ​ແລະ ໜ້າທີ່ ຂອງພະແນກສຶກສາທິການ ແລະ ກິລາ ນະຄອນຫຼວງ, ແຂວງ**

ໃນ​ການ​ຄຸ້ມ​ຄອງ​ວຽກງານ​ສຶກສາ ພະ​ແນ​ກສຶກ​ສາທິການ ແລະ ກິລາ ນະຄອນຫຼວງ, ແຂວງ ​ມີ​ ສິດ​ ແລະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ ດັ່ງ​ນີ້:

1. ຜັນ​ຂະຫຍາຍ ນະ​ໂຍບາຍ, ​​ກົດໝາຍ, ແຜນຍຸດທະສາດ ​ແລະ ລະບຽບການ ກ່ຽວກັບ​ວຽກງານ​ສຶກສາ ເປັນ ​ແຜນການ, ​ແຜນ​ງານ, ໂຄງການ​ ແລະ ຈັດຕັ້ງປະຕິບັດ;
2. ໂຄສະນາ ​ເຜີຍ​ແຜ່ ນະ​ໂຍບາຍ, ​​ກົດໝາຍ, ແຜນຍຸດ​ທະ​ສາດ​, ລະບຽບການ, ແຜນການ, ແຜນ​ງານ​ ແລະ ໂຄງການ ກ່ຽວກັບວຽກງານສຶກສາ;
3. ຈັດ​ຕັ້ງ​ປະຕິ​ບັດ ​ການສຶກສາ​ພາກ​ບັງຄັບ, ​ການລົບ​ລ້າງຄວາມ​ບໍ່​ຮູ້​ໜັງສື ແລະ ຍົກ​ລະດັບ​ການ​ສຶກສາ ຕິດ​ພັນ​ກັບ​ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ;
4. ສະ​ເໜີ​ແຜນການ ບຳລຸງ, ສ້າງ,  ນຳ​ໃຊ້ ຄູ​ ແລະ ບຸກຄະລາ​ກອນການ​ສຶກສາ; ​
5. ຄຸ້ມຄອງບັນດາ ວິທະຍາໄລ, ມັດທະຍົມສຶກສາຕອນປາຍ, ມັດທະຍົມສົມບູນ ແລະ ສະຖານການ​ສຶກສາ​ອື່ນ ຕາມລະບຽບການ;
6. ຄົ້ນຄວ້າ ພິຈາລະນາ ການສ້າງຕັ້ງ, ໂຈະ ຫຼື ຍຸບເລີກ ສະຖານການສຶກສາ;
7. ຄຸ້ມຄອງ, ບັນຈຸ ແລະ ສັບຊ້ອນ ຄູ ແລະ ບຸກຄະລາ​ກອນ​ການ​ສຶກສາ;
8. ຊີ້​ນຳ, ຊຸກ​ຍູ້ , ຕິດຕາມ ​ ແລະ ປະ​ເມີນ​ຜົນ ​ການ​ປະຕິບັດ​ ແຜນການ, ​ແຜນ​ງານ ແລະ ​ໂຄງການກ່ຽວກັບວຽກງານ​ສຶກສາ​;​
9. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານສຶກສາ;
10. ປະສານ​ສົມທົບກັບ​ ການ​ຈັດ​ຕັ້ງຂອງ​ລັດ ​ແລະ ການຈັດ​ຕັ້ງອື່ນ​ ກ່ຽວ​ກັບ​ວຽກ​ງານ​​ສຶກສາ;
11. ພົວພັນ​ຮ່ວມ​ມື ກັບ​ຕ່າງປະ​ເທດ, ​ພາກພື້ນ ແລະ ​ສາກົນ ກ່ຽວກັບ​ວຽກ​ງານ​ສຶກສາ​ ຕາມ​ການ​ມອບໝາຍ;
12. ສະຫຼຸບ ແລະ ລາຍ​ງານ ການຈັດຕັ້ງ​ປະຕິບັດວຽກ​ງານ​​ສຶກສາ ຕໍ່ ກະຊວງ​ສຶກສາ​ທິການ ແລະ ກິລາ ແລະ ຄະນະກຳມະການປົກຄອງ ນະຄອນຫຼວງ, ແຂວງ ຢ່າງເປັນປົກກະຕິ;
13. ນຳ​ໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່ໄດ້ກຳນົດໄວ້ໃນກົດໝາຍ.

**ມາດຕາ 96 (ປັບປຸງ) ສິດ ​ແລະ ໜ້າທີ່ ​ຂອງຫ້ອງການສຶກສາ​ທິການ ແລະ ກິລາ​​ ເມືອງ,​ ນະຄອນ**

ໃນ​ການ​ຄຸ້ມ​ຄອງວຽກງານ​ສຶກສາ ຫ້ອງການ​ສຶກສາທິການ ແລະ ກິລາ​​ ເມືອງ, ​ເທດ​ສະບານ, ນະຄອນ ມີ ສິດ​ ແລະ ໜ້າ​ທີ່ ​ຕາມ​ຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ  ດັ່ງ​ນີ້:

1. ຈັດ​ຕັ້ງ​ປະຕິບັດ ນະ​ໂຍບາຍ, ກົດໝາຍ​​, ແຜນ​ຍຸດທະສາດ, ລະບຽບການ, ​ແຜນການ, ​ແຜນ​ງານ ແລະ ໂຄງການ ​ກ່ຽວກັບ​ວຽກງານ​ສຶກສາ;
2. ເຜີຍ​ແຜ່​ ນະໂຍບາຍ, ກົດໝາຍ, ​ແຜນຍຸດ​ທະ​ສາດ​, ລະບຽບການ, ແຜນການ, ແຜນ​ງານ​ ແລະ ໂຄງການ ກ່ຽວກັບວຽກງານສຶກສາ;
3. ຈັດ​ຕັ້ງ​ປະຕິ​ບັດ​ ການສຶກສາ​ພາກ​ບັງຄັບ, ​ການລົບ​ລ້າງຄວາມ​ບໍ່​ຮູ້​ໜັງສື ແລະ ຍົກ​ລະດັບ​ການ​ສຶກສາ ຕິດ​ພັນ​ກັບ​ການ​ຝຶກ​ອົບຮົມ​ວິຊາ​ຊີບ​ຂັ້ນພື້ນຖານ;
4. ສະ​ເໜີ​ແຜນການ ບຳລຸງ, ສ້າງ,  ນຳ​ໃຊ້ ຄູ​ ແລະ ບຸກຄະລາ​ກອນການ​ສຶກສາ; ​ ​
5. ຄຸ້ມ​ຄອງສະຖານການ​ສຶກສາ ກ່ອນໄວຮຽນ​, ປະຖົມສຶກສາ, ມັດທະຍົມສຶກສາຕອນຕົ້ນ ແລະ ສະຖານການສຶກສາອື່ນ ຕາມລະບຽບການ;
6. ຄົ້ນຄວ້າ ພິຈາລະນາ ການສ້າງຕັ້ງ, ໂຈະ ຫຼື ຍຸບເລີກ ສະຖານການສຶກສາ;
7. ຄຸ້ມຄອງ, ບັນຈຸ, ສັບ​ຊ້ອນ ຄູ ແລະ ບຸກຄະລາ​ກອນ​ການ​ສຶກສາ;
8. ຊີ້​ນຳ, ຊຸກ​ຍູ້, ຕິດຕາມ ແລະ ປະ​ເມີນ​ຜົນ ​ການ​ປະຕິບັດ ​ແຜນການ, ​ແຜນ​ງານ ແລະ ​ໂຄງການ ກ່ຽວກັບວຽກງານ​ສຶກສາ​;​
9. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານສຶກສາ;
10. ປະສານ​ສົມທົບກັບ​ ການ​ຈັດ​ຕັ້ງຂອງ​ລັດ ​ແລະ ການຈັດ​ຕັ້ງອື່ນ​ ກ່ຽວ​ກັບ​ວຽກ​ງານ​​ສຶກສາ;
11. ສະຫຼຸບ ແລະ ລາຍ​ງານ ການຈັດຕັ້ງ​ປະຕິບັດວຽກ​ງານ​​ສຶກສາ ຕໍ່ພະແນກສຶກສາທິການ ແລະ ກິລາ ນະຄອນຫຼວງ, ແຂວງ ແລະ ຄະນະກຳມະການ​ປົກຄອງ​ ເມືອງ, ນະຄອນ ຢ່າງເປັນປົກກະຕິ;
12. ​ ນຳ​ໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນ​ກົດໝາຍ.

**ມາດຕາ 97 (ປັບປຸງ) ສິດ ​ແລະ ໜ້າທີ່ ​ຂອງສະຖານ​ການ​ສຶກສາ**

​ໃນ​ການ​ຄຸ້ມ​ຄອງ​ວຽກງານ​​ສຶກສາ ຂອງສະຖານການສຶກສາ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ​ ດັ່ງນີ້:

1. ຜັນ​ຂະຫຍາ​ຍ ​ແລະ ຈັດ​ຕັ້ງປະຕິບັດ ນະ​ໂຍບາຍ, ກົດໝາຍ, ​​​ແຜນຍຸດ​ທະ​ສາດ ​ແລະ ລະບຽບການ ກ່ຽວກັບ​ວຽກງານ​ສຶກສາ;
2. ອອກລະບຽບການ ກ່ຽວກັບການຄຸ້ມຄອງ ແລະ ບໍລິຫານການ​ສຶກສາ ຕາມຈຸດ​ພິ​ເສດ​ຂອງ​ຕົນ;
3. ຈັດຕັ້ງການ​ຮຽນ ການ​ສອນ​ ໃຫ້ມີ​ຄຸນ​ນະພາ​ບ, ​ຄົບ​​ເນື້ອ​ໃນຫຼັກສູດ ​ຕາມ ສາມ​ລັກສະນະ ຫ້າຫຼັກມູນ​ ຂອງ​ການ​ສຶກສາ,  ຄົ້ນຄວ້າ​ວິທະຍາສາ​ດ ​ແລະ ຢັ້ງຢືນ​ການ​ສຶກສາ ​ຕາມຊັ້ນຂອງ​ຜູ້​ຮຽນ;
4. ໃຫ້ການບໍລິການດ້ານວິຊາການ ແກ່ສັງຄົມ ​ແລະ ຊຸມຊົນ ດ້ວຍຫຼາຍຮູບແບບ ຕາມຄວາມສາມາດຕົວ​ຈິງ;
5. ຈັດຕັ້ງການປະເມີນຕົນເອງ, ວາງແຜນພັດທະນາສະຖານການສຶກສາ, ພັດທະນາການຮຽນ ການສອນ ແລະ ບຸກຄະລາກອນ ໃຫ້ມີຄຸນນະພາບ;
6. ຄຸ້ມ​ຄອງ ​ແລະ ປັບປຸງ​ການຈັດ​ຕັ້ງຂອງຕົນ ໃຫ້​ເຂັ້ມແຂງ, ມີ​ປະສິດທິພາບ ​ແລະ ປະສິດທິ​ຜົນ;
7. ຄຸ້ມຄອງ, ນຳໃຊ້, ປົກ​ປັກ​ຮັກສາ, ສ້ອມແປງອາຄານ​, ສະຖານ​ທີ່, ວັດຖູປະກອນ, ສື່​ການຮຽນ ການ​ສອນແລະ ສິ່ງອຳນວຍຄວາມສະດວກ ຕາມ​ລະບຽບການ;
8. ເກັບ ​ແລະ ຄຸ້ມ​ຄອງ ຄ່າທຳນຽມ, ຄ່າບໍລິການ ແລະ ຄ່າຮຽນ ຕາມກົດໝາຍ ແລະ ລະບຽບການ;
9. ພິຈາລະນາ​ ການຮັບ​ ແລະ ບັນຈຸ ​ ຄູ, ບຸກຄະລາ​ກອນ​ການ​ສຶກສາ ແລະ ຜູ້ຮຽນ ຕາມ​​ແຜນການ;
10. ຍ້ອງຍໍ ແລະ ລົງວິໄນຕໍ່ ຄູ, ບຸກຄະລາກອນການສຶກສາ ​ແລະ ຜູ້ຮຽນ ຕາມລະບຽບການ;
11. ຮັບປະກັນ​ການ​ປະຕິບັດສິດສະເໝີພາບຂອງ​ຜູ້ຮຽນ, ປົກປ້ອງສິດ ແລະ ຜົນປະໂຫຍດອັນຊອບທຳ ຂອງຄູ, ບຸກຄະລາກອນການສຶກສາ ແລະ ຜູ້ຮຽນ;
12. ຕ້ານ, ສະກັດ​ກັ້ນປາກົດ​ການ​ຫຍໍ້ທໍ້​​, ສ້າງ​ສະພາບແວດ​ລ້ອມ​ທີ່​ດີ, ປອດ​ໄພ, ອະນຸລັກ​ ​ແລະ ສົ່ງ​ເສີມວັດ​ທະນະ​ທຳ ແລະ ຮີດຄອງປະເພນີ​ອັນ​ດີ​ງາມ​ຂອງ ​ຊາດ, ທ້ອງຖິ່ນ;
13. ປະສານສົມທົບ ແລະ ຮ່ວມມືກັບ ອົງການ​ປົກຄອງທ້ອງຖິ່ນ, ການຈັດ​ຕັ້ງ​ສັງຄົມ, ຊຸມ​ຊົມ, ຜູ້ປົກຄອງ, ສະມາຄົມພໍ່ແມ່ນັກຮຽນ, ຄະນະພັດທະນາການສຶກສາ, ອົງການ​ຈັດຕັ້ງ ທັງ​ພາຍ​ໃນ ແລະ ຕ່າງປະ​ເທດ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອ​ສົ່ງ​ເສີມ​ການ​ຮຽນ ການ​ສອນ ແລະ ການ​ຄຸ້ມ​ຄອງ​ບໍລິຫານວຽກງານສຶກສາ​;
14. ຕິດຕາມ, ປະ​ເມີນ​ຜົນວຽກງານ​ສຶກສາ, ສະຫຼຸບ ​ແລະ ລາຍ​ງານ​ຕໍ່​ຂັ້ນ​ເທິງ ຢ່າງ​ເປັນ​ປົກກະຕິ;
15. ນຳ​ໃຊ້​ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 98 (ໃໝ່) ສິດ ​ແລະ ໜ້າທີ່ ຂອງອົງການປົກຄອງ​ທ້ອງ​ຖິ່ນ**

ໃນການຄຸ້ມຄອງວຽກງານສຶກສາອົງການ​ປົກຄອງ​ທ້ອງ​ຖິ່ນ ມີ ສິດ​ ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

* 1. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດ​ທະ​ສາດ ​ແລະ ລະບຽບການ ກ່ຽວກັບ​ວຽກງານ​ສຶກສາ;
  2. ຈັດສັນງົບປະມານ, ຈັດຫາ ສະຖານທີ່, ໂຮງຮຽນ ແລະ ອຸປະກອນການຮຽນ ການສອນ ໃຫ້ແກ່ໂຮງຮຽນ;
  3. ນໍາພາ ຊີ້ນໍາ ປະຊາຊົນ ໃນການປຸກລະດົມ, ຂົນຂວາຍ ໃຫ້ສົ່ງເດັກໃນເກນອາຍຸ ໄດ້ເຂົ້າຮຽນ ແລະ ຮຽນຈົນຈົບ ການສຶກສາພາກບັງຄັບ ແລະ ໄດ້ຮັບການຝຶກອົບຮົມວິຊາຊີບ;
  4. ຊ່ວຍເຫຼືອ, ເບິ່ງແຍງ ແລະ ຈັດສັນ ຄູ ໃຫ້ພຽງພໍ ຕາມຄວາມຕ້ອງການ ແລະ ສ້າງເງື່ອນໄຂ ໃຫ້ຄູ ທີ່ຢູ່ໃນເຂດຫຍຸ້ງຍາກ ສາມາດປະຕິບັດໜ້າທີ່ ຈົນສໍາເລັດ ຕາມການມອບໝາຍຂອງຂັ້ນເທິງ;
  5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 99 (ໃໝ່) ສິດ ​ແລະ ໜ້າທີ່ ຂອງ​ຄະນະ​ພັດທະນາ​ການ​ສຶກສາ**

​ໃນການຄຸ້ມຄອງວຽກງານສຶກສາຄະນະພັດທະນາການສຶກສາ ມີ ສິດ​ ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດ​ທະ​ສາດ ​ແລະ ລະບຽບການ ກ່ຽວກັບ​ວຽກງານ​ສຶກສາ;
2. ສ້າງແຜນການ, ແຜນງານ, ໂຄງການ ແລະ ການເຄື່ອນໄຫວກິດຈະກໍາຕ່າງໆ ເພື່ອພັດທະນາວຽກງານສຶກສາໃນທ້ອງຖິ່ນຕົນ;
3. ປຸກລະດົມ ແລະ ຂົນຂວາຍ ພໍ່, ແມ່, ຜູ້ປົກຄອງ ແລະ ຊຸມຊົນ ນໍາສົ່ງເດັກໃນເກນອາຍຸ ໃຫ້ໄດ້ເຂົ້າຮຽນ ແລະ ຮຽນຈົນຈົບ ການສຶກສາພາກບັງຄັບ ໂດຍບໍ່ມີການປະລະການຮຽນ ແລະ ສົ່ງເສີມຜູ້ບໍ່ມີວິຊາຊີບ ໃຫ້ໄດ້ຮັບການຝຶກອົບຮົມດ້ານວິຊາຊີບ;
4. ຊຸກຍູ້ ແລະ ສົ່ງເສີມ ຊຸມຊົນ, ສັງຄົມ ໃຫ້ມີສ່ວນຮ່ວມໃນການປະກອບ ທຶນ, ອຸປະກອນ, ປົກປັກຮັກສາ, ປັບປຸງ ອາຄານ ແລະ ສະຖານທີ່ຮຽນ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 100 (ປັບປຸງ) ສິດ ​ແລະ ໜ້າທີ່ ຂອງ​ຂະ​ແໜງການ ແລະ ພາກສ່ວນອື່ນ ທີ່​ກ່ຽວຂ້ອງ**

ໃນການຄຸ້ມຄອງວຽກງານສຶກສາ ຂະ​ແໜງການ ແລະ ພາກສ່ວນອື່ນ ທີ່​ກ່ຽວຂ້ອງ ມີ ສິດ​ ແລະ ໜ້າ​ທີ່ ປະສານ​ສົມທົບ ​ແລະ ໃຫ້ການຮ່ວມ​ມືກັບ​ຂະ​ແໜງ​ການ​ສຶກສາທິການ ແລະ ກິລາ​ ຂັ້ນຂອງຕົນ ໃນ​ການສ້າງ​ແຜນ, ແບ່ງ​ງົບປະມານ, ລົງທຶນ, ກໍ່ສ້າງ​ໂຄງ​ລ່າງພື້ນຖານ, ຈັດ​ຫາ​ ​ແລະ ປົກ​ປັກ​ຮັກສາ ສະຖານ​ການ​ສຶກສາ, ວັດ​ຖູ ປະ​ກອນ, ຊ່ວຍ​ເຫຼືອ, ອຳນວຍ​ຄວາມ​ສະດວກ, ຕິດຕາມ ​ແລະ ປະ​ເມີນຜົນ ເພື່ອ​​ໃຫ້​​ວຽກ​ງານ​ສຶກສາ ​​​ມີ​ຄຸນນະພາ​ບ ຕາມ​ພາລະ​ບົດບາດ ​ແລະ ຄວາມ​ຮັບຜິດຊອບ​ຂອງ​ຕົນ.

**ໝວດ​ທີ 2**

**ການກວດກາວຽກງານ​ສຶກສາ**

**ມາດຕາ 101 (ປັບປຸງ) ອົງການກວດກາວຽກງານ​ສຶກສາ**

ອົງການ​ກວດກາ​ວຽກງານສຶກສາ ປະກອບ​ດ້ວຍ:​

1. ອົງການ​ກວດກາ​ພາຍ​ໃນ​ ຊຶ່ງແມ່ນ​ ອົງການ​ດຽວ​ກັນ​ກັບ​ອົງການ​ຄຸ້ມ​ຄອງ​ວຽກງານ​​ສຶກສາ ຕາມທີ່ໄດ້ກຳ​ນົດ​ໄວ້​ໃນ​ມາ​ດຕາ 93 ຂອງ​ກົດໝາຍ​ສະບັບ​ນີ້;
2. ອົງການ​ກວດກາ​ພາຍ​ນອກ​ ຊຶ່ງແມ່ນ​ ສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ, ອົງ​ການກວດກາລັດແຕ່ລະຂັ້ນ, ອົງການ​ກວດ​ສອບ​ແຫ່ງ​ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການ ຈັດຕັ້ງມະຫາຊົນ, ສື່ມວນຊົນ ແລະ ປະຊາຊົນ.

**ມາດຕາ 102​ (ປັບປຸງ) ເນື້ອ​ໃນ​ການ​ກວດກາ**

ການ​ກວດກາ​ວຽກງານ​ສຶກສາ ມີ​ເນື້ອ​ໃນ ດັ່ງນີ້:

1. ການປະຕິບັດ ​ນະ​ໂຍບາຍ, ກົດໝາຍ, ແຜນຍຸດ​ທະ​ສາດ​, ລະບຽບການ, ແຜນການ, ແຜນ​ງານ​ ແລະ ໂຄງການ​ ກ່ຽວກັບ​ວຽກງານ​ສຶກສາ​;
2. ການຈັດຕັ້ງ ​ແລະ ການ​ເຄື່ອນ​ໄຫວ​ວຽກງານ​ ຂອງ​ຂະ​ແໜງ​ການ​ສຶກສາທິການ ແລະ ກິລາ;
3. ຄວາມ​ຮັບຜິດຊອບ, ການ​ປະພຶດ ​ແລະ ​ແບບ​ແຜນ​ວິທີ​ເຮັດວຽກ​ຂອງ​ຄູ ແລະ ບຸກຄະລ​າກອນການສຶກສາ​;
4. ການ​ເຄື່ອນ​ໄຫວ​ຂອງ​ຜູ້​ປະກອບ​ການ​ດ້ານ​ການ​ສຶກສາ;
5. ການ​ນຳ​ໃຊ້​ ງົບປະມານ ແລະ ການ​ເງິນ ຂອງ​ຂະ​ແໜງການ​ສຶກສາທິການ ແລະ ກິລາ;
6. ການ​ປະຕິບັດ ​ສົນທິສັນຍາ​ ທີ່ ສປປ ລາວ ​​ເປັນ​ພາຄີ ແລະ ສັນຍາ​ສາກົນ ທີ່ກ່ຽວຂ້ອງ;
7. ເນື້ອໃນອື່ນ ທີ່ເຫັນວ່າມີຄວາມຈໍາເປັນ.

**ມາດຕາ 103​ (ປັບປຸງ) ຮູບ​ການ​ການ​ກວດກາ**

ການ​ກວດກາວຽກງານສຶກສາ ມີ ສາມຮູບ​ການ​ ດັ່ງນີ້:

1. ການ​ກວດກາ​ຕາມລະບົບ​ປົກກະຕິ ຊຶ່ງ​ແມ່ນ ການກວດ​ກາທີ່​ດຳ​ເນີນ​​ຕາມ​ແຜນ​ການ​ ຢ່າງ​ເປັນປະ​ຈຳ ແລະ ມີ​ກຳ​ນົດ​ເວ​ລາ​ອັນ​ແນ່ນອນ;
2. ການ​ກວດກາ​ໂດຍ​ມີ​ການ​ແຈ້ງ​ໃຫ້​ຮູ້​ກ່ອນລ່ວງ​ໜ້າ ຊຶ່ງ​ແມ່ນ ການກວດ​ການອກ​ແຜນ​ການ​ ເມື່ອເຫັນວ່າ​ມີ​ຄວາມ​ຈຳ​ເປັນ ຊຶ່ງຕ້ອງ​ແຈ້ງ​ໃຫ້​ຜູ້​​ຖືກກວດ​ກາຮູ້ກ່ອນລ່ວງ​ໜ້າ;
3. ການ​ກວດກາ​ແບບ​ກະທັນຫັນ ຊຶ່ງ​ແມ່ນ ​ການກວດ​ກາ​ຮີບ​ດ່ວນ ໂດຍບໍ່​ໄດ້​ແຈ້ງ​ໃຫ້​ຜູ້ຖືກກວດ ກາຮູ້ກ່ອນລ່ວງ​ໜ້າ.

ໃນການດຳເນີນການກວດກາວຽກງານສຶກສານັ້ນ ໃຫ້ປະຕິບັດຕາມກົດໝາຍ ຢ່າງເຂັ້ມງວດ.

**ພາກ​ທີ  XI****V**

**ວັນ​ຄູ​ແຫ່ງ​ຊາດ, ກາໝາຍ​, ​ເຄື່ອງ​ແບບ ​ແລະ ຕາ​ປະ​ທັບ**

**ມາດຕາ 104 (ປັບປຸງ) ວັນ​ຄູ​ແຫ່ງ​ຊາດ**

ລັດ​ ກໍານົດ​ເອົາວັນທີ 7 ຕຸລາ ​ເປັນ​ວັນ​ຄູ​ແຫ່ງ​ຊາດ ຊຶ່ງເປັນວັນພັກລັດຖະການ ສຳລັບ ຄູ, ບຸກຄະລາກອນການສຶກສາ ​ແລະ ຜູ້ຮຽນ.

​​ ທຸກພາກສ່ວນ ທັງ​​ລັດ ​ແລະ ​ເອກະ​ຊົນ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດ​ຕັ້ງມະຫາຊົນ ​ແລະ ອົງການຈັດ​ຕັ້ງສັງຄົມ ພ້ອມ​ດ້ວຍປະຊາຊົນ ​​ສະເຫຼີ​ມສະຫຼອງວັນຄູ​ແຫ່ງ​ຊາດ ​ເພື່ອ​ລະນຶກ​ເຖິງ​ຄຸນງາມຄວາມດີ​ຂອງຜູ້ເປັນ​ຄູ.

**ມາດຕາ 105 ກາໝາຍ, ເຄື່ອງ​ແບບ ​ແລ​ະ ຕາ​ປະ​ທັບ**

ອົງການ​ຄຸ້ມ​ຄອງ​ວຽກງານ​ສຶກສາ ມີ​ ກາໝາຍ, ເຄື່ອງແບບ ຂອງຄູ, ບຸກຄະລາກອນການສຶກສາ, ເຄື່ອງແບບຂອງຜູ້​ຮຽນ ແລະ ຕາ​ປະ​ທັບຂອງ​ຕົນ ເພື່ອ​ນຳ​ໃຊ້​ເຂົ້າ​ໃນ​ການ​ເຄື່ອນໄຫວ​ວຽກງານ​ທາງ​ລັດຖະການ.

ກາໝາຍ, ເຄື່ອງ​ແບບ ​ແລ​ະ ຕາ​ປະ​ທັບດັ່ງກ່າວ ໄດ້ກໍານົດໄວ້ໃນລະບຽບການຕ່າງຫາກ.

**ພາກ​ທີ** **X****V**

**ນະ​ໂຍບາຍ​ຕໍ່​ຜູ້ມີ​ຜົນງານ ​ແລະ ມາດ​ຕະການ​ຕໍ່​ຜູ້ລະ​ເມີດ**

**ມາດຕາ 106 ນະ​ໂຍບາຍ​ຕໍ່​ຜູ້ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມ​ລະບຽບການ.

**ມາດຕາ 107​ (ປັບປຸງ) ມາດ​ຕະການ​ຕໍ່ຜູ້ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວ​ເຕືອນ, ລົງ​ວິ​ໄນ, ປັບ​​ໃໝ, ​ໃຊ້​ແທນຄ່າເສຍຫາຍ​ທາງ​ແພ່ງທີ່ຕົນໄດ້ກໍ່ຂຶ້ນ ຫຼື ​​ຖື​ກລົງ​ໂທດ​ທາງ​ອາຍາ ຕາມກົດໝາຍ.

**ພາກ​ທີ XV****I**

**ບົດ​ບັນຍັດ​ສຸດ​ທ້າ​ຍ**

**ມາດຕາ 108 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

**ມາດຕາ 109 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 4 ເມສາ 2025 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການສຶກສາ ສະບັບເລກທີ 62/ສພຊ, ລົງວັນທີ 16 ກໍລະກົດ 2015.

**ປະທານສະພາແຫ່ງຊາດ**