ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 72 /ສພຊ

ນະຄອນຫຼວງວຽງຈັນ, ວັນທີ 15 ທັນວາ 2015

**ກົດໝາຍ**

**ວ່າດ້ວຍ ການລົງທຶນຂອງລັດ ( ສະບັບປັບປຸງ )**

**ພາກທີ I**

**ບົດບັນຍັດທົ່ວໄປ**

### ມາດຕາ 1 (ປັບປຸງ) ຈຸດປະສົງ

ກົດໝາຍສະບັບ​ນີ້ ກໍານົດ ຫຼັກການ, ລະບຽບການ ແລະ ມາດຕະການກ່ຽວກັບການສ້າງ, ການພິຈາລະ ນາຮັບຮອງ, ການຈັດຕັ້ງປະຕິບັດ, ການຄຸ້ມຄອງ ແລະ ການຕິດຕາມ, ກວດກາການລົງທຶນຂອງລັດ ເພື່ອໃຫ້ການ ລົງທຶນຂອງລັດດຳເນີນໄປຢ່າງຖືກຕ້ອງ, ສອດຄ່ອງກັບລັດຖະທຳມະນູນ, ກົດໝາຍ, ນະໂຍບາຍ ແລະ ແຜນພັດ ທະນາເສດຖະກິດ-ສັງຄົມແຫ່ງຊາດ ແນໃສ່ຮັບປະກັນໃຫ້ມີປະສິດທິພາບ, ປະສິດທິຜົນສູງ, ມີຄວາມໂປ່ງໃສ, ເສດຖະກິດມະຫາພາກມີສະຖຽນລະພາບ, ສ້າງເງື່ອນໄຂອໍານວຍຄວາມສະດວກໃຫ້ທຸກພາກສ່ວນເສດຖະກິດ ມີການຂະຫຍາຍຕົວຢ່າງຕໍ່ເນື່ອງ, ຊີວິດການເປັນຢູ່ຂອງປະຊາຊົນໄດ້ຮັບການປັບປຸງໃຫ້ດີຂຶ້ນ, ປະກອບສ່ວນເຂົ້າ ໃນການປົກປັກຮັກສາ ແລະ ພັດທະນາປະເທດຊາດຕາມທິດຍືນຍົງ.

### ມາດຕາ 2 (ປັບປຸງ) ການລົງທຶນຂອງລັດ

ການລົງທຶນຂອງລັດ ແມ່ນ ການນຳໃຊ້ງົບປະມານແຫ່ງລັດ, ຊັບພະຍາກອນທຳມະຊາດ, ຊັບສິນ, ລິຂະ ສິດຂອງລັດ ແລະ ທຶນຊ່ວຍເຫຼືອທາງການ ເພື່ອການພັດທະນາ ທີ່ຜ່ານລະບົບງົບປະມານເຂົ້າໃສ່ໂຄງການກໍ່ສ້າງ ພື້ນຖານໂຄງລ່າງທີ່ຮັບໃຊ້ສາທາລະນະປະໂຫຍດ, ສະໜອງອຸປະກອນ ​ແລະ ສົ່ງເສີມວິຊາການ ເພື່ອຈັດຕັ້ງປະຕິ ບັດແຜນພັດທະນາເສດຖະກິດ-ສັງຄົມແຫ່ງຊາດ.

### ມາດຕາ 3 (ປັບປຸງ) ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີ ຄວາມໝາຍ ດັ່ງນີ້:

1. **ແຜນພັດທະນາເສດຖະກິດ-ສັງຄົມແຫ່ງຊາດ** ໝາຍເຖິງ ທິດທາງ, ຄາດໝາຍໃນການພັດທະນາ ເສດຖະກິດ-ສັງຄົມ ທີ່ລັດຖະບານສະເໜີຕໍ່ ສະພາແຫ່ງຊາດຮັບຮອງເອົາ;
2. **ແຜນການລົງທຶນຂອງລັດ** ໝາຍເຖິງ ແຜນການນໍາໃຊ້ ແລະ ຈັດສັນທຶນຈາກງົບປະມານແຫ່ງລັດ ລວມມີແຫຼ່ງທຶນພາຍໃນ, ຊັບພະຍາກອນທຳມະຊາດ, ຊັບສິນ, ຊັບສິນທາງປັນຍາຂອງລັດ, ທຶນຊ່ວຍເຫຼືອທາງ ການ ເພື່ອການພັດທະນາ ແລະ ແຫຼ່ງທຶນອື່ນ ເຂົ້າໃນການບັນລຸເປົ້າໝາຍ ຕາມແຜນພັດທະນາເສດຖະກິດ-ສັງຄົມແຫ່ງຊາດ;
3. **ການຈັດສັນງົບປະມານການລົງທຶນຂອງລັດ** ໝາຍເຖິງ ການຈັດສັນທຶນຈາກງົບປະມານແຫ່ງລັດ ປະກອບດ້ວຍທຶນຈາກ ງົບປະມານພາຍໃນ ຫຼື ທຶນຊ່ວຍເຫຼືອທາງການ ເພື່ອການພັດທະນາ ໃຫ້ຂະແໜງການ, ທ້ອງຖິ່ນ ຕາມກຳນົດໝາຍບົນພື້ນຖານດັດຊະນີ ຫຼື ຕົວຊີ້ວັດທາງເສດຖະກິດ-ສັງຄົມ ແລະ ນະໂຍບາຍຂອງລັດ;
4. **ໂຄງການລົງທຶນນອກແຜນ** ໝາຍເຖິງ ໂຄງການທີ່ບໍ່ນອນຢູ່ໃນແຜນການລົງທຶນຂອງລັດປະຈຳປີ ແລະ ຫ້າປີ ທີ່ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ໄດ້ຮັບຮອງເອົາ;
5. **ສາທາລະນະປະໂຫຍດ** ໝາຍເຖິງ ສິ່ງອຳນວຍຄວາມສະດວກທີ່ລັດຖະບານເປັນຜູ້ສະໜອງ ເພື່ອບໍລິການທຸກຄົນໃນສັງຄົມໃຫ້ໄດ້ຮັບຜົນປະໂຫຍດ;
6. **ແຜນງານ** ໝາຍເຖິງ ອົງປະກອບຂອງແຜນພັດທະນາເສດຖະກິດ-ສັງຄົມແຫ່ງຊາດ ໂດຍມີເປົ້າ ໝາຍບັນລຸສະເພາະ ຊຶ່ງລວມມີບັນດາໂຄງການທີ່ມີສ່ວນພົວພັນຊຶ່ງກັນ ແລະ ກັນ ແນໃສ່ຮັບໃຊ້ ຫຼື ບັນລຸເປົ້າໝາຍ ຂອງແຜນງານນັ້ນ;
7. **ໂຄງການ** ໝາຍເຖິງ ກິດຈະກໍາຕ່າງໆທີ່ຕ້ອງປະຕິບັດ ແນໃສ່ເຮັດໃຫ້ວັດຖຸປະສົງຂອງໂຄງການນັ້ນ ບັນລຸຜົນ;
8. **ການກະກຽມໂຄງການ** ໝາຍເຖິງ ການເກັບກໍາ, ວິເຄາະວິໄຈ ແລະ ສຶກສາຂໍ້ມູນຢ່າງລະອຽດ ເພື່ອໃຫ້ໝັ້ນໃຈວ່າ ໂຄງການທີ່ກຳນົດນັ້ນເປັນໂຄງການທີ່ສາມາດປະຕິບັດໄດ້ ແລະ ໃຫ້ຜົນປະໂຫຍດຕອບແທນ ຢ່າງຄຸ້ມຄ່າ ຫຼື ບັນລຸຕາມວັດຖຸປະສົງ; ການກະກຽມໂຄງການ ມີ ສາມໜ້າວຽກຕົ້ນຕໍຄື ການກຳນົດໂຄງຮ່າງໂຄງ ການ, ການສຶກສາຄວາມເປັນໄປໄດ້ຂອງໂຄງການ ແລະ ການຂຽນບົດລາຍງານໂຄງການ ຫຼື ບົດວິພາກເສດຖະກິດ- ເຕັກນິກຂອງໂຄງການ;
9. **ການປະເມີນໂຄງການ** ໝາຍເຖິງ ການຕີລາຄາທາງດ້ານຄວາມສອດຄ່ອງ, ປະສິດທິຜົນ, ປະສິດ ທິພາບ, ຜົນກະທົບ ແລະ ຄວາມຍືນຍົງຂອງໂຄງການກ່ອນການພິຈາລະນາບັນຈຸໂຄງການ ເຂົ້າໃນແຜນການລົງທຶນ ຂອງລັດ;
10. **ການປະເມີນຜົນໂຄງການ** ໝາຍເຖິງ ການຕີລາຄາໝາກຜົນການປະຕິບັດໂຄງການ, ການທົບ ທວນຄືນຜົນການນຳໃຊ້ໂຄງການ ໂດຍພິຈາລະນາໃນດ້ານຄວາມສອດຄ່ອງ, ປະສິດທິຜົນ, ປະສິດທິພາບ, ຜົນກະ ທົບ ແລະ ຄວາມຍືນຍົງຂອງໂຄງການ ເພື່ອໃຫ້ຄຳແນະນຳໃນການປັບປຸງ ແລະ ຖອດຖອນບົດຮຽນ;
11. **ການຈັດຕັ້ງປະຕິບັດໂຄງການ** ໝາຍເຖິງ ການນໍາເອົາໂຄງການໄປຈັດຕັ້ງປະຕິບັດຕົວຈິງ ພາຍຫຼັງທີ່ ໂຄງການໄດ້ບັນຈຸເຂົ້າແຜນການລົງທຶນ ແລະ ຜ່ານການຮັບຮອງຈາກສະພາແຫ່ງຊາດ ຫຼື ສະພາປະຊາຊົນຂັ້ນ ແຂວງ;
12. **ການດຳເນີນງານໂຄງການ** ໝາຍເຖິງ ການປະຕິບັດກິດຈະກໍາຕ່າງໆຂອງໂຄງການ ຕາມແຜນດໍາ ເນີນງານຂອງໂຄງການ ນັບແຕ່ເວລາທີ່ໂຄງການໄດ້ຖືກຈັດຕັ້ງປະຕິບັດໄປຈົນຮອດການສຳເລັດ ແລະ ມອບ-ຮັບ ໂຄງການ;
13. **ການຕິດຕາມໂຄງການ** ໝາຍເຖິງ ການກວດກາການດໍາເນີນງານໂຄງການ ເພື່ອໃຫ້ຮູ້ກ່ຽວກັບ ຄວາມຄືບໜ້າ ແລະ ບັນຫາຕ່າງໆ ທີ່ອາດຈະເກີດຂຶ້ນໃນການຈັດຕັ້ງປະຕິບັດໂຄງການ ເພື່ອມີວິທີການແກ້ໄຂ ໃຫ້ທັນເວລາ;
14. **ເຈົ້າຂອງໂຄງການ** ໝາຍເຖິງ ກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງທ້ອງ ຖິ່ນ ທີ່ໄດ້ຮັບງົບປະມານການລົງທຶນຂອງລັດ;
15. **ຄະນະຮັບຜິດຊອບໂຄງການ** ໝາຍເຖິງ ຄະນະ ຫຼື ການຈັດຕັ້ງທີ່ຖືກແຕ່ງຕັ້ງຈາກເຈົ້າຂອງໂຄງ ການ ໃຫ້ຮັບຜິດຊອບໃນການບໍລິຫານ ແລະ ຄຸ້ມຄອງການຈັດຕັ້ງປະຕິບັດໂຄງການລົງທຶນຂອງລັດ;
16. **ຜູ້ຄຸ້ມຄອງ ແລະ ນຳໃຊ້ໂຄງການ** ໝາຍເຖິງ ບຸກຄົນ ຫຼື ນິຕິບຸກຄົນ ທີ່ໄດ້ຮັບການມອບໝາຍ ຈາກເຈົ້າຂອງໂຄງການ ເພື່ອຄຸ້ມຄອງ, ນຳໃຊ້ ແລະ ບູລະນະຮັກສາໂຄງການລົງທຶນຂອງລັດ;
17. **ຜູ້ສໍາຫຼວດອອກແບບ** ໝາຍເຖິງ ນິຕິບຸກຄົນ ທີ່ເຈົ້າຂອງໂຄງການຈ້າງ ເພື່ອໃຫ້ຄຳປຶກສາ, ເກັບກໍາ ຂໍ້ມູນ, ແຕ້ມ ແລະ ຄິດໄລ່ມູນຄ່າການກໍ່ສ້າງຂອງໂຄງການ;
18. **ທີ່ປຶກສາໂຄງການ** ໝາຍເຖິງ ບຸກຄົນ ຫຼື ນິຕິບຸກຄົນ ທີ່ເຈົ້າຂອງໂຄງການ ຫຼື ຄະນະຮັບຜິດຊອບ ໂຄງການຈ້າງ ເພື່ອໃຫ້ຄຳເຫັນ ຫຼື ຄຳແນະນຳທາງດ້ານເຕັກນິກວິຊາການ ລວມທັງດ້ານການບໍລິຫານ, ຄຸ້ມຄອງ ໃນການປະຕິບັດໂຄງການລົງທຶນຂອງລັດ;
19. **ຜູ້ຮັບເໝົາໂຄງການ** ໝາຍເຖິງ ນິຕິບຸກຄົນທີ່ເຈົ້າຂອງໂຄງການ ຫຼື ຄະນະຮັບຜິດຊອບໂຄງການ ຈ້າງ ຫຼື ມອບເໝົາ ເພື່ອໃຫ້ປະຕິບັດໂຄງການລົງທຶນຂອງລັດ;
20. **ດອກເບ້ຍເງິນກູ້ສຳລັບໂຄງການກູ້ຢືມ** ໝາຍເຖິງ ດອກເບ້ຍເງິນກູ້ທີ່ລັດຖະບານໄດ້ກູ້ຢືມຈາກ ທະນາຄານພາຍໃນ ຫຼື ຕ່າງປະເທດ ເພື່ອຈັດຕັ້ງປະຕິບັດໂຄງການລົງທຶນຂອງລັດ;
21. **ການອວ່າຍທຶນ** ໝາຍເຖິງ ການເຄື່ອນຍ້າຍທຶນຈາກໂຄງການໜຶ່ງໄປໃສ່ໂຄງການອື່ນ;
22. **ການປະມູນແບບຮູບການ** ໝາຍເຖິງ ການປະມູນທີ່ຂັດກັບລະບຽບການປະມູນ ເປັນຕົ້ນ ການສົມຮູ້ຮ່ວມຄິດໃນການປະມູນ ເຊັ່ນ ບໍລິສັດດຽວຊື້ເອົາໝົດຊອງປະມູນແຕ່ອອກຊື່ຫຼາຍບໍລິສັດ;
23. **ທຶນຊ່ວຍເຫຼືອທາງການເພື່ອການພັດທະນາ** ໝາຍເຖິງ ທຶນຊ່ວຍເຫຼືອລ້າ, ທຶນກູ້ຢືມໃນເງື່ອນໄຂ ດອກເບ້ຍຜ່ອນຜັນຈາກຕ່າງປະເທດ ເພື່ອປະຕິບັດໂຄງການລົງທຶນຂອງລັດ.

### ມາດຕາ 4 (ປັບປຸງ) ນະໂຍບາຍຂອງລັດກ່ຽວກັບການລົງທຶນຂອງລັດ

ລັດ ລົງທຶນເຂົ້າໃສ່ການກໍ່ສ້າງພື້ນຖານໂຄງລ່າງ, ວັດຖຸເຕັກນິກ, ການພັດທະນາຊົນນະບົດ, ການແກ້ໄຂ ຄວາມທຸກຍາກ, ການພັດທະນາຊັບພະຍາກອນມະນຸດ, ການປົກປັກຮັກສາສິ່ງແວດລ້ອມ ຕາມທິດຍືນຍົງ, ການສົ່ງເສີມວິຊາການ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ ຢ່າງມີປະສິດທິພາບ, ປະສິດທິຜົນ, ປະຢັດ, ໂປ່ງໃສ ສາມາດກວດສອບໄດ້.

ລັດ ຊຸກຍູ້ ສົ່ງເສີມບຸກຄົນ ແລະ ນິຕິບຸກຄົນທັງພາຍໃນ ແລະ ຕ່າງປະເທດ ປະກອບສ່ວນທຶນຮອນ ຂອງຕົນເຂົ້າໃນແຜນງານ ຫຼື ໂຄງການລົງທຶນຂອງລັດ ຕາມລະບຽບການ ດ້ວຍການປະຕິບັດນະໂຍບາຍ ຕອບແທນຂອງລັດ ຢ່າງເໝາະສົມ.

### ມາດຕາ 5 (ປັບປຸງ) ຫຼັກການກ່ຽວກັບການລົງທຶນຂອງລັດ

ການລົງທຶນຂອງລັດ ຕ້ອງປະຕິບັດຕາມຫຼັກການ ດັ່ງນີ້:

1. ສອດຄ່ອງກັບວິໄສທັດ, ຍຸດທະສາດ, ແຜນພັດທະນາເສດຖະກິດ-ສັງຄົມ ແລະ ຄວາມສາ ມາດຕອບສະໜອງທາງດ້ານງົບປະມານແຫ່ງລັດ;
2. ປະຢັດ, ມີຈຸດສຸມ, ມີຄວາມຍຸຕິທຳ, ມີຄວາມສົມສ່ວນລະຫວ່າງເຂດແຄວ້ນ ແລະ ຂົງເຂດ ວຽກງານ;
3. ປະຕິບັດຕາມແຜນງານ, ໂຄງການທີ່ຢູ່ໃນແຜນການລົງທຶນຂອງລັດ ແລະ ເປັນໂຄງການທີ່ມີ ຄວາມຈຳເປັນ ຊຶ່ງພາກສ່ວນເສດຖະກິດອື່ນບໍ່ລົງທຶນ ຫຼື ບໍ່ມີເງື່ອນໄຂ;
4. ຄຸ້ມຄອງການລົງທຶນຂອງລັດຢ່າງເປັນເອກະພາບ, ມີການແບ່ງຂັ້ນຄຸ້ມຄອງຢ່າງຈະແຈ້ງ ແລະ ສອດຄ່ອງກັບກົດໝາຍ ​ແລະ ລະບຽບການ​ອື່ນ;
5. ຕິດຕາມ, ກວດກາ ແລະ ປະເມີນຜົນການລົງທຶນຂອງລັດຈາກພາກສ່ວນທີ່ກ່ຽວຂ້ອງ;
6. ມີສ່ວນຮ່ວມຂອງປະຊາຊົນ.

### ມາດຕາ 6 ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບບຸກຄົນ ແລະ ພາກສ່ວນຕ່າງໆທີ່ກ່ຽວຂ້ອງກັບການລົງທຶນຂອງລັດ ເປັນຕົ້ນ ໃນການສ້າງ, ການອະນຸມັດ, ການຈັດຕັ້ງປະຕິບັດ ແລະ ການຄຸ້ມຄອງແຜນການ, ແຜນງານ ແລະ ໂຄງການ ລົງທຶນຂອງລັດ.

### ມາດຕາ 7 ການຮ່ວມມືສາກົນ

ລັດ ສົ່ງເສີມໃຫ້ມີການພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານການ ລົງທຶນຂອງລັດ ດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ຍົກລະດັບຄວາມຮູ້, ຄວາມສາມາດດ້ານວິຊາ ການ, ເຕັກໂນໂລຊີ ແລະ ລະດົມແຫຼ່ງທຶນເຂົ້າໃນການພັດທະນາ ເພື່ອຮັບປະກັນຜົນປະໂຫຍດສູງສຸດຂອງຊາດ.

## ພາກທີ II

## ການດຳເນີນການລົງທຶນຂອງລັດ

## ໝວດທີ 1

## ປະເພດການລົງທຶນຂອງລັດ

### ມາດຕາ 8 (ປັບປຸງ) ປະເພດການລົງທຶນຂອງລັດ

ການລົງທຶນຂອງລັດ ມີ ສາມປະເພດ ດັ່ງນີ້:

1. ລັດລົງທຶນໃສ່ການກໍ່ສ້າງພື້ນຖານໂຄງລ່າງ;
2. ລັດລົງທຶນ​ໃສ່​ການສະໜອງວັດຖູປະກອນ;
3. ລັດລົງທຶນໃສ່ການສົ່ງເສີມວິຊາການ.

### ມາດຕາ 9 (ປັບປຸງ) ການລົງທຶນໃສ່ການກໍ່ສ້າງພື້ນຖານໂຄງລ່າງ

ການລົງທຶນໃສ່ການກໍ່ສ້າງພື້ນຖານໂຄງລ່າງ ປະກອບດ້ວຍ ການກໍ່ສ້າງໃໝ່ ແລະ ການບູລະນະສ້ອມ ແປງໃຫຍ່, ພື້ນຖານໂຄງລ່າງສາທາລະນຸປະໂພກໄດ້ແກ່ ເສັ້ນທາງຄົມມະນາຄົມ, ຊົນລະປະທານ, ໂຮງຮຽນ, ໂຮງໝໍ, ສຸກສາລາ, ສຳນັກງານຫ້ອງການ ແລະ ບັນດາພື້ນຖານວັດຖຸເຕັກນິກ.

### ມາດຕາ 10 (ປັບປຸງ) ການລົງທຶນໃສ່ການສະໜອງວັດຖູປະກອນ

ການສະໜອງວັດຖູປະກອນ ປະກອບດ້ວຍ ຊັບສິນ, ພາຫະນະ ແລະ ອຸປະກອນຮັບໃຊ້ການຜະລິດ, ອຸປະກອນເຕັກນິກ-ວິຊາການ, ອຸປະກອນຮັບໃຊ້ວິຊາການ ແລະ ເຄື່ອງເຟີນິເຈີທີ່ຈຳເປັນ ທີ່ຕິດພັນໂດຍກົງກັບໂຄງ ການກໍ່ສ້າງໃໝ່.

### ມາດຕາ 11 (ປັບປຸງ) ການລົງທຶນໃສ່ການສົ່ງເສີມວິຊາການ

ການລົງທຶນໃສ່ການສົ່ງເສີມວິຊາການ ປະກອບດ້ວຍ ການເກັບກຳ, ວິເຄາະ, ວິໄຈຂໍ້ມູນ, ສ້າງບົດສຶກ ສາຄວາມເປັນໄປໄດ້ຂອງໂຄງການ, ການສໍາຫຼວດ-ອອກແບບໂຄງການ, ການສຶກສາຜົນກະທົບຕໍ່ສິ່ງແວດລ້ອມ-ສັງຄົມ, ເວນຄືນທີ່ດິນ ແລະ ຄ່າຊົດເຊີຍສິ່ງກີດຂວາງ, ຄ່າຄຸ້ມຄອງໂຄງການ, ຄ່າຈ້າງທີ່ປຶກສາໂຄງການ, ຄ່າຕິດ ຕາມກວດກາການຈັດຕັ້ງປະຕິບັດໂຄງການລົງທຶນຂອງລັດ, ການຝຶກອົບຮົມ, ການຄົ້ນຄວ້າວິທະຍາສາດ-ເຕັກໂນ ໂລຊີ, ການສົ່ງເສີມການຜະລິດ ແລະ ການສ້າງແຜນແມ່ບົດພັດທະນາເສດຖະກິດ-ສັງຄົມ.

## ໝວດທີ 2

## ແຜນການ, ແຜນງານ ແລະໂຄງການລົງທຶນຂອງລັດ

### ມາດຕາ 12 ແຜນການລົງທຶນຂອງລັດ

ແຜນການລົງທຶນຂອງລັດ ມີ ດັ່ງນີ້:

1. ແຜນການລົງທຶນ ຫ້າປີ ຊຶ່ງສ້າງຂຶ້ນໃນລະດັບຊາດ, ຂະແໜງການ ແລະ ທ້ອງຖິ່ນ;
2. ແຜນການລົງທຶນປະຈຳປີ ຊຶ່ງສ້າງຂຶ້ນໃນລະດັບຊາດ, ຂະແໜງການ ແລະ ທ້ອງຖິ່ນ.

### ມາດຕາ 13 ໂຄງປະກອບແຜນການລົງທຶນຂອງລັດ

ແຜນການລົງທຶນຂອງລັດ ປະກອບດ້ວຍ:

1. ແຜນງານການລົງທຶນຂອງລັດ;
2. ໂຄງການລົງທຶນຂອງລັດ.

### ມາດຕາ 14 ແຜນງານການລົງທຶນຂອງລັດ

ແຜນງານການລົງທຶນຂອງລັດ ແມ່ນ ການຜັນຂະຫຍາຍແຜນການລົງທຶນຂອງລັດ ໃຫ້ເປັນອັນລະອຽດ ຊຶ່ງປະກອບດ້ວຍບັນດາໂຄງການທີ່ມີສ່ວນພົວພັນຊຶ່ງກັນ ແລະ ກັນ ແນໃສ່ຮັບໃຊ້ ຫຼື ບັນລຸເປົ້າໝາຍຂອງແຜນງານ ນັ້ນ.

ແຜນງານມີຫຼາຍລະດັບທີ່ແຕກຕ່າງກັນ ຄື ແຜນງານລະດັບຊາດ, ແຜນງານຂອງຂະແໜງການ ແລະ ທ້ອງຖິ່ນ.

### ມາດຕາ 15 ໂຄງການລົງທຶນຂອງລັດ

ໂຄງການລົງທຶນຂອງລັດ ແມ່ນ ການຜັນຂະຫຍາຍແຜນງານໃຫ້ເປັນອັນລະອຽດ ຊຶ່ງປະກອບດ້ວຍ ບັນດາກິດຈະກຳທີ່ມີສ່ວນພົວພັນຊຶ່ງກັນ ແລະ ກັນ ແນໃສ່ຮັບໃຊ້ ຫຼື ບັນລຸວັດຖຸປະສົງຂອງໂຄງການນັ້ນ ເພື່ອຫວັງ ຜົນຕອບແທນທີ່ສາມາດວິເຄາະ, ປະເມີນຜົນໄດ້ ໂດຍມີການກຳນົດເວລາເລີ່ມຕົ້ນ ແລະ ເວລາສິ້ນສຸດ.

### ມາດຕາ 16 (ໃໝ່) ປະເພດໂຄງການລົງທຶນຂອງລັດ

ປະ​ເພດໂຄງການລົງທຶນຂອງລັດ ມີ ດັ່ງນີ້:

1. ໂຄງການລົງທຶນຂອງລັດລະດັບຊາດ;
2. ໂຄງການລົງທຶນຂອງລັດປົກກະຕິ.

### ມາດຕາ 17 (ໃໝ່) ໂຄງການລົງທຶນຂອງລັດລະດັບຊາດ

ໂຄງການລົງທຶນຂອງລັດລະດັບຊາດ ແມ່ນ ໂຄງການທີ່ມີ​ຄວາມໝາຍ​ກວມລວມທົ່ວປະເທດ, ພົວພັນ​ເຖິງ​ຫຼາຍ​ຂະ​ແໜງ​ການ ​ແລະ ຫຼາຍ​ທ້ອງ​ຖິ່ນ; ເປັນໂຄງການທີ່ມີລັກສະນະຍຸດທະສາດ, ​ໃຫ້​ຜົນ​ຕອບ​ແທນ​ສູງ, ສາມາດ​ຂັບ​ເຄື່ອນ​ໃຫ້​ແກ່ການ​ພັດທະນາ​ ແລະ ມີ​ຄວາມຍືນ​ຍົງ. ໂຄງການລົງທຶນຂອງລັດລະດັບຊາດ ບໍ່ກຳນົດມູນ ຄ່າ, ສໍາລັບໄລຍະການປະຕິບັດ ແລະ ໄລຍະການຊໍາລະໃຫ້ປະຕິບັດຕາມມາດຕາ 18 ແລະ ມາດຕາ 19 ຂອງ ກົດໝາຍສະບັບນີ້.

ການພິຈາລະນາເອົາໂຄງການເຂົ້າແຜນ, ການຮັບຮອງໂຄງການ, ການຄຸ້ມຄອງໂຄງການ ແລະ ການສະ ໜອງແຫຼ່ງທຶນໃຫ້ປະຕິບັດຕາມໂຄງການປົກກະຕິປະເພດ I.

### ມາດຕາ 18 (ໃໝ່) ໂຄງການລົງທຶນຂອງລັດປົກກະຕິ

ໂຄງການລົງທຶນຂອງລັດປົກກະຕິ ແມ່ນ ໂຄງການລົງທຶນຂອງລັດ ຂອງກະຊວງ, ອົງການລັດທຽບເທົ່າ ກະຊວງ ຫຼື ອົງການປົກຄອງທ້ອງຖິ່ນ ເພື່ອປະຕິບັດວຽກງານຈຸດສຸມທີ່ໄດ້ກໍານົດໃນແຜນພັດທະນາຂອງຕົນ.

ໂຄງການລົງທຶນຂອງລັດປົກກະຕິ ມີ 5 ປະເພດ ດັ່ງນີ້:

* 1. ໂຄງການລົງທຶນຂອງລັດປະເພດ I ແມ່ນ ໂຄງການທີ່ມີມູນຄ່າຫຼາຍກວ່າ 400.000.000.000 (ສີ່ຮ້ອຍຕື້) ກີບຂຶ້ນໄປ, ໄລຍະປະຕິບັດໂຄງການ ບໍ່​ເກີນ​ ເຈັດປີ;
  2. ໂຄງການລົງທຶນ​ຂອງ​ລັດປະເພດ II ​ແມ່ນ ​ໂຄງການ​ທີ່ມີມູນຄ່າຫຼາຍກວ່າ 200.000.000.000 (ສອງຮ້ອຍຕື້) ກີບ ຫາ 400.000.000.000 (ສີ່ຮ້ອຍຕື້) ກີບ, ໄລຍະປະຕິບັດໂຄງການ ບໍ່​ເກີນ ຫົກປີ;

1. ໂຄງການລົງທຶນ​ຂອງ​ລັດປະເພດ III ​ແມ່ນ ​ໂຄງການ​ທີ່ມີມູນຄ່າຫຼາຍກວ່າ 100.000.000.000 (ໜຶ່ງຮ້ອຍຕື້) ກີບ ຫາ 200.000.000.000 (ສອງຮ້ອຍຕື້)ກີບ, ໄລຍະປະຕິບັດໂຄງການ ບໍ່ເກີນ ຫ້າປີ;
2. ໂຄງການລົງທຶນ​ຂອງ​ລັດປະເພດ IV ​ແມ່ນ ​ໂຄງການ​ທີ່ມີມູນຄ່າຫຼາຍກວ່າ 20.000.000.000 (ຊາວຕື້) ກີບ ຫາ 100.000.000.000 (ໜຶ່ງຮ້ອຍຕື້) ກີບ, ໄລຍະປະຕິບັດໂຄງການ ບໍ່ເກີນ ສີ່ປີ;
3. ໂຄງການລົງທຶນ​ຂອງ​ລັດປະເພດ V ​ແມ່ນ ​ໂຄງການ​ທີ່ມີມູນຄ່າແຕ່ 20.000.000.000 (ຊາວຕື້) ກີບລົງມາ, ໄລຍະປະຕິບັດໂຄງການ ບໍ່ເກີນ ສາມປີ.

ໂຄງການລົງທຶນຂອງລັດປະເພດ II, III, IV ແລະ V ນຳໃຊ້ພາກລາຍຈ່າຍລົງທຶນຂອງລັດປະຈຳປີ, ໂຄງການລົງທຶນຂອງລັດປະເພດ I ນໍາໃຊ້ແຫຼ່ງທຶນອື່ນ ບໍ່ແມ່ນພາກລາຍຈ່າຍລົງທຶນຂອງລັດປະຈໍາປີ ຕາມການຕົກ ລົງຂອງລັດຖະບານ.

### ມາດຕາ 19 (ໃໝ່) ໄລຍະການຊຳລະໂຄງການລົງທຶນຂອງລັດປົກກະຕິ

ໄລຍະການຊໍາລະໂຄງການລົງທຶນຂອງລັດປົກກະຕິ ໃຫ້ປະຕິບັດ ດັ່ງນີ້:

1. ໂຄງການລົງທຶນ​ຂອງ​ລັດປະເພດ I ​ມີ​ໄລຍະການຊໍາລະບໍ່ເກີນ ສິບປີ;
2. ໂຄງການລົງທຶນ​ຂອງ​ລັດປະເພດ II ມີ​ໄລຍະການຊໍາລະບໍ່ເກີນ ​ເກົ້າປີ;
3. ໂຄງການລົງທຶນ​ຂອງ​ລັດປະເພດ III ມີ​ໄລຍະ​ການ​ຊໍາລະບໍ່ເກີນ​ ເຈັດປີ;
4. ໂຄງການລົງທຶນ​ຂອງ​ລັດປະເພດ IV ມີ​ໄລຍະການຊໍາລະບໍ່ເກີນ ຫົກປີ;
5. ໂຄງການລົງທຶນ​ຂອງ​ລັດປະເພດ V ມີ​ໄລຍະການຊໍາລະບໍ່ເກີນ ຫ້າປີ.

ສໍາລັບ​ໂຄງການ​ຊ່ວຍ​ເຫຼືອທາງ​ການ ເພື່ອ​ການ​ພັດທະນາການ​ຊໍາລະ ​ໃຫ້​ປະຕິບັດ​ຕາມ​ທີ່​ໄດ້ກໍານົດ​ໄວ້​ໃນ​ມາດຕາ 52 ຂອງ​ກົດໝາຍ​ສະບັບ​ນີ້.

### ມາດຕາ 20 (ປັບປຸງ) ຄ່າໃຊ້ຈ່າຍລວມໃນການປະຕິບັດກິດຈະກໍາ ຂອງໂຄງການລົງທຶນຂອງລັດ

ຄ່າໃຊ້ຈ່າຍລວມໃນການປະຕິບັດກິດຈະກຳ ຂອງໂຄງການລົງທຶນຂອງລັດ ມີ ດັ່ງນີ້:

1. ໂຄງການກໍ່ສ້າງ ແລະ ສ້ອມແປງພື້ນຖານໂຄງລ່າງ:

* ຄ່າໃຊ້ຈ່າຍໃນການກະກຽມໂຄງການ ມີ ການເກັບກຳ, ວິເຄາະ, ວິໄຈຂໍ້ມູນ ແລະ ສ້າງ ບົດສຶກສາຄວາມເປັນໄປໄດ້ຂອງໂຄງການ, ສໍາຫຼວດ-ອອກແບບໂຄງການ, ການສຶກສາຜົນກະທົບຕໍ່ສິ່ງແວດລ້ອມ -ສັງຄົມ, ຄ່າຊົດເຊີຍ ແລະ ເວນຄືນສິ່ງກີດຂວາງໃນການປະຕິບັດໂຄງການ;
* ຄ່າໃຊ້ຈ່າຍໃນການປະຕິບັດໂຄງການ ມີ ຄ່າວັດສະດຸ, ອຸປະກອນ ແລະ ຄ່າແຮງງານ;
* ຄ່າໃຊ້ຈ່າຍໃນການປະເມີນຜົນກະທົບຕໍ່ສິ່ງ ແວດລ້ອມ-ສັງຄົມ ແລະ ທຳມະຊາດ;
* ຄ່າໃຊ້ຈ່າຍທົດລອງນຳໃຊ້;
* ຄ່າໃຊ້ຈ່າຍຄຸ້ມຄອງໂຄງການ;
* ຄ່າທີ່ປຶກສາໂຄງການ;
* ຄ່າອາກອນ;
* ດອກເບ້ຍເງິນກູ້ສຳລັບໂຄງການກູ້ຢືມ.

1. ໂຄງການສະໜອງວັດຖູປະກອນ:

* ຄ່າຊື້ພາຫະນະ ແລະ ວັດຖູປະກອນຮັບໃຊ້ການຜະລິດ;
* ຄ່າຊື້ເຄື່ອງເຕັກນິກ-ວິຊາການ ແລະ ຊັບສິນ;
* ຄ່າຊື້ວັດຖູປະກອນຮັບໃຊ້ວິຊາການ ແລະ ເຄື່ອງເຟີນິເຈີທີ່ຈຳເປັນ ທີ່ຕິດພັນໂດຍກົງກັບໂຄງ ການກໍ່ສ້າງໃໝ່.

1. ໂຄງການສົ່ງເສີມວິຊາການ ທີ່ບໍ່ຕິດພັນກັບການກໍ່ສ້າງ ແລະ ສະໜອງວັດຖູປະກອນ:

* ຄ່າຝຶກອົບຮົມ;
* ຄ່າຄົ້ນຄວ້າວິທະຍາສາດ-ເຕັກໂນໂລຊີ;
* ຄ່າສົ່ງເສີມການຜະລິດ;
* ຄ່າສ້າງແຜນແມ່ບົດພັດທະນາເສດຖະກິດ-ສັງຄົມ.

### ມາດຕາ 21 (ໃໝ່) ການກໍານົດໂຄງການລົງທຶນຂອງລັດ

ໂຄງການລົງທຶນຂອງລັດ ສາມາດກໍານົດໄດ້ ດັ່ງນີ້:

1. ໂຄງການກໍ່ສ້າງ ແລະ ສ້ອມແປງພື້ນຖານໂຄງລ່າງ.
2. ໂຄງການສະໜອງວັດຖູປະກອນ.
3. ໂຄງການສົ່ງເສີມວິຊາການ:

* ໂຄງການສຶກສາຄວາມເປັນໄປໄດ້ຂອງໂຄງການ;
* ໂຄງການສຳຫຼວດ-ອອກແບບໂຄງການ;
* ໂຄງການຊົດເຊີຍ ແລະ ເວນຄືນສິ່ງກີດຂວາງ;
* ໂຄງການວ່າຈ້າງທີ່ປຶກສາໂຄງການ;
* ໂຄງການໃຊ້ຈ່າຍຄຸ້ມຄອງໂຄງການ;
* ໂຄງການຕິດຕາມ, ກວດກາການຈັດຕັ້ງປະຕິບັດໂຄງການລົງທຶນຂອງລັດ;
* ໂຄງການສົ່ງເສີມວິຊາການອື່ນ ທີ່ບໍ່ຕິດພັນກັບການກໍ່ສ້າງ ແລະ ການສະໜອງວັດຖູປະກອນ.

ການຄິດໄລ່ມູນຄ່າໂຄງການ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 22 (ປັບປຸງ) ເອກະສານໂຄງການລົງທຶນຂອງລັດ

ເອກະສານໂຄງການລົງທຶນຂອງລັດ ມີ ດັ່ງນີ້:

1. ໂຄງການກໍ່ສ້າງ ແລະ ສ້ອມແປງພື້ນຖານໂຄງລ່າງ:

* ບົດສະເໜີໂຄງການ;
* ບົດສຶກສາຄວາມເປັນໄປໄດ້ຂອງໂຄງການ;
* ບົດລາຍງານການສຳຫຼວດ-ອອກແບບ;
* ໃບຢັ້ງຢືນ​ແບບ​ ແລະ ມູນຄ່າໂຄງການຂອງຂະແໜງການທີ່ກ່ຽວຂ້ອງ;
* ໃບຢັ້ງຢືນການປະເມີນໂຄງການ;
* ໃບໂອນສິດນຳໃຊ້ທີ່ດິນ ເພື່ອສາທາລະນະປະໂຫຍດ ໃນກໍລະນີທີ່ມີການນໍາໃຊ້ທີ່ດິນຂອງ ປະຊາຊົນ;

ສຳລັບໂຄງການລົງທຶນຂອງລັດປະເພດ I, II ແລະ III ທີ່ນຳໃຊ້ເຕັກນິກສູງ, ຕ້ອງປະກອບເອກະ ສານເພີ່ມຕື່ມອີກ ດັ່ງນີ້:

* ບົດພັດທະນາໂຄງການ ຫຼື ບົດວິພາກເສດຖະກິດ-ເຕັກນິກ;
* ບົດປະເມີນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທຳມະຊາດ.

1. ໂຄງການສະໝອງວັດຖູປະກອນ:

* ບົດສະເໜີໂຄງການ;
* ໃບປະເມີນລາຄາ;
* ໃບກໍານົດຂໍ້ມູນສະເພາະຂອງວັດຖູປະກອນ;
* ໃບຢັ້ງຢືນການປະເມີນໂຄງການ.

1. ໂຄງການສົ່ງເສີມວິຊາການ:

* ບົດສະເໜີໂຄງການ;
* ແຜນດໍາເນີນງານ;
* ໃບປະເມີນມູນຄ່າໂຄງການ;
* ໃບຢັ້ງຢືນການປະເມີນໂຄງການ.

### ມາດ​ຕາ 23 ຂັ້ນຕອນກ່ຽວກັບການລົງທຶນຂອງລັດ

ຂັ້ນຕອນກ່ຽວກັບການລົງທຶນຂອງລັດ ມີ ດັ່ງນີ້:

1. ການສ້າງ, ພິຈາລະນາ ແລະ ຮັບຮອງເອົາແຜນການລົງທຶນຂອງລັດ;
2. ການຈັດຕັ້ງປະຕິບັດແຜນການລົງທຶນຂອງລັດ;
3. ການກວດກາ, ກວດການ ແລະ ລາຍງານການຈັດຕັ້ງປະຕິບັດແຜນການລົງທຶນຂອງລັດ;
4. ການມອບຮັບ ແລະ ນຳໃຊ້ໂຄງການລົງທຶນຂອງລັດ.

## ໝວດທີ 3

**ການສ້າງ, ພິຈາລະນາ ແລະ ຮັບຮອງເອົາແຜນການລົງທຶນຂອງລັດ**

### ມາດຕາ 24 (​ໃໝ່) ການຈັດສັນງົບປະມານການລົງທຶນ​ຂອງ​ລັດ

ງົບປະມານ​ການ​ລົງທຶນ​ຂອງ​ລັດປະຈໍາປີ ຕ້ອງຈັດສັນໃຫ້​​ແຂວງ, ນະຄອນຫຼວງບໍ່ຫຼຸດ ຫ້າສິບສ່ວນຮ້ອຍ (50%) ຂອງທຶນທັງໝົດ, ສ່ວນທີ່ເຫຼືອ ແມ່ນຈັດສັນ​​ໃຫ້​ກະຊວງ, ອົງການລັດທຽບເທົ່າກະຊວງ. ~~​~~

### ມາດຕາ 25 ບ່ອນອີງໃນການສ້າງແຜນການລົງທຶນຂອງລັດ

ບ່ອນອີງໃນການສ້າງແຜນການລົງທຶນຂອງລັດ ມີ ດັ່ງນີ້:

1. ແຜນພັດທະນາເສດຖະກິດ-ສັງຄົມ, ການປ້ອງກັນຊາດ-ປ້ອງກັນຄວາມສະຫງົບ, ແຜນພັດທະ ນາຂອງຂະແໜງການ, ທ້ອງຖິ່ນ ແລະ ເຂດແຄ້ວນ, ເຂດເສດຖະກິດຈຸດສຸມ;
2. ແຜນແມ່ບົດພັດທະນາພື້ນຖານໂຄງລ່າງເຕັກນິກ, ແຜນການນຳໃຊ້ທີ່ດິນ, ແຜນແມ່ບົດໃນການ ນຳໃຊ້ແຫຼ່ງນ້ຳ, ຊັບພະຍາກອນປ່າໄມ້, ບໍ່ແຮ່ ແລະ ແຫຼ່ງຊັບພະຍາກອນທຳມະຊາດອື່ນ;
3. ກຳນົດໝາຍການຈັດສັນທຶນຂອງລັດ;
4. ຜົນຂອງການຈັດຕັ້ງປະຕິບັດແຜນການລົງທຶນຂອງລັດໃນໄລຍະຜ່ານມາ;
5. ຄວາມສາມາດດຸນດ່ຽງແຫຼ່ງທຶນ;
6. ທ່າແຮງບົ່ມຊ້ອນຂອງຂະແໜງການ, ທ້ອງຖິ່ນ ແລະ ເຂດແຄ້ວນ.

### ມາດຕາ 26 (ປັບປຸງ) ບ່ອນອີງໃນການຈັດສັນງົບປະມານການລົງທຶນຂອງລັດ

ບ່ອນອີງໃນການຈັດສັນງົບປະມານການລົງທຶນຂອງລັດ ຕ້ອງຈັດສັນຕາມແຜນງານ, ໂຄງການບົນພື້ນ ຖານແຜນພັດທະນາເສດຖະກິດ-ສັງຄົມແຫ່ງຊາດ. ຮັບປະກັນໃຫ້ມີການສົມສ່ວນລະຫວ່າງຂົງເຂດຕ່າງໆ ເປັນຕົ້ນ ຂົງເຂດເສດຖະກິດ, ວັດທະນະທຳ-ສັງຄົມ, ການປົກປັກຮັກສາສິ່ງແວດລ້ອມ, ການປ້ອງກັນຊາດ-ປ້ອງກັນຄວາມ ສະຫງົບ, ບັນດາຂະແໜງການ ລະຫວ່າງສູນກາງ ແລະ ທ້ອງຖິ່ນ.

### ມາດຕາ 27 (ໃໝ່) ກຳນົດໝາຍການຈັດສັນງົບປະມານການລົງທຶນຂອງລັດ

ການຈັດສັນງົບປະມານການລົງທຶນຂອງລັດໃຫ້ກະຊວງ, ອົງການລັດທຽບເທົ່າກະຊວງ ຕ້ອງອີງໃສ່ ວິໄສທັດ, ຍຸດທະສາດ, ແຜນການ, ແຜນງານ, ໂຄງການ, ການແບ່ງຂັ້ນຄຸ້ມຄອງ, ຄວາມຕ້ອງການ ແລະ ຄວາມສາມາດໃນການສະໜອງງົບປະມານຕົວຈິງ.

ການຈັດສັນງົບປະມານການລົງທຶນຂອງລັດໃຫ້ກະຊວງ, ອົງການລັດທຽບເທົ່າກະຊວງ ໄດ້ກໍານົດໄວ້ ໃນລະບຽບການຕ່າງຫາກ.

ການຈັດສັນງົບປະມານການລົງທຶນຂອງລັດໃຫ້ອົງການປົກຄອງທ້ອງຖິ່ນ ຕ້ອງອີງໃສ່ກໍານົດໝາຍ ດັ່ງນີ້:

1. ລະດັບຄວາມທຸກຍາກ ແລະ ການພັດທະນາ;
2. ພັນທະໃນການປະກອບສ່ວນດ້ານລາຍຮັບງົບປະມານແຫ່ງລັດ;
3. ເນື້ອທີ່ທາງພູມສາດ;
4. ຈຳນວນປະຊາກອນ;
5. ຈຳນວນຫົວໜ່ວຍບໍລິຫານການປົກຄອງ.

### ມາດຕາ 28 ອົງການຮັບຜິດຊອບສ້າງແຜນການລົງທຶນຂອງລັດ

ອົງການຮັບຜິດຊອບສ້າງແຜນການລົງທຶນຂອງລັດ ມີ ດັ່ງນີ້:

1. ລັດຖະບານ;
2. ກະຊວງແຜນການ ແລະ ການລົງທຶນ;
3. ກະຊວງ, ອົງການລັດທຽບເທົ່າກະຊວງ;
4. ອົງການປົກຄອງແຂວງ, ນະຄອນຫຼວງ;
5. ອົງການປົກຄອງເມືອງ, ເທດສະບານ, ນະຄອນ.

### ມາດຕາ 29 (ປັບປຸງ) ລັດຖະບານ

ລັດຖະບານ ເປັນຜູ້ກຳນົດທິດທາງ, ຄາດໝາຍລວມໃນການສ້າງແຜນການລົງທຶນຂອງລັດ ບົນພື້ນ ຖານການຄົ້ນຄວ້າຂອງກະຊວງແຜນການ ແລະ ການລົງທຶນ ກ່ຽວກັບບັນດາປັດໄຈຕ່າງໆ ເປັນຕົ້ນ ແຫຼ່ງທຶນ ແລະ ການດຸນດ່ຽງມະຫາພາກ.

### ມາດຕາ 30 (ປັບປຸງ) ກະຊວງແຜນການ ແລະ ການລົງທຶນ

ກະຊວງແຜນການ ແລະ ການລົງທຶນເປັນໃຈກາງປະສານງານກັບບັນດາຂະແໜງການ ແລະ ທ້ອງຖິ່ນ ໃນການຄົ້ນຄວ້າສ້າງ, ຜັນຂະຫຍາຍທິດທາງ ແລະ ຄາດໝາຍລວມຂອງລັດຖະບານ ແລ້ວແນະນຳດ້ານວິຊາການ ກ່ຽວກັບການສ້າງແຜນການໃຫ້ຂະແໜງການ ແລະ ທ້ອງຖິ່ນ, ຈາກນັ້ນຈຶ່ງຄົ້ນຄວ້າ, ສັງລວມແຜນການລົງທຶນ ຂອງກະຊວງ, ອົງການລັດທຽບເທົ່າກະຊວງ ແລະ ທ້ອງຖິ່ນ ເພື່ອສ້າງແຜນການລົງທຶນຂອງລັດໃນທົ່ວປະເທດ ເພື່ອນໍາສະເໜີລັດຖະບານພິຈາລະນາ.

### ມາດຕາ 31 (ປັບປຸງ) ກະຊວງ​, ອົງການລັດທຽບເທົ່າກະຊວງ

ກະຊວງ, ອົງການລັດທຽບເທົ່າກະຊວງ ຊີ້ນໍາພາກສ່ວນຕ່າງໆ ທີ່ຂຶ້ນກັບຄວາມຮັບຜິດຊອບຂອງຕົນ ສ້າງແຜນການລົງທຶນຂອງລັດໃນຂັ້ນຂອງຕົນ ເພື່ອນຳສະເໜີຕໍ່ກະຊວງແຜນການ ແລະ ການລົງທຶນ.

### ມາດຕາ 32 (ໃໝ່) ອົງການປົກຄອງທ້ອງຖິ່ນ

ອົງການປົກຄອງທ້ອງຖິ່ນແຕ່ລະຂັ້ນ ມີ ຄວາມຮັບຜິດຊອບ ດັ່ງນີ້:

1. ຂັ້ນແຂວງ ເປັນເຈົ້າການໃນການຄົ້ນຄວ້າສ້າງ, ຜັນຂະຫຍາຍແຜນພັດທະນາເສດຖະກິດ-ສັງຄົມ ໃຫ້ກາຍເປັນແຜນການ, ແຜນງານ, ໂຄງການລະອຽດ ຫ້າປີ ແລະ ປະຈໍາປີ ຂອງຕົນ;

2. ຂັ້ນເມືອງ ເປັນເຈົ້າການໃນການຄົ້ນຄວ້າສ້າງ, ຜັນຂະຫຍາຍແຜນພັດທະນາເສດຖະກິດ-ສັງຄົມ ໃຫ້ກາຍເປັນແຜນການ, ແຜນງານ, ໂຄງການລະອຽດ ຫ້າປີ ແລະ ປະຈໍາປີ ຂອງຕົນ.

### ມາດຕາ 33 (ປັບປຸງ) ເງື່ອນໄຂພື້ນຖານໃນການພິຈາລະນາຮັບເອົາໂຄງການລົງທຶນຂອງລັດ

ເງື່ອນໄຂພື້ນຖານໃນການພິຈາລະນາຮັບເອົາໂຄງການລົງທຶນເຂົ້າໃນແຜນການລົງທຶນຂອງລັດ ມີ ດັ່ງນີ້:

1. ສອດຄ່ອງກັບແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ;
2. ​ເປັນ​ໂຄງການ​ທີ່​ຮັບປະກັນ​ໃຫ້ມີປະສິດທິຜົນສູງທາງດ້ານເສດຖະກິດ-ສັງຄົມ;
3. ​ເປັນ​ໂຄງການ​ທີ່ຮັບປະກັນການປົກປັກຮັກສາສິ່ງແວດລ້ອມ ແບບຍືນຍົງ, ບໍ່​​ແຕະຕ້ອງ​ປູ​ຊະ​ນິ ຍະສະ​ຖານ, ວັດຖຸບູຮານ, ປ່າ​ສະຫງວນ, ປ່າ​ປ້ອງ​ກັນ ຫຼື ທີ່​ດິນ ຊຶ່ງ​ໄດ້​ຮັບ​ອະນຸຍາດ​ໃຫ້​ນຳ​ໃຊ້ ​ເພື່ອ​ສາທາລະນະ​ປະ​ໂຫຍ​ດ​ແລ້ວ;
4. ມີເອກະສານປະກອບຕາມທີ່ໄດ້ກຳນົດໄວ້ໃນມາດຕາ 22 ຂອງກົດໝາຍສະບັບນີ້;
5. ໄດ້ຮັບການເຫັນດີຈາກກະຊວງ, ອົງການ​ລັດ​ທຽບ​ເທົ່າກະຊວງ ຫຼື ອົງການປົກຄອງທ້ອງຖິ່ນ ທີ່ກ່ຽວຂ້ອງ;
6. ໄດ້ຜ່ານການປະເມີນຕາມຫຼັກວິຊາການ ຈາກອົງການປະເມີນ​ໂຄງການ​ລົງທຶນ​ຂອງ​ລັດແຕ່ລະ ຂັ້ນ ຕາມທີ່​ໄດ້ກຳນົດໄວ້ໃນມາດຕາ 34 ຂອງກົດໝາຍສະບັບນີ້;
7. ຖືກກຳນົດໃນທິດທາງແຜນການລົງທຶນຂອງລັດ ຫ້າປີ.

ສຳລັບໂຄງການທີ່ນຳໃຊ້ທຶນຊ່ວຍເຫຼືອທາງການ ເພື່ອການພັດທະນາ ຕ້ອງມີການຢັ້ງຢືນແຫຼ່ງທຶນ ຈະແຈ້ງກ່ອນ ຈຶ່ງສາມາດກຳນົດເອົາໂຄງການນັ້ນເຂົ້າໃນແຜນການລົງທຶນຂອງລັດ.

### ມາດຕາ 34 (ປັບປຸງ) ການປະເມີນ ແລະ ອົງການປະເມີນໂຄງການລົງທຶນຂອງລັດ

ການປະເມີນໂຄງການລົງທຶນຂອງລັດ ຕ້ອງໃຫ້ຖືກຕ້ອງຕາມຫຼັກວິຊາການ ແລະ ນໍາໃຊ້ເຄື່ອງມືການ ປະເມີນໂຄງການທີ່ກະຊວງແຜນການ ແລະ ການລົງທຶນວາງອອກ.

ອົງການປະເມີນໂຄງການລົງທຶນຂອງລັດ ປະກອບດ້ວຍ:

1. ກະຊວງແຜນການ ແລະ ການລົງທຶນ ປະເມີນໂຄງການລົງທຶນ​ຂອງ​ລັດຂອງກະຊວງ, ອົງການລັດທຽບເທົ່າກະຊວງ ​ແລະ ປະ​ເມີນ​ໂຄງການລົງທຶນຂອງ​ລັດ​ປະ​ເພດ I, II, III​ ແລະ IV ຂອງ​ແຂວງ, ນະຄອນຫຼວງ.
2. ພະແນກແຜນການ ແລະ ການລົງທຶນແຂວງ, ນະຄອນຫຼວງ ປະເມີນໂຄງການລົງທຶນຂອງລັດ ປະເພດ V ຂອງຕົນ.

### ມາດຕາ 35 (ປັບປຸງ) ການຈັດບູລິມະສິດໂຄງການເຂົ້າໃນແຜນການລົງທຶນຂອງລັດ

ການຈັດບູລິມະສິດໂຄງການລົງທຶນຂອງລັດເຂົ້າໃນແຜນການລົງທຶນຂອງລັດ​ ໃຫ້ປະຕິບັດ ດັ່ງນີ້:

1. ເປັນໂຄງການທີ່ເປັນບູລິມະສິດຂອງກະຊວງ, ອົງການລັດທຽບເທົ່າກະຊວງ ຫຼື ອົງການປົກຄອງ ທ້ອງຖິ່ນ;
2. ເປັນໂຄງການທີ່ມີເປົ້າໝາຍສອດຄ່ອງກັບເປົ້າໝາຍຂອງຂົງເຂດ, ຂະແໜງການຈຸດສຸມ ທີ່ໄດ້ກຳ ນົດໄວ້ໃນແຜນພັດທະນາເສດຖະກິດ-ສັງຄົມ ຫ້າປີ;
3. ເປັນໂຄງການທີ່ມີຜົນຕອບແທນສູງທາງດ້ານເສດຖະກິດ-ສັງຄົມ ແລະ ຮັບປະກັນການພັດທະນາ ແບບຍືນຍົງ;
4. ເປັນ​ໂຄງການ​ແກ້​ໄຂ​ໄພພິບັດທາງທຳ​ມະ​ຊາດ​ ແລະ ເຫດ​ສຸກ​ເສີນ​ອື່ນ;
5. ເປັນໂຄງການທີ່ນຳໃຊ້ທຶນຊ່ວຍເຫຼືອທາງການ ເພື່ອການພັດທະນາ ທີ່ຮຽກຮ້ອງໃຫ້ມີທຶນສົມທົບ ຈາກງົບປະມານພາຍໃນ.

### ມາດຕາ 36 (ໃໝ່) ການພິຈາລະນາແຜນການລົງທຶນຂອງລັດ

ລັດຖະບານ ເປັນຜູ້ພິຈາລະນາໂຄງການລົງທຶນຂອງລັດລະດັບຊາດ, ໂຄງການລົງທຶນຂອງລັດປະເພດ I, II ແລະ III ເຂົ້າ​ໃນ​ແຜນການ​ລົງທຶນ​ລົງທຶນ​ຂອງ​ລັດ ຕາມການສະເໜີຂອງກະຊວງແຜນການ ແລະ ການລົງ ທຶນ.

ກະຊວງແຜນການ ແລະ ການລົງທຶນ ຄົ້ນຄວ້າ, ພິຈາລະນາໂຄງການລົງທຶນຂອງລັດປະເພດ IV ແລະ V ຂອງກະຊວງ, ອົງການລັດທຽບເທົ່າກະຊວງ ​ແລະ ໂຄງການ​ລົງທຶນຂອງລັດປະ​ເພດ IV ຂອງ​ແຂວງ, ນະຄອນຫຼວງ ເຂົ້າໃນແຜນການລົງທຶນຂອງລັດຕາມການສະເໜີ​ຂອງ​ລັດຖະມົນຕີ​​ກະຊວງ, ຫົວໜ້າ​ອົງການ​ລັດ​ທຽບ​ເທົ່າ​ກະຊວງ, ​ເຈົ້າ​ແຂວງ ​ແລະ​ ເຈົ້າ​ຄອງນະຄອນຫຼວງ.

​ແຂວງ, ນະຄອນຫຼວງຄົ້ນຄວ້າ, ພິຈາລະນາ​ໂຄງການລົງທຶນຂອງລັດ​ປະ​ເພດ V ຂອງ​ຕົນ​ເຂົ້າ​ໃນ​ແຜນການ​ລົງທຶນ​ຂອງ​ລັດ ຕາມການສະ​ເໜີ​ຂອງ​ພະ​ແນ​ກ​ແຜນການ​ ແລະ ການ​ລົງທຶນ.

### ມາດຕາ 37 (ໃໝ່) ການຮັບຮອງເອົາແຜນການລົງທຶນຂອງລັດ

ອົງການທີ່ມີສິດຮັບຮອງເອົາແຜນການລົງທຶນຂອງລັດ ມີ ດັ່ງນີ້:

* + 1. ສະພາແຫ່ງຊາດ;
    2. ສະພາປະຊາຊົນຂັ້ນແຂວງ.

### ມາດຕາ 38 (ໃໝ່) ສະພາແຫ່ງຊາດ

ສະພາແຫ່ງຊາດ ພິຈາລະນາຮັບຮອງເອົາ ​ວິໄສທັດ, ​ຍຸດ​ທະ​ສາດ, ແຜນພັດທະນາເສດຖະກິດ-ສັງຄົມ ແຫ່ງຊາດ ຫ້າປີ ແລະ ປະຈໍາປີ, ແຜນຈັດສັນງົບປະມານການລົງທຶນຂອງລັດ ຫ້າປີ, ໂຄງການລົງທຶນຂອງລັດ ລະດັບຊາດປະຈໍາປີ, ແຜນການລົງທຶນຂອງລັດປະຈຳປີ, ໂຄງການລົງທຶນຂອງລັດປະເພດ I ແລະ ແຜນຈັດສັນງົບ ປະມານຂອງໂຄງການລົງທຶນຂອງລັດ ປະເພດ II, III, IV ຂອງກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງທ້ອງຖິ່ນ, ແຜນຈັດສັນງົບປະມານການລົງທຶນຂອງລັດ, ໂຄງການລົງທຶນຂອງລັດປະເພດ V ຂອງກະຊວງ, ອົງການລັດທຽບເທົ່າກະຊວງ. ຮ່າງເອກະສານດັ່ງກ່າວ ຕ້ອງສົ່ງເຖິງສະພາແຫ່ງຊາດ ຢ່າງຊ້າສິບຫ້າ ວັນລັດຖະການ ກ່ອນວັນເປີດກອງປະຊຸມສະພາແຫ່ງຊາດ.

ສໍາລັບໂຄງການລົງທຶນຂອງລັດລະດັບຊາດ, ໂຄງການລົງທຶນ​ຂອງ​ລັດປະເພດ I​ ນັ້ນ ສະພາ​ແຫ່ງ​ຊາດ ພິຈາລະນາເປັນແຕ່ລະໂຄງການ ຕາມການສະເໜີຂອງລັດຖະບານ.

### ມາດຕາ 39 (ໃໝ່) ສະພາປະຊາຊົນຂັ້ນແຂວງ

ສະພາປະຊາຊົນຂັ້ນແຂວງ ພິຈາລະນາຮັບຮອງເອົາ ຍຸດ​ທະ​ສາດ, ແຜນພັດທະນາເສດຖະກິດ-ສັງຄົມ ຫ້າປີ ແລະ ປະຈໍາປີ ຂັ້ນແຂວງ, ແຜນການລົງທຶນຂອງລັດ ຫ້າປີ, ແຜນການລົງທຶນຂອງລັດປະຈໍາປີ, ໂຄງການລົງ ທຶນຂອງລັດປະເພດ V ຂອງແຂວງ, ນະຄອນຫຼວງ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ, ແຕ່ກ່ອນນໍາສະເໜີສະພາປະຊາຊົນຂັ້ນແຂວງຮັບຮອງ ຕ້ອງສົ່ງຮ່າງແຜນການລົງທຶນໃຫ້ກະຊວງແຜນການ ແລະ ການລົງທຶນ ຄົ້ນຄວ້າມີຄໍາເຫັນກ່ຽວກັບຄວາມສອດຄ່ອງດ້ານນະໂຍບາຍການພັດທະນາ ແລະ ກົດໝາຍວ່າດ້ວຍ ການລົງທຶນຂອງລັດ. ຮ່າງເອກະສານດັ່ງກ່າວ ຕ້ອງສົ່ງເຖິງສະພາປະຊາຊົນຂັ້ນແຂວງຢ່າງຊ້າ ສິບຫ້າວັນ ລັດຖະ ການ ກ່ອນວັນເປີດກອງປະຊຸມສະພາປະຊາຊົນຂັ້ນແຂວງ. ພາຍຫຼັງສະພາປະຊາຊົນຂັ້ນແຂວງຮັບຮອງແລ້ວ ກໍສາມາດຈັດຕັ້ງປະຕິບັດໄດ້.

## ໝວດທີ 4

## ການຈັດຕັ້ງປະຕິບັດແຜນການລົງທຶນຂອງລັດ

### ມາດຕາ 40 ອົງການຮັບຜິດຊອບກ່ຽວກັບການຈັດຕັ້ງປະຕິບັດແຜນການລົງທຶນຂອງລັດ

ອົງການຮັບຜິດຊອບກ່ຽວກັບການຈັດຕັ້ງປະຕິບັດແຜນການລົງທຶນຂອງລັດ ມີ ດັ່ງນີ້:

1. ລັດຖະບານ;
2. ກະຊວງແຜນການ ແລະ ການລົງທຶນ;
3. ກະຊວງການເງິນ;
4. ກະຊວງ, ອົງການລັດທຽບເທົ່າກະຊວງ;
5. ອົງການປົກຄອງທ້ອງຖິ່ນ.

### ມາດຕາ 41 (ປັບປຸງ) ລັດຖະບານ

ລັດຖະບານ ອອກດຳລັດວ່າດ້ວຍການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ປະຈຳປີ ພາຍໃນ ສິບຫ້າວັນ ພາຍຫຼັງທີ່ສະພາແຫ່ງຊາດໄດ້ຮັບຮອງເອົາ.

ລັດຖະບານ ແຕ່ງຕັ້ງຄະນະຮັບຜິດຊອບຄຸ້ມຄອງໂຄງການລົງທຶນຂອງລັດລະດັບຊາດ ແລະ ໂຄງການລົງ ທຶນຂອງລັດປະເພດ I ຊຶ່ງປະກອບດ້ວຍຂະແໜງການ ແລະ ທ້ອງຖິ່ນທີ່ກ່ຽວຂ້ອງ.

### ມາດຕາ 42 ກະຊວງແຜນການ ແລະ ການລົງທຶນ

ກະຊວງແຜນການ ແລະ ການລົງທຶນ ອອກຄຳແນະນຳກ່ຽວກັບການຈັດຕັ້ງປະຕິບັດແຜນພັດທະນາເສດ ຖະກິດ-ສັງຄົມແຫ່ງຊາດ, ແຜນການລົງທຶນຂອງລັດປະຈຳປີ ພາຍໃນ ສິບຫ້າວັນ ພາຍຫຼັງທີ່ລັດຖະບານໄດ້ອອກ ດຳລັດວ່າດ້ວຍການຈັດຕັ້ງປະຕິບັດແຜນການດັ່ງກ່າວ.

### ມາດຕາ 43 ກະຊວງການເງິນ

ກະຊວງການເງິນ ເປັນຜູ້ຄຸ້ມຄອງ, ຕິດຕາມການສະໜອງ ແລະ ການນໍາໃຊ້ງົບປະມານຂອງລັດ ເພື່ອຈັດຕັ້ງປະຕິບັດບັນດາໂຄງການລົງທຶນຂອງລັດ ຂອງກະຊວງ, ອົງການລັດທຽບເທົ່າກະຊວງ ແລະ ອົງການປົກ ຄອງທ້ອງຖິ່ນ.

### ມາດຕາ 44 (ປັບປຸງ) ກະຊວງ, ອົງການລັດທຽບເທົ່າກະຊວງ

ກະຊວງ, ອົງການລັດທຽບເທົ່າກະຊວງ ມີຄວາມຮັບຜິດຊອບໂດຍກົງ ໃນການຈັດຕັ້ງປະຕິບັດໂຄງ ການລົງທຶນຂອງລັດປະເພດ I, II, III, IV ແລະ V ຂອງຕົນໃຫ້ຖືກຕ້ອງຕາມກົດໝາຍ ແລະລະບຽບການ.

ໃນກໍລະນີ ກະຊວງ, ອົງການລັດທຽບເທົ່າກະຊວງມອບໂຄງການໃຫ້ທ້ອງຖິ່ນປະຕິບັດນັ້ນ ຕ້ອງມອບ ແຕ່ຫົວທີ ​ໂດຍເລີ່ມແຕ່ຂັ້ນການແຕ່ງຕັ້ງຄະນະຮັບຜິດຊອບໂຄງການລົງທຶນຂອງລັດ ຕາມທີ່ໄດ້ກໍານົດໄວ້ໃນມາດ ຕາ 46 ຂອງກົດໝາຍສະບັບນີ້.

### ມາດຕາ 45 (ປັບປຸງ) ອົງການປົກຄອງທ້ອງຖິ່ນ

ອົງການປົກຄອງຂັ້ນແຂວງ ຮັບຜິດຊອບໃນການຈັດຕັ້ງປະຕິບັດໂຄງການລົງທຶນຂອງລັດ ປະເພດ I, II, III, IV ແລະ V ໃຫ້ຖືກຕ້ອງຕາມກົດໝາຍ ​ແລະ ລະບຽບການ.

ອົງການປົກຄອງຂັ້ນເມືອງ ຮັບຜິດຊອບໃນການຈັດຕັ້ງປະຕິບັດໂຄງການລົງທຶນຂອງລັດ ທີ່ມີມູນຄ່າແຕ່ 5​.000.000.000 (ຫ້າຕື້) ກີບລົງມາ ໃຫ້ຖືກຕ້ອງຕາມກົດໝາຍ ​ແລະ ລະບຽບການ​. ສຳລັບເມືອງທີ່ມີເງື່ອນໄຂ ກໍສາມາດຈັດຕັ້ງປະຕິບັດໂຄງການ ທີ່ມີມູນຄ່າສູງກວ່າ 5.000.000.000 (ຫ້າຕື້) ກີບ ແຕ່ບໍ່ເກີນ 20.000.000.000 (ຊາວຕື້) ກີບ ໂດຍການຕົກລົງເຫັນດີຂອງອົງການປົກຄອງແຂວງ, ນະຄອນຫຼວງ**.**

ໃນກໍລະນີທ້ອງ​ຖິ່ນ​ທີ່ໄດ້ຮັບໂຄງການລົງທຶນຂອງລັດຈາກ​ກະຊວງ, ອົງການລັດທຽບເທົ່າກະຊວງ ໃຫ້ຈັດ ຕັ້ງປະຕິບັດ ກໍໃຫ້ທ້ອງຖິ່ນປະສານສົມທົບກັບຂະແໜງການທີ່ກ່ຽວຂ້ອງ.

### ມາດຕາ 46 ຂັ້ນຕອນການຈັດຕັ້ງປະຕິບັດໂຄງການລົງທຶນຂອງລັດ

ໂຄງການລົງທຶນຂອງລັດ ໃຫ້ຈັດຕັ້ງປະຕິບັດຕາມຂັ້ນຕອນ ດັ່ງນີ້:

1. ແຕ່ງຕັ້ງຄະນະຮັບຜິດຊອບໂຄງການລົງທຶນຂອງລັດ;
2. ຈັດຕັ້ງປະມູນໂຄງການລົງທຶນຂອງລັດ;
3. ສ້າງສັນຍາໂຄງການລົງທຶນຂອງລັດ;
4. ຈັດຕັ້ງປະຕິບັດໂຄງການລົງທຶນຂອງລັດ.

### ມາດຕາ 47 (ປັບປຸງ) ການແຕ່ງຕັ້ງຄະນະຮັບຜິດຊອບໂຄງການລົງທຶນຂອງລັດ

ພາຍຫຼັງແຜນການລົງທຶນຂອງລັດປະຈໍາປີ ຖືກຮັບຮອງ ແລະ ຮອດໄລຍະເລີ່ມຈັດຕັ້ງປະຕິບັດ ປີງົບປະມານ ເຈົ້າຂອງໂຄງການຕ້ອງແຕ່ງຕັ້ງຄະນະຮັບຜິດຊອບໂຄງການ. ຄະນະຮັບຜິດຊອບໂຄງການປະກອບ ດ້ວຍພາກສ່ວນທີ່ກ່ຽວຂ້ອງຂອງເຈົ້າຂອງໂຄງການ, ຜູ້ຕາງໜ້າຈາກຂະແໜງການການເງິນ, ຂະແໜງການແຜນການ ແລະ ການລົງທຶນ ແລະ ຂະແໜງການອື່ນທີ່ກ່ຽວຂ້ອງ ເຂົ້າຮ່ວມນຳ ເພື່ອດຳເນີນການຄຸ້ມຄອງໂຄງການໃຫ້ສອດ ຄ່ອງກັບເປົ້າໝາຍ, ແຜນດຳເນີນງານ ແລະ ທັນກັບກຳນົດເວລາ.

### ມາດ​ຕາ 48 (ປັບປຸງ) ການຈັດຕັ້ງປະມູນໂຄງການລົງທຶນຂອງລັດ

ການຈັດຕັ້ງປະຕິບັດໂຄງການລົງທຶນຂອງລັດຕ້ອງມີການປະມູນ. ການຈັດຕັ້ງປະມູນຕ້ອງປະຕິບັດ ຕາມນິຕິກໍາທີ່ກ່ຽວຂ້ອງຢ່າງເຂັ້ມງວດ ແລະ ຮັບປະກັນການເປີດກວ້າງ, ໃຫ້ມີຄວາມໂປ່ງໃສ ສາມາດກວດສອບ ໄດ້, ມີຄວາມສະເໝີພາບ ແລະ ຍຸຕິທຳ.

ການປະມູນໂຄງການລົງທຶນຂອງລັດ ຕ້ອງມີຜູ້ຕາງໜ້າຈາກຂະແໜງການການເງິນ, ຂະແໜງການແຜນ ການ ແລະ ການລົງທຶນ ແລະ ຂະແໜງການອື່ນທີ່ກ່ຽວຂ້ອງ ເຂົ້າຮ່ວມນຳ.

ເຈົ້າຂອງໂຄງການ ເປັນຜູ້ຄົ້ນຄວ້າຕົກລົງສະຖານທີ່ຈັດຕັ້ງການປະມູນ ໂດຍປະສານສົມທົບກັບພາກ ສ່ວນທີ່ກ່ຽວຂ້ອງ.

ການປະມູນທີ່ບໍ່ຖືກຕ້ອງຕາມກົດໝາຍ ແລະ ລະບຽບການ ເປັນຕົ້ນ ການປະມູນແບບຮູບການ ຖື​ວ່າເປັນໂມຄະ.

ການປະມູນໂຄງການລົງທຶນຂອງລັດ ໄດ້ກຳນົດໄວ້ໃນລະບຽບການຕ່າງຫາກ.

### ມາດຕາ 49 (ໃໝ່) ການສ້າງສັນຍາ ໂຄງການລົງທຶນຂອງລັດ

ເຈົ້າຂອງໂຄງການ ສ້າງສັນຍາປະຕິບັດໂຄງການລົງທຶນຂອງລັດ ກັບ ຜູ້ຮັບເໝົາ, ຜູ້ສະໜອງ ແລະ ຜູ້ ໃຫ້ບໍລິການໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 50 (ໃໝ່) ການຄໍ້າປະກັນສັນຍາຮັບເໝົາ ແລະ ການຄໍ້າປະກັນໂຄງການລົງທຶນຂອງລັດ

ການຄໍ້າປະກັນສັນຍາຮັບເໝົາ ແມ່ນ ຜູ້ຮັບເໝົາ, ຜູ້ສະໜອງ, ຜູ້​ໃຫ້ບໍລິການ ຕ້ອງວາງເງິນຄໍ້າປະກັນ ສັນຍາ ໃຫ້ເຈົ້າຂອງໂຄງການ ພາຍຫຼັງທີ່ໄດ້ມີການເຊັນສັນຍາ.

ການຄໍ້າປະກັນໂຄງການ ແມ່ນ ຜູ້ຮັບເໝົາ, ຜູ້ສະໜອງ, ຕ້ອງວາງເງິນຄໍ້າປະກັນໂຄງການ ໃຫ້ເຈົ້າຂອງ ໂຄງການ.

ອັດຕາ ແລະ ກຳນົດເວລາ ຄໍ້າປະກັນສັນຍາ ແລະ ຄ້ຳປະກັນໂຄງການ ໄດ້ກໍານົດໄວ້ໃນລະບຽບການ ຕ່າງຫາກ.

### ມາດຕາ 51 (ປັບປຸງ) ການຈັດຕັ້ງປະຕິບັດໂຄງການລົງທຶນ​ຂອງ​ລັດທີ່ມີການປະກອບສ່ວນທຶນຂອງປະຊາຊົນ

ການຈັດຕັ້ງປະຕິບັດໂຄງການລົງທຶນ​ຂອງ​ລັດ ທີ່ມີການປະກອບສ່ວນທຶນຂອງປະຊາຊົນ ຊຶ່ງໃນນັ້ນມີ ທຶນຂອງລັດກວມເອົາແຕ່ ສາມສິບສ່ວນຮ້ອຍ (30%) ຂອງທຶນທັງໝົດຂຶ້ນໄປ ໃຫ້ປະຕິບັດຕາມກົດໝາຍ ສະບັບນີ້. ຖ້າວ່າທຶນຂອງລັດຖະບານ ຫາກຕ່ຳກວ່າ ສາມສິບສ່ວນຮ້ອຍ (30%) ຂອງທຶນທັງໝົດ ໃຫ້ປະຕິບັດ ຕາມການຕົກລົງລະຫວ່າງ ເຈົ້າຂອງໂຄງການ ກັບປະຊາຊົນ.

### ມາດຕາ 52 (ປັບປຸງ) ການຈັດຕັ້ງປະຕິບັດໂຄງການລົງທຶນ​ຂອງ​ລັດທີ່ນຳໃຊ້ທຶນຊ່ວຍເຫຼືອທາງການເພື່ອການພັດທະນາ

ການຈັດຕັ້ງປະຕິບັດໂຄງການລົງທຶນຂອງລັດ ທີ່ນຳໃຊ້ທຶນຊ່ວຍເຫຼືອທາງການເພື່ອການພັດທະນາ ໃຫ້ປະ ຕິບັດຕາມກົດໝາຍສະບັບນີ້ ຫຼື ກົດໝາຍ, ລະບຽບການອື່ນທີ່ກ່ຽວຂ້ອງ ຫຼື ສັນຍາ ແລະ ອະນຸສັນຍາ ລະຫວ່າງ ລັດຖະບານກັບຜູ້ໃຫ້ທຶນ.

### ມາດຕາ 53 ການຕິດຕາມກວດກາ, ກວດການ ແລະ ປະເມີນຜົນໂຄງການລົງທຶນຂອງລັດ

ພາຍຫຼັງທີ່ໄດ້ປະຕິບັດໂຄງການລົງທຶນຂອງລັດມາໃນໄລຍະໃດໜຶ່ງແລ້ວ ຕ້ອງປະຕິບັດ ດັ່ງນີ້:

1. ຕິດຕາມກວດກາ, ກວດການ ການຈັດຕັ້ງປະຕິບັດໂຄງການ ເປັນປົກກະຕິ;
2. ດຳເນີນການປະເມີນຜົນເປັນແຕ່ລະໄລຍະ ເປັນຕົ້ນ ປະເມີນຜົນໃນເວລາຈັດຕັ້ງປະຕິບັດໂຄງການ. ເນື້ອໃນການກວດກາ, ກວດການ ແລະ ປະເມີນຜົນ ຕົ້ນຕໍ ມີ ດັ່ງນີ້:
3. ຄວາມສອດຄ່ອງກັບແຜນພັດທະນາໂຄງການ ແລະ ຜູ້ທີ່ໄດ້ຮັບຜົນປະໂຫຍດ;
4. ປະສິດທິພາບຂອງການນຳໃຊ້ງົບປະມານ ແລະ ຄວາມຄືບໜ້າໃນການປະຕິບັດໂຄງການ;
5. ປະສິດທິຜົນໄດ້ບັນລຸຕາມຈຸດປະສົງ, ເປົ້າໝາຍຂອງໂຄງການ;
6. ຜົນກະທົບທາງດ້ານເສດຖະກິດ, ສັງຄົມ ແລະ ສິ່ງແວດລ້ອມ;
7. ໝາກຜົນຂອງໂຄງການໄດ້ຮັບການນຳໃຊ້ຢ່າງຖືກຕ້ອງກັບເປົ້າໝາຍຂອງໂຄງການ ແລະ ປະກອບ ສ່ວນນຳເອົາຜົນປະໂຫຍດມາສູ່ສັງຄົມ.

ໃນການກວດກາ, ກວດການ ແລະ ປະເມີນຜົນ ຖ້າຫາກພົບເຫັນບັນຫາໃດໜຶ່ງ ຕ້ອງມີມາດຕະການ ແລະ ວິທີການແກ້ໄຂໃຫ້ທັນການ.

### ມາດຕາ 54 (ປັບປຸງ) ການດັດແກ້ມູນຄ່າໂຄງການລົງທຶນຂອງລັດ

ໃນການດັດແກ້ມູນຄ່າໂຄງການລົງທຶນຂອງລັດ ໃຫ້ປະຕິບັດ ດັ່ງນີ້:

1. ອົງການທີ່ມີສິດໃນການດັດແກ້ໂຄງການລົງທຶນຂອງລັດ ມີ ດັ່ງນີ້:

* ສະພາແຫ່ງຊາດ ພິຈາລະນາການດັດແກ້ ໃນມູນຄ່າຂອງການດັດແກ້ຫຼາຍກວ່າ 50.000.000.000 (ຫ້າສິບຕື້) ກີບຂຶ້ນໄປ ຕາມການສະເໜີຂອງລັດຖະບານ;
* ລັດຖະບານ ພິຈາລະນາດັດແກ້ ໃນມູນຄ່າຂອງການດັດແກ້ ຫຼາຍກວ່າ 10.000.000.000 (ສິບຕື້) ກີບ ຫາ 50.000.000.000 (ຫ້າສິບຕື້) ກີບ ຕາມການສະເໜີຂອງກະຊວງແຜນການ ແລະ ການລົງ ທຶນ;
* ກະຊວງແຜນການ ແລະ ການລົງທຶນ ພິຈາລະນາດັດແກ້ ໃນມູນຄ່າຂອງການດັດແກ້ແຕ່ 10.000.000.000 (ສິບຕື້) ກີບ ລົງມາສຳລັບໂຄງການຂອງກະຊວງ ແລະ ອົງການລັດທຽບເທົ່າກະຊວງ ຕາມການສະເໜີຂອງລັດຖະມົນຕີກະຊວງ ຫຼື ຫົວໜ້າອົງການລັດທຽບເທົ່າກະຊວງ; ດັດແກ້ ໃນມູນຄ່າຂອງ ການດັດແກ້ຫຼາຍກ່ວາ 5.000.000.000 (ຫ້າຕື້) ກີບ ຫາ 10.000.000.000 (ສິບຕື້) ກີບ ສຳລັບໂຄງການ ຂອງອົງການປົກຄອງທ້ອງຖິ່ນ ຕາມການສະເໜີຂອງເຈົ້າແຂວງ ຫຼື ເຈົ້າຄອງນະຄອນຫຼວງ;
* ສະພາປະຊາຊົນຂັ້ນແຂວງ ພິຈາລະນາດັດແກ້ ໃນມູນຄ່າຂອງການດັດແກ້ ແຕ່ 5.000.000.000 (ຫ້າຕື້) ກີບລົງມາ ສໍາລັບໂຄງການລົງທຶນຂອງລັດປະເພດ V ຂອງອົງການປົກຄອງທ້ອງຖິ່ນ ຕາມການສະເໜີຂອງເຈົ້າແຂວງ ຫຼື ເຈົ້າຄອງນະຄອນຫຼວງ.

1. ໂຄງການລົງທຶນຂອງລັດທີ່ສາມາດດັດແກ້ໄດ້ ຕ້ອງມີສາເຫດໃດໜຶ່ງ ດັ່ງນີ້:

* ລາຄາວັດສະດຸກໍ່ສ້າງໃນຕະຫຼາດເພີ່ມຂຶ້ນເກີນກວ່າ ສິບຫ້າສ່ວນຮ້ອຍ (15%) ຂອງລາຄາໃນ ວັນເຊັນສັນຍາ;
* ການປັບປຸງຄ່າແຮງງານ ຕາມນະໂຍບາຍຂອງລັດຖະບານ ພາຍຫຼັງທີ່ໄດ້ເຊັນສັນຍາ;
* ການເພີ່ມໜ້າວຽກ, ປ່ຽນແປງໂຄງສ້າງ, ປ່ຽນແປງແຜນຜັງເຕັກນິກ, ຖືກຜົນກະທົບຈາກໄພ ພິບັດທາງທໍາມະຊາດ, ເຫດບັງເອີນທີ່ບໍ່ສາມາດຄວບຄຸມໄດ້;
* ການປ່ຽນແປງນະໂຍບາຍ, ແຜນແມ່ບົດ ຫຼື ຄວາມຈຳເປັນທີ່ສົ່ງຜົນສະທ້ອນໂດຍກົງ ຕໍ່ປະສິດທິຜົນຂອງໂຄງການ.

1. ໂຄງການລົງທຶນຂອງລັດທີ່ມີຫຼາຍກິດຈະການ ອາດຈະດັດແກ້ ເປັນແຕ່ລະກິດຈະການຍ່ອຍ ແລະ ໃຫ້ປະຕິບັດຕາມທີ່ໄດ້ກຳນົດໄວ້ໃນຂໍ້ 1 ແລະ 2 ຂອງມາດຕານີ້;
2. ໂຄງການ​ລົງທຶນ​ຂອງ​ລັດ ທີ່​ຈະ​ດັດ​ແກ້​ມູນ​ຄ່າ​ໂຄງການ​ ຕ້ອງ​ມີ​ແຫຼ່ງທຶນ​ງົບປະມານ​ຮອງ​ຮັບ​ທີ່​ແນ່ນອນ.

ກະຊວງແຜນການ ແລະ ການລົງທຶນ ສັງລວມບັນດາໂຄງການລົງທຶນທີ່ໄດ້ດັດແກ້ແລ້ວ ສະເໜີ ລັດຖະບານ ເພື່ອລາຍງານໃຫ້ສະພາແຫ່ງຊາດ.

### ມາດຕາ 55 (ປັບປຸງ) ການໂຈະໂຄງການລົງທຶນຂອງລັດ

ໃນການໂຈະໂຄງການລົງທຶນຂອງລັດ ໃຫ້ປະຕິບັດ ດັ່ງນີ້:

1. ອົງການທີ່ມີສິດໃນການໂຈະໂຄງການລົງທຶນຂອງລັດ ມີ:

* ສະພາແຫ່ງຊາດ ພິຈາລະນາການໂຈະໂຄງການລົງທຶນຂອງລັດລະດັບຊາດ ແລະ ໂຄງການລົງ ທຶນຂອງລັດປະເພດ I ຕາມການສະເໜີຂອງລັດຖະບານ;
* ລັດຖະບານ ພິຈາລະນາການໂຈະໂຄງການລົງທຶນຂອງລັດປະເພດ II ແລະ III ຕາມການ ສະເໜີຂອງກະຊວງແຜນການ ແລະ ການລົງທຶນ;
* ກະຊວງແຜນການ ແລະ ການລົງທຶນ ພິຈາລະນາການໂຈະໂຄງການລົງທຶນຂອງລັດປະເພດ IV ແລະ V ຂອງກະຊວງ ແລະ ອົງການລັດທຽບເທົ່າກະຊວງ ຕາມການສະເໜີຂອງລັດຖະມົນຕີກະຊວງ, ຫົວໜ້າອົງການລັດທຽບເທົ່າກະຊວງ; ໂຈະໂຄງການລົງທຶນຂອງລັດປະເພດ IV ຂອງອົງການປົກຄອງທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;
* ສະພາປະຊາຊົນຂັ້ນແຂວງ ພິຈາລະນາການໂຈະໂຄງການລົງທຶນຂອງລັດປະເພດ V ຂອງອົງ ການປົກຄອງທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ.

1. ໂຄງການລົງທຶນຂອງລັດ ຈະຖືກໂຈະເມື່ອມີສາເຫດໃດໜຶ່ງ ດັ່ງນີ້:

* ມີປະສິດທິຜົນຕໍ່າ;
* ມີການປ່ຽນແປງນະໂຍບາຍ ຫຼື ແຜນແມ່ບົດ;
* ຂັດກັບແຜນພັດທະນາໂຄງການ;
* ສົ່ງຜົນກະທົບຢ່າງຮ້າຍແຮງຕໍ່ສະພາບແວດລ້ອມ-ສັງຄົມ ແລະ ທຳມະຊາດ;
* ແຕະຕ້ອງປູສະນິຍະສະຖານ ແລະ ວັດຖຸບູຮານ.
* ​ແກ່ຍາວການປະຕິບັດໂຄງການເກີນກໍານົດ ຕາມທີ່ໄດ້ກໍານົດໄວ້ໃນມາດຕາ 18 ຂອງກົດ ໝາຍສະບັບນີ້;
* ​ໃນ​ກໍລະນີ​ງົບປະມານ ຫຼື ທຶນຮອນ ​ເພື່ອ​ຊຳລະຫາກບໍ່ພຽງພໍ ກໍສາມາດ​ໂຈະ​ໂຄງການ​ໄວ້​ຊົ່ວຄາວ.

ກະຊວງແຜນການ ແລະ ການລົງທຶນ ສັງລວມບັນດາໂຄງການລົງທຶນທີ່ໄດ້ໂຈະແລ້ວ ສະເໜີລັດຖະ ບານ ເພື່ອລາຍງານໃຫ້ສະພາແຫ່ງຊາດ.

### ມາດຕາ 56 (ປັບປຸງ) ການອວ່າຍທຶນໂຄງການລົງທຶນຂອງລັດ

​ໃນການອວ່າຍທຶນໂຄງການລົງທຶນຂອງລັດ ​ໃຫ້ປະຕິບັດ ດັ່ງນີ້:

1. ອົງການທີ່ມີສິດໃນການອວ່າຍທຶນ ໂຄງການລົງທຶນຂອງລັດ ມີ:

* ສະພາແຫ່ງຊາດ ພິຈາລະນາການອວ່າຍທຶນໂຄງການລົງທຶນຂອງລັດ ໃນມູນຄ່າອວ່າຍທຶນ ຫຼາຍກວ່າ 50.000.000.000 (ຫ້າສິບຕື້) ກີບຂຶ້ນໄປ ຕາມການສະເໜີຂອງລັດຖະບານ;
* ລັດຖະບານ ພິຈາລະນາການອວ່າຍທຶນໂຄງການລົງທຶນຂອງລັດ ໃນມູນຄ່າອວ່າຍທຶນຫຼາຍ ກວ່າ 10.000.000.000 (ສິບຕື້) ກີບ ຫາ 50.000.000.000 (ຫ້າສິບຕື້)ກີບ ຕາມການສະເໜີຂອງກະຊວງ ແຜນການ ແລະ ການລົງທຶນ;
* ກະຊວງແຜນການ ແລະ ການລົງທຶນ ພິຈາລະນາການອວ່າຍທຶນ ໃນມູນຄ່າ 10.000.000.000 (ສິບຕື້)ກີບ ລົງມາ ສຳລັບໂຄງການຂອງກະຊວງ, ອົງການລັດທຽບເທົ່າກະຊວງ ຕາມການ ສະເໜີຂອງລັດຖະມົນຕີກະຊວງ, ຫົວໜ້າອົງການລັດທຽບເທົ່າກະຊວງ; ອວ່າຍທຶນໃນມູນຄ່າຫຼາຍກວ່າ 5.000.000.000 (ຫ້າຕື້)ກີບ ຫາ 10.000.000.000 (ສິບຕື້) ກີບ ສຳລັບໂຄງການຂອງອົງການປົກຄອງ ທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;
* ສະພາປະຊາຊົນຂັ້ນແຂວງ ພິຈາລະນາການອວ່າຍທຶນ ໃນມູນຄ່າແຕ່ 5.000.000.000 (ຫ້າຕື້) ກີບ ລົງມາ ສໍາລັບໂຄງການລົງທຶນຂອງລັດປະເພດ V ຂອງອົງການປົກຄອງທ້ອງຖິ່ນ ຕາມການສະເໜີ ຂອງເຈົ້າແຂວງ, ເຈົ້າຄອງນະຄອນຫຼວງ.

1. ໂຄງການລົງທຶນຂອງລັດ ຈະ​ຖືກ​ອວ່າຍ​ທຶນ​ເມືອ ມີ ສາເຫດໃດໜຶ່ງ ດັ່ງນີ້:

* ເປັນໂຄງການທີ່ຈັດຕັ້ງປະຕິບັດສຳເລັດແລ້ວ ແຕ່ງົບປະມານຍັງເຫຼືອສ່ວນໃດສ່ວນໜຶ່ງງ;
* ເປັນໂຄງການທີ່ມີການຢັ້ງຢືນແຫຼ່ງທຶນຊຳລະຈາກ ບຸກຄົນ, ນິຕິບຸກຄົນ ຫຼື ແຫຼ່ງທຶນອື່ນໄດ້ ປະກອບສ່ວນ ພາຍຫຼັງທີ່ໂຄງການໄດ້ຮັບອະນຸມັດແລ້ວ;
* ເປັນໂຄງການທີ່ຖືກໂຈະ ຕາມທີ່ໄດ້ກໍານົດໄວ້ໃນມາດຕາ 55 ຫຼື ຖືກຍົກເລີກ ຕາມທີ່ໄດ້ກໍາ ນົດໄວ້ໃນມາດຕາ 57 ຂອງກົດໝາຍສະບັບນີ້.

ໂຄງການທີ່ຈະໄດ້ຮັບງົບປະມານເພີ່ມ ຈາກ​ການ​ອວ່າຍ ຕ້ອງແມ່ນໂຄງການທີ່ຢູ່ໃນແຜນການລົງທຶນ ຂອງລັດ ​ແລະ ງົບປະມານ​ທີ່​ສະພາ​ແຫ່ງ​ຊາດ​ຮັບ​ຮອງໃນປີນັ້ນ.

ກະຊວງແຜນການ ແລະ ການລົງທຶນ ສັງລວມບັນດາໂຄງການລົງທຶນທີ່ໄດ້ອວ່າຍ ແລ້ວສະເໜີ ລັດຖະບານ ເພື່ອລາຍງານໃຫ້ສະພາແຫ່ງຊາດ.

### ມາດຕາ 57 (ປັບປຸງ) ການຍົກເລີກໂຄງການລົງທຶນຂອງລັດ

​ໃນການຍົກເລີກໂຄງການລົງທຶນຂອງລັດ ​ໃຫ້ປະຕິບັດ ດັ່ງນີ້:

1. ອົງການທີ່ມີສິດໃນການຍົກເລີກໂຄງການລົງທຶນຂອງລັດ ມີ:

* ສະພາແຫ່ງຊາດ ພິຈາລະນາການຍົກເລີກໂຄງການລົງທຶນຂອງລັດລະດັບຊາດ ແລະ ໂຄງການລົງທຶນຂອງລັດປະເພດ I ຂອງກະຊວງ, ອົງການລັດທຽບເທົ່າກະຊວງ ​ແລະ ອົງການປົກຄອງທ້ອງຖິ່ນ ຕາມການສະເໜີຂອງລັດຖະບານ;
* ລັດຖະບານ ພິຈາລະນາການຍົກເລີກໂຄງການລົງທຶນຂອງລັດ ປະເພດ II ແລະ III ຂອງ ກະຊວງ, ອົງການລັດທຽບເທົ່າກະຊວງ ​ແລະ ອົງການປົກຄອງທ້ອງຖິ່ນ ຕາມການສະເໜີຂອງກະຊວງແຜນການ ແລະ ການລົງທຶນ;
* ກະຊວງແຜນການ ແລະ ການລົງທຶນ ພິຈາລະນາການຍົກເລີກໂຄງການລົງທຶນຂອງລັດ ປະເພດ IV ແລະ V ຂອງກະຊວງ, ອົງການລັດທຽບເທົ່າກະຊວງ ຕາມການສະເໜີຂອງລັດຖະມົນຕີກະຊວງ, ຫົວໜ້າອົງການລັດທຽບເທົ່າກະຊວງ; ຍົກເລີກໂຄງການລົງທຶນຂອງລັດປະເພດ IV ຂອງອົງການປົກຄອງທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;
* ສະພາປະຊາຊົນຂັ້ນແຂວງ ພິຈາລະນາການຍົກເລີກໂຄງການລົງທຶນຂອງລັດປະເພດ V ຂອງອົງການປົກຄອງທ້ອງຖິ່ນຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ.

1. ໂຄງການລົງທຶນຂອງລັດ ຈະຖືກຍົກເລີກ ​ເມື່ອມີສາເຫດໃດໜຶ່ງ ດັ່ງນີ້:

* ມີຄວາມຈຳເປັນທີ່ຕ້ອງປົກປ້ອງຜົນປະໂຫຍດລວມຂອງລັດ, ລວມໝູ່ ແລະ ປະຊາຊົນ ທີ່ຖືກກະທົບຈາກໂຄງການ;
* ບໍ່ມີປະສິດທິຜົນ;
* ມີເຫດສຸດວິໄສ ເຮັດໃຫ້ໂຄງການບໍ່ສາມາດດຳເນີນຕໍ່ໄປໄດ້;
* ທຳລາຍສິ່ງແວດລ້ອມສັງຄົມ ແລະ ທຳມະຊາດຢ່າງຮ້າຍແຮງ, ແຕະຕ້ອງປູຊະນິຍະສະຖານ ຫຼື ວັດຖຸບູຮານ ຫຼື ​ໃນ​ເຂດ​ ປ່າ​ສະຫງວນ, ປ່າປ້ອງ​ກັນ; ​ເຂດ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ, ​ໂຮງຮຽນ, ​ໂຮງໝໍ;
* ດຳເນີນບໍ່ຖືກຕາມມາດຕະຖານເຕັກນິກ ແລະ ລະບຽບການດ້ານຄວາມປອດໄພ;
* ມີການປ່ຽນແປງນະໂຍບາຍ ຫຼື ແຜນແມ່ບົດ;
* ບໍ່ສອດຄ່ອງກັບແຜນພັດທະນາໂຄງການ;
* ບໍ່​ສ່ອດຄ່ອງ​ກັບ​ຂັ້ນ​ຕອນ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ກະຊວງແຜນການ ແລະ ການລົງທຶນ ສັງລວມບັນດາໂຄງການທີ່ຖືກຍົກເລີກ ແລ້ວສະເໜີຕໍ່ລັດຖະ ບານ ເພື່ອລາຍງານຕໍ່ສະພາແຫ່ງຊາດ.

## ໝວດທີ 5

## ສິດ ແລະ ໜ້າທີ່ ຂອງຜູ້ປະຕິບັດໂຄງການລົງທຶນຂອງລັດ

### ມາດຕາ 58 (ປັບປຸງ) ຜູ້ປະຕິບັດໂຄງການລົງທຶນຂອງລັດ

ຜູ້ປະຕິບັດໂຄງການລົງທຶນຂອງລັດ ມີ ດັ່ງນີ້:

1. ເຈົ້າຂອງໂຄງການ;
2. ຄະນະຮັບຜິດຊອບໂຄງການ;
3. ຜູ້ຄຸ້ມຄອງ ແລະ ນຳໃຊ້ໂຄງການ;
4. ທີ່ປຶກສາໂຄງການ;
5. ຜູ້ຮັບເໝົາໂຄງການ;
6. ຜູ້ສຳຫຼວດ ອອກແແບບ.

### ມາດຕາ 59 ສິດ ແລະ ໜ້າທີ່ຂອງເຈົ້າຂອງໂຄງການ

ເຈົ້າຂອງໂຄງການ ມີ ສິດ ແລະ ໜ້າທີ່ ດັ່ງນີ້:

1. ຕົກລົງກະກຽມໂຄງການລົງທຶນຂອງລັດ;
2. ແຕ່ງຕັ້ງຄະນະຮັບຜິດຊອບໂຄງການ;
3. ປະເມີນຜົນ ບັນດາໂຄງການລົງທຶນຂອງລັດ ທີ່ຂຶ້ນກັບຂອບເຂດສິດຂອງຕົນ;
4. ຮັບຮອງແຜນການປະມູນ, ເອກະສານການປະມູນ, ຜົນຂອງການປະມູນ;
5. ຊີ້ນຳຄະນະຮັບຜິດຊອບໂຄງການ ປະຕິບັດໂຄງການລົງທຶນຂອງລັດ ໄປຕາມແຜນດຳເນີນງານ, ຮັບປະກັນຄຸນນະພາບ ແລະ ລາຍຈ່າຍການລົງທຶນຕາມທີ່ໄດ້ຮັບຮອງ;
6. ນຳສະເໜີກ່ຽວກັບການດັດແກ້, ໂຈະ, ອວ່າຍທຶນ ແລະ ຍົກເລີກ ໂຄງການລົງທຶນຂອງລັດຕາມ ທີ່ໄດ້ກຳນົດໄວ້ໃນມາດຕາ 54, 55, 56 ແລະ 57 ຂອງກົດໝາຍສະບັບນີ້;
7. ຈັດຕັ້ງການຕິດຕາມ, ກວດກາການເຄື່ອນໄຫວຂອງຄະນະຮັບຜິດຊອບໂຄງການ ໃນໄລຍະການ ປະຕິບັດໂຄງການລົງທຶນຂອງລັດ;
8. ຊຳລະມູນຄ່າໂຄງການທີ່ໄດ້ເຮັດສຳເລັດໃຫ້ແກ່ຜູ້ຮັບເໝົາ;
9. ຍົກເລີກສັນຍາກັບຜູ້ຮັບເໝົາ ໃນກໍລະນີທີ່ຜູ້ຮັບເໝົາບໍ່ປະຕິບັດຕາມສັນຍາ;
10. ນຳ​ໃຊ້ ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ​ແລະ ລະບຽບການ​.

### ມາດຕາ 60 (ປັບປຸງ) ສິດ ແລະ ໜ້າທີ່ຂອງຄະນະຮັບຜິດຊອບໂຄງການ

ຄະນະຮັບຜິດຊອບໂຄງການ ມີ ສິດ ແລະ ໜ້າທີ່ ດັ່ງນີ້:

1. ນຳໃຊ້ແຫຼ່ງທຶນຕ່າງໆທີ່ຖືກຕ້ອງຕາມກົດໝາຍ ເພື່ອຈັດຕັ້ງປະຕິບັດໂຄງການ ໂດຍໄດ້ຮັບ ການເຫັນດີຈາກເຈົ້າຂອງໂຄງການ;
2. ປະສານສົມທົບກັບອົງການຈັດຕັ້ງຕ່າງໆຂອງລັດ ແລະ ສະໜອງບັນດາຂໍ້ມູນທີ່ກ່ຽວຂ້ອງ ໃຫ້ທີ່ປຶກສາ, ຜູ້ຮັບເໝົາ, ຜູ້ຄຸ້ມຄອງ ແລະ ນຳໃຊ້ໂຄງການ;
3. ດໍາເນີນການຄັດເລືອກທີ່ປຶກສາ, ຈັດຕັ້ງປະມູນໂຄງການ, ເຈລະຈາ ແລະ ເຮັດສັນຍາກັບທີ່ ປຶກສາ ແລະ ຜູ້ຮັບເໝົາ ​ໂຄງການ;
4. ຕິດຕາມ, ກວດກາ ແລະ ແກ້ໄຂບັນຫາທີ່ເກີດຂຶ້ນໃນຂະບວນການປະຕິບັດໂຄງການລົງທຶນ ຂອງລັດ;
5. ລາຍງານສະພາບການປະຕິບັດໂຄງການແຕ່ລະໄລຍະ ໃຫ້ເຈົ້າຂອງໂຄງການຢ່າງເປັນປະຈຳ ພ້ອມທັງສະເໜີບັນດາກົນໄກ, ມາດຕະການ ແລະ ວິທີການ ເພື່ອຮັບປະກັນການປະຕິບັດໂຄງການຕາມກຳນົດ ເວລາ, ມີຄຸນນະພາບ ແລະ ປະຢັດລາຍຈ່າຍງົບປະມານການລົງທຶນທີ່ໄດ້ຮັບຮອງເອົາ;
6. ສະເໜີຍົກເລີກສັນຍາກັບທີ່ປຶກສາ ຫຼື ຜູ້ຮັບເໝົາ ໂຄງການໃນກໍລະນີທີ່ປຶກສາ ຫຼື ຜູ້ຮັບເໝົາ ນັ້ນ ລະເມີດສັນຍາ ຊຶ່ງໄດ້ກໍ່ຄວາມເສຍຫາຍຢ່າງຫຼວງຫຼາຍຕໍ່ຜົນປະໂຫຍດລວມຂອງຊາດ;
7. ນຳ​ໃຊ້ ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ​ແລະ ລະບຽບການ​.

### ມາດຕາ 61 ສິດ ແລະ ໜ້າທີ່ຂອງຜູ້ຄຸ້ມຄອງ ແລະນຳໃຊ້ໂຄງການ

ຜູ້ຄຸ້ມຄອງ ແລະ ນຳໃຊ້ໂຄງການ ມີ ສິດ ແລະ ໜ້າທີ່ໃນການບໍລິຫານ, ຄຸ້ມຄອງ ແລະ ນໍາໃຊ້ໝາກຜົນ ຂອງໂຄງການລົງທຶນຂອງລັດ ຕາມການມອບໝາຍຂອງເຈົ້າຂອງໂຄງການ.

### ມາດຕາ 62 (ປັບປຸງ) ສິດ ແລະ ໜ້າທີ່ຂອງທີ່ປຶກສາໂຄງການ

ທີ່ປຶກສາໂຄງການ ມີ ສິດ ແລະ ໜ້າທີ່ ດັ່ງນີ້:

1. ສະເໜີຄະນະຮັບຜິດຊອບໂຄງການສະໜອງຂໍ້ມູນ, ເອກະສານ, ລະບຽບການທີ່ກ່ຽວຂ້ອງກັບ ໜ້າທີ່ ທີ່ໄດ້ຮັບມອບໝາຍ;
2. ປະຕິເສດວຽກງານທີ່ບໍ່ໄດ້ກຳນົດໄວ້ໃນສັນຍາ ຫຼື ຂັດກັບກົດໝາຍ ແລະ ລະບຽບການ;
3. ໃຫ້ຄຳແນະນຳທາງດ້ານວິຊາການ, ເຕັກນິກ ກ່ຽວກັບໂຄງການທີ່ຕົນຮັບຜິດຊອບ;
4. ຕິດຕາມ, ກວດກາ ການປະຕິບັດໂຄງການ ຢ່າງເປັນປະຈຳ;
5. ລາຍງານຜົນຂອງການປະຕິບັດໂຄງການໃຫ້ຄະນະຮັບຜິດຊອບໂຄງການ ຢ່າງເປັນປົກກະຕິ;
6. ຮັບເງິນຄ່າບໍລິການຕາມສັນຍາ;
7. ນຳ​ໃຊ້ ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ​ແລະ ລະບຽບການ​.

### ມາດຕາ 63 (ປັບປຸງ) ສິດ ແລະ ໜ້າທີ່ຂອງຜູ້ຮັບເໝົາໂຄງການ

ຜູ້ຮັບເໝົາໂຄງການ ມີ ສິດ ແລະ ໜ້າທີ່ ດັ່ງນີ້:

1. ປະຕິບັດໂຄງການໃຫ້ສຳເລັດຕາມມາດຕະຖານເຕັກນິກ ແລະ ກຳນົດເວລາໃນສັນຍາ;
2. ຮັບເງິນຄ່າໂຄງການທີ່ຕົນໄດ້ປະຕິບັດສຳເລັດຈາກເຈົ້າຂອງໂຄງການ ຕາມສັນຍາ;
3. ປະຕິເສດຄຳແນະນຳຂອງເຈົ້າຂອງໂຄງການ, ຄະນະຮັບຜິດຊອບໂຄງການ ຫຼື ທີ່ປຶກສາໂຄງ ການທີ່ບໍ່ຖືກກັບມາດຕະຖານເຕັກນິກ ຊຶ່ງຈະເຮັດໃຫ້ໂຄງການນັ້ນບໍ່ມີຄຸນນະພາບ;
4. ປົກປັກຮັກສາ ພາຫະນະ, ວັດຖູປະກອນ ແລະ ວັດສະດຸກໍ່ສ້າງຕ່າງໆຂອງໂຄງການ ທີ່ເຈົ້າຂອງ ໂຄງການຈັດຫາໃຫ້;
5. ຄ້ຳປະກັນສັນຍາ ແລະ ຄໍ້າປະກັນໂຄງການ;
6. ກໍ່ສ້າງ ຫຼື ສ້ອມແປງໂຄງການຄືນໃຫມ່ດ້ວຍທຶນຂອງຕົນເອງ ໃນກໍລະນີທີ່ໂຄງການນັ້ນ ຫາກເປ່ເພ ຫຼື ບໍ່ໄດ້ມາດຕະຖານເຕັກນິກໃນໄລຍະເວລາຄ້ຳປະກັນ;
7. ຖອນເງິນຄ້ຳປະກັນໂຄງການດັ່ງກ່າວ ພາຍຫຼັງທີ່ສິ້ນສຸດໄລຍະເວລາຄ້ຳປະກັນຕາມທີ່ໄດ້ກຳນົດ ໄວ້ໃນສັນຍາ ຫຼື ຕາມກົດໝາຍ;
8. ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນເນື່ອງຈາກໂຄງການທີ່ຕົນສ້າງນັ້ນ ບໍ່ໄດ້ຕາມມາດຕະ ຖານເຕັກນິກ ເວັ້ນເສຍແຕ່ຄວາມເສຍຫາຍນັ້ນຫາກເກີດຂຶ້ນຍ້ອນເຫດສຸດວິໄສ;
9. ນຳ​ໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ​ແລະ ລະບຽບການ​.

### ມາດຕາ 64 (ໃໝ່) ສິດ ແລະ ໜ້າທີ່ຂອງຜູ້ສຳຫຼວດ ອອກແບບ

ຜູ້ສຳຫຼວດ ອອກແບບ ມີ ສິດ ແລະ ໜ້າທີ່ ດັ່ງນີ້:

1. ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ ເນື່ອງຈາກໂຄງການທີ່ຕົນສໍາຫຼວດ ອອກແບບ ບໍ່ໄດ້ ມາດຕະຖານເຕັກນິກ ຫຼື ຄິດໄລ່ບໍລິມາດວຽກຜິດພາດ;
2. ຮັບຜິດຊອບຕໍ່ເອກະສານອອກແບບຂອງຕົນ ທີ່ມອບໃຫ້ເຈົ້າຂອງໂຄງການ;
3. ສະໜອງຂໍ້ມູນ, ເອກະສານ, ແບບກໍ່ສ້າງພ້ອມດ້ວຍໃບປະເມີນລາຄາການກໍ່ສ້າງໃຫ້ເຈົ້າຂອງໂຄງ ການ;
4. ອະທິບາຍເອກະສານຕ່າງໆ ແລະ ແບບໂຄງການທີ່ພົວພັນກັບການສໍາຫຼວດ ອອກແບບ ທີ່ຕົນຮັບ ຜິດຊອບໃຫ້ເຈົ້າຂອງໂຄງການ, ທີ່ປຶກສາ ແລະ ຜູ້ຮັບເໝົາ ໂຄງການ;
5. ປະຕິເສດຄໍາແນະນໍາ ຫຼື ຄຳສະເໜີຂໍປ່ຽນແບບກໍ່ສ້າງ, ວັດສະດຸກໍ່ສ້າງ ຫຼື ມາດຕະຖານເຕັກນິກ ຂອງໂຄງການທີ່ບໍ່ຖືກຕ້ອງຕາມຫຼັກວິຊາການ ຫຼື ມາດຕະຖານເຕັກນິກ ຊຶ່ງຈະເຮັດໃຫ້ໂຄງການບໍ່ມີຄຸນນະພາບ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ​ແລະ ລະບຽບການ​.

## ໝວດທີ 6

**ການກວດກາ, ກວດການ ແລະ ລາຍງານການຈັດຕັ້ງປະຕິບັດ**

**ແຜນການລົງທຶນຂອງລັດ**

### ມາດຕາ 65 ອົງການຮັບຜິດຊອບລາຍງານການປະຕິບັດແຜນການລົງທຶນຂອງລັດ

ອົງການຮັບຜິດຊອບລາຍງານການປະຕິບັດແຜນການລົງທຶນຂອງລັດ ມີ ດັ່ງນີ້:

1. ລັດຖະບານ;
2. ກະຊວງແຜນການ ແລະ ການລົງທຶນ;
3. ກະຊວງການເງິນ;
4. ກະຊວງ, ອົງການລັດທຽບເທົ່າກະຊວງ;
5. ອົງການປົກຄອງທ້ອງຖິ່ນ.

### ມາດຕາ 66 ລັດຖະບານ

ລັດຖະບານ ລາຍງານສະພາບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນການລົງທຶນຂອງລັດ ຕໍ່ກອງປະຊຸມສະພາແຫ່ງຊາດ.

### ມາດຕາ 67 ກະຊວງແຜນການ ແລະ ການລົງທຶນ

ກະຊວງແຜນການ ແລະ ການລົງທຶນ ສະຫຼູບ, ສັງລວມ, ຕີລາຄາ ແລະ ລາຍງານສະພາບການຈັດຕັ້ງປະ ຕິບັດ ແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນການລົງທຶນຂອງລັດໃຫ້ລັດຖະບານຢ່າງເປັນ ປົກກະຕິ.

### ມາດຕາ 68 (ປັບປຸງ) ກະຊວງການເງິນ

ກະຊວງການເງິນ ສະຫລຸບ, ສັງລວມ ສະພາບການຈັດຕັ້ງປະຕິບັດແຜນການນຳໃຊ້ງົບປະມານ ເຂົ້າໃນການລົງທຶນຂອງລັດ ເປັນແຕ່ລະງວດ ແລ້ວສົ່ງ​ໃຫ້ກະຊວງແຜນການ ແລະ ການລົງທຶນ ກ່ອນວັນທີ 20 ຂອງເດືອນທໍາອິດຂອງງວດຖັດໄປ ພ້ອມທັງລາຍງານໃຫ້ລັດຖະບານຢ່າງເປັນປົກກະຕິ.

### ມາດຕາ 69 (ປັບປຸງ) ກະຊວງ, ອົງການລັດທຽບເທົ່າກະຊວງ

ກະຊວງ, ອົງການລັດທຽບເທົ່າກະຊວງ ສະຫຼຸບ, ສັງລວມ ແລະ ລາຍງານການຈັດຕັ້ງປະຕິບັດແຜນພັດ ທະນາເສດຖະກິດ-ສັງຄົມ ແລະ ແຜນການລົງທຶນຂອງລັດໃນຂອບເຂດທີ່ຕົນຮັບຜິດຊອບ ເປັນແຕ່ລະງວດ ແລ້ວສົ່ງ​ໃຫ້ກະຊວງແຜນການ ແລະ ການລົງທຶນ ກ່ອນວັນທີ 20 ຂອງເດືອນທໍາອິດຂອງງວດຖັດໄປຢ່າງເປັນ ປົກກະຕິ.

### ມາດຕາ 70 (ປັບປຸງ) ອົງການປົກຄອງທ້ອງຖິ່ນ

ອົງການປົກຄອງທ້ອງຖິ່ນ ສະຫຼຸບ, ສັງລວມ ແລະ ລາຍງານການຈັດຕັ້ງປະຕິບັດແຜນພັດທະນາ ເສດຖະກິດ-ສັງຄົມ ແລະ ແຜນການລົງທຶນຂອງລັດໃນຂອບເຂດທີ່ຕົນຮັບຜິດຊອບ ໃຫ້ສະພາປະຊາຊົນຂັ້ນແຂວງ, ໃຫ້ກະຊວງແຜນການ ແລະ ການລົງທຶນ, ກະຊວງ, ອົງການລັດທຽບເທົ່າກະຊວງ ເປັນແຕ່ລະງວດ ພາຍຫຼັງທີ່ໄດ້ ປະສານສົມທົບກັບຂະແໜງການຂັ້ນຂອງຕົນ ພ້ອມກັບຜົນຂອງການຈັດຕັ້ງປະຕິບັດໂຄງການລົງທຶນຂອງລັດ ທີ່ກະຊວງ, ອົງການລັດທຽບເທົ່າກະຊວງ ໄດ້ມອບໝາຍໃຫ້.

## ໝວດທີ 7

## ການມອບຮັບ ແລະ ນຳໃຊ້ໂຄງການລົງທຶນຂອງລັດ

### ມາດຕາ 71 ການມອບຮັບໂຄງການ

ເມື່ອໂຄງການປະຕິບັດສຳເລັດແລ້ວ ກ່ອນການມອບຮັບຢ່າງເປັນທາງການນັ້ນ ຕ້ອງໄດ້ມີການກວດກາ ທາງດ້ານ ມາດຕະຖານເຕັກນິກ, ປະລິມານ, ຄຸນນະພາບ ທີ່ໄດ້ກຳນົດໄວ້ໃນເອກະສານໂຄງການ ແລະ ສັນຍາ ພ້ອມທັງດຳເນີນການປະເມີນຜົນໂຄງການ, ແນະນຳການນຳໃຊ້ ຫຼື ມີການທົດລອງນຳໃຊ້ໃນໄລຍະໜຶ່ງ ສຳລັບບາງ ໂຄງການ.

### ມາດຕາ 72 ການຊຳລະມູນຄ່າໂຄງການລົງທຶນຂອງລັດ

ພາຍຫຼັງທີ່ໂຄງການໄດ້ປະຕິບັດສຳເລັດ, ມີການກວດກາຢັ້ງຢືນທາງດ້ານມາດຕະຖານເຕັກນິກ ແລະ ຄຸນນະພາບຂອງໂຄງການຄົບຖ້ວນແລ້ວ ຕ້ອງຊຳລະມູນຄ່າໂຄງການນັ້ນ ຕາມສັນຍາ ແລະ ລະບຽບການເບີກຈ່າຍ.

### ມາດຕາ 73 (ປັບປຸງ) ການນໍາໃຊ້ໂຄງການ ແລະ ການປະເມີນຜົນຫຼັງການນໍາໃຊ້

​ ເຈົ້າຂອງໂຄງການ ຕ້ອງມອບໂຄງການໃຫ້ ຜູ້ຄຸ້ມຄອງ ແລະ ນຳໃຊ້ ເພື່ອນໍາໃຊ້ໃຫ້ສອດຄ່ອງກັບວັດຖຸ ປະສົງຂອງໂຄງການ.

ສຳລັບໂຄງການລົງທຶນຂອງລັດປະເພດ I, II, III ແລະ IV ພາຍຫຼັງນໍາໃຊ້ໄດ້ ສອງ ຫາ ຫ້າປີ ຕ້ອງໄດ້ປະເມີນຜົນ ເພື່ອຖອດຖອນບົດຮຽນ ແລະ ປັບປຸງການສ້າງໂຄງການລົງທຶນຂອງລັດໃນອະນາຄົດ.

ເນື້ອໃນການປະເມີນຜົນ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 53 ຂອງກົດໝາຍສະບັບນີ້.

### ມາດຕາ 74 ການບູລະນະຮັກສາໂຄງການ

ການບູລະນະຮັກສາໂຄງການລົງທຶນຂອງລັດ ແມ່ນ ພັນທະຂອງທົ່ວສັງຄົມ, ຂອງຜູ້ຄຸ້ມຄອງ ແລະ ນຳໃຊ້ ໂຄງການໃນການປົກປັກຮັກສາໂຄງການນັ້ນໃຫ້ຍືນຍົງ ແລະ ຮັບໃຊ້ຜົນປະໂຫຍດລວມຢ່າງຍາວນານ.

## ພາກທີ III

## ຂໍ້ຫ້າມ

### ມາດຕາ 75 (ປັບປຸງ) ຂໍ້ຫ້າມທົ່ວໄປ

ຫ້າມ ບຸກຄົນ ແລະ ການຈັດຕັ້ງ ມີ ພຶດຕິກໍາ ດັ່ງນີ້:

1. ປະຕິບັດໂຄງການລົງທຶນນອກແຜນ ເວັ້ນເສຍແຕ່ກໍລະນີເຫດສຸດວິໄສ ແຕ່ຕ້ອງໄດ້ສະເໜີລັດຖະ ບານພິຈາລະນາ ເພື່ອຂໍອະນຸມັດຈາກສະພາແຫ່ງຊາດ;
2. ປະຕິບັດໂຄງການລົງທຶນເກີນມູນຄ່າ ທີ່ສະພາແຫ່ງຊາດໄດ້ຮັບຮອງເອົາ, ໃນກໍລະນີຈໍາເປັນໃຫ້ ປະຕິບັດຕາມທີ່ໄດ້ກຳນົດໄວ້ໃນມາດຕາ 54 ຂອງກົດໝາຍສະບັບນີ້;
3. ປະຕິບັດໂຄງການລົງທຶນເກີນກຳນົດເວລາ ຕາມທີ່ໄດ້ກໍານົດໄວ້ໃນມາດຕາ 18 ຂອງກົດໝາຍ ສະບັບນີ້;
4. ເອົາໂຄງການລົງທຶນຂອງລັດທີ່ບໍ່ໄດ້ຜ່ານການປະເມີນ ຕາມທີ່ໄດ້ກຳນົດໄວ້ໃນມາດຕາ 34 ຂອງ ກົດໝາຍສະບັບນີ້ ເຂົ້າໃນແຜນການລົງທຶນຂອງລັດ;
5. ດຳເນີນການປະມູນໂຄງການລົງທຶນຂອງລັດທີ່ບໍ່ສອດຄ່ອງກັບກົດໝາຍ ແລະ ລະບຽບການທີ່ ກ່ຽວຂ້ອງ;
6. ບັນຈຸໂຄງການຊ່ວຍເຫຼືອທາງການ ເພື່ອການພັດທະນາທີ່ຍັງບໍ່ທັນມີການຢັ້ງຢືນແຫຼ່ງທຶນທີ່ແນ່ ນອນເຂົ້າໃນແຜນການລົງທຶນຂອງລັດ;
7. ຮັບ ແລະ ໃຫ້ສິນບົນ, ບັງຄັບນາບຂູ່, ຕົວຍົວະຫຼອກຫຼວງ, ແອບອ້າງຊື່ຂອງຜູ້ມີສິດອຳນາດ ໃນການເຄື່ອນໄຫວລົງທຶນຂອງລັດ ເພື່ອຜົນປະໂຫຍດສ່ວນຕົວ ເປັນຕົ້ນ ແມ່ນການປະມູນໂຄງການ;
8. ເຂົ້າແຊກແຊງໃນຂະບວນການລົງທຶນຂອງລັດ ທີ່ຕົນບໍ່ມີຄວາມຮັບຜິດຊອບ ໂດຍກົງຕໍ່ການ ຄຸ້ມຄອງໂຄງການລົງທຶນຂອງລັດ;
9. ນໍາໃຊ້ຊັບພະຍາກອນທຳມະຊາດ, ຊັບສິນ ແລະ ຊັບສິນທາງປັນຍາຂອງລັດຊໍາລະໂຄງການ ໂດຍກົງທີ່ບໍ່ຜ່ານລະບົບງົບປະມານ;
10. ມີພຶດຕິກໍາອື່ນທີ່ເປັນການລະເມີດກົດໝາຍ ແລະ ລະບຽບການ.

### ມາດຕາ 76 (ປັບປຸງ) ຂໍ້ຫ້າມສໍາລັບເຈົ້າຂອງໂຄງການ

ຫ້າມ ເຈົ້າຂອງໂຄງການ ມີ ພຶດຕິກໍາ ດັ່ງນີ້:

1. ຕົກລົງຮັບຮອງເອົາໂຄງການລົງທຶນທີ່ບໍ່ມີປະສິດທິຜົນ ແລະ ອາດກໍ່ໃຫ້ເກີດຄວາມເສຍຫາຍ ແກ່ລັດ, ລວມໝູ່ ແລະ ບຸກຄົນ;
2. ກົດໜ່ວງ, ແກ່ຍາວຂັ້ນຕອນການປະຕິບັດໂຄງການລົງທຶນ​ຂອງ​ລັດ ຕາມທີ່ໄດ້ກໍານົດໄວ້ໃນ ມາດຕາ 46 ຂອງກົດໝາຍສະບັບນີ້;
3. ອວ່າຍທຶນຈາກໂຄງການລົງທຶນຂອງລັດ ທີ່ສະພາແຫ່ງຊາດ ໄດ້ຮັບຮອງເອົາແລ້ວ ໄປໃສ່ໂຄງ ການທີ່ບໍ່ຢູ່ໃນແຜນການລົງທຶນຂອງລັດ;
4. ເພີ່ມບໍລິມາດວຽກຂອງໂຄງການໂດຍພາລະການ;
5. ອະນຸຍາດໃຫ້ທີ່ປຶກສາ ແລະ ຜູ້ຮັບເໝົາ ໂຄງການດັດແປງບັນດາມາດຕະຖານເຕັກນິກໂຄງການ ໂດຍບໍ່ໄດ້ຮັບການເຫັນດີຈາກອົງການວິຊາການທີ່ກ່ຽວຂ້ອງ;
6. ແບ່ງໂຄງການອອກເປັນໂຄງການຍ່ອຍ ເພື່ອໃຫ້ມູນຄ່າໂຄງການຕໍ່າລົງ ໂດຍບໍ່ສອດຄ່ອງກັບ ບົດສະເໜີໂຄງການ ເພື່ອເອົາເຂົ້າແຜນການລົງທຶນຂອງລັດ ປະຈໍາປີ;
7. ຮັບ ຫຼື ໃຫ້ສິນບົນ ເພື່ອຫາຜົນປະໂຫຍດສ່ວນຕົວ ແລະ ແກ້ໄຂບັນຫາໂດຍບໍ່ສອດຄ່ອງກັບ ກົດໝາຍ ແລະ ລະບຽບການ​;
8. ມີພຶດຕິກໍາອື່ນທີ່ເປັນການລະເມິດກົດໝາຍ ແລະ ລະບຽບການ.

### ມາດຕາ 77 (ປັບປຸງ) ຂໍ້ຫ້າມສໍາລັບຄະນະຮັບຜິດຊອບໂຄງການ

ຫ້າມ ຄະນະຮັບຜິດຊອບໂຄງການ ມີ ພຶດຕິກໍາ ດັ່ງນີ້:

1. ກົດໜ່ວງ ແກ່ຍາວການປະຕິບັດໂຄງການ ຊຶ່ງຈະສົ່ງຜົນສະທ້ອນຕໍ່ຄຸນນະພາບຂອງໂຄງການ ແລະ ເຮັດໃຫ້ລາຍຈ່າຍການລົງທຶນເພີ່ມຂຶ້ນໂດຍບໍ່ມີເຫດຜົນ;
2. ຮັບ ຫຼື ໃຫ້ສິນບົນ ເພື່ອຫາຜົນປະໂຫຍດສ່ວນຕົວ ແລະ ແກ້ໄຂບັນຫາ ໂດຍບໍ່ສອດຄ່ອງກັບ ກົດໝາຍ ແລະ ລະບຽບການ;
3. ປະຕິບັດໜ້າທີ່ເກີນຂອບເຂດສິດຂອງຕົນ;
4. ມີພຶດຕິກໍາອື່ນທີ່ເປັນການລະເມິດກົດໝາຍ ແລະ ລະບຽບການ.

### ມາດຕາ 78 (ປັບປຸງ) ຂໍ້ຫ້າມສໍາລັບຜູ້ຄຸ້ມຄອງ ແລະນຳໃຊ້ໂຄງການ

ຫ້າມ ຜູ້ຄຸ້ມຄອງ ແລະ ນຳໃຊ້ໂຄງການ ມີ ພຶດຕິກໍາ ດັ່ງນີ້:

1. ປ່ຽນເປົ້າໝາຍການນຳໃຊ້ໂຄງການ ໂດຍບໍ່ໄດ້ຮັບອະນຸຍາດຈາກເຈົ້າຂອງໂຄງການ;
2. ນຳເອົາຊັບສິນຂອງໂຄງການ ໄປຂາຍ, ຊວດຈຳ, ຄ້ຳປະກັນ ຫຼື ດຳເນີນການໃດໜຶ່ງທີ່ຂັດກັບ ລະບຽບການຄຸ້ມຄອງຊັບສິນຂອງລັດ.
3. ມີພຶດຕິກໍາອື່ນທີ່ເປັນການລະເມິດກົດໝາຍ ແລະ ລະບຽບການ.

### ມາດຕາ 79 (ປັບປຸງ) ຂໍ້ຫ້າມສຳລັບທີ່ປຶກສາ​ໂຄງການ

ຫ້າມ ທີ່ປືກສາໂຄງການ ມີ ພຶດຕິກໍາ ດັ່ງນີ້:

1. ຫຼົບຫຼີກໃນການໃຫ້ຄຳປຶກສາ ຫຼື ຄຳແນະນຳທາງດ້ານວິຊາການ, ບໍລິຫານໂຄງການລົງທຶນຂອງລັດ;
2. ໃຫ້ຄຳປຶກສາທີ່ບິດເບືອນ, ບໍ່ຖືກຕ້ອງຕາມຄວາມຈິງ;
3. ເມີນເສີຍໃນການຄຸ້ມຄອງການປະຕິບັດໂຄງການລົງທຶນຂອງລັດ;
4. ດັດແປງບັນດາມາດຕະຖານເຕັກນິກ, ເພີ່ມ ຫຼື ຫຼຸດ ບໍລິມາດວຽກຂອງໂຄງການ ໂດຍບໍ່ໄດ້ຮັບ ອະນຸຍາດ ຈາກເຈົ້າຂອງໂຄງການ;
5. ສົມຮູ້ຮ່ວມຄິດກັບເຈົ້າຂອງໂຄງການ ຫຼື ຄະນະຮັບຜິດຊອບໂຄງການ ຫຼື ຜູ້ຮັບເໝົາໂຄງການ ເພື່ອຫາຜົນປະໂຫຍດທີ່ບໍ່ຊອບທຳ;
6. ສະໜອງຂໍ້ມູນທາງດ້ານການເງິນ ແລະ ເຕັກນິກ ທີ່ບໍ່ຖືກຕ້ອງກັບຄວາມເປັນຈິງ;
7. ເປີດເຜີຍຂໍ້ມູນທີ່ເປັນຄວາມລັບຂອງໂຄງການ ຕໍ່ບຸກຄົນ ຫຼື ການຈັດຕັ້ງທີ່ບໍ່ມີສ່ວນກ່ຽວຂ້ອງ;
8. ຂາຍໂຄງການທີ່ຕົນປະມູນໄດ້ໃຫ້ຜູ້ອື່ນ ໂດຍບໍ່ໄດ້ຮັບອະນຸຍາດຈາກເຈົ້າຂອງໂຄງການ;
9. ມີພຶດຕິກໍາອື່ນທີ່ເປັນການລະເມີດກົດໝາຍ ແລະ ລະບຽບການ.

### ມາດຕາ 80 (ໃໝ່) ຂໍ້ຫ້າມສໍາລັບຜູ້ຮັບເໝົາໂຄງການ

ຫ້າມ ຜູ້ຮັບເໝົາໂຄງການ ມີ ພຶດຕິກໍາ ດັ່ງນີ້:

1. ເມີນເສີຍໃນການຄຸ້ມຄອງການປະຕິບັດໂຄງການລົງທຶນຂອງລັດ;
2. ດັດແປງບັນດາມາດຕະຖານເຕັກນິກ, ເພີ່ມ ຫຼື ຫຼຸດ ບໍລິມາດວຽກຂອງໂຄງການ ໂດຍບໍ່ໄດ້ຮັບ ອະນຸຍາດຈາກເຈົ້າຂອງໂຄງການ;
3. ສົມຮູ້ຮ່ວມຄິດກັບເຈົ້າຂອງໂຄງການ ຫຼື ຄະນະຮັບຜິດຊອບໂຄງການ ຫຼື ທີ່ປຶກສາໂຄງການ ເພື່ອຫາຜົນປະໂຫຍດທີ່ບໍ່ຊອບທຳ;
4. ເປີດເຜີຍຂໍ້ມູນທີ່ເປັນຄວາມລັບຂອງໂຄງການ ຕໍ່ບຸກຄົນ ຫຼື ການຈັດຕັ້ງທີ່ບໍ່ມີສ່ວນກ່ຽວຂ້ອງ;
5. ຂາຍໂຄງການທີ່ຕົນປະມູນໄດ້ໃຫ້ຜູ້ອື່ນ;
6. ຮັບ ຫຼື ໃຫ້ສິນບົນ ເພື່ອຫາຜົນປະໂຫຍດສ່ວນຕົວ ແລະ ແກ້ໄຂບັນຫາ ໂດຍບໍ່ສອດຄ່ອງກັບ ກົດໝາຍ ແລະ ລະບຽບການ;
7. ມີພຶດຕິກໍາອື່ນທີ່ເປັນການລະເມີດກົດໝາຍ ແລະ ລະບຽບການ.

## ພາກທີ IV

## ການແກ້ໄຂຂໍ້ຂັດແຍ່ງ

### ມາດຕາ 81 ຮູບການແກ້ໄຂຂໍ້ຂັດແຍ່ງ

ການແກ້ໄຂຂໍ້ຂັດແຍ່ງກ່ຽວກັບການລົງທຶນຂອງລັດ ດຳເນີນດ້ວຍຮູບການ ດັ່ງນີ້:

1. ການປະນີປະນອມ ຫຼື ການໄກ່ເກັ່ຍ;
2. ການແກ້ໄຂທາງບໍລິຫານ;
3. ການແກ້ໄຂໂດຍຄະນະກຳມະການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. ການຮ້ອງຟ້ອງຕໍ່ສານປະຊາຊົນ.

### ມາດຕາ 82 ການປະນີປະນອມ ຫຼື ການໄກ່ເກັ່ຍ

ຖ້າຂໍ້ຂັດແຍ່ງຫາກເກີດຂຶ້ນ ຊຶ່ງມີສ່ວນພົວພັນກັບການລົງທຶນຂອງລັດແລ້ວ ຄູ່ກໍລະນີຕ້ອງພະຍາຍາມ ແກ້ໄຂຂໍ້ຂັດແຍ່ງນັ້ນດ້ວຍການປືກສາຫາລື ແລະ ປະນີປະນອມກັນ ເພື່ອໃຫ້ຕ່າງຝ່າຍຕ່າງໄດ້ຮັບຜົນປະໂຫຍດ ນຳກັນ.

### ມາດຕາ 83 ການແກ້ໄຂທາງບໍລິຫານ

​ໃນການແກ້ໄຂຂໍ້ຂັດແຍ່ງທີ່ມີລັກສະນະບໍລິຫານ ກ່ຽວກັບການລົງທຶນຂອງລັດ ເຊັ່ນ ບຸກຄົນ ແລະ ນິຕິບຸກຄົນ ທີ່ເຄື່ອນໄຫວລົງທຶນໂດຍບໍ່ໄດ້ຮັບອະນຸຍາດ, ບໍ່ຖືກຕ້ອງຕາມເປົ້າໝາຍ ໃຫ້ຂະແໜງການແຜນການ ແລະ ການລົງທຶນ ປະສານສົມທົບກັບຂະແໜງການອື່ນ, ອົງການປົກຄອງທ້ອງຖິ່ນຂັ້ນຂອງຕົນເປັນຜູ້ແກ້ໄຂ. ໃນກໍລະນີຫາກບໍ່ສາມາດແກ້ໄຂໄດ້ນັ້ນ ກໍມີສິດສະເໜີຕໍ່ອົງການຂັ້ນເທິງຖັດຕົນ ເປັນຜູ້ແກ້ໄຂ.

### ມາດ​ຕາ 84 ການແກ້ໄຂໂດຍຄະນະກຳມະການແກ້ໄຂຂໍ້ຂັດແຍ່ງທາງດ້ານເສດຖະກິດ

ເມື່ອຄູ່ກໍລະນີບໍ່ສາມາດປະນີປະນອມກັນ ຫຼື ໄກ່ເກັ່ຍກັນຢູ່ຂະແໜງການແຜນການ ແລະ ການລົງທຶນ ໄດ້ກໍມີສິດຮ້ອງຂໍໃຫ້ຄະນະກຳມະການແກ້ໄຂຂໍ້ຂັດແຍ່ງທາງດ້ານເສດຖະກິດແກ້ໄຂ ຕາມກົດໝາຍ​ ແລະ ລະບຽບ​ການ ບົນພື້ນຖານການເຫັນດີນຳກັນ.

### ມາດຕາ 85 ການຮ້ອງຟ້ອງຕໍ່ສານປະຊາຊົນ

ເມື່ອຄູ່ກໍລະນີຝ່າຍໃດຝ່າຍໜຶ່ງ ຫາກເຫັນວ່າຕົນບໍ່ໄດ້ຮັບຄວາມຍຸຕິທຳ ຫຼື ໄດ້ຮັບຄວາມເສຍຫາຍ ເນື່ອງຈາກການລົງທຶນຂອງລັດໃນໂຄງການໃດໜຶ່ງແລ້ວ ກໍມີສິດຮ້ອງຟ້ອງຕໍ່ສານປະຊາຊົນ ເພື່ອທໍາການພິຈາລະນາ ຕັດສີນ ຕາມກົດໝາຍ ​ແລະ ລະບຽບ​ການ.

### ມາດຕາ 86 ຄວາມຮັບຜິດຊອບໃນໄລຍະລໍຖ້າການແກ້ໄຂ

ໃນໄລຍະລໍຖ້າການແກ້ໄຂຂໍ້ຂັດແຍ່ງນັ້ນ ບັນດາການຈັດຕັ້ງ, ບຸກຄົນທີ່ກ່ຽວຂ້ອງກັບການເຄື່ອນໄຫວ ການລົງທຶນຂອງລັດ ຕ້ອງສືບຕໍ່ປະຕິບັດໜ້າທີ່ຂອງຕົນຕາມການຕົກລົງຂອງຂະແໜງການ ຫຼື ອົງການທີ່ກ່ຽວຂ້ອງ ກັບການລົງທຶນຂອງລັດ.

## ພາກທີ V

## ການຄຸ້ມຄອງ ແລະກວດກາ

## ໝວດທີ 1

## ການຄຸ້ມຄອງການລົງທຶນຂອງລັດ

### ມາດຕາ 87 ອົງການຄຸ້ມຄອງ

ລັດຖະບານ ຄຸ້ມຄອງວຽກງານການລົງທຶນຂອງລັດ ຢ່າງລວມສູນ ແລະ ເປັນເອກະພາບໃນທົ່ວປະເທດ ໂດຍມອບໃຫ້ກະຊວງແຜນການ ແລະ ການລົງທຶນ ເປັນເຈົ້າການໃນການປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່​ກ່ຽວຂ້ອງ.

ອົງການຄຸ້ມຄອງວຽກງານການລົງທຶນ ປະກອບດ້ວຍ:

1. ກະຊວງແຜນການ ແລະການລົງທຶນ;
2. ພະແນກແຜນການ ແລະ ການລົງທຶນແຂວງ, ນະຄອນຫຼວງ;
3. ຫ້ອງການແຜນການເມືອງ, ເທດສະບານ, ນະຄອນ;
4. ອົງການປົກຄອງບ້ານ.

### ມາດຕາ 88 (ປັບປຸງ) ສິດ ແລະ ໜ້າທີ່ຂອງກະຊວງແຜນການ ແລະການລົງທຶນ

ໃນການຄຸ້ມຄອງການລົງທຶນຂອງລັດ ກະຊວງແຜນການ ແລະ ການລົງທຶນ ມີ ສິດ ແລະ ໜ້າທີ່ ດັ່ງນີ້:

1. ເປັນເສນາທິການໃຫ້ລັດຖະບານໃນການຜັນຂະຫຍາຍແນວທາງ, ແຜນຍຸດທະສາດ, ແຜນນະ ໂຍບາຍ ແລະ ນະໂຍບາຍຕ່າງໆ ກ່ຽວກັບການລົງທຶນຂອງລັດໃຫ້ກາຍເປັນແຜນການ, ແຜນງານ, ໂຄງການລະ ອຽດ ແລະ ສ້າງກົດໝາຍ ແລະ ລະບຽບການ;
2. ຊີ້ນຳ, ຕິດຕາມ, ກວດກາກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງ ທ້ອງຖິ່ນ ກ່ຽວກັບວຽກງາານວິຊາສະເພາະຂອງຂະແໜງການແຜນການ ແລະ ການລົງທຶນ ເປັນຕົ້ນ ການສ້າງ ແລະ ຈັດຕັ້ງປະຕິບັດແຜນການ, ແຜນງານ, ໂຄງການລົງທຶນຂອງລັດ, ກົດໝາຍ ແລະ ລະບຽບການ ກ່ຽວກັບການ ລົງທຶນຂອງລັດ;
3. ຄົ້ນຄວ້າ, ວິໄຈຂໍ້ມູນ ຂ່າວສານ ເພື່ອສະໜອງໃຫ້ແກ່ການຕັດສີນໃຈໃນການລົງທຶນຂອງລັດ;
4. ບໍ່ພິຈາລະນາໂຄງການລົງທຶນຂອງລັດທີ່ກະຊວງ, ອົງການລັດທຽບເທົ່າກະຊວງ ແລະ ອົງການ ປົກຄອງທ້ອງຖິ່ນສະເໜີມາ ທີ່ບໍ່ສອດຄ່ອງກັບມາດຕາ 19, 33, 34 ແລະ 35 ຂອງກົດໝາຍສະບັບນີ້;
5. ສ້າງ, ບຳລຸງ, ຍົກລະດັບພະນັກງານຄຸ້ມຄອງການລົງທຶນຂອງລັດ;
6. ປະສານສົມທົບກັບກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງທ້ອງຖິ່ນ;
7. ພົວພັນຮ່ວມມືກັບຕ່າງປະເທດ ເພື່ອລະດົມ ແລະ ຍາດແຍ່ງການຊ່ວຍເຫຼືອ;
8. ສະຫຼຸບ, ລາຍງານ ຜົນຂອງການຈັດຕັ້ງປະຕິບັດແຜນການລົງທຶນຂອງລັດ ຕໍ່​ ລັດຖະບານ​ຢ່າງ​ປົກກະຕິ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ, ລະບຽບ​ການ​ ຫຼື ຕາມການມອບໝາຍຂອງລັດຖະບານ.

### ມາດຕາ 89 ສິດ ແລະ ໜ້າທີ່ຂອງພະແນກແຜນການ ແລະ ການລົງທຶນແຂວງ, ນະຄອນຫຼວງ

ໃນການຄຸ້ມຄອງການລົງທຶນຂອງລັດ ພະແນກແຜນການ ແລະ ການລົງທຶນແຂວງ, ນະຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ຜັນຂະຫຍາຍນະໂຍບາຍ, ຍຸດທະສາດ, ມະຕິ, ຄຳສັ່ງ ແລະ ລະບຽບການ ກ່ຽວກັບການຄຸ້ມຄອງ ການລົງທຶນຂອງລັດ ໃນຂອບເຂດຄວາມຮັບຜິດຊອບຂອງຕົນ ເປັນແຜນການ ແລະ ແຜນງານລະອຽດ ເພື່ອຈັດຕັ້ງ ປະຕິບັດ;
2. ໂຄສະນາ ເຜີຍແຜ່ ກົດໝາຍ ​ແລະ ລະບຽບ​ການ ກ່ຽວກັບການລົງທຶນຂອງລັດ;
3. ຊີ້ນຳ, ຕິດຕາມ, ກວດກາ ພະແນກການ ແລະ ທ້ອງຖິ່ນ ກ່ຽວກັບວຽກງາານວິຊາສະເພາະ ຂອງຂະແໜງການແຜນການ ແລະ ການລົງທຶນ ເປັນຕົ້ນ ການສ້າງ ແລະ ການຈັດຕັ້ງປະຕິບັດແຜນການລົງທຶນ ຂອງລັດ ພ້ອມທັງເຂົ້າຮ່ວມການປະມູນໂຄງການລົງທຶນທີ່ຕັ້ງຢູ່ ແຂວງ, ນະຄອນຫຼວງ;
4. ບໍ່ພິຈາລະນາໂຄງການລົງທຶນຂອງລັດທີ່ ພະແນກການ, ອົງການລັດທຽບເທົ່າພະແນກ, ເມືອງ, ເທດສະບານ, ນະຄອນ ສະເໜີມາ ທີ່ບໍ່ສອດຄ່ອງກັບມາດຕາ 19, 33, 34 ແລະ 35 ຂອງກົດໝາຍສະບັບນີ້;
5. ເປັນເສນາທິການໃນການຄົ້ນຄວ້າ ມີຄຳເຫັນກ່ຽວກັບການລົງທຶນຂອງລັດໃນໂຄງການຕ່າງໆ ເພື່ອໃຫ້ອົງການປົກຄອງແຂວງ, ນະຄອນຫຼວງ ຫຼື ກະຊວງແຜນການ ແລະ ການລົງທຶນ ພິຈາລະນາ ຕາມແຕ່ລະ ກໍລະນີ;
6. ປະສານສົມທົບກັບຂະແໜງການອື່ນທີ່ກ່ຽວຂ້ອງຢູ່ພາຍໃນແຂວງ, ນະຄອນຫຼວງ ເພື່ອຈັດຕັ້ງ ປະຕິບັດໂຄງການລົງທຶນຂອງລັດ;
7. ພົວພັນ ແລະ ຮ່ວມມືກັບຕ່າງປະເທດ ຕາມການມອບໝາຍຂອງກະຊວງແຜນການ ແລະ ການລົງທຶນ ຫຼື ອົງການປົກຄອງແຂວງ, ນະຄອນຫຼວງ;
8. ສະຫຼູບ, ລາຍງານຜົນຂອງການຈັດຕັ້ງປະຕິບັດແຜນການລົງທຶນຂອງລັດ ພາຍໃນແຂວງ, ນະຄອນ ຫຼວງ ໃຫ້ອົງການປົກຄອງແຂວງ, ນະຄອນຫຼວງ, ກະຊວງແຜນການ ແລະ ການລົງທຶນ ຢ່າງເປັນປົກກະຕິ;
9. ນໍາໃຊ້ ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ, ລະບຽບການ​ ແລະ ຕາມການມອບໝາຍຂອງກະຊວງແຜນການ ແລະ ການລົງທຶນ.

### ມາດຕາ 90 ສິດ ແລະ ໜ້າທີ່ຂອງຫ້ອງການແຜນການເມືອງ, ເທດສະບານ, ນະຄອນ

ໃນການຄຸ້ມຄອງການລົງທຶນຂອງລັດ ຫ້ອງການແຜນການເມືອງ,ເທດສະບານ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດບັນດາແຜນການ, ແຜນງານ, ໂຄງການ, ຂໍ້ຕົກລົງ, ຄຳສັ່ງ, ຄໍາແນະນຳ ​ແລະ ​ແຈ້ງ​ການ ກ່ຽວກັບການລົງທຶນຂອງລັດ;
2. ເຜີຍແຜ່ກົດໝາຍ ​ແລະ ລະບຽບ​ການ ກ່ຽວກັບການລົງທຶນຂອງລັດໃນຂອບເຂດຄວາມຮັບຜິດ ຊອບຂອງຕົນ;
3. ຊຸກຍູ້, ຕິດຕາມ ການປະຕິບັດວຽກງານກ່ຽວກັບການລົງທຶນຂອງລັດໃນຂອບເຂດທ້ອງຖິ່ນຂອງ ຕົນ;
4. ປຸກລະດົມປະຊາຊົນ ເພື່ອຄຸ້ມຄອງ, ປົກປັກຮັກສາ ແລະ ນຳໃຊ້ໂຄງການລົງທຶນຂອງລັດ ໃຫ້ມີປະ ສິດທິພາບ, ປະສິດທິຜົນ ແລະ ຍືນຍົງ;
5. ສະຫຼຸບ, ລາຍງານຜົນການຈັດຕັ້ງປະຕິບັດການລົງທຶນຂອງລັດ ພາຍໃນເມືອງ, ເທດສະບານ, ນະຄອນ ໃຫ້ພະແນກແຜນການ ແລະ ການລົງທຶນແຂວງ, ນະຄອນຫຼວງ ແລະ ອົງການປົກຄອງເມືອງ, ເທດສະ ບານ, ນະຄອນ ຢ່າງເປັນປົກກະຕິ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ, ລະບຽບການ​ ແລະ ຕາມການມອບໝາຍຂອງຂັ້ນເທິງ.

### ມາດຕາ 91 ສິດ ແລະ ໜ້າທີ່ຂອງອົງການປົກຄອງບ້ານ

ໃນການຄຸ້ມຄອງການລົງທຶນຂອງລັດ ອົງການປົກຄອງບ້ານ ມີ ສິດ ແລະ ໜ້າທີ່ ດັ່ງນີ້:

1. ເຂົ້າຮ່ວມຕິດຕາມ, ອຳນວຍຄວາມສະດວກ ໃນການຈັດຕັ້ງປະຕິບັດໂຄງການລົງທຶນຂອງລັດ ໃນຂອບເຂດພື້ນທີ່ຕົນຮັບຜິດຊອບ ໂດຍປະສານສົມທົບກັບຂະແໜງການທີ່ກ່ຽວຂ້ອງຂັ້ນເມືອງ;
2. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ​ແລະ ລະບຽບການ​.

### ມາດຕາ 92 ຄວາມຮັບຜິດຊອບຂອງຂະແໜງການ ແລະ ພາກສ່ວນອື່ນ

ຂະແໜງການ ແລະ ພາກສ່ວນອື່ນ ທີ່ກ່ຽວຂ້ອງກັບການຄຸ້ມຄອງການລົງທຶນຂອງລັດ ນອກຈາກປະຕິບັດ ຕາມກົດໝາຍສະບັບນີ້ແລ້ວ ຍັງຕ້ອງປະຕິບັດຕາມພາລະບົດບາດ, ສິດ ແລະ ໜ້າທີ່ຂອງຕົນຕາມທີ່ໄດ້ກຳນົດ ໄວ້ໃນກົດໝາຍ ​ແລະ ລະບຽບການ.

## ໝວດທີ 2

## ການກວດກາການລົງທຶນຂອງລັດ

### ມາດຕາ 93 (ປັບປຸງ) ອົງການກວດກາການລົງທຶນຂອງລັດ

ອົງການກວດກາການລົງທຶນຂອງລັດ ມີ ສອງພາກສ່ວນ ຄື:

1. ອົງການກວດກາພາຍໃນ ຊຶ່ງປະກອບດ້ວຍ ຂະແໜງການແຜນການ ແລະ ການລົງທຶນ, ການເງິນ ແລະ ຂະແໜງການວິຊາການອື່ນ ທີ່ກ່ຽວຂ້ອງ;
2. ອົງການກວດກາພາຍນອກ ຊຶ່ງປະກອບດ້ວຍ ສະພາແຫ່ງຊາດ, ສະພາ​ປະຊາຊົນ​ຂັ້ນ​ແຂວງ ອົງການກວດສອບແຫ່ງລັດ, ອົງການກວດກາລັດ, ອົງການປົກຄອງທ້ອງຖິ່ນ, ແນວລາວສ້າງຊາດ, ອົງການຈັດຕັ້ງ ມະຫາຊົນ, ອົງການຈັດຕັ້ງສັງຄົມ ແລະ ປະຊາຊົນ.

### ມາດຕາ 94 ສິດ ແລະ ໜ້າທີ່ຂອງອົງການກວດກາພາຍໃນ

ອົງການກວດກາພາຍໃນ ມີ ສິດ ແລະ ໜ້າທີ່ຕົ້ນຕໍ ດັ່ງນີ້:

1. ຂະແໜງການແຜນການ ແລະ ການລົງທຶນ ກວດກາບັນດາໂຄງການທີ່ໄດ້ຮັບອະນຸມັດແລ້ວນັ້ນ ໄດ້ຈັດຕັ້ງປະຕິບັດຖືກກັບເປົ້າໝາຍ, ລະບຽບການ ແລະ ບົດວິພາກເສດຖະກິດ ຫຼື ບົດພັດທະນາໂຄງການ;
2. ຂະແໜງການການເງິນ ກວດກາການສະໜອງ ແລະ ນຳໃຊ້ງົບປະມານ ໃນໂຄງການລົງທຶນຂອງລັດ;
3. ຂະແໜງການວິຊາການອື່ນ ກວດກາທາງດ້ານມາດຕະຖານເຕັກນິກ, ເຕັກໂນໂລຊີ, ສິ່ງແວດລ້ອມ, ຄຸນນະພາບ, ຄວາມປອດໄພ, ການນຳໃຊ້ວັດຖູປະກອນ.

### ມາດຕາ 95 (ປັບປຸງ) ສິດ ແລະ ໜ້າທີ່ຂອງອົງການກວດກາພາຍນອກ

ອົງການກວດກາພາຍນອກ ມີ ສິດ ແລະ ໜ້າທີ່ ຕົ້ນຕໍ ດັ່ງນີ້:

1. ສະພາແຫ່ງຊາດ ກວດກາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ໂຄງການລົງທຶນຂອງລັດ;
2. ສະພາປະຊາຊົນຂັ້ນແຂວງ ກວດກາການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ ແລະ ໂຄງການລົງທຶນຂອງລັດ ຂອງແຂວງ, ນະຄອນຫຼວງ ແລະ ໂຄງການຂອງຂະແໜງການທີ່ໄປຈັດຕັ້ງ ປະຕິບັດຢູ່ ແຂວງ, ນະຄອນຫຼວງນັ້ນ;
3. ອົງການກວດສອບແຫ່ງລັດ ກວດກາການນຳໃຊ້ງົບປະມານ, ຄວາມໂປ່ງໃສໃນການເບີກຈ່າຍ ງົບປະມານ ໃນການປະຕິບັດໂຄງການລົງທຶນຂອງລັດ;
4. ອົງການກວດກາລັດ ກວດກາຄວາມໂປ່ງໃສໃນການຈັດຕັ້ງປະຕິບັດໂຄງການລົງທຶນຂອງລັດ;
5. ອົງການປົກຄອງທ້ອງຖິ່ນ ກວດກາການຈັດຕັ້ງປະຕິບັດໂຄງການລົງທຶນຂອງລັດ ທີ່ຢູ່ໃນຂອບ ເຂດທີ່ຕົນຮັບຜິດຊອບ, ເຂົ້າຮ່ວມການກວດກາການຈັດຕັ້ງປະຕິບັດໂຄງການລົງທຶນຂອງລັດ ຂອງກະຊວງ, ອົງການລັດທຽບເທົ່າກະຊວງ ຢູ່ທ້ອງຖິ່ນຕົນ;
6. ແນວລາວສ້າງຊາດ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ເຂົ້າຮ່ວມໃນການກວດ ກາການປະຕິບັດໂຄງການລົງທຶນຂອງລັດ ຕາມການສະເໜີຂອງຂະແໜງການທີ່ກ່ຽວຂ້ອງ ແລະ ປະຊາຊົນ;
7. ປະຊາຊົນ ຕິດຕາມ, ລາຍງານການປະຕິບັດໂຄງການລົງທຶນຂອງລັດ ທີ່ບໍ່ຖືກຕ້ອງ ຊຶ່ງຈະສ້າງ ຄວາມເສຍຫາຍແກ່ສາທາລະນະ ຫຼື ຜົນປະໂຫຍດລວມຂອງຊາດ.

### ມາດຕາ 96 ຮູບການ ການກວດກາ

ຮູບການ ການກວດກາ ມີ ດັ່ງນີ້:

1. ການກວດກາຕາມລະບົບປົກກະຕິ;
2. ການກວດກາໂດຍແຈ້ງໃຫ້ຮູ້ລ່ວງໜ້າ;
3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາທີ່ມີລັກສະນະເປັນປະຈຳ ແລະ ມີກຳນົດເວລາ ອັນແນ່ນອນ ຊຶ່ງຕ້ອງປະຕິບັດຢ່າງໜ້ອຍໜຶ່ງເທື່ອຕໍ່ປີ;

ການກວດກາໂດຍແຈ້ງໃຫ້ຮູ້ລ່ວງໜ້າ ແມ່ນ ການກວດກາເມື່ອຫາກເຫັນວ່າມີຄວາມຈຳເປັນໂດຍແຈ້ງໃຫ້ ອົງການທີ່ຮັບຜິດຊອບໃນການສ້າງ, ການຄຸ້ມຄອງໂຄງການລົງທຶນຂອງລັດ ຫຼື ຜູ້ດຳເນີນກິດຈະການລົງທຶນ ຂອງລັດຮູ້ລ່ວງໜ້າ ຢ່າງໜ້ອຍຊາວສີ່ຊົ່ວໂມງ;

ການກວດກາແບບກະທັນຫັນ ແມ່ນ ການກວດກາເມື່ອຫາກເຫັນວ່າມີຄວາມຈຳເປັນ ແຕ່ການຕົກລົງ ກວດການັ້ນ ແມ່ນດຳເນີນຢ່າງຮີບດ່ວນ ໂດຍບໍ່ໄດ້ແຈ້ງໃຫ້ອົງການທີ່ຮັບຜິດຊອບໃນການສ້າງ, ການຄຸ້ມຄອງໂຄງ ການລົງທຶນຂອງລັດ ຫຼື ຜູ້ດຳເນີນກິດຈະການລົງທຶນຂອງລັດ ຮູ້ລ່ວງໜ້າ.

ການກວດກາ ໃຫ້ດຳເນີນທັງການກວດກາເອກະສານ, ກວດກາດ້ານເຕັກນິກ ແລະ ລົງກວດກາການ ປະຕິບັດຕົວຈິງຂອງການຈັດຕັ້ງ ແລະ ບຸກຄົນ ຢູ່ສະຖານທີ່ປະຕິບັດງານ.

## ພາກທີ VI

## ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

### ມາດຕາ 97 ນະໂຍບາຍຕໍ່ຜູ້ມີຜົນງານ

ບຸກຄົນ ແລະ ນິຕິບຸກຄົນ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ເປັນຕົ້ນ ການຈັດຕັ້ງ ປະຕິບັດໂຄງການລົງທຶນຂອງລັດ ສຳເລັດຕາມກຳນົດເວລາ, ປະຢັດລາຍຈ່າຍ, ຄຸ້ມຄອງທຶນບໍ່ຮົ່ວໄຫຼ, ມີປະສິດ ທິຜົນສູງ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

### ມາດຕາ 98 ມາດຕະການຕໍ່ຜູ້ລະເມີດ

ບຸກຄົນ ຫຼື ນິຕິບຸກຄົນ ທີ່ໄດ້ລະເມີດກົດໝາຍສະບັບນີ້ ຈະຖືກປະຕິບັດມາດຕະການຕ່າງໆ ແລ້ວແຕ່ ກໍລະນີເບົາ ຫຼື ໜັກ ເຊັ່ນ ສຶກສາອົບຮົມ, ປັບໃໝ, ລົງວິໄນ ແລະ ລົງໂທດທາງອາຍາພ້ອມທັງໃຊ້ແທນຄ່າເສຍ ຫາຍ.

### ມາດຕາ 99 ມາດຕະການສຶກສາອົບຮົມ

ບຸກຄົນ ຫຼືນິຕິບຸກຄົນ ທີ່ໄດ້ລະເມີດ ກົດໝາຍ​ສະບັບ​ນີ້ ເປັນຕົ້ນ ຂໍ້ຫ້າມທີ່ໄດ້ກຳນົດໄວ້ໃນກົດໝາຍ ສະບັບນີ້ ທີ່ເປັນການກໍ່ຄວາມເສຍຫາຍບໍ່ຫຼວງຫຼາຍ ແລະ ບໍ່ເປັນການກະທຳຜິດທາງອາຍາ ຈະຖືກກ່າວເຕືອນ ແລະ ສຶກສາອົບຮົມ.

### ມາດຕາ 100 ມາດຕະການປັບໃໝ

ບຸກຄົນ ຫຼື ນິຕິບຸກຄົນ ທີ່ໄດ້ຜ່ານການກ່າວເຕືອນ ແລະ ສຶກສາອົບຮົມແລ້ວ ແຕ່ຫາກບໍ່ເຂັດຫຼາບ, ກໍ່ຄວາມເສຍຫາຍ ຊຶ່ງບໍ່ເປັນການກະທຳຜິດທາງອາຍາ ຈະຖືກປັບໃໝຕາມທີ່​ໄດ້​ກຳນົດ​ໄວ້​ໃນ​ລະບຽບ​ການ​ຕ່າງຫາກ.

### ມາດຕາ 101 ມາດຕະການທາງວິໄນ

ພະນັກງານ ຫຼື ເຈົ້າໜ້າທີ່ ທີ່ໄດ້ລະເມີດລະບຽບ, ກົດໝາຍ ​ແລະ ລະບຽບ​ການ ກ່ຽວ​ກັບການລົງທຶນ ຂອງລັດ ໂດຍເຈດຕະນາ ແຕ່ບໍ່ສ້າງຄວາມເສຍຫາຍຢ່າງຫຼວງຫຼາຍ ຈະຖືກລົງວິໄນ ເປັນຕົ້ນ ການໂຈະການປະຕິ ບັດໜ້າທີ່ຊົ່ວຄາວ, ສັບປ່ຽນໜ້າທີ່ ຫຼື ປົດຕຳແໜ່ງ ແລະ ອື່ນໆ ຕາມກົດໝາຍ​ວ່າ​ດ້ວຍພະນັກງານ-ລັດຖະກອນ.

### ມາດຕາ 102 ມາດຕະການທາງແພ່ງ

ບຸກຄົນ ຫຼື ນິຕິບຸກຄົນ ທີ່ໄດ້ກໍ່ຄວາມເສຍຫາຍໃຫ້ແກ່ຜູ້ອື່ນ ເນື່ອງຈາກການລົງທຶນ ຈະຕ້ອງໃຊ້ແທນຄ່າ ເສຍຫາຍ ຕາມທີ່ຕົນໄດ້ກໍ່ຂຶ້ນຢ່າງຄົບຖ້ວນ.

### ມາດຕາ 103 (ປັບປຸງ) ມາດຕະການທາງອາຍາ

ບຸກຄົນ ທີ່ໄດ້ລະເມີດກົດໝາຍ ​ແລະ ລະບຽບ​ການ ກ່ຽວກັບການລົງທຶນຂອງລັດ ແລະ ຂໍ້ຫ້າມ ຊຶ່ງເປັນການກະທຳຜິດທາງອາຍາ ແລະ ກໍ່ຄວາມເສຍຫາຍຢ່າງຫຼວງຫຼາຍຕໍ່ ຊັບສິນ ແລະ ຜົນປະໂຫຍດຂອງລັດ, ລວມໝູ່, ບຸກຄົນອື່ນ ຈະຖືກລົງໂທດທາງອາຍາຕາມທີ່​ໄດ້​ກຳນົດ​ໄວ້​ໃນ​ກົດໝາຍ​ອາຍາ ​ແລະ ກົດໝາຍ​ອື່ນ ທີ່​ກຳນົດ​ໂທດ​ທາງ​ອາຍາ.

## ພາກທີ VII

## ບົດບັນຍັດສຸດທ້າຍ

### ມາດຕາ 104 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

### ມາດຕາ 105 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການລົງທຶນຂອງລັດ ສະບັບເລກທີ 08/ສພຊ ລົງ​ວັນ​ທີ 26 ພະຈິກ 2009.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**