

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 17 /ສພຊ

ນະຄອນຫຼວງວຽງຈັນ, ວັນທີ7 ກໍລະກົດ 2022

**ກົດໝາຍ**

**ວ່າດ້ວຍການແກ້ໄຂຄຳຮ້ອງທຸກ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບ ການພິຈາລະນາ ແລະ ແກ້ໄຂຄໍາຮ້ອງທຸກ, ຄຸ້ມຄອງ ແລະ ຕິດຕາມ ກວດກາ ການຕົກລົງກ່ຽວກັບ ການພິຈາລະນາ ແລະ ແກ້ໄຂຄໍາຮ້ອງທຸກ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ເພື່ອໃຫ້ ຖືກຕ້ອງຕາມກົດໝາຍ ແນໃສ່ເພີ່ມທະວີນິຕິທຳ, ປົກປັກຮັກສາຜົນປະໂຫຍດ ຂອງ ລັດ, ລວມໝູ່, ສິດ ແລະ ຜົນປະໂຫຍດອັນຊອບທຳຂອງພົນລະເມືອງ ປະກອບສ່ວນເຮັດໃຫ້ສັງຄົມ ມີ ຄວາມສະຫງົບ, ເປັນລະບຽບຮຽບຮ້ອຍ, ຍຸຕິທຳ ແລະ ສີວິໄລ.

**ມາດຕາ 2 (ປັບປຸງ) ຄຳຮ້ອງທຸກ**

ຄຳຮ້ອງທຸກ ແມ່ນ ເອກະສານ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຕໍ່ ອົງການທີ່ກ່ຽວຂ້ອງ ເພື່ອໃຫ້ກວດກາ, ພິຈາລະນາ ແລະ ແກ້ໄຂ ກ່ຽວກັບການກະທໍາ ຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ຕົນເຫັນວ່າ ເປັນການລະເມີດກົດໝາຍ, ບໍ່ໄດ້ຮັບຄວາມຍຸຕິທຳ, ກໍ່ຄວາມເສຍຫາຍໃຫ້ແກ່ ຜົນປະໂຫຍດ ຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງຕົນ.

ຄຳຮ້ອງທຸກ ປະກອບດ້ວຍ ຄໍາສະເໜີ, ຄໍາຮ້ອງຟ້ອງ ແລະ ຄໍາຮ້ອງຂໍຄວາມເປັນທໍາ:

1. ຄຳສະເໜີ ແມ່ນ ເອກະສານ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຕໍ່ ອົງການປົກຄອງທ້ອງຖິ່ນ ຫຼື ລັດຖະບານ ເພື່ອໃຫ້ກວດກາ, ພິຈາລະນາ ແລະ ແກ້ໄຂ ກ່ຽວກັບການກະທໍາ ຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ເຫັນວ່າ ເປັນການລະເມີດກົດໝາຍ, ກໍ່ຄວາມເສຍຫາຍໃຫ້ແກ່ຜົນປະໂຫຍດຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງຕົນ;
2. ຄຳຮ້ອງຟ້ອງ ແມ່ນ ເອກະສານ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຕໍ່ ອົງການ ສືບສວນ-ສອບສວນ, ອົງການໄອຍະການປະຊາຊົນ ແລະ ສານປະຊາຊົນ ເພື່ອໃຫ້ ກວດກາ, ພິຈາລະນາ ແລະ ແກ້ໄຂ ການກະທໍາ ຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ເຫັນວ່າ ​ເປັນການລະເມີດກົດໝາຍ, ກໍ່ຄວາມເສຍຫາຍໃຫ້ແກ່ຜົນປະໂຫຍດ ຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງຕົນ;
3. ຄຳຮ້ອງຂໍຄວາມເປັນທຳ ແມ່ນ ເອກະສານ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຕໍ່ ຄະນະປະຈໍາສະພາປະຊາຊົນຂັ້ນແຂວງ ຫຼື ຄະນະປະຈຳສະພາແຫ່ງຊາດ ເພື່ອໃຫ້ ກວດກາ ແລະ ພິຈາລະນາ ກ່ຽວກັບການຕົກລົງ ຂອງ ອົງການປົກຄອງທ້ອງຖິ່ນ, ລັດຖະບານ, ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ ທີ່ເຫັນວ່າ ການແກ້ໄຂນັ້ນ ເປັນການລະເມີດກົດໝາຍ, ກໍ່ຄວາມເສຍຫາຍໃຫ້ແກ່ຜົນປະໂຫຍດຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງຕົນ.

**ມາດຕາ 3 (ປັບປຸງ) ການແກ້ໄຂຄຳຮ້ອງທຸກ**

ການແກ້ໄຂຄຳຮ້ອງທຸກ ແມ່ນການນຳເອົາ ຄຳສະເໜີ, ຄຳຮ້ອງຟ້ອງ ແລະ ຄຳຮ້ອງຂໍຄວາມເປັນທຳ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ມາກວດກາ, ພິຈາລະນາ ແລະ ແກ້ໄຂ ໂດຍ ອົງການປົກຄອງທ້ອງຖິ່ນ, ລັດຖະບານ, ອົງການສືບສວນ-ສອບສວນ, ອົງການໄອຍະການປະຊາຊົນ, ສານປະຊາຊົນ, ຄະນະປະຈໍາສະພາປະຊາຊົນຂັ້ນແຂວງ ແລະ ຄະນະປະຈໍາສະພາແຫ່ງຊາດ ຕາມພາລະບົດບາດ, ສິດ ແລະ ໜ້າທີ່ຂອງຕົນ ຢ່າງຖືກຕ້ອງ ແລະ ເປັນທໍາ.

**ມາດຕາ 4 (ປັບປຸງ) ການອະທິບາຍຄຳສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ບຸກຄົນ** ໝາຍເຖິງ ພົນລະເມືອງລາວ, ຄົນຕ່າງດ້າວ, ຄົນຕ່າງປະເທດ ແລະ ຄົນບໍ່ມີສັນຊາດ ທີ່ດຳລົງຊີວິດ ຫຼື ເຄື່ອນໄຫວ ຢູ່ ສປປ ລາວ;
2. **ນິຕິບຸກຄົນ** ໝາຍເຖິງ ການຈັດຕັ້ງ ຫຼື ອົງການ ທີ່ຂຶ້ນທະບຽນວິສາຫະກິດຊຶ່ງມີຊື່, ສະຖານທີ່ຕັ້ງສຳນັກງານ, ມີຊັບສົມບັດເປັນຂອງຕົນເອງ, ມີ ສິດ ແລະ ພັນທະ ຕາມທີ່ໄດ້ກຳນົດໄວ້ໃນກົດໝາຍ;
3. **ການຈັດຕ້ັ້ງ** ໝາຍເຖິງ ການຈັດຕັ້ງ ຂອງ ລັດ, ລວມໝູ່ ຫຼື ສັງຄົມ ທີ່ໄດ້ສ້າງຕັ້ງຂຶ້ນຢ່າງຖືກຕ້ອງ ຕາມກົດໝາຍ ແລະ ລະບຽບການ;
4. **ຜູ້ຮ້ອງທຸກ** ໝາຍເຖິງ ຜູ້ສະເໜີ, ຜູ້ຮ້ອງຟ້ອງ ແລະ ຜູ້ຮ້ອງຂໍຄວາມເປັນທຳ;
5. **ຜູ້ຖືກຮ້ອງທຸກ** ໝາຍເຖິງ ຜູ້ຖືກສະເໜີ, ຜູ້ຖືກຮ້ອງຟ້ອງ ແລະ ຜູ້ຖືກຮ້ອງຂໍຄວາມເປັນທຳ;
6. **ຜູ້ສະເໜີ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຍື່ນຄຳສະເໜີຂອງຕົນຕໍ່ການຈັດ ຕັ້ງທີ່ມີ ສິດ ແລະ ໜ້າທີ່ ແກ້ໄຂທາງດ້ານບໍລິຫານ;
7. **ຜູ້ຖືກສະເໜີ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກຜູ້ອື່ນສະເໜີຕໍ່ ການຈັດຕັ້ງທີ່ມີ ສິດ ແລະ ໜ້າທີ່ ແກ້ໄຂທາງດ້ານບໍລິຫານ ວ່າເປັນຜູ້ລະເມີດກົດໝາຍ ແລະ/ຫຼື ລະບຽບການ;
8. **ຜູ້ຮ້ອງຟ້ອງ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຍື່ນຄໍາຮ້ອງຟ້ອງຂອງຕົນຕໍ່ ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ;
9. **ຜູ້ຖືກຮ້ອງຟ້ອງ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກຜູ້ອື່ນຮ້ອງຟ້ອງຕໍ່ ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ ວ່າເປັນຜູ້ລະເມີດກົດໝາຍ;
10. **ຜູ້ຮ້ອງຂໍຄວາມເປັນທຳ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຄໍາຮ້ອງຂໍຄວາມເປັນທໍາຂອງຕົນ ຕໍ່ ຄະນະປະຈຳສະພາປະຊາຊົນຂັ້ນແຂວງ ຫຼື ຄະນະປະຈໍາສະພາແຫ່ງຊາດ;
11. **ນິຕິທຳ** ໝາຍເຖິງ ການເຄົາລົບ ແລະ ປະຕິບັດກົດໝາຍ ຢ່າງຖືກຕ້ອງ ແລະ ເຂັ້ມງວດ;
12. **ການຕົກລົງ** ໝາຍເຖິງ ການອອກ ຂໍ້ຕົກລົງ ຫຼື ແຈ້ງການ ຂອງ ອົງການປົກຄອງທ້ອງຖິ່ນ ຫຼື ລັດຖະບານ ກ່ຽວກັບການພິຈາລະນາ ແລະ ແກ້ໄຂຄໍາສະເໜີ; ຄໍາຕົກລົງ ຂອງ ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ ກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງ; ມະຕິ ຫຼື ແຈ້ງການ ຂອງ ຄະນະປະຈໍາສະພາປະຊາຊົນຂັ້ນແຂວງ ຫຼື ຄະນະປະຈໍາສະພາແຫ່ງຊາດ ກ່ຽວກັບການພິຈາລະ ນາຄໍາຮ້ອງຂໍຄວາມເປັນທໍາ.

**ມາດຕາ 5 (ປັບປຸງ) ນະໂຍບາຍ ຂອງລັດກ່ຽວກັບວຽກງານແກ້ໄຂຄໍາຮ້ອງທຸກ**

ລັດ ອໍານວຍຄວາມສະດວກໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ນໍາໃຊ້ສິດຮ້ອງທຸກຕໍ່ອົງການທີ່ ກ່ຽວຂ້ອງ ພິຈາລະນາ ແລະ ແກ້ໄຂ *​*ເພື່ອປົກປ້ອງຜົນປະໂຫຍດ ຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທໍາຂອງຕົນ, ເຮັດໃຫ້ກົງຈັກລັດ ມີຄວາມເຂັ້ມແຂງ, ພະນັກງານມີຄວາມໂປ່ງໃສ, ປະຕິບັດໜ້າທີ່ຢ່າງຖືກຕ້ອງ ແລະ ເປັນທຳ, ຕ້ານ ແລະ ສະກັດກັ້ນປາກົດການຫຍໍ້ທໍ້ໃນສັງຄົມ.

ລັດ ປະກອບ ບຸກຄະລາກອນ, ສະໜອງງົບປະມານ, ພາຫະນະ, ອຸປະກອນ ໃຫ້ອົງການທີ່ກ່ຽວຂ້ອງ ຕາມຄວາມເໝາະສົມ ເພື່ອສາມາດເຄື່ອນໄຫວວຽກງານແກ້ໄຂຄຳຮ້ອງທຸກ ຢ່າງມີປະສິດທິພາບ ແລະ ປະສິດທິຜົນ.

ລັດ ຊຸກຍູ້, ສົ່ງເສີມໃຫ້ມີ ການໂຄສະນາ ເຜີຍແຜ່ ກົດໝາຍ ແລະ ລະບຽບການ ຢ່າງກວ້າງຂວາງ, ໄກ່ເກ່ຍຂໍ້ຂັດແຍ່ງທີ່ເກີດຂຶ້ນໃນໝູ່ປະຊາຊົນ ຕາມ ປະເພນີອັນດີງາມ, ກົດໝາຍ ແລະ ລະບຽບການ ເພື່ອຫຼຸດຜ່ອນການຮ້ອງທຸກ ລວມທັງສຽງຈົ່ມວ່າຂອງສັງຄົມ.

**ມາດຕາ 6 (ປັບປຸງ) ຫຼັກການກ່ຽວກັບວຽກງານແກ້ໄຂຄຳຮ້ອງທຸກ**

ວຽກງານແກ້ໄຂຄຳຮ້ອງທຸກ ໃຫ້ປະຕິບັດຕາມຫຼັກການ ດັ່ງນີ້:

1. ຖືກຕ້ອງຕາມ ລັດຖະທຳມະນູນ, ກົດໝາຍ ແລະ ສອດຄ່ອງກັບຄວາມເປັນຈິງ;
2. ຮອບດ້ານ, ຄົບຖ້ວນ, ພາວະວິໄສ,ຖືກຕ້ອງ, ເປັນທໍາ, ທັນກໍານົດເວລາ, ໂປ່ງໃສ ແລະ ກວດສອບໄດ້;
3. ສະເໝີພາບຕໍ່ໜ້າກົດໝາຍ;
4. ມີການຮ່ວມມື ແລະ ປະສານສົມທົບກັນ;
5. ແຈ້ງການຕົກລົງກ່ຽວກັບການພິຈາລະນາ ແລະ ແກ້ໄຂໃຫ້ ຜູ້ຮ້ອງທຸກ, ຜູ້ຖືກຮ້ອງທຸກ ແລະ ການຈັດຕັ້ງທີ່ກ່ຽວຂ້ອງ ຢ່າງເປັນລາຍລັກອັກສອນ.

**ມາດຕາ 7 (ປັບປຸງ) ສິດ ແລະ ພັນທະ ຂອງ ບຸກຄົນ, ນິຕິບຸກຄົນ ຫຼື** **ການຈັດຕັ້ງ**

ບຸກຄົນ, ນິຕິບຸກຄົນ~~​~~ຫຼື ການຈັດຕັ້ງ ມີສິດຮ້ອງທຸກຕໍ່ອົງການທີ່ກ່ຽວຂ້ອງ ເພື່ອປົກປ້ອງຜົນປະໂຫຍດຂອງ ລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງຕົນ ທີ່ຖືກລະເມີດ ຫຼື ຖືກໂຕ້ແຍ່ງຈາກ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ.

ບຸກຄົນ, ນິຕິບຸກຄົນ *​~~​~~*ຫຼື ການຈັດຕັ້ງ ມີ ພັນທະລາຍງານ, ເຂົ້າຮ່ວມ ແລະ ປະກອບສ່ວນໃນການແກ້ໄຂ ຄໍາຮ້ອງທຸກ ເມື່ອເຫັນວ່າ ບຸກຄົນ, ນິຕິບຸກຄົນ ຫຼື ການຈັດຕັ້ງໃດໜຶ່ງ ມີການລະເມີດກົດໝາຍ.

**ມາດຕາ 8 (ປັບປຸງ) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບການພິຈາລະນາ ແລະ ແກ້ໄຂຄໍາຮ້ອງທຸກ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຢູ່ໃນດິນແດນ ສປປ ລາວ ແລະ ຂອງພົນລະເມືອງລາວ ທີ່ຢູ່ນອກດິນແດນ ສປປ ລາວ.

**ມາດຕາ 9 (ປັບປຸງ) ການຮ່ວມມືສາກົນ**

ລັດ ສົ່ງເສີມໃຫ້ມີການພົວພັນຮ່ວມມື ກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານ ແກ້ໄຂຄໍາຮ້ອງທຸກ ດ້ວຍການແລກປ່ຽນ ບົດຮຽນ,ປະສົບການ, ຂໍ້ມູນ ຂ່າວສານ, ຍົກລະດັບທາງດ້ານວິຊາການ ໃຫ້ພະນັກງານ ເພື່ອເຮັດໃຫ້ວຽກງານດັ່ງກ່າວ ມີ ປະສິດທິພາບ ແລະ ປະສິດທິຜົນ, ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ພາກທີ II**

**ລະບຽບການກ່ຽວກັບຄໍາຮ້ອງທຸກ**

**ໝວດທີ 1**

**ເນື້ອໃນຄໍາຮ້ອງທຸກ, ສິດ ແລະ ພັນທະ ຂອງ ຜູ້ຮ້ອງທຸກ ແລະ ຜູ້ຖືກຮ້ອງທຸກ**

**ມາດຕາ 10 (ປັບປຸງ) ເນື້ອໃນຄໍາຮ້ອງທຸກ**

ຄຳຮ້ອງທຸກ ມີເນື້ອໃນ ດັ່ງນີ້:

1. ຊື່ ແລະ ສະຖານທີ່ ຂອງອົງການທີ່ກ່ຽວຂ້ອງ ຊຶ່ງຜູ້ຮ້ອງທຸກຍື່ນເຖິງ;
2. ຊື່, ນາມສະກຸນ, ອາຍຸ, ອາຊີບ, ສັນຊາດ, ທີ່ຢູ່ປັດຈຸບັນ, ເລກໝາຍໂທລະສັບ ແລະ ທີ່ຢູ່ທາງ ເອເລັກໂຕຣນິກຂອງ ຜູ້ຮ້ອງທຸກ ແລະ ຜູ້ຖືກຮ້ອງທຸກ;
3. ຄວາມເປັນມາຂອງ ເຫດການ ຫຼື ຂໍ້ຂັດແຍ່ງ, ການຕົກລົງກ່ຽວກັບການພິຈາລະນາ ແລະ ແກ້ໄຂຂອງອົງການທີ່ກ່ຽວຂ້ອງ, ບັນຫາທີ່ ສະເໜີໃຫ້ ກວດກາ, ພິຈາລະນາ ແລະ ແກ້ໄຂ ໂດຍອ້າງເຫດຜົນຂໍ້ມູນ ແລະ ຫຼັກຖານ ຕາມຄວາມເປັນຈິງ;
4. ສະຖານທີ່, ວັນທີ, ເດືອນ, ປີ, ລາຍເຊັນ ແລະ ລາຍໂປ້ມື ຂອງ ຜູ້ຮ້ອງທຸກ ຫຼື ຜູ້ຕາງໜ້າ ຕາມກົດໝາຍ ຫຼື ຕາມການມອບໝາຍ;
5. ເນື້ອໃນອື່ນທີ່ເຫັນວ່າ ມີຄວາມຈໍາເປັນ.

ຄຳຮ້ອງທຸກ ຕ້ອງເຮັດເປັນພາສາລາວ ທີ່ສາມາດອ່ານ ແລະ ເຂົ້າໃຈເນື້ອໃນໄດ້ງ່າຍ; ໃນກໍລະນີ ຄຳຮ້ອງທຸກ ທີ່ເປັນພາສາຕ່າງປະເທດ ຕ້ອງແປເປັນພາສາລາວ ໂດຍມີການຢັ້ງຢືນຈາກອົງການທະບຽນສານ.

**ມາດຕາ 11 (ປັບປຸງ) ສິດ ແລະ ພັນທະຂອງຜູ້ຮ້ອງທຸກ**

ຜູ້ຮ້ອງທຸກ ມີສິດ ດັ່ງນີ້:

* 1. ຍື່ນຄຳຮ້ອງທຸກດ້ວຍຕົນເອງ ຫຼື ໂດຍຜູ້ຕາງໜ້າ ຕາມກົດໝາຍ ຫຼື ຕາມການມອບໝາຍ;
  2. ໄດ້ຮັບການປົກປ້ອງຈາກການບັງຄັບ, ນາບຂູ່ ແລະ ໄດ້ຮັບການຮັກສາເປັນຄວາມລັບໃນສິ່ງທີ່ຕົນໄດ້ລາຍງານ ລວມທັງ ຊື່, ນາມສະກຸນ ແລະ ທີ່ຢູ່ຂອງຕົນ;
  3. ໄດ້ຮັບການຟື້ນຟູ ກຽດສັກສີ, ສິດ ແລະ ຜົນປະໂຫຍດອື່ນຂອງຕົນ ທີ່ຖືກລະເມີດ, ໄດ້ຮັບການຊົດເຊີຍ ແລະ ການໃຊ້ແທນ ຄ່າເສຍຫາຍຈາກຜູ້ລະເມີດ;
  4. ຖອນຄຳຮ້ອງທຸກຂອງຕົນ ໃນທຸກຂັ້ນຕອນຂອງການພິຈາລະນາ ແລະ ແກ້ໄຂ;
  5. ໄດ້ຮັບການແນະນຳ ແລະ ຮັບຊາບ ການຕົກລົງກ່ຽວກັບການພິຈາລະນາ ແລະ ແກ້ໄຂຄຳຮ້ອງທຸກ ຢ່າງເປັນລາຍລັກອັກສອນ ຈາກອົງການທີ່ກ່ຽວຂ້ອງ;
  6. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ຮ້ອງທຸກ ມີພັນທະ ດັ່ງນີ້:

1. ແຈ້ງຊື່, ນາມສະກຸນ, ອາຍຸ, ອາຊີບ, ສັນຊາດ, ທີ່ຢູ່ປັດຈຸບັນ, ເລກໝາຍໂທລະສັບ ແລະ ທີ່ຢູ່ທາງເອເລັກໂຕຣນິກ ຂອງຕົນໃຫ້ຊັດເຈນ;
2. ສະເໜີ, ຊີ້ແຈງ ອະທິບາຍ ກ່ຽວກັບຄຳຮ້ອງທຸກຂອງຕົນ ໃຫ້ຖືກຕ້ອງຕາມຄວາມຈິງ ພ້ອມທັງສະໜອງຂໍ້ມູນ, ຫຼັກຖານ ໃຫ້ແກ່ອົງການທີ່ກ່ຽວຂ້ອງ ຢ່າງຄົບຖ້ວນ ແລະ ທັນເວລາ;
3. ຮັບຜິດຊອບຕໍ່ເນື້ອໃນຄຳຮ້ອງທຸກ, ຂໍ້ມູນ ແລະ ຫຼັກຖານ ທີ່ຕົນນຳມາສະເໜີ ຕໍ່ອົງການທີ່ກ່ຽວຂ້ອງ ຕາມກົດໝາຍ;
4. ປະຕິບັດ ຕາມການເຊີນ, ໝາຍເຊີນ ຫຼື ໝາຍຮຽກ ຂອງອົງການທີ່ກ່ຽວຂ້ອງ ຕາມກໍານົດເວລາແລະ ສະຖານທີ່, ຖ້າບໍ່ປະຕິບັດຕາມການເຊີນ, ໝາຍເຊີນ ຫຼື ໝາຍຮຽກ ທີ່ໄດ້ຮັບເຖິງ ສາມຄັ້ງ ຕິດຕໍ່ກັນ ໂດຍບໍ່ມີເຫດຜົນ ຖືວ່າເສຍສິດ;
5. ວາງຕົວໃຫ້ເໝາະສົມ ແລະ ເຄົາລົບກົດລະບຽບຂອງອົງການທີ່ ເຊີນ ຫຼື ຮຽກ;
6. ປະຕິບັດຕາມການຕົກລົງ ກ່ຽວກັບການພິຈາລະນາ ແລະ ແກ້ໄຂຄຳຮ້ອງທຸກ ທີ່ມີຜົນສັກສິດທາງດ້ານກົດໝາຍ;
7. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 12 (ປັບປຸງ) ສິດ ແລະ ພັນທະຂອງຜູ້ຖືກຮ້ອງທຸກ**

ຜູ້ຖືກຮ້ອງທຸກ ມີສິດ ດັ່ງນີ້:

1. ຮັບຊາບເນື້ອໃນຄຳຮ້ອງທຸກ ແລະ ແກ້ຄຳຮ້ອງທຸກ ທີ່ກ່າວຫາໃສ່ຕົນ ຢ່າງເປັນລາຍລັກອັກສອນ;
2. ປົກປ້ອງຕົນເອງ ດ້ວຍການນຳເອົາຂໍ້ມູນ, ຫຼັກຖານ ທີ່ຖືກຕ້ອງມາຢັ້ງຢືນ;
3. ໄດ້ຮັບການຟື້ນຟູ ກຽດສັກສີ, ສິດ ແລະ ຜົນປະໂຫຍດອື່ນຂອງຕົນ ຍ້ອນການຮ້ອງທຸກ ທີ່ບໍ່ຖືກຕ້ອງຕາມກົດໝາຍ ຫຼື ບໍ່ມີມູນຄວາມຈິງ;
4. ສະເໜີໃຫ້ອົງການທີ່ກ່ຽວຂ້ອງນຳໃຊ້ມາດຕະການ ຕໍ່ຜູ້ຮ້ອງທຸກ ທີ່ບໍ່ມີມູນຄວາມຈິງ ຫຼື ບໍ່ຖືກ ຕ້ອງຕາມກົດໝາຍ;
5. ຮັບຊາບການຕົກລົງກ່ຽວກັບການພິຈາລະນາ ແລະແກ້ໄຂຄຳຮ້ອງທຸກ ຢ່າງເປັນລາຍລັກອັກ ສອນ ຈາກອົງການທີ່ກ່ຽວຂ້ອງ;
6. ນໍາໃຊ້ສິດອື່ນຕາມທີ່ໄດ້ກໍານົດໄວ້ໃນກົດໝາຍ.

ຜູ້ຖືກຮ້ອງທຸກ ມີພັນທະ ດັ່ງນີ້:

* 1. ອະທິບາຍ, ຊີ້ແຈງ ບັນຫາທີ່ຖືກຮ້ອງທຸກ ພ້ອມທັງສະໜອງ ຂໍ້ມູນ, ຫຼັກຖານ ທີ່ຖືກຕ້ອງໃຫ້ແກ່ອົງການທີ່ກ່ຽວຂ້ອງ;
  2. ປະຕິບັດຕາມ ການເຊີນ, ໝາຍເຊີນ ຫຼື ໝາຍຮຽກ ຂອງອົງການທີ່ກ່ຽວຂ້ອງ, ຖ້າບໍ່ປະຕິບັດ ເຖິງສາມຄັ້ງຕິດຕໍ່ກັນ ໂດຍບໍ່ມີເຫດຜົນ ຕ້ອງຮັບຜິດຊອບຕາມກົດໝາຍ;
  3. ວາງຕົວໃຫ້ເໝາະສົມ ແລະ ເຄົາລົບກົດລະບຽບຂອງອົງການທີ່ ເຊີນ ຫຼື ຮຽກ;
  4. ປະຕິບັດຕາມການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງທຸກ ທີ່ມີຜົນສັກສິດທາງດ້ານກົດໝາຍ ຢ່າງເຂັ້ມງວດ;
  5. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ການຍື່ນຄໍາຮ້ອງທຸກ ແລະ ການຮັບຕ້ອນຜູ້ຮ້ອງທຸກ**

**ມາດຕາ 13 (ປັບປຸງ) ການຍື່ນຄຳຮ້ອງທຸກ**

ການຍື່ນຄໍາຮ້ອງທຸກ ຕ້ອງຍື່ນດ້ວຍ ຕົນເອງ ຫຼື ໂດຍຜູ້ຕາງໜ້າ ຕາມກົດໝາຍ ຫຼື ຕາມການມອບ ໝາຍ ຕໍ່ອົງການທີ່ກ່ຽວຂ້ອງ ໂດຍໃຫ້ປະຕິບັດຕາມ ວັນ, ເວລາລັດຖະການ, ສະຖານທີ່ ແລະ ລະບຽບການ ທີ່ອົງການດັ່ງກ່າວໄດ້ກໍານົດໄວ້.

ສໍາລັບການຍື່ນ ຄໍາສະເໜີ ຫຼື ຄໍາຮ້ອງຂໍຄວາມເປັນທໍານັ້ນ ຖ້າຫາກມີຄວາມຫຍຸ້ງຍາກ ໃຫ້ຍື່ນຕໍ່ ສະມາຊິກສະພາປະຊາຊົນຂັ້ນແຂວງ ທີ່ປະຈໍາຢູ່ ເມືອງ, ເທດສະບານ, ນະຄອນ ບ່ອນຕົນອາໄສຢູ່ກໍໄດ້ ພາຍຫຼັງ ສະມາຊິກສະພາປະຊາຊົນຂັ້ນແຂວງ ໄດ້ຮັບຄໍາຮ້ອງແລ້ວ ຕ້ອງນໍາໄປຍື່ນ ຕໍ່ ຄະນະປະຈໍາສະພາປະຊາຊົນຂັ້ນແຂວງ ເພື່ອພິຈາລະນາ ຕາມຂັ້ນຕອນຂອງກົດໝາຍ.

**ມາດຕາ 14 (ປັບປຸງ) ການຮັບຕ້ອນຜູ້ຮ້ອງທຸກ**

ການຮັບຕ້ອນຜູ້ຮ້ອງທຸກ ຂອງ ແຕ່ລະອົງການທີ່ກ່ຽວຂ້ອງ ໃຫ້ມີພະນັກງານຮັບຕ້ອນ.

ພະນັກງານຮັບຕ້ອນ ຕ້ອງສະແດງຄວາມຕ້ອນຮັບດ້ວຍ ວາຈາສຸພາບ, ສຸຂຸມ, ມາລະຍາດດີ, ມີຈັນຍາບັນ, ມີຈັນຍາທໍາ, ວາງຕົວເປັນກາງ ແລະ ມີການປະພຶດທີ່ເໝາະສົມ.

ນອກຈາກການຮັບຕ້ອນແລ້ວ ພະນັກງານຮັບຕ້ອນ ຕ້ອງໃຫ້ຄໍາປຶກສາ, ແນະນຳ, ອະທິບາຍທາງດ້ານກົດໝາຍ ໃຫ້ຜູ້ຖືກຮັບຕ້ອນເປັນຢ່າງດີ.

ສໍາລັບການຮັບຕ້ອນຜູ້ຍື່ນຄໍາຮ້ອງທຸກ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 15 (ປັບປຸງ) ສະຖານທີ່ ແລະ ເວລາຮັບຕ້ອນຜູ້ຮ້ອງທຸກ**

ເພື່ອອຳນວຍຄວາມສະດວກໃຫ້ແກ່ຜູ້ມາຍື່ນຄໍາຮ້ອງທຸກນັ້ນ ອົງການທີ່ກ່ຽວຂ້ອງ ຕ້ອງມີສະຖານທີ່ຮັບຕ້ອນທີ່ເໝາະສົມ.

ການຮັບຕ້ອນໃຫ້ດໍາເນີນໃນໂມງລັດຖະການ.

**ພາກທີ III**

**ການພິຈາລະນາ ແລະ ແກ້ໄຂ ຄຳຮ້ອງທຸກ**

**ໝວດທີ 1**

**ການພິຈາລະນາ ແລະ ແກ້ໄຂຄຳສະເໜີ**

**ມາດຕາ 16 (ປັບປຸງ) ການພິຈາລະນາ ແລະ ແກ້ໄຂຄຳສະເໜີ**

ການພິຈາລະນາ ແລະແກ້ໄຂຄຳສະເໜີ ແມ່ນການນໍາເອົາຄໍາສະເໜີ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ມາກວດກາ, ພິຈາລະນາ ແລະ ແກ້ໄຂໃຫ້ຮອບດ້ານ, ຄົບຖ້ວນ, ພາວະວິໄສ, ຖືກຕ້ອງ ແລະ ເປັນທຳ.

**ມາດຕາ 17 (ປັບປຸງ) ອົງການພິຈາລະນາ ແລະ ແກ້ໄຂຄໍາສະເໜີ**

ອົງການພິຈາລະນາ ແລະແກ້ໄຂ ຄຳສະເໜີ ມີ ດັ່ງນີ້:

1. ອົງການປົກຄອງບ້ານ;
2. ອົງການປົກຄອງຂັ້ນເມືອງ;
3. ອົງການປົກຄອງຂັ້ນແຂວງ;
4. ລັດຖະບານ.

**ມາດຕາ 18 (ປັບປຸງ) ການພິຈາລະນາ ແລະ ແກ້ໄຂຄໍາສະເໜີຂອງ ອົງການປົກຄອງບ້ານ**

ຄໍາສະເໜີທີ່ອົງການປົກຄອງບ້ານ ຮັບມາ ພິຈາລະນາ ແລະ ແກ້ໄຂ ມີ ດັ່ງນີ້:

* 1. ຄຳສະເໜີໃຫ້ ກວດກາການຕົກລົງຂອງອົງການປົກຄອງບ້ານ ແລະ ການກະທໍາຂອງບຸກຄົນທີ່ຢູ່ພາຍໃຕ້ການຄຸ້ມຄອງໂດຍກົງຂອງຕົນ;
  2. ຄຳສະເໜີ ໃຫ້ກວດກາການກະທຳຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ດໍາລົງຊີວິດ, ເຄື່ອນໄຫວ ແລະ ປະຕິບັດໜ້າທີ່ຢູ່ບ້ານຂອງຕົນ.

ການພິຈາລະນາ ແລະ ແກ້ໄຂ ໃຫ້ປະຕິບັດ ດັ່ງນີ້:

1. ອົງການປົກຄອງບ້ານ ພິຈາລະນາ ແລະ ແກ້ໄຂຄໍາສະເໜີ ພາຍໃນເວລາ ຊາວວັນ ລັດຖະການ ນັບແຕ່ວັນໄດ້ຮັບຄຳສະເໜີເປັນຕົ້ນໄປ;

1. ອົງການປົກຄອງບ້ານ ແຈ້ງການຕົກລົງກ່ຽວກັບການພິຈາລະນາ ແລະແກ້ໄຂຄໍາສະເໜີ ພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ.

ໃນກໍລະນີ ອົງການປົກຄອງບ້ານພິຈາລະນາ ແລະ ແກ້ໄຂຄໍາສະເໜີ ຫາກ​ບໍ່ຖືກຕ້ອງ ຕາມກົດໝາຍ ແລະ ຄວາມເປັນຈິງນັ້ນ ບຸກຄົນ, ນິຕິບຸກຄົນ ຫຼື ການຈັດຕັ້ງ ກໍມີສິດສະເໜີຕໍ່ອົງການປົກຄອງຂັ້ນເມືອງ ພິຈາລະ ນາ ແລະ ແກ້ໄຂ.

**ມາດຕາ 19 (ປັບປຸງ) ການພິຈາລະນາ ແລະ ແກ້ໄຂຄໍາສະເໜີຂອງ ອົງການປົກຄອງຂັ້ນເມືອງ**

ຄໍາສະເໜີທີ່ ອົງການປົກຄອງຂັ້ນເມືອງ ຮັບມາ ພິຈາລະນາ ແລະ ແກ້ໄຂ ມີ ດັ່ງນີ້:

* 1. ຄຳສະເໜີໃຫ້ກວດກາ ການຕົກລົງ ຂອງ ອົງການປົກຄອງບ້ານ;
  2. ຄຳສະເໜີໃຫ້ກວດກາ ການຕົກລົງຂອງອົງການປົກຄອງຂັ້ນເມືອງ; ການກະທໍາ,ຄວາມຮັບຜິດ ຊອບ ຂອງ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ແລະ ບຸກຄົນ ທີ່ຢູ່ພາຍໃຕ້ການຄຸ້ມຄອງໂດຍກົງຂອງຕົນ;
  3. ຄຳສະເໜີໃຫ້ກວດກາ ການກະທໍາ ຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ດຳລົງຊີວິດ, ເຄື່ອນໄຫວ ແລະ ປະຕິບັດໜ້າທີ່ຢູ່ ເມືອງ, ເທດສະບານ, ນະຄອນ ຂອງຕົນ;
  4. ສໍາລັບຄຳສະເໜີໃຫ້ກວດກາການປະຕິບັດໜ້າທີ່ ຂອງ ພະນັກງານ-ລັດຖະກອນ ຂັ້ນເມືອງ ໃຫ້ນໍາສົ່ງ ອົງການກວດກາລັດຂັ້ນເມືອງ ກວດກາ ຕາມກົດໝາຍ.

ການພິຈາລະນາ ແລະ ແກ້ໄຂ ໃຫ້ປະຕິບັດ ດັ່ງນີ້:

1. ອົງການປົກຄອງຂັ້ນເມືອງ ກວດກາ ຂໍ້ມູນຫຼັກຖານຕົວຈິງ ໂດຍປະສານສົມທົບກັບພາກສ່ວນທີ່ກ່ຽວຂ້ອງ ແລ້ວພິຈາລະນາ ແລະ ແກ້ໄຂພາຍໃນເວລາ ສາມສິບວັນ ລັດຖະການ ນັບແຕ່ວັນໄດ້ຮັບຄຳສະເໜີ ເປັນຕົ້ນໄປ;

2. ອົງການປົກຄອງຂັ້ນເມືອງ ແຈ້ງການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປ ໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ.

ໃນກໍລະນີ ຜູ້ສະເໜີຫາກເຫັນວ່າ ການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະເໜີ ຂອງ ອົງການປົກຄອງຂັ້ນເມືອງ ບໍ່ຖືກຕ້ອງຕາມ ກົດໝາຍ ແລະ ຄວາມເປັນຈິງນັ້ນ ຜູ້ກ່ຽວກໍມີສິດສະເໜີ ຕໍ່ ອົງການ ປົກຄອງຂັ້ນແຂວງ ຫຼື ຮ້ອງຟ້ອງຕໍ່ສານປະຊາຊົນ ພິຈາລະນາ ແລະ ແກ້ໄຂ ຫຼື ຮ້ອງຂໍຄວາມເປັນທໍາ ຕໍ່ ຄະນະປະຈໍາສະພາປະຊາຊົນຂັ້ນແຂວງ ກວດກາ ແລະ ພິຈາລະນາ.

**ມາດຕາ 20 (ປັບປຸງ) ການພິຈາລະນາ ແລະ ແກ້ໄຂຄໍາສະເໜີຂອງ ອົງການປົກຄອງຂັ້ນແຂວງ**

ຄໍາສະເໜີທີ່ອົງການປົກຄອງຂັ້ນແຂວງ ຮັບມາ ພິຈາລະນາ ແລະ ແກ້ໄຂ ມີ ດັ່ງນີ້:

* 1. ຄຳສະເໜີໃຫ້ກວດກາ ການຕົກລົງຂອງອົງການປົກຄອງຂັ້ນເມືອງ;
  2. ຄຳສະເໜີໃຫ້ກວດກາ ການຕົກລົງຂອງອົງການປົກຄອງຂັ້ນແຂວງ, ການກະທໍາ, ຄວາມຮັບຜິດ ຊອບ ຂອງ ເຈົ້າແຂວງ, ເຈົ້າຄອງນະຄອນຫຼວງ ແລະ ບຸກຄົນ ທີ່ຢູ່ພາຍໃຕ້ການຄຸ້ມຄອງໂດຍກົງຂອງຕົນ;
  3. ຄຳສະເໜີ ໃຫ້ກວດກາ ການກະທໍາຂອງ ບຸກຄົນ ຫຼື ການຕົກລົງ ຂອງ ນິຕິບຸກຄົນ ຫຼື ການຈັດຕັ້ງອື່ນ ທີ່ດໍາລົງຊີວິດ, ເຄື່ອນໄຫວ ແລະ ປະຕິບັດໜ້າທີ່ຢູ່ ແຂວງ, ນະຄອນຫຼວງ ຂອງຕົນ.
  4. ສໍາລັບຄຳສະເໜີໃຫ້ກວດກາການປະຕິບັດໜ້າ ຂອງ ພະນັກງານ-ລັດຖະກອນ ຂັ້ນແຂວງ ໃຫ້ນໍາສົ່ງອົງການກວດກາລັດຂັ້ນແຂວງ ກວດກາ ຕາມກົດໝາຍ.

ການພິຈາລະນາ ແລະ ແກ້ໄຂ ໃຫ້ປະຕິບັດ ດັ່ງນີ້:

* 1. ອົງການປົກຄອງຂັ້ນແຂວງ ກວດກາ ຂໍ້ມູນຫຼັກຖານຕົວຈິງ ໂດຍປະສານສົມທົບກັບພາກສ່ວນທີ່ກ່ຽວຂ້ອງແລ້ວ ພິຈາລະນາ ແລະ ແກ້ໄຂພາຍໃນເວລາ ສາມສິບວັນ ລັດຖະການ ນັບແຕ່ວັນໄດ້ຮັບຄຳສະເໜີເປັນຕົ້ນໄປ;
  2. ອົງການປົກຄອງຂັ້ນແຂວງ ແຈ້ງການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປ ໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ.

ໃນກໍລະນີ ຜູ້ສະເໜີຫາກເຫັນວ່າ ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີ ຂອງ ອົງການປົກຄອງຂັ້ນແຂວງ ບໍ່ຖືກຕ້ອງຕາມ ກົດໝາຍ ແລະ ຄວາມເປັນຈິງ ຜູ້ກ່ຽວກໍມີສິດສະເໜີ ຕໍ່ ລັດຖະບານ ຫຼື ຮ້ອງຟ້ອງຕໍ່ສານປະຊາຊົນ ພິຈາລະນາ ແລະ ແກ້ໄຂ ຫຼື ຮ້ອງຂໍຄວາມເປັນທໍາ ຕໍ່ ຄະນະປະຈໍາສະພາປະຊາຊົນຂັ້ນແຂວງ ກວດກາ ແລະ ພິຈາລະນາ.

**ມາດຕາ 21 (ປັບປຸງ) ການພິຈາລະນາ ແລະ ແກ້ໄຂຄໍາສະເໜີຂອງ ລັດຖະບານ**

ຄໍາສະເໜີທີ່ ລັດຖະບານ ຮັບມາ ພິຈາລະນາ ແລະ ແກ້ໄຂ ມີ ດັ່ງນີ້:

* 1. ຄຳສະເໜີໃຫ້ກວດກາ ການຕົກລົງຂອງອົງການປົກຄອງຂັ້ນແຂວງ;
  2. ຄຳສະເໜີໃຫ້ກວດກາ ການຕົກລົງ ຂອງ ກະຊວງ, ອົງການລັດທຽບເທົ່າກະຊວງ; ການກະທໍາ​,ຄວາມຮັບຜິດຊອບ ຂອງ ລັດຖະມົນຕີ, ຫົວໜ້າອົງການລັດທຽບເທົ່າກະຊວງ ແລະ ບຸກຄົນ ທີ່ຢູ່ພາຍໃຕ້ການຄຸ້ມຄອງໂດຍກົງຂອງຕົນ.
  3. ສໍາລັບຄຳສະເໜີໃຫ້ກວດກາການປະຕິບັດໜ້າ ຂອງ ພະນັກງານ-ລັດຖະກອນ ຂັ້ນກະຊວງ, ອົງການລັດທຽບເທົ່າກະຊວງ ໃຫ້ນໍາສົ່ງ ອົງການກວດກາລັດ ຂັ້ນກະຊວງ ກວດກາ ຕາມກົດໝາຍ.

ການພິຈາລະນາ ແລະ ແກ້ໄຂ ໃຫ້ປະຕິບັດ ດັ່ງນີ້:

1. ລັດຖະບານ ມອບໃຫ້ ຫ້ອງວ່າການສໍານັກງານນາຍົກລັດຖະມົນຕີ ສົມທົບກັບ ກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງຂັ້ນແຂວງ ທີ່ກ່ຽວຂ້ອງ ກວດກາ ຂໍ້ມູນຫຼັກຖານຕົວຈິງ ແລ້ວສະ ເໜີໃຫ້ ລັດຖະບານ ພິຈາລະນາຕົກລົງ ພາຍໃນເວລາ ສີ່ສິບຫ້າວັນ ລັດຖະການ, ໃນກໍລະນີຄໍາສະເໜີທີ່ມີຄວາມຫຍຸ້ງຍາກ ຊຶ່ງພົວພັນກັບຫຼາຍພາກສ່ວນ ກໍານົດເວລາຂອງການຕົກລົງນັ້ນ ບໍ່ໃຫ້ເກີນ ເກົ້າສິບວັນ ນັບແຕ່ວັນໄດ້ຮັບຄຳສະເໜີ ເປັນຕົ້ນໄປ.
2. ຫ້ອງວ່າການສໍານັກງານນາຍົກລັດຖະມົນຕີ ແຈ້ງການຕົກລົງ ກ່ຽວກັບການພິຈາລະນາ ແລະ ແກ້ໄຂຄໍາສະເໜີ ຂອງລັດຖະບານ ພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປ ໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ເພື່ອຈັດຕັ້ງປະຕິບັດ.

ໃນກໍລະນີຜູ້ສະເໜີ ຫາກເຫັນວ່າ ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີ ຂອງ ລັດຖະບານ ບໍ່ຖືກຕ້ອງຕາມ ກົດໝາຍ ແລະຄວາມເປັນຈິງນັ້ນ ຜູ້ກ່ຽວກໍມີສິດຮ້ອງຟ້ອງ ຕໍ່ ສານປະຊາຊົນ ເພື່ອພິຈາລະນາ ແລະ ແກ້ໄຂ ຫຼື ຮ້ອງຂໍຄວາມເປັນທໍາ ຕໍ່ ຄະນະປະຈໍາສະພາແຫ່ງຊາດ ກວດກາ ແລະ ພິຈາ ລະນາ.

**ມາດຕາ 22 (ໃໝ່) ຄໍາສະເໜີ ທີ່ບໍ່ນໍາມາພິຈາລະນາ**

ຄໍາສະເໜີ ທີ່ອົງການປົກຄອງທ້ອງຖິ່ນ ຫຼື ລັດຖະບານ ບໍ່ນໍາມາພິຈາລະນາ ມີ ດັ່ງນີ້:

1. ຄໍາສະເໜີ ທີ່ປະຕິບັດບໍ່ຖືກຕ້ອງ ຕາມທີ່ໄດ້ກໍານົດໄວ້ໃນມາດຕາ 10 ຂອງກົດໝາຍສະບັບນີ້;
2. ຄໍາສະເໜີ ທີ່ພົວພັນກັບ ຄໍາຮ້ອງຂໍຄວາມເປັນທໍາ ທີ່ ຄະນະປະຈໍາສະພາປະຊາຊົນຂັ້ນແຂວງ ຫຼື ຄະນະປະຈໍາສະພາແຫ່ງຊາດ ພວມດໍາເນີນການ ກວດກາ ແລະ ພິຈາລະນາ ຫຼື ໄດ້ມີການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ ທີ່ເຫັນວ່າ ຖືກຕ້ອງແລ້ວ;
3. ຄໍາສະເໜີ ທີ່ອົງການກວດກາລັດພວມດໍາເນີນການກວດກາ ຫຼື ໄດ້ພິຈາລະນາ ແລະ ແກ້ໄຂສໍາເລັດແລ້ວ;
4. ຄໍາສະເໜີ ທີ່ພົວພັນກັບ ການພິຈາລະນາ ແລະ ແກ້ໄຂຄໍາຮ້ອງຟ້ອງ ຂອງ ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ;
5. ຄໍາສະເໜີ ທີ່ພົວພັນກັບຄະດີ ທີ່ໄດ້ຮັບການຈັດຕັ້ງປະຕິບັດ ຕາມຄໍາຕົກລົງຂອງສານປະຊາຊົນ ຢ່າງຖືກຕ້ອງ ແລະ ໃຊ້ໄດ້ຢ່າງເດັດຂາດແລ້ວ;
6. ຄໍາສະເໜີ ທີ່ຍື່ນຕໍ່ ລັດຖະບານ ຊຶ່ງບໍ່ທັນໄດ້ສິ້ນສຸດຂັ້ນຕອນການພິຈາລະນາ ແລະ ແກ້ໄຂຂອງອົງການປົກຄອງທ້ອງຖິ່ນ;
7. ຄໍາສະເໜີ ທີ່ລັດຖະບານ ໄດ້ກວດກາ ການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະເໜີ ທີ່ເຫັນວ່າ ຖືກຕ້ອງຕາມກົດໝາຍແລ້ວ ສອງຄັ້ງ.

**ໝວດທີ 2**

**ການພິຈາລະນາ ແລະ ແກ້ໄຂຄຳຮ້ອງຟ້ອງ**

**ມາດຕາ 23 (ປັບປຸງ) ການພິຈາລະນາ ແລະ ແກ້ໄຂຄໍາຮ້ອງຟ້ອງ**

ການພິຈາລະນາ ແລະ ແກ້ໄຂຄຳຮ້ອງຟ້ອງ ແມ່ນ ການນໍາເອົາຄໍາຮ້ອງຟ້ອງ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ມາ ກວດກາ, ພິຈາລະນາ ແລະ ແກ້ໄຂ ຕາມກົດໝາຍ.

**ມາດຕາ 24 ອົງການພິຈາລະນາ ແລະ ແກ້ໄຂຄໍາຮ້ອງຟ້ອງ**

ອົງການພິຈາລະນາ ແລະແກ້ໄຂຄຳຮ້ອງຟ້ອງ ມີ ດັ່ງນີ້:

1. ອົງການສືບສວນ-ສອບສວນ;
2. ອົງການໄອຍະການປະຊາຊົນ;
3. ສານປະຊາຊົນ.

**ມາດຕາ 25 (ປັບປຸງ) ຂັ້ນຕອນ, ວິທີການພິຈາລະນາ ແລະ ແກ້ໄຂຄໍາຮ້ອງຟ້ອງ**

ຂັ້ນຕອນ, ວິທີການພິຈາລະນາ ແລະ ແກ້ໄຂຄໍາຮ້ອງຟ້ອງ ໃຫ້ປະຕິບັດຕາມທີ່ໄດ້ກໍານົດໄວ້ໃນກົດໝາຍ ວ່າດ້ວຍການດໍາເນີນຄະດີແພ່ງ, ກົດໝາຍວ່າດ້ວຍການດຳເນີນຄະດີອາຍາ, ກົດໝາຍ ແລະ ນິຕິກໍາອື່ນທີ່ກ່ຽວ ຂ້ອງ.

**ໝວດທີ 3**

**ການພິຈາລະນາ ຄຳຮ້ອງຂໍຄວາມເປັນທຳ**

**ມາດຕາ 26 (ປັບປຸງ) ການພິຈາລະນາ ຄຳຮ້ອງຂໍຄວາມເປັນທຳ**

ການພິຈາລະນາ ຄໍາຮ້ອງຂໍຄວາມເປັນທໍາ ແມ່ນ ການນໍາເອົາຄໍາຮ້ອງຂໍຄວາມເປັນທໍາ ຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຂໍໃຫ້ກວດກາການຕົກລົງ ຂອງ ອົງການປົກຄອງທ້ອງຖິ່ນ, ລັດຖະບານ, ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ ມາກວດກາ ແລະ ພິຈາລະນາ ແລ້ວນໍາສົ່ງໃຫ້ອົງການທີ່ກ່ຽວຂ້ອງ ພິຈາລະນາ ແລະ ແກ້ໄຂ ຕາມກົດໝາຍ ແລະ ຄວາມເປັນຈິງ.

ສໍາລັບການຮ້ອງຂໍໃຫ້ກວດກາ ການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາຂອງ ຄະນະປະຈໍາສະພາປະຊາຊົນຂັ້ນແຂວງນັ້ນ ໄດ້ກໍານົດໄວ້ໃນມາດຕາ 31 ຂໍ້ 2 ຂອງກົດໝາຍສະບັບນີ້.

**ມາດຕາ 27 (ປັບປຸງ) ອົງການພິຈາລະນາ ຄໍາຮ້ອງຂໍຄວາມເປັນທໍາ**

ອົງການພິຈາລະນາ ຄຳຮ້ອງຂໍຄວາມເປັນທໍໍາ ມີ ດັ່ງນີ້:

1. ຄະນະປະຈໍາສະພາປະຊາຊົນຂັ້ນແຂວງ;
2. ຄະນະປະຈໍາສະພາແຫ່ງຊາດ.

**ມາດຕາ 28 (ປັບປຸງ) ກໍານົດເວລາ ໃນການຍື່ນ ແລະ ພິຈາລະນາ ຄໍາຮ້ອງຂໍຄວາມເປັນທຳ**

ຄຳຮ້ອງຂໍຄວາມເປັນທຳ ໃຫ້ຍື່ນ ຕໍ່ ຄະນະປະຈຳສະພາປະຊາຊົນຂັ້ນແຂວງ ຫຼື ຄະນະປະຈຳສະພາ ແຫ່ງຊາດ ພາຍໃນເວລາ ເກົ້າສິບວັນ ນັບແຕ່ວັນຮັບຊາບ ການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະເໜີ ຫຼື ຄໍາຮ້ອງຟ້ອງ ຂອງອົງການທີ່ກ່ຽວຂ້ອງເປັນຕົ້ນໄປ.

ຄຳຮ້ອງຂໍຄວາມເປັນທຳ ຕ້ອງໄດ້ຮັບການພິຈາລະນາ ພາຍໃນເວລາ ສີ່ສິບຫ້າວັນ ລັດຖະການ, ໃນກໍລະນີຄໍາຮ້ອງຂໍຄວາມເປັນທໍາ ທີ່ມີຄວາມຫຍຸ້ງຍາກ ຊຶ່ງພົວພັນກັບຫຼາຍພາກສ່ວນ ກໍານົດເວລາຂອງການພິຈາລະນານັ້ນ ບໍ່ໃຫ້ເກີນ ເກົ້າສິບວັນ ນັບແຕ່ວັນໄດ້ຮັບຄໍາຮ້ອງຂໍຄວາມເປັນທຳ ເປັນຕົ້ນໄປ.

**ມາດຕາ 29 (ປັບປຸງ) ຄໍາຮ້ອງຂໍຄວາມເປັນທໍາທີ່ ຄະນະປະຈໍາສະພາປະຊາຊົນຂັ້ນແຂວງ**

**ຮັບມາພິຈາລະນາ**

ຄໍາຮ້ອງຂໍຄວາມເປັນທໍາທີ່ ຄະນະປະຈໍາສະພາປະຊາຊົນຂັ້ນແຂວງ ຮັບມາພິຈາລະນາ ມີ ດັ່ງນີ້:

1. ຄໍາຮ້ອງຂໍຄວາມເປັນທໍາ ໃຫ້ກວດກາການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະ ເໜີຂອງ ອົງການປົກຄອງຂັ້ນເມືອງ ແລະ ຂັ້ນແຂວງ;
2. ຄໍາຮ້ອງຂໍຄວາມເປັນທໍາ ໃຫ້ກວດກາ ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງ ຂອງ ອົງການສືບສວນ-ສອບສວນ, ອົງການໄອຍະການປະຊາຊົນ ຫຼື ສານປະຊາຊົນ ຂັ້ນທ້ອງຖິ່ນ ແລະ ການປະຕິບັດຄໍາຕັດສີນຂອງສານ;
3. ຄໍາຮ້ອງຂໍຄວາມເປັນທໍາ ໃຫ້ກວດກາ ການປະ​ຕິ​ບັດ​ໜ້າ​ທີ່ ຂອງ ພະນັກງານ-ລັດຖະກອນ, ທະຫານ ແລະ ຕໍາຫຼວດ ທີ່ຮັບຜິດຊອບວຽກງານແກ້ໄຂ ຄໍາຮ້ອງທຸກ ຂັ້ນທ້ອງຖິ່ນ.

ສໍາລັບຄໍາຮ້ອງຂໍຄວາມເປັນທໍາ ທີ່ບໍ່ໄດ້ກໍານົດໄວ້ໃນ ຂໍ້ 1, 2 ແລະ 3 ຂອງມາດຕານີ້ ໃຫ້ຄະນະປະຈໍາສະພາປະຊາຊົນຂັ້ນແຂວງ ນໍາສົ່ງໃຫ້ອົງການທີ່ກ່ຽວຂ້ອງ ເປັນຜູ້ພິຈາລະນາ ແລະ ແກ້ໄຂ ແລ້ວແຈ້ງໃຫ້ຜູ້ຮ້ອງຂໍຄວາມເປັນທໍາ ເພື່ອສືບຕໍ່ຕິດຕາມການແກ້ໄຂ.

**ມາດຕາ 30 (ປັບປຸງ) ຂັ້ນຕອນການພິຈາລະນາ ຄໍາຮ້ອງຂໍຄວາມເປັນທໍາ ຂອງຄະນະປະຈໍາສະພາ ປະຊາຊົນຂັ້ນແຂວງ**

ການພິຈາລະນາ ຄຳຮ້ອງຂໍຄວາມເປັນທຳ ຂອງຄະນະປະຈໍາສະພາປະຊາຊົນຂັ້ນແຂວງ ໃຫ້ປະຕິບັດຕາມຂັ້ນຕອນ ດັ່ງນີ້:

1. ຄະນະປະຈໍາສະພາປະຊາຊົນຂັ້ນແຂວງ ມອບໃຫ້ຄະນະກໍາມະການຍຸຕິທໍາ ແລະ ປ້ອງກັນຊາດ- ປ້ອງກັນຄວາມສະຫງົບ ຫຼື ຄະນະກໍາມະການອື່ນທີ່ກ່ຽວຂ້ອງ ກວດກາ ແລະ ຄົ້ນຄວ້າ ແລ້ວລາຍງານຄະນະປະຈໍາສະພາປະຊາຊົນຂັ້ນແຂວງ ພິຈາລະນາ.

ໃນກໍລະນີ ທີ່ມີຄວາມຫຍຸ້ງຍາກ ຊຶ່ງພົວພັນກັບຫຼາຍພາກສ່ວນນັ້ນ ໃຫ້ປະຕິບັດຕາມມາດຕາ 38 ວັກທີສອງ ຂອງກົດໝາຍສະບັບນີ້ ແລ້ວລາຍງານ ຄະນະປະຈໍາສະພາປະຊາຊົນຂັ້ນແຂວງ ພິຈາລະນາ;

1. ຄະນະປະຈໍາສະພາປະຊາຊົນຂັ້ນແຂວງ ແຈ້ງການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ ເປັນລາຍລັກອັກສອນ ໂດຍຍົກເຫດຜົນ, ຂໍ້ມູນຫຼັກຖານ, ຄວາມສອດຄ່ອງກັບກົດໝາຍ ແລະ ລະບຽບການ ພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປ ໃຫ້ອົງການທີ່ກ່ຽວຂ້ອງພິຈາລະນາ ແລະ ແກ້ໄຂ ແລ້ວແຈ້ງໃຫ້ຜູ້ຮ້ອງຂໍຄວາມເປັນທໍາ ເພື່ອສືບຕໍ່ຕິດຕາມການແກ້ໄຂ;
2. ຖ້າຜູ້ຮ້ອງຂໍຄວາມເປັນທຳ ຫາກເຫັນວ່າ ການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາຂອງ ຄະນະປະຈໍາສະພາປະຊາຊົນຂັ້ນແຂວງ ຍັງບໍ່ທັນຖືກຕ້ອງຕາມກົດໝາຍ ແລະ ຄວາມເປັນຈິງນັ້ນ ກໍມີສິດຮ້ອງຂໍຄວາມເປັນທໍາ ຕໍ່ ຄະນະປະຈໍາສະພາແຫ່ງຊາດ ເພື່ອກວດກາ ແລະ ພິຈາລະນາ.

**ມາດຕາ 31 (ປັບປຸງ) ຄໍາຮ້ອງຂໍຄວາມເປັນທໍາທີ່ ຄະນະປະຈໍາສະພາແຫ່ງຊາດ ຮັບມາພິຈາລະນາ**

ຄຳຮ້ອງຂໍຄວາມເປັນທຳທີ່ ຄະນະປະຈຳສະພາແຫ່ງຊາດ ຮັບມາພິຈາລະນາ ມີ ດັ່ງນີ້:

* 1. ຄໍາຮ້ອງຂໍຄວາມເປັນທໍາ ໃຫ້ກວດກາ ການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະເໜີ ຂອງ ລັດຖະບານ;
  2. ຄໍາຮ້ອງຂໍຄວາມເປັນທໍາ ໃຫ້ກວດກາ ການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ ຫຼື ການ​ສະ​ເໜີ​ ຂອງ ຄະນະປະຈໍາສະພາປະຊາຊົນຂັ້ນແຂວງ;
  3. ຄໍາຮ້ອງຂໍຄວາມເປັນທໍາ ໃຫ້ກວດກາ ການຕົກລົງກ່ຽວກັບການຕິດຕາມກວດກາ ຂອງ ອົງການ ໄອຍະການປະຊາຊົນສູງສຸດ ໃນການແກ້ໄຂຄໍາຮ້ອງຟ້ອງ ແລະ ການປະຕິບັດຄໍາຕັດສີນຂອງສານ;
  4. ຄໍາຮ້ອງຂໍຄວາມເປັນທໍາ ໃຫ້ກວດກາ ການປະ​ຕິ​ບັດ​ໜ້າ​ທີ່ ຂອງ ພະນັກງານ-ລັດຖະກອນ, ທະຫານ ແລະ ຕໍາຫຼວດ ທີ່ຮັບຜິດຊອບວຽກງານແກ້ໄຂຄໍາຮ້ອງທຸກ.

ສໍາລັບຄໍາຮ້ອງຂໍຄວາມເປັນທໍາ ທີ່ບໍ່ໄດ້ກໍານົດໄວ້ໃນ ຂໍ້ 1, 2, 3 ແລະ 4 ຂອງມາດຕານີ້ ໃຫ້ ຄະນະປະຈໍາສະພາແຫ່ງຊາດ ນໍາສົ່ງໃຫ້ອົງການທີ່ກ່ຽວຂ້ອງ ເປັນຜູ້ພິຈາລະນາ ແລະ ແກ້ໄຂ ແລ້ວແຈ້ງໃຫ້ຜູ້ຮ້ອງຂໍຄວາມເປັນທໍາ ເພື່ອສືບຕໍ່ຕິດຕາມການແກ້ໄຂ.

**ມາດຕາ 32 (ປັບປຸງ) ຂັ້ນຕອນການພິຈາລະນາ ຄຳຮ້ອງຂໍຄວາມເປັນທຳ ຂອງ**

**ຄະນະປະຈໍາສະພາແຫ່ງຊາດ**

ການພິຈາລະນາ ຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ ໃຫ້ປະຕິບັດຕາມຂັ້ນຕອນ ດັ່ງນີ້:

1. ຄະນະປະຈໍາສະພາແຫ່ງຊາດ ຮັບຄໍາຮ້ອງຂໍຄວາມເປັນທໍາ ແລ້ວມອບໃຫ້ ກໍາມາທິການຍຸຕິທໍາ ເປັນໃຈກາງໃນການສັງລວມ, ແຍກປະເພດ ຄໍາຮ້ອງຂໍຄວາມເປັນທໍາ ແລະ ນໍາສົ່ງ ໃຫ້ກໍາມາທິການອື່ນທີ່ກ່ຽວ ຂ້ອງ ຂອງສະພາແຫ່ງຊາດ;
2. ກໍາມາທິການຍຸຕິທໍາ ຫຼື ກໍາມາທິການອື່ນທີ່ກ່ຽວຂ້ອງ ຂອງສະພາແຫ່ງຊາດ ກວດກາ ແລະ ຄົ້ນຄວ້າ ແລ້ວລາຍງານ ຄະນະປະຈໍາສະພາແຫ່ງຊາດ ພິຈາລະນາ.

ໃນກໍລະນີ ມີຄວາມຫຍຸ້ງຍາກ ຊຶ່ງພົວພັນກັບຫຼາຍພາກສ່ວນນັ້ນ ໃຫ້ປະຕິບັດຕາມມາດຕາ 38 ວັກທີ ສາມ ຂອງກົດໝາຍສະບັບນີ້ ແລ້ວລາຍງານ ຄະນະປະຈໍາສະພາແຫ່ງຊາດ ພິຈາລະນາ;

1. ຄະນະປະຈໍາສະພາແຫ່ງຊາດ ແຈ້ງການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ ເປັນລາຍລັກອັກສອນ ໂດຍຍົກເຫດຜົນ, ຂໍ້ມູນ, ຫຼັກຖານ, ຄວາມສອດຄ່ອງກັບກົດໝາຍ ແລະ ລະບຽບການ ພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນເປັນຕົ້ນໄປ ໃຫ້ອົງການທີ່ກ່ຽວຂ້ອງພິຈາລະນາ ແລະ ແກ້ໄຂ ແລ້ວແຈ້ງໃຫ້ຜູ້ຮ້ອງຂໍຄວາມເປັນທໍາ ເພື່ອສືບຕໍ່ຕິດຕາມການແກ້ໄຂ.

**ມາດຕາ 33 (ໃໝ່) ຄໍາຮ້ອງຂໍຄວາມເປັນທໍາ ທີ່ບໍ່ນໍາມາພິຈາລະນາ**

ຄໍາຮ້ອງຂໍຄວາມເປັນທໍາ ທີ່ ຄະນະປະຈໍາສະພາປະຊາຊົນຂັ້ນແຂວງ ແລະ ຄະນະປະຈໍາສະພາແຫ່ງຊາດ ບໍ່ນໍາມາພິຈາລະນາ ມີ ດັ່ງນີ້:

1. ຄໍາຮ້ອງຂໍຄວາມເປັນທໍາ ທີ່ປະຕິບັດບໍ່ຖືກຕ້ອງ ຕາມທີ່ໄດ້ກໍານົດໄວ້ໃນມາດຕາ 10 ແລະ ມາດຕາ 28 ຂອງກົດໝາຍສະບັບນີ້;
2. ຄໍາຮ້ອງຂໍຄວາມເປັນທໍາ ທີ່ພົວພັນກັບການພິຈາລະນາ ແລະ ແກ້ໄຂຄໍາສະເໜີ ຂອງອົງການ ປົກຄອງທ້ອງຖິ່ນ ຫຼື ລັດຖະບານ ທີ່ຍັງບໍ່ທັນໄດ້ຮັບ ການພິຈາລະນາ ແລະ ແກ້ໄຂ ເປັນທີ່ສິ້ນສຸດ ຕາມຂັ້ນຕອນຂອງກົດໝາຍ;
3. ຄໍາຮ້ອງຂໍຄວາມເປັນທໍາ ທີ່ພົວພັນກັບການພິຈາລະນາ ແລະ ແກ້ໄຂຄໍາຮ້ອງຟ້ອງ ທີ່ຍັງບໍ່ທັນສິ້ນສຸດ ຫຼື ຍັງບໍ່ທັນໄດ້ຜ່ານການຕິດຕາມກວດກາ ຂອງ ອົງການໄອຍະການປະຊາຊົນສູງສຸດ ຕາມຂັ້ນຕອນຂອງກົດໝາຍ;
4. ຄໍາຮ້ອງຂໍຄວາມເປັນທໍາ ທີ່ພົວພັນກັບຄະດີ ຊຶ່ງໄດ້ຮັບການຈັດຕັ້ງປະຕິບັດຖືກຕ້ອງ ຕາມຄໍາຕົກລົງຂອງສານປະຊາຊົນ ແລະ ມີຄໍາສັ່ງປິດສໍານວນຄະດີ ຖືກຕ້ອງຕາມຂັ້ນຕອນຂອງກົດໝາຍ;
5. ຄໍາຮ້ອງຂໍຄວາມເປັນທໍາ ທີ່ພົວພັນກັບ ການຕົກລົງກ່ຽວກັບການພິຈາລະນາ ແລະ ​ແກ້​ໄຂ ຄຳຮ້ອງ ຟ້ອງ ທີ່ນໍາໃຊ້ກົດໝາຍວ່າດ້ວຍການດໍາເນີນຄະດີອາຍາ ສະບັບປີ 1989 ແລະ 2004, ກົດໝາຍວ່າດ້ວຍ ການດໍາເນີນຄະດີແພ່ງ ສະບັບປີ 1990 ແລະ 2004, ຍົກເວັ້ນຄະດີທີ່ພົວພັນເຖິງຜົນປະໂຫຍດ ຂອງລັດ ຫຼື ລວມໝູ່;
6. ຄໍາຮ້ອງຂໍຄວາມເປັນທໍາ ທີ່ຄະນະປະຈໍາສະພາປະຊາຊົນຂັ້ນແຂວງ ຫຼື ຄະນະປະຈໍາສະພາແຫ່ງ ຊາດ ໄດ້ກວດກາ ການຕົກລົງກ່ຽວກັບການພິຈາລະນາ ແລະ ແກ້ໄຂ ຄໍາສະເໜີ ຫຼື ຄໍາຮ້ອງຟ້ອງ ທີ່ເຫັນວ່າ ຖືກຕ້ອງຕາມກົດໝາຍແລ້ວ ສອງຄັ້ງ.

**ມາດຕາ 34 (ປັບປຸງ)**  **ການຕິດຕາມກວດກາ ແລະ ຊຸກຍູ້ ການພິຈາລະນາ ແລະ ແກ້ໄຂ**

**ການຕົກລົງກ່ຽວກັບການພິຈາລະນາ ຄໍາຮ້ອງຂໍຄວາມເປັນທໍາ**

ຄະນະປະຈໍາສະພາປະຊາຊົນຂັ້ນແຂວງ ຫຼື ຄະນະປະຈຳສະພາແຫ່ງຊາດ ຕິດຕາມກວດກາ ແລະ ຊຸກຍູ້ ອົງການທີ່ກ່ຽວຂ້ອງ ພິຈາລະນາ ແລະ ແກ້ໄຂ ການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ.

ອົງການທີ່ກ່ຽວຂ້ອງ ຕ້ອງພິຈາລະນາ ແລະ ແກ້ໄຂ ການຕົກລົງກ່ຽວກັບການພິຈາລະນາຄໍາຮ້ອງ ຂໍຄວາມເປັນທໍາ, ອະທິບາຍ ແລະ ຊີ້ແຈງ ເຫດຜົນ ແລ້ວແຈ້ງໃຫ້ຜູ້ຮ້ອງຂໍຄວາມເປັນທໍາ ພ້ອມທັງລາຍງານໃຫ້ຄະນະປະຈຳສະພາປະຊາຊົນຂັ້ນແຂວງ ຫຼື ຄະນະປະຈຳສະພາແຫ່ງຊາດ ພາຍໃນເວລາ ສີ່ສິບຫ້າວັນ ລັດຖະການ ນັບແຕ່ວັນໄດ້ຮັບເປັນຕົ້ນໄປ.

ໃນກໍລະນີ ບໍ່ສາມາດພິຈາລະນາ ແລະ ແກ້ໄຂ ຕາມກໍານົດເວລາດັ່ງກ່າວ ຍ້ອນມີຄວາມຫຍຸ້ງຍາກ ຊຶ່ງພົວພັນກັບຫຼາຍພາກສ່ວນນັ້ນ ໃຫ້ອົງການທີ່ກ່ຽວຂ້ອງ ລາຍງານຊີ້ແຈງເຫດຜົນ ຕໍ່ ຄະນະປະຈຳສະພາປະຊາຊົນຂັ້ນແຂວງ ຫຼື ຄະນະປະຈຳສະພາແຫ່ງຊາດ.

**ໝວດທີ 4**

**ການພິຈາລະນາ ແລະ ແກ້ໄຂຄໍາຮ້ອງທຸກ ຂອງ ອົງການຈັດຕັ້ງອື່ນ**

**ມາດຕາ 35 (ປັບປຸງ) ການຍື່ນຄໍາຮ້ອງທຸກ ຕໍ່ ອົງການຈັດຕັ້ງອື່ນ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ມີສິດຍື່ນຄໍາຮ້ອງທຸກ ຕໍ່ ອົງການຈັດຕັ້ງຂອງ ພັກ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ເພື່ອ ພິຈາລະນາ ແລະ ແກ້ໄຂ ເມື່ອພົບເຫັນ ຫຼື ມີການລະເມີດກົດໝາຍ ທີ່ພາໃຫ້ເກີດຄວາມເສຍຫາຍ ຕໍ່ ຜົນປະໂຫຍດຂອງ ລັດ, ລວມໝູ່ ຫຼື ຜົນປະ ໂຫຍດອັນຊອບທຳຂອງຕົນ.

**ມາດຕາ 36 (ປັບປຸງ) ການພິຈາລະນາ ແລະ ແກ້ໄຂຄໍາຮ້ອງທຸກ ຂອງ** **ອົງການຈັດຕັ້ງອື່ນ**

ອົງການຈັດຕັ້ງຂອງ ພັກ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ທີ່ໄດ້ຮັບຄໍາຮ້ອງທຸກຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີ ສິດ ແລະ ໜ້າທີ່ ພິຈາລະນາ ແລະ ແກ້ໄຂ ຕາມພາລະບົດບາດ ແລະ ຄວາມຮັບຜິດຊອບຂອງຕົນ; ຖ້າຄໍາຮ້ອງທຸກດັ່ງກ່າວ ຫາກບໍ່ຢູ່ໃນຄວາມຮັບຜິດ ຊອບຂອງຕົນ ກໍຕ້ອງສົ່ງໄປຍັງອົງການອື່ນທີ່ກ່ຽວຂ້ອງ ພິຈາລະນາ ແລະ ແກ້ໄຂ ພ້ອມທັງແຈ້ງໃຫ້ຜູ້ຍື່ນຄໍາຮ້ອງທຸກຮັບຊາບ ເພື່ອສືບຕໍ່ຕິດຕາມການພິຈາລະນາ ແລະ ແກ້ໄຂ ຫຼື ແນະນໍາໃຫ້ຜູ້ຮ້ອງທຸກໄປຍື່ນໂດຍກົງຕໍ່ ອົງການທີ່ກ່ຽວຂ້ອງ.

**ພາກທີ IV**

**ລະບອບ ແລະ ແບບແຜນວິທີເຮັດວຽກ**

**ມາດຕາ 37 (ປັບປຸງ) ລະບອບເຮັດວຽກ**

ລະບອບເຮັດວຽກໃນການພິຈາລະນາ ແລະ ແກ້ໄຂຄຳຮ້ອງທຸກ ຕ້ອງປະຕິບັດຕາມຫຼັກການລວມສູນປະຊາທິປະໄຕ, ເປັນໝູ່ຄະນະ, ມີການແບ່ງງານໃຫ້ບຸກຄົນຮັບຜິດຊອບ, ມີການປະຊຸມປຶກສາຫາລື ແລະ ມີການກວດກາ.

ລະບອບເຮັດວຽກໃນການພິຈາລະນາ ແລະ ແກ້ໄຂຄຳຮ້ອງທຸກ ຕ້ອງດຳເນີນຕາມແຜນການ ໃຫ້ມີຂໍ້ມູນຫຼັກຖານ, ມີການເກັບກໍາ ຂໍ້ມູນຕົວຈິງ ຫຼື ຂໍ້ມູນຄືນໃໝ່, ມີການປະສານສົມທົບກັບບັນດາອົງການ ແລະ ຂະແໜງການທີ່ກ່ຽວຂ້ອງ, ມີການສະຫຼຸບ ແລະ ຖອດຖອນບົດຮຽນ.

**ມາດຕາ 38 (ປັບປຸງ) ແບບແຜນວິທີເຮັດວຽກ**

ການພິຈາລະນາ ແລະ ແກ້ໄຂຄຳຮ້ອງທຸກ ຂອງອົງການແກ້ໄຂຄຳຮ້ອງທຸກ ໃຫ້ປະສານສົມທົບ, ປຶກສາຫາລືກັບ ອົງການອື່ນທີ່ກ່ຽວຂ້ອງ ຕາມພາລະບົດບາດ, ສິດ ແລະ ໜ້າທີ່ຂອງຕົນ ເພື່ອຮັບປະກັນຄວາມຖືກຕ້ອງຕາມກົດໝາຍ ແລະ ສອດຄ່ອງກັບຄວາມເປັນຈິງ.

ການພິຈາລະນາ ແລະ ແກ້ໄຂຄໍາຮ້ອງທຸກຢູ່ຂັ້ນທ້ອງຖິ່ນ ຫາກມີຄວາມຈຳເປັນ ປະທານຄະນະປະຈໍາສະ ພາປະຊາຊົນຂັ້ນແຂວງ ອາດເຊີນ ເຈົ້າແຂວງ, ເຈົ້າຄອງນະຄອນຫຼວງ, ປະທານອົງການກວດກາລັດ, ຫົວໜ້າອົງການ ໄອຍະການປະຊາຊົນ, ປະທານສານປະຊາຊົນ ແລະ ອົງການອື່ນທີ່ກ່ຽວຂ້ອງ ຂັ້ນທ້ອງຖິ່ນ ມາປຶກສາຫາລື ແລະ ພິຈາລະນາ ຄໍາຮ້ອງຂໍຄວາມເປັນທໍາ; ເຈົ້າແຂວງ, ເຈົ້າຄອງນະຄອນຫຼວງ ອາດເຊີນ ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ແລະ ອົງການອື່ນທີ່ກ່ຽວຂ້ອງຂັ້ນແຂວງ ມາປຶກສາຫາລື ແກ້ໄຂ ຄໍາສະເໜີ.

ການພິຈາລະນາ ແລະ ແກ້ໄຂຄໍາຮ້ອງທຸກ ຢູ່ຂັ້ນສູນກາງ ຫາກມີຄວາມຈຳເປັນ ປະທານຄະນະປະຈໍາສະພາແຫ່ງຊາດ ອາດເຊີນ ນາຍົກລັດຖະມົນຕີ ຫຼື ຜູ້ຕາງໜ້າລັດຖະບານ, ປະທານອົງການກວດກາແຫ່ງລັດ, ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ອົງການອື່ນທີ່ກ່ຽວຂ້ອງ ມາປຶກສາຫາລື ແລະ ພິຈາລະນາ ຄໍາຮ້ອງຂໍຄວາມເປັນທໍາ; ນາຍົກລັດຖະມົນຕີ ອາດສະເໜີໃຫ້ ລັດຖະມົນຕີ, ຫົວໜ້າຫ້ອງວ່າການສໍານັກງານນາຍົກລັດຖະມົນຕີ, ລັດຖະມົນຕີ, ຫົວໜ້າອົງການອື່ນທີ່ກ່ຽວຂ້ອງຂອງລັດ ມາອະທິບາຍ, ຊີ້ແຈງ, ປຶກສາຫາລື ແລະ ແກ້ໄຂຄຳສະເໜີ.

**ພາກທີ V**

**ຄວາມຮັບຜິດຊອບຕໍ່ການຕົກລົງ**

**ກ່ຽວກັບການພິຈາລະນາ ແລະ ແກ້ໄຂຄຳຮ້ອງທຸກ**

**ມາດຕາ 39 (ປັບປຸງ) ຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະນາ**

**ແລະ ແກ້ໄຂຄໍາສະເໜີ**

ອົງການພິຈາລະນາ ແລະ ແກ້ໄຂຄໍາສະເໜີ ແຕ່ລະຂັ້ນ ມີຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີຂອງຕົນ ດັ່ງນີ້:

1. ອໍານວຍຄວາມສະດວກ ແລະ ຊຸກຍູ້ ການພິຈາລະນາ ແລະ ແກ້ໄຂຄໍາສະເໜີ;
2. ຮັບຜິດຊອບຕໍ່ກົດໝາຍ ໃນການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີຂອງຕົນ;
3. ໂຈະ ຫຼື ລົບລ້າງ ການຕົກລົງ ທີ່ເຫັນວ່າ ບໍ່ຖືກຕ້ອງຕາມກົດໝາຍ;
4. ພິຈາລະນາ ຂໍ້ມູນ, ຫຼັກຖານ ຄືນໃໝ່ ເມື່ອເຫັນວ່າການແກ້ໄຂບໍ່ຖືກຕ້ອງ;
5. ປະຕິບັດຕາມການຕົກລົງຮ່ວມລະຫວ່າງ ອົງການທີ່ກ່ຽວຂ້ອງ ກ່ຽວກັບວິທີການແກ້ໄຂການຕົກລົງໃຫ້ມີຄວາມຖືກຕ້ອງ ແລະ ສອດຄ່ອງກັບຄວາມເປັນຈິງ;
6. ອະທິບາຍ, ຊີ້ແຈງ ເຫດຜົນຂອງການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີ ໃຫ້ຜູ້ສະເໜີ ຮັບຮູ້ ແລະ ຈັດຕັ້ງປະຕິບັດ;
7. ລາຍງານການຕົກລົງກ່ຽວກັບການພິຈາລະນາ ແລະ ແກ້ໄຂຄໍາສະເໜີຂອງຕົນ ຕໍ່ຂັ້ນເທິງ.

**ມາດຕາ 40 (ປັບປຸງ) ຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະນາ**

**ແລະ ແກ້ໄຂຄໍາຮ້ອງຟ້ອງ**

ອົງການພິຈາລະນາ ແລະ ແກ້ໄຂຄໍາຮ້ອງຟ້ອງ ແຕ່ລະຂັ້ນ ມີຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງຂອງຕົນ ດັ່ງນີ້:

1. ຮັບຜິດຊອບຕໍ່ຄວາມເສຍຫາຍຂອງຂໍ້ມູນຫຼັກຖານໃນສໍານວນຄະດີທີ່ຕົນໄດ້ຮັບ;
2. ອໍານວຍຄວາມສະດວກ ແລະ ແນະນໍາຄູ່ຄວາມໃນການດໍາເນີນຕາມຂັ້ນຕອນຂອງກົດໝາຍ;
3. ຮັບຜິດຊອບຕໍ່ກົດໝາຍ​ໃນການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງຂອງຕົນ;
4. ໂຈະ ຫຼື ລົບລ້າງ ການຕົກລົງ ທີ່ເຫັນວ່າ ບໍ່ຖືກຕ້ອງຕາມກົດໝາຍ;
5. ພິຈາລະນາ ຂໍ້ມູນ, ຫຼັກຖານ ຄືນໃໝ່ ເມື່ອເຫັນວ່າການແກ້ໄຂບໍ່ຖືກຕ້ອງ;
6. ອະທິບາຍ, ຊີ້ແຈງເຫດຜົນຂອງ ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງໃຫ້ ຜູ້ຮ້ອງຟ້ອງຮັບຮູ້ ແລະ ຈັດຕັ້ງປະຕິບັດ;
7. ລາຍງານ ການຕົກລົງກ່ຽວກັບການພິຈາລະນາ ແລະ ແກ້ໄຂຄໍາຮ້ອງຟ້ອງຂອງຕົນຕໍ່ຂັ້ນເທິງ.

**ມາດຕາ 41 (ປັບປຸງ) ຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະນາ**

**ຄໍາຮ້ອງຂໍຄວາມເປັນທໍາ**

ອົງການພິຈາລະນາ ຄໍາຮ້ອງຂໍຄວາມເປັນທໍາ ມີຄວາມຮັບຜິດຊອບຕໍ່ການຕົກລົງກ່ຽວກັບການພິຈາລະ ນາຄໍາຮ້ອງຂໍຄວາມເປັນທໍາ ຂອງຕົນ ດັ່ງນີ້:

1. ເກັບສໍາເນົາ, ຮັກສາ ຂໍ້ມູນ, ຫຼັກຖານ ແລະ ເອກະສານ ກ່ຽວກັບການຕົກລົງຂອງຕົນຢ່າງເປັນລະ ບົບ;
2. ຕິດຕາມ ຊຸກຍູ້ ອົງການທີ່ກ່ຽວຂ້ອງ ພິຈາລະນາ ແລະ ແກ້ໄຂ ໃຫ້ສໍາເລັດ;
3. ຮັບຜິດຊອບຕໍ່ກົດໝາຍ ກ່ຽວກັບການຕົກລົງຂອງຕົນ;
4. ພິຈາລະນາ ຂໍ້ມູນ, ຫຼັກຖານ ຄືນໃໝ່ ເມື່ອເຫັນວ່າບໍ່ຖືກຕ້ອງຕາມກົດໝາຍ;
5. ໂຈະ ຫຼື ລົບລ້າງ ການຕົກລົງ ທີ່ເຫັນວ່າ ບໍ່ຖືກຕ້ອງຕາມກົດໝາຍ;
6. ປະຕິບັດຕາມການຕົກລົງຮ່ວມລະຫວ່າງ ອົງການທີ່ກ່ຽວຂ້ອງ ກ່ຽວກັບຄໍາຮ້ອງທຸກ ທີ່ເປັນເອກະພາບ, ມີຄວາມຖືກຕ້ອງ ແລະ ສອດຄ່ອງກັບຄວາມເປັນຈິງ;
7. ອະທິບາຍ, ຊີ້ແຈງ ເຫດຜົນ ຂອງການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາ ໃຫ້ຜູ້ຮ້ອງຂໍຄວາມເປັນທໍາ ຮັບຮູ້ ແລະ ຈັດຕັ້ງປະຕິບັດ;
8. ລາຍງານການຕົກລົງກ່ຽວກັບການພິຈາລະນາຄໍາຮ້ອງຂໍຄວາມເປັນທໍາຂອງຕົນ ຕໍ່ຂັ້ນເທິງ.

**ພາກທີ VI**

**ຂໍ້ຫ້າມ**

**ມາດຕາ 42 (ປັບປຸງ) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ຍຸແຍ່, ຊວນເຊື່ອ ຫຼື ຊື້ຈ້າງຈອບອອຍ ໃຫ້ຜູ້ອື່ນທໍາການຮ້ອງທຸກທີ່ບໍ່ມີມູນຄວາມຈິງ;
2. ແຊກແຊງ, ບັງຄັບ, ນາບຂູ່ ພະນັກງານ ຫຼື ເຈົ້າໜ້າທີ່ ທີ່ຮັບຜິດຊອບ ພິຈາລະນາ ແລະ ແກ້ໄຂ ຄໍາຮ້ອງທຸກ, ຜູ້ຮ້ອງທຸກ ຫຼື ຜູ້ຖືກຮ້ອງທຸກ;
3. ປົກປິດ, ເຊື່ອງອຳ ຜູ້ຖືກຮ້ອງທຸກ ຫຼື ປິດບັງ, ທຳລາຍ ຂໍ້ມູນ, ຫຼັກຖານ ກ່ຽວກັບຄຳຮ້ອງທຸກ;
4. ມີພຶດຕິກໍາອື່ນທີ່ເປັນການລະເມີດກົດໝາຍ.

**ມາດຕາ 43 (ປັບປຸງ) ຂໍ້ຫ້າມສຳລັບຜູ້ຮ້ອງທຸກ**

ຫ້າມຜູ້ຮ້ອງທຸກ ມີພຶດຕິກຳ ດັ່ງນີ້:

1. ຮ້ອງທຸກ, ໃຫ້ການ ຫຼື ລາຍງານ ບໍ່ມີມູນຄວາມຈິງ;
2. ສວຍໃຊ້ການຮ້ອງທຸກ ເພື່ອແກ່ຍາວເວລາ, ໃສ່ຮ້າຍປ້າຍສີຜູ້ອື່ນ, ກໍ່ຄວາມບໍ່ສະຫງົບໃນສັງຄົມ;
3. ຊື້ຈ້າງຈອບອອຍ, ໃຫ້ສິນບົນ, ບັງຄັບ, ນາບຂູ່, ໃຊ້ຄວາມຮຸນແຮງຕໍ່ຜູ້ມີ ສິດ, ໜ້າທີ່ ພິຈາລະນາ ແລະ ແກ້ໄຂຄໍາຮ້ອງທຸກ;
4. ອ້າງອີງຊື່ຂອງຜູ້ມີອຳນາດ ແລະ ມີອິດທິພົນ;
5. ມີພຶດຕິກໍາອື່ນທີ່ເປັນການລະເມີດກົດໝາຍ.

**ມາດຕາ 44 (ປັບປຸງ) ຂໍ້ຫ້າມສຳລັບຜູ້ຖືກຮ້ອງທຸກ**

ຫ້າມຜູ້ຖືກຮ້ອງທຸກ ມີພຶດຕິກຳ ດັ່ງນີ້:

1. ຊື້ຈ້າງຈອບອອຍ, ໃຫ້ສິນບົນ, ບັງຄັບ, ນາບຂູ່, ໃຊ້ຄວາມຮຸນແຮງຕໍ່ຜູ້ຮ້ອງທຸກ, ຕໍ່ຜູ້ມີ ສິດ, ໜ້າທີ່ ພິຈາລະນາ ແລະ ແກ້ໄຂຄຳຮ້ອງທຸກ;
2. ປົກປິດ, ເຊື່ອງອຳ, ທຳລາຍຂໍ້ມູນ, ຫຼັກຖານຕ່າງໆ ທີ່ກ່ຽວຂ້ອງກັບຄຳຮ້ອງທຸກ;
3. ໃຫ້ການ ຫຼື ລາຍງານບໍ່ມີມູນຄວາມຈິງ ຕໍ່ຜູ້ມີ ສິດ, ໜ້າທີ່ ພິຈາລະນາ ແລະ ແກ້ໄຂຄຳຮ້ອງທຸກ;
4. ອ້າງອີງຊື່ຂອງຜູ້ມີອຳນາດ ແລະ ມີອິດທິພົນ;
5. ມີພຶດຕິກໍາອື່ນທີ່ເປັນການລະເມີດກົດໝາຍ.

**ມາດຕາ 45 (ປັບປຸງ) ຂໍ້ຫ້າມສໍາລັບພະນັກງານ ຫຼື ເຈົ້າໜ້າທີ່ ທີ່ຮັບຜິດຊອບ ພິຈາລະນາ**

**ແລະ ແກ້ໄຂຄໍາຮ້ອງທຸກ**

ຫ້າມ ພະນັກງານ ຫຼື ເຈົ້າໜ້າທີ່ ທີ່ຮັບຜິດຊອບ ພິຈາລະນາ ແລະ ແກ້ໄຂຄຳຮ້ອງທຸກ ມີພຶດຕິກຳ ດັ່ງນີ້:

1. ປະລະໜ້າທີ່, ຂາດຄວາມຮັບຜິດຊອບ, ກົດໜ່ວງຖ່ວງດຶງ, ແກ່ຍາວເວລາໃນການພິຈາລະນາ ແລະ ແກ້ໄຂຄຳຮ້ອງທຸກ;
2. ສວຍໃຊ້ ໜ້າທີ່, ຕຳແໜ່ງ, ຂໍເອົາ, ທວງເອົາ ແລະ ຮັບສິນບົນ;
3. ປົກປິດ, ເຊື່ອງອຳ, ທຳລາຍຂໍ້ມູນ, ຫຼັກຖານຕ່າງໆ ທີ່ກ່ຽວຂ້ອງກັບຄຳຮ້ອງທຸກ;
4. ບັງຄັບ, ນາບຂູ່ ຜູ້ຮ້ອງທຸກ ແລະ ຜູ້ຖືກຮ້ອງທຸກ;
5. ເປີດເຜີຍ ຂໍ້ມູນ, ຊື່ ແລະ ນາມສະກຸນ, ທີ່ຢູ່ຂອງ ຜູ້ຮ້ອງທຸກ ໃນກໍລະນີຈະເປັນອັນຕະລາຍ ຕໍ່ ຜູ້ຮ້ອງທຸກ;
6. ມີພຶດຕິກໍາອື່ນທີ່ເປັນການລະເມີດກົດໝາຍ.

**ພາກທີ VII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 46 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 47** **ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຊຶ່ງກໍ່ຄວາມເສຍຫາຍ ໃຫ້ແກ່ ຜົນປະໂຫຍດ ຂອງ ລັດ, ສັງຄົມ ຫຼື ສິດ ແລະ ຜົນປະໂຫຍດອັນຊອບທຳຂອງພົນລະເມືອງ ຈະຖືກປະຕິບັດມາດຕະການ ສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມແຕ່ລະກໍລະນີເບົາ ຫຼື ໜັກ.

**ພາກທີ VIII**

**ບົດບັນຍັດສຸດທ້າຍ**

**ມາດຕາ 48 (ປັບປຸງ) ການຈັດຕັ້ງປະຕິບັດ**

ຄະນະປະຈໍາສະພາແຫ່ງຊາດ, ລັດຖະບານ, ອົງການກວດກາແຫ່ງລັດ, ອົງການໄອຍະການປະຊາຊົນສູງສຸດ, ສານປະຊາຊົນສູງສຸດ, ຄະນະປະຈໍາສະພາປະຊາຊົນຂັ້ນແຂວງ ແລະ ອົງການປົກຄອງທ້ອງຖິ່ນ ເປັນຜູ້ຈັດຕັ້ງປະຕິບັດກົດໝາຍສະບັບນີ້ ຢ່າງເຂັ້ມງວດ.

**ມາດຕາ 49 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 5 ຕຸລາ 2022 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການແກ້ໄຂຄໍາຮ້ອງທຸກ ສະບັບເລກທີ 05/ສພຊ, ລົງວັນທີ 9 ພະຈິກ 2016.

**ປະທານສະພາແຫ່ງຊາດ**