ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ

ສະພາ​ແຫ່ງ​ຊາດ ເລກທີ 16 /ສພຊ

ນະຄອນຫຼວງ​ວຽງ​ຈັນ, ວັນ​ທີ 04 ພຶດສະພາ 2017

**ກົດໝາຍ**

**ວ່າ​ດ້ວຍສິລະ​ປະການ​ສະ​ແດງ**

**ພາກ​ທີ I**

**ບົດ​ບັນຍັດ​ທົ່ວ​ໄປ**

**ມາດຕາ 1 ຈຸດປະສົງ**

ກົດໝາຍ​ສະບັບ​ນີ້ ກໍານົດ​ ຫຼັກການ, ລະບຽບ​ການ ແລະ ມາດ​ຕະການກ່ຽວ​ກັບການຄຸ້ມ​ຄອງ, ຕິດຕາມ​ກວດກາ​ ການຈັດ​ຕັ້ງ​, ​ການ​ເຄື່ອນ​ໄຫວວຽກ​ງານສິລະ​ປະການ​ສະ​ແດງ ​ເພື່ອ​ຮັບປະກັນໃຫ້ວຽກງານດັ່ງກ່າວ ມີຄຸນນະ ພາບ ແລະ ເຂັ້ມແຂງ ​ແນ​ໃສ່ເສີມ​ຂະຫຍາຍສິດ​ເປັນ​ເຈົ້າ ຂອງ​ປະຊາຊົນລາວບັນດາເຜົ່າ ເຂົ້າໃນ​ການ​ຟື້ນ​ຟູ, ອະນຸລັກ, ພັດທະນາ, ເຜີຍແຜ່,​ ຊົມ​ໃຊ້​ສິລະ​ປະວັດ​ທະນະ​ທໍາທີ່ມີ​ລັກສະນະຊາດ, ກ້າວໜ້າ, ມະຫາຊົນ; ສະກັດ​ກັ້ນ​ປາກົດ​ການ​ຫຍໍ້​ທໍ້​ທາງ​ດ້ານ​ສິລະ​ປະວັດ​ທະນະ​ທໍາ​ໃນ​ສັງຄົມ, ສາມາດເຊື່ອມ​ໂຍງ​ກັບ​ພາກ​ພື້ນ ​ແລະ ​ສາກົນ, ປະກອບສ່ວນ​ເຂົ້າ​ໃນ​ພາລະກິດ​ປົກ​ປັກ​ຮັກສາ ແລະ ພັດທະນາປະ​ເທດ​ຊາດ.

**ມາດຕາ 2 ສິລະ​ປະການ​ສະ​ແດງ**

ສິລະ​ປະການ​ສະ​ແດງ​ ແມ່ນ ການເຄື່ອນໄຫວ ໂຄສະນາ ເຜີຍແຜ່ ມູນເຊື້ອສິລະປະວັດທະນະທໍາ, ຮີດຄອງປະເພນີອັນດີງາມຂອງຊາດ, ຂອງເຜົ່າ ນຳເອົາຜະລິດຕະພັນດ້ານສິລະປະການສະແດງ, ຜົນງານໃນພາລະກິດປົກປັກຮັກສາແລະພັດທະນາປະເທດຊາດອອກສູ່ສັງຄົມ.

**ມາດຕາ 3 ການ​ອະທິບາຍ​ຄໍາ​ສັບ**

ຄໍາ​ສັບ​ທີ່​ນໍາ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມ​ໝາຍ ​ດັ່ງ​ນີ້:

1. **ສິລະ​ປະ** ໝາຍ​ເຖິງ​ ຄຸນຄ່າ​ລວມຍອດ​ແຫ່ງ​ຄວາມ​ງາມ, ຄວາມ​ດີ, ທາງອາລົມ​ຈິດ, ຄວາມຮູ້ສຶກ, ອຸດົມ​ການ,​ ແນວ​ຄິດ​ຈິນຕະນາການ, ການ​ເຄື່ອນ​ໄຫວ​ຂອງ​ຄົນ, ຄຸນສົມບັດ, ສິນ​ທໍາ,​ ແບບແຜນການດໍາລົງ​ຊີວິດ;
2. **ສິລະປະວັດທະນະທຳ** ໝາຍເຖິງ ບັນດາປະເພດສິລະປະການສະແດງ ທີ່ເປັນເອກະລັກທາງດ້ານວັດທະນະທຳອັນດີງາມຂອງຊາດ;
3. **ອຸປະກອນ​ປະກອບການສະ​ແດງ** ໝາຍ​ເຖິງ​ ເຄື່ອງນຸ່ງຖື,​ ເຄື່ອງ​ເອ້​ຢ້ອງປະດັບ​ປະດາ, ​ເຕັກນິກ,​ ແສງ, ສີ, ສຽງ ແລະ​ ອື່ນໆ;
4. **ຜະລິດ​ຕະພັນສິລະ​ປະການ​ສະ​ແດງ** ໝາຍ​ເຖິງ​ ໝາກຜົນ​ຂອງ​ການຄົ້ນ​ຄິດ​ປະດິດ​ແຕ່ງ, ​ຜົນງານ​ການສະ ແດງທີ່ສ້າງສັນ ທີ່ໄດ້ສະ​ແດງ ​ແລະ ບັນທຶກ​ເຂົ້າ​ໃນ​ລະບົບ​ອຸປະກອນ​ເອ​ເລັກ​ໂຕຣນິກ;
5. **ຜູ້​ຜະລິດ​ສິລະ​ປະການ​ສະ​ແດງ** ໝາຍ​ເຖິງ ບຸກຄົນ, ນິຕິບຸກຄົນ ຫຼື ​ການຈັດ​ຕັ້ງ ທີ່ຜະລິດ, ກຳກັບ, ສະແດງ ສ້າງສັນຜົນງານສິລະປະການສະແດງ ເຊັ່ນ ນັກປະດິດ​ແຕ່ງ, ນັກ​ກຳກັບ, ນັກສະ​ແດງ, ຜູ້​ລົງທຶນ;
6. **ການ​ບັນທຶກ​ສຽງ ແລະ​ ພາບ** ໝາຍ​ເຖິງ ການບັນທຶກຜົນງານ, ​ບົດ​ປະພັນ ​ແລ​ະ ການສະ​ແດງ​ ຂອງສິລະ​ປະຂະ​ແໜງ​ຕ່າງໆ ​ເຂົ້າ​​ໃນ​ອຸປະກອນ​ເອ​ເລັກ​ໂຕຣນິກ;
7. **ເດຊີເບວ (Decibel)** ໝາຍເຖິງ ຫົວໜ່ວຍວັດແທກຄວາມດັງຂອງສຽງ;
8. **ຜູ້​ຈໍາໜ່າຍ** ໝາຍ​ເຖິງ ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ​ ທີ່​ດໍາ​ເນີນ​ທຸລະ​ກິດ ກ່ຽວ​ກັບຜະລິດ​ຕະພັນ​ສິລະ​ປະການ​ສະ​ແດງ;
9. **ຜູ້​ນໍາ​ໃຊ້ສິລະ​ປະການ​ສະ​ແດງ** ໝາຍ​ເຖິງ​ ບຸກຄົນ, ນິຕິບຸກຄົນ ​ຫຼື ​ການຈັດ​ຕັ້ງ​ ທີ່​ນໍາ​ເອົາ ​ບົດ​ປະພັນ, ຜະລິດ​ຕະພັນ​ສິລະ​ປະການສະ​ແດງ​ ໄປ​ເຄື່ອນ​ໄຫວ​ສະ​ແດງ, ​ປະກອບ​ກິດຈະການ ​ຫຼື ​ໂຄສະນາ​ເຜີຍ​ແຜ່ດ້ານວັດ ທະນະທຳ ແລະ ສິລະປະການສະແດງ;
10. **ສິລະ​ປະທີ່​ເປັນ​ພິດ​ໄພ** ໝາຍ​ເຖິງ ສິລະ​ປະ ​ທີ່​ມີ​ເນື້ອ​ໃນ​ໂຄສະນາ​ບິດ​ເບືອນ, ໃສ່ຮ້າຍ​ປ້າຍ​ສີ​ຕໍ່​ແນວ ທາງ ນະ​ໂຍບາຍ, ​ກົດໝາຍ ​ແລະ ຮີດຄອງ​ປະ​ເພນີ​ອັນ​ດີງາມ ຂອງ​ຊາດ;
11. **ສິລະ​ປະລາມົກ​ອະນາ​ຈານ** ໝາຍ​ເຖິງ ບົດ​ປະພັນ, ການສະ​ແດງ ​ແລະ ​ຜະລິດ​ຕະພັນ​ ທີ່ມີລັກສະນະ ສົ່ງ​ເສີມ ​ການໃຊ້​ວາຈາ​​​ບໍ່​ສຸພາບ ຫຍາບ​ຄາຍ, ໂປ້​ເປືອຍ, ອວດ​ໂສມ​ ທີ່​​ເປັນ​ການກະ​ຕຸ້ນ​ອາລົມ​ທາງ​ເພດ;
12. **ສິລະ​ປະຊອດ​ກະຈາ** ໝາຍ​ເຖິງ​ ບົດ​ປະພັນ, ການ​ສະ​ແດງ​ສິລະ​ປະ ​ປະ​ເພດ​ຕ່າງໆ ທີ່ມີລັກສະນະສັບສົນປົນ​ເປ, ຕາບ​ຈູ​ນ ຊຶ່ງບໍ່​ຮູ້​​ທີ່​ມາຂອງ​ສິລະ​ປະ​ນັ້ນ;
13. **ເຈົ້າໜ້າທີ່ສິລະປະການສະແດງ** ໝາຍເຖິງ ພະນັກງານ-ລັດຖະກອນ ທີ່ເຮັດວຽກຄຸ້ມຄອງສິລະປະ ການສະແດງທຸກຂັ້ນ ທັງສູນກາງ ແລະ ທ້ອງຖິ່ນ;
14. **ສໍ້ໂກງເອົາລິຂະສິດ** ໝາຍເຖິງການນຳໃຊ້ເລ່ລ່ຽມ ຕົວະຍົວະຫຼອກລວງ ເພື່ອເຮັດໃຫ້ຜູ້ອື່ນມອບສິດທາງດ້ານຜົນງານ ການປະດິດແຕ່ງ, ສິລະປະກຳ, ວັນນະກຳ ແລະ ຜົນງານທາງດ້ານວິທະຍາສາດ ໃຫ້ຕົນ.

**ມາດຕາ 4 ນະ​ໂຍບາຍ​ຂອງ​ລັດ​ ກ່ຽວກັບ​ວຽກ​ງານ​ສິລະ​ປະການ​ສະ​ແດງ**

ລັດ ສົ່ງເສີມ ແລະ ພັດທະນາວຽກງານສິລະປະການສະແດງຂອງລັດ ໃຫ້ມີການຂະຫຍາຍຕົວ, ມີຄວາມເຂັ້ມແຂງ ແລະ ມີຄຸນນະພາບ ດ້ວຍການປະກອບບຸກຄະລາກອນ, ສະໜອງງົບປະມານ, ພາຫະນະ, ວັດຖູປະກອນເຕັກນິກ, ເຕັກໂນໂລຊີ ທີ່ທັນສະໄໝ.

ລັດ ຊຸກຍູ້, ສົ່ງ​ເສີມ​ໃຫ້​ບຸກຄົນ, ນິຕິບຸກຄົນ ຫຼື​ ການຈັດ​ຕັ້ງ ເປັນເຈົ້າການ ແລະ ມີ​ສ່ວນ​ຮ່ວມ​ໃນ​ການຟຶ້ນຟູ, ອະນຸລັກ, ພັດທະນາ, ເຜີຍແຜ່, ຊົມໃຊ້ສິລະປະການສະແດງ ທັງຮັບ​ເອົາສິລະປະອັນ​​ຍອດຍິ່ງ ຂອງ​ມວນ​ມະນຸດ ຢ່າງມີການເລືອກເຟັ້ນ, ເຮັດໃຫ້ຜະລິດຕະພັນສິລະປະການສະແດງ ມີຄວາມ​ອຸດົມ​ສົມບູນ ແລະ ​ຍືນ​ຍົງ; ເສີມ​ສ້າງ​ສິລະ​ປະວັດ​ທະນະ​ທໍາ ໃຫ້ມີ​ລັກສະນະຊາດ, ກ້າວໜ້າ ແລະ ມະຫາຊົນ ເພື່ອຕອບ​ສະໜອງ​ຄວາມ​ຮຽກຮ້ອງ​ຕ້ອງການທາງ​ດ້ານ​​ຈິດ​ໃຈ ຂອງ​ສັງຄົມ.

ລັດ ຊຸກຍູ້, ​ສົ່ງ​ເສີມ​ ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ເສີມຂະຫຍາຍພອນ​ສະຫວັນໃນການປະດິດ​ແຕ່ງ, ສະ​ແດງ ແລະ ສ້າງສັນຜະລິດຕະພັນສິລະປະການສະແດງ; ​ສ້າງ, ບຳລຸງ ແລະ ຍົກລະດັບຄວາມຮູ້, ຄວາມສາ ມາດທາງດ້ານການ​ເມືອງ, ວິຊາສະເພາະ, ວັດທະນະທຳ, ຄຸນສົມບັດ​, ສິນ​ທໍາ ​ແລະ ຈັນ​ຍາ​ບັນ ຂອງ​​ຜູ້​ເຄື່ອນ​ໄຫວວຽກ​ງານ​ສິລະ​ປະການ​ສະ​ແດງ.

**ມາດຕາ 5 ຫຼັກການ​ກ່ຽວກັບ​ວຽກ​ງານ​ສິລະ​ປະການ​ສະ​ແດງ**

ການເຄື່ອນໄຫວວຽກງານສິລະປະການສະແດງ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບແນວທາງ, ນະໂຍບາຍ, ກົດໝາຍ, ມູນເຊື້ອວັດທະນະທຳ ແລະ ຮີດຄອງປະເພນີອັນດີ ງາມຂອງຊາດ;
2. ສັນລະເສີນ ຄວາມອຸດົມຮັ່ງມີ, ສວຍສົດງົດງາມ ຂອງປະເທດຊາດ, ມູນເຊື້ອວິລະກຳອັນພິລະອາດຫານ, ຄວາມດຸໝັ່ນຂະຫຍັນພຽນ, ປະດິດສ້າງ ຂອງບັນພະບູລຸດ ແລະ ປະຊາຊົນລາວບັນດາເຜົ່າ ໃນແຕ່ລະຍຸກສະໄໝ;
3. ສຶກສາອົບຮົມ ນ້ຳໃຈຮັກຊາດ, ຮັກລະບອບປະຊາທິປະໄຕປະຊາຊົນ, ໃຫ້ທົ່ວປວງຊົນມີຄວາມຕື່ນຕົວເຂົ້າຮ່ວມ ໃນພາລະກິດປົກປັກຮັກສາ ແລະ ພັດທະນາປະເທດຊາດ;
4. ສ້າງຄວາມສາມັກຄີໃນ ຄອບຄົວ, ສັງຄົມ ແລະ ຄວາມປອງດອງພາຍໃນຊາດ, ສົ່ງເສີມ ແລະ ອະນຸລັກວັດ ທະນະທຳ, ສິລະປະວັນນະຄະດີອັນດີງາມຂອງຊາດ ແລະ ຂອງເຜົ່າ, ຕໍານິວິຈານສິ່ງ​ຫຍໍ້​ທໍ້ໃນສັງຄົມ, ປະກອບ ສ່ວນເຂົ້າໃນການແກ້​ໄຂສິ່ງກີດຂວາງຖ່ວງດຶງຄວາມກ້າວໜ້າ ຂອງປະເທດ​​ຊາດ;
5. ສັງສັນບັນເທີງ ດ້ວຍຫຼາຍຮູບຫຼາຍສີ ເພື່ອຕອບສະໜອງຄວາມຮຽກຮ້ອງຕ້ອງການທາງດ້ານຈິດໃຈ, ເປັນສື່ສໍາພັນ ຂອງສັງຄົມ, ເຊື່ອມໂຍງກັບພາກພື້ນ ແລະ ສາກົນ ໂດຍມີການເລືອກເຟັ້ນ.

**ມາດຕາ 6 ສິດ ແລະ ພັນທະຂອງພົນລະເມືອງ ຕໍ່ສິລະປະການສະແດງ**

ພົນລະເມືອງທຸກຄົນ ມີ​ສິດ​ໄດ້​ຮັບ​ຂໍ້​ມູນ ​ຂ່າວສານ, ສາລະ​ຄວາມ​ຮູ້, ສາລະ​ບັນ​ເທີ​ງ ​ແລະ ​ຊົມ​ໃຊ້ຜະລິດ​ຕະພັນ​ສິລະ​ປະການ​ສະ​ແດງ​​, ມູນ​ເຊື້ອ​ສິລະ​ປະວັດທະນະ​ທໍາ ແລະ ຮີດຄອງ​ປະ​ເພນີ​ອັນ​ດີງາມ ​ຂອງ​ຊາດ, ຂອງ​ເຜົ່າ ແລະ ມີພັນທະໃນການຟື້ນຟູ, ອະນຸລັກ, ພັດທະນາ, ປົກປັກຮັກສາ, ສົ່ງເສີມ, ເຜີຍແຜ່ ແລະ ສືບທອດວຽກງານສິ ລະປະການສະແດງ ຂອງຊາດ, ຂອງເຜົ່າ; ປະກອບສ່ວນຕ້ານ, ສະກັດກັ້ນ ແລະ ແກ້ໄຂປາກົດການຫຍໍ້ທໍ້ໃນການ ເຄື່ອນໄຫວທາງດ້ານສິລະປະວັດທະນະທໍາໃນສັງຄົມ.

**ມາດຕາ 7 ຂອບ​ເຂດ​ການ​ນໍາ​ໃຊ້​ກົດໝາຍ**

ກົດໝາຍສະ​ບັບນີ້ ນໍາ​ໃຊ້​ສໍາລັບ​ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ​ແລະ ​ຕ່າງປະ​ເທດ ​ທີ່ພົວ ພັນກັບ​​ວຽກ​ງານ​ສິລະ​ປະການ​ສະ​ແດງ ຢູ່ ດິນ​ແດນ ຂອງ ສປປ ລາວ.

**ມາດຕາ 8 ການຮ່ວມມືກັບສາກົນ**

ລັດສົ່ງເສີມການພົວພັນຮ່ວມມື ກັບຕ່າງປະເທດ, ພາກພື້ນ ແລະ ສາກົນ ດ້ວຍການແລກປ່ຽນ ສິລະປະ ວັດທະນະທໍາ, ສິລະປະການສະແດງ, ພັດທະນາບຸກຄະລາກອນ, ເຕັກໂນໂລຊີ, ຂໍ້ມູນ ຂ່າວສານ ເພື່ອເຮັດໃຫ້ວຽກງານສິລະປະການສະແດງ ມີຄຸນນະພາບ ແລະ ທັນສະໄໝ ບົນພື້ນຖານການເຄົາລົບກົດໝາຍ ແລະ ຮີດຄອງປະເພນີອັນດີງານ ຂອງກັນ ແລະ ກັນ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກ​ທີ II**

**ສິລະ​ປະການ​ສະ​ແດງ**

**ໝວດທີ 1**

**ປະເພດ​ສິລະ​ປະການ​ສະ​ແດງ**

**ມາດຕາ 9 ປະ​ເພດ​ສິລະ​ປະການ​ສະ​ແດງ**

ສິລະ​ປະການ​ສະ​ແດງ ຕົ້ນຕໍ ​ມີ ດັ່ງ​ນີ້:

1. ການຂັບ, ລໍາ​ທ້ອງ​ຖິ່ນ, ຊົນເຜົ່າ ​ແລະ ​ເພງຮ້ອງ​;
2. ດົນຕີ ​ພື້ນ​ເມືອງ, ​ຊົນເຜົ່າ ແລະ ​ສາກົນ;
3. ການຟ້ອນ ​ພື້ນ​ເມືອງ, ​​ຊົນເຜົ່າ, ລາວສະໄໝ​ ແລະ ​ສາກົນ;
4. ກາຍຍະ​ສິນ ແລະ ວິທະຍາກົນ​;
5. ລະຄອນ​;
6. ການສະແດງເດີນແບບ;
7. ປະເພນີມ່ວນຊື່ນ ຂອງປະຊາຊົນລາວ​ບັນດາເຜົ່າ.

**ມາດຕາ 10 ການຂັບ, ລໍາ​ທ້ອງ​ຖິ່ນ, ​ຊົນເຜົ່າ** **​ແລະ ​ເພງຮ້ອງ​**

ການຂັບ ແມ່ນ ​ສິລະ​ປະ​​ດ້ານສຽງ​ ໂດຍມີ​ເນື້ອຮ້ອງ, ທຳນອງ, ຈັງຫວະທີ່​ເປັນເອກະລັກ​ ຂອງທ້ອງ​ຖິ່ນ ​ແລະ ຊົນເຜົ່າ ທາງພາກເໜືອ ຫາ ພາກກາງຂອງລາວ ​ເຊັ່ນ ຂັບທຸ້ມຫຼວງພະບາງ, ຂັບອ່ານໜັງສື, ຂັບສະຫຼາງ, ຂັບສາມສ້າວສອງຄອນລອດໄຄ້, ຂັບນາກສະດຸ້ງ, ຂັບງື່ມ, ຂັບຊຽງຂວາງ, ຂັບຊໍາເໜືອ, ຂັບລື້, ຂັບໄຕດໍາ, ຂັບໄຕແດງ, ຂັບໄຕຂາວ, ເສື້ອງ, ຂັບກະເລີ່ງ, ຂັບມົ້ງ, ຂັບເຈີມອາຍ, ຂັບເຕີມ, ຂັບຈ້ອຍຍວນ, ຂັບລ່ອງຮຸ່ງ, ຂັບກັບເກົ່າ, ຂັບທົ່ງ, ຂັບສະເລາະ, ຂັບຢ້າວ ຫຼື ອິ່ວມ່ຽນ, ຂັບງ້ອມ, ຂັບດອກດິນ, ຂັບມ້າຢ້ອງ, ຂັບຄາງ, ຂັບຜູ້ນ້ອຍ, ຂັບໄຕວາດ, ຂັບ ເມີ້ຍ, ຂັບຍໍ້, ຂັບໂອ້, ຂັບຕຸມ ແລະ ອື່ນໆ.

ການລຳ **​**ແມ່ນ ​ສິລະ​ປະ​​ດ້ານສຽງ​ ໂດຍມີ​ເນື້ອຮ້ອງ, ທຳນອງ, ຈັງຫວະທີ່​ເປັນເອກະລັກ​ ຂອງທ້ອງ​ຖິ່ນ ​ແລະ ຊົນເຜົ່າ ທາງພາກກາງ ຫາ ພາກໃຕ້ຂອງລາວ ​ເຊັ່ນ ລໍາຄູ່, ລໍາກອນຜະຫຍາທ້ອງຖິ່ນ, ລໍາລ່ອງ, ລໍາເລື່ອງ, ລໍາເຕີ້ຍ, ລໍາຊິ້ງ, ລໍາເພີນ, ລໍາເດີນ, ລໍາເຕີ້ຍຫົວໂນນຕານ, ລໍາມະຫາໄຊ, ລໍາຄອນສະຫວັນ, ລໍາຕັ່ງຫວາຍ, ລໍາຜູ້ໄທ, ລໍາບ້ານຊອກ, ລໍາສາລະວັນ, ລໍາສີພັນດອນ, ລໍາໂສມ, ລໍາອັດຕະປື, ລໍາຕະໂອ້ຍ, ລໍາກະເລີ້ຍ, ລໍາຕະເລມອນ, ລໍາບ້ານທົ່ງ, ລໍາບັງລອງ, ລໍາເຈິ, ລໍາເຢາະສະກາ, ລໍາລະໝອດ, ລໍາໂປຣມ, ລໍາຕະເອີຍລະເອີຍ, ລໍາຕະມ້ວນ, ລໍາປະລາໜ້ອຍຕອງ, ລໍາກະເລີ່ຍ, ລໍາຈະເປັນຣ໌, ລໍາປີຣລ໌, ລໍາຢະ, ລໍາເຈືອງ, ລໍາກະຢ່ອງ ແລະ ອື່ນໆ.

ເພງຮ້ອງ ​ແມ່ນສິລະ​ປະ​ດ້ານ​ສຽງ ໂດຍ​ມີເນື້ອ​ຮ້ອງ, ທໍາ​ນອງ, ຈັງຫວະ ທີ່​ມີ​ລັກສະນະ​​ຊາດ ​ແລະ​ ສາກົນ ເຊັ່ນ ເພງລາວເດີມ, ເພງປະຕິວັດ, ເພງລາວສະໄໝ ແລະ ເພງສາກົນ.

**ມາດຕາ 11 ດົນຕີ​ພື້ນ​ເມືອງ, ຊົນເຜົ່າ** **​ແລະ ດົນຕີ​ສາກົນ**

ດົນຕີ​ພື້ນ​ເມືອງ ​ແມ່ນ ສິລະ​ປະ​ດ້ານ​ສຽງ ຊຶ່ງໄດ້ມາຈາກເຄື່ອງດົນຕີ ປະ​ເພດ​ຕ່າງໆ ປະກອບດ້ວຍເຄື່ອງ ດີດ, ສີ, ຕີ, ເປົ່າ ປະຈໍາຊາດມີມາຄູ່ຊາດລາວແຕ່ບູຮານນະການ ເຊັ່ນ:

* ປະເພດເຄື່ອງດີດ: ກະຈັບປີ່, ຫຶນ ແລະ ອື່ນໆ;
* ປະເພດເຄື່ອງສີ: ຊໍອີ້, ຊໍອູ້, ຊໍບັ້ງໄມ້ເຮ້ຍ, ຊໍນໍ້າເຕົ້າ ແລະ ອື່ນໆ;
* ປະເພດເຄື່ອງຕີ: ລະນາດເອກ, ລະນາດທຸ້ມ, ຄ້ອງວົງເອກ, ຄ້ອງວົງທຸ້ມ, ຂິມ, ຄ້ອງບ້າງຜາງຫາດ, ກອງຫຼວງ, ກອງທັດ, ກອງຫາງ, ກອງຕະໂພນ, ກອງປິ່ງ, ກອງຕຶງ, ກອງແຕ້, ກອງບັ້ງໄມ້ໄຜ່, ໂປງ, ກະລໍ, ໄມ້ກັບ, ໄມ້ງັບແງັບ, ສາບ, ຊິ່ງ, ແຊ່ງ, ເກິ່ງ ແລະ ອື່ນໆ;
* ປະເພດເປົ່າ: ແຄນ, ຂຸ່ຍ, ໂຫວດ, ສະໄນ, ຕ໋ອດ, ໃບໄມ້ ແລະ ອື່ນໆ;

ດົນຕີ​ສາກົນ ​ແມ່ນ ເຄື່ອງດົນຕີ ຂອງບັນດາປະຊາຊາດ ທີ່ນິຍົມຊົມໃຊ້ ໃນທົ່ວໂລກ.

**ມາດຕາ 12 ການຟ້ອນ​ ພື້ນ​ເມືອງ, ຊົນເຜົ່າ, ລາວສະໄໝ** **​ແລະ ​ສາກົນ**

ການຟ້ອນພື້ນເມືອງ**,** ຊົນເຜົ່າ, ລາວສະໄໝ ແລະ ສາກົນ ແມ່ນ ​ສິລະ​ປະການ​ເຄື່ອນ​ເໜັງ ຂອງ​ຮ່າງກາຍທີ່​​ປະກອບເປັນ​ຈັງ​ຫວະ, ລີລາ​ທ່າ​ທາງ ເພື່ອສະແດງອາລົມ​ຈິດ ​ຕາມຈຸດປະສົງ ແລະ ຈິນຕະນາການ​ ຂອງຜູ້ປະດິດແຕ່ງ ຊຶ່ງມີຮູບແບບ ດັ່ງນີ້:

* ຟ້ອນພື້ນເມືອງລາວເດີມ ເປັນຕົ້ນ ຟ້ອນພະລັກພະລາມ, ຟ້ອນນາງແກ້ວ, ຟ້ອນກິນນະລີລົງສົງ, ຟ້ອນລາວແພນ, ຟ້ອນລໍາວົງ, ຟ້ອນຈໍາປາເມືອງລາວ ແລະ ອື່ນໆ;
* ຟ້ອນຊົນເຜົ່າ ເປັນຕົ້ນ ຟ້ອນຊົມຜົນເກັບກ່ຽວ, ເຜົ່າມົ້ງມ່ວນຊື່ນກິນຈຽງ, ບຸນຄູນເຂົ້າ, ເຕັ້ນແຊ, ຫາປາ, ເຊີ້ງບັ້ງໄຟ, ເຊີ້ງຊ່ວງເຮືອ, ບຸນຫົດນ້ຳ, ຕີກອງຜູ້ນ້ອຍ ແລະ ອື່ນໆ;
* ຟ້ອນລາວສະໄໝ ເປັນຕົ້ນ ຟ້ອນລໍາວົງທ່າເຊີນຊວນ, ຈັງຫວະສາລະວັນ, ພູໄທ, ຕັ່ງຫວາຍ, ສີພັນດອນ, ຄອນສະຫວັນ, ຂັບທຸ້ມຫຼວງພະບາງ, ສະຫຼັບຟັັນປາ, ຈັງຫວະສະລົບລາວ, ລິມໂບລັອກລາວ, ດິສ໌ໂກລາວ ແລະ ອື່ນໆ;
* ການ​ຟ້ອນ​ສາກົນ ທີ່ນິຍົມຂອງບັນດາປະຊາຊາດ ເປັນຕົ້ນ ຈັງຫວະວານສ໌, ສະໂລ, ສະລຸບປີ, ສະໂລ ຣັອກ, ແທັງໂກ, ຣຸມບາ, ຊ່າຊ່າຊ່າ, ຣັອກ, ດິສໂກ ແລະ ອື່ນໆ.

**ມາດຕາ 13 ກາຍຍະ​ສິນ ແລະ ວິທະຍາກົນ**

ກາຍຍະ​ສິນ ແມ່ນ ສິລະ​ປະການສະ​ແດງ​ ທີ່ໃຊ້​ພະລັງ​ກາຍ, ອາລົມ​ຈິດ ຂອງ​ຄົນ ​ຫຼື​ ຄົນກັບສັດ ທີ່ມີ​ອຸປະ ກອນ​ ປະກອບເປັນ​ລາຍການ​ສະ​ແດງ.

ວິທະຍາ​ກົນ ແມ່ນ ​ສິລະ​ປະການ​ສະ​ແດງ ​ທີ່​ນຳ​ໃຊ້ຮ່າງກາຍຂອງ​ຄົນ, ວັດ​ຖູປະກອນ, ເຕັກນິກ​ວິທະຍາສາດ ທີ່​ມີ​ການສະແດງອອກຢ່າງຊຳ​ນານ​ ແລະ ຄ່ອງ​ແຄ້ວ​ວ່ອງ​ໄວ.

**ມາດຕາ 14 ລະຄອນ​​**

ລະຄອນ ແມ່ນ ສິລະ​ປະການ​ສະ​ແດງ ​ທີ່​ນໍາ​ໃຊ້​​ຮ່າງກາຍ, ພາສາ​ເວົ້າ​, ອຸປະກອນ​ ຕາມອາລົມຈິດ ​ແລະ​ ອະ ລິຍະ​ບົດ​ຕ່າງໆ.

ລະຄອນ​​ ປະກອບດ້ວຍຫຼາຍປະເພດເປັນຕົ້ນ ລະຄອນ​ເວົ້າ, ລະຄອນ​ລໍາ, ລະຄອນ​ຕຸກກະຕາ, ລະຄອນ​ຟ້ອນ, ລະຄອນ​ເພງ, ລະຄອນ​ຕະຫຼົກ, ລະຄອນ​ກືກ, ໂຕ້ວາທີ, ເລົ່າເລື່ອງຊວນຫົວ, ລະຄອນ​ວິທະຍຸ, ລະຄອນ​ໂທ ລະພາບ.

**ມາດຕາ 15 ການສະແດງເດີນແບບ**

ການສະແດງເດີນແບບ ແມ່ນ ການນໍາສະເໜີແບບເຄື່ອງນຸ່ງ, ເຄື່ອງເອ້ຢ້ອງ ແລະ ການແຕ່ງກາຍ ແບບດັ່ງເດີມ ຫຼື ແບບປະຍຸກ ຂອງປະຊາຊົນລາວບັນດາເຜົ່າ ແລະ ຍຸກສະໄໝ.

**ມາດຕາ 16 ປະເພນີມ່ວນຊື່ນ**

ປະເພນີມ່ວນຊື່ນ ແມ່ນງານບຸນ, ເທດສະການ, ມະຫາກໍາ ຕາມຄວາມເຊື່ອຖືຂອງປະຊາຊົນລາວບັນດາ ເຜົ່າ.

**ໝວດ​ທີ 2**

**ລັກສະນະຂອງ​ສິລະ​ປະການ​ສະ​ແດງ**

**ມາດຕາ 17 ລັກສະນະຂອງ​ສິລະ​ປະການ​ສະ​ແດງ**

ສິລະປະການສະແດງ ມີລັກສະນະ ດັ່ງນີ້:

1. ລັກສະນະຊາດ;
2. ລັກສະນະກ້າວໜ້າ;
3. ລັກສະນະມະຫາຊົນ.

**ມາດຕາ 18 ລັກສະນະຊາດ**

ສິລະປະການສະແດງ ທີ່ມີລັກສະນະຊາດ ຕ້ອງສ່ອງແສງເຖິງ ຂະນົບທຳນຽມ, ຮີດຄອງປະເພນີ ແລະ ມູນ ເຊື້ອສິລະປະວັດທະນະທຳ ທີ່ເປັນເອກະລັກຂອງຊາດ, ຂອງເຜົ່າ.

**ມາດຕາ 19 ລັກສະນະກ້າວໜ້າ**

ສິລະປະການສະແດງ ທີ່ມີລັກສະນະກ້າວໜ້າ ຕ້ອງສ່ອງແສງເຖິງການເສີມຂະຫຍາຍຄຸນຄ່າ ຂອງວັດທະ ນະທຳແຫ່ງຊາດ ສົມທົບກັບການຮັບເອົາຄຸນຄ່າ ວັດທະນະທຳອັນດີງາມຂອງມວນມະນຸດ ຢ່າງມີການເລືອກເຟັ້ນ, ສອດຄ່ອງກັບແນວທາງ ນະໂຍບາຍ, ກົດໝາຍ, ຕຳນິວິຈານປາກົດການຫຍໍ້ທໍ້ຕ່າງໆໃນສັງຄົມ ແລະ ຕອບຕ້ານຖ້ອຍທຳນອງທີ່ບິດເບືອນ, ໃສ່ຮ້າຍປ້າຍສີ ທີ່ສ້າງຄວາມເສື່ອມເສຍຕໍ່ຜົນປະໂຫຍດ ຂອງຊາດ ແລະ ປະຊາຊົນ.

**ມາດຕາ 20 ລັກສະນະມະຫາຊົນ**

ສິລະປະການສະແດງ ທີ່ມີລັກສະນະມະຫາຊົນ ຕ້ອງສ່ອງແສງເຖິງການເສີມຂະຫຍາຍຄຸນຄ່າຂອງວັດທະ ນະທຳແຫ່ງຊາດ ຊຶ່ງມະຫາຊົນເປັນຜູ້ສ້າງສັນ, ຊົມໃຊ້, ມີສ່ວນຮ່ວມໃນການປົກປັກຮັກສາ ແລະ ເສີມຂະຫຍາຍ, ມີບົດບາດສຳຄັນໃນການສ້າງ​ຄວາມຮັກ​ແພງ, ສາມັກຄີ​ປອງ​ດອງ, ການປົກປັກຮັກສາ​ທໍາ​ມະ​ຊາດ​, ສ້າງຄວາມຮັກ, ຄວາມຫວັງ​, ຄວາມເບີກບານມ່ວນຊື່ນ, ຄວາມເຊື່ອ​ໝັ້ນ​ຕໍ່​ອະນາຄົດ ​ຂອງ​ຕົນ ​ແລະ ຂອງ​ປະ​ເທດ​ຊາດ.

**ພາກທີ III**

**ສິລະປິນ ແລະ ນາມມະຍົດສິລະປິນ**

**ໝວດທີ 1**

**ສິລະປິນ**

**ມາດຕາ 21 ສິລະປິນ**

ສິລະປິນ ແມ່ນ ນັກປະດິດແຕ່ງ, ນັກອອກແບບ, ນັກສະແດງ, ນັກກໍາກັບ ທີ່ເຄື່ອນໄຫວວຽກງານສິລະປະການສະແດງ.

**ມາດຕາ 22 ການຂຶ້ນທະບຽນສິລະປິນ**

ສິລະປິນທຸກຄົນ ແລະ ສິລະປະການສະແດງທຸກປະເພດ ຕ້ອງໄດ້ຂຶ້ນທະບຽນ ນຳຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ.

**ມາດຕາ 23 ປະເພດສິລະປິນ**

ສິລະປິນ ທີ່ເຄື່ອນໄຫວວຽກງານສິລະປະການສະແດງ ແບ່ງອອກເປັນ ສາມ ປະເພດ ຄື

1. ສິລະປິນອາຊີບ;
2. ສິລະປິນເຄິ່ງອາຊີບ;
3. ສິລະປິນສະໝັກຫຼິ້ນ.

**ມາດຕາ 24 ສິລະປິນອາຊີບ**

ສິລະປິນອາຊີບ ແມ່ນ ບຸກຄົນ, ນິຕິບຸກຄົນ ​ຫຼື​ ການຈັດ​ຕັ້ງ ທີ່ເຄື່ອນໄຫວວຽກງານສິລະປະການສະແດງ ປະເພດຕ່າງໆ ເປັນອາຊີບຕົ້ນຕໍ ເຊັ່ນ ກອງສະແດງ ທີ່ການຈັດຕັ້ງຂອງລັດ ຫຼື​ ເອກະ​ຊົນ​ຄຸ້ມ​ຄອງທາງດ້ານວິຊາການ, ບຸກຄະລາກອນ, ງົບປະມານ ແລະ ການປະກອບວັດຖຸເຕັກນິກ ຢ່າງເປັນລະບົບຄົບຊຸດ.

**ມາດຕາ 25 ສິລະປິນເຄິ່ງອາຊີບ**

ສິລະປິນເຄິ່ງອາຊີບ ແມ່ນ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ປະກອບກິດຈະການດ້ານສິລະປະການສະແດງເປັນອາຊີບສຳຮອງ ຄຽງຄູ່ກັບການປະກອບອາຊີບອື່ນ.

**ມາດຕາ 26 ສິລະປິນສະໝັກຫຼິ້ນ**

ສິລະປິນສະໝັກຫຼິ້ນ ແມ່ນ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຄື່ອນໄຫວວຽກງານສິລະປະການສະແດງ ເປັນບາງຄັ້ງຄາວ, ບາງໄລຍະຕາມກາລະໂອກາດ ແລະ ເງື່ອນໄຂ.

**ມາດຕາ 27 ສິດຂອງສິລະປິນ**

ສິລະປິນ ມີ ສິດ ດັ່ງນີ້:

1. ຄົ້ນຄວ້າ, ສຶກສາຮ່ຳຮຽນ ເພື່ອຍົກລະດັບທິດສະດີທາງດ້ານການເມືອງ, ວິຊາສະເພາະ ແລະ ວັດທະນະທຳ;
2. ຄົ້ນຄວ້າ, ປະດິດຄິດແຕ່ງ ແລະ ສະແດງຜົນງານຂອງຕົນ ທີ່ໄດ້ຮັບອະນຸຍາດ;
3. ສະເໜີຂໍການຢັ້ງຢືນຜົນງານສິລະປະການສະແດງຂອງຕົນ ແລະ ໄດ້ຮັບການປົກປ້ອງລິຂະສິດ ຕາມກົດໝາຍ;
4. ເຄື່ອນໄຫວ ຫຼື ດຳເນີນທຸລະກິດສິລະປະການສະແດງ ທີ່ຖືກຕ້ອງຕາມກົດໝາຍ;
5. ສ້າງ​ຕັ້ງ​ ຫຼື ເຂົ້າຮວ່ມ ສະມາຄົມວິຊາ​ຊີບ, ສູນ, ສະ​ໂມ​ສອນ, ມູນນິທິ​ກ່ຽວກັບສິລະປະການສະແດງ ເພື່ອ​ສັງຄົມທີ່ຖືກຕ້ອງ​ຕາມກົດໝາຍ​;
6. ນຳໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 28 ພັນທະຂອງສິລະປິນ**

ສິລະປິນ ມີ ພັນທະ ດັ່ງນີ້:

1. ຟື້ນ​ຟູ, ອະນຸລັກ, ພັດທະນາ ແລະ​ ເສີມຂະຫຍາຍມູນເຊື້ອ ສິລະປະວັດທະນະທຳ, ຮີດຄອງປະເພນີອັນດີງາມ ຂອງຊາດ, ຂອງເຜົ່າ;
2. ໂຄສະນາເຜີຍແຜ່ ແນວທາງ ນະໂຍບາຍ, ລັດຖະທຳມະນູນ, ກົດໝາຍ ໂດຍຜ່ານການເຄື່ອນໄຫວສິລະປະການສະແດງ;
3. ຖ່າຍທອດຄວາມຮູ້, ຄວາມສາມາດ, ບົດຮຽນ, ປະສົບການຕ່າງໆ ເພື່ອບຳລຸງສ້າງສິລະປິນຮຸ່ນສືບທອດ;
4. ຕ້ານ ແລະ ສະກັດກັ້ນປາກົດການຫຍໍ້ທໍ້ທາງດ້ານວັດທະນະທໍາໃນສັງຄົມ;
5. ມອບສຳເນົາການ​ປະດິດ​ແຕ່ງ ​ແລະ ຜະລິດຕະພັນສິລະປະການສະແດງຂອງຕົນ ໃຫ້ແກ່ອົງການທີ່ກ່ຽວຂ້ອງ ເພື່ອເປັນມໍຣະດົກ​​ໃນການຄົ້ນຄວ້າ, ສຶກສາຮ່ຳຮຽນ;
6. ເສຍພາສີ, ອາກອນ, ຄ່າທຳນຽມ ແລະ ປະຕິບັດພັນທະອື່ນ ​ຕາມ​​ທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ນາມມະຍົດສິລະປິນ**

**ມາດຕາ 29 ນາມມະຍົດສິລະປິນ**

ນາມມະຍົດສິລະປິນ ແມ່ນ ການຢັ້ງຢືນຜົນງານທີ່ໂດດເດັ່ນ ແລະ ຄຸນງາມຄວາມດີຂອງສິລະປິນ ທີ່ມີຕໍ່ປະເທດຊາດ ຊຶ່ງເປັນທີ່ຍອມຮັບຂອງສັງຄົມ.

ນາມມະຍົດສິລະປິນ ມີ ສອງ ປະເພດ ດັ່ງນີ້:

1. ສິລະປິນແຫ່ງຊາດ;
2. ສິລະປິນດີເດັ່ນ.

**ມາດຕາ 30 ສິລະປິນແຫ່ງຊາດ**

ສິລະປິນແຫ່ງຊາດ ແມ່ນ ຜູ້ໄດ້ຮັບນາມມະຍົດຂັ້ນສູງສຸດ ໂດຍການຮັບຮອງຂອງປະທານປະເທດ ແຫ່ງ ສປປ ລາວ.

ສິລະປິນແຫ່ງຊາດ ຕ້ອງມີເງື່ອນໄຂ ດັ່ງນີ້:

1. ເປັນຜູ້ມີຄຸນສົມບັດ, ສິນທຳ, ມີຄວາມຮູ້, ຄວາມສາມາດ ແລະ ຈົງຮັກພັກດີຕໍ່ປະເທດຊາດ ແລະ ປະຊາຊົນລາວບັນດາເຜົ່າ;
2. ມີຜົນງານອັນໂດດເດັ່ນໃດໜຶ່ງ ໃນການອະນຸລັກຮັກສາ, ເສີມຂະຫຍາຍ ແລະ ປະດິດຄິດສ້າງສິລະປະວັດທະນະທໍາ, ມີບົດປະພັນ, ຜະລິດຕະພັນ ແລະ ການສະແດງ ເປັນທີ່ຍອມຮັບຂອງສັງຄົມ ທັງພາຍໃນ ແລະ ຕ່າງປະເທດ;
3. ເປັນຜູ້ໄດ້ປະກອບສ່ວນຢ່າງຕັ້ງໜ້າເຂົ້າໃນຂະບວນການ ສິລະປະວັດທະນະທໍາໃນແຕ່ລະໄລຍະ, ສ້າງຮຸ່ນຄົນສືບທອດ, ຖ່າຍທອດບົດຮຽນ, ປະສົບການ ໃຫ້ເພື່ອນຮ່ວມງານຢ່າງຈິງໃຈ;
4. ເປັນຜູ້ໄດ້ປະກອບສ່ວນເຂົ້າໃນຂະບວນການວຽກງານສິລະປະວັດທະນະທຳ ແລະ ປະກອບວິຊາຊີບຂອງຕົນ ເປັນໄລຍະເວລາບໍ່ຕ່ຳກວ່າ ສິບຫ້າ ປີ ແລະ ຕ້ອງໄດ້ຮັບນາມມະຍົດສິລະປິນດີເດັ່ນມາກ່ອນ.

**ມາດຕາ 31 ສິລະປິນດີເດັ່ນ**

ສິລະປິນດີເດັ່ນ ແມ່ນ ຜູ້ໄດ້ຮັບນາມມະຍົດ ໂດຍການຮັບຮອງຂອງນາຍົກລັດຖະມົນຕີ ແຫ່ງ ສປປ ລາວ.

ສິລະປິນດີເດັ່ນ ຕ້ອງມີເງື່ອນໄຂ ຕາມທີ່ໄດ້ກໍານົດໄວ້ໃນມາດຕາ 30 ຂໍ້ 1, 2 ແລະ 3 ຂອງກົດໝາຍສະ ບັບນີ້ ແລະ ໄດ້ປະກອບສ່ວນເຂົ້າໃນຂະບວນການວຽກງານສິລະປະວັດທະນະທຳ ແລະ ປະກອບວິຊາຊີບ ຂອງຕົນເປັນໄລຍະເວລາບໍ່ຕ່ຳກວ່າ ສິບ ປີ.

**ມາດຕາ 32 ອົງການທີ່ມີສິດສະເໜີນາມມະຍົດສິລະປິນ**

ອົງການທີ່ມີສິດສະເໜີນາມມະຍົດສິລະປິນດີເດັ່ນ ມີ ດັ່ງນີ້:

1. ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ;
2. ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ;
3. ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ;
4. ສະມາຄົມສິລະປິນລາວ.

**ມາດຕາ 33 ນະໂຍບາຍຕໍ່ສິລະປິນທີ່ໄດ້ຮັບນາມມະຍົດ**

ສິລະປິນທີ່ໄດ້ຮັບນາມມະຍົດ ຈະໄດ້ຮັບນະໂຍບາຍ ດັ່ງນີ້:

1. ໄດ້ຮັບໃບຢັ້ງຢືນ ແລະ ຫຼຽນນາມມະຍົດ;
2. ໄດ້ຮັບນະໂຍບາຍ ທີ່ເປັນວັດຖຸ ແລະ ຈິດໃຈອື່ນໆ ຕາມຄວາມເໝາະສົມ.

**ພາກທີ IV**

**ການເຄື່ອນໄຫວຂອງສິລະປິນ ແລະ ສິລະປະການສະແດງ**

**ໝວດທີ 1**

**ການເຄື່ອນໄຫວຂອງສິລະປິນ**

**ມາດຕາ 34 ຂອບເຂດການເຄື່ອນໄຫວຂອງສິລະປິນ**

ສິລະປິນອາຊີບ, ເຄິ່ງອາຊີບ ແລະ ສະໝັກຫຼິ້ນ ເຄື່ອນໄຫວເພື່ອຟື້ນ​ຟູ, ອະນຸລັກ, ພັດທະນາ, ຊຸກຍູ້, ປຸກ ລະດົມ, ສ້າງສັນບັນຍາກາດເບີກບານມ່ວນຊື່ນໃນສັງຄົມ​ ທັງພາຍ​ໃນ ແລະ ​ຕ່າງປະ​​ເທດ.

**ມາດຕາ 35 ການເຂົ້າຮ່ວມເຄື່ອນໄຫວກິດຈະກຳອື່ນ**

ສິລະປິນ ສາມາດເຂົ້າຮ່ວມຂະບວນການແຂ່ງຂັນ ເພື່ອສົ່ງເສີມຄວາມຮູ້, ຄວາມສາມາດ ແລະ ພອນສະ ຫວັນຂອງຕົນ ປະກອບສ່ວນສ້າງສີສັນບັນເທີງ ໃນງານມະໂຫລານສິລະປະວັດທະນະທໍາພື້ນເມືອງບັນດາເຜົ່າ, ພາກພື້ນ ແລະ ສາກົນ; ເປັນຕົວແທນໃນການເຜີຍແຜ່ ສິລະປະວັດທະນະທໍາອັນດີງາມ ຂອງຊາດ, ຂອງເຜົ່າ ເພື່ອສ້າງຄວາມສາມັກຄີມິດຕະພາບ ແລະ ການຮ່ວມມືກັບບັນດາປະເທດ ໃນພາກພື້ນ ແລະ ສາກົນ.

**ມາດຕາ 36 ຈັນຍາບັນ, ມາລະຍາດ ແລະ ການແຕ່ງກາຍຂອງສິລະປິນ**

ໃນການເຄື່ອນໄຫວສິລະປະການສະແດງ ສິລະປິນ ຕ້ອງມີຈັນຍາບັນ ແລະ ມາລະຍາດ ດັ່ງນີ້:

* ຮັກອາຊີບ, ຊື່​ຕົງ​ຕໍ່​ເວລາ, ນັບຖືບົດປະພັນ ​ແລະ ບົດບາດຂອງຕົວລະຄອນ ທີ່ຕົນຮັບສະແດງ;
* ໃຫ້ກຽດ​ຜູ້​ຊົມ, ເພື່ອນຮ່ວມງານ​​, ​ປະຕິບັດ​ຕາມຜູ້ກຳກັບຄວບຄຸມການສະແດງ ຢ່າງເຂັ້ມງວດ;
* ສຸມທຸກຄວາມຮູ້, ຄວາມສາມາດ, ອາລົມຈິດ, ທ່າທີລີລາຕ່າງໆ ເພື່ອສະແດງຕາມບົດບາດ ແລະ ຈຸດ ປະສົງຂອງບົດປະພັນ.

ໃນເວລາປະຕິບັດໜ້າທີ່ການສະແດງຢູ່ສະຖານທີ່ຕ່າງໆ ສິລະປິນທຸກຄົນຕ້ອງແຕ່ງກາຍ ໃຫ້ຖືກຕ້ອງເໝາະສົມກັບກາລະເທສະ, ຕາມບົດບາດຂອງຕົວລະຄອນ ທີ່ຕົນເອງກໍາລັງຮັບບົດສະແດງຢູ່. ການນຸ່ງຖື, ເອ້ຢ້ອງ ໃຫ້ຖືກ ຕ້ອງສອດຄ່ອງກັບມູນເຊື້ອ, ຮີດຄອງປະເພນີອັນດີງາມ ຂອງຊາດ, ຂອງເຜົ່າ ຮູ້ເລືອກເຟັ້ນເອົາການແຕ່ງກາຍ ທີ່ຈົບງາມ ຂອງຍຸກສະໄໝ, ສອດຄ່ອງກັບປະເພດການສະແດງນັ້ນໆ.

**ມາດຕາ 37 ການແຈ້ງຜົນງານການປະດິດແຕ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານການປະດິດແຕ່ງ, ບົດ​ປະພັນ​ດ້ານ​ສິລະ​ປະການ​ສະ​ແດງຂອງຕົນ ຫຼັງຈາກໄດ້ຮັບການຢັ້ງຢືນ ຈາກກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວແລ້ວ ໃຫ້ແຈ້ງຜົນ ງານດັ່ງກ່າວ ຕໍ່ກະຊວງວິທະຍາສາດ ແລະ ເຕັກໂນໂລຊີ ເພື່ອເປັນຫຼັກຖານ ແລະ ປົກປ້ອງຜົນງານ ທີ່ເປັນລິຂະສິດ ຕາມກົດໝາຍ.

**ໝວດທີ 2**

**ການຄຸ້ມຄອງສິລະປິນ ແລະ ສິລະປະການສະແດງ**

**ມາດຕາ 38 ການກວດກາ ຜະລິດຕະພັນສິລະປະການສະແດງ**

ຜະລິດຕະພັນສິລະປະການສະແດງ, ເນື້ອໃນ, ຮູບແບບການເຄື່ອນໄຫວຂອງລາຍການສະແດງ ທຸກ​ປະ​ເພດກ່ອນຈະນຳອອກສະແດງ, ເຜີຍແຜ່, ຊື້-ຂາຍ ຫຼື ຜ່ານສື່ມວນຊົນ ທັງພາຍໃນ ແລະ ຕ່າງປະເທດ ຕ້ອງໄດ້ຜ່ານການກວດກາ ແລະ ອະນຸຍາດຢ່າງຖືກຕ້ອງ ຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຕາມ ການແບ່ງຂັ້ນຄຸ້ມຄອງ ແລະ ຕາມຂະແໜງການ, ພາກສ່ວນ ທີ່ຕົນຂຶ້ນກັບ.

ເຈົ້າຂອງສື່ມວນຊົນ ມີ​ຄວາມ​ຮັບຜິດຊອບ​ຕໍ່​ຄວາມ​ຖືກຕ້ອງ​ຕາມ​ກົດໝາຍ ຂອງຜະລິດຕະພັນສິລະປະ ການສະແດງ ທີ່ຈະນຳໄປເຜີຍແຜ່ຜ່ານສື່​ຕ່າງໆ.

**ມາດຕາ 39 ການສົ່ງອອກ-ນໍາເຂົ້າສິລະປິນ ແລະ ຜະລິດຕະພັນສິລະປະການສະແດງ**

ການ​ສົ່ງ​ອອກ-ນໍາ​ເຂົ້າສິລະປະການສະແດງ ແມ່ນ ການ​​​ໄປ ​ຫຼື​ ການມາ​ ສະ​ແດງຂອງສິລະ​ປິນ ນັບ​ທັງ​ການ ຊ່ວຍ​ເຫຼືອ, ແລກປ່ຽນ, ຊື້-ຂາຍ ວັດຖູປະກອນ ແລະ ​ຜະລິດ​ຕະພັນ​ ລະຫວ່າງ​ປະ​ເທດ.

ການສົ່ງອອກ-ນໍາເຂົ້າ ສິລະປິນດ່ຽວ, ​ລວມໝູ່ ແລະ ຜະລິດຕະພັນສິລະປະການສະແດງ ທຸກປະເພດ ເພື່ອຈຸດປະສົງແລກປ່ຽນທາງດ້ານສິລະປະວັດທະນະທໍາ ຫຼື ດໍາເນີນທຸລະກິດ ຕ້ອງຂໍອະນຸຍາດ ນຳຂະແໜງການຖະ​ແຫຼ​ງ ຂ່າວ, ວັດທະນະທໍາ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ.

**ໝວດທີ 3**

**ເວທີການສະແດງ**

**ມາດຕາ 40 ເວທີການສະແດງ**

ເວທີການສະແດງ ແມ່ນ ສະຖານທີ່ຈັດການສະແດງ ທາງດ້ານສິລະປະວັດທະນະທໍາ.

ເວທີການສະແດງ ມີ ສອງປະເພດ ຄື ເວທີການສະແດງໃນຮົ່ມ ແລະ ກາງແຈ້ງ.

**ມາດຕາ 41 ເວທີການສະແດງໃນຮົ່ມ**

ເວທີການສະແດງໃນຮົ່ມ ແມ່ນ ສະຖານທີ່ຈັດການສະແດງຢູ່ໃນອາຄານ ທີ່ມີມາດຕະຖານ ແລະ ເງື່ອນ ໄຂ ດັ່ງນີ້:

1. ມີສະຖານທີ່ ແລະ ສະພາບແວດລ້ອມທີ່ດີ ເພື່ອຮອງຮັບຜູ້ຟັງ, ຜູ້ຊົມ ໃຫ້ມີຄວາມສະດວກສະບາຍ ແລະ ຮັບປະກັນຄວາມປອດໄພ;
2. ມີລະບົບເຕັກນິກ, ແສງ, ສີ, ສຽງ ແລະ ສິ່ງເອື້ອອຳນວຍຄວາມສະດວກຕ່າງໆ ໃຫ້ແກ່ການສະແດງ;
3. ຕັ້ງ​ຫ່າງ​ຈາກ​ວັດວາອາຮາມ, ໂຮງໝໍ, ໂຮງຮຽນ ແລະ ບ່ອນທີ່ມີຊຸມຊົນ​ແອ​ອັດ ຢ່າງໜ້ອຍ ໜຶ່ງພັນ ແມັດ ຂຶ້ນໄປ ສຳລັບກິດຈະການຖາວອນ; ສຳລັບກິດຈະການຊົ່ວຄາວ ແມ່ນ ອະນຸຍາດຕາມຄວາມເໝາະສົມ;
4. ການໃຊ້ລະດັບສຽງດັງໃຫ້ອີງຕາມສະຖານທີ່ກວ້າງ ຫຼື ແຄບ, ໃກ້ ຫຼື ໄກ ສະຖານທີ່ຊຸມຊົນ ຕາມຄວາມເໝາະສົມ ແຕ່ໂດຍທົ່ວໄປບໍ່ໃຫ້ເກີນ ແປດສິບ ເດຊີເບວ;
5. ບໍລິການ ໂດຍທົ່ວໄປບໍ່ໃຫ້ເກີນເວລາ ຊາວສາມ ໂມງ ສາມສິບ ນາທີ.

**ມາດຕາ 42 ເວທີການສະແດງກາງ​ແຈ້ງ**

ເວທີການສະແດງກາງແຈ້ງ ແມ່ນ ສະຖານທີ່ຈັດການສະແດງ ຢູ່ໃນ ຫຼື ນອກ ອາຄານ ທີ່ມີມາດຕະຖານ ແລະ ເງື່ອນໄຂ ດັ່ງນີ້:

1. ຮັບປະກັນຄວາມປອດໄພ ໃຫ້ແກ່ນັກສະແດງ, ຜູ້ຊົມ ແລະ ຜູ້ຟັງ;
2. ຕັ້ງ​ຫ່າງ​ຈາກ​ວັດວາອາຮາມ, ໂຮງຮຽນ, ໂຮງໝໍ ແລະ ບ່ອນທີ່ມີຊຸມຊົນ​ແອ​ອັດ ຢ່າງໜ້ອຍ ໜຶ່ງພັນ ແມັດ ຂຶ້ນໄປ ສຳລັບເວທີ​ກາງ​ແຈ້ງ ​ທີ່​​ດຳ​ເນີນ​ເປັນ​ປະຈຳ, ຍົກເວັ້ນເວທີການສະແດງຊົ່ວຄາວ;
3. ການໃຊ້ລະດັບສຽງດັງໃຫ້ອີງຕາມສະຖານທີ່ກວ້າງ ຫຼື ແຄບ, ໃກ້ ຫຼື ໄກ, ສະຖານທີ່ຊຸມຊົນ ຕາມຄວາມເໝາະສົມ ແຕ່ໂດຍທົ່ວໄປບໍ່ໃຫ້ເກີນ ແປດສິບ ເດຊີເບວ;
4. ໄດ້ຮັບການອະນຸຍາດຈາກອົງການປົກຄອງບ້ານ ແລະ ໃຫ້ມີການແຈ້ງ ຕໍ່ຊາວບ້ານທີ່ຢູ່ໃກ້ຄຽງ;
5. ບໍລິການ ໂດຍທົ່ວໄປບໍ່ໃຫ້ເກີນເວລາ ຊາວສາມ ໂມງ ສາມສິບ ນາທີ.

**ພາກ​ທີ V**

**ການຈັດຕັ້ງສິລະ​ປະການ​ສະ​ແດງ**

**ໝວດທີ 1**

**ສະຖາບັນສິລະປະການສະແດງ, ກອງສະແດງອາຊີບ**

**ແລະ ສະມາຄົມສິລະປິນລາວ**

**ມາດຕາ 43 ສະຖາບັນສິລະປະການສະແດງ**

ສະຖາບັນສິລະປະການສະແດງຂອງ ລັດ ແລະ ເອກະຊົນ ເປັນສະຖານທີ່ ການຮຽນ-ການສອນ ແລະ ສ້າງບຸກຄະລາກອນທາງດ້ານສິລະປະການສະແດງ ໃຫ້ໄດ້ທັງປະລິມານ ແລະ ຄຸນນະພາບ, ມີຄຸນສົມບັດສິນທຳປະຕິວັດ, ມີຄວາມຮູ້, ຄວາມສາມາດທາງດ້ານວິຊາການ, ເປັນຜູ້ສືບທອດພາລະກິດຟື້ນຟູ, ອະນຸລັກ, ພັດທະນາ ແລະ ເສີມຂະຫຍາຍວຽກງານສິລະປະການສະແດງຂອງຊາດ ເພື່ອຕອບສະໜອງຄວາມຮຽກຮ້ອງຕ້ອງການຂອງສັງ ຄົມ.

**ມາດຕາ 44 ກອງສະແດງອາຊີບ**

ກອງສະແດງອາຊີບ ແມ່ນ ກອງສະແດງທີ່ມີໂຄງປະກອບການຈັດຕັ້ງ, ມີເງື່ອນໄຂຄົບຊຸດ ແລະ ໄດ້ຮັບອະ ນຸຍາດຢ່າງເປັນທາງການ ຈາກຂະແໜງການທີ່ກ່ຽວຂ້ອງ, ເປັນແບບຢ່າງ ແລະ ເປັນເຈົ້າການ ໃນການປະດິດແຕ່ງ, ການສະແດງ ຢູ່ພາຍໃນ ແລະ ຕ່າງປະເທດ ທີ່ສອດຄ່ອງກັບມູນເຊື້ອສິລະປະວັດທະນະທຳອັນດີງາມຂອງຊາດ, ຂອງເຜົ່າ ແລະ ເຄື່ອນໄຫວຖືກຕ້ອງຕາມກົດໝາຍ.

**ມາດຕາ 45 ສະມາຄົມສິລະປິນລາວ**

ສະມາຄົມສິລະປິນລາວ ແມ່ນ ການຈັດຕັ້ງສັງຄົມ ທີ່ສ້າງຕັ້ງຂຶ້ນ ແລະ ເຄື່ອນໄຫວຖືກຕ້ອງຕາມກົດໝາຍ ມີພາລະບົດບາດເຕົ້າໂຮມຄວາມສາມັກຄີ, ສຶກສາອົບຮົມ ແລະ ປົກປ້ອງສິດຜົນປະໂຫຍດອັນຊອບທຳ ຂອງສະມາຊິກຕົນ ແລະ ຜູ້ເຄື່ອນໄຫວສິລະປະການສະແດງ.

**ໝວດທີ 2**

**ການດຳເນີນທຸລະກິດ​ສິລະ​ປະການ​ສະ​ແດງ**

**ມາດຕາ 46 ເງື່ອນ​ໄຂ​ການ​ດຳເນີນທຸລະກິດ**

ການດຳເນີນທຸລະກິດສິລະປະການສະແດງ ມີ ເງື່ອນໄຂ ດັ່ງນີ້:

1. ມີບົດ​ວິພາກ​ເສດຖະກິດ-​ເຕັກນິກ;
2. ມີທຶນຮອນ, ທີ່​ຕັ້ງ​ສໍານັກງານ, ພາຫະນະ, ອຸປະກອນ; ​
3. ມີບຸກຄະ​ລາ​ກອນ ​ທີ່​ມີ​ຄຸນສົມບັດ, ຄວາມ​ຮູ້, ຄວາມ​ສາມາດ ທາງ​ດ້ານ​​ສິລະ​ປະການສະແດງ.

**ມາດຕາ 47 ການ​ຂໍອະນຸຍາດດຳເນີນທຸລະກິດສິລະປະການສະແດງ**

​​ ບຸກຄົນ, ນິຕິບຸກຄົນ ຫຼື ​ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ທີ່​ມີ​ຈຸດປະສົງ​ດໍາ​ເນີນ​ທຸລະກິດສິລະ​ປະ ການ​ສະ​ແດງ ຕ້ອງຂໍອະນຸຍາດທາງດ້ານວິຊາການ ນຳ​ຂະ​ແໜງການຖະ​ແຫຼ​ງຂ່າວ, ວັດທະນະ​ທໍາ ​ແລະ ທ່ອງ​ທ່ຽວ​ ​ແລະ ແຈ້ງຂຶ້ນ​ທະບຽນ​ວິສາຫະກິດ ນຳຂະແໜງການທີ່ກ່ຽວຂ້ອງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ, ກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 48 ການເຄື່ອນໄຫວທຸລະກິດສິລະປະການສະແດງ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ທີ່​​ດໍາ​ເນີນ​ທຸລະກິດສິລະ​ປະການ​ສະ​ແດງ ຕ້ອງເຄື່ອນໄຫວໃຫ້ຖືກຕ້ອງຕາມກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

**ພາກທີ VI**

**ຂໍ້ຫ້າມ**

**ມາດຕາ 49 ຂໍ້ຫ້າມທົ່ວໄປ**

ຫ້າມບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ນຳເອົາສິລະປະການສະແດງ ເປັນການຄ້າພຽງຢ່າງດຽວ, ເປັນເຄື່ອງມື ໂຄສະນາບິດເບືອນ, ແບ່ງແຍກ ຄວາມສາມັກຄີໃນຄອບຄົວ, ຄວາມສາມັກຄີປອງດອງພາຍໃນຊາດ ແລະ ລະຫວ່າງປະເທດ;
2. ຈັດຕັ້ງ ແລະ ເຄື່ອນໄຫວວຽກງານສິລະປະການສະແດງ ທັງຢູ່ພາຍໃນ ແລະ ຕ່າງປະເທດ ໂດຍບໍ່ໄດ້ຮັບອະນຸຍາດ ຈາກຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວ ຂ້ອງ;
3. ດັດແປງເນື້ອໃນ, ອັດສຳເນົາ, ຮູບແບບບົດປະພັນ, ຜະລິດຕະພັນ ສິລະ​ປະການ​ສະ​ແດງ ຂອງ​ບຸກຄົນ​ອື່ນ ໂດຍບໍ່ໄດ້ຮັບການເຫັນດີ ຈາກເຈົ້າຂອງລິຂະສິດ ແລະ ການຈັດຕັ້ງທີ່ກ່ຽວຂ້ອງ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 50 ຂໍ້ຫ້າມສຳລັບເຈົ້າໜ້າທີ່ສິລະປະການສະແດງ**

ຫ້າມເຈົ້າໜ້າທີ່ສິລະປະການສະແດງ ມີພຶດຕິກໍາ ດັ່ງນີ້:

1. ໃຊ້ວາຈາທ່າທີ ທີ່ບໍ່ສຸພາບ, ບ່າຍບ່ຽງ ຫຼື ປະຕິເສດ ບໍ່ໃຫ້ຄວາມຮ່ວມມື ຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມາພົວພັນວຽກງານ;
2. ສົມຮູ້ຮ່ວມຄິດກັບບຸກຄົນ​ອື່ນ ປອມແປງເອກະສານທາງ​ການ, ແກ້ໄຂບັນຫາແບບລຳອຽງ, ໃສ່ຮ້າຍປ້າຍສີ, ເລືອກ​ປະຕິບັດຕໍ່​ຜູ້​ອື່ນ ​ແບບ​ອັດຕະວິ​ໄສ ກົດໜ່ວງ, ຫຼອກລວງ, ສໍ້ໂກງ, ນາບຂູ່ບຸກຄົນ​ອື່ນ ເພື່ອສະແຫວງຫາຜົນປະໂຫຍດແກ່ຕົນເອງ, ຄອບຄົວ ແລະ ພັກພວກ ທີ່ບໍ່​ຖືກຕ້ອງ​ຕາມ​ກົດໝາຍ;
3. ດັດແປງເນື້ອໃນ, ຮູບແບບບົດປະພັນ, ຜະລິດຕະພັນ ສິລະ​ປະການ​ສະ​ແດງ ຂອງ​ບຸກຄົນ​ອື່ນ ໂດຍບໍ່ໄດ້ຮັບການເຫັນດີ ຈາກເຈົ້າຂອງລິຂະສິດ ແລະ ການຈັດຕັ້ງທີ່ກ່ຽວຂ້ອງ;
4. ຍັກຍອກ, ເຊື່ອງອໍາເອົາ ຜະລິດຕະພັນ, ວັດຖູປະກອນ ທີ່ລະເມີດກົດໝາຍ ມາ​ເປັນ​ຂອງ​ຕົນ​ເອງ ຫຼື ​ພັກ​ພວກ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 51 ຂໍ້ຫ້າມສໍາລັບສິລະປິນ**

ຫ້າມສິລະປິນ ມີ ພຶດຕິກຳ ດັ່ງນີ້ :

1. ປະດິດແຕ່ງ ຫຼື ນຳເອົາສິລະປະການສະແດງ ທີ່ເປັນພິດໄພ, ເຊື່ອມຊາມ, ຊອດກະຈາ, ລາມົກອະນາ ຈານ, ລົບລູ່ ແຕະຕ້ອງເຖິງກຽດສັກສີ ຂອງບຸກຄົນອື່ນ, ກະຕຸ້ນຄວາມຮຸນແຮງ, ອາຊະຍາກຳ, ສິ່ງເສບຕິດ, ການເຊື່ອຖືງົມງວາຍ ແລະ ອະບາຍຍະມຸກຕ່າງໆ;
2. ສະແດງທ່າທີກິລິຍາ, ເອ້ຢ້ອງແຕ່ງກາຍ ຫຼື ໃຊ້ວາຈາ ທີ່ບໍ່ສອດຄ່ອງ ກັບເນື້ອໃນ ຂອງບົດປະພັນ ແລະ ການສະແດງ;
3. ສະແດງເກີນກຳນົດເວລາ, ໃຊ້ສຽງດັງ ທີ່ເປັນການລົບກວນຄວາມສະຫງົບ ຂອງບ້ານເມືອງ ຕາມສະ ຖານທີ່ຕ່າງໆ;
4. ດັດແປງເນື້ອໃນ, ຮູບແບບບົດປະພັນ, ຜະລິດຕະພັນ ສິລະ​ປະການ​ສະ​ແດງ ຂອງ​ບຸກຄົນ​ອື່ນ ໂດຍບໍ່ໄດ້ຮັບການເຫັນດີ ຈາກເຈົ້າຂອງລິຂະສິດ ແລະ ການຈັດຕັ້ງທີ່ກ່ຽວຂ້ອງ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 52 ຂໍ້ຫ້າມສໍາລັບສະຖາບັນສິລະປະການສະແດງ, ກອງສະແດງອາຊີບ ແລະ ສະມາຄົມສິລະປິນ**

ຫ້າມສະຖາບັນສິລະປະການສະແດງ, ກອງສະແດງອາຊີບ ແລະ ສະມາຄົມສິລະປິນ ມີ ພຶດຕິກໍາ ດັ່ງນີ້:

1. ສ້າງຕັ້ງສະຖາບັນ, ກອງສະແດງ, ສະມາຄົມສິລະປິນ ໂດຍບໍ່ໄດ້ຮັບອະນຸຍາດ ຈາກຂະແໜງການຖະ ແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ;
2. ເປີດການຮຽນ-ການສອນ ສິລະປະການສະແດງ ໂດຍບໍ່ໄດ້ຮັບອະນຸຍາດ ຈາກຂະແໜງການສຶກສາທິການ ແລະ ກິລາ ແລະ ຂະແໜງການອື່ນທີ່ກ່ຽວຂ້ອງ;
3. ເຄື່ອນໄຫວສະແດງ ຢູ່ພາຍໃນ ແລະ ຕ່າງປະເທດ ໂດຍບໍ່ສອດຄ່ອງກັບລະບຽບການຂອງກອງສະ ແດງອາຊີບ, ສະມາຄົມສິລະປິນລາວ ແລະ ບໍ່ໄດ້ຮັບອະນຸຍາດ ຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 53 ຂໍ້ຫ້າມສຳລັບຜູ້ດຳເນີນທຸລະກິດສິລະປະການສະແດງ**

ຫ້າມຜູ້ດຳເນີນທຸລະກິດສິລະປະການສະແດງ ມີພຶດຕິກຳ ດັ່ງນີ້:

1. ລັກໂລບ, ສໍ້ໂກງເອົາລິ​ຂະ​ສິດ, ຜົນງານຂອງຜູ້ອື່ນ ມາເປັນຂອງຕົນເອງ ຫຼື ໂຄສະນາເຜີຍແຜ່ ໂດຍບໍ່ໄດ້ຮັບການເຫັນດີຈາກເຈົ້າຂອງລິຂະສິດ ແລະ ການອະນຸຍາດ ຂອງອົງການຄຸ້ມຄອງທີ່ກ່ຽວຂ້ອງ;
2. ນຳເອົາຜະລິດຕະພັນສິລະປະການສະແດງ ທັງພາຍໃນ ແລະ ຕ່າງປະເທດ ທຸກປະເພດ ໂດຍບໍ່ໄດ້ຮັບອະນຸຍາດໄປດຳເນີນທຸລະກິດ, ເຄື່ອນໄຫວສະແດງ ຫຼື ເຜີຍແຜ່ ຜ່ານສື່ມວນຊົນສູ່ສັງຄົມ ທັງພາຍໃນ ແລະ ຕ່າງ ປະເທດ;
3. ນຳໃຊ້ ສຽງ, ພາບ, ເພງຮ້ອງ, ຂັບ, ລຳ ແລະ​ ອື່ນໆ ຈາກຕ່າງປະເທດ ເພື່ອໂຄສະນາຂາຍສິນຄ້າ ຕາມຮ້ານບັນເທີງ, ເຮືອນພັກ, ໂຮງແຮມ, ຮ້ານກິນດື່ມ ແລະ ສະຖານທີ່ສາທາລະນະ ໂດຍບໍ່ສອດຄ່ອງກັບກົດໝາຍ;
4. ຊື້ຈ້າງ, ໃຫ້ສິນບົນ ເຈົ້າໜ້າທີ່ສິລະປະການສະແດງ ແລະ ເຈົ້າໜ້າທີ່ອື່ນທີ່ກ່ຽວຂ້ອງ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VII**

**ການແກ້ໄຂຂໍ້ຂັດແຍ່ງ**

**ມາດຕາ 54 ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງ ສາມາດດໍາເນີນໄດ້ດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ;
2. ການແກ້ໄຂທາງດ້ານບໍລິຫານ;
3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. ການຮ້ອງ​ຟ້ອງ​ຕໍ່ສານ;
5. ການແກ້ໄຂຂໍ້ຂັດ​ແຍ່ງທີ່ມີລັກສະນະສາກົນ.

**ມາດຕາ 55 ການປະນີປະນອມ**

ໃນກໍລະນີເກີດມີຂໍ້ຂັດແຍ່ງ ກ່ຽວກັບການເຄື່ອນໄຫວວຽກງານສິລະປະການສະແດງ ຄູ່ກໍລະນີສາມາດແກ້ໄຂຂໍ້ຂັດແຍ່ງດັ່ງກ່າວ ດ້ວຍການປຶກສາຫາລື, ປະນີປະນອມກັນ ເພື່ອໃຫ້ຕ່າງຝ່າຍຕ່າງໄດ້ຮັບຜົນປະໂຫຍດ.

**ມາດຕາ 56 ການແກ້ໄຂທາງດ້ານບໍລິຫານ**

ໃນກໍລະນີມີຂໍ້ຂັດແຍ່ງ ກ່ຽວກັບການເຄື່ອນໄຫວວຽກງານສິລະປະການສະແດງ ທີ່ມີລັກສະນະບໍລິຫານ ຊຶ່ງຢູ່ພາຍໃຕ້ຄວາມຮັບຜິດຊອບ ຂອງຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ຄູ່ກໍລະນີ ມີສິດສະເໜີຕໍ່ຂະແໜງການດັ່ງກ່າວ ເພື່ອແກ້ໄຂ.

ໃນກໍລະນີ ຜູ້ສະເໜີ ຫາກບໍ່ພໍໃຈຕໍ່ການແກ້ໄຂຂໍ້ຂັດແຍ່ງ ແລະ ການປະຕິເສດໂດຍບໍ່ໄດ້ຮັບຄໍາຕອບນັ້ນ ຜູ້ສະເໜີສາມາດຍື່ນຕໍ່ຂັ້ນເທິງຖັດໄປ ເພື່ອພິຈາລະນາ.

**ມາດຕາ 57 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີມີຂໍ້ຂັດແຍ່ງ ກ່ຽວກັບການເຄື່ອນໄຫວວຽກງານສິລະປະການສະແດງ ຄູ່ກໍລະນີມີສິດສະເໜີ ຕໍ່ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ ຕາມການຕົກລົງ ເພື່ອພິຈາລະນາແກ້ໄຂຕາມກົດໝາຍ.

**ມາດຕາ 58 ການຮ້ອງ​ຟ້ອງ​ຕໍ່ສານ**

ໃນກໍລະນີມີຂໍ້ຂັດແຍ່ງ ກ່ຽວກັບການເຄື່ອນໄຫວວຽກງານສິລະປະການສະແດງ ຄູ່ກໍລະນີສາມາດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາຕັດສິນຕາມກົດໝາຍ.

**ມາດຕາ 59 ການແກ້ໄຂຂໍ້ຂັດ​ແຍ່ງທີ່ມີລັກສະນະສາກົນ**

ໃນກໍລະນີມີຂໍ້ຂັດແຍ່ງ ກ່ຽວກັບການເຄື່ອນໄຫວວຽກງານສິລະປະການສະແດງ ທີ່ມີລັກສະນະສາກົນ ໃຫ້ປະຕິບັດຕາມ ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ VIII**

**ການຄຸ້ມຄອງ ແລະ ກວດກາວຽກງານສິລະປະການສະແດງ**

**ໝວດທີ 1**

**ການຄຸ້ມຄອງວຽກງານສິລະປະການສະແດງ**

**ມາດຕາ 60 ອົງການ​ຄຸ້ມ​ຄອງວຽກງານສິລະປະການສະແດງ**

ລັດຖະບານ ຄຸ້ມ​ຄອງ​ວຽກງານ​ສິລະ​ປະການ​ສະ​ແດງ ຢ່າງ​ລວມສູນ ​ແລະ ​ເປັນ​ເອກະ​ພາບໃນ​ຂອບ​ເຂດ​ທົ່ວ​ປະ​ເທດ ​ໂດຍ​ມອບ​ໃຫ້ກະຊວງ​ຖະ​ແຫຼ​ງຂ່າວ, ວັດທະນະ​ທໍາ ​ແລະ ທ່ອງ​ທ່ຽວ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານ​ສົມທົບ​ກັບຂະແໜງການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການ​ຄຸ້ມ​ຄອງ​ວຽກ​ງານ​ສິລະ​ປະການ​ສະ​ແດງ ​ປະກອບ​ດ້ວຍ:

* ກະຊວງ​ຖະ​ແຫຼ​ງຂ່າວ, ວັດທະນະ​ທໍາ ​ແລະ ທ່ອງ​ທ່ຽວ;
* ພະ​ແນ​ກ​ຖະ​ແຫຼ​ງຂ່າວ, ວັດທະນະ​ທໍາ ແລະ ທ່ອງ​ທ່ຽວ​ ແຂວງ, ນະຄອນຫຼວງ;
* ຫ້ອງການຖະ​ແຫຼ​ງຂ່າວ, ວັດທະນະ​ທໍາ ​ແລະ ທ່ອງ​ທ່ຽວ ​ເມືອງ, ​ເທດສະບານ, ນະຄອນ;
* ອົງການປົກຄອງບ້ານ.

**ມາດຕາ 61 ສິດ ​ແລະ​ ໜ້າ​ທີ່ ຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ**

ໃນການຄຸ້ມຄອງວຽກງານສິລະປະການສະແດງ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງແຜນຍຸດທະສາດ, ນະໂຍບາຍ, ກົດໝາຍ ແລະ ລະບຽບການຕ່າງໆ ເພື່ອຄຸ້ມຄອງວຽກງານສິລະປະການສະແດງ ໃນ ສປປ ລາວ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ເປັນລະບຽບການ, ແຜນການ, ແຜນງານ, ໂຄງ ການ ແລະ ຈັດຕັ້ງປະຕິບັດ;
3. ໂຄສະນາ, ເຜີຍແຜ່ ແລະ ສຶກສາອົບຮົມ ກົດໝາຍ, ລະບຽບການ ແລະ ຄຳແນະນຳ ໃນການຟື້ນຟູ, ອະນຸ ລັກ, ປົກປັກຮັກສາ, ພັດທະນາສິລະປະການສະແດງໃຫ້ທົ່ວເຖິງ;
4. ຄຸ້ມຄອງ, ຕິດຕາມ, ກວດກາ ການເຄື່ອນໄຫວຂອງບັນດາກອງສະແດງ, ສະຖາບັນສິລະປະການສະແດງ ທີ່ຂຶ້ນກັບຕົນ;
5. ຊີ້ນຳພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ບັນດາ ແຂວງ, ນະຄອນຫຼວງ ໃນການ ຈັດຕັ້ງປະຕິບັດແນວທາງນະໂຍບາຍ, ກົດໝາຍ ກ່ຽວກັບວຽກງານສິລະປະການສະແດງ;
6. ຄົ້ນຄວ້າ, ກວດກາ, ອະນຸຍາດ, ສັ່ງໂຈະ, ສັ່ງຢຸດ ບົດປະພັນ, ຜະລິດຕະພັນ ແລະ ການເຄື່ອນໄຫວວຽກງານສິລະປະການສະແດງ ທີ່ບໍ່ຖືກຕ້ອງຕາມກົດໝາຍ ຂອງບັນດາກົມ, ກອງອາຊີບ, ສະໝັກຫຼິ້ນ ແລະ ນັກສິ ລະປິນຈາກຕ່າງປະເທດ;
7. ຊຸກຍູ້, ສົ່ງເສີມໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ສ້າງສູນ ຫຼື ສະຖາບັນສິລະປະການສະແດງ;
8. ຂຶ້ນແຜນ ສ້າງ, ບຳລຸງ ແລະ ຍົກລະດັບ ຄວາມຮູ້, ຄວາມສາມາດ ທາງດ້ານການເມືອງ, ວິຊາສະ ເພາະ ແລະ ວັດທະນະທຳ ຂອງພະນັກງານ-ລັດຖະກອນ, ນັກສະແດງ;
9. ຄົ້ນຄວ້າ, ເຜີຍແຜ່, ແນະນຳ ແລະ ກວດກາ ການນຳໃຊ້ເຕັກນິກວິທະຍາສາດ, ເຄື່ອງມື, ອຸປະກອນ ໃຫ້ວຽກງານສິລະປະການສະແດງ;
10. ກວດກາ, ອະນຸຍາດ ແລະ ຊີ້ນຳພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ຕໍ່ການນຳເຂົ້າ-ສົ່ງອອກ ສິລະປິນ, ຜະລິດຕະພັນ ແລະ ການເຄື່ອນໄຫວວຽກງານສິລະປະການສະ ແດງຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ;
11. ຄົ້ນຄວ້າ, ວາງແຜນ, ຊີ້ນຳ-ນຳພາ ໃນການປະດິດແຕ່ງ ແລະ ການສະແດງ ຂອງບັນດາກອງສະແດງອາຊີບ ຂັ້ນສູນກາງ ແລະ ທ້ອງຖິ່ນ ປະສານສົມທົບໃນການຈັດງານສະແດງ ທີ່ສຳຄັນລະດັບຊາດ, ພາກພື້ນ ແລະ ສາກົນ;
12. ຄົ້ນຄວ້າ, ນໍາສະເໜີ ແລະ ປະຕິບັດນະໂຍບາຍ, ມາດຕະການ ຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ ໃນການເຄື່ອນໄຫວວຽກງານສິລະປະການສະແດງ ຢ່າງຍຸຕິທຳ ແລະ ເຂັ້ມງວດ;
13. ພົວພັນ, ແລກປ່ຽນ ແລະ ຮ່ວມມື ກ່ຽວກັບວຽກງານສິລະປະການສະແດງ ກັບບັນດາປະເທດ ໃນພາກພື້ນ ແລະ ສາກົນ;
14. ສະຫຼຸບ, ລາຍງານການເຄື່ອນໄຫວວຽກງານສິລະປະການສະແດງ ໃຫ້ລັດຖະບານຢ່າງເປັນປົກກະ ຕິ;
15. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 62 ສິດ ​ແລະ​ ໜ້າ​ທີ່ ຂອງພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ**

ໃນການຄຸ້ມຄອງວຽກງານສິລະປະການສະແດງ ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າ, ເຊື່ອມຊຶມ, ໂຄສະນາ, ເຜີຍແຜ່ ແລະ ຈັດຕັ້ງປະຕິບັດແນວທາງ ນະໂຍບາຍ, ກົດໝາຍ, ແຜນຍຸດທະສາດ, ແຜນການ, ແຜນງານ, ໂຄງການໃນການຟື້ນຟູ, ອະນຸລັກ, ປົກປັກຮັກສາ, ພັດທະນາ ແລະ ເຜີຍແຜ່ ວຽກງານສິລະປະການສະແດງ;
2. ອອກລະບຽບການຄຸ້ມຄອງ ແລະ ແກ້ໄຂປາກົດການຫຍໍ້ທໍ້ ກ່ຽວກັບວຽກງານສິລະປະການສະ ແດງ ທີ່ເກີດຂຶ້ນໃນທ້ອງຖິ່ນຂອງຕົນ;
3. ຄົ້ນຄວ້າ, ກວດກາ, ອະນຸຍາດ, ສັ່ງໂຈະ, ສັ່ງຢຸດ ການນຳໃຊ້ ບົດປະພັນ, ຜະລິດຕະພັນ ແລະ ການເຄື່ອນໄຫວວຽກງານສິລະປະການສະແດງ ທີ່ບໍ່ຖືກຕ້ອງຕາມກົດໝາຍ ກໍລະນີເກີດມີປາກົດການຫຍໍ້ທໍ້ທາງດ້ານສິລະປະການສະແດງ ທີ່ມີລັກສະນະກວມເອົາລະດັບປະເທດ ຕ້ອງລາຍງານຂໍຄຳເຫັນຊີ້ນຳ ຈາກຂັ້ນເທິງ ຕາມສາຍຕັ້ງ ແລະ ສາຍຂວາງ ຂອງຕົນ;
4. ຂຶ້ນແຜນ ສ້າງ, ບຳລຸງ ແລະ ສັບຊ້ອນພະນັກງານ-ລັດຖະກອນ ໃຫ້ສອດຄ່ອງເໝາະສົມກັບຄວາມຕ້ອງການຂອງວຽກງານສິລະປະການສະແດງ;
5. ຄົ້ນຄວ້າ, ເຜີຍແຜ່, ແນະນຳ ແລະ ກວດກາ ການປະກອບເຄື່ອງມື, ອຸປະກອນໃຫ້ວຽກງານສິລະປະ ການສະແດງ;
6. ຕິດຕາມກວດກາ ການຈັດຕັ້ງປະຕິບັດກົດໝາຍ ແລະ ລະບຽບການ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການເຄື່ອນໄຫວວຽກງານສິລະປະການສະແດງ ຢ່າງເຂັ້ມງວດ;
7. ຕິດຕາມ​ກວດກາ ການ​ນໍາ​ໃຊ້ບົດ​ປະພັນ, ຜະລິດຕະພັນສິລະປະການສະແດງ, ອອກຄຳສັ່ງ, ຄຳແນະນຳ, ແຈ້ງການໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ປັບປຸງ, ປ່ຽນແປງ ຫຼື ຢຸດເຊົາ ການເຄື່ອນໄຫວວຽກງານສິລະປະການສະແດງ ທີ່ບໍ່ສອດຄ່ອງກັບກົດໝາຍ;
8. ຊຸກຍູ້ການຄົ້ນຄວ້າປະດິດແຕ່ງ, ສ້າງສັນ​ຜະລິດ​ຕະພັນ​ສິລະ​ປະການສະແດງ ເພື່ອຮັບໃຊ້ສັງຄົມ ພາຍໃນແຂວງ, ນະຄອນຫຼວງ ພ້ອມທັງນຳສົ່ງບົດປະພັນ, ຜະລິດຕະພັນສິລະປະການສະແດງທຸກປະເພດ ລາຍງານກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເພື່ອກວດຜ່ານ ແລະ ອະນຸຍາດນຳໃຊ້ຢ່າງເປັນທາງການ;
9. ຊີ້ນຳຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ​ເທດສະບານ, ນະຄອນ, ໜ່ວຍງານອື່ນ ໃນການເຄື່ອນໄຫວວຽກງານສິລະປະການສະແດງ ໃຫ້ຖືກຕ້ອງຕາມແນວທາງນະໂຍບາຍ ແລະ ກົດໝາຍ;
10. ພົວພັນ, ຮ່ວມມື ແລະ ​ແລກປ່ຽນ ທາງດ້ານສິລະປະການສະແດງ ກັບບັນດາປະເທດເພື່ອນບ້ານໃກ້ຄຽງລະຫວ່າງ ແຂວງ, ນະຄອນຫຼວງ ດ້ວຍກັນ ຕາມການມອບໝາຍຂອງຂັ້ນເທິງ;
11. ສະຫຼຸບ, ລາຍງານການເຄື່ອນໄຫວວຽກງານ ສິລະປະການສະແດງ ໃຫ້ກະຊວງຖະແຫຼງຂ່າວ, ວັດ ທະນະທຳ ແລະ ທ່ອງທ່ຽວ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 63 ສິດ ແລະ ​ໜ້າ​ທີ່ ຂອງຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະ ຄອນ**

ໃນການຄຸ້ມຄອງວຽກງານສິລະປະການສະແດງ ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ໂຄສະນາ, ເຜີຍແຜ່, ຈັດຕັ້ງປະຕິບັດແນວທາງ ນະໂຍບາຍ, ກົດໝາຍ, ແຜນຍຸດທະສາດ, ແຜນການ,ແຜນງານ, ໂຄງການ ໃນການຟື້ນຟູ, ອະນຸລັກ, ປົກປັກຮັກສາ, ພັດທະນາ ແລະ ເຜີຍແຜ່ວຽກງານສິລະປະການສະ ແດງ;
2. ອອກລະບຽບການຄຸ້ມຄອງ ແລະ ແກ້ໄຂປາກົດການຫຍໍ້ທໍ້ ກ່ຽວກັບວຽກງານສິລະປະການສະແດງ ທີ່ເກີດຂຶ້ນໃນທ້ອງຖິ່ນຂອງຕົນ;
3. ຕິດຕາມ, ກວດກາ ແລະ ຊີ້ນຳອົງການປົກຄອງຂັ້ນບ້ານ ໃນການຄຸ້ມຄອງການເຄື່ອນ ໄຫວວຽກງານສິລະປະການສະແດງ ໃຫ້ຖືກຕ້ອງຕາມແນວທາງ ນະໂຍບາຍ ແລະ ກົດໝາຍ;
4. ຄົ້ນຄວ້າ, ນຳສະເໜີຂັ້ນເທິງ ໃນການປະກອບເຄື່ອງມື, ອຸປະກອນ ເພື່ອຮັບໃຊ້ຂະບວນການວຽກງານສິລະປະການສະແດງ;
5. ຄົ້ນຄ້ວາ, ອອກຄຳສັ່ງ, ຄຳແນະນຳ, ແຈ້ງການໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ໃນການ​ປະຕິ ບັດວຽກງານສິລະປະການສະແດງ ທີ່ຂຶ້ນກັບຕົນ; ປັບປຸງ, ປ່ຽນແປງ ຫຼື ຢຸດເຊົາ ການເຄື່ອນໄຫວວຽກງານສິລະປະ ການສະແດງທີ່ບໍ່ສອດຄ່ອງກັບກົດໝາຍ ແລະ ຕາມການເຫັນດີ ຂອງຂັ້ນເທິງ;
6. ຄົ້ນຄວ້າ, ວາງແຜນ, ຊີ້ນຳ ນຳພາຂະບວນການປະດິດແຕ່ງ, ສະແດງ ແລະ ຜະລິດຕະພັນສິລະປະ ການສະແດງ ເພື່ອຮັບໃຊ້ສັງຄົມ;
7. ກວດກາການປະຕິບັດ​ນະ​ໂຍບາຍ ຕໍ່​ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານ ແລະ ມີມາດຕະການຕໍ່ຜູ້ລະເມີດ ໃນການເຄື່ອນໄຫວວຽກງານສິລະປະການສະແດງ;
8. ສະຫຼຸບ, ລາຍງານການເຄື່ອນໄຫວວຽກງານສິລະປະການສະແດງ ໃຫ້ພະແນກຖະແຫຼ່ງຂ່າວ, ວັດທະ ນະທຳ ແລະ ທ່ອງທ່ຽວ ແລະ ອົງການປົກຄອງເມືອງ, ເທດສະບານ, ນະຄອນ ຢ່າງເປັນປົກກະຕິ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 64 ສິດ ​ແລະ ​ໜ້າ​ທີ່ ຂອງອົງການປົກຄອງບ້ານ**

ໃນການຄຸ້ມຄອງວຽກງານສິລະປະການສະແດງ ອົງການປົກຄອງບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ໂຄສະນາ, ເຜີຍແຜ່, ຈັດຕັ້ງປະຕິບັດແນວທາງ ນະໂຍບາຍ, ກົດໝາຍ, ແຜນຍຸດທະສາດ, ແຜນງານ, ໂຄງການໃນການຟື້ນຟູ, ອະນຸລັກ, ປົກປັກຮັກສາ, ພັດທະນາ ແລະ ເຜີຍແຜ່ວຽກງານສິລະປະການສະແດງ;
2. ຄຸ້ມຄອງ, ຕິດຕາມ, ກວດກາ ແລະ ແກ້ໄຂປາກົດການຫຍໍ້ທໍ້ ທີ່ເກີດຂຶ້ນ; ຊີ້ນໍາບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຄື່ອນໄຫວວຽກງານສິລະປະການສະແດງ ໃຫ້ຖືກຕ້ອງຕາມແນວທາງ ນະໂຍບາຍ, ກົດໝາຍ ແລະ ຮີດຄອງປະເພນີອັນດີງາມ ຂອງຊາດ, ຂອງເຜົ່າ;
3. ຊຸກຍູ້, ສົ່ງເສີມ, ປຸກລະດົມ ບຸກຄົນ, ນິຕິບຸກຄົນ ຫຼື ການຈັດຕັ້ງ ໃຊ້ຫົວຄິດປະດິດສ້າງ ແລະ ພອນສະຫວັນຂອງຕົນ ເຂົ້າໃນການຟື້ນຟູ, ປົກປັກຮັກສາມູນເຊື້ອສິລະປະວັນນະຄະດີ ທີ່ເປັນເອກະລັກຂອງທ້ອງ ຖິ່ນ ເພື່ອເປັນສິນຄ້າ ແລະ ຮັບໃຊ້ຂະບວນການວຽກງານສິລະປະການສະແດງ;
4. ຄົ້ນຄວ້າ ນຳສະເໜີການປະຕິບັດ​ນະ​ໂຍບາຍ ​ຕໍ່​ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານ ແລະ ມີມາດຕະການຕໍ່ຜູ້ລະເມີດ ໃນການເຄື່ອນໄຫວວຽກງານສິລະປະການສະແດງ;
5. ສະຫຼຸບ, ລາຍງານການເຄື່ອນໄຫວວຽກງານສິລະປະການສະແດງ ໃຫ້ຂັ້ນເທິງຂອງຕົນຢ່າງເປັນປົກ ກະຕິ;
6. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 65 ສິດ ແລະ ໜ້າທີ່ ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ**

ບັນດາຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ມີ ສິດ ແລະ ໜ້າທີ່ ໃນການປະສານສົມທົບກັບຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ໃນການຟື້ນຟູ, ອະນຸລັກ, ປົກປັກຮັກສາ, ພັດທະນາ ແລະ ເຜີຍແຜ່ວຽກງານສິລະປະການສະແດງ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານສິລະປະການສະແດງ**

**ມາດຕາ 66 ອົງການ​ກວດກາວຽກ​ງານ​ສິລະ​ປະການ​ສະ​ແດງ**

ອົງການກວດກາວຽກງານສິລະປະການສະແດງ ປະກອບດ້ວຍ ອົງການກວດກາພາຍໃນ ແລະ ອົງການກວດກາພາຍນອກ.

ອົງການກວດກາ​ພາຍ​ໃນ ​ແມ່ນ ​ອົງການ​ດຽວກັນ​ກັບ​ອົງການ​ຄຸ້ມ​ຄອງ​ວຽກງານ​ສິລະ​ປະການສະ​ແດງ ຕາມ​ທີ່​ໄດ້​ກໍານົດ​ໄວ້​ໃນ​ມາດຕາ 60 ຂອງ​ກົດໝາຍສະບັບ​ນີ້.

ອົງການ​ກວດກາ​ພາຍ​ນອກ ມີ:

* ສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ;
* ອົງການ​ກວດກາ​ລັດ;
* ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນ;
* ຂະແໜງການອື່ນທີ່ກ່ຽວຂ້ອງ;
* ອົງການປົກຄອງທ້ອງຖິ່ນ;
* ສື່​ມວນ​ຊົນ ​ແລະ​ ປະຊາຊົນ.

**ມາດຕາ 67 ສິດ ແລະ ໜ້າທີ່ ຂອງ​ອົງ​ການກວດກາວຽກ​ງານ​ສິລະ​ປະການ​ສະ​ແດງ**

ອົງການກວດກາວຽກງານສິລະປະການສະແດງ ມີ ສິດ ແລະ ໜ້າທີ່ ດັ່ງນີ້:

1. ກວດກາ​ການຈັດ​ຕັ້ງ​ປະຕິບັດ​ແນວທາງ ​ນະ​ໂຍບາຍ ແລະ ກົດໝາຍ ​ ກ່ຽວ​ກັບ​ສິລະ​ປະການ​ສະ​ແດງ;
2. ກວດກາ​ການ​ເຄື່ອນ​ໄຫວວຽກງານ ຂອງ​ ບຸກຄົນ, ນິຕິບຸກຄົນ ຫຼື ​ການ​ຈັດ​ຕັ້ງ ກ່ຽວກັບສິລະ​ປະການ​ສະ​ແດງ ທີ່ຢູ່ໃນຄວາມຮັບຜິດຊອບຂອງຕົນ;
3. ອອກ​ຄໍາ​ສັ່ງ, ຄໍາ​ແນະ​ນໍາ, ​ແຈ້ງ​ການ ໃຫ້ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ ທີ່​ຂຶ້ນ​ກັບ​ຕົນ​ປັບປຸງ, ​ປ່ຽນ​ແປງ ຫຼື ຢຸດ​ເຊົາ ການເຄື່ອນໄຫວວຽກ​ງານສິລະ​ປະການ​ສະ​ແດງ ທີ່​​ບໍ່​ສອດຄ່ອງ​ກັບ​ກົດໝາຍ​;
4. ສະ​ເໜີ​ໃຫ້​ອົງການຈັດ​ຕັ້ງ​ທີ່​ກ່ຽວຂ້ອງ ອອກ​ຄໍາ​ສັ່ງ, ຄໍາ​ແນະ​ນໍາ ຫຼື ​ແຈ້ງ​ການ​ປັບປຸງ, ປ່ຽນ​ແປງ ຫຼື ຢຸດ​ເຊົາ ການ​ເຄື່ອນ​ໄຫວວຽກ​ງານ​ສິລະ​ປະການ​ສະ​ແດງ ທີ່​ບໍ່​ຖືກຕ້ອງ​ຕາມ​ກົດໝາຍ;
5. ພົວພັນ, ປະສານ​ສົມທົບ​ກັບ​ພາກສ່ວນ​ອື່ນ​ທີ່​ກ່ຽວຂ້ອງ ຢູ່​ສູນ​ກາງ ​ແລະ ທ້ອງ​ຖິ່ນໃນ​ການ​ປະຕິບັດ​ວຽກ​ງານ​ກວດກາຂອງ​ຕົນ;
6. ສະຫຼຸບ ແລະ ​ລາຍ​ງານ​ຜົນການ​ປະຕິບັດ​ວຽກ​ງານ​ກວດກາ ​ແຕ່ລະ​ໄລຍະ​ໃຫ້​ຂັ້ນ​ເທິງຂອງ​ຕົນ​ຢ່າງ​ເປັນ​ປົກກະຕິ;
7. ນຳໃຊ້ສິດ ແລະ ປະຕິບັດໜ້າ​ທີ່​​ອື່ນ​ ​ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ມາດຕາ 68 ເນື້ອໃນການກວດກາ**

ການກວດກາວຽກງານສິລະປະການສະແດງ ມີເນື້ອໃນຕົ້ນຕໍ ດັ່ງນີ້:

1. ກວດກາ ການສ້າງ ແລະ ປະຕິບັດແຜນການ, ໂຄງການສິລະປະການສະແດງ ແຕ່ລະໄລຍະ;
2. ກວດກາເນື້ອໃນ ແລະ ຮູບແບບ ບົດປະພັນ, ການສະແດງ, ຜະລິດຕະພັນ ທີ່ນໍາໄປເຜີຍແຜ່ຜ່ານສື່ເອເລັກໂຕຣນິກ;
3. ກວດກາ ການສ້າງ, ບໍາລຸງ, ນໍາໃຊ້ ແລະ ປະຕິບັດນະໂຍບາຍຕໍ່ບຸກຄະລາກອນສິລະປະການສະ ແດງ;
4. ກວດກາ ການປະກອບ ແລະ ການນໍາໃຊ້ພື້ນຖານວັດຖູປະກອນ, ພາຫະນະ ແລະ ງົບປະມານ ຂອງສິລະປະການສະແດງ;
5. ກວດກາ ການປະຕິບັດກົດໝາຍ ແລະ ລະບຽບການກ່ຽວກັບສິລະປະການສະແດງ.

**ມາດຕາ 69 ຮູບ​​ການ​ກວດກາ**

ການກວດກາວຽກງານສິລະປະການສະແດງ ດໍາເນີນດ້ວຍ ສາມ ຮູບການ ດັ່ງນີ້:

1. ກວດກາ​ຕາມ​ແຜນການ​ປົກກະຕິ;
2. ກວດກາ​ໂດຍ​ມີ​ການແຈ້ງ​ໃຫ້ຮູ້ລ່ວງໜ້າ;
3. ກວດກາ​ແບບ​ກະທັນຫັນ.

ກວດກາ​ຕາມ​ແຜນການ​ປົກກະຕິ ​ແມ່ນ ​ການ​ກວດກາ ​ທີ່​ດໍາ​ເນີນ​ໄປ​ຕາມ​ແຜນການ​ຢ່າງ ​ເປັນປະ​ຈໍາ ​ແລະ​ ມີ​ກໍານົດ​ເວລາ​ອັນ​ແນ່ນອນ.

ການກວດກາໂດຍ​ມີການແຈ້ງ​ໃຫ້​ຮູ້ລ່ວງໜ້າ ແມ່ນ​ ການ​ກວດກາ​ນອກ​ແຜນການ​ເມື່ອ​ເຫັນ​ວ່າ​ມີ​ຄວາມ​ຈໍາ​ເປັນ ​ຊຶ່ງ​ຕ້ອງ​ແຈ້ງ​ໃຫ້​ຜູ້​​ຖືກ​ກວດກາຮູ້ລ່ວງໜ້າ.

ການ​ກວດກາ​ແບບ​ກະທັນຫັນ ​ແມ່ນ ​ການ​ກວດກາ​​ໂດຍ​ຮີບ​ດ່ວນ ​ຊຶ່ງ​ບໍ່​ໄດ້​ແຈ້ງ​ໃຫ້​ຜູ້ທີ່ຈະ​​ຖືກ​ກວດກາ​ຮູ້ລ່ວງໜ້າ.

ໃນການດໍາເນີນການກວດກາວຽກງານສິລະປະການສະແດງນັ້ນ ຕ້ອງປະຕິບັດຕາມກົດໝາຍຢ່າງເຂັ້ມງວດ.

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 70 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີ​ເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບ​ການ.

**ມາດຕາ 71 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ຖອນນາມມະຍົດສິລະປິນ, ໂຈະ ຫຼື ຖອນໃບອະນຸຍາດດຳເນີນກິດຈະການ, ປັບໃໝ, ໃຊ້ແທນຄ່າເສຍຫາຍ ທີ່ຕົນກໍ່ຂຶ້ນ ຫຼື ຖືກລົງໂທດທາງອາຍາ ຕາມກໍລະນີ ເບົາ ຫຼື ໜັກ.

**ພາກທີ X**

**ບົດບັນຍັດສຸດທ້າຍ**

**ມາດຕາ 72 ວັນສິລະປະການສະແດງແຫ່ງຊາດ**

ວັນສິລະປະການສະແດງແຫ່ງຊາດ ແມ່ນ ວັນທີ 25 ກຸມພາ 1955. ສຳລັບສິລະປະການສະແດງແຕ່ລະປະເພດ ມີວັນສະເພາະຂອງຕົນ.

**ມາດຕາ 73 ການຈັດຕັ້ງປະຕິບັດ**

ລັດຖະບານ ແຫ່ງ​ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ເປັນ​ຜູ້​ຈັດ​ຕັ້ງ​ປະຕິບັດ​ກົດໝາຍ​ສະ​ບັບນີ້.

**ມາດຕາ 74 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານ​ປະ​ເທດ ​ແຫ່ງ​ ສາທາລະນະ​ລັດ ປະຊາທິ ປະ​ໄຕປະ ຊາຊົນ​ລາວ ອອກ​ລັດຖະດໍາລັດ​ປະກາດ​ໃຊ້​ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ຂໍ້​ກໍານົດ, ບົດ​ບັນ​ຍັດ​ໃດ ທີ່​ຂັດ​ກັບ​ກົດໝາຍ​ສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

ປະທານ​ສະພາ​ແຫ່ງ​ຊາດ