ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 20 /ສພຊ

ນະຄອນຫຼວງວຽງຈັນ, ວັນທີ 09 ພຶດສະພາ 2017

ກົດໝາຍວ່າດ້ວຍ

ກຳລັງປ້ອງກັນຄວາມສະຫງົບປະຊາຊົນ

(ສະບັບປັບປຸງ)

ພາກທີ I

ບົດບັນຍັດທົ່ວໄປ

ມາດຕາ 1 (ປັບປຸງ) ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຈັດຕັ້ງ ແລະ ການເຄື່ອນໄຫວຂອງກຳລັງປ້ອງກັນຄວາມສະຫງົບປະຊາຊົນ ເພື່ອຮັບປະກັນໃຫ້ກຳລັງດັ່ງກ່າວ ມີຄວາມ ໜັກແໜ້ນ ທາງດ້ານການເມືອງແນວຄິດ, ເຂັ້ມແຂງທາງດ້ານການຈັດຕັ້ງ, ມີລະບຽບວິໄນເຂັ້ມງວດ, ມີ ຄວາມຊຳນານທາງດ້ານວິຊາສະເພາະ, ມີແບບແຜນວິທີເຮັດວຽກທີ່ກ້າວໜ້າ ແລະ ທັນສະໄໝ ແນໃສ່ເຮັດ ສຳເລັດໜ້າທີ່ໃນການປົກປັກຮັກສາສະຖຽນລະພາບທາງດ້ານການເມືອງ, ຄວາມສະຫງົບ ແລະ ຄວາມເປັນ ລະບຽບຮຽບຮ້ອຍຂອງສັງຄົມ ປະກອບສ່ວນເຂົ້າໃນການປົກປັກຮັກສາ, ສ້າງສາ ແລະ ພັດທະນາປະເທດ ຊາດ.

ມາດຕາ 2 (ປັບປຸງ) ກຳລັງປ້ອງກັນຄວາມສະຫງົບປະຊາຊົນ

ກຳລັງປ້ອງກັນຄວາມສະຫງົບປະຊາຊົນ ແມ່ນ ກຳລັງປະກອບອາວຸດ, ມາຈາກປະຊາຊົນ, ໂດຍປະ ຊາຊົນ, ຮັບໃຊ້ປະຊາຊົນ ແລະ ເພື່ອຜົນປະໂຫຍດຂອງປະຊາຊົນລາວບັນດາເຜົ່າ ຊຶ່ງຢູ່ໃຕ້ການຊີ້ນຳ, ນຳ ພາເດັດຂາດ, ໂດຍກົງຮອບດ້ານຂອງພັກປະຊາຊົນປະຕິວັດລາວ ແລະ ຢູ່ພາຍໃຕ້ການຄຸ້ມຄອງຂອງລັດ, ມີ ພາລະບົດບາດ ປົກປັກຮັກສາສະຖຽນລະພາບທາງດ້ານການເມືອງ, ຄວາມສະຫງົບ ແລະ ຄວາມເປັນລະ ບຽບຮຽບຮ້ອຍຂອງສັງຄົມ ຊຶ່ງປະກອບມີ ກຳລັງປ້ອງກັນຄວາມສະຫງົບອາຊີບ ແລະ ເຄິ່ງອາຊີບ.

ມາດຕາ 3 (ປັບປຸງ) ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ນາຍ ແລະ ພົນຕຳຫຼວດ ໝາຍເຖິງ ກຳລັງປ້ອງກັນຄວາມສະຫງົບອາຊີບ;

2. ນາຍຕຳຫຼວດ ໝາຍເຖິງ ກຳລັງປ້ອງກັນຄວາມສະຫງົບອາຊີບ ຜູ້ມີຊັ້ນແຕ່ ຮ້ອຍຕີ ເຖິງ ນາຍ ພົນ;

3. ພົນຕຳຫຼວດ ໝາຍເຖິງ ກຳລັງປ້ອງກັນຄວາມສະຫງົບອາຊີບ ຜູ້ມີຊັ້ນແຕ່ ຊັ້ນສອງ ເຖິງ ວາທີ ຮ້ອຍຕີ;

4. ຊັ້ນສອງ ໝາຍເຖິງ ຊັ້ນຕ່ຳສຸດຂອງກຳລັງປ້ອງກັນຄວາມສະຫງົບອາຊີບ;

5. ວາທີຮ້ອຍຕີ ໝາຍເຖິງ ຊັ້ນກຽມຂຶ້ນຮ້ອຍຕີ;

6. ກຳລັງປ້ອງກັນຄວາມສະຫງົບກຸ່ມບ້ານ ໝາຍເຖິງ ກຳລັງອາຊີບຊຶ່ງປະຕິບັດໜ້າທີ່ຢູ່ຕາມກຸ່ມ ບ້ານ ທີ່ຂຶ້ນກັບກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ;

7. ກຳລັງປ້ອງກັນຄວາມສະຫງົບບ້ານ ໝາຍເຖິງ ກຳລັງເຄິ່ງອາຊີບທີ່ເຮັດວຽກງານປ້ອງກັນ ຄວາມສະຫງົບຢູ່ບ້ານ ແລະ ມີເຄື່ອງແບບສະເພາະ;

8. ອາຊະຍາກຳ ໝາຍເຖິງ ການກະທຳຜິດ ຕາມທີ່ໄດ້ກຳນົດໄວ້ໃນກົດໝາຍອາຍາ ແລະ ກົດ ໝາຍອື່ນ ທີ່ກຳນົດໂທດທາງອາຍາ;

9. ທາດແຕກ ໝາຍເຖິງ ທາດເຄມີທີ່ພາໃຫ້ເກີດປະຕິກິລິຍາກໍ່ໃຫ້ເກີດການໄໝ້, ລະເບີດ ແລະ ເປັນພິດ;

10. ສັດວິຊາສະເພາະ ໝາຍເຖິງ ສັດລ້ຽງທີ່ໄດ້ຮັບການຝຶກແອບ ເພື່ອນຳໃຊ້ເຂົ້າໃນວຽກງານ ເຫຼົ່າວິຊາສະເພາະຕ່າງໆ ໃນກຳລັງປ້ອງກັນຄວາມສະຫງົບ.

ມາດຕາ 4 (ປັບປຸງ) ນະໂຍບາຍຂອງລັດຕໍ່ກຳລັງປ້ອງກັນຄວາມສະຫງົບປະຊາຊົນ

ລັດ ໃຫ້ຄວາມສຳຄັນໃນການສ້າງ ແລະ ພັດທະນາກຳລັງປ້ອງກັນຄວາມສະຫງົບປະຊາຊົນ ໃຫ້ ເຕີບໃຫຍ່ເຂັ້ມແຂງຮອບດ້ານ, ມີຄວາມໜັກແໜ້ນທາງດ້ານການເມືອງແນວຄິດ, ຄວາມຮູ້, ຄວາມສາມາດ ປະກອບສ່ວນເຂົ້າໃນວຽກງານປ້ອງກັນຄວາມສະຫງົບ ຢ່າງຕັ້ງໜ້າ.

ລັດ ກໍ່ສ້າງພື້ນຖານໂຄງລ່າງ, ສະໜອງທີ່ດິນ, ງົບປະມານ, ພາຫະນະ, ວັດຖູປະກອນ, ເຕັກນິກ- ເຕັກໂນໂລຊີ ທີ່ທັນສະໄໝ, ອາວຸດຍຸດໂທປະກອນ ແລະ ແກ້ໄຂຊີວິດການເປັນຢູ່ ທາງດ້ານວັດຖຸ ແລະ ຈິດ ໃຈ ໃຫ້ແກ່ກຳລັງປ້ອງກັນຄວາມສະຫງົບປະຊາຊົນ ເພື່ອຮັບປະກັນໃຫ້ແກ່ການເຄື່ອນໄຫວວຽກງານວິຊາ ສະເພາະ ຕາມຄວາມຮຽກຮ້ອງຕ້ອງການຂອງໜ້າທີ່ການເມືອງ ໃນແຕ່ລະໄລຍະ ຕາມເງື່ອນໄຂ ແລະ ຄວາມສາມາດຕົວຈິງ.

ມາດຕາ 5 (ປັບປຸງ) ຫຼັກການຈັດຕັ້ງ ແລະ ການເຄື່ອນໄຫວ

ໃນການຈັດຕັ້ງ ແລະ ການເຄື່ອນໄຫວ ຂອງກຳລັງປ້ອງກັນຄວາມສະຫງົບປະຊາຊົນ ໃຫ້ປະຕິບັດ ຕາມຫຼັກການ ດັ່ງນີ້:

1. ຢູ່ພາຍໃຕ້ການ ຊີ້ນຳ, ນຳພາ ເດັດຂາດ, ໂດຍກົງ ແລະ ຮອບດ້ານຂອງພັກປະຊາຊົນປະຕິວັດ ລາວ;

2. ຊີ້ນຳ, ນຳພາ ແລະ ກວດກາ ໂດຍຄະນະກຳມະການປ້ອງກັນຊາດ-ປ້ອງກັນຄວາມສະຫງົບ ແຕ່ລະຂັ້ນ;

3. ປະທານປະເທດ ເປັນຜູ້ບັນຊາການສູງສຸດ ຂອງກຳລັງປ້ອງກັນຄວາມສະຫງົບປະຊາຊົນ;

4. ນາຍົກລັດຖະມົນຕີ ເປັນຜູ້ຊີ້ນຳ, ອຳນວຍຄວບຄຸມ, ຕິດຕາມ ແລະ ກວດກາການຈັດຕັ້ງ ແລະ ການເຄື່ອນໄຫວຂອງກຳລັງປ້ອງກັນຄວາມສະຫງົບປະຊາຊົນ;

5. ລັດຖະມົນຕີກະຊວງປ້ອງກັນຄວາມສະຫງົບ ເປັນຜູ້ບັນຊາໂດຍກົງ ກຳລັງປ້ອງກັນຄວາມສະ ຫງົບປະຊາຊົນ ທັງເປັນຜູ້ຈັດຕັ້ງຊີ້ນຳ, ນຳພາ, ບັນຊາ, ຄຸ້ມຄອງ ແລະ ກວດກາການຈັດຕັ້ງປະຕິບັດໜ້າ ທີ່ ຂອງກຳລັງປ້ອງກັນຄວາມສະຫງົບປະຊາຊົນ;

6. ນາຍ ແລະ ພົນຕຳຫຼວດ ຜູ້ທີ່ມີຕຳແໜ່ງ ຫຼື ຊັ້ນສູງກວ່າ ແມ່ນ ຂັ້ນເທິງຂອງນາຍ ແລະ ພົນຕຳ ຫຼວດຜູ້ທີ່ມີຕຳແໜ່ງ ຫຼື ຊັ້ນຕ່ຳກວ່າ, ຜູ້ທີ່ມີຕຳແໜ່ງສູງກວ່າ ແຕ່ມີຊັ້ນເທົ່າກັນ ຫຼື ຕ່ຳກວ່າ ແມ່ນຂັ້ນ ເທິງຂອງຜູ້ທີ່ມີຊັ້ນເທົ່າກັນ ຫຼື ສູງກວ່າ;

7. ເຄົາລົບ ແລະ ປະຕິບັດ ລັດຖະທຳມະນູນ, ກົດໝາຍ ຢ່າງເຂັ້ມງວດ;

8. ປະຕິບັດລະບອບຫົວໜ້າດຽວ, ລວມສູນປະຊາທິປະໄຕ, ເຮັດວຽກເປັນໝູ່ຄະນະ, ແບ່ງງານ ໃຫ້ບຸກຄົນຮັບຜິດຊອບ, ຕິດຕາມ ກວດກາ, ພິຈາລະນາຕົກລົງວຽກງານຕາມສຽງສ່ວນຫຼາຍ, ບຸກຄົນຂຶ້ນກັບ ການຈັດຕັ້ງ ແລະ ຂັ້ນລຸ່ມ ຂຶ້ນກັບຂັ້ນເທິງ;

9. ລວມສູນເປັນເອກະພາບໃນຂອບເຂດທົ່ວປະເທດ ບົນພື້ນຖານແບ່ງຂັ້ນຄຸ້ມຄອງ, ແບ່ງຄວາມ ຮັບຜິດຊອບ ແລະ ປະສານສົມທົບຢ່າງກົມກຽວ ລະຫວ່າງສູນກາງ ແລະ ທ້ອງຖິ່ນ;

10. ກະທັດຮັດ, ມີປະສິດທິພາບ, ທັນສະໄໝ, ເປີດເຜີຍ, ໂປ່ງໃສ, ຍຸຕິທຳ, ພາວະວິໄສ ແລະ ສາ ມາດກວດກາໄດ້ ໂດຍອີງໃສ່ປະຊາຊົນ ແລະ ຢູ່ພາຍໃຕ້ການກວດກາຂອງປະຊາຊົນ;

11. ຮັບປະກັນຄວາມລັບຂອງຊາດ, ຂອງວຽກງານປ້ອງກັນຄວາມສະຫງົບ.

ມາດຕາ 6 (ປັບປຸງ) ພັນທະຂອງກຳລັງປ້ອງກັນຄວາມສະຫງົບປະຊາຊົນ

ກຳລັງປ້ອງກັນຄວາມສະຫງົບປະຊາຊົນ ມີພັນທະ ດັ່ງນີ້:

1. ປົກປັກຮັກສາ ພັກປະຊາຊົນປະຕິວັດລາວ ແລະ ລັດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ທັງເຂົ້າຮ່ວມໃນການສ້າງສາພັດທະນາປະເທດຊາດ;

2. ປົກປ້ອງອຸດົມການສັງຄົມນິຍົມ, ຮັບໃຊ້ປະເທດຊາດ ແລະ ປະຊາຊົນ ດ້ວຍຄວາມສັດຊື່ບໍລິ ສຸດ;

3. ເຄົາລົບ ແລະ ປະຕິບັດ ລັດຖະທຳມະນູນ ແລະ ກົດໝາຍ ຢ່າງເຂັ້ມງວດ;

4. ຝຶກຝົນຫຼໍ່ຫຼອມຄຸນສົມບັດສິນທຳປະຕິວັດ, ຈັນຍາທຳຂອງກຳລັງປ້ອງກັນຄວາມສະຫງົບປະ ຊາຊົນ; ຮ່ຳຮຽນ, ຝຶກແອບວິຊາສະເພາະໃຫ້ຊຳນານ ແລະ ເຄົາລົບ ນັບຖືຮີດຄອງປະເພນີອັນດີງາມຂອງ ຊາດ ແລະ ຂອງປະຊາຊົນລາວບັນດາເຜົ່າ;

5. ກຽມພ້ອມປະຕິບັດໜ້າທີ່ ແລະ ສູ້ຮົບ, ຍອມເສຍສະລະຊີວິດ ເພື່ອປະເທດຊາດ ແລະ ປະ ຊາຊົນລາວບັນດາເຜົ່າ;

6. ເຄົາລົບການຈັດຕັ້ງ, ປະຕິບັດມະຕິຄຳສັ່ງຂອງຜູ້ບັງຄັບບັນຊາ, ລະບຽບວິໄນຂອງກຳລັງປ້ອງ ກັນຄວາມສະຫງົບປະຊາຊົນ ຢ່າງເຂັ້ມງວດ ແລະ ເດັດຂາດ;

7. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 7 (ປັບປຸງ) ພັນທະຂອງສັງຄົມ

ການປ້ອງກັນຄວາມສະຫງົບ ແມ່ນ ຄວາມຮັບຜິດຊອບຂອງທົ່ວປວງຊົນ; ບຸກຄົນ, ນິຕິບຸກຄົນ ແລະ ການຈັດຕັ້ງ ມີພັນທະປົກປັກຮັກສາຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ ດ້ວຍ ການ ສະກັດກັ້ນ, ແຈ້ງ, ລາຍງານ, ສະໜອງຂໍ້ມູນ, ເຂົ້າຮ່ວມ ແລະ ຊ່ວຍເຫຼືອ ປະກອບພາຫະນະ, ວັດຖຸ, ຊັບສິນ ແລະ ອື່ນໆທີ່ຈຳເປັນ ຕາມຄວາມສາມາດຕົວຈິງ ເຂົ້າໃນວຽກງານປ້ອງກັນຄວາມສະຫງົບ.

ມາດຕາ 8 (ໃໝ່) ການປົກປ້ອງກຳລັງປ້ອງກັນຄວາມສະຫງົບປະຊາຊົນ

ກຳລັງປ້ອງກັນຄວາມສະຫງົບປະຊາຊົນ ໄດ້ຮັບການປົກປ້ອງຕາມກົດໝາຍ ຈາກການຖືກກ່າວຫາ, ຮ້ອງຟ້ອງ, ໃສ່ຮ້າຍປ້າຍສີ, ຂົ່ມຂູ່ ຫຼື ນາບຂູ່ ໃນເວລາເຄື່ອນໄຫວປະຕິບັດໜ້າທີ່ ທີ່ຖືກຕ້ອງຕາມກົດໝາຍ.

ມາດຕາ 9 (ໃໝ່) ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວວຽກງານ ປ້ອງກັນຄວາມສະຫງົບ ທັງພາຍໃນ ແລະ ຕ່າງປະເທດ.

ມາດຕາ 10 (ປັບປຸງ) ການຮ່ວມມືສາກົນ

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ດ້ວຍການແລກປ່ຽນບົດ ຮຽນ, ເຕັກໂນໂລຊີ, ຂໍ້ມູນ ຂ່າວສານ, ການບຳລຸງສ້າງ, ຍົກລະດັບຄວາມຮູ້ທາງດ້ານວິຊາສະເພາະ ໃຫ້ກຳ ລັງປ້ອງກັນຄວາມສະຫງົບປະຊາຊົນ, ແກ້ໄຂບັນຫາທີ່ພົວພັນເຖິງວຽກງານປ້ອງກັນຄວາມສະຫງົບ ບົນພື້ນ ຖານຫຼັກການເຄົາລົບເອກະລາດ, ອຳນາດອະທິປະໄຕ, ຜືນແຜ່ນດິນອັນຄົບຖ້ວນ, ບໍ່ແຊກແຊງກິດຈະການ ພາຍໃນຊຶ່ງກັນ ແລະ ກັນ, ສະເໝີພາບ, ຕ່າງຝ່າຍຕ່າງໄດ້ຮັບຜົນປະໂຫຍດ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ລັດ ສົ່ງເສີມການພົວພັນຮ່ວມມືຮອບດ້ານ ກັບປະເທດເພື່ອນມິດຍຸດທະສາດ ກ່ຽວກັບວຽກງານ ປ້ອງກັນຄວາມສະຫງົບ.

ພາກທີ II

ການຈັດຕັ້ງ ແລະ ການເຄື່ອນໄຫວ

ຂອງກຳລັງປ້ອງກັນຄວາມສະຫງົບປະຊາຊົນ

ໝວດທີ 1

ທີ່ຕັ້ງ, ພາລະບົດບາດ, ຂອບເຂດສິດ ແລະ ໜ້າທີ່

ມາດຕາ 11 (ປັບປຸງ) ທີ່ຕັ້ງ ແລະ ພາລະບົດບາດຂອງກຳລັງປ້ອງກັນຄວາມສະຫງົບອາຊີບ

ກຳລັງປ້ອງກັນຄວາມສະຫງົບອາຊີບ ແມ່ນ ກຳລັງປະກອບອາວຸດທີ່ມີຫຼາຍເຫຼົ່າວິຊາສະເພາະ ໄດ້ ຮັບການບຳລຸງສ້າງວິຊາສະເພາະຢ່າງເປັນລະບົບ, ສັງກັດຢູ່ໃນກົງຈັກການຈັດຕັ້ງຂອງກຳລັງປ້ອງກັນຄວາມ ສະຫງົບ, ປະກອບດ້ວຍ ນາຍ ແລະ ພົນຕຳຫຼວດ, ໄດ້ຮັບການປະກອບອາວຸດ, ເຕັກນິກວິຊາສະເພາະຢ່າງ ຄົບຖ້ວນ.

ກຳລັງປ້ອງກັນຄວາມສະຫງົບອາຊີບ ມີພາລະບົດບາດປົກປັກຮັກສາ ລະບອບປະຊາທິປະໄຕປະ ຊາຊົນ, ຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ, ປົກປ້ອງຜົນປະໂຫຍດຂອງລັດ, ລວມໝູ່, ສິດ ແລະ ຜົນປະໂຫຍດອັນຊອບທຳ ຂອງພົນລະເມືອງ.

ມາດຕາ 12 (ປັບປຸງ) ຂອບເຂດສິດຂອງກຳລັງປ້ອງກັນຄວາມສະຫງົບອາຊີບ

ກຳລັງປ້ອງກັນຄວາມສະຫງົບອາຊີບ ມີຂອບເຂດສິດ ດັ່ງນີ້:

1. ກວດກາການ ເຄົາລົບ ແລະ ປະຕິບັດ ລັດຖະທຳມະນູນ, ກົດໝາຍ ຕາມຂອບເຂດຄວາມ ຮັບຜິດຊອບຂອງຕົນ;

2. ຊອກຮູ້, ເກັບກຳ, ຄົ້ນຄວ້າ, ວິໄຈ, ນຳໃຊ້ຂໍ້ມູນ ຂ່າວສານ ທີ່ກ່ຽວພັນກັບວຽກງານປ້ອງກັນ ຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ;

3. ສືບສວນ-ສອບສວນຄະດີອາຍາ, ນຳໃຊ້ວິທີການສືບສວນ-ສອບສວນ, ມາດຕະການສະກັດ ກັ້ນ ເຊັ່ນ ການກັກຕົວ, ການຈັບຕົວ, ການປ່ອຍຕົວ, ການກວດຄົ້ນ, ການຍຶດຊັບ ແລະ ປັບໃໝ ຕາມທີ່ໄດ້ ກຳນົດໄວ້ໃນກົດໝາຍ;

4. ນຳໃຊ້ວິທີການມະຫາຊົນ, ວິທີການຄຸ້ມຄອງບໍລິຫານ, ວິທີການວິຊາສະເພາະ, ວິທີການເຕັກ ນິກ-ເຕັກໂນໂລຊີ ແລະ ວິທີການປະກອບອາວຸດ ເຂົ້າໃນການຮັກສາຄວາມສະຫງົບທາງດ້ານການເມືອງ, ເສດຖະກິດ ແລະ ສັງຄົມ;

5. ເຂົ້າຮ່ວມທຸກການເຄື່ອນໄຫວທາງດ້ານ ການເມືອງ, ເສດຖະກິດ, ສັງຄົມ ແລະ ການຕ່າງປະ ເທດ ຕາມລະບຽບການ;

6. ທວງໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ກ່ຽວຂ້ອງໃຫ້ຄວາມຮ່ວມມື, ສະໜອງຂໍ້ ມູນ ຂ່າວສານ ທີ່ພົວພັນເຖິງຄວາມໝັ້ນຄົງ ແລະ ຄວາມສະຫງົບຂອງປະເທດຊາດ;

7. ອອກຄຳສັ່ງໂຈະ ຫຼື ໃຫ້ຢຸດເຊົາຊົ່ວຄາວ ການເຄື່ອນໄຫວຂອງ ບຸກຄົນ, ນິຕິບຸກຄົນ ແລະ ການ ຈັດຕັ້ງ ທີ່ແຕະຕ້ອງເຖິງຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ ໃນກໍລະນີຈຳເປັນ ຮີບດ່ວນແລ້ວນຳສະເໜີຂັ້ນເທິງ ໃຫ້ທິດຊີ້ນຳ;

8. ປະກອບ ແລະ ນຳໃຊ້ ອາວຸດ ຍຸດໂທປະກອນ, ທາດແຕກ, ວັດຖຸລະເບີດ, ຍານພາຫະນະ ທາງບົກ, ທາງນ້ຳ, ທາງອາກາດ, ສັດວິຊາສະເພາະ, ເຄື່ອງມື, ອຸປະກອນເຕັກນິກວິຊາສະເພາະ ຕາມກົດ ໝາຍ ແລະ ລະບຽບການ ເພື່ອຮັບປະກັນການປະຕິບັດໜ້າທີ່ຂອງຕົນ;

9. ຈັດຕັ້ງ, ວາງກຳລັງຢູ່ໃນພື້ນທີ່, ຂົງເຂດ, ຂະແໜງການ ທີ່ເຫັນວ່າຈຳເປັນ;

10. ຕິດຕາມ ແລະ ກວດກາ ຄື້ນຄວາມຖີ່, ທຸລະກຳທາງເອເລັກໂຕຣນິກ, ການຄຸ້ມຄອງຂໍ້ ມູນ ຂ່າວສານ ແລະ ລະບົບຄອມພິວເຕີ ຕາມທີ່ໄດ້ກຳນົດໄວ້ໃນກົດໝາຍ;

11. ຮ່ຳຮຽນ, ຍົກລະດັບ, ຮັບຕຳແໜ່ງໜ້າທີ່, ປະດັບຊັ້ນ, ເລື່ອນຊັ້ນ, ຮັບນະໂຍບາຍຕ່າງໆ ຕາມກົດໝາຍ ແລະ ລະບຽບການ, ປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນ;

12. ຄົ້ນຄວ້າວິທະຍາສາດ, ຜະລິດ ແລະ ດຳເນີນທຸລະກິດ ທີ່ຖືກຕ້ອງຕາມກົດໝາຍ;

13. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 13 (ປັບປຸງ) ໜ້າທີ່ຂອງກຳລັງປ້ອງກັນຄວາມສະຫງົບອາຊີບ

ກຳລັງປ້ອງກັນຄວາມສະຫງົບອາຊີບ ມີໜ້າທີ່ ດັ່ງນີ້:

1. ຄົ້ນຄວ້າ, ຜັນຂະຫຍາຍ ແນວທາງ, ນະໂຍບາຍ, ແຜນຍຸດທະສາດ, ກົດໝາຍ ເປັນ ແຜນການ, ແຜນງານ ແລະ ໂຄງການ ພ້ອມທັງຈັດຕັ້ງປະຕິບັດໃຫ້ປາກົດຜົນເປັນຈິງ;

2. ເຄົາລົບ ແລະ ປະຕິບັດ ລັດຖະທຳມະນູນ ແລະ ກົດໝາຍ;

3. ໂຄສະນາ ເຜີຍແຜ່ ແລະ ສຶກສາອົບຮົມ ແນວທາງ, ນະໂຍບາຍ, ລັດຖະທຳມະນູນ, ກົດໝາຍ ແລະ ລະບຽບການ ກ່ຽວກັບວຽກງານປ້ອງກັນຄວາມສະຫງົບ;

4. ກໍ່ສ້າງຮາກຖານການເມືອງ, ປຸກລະດົມຂົນຂວາຍປະຊາຊົນ, ສ້າງທ່າສະໜາມປ້ອງກັນຄວາມ ສະຫງົບ ໃນຂອບເຂດທົ່ວປະເທດ, ເຂົ້າຮ່ວມການພັດທະນາເສດຖະກິດ, ວັດທະນະທຳ, ສັງຄົມ ແລະ ຊ່ວຍເຫຼືອປະຊາຊົນລາວບັນດາເຜົ່າ;

5. ປ້ອງກັນ ຜູ້ນຳ ພັກ, ລັດຂັ້ນຕ່າງໆ, ແຂກຕ່າງປະເທດ, ທີ່ຕັ້ງກິດຈະການ, ກອງປະຊຸມ, ງານສຳ ຄັນຕ່າງໆ, ບັນດາການຈັດຕັ້ງພາຍໃນ ແລະ ຕ່າງປະເທດປະຈຳຢູ່ ສປປ ລາວ, ຊີວິດ, ຊັບສິນ, ຜົນປະ ໂຫຍດຂອງລັດ, ລວມໝູ່, ສິດ ແລະ ຜົນປະໂຫຍດອັນຊອບທຳຂອງພົນລະເມືອງ, ຮັບປະກັນຄວາມໝັ້ນ ຄົງຂອງຊາດ;

6. ປັບປຸງ, ສ້າງກຳລັງໃຫ້ໜັກແໜ້ນທາງດ້ານການເມືອງແນວຄິດ, ເຂັ້ມແຂງທາງດ້ານການຈັດຕັ້ງ, ມີລະດັບຄວາມຮູ້, ຄວາມສາມາດທາງດ້ານວິຊາສະເພາະ, ມີລະບຽບວິໄນເຂັ້ມງວດ, ມີແບບແຜນທັນສະ ໄໝ, ວິທະຍາສາດ, ເຕັກໂນໂລຊີທີ່ກ້າວໜ້າ ເພື່ອເຮັດສຳເລັດໜ້າທີ່ຂອງຕົນ;

7. ປ້ອງກັນ, ສະກັດກັ້ນ, ຕ້ານທຸກກົນອຸບາຍເລ່ຫຼ່ຽມ ທີ່ຫວັງທຳລາຍມ້າງເພ, ແບ່ງແຍກ, ສ້າງ ຄວາມປັ່ນປ່ວນ ກໍ່ຄວາມບໍ່ສະຫງົບໃນດິນແດນຂອງ ສປປ ລາວ;

8. ດຳເນີນວຽກງານສືບຂ່າວ;

9. ຕ້ານ ແລະ ສະກັດກັ້ນອາຊະຍາກຳ; ກວດກາ, ຄວບຄຸມ, ອຳນວຍຄວາມສະດວກໃຫ້ແກ່ການ ຈະລາຈອນ ທາງບົກ, ທາງນ້ຳ ແລະ ທາງລົດໄຟ; ຕ້ານ ແລະ ສະກັດກັ້ນອັກຄີໄພ ແລະ ໄພພິບັດ;

10. ຕ້ານ ອາຊະຍາກຳຂ້າມຊາດ, ການກໍ່ການຮ້າຍ, ຕ້ານການຟອກເງິນ ແລະ ການສະໜອງທຶນ ໃຫ້ແກ່ການກໍ່ການຮ້າຍ;

11. ອຳນວຍຄວາມສະດວກ, ຄວບຄຸມ, ຕິດຕາມ ແລະ ກວດກາການເຂົ້າ-ອອກ ສປປ ລາວ, ຄຸ້ມ ຄອງຄົນຕ່າງປະເທດ ແລະ ນັກທ່ອງທ່ຽວ;

12. ຄຸ້ມຄອງ ຜູ້ຖືກຫາ, ນັກໂທດ ແລະ ຜູ້ຖືກດັດສ້າງ;

13. ຄຸ້ມຄອງສຳມະໂນຄົວ, ບັດປະຈຳຕົວ, ອາວຸດ, ທາດແຕກ, ວັດຖຸລະເບີດ, ຕາປະທັບ ແລະ ອາ ຊີບພິເສດ;

14. ກຽມພ້ອມສູ້ຮົບ, ສູ້ຮົບພິລະອາດຫານ, ຍອມເສຍສະລະຊີວິດ ເພື່ອປະເທດຊາດ ແລະ ປະ ຊາຊົນລາວບັນດາເຜົ່າ, ຖືເອົາຜົນປະໂຫຍດສ່ວນລວມສູງກວ່າຜົນປະໂຫຍດສ່ວນຕົວ;

15. ຮັກສາຄວາມລັບຂອງປະເທດຊາດ ແລະ ຂອງກຳລັງປ້ອງກັນຄວາມສະຫງົບປະຊາຊົນ;

16. ເກັບກຳ, ຄົ້ນຄວ້າ, ຕີລາຄາ, ຄາດຄະເນສະພາບການ ເພື່ອນຳສະເໜີຕໍ່ຂັ້ນເທິງ ແລ້ວວາງທິດ ທາງຈັດຕັ້ງປະຕິບັດ;

17. ຄົ້ນຄວ້າວິທະຍາສາດ, ສະຫຼຸບ ຖອດຖອນບົດຮຽນ, ສັງລວມພຶດຕິກຳກ່ຽວກັບວຽກງານປ້ອງ ກັນຄວາມສະຫງົບ;

18. ຄຸ້ມຄອງຊີວິດການເປັນຢູ່ ທາງດ້ານວັດຖຸ ແລະ ຈິດໃຈຂອງ ນາຍ ແລະ ພົນຕຳຫຼວດ ບົນພື້ນ ຖານຍົກສູງຈິດໃຈເພິ່ງຕົນເອງກຸ້ມຕົນເອງ ແລະ ອອກແຮງສ້າງພະລາທິການກັບທີ່ ຕິດພັນກັບວຽກງານວິ ຊາສະເພາະ;

19. ປະສານສົມທົບຢ່າງກົມກຽວ ລະຫວ່າງຍຸດທະສາດປ້ອງກັນຄວາມສະຫງົບແຫ່ງຊາດ ກັບ ການພັດທະນາເສດຖະກິດ-ສັງຄົມ; ຮ່ວມມື ແລະ ປະສານສົມທົບກັບບັນດາຂະແໜງການ, ອົງການປົກ ຄອງທ້ອງຖິ່ນ ແລະ ພາກສ່ວນອື່ນ ກ່ຽວກັບວຽກງານປ້ອງກັນຄວາມສະຫງົບ;

20. ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 14 (ປັບປຸງ) ຄວາມຮັບຜິດຊອບຂອງນາຍ ແລະ ພົນຕຳຫຼວດ

ນາຍ ແລະ ພົນຕຳຫຼວດ ຮັບຜິດຊອບ ດັ່ງນີ້:

1. ນາຍຕຳຫຼວດ ຮັບຜິດຊອບຊີ້ນຳ, ນຳພາ, ບັນຊາ, ຄຸ້ມຄອງກົມກອງ, ເຫຼົ່າວິຊາສະເພາະ ທັງຈັດ ຕັ້ງປະຕິບັດວຽກງານຕົວຈິງ;

2. ພົນຕຳຫຼວດ ຮັບຜິດຊອບໃນການຈັດຕັ້ງປະຕິບັດ ຕາມການຊີ້ນຳ, ນຳພາ, ບັນຊາຂອງຂັ້ນເທິງ ຢ່າງເຂັ້ມງວດ;

3. ນາຍ ແລະ ພົນຕຳຫຼວດ ຮັບຜິດຊອບຕໍ່ຜົນສຳເລັດ ແລະ ຂໍ້ຂາດຕົກບົກພ່ອງຂອງຕົນໃນການ ປະຕິບັດໜ້າທີ່ການເມືອງ ທີ່ໄດ້ຮັບມອບໝາຍ.

ມາດຕາ 15 (ປັບປຸງ) ທີ່ຕັ້ງ, ພາລະບົດບາດ, ຂອບເຂດສິດ ແລະ ໜ້າທີ່ ຂອງກຳລັງປ້ອງກັນຄວາມສະຫງົບ ເຄິ່ງອາຊີບ

ກຳລັງປ້ອງກັນຄວາມສະຫງົບເຄິ່ງອາຊີບ ແມ່ນ ກຳລັງປ້ອງກັນຄວາມສະຫງົບບ້ານ, ກຳລັງປ້ອງ ກັນພາຍໃນ, ກຳລັງປ້ອງກັນຕົວ ແລະ ກຳລັງຮັກສາຄວາມປອດໄພ ທີ່ເຮັດວຽກງານປ້ອງກັນຄວາມສະຫງົບ ຢູ່ຮາກຖານບ້ານ, ສຳນັກງານ, ອົງການ, ຫົວໜ່ວຍທຸລະກິດຕ່າງໆ ຊຶ່ງບໍ່ໄດ້ຮັບການປະດັບຊັ້ນຄືກັນກັບກຳ ລັງອາຊີບ.

ທີ່ຕັ້ງ, ພາລະບົດບາດ, ຂອບເຂດສິດ ແລະ ໜ້າທີ່ ຂອງກຳລັງປ້ອງກັນຄວາມສະຫງົບເຄິ່ງອາຊີບ ໄດ້ກຳນົດໄວ້ໃນກົດໝາຍວ່າດ້ວຍວຽກງານປ້ອງກັນຄວາມສະຫງົບແຫ່ງຊາດ.

ໝວດທີ 2

ໂຄງປະກອບການຈັດຕັ້ງ ແລະ ບຸກຄະລາກອນ

ມາດຕາ 16 (ປັບປຸງ) ໂຄງປະກອບການຈັດຕັ້ງ

ກຳລັງປ້ອງກັນຄວາມສະຫງົບປະຊາຊົນ ມີໂຄງປະກອບການຈັດຕັ້ງ ດັ່ງນີ້:

1. ກະຊວງປ້ອງກັນຄວາມສະຫງົບ;

2. ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

3. ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ;

4. ປ້ອງກັນຄວາມສະຫງົບບ້ານ.

ສຳລັບການຈັດຕັ້ງລະອຽດ ຂອງກຳລັງປ້ອງກັນຄວາມສະຫງົບປະຊາຊົນແຕ່ລະຂັ້ນ ໄດ້ກຳນົດໄວ້ ໃນລະບຽບການຕ່າງຫາກ.

ມາດຕາ 17 (ປັບປຸງ) ໂຄງປະກອບບຸກຄະລາກອນນຳພາ, ບັນຊາ ແຕ່ລະຂັ້ນ

ກຳລັງປ້ອງກັນຄວາມສະຫງົບປະຊາຊົນ ມີໂຄງປະກອບບຸກຄະລາກອນນຳພາ, ບັນຊາ ແຕ່ລະຂັ້ນ ດັ່ງນີ້:

1. ກະຊວງປ້ອງກັນຄວາມສະຫງົບ ມີ ລັດຖະມົນຕີ ແລະ ຮອງລັດຖະມົນຕີ;

2. ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ມີ ຫົວໜ້າ ແລະ ຮອງຫົວໜ້າ;

3. ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ ມີ ຫົວໜ້າ ແລະ ຮອງຫົວໜ້າ;

4. ປ້ອງກັນຄວາມສະຫງົບບ້ານ ມີ ຫົວໜ້າ ແລະ ຮອງຫົວໜ້າ.

ມາດຕາ 18 (ປັບປຸງ) ສິດ ແລະ ໜ້າທີ່ ຂອງລັດຖະມົນຕີກະຊວງປ້ອງກັນຄວາມສະຫງົບ

ລັດຖະມົນຕີກະຊວງປ້ອງກັນຄວາມສະຫງົບ ມີ ສິດ ແລະ ໜ້າທີ່ ດັ່ງນີ້:

1. ຊີ້ນຳ, ນຳພາ ຜັນຂະຫຍາຍ ແລະ ຈັດຕັ້ງປະຕິບັດ ແນວທາງປ້ອງກັນຊາດ-ປ້ອງກັນຄວາມສະ ຫງົບທົ່ວປວງຊົນ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ກົດໝາຍ ແລະ ລະ ບຽບການ ກ່ຽວກັບວຽກງານປ້ອງກັນຄວາມສະຫງົບ;

2. ບັນຊາ, ຄຸ້ມຄອງ ແລະ ກວດກາ ກຳລັງປ້ອງກັນຄວາມສະຫງົບປະຊາຊົນ;

3. ສະເໜີ ສ້າງ ຫຼື ປັບປຸງ ກົດໝາຍ, ລັດຖະບັນຍັດ ແລະ ດຳລັດ ກ່ຽວກັບວຽກງານໃນຂະແໜງ ການຂອງຕົນ ຕໍ່ລັດຖະບານ;

4. ຊີ້ນຳການຄົ້ນຄວ້າວິທະຍາສາດ, ການເຜີຍແຜ່ ແລະ ແນະນຳກ່ຽວກັບການນຳໃຊ້ວິທະຍາສາດ ໃໝ່ ເຂົ້າໃນການພັດທະນາວຽກງານປ້ອງກັນຄວາມສະຫງົບ;

5. ອອກຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບການຈັດຕັ້ງ ແລະ ການເຄື່ອນໄຫວ ວຽກງານໃນຂະແໜງການຂອງຕົນ ໃຫ້ມີປະສິດທິພາບ;

6. ໂຈະການປະຕິບັດ, ລົບລ້າງ ຫຼື ຍົກເລີກຂໍ້ຕົກລົງ, ຄຳສັ່ງ, ຄຳແນະນຳ ຫຼື ແຈ້ງການ ທີ່ຂັດ ກັບກົດໝາຍ ຫຼື ລະບຽບການ ຂອງການຈັດຕັ້ງຂັ້ນລຸ່ມ ທີ່ຂຶ້ນກັບກະຊວງປ້ອງກັນຄວາມສະຫງົບ;

7. ສະເໜີນາຍົກລັດຖະມົນຕີ ໂຈະການປະຕິບັດ, ປັບປຸງ, ລົບລ້າງ ຫຼື ຍົກເລີກນິຕິກຳຂອງຂະແໜງ

ການອື່ນ ຫຼື ຂອງອົງການປົກຄອງທ້ອງຖິ່ນ ທີ່ຂັດກັບນິຕິກຳຂອງກະຊວງຕົນ ຫຼື ກໍ່ຄວາມເສຍຫາຍໃຫ້ແກ່ ຄວາມສະຫງົບຂອງປະເທດຊາດ;

8. ປະສານສົມທົບກັບ ຂະແໜງການຕ່າງໆ ແລະ ອົງການປົກຄອງທ້ອງຖິ່ນ ໃນການປະຕິບັດ ວຽກງານປ້ອງກັນຄວາມສະຫງົບ;

9. ພົວພັນ, ຮ່ວມມືກັບຕ່າງປະເທດ, ເຊັນສັນຍາສາກົນ ຕາມການມອບໝາຍຂອງລັດຖະບານ;

10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບ ໝາຍ.

ມາດຕາ 19 (ປັບປຸງ) ສິດ ແລະ ໜ້າທີ່ ຂອງຮອງລັດຖະມົນຕີກະຊວງປ້ອງກັນຄວາມສະຫງົບ

ຮອງລັດຖະມົນຕີກະຊວງປ້ອງກັນຄວາມສະຫງົບ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍລັດຖະມົນຕີ ໃນການຊີ້ນຳ, ນຳພາ, ບັນຊາ, ກວດກາວຽກງານລວມຂອງກະຊວງປ້ອງ ກັນຄວາມສະຫງົບ;

2. ຮັບຜິດຊອບວຽກງານໃດໜຶ່ງ ຕາມການມອບໝາຍຂອງລັດຖະມົນຕີ;

3. ໃນກໍລະນີທີ່ລັດຖະມົນຕີບໍ່ຢູ່ ຫຼື ບໍ່ສາມາດປະຕິບັດໜ້າທີ່ໄດ້ນັ້ນແມ່ນຮອງລັດຖະມົນຕີ ຜູ້ທີ່ໄດ້

ຮັບມອບໝາຍເປັນຜູ້ຮັກສາການແທນ;

4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບ ໝາຍ.

ມາດຕາ 20 (ປັບປຸງ) ສິດ ແລະ ໜ້າທີ່ ຂອງຫົວໜ້າ ແລະ ຮອງຫົວໜ້າການຈັດຕັ້ງຂັ້ນຕ່າງໆ

ສິດ ແລະ ໜ້າທີ່ ຂອງຫົວໜ້າ ແລະ ຮອງຫົວໜ້າ ກົມກອງອ້ອມຂ້າງກະຊວງ, ຫົວໜ້າ ແລະ ຮອງ ຫົວໜ້າກອງບັນຊາການປ້ອງກັນຄວາມສະຫງົບຂັ້ນແຂວງ ແລະ ຂັ້ນເມືອງ ໄດ້ກຳນົດໄວ້ໃນລະບຽບການ ຕ່າງຫາກ.

ພາກທີ III

ເຫຼົ່າວິຊາສະເພາະ, ທີ່ມາ, ມາດຕະຖານ, ການກໍ່ສ້າງ ແລະ ອາຍຸກະສຽນ

ມາດຕາ 21 (ປັບປຸງ) ເຫຼົ່າວິຊາສະເພາະຂອງກຳລັງປ້ອງກັນຄວາມສະຫງົບປະຊາຊົນ

ເຫຼົ່າວິຊາສະເພາະຂອງກຳລັງປ້ອງກັນຄວາມສະຫງົບປະຊາຊົນ ມີ ດັ່ງນີ້:

1. ເຫຼົ່າວິຊາສະເພາະສັນຕິບານ ແມ່ນ ກຳລັງທີ່ເຮັດໜ້າທີ່ປ້ອງກັນ, ສະກັດກັ້ນ ແລະ ຕ້ານອາ ຊະຍາກຳທາງດ້ານການເມືອງ ແລະ ດຳເນີນຄະດີ; ອຳນວຍຄວາມສະດວກ, ຄວບຄຸມ, ຕິດຕາມ ແລະ ກວດກາການເຂົ້າ-ອອກ ສປປ ລາວ, ຄຸ້ມຄອງຄົນຕ່າງປະເທດ ແລະ ນັກທ່ອງທ່ຽວ ເພື່ອຮັບປະກັນຄວາມ ສະຫງົບທາງດ້ານການເມືອງ ແລະ ຄວາມໝັ້ນຄົງຂອງຊາດ;

2. ເຫຼົ່າວິຊາສະເພາະຕຳຫຼວດ ແມ່ນ ກຳລັງທີ່ເຮັດໜ້າທີ່ປ້ອງກັນ, ສະກັດກັ້ນ, ຕ້ານອາຊະຍາກຳ ທາງດ້ານເສດຖະກິດ-ສັງຄົມ ແລະ ດຳເນີນຄະດີອາຍາ, ກວດກາ, ຄວບຄຸມ ແລະ ອຳນວຍຄວາມສະດວກ ການຈະລາຈອນ ທາງບົກ, ທາງນໍ້າ ແລະ ທາງລົດໄຟ, ສະກັດກັ້ນ ແລະ ຕ້ານອັກຄີໄພ, ໄພພິບັດ ເພື່ອເຮັດ ໃຫ້ສັງຄົມມີຄວາມເປັນລະບຽບຮຽບຮ້ອຍ ແລະ ປອດໄພ;

3. ເຫຼົ່າວິຊາສະເພາະການເມືອງ ແມ່ນ ກຳລັງທີ່ເຮັດໜ້າທີ່ວຽກງານການເມືອງແນວຄິດ, ການຈັດ ຕັ້ງ, ນະໂຍບາຍ, ການກໍ່ສ້າງ, ການກວດກາ, ການປ້ອງກັນກຳລັງ; ໂຄສະນາ, ຂະບວນການກິລາ-ສິລະປະ ແລະ ວຽກງານອົງການຈັດຕັ້ງມະຫາຊົນ;

4. ເຫຼົ່າວິຊາສະເພາະເສນາທິການ ແມ່ນ ກຳລັງທີ່ເຮັດໜ້າທີ່ຄົ້ນຄວ້າວາງແຜນຍຸດທະສາດ, ວິທະ ຍາສາດ, ພົວພັນຕ່າງປະເທດ, ຄຸ້ມຄອງເອກະສານ, ສື່ສານ, ກົດລັບ, ກົດໝາຍ, ກວດກາປະເມີນຜົນການ ປະຕິບັດກົດໝາຍ ແລະ ນິຕິກຳອື່ນ ໃນກຳລັງປ້ອງກັນຄວາມສະຫງົບປະຊາຊົນ ແລະ ເຮັດໜ້າທີ່ວຽກງານບໍ ລິຫານ;

5. ເຫຼົ່າວິຊາສະເພາະພະລາທິການ ແມ່ນ ກຳລັງທີ່ເຮັດໜ້າທີ່ຮັບປະກັນທາງດ້ານພະລາທິການ ແລະ ການລ້ຽງດູກຳລັງ;

6. ເຫຼົ່າວິຊາສະເພາະສືບຂ່າວຍຸດທະສາດ ແມ່ນ ກຳລັງທີ່ເຮັດໜ້າທີ່ ຊອກຮູ້, ເກັບກຳສະພາບການ ກ່ຽວກັບກົນອຸບາຍ, ເລ່ຫຼ່ຽມ, ການຈັດຕັ້ງ ແລະ ການເຄື່ອນໄຫວຂອງກຸ່ມຄົນບໍ່ດີ ທີ່ຫວັງທຳລາຍຄວາມສະ ຫງົບທາງດ້ານການເມືອງ, ເສດຖະກິດ ແລະ ສັງຄົມ;

7. ເຫຼົ່າວິຊາສະເພາະຄຸມຂັງ, ດັດສ້າງ ແມ່ນ ກຳລັງທີ່ເຮັດໜ້າທີ່ຄຸ້ມຄອງ, ສຶກສາອົບຮົມ, ຝຶກວິ ຊາຊີບ ໃຫ້ນັກໂທດ ແລະ ຜູ້ຖືກດັດສ້າງ;

8. ເຫຼົ່າວິຊາສະເພາະຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ ແມ່ນ ກຳລັງທີ່ເຮັດໜ້າທີ່ກໍ່ ສ້າງຮາກຖານການເມືອງ, ຄຸ້ມຄອງສຳມະໂນຄົວ, ບັດປະຈຳຕົວ, ອາວຸດ, ທາດແຕກ, ຕາປະທັບ ແລະ ອາ ຊີບພິເສດ;

9. ເຫຼົ່າວິຊາສະເພາະປ້ອງກັນເຄື່ອນທີ່ ແມ່ນ ກຳລັງທີ່ເຮັດໜ້າທີ່ເຄື່ອນໄຫວກວດກາລາດຕະເວນ, ປ້ອງກັນງານສຳຄັນ, ແກ້ໄຂການຈະລາຈົນ ແລະ ການກໍ່ຄວາມບໍ່ສະຫງົບໃນສັງຄົມ;

10. ເຫຼົ່າວິຊາສະເພາະປ້ອງກັນທີ່ຕັ້ງ ແມ່ນ ກຳລັງທີ່ເຮັດໜ້າທີ່ປ້ອງກັນສະຖານທີ່ສຳຄັນຂອງພັກ, ລັດ, ອົງການຈັດຕັ້ງສາກົນ ແລະ ສະຖານທີ່ສຳຄັນ ທາງດ້ານເສດຖະກິດ, ວັດທະນະທຳ ແລະ ສັງຄົມ;

11. ເຫຼົ່າວິຊາສະເພາະປ້ອງກັນສູນກາງ ແມ່ນ ກຳລັງທີ່ເຮັດໜ້າທີ່ປ້ອງກັນການນຳພັກ, ລັດ, ແຂກ ການນຳຂັ້ນສູງຂອງພັກ ແລະ ລັດ;

12. ກຳລັງປ້ອງກັນຄວາມສະຫງົບເຄິ່ງອາຊີບ ແມ່ນ ກຳລັງທີ່ເຮັດວຽກງານປ້ອງກັນຄວາມສະຫງົບປະຈຳທີ່ ຢູ່ຮາກຖານບ້ານ, ສຳນັກງານ, ອົງການ, ຫົວໜ່ວຍທຸລະກິດ ແລະ ອື່ນໆ.

ມາດຕາ 22 (ປັບປຸງ) ທີ່ມາຂອງກຳລັງປ້ອງກັນຄວາມສະຫງົບປະຊາຊົນ

ກຳລັງປ້ອງກັນຄວາມສະຫງົບອາຊີບ ມີທີ່ມາ ດັ່ງນີ້:

1. ພົນລະເມືອງລາວບັນດາເຜົ່າ ທີ່ໄດ້ສະໝັກ, ຄັດເລືອກ, ກວດກາ ແລະ ສອບເສັງ ເຂົ້າເປັນກຳ ລັງປ້ອງກັນຄວາມສະຫງົບປະຊາຊົນ;

2. ນັກຮຽນ ຫຼື ນັກສຶກສາ ທີ່ໄດ້ຮຽນຈົບວິຊາຊີບໃດໜຶ່ງ ໂດຍມີເງື່ອນໄຂຄົບຖ້ວນ;

3. ພະນັກງານ-ລັດຖະກອນ ທີ່ໄດ້ຮັບການຄັດເລືອກມາຈາກອົງການຈັດຕັ້ງຂອງພັກ ແລະ ລັດ;

4. ກຳລັງເຄິ່ງອາຊີບ ແລະ ພາກສ່ວນເອກະຊົນ ທີ່ໄດ້ຮັບການຄັດເລືອກ.

ສຳລັບທີ່ມາຂອງກຳລັງປ້ອງກັນຄວາມສະຫງົບເຄິ່ງອາຊີບ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 23 (ປັບປຸງ) ມາດຕະຖານຂອງນາຍ ແລະ ພົນຕຳຫຼວດ

ນາຍ ແລະ ພົນຕຳຫຼວດ ມີມາດຕະຖານ ດັ່ງນີ້:

1. ຕ້ອງເປັນຄົນເຊື້ອຊາດ ແລະ ສັນຊາດ ລາວ ທີ່ມີອາຍຸແຕ່ສິບແປດປີ ຂຶ້ນໄປ;

2. ມີທັດສະນະຫຼັກໝັ້ນການເມືອງໜັກແໜ້ນ, ມີຄວາມຈົງຮັກພັກດີ ຕໍ່ພັກ, ລັດ ແລະ ປະຊາຊົນ, ມີອຸດົມການສັງຄົມນິຍົມ, ມີນ້ຳໃຈຮັກຊາດ, ຮັກລະບອບປະຊາທິປະໄຕປະຊາຊົນ, ມີຫຼັກໝັ້ນຈຳແນກໄດ້ ມິດ ແລະ ສັດຕູ, ມີຄຸນສົມບັດສິນທຳປະຕິວັດ, ມີນ້ຳໃຈກ້າຫານເສຍສະລະ, ມີສະຕິຕໍ່ການຈັດຕັ້ງ, ເຄົາລົບ ແລະ ປະຕິບັດລັດຖະທຳມະນູນ, ກົດໝາຍ ຢ່າງເຂັ້ມງວດ;

3. ມີຊີວະປະຫວັດຈະແຈ້ງ;

4. ມີປະກາສະນີຍະບັດ ຈົບຊັ້ນມັດທະຍົມສຶກສາຕອນປາຍ ຫຼື ວິຊາຊີບໃດໜຶ່ງ, ສຳລັບຜູ້ທີ່ຢູ່ຊົນ ນະບົດຫ່າງໄກສອກຫຼີກ ຊຶ່ງບໍ່ມີປະກາສະນີຍະບັດ ຈົບຊັ້ນມັດທະຍົມສຶກສາຕອນປາຍ ກໍຈະໄດ້ຮັບການ ພິຈາລະນາ ຕາມຄວາມເໝາະສົມ;

5. ມີຄວາມຮູ້ພື້ນຖານດ້ານແນວທາງ, ນະໂຍບາຍຂອງພັກ ແລະ ວິຊາສະເພາະໃດໜຶ່ງທີ່ແນ່ ນອນ;

6. ມີສຸຂະພາບແຂງແຮງ, ຮ່າງກາຍສົມບູນ.

ສຳລັບນາຍຕຳຫຼວດ ຕ້ອງມີມາດຕະຖານຕື່ມ ດັ່ງນີ້:

- ຂັ້ນນາຍຮ້ອຍ ຕ້ອງມີປະກາສະນີຍະບັດວິຊາສະເພາະ ຊັ້ນກາງຂຶ້ນໄປ ຫຼື ໄດ້ຜ່ານປະສົບການ ດ້ານການຊີ້ນຳ, ນຳພາ, ບັນຊາ ແລະ ມີຜົນສຳເລັດໃນວຽກງານຕົວຈິງ;

- ຂັ້ນນາຍພັນ ຕ້ອງມີປະກາສະນີຍະບັດວິຊາສະເພາະ ຊັ້ນສູງ ຫຼື ປະກາສະນີຍະບັດດ້ານທິດສະ ດີການເມືອງ-ການປົກຄອງຊັ້ນກາງ ຫຼື ທຽບເທົ່າ ຂຶ້ນໄປ ແລະ ໄດ້ຜ່ານປະສົບການດ້ານການຊີ້ນຳ, ນຳພາ, ບັນຊາ ແລະ ມີຜົນສຳເລັດໃນວຽກງານຕົວຈິງ.

ຂັ້ນນາຍຮ້ອຍ ແລະ ຂັ້ນນາຍພັນ ທີ່ກ່າວເທິງນີ້ ຕ້ອງມີຄວາມສາມາດໃນການຊີ້ນຳ, ນຳພາ, ບັນ ຊາ, ມີຄວາມຕື່ນຕົວທາງການເມືອງສູງ, ມີຄວາມເປັນແບບຢ່າງນຳໜ້າ ແລະ ມີບົດບາດອິດທິພົນຕໍ່ນາຍ ແລະ ພົນຕຳຫຼວດ.

ມາດຕາ 24 (ປັບປຸງ) ການກໍ່ສ້າງ ແລະ ບຳລຸງກຳລັງປ້ອງກັນຄວາມສະຫງົບປະຊາຊົນ

ການກໍ່ສ້າງ ແລະ ບຳລຸງກຳລັງປ້ອງກັນຄວາມສະຫງົບປະຊາຊົນ ແມ່ນ ຄວາມຮັບຜິດຊອບຂອງ ພາກສ່ວນຕ່າງໆ ດັ່ງນີ້:

1. ຄະນະພັກ, ຄະນະບັນຊາຂັ້ນຕ່າງໆ ຂອງກະຊວງປ້ອງກັນຄວາມສະຫງົບ ມີຄວາມຮັບຜິດຊອບ ກໍ່ສ້າງກຳລັງຂອງຕົນໃຫ້ເຕີບໃຫຍ່, ມີຄວາມໜັກແໜ້ນທາງດ້ານການເມືອງແນວຄິດ, ເຂັ້ມແຂງທາງດ້ານ ການຈັດຕັ້ງ, ມີລະບຽບວິໄນເຂັ້ມງວດ, ມີແບບແຜນວິທີເຮັດວຽກທີ່ກ້າວໜ້າ ແລະ ທັນສະໄໝ, ມີຄວາມຊຳ ນານທາງດ້ານວິຊາສະເພາະ;

2. ອົງການຈັດຕັ້ງຂອງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ອົງການຈັດຕັ້ງສັງ ຄົມ ແລະ ພົນລະເມືອງລາວ ມີພັນທະປະກອບສ່ວນກໍ່ສ້າງ, ບຳລຸງ ແລະ ສຶກສາອົບຮົມກຳລັງປ້ອງກັນ ຄວາມສະຫງົບປະຊາຊົນ.

ມາດຕາ 25 (ປັບປຸງ) ອາຍຸກະສຽນ ຂອງນາຍ ແລະ ພົນຕຳຫຼວດ

ອາຍຸກະສຽນ ຂອງນາຍ ແລະ ພົນຕຳຫຼວດ ມີ ດັ່ງນີ້:

1. ອາຍຸກະສຽນ ປະຈຳການ:

ອາຍຸກະສຽນ ຂອງກຳລັງປ້ອງກັນຄວາມສະຫງົບອາຊີບ ທີ່ປະຈຳການ ສູງສຸດ ຫົກສິບປີ. ໃນ ກໍລະນີພິເສດ ບໍ່ໃຫ້ເກີນ ຫົກສິບຫ້າປີ.

2. ອາຍຸກະສຽນ ຮັບບຳນານ:

ອາຍຸກະສຽນ ຮັບບຳນານ ຂອງກຳລັງປ້ອງກັນຄວາມສະຫງົບອາຊີບ ເພດຊາຍ ແລະ ເພດຍິງ ແມ່ນ ຫົກສິບປີ, ໃນກໍລະນີພິເສດທີ່ມີຄວາມຮຽກຮ້ອງຕ້ອງການບໍ່ໃຫ້ເກີນ ຫົກສິບຫ້າປີ, ອາຍຸການເຮັດວຽກ ຊາວຫ້າປີ ຂຶ້ນໄປ. ສຳລັບເພດຍິງ ຈະອອກຮັບອຸດໜູນບຳນານ ກ່ອນກໍໄດ້ ແຕ່ອາຍຸກະສຽນບໍ່ໃຫ້ຫຼຸດ ຫ້າສິບຫ້າປີ.

ສຳລັບຜູ້ທີ່ເຮັດວຽກກັບທາດເບື່ອ, ທາດເຄມີ ຫຼື ເຮັດວຽກ ຢູ່ເຂດຫຍຸ້ງຍາກທຸລະກັນດານເປັນເວ ລາ ຫ້າປີ ຢ່າງຕໍ່ເນື່ອງຂຶ້ນໄປ ມີສິດໄດ້ຮັບບຳນານກ່ອນກຳນົດ ແລະ ຕ້ອງມີອາຍຸ ຫ້າສິບຫ້າປີ ສຳລັບເພດ ຊາຍ; ຫ້າສິບປີ ສຳລັບ ເພດຍິງ ແລະ ມີອາຍຸການ ຊາວປີ ຂຶ້ນໄປ ໂດຍໄດ້ຮັບອຸດໜູນບຳນານຄືກັນກັບ ເງື່ອນໄຂການຮັບອຸດໜູນບຳນານທົ່ວໄປ.

ນາຍຕຳຫຼວດ ເມື່ອເຖິງກະສຽນບຳນານ ແລະ ຄົບປີການແລ້ວ ຕ້ອງໄດ້ຮັບອຸດໜູນບຳນານ ໂດຍບໍ່ຈຳເປັນຕ້ອງຂຽນຄຳຮ້ອງ ຊຶ່ງການຈັດຕັ້ງບ່ອນຜູ້ກ່ຽວສັງກັດເປັນຜູ້ແຈ້ງໃຫ້ຮູ້ກ່ອນລ່ວງໜ້າໜຶ່ງປີ.

ພາກທີ IV

ລະບົບຂັ້ນ, ຊັ້ນ ແລະ ຕຳແໜ່ງ

ໝວດທີ 1

ຂັ້ນ ແລະ ຊັ້ນ ຂອງນາຍ ແລະ ພົນຕຳຫຼວດ

ມາດຕາ 26 ຂັ້ນ ແລະ ຊັ້ນ ຂອງນາຍ ແລະ ພົນຕຳຫຼວດ

ນາຍ ແລະ ພົນຕຳຫຼວດ ປະກອບມີ ຫ້າຂັ້ນ ແລະ ສິບຫົກຊັ້ນ ດັ່ງນີ້:

1. ຂັ້ນນັກຮົບ ມີ ສອງຊັ້ນ ຄື:

- ຊັ້ນ ສອງ;

- ຊັ້ນ ໜຶ່ງ.

2. ຂັ້ນນາຍສິບ ມີ ສີ່ຊັ້ນ ຄື:

- ຊັ້ນ ສິບຕີ;

- ຊັ້ນ ສິບໂທ;

- ຊັ້ນ ສິບເອກ;

- ຊັ້ນ ວາທີຮ້ອຍຕີ.

3. ຂັ້ນນາຍຮ້ອຍ ມີ ສາມຊັ້ນ ຄື:

- ຊັ້ນ ຮ້ອຍຕີ;

- ຊັ້ນ ຮ້ອຍໂທ;

- ຊັ້ນ ຮ້ອຍເອກ.

4. ຂັ້ນນາຍພັນ ມີ ສາມຊັ້ນ ຄື:

- ຊັ້ນ ພັນຕີ;

- ຊັ້ນ ພັນໂທ;

- ຊັ້ນ ພັນເອກ.

5. ຂັ້ນນາຍພົນ ມີ ສີ່ຊັ້ນ ຄື:

- ຊັ້ນ ພົນຈັດຕະວາ;

- ຊັ້ນ ພົນຕີ;

- ຊັ້ນ ພົນໂທ;

- ຊັ້ນ ພົນເອກ.

ມາດຕາ 27 (ປັບປຸງ) ການປະດັບຊັ້ນໃຫ້ນາຍ ແລະ ພົນຕຳຫຼວດ

ການປະດັບຊັ້ນໃຫ້ ນາຍ ແລະ ພົນຕຳຫຼວດ ໃຫ້ປະຕິບັດ ດັ່ງນີ້:

1. ນາຍ ແລະ ພົນຕຳຫຼວດ ທີ່ຈົບມາຈາກໂຮງຮຽນວິຊາສະເພາະ ປ້ອງກັນຄວາມສະຫງົບ ທັງພາຍ ໃນ ແລະ ຕ່າງປະເທດ ຈະໄດ້ຮັບການປະດັບຊັ້ນ ຄື:

- ສິບໂທ ສຳລັບ ພົນຕຳຫຼວດທີ່ຈົບໂຮງຮຽນນາຍສິບ;

- ຮ້ອຍຕີ ສຳລັບ ພົນຕຳຫຼວດ ທີ່ຈົບຈາກໂຮງຮຽນນາຍຕຳຫຼວດຊັ້ນກາງ ແລະ ຊັ້ນສູງ;

- ຮ້ອຍໂທ ສຳລັບ ພົນຕຳຫຼວດ ທີ່ຈົບຈາກສະຖາບັນນາຍຕຳຫຼວດຊັ້ນປະລິນຍາຕີ;

- ຮ້ອຍເອກ ສຳລັບ ນາຍຕຳຫຼວດ ທີ່ຈົບຊັ້ນປະລິນຍາໂທ;

- ພັນຕີ ສຳລັບ ນາຍຕຳຫຼວດ ທີ່ຈົບຊັ້ນປະລິນຍາເອກ.

ນາຍຕຳຫຼວດ ທີ່ໄປຮຽນວິຊາສະເພາະ ຊັ້ນກາງ, ຊັ້ນສູງ ແລະ ປະລິນຍາຕີ ໄດ້ຮັບການເລື່ອນຊັ້ນ ຕາມອາຍຸການ ການເລື່ອນຊັ້ນ ທີ່ໄດ້ກຳນົດໄວ້ໃນກົດໝາຍສະບັບນີ້;

2. ນັກຮຽນທີ່ຈົບການສຶກສາສາຍສາມັນ ແລະ ຈົບຈາກໂຮງຮຽນຂະແໜງການອື່ນ ທັງພາຍໃນ ແລະ ຕ່າງປະເທດ ທີ່ຖືກຄັດເລືອກເຂົ້າໃນກຳລັງປ້ອງກັນຄວາມສະຫງົບ ຈະໄດ້ຮັບການປະດັບຊັ້ນ ຄື:

- ຊັ້ນສອງ ສຳລັບຜູ້ຈົບມັດທະຍົມຕອນປາຍ;

- ສິບຕີ ສຳລັບຜູ້ຈົບຊັ້ນຕົ້ນ;

- ສິບເອກ ສຳລັບຜູ້ຈົບຊັ້ນກາງ;

- ວາທີຮ້ອຍຕີ ສຳລັບຜູ້ຈົບຊັ້ນສູງ;

- ຮ້ອຍຕີ ສຳລັບຜູ້ຈົບປະລິນຍາຕີີ;

- ຮ້ອຍໂທ ສຳລັບຜູ້ຈົບປະລິນຍາໂທ;

- ຮ້ອຍເອກ ສຳລັບຜູູ້ຈົບປະລິນຍາເອກ.

ແຕ່ພາຍຫຼັງໄດ້ເຂົ້າເປັນກຳລັງປ້ອງກັນຄວາມສະຫງົບແລ້ວ ຕ້ອງໄດ້ຜ່ານການບຳລຸງ ຫຼື ກໍ່ສ້າງວິຊາສະເພາະປ້ອງກັນຄວາມສະຫງົບ ຈົບມາແລ້ວ ຈະໄດ້ຮັບເລື່ອນຊັ້ນ ໃຫ້ເທົ່າກັບນາຍ ແລະ ພົນຕຳຫຼວດ ທີ່ຮຽນຈົບຈາກໂຮງຮຽນວິຊາສະເພາະປ້ອງກັນຄວາມສະຫງົບ ຕາມວຸດທິການສຶກສາທີ່ຈົບມາ, ຖ້າບໍ່ໄດ້ຜ່ານ ການບຳລຸງ ຫຼື ກໍ່ສ້າງວິຊາສະເພາະປ້ອງກັນຄວາມສະຫງົບ ຈະໄດ້ຮັບການເລື່ອນຊັ້ນຕາມອາຍຸການເລື່ອນ ຊັ້ນ ຫຼື ຕາມຕຳແໜ່ງ, ໜ້າທີ່ຄວາມຮັບຜິດຊອບຂອງວຽກງານ;

3. ນາຍ ແລະ ພົນຕຳຫຼວດ ທີ່ຖືກຄັດເລືອກ ໄປຮຽນຕາມທຶນແບ່ງປັນຂອງຂະແໜງການອື່ນ ພາຍ ຫຼັງຮຽນຈົບມາຈະໄດ້ຮັບການປະດັບຊັ້ນ ຄືກັບຮຽນຈົບຢູ່ພາຍໃນໂຮງຮຽນກຳລັງປ້ອງກັນຄວາມສະຫງົບ ຕາມທີ່ໄດ້ກຳນົດໄວ້ໃນຂໍ້ 1 ຂອງມາດຕານີ້;

4. ນາຍ ແລະ ພົນຕຳຫຼວດ ທີ່ໄດ້ຮັບທຶນ ຫຼື ສະໝັກໃຈ ໄປຮຽນດ້ວຍທຶນຕົນເອງ ຕ້ອງໄດ້ຮັບການ ຕົກລົງເຫັນດີ ຈາກກະຊວງປ້ອງກັນຄວາມສະຫງົບ ຈຶ່ງຈະໄດ້ຮັບການປະດັບຊັ້ນ ຄືກັບຮຽນຈົບຢູ່ພາຍໃນ ໂຮງຮຽນກຳລັງປ້ອງກັນຄວາມສະຫງົບ ຕາມທີ່ໄດ້ກຳນົດໄວ້ໃນຂໍ້ 1 ຂອງມາດຕານີ້;

5. ພະນັກງານ-ລັດຖະກອນ ທີ່ຍົກຍ້າຍມາແຕ່ຝ່າຍພົນລະເຮືອນ ຕາມຄວາມຕ້ອງການຂອງກະ ຊວງປ້ອງກັນຄວາມສະຫງົບ ຕ້ອງໄດ້ຮັບການປະດັບຊັ້ນຕາມເງື່ອນໄຂ ດັ່ງນີ້:

- ຈົບຊັ້ນກາງ ເປັນພະນັກງານ-ລັດຖະກອນ ສາມປີ ຫາ ເກົ້າປີ ແມ່ນຈະໄດ້ຮັບການປະດັບ ທຽບຊັ້ນຮ້ອຍຕີ, ເປັນພະນັກງານ-ລັດຖະກອນ ສິບປີ ຂຶ້ນໄປ ແມ່ນຈະໄດ້ຮັບການປະດັບທຽບຊັ້ນຮ້ອຍໂທ;

- ຈົບຊັ້ນສູງ ຫຼື ປະລິນຍາຕີ ເປັນພະນັກງານ-ລັດຖະກອນ ສາມປີ ຫາ ເກົ້າປີ ແມ່ນຈະໄດ້ຮັບ ການປະດັບທຽບຊັ້ນຮ້ອຍໂທ, ເປັນພະນັກງານ-ລັດຖະກອນ ສິບປີ ຂຶ້ນໄປ ແມ່ນຈະໄດ້ຮັບການປະດັບທຽບ ຊັ້ນຮ້ອຍເອກ;

- ຈົບປະລິນຍາໂທ ເປັນພະນັກງານ-ລັດຖະກອນ ສາມປີ ຫາ ເກົ້າປີ ແມ່ນຈະໄດ້ຮັບການປະດັບ ທຽບຊັ້ນຮ້ອຍເອກ, ເປັນພະນັກງານ-ລັດຖະກອນ ສິບປີ ຂຶ້ນໄປ ແມ່ນຈະໄດ້ຮັບການປະດັບທຽບຊັ້ນພັນຕີ;

- ຈົບປະລິນຍາເອກຂຶ້ນໄປ ເປັນພະນັກງານ-ລັດຖະກອນ ສາມປີ ຫາ ເກົ້າປີ ແມ່ນຈະໄດ້ຮັບ ການປະດັບທຽບຊັ້ນພັນຕີ, ເປັນພະນັກງານ-ລັດຖະກອນ ສິບປີ ຂຶ້ນໄປ ແມ່ນຈະໄດ້ຮັບການປະດັບທຽບ ຊັ້ນພັນໂທ.

ການທຽບປະດັບຊັ້ນ ຍັງໃຫ້ອີງຕາມຕຳແໜ່ງ ທີ່ໄດ້ກຳນົດໄວ້ໃນມາດຕາ 32 ຂອງກົດໝາຍ ສະບັບນີ້ ຫຼື ອີງຕາມຂັ້ນເງິນເດືອນ ທີ່ຖືກຍົກຍ້າຍມາຈາກຝ່າຍພົນລະເຮືອນ.

ມາດຕາ 28 (ປັບປຸງ) ກຳນົດເວລາການເລື່ອນຊັ້ນນາຍ ແລະ ພົນຕຳຫຼວດ

ການພິຈາລະນາການເລື່ອນຊັ້ນນາຍ ແລະ ພົນຕຳຫຼວດ ໃຫ້ປະຕິບັດຕາມກຳນົດເວລາ ດັ່ງນີ້:

1). ຊັ້ນ 2 ຂຶ້ນ ຊັ້ນ 1 ກຳນົດ 1 ປີ;

2). ຊັ້ນ 1 ຂຶ້ນ ສິບຕີ; ກຳນົດ 1 ປີ;

3). ຊັ້ນສິບຕີ ຂຶ້ນ ສິບໂທ ກຳນົດ 1 ປີ 6 ເດືອນ;

4). ຊັ້ນສິບໂທ ຂຶ້ນ ສິບເອກ ກຳນົດ 1 ປີ 6 ເດືອນ;

5). ຊັ້ນສິບເອກ ຂຶ້ນ ວາທີຮ້ອຍຕີ ກຳນົດ 2 ປີ;

6). ຊັ້ນວາທີຮ້ອຍຕີ ຂຶ້ນ ຮ້ອຍຕີ ກຳນົດ 3 ປີ;

7. ຊັ້ນຮ້ອຍຕີ ຂຶ້ນ ຮ້ອຍໂທ ກຳນົດ 3 ປີ;

8). ຊັ້ນຮ້ອຍໂທ ຂຶ້ນ ຮ້ອຍເອກ ກຳນົດ 3 ປີ;

9). ຊັ້ນຮ້ອຍເອກ ຂຶ້ນ ພັນຕີ ກຳນົດ 4 ປີ;

10). ຊັ້ນພັນຕີ ຂຶ້ນ ພັນໂທ ກຳນົດ 4 ປີ;

11). ຊັ້ນພັນໂທ ຂຶ້ນ ພັນເອກ ກຳນົດ 4 ປີ.

ສ່ວນການເລື່ອນຊັ້ນພັນເອກຂຶ້ນນາຍພົນ ແລະ ນາຍພົນຂຶ້ນນາຍພົນຕາມລະດັບຊັ້ນນັ້ນ ແມ່ນ ບໍ່ມີ ກຳນົດເວລາໂດຍອີງໃສ່ຄວາມຮຽກຮ້ອງຕ້ອງການຂອງໜ້າທີ່ການເມືອງ.

ໄລຍະເວລາທີ່ນາຍຕຳຫຼວດຮ່ຳຮຽນ ຫຼື ສຶກສາຢູ່ນັ້ນ ໃຫ້ຄິດໄລ່ໃສ່ກຳນົດເວລາການເລື່ອນຊັ້ນ ຕາມ ມາດຕານີ້.

ນາຍ ແລະ ພົນຕຳຫຼວດ ທີ່ມີຜົນງານດີເດັ່ນພິເສດໃນການປະຕິບັດໜ້າທີ່ວິຊາສະເພາະ ທີ່ຂັ້ນເທິງ ມອບໝາຍໃຫ້ ຈະໄດ້ເລື່ອນຂ້າມຊັ້ນ; ມີຜົນງານດີເດັ່ນໃນການປະຕິບັດໜ້າທີ່ວຽກງານ, ຄົ້ນຄວ້າວິທະຍາ ສາດ, ກົດໝາຍ, ການຮ່ຳຮຽນ ກໍຈະໄດ້ຮັບການພິຈາລະນາ ເລື່ອນຊັ້ນກ່ອນກຳນົດ.

ນາຍ ແລະ ພົນຕຳຫຼວດ ທີ່ຖືກຍົກຍ້າຍໄປປະຕິບັດໜ້າທີ່ຢູ່ຝ່າຍພົນລະເຮືອນ ເມື່ອກັບຄືນກຳລັງ ປ້ອງກັນຄວາມສະຫງົບປະຊາຊົນ ຈະໄດ້ຮັບການພິຈາລະນາກ່ຽວກັບຊັ້ນ ຕາມທີ່ໄດ້ກຳນົດໄວ້ໃນມາດ ຕານີ້ ແລະ ມາດຕາ 32 ຂອງກົດໝາຍສະບັບນີ້.

ມາດຕາ 29 (ປັບປຸງ) ເງື່ອນໄຂການເລື່ອນຊັ້ນນາຍ ແລະ ພົນຕຳຫຼວດ

ການເລື່ອນຊັ້ນນາຍ ແລະ ພົນຕຳຫຼວດ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ເຖິງກຳນົດເວລາການເລື່ອນຊັ້ນ ຕາມທີ່ໄດ້ກຳນົດໄວ້ໃນມາດຕາ 28 ຂອງກົດໝາຍສະບັບນີ້;

2. ມີຜົນສຳເລັດໃນການປະຕິບັດໜ້າທີ່ວຽກງານວິຊາສະເພາະ ຫຼື ມີຄວາມຮຽກຮ້ອງຕ້ອງການ

ຂອງໜ້າທີ່ວຽກງານອື່ນໆ;

3. ມີມາດຕະຖານຕາມທີ່ໄດ້ກຳນົດໄວ້ໃນມາດຕາ 23 ຂອງກົດໝາຍສະບັບນີ້.

ນາຍຕຳຫຼວດທີ່ໄດ້ຮັບການແຕ່ງຕັ້ງຕຳແໜ່ງສູງກວ່າຊັ້ນ ຕາມທີ່ໄດ້ກຳນົດໄວ້ໃນມາດຕາ 32 ຂອງ ກົດໝາຍສະບັບນີ້ ຕ້ອງໄດ້ມີການດັດແກ້ຊັ້ນໃຫ້ເໝາະສົມ ແລະ ສອດຄ່ອງກັບກົດໝາຍສະບັບນີ້ ແຕ່ກຳ ນົດເວລາການເລື່ອນຊັ້ນ ຕ້ອງເຖິງສອງສ່ວນສາມ.

ໃນກໍລະນີ ນາຍຕຳຫຼວດ ທີ່ມີຊັ້ນແຕ່ ພັນໂທລົງມາ ເມື່ອຮອດກຳນົດເວລາການເລື່ອນຊັ້ນ ແຕ່ຫາກ ຍັງບໍ່ຄົບມາດຕະຖານ ແລະ ເງື່ອນໄຂ ກໍຈະບໍ່ໄດ້ຮັບການເລື່ອນຊັ້ນ ແຕ່ມີການພິຈາລະນາໄປແຕ່ລະປີ ຊຶ່ງ ບໍ່ໃຫ້ເກີນໜຶ່ງຮອບຂອງກຳນົດເວລາການເລື່ອນຊັ້ນຂອງແຕ່ລະຊັ້ນ, ຖ້າຮອດກຳນົດໜຶ່ງຮອບຫາກ ຍັງບໍ່ໄດ້ ຮັບການເລື່ອນຊັ້ນ ຈະໄດ້ຮັບນະໂຍບາຍຍົກຂັ້ນເງິນເດືອນຂຶ້ນອີກໜຶ່ງຂັ້ນ, ຖ້າວ່າມີມາດຕະຖານ ແລະ ເງື່ອນໄຂຄົບຖ້ວນ ກໍຈະໄດ້ຮັບການພິຈາລະນາໃຫ້ເລື່ອນຊັ້ນ.

ມາດຕາ 30 (ປັບປຸງ) ສິດຕົກລົງກ່ຽວກັບຊັ້ນຂອງນາຍ ແລະ ພົນຕຳຫຼວດ

ສິດໃນການຕົກລົງປະດັບຊັ້ນ, ເລື່ອນຊັ້ນ, ທຽບຊັ້ນ, ປົດຊັ້ນ ນາຍ ແລະ ພົນຕຳຫຼວດ ມີ ດັ່ງນີ້:

1. ປະທານປະເທດ ເປັນຜູ້ຕົກລົງປະດັບຊັ້ນ, ເລື່ອນຊັ້ນ, ທຽບຊັ້ນ ແລະ ປົດຊັ້ນ ນາຍພົນ ຕາມການສະເໜີຂອງນາຍົກລັດຖະມົນຕີ;

2. ນາຍົກລັດຖະມົນຕີ ເປັນຜູ້ຕົກລົງປະດັບຊັ້ນ, ເລື່ອນຊັ້ນ, ທຽບຊັ້ນ ແລະ ປົດຊັ້ນ ພັນເອກ ຕາມການສະເໜີຂອງລັດຖະມົນຕີກະຊວງປ້ອງກັນຄວາມສະຫງົບ;

3. ລັດຖະມົນຕີກະຊວງປ້ອງກັນຄວາມສະຫງົບ ເປັນຜູ້ຕົກລົງປະດັບຊັ້ນ, ເລື່ອນຊັ້ນ, ທຽບຊັ້ນ ແລະ ປົດຊັ້ນ ຮ້ອຍເອກ, ພັນຕີ ແລະ ພັນໂທ ຕາມການສະເໜີຂອງຫົວໜ້າກົມໃຫຍ່ການເມືອງປ້ອງກັນ ຄວາມສະຫງົບ;

4. ຫົວໜ້າກົມໃຫຍ່ການເມືອງປ້ອງກັນຄວາມສະຫງົບ ເປັນຜູ້ຕົກລົງປະດັບຊັ້ນ, ເລື່ອນຊັ້ນ, ທຽບ ຊັ້ນ ແລະ ປົດຊັ້ນ ຮ້ອຍຕີ ແລະ ຮ້ອຍໂທ ຕາມການສະເໜີຂອງກົມກ່ຽວຂ້ອງ;

5. ຫົວໜ້າຫ້ອງວ່າການກະຊວງ, ກົມໃຫຍ່, ກົມ, ກອງບັນຊາການ, ຜູ້ອຳນວຍການວິທະຍາຄານ, ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ເປັນຜູ້ຕົກລົງປະດັບຊັ້ນ, ເລື່ອນຊັ້ນ, ທຽບ ຊັ້ນ ແລະ ປົດຊັ້ນ ວາທີຮ້ອຍຕີ ລົງມາເຖິງພົນຕຳຫຼວດ ຊັ້ນສອງ ທີ່ຢູ່ໃນການຄຸ້ມຄອງຂອງຕົນ ຕາມການ ເຫັນດີຂອງກົມໃຫຍ່ການເມືອງປ້ອງກັນຄວາມສະຫງົບ.

ໝວດທີ 2

ຕຳແໜ່ງຂອງນາຍຕຳຫຼວດ

ມາດຕາ 31 (ປັບປຸງ) ຕຳແໜ່ງຂອງນາຍຕຳຫຼວດ

ຕຳແໜ່ງຂອງນາຍຕຳຫຼວດ ແບ່ງອອກເປັນສາມຂັ້ນ ດັ່ງນີ້:

ກະຊວງປ້ອງກັນຄວາມສະຫງົບ ປະກອບດ້ວຍ:

1. ລັດຖະມົນຕີ ແລະ ຮອງລັດຖະມົນຕີ ກະຊວງປ້ອງກັນຄວາມສະຫງົບ;

2. ຫົວໜ້າ ແລະ ຮອງຫົວໜ້າ ຫ້ອງວ່າການກະຊວງ, ກົມໃຫຍ່, ກົມ, ກອງບັນຊາການ, ຜູ້ອຳ ນວຍການວິທະຍາຄານທີ່ຂຶ້ນກັບກະຊວງ;

3. ຫົວໜ້າ ແລະ ຮອງຫົວໜ້າ ຫ້ອງການ, ກົມ, ຫ້ອງທຽບເທົ່າກົມ, ໂຮງຮຽນ, ໂຮງໝໍ, ສູນ ທີ່ຂຶ້ນກັບຫ້ອງວ່າການກະຊວງ, ກົມໃຫຍ່;

4. ຫົວໜ້າ ແລະ ຮອງຫົວໜ້າ ພະແນກ, ຫ້ອງຄູ, ຄະນະພາກວິຊາ ທີ່ຂຶ້ນກັບວິທະຍາຄານ, ຄ້າຍຂຶ້ນກັບກົມ, ກອງພັນ, ໂຮງຮຽນ ທີ່ຂຶ້ນກັບກົມ, ກອງບັນຊາການ ແລະ ກອງວິຊາສະເພາະ;

5. ຫົວໜ້າ ແລະ ຮອງຫົວໜ້າ ພະແນກ, ຄ້າຍ ແລະ ດ່ານສາກົນຂອງກົມ ທີ່ຂຶ້ນກັບຫ້ອງວ່າ ການກະຊວງ, ກົມໃຫຍ່;

6. ຫົວໜ້າ ແລະ ຮອງຫົວໜ້າ ໜ່ວຍງານ, ໝວດ ແລະ ໝູ່ ວິຊາສະເພາະ.

ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ປະກອບດ້ວຍ:

1. ຫົວໜ້າ ແລະ ຮອງຫົວໜ້າ ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

2. ຫົວໜ້າ ແລະ ຮອງຫົວໜ້າ ຫ້ອງການ, ຫ້ອງ, ກອງພັນ, ກອງຮ້ອຍ ແລະ ໂຮງຮຽນຊັ້ນກາງ ທີ່ຂຶ້ນກັບກອງບັນຊາການ;

3. ຫົວໜ້າ ແລະ ຮອງຫົວໜ້າ ພະແນກ, ຄ້າຍ, ໂຮງໝໍ, ໂຮງຮຽນຊັ້ນຕົ້ນ ແລະ ດ່ານສາກົນ;

4. ຫົວໜ້າ ແລະ ຮອງຫົວໜ້າ ໜ່ວຍງານ, ກອງວິຊາສະເພາະ, ໝວດ ແລະ ໝູ່ວິຊາສະເພາະ.

ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ ປະກອບດ້ວຍ:

1. ຫົວໜ້າ ແລະ ຮອງຫົວໜ້າ ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ;

2. ຫົວໜ້າ ແລະ ຮອງຫົວໜ້າ ຫ້ອງການ, ພະແນກ, ດ່ານທ້ອງຖິ່ນ, ສະຖານີ ແລະ ປ້ອງກັນ ຄວາມສະຫງົບກຸ່ມບ້ານ;

3. ຫົວໜ້າ ແລະ ຮອງຫົວໜ້າ ໜ່ວຍງານ, ກອງວິຊາສະເພາະ, ໝວດ, ໝູ່ ແລະ ດ່ານປະເພນີ ວິຊາສະເພາະ.

ນອກຈາກຕຳແໜ່ງທີ່ກ່າວມາເທິງນີ້ ຍັງມີຕຳແໜ່ງທຽບເທົ່າ.

ມາດຕາ 32 (ປັບປຸງ) ການກຳນົດຊັ້ນໃສ່ຕຳແໜ່ງຂອງຜູ້ບັນຊາແຕ່ລະຂັ້ນ

ການກຳນົດຊັ້ນໃສ່ແຕ່ລະຕຳແໜ່ງຂອງຜູ້ບັນຊາແຕ່ລະຂັ້ນ ໃຫ້ປະຕິບັດ ດັ່ງນີ້:

ກະຊວງປ້ອງກັນຄວາມສະຫງົບ:

1. ລັດຖະມົນຕີ ຕ້ອງມາຈາກກຳລັງປະກອບອາວຸດ ແລະ ຕ້ອງແມ່ນຊັ້ນ ພົນຕີ ຫາ ພົນເອກ;

2. ຮອງລັດຖະມົນຕີ ຕ້ອງແມ່ນຊັ້ນພົນຈັດຕະວາ ຂຶ້ນໄປ;

3. ຫົວໜ້າ ແລະ ຮອງຫົວໜ້າ ຫ້ອງວ່າການກະຊວງ, ກົມໃຫຍ່, ຫົວໜ້າກົມ, ຫົວໜ້າກອງບັນ ຊາການ ແລະ ຜູ້ອຳນວຍການວິທະຍາຄານຂຶ້ນກັບກະຊວງ ຕ້ອງແມ່ນຊັ້ນພົນຈັດຕະວາ ຂຶ້ນໄປ;

4. ຮອງຫົວໜ້າ ກົມ, ກອງບັນຊາການ ແລະ ຮອງຜູ້ອຳນວຍການວິທະຍາຄານຂຶ້ນກັບກະຊວງ, ຫົວໜ້າ ແລະ ຮອງຫົວໜ້າ ກົມ, ຫ້ອງ, ສູນ, ໂຮງຮຽນ, ໂຮງໝໍ ຂຶ້ນກັບຫ້ອງວ່າການກະຊວງ, ກົມໃຫຍ່ ຕ້ອງ ແມ່ນຊັ້ນພັນເອກ ຂຶ້ນໄປ;

5. ຫົວໜ້າ ແລະ ຮອງຫົວໜ້າ ພະແນກ, ຫ້ອງຄູ, ຄະນະພາກວິຊາ, ກອງພັນ, ຄ້າຍ, ກອງວິຊາ ສະເພາະທີ່ຂຶ້ນກັບກົມ, ກອງບັນຊາການ, ວິທະຍາຄານ ຕ້ອງແມ່ນຊັ້ນພັນໂທ ຂຶ້ນໄປ;

6. ຫົວໜ້າ ແລະ ຮອງຫົວໜ້າ ພະແນກ, ດ່ານສາກົນ, ຄ້າຍ, ກອງຮ້ອຍ, ກອງວິຊາສະ ເພາະຂອງກົມ ທີ່ຂຶ້ນກັບຫ້ອງວ່າການກະຊວງ, ກົມໃຫຍ່ ຕ້ອງແມ່ນຊັ້ນພັນຕີ ຂຶ້ນໄປ;

7. ຫົວໜ້າ ແລະ ຮອງຫົວໜ້າ ໜ່ວຍງານ, ໝວດວິຊາສະເພາະ ຕ້ອງແມ່ນຊັ້ນຮ້ອຍ ເອກ ຂຶ້ນໄປ;

8. ຫົວໜ້າ ແລະ ຮອງຫົວໜ້າ ໝູ່ວິຊາສະເພາະ ຕ້ອງແມ່ນຊັ້ນຮ້ອຍໂທ ຂຶ້ນໄປ.

ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ:

1. ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຕ້ອງແມ່ນຊັ້ນພັນ ເອກ ຂຶ້ນໄປ;

2. ຮອງຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຕ້ອງແມ່ນຊັ້ນ ພັນໂທ ຂຶ້ນໄປ;

3. ຫົວໜ້າ ແລະ ຮອງຫົວໜ້າຫ້ອງການ, ຫ້ອງວິຊາສະເພາະ ກອງພັນ ແລະ ໂຮງຮຽນຊັ້ນກາງ ຕ້ອງແມ່ນຊັ້ນພັນໂທ ຂຶ້ນໄປ;

4. ຫົວໜ້າ ແລະ ຮອງຫົວໜ້າ ພະແນກ, ດ່ານສາກົນ, ຄ້າຍ, ໂຮງໝໍ, ໂຮງຮຽນຊັ້ນຕົ້ນ ແລະ ກອງຮ້ອຍ ຕ້ອງແມ່ນຊັ້ນພັນຕີ ຂຶ້ນໄປ;

5. ຫົວໜ້າ ແລະ ຮອງຫົວໜ້າ ໜ່ວຍງານ, ກອງວິຊາສະເພາະ ແລະ ໝວດວິຊາສະເພາະ ຕ້ອງແມ່ນຊັ້ນຮ້ອຍເອກ ຂຶ້ນໄປ;

6. ຫົວໜ້າ ແລະ ຮອງຫົວໜ້າໝູ່ ວິຊາສະເພາະ ຕ້ອງແມ່ນຊັ້ນຮ້ອຍໂທ ຂຶ້ນໄປ.

ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ:

1. ຫົວໜ້າ ແລະ ຮອງຫົວໜ້າ ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ ຕ້ອງແມ່ນຊັ້ນພັນໂທ ຂຶ້ນໄປ;

2. ຫົວໜ້າ ແລະ ຮອງຫົວໜ້າ ຫ້ອງການ, ພະແນກ, ດ່ານທ້ອງຖິ່ນ, ສະຖານີ ແລະ ປ້ອງກັນ ຄວາມສະຫງົບກຸ່ມບ້ານ ຕ້ອງແມ່ນຊັ້ນພັນຕີ ຂຶ້ນໄປ;

3. ຫົວໜ້າ ແລະ ຮອງຫົວໜ້າ ໜ່ວຍງານ, ດ່ານປະເພນີ, ກອງວິຊາສະເພາະ, ໝວດວິຊາສະ ເພາະ ຕ້ອງແມ່ນຊັ້ນຮ້ອຍເອກ ຂຶ້ນໄປ;

4. ຫົວໜ້າ ແລະ ຮອງຫົວໜ້າໝູ່ວິຊາສະເພາະ ຊັ້ນຮ້ອຍໂທ ຂຶ້ນໄປ.

ໃນກໍລະນີ ນາຍຕຳຫຼວດ ທີ່ເຮັດວຽກງານພິເສດ, ຢູ່ເຂດຫຍຸ້ງຍາກທຸລະກັນດານ ຈະປະດັບຊັ້ນ ສູງກວ່າຊັ້ນທີ່ໄດ້ກຳນົດໄວ້ໃນມາດຕານີ້ກໍໄດ້ ແຕ່ບໍ່ໃຫ້ກາຍໜຶ່ງຊັ້ນ.

ມາດຕາ 33 (ໃໝ່) ການທຽບຂັ້ນຕຳແໜ່ງຂອງນາຍຕຳຫຼວດ

ການທຽບຂັ້ນ ຕຳແໜ່ງບັນຊາຂອງນາຍຕຳຫຼວດ ຈັດເປັນ 16 ຂັ້ນ ດັ່ງນີ້:

1. ຕຳແໜ່ງບັນຊາຂັ້ນ 1 ແມ່ນ ລັດຖະມົນຕີ;

2. ຕຳແໜ່ງບັນຊາຂັ້ນ 2 ແມ່ນ ຮອງລັດຖະມົນຕີ;

3. ຕຳແໜ່ງບັນຊາຂັ້ນ 3 ແມ່ນ:

- ຫົວໜ້າຫ້ອງວ່າການກະຊວງ;

- ຫົວໜ້າບັນດາກົມໃຫຍ່.

4. ຕຳແໜ່ງບັນຊາຂັ້ນ 4 ແມ່ນ:

- ບັນດາຮອງຫົວໜ້າ ຫ້ອງວ່າການກະຊວງ ແລະ ກົມໃຫຍ່;

- ຫົວໜ້າບັນດາ ກົມ, ກອງບັນຊາການ, ຜູ້ອຳນວຍການວິທະຍາຄານ ທີ່ຂຶ້ນກັບກະຊວງ.

5. ຕຳແໜ່ງບັນຊາຂັ້ນ 5 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 4 ຂີດຫຍໍ້ໜ້າ 2 ຂອງມາດຕານີ້;

- ຫົວໜ້າບັນດາກົມ, ຫົວໜ້າບັນດາຫ້ອງ, ຫົວໜ້າອຳນວຍການໂຮງຮຽນ, ໂຮງໝໍ, ຄະນະບັນ ນາທິການຂ່າວສານ ແລະ ສູນ ທີ່ຂຶ້ນກັບຫ້ອງວ່າການກະຊວງ ແລະ ກົມໃຫຍ່;

- ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ.

6. ຕຳແໜ່ງບັນຊາຂັ້ນ 6 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 5 ຂີດຫຍໍ້ໜ້າ 2 ແລະ 3 ຂອງມາດຕານີ້;

- ຫົວໜ້າບັນດາ ຫ້ອງ, ພະແນກ, ກອງພັນ, ຄ້າຍ, ກອງວິຊາສະເພາະ ຂອງກົມ, ກອງບັນຊາ ການ ທີ່ຂຶ້ນກັບກະຊວງ;

- ຫົວໜ້າຫ້ອງ, ຫົວໜ້າຄະນະພາກວິຊາ ທີ່ຂຶ້ນກັບວິທະຍາຄານ.

7. ຕຳແໜ່ງບັນຊາຂັ້ນ 7 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 6 ຂີດຫຍໍ້ໜ້າ 2 ແລະ 3 ຂອງມາດຕານີ້;

- ຫົວໜ້າ ພະແນກ ແລະ ດ່ານສາກົນ ຂອງກົມ, ຫ້ອງ, ໂຮງຮຽນ, ໂຮງໝໍ, ຄະນະບັນນາທິການ ຂ່າວສານ ແລະ ສູນ ທີ່ຂຶ້ນກັບຫ້ອງວ່າການກະຊວງ ແລະ ກົມໃຫຍ່;

- ຫົວໜ້າບັນດາກອງພັນຂອງກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

- ຫົວໜ້າບັນດາ ຫ້ອງ, ໂຮງຮຽນຊັ້ນກາງ ທີ່ຂຶ້ນກັບກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

- ຫົວໜ້າກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ.

8. ຕຳແໜ່ງບັນຊາຂັ້ນ 8 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 7 ຂີດຫຍໍ້ໜ້າ 2, 3, 4 ແລະ 5 ຂອງມາດຕານີ້;

- ຫົວໜ້າພະແນກຂອງ ຫ້ອງ, ຄະນະພາກວິຊາ ທີ່ຂຶ້ນກັບກົມ, ວິທະຍາຄານ ແລະ ກອງບັນຊາ ການ ທີ່ຂຶ້ນກັບກະຊວງໂດຍກົງ;

- ຫົວໜ້າໜ່ວຍງານຂອງພະແນກ ຂຶ້ນກັບກົມ ທີ່ຂຶ້ນກັບກະຊວງ;

- ຫົວໜ້າບັນດາກອງຮ້ອຍເອກະລາດ ແລະ ກອງວິຊາສະເພາະຂອງກອງບັນຊາການ ທີ່ຂຶ້ນກັບ ກະຊວງ ແລະ ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ.

9. ຕຳແໜ່ງບັນຊາຂັ້ນ 9 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາ ຂັ້ນ 8 ຂີດຫຍໍ້ໜ້າ 2, 3 ແລະ 4 ຂອງມາດຕານີ້;

- ຫົວໜ້າ ພະແນກ ແລະ ດ່ານສາກົນ ຂອງຫ້ອງ, ໂຮງຮຽນ ຊັ້ນກາງ ທີ່ຂຶ້ນກັບກອງບັນຊາ ການປ້ອງກັນຄວາມສະຫງົບ ແຂວງ, ນະຄອນຫຼວງ;

- ຫົວໜ້າບັນດາກອງຮ້ອຍ ທີ່ຂຶ້ນກັບກອງພັນຂອງກອງບັນຊາການ ທີ່ຂຶ້ນກັບກະຊວງໂດຍກົງ ແລະ ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

- ຫົວໜ້າບັນດາ ພະແນກ, ສະຖານີ ທີ່ຂຶ້ນກັບກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ;

- ຫົວໜ້າບັນດາຄ້າຍ ທີ່ຂຶ້ນກັບຫ້ອງຄຸມຂັງ, ດັດສ້າງ ຂອງກອງບັນຊາການປ້ອງກັນຄວາມສະ ຫງົບ ແຂວງ, ນະຄອນຫຼວງ;

- ຫົວໜ້າບັນດາປ້ອງກັນຄວາມສະຫງົບກຸ່ມບ້ານ.

10. ຕຳແໜ່ງບັນຊາຂັ້ນ 10 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 9 ຂີດຫຍໍ້ໜ້າ 2, 3, 4 ແລະ 5 ຂອງມາດຕານີ້;

- ຫົວໜ້າບັນດາກອງ, ໜ່ວຍງານ ຂອງບັນດາພະແນກ ແລະ ສູນ ທີ່ຂຶ້ນກັບຫ້ອງວ່າການ ແລະ ບັນດາກົມໃຫຍ່;

- ຫົວໜ້າດ່ານທ້ອງຖິ່ນ;

- ຫົວໜ້າພະແນກໂຮງຮຽນປ້ອງກັນຄວາມສະຫງົບ ຊັ້ນຕົ້ນ;

- ຫົວໜ້າໝວດປ້ອງກັນເລຂາທິການໃຫຍ່, ປະທານປະເທດ, ປະທານສະພາແຫ່ງຊາດ ແລະ ນາຍົກລັດຖະມົນຕີ.

11. ຕຳແໜ່ງບັນຊາຂັ້ນ 11 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 10 ຂີດຫຍໍ້ໜ້າ 2, 3, 4 ແລະ 5 ຂອງມາດຕານີ້;

- ຫົວໜ້າໜ່ວຍງານ, ກອງວິຊາສະເພາະ ຂອງພະແນກສັງກັດຫ້ອງຂຶ້ນກັບກອງບັນຊາການປ້ອງ ກັນຄວາມສະຫງົບ ແຂວງ, ນະຄອນຫຼວງ;

- ຫົວໜ້າໜ່ວຍງານ, ກອງວິຊາສະເພາະ, ດ່ານປະເພນີ ຂອງກອງບັນຊາການປ້ອງກັນຄວາມ ສະຫງົບ ເມືອງ, ເທດສະບານ, ນະຄອນ;

- ຫົວໜ້າຄ້າຍກັກຂັງຊົ່ວຄາວ;

- ຫົວໜ້າໝູ່ປ້ອງກັນກົມການເມືອງ ແລະ ຄະນະເລຂາທິການສູນກາງພັກ.

12. ຕຳແໜ່ງບັນຊາຂັ້ນ 12 ແມ່ນ:

- ບັນດາຮອງຫົວໜ້າໃນຕຳແໜ່ງບັນຊາຂັ້ນ 11 ຂີດຫຍໍ້ໜ້າ 2, 3 ແລະ 4 ຂອງມາດຕານີ້;

- ຫົວໜ້າໂຮງຮຽນອະນຸບານ ຂຶ້ນກັບກົມ, ວິທະຍາຄານ.

13. ຕຳແໜ່ງບັນຊາຂັ້ນ 13 ແມ່ນ:

- ຮອງຫົວໜ້າໃນຕຳແໜ່ງບັນຊາຂັ້ນ 12 ຂີດຫຍໍ້ໜ້າ 2 ຂອງມາດຕານີ້;

- ຫົວໜ້າໝວດ.

14. ຕຳແໜ່ງບັນຊາຂັ້ນ 14 ແມ່ນ ຮອງຫົວໜ້າໝວດ.

15. ຕຳແໜ່ງບັນຊາຂັ້ນ 15 ແມ່ນ ຫົວໜ້າໝູ່.

16. ຕຳແໜ່ງບັນຊາຂັ້ນ 16 ແມ່ນ ຮອງຫົວໜ້າໝູ່.

ມາດຕາ 34 (ປັບປຸງ) ການແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງຂອງນາຍຕຳຫຼວດ

ນາຍຕຳຫຼວດຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ມີ ດັ່ງນີ້:

1. ປະທານປະເທດ ເປັນຜູ້ແຕ່ງຕັ້ງ ຫຼື ປົດຕຳແໜ່ງ ລັດຖະມົນຕີກະຊວງປ້ອງກັນຄວາມສະຫງົບ ຕາມການສະເໜີຂອງນາຍົກລັດຖະມົນຕີ ພາຍຫຼັງທີ່ສະພາແຫ່ງຊາດຮັບຮອງເອົາ;

2. ນາຍົກລັດຖະມົນຕີ ເປັນຜູ້ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຮອງລັດຖະມົນຕີກະຊວງປ້ອງກັນ ຄວາມສະຫງົບ, ຫົວໜ້າ ແລະ ຮອງຫົວໜ້າຫ້ອງວ່າການກະຊວງ, ຫົວໜ້າ ແລະ ຮອງຫົວໜ້າກົມໃຫຍ່, ຫົວ ໜ້າກົມ, ຫົວໜ້າກອງບັນຊາການ, ຜູ້ອຳນວຍການວິທະຍາຄານ ທີ່ຂຶ້ນກັບກະຊວງ ແລະ ຫົວໜ້າກອງບັນ ຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຕາມການສະເໜີຂອງລັດຖະມົນຕີກະຊວງປ້ອງກັນ ຄວາມສະຫງົບ;

3. ລັດຖະມົນຕີກະຊວງປ້ອງກັນຄວາມສະຫງົບ ເປັນຜູ້ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຕາມການ ສະເໜີຂອງຫົວໜ້າກົມໃຫຍ່ການເມືອງປ້ອງກັນຄວາມສະຫງົບ ຄື:

- ຂັ້ນກະຊວງ: ຮອງຫົວໜ້າກົມ, ຮອງຫົວໜ້າ ກອງບັນຊາການ, ຮອງຜູ້ອຳນວຍການວິທະຍາ ຄານ, ຫົວໜ້າ ແລະ ຮອງຫົວໜ້າກົມ, ຫ້ອງ, ສູນ, ໂຮງໝໍ ແລະ ໂຮງຮຽນ ທີ່ຂຶ້ນກັບຫ້ອງວ່າການກະຊວງ, ກົມໃຫຍ່;

- ຂັ້ນແຂວງ ແລະ ຂັ້ນເມືອງ: ຮອງຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະ ຄອນຫຼວງ, ຫົວໜ້າ ແລະ ຮອງຫົວໜ້າ ຫ້ອງ, ກອງພັນ, ກອງຮ້ອຍເອກະລາດ, ຫົວໜ້າ ແລະ ຮອງຫົວ ໜ້າກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ, ຫົວໜ້າ ແລະ ຮອງຫົວໜ້າ ໂຮງຮຽນຊັ້ນກາງ.

4. ຫົວໜ້າກົມໃຫຍ່ການເມືອງປ້ອງກັນຄວາມສະຫງົບ ເປັນຜູ້ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ ແລະ ຮອງຫົວໜ້າ ຫ້ອງ, ພະແນກ, ຄ້າຍ ທີ່ຂຶ້ນກັບກົມ ແລະ ຫ້ອງຄູ, ຄະນະພາກວິຊາ ທີ່ຂຶ້ນ ກັບວິທະຍາຄານ, ິົ້ັີ‹໐ ໓ໍß ຸົໃຫົວໜ້າິ‹ົໃ, ກອງພັນ, ກອງຮ້ອຍ ແົໃເົໃຫຼ໘໌ງ໐ເານ, ຫົວໜ້າ ແລະ ຮອງຫົວໜ້າກອງວິຊາສະເພາະ, ຫົວໜ້າ ແລະ ຮອງຫົວໜ້າ ກອງຮ້ອຍ, ຫົວໜ້າ ແລະ ຮອງຫົວ ໜ້າໂຮງຮຽນຊັ້ນຕົ້ນ ຕາມການສະເໜີຂອງກົມກອງທີ່ກ່ຽວຂ້ອງ;

5. ຫົວໜ້າຫ້ອງວ່າການກະຊວງ, ກົມໃຫຍ່, ຫົວໜ້າກົມ, ຜູ້ອຳນວຍການວິທະຍາຄານ, ຫົວໜ້າ ກອງບັນຊາການ ເປັນຜູ້ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ ແລະ ຮອງຫົວໜ້າ ພະແນກ, ຄ້າຍ, ດ່ານສາກົນ, ໂຮງໝໍ, ຫົວໜ້າ ແລະ ຮອງຫົວໜ້າ ໜ່ວຍງານ, ຫົວໜ້າ ແລະ ຮອງຫົວໜ້າໝວດ, ຫົວໜ້າ ແລະ ຮອງຫົວໜ້າໝູ່ແົໃເົ້ໍ້ ຫຼື ຫ້ອງທຽບເທົ່າທີ່ຂຶ້ນເ໘ຫຼ້ົ້ນ ຕາມການເຫັນດີຂອງກົມໃຫຍ່ການເມືອງປ້ອງ ກັນຄວາມສະຫງົບ;

6. ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ເປັນຜູ້ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ ແລະ ຮອງຫົວໜ້າ ພະແນກ, ສະຖານີ, ຄ້າຍ, ດ່ານສາກົນ, ດ່ານທ້ອງຖິ່ນ, ດ່ານປະ ເພນີ, ກອງ, ໝວດ ແລະ ໝູ່ ວິຊາສະເພາະ ທີ່ຂຶ້ນກັບຕົນ ຕາມການເຫັນດີຂອງກົມໃຫຍ່ການເມືອງປ້ອງ ກັນຄວາມສະຫງົບ.

ມາດຕາ 35 (ປັບປຸງ) ການງົດຕຳແໜ່ງ ແລະ ການແຕ່ງຕັ້ງນາຍຕຳຫຼວດໃຫ້ດຳລົງຕຳແໜ່ງຊົ່ວຄາວ

ໃນກໍລະນີຮີບດ່ວນ ລັດຖະມົນຕີ, ຫົວໜ້າຫ້ອງວ່າການກະຊວງ, ຫົວໜ້າກົມໃຫຍ່, ຫົວໜ້າກົມ, ຫົວ ໜ້າກອງບັນຊາການ, ຜູ້ອຳນວຍການວິທະຍາຄານ, ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ມີສິດ ງົດ ຫຼື ຂໍການຕົກລົງ ປົດຕຳແໜ່ງຂອງຜູ້ຢູ່ໃຕ້ການບັງຄັບບັນຊາຂອງຕົນ ທີ່ບໍ່ ປະຕິບັດຄຳສັ່ງ ຫຼື ລະເມີດກົດໝາຍ ແລະ ລະບຽບການ ຊຶ່ງຈະກໍ່ຄວາມເສຍຫາຍໃຫ້ແກ່ກົມກອງ ແລະ ຜົນ ປະໂຫຍດຂອງປະເທດຊາດ ແລ້ວແຕ່ງຕັ້ງຜູ້ໃໝ່ມາຮັບຜິດຊອບແທນຊົ່ວຄາວ, ພ້ອມກັນນັ້ນກໍຕ້ອງລາຍ ງານໃຫ້ຂັ້ນເທິງຖັດຕົນຊາບໃນທັນໃດ ແລະ ສະເໜີຂັ້ນເທິງແຕ່ງຕັ້ງເປັນທາງການ ຕາມທີ່ໄດ້ກຳນົດໄວ້ໃນ ມາດຕາ 34 ຂອງກົດໝາຍສະບັບນີ້.

ມາດຕາ 36 (ປັບປຸງ) ການໃຫ້ຕຳແໜ່ງຕ່ຳກວ່າຊັ້ນ

ການໃຫ້ຕຳແໜ່ງຕ່ຳກວ່າຊັ້ນ ຈະປະຕິບັດໄດ້ ໃນກໍລະນີໃດໜຶ່ງ ດັ່ງນີ້:

1. ໍ້ທເ໐໌໒ູປໍ້໋ßັທເ໐໌ຫຼ໘໌ງ໐໕໌ເ໐໌ໜß້໙ຫຼ໘່ີ‹໐໋ປູ໙໒ໆ່;

2. ໍ້ທເ໐໌ໜŠູ໌໓ໜໃ ເ໐໌ໄ໘່້ມໃແົໃເົ້ໍ້ເົໃ: ກົງຈັກການຈັດຕັ້ງມີການປ່ຽນແປງ ຊຶ່ງບໍ່ຈຳເປັນ ຕ້ອງມີຕຳແໜ່ງທີ່ກ່ຽວຂ້ອງນັ້ນອີກ;

3. ມີການສັບຊ້ອນໃໝ່ ທີ່ແທດເໝາະກັບຄວາມຮູ້, ຄວາມສາມາດ ແລະ ສຸຂະພາບຂອງນາຍ ຕຳຫຼວດ;

4. ນາຍຕຳຫຼວດບໍ່ມີເງື່ອນໄຂຄົບທີ່ຈະຮັບຕຳແໜ່ງເທົ່າກັບຊັ້ນ.

ມາດຕາ 37 (ປັບປຸງ) ການແຕ່ງຕັ້ງນາຍຕຳຫຼວດ ໄປປະຕິບັດໜ້າທີ່ຢູ່ຂະແໜງການອື່ນ

ນາຍຕຳຫຼວດ ຈະຖືກແຕ່ງຕັ້ງໄປປະຕິບັດໜ້າທີ່ ຢູ່ຂະແໜງການອື່ນ ຢູ່ທັງພາຍໃນ ແລະ ຕ່າງປະ ເທດ ໃນກໍລະນີທີ່ມີຄວາມຮຽກຮ້ອງຕ້ອງການອັນຈຳເປັນ ໃນການປົກປັກຮັກສາຄວາມສະຫງົບຂອງປະ ເທດຊາດ ແລະ ຄວາມເປັນລະບຽບຮຽບຮ້ອຍຂອງສັງຄົມ ຕາມການມອບໝາຍຂອງຂັ້ນເທິງ.

ນາຍຕຳຫຼວດ ທີ່ໄດ້ຮັບການແຕ່ງຕັ້ງໃຫ້ໄປປະຕິບັດໜ້າທີ່ນັ້ນ ຈະໄດ້ຮັບນະໂຍບາຍ ຕາມທີ່ໄດ້ ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ບັນດາຂະແໜງການ ທີ່ນາຍຕຳຫຼວດໄດ້ໄປປະຕິບັດໜ້າທີ່ຢູ່ນັ້ນ ຕ້ອງມີຄວາມຮັບຜິດຊອບໃນ ການຮັກສາຄວາມລັບ, ຮັບປະກັນເງື່ອນໄຂເຮັດວຽກ ແລະ ການດຳລົງຊີວິດໃຫ້ພະນັກງານຜູ້ນັ້ນ ເພື່ອ ເຮັດສຳເລັດໜ້າທີ່ ຕາມການມອບໝາຍ.

ພາກທີ V

ຂໍ້ຫ້າມ

ມາດຕາ 38 (ໃໝ່) ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຕົນ ແລະ ການຈັດຕັ້ງ ມີພຶດຕິກຳ ດັ່ງນີ້ :

1. ຂັດຂວາງ, ນາບຂູ່, ໃຊ້ຄວາມຮຸນແຮງ, ບໍ່ໃຫ້ການຮ່ວມມື ຕໍ່ການປະຕິບັດໜ້າທີ່ຂອງ ນາຍ ແລະ ພົນຕຳຫຼວດ;

2. ປັນປ່ວນ, ໝິ່ນປະໝາດ, ໃສ່ຮ້າຍປ້າຍສີ, ແບ່ງແຍກ, ມ້າງເພຄວາມສາມັກຄີ ລະຫວ່າງກຳ ລັງປ້ອງກັນຄວາມສະຫງົບປະຊາຊົນກັບປະຊາຊົນ ແລະ ການຈັດຕັ້ງ;

3. ສວຍໃຊ້, ແອບອ້າງ ແລະ ປອມແປງ ເປັນກຳລັງປ້ອງກັນຄວາມສະຫງົບປະຊາຊົນ;

4. ສວຍໃຊ້ອຳນາດ, ໜ້າທີ່, ຕຳແໜ່ງ ເພື່ອແຊກແຊງການຈັດຕັ້ງ ແລະ ການເຄື່ອນໄຫວຂອງກຳ ລັງປ້ອງກັນຄວາມສະຫງົບປະຊາຊົນ ໂດຍບໍ່ຖືກຕ້ອງຕາມລັດຖະມຳມະນູນ, ກົດໝາຍ ແລະ ລະບຽບການ;

5. ແຈ້ງຂໍ້ມູນ ຫຼື ລາຍງານເທັດ ໃຫ້ກຳລັງປ້ອງກັນຄວາມສະຫງົບປະຊາຊົນ;

6. ມີພຶດຕິກຳອື່ນ ທີ່ເປັນການລະເມີດກົດໝາຍ.

ມາດຕາ 39 (ປັບປຸງ) ຂໍ້ຫ້າມສຳລັບກຳລັງປ້ອງກັນຄວາມສະຫງົບປະຊາຊົນ

ຫ້າມກຳລັງປ້ອງກັນຄວາມສະຫງົບປະຊາຊົນ ມີພຶດຕິກຳ ດັ່ງນີ້:

1. ລະເມີດ ລັດຖະທຳມະນູນ, ກົດໝາຍ, ລະບຽບວິໄນຂອງກຳລັງປ້ອງກັນຄວາມສະຫງົບປະຊາ ຊົນ ແລະ ຮີດຄອງປະເພນີອັນດີງາມ ຂອງປະຊາຊົນລາວບັນດາເຜົ່າ;

2. ອອກຄຳສັ່ງ, ຂໍ້ຕົກລົງ, ຄຳແນະນຳ, ນະໂຍບາຍ ທີ່ຂັດກັບລັດຖະທຳມະນູນ, ກົດໝາຍ, ຄຳ ສັ່ງ, ຂໍ້ຕົກລົງ, ຄຳແນະນຳ ທີ່ການຈັດຕັ້ງຂັ້ນເທິງວາງອອກ;

3. ປະລະໜ້າທີ່, ເມີນເສີຍ, ບໍ່ປະຕິບັດຕາມມະຕິ ຫຼື ຄຳສັ່ງຂອງຂັ້ນເທິງ;

4. ຍອມຈຳນົນ ແລະ ປະອາວຸດ ໃນເວລາສູ້ຮົບ;

5. ປະຊາກສົບ ຫຼື ຜູ້ທີ່ໄດ້ຮັບບາດເຈັບ ໃນເວລາປະຕິບັດໜ້າທີ່;

6. ໃຊ້ສິດ, ໜ້າທີ່ຕຳແໜ່ງ ເກີນຂອບເຂດຄວາມຮັບຜິດຊອບຂອງຕົນ;

7. ໃຊ້ສິດ, ໜ້າທີ່ ແລະ ອາວຸດ ນາບຂູ່ປະຊາຊົນ;

8. ສວຍໃຊ້ສິດ, ໜ້າທີ່ຕຳແໜ່ງ ເພື່ອຜົນປະໂຫຍດສ່ວນຕົວ;

9. ເອົາອາວຸດ, ລູກປືນ, ເຄື່ອງແບບ, ບັດຂອງກຳລັງປ້ອງກັນຄວາມສະຫງົບປະຊາຊົນ ໃຫ້ບຸກຄົນ ໃນຄອບຄົວ ແລະ ຜູ້ອື່ນຢືມ, ນຳໃຊ້, ແລກປ່ຽນ, ຊື້ຂາຍຢ່າງເດັດຂາດ;

10. ທຸກການກະທຳ ທີ່ເປັນການແບ່ງແຍກມ້າງເພຄວາມສາມັກຄີພາຍໃນ;

11. ມີພຶດຕິກຳອື່ນ ທີ່ເປັນການລະເມີດກົດໝາຍ.

ພາກທີ VI

ການຄຸ້ມຄອງ ແລະ ກວດກາ ວຽກງານກຳລັງປ້ອງກັນຄວາມສະຫງົບປະຊາຊົນ

ໝວດທີ 1

ການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ

ມາດຕາ 40 (ປັບປຸງ) ອົງການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ

ອົງການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ ມີ ດັ່ງນີ້:

1. ກະຊວງປ້ອງກັນຄວາມສະຫງົບ;

2. ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ;

3. ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ;

4. ປ້ອງກັນຄວາມສະຫງົບບ້ານ.

ມາດຕາ 41 (ປັບປຸງ) ສິດ ແລະ ໜ້າທີ່ ຂອງກະຊວງປ້ອງກັນຄວາມສະຫງົບ

ໃນການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ ກະຊວງປ້ອງກັນຄວາມສະ ຫງົບ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງນະໂຍບາຍ, ແຜນຍຸດທະສາດ, ກົດໝາຍ ກ່ຽວກັບວຽກງານປ້ອງກັນຄວາມສະ ຫງົບ ເພື່ອສະເໜີຕໍ່ລັດຖະບານ ພິຈາລະນາ;

2. ຜັນຂະຫຍາຍ ແນວທາງ, ແຜນນະໂຍບາຍ, ແຜນຍຸດທະສາດ, ກົດໝາຍ ເປັນແຜນການ, ແຜນ ງານ, ໂຄງການລະອຽດ ແລະ ຈັດຕັ້ງປະຕິບັດ;

3. ໂຄສະນາ, ເຜີຍແຜ່, ສຶກສາອົບຮົມແນວທາງ, ນະໂຍບາຍ, ລັດຖະທຳມະນູນ, ກົດໝາຍ ແລະ ລະບຽບການ ຂອງກຳລັງປ້ອງກັນຄວາມສະຫງົບ ໃຫ້ນາຍ ແລະ ພົນຕຳຫຼວດ ໃນຂອບເຂດທົ່ວປະເທດ;

4. ອອກຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ແລະ ເອກະສານທາງລັດຖະການ ເພື່ອຄຸ້ມຄອງ ມະຫາພາກໃນຂະແໜງການຂອງຕົນ;

5. ຊີ້ນຳ, ຄຸ້ມຄອງ ແລະ ກວດກາ ຕາມສາຍຕັ້ງ ໃນການຈັດຕັ້ງປະຕິບັດວຽກງານ ແລະ ບຸກຄະລາ ກອນຂອງຂະແໜງການຕົນ;

6. ກຳນົດແຜນການສ້າງ, ບາໍລຸງຍົກລະດັບ, ຝຶກອົບຮົມ ນາຍ ແລະ ພົນຕຳຫຼວດ ໃນຂອບເຂດທົ່ວ ປະເທດ ໃຫ້ສາມາດຕອບສະໜອງໄດ້ຕາມຄວາມຮຽກຮ້ອງຕ້ອງການຂອງວຽກງານກຳລັງປ້ອງກັນຄວາມ ສະຫງົບ ໃນແຕ່ລະໄລຍະ;

7. ກຳນົດການຈັດຕັ້ງ, ມາດຕະຖານ, ເງື່ອນໄຂການບັນຈຸນາຍ ແລະ ພົນຕຳຫຼວດ;

8. ຕິດຕາມ, ກວດກາ ການຈັດຕັ້ງ, ຍົກຍ້າຍ, ການບັນຈຸ, ສັບຊ້ອນ ນາຍ ແລະ ພົນຕຳຫຼວດ;

9. ຄົ້ນຄວ້າວິທະຍາສາດ, ເຜີຍແຜ່ ແລະ ແນະນຳ ການນຳໃຊ້ວິທະຍາສາດ, ວິທະຍາການໃໝ່ ເຂົ້າໃນການພັດທະນາຂະແໜງການຂອງຕົນ;

10. ພິຈາລະນາແກ້ໄຂຄຳສະເໜີ, ຄຳຮ້ອງຂອງນາຍ ແລະ ພົນຕຳຫຼວດ ຫຼື ພົນລະເມືອງ;

11. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານປ້ອງກັນຄວາມສະຫງົບ;

12. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ຕາມການເຫັນດີຂອງລັດຖະບານ;

13. ສະຫຼຸບ, ລາຍງານ ສະພາບການຈັດຕັ້ງປະຕິບັດວຽກງານກຳລັງປ້ອງກັນຄວາມສະຫງົບປະຊາ ຊົນ ຕໍ່ລັດຖະບານ ຢ່າງເປັນປົກກະຕິ;

14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການ ມອບໝາຍ.

ມາດຕາ 42 (ປັບປຸງ) ສິດ ແລະ ໜ້າທີ່ ຂອງກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ

ໃນການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ ກອງບັນຊາການປ້ອງກັນຄວາມ ສະຫງົບ ແຂວງ, ນະຄອນຫຼວງ ມີ ສິດ ແລະ ໜ້າທີ່ ໃນຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ປົກປັກຮັກສາຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ;

2. ຄົ້ນຄວ້າ, ເຊື່ອມຊຶມ, ກຳແໜ້ນແນວທາງ, ນະໂຍບາຍຂອງພັກ, ລັດ; ມະຕິ, ຄຳສັ່ງ, ແຜນ ການຂອງກະຊວງປ້ອງກັນຄວາມສະຫງົບ ເພື່ອຫັນເປັນແຜນການ, ແຜນງານ ແລະ ໂຄງການລະອຽດຂອງ ຕົນ ແລ້ວຈັດຕັ້ງປະຕິບັດໃຫ້ປາກົດຜົນເປັນຈິງ;

3. ໂຄສະນາສຶກສາອົບຮົມການເມືອງ, ແນວຄິດ, ແນວທາງຂອງພັກ, ລັດຖະທຳມະນູນ, ກົດ ໝາຍ ແລະ ລະບຽບການ ຂອງກຳລັງປ້ອງກັນຄວາມສະຫງົບ ໃຫ້ນາຍ ແລະ ພົນຕຳຫຼວດ;

4. ອອກຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ແລະ ເອກະສານທາງລັດຖະການ;

5. ຈັດຕັ້ງປະຕິບັດວຽກງານຕາມຄຳສັ່ງຂອງສາຍຕັ້ງ ແລະ ຂອງຄະນະປ້ອງກັນຊາດ-ປ້ອງກັນ ຄວາມສະຫງົບຂັ້ນຂອງຕົນຢ່າງເຂັ້ມງວດ;

6. ຊີ້ນຳ, ຄຸ້ມຄອງ ແລະ ກວດກາ ການຈັດຕັ້ງປະຕິບັດວຽກງານຂອງກອງບັນຊາການປ້ອງກັນ ຄວາມສະຫງົບ ເມືອງ, ເທດສະບານ, ນະຄອນ;

7. ຈັດຕັ້ງປະຕິບັດແຜນການກໍ່ສ້າງ, ບຳລຸງ, ພັດທະນາ ແລະ ຄຸ້ມຄອງກຳລັງປ້ອງກັນຄວາມສະ ຫງົບປະຊາຊົນ;

8. ສ້າງແຜນ ແລະ ຄຸ້ມຄອງນຳໃຊ້ງົບປະມານ, ວັດຖຸ, ຍຸດໂທປະກອນ, ພາຫະນະເຕັກນິກວິຊາ ສະເພາະ, ບໍລິຫານ ແລະ ອອກແຮງສ້າງພະລາທິການກັບທີ່;

9. ປະສານສົມທົບກັບກອງບັນຊາການທະຫານ ແຂວງ, ນະຄອນຫຼວງ ແລະ ພາກສ່ວນອື່ນ ກ່ຽວກັບວຽກງານປ້ອງກັນຄວາມສະຫງົບ;

10. ພົວພັນຮ່ວມມືກັບຕ່າງປະເທດ ຕາມການມອບໝາຍຂອງຂັ້ນເທິງ;

11. ສະຫຼຸບ, ລາຍງານການປະຕິບັດວຽກງານກຳລັງປ້ອງກັນຄວາມສະຫງົບປະຊາຊົນຕໍ່ກະຊວງ ປ້ອງກັນຄວາມສະຫງົບ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;

12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການ ມອບໝາຍ.

ມາດຕາ 43 (ປັບປຸງ) ສິດ ແລະ ໜ້າທີ່ ຂອງກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະ ຄອນ

ໃນການຄຸ້ມຄອງວຽກງານກຳລັງປ້ອງກັນຄວາມສະຫງົບປະຊາຊົນ ກອງບັນຊາການປ້ອງກັນຄວາມ ສະຫງົບ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ໃນຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ປົກປັກຮັກສາຄວາມສະຫງົບທາງດ້ານ ການເມືອງ, ເສດຖະກິດ ແລະ ສັງຄົມ;

2. ຈັດຕັ້ງປະຕິບັດມະຕິ, ຄຳສັ່ງ, ແຜນການຂອງຂັ້ນເທິງ ແລະ ຂອງຄະນະປ້ອງກັນຊາດ-ປ້ອງ ກັນຄວາມສະຫງົບ ຂັ້ນຂອງຕົນຢ່າງເຂັ້ມງວດ;

3. ໂຄສະນາ ສຶກສາອົບຮົມ ການເມືອງ, ແນວຄິດ, ແນວທາງຂອງພັກ, ລັດຖະທຳມະນູນ, ກົດ ໝາຍ ແລະ ລະບຽບການ ຂອງກຳລັງປ້ອງກັນຄວາມສະຫງົບ ໃຫ້ນາຍ ແລະ ພົນຕຳຫຼວດ;

4. ຊີ້ນຳ ແລະ ກວດກາ ການຈັດຕັ້ງປະຕິບັດວຽກງານຂອງ ປ້ອງກັນຄວາມສະຫງົບກຸ່ມບ້ານ ແລະ ປ້ອງກັນຄວາມສະຫງົບບ້ານ;

5. ປະສານສົມທົບກັບ ກອງບັນຊາການທະຫານ ເມືອງ, ເທດສະບານ, ນະຄອນ ແລະ ພາກ ສ່ວນອື່ນ ກ່ຽວກັບວຽກງານປ້ອງກັນຄວາມສະຫງົບ;

6. ສະຫຼຸບ, ລາຍງານ ການປະຕິບັດວຽກງານກຳລັງປ້ອງຄວາມສະຫງົບປະຊາຊົນຕໍ່ກອງບັນຊາ ການປ້ອງກັນຄວາມສະຫງົບແຂວງ, ນະຄອນຫຼວງ ແລະ ອົງການປົກຄອງເມືອງ, ເທດສະບານ, ນະຄອນ ຢ່າງເປັນປົກກະຕິ;

7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບ ໝາຍ.

ມາດຕາ 44 (ປັບປຸງ) ສິດ ແລະ ໜ້າທີ່ ຂອງປ້ອງກັນຄວາມສະຫງົບບ້ານ

ປ້ອງກັນຄວາມສະຫງົບບ້ານ ມີ ສິດ ແລະ ໜ້າທີ່ ໃນຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າ, ຈັດຕັ້ງປະຕິບັດແນວທາງ ນະໂຍບາຍ, ກົດໝາຍ, ລະບຽບການ ແລະ ຄຳ ສັ່ງຂອງຂັ້ນເທິງ ກ່ຽວກັບວຽກງານປ້ອງກັນຄວາມສະຫງົບ;

2. ຈັດຕັ້ງຝຶກຝົນຫຼໍ່ຫຼອມຕົນເອງ, ຍົກສູງລະດັບການສຶກສາ, ວັດທະນະທຳ, ວິຊາສະເພາະຕຳ ຫຼວດ;

3. ປົກປັກຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ;

4. ສຶກສາອົບຮົມ ປະຊາຊົນ ໃຫ້ເຊື່ອມຊຶມແນວທາງປ້ອງກັນຊາດ-ປ້ອງກັນຄວາມສະຫງົບທົ່ວ ປວງຊົນ, ເຄົາລົບ ແລະ ປະຕິບັດ ລັດຖະທຳມະນູນ, ກົດໝາຍ, ລະບຽບການ ແລະ ກົດລະບຽບບ້ານ, ປຸກລະດົມ, ຂົນຂວາຍປະຊາຊົນ ປະກອບສ່ວນເຂົ້າໃນວຽກງານປ້ອງກັນຄວາມສະຫງົບ;

5. ຊອກຮູ້, ເກັບກຳສະພາບການ, ກົນອຸບາຍ, ເລ່ລ່ຽມການເຄື່ອນໄຫວຂອງບຸກຄົນ ຫຼື ກຸ່ມຄົນບໍ່ ດີ, ຍົກສູງສະຕິລະວັງຕົວ, ກຽມພ້ອມປ້ອງກັນ, ສະກັດກັ້ນ, ຕອບຕ້ານ ທຸກການລະເມີດກົດໝາຍ ແລະ ລະບຽບການ;

6. ຈັດຕັ້ງກຳລັງອອກເຄື່ອນໄຫວ, ກວດກາລາດຕະເວນ, ຮັກສາຄວາມສະຫງົບ ແລະ ຄວາມ ເປັນລະບຽບຮຽບຮ້ອຍ ຢ່າງເປັນປົກກະຕິ;

7. ໄດ້ຮັບການປະກອບອາວຸດ ແລະ ອຸປະກອນທີ່ຈຳເປັນ ເພື່ອຮັບໃຊ້ເຂົ້າໃນການເຮັດໜ້າທີ່ຂອງ ຕົນ;

8. ໄດ້ຮັບນະໂຍບາຍອຸດໜູນ ແລະ ນະໂຍບາຍອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ບຽບ ການ;

9. ກວດກາ, ເກັບກຳສຳມະໂນຄົວ ລວມທັງຄົນຖິ່ນອື່ນ ທີ່ມາພັກເຊົາ ໃນແຕ່ລະໄລຍະ;

10. ຮັກສາຄວາມປອດໄພ ໃຫ້ຊາວຕ່າງປະເທດທີ່ມາເຄື່ອນໄຫວພັກເຊົາ;

11. ປະສານສົມທົບກັບກຳລັງກອງຫຼອນ, ກຳລັງປ້ອງກັນຕົວ, ກຳລັງຮັກສາຄວາມປອດໄພ, ກຳ ລັງປ້ອງກັນຄວາມສະຫງົບກຸ່ມບ້ານ ກ່ຽວກັບວຽກງານປ້ອງກັນຄວາມສະຫງົບ;

12. ສະຫຼຸບ, ລາຍງານ ການປະຕິບັດວຽກງານຂອງຕົນຕໍ່ກອງບັນຊາການປ້ອງກັນຄວາມສະຫງົບ ເມືອງ, ເທດສະບານ, ນະຄອນ ຢ່າງເປັນປົກກະຕິ;

13. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບ ໝາຍ.

ມາດຕາ 45 (ປັບປຸງ) ສິດ ແລະ ໜ້າທີ່ ຂອງກະຊວງ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ

ກະຊວງ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ດັ່ງນີ້:

1. ສຶກສາອົບຮົມ, ກໍ່ສ້າງ, ບຳລຸງ ແລະ ສະໜອງພະນັກງານວິຊາການ, ສ້າງເງື່ອນໄຂອຳນວຍ ຄວາມສະດວກ ໃຫ້ແກ່ກຳລັງປ້ອງກັນຄວາມສະຫງົບປະຊາຊົນ ເພື່ອປະຕິບັດສຳເລັດໜ້າທີ່ວຽກງານ;

2. ຄົ້ນຄວ້າ, ສັບຊ້ອນ ແລະ ມອບໝາຍໜ້າທີ່ໃຫ້ ນາຍ ແລະ ພົນຕຳຫຼວດ ທີ່ຍົກຍ້າຍຈາກກຳ ລັງປ້ອງກັນຄວາມສະຫງົບປະຊາຊົນ ມາເຮັດໜ້າທີ່ຢູ່ຝ່າຍປົກຄອງຢ່າງເໝາະສົມ;

3. ຊ່ວຍເຫຼືອດ້ານງົບປະມານ, ສະຖານທີ່ເຮັດວຽກ, ທີ່ພັກອາໄສ, ພາຫະນະ, ອຸປະກອນເຕັກ ນິກ, ວິຊາສະເພາະຕາມເງື່ອນໄຂ ແລະ ຄວາມສາມາດຂອງຕົນ;

4. ຊ່ວຍເຫຼືອເບິ່ງແຍງຊີວິດການເປັນຢູ່ທາງດ້ານວັດຖຸ ແລະ ຈິດໃຈ ຂອງກຳລັງປ້ອງກັນຄວາມ ສະຫງົບປະຊາຊົນລາວ, ຄອບຄົວຜູ້ເສຍສະລະຊີວິດ, ຜູ້ເສຍອົງຄະ, ວິລະຊົນແຫ່ງຊາດ, ນັກຮົບແຂ່ງຂັນ, ພະນັກງານບຳນານ ແລະ ຜູ້ທີ່ພວມປະຕິບັດໜ້າທີ່ໃນຂອບເຂດທີ່ຕົນຮັບຜິດຊອບ.

ໝວດທີ 2

ການກວດກາ

ມາດຕາ 46 (ປັບປຸງ) ອົງການກວດກາວຽກງານກຳລັງປ້ອງກັນຄວາມສະຫງົບປະຊາຊົນ

ອົງການກວດກາວຽກງານກຳລັງປ້ອງກັນຄວາມສະຫງົບປະຊາຊົນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານກຳລັງປ້ອງກັນ ຄວາມຫງົບປະຊາຊົນ ຕາມທີ່ກຳນົດໄວ້ໃນມາດຕາ 40 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການ ກວດສອບແຫ່ງລັດ, ອົງການກວດກາລັດຖະບານ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ.

ມາດຕາ 47 (ໃໝ່) ເນື້ອໃນການກວດກາ

ການກວດກາ ມີເນື້ອໃນ ດັ່ງນີ້:

1. ການອອກນິຕິກຳ ຂອງອົງການຄຸ້ມຄອງກຳລັງປ້ອງກັນຄວາມສະຫງົບປະຊາຊົນ;

2. ການຈັດຕັ້ງປະຕິບັດວຽກງານກຳລັງປ້ອງກັນຄວາມສະຫງົບປະຊາຊົນ;

3. ການປະຕິບັດຫຼັກການ, ການນຳໃຊ້ສິດ, ການປະຕິບັດໜ້າທີ່, ພັນທະ, ຂໍ້ຫ້າມ ແລະ ການດຳ ລົງຊີວິດ ຂອງກຳລັງປ້ອງກັນຄວາມສະຫງົບປະຊາຊົນ;

4. ການປະຕິບັດນະໂຍບາຍ ແລະ ການນຳໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບ ການ ກ່ຽວກັບກຳລັງປ້ອງກັນຄວາມສະຫງົບປະຊາຊົນ;

5. ບັນຫາອື່ນ ທີ່ພົວພັນກັບກຳລັງປ້ອງກັນຄວາມສະຫງົບປະຊາຊົນ ຕາມທີ່ໄດ້ກຳນົດໄວ້ໃນກົດ ໝາຍ.

ມາດຕາ 48 (ໃໝ່) ຮູບການການກວດກາ

ການກວດກາ ມີ ສາມຮູບການ ດັ່ງນີ້:

1. ການກວດກາປົກກະຕິ;

2. ການກວດກາໂດຍມີການແຈ້ງການໃຫ້ຮູ້ລ່ວງໜ້າ;

3. ການກວດກາແບບກະທັນຫັນ.

ການກວດກາປົກກະຕິ ແມ່ນ ການກວດກາຕາມແຜນການຢ່າງເປັນປະຈຳ ແລະ ມີກຳນົດເວລາທີ່ແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການ ເມື່ອເຫັນວ່າມີ ຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາໃນເວລາທີ່ຈຳເປັນ ແລະ ຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການດຳເນີນການກວດກາ ໃຫ້ປະຕິບັດຕາມກົດໝາຍຢ່າງເຂັ້ມງວດ.

ພາກທີ VII

ວັນສ້າງຕັ້ງ, ເຄື່ອງໝາຍ, ເຄື່ອງແບບ ແລະ ຕາປະທັບ ຂອງກຳລັງປ້ອງກັນຄວາມສະຫງົບປະຊາຊົນ

ມາດຕາ 49 ວັນສ້າງຕັ້ງກຳລັງປ້ອງກັນຄວາມສະຫງົບປະຊາຊົນ

ວັນສ້າງຕັ້ງກຳລັງປ້ອງກັນຄວາມສະຫງົບປະຊາຊົນ ແມ່ນ ວັນທີ 5 ເມສາ 1961.

ທຸກໆປີ ກຳລັງປ້ອງກັນຄວາມສະຫງົບປະຊາຊົນ ພ້ອມກັບປະຊາຊົນລາວບັນດາເຜົ່າ ຈັດຕັ້ງການ ສະເຫຼີມສະຫຼອງວັນດັ່ງກ່າວ.

ມາດຕາ 50 (ປັບປຸງ) ເຄື່ອງໝາຍ, ເຄື່ອງແບບ ແລະ ຕາປະທັບ ຂອງກຳລັງປ້ອງກັນຄວາມສະຫງົບປະຊາຊົນ

ກຳລັງປ້ອງກັນຄວາມສະຫງົບປະຊາຊົນ ມີ ເຄື່ອງໝາຍ, ເຄື່ອງແບບ, ຕາປະທັບ, ເຄື່ອງໝາຍ ຊັ້ນ, ເຄື່ອງແບບເຫຼົ່າວິຊາສະເພາະ, ຕາປະທັບ, ບັດປະຈຳການຂອງຕົນ ຊຶ່ງກຳນົດໄວ້ໃນລະບຽບການຕ່າງຫາກ.

ພາກທີ VIII

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

ມາດຕາ 51 (ປັບປຸງ) ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ສຳລັບກຳລັງປ້ອງກັນຄວາມສະຫງົບປະຊາຊົນ ທີ່ມີຜົນງານດີເດັ່ນ ໃນການສູ້ຮົບ, ໃນການປະຕິບັດ ໜ້າທີ່ວິຊາສະເພາະ ແລະ ວຽກງານອື່ນ ຈະໄດ້ຮັບການຍ້ອງຍໍ ເຊັ່ນ ນາມມະຍົດວິລະຊົນ, ນັກຮົບແຂ່ງຂັນ, ຫຼຽນໄຊ, ຫຼຽນກາ, ຫຼຽນພິລາດອາດຫານ, ໃບຍ້ອງຍໍ, ເລື່ອນຊັ້ນ ຫຼື ນະໂຍບາຍອື່ນ ຕາມລະບຽບການ.

ມາດຕາ 52 (ປັບປຸງ) ການປະຕິບັດນະໂຍບາຍ

ການປະຕິບັດນະໂຍບາຍ ຕໍ່ກຳລັງປ້ອງກັນຄວາມສະຫງົບປະຊາຊົນ ມີ ດັ່ງນີ້:

1. ນາຍ ແລະ ພົນຕຳຫຼວດ ປະຈຳການ ຈະໄດ້ຮັບເງິນເດືອນ, ເງິນຊັ້ນ, ເງິນຕຳແໜ່ງ, ເງິນໃນ ການລົງເຄື່ອນໄຫວປະຕິບັດໜ້າທີ່ວິຊາສະເພາະ, ເງິນອຸດໜູນເຂດທຸລະກັນດານ ແລະ ເງິນອຸດໜູນອື່ນ, ເຄື່ອງອຸປະໂພກ, ບໍລິໂພກ ຕາມລະບຽບການ; ສ່ວນນາຍຕຳຫຼວດ ທີ່ເຊົາປະຈຳການ ຈະໄດ້ຮັບບຳນານ ຫຼື ເງິນອຸດໜູນເທື່ອດຽວຕາມລະບຽບການ ເວັ້ນເສຍແຕ່ກໍລະນີທີ່ມີການລະເມີດ ຕາມທີ່ໄດ້ກຳນົດໄວ້ໃນ ມາດຕາ 39 ຂອງກົດໝາຍສະບັບນີ້;

2. ນາຍຕຳຫຼວດ ຜູ້ທີ່ໄດ້ຮັບຫຼາຍຕຳແໜ່ງ ຈະໄດ້ຮັບນະໂຍບາຍ ຕາມຕຳແໜ່ງສູງສຸດ;

3. ນາຍ ແລະ ພົນຕຳຫຼວດ ປະຈຳການ ມີສິດລາພັກປະຈຳປີຕາມລະບຽບການ, ເວັ້ນເສຍແຕ່ໃນກໍ ລະນີພາວະສຸກເສີນ ຫຼື ສົງຄາມ; ໃນກໍລະນີເກີດພາວະສຸກເສີນ ຫຼື ສົງຄາມ ນາຍ ແລະ ພົນຕຳຫຼວດທີ່ກຳ ລັງລາພັກຢູ່ນັ້ນ ຕ້ອງກັບຄືນກົມກອງດ່ວນ;

4. ການລາພັກອອກລູກຂອງນາຍ ແລະ ພົນຕຳຫຼວດ ທີ່ເປັນເພດຍິງ ໃຫ້ປະຕິບັດຄືກັນກັບພະ ນັກງານ-ລັດຖະກອນເພດຍິງ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ;

5. ນາຍ ແລະ ພົນຕຳຫຼວດປະຈຳການ, ພະນັກງານບຳນານ, ວິລະຊົນແຫ່ງຊາດ, ນັກຮົບ ແຂ່ງຂັນ, ຜູ້ເສຍອົງຄະຈະໄດ້ຮັບການເບິ່ງແຍງທາງດ້ານສຸຂະພາບ, ຖ້າມີການເຈັບເປັນຈະໄດ້ຮັບການປິ່ນ ປົວຕາມນະໂຍບາຍ ທີ່ໄດ້ກຳນົດໄວ້; ສຳລັບນາຍ ແລະ ພົນຕຳຫຼວດ ທີ່ມີການເຈັບເປັນ, ຖືກບາດເຈັບໃນ ເວລາປະຕິບັດໜ້າທີ່ ຫຼື ຢູ່ເຂດຫຍຸ້ງຍາກທຸລະກັນດານຈະໄດ້ຮັບການປິ່ນປົວ ໂດຍແມ່ນການຈັດຕັ້ງທີ່ ກ່ຽວຂ້ອງຮັບຜິດຊອບ;

6. ນາຍ ແລະ ພົນຕຳຫຼວດ ຊຶ່ງເຮັດໜ້າທີ່ສູ້ຮົບ, ຮັບໃຊ້ການສູ້ຮົບຢ່າງພິລະອາດຫານ ຫຼື ປະ ຕິບັດໜ້າທີ່ສຳເລັດ ຢູ່ເຂດຫຍຸ້ງຍາກທຸລະກັນດານ ຫຼື ເສຍຊີວິດໃນການປະຕິບັດໜ້າທີ່ ຈະໄດ້ຮັບການ ເລື່ອນຊັ້ນ ຕື່ມໜຶ່ງຊັ້ນ, ຂ້າມຊັ້ນ ຫຼື ຂ້າມຂັ້ນ ແລະ ໃຫ້ນາມມະຍົດຕາມຄວາມເໝາະສົມ, ຖ້າຫາກເສຍ ຊີວິດໃນເວລາສູ້ຮົບ ຫຼື ຮັບໃຊ້ສູ້ຮົບຢ່າງພິລະອາດຫານ ຈະໄດ້ຮັບການເລື່ອນຊັ້ນໃຫ້ຕື່ມ ສາມຊັ້ນ, ພ້ອມ ເບິ່ງແຍງຄອບຄົວຂອງຜູ້ກ່ຽວ ແລະ ຮັບເອົາລູກຜູ້ທີ່ມີມາດຕະຖານ, ເງື່ອນໄຂເຂົ້າເປັນກຳລັງປ້ອງກັນ ຄວາມສະຫງົບອາຊີບ ຕາມຄວາມເໝາະສົມ;

7. ນາຍ ແລະ ພົນຕຳຫຼວດ ຈະໄດ້ຮັບນະໂຍບາຍໄປຍົກລະດັບວິຊາສະເພາະຢູ່ພາຍໃນ ແລະ ຕ່າງປະເທດ ຖ້າຫາກການໄປຍົກລະດັບວິຊາສະເພາະ ທີ່ໄດ້ຮັບການອະນຸຍາດຈາກກະຊວງປ້ອງກັນ ຄວາມສະຫງົບ ຈະໄດ້ຮັບເງິນເດືອນຕາມຊັ້ນ, ເງິນອຸດໜູນ ແລະ ນະໂຍບາຍອື່ນ ຕາມລະບຽບການ;

8. ນາຍຕຳຫຼວດແຕ່ຊັ້ນພັນເອກລົງມາ ທີ່ອອກຮັບບຳນານ ຈະບໍ່ໄດ້ເລື່ອນຊັ້ນຕື່ມອີກ ແຕ່ຈະໄດ້ ຍົກຂັ້ນເງິນເດືອນຕື່ມໜຶ່ງຊັ້ນ, ນາຍຕຳຫຼວດແຕ່ຊັ້ນພົນຈັດຕະວາ ຫາ ພົນໂທ ທີ່ອອກຮັບບຳນານ ຈະບໍ່ ໄດ້ຍົກຂັ້ນເງິນເດືອນຕື່ມອີກ;

9. ນາຍ ແລະ ພົນຕຳຫຼວດ ທີ່ໄດ້ອອກຈາກກຳລັງປ້ອງກັນຄວາມສະຫງົບປະຊາຊົນ ຊຶ່ງບໍ່ໄດ້ຖືກ ວິໄນຖອນຊັ້ນຂອງຜູ້ກ່ຽວ ໃຫ້ຮັກສານາມມະຍົດຊັ້ນ ຂອງຜູ້ກ່ຽວທີ່ຂັ້ນເທິງຕົກລົງໃຫ້ນັ້ນໄວ້ຄືເກົ່າ;

10. ນາຍ ແລະ ພົນຕຳຫຼວດ, ວິລະຊົນແຫ່ງຊາດ, ນັກຮົບແຂ່ງຂັນ, ພະນັກງານບຳນານ ຈະໄດ້ ຮັບການເຊື້ອເຊີນເຂົ້າຮ່ວມໃນວັນບຸນສຳຄັນຕ່າງໆຂອງຊາດ ແລະ ມີສິດນຳໃຊ້ເຄື່ອງແບບ, ເຄື່ອງໝາຍ ຍົດ, ໝາຍຊັ້ນຂອງຕົນຄືກັນກັບນາຍ ແລະ ພົນຕຳຫຼວດປະຈຳການ.

ສຳລັບນະໂຍບາຍລະອຽດຕໍ່ນາຍ ແລະ ພົນຕຳຫຼວດປະຈຳການ, ວິລະຊົນແຫ່ງຊາດ, ນັກຮົບ ແຂ່ງຂັນ, ຜູ້ເສຍສະລະຊີວິດ, ຜູ້ເສຍຊີວິດ, ພະນັກງານບຳນານ, ຜູ້ເສຍອົງຄະ, ຄອບຄົວພໍ່ແມ່ຂອງນາຍ ແລະ ພົນຕຳຫຼວດ ທີ່ເສຍສະລະຊີວິດ, ເສຍຊີວິດ ແລະ ກຳລັງເຄີ່ງອາຊີບປ້ອງກັນຄວາມສະຫງົບ ໄດ້ກຳ ນົດໄວ້ໃນລະບຽບການຕ່າງຫາກ.

ມາດຕາ 53 (ປັບປຸງ) ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ, ນາຍ ແລະ ພົນຕຳຫຼວດ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກໍລະນີເບົາ ຫຼື ໜັກ.

ພາກທີ IX

ບົດບັນຍັດສຸດທ້າຍ

ມາດຕາ 54 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດ ໝາຍສະບັບນີ້.

ມາດຕາ 55 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະ ການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍກຳລັງປ້ອງກັນຄວາມສະຫງົບປະຊາຊົນ ສະບັບ ເລກທີ 03/ສພຊ, ລົງວັນທີ 2 ກໍລະກົດ 2007.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ