

ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ

ສະພາແຫ່ງຊາດ ເລກທີ 36 /ສພຊ

ນະຄອນຫຼວງ​ວຽງ​ຈັນ, ວັນ​ທີ 13 ພະຈິກ 2017

**ກົດໝາຍ**

**ວ່າ​ດ້ວຍ​ອຸຕຸນິຍົມ ​ແລະ ອຸ​ທົກ​ກະສາ​ດ**

**ພາກ​ທີ I**

**ບົດ​ບັນຍັດ​ທົ່ວ​ໄປ**

**ມາດຕາ 1 ຈຸດປະສົງ**

ກົດໝາຍສະບັບ​ນີ້ ​ກຳນົດ ​ຫຼັກການ, ລະບຽບ​ການ ​ແລະ ມາດ​ຕະການ​ ກ່ຽວ​ກັບການຄຸ້ມ​ຄອງ, ຕິດ ຕາມ ກວດກາ ການ​ເຄື່ອນໄຫວວຽກງານອຸຕຸນິຍົມ ​ແລະ ອຸ​ທົກ​ກະສາ​ດ ​ເພື່ອເຮັດໃຫ້​​ວຽກ​ງານ​ດັ່ງກ່າວ~~​~~​ ມີ​ການ​ຂະຫຍາຍຕົວ, ທັນ​ສະ​ໄໝ, ມີ​ປະສິດ​ທິ​ພາບ ແລະ ປະສິດທິຜົນ ​ແນໃສ່ເຝົ້າລະວັງ​, ຫຼຸດຜ່ອນ​ຜົນ​ກະທົບ​ທີ່​ເກີດຈາກ​ໄພ​ທໍາ​ມະ​ຊາດ ​ຕໍ່ສິ່ງທີ່ມີຊີວິດ, ຊັບ​ສິນ​ຂອງ​ລັດ, ລວມໝູ່ ແລະ ຂອງປະຊາຊົນ​ ໃນ​ສັງຄົມ, ຮັບປະກັນການສະໜອງຂໍ້ມູນ ຂ່າວສານ, ວ່ອງໄວ, ຊັດເຈນ, ສາມາດ​ເຊື່ຶອມ​ໂຍງ​ກັບ​ພາກ​ພື້ນ ​ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຕາມທິດສີຂຽວ, ຍືນຍົງ ແລະ ຄວາມໝັ້ນຄົງຂອງຊາດ.

**ມາດຕາ 2 ອຸຕຸນິຍົມ ​ແລະ ອຸ​ທົກ​ກະສາ​ດ**

**ອຸຕຸນິຍົມ** ແມ່ນ​ ວິທະຍາສາດ​ ທີ່​ສຶກສາ​ຄົ້ນ​ຄວ້າ​ກ່ຽວ​ກັບ​ອາກາດ​ໃນ​ຊັ້ນ​ບັນຍາກາດ, ການ​ພົວພັນ​ລະ ຫວ່າງ​ມະຫາສະໝຸດ ​ແລະ ​ແຜ່ນດິນ.

**ອຸ​ທົກ​ກະສາ​ດ** ​ແມ່ນ ​ວິທະຍາສາດ ​ທີ່​ສຶກສາ​ຄົ້ນ​ຄວ້າ ກ່ຽວກັບວົງ​ຈອນ​ການ​ເຄື່ອນ​ໄຫວ ແລະ ການ​ແພ່ກະຈາຍ​ທາງ​ດ້ານ​ປະລິມານ ​ແລະ ຄຸນ​ນະພາ​ບຂອງນໍ້າໜ້າ​ດິນ, ນໍ້າ​ໃຕ້​ດິນ ແລະ ນໍ້າ​ໃນ​ອາກາດ.

**ມາດຕາ 3 ການ​ອະທິບາຍ​ຄຳສັບ**

ຄຳ​ສັບທີ່ນໍາ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມ​ໝາຍ ​ດັ່ງ​ນີ້: ​

1. **ປັດໄຈອຸຕຸນິຍົມ ແລະ ອຸທົກກະສາດ** ໝາຍເຖິງ ບັນດາຂໍ້ມູນກ່ຽວກັບອຸຕຸນິຍົມ ແລະ ອຸທົກກະສາດ;
2. **ອຸນຫະພູມ** ໝາຍເຖິງ ປັດໄຈອາກາດ ທີ່ບອກເຖິງຄ່າຄວາມຮ້ອນຂຶ້ນ ຫຼື ຄວາມເຢັນລົງຂອງອາ ກາດ, ມີຫົວໜ່ວຍວັດແທກເປັນ ອົງສາເຊລເຊສ(°C), ອົງ​ສາ​ແກນ​ວິນ (°K), ອົງສາ​ຟາ​ເຣນຮາ​ຍ(°F) ອົງສາ​ໂຣມີ​ໂອ(°R);
3. **ອຸຕຸຜິວພື້ນ** ໝາຍເຖິງ ສະພາບອາກາດ ແຕ່ ສິບສອງ ແມັດລົງມາ ຫາ ໜ້າດິນ ຕາມກໍານົດລະດັບທາງຕັ້ງ;
4. **ລົມ​ມໍ​ລະ​ສຸມ** ໝາຍເຖິງ ລົມທີ່ເກີດຂຶ້ນປະຈຳລະດູການ ຊຶ່ງຈະມີການປ່ຽນແປງທິດທາງລົມ ທີ່ພັດຈາກລະດູການໜຶ່ງໄປຫາອີກລະດູການໜຶ່ງ ໃນທິດທາງທີ່ກົງກັນຂ້າມກັນ;
5. **ອຸຕຸ​ການບິນ** ໝາຍ​ເຖິງ ການ​ຕິດຕາມ, ​ເກັບ​ກຳ​ຂໍ້​ມູນ​ບັນດາ​ປັດ​ໄຈ​​ອາກາດ, ປາກົດ​ການ​ສະພາບອາກາດ​ ​ເພື່ອ​ສະໜອງ​​ໃຫ້​ແກ່​ການ​ຄົມມະນາຄົມ​ທາງ​ອາກາດ;
6. **ອຸຕຸ​ກະ​ເສດ** ໝາຍ​ເຖິງ ການຕິດຕາມ, ເກັບກໍາຂໍ້ມູນບັນດາ​ປັດ​ໄຈ​ອຸຕຸນິຍົມ ​ທີ່ມີການ​ກະທົບ​ຕໍ່ການຈະເລີນເຕີບໂຕຂອງພືດ, ຕົ້ນ​ໄມ້​, ສັດ ​ລວມທັງພະຍາດ, ແມງໄມ້ ແລະ ສັດຕູພືດ;
7. **ປາກົດ​ການສະພາບ​ອາກາດ** ໝາຍ​ເຖິງ ການປ່ຽນແປງບັນດາປັດໄຈອາກາດ ຕາມໄລຍະເວລາໃດໜຶ່ງ;
8. **ຊັ້ນບັນຍາກາດ** ໝາຍ​ເຖິງ ຊັ້ນຂອງອາກາດ ​ທີ່​ປະກອບ​ ມີສີ່​ຊັ້ນ​ ​ຄື ຊັ້ນໂຕຣໂປສແຟຣ ຊຶ່ງມີ​ໄລຍະ​ຈາກໜ້າດິນ ຫາ ສິບເອັດ ກິໂລແມັດ, ຊັ້ນສະຕຣາໂຕສແຟຣ ມີ​ໄລຍະຈາກ ສິບເອັດ ກິໂລແມັດ ຫາ ຫ້າສິບ ກິ ໂລແມັດ, ຊັ້ນເມໂຊສແຟ ມີ​ໄລຍະ​ຈາກ ຫ້າສິບ ກິໂລແມັດ ຫາ ເກົ້າສິບ ກິໂລແມັດ, ຊັ້ນແຕກໂມສແຟຣ ມີ​ໄລຍະ​ຈາກ ເກົ້າສິບ ກິໂລແມັດ ຫາ ໜຶ່ງຮ້ອຍຊາວ ກິໂລແມັດ;
9. **ໄລຍະເຫັນ​ໄກ** ໝາຍ​ເຖິງ ໄລຍະທີ່ເບິ່ງເຫັນຈາກຈຸດໜຶ່ງ ຫາ ຈຸດໜຶ່ງ ຕາມລະດັບທາງນອນ;
10. **ຕາໜ່າງສະຖານີອຸຕຸນິຍົມ ແລະ ອຸທົກກະສາດ** ໝາຍເຖິງ ເຄືອຂ່າຍຂອງບັນດາສະຖານີອຸຕຸນິຍົມ ແລະ ອຸທົກກະສາດ ຊຶ່ງສ້າງຂຶ້ນແຕ່ສູນກາງຮອດທ້ອງຖິ່ນ;
11. **ສູນ​ເຕືອນ​ໄພ​​ແຫ່ງ​ຊາດ** ໝາຍເຖິງ​ ສະຖານ​ທີ່​​ຕິດຕາມ​ສະພາບ​ອາກາດ, ​ລະດັບ​ນໍ້າ ​ແລະ ​ແຜ່ນດິນ​ໄຫວ ພ້ອມ​ທັງ​ວິ​ເຄາະ, ວິ​ໄຈ, ຄາດ​ຄະ​ເນ ​ແລະ ອອກ​ແຈ້ງ​ເຕືອນ​ໄພ​ລ່ວງ​ໜ້າ ກ່ຽວ​ກັບ​ສະພາບ​ອາກາດ​ຮ້າຍ​ແຮງ​ທີ່​ຈະ​ເກີດ​ຂຶ້ນ​;
12. **ຄວາມ​ຊຸ່ມ​ສຳພັນ** ໝາຍ​ເຖິງ ຄ່າ​ປະລິມານ​ອາຍ​ນໍ້າ​ ທີ່​ບັນຈຸ​ຢູ່​​ອາກາດ ຊຶ່ງມີ​ຫົວໜ່ວຍ​ຄິດ​ໄລ່​ເປັນ​ສ່ວນ​ຮ້ອຍ​ ໃນ​ບໍລິ​ມາດ​ໜຶ່ງ​ຊັງ​ຕີ​ແມັດ​ກ້ອນ;
13. **ຂີ້​ເຖົ່າພູ​ເຂົາ​ໄຟ** ໝາຍ​ເຖິງ ​ເມັດ​ຝຸ່ນ​ທີ່​ເກີດຂຶ້ນ​ຈາກ​ພູ​ເຂົາ​ໄຟ​ລະ​ເບີດ ​ແລະ ​ລອຍ​ຕົວຂຶ້ນ​ສູ່​​ອາກາດ;
14. **ຄວາມ​ກົດ​ດັນ​ຂອງ​ອາກາດ** ໝາຍ​ເຖິງ ນໍ້າໜັກ​ຂອງ​ອາກາດ​ ທີ່​ກະທົບ​ໃສ່​ໜ້າໂລກ ຊຶ່ງມີ​ຫົວໜ່ວຍ​ວັດ​ແທກ​ເປັນ​ມີ​ລີ​ບາ, ​ເຮັກ​ໂຕ​ປາສການ;
15. **ອາຍ​ລະ​ເຫີ​ຍ** ໝາຍ​ເຖິງ ການລະ​ເຫີ​ຍອາຍ​ຂອງ​ນໍ້າຈາກແຫຼ່ງຕ່າງໆ ໂດຍຂຶ້ນກັບອຸນຫະພູມຜິວ ພື້ນ ແລະ ປະລິມານອາຍນໍ້າໃນອາກາດ ຊຶ່ງມີ​ຫົວ​ໜ່ວຍຄິດໄລ່​ເປັນ​ມິ​ລີ​ແມັດ;
16. **ນໍ້າໃນອາກາດ** ໝາຍເຖິງ ລະອອງນໍ້າທີ່ມີຢູ່ໃນເຝື້ອກ່ອນຈະກາຍເປັນຝົນ;
17. **ໄລຍະ​ທີ່​ມີ​ແສງ​ແດດ** ໝາຍ​ເຖິງ ຊ່ວງ​ເວລາ​ ທີ່​ມີແສງ​ແດດ​ໃນ​ໜຶ່ງ​ມື້ ຊຶ່ງມີ​ຫົວ​ໜ່ວຍ​ວັດ​ແທກ​ເປັນ​ຊົ່ວ​ໂມງ;
18. **ພະລັງງານແສງ​​ແດດ** ໝາຍ​ເຖິງ ຄ່າ​ຄວາມ​ຮ້ອນ​ຂອງ​ແສງ​ແດດ ຊຶ່ງມີ​ຫົວ​ໜ່ວຍ​ວັດ​ແທກ​ເປັນ​ກາ​ລໍ​ລີ​ຕໍ່ຊັງ​ຕີ​ຕາແມັດ​ ໃນ​ໜຶ່ງ​ວິນາທີ;
19. **ໜ້າຕັດທ້ອງນໍ້າ** ໝາຍເຖິງ ເນື້ອທີ່ຂອງຈຸດວັດແທກປະລິມານນໍ້າໄຫຼ ຊຶ່ງກໍານົດຄວາມເລິກແຕ່ໜ້ານໍ້າຫາທ້ອງນໍ້າ ດ້ວຍໄລຍະຫ່າງສະໝໍ່າສະເໝີຈາກຝັ່ງໜຶ່ງຫາອີກຝັ່ງໜຶ່ງ ຊຶ່ງມີຫົວໜ່ວຍເປັນຕາແມັດ.

**ມາດຕາ 4 ນະ​ໂຍບາຍ​ຂອງ​ລັດ​ກ່ຽວ​ກັບວຽກ​ງານອຸຕຸນິຍົມ ​ແລະ ອຸ​ທົກ​ກະສາ​ດ**

ລັດ​ສົ່ງ​ເສີມ​ ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ດ້ວຍ​ການສ້າງເງື່ອນໄຂ ແລະ ອໍານວຍຄວາມສະ ດວກ ໃນການເຄື່ອນໄຫວວຽກງານດັ່ງກ່າວ ເປັນຕົ້ນ ການ​ສ້າງ​ຊັບພະຍາກອນ​ມະນຸດ, ສ້າງ ​ແລະ ປັບປຸງສະຖາ ນີໃຫ້​ທັນ​ສະ​ໄໝໄດ້​ມາດຕະຖານສາກົນ​, ການ​ປະກອບ​ບຸກຄະ​ລາ​ກອນ ທີ່ມີຄວາມຮູ້, ຄວາມສາມາດ ແລະ ເຄື່ອງມືທີ່ທັນສະໄໝ, ການ​ສະໜອງ​ງົບປະມານທີ່​ຈໍາເປັນ ​ເພື່ອ​ຈັດ​ຕັ້ງ​ປະຕິບັດ​​ຍຸດ​ທະ​ສາດ ​ແລະ ​ແຜນ​ງານ​​ໃນ​ແຕ່ລະ​​ໄລ​ຍະ.

ລັດສົ່ງເສີມ ແລະ ຊຸກຍູ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງ​ພາຍ​ໃນ ​ແລະ ຕ່າງປະ​ເທດ​ ໃຫ້ການ​ຮ່ວມມື, ປະກອບສ່ວນ ແລະ ສະໜອງຂໍ້ມູນ ຂ່າວສານ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ.

**ມາດຕາ 5 ຫຼັກການພື້ນຖານກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ**

ການ​ເຄື່ອນ​ໄຫວວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ໃຫ້ປະຕິບັດຕາມຫຼັກການພື້ນຖານ ດັ່ງ​ນີ້:

1. ​ສອດຄ່ອງ​ກັບ​ແນວທາງ​ ນະ​ໂຍບາຍ, ກົດໝາຍ, ຍຸດທະສາດ, ​ແຜນພັດທະນາ​ເສດຖະກິດ-ສັງຄົມແຫ່ງຊາດ ແລະ ວຽກງານປ້ອງກັນຊາດ, ປ້ອງກັນຄວາມສະຫງົບ;
2. ຄຸ້ມຄອງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ຮັບປະກັນຄວາມຖືກຕ້ອງ​ກັບ​ມາດຕະຖານເຕັກນິກ ແລະ ນໍາໃຊ້ເຕັກ​ໂນ​ໂລ​ຊີ​​ທັນ​ສະໄໝ;
4. ​​ຮັບປະກັນ​ການ​ບໍລິການ​ຂໍ້​ມູນ ​ຂ່າວສານ ໃຫ້​ມີ​ຄວາມ​ຊັດ​ເຈນ, ຕໍ່ເນື່ອງ, ວ່ອງ​ໄວ ​ແລະ ທັນ​ການ;
5. ສອດຄ່ອງກັບຫຼັກການ ຂອງອົງການອຸຕຸນິຍົມໂລກ.

**ມາດຕາ 6 ພັນທະ​ກ່ຽວກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ**

ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ມີ​ພັນທະ​ ປະກອບສ່ວນ​ເຂົ້າ​ໃນ​ວຽກ​ງານ​ອຸຕຸນນິຍົມ ແລະ ອຸ​ທົກ​ກະສາ​ດ ​ເປັນ​ຕົ້ນ​ ປົກ​ປັກ​ຮັກສາສະຖານີ ລວມທັງອຸປະກອນ, ສະໜອງ ແລະ ເຜີຍແຜ່ຂໍ້ມູນ ຂ່າວສານ ດ້ານອຸຕຸນິຍົມ ແລະ ອຸທົກກະສາດ.

**ມາດຕາ 7 ຂອບ​ເຂດ​ການ​ນຳ​ໃຊ້​ກົດໝາຍ**

ກົດໝາຍສະບັບ​ນີ້ ນໍາ​ໃຊ້​ສໍາລັບ ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ທັງພາຍໃນ ແລະ ຕ່າງປະເທດ ​ທີ່​ດຳລົງ​ຊີວິດ ​ແລະ ​ເຄື່ອນ​ໄຫວວຽງານອຸຕຸນິຍົມ ແລະ ອຸທົກກະສາດ​ ຢູ່ ສປປ ​ລາວ.

**ພາກທີ II**

**ຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດ**

**ມາດຕາ 8 ຍຸດທະສາດ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ**

ຍຸດທະສາດ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ ແມ່ນ ນະໂຍບາຍພື້ນຖານກ່ຽວກັບການຄຸ້ມຄອງ, ນໍາໃຊ້, ປົກປັກຮັກສາ, ພັດທະນາ ແລະ ປະເມີນວຽກງານພະຍາກອນ ແລະ ແຈ້ງເຕືອນໄພລ່ວງໜ້າ.

ຍຸດທະສາດວຽກງານອຸຕຸນິຍົມ ແລະ ອຸທົກກະສາດ ປະກອບດ້ວຍ ແຜນການ, ແຜນງານ, ໂຄງການແລະ ກິດຈະກໍາກ່ຽວກັບວຽກງານດັ່ງກ່າວ.

**ມາດຕາ 9 ເນື້ອໃນຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດ**

ຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດ ປະກອບມີເນື້ອໃນ ດັ່ງນີ້:

1. ການຂະຫຍາຍ ແລະ ປັບປຸງຕາໜ່າງສະຖານີອຸຕຸນິຍົມ, ສະຖານີອຸທົກກະສາດ ແລະ ສູນເຕືອນໄພແຫ່ງຊາດ;
2. ການສະໜອງວັດຖູປະກອນ, ເຕັກນິກ ທີ່ຈໍາເປັນໃຫ້ແກ່ວຽກງານອຸຕຸນິຍົມ ແລະ ອຸທົກກະສາດ;
3. ການຄຸ້ມຄອງວຽກງານອຸຕຸນິຍົມ ແລະ ອຸທົກກະສາດ ໃຫ້ດຳເນີນຢ່າງເປັນລະບົບຕໍ່ເນື່ອງ ແລະ ມີປະສິດທິຜົນ ລວມທັງແຜນຄຸ້ມຄອງສູນເຕືອນໄພແຫ່ງຊາດ;
4. ການຄຸ້ມຄອງລະບົບຖານຂໍ້ມູນອຸຕຸນິຍົມ ແລະ ອຸທົກກະສາດ ໃຫ້ມີຄວາມຍືນຍົງ, ຕໍ່ເນື່ອງ ແລະ ເຊື່ອມໂຍງກັບພາກພື້ນ ແລະ ສາກົນ;
5. ການໂຄສະນາ ເຜີຍແຜ່ຂໍ້ມູນ ຂ່າວສານ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ;
6. ການສ້າງຄວາມເຂັ້ມແຂງດ້ານການຈັດຕັ້ງ ແລະ ພັດທະນາຊັບພະຍາກອນມະນຸດ ໃຫ້ມີຄວາມຮູ້, ຄວາມສາມາດທາງດ້ານວິຊາການ ໃນການຄຸ້ມຄອງ ແລະ ກວດກາວຽກງານອຸຕຸນິຍົມ ແລະ ອຸທົກກະສາດ.

**ມາດຕາ 10 ຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດລະດັບຊາດ**

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ສ້າງ ແລະ ທົບທວນຍຸດທະສາດ ກ່ຽວກັບວຽກງານອຸຕຸນິຍົມ ແລະ ອຸທົກກະສາດລະດັບຊາດ ຕາມເນື້ອໃນຂອງຍຸດທະສາດ ທີ່ໄດ້ກໍານົດໄວ້ໃນມາດ ຕາ 9 ຂອງກົດໝາຍສະບັບນີ້, ສອດຄ່ອງກັບແຜນພັດທະນາເສດຖະກິດ-ສັງຄົມແຫ່ງຊາດ ໃນແຕ່ລະໄລຍະ ໂດຍປະສານສົມທົບ, ປຶກສາຫາລືກັບພາກສ່ວນຕ່າງໆທີ່ກ່ຽວຂ້ອງຢູ່ສູນກາງ, ທ້ອງຖິ່ນ, ພາກພື້ນ ແລະ ສາກົນ ເພື່ອສະເໜີລັດຖະບານຕົກລົງ ແລ້ວນໍາສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

**ມາດຕາ 11 ຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດລະດັບແຂວງ**

ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ສ້າງ ແລະ ທົບທວນຍຸດທະສາດ ກ່ຽວກັບວຽກງານອຸຕຸນິຍົມ ແລະ ອຸທົກກະສາດລະດັບແຂວງ ໂດຍສອດຄ່ອງກັບແຜນພັດທະນາເສດຖະກິດສັງຄົມຂອງແຂວງ, ນະຄອນຫຼວງ ແລະ ຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດ ລະ ດັບຊາດໃນແຕ່ລະໄລຍະ ໂດຍປະສານສົມທົບ, ປຶກສາຫາລືກັບພາກສ່ວນຕ່າງໆທີ່ກ່ຽວຂ້ອງຢູ່ຂັ້ນທ້ອງຖິ່ນ ເພື່ອສະ ເໜີຕໍ່ເຈົ້າແຂວງ, ເຈົ້າຄອງນະຄອນຫຼວງຕົກລົງ ແລ້ວນໍາສະເໜີຕໍ່ສະພາປະຊາຊົນແຂວງ, ນະຄອນຫຼວງ ພິຈາ ລະນາຮັບຮອງ.

**ພາກທີ III**

**ການຮ່ວມມືກັບພາກພື້ນ ແລະ ສາກົນ**

**ໃນວຽກງານອຸຕຸນິຍົມ ແລະ ອຸທົກກະສາດ**

**ມາດຕາ 12 ການຮ່ວມມືກັບພາກພື້ນ ແລະ ສາກົນ**

ການຮ່ວມມືກັບພາກພື້ນ ແລະ ສາກົນກ່ຽວກັບວຽກງານອຸຕຸນິຍົມ ແລະ ອຸທົກກະສາດ ແມ່ນ ການແລກ ປ່ຽນຂໍ້​ມູນ ​ຂ່າວສານ, ບົດຮຽນ, ການວິໄຈ, ການຄົ້ນຄວ້າວິທະຍາສາດ,​ ເຕັກ​ໂນ​ໂລ​ຊີ, ການ​ຍົກ​ລະດັບດ້ານ​ວິຊາ​ການ, ການ​ປະຕິບັດ​ສົນທິສັນຍາ ແລະ ສັນຍາ​ສາກົນ​ ທີ່ ສ ປປ ລາວ ​ເປັນ​ພາຄີ.

**ມາດຕາ 13 ເນື້ອໃນການຮ່ວມມືກັບພາກພື້ນ ແລະ ສາກົນ**

ການຮ່ວມມືກັບພາກພື້ນ ແລະ ສາກົນ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ ປະກອບມີເນື້ອໃນ ດັ່ງນີ້:

1. ການແລກປ່ຽນ ແລະ ສະໜອງຂໍ້ມູນ ຂ່າວສານອຸຕຸນິຍົມ ແລະ ອຸທົກກະສາດ ຢ່າງວ່ອງໄວ, ຊັດເຈນ ແລະ ທັນການ;
2. ສົ່ງເສີມ ແລະ ວາງມາດຕະຖານຮ່ວມກັນໃນການກວດ, ເກັບກຳ ແລະ ວັດແທກອຸຕຸນິຍົມ ແລະ ອຸທົກກະສາດ ເພື່ອຮັບປະກັນໃຫ້ແກ່ການສ້າງສະຖິຕິອຸຕຸນິຍົມ ແລະ ອຸທົກກະສາດ ຢ່າງຕໍ່ເນື່ອງ;
3. ຂະຫຍາຍ ແລະ ເຊື່ອມໂຍງຂໍ້ມູນກ່ຽວກັບອຸຕຸນິຍົມ ແລະ ອຸທົກກະສາດ ຮັບໃຊ້ການຄົມມະນາ ຄົມທາງອາກາດ, ທາງນໍ້າ, ທາງບົກ, ການກະສິກຳ ແລະ ກິດຈະການອື່ນ;
4. ເຂົ້າຮ່ວມ ແລະ ລາຍງານການເຄື່ອນໄຫວວຽກງານອຸຕຸນິຍົມ ແລະ ອຸທົກກະສາດ ເປັນປົກກະຕິ ຕາມຂອບເຂດການຮ່ວມມືຂອງພາກພື້ນ ແລະ ອົງການອຸຕຸນິຍົມໂລກ;
5. ເຂົ້າຮ່ວມການຄົ້ນຄວ້າ, ວິໄຈດ້ານວິທະຍາສາດ ແລະ ຍົກລະດັບດ້ານວິຊາການກ່ຽວກັບວຽກງານອຸຕຸນິຍົມ ແລະ ອຸທົກກະສາດ;
6. ພັດທະນາລະບົບການພະຍາກອນ ແລະ ການເຕືອນໄພລ່ວງໜ້າຈາກໄພທໍາມະຊາດ;
7. ປະຕິບັດພັນທະ ຕາມລະບຽບການຂອງອົງການອຸຕຸນິຍົມໂລກ.

**ມາດຕາ 14 ອົງການຮັບຜິດຊອບໃນການຮ່ວມມື**

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ສົມທົບກັບກະຊວງການຕ່າງປະເທດ ຮ່ວມມືກັບ​ພາກ​ພື້ນ​ ແລະ ສາກົນ ກ່ຽວກັບວຽກງານອຸຕຸນິຍົມ ແລະ ອຸທົກກະສາດ ໂດຍໃຫ້ສອດຄ່ອງກັບຫຼັກການຂອງອົງການອຸຕຸນິຍົມໂລກ ແລະ ຕາມກົດໝາຍທີ່ກ່ຽວຂ້ອງ ຂອງ ສປປ ລາວ.

**ພາກ​ທີ IV**

**ສະຖານີ​ອຸຕຸນິຍົມ ​ແລະ ອຸ​ທົກກະສາ​ດ**

**ໝວດ​ທີ 1**

**ສະຖານີອຸຕຸນິຍົມ**

**ມາດຕາ 15 ສະຖານີອຸຕຸນິຍົມ**

ສະຖານີ​ອຸຕຸນິຍົມ​ ແມ່ນ ສະຖານທີ່​ຕິດ​ຕັ້ງ​ອຸປະກອນ​ວັດ​ແທກ, ການ​ເກັບ​ກຳຂໍ້​ມູນ​ເພື່ອ​ການວິ​ໄຈ, ​ສຶກສາ, ຄົ້ນ​ຄວ້າ ​ແລະ ຄາດ​ຄະ​ເນ​ສະພາບ​ການ​ປ່ຽນ​ແປງ​ຂອງ​ດິນ​ຟ້າ​ອາກາດ ​ແລະ ​ແຜ່ນດິນ​ໄຫວ.

ສະຖານີອຸຕຸນິຍົມ ມີ ດັ່ງ​ນີ້:

1. ສະຖານີ​ອຸຕຸນິຍົມ​ຜິວ​ພື້ນ;
2. ສະຖານີ​ພູມ​ອາກາດ;
3. ສະຖານີ​ອຸຕຸ​ກະ​ເສດ;
4. ສະຖານີ​ຮັບ​ສັນຍານ​ດາວ​ທຽມ​ອຸຕຸນິຍົມ;
5. ສະຖານນີ​ຣາດາ​ອຸຕຸນິຍົມ;
6. ສະຖານີ​ວັດ​ແທກ​ອາກາດ​ເຄື່ອນ​ທີ່;
7. ສະຖານີ​ວັດ​ແທກ​ຄຸນ​ນະພາ​ບອາກາດ;
8. ສະຖານີ​ວັດ​ແທກແຜ່ນດິນ​ໄຫວ;
9. ສະຖານີ​ອຸຕຸ​ການບິນ;
10. ສະຖານີ​ອາກາດ​ຍ່ານ​ສູງ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ສົມທົບກັບຂະແໜງການ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງອອກລະບຽບການ ໃນການຄຸ້ມຄອງສະຖານີອຸຕຸນິຍົມ ຕາມທີ່ໄດ້ກຳນົດໄວ້ໃນມາດ ຕານີ້.

**ມາດຕາ 16 ສະຖານີ​ອຸຕຸນິຍົມ​ຜິວ​ພື້ນ**

ສະຖານີ​ອຸຕຸນິຍົມ​ຜິວ​ພື້ນ ແມ່ນ ສະຖານທີ່ຕິດ​ຕັ້ງອຸປະກອນຄົບຊຸດ​ຕາມ​ຫຼັກການ ​ແລະ ຂໍ້​ກຳນົດ​ ຂອງ​ອົງການ​ອຸຕຸນິຍົມ​ໂລກ ຊຶ່ງສ້າງຕັ້ງໃນເຂດທົ່ງພຽງ ໜຶ່ງຮ້ອຍ ກິໂລແມັດຕໍ່ໜຶ່ງສະຖານີ, ເຂດພູພຽງ ຫ້າສິບ ກິໂລ ແມັດຕໍ່ໜຶ່ງສະຖານີ, ເຂດພູດອຍ ຊາວຫ້າ ກິໂລແມັດຕໍ່ໜຶ່ງສະຖານີ ເພື່ອວັດແທກ, ເກັບກໍາຂໍ້ມູນ, ຕິດຕາມສະ ພາບອາກາດທຸກປັດໄຈ ເປັນຕົ້ນ ຄວາມກົດດັນອາກາດ, ອຸນຫະພູມ, ຄວາມ​ຊຸ່ມອາກາດ, ຄວາມໄວ ແລະ ທິດ​ທາງ​ລົມ, ອາຍ​ລະ​ເຫີຍ, ໄລຍະ​ເວລາ​ ທີ່​ມີ​ແສງ​ແດດ​, ພະລັງງານແສງ​​ແດດ, ນໍ້າ​ຝົນ, ເຝື້ອ, ​ຂີ້​​ເຖົ່າພູເຂົາ​ໄຟ, ໄລ ຍະ​ເຫັນ​ໄກ, ປາກົດ​ການ​ສະພາບ​ອາກາດ.

**ມາດຕາ 17 ສະຖານີ​ພູມ​ອາກາດ**

ສະຖານີ​ພູມອາກາດ ແມ່ນ ສະຖານທີ່ຕິດ​ຕັ້ງອຸປະກອນ​​ຕາມ​ຫຼັກການ ​ແລະ ຂໍ້​ກຳນົດ​ຂອງ​ອົງການ​ອຸຕຸ ນິຍົມ​ໂລກ ຊຶ່ງສ້າງຕັ້ງຂຶ້ນຕາມພູມສັນຖານ ທີ່ມີການປ່ຽນແປງສະພາບອາກາດ ເພື່ອວັດແທກ, ເກັບກໍາຂໍ້ມູນ ຕິດຕາມສະພາບອາກາດບາງປັດໄຈ ເປັນຕົ້ນ ອຸນຫະພູມ, ຄວາມ​ຊຸ່ມອາກາດ, ຄວາມໄວ ແລະ ທິດ​ທາງ​ລົມ, ອາຍ​ລະ​ເຫີຍ, ນໍ້າ​ຝົນ, ເຝື້ອ, ໄລຍະ​ເຫັນ​ໄກ, ປາກົດ​ການ​ສະພາບ​ອາກາດ.

**ມາດຕາ 18 ສະຖານີ​ອຸຕຸ​ກະ​ເສດ**

ສະຖານີອຸຕຸກະເສດ ແມ່ນ ສະຖານທີ່ຕິດຕັ້ງອຸປະກອນ​ຕາມຫຼັກການ ​ແລະ ຂໍ້​ກຳນົດ​ຂອງ​ອົງການ​ອຸຕຸ ນິຍົມ​ໂລກ ຊຶ່ງສ້າງຕັ້ງຢູ່ໃນເຂດຄົ້ນຄວ້າທົດລອງແນວພັນພືດ, ສັດ, ປ່າໄມ້ ແລະ ເຂດຜະລິດກະສິກໍາ ເພື່ອວັດ ແທກ, ເກັບກໍາຂໍ້ມູນ, ສັງເກດບາງປັດໄຈອຸຕຸນິຍົມ ທີ່ກະທົບໃສ່ການຈະເລີນເຕີບໂຕຂອງພືດ, ການລະບາດຂອງສັດຕູພືດ, ຕົ້ນໄມ້, ສັດ ແລະ ການປ່ຽນແປງຂອງດິນ.

**ມາດຕາ 19 ສະຖານີ​ຮັບ​ສັນຍານ​ດາວ​ທຽມ​ອຸຕຸນິຍົມ**

ສະຖານີ​ຮັບ​ສັນຍານ​ດາວ​ທຽມ​ອຸຕຸນິຍົມ​ ແມ່ນ ສະຖານທີ່ຕິດຕັ້ງອຸປະກອນ​ຕາມຫຼັກການ ​ແລະ ຂໍ້​ກຳ ນົດ​ຂອງ​ອົງການ​ອຸຕຸນິຍົມ​ໂລກ​ ເພື່ອຮັບ​ສັນຍານ​ພາບດາວທຽມ​ ແລະ ບັນທຶກບັນດາປັດໄຈອຸຕຸນິຍົມແລ້ວ ນຳມາວິເຄາະແຜນທີ່ສະພາບອາກາດ ​ເຂົ້າ​ໃນ​ການ​ພະຍາກອນ​ອາກາດ.

**ມາດຕາ 20 ສະຖານີ​ຣາດາ​ອຸຕຸນິຍົມ**

ສະຖານີ​ຣາດາ​ອຸຕຸນິຍົມ ​ແມ່ນ​ ສະຖານທີ່ຕິດຕັ້ງອຸປະກອນຕາມຫຼັກການ ​ແລະ ຂໍ້​ກຳນົດ​ຂອງ​ອົງການອຸຕຸນິຍົມ​ໂລກ ​ຊຶ່ງສ້າງຕັ້ງຢູ່ເຂດທີ່ບໍ່ມີສິ່ງກີດກັນຄື້ນສັນຍານຄວາມຖີ່ ເພື່ອ​ວັດແທກ, ເກັບ​ກຳຂໍ້​ມູນ, ​ປັດ​ໄຈ​ອາ ກາດ​ກ່ຽວກັບ ເຝື້ອ, ຝົນ, ຄວາມໄວ ແລະ ທິດທາງລົມ ​ໃນປັດຈຸ​ບັນ ​ແລະ ​ເວລາ ໜຶ່ງ ຫາ ສອງ ຊົ່ວ​ໂມງ​ຕໍ່ໜ້າ ໃນ​ຂອບ​ເຂດ​ລັດສະໝີ​ຂອງ​ຣາດາ.

**ມາດຕາ 21 ສະຖານີ​ວັດ​ແທກ​ອາກາດ​ເຄື່ອນ​ທີ່**

ສະຖານີ​ວັດ​ແທກ​ອາກາດ​ເຄື່ອນ​ທີ່ ​ແມ່ນ​ ພາຫະນະທີ່ຕິດຕັ້ງອຸປະກອນວັດແທກອາກາດ ເພື່ອວັດແທກ ເກັບກໍາຂໍ້ມູນ, ​ຕິດຕາມ ​ແລະ ​ເຝົ້າ​ລະວັງເຂດ ທີ່ມີຄວາມສ່ຽງ​ຈະເກີດການປ່ຽນແປງສະພາບອາກາດຮ້າຍແຮງ ເປັນຕົ້ນ ຝົນຕົກໜັກ, ໝາກເຫັບຕົກ, ລົມພາຍຸ.

**ມາດຕາ 22 ສະຖານີ​ວັດ​ແທກ​ຄຸນ​ນະພາ​ບອາກາດ** ​

ສະຖານີວັດແທກຄຸນນະພາບທາງອາກາດ ແມ່ນ ສະຖານທີ່ຕິດຕັ້ງອຸປະກອນ​ຕາມຫຼັກການ ​ແລະ ຂໍ້​ກຳນົດ​ຂອງ​ອົງການ​ອຸຕຸນິຍົມ​ໂລກ​ ຊຶ່ງສ້າງຕັ້ງຢູ່ເຂດອຸດສາຫະກໍາ ເພື່ອເກັບກໍາຂໍ້ມູນ, ວັດແທກຄວາມເຂັ້ມຂຸ້ນຂອງອົງຄະທາດຕ່າງໆ ທີ່ເຈືອປົນຢູ່ໃນອາກາດ.

**ມາດຕາ 23 ສະຖານີວັດແທກ​ແຜ່ນດິນ​ໄຫວ**

ສະຖານີວັດແທກແຜ່ນດິນ​ໄຫວ ແມ່ນ ສະຖານທີ່ຕິດຕັ້ງອຸປະກອນ​ຕາມຫຼັກການ ​ແລະ ຂໍ້​ກຳນົດ ​ຂອງ​ອົງການ​ອຸຕຸນິຍົມ​ໂລກ​ ຊຶ່ງສ້າງຕັ້ງຢູ່ພື້ນດິນເພື່ອວັດແທກ, ເກັບກໍາຂໍ້ມູນ ການເຄື່ອນ​ເໜັງຂອງ​ຊັ້ນ​ເປືອກ​ໂລກ ທີ່​ເກີດ​ຂຶ້ນ​ຈາກ​ທຳ​ມະ​ຊາດ ​ແລະ ການ​ກະທຳ​ຂອງ​ມະນຸດ**.**

**ມາດຕາ 24 ສະຖານີ​ອຸຕຸ​ການບິນ**

ສະຖານີອຸຕຸການບິນ ແມ່ນ ສະຖານທີ່ຕິດຕັ້ງອຸປະກອນ​ຕາມຫຼັກການ ​ແລະ ຂໍ້​ກຳນົດ​ຂອງ​ອົງການ​ອຸຕຸ ນິຍົມ​ໂລກ​ ແລະ ອົງການການບິນພົນລະເຮືອນສາກົນ​ ຊຶ່ງສ້າງ​ຕັ້ງ​ຢູ່​ຂອບເຂດສະໜາມ​ບິນ​ ເພື່ອວັດແທກ, ເກັບ ກໍາຂໍ້ມູນ, ​ຕິດຕາມ​ສະພາບ​ອາກາດກ່ຽວກັບຄວາມໄວ ແລະ ທິດທາງລົມ, ​ເຝື້ອ, ໄລຍະເຫັນ​ໄກ, ຂີ້​ເຖົ່າພູ​ເຂົາ​ໄຟ, ປາກົດ​ການສະພາບອາກາດ ຢູ່ໃນຂອບເຂດລັດສະໝີ ໜຶ່ງ ກິໂລແມັດ ຈາກ​ສະໜາມ​ບິນ ແລະ ຕາມເສັ້ນ ທາງການບິນ​.

**ມາດຕາ 25 ສະຖານີ​ອາກາດ​ຍ່ານ​ສູງ**

ສະຖານີ​ອາກາດຍ່ານສູງ ແມ່ນ ສະຖານທີ່ຕິດຕັ້ງອຸປະກອນຕາມຫຼັກການ ​ແລະ ຂໍ້​ກຳນົດ​ຂອງ​ອົງການ​ອຸຕຸນິຍົມ​ໂລກ​ ຊຶ່ງປະກອບມີ ສອງພາກສ່ວນ ຄື ສະຖານີພື້ນດິນທີ່ເປັນບ່ອນຮັບສັນຍານ ແລະ ເຄື່ອງສົ່ງສັນ ຍານທີ່ປ່ອຍຂຶ້ນສູ່ອາກາດ ເພື່ອວັດແທກ, ເກັບກໍາຂໍ້ມູນ, ປັດ​ໄຈ​ອຸຕຸນິຍົມລະດັບ​ສູງ ສິບ​ສອງ​ ແມັດ​ ຈາກ​ໜ້າ​ດິນຂຶ້ນ​ໄປ.

**ໝວດທີ 2**

**ສະຖານີອຸທົກກະສາ​ດ**

**ມາດຕາ 26 ສະຖານີ​ອຸ​ທົກ​ກະສາ​ດ ​**

ສະຖານີ​ອຸ​ທົກ​ກະສາ​ດ ​ແມ່ນ ສະຖານທີ່​ຕິດ​ຕັ້ງ​ອຸປະກອນ​ວັດ​ແທກ, ​ເກັບ​ກຳຂໍ້​ມູນ​ ເພື່ອ​ການວິ​ໄຈ, ສຶກສາ, ຄົ້ນ​ຄວ້າ ​ແລະ ຄາດ​ຄະ​ເນ​ສະພາບ​ການ​ປ່ຽນ​ແປງ​ທາງດ້ານປະລິມານ ແລະ ຄຸນນະພາບນໍ້າໜ້າດິນ, ນໍ້າໃຕ້ດິນ ແລະ ນໍ້າໃນອາກາດ.

ສະຖານີ​ອຸ​ທົກ​ກະສາ​ດ ປະກອບດ້ວຍ:

1. ຈຸດ​ວັດ​ແທກ​ປະລິມານ​ນໍ້າ​ໄຫຼ;
2. ຈຸດ​ວັດ​ແທກ​ລະດັບ​ນໍ້າ;
3. ຈຸດ​ວັດ​ແທກ​ປະລິມານ​ນໍ້າ​ຝົນ;
4. ຈຸດ​ວັດ​ແທກ​ນໍ້າ​ໃຕ້​ດິນ;
5. ຫ້ອງ​ວິ​ໄຈ​ຂໍ້​ມູນ​ອຸ​ທົກ​ກະສາ​ດ.

ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ສົມທົບກັບຂະແໜງການ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງອອກລະບຽບການ ໃນການຄຸ້ມຄອງສະຖານີອຸທົກກະສາດ ຕາມທີ່ໄດ້ກຳນົດໄວ້ໃນມາດຕານີ້.

**ມາດຕາ 27 ຈຸດ​ວັດ​ແທກ​ປະລິມານ​ນໍ້າ​ໄຫຼ**

ຈຸດ​ວັດ​ແທກ​ປະລິມານ​ນໍ້າ​ໄຫຼ ແມ່ນ​ ສະຖານ​ທີ່​ວັດ​ແທກ​ຄວາມ​ໄວການໄຫຼຂອງນໍ້າ, ຄວາມເລິກ​ຕະກອນ​ນໍ້າ, ອຸນຫະ​ພູມ ແລະ ການເກັບຕົວຢ່າງນໍ້າໃນ​ໜ້າ​ຕັດ​ຂອງ​ທ້ອງນ້ຳ.

**ມາດຕາ 28 ຈຸດວັດແທກລະດັບນໍ້າ**

ຈຸດວັດ​ແທກ​ລະດັບ​ນໍ້າ ​ແມ່ນ ​ສະຖານ​ທີ່ຕິດຕາມການປ່ຽນແປງຂອງລະດັບນໍ້າຂຶ້ນລົງ ຢູ່ຈຸດໃດໜຶ່ງ ຂອງແມ່ນໍ້າ.

**ມາດຕາ 29 ຈຸດວັດແທກປະລິມານນໍ້າຝົນ**

ຈຸດ​ວັດ​ແທກ​ປະລິມານ​ນໍ້າ​ຝົນ ​ແມ່ນ ສະຖານ​ທີ່ຕິດຕາມ ແລະ ວັດແທກປະລິມານນໍ້າຝົນໃນເຂດໃດໜຶ່ງ.

**ມາດຕາ 30 ຈຸດວັດແທກນໍ້າໃຕ້ດິນ**

ຈຸດ​ວັດ​ແທກ​ນໍ້​າໃຕ້​ດິນ ​ແມ່ນ​ ສະຖານ​ທີ່ຕິດຕາມ ແລະ ວັດແທກສະພາບການປ່ຽນແປງຂອງປະລິ ມານ ແລະ ຄຸນນະພາບຂອງນໍ້າໃຕ້ດິນ.

**ມາດຕາ 31 ຫ້ອງວິໄຈຂໍ້ມູນອຸທົກກະສາດ**

ຫ້ອງ​ວິ​​ໄຈ​ຂໍ້​ມູນອຸ​ທົກ​ກະສາ​ດ ​ແມ່ນ ສະຖານທີ່ທີ່ຕິດຕັ້ງເຄື່ອງມື, ອຸປະກອນໃນການວິໄຈກ່ຽວກັບຕະ ກອນ​ນໍ້າ, ທາດເຄມີ ໃນນໍ້າຕົວຢ່າງ ເພື່ອຮັບໃຊ້ວຽກງານອຸທົກກະສາດ.

**ພາກ​ທີ V**

**ການ​ສ້າງ​ສະຖານີ​ອຸຕຸນິຍົມ ​ແລະ ອຸ​ທົກ​ກະສາ​ດ ​**

**ໝວດທີ 1**

**ການສ້າງສະຖານີອຸຕຸນິຍົມ ແລະ ອຸທົກກະສາດຂອງລັດ**

**ມາດຕາ 32​ ແຜນຂະຫຍາຍຕາໜ່າງສະຖານີອຸຕຸນິຍົມ ແລະ ອຸທົກກະສາດ**

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ປະສານສົມທົບກັບ ກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ, ພາກພື້ນ ແລະ ສາກົນ ຂະຫຍາຍຕາໜ່າງສະຖານີອຸຕຸນິຍົມ ແລະ ອຸທົກກະ ສາດ ໂດຍ​ສອດຄ່ອງ​ກັບ​ຍຸດ​ທະ​ສາດ​ກ່ຽວ​ກັບ​ວຽກງານ​ອຸຕຸນິຍົມ ​ແລະ ອຸ​ທົກ​ກະສາ​ດ ​ເພື່ອ​ສະ​ເໜີລັດຖະບານ ພິຈາລະນາ.

**ມາດຕາ 33 ການສ້າງສະຖານີອຸຕຸນິຍົມ ແລະ ອຸທົກກະສາດ**

ການສ້າງສະຖານີອຸຕຸນິຍົມ ແລະ ອຸທົກກະສາດ ຕ້ອງສອດຄ່ອງກັບແຜນຂະຫຍາຍຕາໜ່າງສະຖານີອຸຕຸນິຍົມ ແລະ ອຸທົກກະສາດ ໂດຍຜ່ານການສຶກສາ, ສໍາຫຼວດ, ອອກແບບ, ຂຶ້ນແຜນງົບປະມານ ແລະ ກໍານົດຂອບເຂດການນໍາໃຊ້ທີ່ດິນ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ​ ເປັນ​ຜູ້​ສ້າງ​ແຜນ​ລວມ​ໃນ​ຂອບ​ເຂດ​ທົ່ວ​ປະ​ເທດ​ ໂດຍປະສານສົມທົບກັບ ກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ​ ເປັນຕົ້ນ ສະຖານີອຸຕຸນິຍົມຜິວພື້ນ, ສະຖານີຮັບສັນຍານດາວທຽມອຸຕຸນິຍົມ, ສະຖານີຣາດາອຸຕຸນິຍົມ, ສະຖານີວັດແທກແຜ່ນດິນໄຫວ, ສະຖານີອຸຕຸການບິນ ແລ້ວສະເໜີລັດຖະບານ ພິຈາລະນາ.

ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ​ແຂວງ, ນະຄອນຫຼວງ ປະສານສົມທົບກັບພະແນກການ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ ຄົ້ນຄວ້າ ແລະ ສະເໜີ​ແຜນສ້າງສະຖານີພູມອາກາດສະຖານີອຸຕຸກະເສດ, ຈຸດວັດແທກລະດັບນໍ້າ, ຈຸດວັດແທກປະລິມານນໍ້າຝົນ ແລ້ວສະເໜີເຈົ້າແຂວງ, ເຈົ້າຄອງນະຄອນຫຼວງ ພິຈາລະນາ.

**ໝວດທີ 2**

**ການສ້າງຕັ້ງສະຖານີອຸຕຸນິຍົມ ແລະ ອຸທົກກະສາດຂອງພາກສ່ວນອື່ນ**

**ມາດຕາ 34 ການ​ສ້າງ​ຕັ້ງສະຖານີ​ອຸຕຸນິຍົມ ​ແລະ ອຸ​ທົກ​ກະສາ​ດຂອງພາກສ່ວນອື່ນ**

ນິຕິບຸກຄົນ ​ແລະ ການຈັດ​ຕັ້ງ ທີ່ມີຈຸດປະສົງສ້າງຕັ້ງສະຖານີອຸຕຸນິຍົມ ແລະ ອຸທົກກະສາດ ເພື່ອຮັບໃຊ້ວຽກງານຂອງໂຄງການຕົນ ເປັນຕົ້ນ ສະຖານີອຸຕຸກະເສດ, ສະຖານີອຸຕຸການບິນ, ຈຸດວັດແທກປະລິມານນໍ້າໄຫຼ, ຈຸດວັດແທກລະດັບນໍ້າ, ຈຸດວັດແທກປະລິມານນໍ້າຝົນ ໃຫ້ຍື່ນຄຳຮ້ອງ ແລະ ເອກະສານປະກອບຂໍອະນຸ ຍາດສ້າງຕັ້ງ ນໍາກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ. ​

ກະຊວງຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ ​ຕ້ອງພິຈາລະນາພາຍໃນເວລາ ສາມ​ສິບວັນ ນັບແຕ່ວັນໄດ້ຮັບຄໍາຮ້ອງ ເປັນຕົ້ນໄປ.

**ມາດຕາ 35 ເງື່ອນ​ໄຂ​ການ​ສ້າງຕັ້ງ​ສະຖານີ​ອຸຕຸນິຍົມ ແລະ ອຸ​ທົກ​ກະສາ​ດ**

ການສ້າງຕັ້ງສະຖານີອຸຕຸນິຍົມ ​ແລະ ອຸ​ທົກ​ກະສາ​ດ ມີເງື່ອນໄຂ ​ດັ່ງ​ນີ້:

1. ເປັນວຽກທີ່ຕິດພັນກັບໂຄງການ ທີ່ໄດ້ຮັບອະນຸຍາດຈາກອົງການທີ່ ມີສິດອໍານາດຂອງລັດ;
2. ມີພະນັກງານວິຊາການດ້ານອຸຕຸນິຍົມ ແລະ ອຸທົກກະສາດ ແຕ່ຊັ້ນກາງຂຶ້ນໄປ;
3. ມີ​ສະຖານ​ທີ່ທີ່​ເໝາະ​ສົມ​ຕາມ​ຫຼັກ​ວິຊາ​ການ;
4. ມີອຸປະກອນ ​ແລະ ​ເຄື່ອງມືຮັບ​ໃຊ້ທາງດ້ານເຕັກນິກ ທີ່ໄດ້ມາດຕະຖານຂອງອົງການອຸຕຸນິຍົມໂລກ;
5. ມີ​ເງື່ອນ​ໄຂ​ອື່ນຕາມແຕ່ລະປະເພດສະຖານີ ທີ່ກະຊວງຊັບພະຍາກອນທໍາມະຊາດ ແລະສິ່ງແວດລ້ອມ ກໍານົດ.

**ມາດຕາ 36 ການ​ອອກ​​ໃບຢັ້ງຢືນທາງ​ດ້ານ​ເຕັກນິກ ແລະ ມາດຕະຖານເຕັກນິກ**

ພາຍຫຼັງກໍ່ສ້າງສະຖານີ ແລະ ຕິດຕັ້ງອຸປະກອນສໍາເລັດແລ້ວ ກະຊວງຊັບພະຍາກອນ​ທຳ​ມະ​ຊາດ ແລະ ສິ່ງ​ແວດ​ລ້ອມ ຕ້ອງກວດກາຄວາມຖືກຕ້ອງຕາມມາດຕະຖານເຕັກນິກແລ້ວ ຈຶ່ງອອກໃບຢັ້ງຢືນທາງດ້ານເຕັກນິກ ໃຫ້ເຈົ້າຂອງສະຖານີ ຕາມທີ່ໄດ້ກໍານົດໄວ້ໃນມາດຕາ 34 ຂອງກົດໝາຍສະບັບນີ້.

ລາຍ​ລະອຽດ​ກ່ຽວ​ກັບ​ການ​ອອກ​ໃບ​ຢັ້ງຢືນ​ທາງ​ດ້ານ​ເຕັກນິກ ​ແລະ ມາດຕະຖານ​ເຕັກນິກ ​ໄດ້​ກໍານົດ​ໄວ້​ໃນລະບຽບການຕ່າງຫາກ.

**ມາດຕາ 37 ສິດ ​ແລະ ພັນທະ​ຂອງ​ເຈົ້າ​ຂອງ​ສະຖານີ​ອຸຕຸນິຍົມ ​ແລະ ອຸ​ທົກ​ກະສາ​ດ**

ເຈົ້າ​ຂອງ​ສະຖານີ​ອຸຕຸນິຍົມ ​ແລະ ອຸ​ທົກ​ກະສາ​ດ ​ແມ່ນ ຜູ້​ທີ່​ໄດ້​ຮັບ​ອະນຸຍາດ​ສ້າງ​ຕັ້ງ​ສະຖານີ​ດັ່ງກ່າວ ຊຶ່ງ​ມີ​ສິດ ​ແລະ ພັນທະ ດັ່ງ​ນີ້:

1. ສ້າງຕັ້ງ ​ແລະ ​ເຄື່ອນ​ໄຫວ​ວຽກ​ງານ​ຂອງສະຖານີອຸຕຸນິຍົມ ແລະ ອຸທົກກະສາດ​ໃຫ້ຖືກຕ້ອງຕາມການອະນຸຍາດ;
2. ສະໜອງຂໍ້ມູນອຸຕຸນິຍົມ ແລະ ອຸທົກກະສາດ ໃຫ້ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ​ຢ່າງຖືກຕ້ອງ, ​ທັນ​ເວລາ ແລະ ເປັນປົກກະຕິ;
3. ໃຫ້ຄວາມຮ່ວມມືກັບ ​​ພະນັກງານ, ເຈົ້າໜ້າທີ່ທີ່ກ່ຽວຂ້ອງ;
4. ປົກ​ປັກ​ຮັກສາ, ຄຸ້ມ​ຄອງ​ສະຖານີ​ ຂອງ​ຕົນ​ໃຫ້​ຢູ່ໃນສະພາບດີ ແລະ ໄດ້ມາດຕະຖານສາກົນ​;
5. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກ​ທີ VI**

**ຂໍ້​ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ**

**ມາດຕາ 38 ຂໍ້​ມູນອຸຕຸນິຍົມ ​ແລະ ​ອຸ​ທົກ​ກະສາ​ດ**

**​**​ຂໍ້​ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ ແມ່ນ ຜົນ​ຂອງ​ການ​ສັງ​ເກດ, ວັດ​ແທກ, ​ເກັບກຳ, ວິ​ເຄາະ ​ແລະ ວິ​​ໄຈ​​ບັນດາປັດໄຈອຸຕຸນິຍົມ ແລະ ອຸທົກກະສາດ.

**ມາດຕາ 39 ຂໍ້​ມູນ​ອຸຕຸນິຍົມ**

ຂໍ້​ມູນ​ອຸຕຸນິຍົມ​ ​ມີ ດັ່ງນີ້:

1. ອຸນຫະພູມອາກາດ;
2. ຄວາມ​ຊຸ່ມ​ສໍາພັນ;
3. ຄວາມໄວ ແລະ ທິດທາງລົມ;
4. ຄວາມກົດດັນອາກາດ;
5. ອາຍ​ລະ​ເຫີຍ;
6. ​ໄລຍະ​​ທີ່​ມີ​ແສງ​ແດດ;​​
7. ​ພະລັງງານແສງ​​ແດດ;
8. ປະລິມານນໍ້າ​ຝົນ;
9. ເຝື້ອ;
10. ຂີ້​​ເຖົ່າພູເຂົາ​ໄຟ;
11. ໝອກຄວັນໄຟ;
12. ໄລຍະ​ເຫັນ​ໄກ;
13. ຄວາມ​ແຮງ​ ຂອງແຜ່ນ​ດິນ​ໄຫວ.

**ມາດຕາ 40 ຂໍ້​ມູນອຸ​ທົກ​ກະສາ​ດ**

ຂໍ້​ມູນ​ອຸ​ທົກ​ກະສາ​ດ ມີ ດັ່ງນີ້:

1. ລະດັບ​ນ້ຳ;
2. ຄວາມ​ໄວ​ຂອງ​ນໍ້າ;
3. ປະລິມານ​ນ້ຳ​ໄຫຼ;
4. ໜ້າຕັດ​ທ້ອງ​​ນໍ້າ;
5. ຄຸນນະພາບນໍ້າ;
6. ອຸນຫະພູມ​ນໍ້າ;
7. ປະລິມານນໍ້າ​ຝົນ;
8. ​ການຕົກຕະກອນໃນ​​ນໍ້າ.

**ມາດຕາ 41 ການສ້າງລະບົບຖານຂໍ້ມູນອຸຕຸນິຍົມ ແລະ ອຸທົກກະສາດ**

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ສ້າງລະບົບຖານຂໍ້ມູນອຸຕຸນິຍົມ ແລະ ອຸທົກກະສາດ ເພື່ອເກັບກໍາ, ລວບລວມ, ຄຸ້ມຄອງ, ສະໜອງ ແລະ ບໍລິການຂໍ້ມູນ ຂ່າວສານອຸຕຸນິຍົມ ແລະ ອຸທົກກະສາດ ໃຫ້ຖືກຕ້ອງ, ຊັດເຈນ, ທັນການ ພ້ອມທັງເກັບຮັກສາຂໍ້ມູນໄວ້ຍາວນານ, ປອດໄພ ແລະ ສາມາດເຊື່ອມກັບລະບົບຂໍ້ມູນ ຂ່າວສານນໍ້າ ແລະ ຊັບພະຍາກອນນໍ້າແຫ່ງຊາດ, ລະບົບຂໍ້ມູນ ຂ່າວສານການປ່ຽນແປງດິນຟ້າອາກາດ ແລະ ລະບົບຂໍ້ມູນ ຂ່າວສານໄພພິບັດແຫ່ງຊາດ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ.

**ມາດຕາ 42 ການ​ແລກປ່ຽນ​ຂໍ້​ມູນ​ອຸຕຸນິຍົມ ແລະ ອຸ​ທົກ​ກະສາ​ດ**

ການ​ແລກປ່ຽນ​ຂໍ້​ມູນ ​ແມ່ນ ​ການ​ສະໜອງ​ຂໍ້​ມູນເຂົ້າ​​ໃນ​ຖານ​ຂໍ້​ມູນ​ຂອງ​ພາກ​ພື້ນ, ສາກົນ ​ເພື່ອ​ໃຫ້​ກັນ ​ແລະ ກັນ​ຮັບ​ຮູ້ ຕາມຫຼັກການຂອງອົງການອຸຕຸນິຍົມໂລກ. ​

ຂໍ້ມູນທີ່ໄດ້ຈາກພາກສ່ວນທີ່ກ່ຽວຂ້ອງ ແລະ ຂໍ້ມູນຈາກສະຖານີອຸຕຸນິຍົມ ແລະ ອຸທົກກະສາດ ຕ້ອງສັງລວມໄວ້ໃນລະບົບຖານຂໍ້ມູນລວມ ຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ຕາມທີ່ໄດ້ກໍານົດໄວ້ໃນມາດຕາ 41 ຂອງກົດໝາຍສະບັບນີ້.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ມີໜ້າ​ທີ່​ແລກປ່ຽນ​ຂໍ້​ມູນ​ອຸຕຸນິຍົມ ແລະ ອຸທົກກະສາດກັບພາກ​ພື້ນ ແລະ ສາກົນ ໂດຍສອດຄ່ອງກັບຫຼັກການຂອງອົງການອຸຕຸນິຍົມໂລກ.

**ມາດຕາ 43 ການເຂົ້າເຖິງ ແລະ ​ນຳ​ໃຊ້​ຂໍ້​ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ**

ບຸກຄົນ, ນິຕິບຸກຄົນ ຫຼື​ ການຈັດ​ຕັ້ງ ສາມາດເຂົ້າເຖິງ ແລະ ​ນຳ​ໃຊ້​ຂໍ້​ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ ທີ່ໄດ້ເຜີຍແຜ່ຢ່າງເປັນທາງການໃນລະບົບຖານຂໍ້ມູນອຸຕຸນິຍົມ ແລະ ອຸທົກກະສາດ.

ການ​ນໍາ​ໃຊ້ຂໍ້ມູນອຸຕຸນິຍົມ ແລະ ອຸທົກກະສາດ ເພື່ອ​ເປົ້າ​ໝາຍການລົງທຶນ ຫຼື ດໍາເນີນທຸລະກິດ​ ຕ້ອງໄດ້ຂໍອະນຸຍາດນຳອົງການຄຸ້ມຄອງ ແລະ ໃຫ້ເສຍຄ່າທໍານຽມ ​ແລະ ຄ່າ​ບໍລິການຕາມລະບຽບການ ​ເວັ້ນ​ເສຍ​​ແຕ່​ການ​ຄົ້ນຄວ້າ ​​ເພື່ອ​ປະກອບ​ໃສ່​ບົດວິທະຍາ​ນິພົນ​​ຂອງ​ນັກ​ສຶກສາ.

**ພາກ​ທີ VII**

**ການ​ພະຍາກອນ​ ​ແລະ ການ​ແຈ້ງ​ເຕືອນ​​ໄພລ່ວງ​ໜ້າ​**

**ມາດຕາ 44 ການ​ພະຍາກອນ​**

ການ​ພະຍາກອນ​ ແມ່ນ​ ການ​ຄາດ​ຄະ​ເນລ່ວງໜ້າສະພາບອາກາດ ແລະ ນໍ້າທີ່ມີທ່າອຽງຈະເກີດຂຶ້ນ ໃນວັນ​ເວລາ​ສະ​ເພາະ ໃນ​ຂອບ​ເຂດໃດໜຶ່ງ ​ໂດຍອີງໃສ່ຂໍ້ມູນຈາກສະຖານີອຸຕຸນິຍົມ ແລະ ອຸທົກກະສາດ.

ການພະຍາກອນ ປະກອບມີ ການພະຍາກອນອຸຕຸນິຍົມ ແລະ ການພະຍາກອນອຸທົກກະສາດ.

**ມາດຕາ 45 ການ​ພະຍາກອນ​ອຸຕຸນິຍົມ**

ການ​ພະຍາກອນອຸຕຸນິຍົມ ແມ່ນ ການ​ຄາດ​ຄະ​ເນ​ລ່ວງໜ້າ​ກ່ຽວ​ກັບ​ການ​ປ່ຽນ​ແປງ​ຂອງ​ປັດໄຈ​ອຸຕຸນິ ຍົມໃນວັນ, ເວລາສະເພາະໃນຂອບເຂດໃດໜຶ່ງ.

ການພະຍາກອນອຸຕຸນິຍົມ ປະກອບມີ ການພະຍາກອນອາກາດ, ການພະຍາກອນອຸຕຸການບິນ ​ແລະ ພະຍາກອນ​ອຸຕຸ​ກະ​ເສດ.

ການພະຍາກອນອາກາດ ແມ່ນ ການ​ຄາດ​ຄະ​ເນ​ລ່ວງ​ໜ້າ​ກ່ຽວ​ກັບ ​​ການ​ປ່ຽນ​ແປງ​ຂອງ​ສະພາບອາກາດ ​ເປັນ​ຕົ້ນ ຄວາມກົດດັນອາກາດ, ​ອຸນຫະພູມ, ປະລິມານ​ນໍ້າ​ຝົນ, ຄວາມ​ໄວ​ ແລະ ທິດ​ທາງລົມ, ເຝື້ອ, ລົມ​ມໍ​ລະ​ສຸມ, ພາຍຸ ເພື່ອຮັບ​ໃຊ້​ເຂົ້າ​ໃນ​ການ​ແຈ້ງ​ເຕືອນ​ໄພລ່ວງ​ໜ້າ.

ການພະຍາກອນອຸຕຸການບິນ​ ແມ່ນ ​ການ​ຄາດ​ຄະ​ເນ​ລ່ວງໜ້າກ່ຽວກັບການປ່ຽນແປງ ຂອງສະພາບອາ ກາດ ໃນເຂດລັດສະໝີ ໜຶ່ງ ກິໂລແມັດ ຂອງເຂດ​ສະໜາມ​ບິນ ແລະ ຕາມ​ເສັ້ນທາງ​ການບິນ ​ເປັນ​ຕົ້ນ ຄວາມ​ໄວ​ ແລະ ທິດ​ທາງລົມ, ​ເຝື້ອ, ໄລຍະເຫັນ​ໄກ, ຂີ້​ເຖົ່າພູ​ເຂົາ​ໄຟ, ປາກົດ​ການສະພາບອາກາດ ​​​ເພື່ອ​ຮັບ​ໃຊ້​ສຳລັບ​ການວາງ​ແຜນການບິນ​​.

ການ​ພະຍາກອນ​ອຸຕຸ​ກະ​ເສດ ​ແມ່ນ ການ​ຄາດ​ຄະ​ເນ​ລ່ວງ​ໜ້າ​ກ່ຽວ​ກັບ​ການ​ປ່ຽນ​ແປງ​ຂອງສະພາບອາ ກາດ, ຄຸນນະພາບດິນ ແລະ ຄວາມສົມດູນ ຂອງນໍ້າທີ່ຕິດພັນກັບການຈະເລີນເຕີບໂຕ ຂອງພືດ, ຕົ້ນ​ໄມ້​, ສັດ ​ລວມທັງພະຍາດ, ແມງໄມ້ ແລະ ສັດຕູພືດ ເພື່ອຫຼຸດຜ່ອນ​ຜົນ​ກະທົບ​ຕໍ່ການ​ຜະລິດ​ກະສິກຳ.

**ມາດຕາ 46 ການ​ພະຍາກອນ​ອຸ​ທົກ​ກະສາ​ດ**

ການ​ພະຍາກອນ​ອຸ​ທົກ​ກະສາ​ດ​ ແມ່ນ ການ​ຄາດ​ຄະ​ເນ​ລ່ວງ​ໜ້າ​ກ່ຽວ​ກັບສະພາບ​ການ​ປ່ຽນແປງ​ຂອງ​ລະ ດັບ​ນໍ້າ, ປະລິມານ​ນໍ້າ​ໄຫຼ, ຕະກອນ​ນໍ້າ ​ແລະ ຄຸນ​ນະພາ​ບນໍ້າ ​ເພື່ອ​ຮັບ​ໃຊ້​ເຂົ້າ​ໃນ​ການວາງ​ແຜນຄຸ້ມຄອງບໍລິ ຫານນໍ້າ, ການ​ຕ້ານ​ໄພ​ແຫ້ງ​ແລ້ງ ແລະ ຕ້ານ​​ໄພ​ນ້ຳຖ້ວມ.

**ມາດຕາ 47 ການ​ແຈ້ງ​ເຕືອນ​ໄພ​ລ່ວງ​ໜ້າ**

ການ​ແຈ້ງ​ເຕືອນ​ໄພ​ລ່ວງ​ໜ້າ ​ແມ່ນ​ ການ​ແຈ້ງ​ເຕືອນ​ໄພ​ກ່ຽວ​ກັບ​ສະພາບ​ການ​ປ່ຽນ​ແປງ​ຂອງ​ດິນ​, ອາ ກາດ ​ແລະ ນໍ້າ ໂດຍ​ອີງໃສ່​ການ​ພະຍາກອນ​ຕົວ​ຈິງ ຊຶ່ງຈະ​ເກີ​ດຂຶ້ນ​ໃນຕໍ່ໜ້າທີ່ຈະ​​ເປັນ​ໄພ​ອັນຕະລາຍ​​ຕໍ່ສິ່ງ​ທີ່ມີ​ຊີ ວິດ, ຊັບ​ສິນ​ຂອງລັດ, ລວມໝູ່ ​ແລະ ​ປະຊາຊົນ.

​ກະຊວງຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ ​ເປັນ​ຜູ້​ອອກແຈ້ງການ​ເຕືອນ​ໄພລ່ວງໜ້າ ໃຫ້ປະຊາຊົນຊາບ ໂດຍຜ່ານ​ສື່​ມວນ​ຊົນ​ຢ່າງ​ທັນ​ການ.

ເຈົ້າແຂວງ, ເຈົ້າຄອງນະຄອນຫຼວງ ແລະ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ເມື່ອໄດ້ຮັບການແຈ້ງເຕືອນໄພລ່ວງໜ້າແລ້ວ ຕ້ອງແຈ້ງເຕືອນໃຫ້ປະຊາຊົນ ໃນຂອບເຂດຄວາມຮັບຜິດຊອບຂອງຕົນຮັບຊາບຢ່າງທັນເວລາ. ໃນກໍລະນີທີ່ຄາດຄະເນຈະມີຜົນກະທົບຮ້າຍແຮງ ຕ້ອງວາງແຜນຍົກຍ້າຍປະຊາຊົນໄປ ຢູ່ຂອບເຂດພື້ນທີ່ ທີ່ມີຄວາມປອດໄພ.

**ພາກ​ທີ VIII**

**ຂໍ້​ຫ້າມ**

**ມາດຕາ 48 ​ຂໍ້ຫ້າມ​ທົ່ວ​ໄປ**

ຫ້າມບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ ມີ​ພຶດຕິ​ກໍາ ດັ່ງ​ນີ້:

1. ສ້າງຕັ້ງສະຖານີ​ອຸຕຸນິຍົມ ​ແລະ ອຸ​ທົກ​ກະສາ​ດ ​ໂດຍ​ບໍ່​ໄດ້​ຮັບ​ອະນຸຍາດ​;
2. ທຳລາຍ, ຍ້າຍອຸປະກອນ ຫຼື ສ້າງສິ່ງກີດກັນຄື້ນສັນຍານ ຂອງ​ສະຖານີ​ອຸຕຸນິຍົມ ​ແລະ ອຸ​ທົກ​ກະ ສາ​ດໂດຍບໍ່ໄດ້ຮັບອະນຸຍາດ;
3. ນໍາໃຊ້ຂໍ້​ມູນ​ ອຸຕຸນິຍົມ ​ແລະ ອຸ​ທົກ​ກະສາ​ດ ​ໂດຍ​ບໍ່​ໄດ້​ຮັບ​ອະນຸຍາດ​;
4. ເຜີຍແຜ່ ຂໍ້ມູນອຸຕຸນິຍົມ ແລະ ອຸທົກກະສາດ ໂດຍບໍ່ຖືກຕ້ອງຕາມຂໍ້ມູນຕົວຈິງ;
5. ​ມີ​ພຶດຕິ​ກຳ​ອື່ນ ທີ່​ເປັນ​ການ​​ລະ​ເມີດ​​ກົດໝາຍ.

**ມາດຕາ 49 ຂໍ້​ຫ້າມ​ສໍາລັບ​​ພະນັກງານ ​ແລະ ເຈົ້າໜ້າທີ່**

ຫ້າມ​​​ພະນັກງານ ແລະ ເຈົ້າໜ້າທີ່ ມີ​ພຶດຕິ​ກໍາ ດັ່ງ​ນີ້:

1. ສວຍ​ໃຊ້​ໜ້າ​ທີ່​ຕໍາ​ແໜ່​ງ​ກ່ຽວກັບວຽກງານອຸຕຸນິຍົມ ແລະ ອຸທົກກະສາດ ເພື່ອຫາ​ຜົນ​ປະ​ໂຫຍ​ດ ແກ່ຕົນເອງ, ໃຫ້ຄອບຄົວ ຫຼື ພັກພວກຕົນ;
2. ທວງເອົາ, ຂໍເອົາ, ຮັບເອົາສິນບົນຈາກບຸກຄົນ, ນິຕິບຸກຄົນ ແລະ ການຈັດຕັ້ງ;
3. ເລີ່ນເລີ້ ຫຼື ເມີນເສີຍຕໍ່ການປະຕິບັດໜ້າທີ່, ກົດໜ່ວງ, ທ່ວງດຶງການພິຈາລະນາເອກະສານຕ່າງໆ;
4. ປອມແປງເອກະສານ, ນໍາໃຊ້ເອກະສານປອມ, ເປີດເຜີຍຄວາມລັບທາງລັດຖະການ;
5. ປະລະ​ໜ້າ​ທີ່ ​ແລະ ຄວາມ​ຮັບຜິດຊອບ ທີ່​ການຈັດ​ຕັ້ງ​ມອບ​ໝາຍ​ໃຫ້;
6. ສະໜອງ ຫຼື ບໍລິການ​ຂໍ້​ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ ​ໂດຍ​ບໍ່​ໄດ້​ຮັບອະນຸຍາດ;​
7. ມີ​​ພຶດຕິ​ກຳ​ອື່ນ ທີ່​​ເປັນ​ການລະ​ເມີດ​ກົດໝາຍ.

**ມາດຕາ 50 ຂໍ້​ຫ້າມ​ສໍາລັບເຈົ້າຂອງ​ສະຖານີ**

ຫ້າມ​ເຈົ້າຂອງສະຖານີອຸຕຸນິຍົມ ແລະ ອຸທົກກະສາດ ຂອງພາກສ່ວນອື່ນ ມີ​ພຶດຕິ​ກໍາ ດັ່ງ​ນີ້:

1. ສ້າງຕັ້ງ ຫຼື ເຄື່ອນໄຫວວຽກງານສະຖານີອຸຕຸນິຍົມ ແລະ ອຸທົກກະສາດ ບໍ່ຖືກຕ້ອງຕາມການອະ ນຸຍາດ;
2. ນໍາໃຊ້ອຸປະກອນ, ເຄື່ອງມືທີ່ບໍ່ໄດ້ມາດຕະຖານ;
3. ສະໜອງຂໍ້ມູນ ອຸຕຸນິຍົມ ແລະ ອຸທົກກະສາດ ໃຫ້ກະຊວງຊັບພະຍາກອນທໍາມະຊາດ ແລະ ສິ່ງ ແວດລ້ອມ ໂດຍບໍ່ຖືກຕ້ອງ ຫຼື ຊັກຊ້າ;
4. ໃຫ້​ສິນ​ບົນພະນັກງານອຸຕຸນິຍົມ ແລະ ອຸທົກກະສາດ;​
5. ບໍ່ໃຫ້ການຮ່ວມມື ຫຼື ຂັດຂວາງການປະຕິບັດໜ້າທີ່ ຂອງພະນັກງານ, ເຈົ້າໜ້າທີ່ທີ່ກ່ຽວຂ້ອງ; ​
6. ມີ​ພຶດຕິ​ກຳ​ອື່ນ ທີ່​​​ເປັນ​ການລະ​ເມີດ​ກົດໝາຍ.

**ພາກ​ທີ IX**

**ການ​ຄຸ້ມຄອງ ​​ແລະ ການ​ກວດກາ**

**ໝວດ​ທີ 1**

**ການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ**

**ມາດຕາ 51 ອົງການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ**

ລັດຖະບານ ເປັນຜູ້ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຢ່າງ​ລວມສູນ ​ແລະ ​​ເປັນ​ເອກະ​ພາບ​ໃນ​ຂອບ​ເຂດ​ທົ່ວ​ປະ​ເທດ ​ໂດຍ​ມອບ​ໃຫ້ກະຊວງ​ຊັບພະຍາກອນ​ທໍາມະ​ຊາດ ​ແລະ ສິ່ງ​ແວດ​ລ້ອມ ​ເປັນ​ຜູ້​ຮັບຜິດຊອບ​ໂດຍ​ກົງ ແລະ​ ເປັນ​ເຈົ້າ​ການ​ປະສານ​ສົມທົບ​ກັບກະຊວງ, ອົງການ ​ແລະ ອົງການ​ປົກຄອງ​ທ້ອງ​ຖິ່ນທີ່ກ່ຽວຂ້ອງຈັດຕັ້ງປະຕິບັດວຽກງານດັ່ງກ່າວ.

ອົງການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ປະກອບ​ດ້ວຍ:

1. ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ;
2. ພະ​ແນ​ກຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ແຂວງ, ນະຄອນຫຼວງ;
3. ຫ້ອງການ​ຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ​ເມືອງ, ​ເທດສະບານ, ນະຄອນ.

**ມາດຕາ 52 ສິດ ແລະ ໜ້າ​ທີ່​ ຂອງ​ກະຊວງ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ**

​​​ໃນການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ກະຊວງຊັບພະຍາກອນ​ທໍາ​ມະຊາດ ​ແລະ ສິ່ງ​ແວດ​ລ້ອມ ມີ ​ສິດ​ ​ແລະ ໜ້າ​ທີ່ ​ດັ່ງ​ນີ້:

1. ຄົ້ນ​ຄ້ວາ ​​ສ້າງຍຸດ​ທະ​ສາດລະດັບຊາດ ແລະ ກົດໝາຍ ກ່ຽວກັບ​ວຽກ​ງານອຸຕຸນິຍົມ ​ແລະ ອຸ​ທົກ​ກະສາ​ດ ສະເໜີ​ໃຫ້ລັດຖະບານຕົກລົງ ​ແລ້ວນໍາ​ສະ​ເໜີ​ສະພາ​ແຫ່ງ​ຊາດ ພິຈາລະນາ;
2. ຜັນຂະຫຍາຍ​ຍຸດ​ທະ​ສາດ, ກົດໝາຍ ແລະ ນິຕິກຳໃຕ້ກົດໝາຍກ່ຽວກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ໃຫ້ກາຍເປັນແຜນການ, ແຜນງານ, ໂຄງການລະອຽດ ແລ້ວຈັດຕັ້ງປະຕິບັດ;
3. ໂຄສະນາ​ ເຜີຍ​ແຜ່, ຈັດຕັ້ງປະຕິບັດຍຸດທະສາດ ແລະ ກົດໝາຍ ກ່ຽວກັບວຽກງານ​ອຸຕຸນິຍົມ ​ແລະ ອຸ​ທົກ​ກະສາ​ດ​ ໃນຂອບເຂດທົ່ວປະເທດ;
4. ສ້າງ ແລະ ປັບປຸງແຜນຂະຫຍາຍຕາໜ່າງສະຖານີອຸຕຸນິຍົມ ແລະ ອຸທົກກະສາດ ສະເໜີ​ລັດຖະ ບານ ພິຈາລະນາໃນແຕ່ລະໄລຍະ;
5. ຄົ້ນຄວ້າ ສະເໜີລັດຖະບານ ພິຈາລະນາສ້າງຕັ້ງສະຖານີອຸຕຸນິຍົມ ແລະ ອຸທົກກະສາດ ທີ່ຢູ່ໃນຄວາມຮັບຜິດຊອບຂອງຕົນ;
6. ຄຸ້ມຄອງຕາໜ່າງສະຖານີອຸຕຸນິຍົມ ແລະ ອຸທົກກະສາດ ໃນຂອບເຂດທົ່ວປະເທດ;
7. ພິຈາລະນາການຂໍອະນຸຍາດ ສ້າງຕັ້ງສະຖານີອຸຕຸນິຍົມ ແລະ ອຸທົກກະສາດຂອງພາກສ່ວນອື່ນ;
8. ພະຍາກອນ ແລະ ແຈ້ງ​ເຕືອນ​ໄພ​ກ່ຽວ​ກັບ​​ການ​ປ່ຽນ​ແປງ​ສະພາບຂອງ​ ດິນ​, ອາກາດ ​ແລະ ນໍ້າ;
9. ສະໜອງຂໍ້ມູນ ອຸຕຸນິຍົມ ແລະ ອຸທົກກະສາດ ໃຫ້ຂະແໜງການກ່ຽວຂ້ອງ;
10. ຊີ້​ນຳ, ຕິດຕາມ, ກວດກາ ແລະ ປະເມີນ​ ການຈັດ​ຕັ້ງ​ປະຕິບັດ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ;
11. ຮັບ​ຄຳ​ສະ​ເໜີ ​ແລະ ການ​ລາຍ​ງານ​ກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຈາກ​ພາກ ສ່ວນ​ທີ່​ກ່ຽວຂ້ອງ;
12. ໂຈະ, ຖອນ ຫຼື ຍຸບເລີກການສ້າງສະຖານີອຸຕຸນິຍົມ ແລະ ອຸທົກກະສາດ ໃນກໍລະນີທີ່ບໍ່ໄດ້ມາດ ຕະຖານ ຫຼື ມີການລະເມີດກົດໝາຍ;
13. ສ້າງ, ບຳລຸງ ແລະ ຍົກລະດັບພະນັກງານດ້ານອຸຕຸນິຍົມ ແລະ ອຸທົກກະສາດ;
14. ປະສານ​ສົມທົບ​ກັບກະຊວງ, ອົງການ ​ແລະ ອົງການ​ປົກຄອງ​ທ້ອງ​ຖິ່ນທີ່​ກ່ຽວຂ້ອງ ໃນການຈັດ ຕັ້ງປະຕິບັດວຽກງານຂອງຕົນ;
15. ພົວພັນ, ຮ່ວມມືກັບພາກພື້ນ ແລະ ສາກົນ ໃນວຽກງານອຸຕຸນິຍົມ ແລະ ອຸທົກກະສາດ;
16. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານອຸຕຸນິຍົມ ແລະ ອຸທົກກະສາດ ໃຫ້ລັດຖະ ບານ ຢ່າງເປັນປົກກະຕິ;
17. ນໍາໃຊ້ສິດ ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​​ກົດໝາຍ.

**ມາດຕາ 53 ສິດ ​ແລະ ໜ້າ​ທີ່ ຂອງ​ພະ​​ແນ​ກຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ ​ແຂວງ, ນະຄອນຫຼວງ**

ໃນການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ພະ​ແນ​ກຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ແຂວງ, ນະຄອນຫຼວງ ມີ ​ສິດ​ ​ແລະ ໜ້າ​ທີ່ ​ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:

1. ຜັນ​ຂະຫຍາຍ ແລະ​ ຈັດ​ຕັ້ງ​ປະຕິບັດຍຸດ​ທະ​ສາດລະດັບຊາດ ແລະ ກົດໝາຍກ່ຽວກັບວຽກງານອຸຕຸນິຍົມ ແລະ ອຸທົກກະສາດ;
2. ໂຄສະນາ ​ເຜີຍ​ແຜ່ ກົດໝາຍ ​ແລະ ລະບຽບການກ່ຽວ​ກັບ​ອຸຕຸນິຍົມ ​ແລະ ອຸ​ທົກ​ກະສາ​ດ​ ໃຫ້​ປະ ຊາຊົນ ເຂົ້າ​ໃຈ ​ແລະ ​ເຂົ້າ​ຮ່ວມ​ ໃນການຈັດຕັ້ງປະຕິບັດ;
3. ຄົ້ນຄວ້າ ສ້າງຍຸດທະສາດກ່ຽວກັບວຽກງານອຸຕຸນິຍົມ ແລະ ອຸທົກກະສາດລະດັບແຂວງ ໂດຍປະສານສົມທົບກັບພາກສ່ວນທີ່ກ່ຽວຂ້ອງ ພາຍໃນ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ ເພື່ອສະເໜີຕໍ່ເຈົ້າແຂວງ, ເຈົ້າຄອງນະຄອນຫຼວງຕົກລົງ ແລ້ວນໍາສະເໜີຕໍ່ສະພາປະຊາຊົນແຂວງ, ນະຄອນຫຼວງ ພິຈາລະນາຮັບຮອງ;
4. ຊີ້​ນຳ, ຕິດຕາມກວດກາ ​ແລະ ປະ​ເມີນການຈັດ​ຕັ້ງ​ປະຕິບັດ​ວຽກ​ງານ​ອຸຕຸນິຍົມ ​ແລະ ອຸ​ທົກກະ ສາ​ດ ຂອງ​ຫ້ອງການ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ ເມືອງ, ​ເທດສະບານ, ນະຄອນ;
5. ຄົ້ນຄວ້າ ສະເໜີເຈົ້າແຂວງ, ​ເຈົ້າ​ຄອງ​ນະຄອນຫຼວງ ພິຈາລະນາ ສ້າງຕັ້ງສະຖານີພູມອາກາດ, ສະ ຖານີອຸຕຸກະເສດ, ຈຸດວັດແທກລະດັບນໍ້າ, ຈຸດວັດແທກປະລິມານນໍ້າຝົນ;
6. ຊຸກຍູ້, ຕິດຕາມ ກວດກາ ແລະ ປະເມີນ ການເຄື່ອນໄຫວວຽກງານ ຂອງສະຖານີອຸຕຸນິຍົມ ແລະ ອຸທົກກະສາດ;​
7. ຮັບ​ຄຳ​ສະ​ເໜີ ​ແລະ ການ​ລາຍ​ງານ​ກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຈາກ​ພາກ ສ່ວນອື່ນທີ່​ກ່ຽວຂ້ອງ;
8. ສະເໜີ ໂຈະ, ຖອນ ຫຼື ຍົກເລີກ ການສ້າງສະຖານີອຸຕຸນິຍົມ ແລະ ອຸທົກກະສາດ ໃນກໍລະນີ ທີ່ບໍ່ໄດ້ມາດຕະຖານ ຫຼື ມີການລະເມີດກົດໝາຍ;
9. ເກັບ​ກຳ, ສັງ​ລວມ ຂໍ້ມູນ​ອຸຕຸນິຍົມ ​ແລະ ອຸ​ທົກ​ກະສາ​ດ;
10. ສະໜອງຂໍ້ມູນ ອຸຕຸນິຍົມ ແລະ ອຸທົກກະສາດ ໃຫ້ຂະແໜງການທີ່ກ່ຽວຂ້ອງ;
11. ປະສານ​ສົມທົບ​ກັບພະແນກການ, ​ອົງການ​ປົກຄອງ​ຂັ້ນເມືອງ ​ແລະ ອົງການ​ອື່ນ​ທີ່ກ່ຽວຂ້ອງ ໃນ​ການ​ປະຕິບັດວຽກງານຂອງຕົນ;
12. ແຈ້ງເຕືອນໄພລ່ວງໜ້າ ໃຫ້ອົງການປົກຄອງ ແຂວງ, ນະຄອນຫຼວງ ຮັບຊາບຢ່າງທັນການ;
13. ພົວພັນ, ຮ່ວມມືກັບພາກພື້ນ ແລະ ສາກົນ ໃນວຽກງານອຸຕຸນິຍົມ ແລະ ອຸທົກກະສາດ ຕາມການມອບໝາຍຂອງຂັ້ນເທິງ;
14. ສະ​ຫຼຸບ ​ແລະ ລາຍ​ງານ​ ການຈັດ​ຕັ້ງ​ປະຕິບັດ​ວຽກ​ງານອຸຕຸນິຍົມ ແລະ ອຸທົກກະສາດ ໃຫ້ກະ ຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;
15. ນໍາໃຊ້ສິດ ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​​ກົດໝາຍ.

**ມາດຕາ 54 ສິດ ​ແລະ ໜ້າ​ທີ່ ຂອງ​ຫ້ອງການຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ ເມື​ອງ, ​ເທດສະບານ ນະຄອນ**

ໃນການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຫ້ອງການຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ​​ເມືອງ​, ​ເທດສະບານ, ນະຄອນ ມີ ​ສິດ​ ​ແລະ ໜ້າ​ທີ່​ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດ​ຕັ້ງ​ປະຕິບັດ​ກົດໝາຍ, ແຜນການ, ແຜນງານ ແລະ ໂຄງການກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ;
2. ເຜີຍແຜ່ ກົດໝາຍ ແລະ ລະບຽບການກ່ຽວກັບວຽກງານອຸຕຸນິຍົມ ແລະ ອຸທົກກະສາດ;
3. ຊຸກຍູ້ ແລະ ຕິດຕາມ ການເຄື່ອນໄຫວວຽກງານ ຂອງສະຖານີອຸຕຸນິຍົມ ແລະ ອຸທົກກະສາດ;
4. ຄົ້ນຄວ້າ ສະເໜີເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາ ສ້າງຕັ້ງສະຖານີອຸຕຸກະເສດ, ຈຸດວັດແທກປະລິມານນໍ້າຝົນ;
5. ສະໜອງຂໍ້ມູນ ອຸຕຸນິຍົມ ແລະ ອຸທົກກະສາດ ໃຫ້ເຈົ້າເມືອງ, ຫົວໜ້າເທດສະບານ, ເຈົ້ານະ ຄອນ ແລະ ຂະແໜງການອື່ນທີ່ກ່ຽວຂ້ອງ;
6. ຮັບ​ຄຳ​ສະ​ເໜີ ​ແລະ ການ​ລາຍ​ງານ​ກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຈາກ​ພາກ ສ່ວນ​ທີ່​ກ່ຽວຂ້ອງ;
7. ແຈ້ງເຕືອນໄພລ່ວງໜ້າ ໃຫ້ອົງການປົກຄອງຂັ້ນເມືອງຮັບຊາບ ຢ່າງທັນການ;
8. ສະ​ຫຼຸບ ​ແລະ ລາຍ​ງານ​ ການຈັດ​ຕັ້ງ​ປະຕິບັດ​ວຽກ​ງານອຸຕຸນິຍົມ ແລະ ອຸທົກກະສາດ ໃຫ້ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ຂັ້ນແຂວງ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;​
9. ນໍາໃຊ້ສິດ ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກໍານົດ​ໄວ້ໃນ​​ກົດໝາຍ.

**ມາດຕາ 55 ສິດ ​ແລະ ໜ້າ​ທີ່ຂອງ​ຂະ​ແໜງ​ການ​ອື່ນ**

​​ຂະ​ແໜງ​ການ​ອື່ນ​ມີ​ສິດ ​ແລະ ໜ້າ​ທີ່ ໃນການປະສານສົມທົບ ແລະ ໃຫ້ການຮ່ວມມືກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ໃນການ​ຄຸ້ມ​ຄອງ, ຕິດຕາມ ກວດກາ ແລະ ຈັດຕັ້ງປະຕິບັດວຽກ​ງານ​ອຸຕຸ​ນິຍົມ ​ແລະ ອຸ​ທົກ​ກະສາ​ດ ລວມທັງການແຈ້ງເຕືອນ​ໄພ​ລ່ວງໜ້າ ໃຫ້ປະຊາຊົນຮັບຊາບຢ່າງທັນເວ ລາຕາມ​ພາລະບົດບາດຂອງຕົນ​.

ຂະແໜງການກະສິກໍາ ແລະ ປ່າໄມ້ ຄຸ້ມຄອງ ແລະ ນໍາໃຊ້ສະຖານີ ແລະ ຂໍ້ມູນອຸຕຸກະເສດ ຕາມທີ່ໄດ້ກໍານົດໄວ້ໃນມາດຕາ 18 ແລະ 35 ຂອງກົດໝາຍສະບັບນີ້ ດ້ວຍການປະສານສົມທົບ ແລະ ຕາມການເຫັນດີຂອງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

ຂະແໜງການພະລັງງານ ແລະ ບໍ່ແຮ່ ຄຸ້ມຄອງ ແລະ ນໍາໃຊ້ຈຸດວັດແທກລະດັບນໍ້າ, ຈຸດວັດແທກປະລິມານນໍ້າຝົນ ແລະ ຂໍ້ມູນດັ່ງກ່າວ ຕາມທີ່ໄດ້ກໍານົດໄວ້ໃນມາດຕາ 26 ຂໍ້ 2 ແລະ 3 ແລະ ມາດຕາ 34 ຂອງກົດໝາຍສະບັບນີ້ ດ້ວຍການປະສານສົມທົບ ແລະ ຕາມການເຫັນດີຂອງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

ຂະແໜງການໂຍທາທິການ ແລະ ຂົນສົ່ງ ນໍາໃຊ້ຂໍ້ມູນ ອຸຕຸການບິນ, ອຸທົກກະສາດ ດ້ວຍການປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

ຂະແໜງການແຮງງານ ແລະ ສະຫວັດດີການສັງຄົມ ຮັບຜິດຊອບແຈ້ງເຕືືອນ ແລະ ກະກຽມຕອບໂຕ້ໄພພິບັດທໍາມະຊາດ ໂດຍອີງໃສ່ຂໍ້ມູນ ຂ່າວສານອຸຕຸນິຍົມ ແລະ ອຸທົກກະສາດ ຂອງຂະແໜງການຊັບພະຍາ ກອນທໍາມະຊາດ ແລະ ສິ່ງແວດລ້ອມ ແລະ ໃຫ້ປະຕິບັດຕາມກົດໝາຍທີ່ກ່ຽວຂ້ອງ.

ຂະແໜງການສາທາລະນະສຸກ ຮັບຜິດຊອບແຈ້ງເຕືອນ ແລະ ກະກຽມຮັບມືກັບການລະບາດ ຂອງພະຍາດຕ່າງໆ ໂດຍອີງໃສ່ຂໍ້ມູນ ຂ່າວສານອຸຕຸນິຍົມ ແລະ ອຸທົກກະສາດ ຂອງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ໃຫ້ປະຕິບັດຕາມກົດໝາຍທີ່ກ່ຽວຂ້ອງ.

**ມາດຕາ 56 ສິດ ​ແລະ ໜ້າ​ທີ່ຂອງ​ອົງການປົກຄອງທ້ອງຖິ່ນ**

​​ອົງການ​ປົກຄອງ​ທ້ອງ​ຖິ່ນຂັ້ນແຂວງ, ເມືອງ ແລະ ບ້ານ​ ມີ ​ສິດ ​ແລະ ໜ້າ​ທີ່ໃນການ​ຄຸ້ມ​ຄອງ, ຕິດ ຕາມກວດກາ ບັນດາສະຖານີອຸຕຸນິຍົມ ແລະ ສະຖານີອຸທົກກະສາດ ແລະ ການຈັດຕັ້ງປະຕິບັດວຽກ​ງານ​ອຸຕຸ​ນິ ຍົມ ​ແລະ ອຸ​ທົກ​ກະສາ​ດ ໂດຍປະສານສົມທົບ ແລະ ໃຫ້ການຮ່ວມມືກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ລວມທັງການແຈ້ງເຕືອນ​ໄພ​ລ່ວງ​ໜ້າ ໃຫ້ປະຊາຊົນຮັບຊາບຢ່າງທັນເວລາ ແລະ ຈັດຕັ້ງການກະກຽມຮັບມືແກ້ໄຂຜົນກະທົບ ທີ່ອາດຈະເກີດຂຶ້ນຕາມ​ພາລະບົດບາດຂອງຕົນ​.

ອົງການປົກຄອງບ້ານ ມີສິດ ແລະ ໜ້າທີ່ ເກັບກໍາ, ເຜີຍແຜ່ ຂໍ້ມູນ ຂ່າວສານ, ແຈ້ງເຕືອນໄພລ່ວງໜ້າໃຫ້ປະຊາຊົນ, ປົກປັກຮັກສາສະຖານນີອຸຕຸນິຍົມ ແລະ ອຸທົກກະສາດ ຢູ່ຂອບເຂດບ້ານຂອງຕົນ.

**ໝວດ​ທີ 2**

**ການ​ກວດກາ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ**

**ມາດຕາ 57 ອົງການ​ກວດກາ​ວຽກ​ງານ​ອຸຕຸນິຍົມ​ ແລະ ອຸ​ທົກ​ກະສາ​ດ**

ອົງການ​ກວດກາ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງ​ແມ່ນ​ອົງການ​ດຽວ​ກັນ​ກັບ​ອົງການ​ຄຸ້ມ​ຄອງ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ຕາມທີ່​ໄດ້​ກໍານົດ​ໄວ້​ໃນມາດຕາ 51 ຂອງ​ກົດໝາຍ​ສະບັບ​ນີ້;
2. ອົງການ​ກວດກາ​ພາຍ​ນອກ ຊຶ່ງ​ແມ່ນ​ສະພາ​ແຫ່ງ​ຊາດ, ສະພາ​ປະຊາຊົນ​ຂັ້ນ​ແຂວງ, ອົງການ​ກວດ ກາ​ລັດຖະບານ, ອົງການກວດກາລັດແຕ່ລະຂັ້ນ, ອົງການ​ກວດ​ສອບ​ແຫ່ງ​ລັດ.

**ມາດຕາ 58 ເນື້ອ​ໃນ​ການ​ກວດກາ**

ການ​ກວດກາວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ມີ​ເນື້ອ​ໃນ ດັ່ງ​ນີ້:

1. ການ​ປະຕິບັດ​ນະ​ໂຍບາຍ ​ແລະ ກົດໝາຍ​ກ່ຽວ​ກັບ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ;
2. ການຈັດ​ຕັ້ງ ​ແລະ ການ​ເຄື່ອນ​ໄຫວຂອງອົງການ​ຈັດ​ຕັ້ງ​ປະຕິບັດ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ;
3. ຄວາມ​ຮັບຜິດຊອບ, ການ​ປະພຶດ ​ແລະ ​ແບບ​ແຜນ​ວິທີ​ເຮັດ​ວຽກຂອງ​ພະນັກງານ​-ລັດຖະກອນກ່ຽວ​ກັບ​ອຸຕຸນິຍົມ ​ແລະ ອຸ​ທົກ​ກະສາ​ດ.

**ມາດຕາ 59 ຮູບ​ການ​ກວດກາ**

ການ​ກວດກາ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ ມີ ສາມ​ ຮູບ​ການ ດັ່ງ​ນີ້:

1. ການ​ກວດກາຕາມ​ປົກກະຕິ;
2. ການ​ກວດກາ​ໂດຍ​ມີ​ການ​ແຈ້ງໃຫ້ຊາບ​ລ່ວງ​ໜ້າ;
3. ການ​ກວດກາແບບ​ກະທັນຫັນ.

ການ​ກວດກາຕາມ​ປົກກະຕິ ​ແມ່ນ ​ການ​ກວດກາ​ ຕາມ​ແຜນການ ທີ່​ມີ​ລັກສະນະ​ກວດກາ​ເປັນ​ປະ​ຈໍາ ​ແລະ ມີ​ການ​ກໍານົດ​ເວລາ​ອັນ​ແນ່ນອນ.

ການ​ກວດກາໂດຍ​ມີ​ການ​ແຈ້ງ​ໃຫ້ຊາບລ່ວງ​ໜ້າ ​ແມ່ນ ​ການ​ກວດການອກ​ແຜນການ ​ເມື່ອ​​ເຫັນ​ວ່າ​ມີ​ຄວາມ​ຈໍາ​ເປັນ​ໂດຍແຈ້ງໃຫ້​ຜູ້​ຖືກ​ກວດກາ​ຮູ້​ກ່ອນ ຢ່າງ​ໜ້ອຍ ຊາວ​ສີ່ ຊົ່ວ​ໂມງ.

ການ​ກວດກາ​ແບບ​ກະທັນຫັນ ​ແມ່ນ ການ​ກວດກາ​ ເມື່ອ​ເຫັນ​ວ່າ​ມີ​ຄວາມ​ຈໍາ​ເປັນ, ຮີ​ບດ່ວນ​ໂດຍ​ບໍ່​ໄດ້​ແຈ້ງ​ໃຫ້​ຜູ້​ຖືກ​ກວດກາ​ຊາບລ່ວງ​ໜ້າ.

ການ​ກວດກາ​ວຽກ​ງານ​ອຸຕຸນິຍົມ ​ແລະ ອຸ​ທົກ​ກະສາ​ດ​ ໃຫ້​ດຳ​ເນີນ​ການ​ກວ​ດກາ​ເອກະສານ​, ການ​ປະຕິ ບັດ​ຕົວ​ຈິງ ​ແລະ ຕ້ອງ​ປະຕິບັດ​ໃຫ້​ຖືກຕ້ອງ​ ຕາມ​​ກົດໝາຍຢ່າງ​ເຂັ້ມ​ງວດ.

**ພາກທີ X**

**ນະ​ໂຍບາຍ​ຕໍ່ຜູ້​ມີ​ຜົນງານ ​ແລະ ມາດ​ຕະການ​ຕໍ່ຜູ້​ລະ​ເມີດ**

**ມາດຕາ 60 ນະ​ໂຍບາຍ​ຕໍ່ຜູ້​ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ມີ​ຜົນງານ​ດີ​ເດັ່ນໃນ​ການຈັດ​ຕັ້ງ​ປະຕິບັດກົດໝາຍສະບັບນີ້ ຈະ​ໄດ້​ຮັບ​ການ​ຍ້ອງຍໍ ຫຼື ນະ​ໂຍບາຍ​ອື່ນ ຕາມ​ລະບຽບການ.

**ມາດຕາ 61 ມາດ​ຕະການ​ຕໍ່ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງທີ່​ໄດ້​ລະ​ເມີດ​ກົດໝາຍສະບັບນີ້ ເປັນຕົ້ນ ຂໍ້ຫ້າມ ​ຈະ​ຖືກ​ສຶກສາ​ອົບຮົມ, ລົງ​ວິ​​ໄນ, ປັບ​ໃໝ, ​ໃຊ້​ແທນ​ຄ່າ​ເສຍ​ຫາຍ​ທາງ​ແພ່ງ ຫຼື ລົງ​ໂທດ​ທາງ​ອາຍາ​ ຕາມກໍລະນີ​​ເບົາ ຫຼື ໜັກ.

**ມາດຕາ 62 ມາດ​ຕະການ​ສຶກສາ​ອົບຮົມ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງທີ່​ລະ​ເມີດ​​ກົດໝາຍສະບັບນີ້​ ເປັນ​ຄັ້ງ​ທໍາອິດ ຊຶ່ງ​ບໍ່​ເປັນ​ອັນຕະລາຍຮ້າຍ​ແຮງ ​ໂດຍ​ບໍ່​ເຈດ​ຕະນາ ​ແລະ ກໍ່ຄວາມ​ເສຍ​ຫາຍ ທີ່​ມີ​ມູນ​ຄ່າ​ບໍ່ຫຼວງ​ຫຼາຍ ຈະ​ຖືກ​ສຶ​ກສາ​ອົບຮົມ ​ແລະ ກ່າວ​ເຕືອນ.

**ມາດຕາ 63 ມາດ​ຕະການ​ທາງ​ວິ​ໄນ**

​ພະນັກງານ​ທີ່​ໄດ້​ລະ​ເມີດ​​ກົດໝາຍສະບັບນີ້ ​ເປັນຕົ້ນ ການຂາດຄວາມຮັບຜິດຊອບ ໃນການປະຕິບັດໜ້າທີ່ ດ້ວຍການວິເຄາະຂໍ້ມູນຜິດພາດ ແລະ ລະເມີດຂໍ້ຫ້າມ ຊຶ່ງ​ບໍ່​ເປັນ​ການ​ກະທໍາ​ຜິດ​ທາງ​ອາຍາ ​ແຕ່ບໍ່ຈິງໃຈລາຍງານ​ການ​ກະທຳ​ ຂອງ​ຕົນຈະ​ຖືກລົງ​ວິ​​​ໄນ ຕາມ​ກໍລະນີ ດັ່ງ​ນີ້:

1. ກ່າວ​ເຕືອນ​ຄວາມ​ຜິດ ພ້ອມທັງ​ບັນທຶກ​ລົງ​ ໃນ​ຊີວະ​ປະຫວັດ;
2. ​ໂຈະ​ ການ​ເລື່ອນ​ຊັ້ນ, ຂັ້ນ​ເງິນ​ເດືອນ ​ແລະ ການ​ຍ້ອງຍໍ;
3. ປົດຕຳແໜ່ງ ຫຼື ຍົກຍ້າຍ​ໄປ​ຮັບ​ໜ້າ​ທີ່​ອື່ນ​ ທີ່​ມີໜ້າ​ທີ່​ຕໍ່າ​ກວ່າ​ເກົ່າ;
4. ຖືກ​ໄລ່​ອອກ​ການ ​ໂດຍ​ບໍ່​ໄດ້​ຮັບ​ນະ​ໂຍບາຍ​ໃດໆ.

ຜູ້​ລະເມີດຂໍ້ຫ້າມ ຍັງ​ຕ້ອງ​ສົ່ງ​ຊັບ​ສິນ​ທີ່​ຕົນ​ໄດ້​ມາໂດຍ​ບໍ່ຖືກຕ້ອງ​ຕາມ​ກົດໝາຍ​ນັ້ນ​ ຄືນ​ໃຫ້​​ແກ່​ລັດຢ່າງຄົບຖ້ວນ, ໃນກໍລະນີວິເຄາະ ຂໍ້ມູນຜິດພາດ ຍ້ອນເຈດຕະນາ ທີ່ພາໃຫ້ມີຄວາມເສຍຫາຍຕໍ່ຊັບສິນຕ້ອງຮັບຜິດ ຊອບ ຕາມແຕ່ລະກໍລະນີ ທີ່ເກີດຂຶ້ນ.

**ມາດຕາ 64 ມາດ​ຕະການ​ປັບ​​ໃໝ ​**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່​ໄດ້​ລະ​ເມີດ​​ກົດໝາຍ​ສະບັບ​ນີ້​ ເປັນຕົ້ນ ຂໍ້ຫ້າມທີ່​ມີ​ລັກສະນະ​ບໍລິຫານຈະ​ຖືກ​ປັບ​​ໃໝ ຕາມລະບຽບການ.

**ມາດຕາ 65 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່​ໄດ້​ລະ​ເມີດ​​ກົດໝາຍ​ສະບັບ​ນີ້ ຊຶ່ງໄດ້ກໍ່ຄວາມເສຍຫາຍໃຫ້ແກ່ຊັບສິນຂອງລັດ ຫຼື ຜູ້ອື່ນຕ້ອງຮັບຜິດຊອບໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ.

**ມາດຕາ 66 ມາດຕະການທາງອາຍາ**

ບຸກຄົນ, ນິຕິບຸກຄົນ ທີ່ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາຈະຖືກລົງ ໂທດ ຕາມກໍລະນີເບົາ ຫຼື ໜັກ.

**ພາກ​ທີ XI**

**ບົດ​ບັນຍັດ​ສຸດ​ທ້າ​ຍ**

**ມາດຕາ 67 ວັນ​ອຸຕຸນິຍົມ ​ແລະ ອຸ​ທົກ​ກະສາ​ດແຫ່ງຊາດ**

​ວັນ​ອຸຕຸນິຍົມ ແລະ ອຸທົກກະສາດ​ແຫ່ງ​ຊາດ ແມ່ນ ວັນ​ທີ 23 ມີນາ​.

ໃນແຕ່ລະປີ ສູນ​ກາງ ​ແລະ ທ້ອງ​ຖິ່​ນ ຕ້ອງ​ສ້າງຂະບວນການ ແລະ ຈັດ​ພິທີ​ສະ​ເຫຼີ​ມສະຫຼອງ​ວັນດັ່ງ​ກ່າວ ດ້ວຍ​ຮູບ​ການ​ທີ່​ເໝາະ​ສົມ ​​ເພື່ອສົ່ງເສີມ, ສ້າງຈິດສຳນຶກກ່ຽວກັບວຽກງານອຸຕຸນິຍົມ ແລະ ອຸທົກກະສາດ.

**ມາດຕາ 68 ການຈັດ​ຕັ້ງ​ປະຕິບັດ**

ລັດຖະບານ ແຫ່ງ ສາ​ທະ​ລະນະ​ລັດ ປະ​ຊາ​ທິປະ​ໄຕ ປະຊາຊົນ​ລາວ ​ເປັນ​ຜູ້​ຈັດ​ຕັ້ງ​ປະຕິບັດ​ກົດໝາຍ​ ສະບັບ​ນີ້.

**ມາດຕາ 69 ຜົນ​ສັກສິດ**

ກົດໝາຍ​ສະບັບ​ນີ້ ມີ​ຜົນ​ສັກສິດ ນັບ​ແຕ່​ວັນປະທານ​ປະ​ເທດ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ອອກ​ລັດຖະດໍາລັດປະກາດ​ໃຊ້ ແລະ ພາຍຫຼັງ​​ໄດ້ລົງໃນ​ຈົດໝາຍ​ເຫດທາງ​ລັດຖະການ ສິບຫ້າ​ວັນ.

ຂໍ້​ກໍານົດ, ບົດ​ບັນຍັດ​​ໃດ ທີ່​ຂັດ​ກັບ​ກົດ​ໝາຍ​ສະບັບ​ນີ້ ​ລ້ວນ​ແຕ່​ຖືກ​ຍົກ​ເລີກ.

ປະທານ​ສະພາ​ແຫ່ງ​ຊາດ