****

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາ​ແຫ່ງຊາດ ເລກທີ 51 /ສພຊ

ນະຄອນຫຼວງວຽງຈັນ, ວັນ​ທີ 20 ພະຈິກ 2023

**ກົດໝາຍວ່າ​ດ້ວຍຜູ້ພິພາກສາ**

**(ສະບັບປັບປຸງ)**

**ພາກທີ I**

**ບົດ​ບັນຍັດ​ທົ່ວ​ໄປ**

**ມາດຕາ 1 (ປັບປຸງ) ຈຸ​ດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດ​ຕະການ​ ກ່ຽວກັບ ການ​ຄຸ້ມ​ຄອງ, ​ການ​ເຄື່ອນ​ໄຫວ,​ ການແຕ່ງ​ຕັ້ງ, ການກຳນົດ​ຊັ້ນ, ການເລື່ອນຊັ້ນ, ~~​~~ເງິນ​ເດືອນ, ເງິນອຸດໜູນ, ການຍົກຍ້າຍ, ການຕິດຕາມ ກວດກາ, ປະເມີນຜົນ ແລະ ການປົດ​ຕຳ​ແໜ່ງ ຜູ້ພິພາກສາ ເພື່ອເຮັດໃຫ້ຜູ້ພິພາກສາ ມີຄວາມຈົງຮັກພັກດີ, ມີ​ຄຸນສົມບັດ ​ສິນ​ທຳ​ປະຕິວັດ, ມີ​ຄວາມ​ສັດ​ຊື່ບໍລິສຸດ, ມີຈັນ​ຍາ​ບັນ, ຈັນຍາທຳ ແນໃສ່ຮັບປະກັນການປະຕິບັດໜ້າທີ່ໃນການພິຈາລະນາ ຕັດສີນ, ພິພາກສາຄະດີ ໃຫ້​​ມີ ​ຄວາມວ່ອງໄວ, ໂປ່ງໃສ, ຖືກຕ້ອງ, ຄົບຖ້ວນ, ພາວະວິໄສ, ປະກອບສ່ວນເຮັດໃຫ້ສັງຄົມ ມີຄວາມສະຫງົບ, ເປັນລະບຽບຮຽບຮ້ອຍ ແລະ ຍຸຕິທໍາ.

**ມາດຕາ 2 ຜູ້ພິພາກສາ**

ຜູ້ພິພາກສາ ແມ່ນ ຜູ້ພິຈາລະນາຕັດສີນ ແລະ ພິພາກສາຄະດີ ໃນນາມລັດ ຊຶ່ງໄດ້ຮັບການແຕ່ງຕັ້ງຈາກຄະນະປະຈໍາສະພາແຫ່ງຊາດ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄໍາ​ສັບ​ທີ່​ນໍາ​ໃຊ້​ໃນ​ກົດໝາຍ​ສະບັບ​ນີ້​ ມີ​ຄວາມ​ໝາຍ ​ດັ່ງ​ນີ້:

1. **ສານປະຊາຊົນທ້ອງຖິ່ນ** ໝາຍເຖິງສານປະຊາຊົນພາກ, ສານປະຊາຊົນ ແຂວງ, ນະຄອນຫຼວງ, ສານປະຊາຊົນເຂດ;
2. ລະບົບສານປະຊາຊົນ **ໝາຍເຖິງ** **ສານປະຊາຊົນສູງສຸດ, ສານປະຊາຊົນທ້ອງຖິ່ນ ແລະ ສານທະ ຫານ;**
3. ຄະນະກຳມະການ **ໝາຍເຖິງ** **ຄະນະກຳມະການສອບເສັງ, ຄະນະກຳມະການຕິດຕາມ, ກວດກາ, ຄະນະກຳມະການປະເມີນ;**
4. **ການໄຕ່ສວນ** ໝາຍເຖິງ ການສອບຖາມຜູ້ເຂົ້າຮ່ວມໃນການດຳເນີນຄະດີ ໂດຍຄະນະສານໃນທີ່ປະຊຸມສານ;
5. **ຈັນຍາບັນ** ໝາຍເຖິງ ກົດການປະພຶດຕົນຂອງຜູ້ພິພາກສາ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;
6. **ສະພາຜູ້ພິພາກສາ** ໝາຍເຖິງ ຄະນະນຳຂອງສານປະຊາຊົນສູງສຸດ ຊຶ່ງປະກອບດ້ວຍ ປະທານ, ບັນດາຮອງປະທານ, ຫົວໜ້າຄະນະສານ ແລະ ຜູ້ພິພາກສາຈຳນວນໜຶ່ງ;
7. **ຜູ້ພິພາກສາອາວຸໂສ** ໝາຍເຖິງ ຜູ້ພິພາກສາ ຊັ້ນສາມ ຫຼື ຊັ້ນສີ່ ທີ່ມີອາຍຸຮອດກະສຽນບໍານານ ແລະ ໄດ້ຮັບການຕົກລົງເປັນຜູ້ພິພາກສາອາວຸໂສ ໂດຍປະທານສານປະຊາຊົນສູງສຸດ;
8. **ຄະນະປະທານ** ໝາຍເຖິງ ຄະນະນໍາຂອງສານປະຊາຊົນທ້ອງຖິ່ນ ຊຶ່ງປະກອບດ້ວຍ ປະທານ, ບັນດາຮອງປະທານ, ຫົວໜ້າຄະນະສານ ແລະ ຜູ້ພິພາກສາຈຳນວນໜຶ່ງ;
9. **ຄະນະປະທານສານທະຫານ** ໝາຍເຖິງ ຄະນະນໍາຂອງສານທະຫານຂັ້ນສູງ ແລະ ສານທະຫານພາກ ຊຶ່ງປະກອບດ້ວຍ ປະທານ, ຮອງປະທານ, ຫົວໜ້າຄະນະສານອາຍາ, ຫົວໜ້າຫ້ອງ ແລະ ຜູ້ພິພາກສາຈຳນວນໜຶ່ງ ຂອງສານທະຫານດັ່ງກ່າວ.

**ມາດຕາ 4 ນະໂຍບາຍຂອງລັດກ່ຽວກັບຜູ້ພິພາກສາ**

ລັດ ປົກປ້ອງ, ຄຸ້ມຄອງ, ກວດກາ ແລະ ປະເມີນຜົນການປະຕິບັດໜ້າທີ່ຂອງຜູ້ພິພາກສາ ຕາມທີ່ໄດ້ກຳນົດໄວ້ໃນກົດໝາຍ, ສ້າງເງື່ອນໄຂໃຫ້ຜູ້ພິພາກສາໄດ້ຮັບການພັດທະນາທາງດ້ານ ການເມືອງ-ແນວຄິດ, ຈັນຍາບັນ, ຈັນຍາທຳ, ຍົກລະດັບຄວາມຮູ້, ວິຊາສະເພາະ, ພາສາຕ່າງປະເທດ ແລະ ປະຕິບັດນະໂຍບາຍອຸດໜູນຢ່າງ ເໝາະສົມ ເພື່ອຍົກສູງຊີວິດການເປັນຢູ່ ຮັບປະກັນການປະຕິບັດໜ້າທີ່ໃຫ້ສໍາເລັດ.

**ມາດຕາ 5 ຫຼັກການການຄຸ້ມຄອງຜູ້ພິພາກສາ**

ການຄຸ້ມຄອງຜູ້ພິພາກສາ ໃຫ້ປະຕິບັດຕາມຫຼັກການ ດັ່ງນີ້:

1. ຖືກຕ້ອງ, ສອດຄ່ອງກັບ ລັດຖະທໍາມະນູນ, ກົດໝາຍ, ນະໂຍບາຍຂອງລັດ;
2. ລວມສູນ​ເປັນ​ເອກະ​ພາບ ​ໃນ​ຂອບ​ເຂດ​ທົ່ວ​ປະ​ເທດ ບົນ​ພື້ນຖານ​ການ​ແບ່ງ​ຂັ້ນ​ຄຸ້ມ​ຄອງ, ແບ່ງ​ຄວາມ​ຮັບຜິດຊອບ ແລະ ປະສານ​ສົມ​ທົບ​ກັບຂະ​ແໜງການ ຂັ້ນສູນ​ກາງ ​ແລະ ທ້ອງ​ຖິ່ນ;
3. ລວມສູນ​ປະຊາທິປະ​ໄຕ ປຶກສາ​ຫາລື ຕົກລົງ​ເປັນ​ໝູ່​ຄະນະ, ບຸກຄົນ​ຮັບຜິດຊອບ​, ສຽງ​ສ່ວນ​ໜ້ອຍ​ ຂຶ້ນກັບ​ສຽງ​ສ່ວນ​ຫຼາຍ, ບຸກຄົນ​ຂຶ້ນ​ກັບ​ການຈັດ​ຕັ້ງ ​ແລະ ຂັ້ນ​ລຸ່ມ​ຂຶ້ນ​ກັບ​ຂັ້ນ​ເທິງ;
4. ສ້າງ ​ແລະ ພັດທະນາ ​ຜູ້ພິພາກສາ ​ໃຫ້​ມີ​ຄຸນ​ນະພາ​ບ, ຖືກຕ້ອງ ແລະ ສອດຄ່ອງ​ກັບ​ແຜນ​ພັດທະນາ​ເສດ​ຖະກິດ​-ສັງຄົມແຫ່ງ​ຊາດ ໃນ​ແຕ່ລະ​ໄລຍະ;
5. ໂປ່​ງ​​ໃສ​, ຍຸຕິ​ທຳ, ​ເປີດ​ເຜີຍ, ພາວະ​ວິ​ໄສ ແລະ ສາມາດ​​ກວດ​ສອບ​ໄດ້;
6. ມີ​ຄວາມ​ສະ​ເໝີ​ພາບ ລະຫວ່າງ​ຍິງ-ຊາຍ ແລະ ສົ່ງ​ເສີມ​ຄວາມ​ກ້າວໜ້າ​ຂອງ​ແມ່ຍິງ​ລາວທຸກເຜົ່າ​.

**ມາ​ດຕາ 6 ຂອບ​ເຂດ​ການ​ນຳ​ໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ຜູ້ພິພາກສາ, ຄະນະກຳມະການ, ບຸກຄົນ​ ແລະ ອົງການຈັດຕັ້ງທີ່ກ່ຽວ ຂ້ອງ ຢູ່ ສປປ ລາວ.

**ມາດຕາ 7 (ປັບປຸງ) ການຮ່ວມມືສາກົນ**

ລັດ​ ສົ່ງ​ເສີມ ການພົວພັນ ​ຮ່ວມ​ມື ​​ກັບ​ຕ່າງປະ​ເທດ, ພາກ​ພື້ນ ​ແລະ ສາກົນ ກ່ຽວກັບວຽກງານຜູ້ພິພາກສາ​ດ້ວຍການ ​ຮ່ວມ​ມື​ທາງ​ດ້ານ​ກົດໝາຍ ​ແລະ ຍຸຕິ​ທໍາ, ​ການ​ແລກປ່ຽນ​ບົດຮຽນ, ຂໍ້​ມູນ ​ຂ່າວສານ, ​ເຕັກ​ໂນ​ໂລ​ຊີ, ການ​ຝຶກອົບຮົມ ຫຼື ສໍາມະ​ນາ, ຍົກ​ລະດັບ​ຄວາມ​ຮູ້, ​ຄວາມ​ສາມາດ​ດ້ານ​ວິຊາ​ການ ​ເພື່ອ​ພັດທະນາ​ວຽກງານຂອງຜູ້ພິພາກສາ ໃຫ້​ມີ​ຄຸນ​ນະພາ​ບ ​ແລະ ຮັບປະກັນຄວາມ​ຍຸຕິ​ທໍາ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ​ ແລະ ສັນຍາສາກົນທີ່ກ່ຽວຂ້ອງ.

**ພາກ​ທີ II**

**ຊັ້ນ, ມາດຕະຖານ ​ແລະ ການ​ສອບ​ເສັງ ​ຜູ້ພິພາກສາ**

**ໝວດທີ 1**

**ຊັ້ນຜູ້​ພິພາກສາ**

**ມາດຕາ 8 (ປັບປຸງ) ຊັ້ນຜູ້ພິພາກສາ**

ຜູ້​ພິພາກສາ ຈັດເປັນ ສີ່ຊັ້ນ ດັ່ງນີ້:

1. ຜູ້​ພິພາກສາ​ ຊັ້ນໜຶ່ງ;
2. ຜູ້​ພິພາກສາ​ ຊັ້ນສອງ;
3. ຜູ້​ພິພາກສາ​ ຊັ້ນສາມ;
4. ຜູ້​ພິພາກສາ​ ຊັ້ນສີ່.

ຜູ້ພິພາກສາແຕ່ລະຊັ້ນ ສາມາດປະຈໍາການຢູ່ສານປະຊາຊົນແຕ່ລະຂັ້ນ ຕາມຄວາມເໝາະສົມ.

**ມາດຕາ 9 (ໃໝ່) ຜູ້ພິພາກສາ ຊັ້ນໜຶ່ງ**

ຜູ້ພິພາກສາ ຊັ້ນໜຶ່ງ ແມ່ນ ຜູ້ພິພາກສາ ທີ່ໄດ້​ຮັບ​ການແຕ່ງຕັ້ງໂດຍຄະນະປະຈຳສະພາແຫ່ງຊາດ ຕາມ​ການ ສະ​ເໜີ​ຂອງ​ປະທານ​ສານ​ປະຊາຊົນ​ສູງ​ສຸດ ພາຍຫຼັງໄດ້ສອບເສັງຜ່ານ ຕາມທີ່ໄດ້ກຳນົດໄວ້ໃນມາດຕາ 18 ຂອງກົດໝາຍສະບັບນີ້.

**ມາດຕາ 10 (ໃໝ່) ຜູ້ພິພາກສາ ຊັ້ນສອງ**

ຜູ້​ພິພາກສາ ຊັ້ນສອງ ແມ່ນ ຜູ້​ພິພາກສາ ທີ່ໄດ້ຮັບການຕົກລົງເລື່ອນຊັ້ນ ຈາກຜູ້ພິພາກສາ ຊັ້ນໜຶ່ງ ໂດຍປະທານສານປະຊາຊົນສູງສຸດ ຕາມການເຫັນດີຂອງສະພາຜູ້ພິພາກສາ.

**ມາດຕາ 11 (ໃໝ່) ຜູ້ພິພາກສາ ຊັ້ນສາມ**

ຜູ້​ພິພາກສາ ຊັ້ນສາມ ແມ່ນ ຜູ້​ພິພາກສາ ທີ່ໄດ້ຮັບການຕົກລົງເລື່ອນຊັ້ນ ຈາກຜູ້ພິພາກສາ ຊັ້ນສອງ ໂດຍປະທານສານປະຊາຊົນສູງສຸດ ຕາມການເຫັນດີຂອງສະພາຜູ້ພິພາກສາ.

**ມາດຕາ 12 (ປັບປຸງ) ຜູ້ພິພາກສາ ຊັ້ນສີ່**

ຜູ້​ພິພາກສາ ​ຊັ້ນ​ສີ່ ແມ່ນ ​ຜູ້​ພິພາກສາ ທີ່ໄດ້ຮັບການແຕ່ງຕັ້ງ ໂດຍຄະນະປະຈຳສະພາແຫ່ງຊາດ ຕາມການສະເໜີຂອງປະທານສານປະຊາຊົນສູງສຸດ ພາຍຫຼັງໄດ້ສອບເສັງຜ່ານ ຕາມທີ່ໄດ້ກໍານົດໄວ້ໃນມາດຕາ 18 ຂອງກົດໝາຍສະບັບນີ້.

**ໝວດທີ 2**

**ມາດຕະຖານຂອງຜູ້ພິພາກສາ**

**ມາດຕາ 13 (ປັບປຸງ) ມາດຕະຖານລວມຂອງຜູ້ພິພາກສາ**

ຜູ້ພິພາກສາ ມີມາດຕະຖານ​ລວມ ດັ່ງນີ້:

1. ເປັນຄົນເຊື້ອຊາດລາວ ແລະ ສັນຊາດລາວ;
2. ມີອາຍຸ ແຕ່ ຊາວແປດປີ ຂຶ້ນໄປ;
3. ມີ​ຄວາມຈົງຮັກພັກດີ, ທັດສະນະຫຼັກໝັ້ນການ​ເມືອງໜັກແໜ້ນ, ຮູ້​ຈຳ​ແນ​ກ ມິດ-ສັດ​ຕູຈະ​ແຈ້ງ, ມີ​ສະຕິ​ຕໍ່ການຈັດ​ຕັ້ງ, ​ມີ​ລະບຽບວິ​ໄນ​ສູງ, ບໍ່​ເຊື່ອ​ຟັງ​ການ​ບິດ​ເບືອ​ນ, ພິກ​ປີ້ນ​ຄວາມ​ຈິງ ຂອງ​ຄູ່​ຄວາມ ແລະ ບຸກຄົນ​ອື່ນ;
4. ມີ​ຄຸນສົມບັດ, ສັດຊື່ບໍລິສຸດ,ທ່ຽງທຳ, ເຄົາລົບ ແລະ ປະຕິບັດ​ ລັດຖະທໍາມະນູນ ແລະ ກົດໝາຍຢ່າງ​ເຂັ້ມ​ງວດ; ສະກັດ​ກັ້ນ ​ແລະ ຕ້ານ​ປາກົດ​ການສວຍ​ໂອກາດ, ສໍ້​ໂກງ, ຮັບ​ ຫຼື ໃຫ້ ສິນບົນ​​, ໃຊ້​ອຳ​ນາດ​ເກີນ​ຂອບ​ເຂດ ໃນການປະຕິບັດໜ້າທີ່;
5. ມີ​ທັດສະນະ​ເບິ່ງບັນຫາ ​ເລິກ​ເຊິ່ງ, ຮອບ​ດ້ານ, ພາວະ​ວິ​ໄສ, ບໍ່ລຳອຽງ, ບໍ່ອະຄະຕິ ​ແລະ ຮູ້​ວິ​ໄຈ​ ໄຈ້​ແຍກ​ຂໍ້​ມູນຫຼັກຖານ​ ຢ່າງ​ຖືກຕ້ອງ, ​ຊັດ​ເຈນ ​ແລະ ທັນ​ສະພາບ​ການ, ມີ​ຄວາມ​ສະດຸ້ງ​ໄວ, ກ້າ​ຄິດ, ກ້າ​ເຮັດ, ກ້າ​ຮັບຜິດຊອບ ແລະ ກ້າ​ປ່ຽນ​ແປງ​ຈຸດ​ອ່ອນ​ຂອງ​ຕົນ;
6. ມີ​ລະດັບ​ການ​ສຶກສາ​ກົດໝາຍ ​ແຕ່​ຊັ້ນສູງ ​ຂຶ້ນ​ໄປ ແລະ ໄດ້ຜ່ານ​ຫຼັກສູດ​ຝຶກອົບຮົມຜູ້ພິພາກສາ​;
7. ມີລະດັບທິດສະດີການເມືອງ ແລະ ການປົກຄອງ;
8. ບໍ່ເຄີຍຖືກລົງໂທດທາງອາຍາ ຍ້ອນການກະທໍາຜິດໂດຍເຈດຕະນາ;
9. ສາມາດນໍາ​ໃຊ້​ຄອມ​ພິວ​ເຕີ;
10. ຮູ້ພາສາ​ຕ່າງປະ​ເທດ​​​ໃດ​ໜຶ່ງ;
11. ມີ​ສຸຂະພາບດີ​​​.

**ມາດຕາ 14 (ໃໝ່) ມາດຕະຖານ​ສະ​ເພາະ ​ຂອງຜູ້​ພິພາກສາ ຊັ້ນໜຶ່ງ**

ຜູ້​ພິພາກສາ ​ຊັ້ນໜຶ່ງ ​ນອກຈາກມີມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 13 ຂອງກົດໝາຍ ສະບັບນີ້ແລ້ວ ຍັງຕ້ອງ**ໄດ້ສອບເສັງຜ່ານ ເປັນຜູ້ພິພາກສາ ຊັ້ນໜຶ່ງ.**

**ມາດຕາ 15 (ໃໝ່) ມາດຕະຖານ​ສະ​ເພາະ ​ຂອງຜູ້​ພິພາກສາ ​ຊັ້ນສອງ**

ຜູ້​ພິພາກສາ ​ຊັ້ນສອງ ​ນອກຈາກມີມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 13 ຂອງກົດ ໝາຍສະບັບນີ້ແລ້ວ ຍັງຕ້ອງເປັນຜູ້ພິພາກສາ ຊັ້ນໜຶ່ງ ແຕ່ ສາມປີ ຂຶ້ນໄປ, ​ຍົກເວັ້ນ ຜູ້ທີ່ມີຜົນງານພົ້ນເດັ່ນ ຊຶ່ງໄດ້ຮັບການປະເມີນ ແລະ ຢັ້ງຢືນ ຂອງການຈັດຕັ້ງຕົນ ກໍສາມາດເລື່ອນກ່ອນກໍານົດເວລາ.

**ມາດຕາ 16 (ໃໝ່) ມາດຕະຖານ​ສະ​ເພາະ ​ຂອງຜູ້​ພິພາກສາ​ ຊັ້ນສາມ**

ຜູ້​ພິພາກສາ ຊັ້ນສາມ~~​​~~ ນອກຈາກມີມາດຕະຖານລວມ ຕາມທີ່ໄດ້ກໍານົດໄວ້ໃນມາດຕາ 13 ຂອງກົດໝາຍສະບັບນີ້ແລ້ວ ຍັງຕ້ອງມີ​ມາດຕະຖານ​ສະ​ເພາະ ​ດັ່ງ​ນີ້:

1. ເປັນຜູ້ພິພາກສາ ຊັ້ນສອງ ແຕ່ ຫ້າປີ ຂຶ້ນໄປ, ຍົກເວັ້ນ ຜູ້ມີຜົນງານພົ້ນເດັ່ນ ຊຶ່ງໄດ້ຮັບການປະເມີນ ແລະ ຢັ້ງຢືນ ຂອງການຈັດຕັ້ງຕົນ ກໍສາມາດເລື່ອນກ່ອນກໍານົດເວລາ;
2. ມີບົດຮຽນ ແລະ ປະສົບການສູງ ໃນການດຳເນີນຄະດີ;
3. ມີບົດບາດ, ໄດ້ຮັບຄວາມເຊື່ອຖື ໄວ້ວາງໃຈ ຈາກການຈັດຕັ້ງ ແລະ ສັງຄົມ ໃນການປະຕິບັດໜ້າທີ່.

**ມາດຕາ 17 (ປັບປຸງ) ມາດຕະຖານ​ສະເພາະ ຂອງ​ຜູ້​ພິພາກສາ ຊັ້ນສີ່**

ຜູ້ພິພາກສາ ຊັ້ນສີ່ ນອກຈາກມີມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 13 ຂອງກົດໝາຍສະບັບນີ້ແລ້ວ ຍັງຕ້ອງມີມາດຕະຖານສະເພາະ ດັ່ງນີ້:

1. ມີຄວາມຊໍານານ ແລະ ປະສົບການສູງ ໃນການດຳເນີນຄະດີ;
2. ມີບົດບາດ, ໄດ້ຮັບຄວາມເຊື່ອຖືໄວ້ວາງໃຈ ຈາກການຈັດຕັ້ງ ແລະ ສັງຄົມ ໃນການປະຕິບັດໜ້າທີ່;
3. ໄ**ດ້ສອບເສັງຜ່ານ ເປັນຜູ້ພິພາກສາ ຊັ້ນສີ່.**

**ໝວດທີ 3**

**ການສອບເສັງ​ເປັນຜູ້​ພິພາກສາ**

**ມາດຕາ 18 (ປັບປຸງ) ການສອບເສັງ​ເປັນຜູ້ພິພາກສາ**

ການສອບເສັງ​ເປັນຜູ້ພິພາກສາ ມີ ດັ່ງນີ້**:**

1. ການສອບເສັງ ເປັນຜູ້ພິພາກສາ ຊັ້ນໜຶ່ງ;
2. ການສອບເສັງ ເປັນຜູ້ພິພາກສາ ຊັ້ນສີ່.

ລາຍລະອຽດຂອງການສອບເສັງເປັນ ຜູ້ພິພາກສາ ຊັ້ນໜຶ່ງ ແລະ ຊັ້ນສີ່ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 19 (ປັບປຸງ)​ ເງື່ອນ​ໄຂຂອງຜູ້ສອບເສັງ ເປັນຜູ້​ພິພາກສາ ຊັ້ນ​ໜຶ່ງ**

ຜູ້ສອບເສັງເປັນຜູ້ພິພາກສາ ຊັ້ນໜຶ່ງ ຕ້ອງມີເງື່ອນໄຂ ດັ່ງນີ້:

1. ໄດ້ຮັບການ​ແຕ່ງ​ຕັ້ງ ເປັນ​ຜູ້​ຊ່ວຍ​ຜູ້​ພິພາກສາ ສາມປີ ຂຶ້ນໄປ;​
2. ມີໃບ​ຢັ້ງຢືນ​ການ​ປະ​ເມີນ​ຜົນ​ການ​ປະຕິບັດໜ້າທີ່ ໃນການເປັນຜູ້ຊ່ວຍຜູ້ພິພາກສາ ໃນລະດັບດີ;
3. ໄດ້ຮັບການສະເໜີ ແລະ ຢັ້ງຢືນຈາກຜູ້ພິພາກສາ ທີ່ຜູ້ຊ່ວຍຜູ້ພິພາກສາ ດັ່ງກ່າວຂຶ້ນກັບ;
4. ມີການສະເໜີ ຈາກປະທານສານປະຊາຊົນ ຫຼື ສານທະຫານ ທີ່ກ່ຽວຂ້ອງ ຕາມການເຫັນດີຂອງຄະນະປະທານ.

**ມາດຕາ ​20 (​ປັບປຸງ) ​ເງື່ອນ​ໄຂຂອງຜູ້ສອບເສັງ ເປັນຜູ້​ພິພາກສາ ຊັ້ນ​ສີ່**

ຜູ້ສອບເສັງເປັນຜູ້ພິພາກສາ ຊັ້ນສີ່ ຕ້ອງມີເງື່ອນໄຂ ດັ່ງນີ້:

1. ເຄີຍດໍາລົງຕໍາແໜ່ງ ປະທານ ຫຼື ຮອງປະທານ ສານປະຊາຊົນພາກ, ຮອງປະທານສານທະຫານຂັ້ນ ສູງ, ປະທານ ຫຼື ຮອງປະທານ ສານທະຫານພາກ, ແຂວງ, ນະຄອນຫຼວງ,ປະທານ ຫຼື ຮອງປະທານ ສານປະຊາ ຊົນແຂວງ, ນະຄອນຫຼວງ ແລະ ປະທານສານປະຊາຊົນເຂດ;
2. ເປັນຜູ້ພິພາກສາ ຊັ້ນສາມ ມາແລ້ວ ຫ້າປີ ຂຶ້ນໄປ;
3. ມີໃບ​ຢັ້ງຢືນ​ການ​ປະ​ເມີນ​ຜົນ​ການ​ປະຕິບັດໜ້າທີ່ ໃນລະດັບດີ;
4. ໄດ້ຮັບການສະເໜີຈາກ​ຄະນະປະທານ​ສານ​ປະຊາຊົນ ຫຼື ສານທະຫານ ທີ່​ກ່ຽວຂ້ອງ;
5. ມີຂໍ້ຕົກລົງຈາກປະທານສານປະຊາຊົນສູງສຸດ ຕາມການເຫັນດີຂອງສະພາຜູ້ພິພາກສາ.

**ມາດຕາ 21 (ປັບປຸງ) ຄະນະ​ກຳມະການ​ສອບ​ເສັງຜູ້ພິພາກສາ ຊັ້ນໜຶ່ງ**

ຄະນະກຳມະການສອບເສັງ ຜູ້ພິພາກສາຊັ້ນໜຶ່ງ ປະກອບດ້ວຍ:

1. ຮອງປະທານ​ສານ​ປະຊາຊົນ​ສູງ​ສຸດ ເປັນ​ປະທານ;
2. ຫົວໜ້າກົມຈັດຕັ້ງ-ພະນັກງານ ສານປະຊາຊົນສູງສຸດ ເປັນຮອງປະທານ;
3. ຫົວໜ້າສະ​ຖາ​ບັນ​ຄົ້ນຄວ້າ ​ແລະ ຝຶກ​ອົບຮົມ ສານ​ປະຊາຊົນ​ສູງ​ສຸດ ເປັນກຳມະການ;
4. ຫົວໜ້າ​ກົມ​ຄຸ້ມ​ຄອງ​ວິຊາ​ການ ​ແລະ​ ສະຖິຕິ​ສານ ສານ​ປະຊາຊົນ​ສູງ​ສຸດ ເປັນກຳມະການ;​
5. ຫົວໜ້າກົມ​ກວດກາ ສານ​ປະຊາຊົນ​ສູງ​ສຸດ ເປັນ​ກຳມະການ;
6. ສະມາຊິກສະພາ​ຜູ້​ພິພາກສາ ຈຳນວນໜຶ່ງ​ ເປັນກຳມະການ.

ຄະນະກໍາມະການສອບເສັງຜູ້ພິພາກສາ ຊັ້ນໜຶ່ງ ມີກອງເລຂາຂອງຕົນ. ຄະນະກໍາມະການ ແລະ ກອງເລຂາດັ່ງກ່າວ ໄດ້ຮັບການແຕ່ງຕັ້ງຈາກປະທານສານປະຊາຊົນສູງສຸດ.

**ມາດຕາ 22 (​ປັບປຸງ) ຄະນະກໍາມະການສອບເສັງຜູ້ພິພາກສາ ຊັ້ນສີ່**

ຄະນະກໍາມະການສອບເສັັງ ຜູ້ພິພາກສາ ຊັ້ນສີ່ ປະກອບດ້ວຍ:

1. ປະທານສານປະຊາຊົນສູງສຸດ ເປັນປະທານ;
2. ຮອງປະທານກໍາມາທິການຍຸຕິທໍາ ສະພາແຫ່ງຊາດ ເປັນຮອງປະທານ;
3. ຮອງລັດຖະມົນຕີ ກະຊວງຍຸຕິທຳ ເປັນກຳມະການ;
4. ຮອງລັດຖະມົນຕີ ກະຊວງພາຍໃນ ເປັນກຳມະການ;
5. ສະມາຊິກສະພາຜູ້ພິພາກສາ ຈຳນວນໜຶ່ງ ເປັນກຳມະການ;
6. ຫົວໜ້າກົມຈັດຕັ້ງ-ພະນັກງານ ສານປະຊາຊົນສູງສຸດ ເປັນກຳມະການ.

ຄະນະກໍາມະການສອບເສັງ ຜູ້ພິພາກສາ ຊັ້ນສີ່ ມີກອງເລຂາຂອງຕົນ. ຄະນະກໍາມະການ ແລະ ກອງເລຂາ ດັ່ງກ່າວ ໄດ້ຮັບການແຕ່ງຕັ້ງຈາກຄະນະປະຈຳສະພາແຫ່ງຊາດ.

**ມາດຕາ 23 (ປັບປຸງ) ສິດ ​ແລະ ໜ້າທີ່ ຂອງ​ຄະນະ​ກຳມະການສອບ​ເສັງ ຜູ້ພິພາກສາ ຊັ້ນໜຶ່ງ ແລະ ຊັ້ນສີ່**

ຄະນະກໍາມະການສອບເສັງ ຜູ້ພິພາກສາ ຊັ້ນໜຶ່ງ ແລະ ຊັ້ນສີ່ ມີ ສິດ ແລະ ໜ້າທີ່ ດັ່ງນີ້:

1. ຮັບຟັງການລາຍງານ ແລະ ສະເໜີບັນຊີລາຍຊື່ ຜູ້ສອບເສັງທີ່ມີເງື່ອນໄຂ;
2. ຄົ້ນຄວ້າ, ພິຈາລະນາ ແລະ ຄັດເລືອກຜູ້ສອບເສັງ;
3. ຄົ້ນຄວ້າ​ເນື້ອ​​ໃນ ​ແລະ ອອກ​ຫົວຂໍ້​​ສອບ​ເສັງ;
4. ດໍາ​ເນີນ​ການ​ສອບ​ເສັງ, ກວດບົດສອບເສັງ ແລະ ໃຫ້ຄະແນນ;
5. ລາຍງານ ແລະ ປະກາດ​ຜົນ​ການ​ສອບ​ເສັງ;
6. ນໍາ​ໃຊ້​ສິດ ​ແລະ ປະຕິບັດໜ້າທີ່​ອື່ນ ຕາມການມອບໝາຍ ຂອງປະທານສານປະຊາຊົນສູງສຸດ ແລະ ຄະນະປະຈຳສະພາແຫ່ງຊາດ.

**ພາກທີ III**

**ການແຕ່ງຕັ້ງ, ສິດ ແລະ ໜ້າທີ່, ການຍົກຍ້າຍ,**

**ການສັບປ່ຽນບ່ອນປະຈໍາການ, ການປົດຕໍາແໜ່ງ, ການທຽບຊັ້ນ ແລະ**

**ການເລື່ອນຊັ້ນ ຂອງຜູ້ພິພາກສາ**

**ໝວດທີ 1**

**ການແຕ່ງຕັ້ງ, ສິດ ແລະ ໜ້າ​ທີ່ ຂອງຜູ້ພິພາກສາ**

**ມາດຕາ 24 (ປັບປຸງ) ການ​ແຕ່ງ​ຕັ້ງ ຜູ້ພິພາກສາ**

ຜູ້ພິພາກສາ ຖືກແຕ່ງຕັ້ງ ໂດຍຄະນະປະຈຳສະພາແຫ່ງຊາດ ຕາມການສະເໜີຂອງປະທານສານປະຊາຊົນ ສູງສຸດ.

ຂັ້ນຕອນ, ການປະກອບເອກະສານ ການສະເໜີແຕ່ງຕັ້ງຜູ້ພິພາກສາ, ພິທີການ​ປະກາດ ​ແລະ ການ​ມອບ​ມະຕິ​ແຕ່ງ​ຕັ້ງ​ຜູ້​ພິພາກສາ ​ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 25 (ປັບປຸງ) ສິດ ​ແລະ ໜ້າທີ່ລວມ ຂອງ​ຜູ້​ພິພາກສາ**

**ຜູ້ພິພາກສາ ມີ ສິດ ແລະ ໜ້າທີ່ລວມ ດັ່ງນີ້:**

1. ກໍານົດ​ແຜນການ​ຄົ້ນ​ຄວ້າ​ຄະດີ ທີ່​ຕົນ​ຮັບຜິດຊອບ;
2. ເກັບ​ກຳ​ຂໍ້​ມູນຫຼັກຖານ​ກ່ຽວກັບ​ຄະດີ;
3. ຄົ້ນຄວ້າ​ສຳນວນ​ຄະດີ​ທີ່​ໄດ້​ຮັບ​ມອບໝາຍ;
4. ຕົກລົງ​ໃຫ້​ຈ່າ​ສານ​ອອກໝາຍຮຽກຄູ່​ຄວາມ ຫຼື ຜູ້​ເຂົ້າ​ຮ່ວມ​ອື່ນ ​​ເຂົ້າ​ມາ​ໃຫ້ການ ​ແລະ ຊີ້​ແຈງ​ກ່ຽວກັບ​ຄະດີ;
5. ເອົາ​ຄຳ​ໃຫ້ການ​ຂອງ​ຄູ່​ຄວາມ ​ແລະ ບຸກຄົນ​ອື່ນທີ່​ເຂົ້າ​ຮ່ວມ​ໃນ​ການ​ດຳ​ເນີນ​ຄະດີ;
6. ໄກ່​ເກ່ຍ ຫຼື ທໍາການ​ຊ້ອງໜ້າຄູ່​ຄວາມ​ໃນ​ຄະດີ;
7. ຕົກລົງ​ເລື່ອນ ຫຼື ​ໂຈະ​ການ​ດຳ​ເນີນ​ຄະດີ;
8. ອອກ​ຄຳ​ສັ່ງ, ຄຳ​ຊີ້​ຂາດ ຫຼື ນຳ​ໃຊ້​ມາດ​ຕະການ​ໃດໜຶ່ງ;
9. ນັ່ງ​ເປັນປະທານ ຫຼື ປະກອບເປັນ ​ຄະນະ​ສານ​ຕັດສີນ​ຄະດີ;
10. ຂຽນຄໍາ​ຕັດສີນ, ຄຳ​ພິພາກສາ ​ຄະດີ​ທີ່​ຕົນ​ຮັບຜິດຊອບ;
11. ລົງ​ລາຍ​ເຊັນ​ໃນ ​ຄຳ​ສັ່ງ, ຄຳ​ຊີ້​ຂາດ, ຄຳ​ຕັດສີນ, ຄຳ​ພິພາກສາ ​ແລະ ນິຕິ​ກຳ​ອື່ນ ທີ່ຢູ່​ໃນ​ຂອບເຂດຄວາມຮັບຜິດຊອບ​ຂອງ​ຕົນ;
12. ໄດ້​ຮັບ​ການ​ບຳລຸງ, ຍົກ​ລະດັບ​ ກ່ຽວກັບ​ວຽກງານຂອງ​ຜູ້​ພິພາກສາ;
13. ໄດ້​ຮັບ​ການ​ປົກ​ປ້ອງ​ຕາມ​ກົດໝາຍຈາກ​ການ​ ນາບຂູ່, ທຳຮ້າຍ​ຮ່າງກາຍ, ສຸຂະພາບ, ຊີວິດ ແລະ ກຽດສັກສີ ​ເນື່ອງ​ຈາກ​ການ​ປະຕິບັດໜ້າທີ່​ຂອງຕົນ;
14. ໄດ້ຮັບການແຕ່ງຕັ້ງ ​ໃຫ້​ດຳລົງ​ຕໍາ​ແໜ່ງບໍລິຫານ​ໃດໜຶ່ງ ຂອງສານປະຊາຊົນ​ແຕ່ລະ​ຂັ້ນ;
15. ປົກປ້ອງສິດ ແລະ ຜົນປະໂຫຍດອັນຊອບທຳຂອງພົນລະເມືອງ;
16. ນໍາໃຊ້​ສິດ ​ແລະ ປະຕິບັດໜ້າທີີ່ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 26 (ໃໝ່) ສິດ ແລະ ໜ້າທີ່ສະເພາະ ຂອງຜູ້ພິພາກສາ ຊັ້ນໜຶ່ງ**

ຜູ້​ພິພາກສາ ​ຊັ້ນໜຶ່ງ ​ນັ່ງເປັນປະທານ ຫຼື ປະກອບ ເປັນຄະນະສານຕັດສີນ ຢູ່ສານປະຊາຊົນເຂດ ແລະ ສານທະຫານ ແຂວງ, ນະຄອນຫຼວງ, ເປັນຄະນະສານຕັດສີນຂັ້ນຕົ້ນ ຢູ່ສານປະຊາຊົນ ແຂວງ, ນະຄອນຫຼວງ ແລະ ສານທະຫານພາກ.

**ມາດຕາ 27 (ໃໝ່) ສິດ ແລະ ໜ້າທີ່ສະເພາະ ຂອງຜູ້ພິພາກສາ ຊັ້ນສອງ**

ຜູ້​ພິພາກສາ ຊັ້ນສອງ ນັ່ງເປັນປະທານ ຫຼື ປະກອບ ເປັນຄະນະສານຕັດສີນ ເປັນຂັ້ນຕົ້ນ ແລະ ຂັ້ນອຸທອນ ຢູ່ສານປະຊາຊົນ ແຂວງ, ນະຄອນຫຼວງ ແລະ ສານທະຫານພາກ, ນັ່ງເປັນປະທານ ຫຼື ປະກອບເປັນຄະນະສານຕັດສີນເປັນຂັ້ນຕົ້ນ ຢູ່ສານປະຊາຊົນເຂດ ແລະ ສານທະຫານ ແຂວງ, ນະຄອນຫຼວງ ປະກອບເປັນຄະນະສານຕັດສີນ ຂັ້ນອຸທອນ ຢູ່ສານປະຊາຊົນພາກ ແລະ ສານທະຫານຂັ້ນສູງ.

**ມາດຕາ 28 (ໃໝ່) ສິດ ແລະ ໜ້າທີ່ສະເພາະ ຂອງຜູ້ພິພາກສາ ຊັ້ນສາມ**

ຜູ້​ພິພາກສາ ຊັ້ນສາມ ນັ່ງເປັນປະທານ ຫຼື ປະກອບ ເປັນຄະນະສານຕັດສີນ ເປັນຂັ້ນອຸທອນ ແລະ ຂັ້ນລົບລ້າງ ຢູ່ສານປະຊາຊົນພາກ ແລະ ສານທະຫານຂັ້ນສູງ, ນັ່ງເປັນປະທານ ຫຼື ປະກອບ ເປັນຄະນະສານຕັດສີນ ເປັນຂັ້ນອຸທອນ ຫຼື ເປັນຂັ້ນຕົ້ນ ຢູ່ສານປະຊາຊົນ ແຂວງ, ນະຄອນຫຼວງ ຫຼື ສານປະຊາຊົນເຂດ ແລະ ສານທະຫານພາກ ແລະ ແຂວງ, ນະຄອນຫຼວງ.

**ມາດຕາ 29 (ໃໝ່) ສິດ ແລະ ໜ້າທີ່ສະເພາະ ຂອງຜູ້ພິພາກສາ ຊັ້ນສີ່**

ຜູ້​ພິພາກສາ ​ຊັ້ນ​ສີ່ ນັ່ງເປັນປະທານ ຫຼື ປະກອບ ເປັນຄະນະສານຕັດສີນ ເປັນຂັ້ນລົບລ້າງ ຢູ່ສານປະຊາ ຊົນສູງສຸດ, ສານປະຊາຊົນພາກ ແລະ ສານທະຫານຂັ້ນສູງ, ນັ່ງເປັນປະທານ ຄະນະສານຕັດສີນ ຂັ້ນອຸທອນ ຫຼື ຂັ້ນຕົ້ນ ຢູ່ສານປະຊາຊົນ ພາກ, ແຂວງ, ນະຄອນຫຼວງ, ຢູ່ສານປະຊາຊົນເຂດ, ສານທະຫານ ພາກ ແລະ ແຂວງ, ນະຄອນຫຼວງ.

**ໝວດທີ 2**

**ການຍົກຍ້າຍ, ການສັບປ່ຽນບ່ອນປະຈໍາການ ແລະ ການປົດຕໍາແໜ່ງ ຜູ້ພິພາກສາ**

**ມາດຕາ 30 ການຍົກຍ້າຍຜູ້ພິພາກສາ**

ຜູ້ພິພາກສາ ຖືກຍົກຍ້າຍ​ໄປ​ຮັບ​ໜ້າ​ທີ່​ໃໝ່ໃນຂະແໜງການ ຫຼື ຂົງເຂດອື່ນ ໂດຍຄະນະປະຈໍາສະພາແຫ່ງຊາດ ຕາມການສະເໜີ ຂອງປະທານສານປະຊາຊົນສູງສຸດ.

ໃນກໍລະນີຖືກຍົກຍ້າຍກັບຄືນນັ້ນ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 48 ຂອງກົດໝາຍສະບັບນີ້.

**ມາດຕາ 31 (ປັບປຸງ) ການສັບປ່ຽນບ່ອນປະຈໍາການຂອງຜູ້ພິພາກສາ**

ຜູ້ພິພາກສາ ຖືກສັບປ່ຽນບ່ອນປະຈໍາການ ພາຍໃນສານປະຊາຊົນ ໂດຍປະທານສານປະຊາຊົນສູງສຸດ.

ສໍາລັບຜູ້ພິພາກສາສານທະຫານ ຖືກສັບປ່ຽນບ່ອນປະຈໍາການພາຍໃນສານທະຫານ ໂດຍລັດຖະມົນຕີກະຊວງປ້ອງກັນປະເທດ.

**ມາດຕາ 32 (ປັບປຸງ) ການປົດຕໍາແໜ່ງຜູ້ພິພາກສາ**

ຜູ້ພິພາກສາ ຖືກປົດຕໍາແໜ່ງ ໂດຍຄະນະປະຈໍາສະພາແຫ່ງຊາດ ຕາມການສະເໜີຂອງ ປະທານສານປະຊາ ຊົນສູງສຸດ.

ສຳລັບຂັ້ນຕອນ ການປົດຕຳແໜ່ງຜູ້ພິພາກສາ ໄດ້ກຳນົດໄວ້ໃນລະບຽບການຕ່າງຫາກ.

**ໝວດທີ 3**

**​ການ​ທຽບ​ຊັ້ນ ແລະ ການເລື່ອນຊັ້ນ ຜູ້ພິພາກສາ**

**ມາດຕາ 33 (ໃໝ່) ການທຽບຊັ້ນຜູ້ພິພາກສາ ຕາມຕໍາແໜ່ງບໍລິຫານ**

ຊັ້ນຜູ້ພິພາກສາ ໃຫ້ທຽບຕາມຕໍາແໜ່ງບໍລິຫານ ດັ່ງນີ້:

1. ຜູ້ພິພາກສາ ຊັ້ນໜຶ່ງ ທຽບເທົ່າພະນັກງານ ຕຳແໜ່ງບໍລິຫານ ປະເພດ 5;
2. ຜູ້ພິພາກສາ ຊັ້ນສອງ ທຽບເທົ່າພະນັກງານ ຕຳແໜ່ງບໍລິຫານ ປະເພດ 4;
3. ຜູ້ພິພາກສາ ຊັ້ນສາມ ທຽບເທົ່າພະນັກງານ ຕຳແໜ່ງບໍລິຫານ ປະເພດ 3;
4. ຜູ້ພິພາກສາ ຊັ້ນສີ່ ທຽບເທົ່າພະນັກງານ ຕຳແໜ່ງບໍລິຫານ ປະເພດ 2.

**ມາດຕາ 34 (​ໃໝ່) ການ​ທຽບ​ຊັ້ນຜູ້​ພິພາກສາ**

ການທຽບຊັ້ນຜູ້ພິພາກສາ ໃຫ້ປະຕິບັດ ດັ່ງນີ້:

1. ຜູ້ຖືກແຕ່ງຕັ້ງເປັນ ປະທານ, ຮອງປະທານ ສານປະຊາຊົນພາກ; ປະທານ, ຮອງປະທານ ສານປະຊາຊົນແຂວງ, ນະຄອນຫຼວງ, ປະທານສານປະຊາຊົນເຂດ; ຮອງປະທານສານທະຫານຂັ້ນສູງ; ປະທານ, ຮອງປະທານ ສານທະຫານ ພາກ, ແຂວງ, ນະຄອນຫຼວງ ໃຫ້ທຽບ ເປັນຜູ້ພິພາກສາ ຊັ້ນສາມ ນັບແຕ່ວັນແຕ່ງຕັ້ງ ເປັນຕົ້ນໄປ;
2. ຮອງປະທານສານປະຊາຊົນເຂດ ໃຫ້ທຽບ ເປັນຜູ້ພິພາກສາຊັ້ນສອງ ນັບແຕ່ວັນແຕ່ງຕັ້ງ ເປັນຕົ້ນໄປ;
3. ຜູ້ຖືກແຕ່ງຕັ້ງເປັນ ຫົວໜ້າ ຫຼື ຮອງຫົວໜ້າກົມ ທີ່ເຄີຍເປັນຜູ້ພິພາກສາມາກ່ອນ ໃຫ້ທຽບເປັນ ຜູ້ພິພາກສາ ຊັ້ນສາມ ນັບແຕ່ວັນແຕ່ງຕັ້ງ ເປັນຕົ້ນໄປ;
4. ຜູ້ຖືກແຕ່ງຕັ້ງເປັນ ຫົວໜ້າພະແນກ ທີ່ເຄີຍເປັນຜູ້ພິພາກສາມາກ່ອນ ໃຫ້ທຽບເປັນຜູ້ພິພາກສາ ຊັ້ນສອງ ນັບແຕ່ວັນແຕ່ງຕັ້ງ ເປັນຕົ້ນໄປ.

**ມາດຕາ 35 (ປັບປຸງ) ການ​ເລື່ອນ​ຊັ້ນຜູ້ພິພາກສາ**

ຜູ້ພິພາກສາ ຊັ້ນໜຶ່ງ ຖືກເລື່ອນເປັນຜູ້ພິພາກສາ ຊັ້ນສອງ ແລະ ຜູ້ພິພາກສາ ຊັ້ນສອງ ຖືກເລື່ອນເປັນຜູ້ພິພາກສາ ຊັ້ນສາມ ໂດຍປະທານສານປະຊາຊົນສູງສຸດ ຕາມການເຫັນດີຂອງສະພາຜູ້ພິພາກສາ.

ຂັ້ນຕອນ ແລະ ການປະກອບເອກະສານ ສະເໜີເລື່ອນຊັ້ນຜູ້ພິພາກສາ ໄດ້ກຳນົດໄວ້ໃນ​ລະບຽບການຕ່າງຫາກ.

**ພາກ​ທີ IV**

**ຈັນຍາບັນ, ຈັນຍາທຳ ແລະ ການຝືກອົບຮົມ**

**ໝວດທີ 1**

**ຈັນຍາບັນ ແລະ ຈັນຍາທໍາ**

**ມາດຕາ 36 ຈັນ​ຍາ​ບັນ ຂອງ​ຜູ້ພິພາກສາ**

ຈັນ​ຍາ​ບັນຂອງ​ຜູ້​ພິພາກສາ ປະກອບ​ດ້ວຍ:

1. ຈັນ​ຍາ​ບັນ​ ຕໍ່​ຕົນ​ເອງ;
2. ຈັນ​ຍາ​ບັນ​ ຕໍ່​ວິຊາ​ຊີບ;
3. ຈັນ​ຍາ​ບັນ​ ຕໍ່​ການຈັດ​ຕັ້ງ;
4. ຈັນ​ຍາ​ບັນ​ ຕໍ່​ປະຊາຊົນ ​ແລະ ສັງຄົມ.

ແຕ່ລະຈັນຍາບັນ ຂອງຜູ້ພິພາກສາ ໃຫ້ປະຕິບັດຕາມຈັນຍາບັນ ຕາມທີ່ໄດ້ກຳນົດໄວ້ໃນກົດໝາຍ ວ່າດ້ວຍພະນັກງານ-ລັດຖະກອນ.

**ມາດຕາ 37 ຈັນຍາທໍາ ຂອງ​ຜູ້ພິພາກສາ**

ຜູ້​ພິພາກສາ ​ຕ້ອງ​ໃຫ້​ຄວາມ​ຍຸຕິ​ທຳ​ແກ່​ຄູ່​ຄວາມ, ປະຕິບັດໜ້າທີ່​ດ້ວຍ​ຄວາມ​ສັດຊື່​ບໍລິສຸດ, ທ່ຽງທຳ, ຖືກຕ້ອງ​ຕາມ​ກົດໝາຍ, ຕາມ​ເຫດການຕົວຈິງ​ຂອງ​ຄະດີ ​ແລະ ປະຕິ​ບັດໜ້າ​ທີ່​ວຽກງານ​ຢ່າງ​ເຂັ້ມ​ງວດ, ຮອບ​ຄອບ, ຄົບ​ຖ້ວນ, ພາວະ​ວິ​ໄສ ​ຕາມ​ກົດໝາຍ, ຍຶດໝັ້ນ​ໃນ​ກຽດສັກ​ສີ​ຂອງສະ​ຖາ​ບັນ​ຕຸລາການ, ຫຼີກ​ເວັ້ນອະຄະຕິ ສີ່ປະການ​ ຄື ການ​ລຳອຽງ ​ເພາະ​ຄວາມ​ຮັກ ​ຄວາມ​ໂກດ, ຄວາມ​ໂລບ, ຄວາມຫຼົງ ​ແລະ ຄວາມ​ຢ້ານກົວ. ພ້ອມ​ດຽວກັນ​ນີ້ ຜູ້​ພິພາກສາ​ ຍັງຕ້ອງ​ມີ​ການ​ປະພຶດທີ່​ດີ ​ແລະ ມີ​ຄວາມ​ອົດທົນ​ສູງ​.

**ມາດຕາ 38 ຄວາມຮັບຜິດຊອບຂອງຜູ້ພິພາກສາ ໃນການດໍາເນີນ ແລະ ພິຈາລະນາຕັດສີນຄະດີ**

ໃນການດຳເນີນ ແລະ ພິຈາລະນາຕັດສີນຄະດີນັ້ນ ຜູ້ພິພາກສາ ມີຄວາມຮັບຜິດຊອບ ດັ່ງນີ້:

1. ຮັບປະກັນການພິຈາລະນາຕັດສີນຄະດີ ທີ່ຕົນຮັບຜິດຊອບນັ້ນ ໃຫ້ຖືກຕ້ອງຕາມກົດໝາຍ ແລະ ເຫດການຕົວຈິງ;
2. ນຳໃຊ້ມາດຕະການທາງກົດໝາຍ ເພື່ອຮັບປະກັນສິດ ແລະ ຜົນປະໂຫຍດຂອງລັດ, ຂອງສັງຄົມ ຫຼື ຂອງຄູ່ຄວາມ;
3. ຮັບຜິດຊອບຕໍ່ ຄໍາສັ່ງ, ຄໍາຊີ້ຂາດ, ຄຳຕັດສີນ, ຄຳພິພາກສາ ທີ່ບໍ່ຖືກຕ້ອງຕາມກົດໝາຍ ໂດຍເຈດ ຕະນາ;
4. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 2**

**ການຝຶກອົບຮົມ**

**ມາດຕາ 39 (ປັບປຸງ) ການຝຶກອົບຮົມຜູ້ພິພາກສາ**

ການ​ຝຶກ​ອົບຮົມຜູ້ພິພາກສາ ​​ມີ ສາມປະ​ເພດ ດັ່ງ​ນີ້:

1. ການຝຶກ​ອົບຮົມຂັ້ນ​ພື້ນຖານ;
2. ການຝຶກ​ອົບຮົມ​ປົກກະຕິ;
3. ການຝຶກ​ອົບຮົມສະເພາະ​.

ການຝຶກອົບຮົມ ດຳເນີນດ້ວຍ ຮູບແບບກັບທີ່ ແລະ/ຫຼື ຮູບແບບທາງໄກດ້ວຍລະບົບເອເລັກໂຕຣນິກ.

**ມາດຕາ 40 (ປັບປຸງ) ການ​ຝຶກ​ອົບຮົມ​ຂັ້ນ​ພື້ນຖານ**

ການຝຶກອົບຮົມຂັ້ນພື້ນຖານ ແມ່ນການຝຶກອົບຮົມໃຫ້ຜູ້ພິພາກສາຊັ້ນໜຶ່ງ ທີ່ໄດ້ຮັບການແຕ່ງຕັ້ງໃໝ່ ໃຫ້ຮັບຮູ້ ແລະ ເຂົ້າໃຈ ດ້ານຄຸນທາດການເມືອງ, ສິນທຳປະຕິວັດ, ຈັນຍາບັນ ຈັນຍາທຳ ຂອງຜູ້ພິພາກສາ ແລະ ​​ວຽກ​ງານ​ທີ່​ຕົນ​ຈະ​ໄດ້​ປະຕິບັດ ​ໂດຍ​ສະ​ເພາະ ຂັ້ນຕອນການຄົ້ນຄວ້າສຳນວນຄະດີ, ການປະກອບຫຼັກຖານ, ການຊັ່ງຊາຕີລາຄາຫຼັກຖານ, ການກະກຽມຂຶ້ນບັນລັງຕັດສີນຄະດີ, ຂັ້ນຕອນການໄຕ່ສວນ ແລະ ການຄວບຄຸມການດຳເນີນຄະດີໃນທີ່ປະຊຸມສານ, ການລົງຄຳເຫັນໃນຫ້ອງປະຊຸມລັບ, ການຂຽນຄຳຕັດສີນ ແລະ ການປະກາດ ຄຳຕັດສີນໃນທີ່ປະຊຸມສານ.

**ມາດຕາ 41 (ປັບປຸງ) ການ​ຝຶກ​ອົບຮົມ​ປົກກະຕິ**

ການຝຶກອົບຮົມປົກກະຕິແມ່ນ ການຝຶກອົບຮົມໃຫ້ຜູ້ພິພາກສາ ໄດ້ຮັບຮູ້ ແລະ ເຂົ້າໃຈ ກ່ຽວກັບ ກົດໝາຍ, ນິຕິກໍາໃຕ້ກົດໝາຍ ທີ່ສ້າງໃໝ່ ຫຼື ປັບປຸງ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

ການຝຶກອົບຮົມປົກກະຕິ ດຳເນີນຕາມແຜນການ ແລະ ຫຼັກສູດ ທີ່ໄດ້ກຳນົດໄວ້ ຊຶ່ງຈັດຂຶ້ນຢູ່ສະຖາບັນຄົ້ນຄວ້າ ແລະ ຝຶກອົບຮົມ ຂອງສານປະຊາຊົນສູງສຸດ ຫຼື ຢູ່ສານປະຊາຊົນທ້ອງຖິ່ນ.

**ມາດຕາ 42 (ປັບປຸງ) ການ​ຝືກອົບຮົມສະເພາະ**

ການຝຶກອົບຮົມສະເພາະແມ່ນ ການຝຶກອົບຮົມໃຫ້ຜູ້ພິພາກສາ ກ່ຽວກັບຫົວຂໍ້ໃດໜຶ່ງທີ່ຈໍາເປັນ ຫຼື ບັນຫາ ທີ່ພົ້ນເດັ່ນ ຊຶ່ງເກີດຂຶ້ນຫຼາຍໃນສັງຄົມ ເພື່ອຍົກສູງຄຸນນະພາບສະເພາະດ້ານຂອງຜູ້ພິພາກສາ.

**ພາກ​ທີ V**

**ເງິນເດືອນ, ເງິນ​ອຸດ​ໜູນ**

**ມາດຕາ 43 (ປັບປຸງ) ເງິນເດືອນ ແລະ ເງິນອຸດໜູນ**

ເງິນເດືອນ ແລະ ເງິນອຸດໜູນ ຂອງຜູ້ພິພາກສາ ໃຫ້ປະຕິບັດຕາມກົດໝາຍວ່າດ້ວຍພະນັກງານ-ລັດຖະ ກອນ.

ສໍາລັບ ເງິນເດືອນ ແລະ ເງິນອຸດໜູນ ຂອງຜູ້ພິພາກສາ ສານທະຫານ ໃຫ້ປະຕິບັດຕາມລະບຽບການຂອງກະຊວງປ້ອງກັນປະເທດ.

**ມາດຕາ 44 (ປັບປຸງ) ເງິນອຸດໜູນວິຊາຊີບ ຂອງຜູ້ພິພາກສາ**

ຜູ້ພິພາກສາ ຂອງສານປະຊາຊົນ ໄດ້ຮັບເງິນອຸດໜູນວິຊາຊີບ ໃນການເຄື່ອນໄຫວດຳເນີນຄະດີ ຊຶ່ງໄດ້ກຳນົດໄວ້ໃນລະບຽບການຕ່າງຫາກ.

**ພາກທີ VI**

**ການຮັບອຸດໜູນບຳນານ ແລະ ການສິ້ນສຸດ ການເປັນຜູ້ພິພາກສາ**

**ມາ​ດຕາ 45 (ປັບປຸງ) ການຮັບອຸດໜູນບໍານານ**

ການຮັບອຸດໜູນບຳນານຂອງຜູ້ພິພາກສາ ໃຫ້ປະຕິບັດຕາມທີ່​ໄດ້​ກຳນົດ​ໄວ້​ໃນກົດໝາຍວ່າ​ດ້ວຍ​ພະນັກ ງານ-ລັດຖະກອນ.

ສຳລັບ ຜູ້ພິພາກສາ ຊັ້ນສາມ ແລະ ຊັ້ນສີ່ ທີ່ມີອາຍຸຮອດກະສຽນບຳນານແລ້ວ ສາມາດສືບຕໍ່ ເປັນຜູ້ພິພາກສາອາວຸໂສ ແຕ່ບໍ່ມີຕຳແໜ່ງບໍລິຫານ ແລະ ອາຍຸບໍ່ໃຫ້ເກີນ ຫົກສິບຫ້າປີ ແລະ ຕ້ອງມີເງື່ອນໄຂ ດັ່ງນີ້:

1. ມີຄວາມຕ້ອງການ ຂອງການຈັດຕັ້ງ;
2. ມີຄວາມສະໝັກໃຈ ຢ່າງເປັນລາຍລັກອັກສອນ;
3. ມີສຸຂະພາບດີ.

ສໍາລັບ ສິດ ແລະ ໜ້າທີ່ ຂອງຜູ້ພິພາກສາອາວຸໂສ ໄດ້ກໍານົດໄວ້ໃນລະບຽບການຕ່າງຫາກ.

**ມາ​ດຕາ 46 (ປັບປຸງ) ການສິ້ນສຸດການເປັນຜູ້ພິພາກສາ**

ການເປັນຜູ້ພິພາກສາ ຈະສິ້ນສຸດລົງ ໃນກໍລະນີໃດໜຶ່ງ ດັ່ງນີ້:

1. ການລາອອກ;
2. ການເສຍສັນຊາດລາວ;
3. ການປະລະໜ້າທີ່;
4. ການຖືກປົດຕໍາແໜ່ງ ຫຼື ການຖືກໄລ່ອອກ;
5. ການຍົກຍ້າຍໄປຮັບໜ້າທີ່ໃໝ່ ໃນຂະແໜງການ ຫຼື ຂົງເຂດອື່ນ;
6. ການເສຍກໍາລັງແຮງງານ;
7. ການຮັບອຸດໜູນບໍາບານ;
8. ການເສຍຊີວິດ.

**ພາກທີ VII**

**ການຄຸ້ມຄອງ ແລະ ການປົກປ້ອງຜູ້ພິພາກສາ**

**ໝວດທີ 1**

**ການຄຸ້ມຄອງຜູ້ພິພາກສາ**

**ມາດຕາ 47 (ປັບປຸງ) ການຄຸ້ມຄອງຜູ້ພິພາກສາ**

ຄະນະປະຈຳສະພາແຫ່ງຊາດ ເປັນຜູ້ຄຸ້ມຄອງຜູ້ພິພາກສາທົ່ວປະເທດ ໂດຍໃຫ້:

1. ສານປະຊາຊົນສູງສຸດ ຄຸ້ມຄອງຜູ້ພິພາກສາ ແຕ່ລະຊັ້ນ ຂອງສານປະຊາຊົນທຸກຂັ້ນ;
2. ສານປະຊາຊົນພາກ ຄຸ້ມຄອງຜູ້ພິພາກສາຂອງຕົນ ແລະ ຜູ້ພິພາກສາຂອງສານປະຊາຊົນ ແຂວງ, ນະຄອນຫຼວງ ທີ່ຂຶ້ນກັບຕົນ;
3. ສານປະຊາຊົນ ແຂວງ, ນະຄອນຫຼວງ ຄຸ້ມຄອງຜູ້ພິພາກສາຂອງຕົນ ແລະ ຜູ້ພິພາກສາຂອງສານປະຊາຊົນເຂດ ທີ່ຂຶ້ນກັບຕົນ;
4. ສານປະຊາຊົນສູງສຸດ ແລະ ກະຊວງປ້ອງກັນປະເທດ ຄຸ້ມຄອງຜູ້ພິພາກສາຂອງສານທະຫານ.

ການຄຸ້ມຄອງຜູ້ພິພາກສາ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 48 (ປັບປຸງ)** **ການຮັບຕໍາແໜ່ງ ຂອງຜູ້ພິພາກສາຄືນໃໝ່**

ຜູ້ພິພາກສາທີ່ໄດ້ຖືກຍົກຍ້າຍໄປປະຈຳການຢູ່ຂະແໜງການ ຫຼື ຂົງເຂດອື່ນ ເມື່ອກັບຄືນມາປະຈຳການຢູ່ສານປະຊາຊົນນັ້ນ ຈະໄດ້ຮັບຮອງການເປັນຜູ້ພິພາກສາຄືນໃໝ່ ຕາມການຕົກລົງຂອງຄະນະປະຈຳສະພາແຫ່ງຊາດ ບົນພື້ນຖານການສະເໜີຂອງປະທານສານປະຊາຊົນສູງສຸດ ດ້ວຍການເຫັນດີຂອງສະພາຜູ້ພິພາກສາ ໂດຍບໍ່ຈຳເປັນຕ້ອງຜ່ານການສອບເສັງອີກ.

ການ​ຮັບ​ຕໍາ​ແໜ່​ງຂອງຜູ້​ພິພາກສາ​ຄືນ​ໃໝ່​ ໄດ້ກໍານົດ​ໄວ້​ໃນລະບຽບການຕ່າງຫາກ.

ສຳລັບ ເງິນເດືອນ, ເງິນອຸດໜູນ ແລະ ເງິນອຸດໜູນວິຊາຊີບ ຂອງຜູ້ກ່ຽວ ໃຫ້ປະຕິບັດຕາມມາດຕາ 43 ແລະ 44 ຂອງກົດໝາຍສະບັບນີ້.

**ໝວດທີ 2**

**ການປົກປ້ອງຜູ້ພິພາກສາ**

**ມາດຕາ 49 (ປັບປຸງ) ການປົກປ້ອງຜູ້ພິພາກສາ**

ຜູ້ພິພາກສາຂອງສານປະຊາຊົນ ໄດ້ຮັບການປົກປ້ອງຕາມກົດໝາຍ ຈາກການແກ້ແຄ້ນ, ນາບຂູ່ຕໍ່ຊີວິດ, ສຸຂະພາບ, ອິດສະລະພາບ, ກຽດສັກສີ, ຊື່ສຽງ, ຊັບສິນສ່ວນຕົວ ຫຼື ຂອງຄອບຄົວ, ການໃສ່ຮ້າຍຜູ້ພິພາກສາ ໂດຍບໍ່ມີເຫດຜົນພຽງພໍ ຫຼື ບໍ່ມີມູນຄວາມຈິງ.

ຜູ້​ພິພາກສາ ​ຈະບໍ່ຖືກດຳເນີນຄະດີອາຍາ ຫຼື ຈັບຕົວ, ກັກຕົວ, ກັກຂັັງ ຖ້າຫາກບໍ່ໄດ້ຮັບການເຫັນດີຈາກຄະນະປະຈຳສະພາແຫ່ງຊາດ ຫຼື ຄະນະປະຈຳສະພາປະຊາຊົນຂັ້ນແຂວງ ຕາມແຕ່ລະກໍລະນີ.

ໃນ​ກໍລະນີ​ ​ຈັບຕົວ, ກັກຕົວ, ກັກຂັງ ​ຜູ້​ພິພາກສາ ​ທີ່ກະ​ທຳ​ຜິດ​ເຊິ່ງໜ້າ ​ຫຼື ຮີບ​ດ່ວນນັ້ນ ເຈົ້າໜ້າທີ່ ທີ່ກ່ຽວ ຂ້ອງ ຕ້ອງ​ລາຍ​ງານປະທານສານປະຊາຊົນທີ່ກ່ຽວຂ້ອງ ເພື່ອລາຍງານຕໍ່ຄະນະປະຈຳສະພາປະຊາຊົນຂັ້ນແຂວງ ຫຼື ຄະນະປະຈຳສະພາແຫ່ງຊາດ ໃນ​ທັນທີ​ ເພື່ອ​ຂໍ​ຄຳ​ເຫັນ​ກ່ຽວ​ກັບ​ການ​ດຳ​ເນີນ​ຄະດີ ​ໃນ​ຂັ້ນ​ຕໍ່​ໄປ; ສຳລັບການຈັບຕົວ, ກັກຕົວ, ກັກຂັງ ຜູ້ພິພາກສາ ທີ່ປະຈຳການຢູ່ສານປະຊາຊົນສູງສຸດ ຕ້ອງລາຍງານປະທານສານປະຊາຊົນສູງສຸດ ແລະ ຄະນະປະຈຳສະພາແຫ່ງຊາດ.

ສຳລັບ ການຈັບຕົວ, ກັກຕົວ, ກັກຂັງ ຜູ້​ພິພາກສາ​ຂອງ​ສານ​ທະຫານ​ນັ້ນ ເຈົ້າໜ້າທີ່ ຕ້ອງ​ລາຍ​ງານ ປະທານສານທະຫານທີ່ກ່ຽວຂ້ອງ ແລະ ປະທານສານທະຫານຂັ້ນສູງ ລາຍ​ງານ ຕໍ່ ​ລັດຖະມົນຕີ​​ກະຊວງ​ປ້ອງ​ກັນ​ປະ​ເທດ, ປະທານສານປະຊາຊົນສູງສຸດ ແລະ ຄະນະປະຈຳສະພາແຫ່ງຊາດ.

**ມາດຕາ 50 (ປັບປຸງ) ການດໍາເນີນຄະດີ ໃສ່ຜູ້ພິພາກສາ**

ນອກຈາກປະຕິບັດຕາມມາດຕາ 49 ຂອງກົດໝາຍສະບັບນີ້ແລ້ວ ໃນການດໍາເນີນຄະດີໃສ່ ຜູ້ພິພາກສານັ້ນ ເຈົ້າໜ້າທີ່ ທີ່ກ່ຽວຂ້ອງ ຍັງຕ້ອງປະຕິບັດຕາມກົດໝາຍວ່າດ້ວຍການດຳເນີນຄະດີອາຍາ ແລະ ກົດໝາຍອື່ນທີ່ກ່ຽວຂ້ອງ.

ໃນກໍລະນີ ຜູ້ພິພາກສາ ທີ່ຖືກກ່າວຫາ ຕໍ່ການປະຕິບັດໜ້າທີ່ ທີ່ຕົນຮັບຜິດຊອບນັ້ນ ຈະຖືກໂຈະຊົ່ວຄາວ ຕາມຂໍ້ຕົກລົງຂອງປະທານສານປະຊາຊົນທີ່ກ່ຽວຂ້ອງ. ຂໍ້ຕົກລົງ ໃຫ້ໂຈະການປະຕິບັດໜ້າທີ່ຂອງຜູ້ກ່ຽວນັ້ນ ມີຜົນບັງຄັບປະຕິບັດນັບແຕ່ວັນລົງລາຍເຊັນເປັນຕົ້ນໄປ.

**ມາດຕາ 51 ການຟື້ນຟູຄືນ ການປະຕິບັດໜ້າທີ່ ຂອງຜູ້ພິພາກສາ**

ການປະຕິບັດໜ້າທີ່ ຂອງຜູ້ພິພາກສາ ທີ່ຖືກໂຈະຊົ່ວຄາວ ຕາມທີ່ໄດ້ກຳນົດໄວ້ໃນມາດຕາ 50 ຂອງກົດໝາຍສະບັບນີ້ ຈະໄດ້ຮັບການຟື້ນຟູຄືນ ເມື່ອສານ​ຫາກໄດ້ຕັດ​ສີນໃຫ້​ຜູ້ກ່ຽວພົ້ນຂໍ້ກ່າວຫາ.

**ພາກທີ VIII**

**ການຕິດຕາມ, ກວດກາ ແລະ ການປະເມີນ ຜູ້ພິພາກສາ**

**ໝວດທີ 1**

**ການຕິດຕາມ, ກວດກາ ຜູ້ພິພາກສາ**

**ມາດຕາ 52 ການຕິດຕາມ, ກວດກາ ຜູ້ພິພາກສາ**

ການຕິດຕາມ, ກວດກາ ຜູ້ພິພາກສາ ແມ່ນ ການຕິດຕາມ, ກວດກາ ການເຄື່ອນໄຫວປະຕິບັດໜ້າທີ່ທາງດ້ານວິຊາການ ແລະ ການປະພຶດ ຂອງຜູ້ພິພາກສາ ໂດຍຄະນະກຳມະການຕິດຕາມ, ກວດກາ ຂອງສານປະຊາຊົນສູງສຸດ, ສານປະຊາຊົນທ້ອງຖິ່ນ, ​ຄະນະ​ປະ​ຈໍາ​ສະພາ​ແຫ່ງ​ຊາດ ຫຼື ຄະນະ​ປະ​ຈໍາ​ສະພາ​ປະຊາຊົນ​ຂັ້ນ​ແຂວງ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ.

**ມາ​ດຕາ 53 (ປັບປຸງ) ຄະນະກໍາມະການຕິດຕາມ, ກວດກາ ຜູ້ພິພາກສາ**

ຄະນະກຳມະການຕິດຕາມ, ກວດກາ ຜູ້ພິພາກສາ ຖືກແຕ່ງຕັ້ງໂດຍປະທານສານປະຊາຊົນສູງສຸດ ຊຶ່ງປະກອບດ້ວຍ ຄະນະກຳມະການຕິດຕາມ, ກວດກາ ຂອງສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ.

**ກ. ຄະນະກຳມະການຕິດຕາມ, ກວດກາ ຂອງສານປະຊາຊົນສູງສຸດ ປະກອບດ້ວຍ:**

1. ຮອງປະທານສານປະຊາຊົນສູງສຸດ ເປັນ​ປະທານ;
2. ຫົວໜ້າກົມກວດກາ ເປັນຮອງປະທານ;
3. ຫົວໜ້າກົມຄຸ້ມຄອງວິຊາການ ແລະ ສະຖິຕິສານ ເປັນກໍາມະການ;
4. ຫົວໜ້າກົມຈັດຕັ້ງ-ພະນັກງານ ເປັນກຳມະການ;
5. ຜູ້ຕາງໜ້າ ສະພາຜູ້ພິພາກສາ ຈໍານວນໜຶ່ງ ເປັນກໍາມະການ;
6. ຜູ້ຕາງໜ້າ ອົງການຈັດຕັ້ງມະຫາຊົນ ເປັນກໍາມະການ.

**ຂ. ຄະນະກຳມະການຕິດຕາມ, ກວດກາ ຂອງສານປະຊາຊົນທ້ອງຖິ່ນ ປະກອບດ້ວຍ:**

1. ປະທານ​ສານ​ປະຊາຊົນ​ທີ່ກ່ຽວຂ້ອງ ເປັນ​ປະທານ;
2. ຫົວໜ້າຂະ​ແໜ​ງຈັດ​ຕັ້ງ ​ແລະ ກວດກາ ສານ​ປະຊາຊົນ​ທີ່ກ່ຽວຂ້ອງ ເປັນ​ຮອງ​ປະທານ;
3. ຜູ້ຕາງໜ້າ ຄະນະປະທານ ສານປະຊາຊົນທີ່ກ່ຽວຂ້ອງຈຳນວນໜຶ່ງ ເປັນກຳມະການ;
4. ຜູ້ຕາງໜ້າ ​ອົງການ​ຈັດ​ຕັ້ງ​ມະຫາຊົນ ສານ​ປະຊາຊົນ​ທີ່ກ່ຽວຂ້ອງ ເປັນ​ກຳມະການ.

**ມາດຕາ 54 ສິດ ແລະ ໜ້າທີ່ ຂອງຄະນະກໍາມະການ ຕິດຕາມ, ກວດກາ**

ຄະນະກຳມະການ ຕິດຕາມ, ກວດກາ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ​ ອອກລະບຽບການ​ ກ່ຽວກັບ​ການ ຕິດຕາມ, ກວດກາ ການ​ປະຕິບັດໜ້າທີ່ ແລະ ການປະພຶດ​ຂອງ​ຜູ້ພິພາກສາ;
2. ເປັນຜູ້ດໍາເນີນການ ​ຕິດຕາມ, ກວດກາ ​ໃນ​ການ​ປະຕິບັດໜ້າທີ່ ​ແລະ ການປະພຶດ ຂອງ​ຜູ້ພິພາກສາ;
3. ຕີລາຄາຄວາມສາມາດ ແຕ່ລະດ້ານໃນການດຳເນີນຄະດີ ແລະ ການປະພຶດຂອງຜູ້ພິພາກສາ;
4. ສັງລວມບັນຊີລາຍຊືື່ຜູ້ພິພາກສາ ທີ່ຕ້ອງບໍາລຸງຍົກລະດັບ ແລ້ວສົ່ງໃຫ້ສະຖາບັນຄົ້ນຄວ້າ ແລະ ຝືກອົບຮົມ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍຂອງປະທານສານປະຊາຊົນສູງສຸດ.

ການຕິດຕາມ, ກວດກາ ຜູ້ພິພາກສາ ຕ້ອງດຳເນີນຢ່າງໜ້ອຍປີລະຄັ້ງ.

**ມາດຕາ 55 ຮູບການ ການຕິດຕາມ, ກວດກາ**

ການຕິດຕາມ, ກວດກາ ມີ ສາມຮູບການ ດັ່ງນີ້:

1. ການຕິດຕາມ, ກວດກາ ປົກກະຕິ ຊຶ່ງແມ່ນ ການຕິດຕາມ, ກວດກາ ຕາມແຜນການທີ່ໄດ້ກໍານົດໄວ້;
2. ການຕິດຕາມ, ກວດກາ ໂດຍແຈ້ງໃຫ້ຮູ້ກ່ອນລ່ວງໜ້າ ຊຶ່ງແມ່ນ ການຕິດຕາມ, ກວດກາ ນອກແຜນການ ເມື່ອເຫັນວ່າມີຄວາມຈຳເປັນ ຊຶ່ງຕ້ອງໄດ້ແຈ້ງໃຫ້ຜູ້ພິພາກສາທີ່ຖືກກວດການັ້ນ ຮູ້ກ່ອນລ່ວງໜ້າ;
3. ການຕິດຕາມ, ກວດກາ ກະທັນຫັນ ຊຶ່ງແມ່ນ ການຕິດຕາມ, ກວດກາ ໂດຍຮີບດ່ວນ ຊຶ່ງບໍ່ໄດ້ແຈ້ງໃຫ້ຜູ້ພິພາກສາທີ່ຖືກກວດການັ້ນ ຮູ້ກ່ອນລ່ວງໜ້າ.

**ໝວດທີ 2**

**ການປະເມີນຜູ້ພິພາກສາ**

**ມາ​ດຕາ 56 (ປັບປຸງ) ການປະເມີນຜູ້ພິພາກສາ**

ການປະເມີນຜູ້ພິພາກສາ ແມ່ນ ການປະເມີນກ່ຽວກັບການປະຕິບັດໜ້າທີ່ ແລະ ການປະພຶດຂອງ ຜູ້ພິພາກສາ ຊຶ່ງດຳເນີນໂດຍຄະນະກຳມະການປະເມີນ.

**ມາ​ດຕາ 57 ຄະນະກໍາມະການປະເມີນ**

ຄະນະກຳມະການປະເມີນ ຖືກແຕ່ງຕັ້ງໂດຍປະທານສານປະຊາຊົນສູງສຸດ ຊຶ່ງປະກອບດ້ວຍ ຄະນະກຳ ມະການປະເມີນ ຂອງສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ.

**ກ. ຄະນະກຳມະການປະເມີນ ຂອງສານປະຊາຊົນສູງສຸດ ປະກອບດ້ວຍ:**

1. ປະທານສານປະຊາຊົນສູງສຸດ ເປັນ​ປະທານ;
2. ຫົວໜ້າກົມຈັດຕັ້ງ-ພະນັກງານ ເປັນຮອງປະທານ;
3. ຫົວໜ້າກົມກວດກາ ເປັນກໍາມະການ;
4. ຫົວໜ້າກົມຄຸ້ມຄອງວິຊາການ ແລະ ສະຖິຕິສານ ເປັນກໍາມະການ;
5. ຜູ້ຕາງໜ້າ ສະພາຜູ້ພິພາກສາ ຈຳນວນໜຶ່ງ ເປັນກໍາມະການ;
6. ຫົວໜ້າ ຄະນະສານ ທີ່ກ່ຽວຂ້ອງ ເປັນກໍາມະການ;
7. ຜູ້ຕາງໜ້າ ອົງການຈັດຕັ້ງມະຫາຊົນ ເປັນກໍາມະການ.

**ຂ. ຄະນະກຳມະການປະເມີນ ຂອງສານປະຊາຊົນທ້ອງຖິ່ນ ປະກອບດ້ວຍ:**

1. ປະທານ​ສານ​ປະຊາຊົນ​ທີ່ກ່ຽວຂ້ອງ ເປັນ​ປະທານ;
2. ຫົວໜ້າຂະ​ແໜ​ງຈັດ​ຕັ້ງ ​ແລະ ກວດກາ ສານ​ປະຊາຊົນ​​ທີ່ກ່ຽວຂ້ອງ ເປັນ​ຮອງ​ປະທານ;
3. ຜູ້ຕາງໜ້າຄະນະປະທານ ຈຳນວນໜຶ່ງ ເປັນກໍາມະການ;
4. ຜູ້ຕາງໜ້າ ຄະນະປະຈຳສະພາປະຊາຊົນຂັ້ນແຂວງ ເປັນກຳມະການ;
5. ຄະນະ​ຈັດ​ຕັ້ງຂັ້ນແຂວງ ຫຼື ຂັ້ນເມືອງ ທີ່ກ່ຽວຂ້ອງ ເປັນກຳມະການ;
6. ຄະນະ​ກວດກາ​​ຂັ້ນແຂວງ ຫຼື ຂັ້ນເມືອງ ທີ່ກ່ຽວຂ້ອງ ເປັນກໍາມະການ;
7. ຜູ້ຕາງໜ້າ ​ອົງການ​ຈັດ​ຕັ້ງ​ມະຫາຊົນ ສານ​ປະຊາຊົນ​​ທີ່ກ່ຽວຂ້ອງ ເປັນ​ກຳມະການ.

**ມາ​ດຕາ 58 (ປັບປຸງ) ສິດ ແລະ ໜ້າທີ່ ຂອງຄະນະກໍາມະການປະເມີນ**

ຄະນະກຳມະການປະເມີນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າອອກລະບຽບການກ່ຽວກັບ ການປະເມີນການປະຕິບັດໜ້າທີ່ ແລະ ການປະພຶດ, ການຍ້ອງຍໍ ແລະ ການລົງວິໄນ;
2. ດໍາເນີນການປະເມີນການປະຕິບັດໜ້າທີ່ ແລະ ການປະພຶດ ເພື່ອຍ້ອງຍໍ ແລະ ລົງວິໄນ;
3. ຂຶ້ນບັນຊີ ແລະ ລາຍງານຜູ້ມີຜົນງານ ແລະ ຜູ້ລະເມີດ ເພື່ອສະເໜີໃຫ້ປະທານສານປະຊາຊົນທີ່ກ່ຽວ ຂ້ອງ ພິຈາລະນາ;
4. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍຂອງປະທານສານປະຊາຊົນສູງສຸດ.

**ມາ​ດຕາ 59 (ປັບປຸງ) ການດໍາເນີນການປະເມີນ**

ການດຳເນີນການປະເມີນ ຜູ້ພິພາກສາ ໃຫ້ດຳເນີນຢ່າງໜ້ອຍ ໜຶ່ງຄັ້ງ ຕໍ່ປີ.

ລະບຽບການກ່ຽວກັບການດຳເນີນການປະເມີນຜູ້ພິພາກສາ ໄດ້ກຳນົດໄວ້ຕ່າງຫາກ.

**ພາກທີ IX**

**ຂໍ້ຫ້າມ**

**ມາດຕາ 60 (ປັບປຸງ) ຂໍ້ຫ້າມສໍາລັບຜູ້ພິພາກສາ**

ຫ້າມ ຜູ້ພິພາກສາ ມີພຶດຕິກໍາ ດັ່ງນີ້:

1. ສວຍໃຊ້ໜ້າທີ່ຕຳແໜ່ງ, ສິດອຳນາດ ເພື່ອຫາຜົນປະໂຫຍດໃຫ້ແກ່ຕົນ, ໝູ່ຄູ່, ພັກພວກ ຫຼື ຍາດພີ່ນ້ອງຂອງຕົນ;
2. ບັງຄັບ ນາບຂູ່, ນຳໃຊ້ສິດ, ປະຕິບັດໜ້າທີ່ ເກີນຂອບເຂດ ຫຼື ລະເມີດລະບຽບການດຳເນີນຄະດີ;
3. ລຳອຽງ ຫຼື ເຂົ້າຂ້າງ ອອກຂາ ທີ່ພາໃຫ້ມີການຕັດສີນ ຫຼື ພິພາກສາຄະດີ ບໍ່ມີຄວາມຍຸຕິທຳ;
4. ກັກສຳນວນຄະດີ, ກົດໜ່ວງ ຖ່ວງດຶງ ເອກະສານ ເພື່ອຫາຜົນປະໂຫຍດ;
5. ເປີດເຜີຍຄວາມລັບ ກ່ອນການຕັດສີນ ຫຼື ພິພາກສາຄະດີ;
6. ທວງ, ຮຽກ, ​​ໃຫ້ ຫຼື ຮັບເອົາ ສິນບົນ;
7. ເປັນທີ່ປຶກສາທາງດ້ານກົດໝາຍ, ພົວພັນກັບຄູ່ຄວາມ ເພື່ອຫາຜົນປະໂຫຍດ;
8. ປິດບັງ, ຊຸກເຊື່ອງເອກະສານ, ຫຼັກຖານທີ່ມີຢູ່ໃນສຳນວນຄະດີ;
9. ສ້າງກຸ່ມກ້ອນ, ເຄືອຂ່າຍ ແລະ ກະທຳສິ່ງໃດສິ່ງໜຶ່ງ ທີ່ພາໃຫ້ການພິຈາລະນາຕັດສີນຄະດີ ບໍ່ຖືກ ຕ້ອງ, ເປັນທຳ;
10. ຫຼິ້ນການພະນັນ ແລະ ດື່ມເຄື່ອງດື່ມທີ່ມີທາດເຫຼົ້າໃນໂມງລັດຖະການ;
11. ສັງກັດຢູ່ສານປະຊາຊົນດຽວກັນ ຫຼື ສານປະຊາຊົນຂັ້ນຖັດກັນ ກັບ ຜູ້ເປັນ ຜົວ ຫຼື ເມຍ, ລູກ, ຫຼານ ແລະ ສາຍຍາດທາງສາຍເລືອດຂັ້ນສາມ ຂອງຕົນ;
12. ມີພຶດຕິກຳອື່ນ ທີ່ຜິດຕໍ່ຈັນຍາບັນ, ຈັນຍາທຳ ແລະ ເປັນການລະເມີດກົດໝາຍ.

**ມາດຕາ 61 ຂໍ້ຫ້າມສໍາລັບຄະນະກໍາມະການ**

ຫ້າມ ຄະນະກຳມະການ ມີພຶດຕິກຳ ດັ່ງນີ້:

1. ລໍາອຽງ, ເຂົ້າຂ້າງ ອອກຂາ, ບິດເບືອນຄວາມຈິງ, ປົກປິດຂໍ້ມູນຄວາມຈິງ, ຮຽກຮ້ອງຜົນປະໂຫຍດ ຫຼື ຮັບສິນບົນ;
2. ແຊກແຊງ, ກ້າວກ່າຍ, ຂັດຂວາງ ການດໍາ​ເນີນ ຫຼື ການພິຈາລະນາຕັດສີນຄະດີ;
3. ນາບຂູ່, ທໍາຮ້າຍ ຜູ້ພິພາກສາ;
4. ມີການກະທຳ ທີ່ພາໃຫ້ຜູ້ພິພາກສາ ຕັດສີນຄະດີ ບໍ່ມີຄວາມເປັນທໍາ;
5. ໝິ່ນປະໝາດ, ໃສ່ຮ້າຍ ຜູ້ພິພາກສາ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 62 ຂໍ້ຫ້າມສໍາລັບ ບຸກຄົນ, ນິຕິບຸກຄົນ ຫຼື ການຈັດ​ຕັ້ງອື່ນ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ມີພຶດຕິກຳ ດັ່ງນີ້:

1. ແຊກແຊງ, ກ້າວກ່າຍ ແລະ ຂັດຂວາງ ການດໍາເນີນ ແລະ ການພິຈາລະນາຕັດສີນຄະດີ;
2. ນາບຂູ່, ທໍາຮ້າຍ ຜູ້ພິພາກສາ;
3. ມີການກະທໍາ ທີ່ພາໃຫ້ການຕັດສີນຄະດີ ບໍ່ໄດ້ຮັບຄວາມເປັນທໍາ;
4. ໝິ່ນປະໝາດ, ປ້ອຍດ່າ, ນິນທາ, ໃສ່ຮ້າຍ ຜູ້ພິພາກສາ;
5. ປົກປິດ, ເຊື່ອງອໍາ, ທໍາລາຍຫຼັກຖານ ທີ່ກ່ຽວຂ້ອງກັບຄະດີ ຫຼື ປົກປ້ອງຜູ້ກະທໍາຜິດ;
6. ຍົກຍ້າຍຜູ້ພິພາກສາ ຂອງສານປະຊາຊົນໂດຍບໍ່ມີມະຕິ ຂອງຄະນະປະຈໍາສະພາແຫ່ງຊາດ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ພາກທີ X**

**ເຄື່ອງແບບ​, ກາໝາຍ ແລະ ບັດຂອງຜູ້ພິພາກສາ**

**ມາ​ດຕາ 63 ເຄື່ອງແບບຂອງຜູ້ພິພາກສາ**

ເຄື່ອງແບບຂອງຜູ້ພິພາກສາ ມີ ເຄື່ອງແບບ ຊຸດນັ່ງບັນລັງຕັດສີນ ແລະ ຊຸດທາງການຂອງສານ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍສານປະຊາຊົນ.

**ມາ​ດຕາ 64 ກາໝາຍ ແລະ ບັດຂອງຜູ້ພິພາກສາ**

ກາໝາຍຂອງຜູ້ພິພາກສາ ມີ ທະນູບ່າ, ອິນທະນູຄໍ, ປ້າຍຊື່ ແລະ ເຄື່ອງໝາຍສານ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍສານປະຊາຊົນ.

ໃນການປະຕິບັດໜ້າທີ່ທາງການ ຜູ້ພິພາກສາ ມີບັດສະເພາະຂອງຕົນ.

**ພາກທີ XI**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາ​ດຕາ 65 (ປັບປຸງ) ນະໂຍບາຍຕໍ່ຜູ້ມີຜົນງານ**

ຜູ້ພິພາກສາ ທີ່ໄດ້ປະຕິບັດກົດໝາຍສະບັບນີ້ ຢ່າງເຂັ້ມງວດ ເຮັດໃຫ້ການຕັດສີນ ແລະ ພິພາກສາຄະດີ ມີຄວາມຖືກຕ້ອງ ຍຸຕິທຳ ແລະ ຕັ້ງໜ້າພັດທະນາລະບົບສານປະຊາຊົນ ໃຫ້ມີປະສິດທິພາບ, ໂປ່ງໃສ ແລະ ທັນສະໄໝ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ບຸກຄົນອື່ນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ປະຕິບັດກົດໝາຍສະບັບນີ້ຢ່າງເຂັ້ມງວດ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

**ມາ​ດຕາ 66 (ປັບປຸງ) ມາດຕະການຕໍ່ຜູ້ລະເມີດ**

ຜູ້ພິພາກສາ, ບຸກຄົນອື່ນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືຶອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາຕາມກົດໝາຍ.

**ພາກທີ XII**

**ບົດບັນຍັດສຸດທ້າຍ**

**ມາ​ດຕາ 67 ການຈັດຕັ້ງປະຕິບັດ**

ລັດຖະບານ, ຄະນະປະຈຳສະພາແຫ່ງຊາດ, ຄະນະປະຈຳສະພາປະຊາຊົນຂັ້ນແຂວງ ​ແລະ ສານປະຊາຊົນສູງສຸດ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາ​ດຕາ 68 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 16 ມັງກອນ 2024 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍຜູ້ພິພາກສາ ສະບັບເລກທີ 35/ສພຊ, ລົງວັນທີ 10 ພະຈິກ 2017.

**ປະທານສະພາແຫ່ງຊາດ**