

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

*ສະພາແຫ່ງຊາດ* ເລກທີ 60 /ສພຊ ນະຄອນຫຼວງວຽງຈັນ, ວັນທີ 13 ທັນວາ 2018

*ກົດໝາຍ*

*ວ່າດ້ວຍການປະກັນສຸຂະພາບ*

*ພາກທີ* **I**

ບົດບັນຍັດທົ່ວໄປ

ມາດຕາ **1** ຈຸດປະສົງ

**ກົດໝາຍສະບັບນີ້ ກຳນົດ ຫຼັກການ**, **ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ຕິດຕາມກວດກາ ວຽກງານປະກັນສຸຂະພາບ ເພື່ອໃຫ້ການຈັດຕັ້ງປະຕິບັດວຽກງານດັ່ງກ່າວ ເປັນລະບົບ, ມີຄຸນນະພາບ, ມີປະສິດທິພາບ ແລະ ປະສິດທິຜົນ ແນໃສ່ຮັບປະກັນໃຫ້ພົນລະເມືອງລາວ ໄດ້ຮັບການປະກັນສຸຂະພາບ, ເຂົ້າເຖິງການບໍລິການປິ່ນປົວ ຢ່າງສະເໝີພາບ, ເປັນທຳ ແລະ ທົ່ວເຖິງ ສາມາດເຊື່ອມໂຍງກັບ ພາກພື້ນ ແລະ ສາກົນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.**

ມາດຕາ **2** ການປະກັນສຸຂະພາບ

ການປະກັນສຸຂະພາບ ແມ່ນ ການຮັບປະກັນໃຫ້ພົນລະເມືອງລາວ ແລະ ຜູ້ປະກັນຕົນທຸກຄົນ ໄດ້ຮັບການບໍລິການປິ່ນປົວ ເປັນຕົ້ນ ການບໍລິການກວດ ແລະ ບົ່ງມະຕິພະຍາດ, ການປິ່ນປົວທາງການແພດ, ການຟື້ນຟູສະມັດຖະພາບຮ່າງກາຍ, ການສົ່ງເສີມສຸຂະພາບ ແລະ ການກັນພະຍາດ ດ້ວຍການສົມທົບເງິນ ເຂົ້າໃນກອງທຶນປະກັນສຸຂະພາບແຫ່ງຊາດ.

ມາດຕາ **3** ການອະທິບາຍຄໍາສັບ

**ຄຳສັບ ທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. **ສະມາຊິກປະກັນສຸຂະພາບ** ໝາຍເຖິງ ຜູ້ໄດ້ຮັບການຂຶ້ນທະບຽນເປັນສະມາຊິກປະກັນສຸຂະ ພາບ ແລະ ມີບັດສະມາຊິກປະກັນສຸຂະພາບ;
2. **ຜູ້​ປະກອບ​ອາຊີບ​ສ່ວນ​ບຸກຄົນ** ໝາຍ​ເຖິງ ຜູ້​ເຮັດ​ວຽກ​ໃຫ້​ຕົນ​ເອງ ​ໃນ​ຂົງ​ເຂດ​ຕ່າງໆ ​ເປັນຕົ້ນ ຂົງ ເຂດ ກະສິກຳ, ອຸດສາຫະກໍາ, ການຄ້າ ແລະ ການບໍລິການ;
3. **ສະເລ່ຍຄວາມສ່ຽງ** ໝາຍເຖິງ ການແບ່ງເບົາຄວາມຮັບຜິດຊອບ ກ່ຽວກັບຄ່າໃຊ້ຈ່າຍ ການບໍລິ ການປິ່ນປົວ ເພື່ອຮັບປະກັນໃຫ້ພົນລະເມືອງລາວທຸກຄົນ ສາມາດເຂົ້າເຖິງການບໍລິການປິ່ນປົວ;
4. **ເງິນສົມທົບ** ໝາຍເຖິງ ເງິນທີ່ ລັດຖະບານ, ສະມາຊິກອົງການປະກັນສັງຄົມແຫ່ງຊາດ, ພົນລະ ເມືອງລາວທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ໄດ້​ສົມທົບເຂົ້າກອງທຶນປະກັນສຸຂະພາບແຫ່ງຊາດ;
5. **ສະຖານທີ່ບໍລິການປິ່ນປົວ** ໝາຍເຖິງ ໂຮງໝໍນ້ອຍ, ໂຮງໝໍຊຸມຊົນ, ໂຮງໝໍແຂວງ, ໂຮງໝໍພາກ, ໂຮງໝໍສູນກາງ, ສູນປິ່ນປົວສະເພາະ ແລະ ສະຖານທີ່ບໍລິການປິ່ນປົວອື່ນ ທີ່ກະຊວງສາທາລະນະສຸກ ກໍານົດ;
6. **ສະມາຊິກອົງການປະກັນສັງຄົມແຫ່ງຊາດ** ໝາຍເຖິງ ຜູ້ເກີດສິດປິ່ນປົວສຸຂະພາບ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການປະກັນສັງຄົມ;
7. **ໂຄງການສາຍຕັ້ງ** ໝາຍເຖິງ ໂຄງການທີ່ຂຶ້ນກັບກົມທີ່ກ່ຽວຂ້ອງຂອງກະຊວງສາທາລະນະສຸກ ເປັນຕົ້ນ ໂຄງການ ພະຍາດຫຼວງ, ພະຍາດເອດ, ພະຍາດວັນນະໂລກ, ໄຂ້ມາລາເຣຍ;
8. ຜູ້ທຸກຍາກ **ໝາຍເຖິງ ພົນລະເມືອງລາວ ທີ່ຢູ່ໃນບັນຊີຜູ້ທຸກຍາກ ຕາມທີ່ໄດ້ກໍານົດໄວ້ໃນລະ ບຽບການ ກ່ຽວກັບມາດຕະຖານພົ້ນທຸກ ແລະ ມາດຕະຖານພັດທະນາ ໃນແຕ່ລະໄລຍະ;**
9. ຢາສະເພາະດ້ານ **ໝາຍເຖິງ** **ຢາ ໃຊ້ປິ່ນປົວກັບພະຍາດທີ່ມີລັກສະນະສະລັບສັບຊ້ອນ, ພະຍາດ ຊໍາເຮື້ອ ເຊັ່ນ ພະຍາດມະເຮັງ, ປະດົງ ແລະ ເສັ້ນເລືອດຕີບ ຊຶ່ງການນໍາໃຊ້ຢາດັ່ງກ່າວຈໍາເປັນຕ້ອງມີແພດຊ່ຽວ ຊານສະເພາະດ້ານເປັນຜູ້ແນະນໍາ;**
10. ການຟື້ນຟູສະມັດຖະພາບຮ່າງກາຍ **ໝາຍເຖິງ ການໃຫ້ຄຳແນະນໍາ, ຝຶກແອບ ຫຼື ບຳບັດ ເພື່ອເຮັດໃຫ້ໜ້າທີ່ການຂອງອະໄວຍະວະ ຫຼື ອົງຄະ ລວມທັງຈິດໃຈໃຫ້ສາມາດດຳລົງຊີວິດ, ເຄື່ອນໄຫວ ແລະ ຊ່ວຍເຫຼືອຕົນເອງໄດ້;**
11. **ບັນຊີຢາຈໍາເປັນພື້ນຖານ** ໝາຍເຖິງ ບັນຊີຢາຈຳເປັນຕົ້ນຕໍ ແມ່ນໃຊ້ໃນການກັນພະຍາດ, ປິ່ນປົວ ແລະ ຮັກສາສຸຂະພາບ ຂອງທຸກຄົນ ແລະ ມີໄວ້ບໍລິການ ທຸກເວລາ ແລະ ຢູ່ທຸກລະດັບຂອງສະຖານທີ່ບໍລິການສາທາລະນະສຸກ;
12. **ພະຍາດຫຼວງ** ໝາຍເຖິງ ພະຍາດຂີ້ທູດ;
13. **ອັດຕາເບ້ຍປະກັນ** ໝາຍເຖິງ ຈໍານວນເງິນທີ່ຈ່າຍເຂົ້າກອງທຶນປະກັນສຸຂະພາບແຫ່ງຊາດ ຕາມທີ່ໄດ້ກຳນົດໄວ້ໃນລະບຽບການ;
14. **ຜູ້ເກີດສິດປີ່ນປົວສຸຂະພາບ** ໝາຍເຖິງ ຜູ້ປະກັນຕົນ, ຜົວ ຫຼື ເມຍ ແລະ ລູກ ຂອງຜູ້ປະກັນຕົນ ລວມທັງຜູ້ກຳລັງຮັບອຸດໜູນປະກັນສັງຄົມ.

ມາດຕາ 4 ນະໂຍບາຍຂອງລັດ ກ່ຽວກັບວຽກງານປະກັນສຸຂະພາບ

ລັດ ໃຫ້ຄວາມສຳຄັນ ແລະ ສົ່ງເສີມ ວຽກງານປະກັນສຸຂະພາບ ດ້ວຍການສະໜອງງົບປະມານ, ບຸກຄະລາກອນ, ອຸປະກອນ, ໂຄງລ່າງພື້ນຖານ ຢ່າງເໝາະສົມ ເຂົ້າໃນການຈັດຕັ້ງປະຕິບັດວຽກງານດັ່ງກ່າວ.

ລັດ ເອົາໃຈໃສ່ ໂຄສະນາ ເຜີຍແຜ່ ຂໍ້ມູນ ຂ່າວສານ ກ່ຽວກັບວຽກງານປະກັນສຸຂະພາບ ດ້ວຍຫຼາຍຮູບການ ເພື່ອສ້າງຈິດສຳນຶກ ແລະ ຊຸກຍູ້ໃຫ້ພົນລະເມືອງລາວ ເຂົ້າເປັນສະມາຊິກປະກັນສຸຂະພາບ ຮັບປະກັນໃຫ້ໄດ້ຮັບການບໍລິການປິ່ນປົວ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ລັດ ຊຸກຍູ້ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ປະກອບສ່ວນ ດ້ານ​ທຶນ ແລະ ເຕັກນິກວິຊາການ ເຂົ້າໃນການພັດທະນາວຽກງານປະກັນສຸຂະພາບ ໃຫ້ເຕີບໃຫຍ່ຂະຫຍາຍຕົວ ແລະ ຍືນຍົງ.

ມາດຕາ 5 ຫຼັກການກ່ຽວກັບວຽກງານປະກັນສຸຂະພາບ

**ການເຄື່ອນໄຫວວຽກງານປະກັນສຸຂະພາບ ໃຫ້ປະຕິບັດຕາມຫຼັກການ ດັ່ງນີ້:**

1. **ສອດຄ່ອງກັບແນວທາງ ນະໂຍບາຍ, ລັດຖະທຳມະນູນ, ກົດໝາຍ, ແຜນພັດທະນາເສດຖະກິດ-ສັງ ຄົມແຫ່ງຊາດ ແລະ ແຜນພັດທະນາວຽກງານສາທາລະນະສຸກ ໃນແຕ່ລະໄລຍະ;**
2. **ຄຸ້ມຄອງ ຢ່າງລວມສູນ, ເປັນເອກະພາບ, ວ່ອງໄວ, ຍຸຕິທຳ, ໂປ່ງໃສ ແລະ ສາມາດກວດສອບໄດ້;**
3. **ຮັບປະກັນໃຫ້ສະມາຊິກປະກັນສຸຂະພາບ ເຂົ້າເຖິງການບໍລິການປິ່ນປົວ ຢ່າງສະເໝີພາບ, ເປັນທຳ ແລະ** ທົ່ວເຖິງ**;**
4. **ສົມທົບເງິນເຂົ້າໃນກອງທຶນປະກັນສຸຂະພາບແຫ່ງຊາດ;**
5. **ສະສົມທຶນ, ສະເລ່ຍຄວາມສ່ຽງ, ຊ່ວຍເຫຼືອ ຊຶ່ງກັນ ແລະ ກັນ, ມີຄວາມຍືນຍົງ;**
6. **ຮັບປະກັນໃຫ້ສະຖານທີ່ບໍລິການປິ່ນປົວສາມາດດຸ່ນດ່ຽງງົບປະມານ ແລະ ຍົກສູງຄຸນນະພາບການບໍລິການຂອງສະຖານບໍລິການປິ່ນປົວ ລວມທັງຂອງ ແພດ, ພະຍາບານ ໃຫ້ມີຄວາມຮັບຜິດຊອບສູງ ແລະ ໜັກ ແໜ້ນ;**
7. **ສອດຄ່ອງ ກັບ ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

ມາດຕາ 6 ສິດ ແລະ ພັນທະ ຂອງພົນລະເມືອງລາວ ຕໍ່ວຽກງານປະກັນສຸຂະພາບ

**ພົນລະເມືອງລາວ ທຸກຄົນ ໂດຍບໍ່ຈຳແນກ ເພດ, ໄວ, ເຜົ່າ, ເຊື້ອຊາດ, ສາສະໜາ ແລະ ຖານະທາງດ້ານເສດຖະກິດ-ສັງຄົມ ລ້ວນແຕ່ມີສິດ ເຂົ້າເປັນສະມາຊິກປະກັນສຸຂະພາບ, ໄດ້ຮັບການບໍລິການປິ່ນປົວ ແລະ ມີພັນທະສົມທົບເງິນເຂົ້າກອງທຶນປະກັນສຸຂະພາບແຫ່ງຊາດ.**

ມາດຕາ7 ຂອບເຂດການນໍາໃຊ້ກົດໝາຍ

ກົດໝາຍສະບັນນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ດໍາລົງຊີວິດຢູ່ ສປປ ລາວ ຊຶ່ງພົວພັນກັບວຽກງານປະກັນສຸຂະພາບ.

ມາດຕາ 8 ການຮ່ວມມືສາກົນ

**ລັດ ​ສົ່ງ​ເສີມ​ການ​ພົວພັນ​ ຮ່ວມ​ມື​ກັບ​ຕ່າງປະ​ເທດ**, **ພາກພື້ນ​ ແລະ ສາກົນ ກ່ຽວກັບວຽກງານປະກັນສຸຂະ ພາບ ດ້ວຍການແລກປ່ຽນບົດຮຽນ, ຂໍ້ມູນ​ ຂ່າວສານ, ວິທະຍາສາດ**, **ເຕັກໂນໂລຊີ ແລະ ການຍົກລະດັບຄວາມຮູ້ທາງດ້ານວິຊາການ ເພື່ອພັດທະນາ​ວຽກງານປະກັນສຸຂະພາບ**, **ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

ພາກທີ **II**

ລະບົບ, ເປົ້າໝາຍ, ຜົນປະໂຫຍດ ແລະ ການຮັບປະກັນຄຸນນະພາບ

ຂອງການປະກັນສຸຂະພາບ

ໝວດທີ 1

*ລະບົບ, ເປົ້າໝາຍ ການປະກັນສຸຂະພາບ ແລະ ສະມາຊິກປະກັນສຸຂະພາບ*

ມາດຕາ 9 ລະບົບການປະກັນສຸຂະພາບ

***ການປະກັນສຸຂະພາບ ມີ ລະບົບ ດັ່ງນີ້:***

1. **ການປະກັນສຸຂະພາບພາກປະຊາຊົນ;**
2. ***ການປະກັນສຸຂະພາບໃນລະບົບປະກັນສັງຄົມ;***
3. **ການປະກັນສຸຂະພາບໃນລະບົບປະກັນໄພ.**

ມາດຕາ 10 ການປະກັນສຸຂະພາບພາກປະຊາຊົນ

**ການປະກັນສຸຂະພາບພາກປະຊາຊົນ ແມ່ນ ການຮັບປະກັນໃຫ້ພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ໄດ້ເຂົ້າເຖິງການບໍລິການປິ່ນປົວ ດ້ວຍການສົມທົບເງິນເຂົ້າກອງທຶນປະກັນສຸຂະ ພາບແຫ່ງຊາດ.**

**ສໍາລັບຜູ້ທຸກຍາກນັ້ນ ໄດ້ຮັບການຍົກເວັ້ນການມອບເງິນສົມທົບເຂົ້າກອງທຶນປະກັນສຸຂະພາບແຫ່ງຊາດ, ໄດ້ຮັບຜົນປະໂຫຍດທາງດ້ານການແພດ ແລະ ຜົນປະໂຫຍດທີ່ບໍ່ແມ່ນທາງດ້ານການແພດ ຕາມທີ່ໄດ້ກຳນົດໄວ້ໃນມາດຕາ 20 ແລະ ມາດຕາ 21 ຂອງກົດໝາຍສະບັບນີ້.**

ມາດຕາ 11 ການປະກັນສຸຂະພາບໃນລະບົບປະກັນສັງຄົມ

***ການປະກັນສຸຂະພາບໃນລະບົບປະກັນສັງຄົມ ແມ່ນ ການຮັບປະກັນໃຫ້ຜູ້ເກີດສິດປິ່ນປົວສຸຂະພາບ ຂອງຜູ້ປະກັນຕົນໃນລະບົບດັ່ງກ່າວ ໄດ້ຮັບການບໍລິການປິ່ນປົວ ດ້ວຍການສະໜອງເງິນອຸດໜູນປະກັນສຸຂະ ພາບ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການປະກັນສັງຄົມ.***

ມາດຕາ 12 ການປະກັນສຸຂະພາບໃນລະບົບປະກັນໄພ

**ການປະກັນສຸຂະພາບໃນລະບົບປະກັນໄພ ແມ່ນ *ການຮັບປະກັນໃຫ້ຜູ້ເກີດສິດປິ່ນປົວສຸຂະພາບ* ຂອງຜູ້ປະກັນຕົນແບບສະໝັກໃຈ ທີ່ໄດ້ຊື້ການປະກັນໄພ ເພື່ອປະກັນສຸຂະພາບ *ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນໄພ*.**

ມາດຕາ 13 ເປົ້າໝາຍການປະກັນສຸຂະພາບ

**ເປົ້າໝາຍ ການປະກັນສຸຂະພາບ ມີ ດັ່ງນີ້:**

1. **ພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ**;
2. **ຜູ້ປະກັນຕົນທີ່ຍັງບໍ່ທັນເກີດສິດປິ່ນປົວສຸຂະພາບ ໃນລະບົບປະກັນສັງຄົມ**;
3. ຜູ້ເກີດສິດປິ່ນປົວສຸຂະພາບ ໃນລະບົບປະກັນສັງຄົມ;
4. **ຜູ້ຊື້ປະກັນໄພ ເພື່ອປະກັນສຸຂະພາບ ລວມທັງຜູ້ປະກອບອາຊີບສ່ວນບຸກຄົນ.**

**ມາດຕາ 14** *ເງື່ອນໄຂການເຂົ້າເປັນສະມາຊິກປະກັນສຸຂະພາບ*

***ການເຂົ້າເປັນສະມາຊິກປະກັນສຸຂະພາບ ມີ ເງື່ອນໄຂ* ດັ່ງນີ້:**

1. **ເປັນເປົ້າໝາຍການປະກັນສຸຂະພາບ ຕາມທີ່ໄດ້ກຳນົດໄວ້ໃນ ມາດຕາ 13 ຂອງກົດໝາຍສະບັບນີ້;**
2. **ມີສຳມະໂນຄົວ ຫຼື ບັດປະຈຳຕົວ ຫຼື ເອກະສານຢັ້ງຢືນທາງການ.**

**ສຳລັບສະມາຊິກອົງການປະກັນສັງຄົມແຫ່ງຊາດ ຕ້ອງມີບັດປະກັນສັງຄົມ ຫຼື ບັດພະນັກງານ-ລັດຖະ ກອນ.**

**ມາດຕາ 15** ການຂຶ້ນທະບຽນເປັນສະມາຊິກປະກັນສຸຂະພາບ

ການຂຶ້ນທະບຽນເປັນສະມາຊິກປະກັນສຸຂະພາບ ແມ່ນ ການບັນທຶກຂໍ້ມູນ ຂອງພົນລະເມືອງລາວ, ສະມາຊິກອົງການປະກັນສັງຄົມແຫ່ງຊາດ ເຂົ້າໃນລະບົບການປະກັນສຸຂະພາບ.

ອົງການປະກັນສັງຄົມແຫ່ງຊາດ ຕ້ອງແຈ້ງຂໍ້ມູນສະມາຊິກຂອງຕົນ ໃຫ້ຫ້ອງການປະກັນສຸຂະພາບແຫ່ງຊາດ.

ສໍາລັບການຂຶ້ນທະບຽນເປັນສະມາຊິກປະກັນສຸຂະພາບ ໃຫ້ແກ່ພົນລະເມືອງລາວທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ໃຫ້ຫ້ອງການປະກັນສຸຂະພາບແຕ່ລະຂັ້ນ ປະສານສົມທົບກັບຂະແໜງການພາຍໃນ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ມາດຕາ 16 ບັດສະມາຊິກປະກັນສຸຂະພາບ

**ບັດສະມາຊິກປະກັນສຸຂະພາບ ແມ່ນ ເອກະສານຢັ້ງຢືນການເປັນສະມາຊິກປະກັນສຸຂະພາບ ທີ່ຫ້ອງ ການປະກັນສຸຂະພາບອອກໃຫ້ ເພື່ອນໍາໃຊ້ໃນເວລາໃຊ້ບໍລິການປິ່ນປົວຢູ່ສະຖານທີ່ບໍລິການປິ່ນປົວ ຕາມຂັ້ນຂອງການບໍລິການ ທີ່ໄດ້ກຳນົດໄວ້ໃນກົດໝາຍສະບັບນີ້.**

**ບັດສະມາຊິກປະກັນສຸຂະພາບ ປະກອບດ້ວຍ ຂໍ້ມູນຂອງສະມາຊິກປະກັນສຸຂະພາບ ເປັນຕົ້ນ ເລກລະຫັດບັດ, ຊື່ ແລະ ນາມສະກຸນ, ວັນ, ເດືອນ, ປີ ເກີດ ແລະ ຂໍ້ມູນອື່ນທີ່ຈໍາເປັນຂອງສະມາຊິກ.**

**ຫ້ອງການປະກັນສຸຂະພາບທີ່ກ່ຽວຂ້ອງ ຕ້ອງອອກບັດສະມາຊິກປະກັນສຸຂະພາບ ໃຫ້ພົນລະເມືອງລາວທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ພາຍໃນເວລາ ສາມສິບວັນ ນັບແຕ່ວັນໄດ້ຮັບເອກະສານ**ຂຶ້ນ**ທະບຽນຢ່າງຖືກຕ້ອງ ແລະ ຄົບຖ້ວນ ເປັນຕົ້ນໄປ.**

**ສຳລັບສະມາຊິກອົງການປະກັນສັງຄົມແຫ່ງຊາດ ໃຫ້ຖືເອົາບັດປະກັນສັງຄົມ ຫຼື ບັດພະນັກງານ-ລັດ ຖະກອນ ເປັນບັດສະມາຊິກປະກັນສຸຂະພາບ.**

**ມາດຕາ 17** ການຍົກຍ້າຍ ຫຼື ການປ່ຽນ ບ່ອນຢູ່ຂອງສະມາຊິກປະກັນສຸຂະພາບ

ສະມາຊິກປະກັນສຸຂະພາບ ທີ່ ຍົກຍ້າຍ ຫຼື ປ່ຽນ ບ່ອນຢູ່ຖາວອນ ຕ້ອງໄດ້ແຈ້ງໃຫ້ຫ້ອງການປະກັນສຸຂະພາບ ບ່ອນຕົນອາໄສຢູ່ໃໝ່ ພາຍໃນເວລາ ສາມສິບວັນ ນັບແຕ່ໄດ້ຍົກຍ້າຍ ຫຼື ປ່ຽນ ບ່ອນຢູ່ຖາວອນ.

ສະມາຊິກປະກັນສຸຂະພາບ ທີ່ ຍົກຍ້າຍ ຫຼື ປ່ຽນ ບ່ອນຢູ່ຊົ່ວຄາວ ກໍຕ້ອງແຈ້ງໃຫ້ຫ້ອງການປະກັນສຸຂະພາບ ບ່ອນຕົນອາໄສຢູ່ຊົ່ວຄາວ ພາຍໃນເວລາ ສິບຫ້າວັນ ນັບແຕ່ໄດ້ຍົກຍ້າຍ ຫຼື ປ່ຽນ ບ່ອນຢູ່ຊົ່ວຄາວ.

**ມາດຕາ 18 ການສິ້ນສຸດ ການເປັນສະມາຊິກປະກັນສຸຂະພາບ**

ການເປັນສະມາຊິກປະກັນສຸຂະພາບຈະສິ້ນສຸດລົງ ເມື່ອຜູ້ກ່ຽວເສຍຊີວິດ.

ໝວດທີ 2

ຜົນປະໂຫຍດໃນການປະກັນສຸຂະພາບ

ມາດຕາ 19 ຜົນປະໂຫຍດຂອງສະມາຊິກປະກັນສຸຂະພາບ

ສະມາຊິກປະກັນສຸຂະພາບ ໄດ້ຮັບຜົນປະໂຫຍດ ດັ່ງນີ້:

1. ຜົນປະໂຫຍດທາງດ້ານການແພດ;
2. ຜົນປະໂຫຍດທີ່ບໍ່ແມ່ນທາງດ້ານການແພດ.

**ມາດຕາ 20 ຜົນປະໂຫຍດທາງດ້ານການແພດ**

ຜົນປະໂຫຍດທາງດ້ານການແພດ ແມ່ນ ການບໍລິການປິ່ນປົວທີ່ສະມາຊິກປະກັນສຸຂະພາບໄດ້ຮັບ ເປັນ ຕົ້ນ ການບໍລິການກວດ ແລະ ບົ່ງມະຕິພະຍາດ, ການປິ່ນປົວທາງການແພດ, ການຟື້ນຟູສະມັດຖະພາບຮ່າງກາຍ, ການສົ່ງເສີມສຸຂະພາບ ແລະ ການກັນພະຍາດ ຕາມຂັ້ນຂອງການບໍລິການປິ່ນປົວ ທີ່ໄດ້ກຳນົດໄວ້ໃນມາດຕາ 29 ຂອງກົດໝາຍສະບັບນີ້.

**ໃນກໍລະນີ ສະມາຊິກປະກັນສຸຂະພາບ ເຈັບທົ່ວໄປ ໃຫ້ໃຊ້ບໍລິການກວດເຂດນອກ ຢູ່ສະຖານທີ່ບໍລິ ການປິ່ນປົວທີ່ຄູ່ສັນຍາຕົກລົງເທົ່ານັ້ນ, ຖ້າເກີນຄວາມສາມາດການປິ່ນປົວຂອງສະຖານທີ່ບໍລິການປິ່ນປົວດັ່ງກ່າວ ກໍໃຫ້ສະຖານທີ່ບໍລິການປິ່ນປົວນັ້ນ ນໍາສົ່ງໄປປິ່ນປົວໃນການບໍລິການຂັ້ນຖັດຂຶ້ນໄປ.**

ໃນກໍລະນີ **ສະມາຊິກປະກັນສຸຂະພາບ ເຈັບໜັກສຸກເສີນ ຫຼື ມີຄວາມຈໍາເປັນຕ້ອງໄດ້ເຂົ້ານອນປິ່ນປົວ ສາມາດໃຊ້ບໍລິການຢູ່ຂັ້ນ ແລະ ສະຖານທີ່ຂອງການບໍລິການໃດກໍໄດ້.**

ໃນກໍລະນີ ສະມາຊິກປະກັນສຸຂະພາບ ຫາກໄດ້ຮັບການປິ່ນປົວ ໃນການບໍລິການຂັ້ນສູງສຸດແລ້ວ ແລະ ມີຄວາມຈໍາເປັນທາງດ້ານການແພດ ໂດຍມີການຢັ້ງຢືນການບໍລິການຂັ້ນສູງສຸດ ລວມທັງສະມາຊິກປະກັນສຸຂະ ພາບ ທີ່ໄປປະຕິບັດໜ້າທີ່ ຫຼື ເຄື່ອນໄຫວທາງການ ຢູ່ຕ່າງປະເທດ ບໍ່ເກີນ ສາມເດືອນ ກໍສາມາດປິ່ນປົວຢູ່ຕ່າງ ປະເທດໄດ້.

ສໍາລັບຄ່າບໍລິການຢູ່ຕ່າງປະເທດນັ້ນ ໃຫ້ຜູ້ທີ່ເປັນສະມາຊິກປະກັນສຸຂະພາບ ຊໍາລະກ່ອນ ພາຍຫຼັງເວລາກັບຄືນມາ ຕ້ອງນໍາເອົາເອກະສານທີ່ກ່ຽວຂ້ອງຈາກສະຖານທີ່ບໍລິການປິ່ນປົວທີ່ຕົນໄດ້ຮັບການປິ່ນປົວ ມາຍື່ນຕໍ່ຫ້ອງການປະກັນສຸຂະພາບຂັ້ນເມືອງ ບ່ອນທີ່ຕົນຂຶ້ນທະບຽນເປັນສະມາຊິກ ເພື່ອຮັບເງິນທົດແທນຄືນຄ່າບໍລິ ການດັ່ງກ່າວ ພາຍໃນເວລາ ສິບວັນ ລັດຖະການ ຕາມຄ່າບໍລິການຂອງປະເພດບໍລິການຢູ່ພາຍໃນປະເທດ ທີ່ກອງທຶນປະກັນສຸຂະພາບແຫ່ງຊາດ ໄດ້ກໍານົດໄວ້.

**ມາດຕາ 21 ຜົນປະໂຫຍດທີ່ບໍ່ແມ່ນທາງດ້ານການແພດ**

ຜົນປະໂຫຍດທີ່ບໍ່ແມ່ນທາງດ້ານການແພດ ແມ່ນ ການບໍລິການທີ່ມີຄ່າໃຊ້ຈ່າຍສຳລັບ ອາຫານ, ການເດີນທາງ ໄປ-ກັບ, ການນໍາສົ່ງຄົນເຈັບໜັກສຸກເສີນ ເປັນຕົ້ນ ຄ່າໃຊ້ຈ່າຍສໍາລັບ ທ່ານໝໍ, ພະຍາບານ ຫຼື ຄ່າບໍລິ ການຂົນສົ່ງ ຕາມແຕ່ລະກໍລະນີ ທີ່ມີຄວາມຈໍາເປັນຕ້ອງໄດ້ນໍາສົ່ງໄປສະຖານທີ່ບໍລິການປິ່ນປົວອື່ນ ທີ່ມີເງື່ອນໄຂ ລວມທັງຄ່າໃຊ້ຈ່າຍໃນການນໍາສົ່ງຄົນເຈັບທີ່ເສຍຊີວິດ ຕາມທີ່ໄດ້ກຳນົດໄວ້ໃນລະບຽບການ.

**ມາດຕາ 22 ການບໍລິການປິ່ນປົວ ທີ່ການປະກັນສຸຂະພາບບໍ່ຄຸ້ມຄອງ**

ການບໍລິການປິ່ນປົວ ທີ່ການປະກັນສຸຂະພາບບໍ່ຄຸ້ມຄອງ ມີ ດັ່ງນີ້:

1. ການປິ່ນປົວໃນກໍລະນີເກີດອຸປະຕິເຫດທີ່ມີຄູ່ກໍລະນີ, ການປິ່ນປົວ ພະຍາດຫຼວງ, ພະຍາດເອດ, ພະຍາດວັນນະໂລກ, ໄຂ້ມາລາເຣຍ ແລະ ການບໍລິການປິ່ນປົວອື່ນ ທີ່ມີຜູ້ຮັບຜິດຊອບ ຫຼື ໂຄງການສາຍຕັ້ງ ຈ່າຍໃຫ້;
2. ການເສີມຄວາມງາມ, ການບໍລິການຫ້ອງນອນພິເສດ, ການກວດສຸຂະພາບປະຈໍາປີ ແລະ ການບໍລິການປິ່ນປົວອື່ນ ຕາມຄວາມຕ້ອງການຂອງຜູ້ກ່ຽວ;
3. ການໃຊ້ບໍລິການປິ່ນປົວຢູ່ຕ່າງປະເທດທີ່ບໍ່ສອດຄ່ອງກັບມາດຕາ 20 ວັກສີ່ ຂອງກົດໝາຍສະບັບນີ້.

ກະຊວງສາທາລະນະສຸກ ເປັນຜູ້ກຳນົດການບໍລິການປິ່ນປົວທີ່ການປະກັນສຸຂະພາບບໍ່ຄຸ້ມຄອງ ໃນແຕ່ລະໄລຍະ.

ໝວດທີ 3

*ການຮັບປະກັນຄຸນນະພາບ ແລະ ສັນຍາ*ບໍລິການປິ່ນປົວ

**ມາດຕາ 23 ການຮັບປະກັນຄຸນນະພາບ**

**ຫ້ອງການປະກັນສຸຂະພາບ ເປັນຜູ້ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອຮັບປະກັນໃຫ້ສະ ຖານທີ່ບໍລິ**ການປິ່ນປົວ ຕ້ອງ**ໃຫ້ການບໍລິການ ຢ່າງມີຄຸນນະພາບຕາມນະໂຍບາຍການປິ່ນປົວ ແລະ ຖືກຕ້ອງຕາມຫຼັກການການປິ່ນປົວ ແກ່ສະມາຊິກປະກັນສຸຂະພາບ ໂດຍມີການຕິດຕາມ ກວດກາ ດ້ານເຕັກນິກການແພດ** ແລະ ການບໍລິການຂອງສະຖານທີ່ບໍລິການປີ່ນປົວ **ຢ່າງເປັນປະຈໍາ.**

**ມາດຕາ 24 ສັນຍາບໍລິການປິ່ນປົວ**

**ສັນຍາບໍລິການປິ່ນປົວ** **ແມ່ນ ການຕົກລົງ ລະຫວ່າງ ຫ້ອງການປະກັນສຸຂະພາບ ກັບສະຖານທີ່ບໍລິການປິ່ນປົວ ຊຶ່ງຮັບປະກັນໃຫ້ສະມາຊິກປະກັນສຸຂະພາບ ໄດ້ຮັບການບໍລິການປິ່ນປົວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປິ່ນປົວ.**

ມາດຕາ 25 ເນື້ອໃນຂອງສັນຍາບໍລິການປິ່ນປົວ

**ສັນຍາບໍລິການປິ່ນປົວ ມີ ເນື້ອໃນ ດັ່ງນີ້:**

1. ດ້ານສະຖານທີ່ການບໍລິການປິ່ນປົວ:
   1. **ລາຍການບໍລິການປິ່ນປົວສຸຂະພາບທີ່ສະຖານທີ່ປິ່ນປົວ ປົກຄຸມ ແລະ ບໍ່ປົກຄຸມ;**
   2. **ລາຍການ, ລາຄາ ຢາ ແລະ ຜະລິດຕະພັນການແພດ;**
   3. **ບັນຊີ ແລະ ຄ່າ ບໍລິການປິ່ນປົວ;**
   4. **ຂັ້ນຂອງການບໍລິການປິ່ນປົວ;**
   5. **ການຮັບປະກັນການໃຫ້ບໍລິການປິ່ນປົວ;**
   6. ການຮັກສາຂໍ້ມູນສ່ວນຕົວຂອງສະມາຊິກປະກັນສຸຂະພາບ.

2.​ ດ້ານການປະກັນສຸຂະພາບ:

* 1. ການລາຍງານຂອງສະຖານ​ທີ່​ບໍລິການປິ່ນປົວ;
  2. ການມອບເງິນໃຫ້ສະຖານທີ່ບໍລິການປິ່ນປົວ;
  3. **ການສະເໜີ.**

ມາດຕາ **26** ລາຍການບໍລິການປິ່ນປົວສຸຂະພາບ ທີ່ສະຖານທີ່ບໍລິການປິ່ນປົວ ປົກຄຸມ ແລະ ບໍ່ປົກຄຸມ

**ລາຍການບໍລິການປິ່ນປົວສຸຂະພາບ ທີ່ສະຖານທີ່ບໍລິການປິ່ນປົວປົກຄຸມ ແມ່ນ ລາຍການບໍລິການປິ່ນ ປົວ ທີ່ກອງທຶນປະກັນສຸຂະພາບແຫ່ງຊາດຈ່າຍໃຫ້ ຢູ່ສະຖານທີ່ບໍລິການປິ່ນປົວແຕ່ລະຂັ້ນ.**

**ລາຍການບໍລິການປິ່ນປົວສຸຂະພາບ ທີ່ສະຖານທີ່ບໍລິການປິ່ນປົວບໍ່ປົກຄຸມ ແມ່ນ ລາຍການບໍລິການປິ່ນປົວ ທີ່ກອງທຶນປະກັນສຸຂະພາບແຫ່ງຊາດບໍ່ຈ່າຍໃຫ້ ຢູ່ສະຖານທີ່ບໍລິການປິ່ນປົວແຕ່ລະຂັ້ນ.**

**ສໍາລັບລາຍການບໍລິການປິ່ນປົວ ທີ່ສະຖານທີ່ບໍລິການປິ່ນປົວ ປົກຄຸມ ແລະ ບໍ່ປົກຄຸມ ໄດ້ກຳນົດໄວ້ໃນລະບຽບການຕ່າງຫາກ.**

ມາດຕາ 27 ລາຍການ, ລາຄາ ຢາ ແລະ ຜະລິດຕະພັນການແພດ

**ລາຍການ, ລາຄາ ຢາ ແລະ ຜະລິດຕະພັນການແພດ ແມ່ນ ບັນຊີ ແລະ ລາຄາ ຢາ ແລະ ຜະລິດຕະພັນການແພດ ທີ່ກຳນົດຂຶ້ນເພື່ອໃຫ້ບໍລິການທາງດ້ານການແພດ ໂດຍການຄົ້ນຄວ້າຂອງກະຊວງສາທາລະນະສຸກ ແລ້ວສະເໜີໃຫ້ຄະນະກຳມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ພິຈາລະນາຮັບຮອງ.**

**ສໍາລັບລາຍການ, ລາຄາ ຢາ ແລະ ຜະລິດຕະພັນການແພດ ໃຫ້ອີງໃສ່ບັນຊີຢາຈຳເປັນພື້ນຖານ, ຢາສະເພາະດ້ານ ແລະ ຜະລິດຕະພັນການແພດທີ່ນໍາໃຊ້ໃນສະຖານທີ່ບໍລິການປິ່ນປົວ ຕາມທີ່ໄດ້ກຳນົດໄວ້ໃນລາຍການສະເພາະ.**

**ມາດຕາ 28** ບັນຊີ ແລະ ຄ່າ ບໍລິການປິ່ນປົວ

**ບັນຊີບໍລິການ ແມ່ນ ລາຍການຂອງການບໍລິການປິ່ນປົວ ທີ່ສ້າງຂຶ້ນໂດຍກະຊວງສາທາລະນະສຸກ.**

**ຄ່າບໍລິການ ແມ່ນ ຄ່າໃຊ້ຈ່າຍຂອງສະຖານທີ່ບໍລິການປິ່ນປົວ ທີ່ໄດ້ໃຊ້ຈ່າຍເຂົ້າໃນການບໍລິການປິ່ນປົວ** ເປັນຕົ້ນ ການບໍລິການກວດ ແລະ ບົ່ງມະຕິພະຍາດ, ການປິ່ນປົວທາງການແພດ ແລະ ການຟື້ນຟູສະມັດຖະພາບຮ່າງກາຍ ລວມທັງການສົ່ງເສີມສຸຂະພາບ ແລະ ການກັນພະຍາດ.

**ຫ້ອງການປະກັນສຸຂະພາບແຫ່ງຊາດ ເປັນຜູ້ປະສານສົມທົບກັບພາກສ່ວນທີ່ກ່ຽວຂ້ອງທົບທວນ ບັນຊີ ແລະ ຄ່າບໍລິການ ແຕ່ລະໄລຍະ ໂດຍມີການປຶກສາຫາລື ກັບສະຖານທີ່ບໍລິການປິ່ນປົວ ແລ້ວຈຶ່ງນໍາສະເໜີ ກະຊວງສາທາລະນະສຸກ ພິຈາລະນາ.**

ມາດຕາ 29 ຂັ້ນຂອງການບໍລິການປິ່ນປົວ

**ຂັ້ນຂອງການບໍລິການປິ່ນປົວ ໄດ້ຈັດແບ່ງ ດັ່ງນີ້:**

1. **ການບໍລິການຂັ້ນຕົ້ນ ຊຶ່ງແມ່ນການໃຫ້ບໍລິການຢູ່ໂຮງໝໍນ້ອຍ;**
2. **ການບໍລິການຂັ້ນກາງ ຊຶ່ງແມ່ນການໃຫ້ບໍລິການຢູ່ໂຮງໝໍຊຸມຊົນ;**
3. **ການບໍລິການຂັ້ນສູງ ຊຶ່ງແມ່ນການໃຫ້ບໍລິການຢູ່ໂຮງໝໍແຂວງ ແລະ ໂຮງໝໍພາກ;**
4. **ການບໍລິການຂັ້ນສູງສຸດ ຊຶ່ງແມ່ນການໃຫ້ບໍລິການຢູ່ໂຮງໝໍສູນກາງ ແລະ ສູນປິ່ນປົວສະເພາະ.**

**ມາດຕາ 30** ການຮັບປະກັນການໃຫ້ບໍລິການປິ່ນປົວ

**ການຮັບປະກັນການໃຫ້ບໍລິການປິ່ນປົວ ແມ່ນ ການສ້າງຄວາມໝັ້ນໃຈ** **ແລະ** **ຮັບຮອງວ່າສະຖານທີ່ບໍລິການປິ່ນປົວ** **ມີຄວາມຮັບຜິດຊອບໃນການໃຫ້ການບໍລິການປິ່ນປົວ** **ແກ່ສະມາຊິກປະກັນສຸຂະພາບ ຢ່າງສະ​ເໝີ​ພາບ, ເປັນທໍາ, ມີ​ຄຸນ​ນະພາ​ບ ແລະ ຖືກຕ້ອງ ຕາມຫຼັກການປິ່ນປົວທີ່ໄດ້ກໍານົດໄວ້ໃນກົດໝາຍວ່າດ້ວຍການປິ່ນປົວ.**

**ສະຖານທີ່ບໍລິການປິ່ນປົວ ຕ້ອງຄຸ້ມຄອງການໃຫ້ບໍລິການປິ່ນປົວ ແລະ ປະຕິບັດໃຫ້ຖືກຕ້ອງຕາມ ລາຍການ, ລາຄາ ຢາ ແລະ ຜະລິດຕະພັນການແພດ, ບັນຊີ ແລະ ຄ່າບໍລິການ ທີ່ໄດ້ກໍານົດໄວ້ໃນມາດຕາ 27 ແລະ ມາດຕາ 28 ຂອງກົດໝາຍສະບັບນີ້.**

**ຫ້ອງການປະກັນສຸຂະພາບແຫ່ງຊາດ ເປັນຜູ້ປະສານສົມທົບກັບພາກສ່ວນທີ່ກ່ຽວຂ້ອງ ໃນ​ການ ກວດກາລາຍການ, ລາຄາ ຢາ ແລະ ຜະລິດຕະພັນການແພດ, ບັນຊີ ແລະ ຄ່າບໍລິການ ຂອງສະຖານທີ່ບໍ​ລິ​ການປິ່ນປົວ ເພື່ອຄຸ້ມຄອງ ແລະ ກວດກາການໃຊ້ບໍລິການ ຫຼື ການໃຫ້ບໍລິການ ຕາມຄູ່ມືປິ່ນປົວເອກະພາບແຫ່ງຊາດ.**

ມາດຕາ 31 ການຮັກສາຂໍ້ມູນສ່ວນຕົວຂອງສະມາຊິກປະກັນສຸຂະພາບ

ການຮັກສາຂໍ້ມູນສ່ວນຕົວຂອງສະມາຊິກປະກັນສຸຂະພາບ ແມ່ນ ການເກັບຮັກສາຂໍ້ມູນ ກ່ຽວກັບການ ປິ່ນປົວສຸຂະພາບ ຂອງສະມາຊິກປະກັນສຸຂະພາບທີ່ໄດ້ໃຊ້ບໍລິການ ເປັນຕົ້ນ ພະຍາດ, ຕໍາໜິຈຸດພິເສດ ຂອງຜູ້ ກ່ຽວ.

**ຫ້ອງການປະກັນສຸຂະພາບ ແລະ ສະຖານທີ່ບໍລິການປິ່ນປົວ ລວມທັງພະນັກງານຫ້ອງການປະກັນ ສຸຂະພາບທີ່ກ່ຽວຂ້ອງ ຕ້ອງຮັກສາຂໍ້ມູນດັ່ງກ່າວເປັນຄວາມລັບ ເພື່ອບໍ່ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ບໍ່ກ່ຽວຂ້ອງ ເຂົ້າເຖິງຂໍ້ມູນນັ້ນ ເວັ້ນເສຍແຕ່ໄດ້ຮັບອະນຸຍາດ.**

ມາດຕາ 32 ການລາຍງານຂອງສະຖານ​**ທີ່**ບໍລິການປິ່ນປົວ

ການລາຍງານຂອງສະຖານທີ່ບໍລິການປິ່ນປົວ ແມ່ນ ການສະໜອງຂໍ້ມູນກ່ຽວກັບ ຈຳນວນຜູ້ໃຊ້ ບໍລິການ, ຄ່າໃຊ້ຈ່າຍໃນການໃຫ້ບໍລິການ ແລະ ຂໍ້ມູນອື່ນທີ່ກ່ຽວຂ້ອງ ກັບການໃຫ້ບໍລິການປິ່ນປົວ.

**ສະຖານທີ່ບໍລິການປິ່ນປົວ ຕ້ອງສົ່ງບົດລາຍງານການບໍລິການປິ່ນປົວ ໃຫ້ຫ້ອງການປະກັນສຸຂະພາບທີ່ຕົນຂຶ້ນກັບ ຢ່າງເປັນປົກກະຕິ ຢ່າງຊ້າບໍ່ໃຫ້ກາຍ ວັນທີ ສິບຫ້າ ຂອງເດືອນ ຖັດໄປ ເພື່ອຂໍທົດແທນເງິນຄ່າ ບໍລິການປິ່ນປົວ.**

**ສໍາລັບຮູບແບບ, ຂັ້ນຕອນ ແລະ ວິທີການ ສົ່ງບົດລາຍງານນັ້ນ ໄດ້ກຳນົດໄວ້ໃນລະບຽບການຕ່າງຫາກ.**

**ມາດຕາ 33** ການມອບເງິນໃຫ້ສະຖານທີ່ບໍລິການປິ່ນປົວ

**ການມອບເງິນໃຫ້ສະຖານທີ່ບໍລິການປິ່ນປົວ ແມ່ນ ການມອບເງິນ ເພື່ອນໍາໃຊ້ເຂົ້າໃນການໃຫ້ບໍລິການປິ່ນປົວ ສະມາຊິກປະກັນສຸຂະພາບ.**

**ພາຍຫຼັງ ໄດ້ຮັບບົດລາຍງານການບໍລິການປິ່ນປົວ ຕາມທີ່ໄດ້ກຳນົດໄວ້ໃນມາດຕາ 32 ຂອງກົດໝາຍ ສະບັບນີ້ແລ້ວ ຫ້ອງການປະກັນສຸຂະພາບທີ່ກ່ຽວຂ້ອງ ແຕ່ລະຂັ້ນ ຕ້ອງມອບເງິນໃຫ້ສະຖານທີ່ບໍລິການປິ່ນປົວ ຕາມຂອບເຂດຄວາມຮັບຜິດຊອບຂອງຕົນ ພາຍໃນເວລາ ສິບວັນ ລັດຖະການ.**

**ມາດຕາ 34** ການສະເໜີ

**ການສະເໜີ ແມ່ນ ການຮ້ອງຂໍ ຫຼື ການຍື່ນເອກະສານ ຂອງສະມາຊິກປະກັນສຸຂະພາບ ຫຼື ສະຖານທີ່ບໍລິການປິ່ນປົວ ກ່ຽວກັບການປະກັນສຸຂະພາບ ຕໍ່ຫ້ອງການປະກັນສຸຂະພາບ ຫຼື ຄະນະກໍາມະການຄຸ້ມຄອງ ກອງທຶນປະກັນສຸຂະພາບທີ່ກ່ຽວຂ້ອງ ເພື່ອພິຈາລະນາແກ້ໄຂ.**

**ໃນກໍລະນີ ທີ່ສະມາຊິກປະກັນສຸຂະພາບ ຫຼື ສະຖານທີ່ບໍລິການປິ່ນປົວ ຫາກບໍ່ພໍໃຈ ຫຼື ຕ້ອງການຮູ້ ຂໍ້ມູນ ຂ່າວສານ ກ່ຽວກັບການປະກັນສຸຂະພາບ ມີສິດຮ້ອງຂໍ ຫຼື ຍື່ນເອກະສານ ສະເໜີຕໍ່ຫ້ອງການປະກັນສຸ ຂະພາບ ຫຼື ຄະນະກໍາມະການຄຸ້ມຄອງກອງທຶນປະກັນສຸຂະພາບທີ່ກ່ຽວຂ້ອງ ເພື່ອພິຈາລະນາແກ້ໄຂ ຕາມຂອບເຂດຄວາມຮັບຜິດຊອບຂອງຕົນ.**

*ພາກທີ* III

*ກອງທຶນປະກັນສຸຂະພາບແຫ່ງຊາດ ແລະ ການຄຸ້ມຄອງບໍລິຫານກອງທຶນ*

**ໝວດທີ 1**

**ກອງທຶນປະກັນສຸຂະພາບແຫ່ງຊາດ**

ມາດຕາ 35 **ກອງທຶນປະກັນສຸຂະພາບແຫ່ງຊາດ**

ກອງທຶນປະກັນສຸຂະພາບແຫ່ງຊາດ **ແມ່ນ** ກອງທຶນທີ່ໄດ້ຮັບອະນຸຍາດສ້າງຕັ້ງຈາກລັດຖະບານ ເພື່ອຮັບປະກັນໃຫ້ພົນລະເມືອງລາວທຸກຄົນ ແລະ ຜູ້ປະກັນຕົນສາມາດເຂົ້າເຖິງການບໍລິການປິ່ນປົວຂັ້ນພື້ນຖານທີ່ ຈໍາເປັນ.

ກອງທຶນປະກັນສຸຂະພາບແຫ່ງຊາດ ຂຽນຫຍໍ້ ວ່າ “ກປຊ”.

ມາດຕາ 36 ແຫຼ່ງລາຍຮັບຂອງກອງທຶນ

**ລາຍຮັບຂອງກອງທຶນປະກັນສຸຂະພາບແຫ່ງຊາດ ໄດ້ມາຈາກ:**

1. **ເງິນສົມ​ທົບ ຂອງ​ລັດຖະບານ**;
2. **ເງິນສົມທົບຂອງສະມາຊິກອົງການປະກັນສັງຄົມແຫ່ງຊາດ;**
3. **ເງິນສົມທົບຂອງ**ພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ;
4. **ລາຍຮັບອື່ນ ທີ່ຖືກຕ້ອງຕາມກົດໝາຍ.**

**ມາດຕາ 37** ເງິນສົມ​ທົບຂອງ​ລັດຖະບານ

**ເງິນສົມ​ທົບຂອງ​ລັດຖະບານ ແມ່ນ ເງິນທີ່ລັດຖະບານມອບເຂົ້າກອງທຶນປະກັນສຸຂະພາບແຫ່ງຊາດ ຕາມແຜນງົບປະມານ ໃນແຕ່ລະປີງົບປະມານທີ່ສະພາແຫ່ງຊາດຮັບຮອງ.**

**ມາດຕາ 38** ເງິນສົມທົບຂອງສະມາຊິກອົງການປະກັນສັງຄົມແຫ່ງຊາດ

**ເງິນສົມທົບຂອງສະມາຊິກອົງການປະກັນສັງຄົມແຫ່ງຊາດ ແມ່ນ ເງິນທີ່ແບ່ງຈາກກອງທຶນປະກັນ ສັງຄົມໃນແຕ່ລະປີ ຕາມອັດຕາ ໜຶ່ງຈຸດຊາວຫ້າ ສ່ວນຮ້ອຍ ຊຶ່ງໄດ້ມອບເຂົ້າກອງທຶນອຸດໜູນປະກັນສຸຂະພາບ ແລ້ວໂອນໃຫ້ແກ່ກອງທຶນປະກັນສຸຂະພາບແຫ່ງຊາດ ແລະ ຈ່າຍສົມທົບໃນເວລາມາໃຊ້ບໍລິການຢູ່ສະຖານທີ່ ບໍລິການປິ່ນປົວ ຕາມທີ່ໄດ້ກຳນົດໄວ້ໃນລະບຽບການ.**

**ມາດຕາ 39** ເງິນສົມທົບຂອງພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ

**ເງິນສົມທົບຂອງພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ແມ່ນ ເງິນທີ່ພົນລະເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ຈ່າຍລ່ວງໜ້າ ຕາມອັດຕາເບ້ຍປະກັນ ເຂົ້າກອງທຶນປະກັນສຸຂະພາບແຫ່ງຊາດ ຫຼື ຈ່າຍສົມທົບໃນເວລາມາໃຊ້ບໍລິການຢູ່ສະຖານທີ່ບໍລິການປິ່ນປົວ ຕາມທີ່ໄດ້ກຳນົດໄວ້ໃນລະບຽບການ.**

**ຄະນະກຳມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ຕ້ອງສ້າງລະບົບການຈ່າຍເງິນສົມທົບດັ່ງກ່າວ ເພື່ອເຮັດໃຫ້ວຽກງານປະກັນສຸຂະພາບເຕີບໃຫຍ່ຂະຫຍາຍຕົວ ແລະ ຍືນຍົງ.**

**ມາດຕາ 40** ລາຍຮັບອື່ນ ທີ່ຖືກຕ້ອງຕາມກົດໝາຍ

**ລາຍຮັບອື່ນ ທີ່ຖືກຕ້ອງຕາມກົດໝາຍ ແມ່ນ** ເງິນທີ່ໄດ້ມາຈາກການຊ່ວຍເຫຼືອຂອງ ບຸກຄົນ, ນິຕິບຸກ ຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ**, ຜົນປະໂຫຍດທີ່ໄດ້ຈາກການລົງທຶນ ຫຼື ລາຍຮັບທີ່ໄດ້ມາຈາກການຈັດກິດຈະກຳ ກ່ຽວກັບການປະກັນສຸຂະພາບ, ສ່ວນແບ່ງຈາກ** ກອງທຶນຄວບຄຸມຢາສູບ ແລະ **ເງິນທີ່ໄດ້ມາຈາກແຫຼ່ງອື່ນ ທີ່ຖືກຕ້ອງຕາມກົດໝາຍ.**

**ມາດຕາ 41 ການດັດແກ້ເງິນສົມທົບເຂົ້າກອງທຶນປະກັນສຸຂະພາບແຫ່ງຊາດ**

ການດັດແກ້ເງິນສົມທົບເຂົ້າກອງທຶນປະກັນສຸຂະພາບແຫ່ງຊາດ ແມ່ນ ການທົບທວນຄືນອັດຕາເງິນສົມ ທົບ ໃນແຕ່ລະໄລຍະ ບົນພື້ນຖານການຂະຫຍາຍຕົວທາງດ້ານເສດຖະກິດ-ສັງຄົມ, ຜົນຂອງການສຶກສາ ແລະ ປະເມີນຜົນ ກ່ຽວກັບຄ່າບໍລິການປິ່ນປົວ ເພື່ອໃຫ້ກອງທຶນປະກັນສຸຂະພາບແຫ່ງຊາດ ມີຄວາມຄ່ອງຕົວ ແລະ ຍືນຍົງ.

**ມາດຕາ 42 ລາຍຈ່າຍຂອງກອງທຶນປະກັນສຸຂະພາບແຫ່ງຊາດ**

ລາຍຈ່າຍຂອງກອງທຶນປະກັນສຸຂະພາບແຫ່ງຊາດ ແມ່ນ ການນໍາໃຊ້ລາຍຮັບຂອງແຫຼ່ງກອງທຶນປະກັນສຸຂະພາບແຫ່ງຊາດ ຕາມທີ່ໄດ້ກໍານົດໄວ້ໃນມາດຕາ 36 ຂອງກົດໝາຍສະບັບນີ້ ເຂົ້າໃນວຽກງານປະກັນສຸ ຂະພາບ ໂດຍກໍານົດໃຫ້ເຫັນແຕ່ລະປະເພດລາຍຈ່າຍລະອຽດ ຕາມສາລະບານງົບປະມານ ໃນແຜນງວດ ແລະ ແຜນປີງົບປະມານ ຂອງກອງທຶນປະກັນສຸຂະພາບແຫ່ງຊາດ.

ລາຍຈ່າຍຂອງກອງທຶນປະກັນສຸຂະພາບແຫ່ງຊາດ ປະກອບດ້ວຍ ລາຍ​ຈ່າຍສໍາລັບ ຜົນປະໂຫຍດທາງດ້ານການແພດ, ຜົນປະໂຫຍດທີ່ບໍ່ແມ່ນທາງດ້ານການແພດ ແລະ ລາຍຈ່າຍບໍລິຫານປົກກະຕິ.

ສໍາລັບລາຍ​ຈ່າຍບໍລິຫານປົກກະຕິ ໃຫ້ນໍາໃຊ້ລາຍໄດ້ຈາກການລົງທຶນຂອງກອງທຶນ ໂດຍໃຫ້ສອດຄ່ອງກັບກົດໝາຍທີ່ກ່ຽວຂ້ອງ. ໃນກໍລະນີ ລາຍໄດ້ຈາກກອງທຶນບໍ່ພຽງພໍ ໃຫ້ຂຶ້ນແຜນງົບປະມານແຫ່ງລັດປະຈໍາປີ.

ສໍາລັບການນໍາໃຊ້ລາຍໄດ້ຈາກການລົງທຶນຂອງກອງທຶນປະກັນສຸຂະພາບແຫ່ງຊາດ ໄດ້ກໍານົດໄວ້ໃນ ລະບຽບການຕ່າງຫາກ.

**ມາດຕາ 43 ການບັນຊີ ແລະ ປີງົບປະມານ**

ກອງທຶນປະກັນສຸຂະພາບແຫ່ງຊາດ ມີລະບົບບັນຊີ ແລະ ສາລະບານງົບປະມານ ທີ່ຮັບຮອງໂດຍ ກະຊວງການເງິນ ເພື່ອຄຸ້ມຄອງ ລາຍຮັບ-ລາຍຈ່າຍ.

ລາຍຮັບ-ລາຍຈ່າຍ ງົບປະມານທັງໝົດ ຂອງກອງທຶນປະກັນສຸຂະພາບແຫ່ງຊາດ ໃຫ້ປະຕິບັດຢ່າງລວມສູນເປັນເອກະພາບ ໂດຍໃຫ້ເປີດບັນຊີ ຢູ່ຄັງເງິນແຫ່ງຊາດ, ຄັງເງິນແຫ່ງຊາດປະຈໍາ ແຂວງ, ນະຄອນຫຼວງ ສຳລັບເງິນສົມທົບຂອງລັດຖະບານ ແລະ ເງິນສົມທົບຂອງສະມາຊິກອົງການປະກັນສັງຄົມແຫ່ງຊາດພາກລັດ, ສ່ວນເງິນສົມທົບຂອງສະມາຊິກອົງການປະກັນສັງຄົມແຫ່ງຊາດ ພາກວິສາຫະກິດ, ຜູ້ສະໝັກໃຈ, ເງິນສົມທົບຂອງພົນລະ ເມືອງລາວ ທີ່ບໍ່ແມ່ນສະມາຊິກອົງການປະກັນສັງຄົມແຫ່ງຊາດ ແລະ ລາຍຮັບອື່ນທີ່ຖືກຕ້ອງຕາມກົດໝາຍ ສາມາດເປີດບັນຊີຢູ່ທະນາຄານທີ່ຕັ້ງຢູ່ ສປປ ລາວ.

ປີ​ງົບປະມານ ​​ແລະ ການ​ສະຫຼຸບ​ລາຍ​ງານ ຂອງກອງທຶນປະກັນສຸຂະພາບແຫ່ງຊາດ​ ໃຫ້​ປະຕິບັດ​ຕາມ​ກົດໝາຍວ່າ​ດ້ວຍງົບປະມານ​ແຫ່ງ​ລັດ.

ໝວດທີ 2

ການຄຸ້ມຄອງບໍລິຫານກອງທຶນ

ມາດຕາ 44 ອົງການຄຸ້ມຄອງບໍລິຫານກອງທຶນ

**ອົງການຄຸ້ມຄອງບໍລິຫານກອງທຶນ ແມ່ນ** ຄະນະກໍາມະການຄຸ້ມຄອງກອງທຶນປະກັນສຸຂະພາບແຫ່ງຊາດ **ເປັນການຈັດຕັ້ງທີ່ບໍ່ປະຈໍາການ** ຊຶ່ງປະກອບດ້ວຍ:

1. ຂັ້ນສູນກາງ;
2. ຂັ້ນແຂວງ;
3. ຂັ້ນເມືອງ.

ຫ້ອງການປະກັນສຸຂະພາບແຕ່ລະຂັ້ນ ເປັນກອງເລຂາ.

**ມາດຕາ 45 ຄະນະກໍາມະການຄຸ້ມຄອງກອງທຶນປະກັນສຸຂະພາບແຫ່ງຊາດ**

**ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ຖືກແຕ່ງຕັ້ງໂດຍນາຍົກລັດຖະມົນຕີ ຊຶ່ງມີອາຍຸການ ຫ້າປີ,** ມີພາລະບົດບາດເປັນເສນາທິການໃຫ້ແກ່ລັດຖະບານ ໃນການຕິດຕາມ, ກວດກາ ການຈັດ ຕັ້ງປະຕິບັດວຽກງານກອງທຶນ**ປະກັນສຸຂະພາບແຫ່ງຊາດ ຊຶ່ງມີຫ້ອງການ**ປະກັນສຸຂະພາບແຫ່ງຊາດ ເປັນກອງເລຂາ.

**ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ ຖືກແຕ່ງຕັ້ງໂດຍເຈົ້າແຂວງ, ເຈົ້າຄອງນະຄອນຫຼວງ ຊຶ່ງມີອາຍຸການ ຫ້າປີ, ມີ**ພາລະບົດບາດເປັນເສນາທິການໃຫ້ແກ່ ອົງການປົກຄອງຂັ້ນແຂວງ, **ຄະ ນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ** ໃນການຕິດຕາມ, ກວດກາ ການຈັດຕັ້ງປະຕິບັດ ວຽກງານ**ກອງທຶນປະກັນສຸຂະພາບແຫ່ງຊາດ ຂັ້ນຂອງຕົນ ແລະ ຂັ້ນເມືອງ ຊຶ່ງມີຫ້ອງການປະກັນສຸຂະພາບຂັ້ນແຂວງ ເປັນກອງເລຂາ.**

**ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ ຖືກແຕ່ງຕັ້ງໂດຍເຈົ້າເມືອງ, ຫົວໜ້າເທດ ສະບານ, ເຈົ້ານະຄອນ ຊຶ່ງມີອາຍຸການ ຫ້າປີ, ມີ**ພາລະບົດບາດເປັນເສນາທິການໃຫ້ແກ່ ອົງການປົກຄອງຂັ້ນເມືອງ, **ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ** ໃນການຕິດຕາມ, ກວດກາ ການຈັດຕັ້ງປະຕິບັດວຽກງານ**ກອງທຶນປະກັນສຸຂະພາບແຫ່ງຊາດ ໃນຂອບເຂດຄວາມຮັບຜິດຊອບຕົນ** ຊຶ່ງມີຫ້ອງການປະ ກັນສຸຂະພາບຂັ້ນເມືອງ ເປັນກອງເລຂາ**.**

**ມາດຕາ 46 ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ປະກອບດ້ວຍ:

1. ລັດຖະມົນຕີກະຊວງສາທາລະນະສຸກ ເປັນປະທານ;
2. ຮອງລັດຖະມົນຕີກະຊວງການເງິນ ເປັນຮອງປະທານ;
3. ຮອງລັດຖະມົນຕີກະຊວງແຮງງານ ແລະ ສະຫວັດດີການສັງຄົມ ເປັນຮອງປະທານ;
4. ຮອງປະທານສູນກາງສະຫະພັນກໍາມະບານລາວ ເປັນຮອງປະທານ;
5. ຮອງລັດຖະມົນຕີກະຊວງສາທາລະນະສຸກ ເປັນຮອງປະທານ ທັງເປັນຜູ້ປະຈໍາການ;
6. ຮອງປະທານສະພາການຄ້າ ແລະ ອຸດສາຫະກໍາແຫ່ງຊາດລາວ ເປັນກໍາມະການ;
7. ບັນດາຫົວໜ້າກົມວິຊາການທີ່ກ່ຽວຂ້ອງ ຂອງແຕ່ລະພາກສ່ວນ ເປັນກໍາມະການ;
8. ຫົວໜ້າຫ້ອງການປະກັນສຸຂະພາບແຫ່ງຊາດ ເປັນກໍາມະການ.

**ມາດຕາ 47 ສິດ ແລະ ໜ້າທີ່ ຂອງຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າ, ສ້າງ ແລະ ປັບປຸງ ແຜນຍຸດທະສາດ, ແຜນການ, ແຜນງານ, ໂຄງການ ແລະ ກິດຈະກໍາ ກ່ຽວກັບວຽກງານກອງທຶນປະກັນສຸຂະພາບແຫ່ງຊາດ ເພື່ອສະເໜີກະຊວງສາທາລະນະສຸກ ແລະ ລັດຖະບານ ພິ ຈາລະນາ;
2. ໂຄສະນາ, ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນການ ແລະ ແຜນງານ ກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
3. ຜັນຂະຫຍາຍ ແລະ ຈັດຕັ້ງປະຕິບັດ ແຜນຍຸດທະສາດ, ແຜນການ, ແຜນງານ, ໂຄງການ ແລະ ກິດຈະກໍາກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
4. ຄົ້ນຄວ້າ ພິຈາລະນາ ຮັບຮອງ **ລາຍການ, ລາຄາ ຢາ ແລະ ຜະລິດຕະພັນການແພດທີ່ນໍາໃຊ້ໃນສະຖານທີ່ບໍລິການປິ່ນປົວ;**
5. ຄົ້ນຄວ້າ, ພິຈາລະນາ ແກ້ໄຂ ການຮ້ອງຂໍ ຫຼື ການຍື່ນເອກະສານຂອງສະມາຊິກປະກັນສຸຂະພາບກ່ຽວກັບການປະກັນສຸຂະພາບ;
6. ຊຸກຍູ້, ຕິດຕາມ ແລະ ກວດກາການເຄື່ອນໄຫວວຽກງານກອງທຶນປະກັນສຸຂະພາບແຫ່ງຊາດ ຂັ້ນສູນກາງ ຕາມລະບຽບການ;
7. ຄົ້ນຄວ້າ, ພິຈາລະນາ ສັນຍາກ່ຽວກັບການບໍລິການປິ່ນປົວ, ແຫຼ່ງລາຍຮັບ ​ແລະ ລາຍ​ຈ່າຍ ຂອງກອງທຶນປະກັນສຸຂະພາບແຫ່ງຊາດ;
8. ຄົ້ນຄວ້າ ແລະ ສະເໜີ ດັດແກ້ເງິນສົມທົບເຂົ້າກອງທຶນປະກັນສຸຂະພາບແຫ່ງຊາດ ຕໍ່ກະຊວງສາທາ ລະນະສຸກ;​
9. ສະຫຼຸບ, ລາຍງານ ການຈັດຕັ້ງປະຕິບັດວຽກງານປະກັນສຸຂະພາບໃຫ້ຂັ້ນເທິງ ຢ່າງເປັນປົກກະຕິ;
10. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ຫຼື ຕາມການມອບໝາຍຂອງຂັ້ນເທິງ.

**ມາດຕາ 48 ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ ປະກອບດ້ວຍ:

1. ຮອງເຈົ້າແຂວງ, ຮອງເຈົ້າຄອງນະຄອນຫຼວງ ເປັນປະທານ;
2. ຫົວໜ້າພະແນກສາທາລະນະສຸກ ແຂວງ, ນະຄອນຫຼວງ ເປັນຮອງປະທານ ທັງເປັນຜູ້ປະຈໍາການ;
3. ຮອງຫົວໜ້າພະແນກການເງິນ ແຂວງ, ນະຄອນຫຼວງ ເປັນຮອງປະທານ;
4. ຮອງຫົວໜ້າພະແນກແຮງງານ ແລະ ສະຫວັດດີການສັງຄົມ ແຂວງ, ນະຄອນຫຼວງ

ເປັນຮອງປະທານ;

1. ຮອງປະທານສະຫະພັນກໍາມະບານ ແຂວງ, ນະຄອນຫຼວງ ເປັນກໍາມະການ;
2. ຄະນະບໍລິຫານສະພາການຄ້າ ແລະ ອຸດສະຫະກໍາແຫ່ງຊາດລາວ ແຂວງ, ນະຄອນຫຼວງ

ເປັນກໍາມະການ;

1. ຜູ້ອຳນວຍການ ໂຮງໝໍ ສູນກາງ, ພາກ ຫຼື ແຂວງ ເປັນກໍາມະການ;
2. ບັນດາຂະແໜງວິຊາການທີ່ກ່ຽວຂ້ອງຂອງແຕ່ລະພາກສ່ວນ ເປັນກໍາມະການ;
3. ຫົວໜ້າຫ້ອງການປະກັນສຸຂະພາບ ແຂວງ, ນະຄອນຫຼວງ ເປັນກໍາມະການ.

**ມາດຕາ 49 ສິດ ແລະ ໜ້າທີ່ ຂອງຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍ ແລະ ຈັດຕັ້ງປະຕິບັດ ແຜນຍຸດທະສາດ, ແຜນງານ, ໂຄງການ ແລະ ກິດຈະກໍາກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
2. ໂຄສະນາ, ເຜີຍແຜ່ ນະໂຍບາຍ, ແຜນ​ຍຸດ​ທະ​ສາດ, ກົດໝາຍ, ​ແຜນການ ແລະ ແຜນງານ ກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
3. ຊຸກຍູ້, ຕິດຕາມ ແລະ ກວດກາ ການເຄື່ອນໄຫວວຽກງານກອງທຶນປະກັນສຸຂະພາບແຫ່ງຊາດ ຂັ້ນແຂວງ ຕາມລະບຽບການ;
4. ຄົ້ນຄວ້າ, ພິຈາລະນາ ສັນຍາກ່ຽວກັບການບໍລິການປິ່ນປົວ, ແຫຼ່ງລາຍຮັບ ​ແລະ ລາຍ​ຈ່າຍກ່ຽວກັບ ຄ່າບໍລິການ ແລະ ຄ່າບໍລິຫານ ທີ່ຈັດສັນໃຫ້;
5. ຄົ້ນຄວ້າ, ພິຈາລະນາ ແກ້ໄຂ ການຮ້ອງຂໍ ຫຼື ການຍື່ນເອກະສານຂອງສະມາຊິກປະກັນສຸຂະ ພາບກ່ຽວກັບການປະກັນສຸຂະພາບ;
6. ສະຫຼຸບ, ລາຍງານ ການຈັດຕັ້ງປະຕິບັດວຽກງານປະກັນສຸຂະພາບໃຫ້ຂັ້ນເທິງ ຢ່າງເປັນປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ຫຼື ຕາມການມອບໝາຍຂອງຂັ້ນເທິງ.

**ມາດຕາ 50 ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ ປະກອບດ້ວຍ:

1. ຮອງເຈົ້າເມືອງ, ຮອງຫົວໜ້າເທດສະບານ, ຮອງເຈົ້ານະຄອນ ເປັນປະທານ;
2. ຫົວໜ້າຫ້ອງການສາທາລະນະສຸກ ເມືອງ, ເທດສະບານ, ນະຄອນ ເປັນຮອງປະທານ ທັງເປັນຜູ້ປະຈໍາການ;
3. ຮອງຫົວໜ້າຫ້ອງການການເງິນ ເມືອງ, ເທດສະບານ, ນະຄອນ ເປັນຮອງປະທານ;
4. ຮອງຫົວໜ້າຫ້ອງການແຮງງານ ແລະ ສະຫວັດດີການສັງຄົມ ເມືອງ, ເທດສະບານ, ນະຄອນ ເປັນຮອງປະທານ;
5. ຮອງປະທານສະຫະພັນກໍາມະບານ ເມືອງ, ເທດສະບານ, ນະຄອນ ເປັນກຳມະການ;
6. ຜູ້ອຳນວຍການ ໂຮງໝໍຊຸມຊົນ ເປັນກຳມະການ;
7. ບັນດາໜ່ວຍງານວິຊາການທີ່ກ່ຽວຂ້ອງ ຂອງແຕ່ລະພາກສ່ວນ ເປັນກໍາມະການ;
8. ຫົວໜ້າຫ້ອງການປະກັນສຸຂະພາບ ເມືອງ, ເທດສະບານ, ນະຄອນ ເປັນກໍາມະການ.

**ມາດຕາ 51 ສິດ ແລະ ໜ້າທີ່ ຂອງຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ**

ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແຜນຍຸດທະສາດ, ແຜນງານ, ໂຄງການ ແລະ ກິດຈະກໍາ ກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
2. ເຜີຍແຜ່ ນະໂຍບາຍ, ແຜນ​ຍຸດ​ທະ​ສາດ, ກົດໝາຍ, ​ແຜນການ ແລະ ແຜນງານ ກ່ຽວກັບວຽກງານກອງທຶນປະກັນສຸຂະພາບແຫ່ງຊາດ;
3. ຊຸກຍູ້, ຕິດຕາມ ແລະ ກວດກາ ການເຄື່ອນໄຫວວຽກງານກອງທຶນປະກັນສຸຂະພາບແຫ່ງຊາດ ຂັ້ນເມືອງ ຕາມລະບຽບການ;
4. ຄົ້ນຄວ້າ, ພິຈາລະນາ ສັນຍາກ່ຽວກັບການບໍລິການປິ່ນປົວ, ແຫຼ່ງລາຍຮັບ ​ແລະ ລາຍ​ຈ່າຍກ່ຽວກັບ ຄ່າບໍລິການ ແລະ ບໍລິຫານ ທີ່ຈັດສັນໃຫ້;
5. ຄົ້ນຄວ້າ, ພິຈາລະນາ ແກ້ໄຂ ການຮ້ອງຂໍ ຫຼື ການຍື່ນເອກະສານຂອງສະມາຊິກປະກັນສຸຂະ ພາບກ່ຽວກັບການປະກັນສຸຂະພາບ;
6. ສະຫຼຸບ, ລາຍງານ ການຈັດຕັ້ງປະຕິບັດວຽກງານປະກັນສຸຂະພາບໃຫ້ຂັ້ນເທິງ ຢ່າງເປັນປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ຫຼື ຕາມການມອບໝາຍຂອງຂັ້ນເທິງ.

**ມາດຕາ 52 ກອງປະຊຸມຂອງຄະນະກໍາມະການຄຸ້ມຄອງກອງທຶນປະກັນສຸຂະພາບແຫ່ງຊາດ**

ກອງປະຊຸມຂອງຄະນະກໍາມະການຄຸ້ມຄອງກອງທຶນປະກັນສຸຂະພາບແຫ່ງຊາດ ປະກອບດ້ວຍ ກອງປະຊຸມ ສາມັນ ແລະ ວິສາມັນ.

ກອງປະຊຸມສາມັນຂັ້ນສູນກາງ ຈັດຂຶ້ນ ປີໜຶ່ງ ສອງ ຄັ້ງ, ຂັ້ນແຂວງ ແລະ ຂັ້ນເມືອງ ຈັດຂຶ້ນ ສີ່ ຄັ້ງ ໂດຍການຕົກລົງ, ຮຽກໂຮມ ແລະ ເປັນປະທານ ຂອງປະທານຄະນະກໍາມະການຄຸ້ມຄອງກອງທຶນປະກັນ ສຸຂະພາບ ແຕ່ລະຂັ້ນ ເພື່ອພິຈາລະນາ ແລະ ຕົກລົງບັນຫາສຳຄັນ ກ່ຽວກັບ​ວຽກງານກອງທຶນປະກັນສຸຂະພາບແຫ່ງ​ຊາດ.

ກອງປະຊຸມວິສາມັນ ຈັດຂຶ້ນເວລາໃດກໍໄດ້ ເພື່ອພິຈາລະນາບັນຫາທີ່ຈຳເປັນ, ສໍາຄັນ ແລະ ຮີບດ່ວນ ຕາມການຮຽກໂຮມ ແລະ ເປັນປະທານ ຂອງປະທານຄະນະກໍາມະການຄຸ້ມຄອງກອງທຶນປະກັນສຸຂະພາບ ແຕ່ລະຂັ້ນ ຫຼື ຕາມການສະເໜີຂອງຫົວໜ້າຫ້ອງການປະກັນສຸຂະພາບ ທີ່ກ່ຽວຂ້ອງ.

ກອງປະຊຸມຂອງຄະນະກໍາມະການຄຸ້ມຄອງກອງທຶນປະກັນສຸຂະພາບ ແຕ່ລະຂັ້ນ ຈະເປີດຂຶ້ນໄດ້ ກໍຕໍ່ເມື່ອມີຄະ​ນະ​ກຳ​ມະ​ການເຂົ້າຮ່ວມ ຢ່າງໜ້ອຍ ​ສອງສ່ວນສາມ ຂອງຈໍານວນທັງໝົດ ແລະ ມະຕິຂອງກອງປະຊຸມ ຈະມີຜົນສັກສິດໃຊ້ໄດ້ ກໍຕໍ່ເມື່ອໄດ້ຮັບຄະແນນສຽງຫຼາຍກວ່າ ເຄິ່ງໜຶ່ງຂອງຈຳນວນສະມາຊິກທີ່ເຂົ້າຮ່ວມ.

ໃນກໍລະນີ ທີ່ມີຄະແນນສຽງເທົ່າກັນນັ້ນ ສຽງຂອງປະທານ ເປັນສຽງຊີ້ຂາດ.

ມາດຕາ 53 ຫ້ອງການປະກັນສຸຂະພາບ

**ຫ້ອງການປະກັນສຸຂະພາບ ປະກອບດ້ວຍ** ຫ້ອງການປະກັນສຸຂະພາບແຫ່ງຊາດ, ຫ້ອງການປະກັນສຸຂະພາບ ຂັ້ນແຂວງ ແລະ ຂັ້ນເມືອງ.

ຫ້ອງການປະກັນສຸຂະພາບແຫ່ງຊາດ ແມ່ນ ການຈັດຕັ້ງໜຶ່ງໃນໂຄງປະກອບການຈັດຕັ້ງຂອງກະຊວງສາທາລະນະສຸກ ມີພາລະບົດບາດເປັນເສນາທິການໃຫ້ແກ່ ກະຊວງສາທາລະນະສຸກ ແລະ ຄະ​ນະ​ກຳ​ມະ​ການ​ຄຸ້ມ​ຄອງກອງ​ທຶນ​ປະ​ກັນ​ສຸ​ຂະ​ພາບ​ຂັ້ນສູນກາງ.

ຫ້ອງການປະກັນສຸຂະພາບຂັ້ນແຂວງ ແມ່ນ ການຈັດຕັ້ງໜຶ່ງໃນໂຄງປະກອບການຈັດຕັ້ງຂອງພະແນກສາທາລະນະສຸກ ແຂວງ, ນະຄອນຫຼວງ ມີພາລະບົດບາດເປັນເສນາທິການໃຫ້ແກ່ ພະແນກສາທາລະນະສຸກ ແຂວງ, ນະຄອນຫຼວງ, ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ ແລະ ຫ້ອງການປະກັນສຸຂະພາບແຫ່ງຊາດ.

ຫ້ອງການປະກັນສຸຂະພາບຂັ້ນເມືອງ ແມ່ນ ການຈັດຕັ້ງໜຶ່ງໃນໂຄງປະກອບການຈັດຕັ້ງຂອງຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີພາລະບົດບາດເປັນເສນາທິການໃຫ້ແກ່ ຫ້ອງການສາທາລະນະສຸກ ເມືອງ, ເທດສະບານ, ນະຄອນ, ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ ແລະ ຫ້ອງ ການປະກັນສຸຂະພາບຂັ້ນແຂວງ.

ສໍາລັບໂຄງປະກອບ ການຈັດຕັ້ງ, ສິດ ແລະ ໜ້າທີ່ ຂອງຫ້ອງການປະກັນສຸຂະພາບ ໄດ້ກໍານົດໄວ້ໃນລະບຽບການຕ່າງຫາກ.

ພາກທີ IV

ຂໍ້ຫ້າມ

**ມາດຕາ 54 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີ ພຶດຕິກຳ ດັ່ງນີ້:

1. ສ້າງອຸປະສັກ, ກີດຂວາງ ຫຼື ເມີນເສີຍ ຕໍ່ການປະຕິບັດວຽກງານຂອງພະນັກງານປະກັນສຸຂະພາບ;
2. ໃຫ້ ຫຼື ຮັບ, ເປັນສື່ກາງໃນການ ໃຫ້ ຫຼື ຮັບ ສິນບົນ ແກ່ພະນັກງານປະກັນສຸຂະພາບ;
3. ໂຄສະນາ ເຜີຍແຜ່ ຫຼື ສະໜອງຂໍ້ມູນ ໃນທາງທີ່ບິດເບືອນ, ເສື່ອມເສຍ ກ່ຽວກັບການປະກັນສຸ ຂະພາບ;
4. ຈໍາແນກ, ໝິ່ນປະໝາດ ແລະ ໃສ່ຮ້າຍປ້າຍສີ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ທີ່ເຄື່ອນໄຫວວຽກງານປະກັນສຸຂະພາບ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 55 ຂໍ້ຫ້າມສໍາລັບ ພະນັກງານປະກັນສຸຂະພາບ ແລະ ພະນັກງານ-ລັດຖະກອນ ທີ່ກ່ຽວຂ້ອງ**

ຫ້າມ ພະນັກງານປະກັນສຸຂະພາບແລະພະນັກງານ-ລັດຖະກອນ ທີ່ກ່ຽວຂ້ອງ ມີ ພຶດຕິກຳ ດັ່ງນີ້:

1. ສວຍໃຊ້ ສິດ, ໜ້າທີ່ ແລະ ຕຳແໜ່ງ, ກົດໜ່ວງ, ຖ່ວງດຶງ, ຮຽກເອົາສິນບົນ ເພື່ອຜົນປະໂຫຍດແກ່ຕົນ, ຄອບຄົວ ຫຼື ໝູ່ເພື່ອນຂອງຕົນ ຊຶ່ງສ້າງຄວາມເສຍຫາຍແກ່ຜົນປະໂຫຍດຂອງ ລັດ, ລວມໝູ່ ຫຼື ບຸກ ຄົນອື່ນ;
2. ປະຕິບັດໜ້າທີ່ດ້ວຍຄວາມປະໝາດ, ເລີ່ນເລີ້, ເມີນເສີຍ, ຂາດຄວາມຮັບຜິດຊອບ ຫຼື ຂາດຈັນຍາບັນ ທີ່ກໍ່ຄວາມເສຍຫາຍ ຕໍ່ ລັດ, ບຸກຄົນ, ນິຕິບຸກຄົນ ຫຼື ການຈັດຕັ້ງ;
3. ຮຽກ ຫຼື ທວງ ເອົາຄ່າທໍານຽມ, ຄ່າບໍລິການ ຫຼື ນໍາໃຊ້ລາຍຮັບວິຊາການ ທີ່ບໍ່ຖືກຕ້ອງຕາມກົດ ໝາຍ;
4. ເປີດເຜີຍ ຂໍ້ມູນສ່ວນບຸກຄົນຂອງສະມາຊິກປະກັນສຸຂະພາບ ຫຼື ຄວາມ​ລັບ ທາງລັດຖະການ, ຂອງບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ ໂດຍບໍ່ໄດ້ຮັບອະນຸຍາດ;
5. ອອກເອກະສານ ກ່ຽວກັບການປະກັນສຸຂະພາບບໍ່ຖືກຕ້ອງ ຫຼື ປອມແປງເອກະສານດັ່ງກ່າວ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 56 ຂໍ້ຫ້າມສໍາລັບສະມາຊິກປະກັນສຸຂະພາບ**

ຫ້າມສະມາຊິກປະກັນສຸຂະພາບ ມີ ພຶດຕິກຳ ດັ່ງນີ້:

1. ແຈ້ງຂໍ້ມູນ ກ່ຽວກັບການປະກັນສຸຂະພາບ ທີ່ບໍ່ຖືກຕ້ອງກັບຂໍ້ມູນຕົວຈິງ;
2. ສ້າງອຸປະສັກ, ກີດຂວາງ ຫຼື ບໍ່ໃຫ້ການຮ່ວມມື ຕໍ່ການປະຕິບັດວຽກງານຂອງພະນັກງານປະກັນສຸຂະພາບ;
3. ໃຫ້​ຜູ້ອື່ນນຳໃຊ້ບັດສະມາຊິກປະກັນສຸຂະພາບຂອງຕົນ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ V**

**ການແກ້ໄຂຂໍ້ຂັດແຍ່ງ**

**ມາດຕາ 57 ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງ ກ່ຽວກັບວຽກງານປະກັນສຸຂະພາບ ສາມາດດໍາເນີນດ້ວຍຮູບການໃດໜຶ່ງ ດັ່ງນີ້:

1. ການປະ​ນີປະນອມ ຫຼື ການໄກ່​ເກ່ຍ;
2. ການແກ້ໄຂທາງດ້ານບໍລິຫານ;
3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. ການຕັດ​ສີນຂອງສານ;
5. ການແກ້ໄຂທີ່ມີລັກສະນະສາກົນ.

**ມາດຕາ 58** ການປະ​**ນີ**ປະນອມ ຫຼື ການໄກ່ເກ່ຍ

ໃນກໍລະນີ ເກີດມີຂໍ້ຂັດແຍ່ງ ກ່ຽວກັບວຽກງານປະກັນສຸຂະພາບ, ຄູ່ກໍລະນີ ສາມາດ ປຶກສາຫາລື, ເຈລະ ຈາ, ປະນີປະນອມ ຫຼື ໄກ່ເກ່ຍກັນ.

ມາດຕາ 59 ການແກ້ໄຂທາງດ້ານ​ບໍລິຫານ

ໃນກໍລະນີ ເກີດມີຂໍ້ຂັດແຍ່ງ ກ່ຽວກັບວຽກງານປະກັນສຸຂະພາບ, ຄູ່ກໍລະນີ ສາມາດສະເໜີໃຫ້ອົງການຄຸ້ມຄອງວຽກງານປະກັນສຸຂະພາບ ພິຈາລະນາແກ້ໄຂຕາມກົດໝາຍ, ອົງການດັ່ງກ່າວ ຕ້ອງແກ້ໄຂຂໍ້ສະເໜີນັ້ນພາຍໃນເວລາ ຊາວວັນ, ຖ້າບໍ່ສາມາດແກ້ໄຂໄດ້ພາຍໃນເວລາດັ່ງກ່າວ ກໍຕ້ອງແຈ້ງເປັນລາຍລັກອັກສອນໃຫ້ຄູ່ກໍ ລະນີ.

**​ໃນກໍລະນີ ​ມີ​ຂໍ້​ຂັດ​ແຍ່ງ ລະຫວ່າງ​ ສະມາຊິກປະກັນສຸຂະພາບ, ສະຖານທີ່ບໍລິການປິ່ນປົວ ກັບ ຫ້ອງ ການປະກັນສຸຂະພາບແຫ່ງ​ຊາດ ກ່ຽວກັບການບໍລິການປິ່ນປົວ ໃຫ້​ສະ​ເໜີຕໍ່ອົງການ**ຄຸ້ມຄອງວຽກງານປະກັນສຸ ຂະພາບ **ເພື່ອ​ພິຈາລະນາ​ແກ້​ໄຂ,** ອົງການດັ່ງກ່າວ ຕ້ອງແກ້ໄຂຂໍ້ສະເໜີນັ້ນພາຍໃນເວລາ ສາມສິບວັນ, ຖ້າບໍ່ສາ ມາດແກ້ໄຂໄດ້ພາຍໃນເວລາດັ່ງກ່າວ ກໍຕ້ອງແຈ້ງເປັນລາຍລັກອັກສອນໃຫ້ຄູ່ກໍລະນີ.

ມາດຕາ 60 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ

ໃນກໍລະນີ ເກີດມີຂໍ້ຂັດແຍ່ງ ກ່ຽວກັບວຽກງານ**ປະກັນສຸຂະພາບ,** ຄູ່ກໍລະນີ ສາມາດຕົກລົງໃຫ້​ອົງການແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດ​ຖະ​ກິດ​ ພິຈາລະນາແກ້​ໄຂ​ຕາມ​ກົດ​ໝາຍ.

ມາດຕາ 61 ການຕັດສີນຂອງສານ

ໃນກໍລະນີ ເກີດມີຂໍ້ຂັດແຍ່ງ ກ່ຽວກັບວຽກງານ**ປະກັນສຸຂະພາບ,** ຄູ່ກໍລະນີ ຝ່າຍໃດ ຝ່າຍໜຶ່ງ ສາມາດຮ້ອງຟ້ອງຕໍ່ສານ ເພື່ອພິຈາລະນາຕັດສີນຕາມກົດໝາຍ.

ມາດຕາ 62 ການແກ້ໄຂທີ່ມີລັກສະນະສາກົນ

ໃນກໍລະນີ ເກີດມີຂໍ້ຂັດແຍ່ງທີ່ມີລັກສະນະສາກົນ ກ່ຽວກັບວຽກງານປະກັນສຸຂະພາບ, ຄູ່ກໍລະນີ ສາ ມາດສະເໜີຕໍ່ອົງການແກ້ໄຂຂໍ້ຂັດແຍ່ງພາຍໃນ, ຕ່າງປະເທດ ພິຈາລະນາແກ້ໄຂ ຫຼື ປະຕິບັດຕາມສົນທິສັນຍາ ​ແລະ ສັນຍາສາກົນ ທີ່ ສປປ ລາວ ເປັນພາຄີ.

ພາກທີ VI

ການຄຸ້ມຄອງ ແລະ ການກວດກາ ວຽກງານປະກັນສຸຂະພາບ

*ໝວດທີ 1*

*ການຄຸ້ມຄອງວຽກງານປະກັນສຸຂະພາບ*

*ມາດຕາ 63**ອົງການຄຸ້ມຄອງວຽກງານປະກັນສຸຂະພາບ*

ລັດຖະບານ ເປັນຜູ້ຄຸ້ມຄອງ***ວຽກງານປະກັນສຸຂະພາບ* ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບ**ໃຫ້ກະຊວງສາທາລະນະສຸກ ເປັນຜູ້**ຮັບຜິດຊອບໂດຍກົງ** ແລະ **ເປັນເຈົ້າການປະ ສານສົມທົບ**ກັບບັນດາກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງ***ວຽກງານປະກັນສຸຂະພາບ*** ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ.

*ມາດຕາ* **6***4* ສິດ ແລະ ໜ້າທີ່ ຂອງກະຊວງສາທາລະນະສຸກ

ໃນການຄຸ້ມຄອງ***ວຽກງານປະກັນສຸຂະພາບ*** ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້ິ້:

1. ຄົ້ນຄວ້າ ສ້າງນະໂຍບາຍ, ​ແຜນຍຸດທະສາດ, ກົດໝາຍ ​ກ່ຽວກັບ***ວຽກງານປະກັນສຸຂະພາບ*** ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ​ແຜນຍຸດທະສາດ ແລະ ກົດໝາຍ ກ່ຽວກັບ***ວຽກງານປະກັນສຸຂະ ພາບ*** ເປັນແຜນການ, ​ແຜນ​ງານ, ໂຄງການ, ລະບຽບການ ແລະ ຈັດຕັ້ງປະຕິບັດ;
3. ໂຄສະນາ, ເຜີຍແຜ່ ແລະ ສຶກສາອົບຮົມ ນະໂຍບາຍ, ​ແຜນຍຸດທະສາດ, ກົດໝາຍ ກ່ຽວກັບ***ວຽກງານປະກັນສຸຂະພາບ ໃຫ້ທົ່ວປວງຊົນ***;
4. ສ້າງ, ຄຸ້ມຄອງ, ນໍາໃຊ້, ຂະຫຍາຍ ແລະ ພັດທະນາ ລະບົບຖານຂໍ້ມູນການປະກັນສຸຂະພາບ ໃຫ້ປົກຄຸມໃນຂອບເຂດທົ່ວປະເທດ;
5. ທົບທວນອັດຕາເງິນສົມທົບເຂົ້າກອງທຶນປະກັນສຸຂະພາບແຫ່ງຊາດ ໃນແຕ່ລະໄລຍະ ແລະ ສະ

ເໜີລັດຖະບານ ພິຈາລະນາ;

1. **ຄົ້ນຄວ້າ, ທົບທວນ, ກຳນົດລາຄາ ຢາ ແລະ ຜະລິດຕະພັນການແພດ ໃນແຕ່ລະໄລຍະ ເພື່ອນໍາສະ ເໜີຄະນະກຳມະການຄຸ້ມຄອງກອງທຶນປະກັນສຸຂະພາບຂັ້ນສູນກາງ ພິຈາລະນາຮັບຮອງ;**
2. ຊີ້ນຳ ແລະ ຕິດຕາມ​ ກວດກາ ການຈັດຕັ້ງປະຕິບັດ***ວຽກງານປະກັນສຸຂະພາບ***ຕາມສາຍຕັ້ງ​ຂອງຕົນ ໃນຂອບເຂດທົ່ວປະເທດ;
3. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ບຸກຄະລາກອນ ກ່ຽວກັບ***ວຽກງານປະກັນສຸຂະ ພາບ***;
4. ສະເໜີນາຍົກລັດຖະມົນຕີ ແຕ່ງຕັ້ງ ຫຼື ປັບປຸງ ຄະນະກໍາມະການຄຸ້ມຄອງກອງທຶນປະກັນສຸຂະ ພາບຂັ້ນສູນກາງ;
5. ຄົ້ນຄວ້າ ແລະ ສະເໜີນາຍົກລັດຖະມົນຕີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າຫ້ອງ ການປະກັນສຸຂະພາບແຫ່ງຊາດ;
6. ຮັບ ແລະ ພິຈາລະນາແກ້ໄຂ ຄຳສະເໜີຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປະກັນສຸຂະພາບ;
7. ພົວພັນ ແລະ ຮ່ວມມືກັບຕ່າງປະເທດ, ພາກ​ພື້ນ ແລະ ສາກົນ ກ່ຽວກັບ***ວຽກງານປະກັນສຸຂະ ພາບ***;
8. ສະຫຼຸບ, ລາຍງານ ການຈັດຕັ້ງປະຕິບັດ***ວຽກງານປະກັນສຸຂະພາບ*** ໃຫ້ລັດຖະບານ ຢ່າງເປັນປົກ ກະຕິ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

*ມາດຕາ 65* ສິດ ແລະ ໜ້າທີ່ ຂອງພະແນກສາທາລະນະສຸກ ແຂວງ, ນະຄອນຫຼວງ

ໃນການຄຸ້ມຄອງ***ວຽກງານປະກັນສຸຂະພາບ*** ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ​ແຜນຍຸດທະສາດ, ກົດໝາຍ, ແຜນການ, ແຜນງານ ​ແລະ ໂຄງການ ກ່ຽວ​ກັບ​***ວຽກງານປະກັນສຸຂະພາບ***;
2. ໂຄສະນາ, ເຜີຍແຜ່ ແລະ ສຶກສາອົບຮົມ ນະ​ໂຍບາຍ, ​ແຜນຍຸດທະສາດ, ກົດໝາຍ ກ່ຽວ​ກັບ***ວຽກງານປະກັນສຸຂະພາບ***;
3. ຊີ້ນຳ, ຕິດຕາມ, ກວດກາ ​ແລະ ປະ​ເມີນ​ຜົນ ການຈັດ​ຕັ້ງ​ປະຕິບັດ***ວຽກງານປະກັນສຸຂະພາບຂັ້ນເມືອງ***;
4. ສະເໜີສ້າງ, ບຳລຸງ, ຍົກ​ລະດັບ ບຸກຄະລາກອນ ກ່ຽວກັບວຽກງານປະກັນສຸຂະພາບ ຕໍ່ກະຊວງສາທາລະນະສຸກ;
5. ຄຸ້ມ​ຄອງ ​ແລະ ນຳ​ໃຊ້​ບຸກຄະລາ​ກອນ ກ່ຽວ​ກັບ​***ວຽກງານປະກັນສຸຂະພາບ***;
6. ປະຕິບັດ ​ຂໍ້​ຕົກລົງ, ຄຳສັ່ງ, ຄຳແນະນຳ ແລະ ​ແຈ້ງ​ການ ຂອງຂັ້ນເທິງ ກ່ຽວກັບ***ວຽກງານປະກັນສຸຂະພາບ ພ້ອມທັງ***ອອກ​ຂໍ້​ຕົກລົງ, ຄຳສັ່ງ, ຄຳແນະນຳ ແລະ ​ແຈ້ງ​ການ​ ກ່ຽວກັບ***ວຽກງານປະກັນສຸຂະພາບ***;
7. ຄຸ້ມຄອງ ແລະ ຂຶ້ນທະບຽນ ສະມາຊິກປະກັນສຸຂະພາບ;
8. ສະເໜີ ເຈົ້າແຂວງ, ເຈົ້າຄອງນະຄອນຫຼວງ ແຕ່ງຕັ້ງ ຫຼື ປັບປຸງ ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນແຂວງ;
9. ຄົ້ນຄວ້າ ແລະ ສະເໜີ ເຈົ້າແຂວງ, ເຈົ້າຄອງນະຄອນຫຼວງ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າຫ້ອງການປະກັນສຸຂະພາບຂັ້ນແຂວງ;
10. ຮັບ ​ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ກ່ຽວ​ກັບ***ວຽກງານປະກັນສຸຂະພາບ***;
11. ປະສານສົມທົບກັບຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ໃນການຄຸ້ມ​ຄອງ, ຕິດຕາມ, ກວດກາ ​ແລະ ສົ່ງ​ເສີມ***ວຽກງານປະກັນສຸຂະພາບ***;
12. ພົວພັນ ​ແລະ ຮ່ວມມືກັບຂະ​ແໜງ​ການ​ອື່ນ ທັງ​ພາຍ​ໃນ ​ແລະ ຕ່າງປະເທດ ກ່ຽວ​ກັບ***ວຽກງານປະກັນສຸຂະພາບ*** ຕາມ​ການ​ອະນຸຍາດ​ ຫຼື ຕາມການມອບໝາຍ;
13. ສະຫຼຸບ, ລາຍງານ ການຈັດຕັ້ງປະຕິບັດ***ວຽກງານປະກັນສຸຂະພາບ*** ໃຫ້ກະຊວງສາທາລະນະສຸກ ແລະ ອົງການປົກຄອງຂັ້ນແຂວງ ຢ່າງ​ເປັນ​ປົກກະຕິ;
14. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍຂອງຂັ້ນເທິງ.

*ມາດຕາ 66* ສິດ ແລະ ໜ້າທີ່ ຂອງຫ້ອງການສາທາລະນະສຸກ ເມືອງ, ເທດສະບານ, ນະ​ຄອນ

ໃນການຄຸ້ມຄອງ***ວຽກງານປະກັນສຸຂະພາບ*** ຫ້ອງການສາທາລະນະສຸກ ​ເມືອງ, ​ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ​ແຜ​ນຍຸດທະສາດ, ກົດໝາຍ, ​ແຜນການ, ​ແຜນ​ງານ, ​ໂຄງການ ກ່ຽວກັບ***ວຽກງານປະກັນສຸຂະພາບ***;
2. ເຜີຍແຜ່ ນະໂຍບາຍ, ​ແຜນຍຸດທະສາດ, ກົດໝາຍ, ​ແຜນການ, ​ແຜນ​ງານ ​ແລະ ​ໂຄງການ ກ່ຽວກັບການ***ປະກັນສຸຂະພາບ***;
3. ຄຸ້ມຄອງ ແລະ ຂຶ້ນທະບຽນ ສະມາຊິກປະກັນສຸຂະພາບ;
4. ຕິດຕາມ, ກວດກາ ​ແລະ ປະ​ເມີນ​ຜົນການຈັດ​ຕັ້ງ​ປະຕິບັດ***ວຽກງານປະກັນສຸຂະພາບ***;
5. ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ແຕ່ງຕັ້ງ ຫຼື ປັບປຸງ ຄະນະກໍາມະການຄຸ້ມຄອງກອງທຶນປະກັນສຸຂະພາບຂັ້ນເມືອງ;
6. ຄົ້ນຄວ້າ ແລະ ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ແຕ່ງຕັ້ງ, ຍົກຍ້າຍ ຫຼື ປົດ ຕໍາແໜ່ງ ຫົວໜ້າຫ້ອງການປະກັນສຸຂະພາບຂັ້ນເມືອງ;
7. ຮັບ ​ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ກ່ຽວ​ກັບ***ວຽກງານປະກັນສຸຂະພາບ***;
8. ສະເໜີສ້າງ, ບຳລຸງ, ຍົກ​ລະດັບ ບຸກຄະລາກອນກ່ຽວກັບວຽກງານປະກັນສຸຂະພາບ ຕໍ່ພະແນກສາທາລະນະສຸກ ແຂວງ, ນະຄອນຫຼວງ;
9. ຄຸ້ມ​ຄອງ ​ແລະ ນຳ​ໃຊ້​ບຸກຄະລາ​ກອນ ກ່ຽວ​ກັບ​***ວຽກງານປະກັນສຸຂະພາບ***;
10. ປະສານສົມທົບກັບຫ້ອງການ ແລະ ພາກສ່ວນອື່ນທີ່ກ່ຽວຂ້ອງ ​ກັບ​***ວຽກງານປະກັນສຸຂະພາບ***;
11. ສະຫຼຸບ, ລາຍງານ ການຈັດຕັ້ງປະຕິບັດ***ວຽກງານປະກັນສຸຂະພາບ*** ໃຫ້ພະແນກສາທາລະນະສຸກ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ ຢ່າງ​ເປັນ​ປົກກະຕິ;
12. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍຂອງຂັ້ນເທິງ.

*ມາດຕາ 67* ສິດ ແລະ ໜ້າທີ່ ຂອງຂະແໜງການອື່ນ ແລະ ອົງການ​ປົກຄອງ​ທ້ອງ​ຖິ່ນ

**ໃນການເຄື່ອນໄຫວວຽກງານປະກັນສຸຂະພາບ ຂະແໜງການອື່ນ ແລະ ອົງການ​ປົກຄອງ​ທ້ອງ​ຖິ່ນ ແຕ່ລະຂັ້ນ ມີ ສິດ ແລະ ໜ້າທີ່ປະສານສົມທົບກັບຂະແໜງການສາທາລະນະສຸກ ດັ່ງນີ້:**

1. **ຂະແໜງການແຮງງານ ແລະ ສະຫວັດດີການສັງຄົມ ມີໜ້າທີ່ ສະໜອງຂໍ້ມູນ ຂ່າວສານ, ມອບເງິນສົມທົບຂອງສະມາຊິກອົງການປະກັນສັງຄົມແຫ່ງຊາດ ໃຫ້ກອງທຶນປະກັນສຸຂະພາບແຫ່ງຊາດ, ເຂົ້າຮ່ວມທົບທວນ ແລະ ກຳນົດ ລາຄາ ຢາ ແລະ ຜະລິດຕະພັນການແພດ;**
2. **ຂະແໜງການປ້ອງກັນຄວາມສະຫງົບ ມີໜ້າທີ່ ສະໜອງຂໍ້ມູນ ຂ່າວສານ, ຂໍ້ມູນພົນລະເມືອງຕ່າງດ້າວ ແລະ ມອບເງິນສົມທົບຂອງສະມາຊິກຂະແໜງການປ້ອງກັນຄວາມສະຫງົບ ໃຫ້ກອງທຶນປະກັນສຸຂະພາບແຫ່ງຊາດ;**
3. **ຂະແໜງການການເງິນ ມີໜ້າທີ່ ຈັດແບ່ງງົບປະມານ ໃຫ້ກອງທຶນປະກັນສຸຂະພາບແຫ່ງຊາດ ຕາມແຜນງົບປະມານໃນແຕ່ລະປີງົບປະມານ ທີ່ສະພາແຫ່ງຊາດຮັບຮອງ ແລະ ເຂົ້າຮ່ວມທົບທວນ ແລະ ກຳນົດ ລາຄາ ຢາ ແລະ ຜະລິດຕະພັນການແພດ;**
4. **ຂະແໜງການອຸດສາຫະກຳ ແລະ ການຄ້າ ມີໜ້າທີ່ ເຂົ້າຮ່ວມທົບທວນ ແລະ ກຳນົດ ລາຄາ ຢາ ແລະ ຜະລິດຕະພັນການແພດ;**
5. **ຂະແໜງການກະສິກຳ ແລະ ປ່າໄມ້ ມີໜ້າທີ່ ສະໜອງຂໍ້ມູນ ກ່ຽວກັບບັນຊີຜູ້ທຸກຍາກ ຕາມທີ່ໄດ້ກຳນົດໄວ້ໃນລະບຽບການກ່ຽວກັບມາດຕະຖານພົ້ນທຸກ ແລະ ມາດຕະຖານພັດທະນາ ໃນແຕ່ລະໄລຍະ;**
6. **ຂະແໜງການພາຍໃນ ມີໜ້າທີ່ສະໜອງຂໍ້ມູນ ກ່ຽວກັບສະຖິຕິພົນລະເມືອງລາວ;**
7. **ຂະແໜງການການຕ່າງປະເທດ ມີໜ້າທີ່ ສະໜອງຂໍ້ມູນສະຖິຕິຂອງຄົນຕ່າງປະເທດ ທີ່ອາໄສຢູ່ ສປປ ລາວ;**
8. **ຂະແໜງການອື່ນ ແລະ ອົງການປົກຄອງທ້ອງຖິ່ນ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ແຕ່ລະຂັ້ນ ທີ່ກ່ຽວຂ້ອງ ມີສິດ ແລະ ໜ້າທີ່ ປຸກລະດົມ, ສຶກສາອົບຮົມປະຊາຊົນລາວບັນດາເຜົ່າ ແລະ ປະສານສົມທົບ,ໃຫ້ການຮ່ວມມືກັບຂະແໜງການສາທາລະນະສຸກ ໃນການ ຈັດຕັ້ງປະຕິບັດວຽກງານປະກັນສຸຂະພາບແຫ່ງຊາດ.**

*ໝວດທີ 2*

*ການກວດກາວຽກງານປະກັນສຸຂະພາບ*

ມາດຕາ 68 ອົງການກວດກາວຽກງານປະກັນສຸຂະພາບ

**ອົງການກວດກາວຽກງານປະກັນສຸຂະພາບ ປະກອບດ້ວຍ:**

* + 1. **ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານປະກັນສຸຂະພາບ ຕາມທີ່ໄດ້ກຳນົດໄວ້ໃນມາດຕາ 63 ຂອງກົດໝາຍສະບັບນີ້;**
    2. **ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາລັດຖະບານ, ອົງການກວດກາລັດແຕ່ລະຂັ້ນ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.**

ມາດຕາ 69 ເນື້ອໃນການກວດກາວຽກງານປະກັນສຸຂະພາບ

**ການກວດກາວຽກງານປະກັນສຸຂະພາບ ມີ ເນື້ອໃນຕົ້ນຕໍ ດັ່ງນີ້:**

1. **ການປະຕິບັດກົດໝາຍ ແລະ ລະບຽບການ ກ່ຽວກັບວຽກງານປະກັນສຸຂະພາບ;**
2. **ການປະຕິບັດໜ້າທີ່ ຂອງພະນັກງານ-ລັດຖະກອນ ກ່ຽວກັບວຽກງານປະກັນສຸຂະພາບ;**
3. **ການສ້າງ ແລະ ການປະຕິບັດ ແຜນງານກ່ຽວກັບວຽກງານປະກັນສຸຂະພາບ;**
4. **ການໃຫ້ບໍລິການ ຂອງສະຖານທີ່ບໍລິການປິ່ນປົວ.**

ມາດຕາ 70 ຮູບການການກວດກາ

ການກວດກາວຽກງານປະກັນສຸຂະພາບ ມີ ຮູບການ ດັ່ງນີ້:

1. ການກວດກາຕາມ​ລະບົບປົກກະຕິ ຊຶ່ງແມ່ນການກວດກາຕາມແຜນການ ຢ່າງເປັນປະຈຳ ແລະ ມີກໍານົດເວລາ ອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍທີ່ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ເປົ້າໝາຍຖືກກວດກາ ຮູ້ລ່ວງໜ້າ.

ໃນການ​ກວດກາວຽກງານປະກັນສຸຂະພາບ ​ໃຫ້​ປະຕິບັດ​ຕາມ​ກົດໝາຍ ຢ່າງ​ເຂັ້ມ​ງວດ.

**ພາກທີ VII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

ມາດຕາ 71 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ **7**2 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ກ່ຽວກັບວຽກງານປະກັນສຸຂະພາບ ຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ.

ມາດຕາ **7**3 ມາດຕະການສຶກສາອົບຮົມ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ການລະເມີດຂໍ້ຫ້າມທີ່ມີລັກສະນະເບົາ ແລະ ເປັນການລະເມີດເທື່ອທໍາອິດ ຈະຖືກກ່າວເຕືອນ ແລະ ສຶກສາອົບຮົມ.

ມາດຕາ 74 ມາດຕະການທາງວິໄນ

ພະນັກງານ-ລັດຖະກອນ ທີ່ລະເມີດກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງອາຍາ ແຕ່ບໍ່ຈິງໃຈລາຍງານການກະທຳຂອງຕົນ ຈະຖືກລົງວິໄນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍພະນັກງານ-ລັດຖະກອນ.

ມາດຕາ 75 ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມກ່ຽວກັບວຽກງານປະກັນສຸຂະພາບ ທີ່ບໍ່ເປັນການກະທຳຜິດທາງອາຍາ ແລະ ໄດ້ຜ່ານການກ່າວເຕືອນມາແລ້ວ ຈະຖືກປັບໃໝຕາມແຕ່ລະກໍລະນີ.

ອັດຕາປັບໃໝໃນແຕ່ລະກໍລະນີ ໄດ້ກໍານົດໄວ້ໃນລະບຽບການຕ່າງຫາກ.

ມາດຕາ 76 ມາດຕະການທາງແພ່ງ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​​ລະ​ເມີດ​ກົດໝາຍສະບັບ​ນີ້ ​ຊຶ່ງໄດ້ກໍ່ຄວາມເສຍຫາຍ ​ໃຫ້​ແກ່​ຜູ້​ອື່ນ ຕ້ອງໃຊ້ແທນຄ່າເສຍຫາຍ ຕາມທີ່ຕົນໄດ້ກໍ່ຂຶ້ນນັ້ນ.

ມາດຕາ 7**7** ມາດຕະການທາງອາຍາ

ບຸກຄົນ​​, ນິຕິບຸກຄົນ ທີ່ລະເມີດກົດໝາຍສະບັບນີ້ ຊຶ່ງເປັນການກະທໍາຜິດທາງອາຍາ ຈະຖືກລົງໂທດ ຕາມກົດໝາຍແລ້ວແຕ່ກໍລະນີ ເບົາ ຫຼື ໜັກ.

ພາກ​ທີ **VIII**

ບົດບັນຍັດສຸດທ້າຍ

ມາດຕາ 78 ການຈັດຕັ້ງປະຕິບັດ

**ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.**

ມາດຕາ79ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ພາຍຫຼັງໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້​ກໍານົດ, ບົດ​ບັນຍັດ​ໃດ ທີ່​ຂັດ​ກັບ​ກົດໝາຍສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

ປະທານສະພາແຫ່ງຊາດ