

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 61 /ສພຊ

ນະຄອນຫຼວງວຽງຈັນ, ວັນທີ 14 ທັນວາ 2018

**ກົດໝາຍ**

**ວ່າດ້ວຍຄວາມ​ປອດ​ໄພຈາກລັງສີ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະຕິດຕາມ ກວດກາ ວຽກງານຄວາມປອດໄພຈາກລັງສີ ເພື່ອໃຫ້ວຽກງານດັ່ງກ່າວ ດຳເນີນຢ່າງຖືກຕ້ອງຕາມມາດຕະຖາ​ນ​ເຕັກນິກ ຮັບປະກັນ​​ຄວາມ​ປອດ​ໄພຈາກລັງສີ ແນໃສ່ປ້ອງກັນ, ຈໍາກັດ ແລະ ຫຼຸດຜ່ອນ​ຜົນ​ກະທົບຕໍ່ ສຸຂະພາບ, ຊິວິດຂອງ ​ຄົນ, ສັດ, ພືດ ແລະ ສິ່ງ​ແວດ​ລ້ອມ, ສາມາດ​ເຊື່ອມ​ໂຍງ​ກັບ ພາກ​ພື້ນ ​ແລະ ສາກົນ ປະກອບສ່ວນ​ເຂົ້າ​ໃນ​ການ​ພັດທະນາ​ເສດຖະກິດ-ສັງຄົມ​ຂອງຊາດ. ​

**ມາດຕາ 2 ຄວາມ​ປອດ​ໄພ​ຈາກລັງສີ**

ລັງສີ ແມ່ນ ພະລັງງານທີ່ເປັນຄື້ນ ຫຼື ເປັນກະແສ ແພ່ອອກມາຈາກ ອາຕອມ ຫຼື ນີວເຄຼຍ ທີ່ເປັນແຫຼ່ງກຳເນີດລັງສີ ເປັນຕົ້ນ ລັງສີອານຟາ (α-ray), ລັງສີເບຕາ (β-ray), ລັງສີກາມມາ (**γ**-ray), ລັງສີເອັກສ໌ (x-ray).

ຄວາມປອດໄພຈາກລັງສີແມ່ນ ການນໍາໃຊ້ມາດຕະການປ້ອງກັນ, ຈໍາກັດ ແລະ ຫຼຸດຜ່ອນຄວາມສ່ຽງທີ່ເປັນອັນຕະລາຍ ຈາກການແພ່ກະຈາຍກຳມັນຕະພາບລັງສີ ແລະ ອຸບປະຕິເຫດຈາກນີວເຄຼຍ ຊຶ່ງເປັນຜົນ​ກະ ທົບອັນບໍ່ດີ ແລະ ຮ້າຍແຮງຕໍ່ຊີວິດ, ສຸຂະພາບຂອງ ​ຄົນ, ສັດ, ພືດ ແລະ ສິ່ງ​ແວດ​ລ້ອມ.

**ມາດຕາ 3 ການອະທິບາຍຄໍາສັບ**

ຄໍາສັບ ທີ່​ນໍາ​ໃຊ້​ໃນ​ກົດໝາຍ​ສະບັບ​ນີ້ ມີຄວາມໝາຍ ດັ່ງນີ້:

1. **ກຳມັນຕະພາບລັງສີ** ໝາຍເຖິງ ລັງສີທີ່ແພ່ອອກມາຈາກອາຕອມ ທີ່ບໍ່ມີຄວາມໝັ້ນຄົງທາງນີວເຄຼຍ ແລະ ກໍ່ໃຫ້ເກີດທາດໃໝ່ ຊຶ່ງແພ່ກະຈາຍ ລັງສີອານຟາ, ລັງສີເບຕາ, ລັງສີກາມມາ, ລັງສີເອັກສ໌;
2. **ທາດກຳມັນຕະພາບລັງສີ** ໝາຍເຖິງ ທາດຊະນິດໜຶ່ງທີ່ມີໂຄງສ້າງພາຍໃນອາຕອມທີ່ບໍ່ຄົງຕົວ ແລະ ສະຫຼາຍຕົວ ພ້ອມທັງມີການແພ່ກະຈາຍກໍາມັນຕະພາບລັງສີອອກມາຈາກຕົວຂອງມັນຢູ່ຕະຫຼອດເວລາ;
3. **ເຄື່ອງກຳເນີດລັງສີ** ໝາຍເຖິງ ເຄື່ອງເອັກສ໌ເຣ, ເຄື່ອງສາຍແສງຜະລິດຕະພັນ, ເຄື່ອງໂຄບອນ-60, ເຄື່ອງຈັກ ຫຼື ອຸປະກອນອື່ນ ຊຶ່ງເມື່ອໄດ້ຮັບພະລັງງານຈະປ່ອຍລັງສີອອກມາ;
4. **ສິ່ງເສດເຫຼືອກຳມັນຕະພາບລັງສີ** ໝາຍເຖິງ ວັດຖຸທີ່ມີການປົນເປື້ອນ ຫຼື ມີສ່ວນປະສົມຂອງກໍາມັນຕະພາບລັງສີທີ່ບໍ່ສາມາດໃຊ້ງານ ຊຶ່ງຕ້ອງໄດ້ຮັບການກຳຈັດ;
5. **ການປ້ອງກັນຜົນກະທົບຈາກລັງສີ** ໝາຍເຖິງ ການນຳໃຊ້ມາດຕະການຫຼຸດຜ່ອນຄວາມສ່ຽງຈາກລັງສີທີ່ມີຢູ່ ເພື່ອປົກປ້ອງພະນັກງານທີ່ເຮັດວຽກກ່ຽວກັບລັງສີ ແລະ ບຸກຄົນອື່ນ;
6. **ນີວເຄຼຍ** ໝາຍເຖິງ ແກນກາງຂອງອາຕອມທີ່ມີ ນິວຕຣອນ ແລະ ໂປຣຕອນ;
7. **ອຸບປະຕິເຫດຈາກນີວເຄຼຍ** ໝາຍເຖິງ ຄວາມຜິດປົກກະຕິຂອງອຸປະກອນ ຫຼື ການກະທຳຂອງຄົນ ເຮັດໃຫ້ກຳມັນຕະພາບລັງສີ ທີ່ພາໃຫ້ເກີດອຸບປະຕິເຫດ.

**ມາດຕາ 4 ນະໂຍບາຍຂອງລັດກ່ຽວກັບວຽກງານຄວາມ​ປອດ​ໄພ​ຈາກລັງສີ**

ລັດ ຖືສຳຄັນ ວຽກງານຄຸ້ມຄອງຄວາມປອດໄພຈາກລັງສີ ດ້ວຍການສະໜອງງົບປະມານ, ສ້າງໂຄງລ່າງພື້ນຖານ, ປະກອບພາຫະນະ, ເຄື່ອງມື, ອຸປະກອນ, ເຕັກໂນໂລຊີ ທີ່ທັນສະໄໝ, ພັດທະນາຊັບພະຍາກອນມະນຸດ ແລະ ປະຕິບັດນະໂຍບາຍທີ່ເໝາະສົມ ຕໍ່ຜູ້ທີ່ເຮັດວຽກງານກ່ຽວກັບລັງສີ;

ລັດ ສົ່ງເສີມ ບຸກຄົນ, ນິຕິບຸກຄົນ ຫຼື ການຈັດຕັ້ງ ລົງທຶນເຂົ້າໃສ່ການຄົ້ນຄວ້າ, ການພັດທະນາ, ການນໍາໃຊ້ເຕັກໂນໂລຊີທີ່ທັນສະໄໝ ແລະ ການບໍລິການວຽກງານຄວາມປອດໄພຈາກລັງສີ;

ລັດ ເອົາໃຈໃສ່ ໂຄສະນາ ເຜີຍແຜ່, ສ້າງຈິດສໍານຶກໃຫ້ສັງຄົມ ຮັບຮູ້ ເຖິງຄຸນປະໂຫຍດ ແລະ ອັນຕະ ລາຍຂອງລັງສີ ເພື່ອຮັບປະກັນຄວາມປອດໄພ ໃນການປ້ອງກັນແຫຼ່ງກຳເນີດລັງສີ, ຈຳກັດ ແລະ ຫຼຸດຜ່ອນຜົນກະທົບຕໍ່ສຸຂະພາບ, ຊີວິດຂອງ ຄົນ, ສັດ, ພືດ ແລະ ສິ່ງແວດລ້ອມ.

**ມາດຕາ 5 ຫຼັກການເຄື່ອນໄຫວວຽກ​ງານຄວາມ​ປອດ​ໄພຈາກລັງສີ ​**

ການເຄື່ອນໄຫວວຽກງານຄວາມ​ປອດ​ໄພ​ຈາກລັງສີ ​ ​ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງ​ຊາດ ແລະ ຖືກຕ້ອງຕາມກົດໝາຍ;
2. ຄຸ້ມຄອງຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ປ້ອງກັນ ແລະ ຫຼຸດຜ່ອນຜົນກະທົບຕໍ່ຊີວິດ, ສຸຂະພາບຂອງ ຄົນ, ສັດ, ພືດ ແລະ ສິ່ງແວດ ລ້ອມ;
4. ຮັບປະກັນ​ຄວາມຖືກຕ້ອງຕາມມາດຕະຖານດ້ານເຕັກນິກ ແລະ ຫຼັກການຂອງສາກົນ;
5. ຮັບປະກັນຄວາມສະຫງົບຂອງຊາດ ແລະ ຄວາມເປັນລະບຽບຮຽບຮ້ອຍຂອງສັງຄົມ;
6. ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ​ຫຼື ການຈັດຕັ້ງ ພາຍໃນ ແລະ ຕ່າງປະເທດ ທີ່​ເຄື່ອນ​ໄຫວ​ວຽກ​ງານຄວາມປອດໄພຈາກ​ລັງສີ ຢູ່ ສປປ ລາວ.

**ມາດຕາ 7 ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຄວາມປອດໄພຈາກລັງສີ ແລະ ນີວເຄຼຍ ໃນທາງສັນຕິ ແລະ ເພື່ອການພັດທະນາ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ​ເຕັກນິກ, ​ເຕັກ​ໂນ​ໂລ​ຊີ, ການຄົ້ນຄວ້າວິທະຍາສາດ, ການສຶກສາ, ການພັດທະນາຊັບພະຍາ ກອນມະນຸດ, ການເຂົ້າ​ເຖິງແຫຼ່ງທຶນ​ຊ່ວຍ​ເຫຼື​ອ ​ແລະ ປະຕິບັດສົນທິສັນຍາ ແລະ ສັນຍາສາກົນ ກ່ຽວກັບວຽກງານຄວາມປອດໄພຈາກລັງສີ ແລະ ນີວເຄຼຍ ​ ທີ່ ສປປ ລາວ ເປັນພາຄີ.

**ພາກທີ II**

**ສະຖານທີ່ໃຫ້ກໍາເນີດ ແລະ ແຫຼ່ງກຳເນີດລັງສີ**

**ໝວດທີ 1**

**ສະຖານທີ່ໃຫ້ກຳເນີດລັງສີ**

**ມາດຕາ 8 ສະຖານທີ່​ໃຫ້ກຳ​ເນີ​ດລັງສີ**

ສະຖານທີ່​ໃຫ້ກໍາ​ເນີ​ດລັງສີ ແມ່ນ ຂອບເຂດທີ່ມີແຫຼ່ງກຳເນີດລັງສີ ເປັນຕົ້ນ ຫ້ອງສາຍແສງການແພດຂອງໂຮງໝໍ, ຫ້ອງຄວບຄຸມການຜະລິດຂອງໂຮງງານ, ຫ້ອງວິໄຈ, ຫ້ອງທົດລອງ, ສະຖານທີ່ຂຸດຄົ້ນບໍ່ແຮ່, ຫ້ອງສາຍແສງຜະລິດຕະພັນ, ສະຖານທີ່ເກັບຮັກສາ ແລະ ຝັງປິດສິ່ງເສດເຫຼືອກຳມັນຕະພາບລັງສີ ຊຶ່ງສາມາດແພ່ກະຈາຍກໍາມັນຕະພາບລັງສີສູງກວ່າມາດຕະຖານທີ່ກໍານົດໄວ້.

**ມາດຕາ 9 ການວິເຄາະ ແລະ ປະເມີນຄວາມ​ປອດ​ໄພ ກ່ຽວກັບສະຖານ​ທີ່ໃຫ້​ກໍາ​ເນີ​ດລັງສີ**

ການວິເຄາະ ແລະ ປະເມີນຄວາມ​ປອດ​ໄພ ກ່ຽວກັບສະຖານ​ທີ່ໃຫ້​ກໍາ​ເນີ​ດລັງສີ ໃຫ້ປະຕິບັດ ດັ່ງນີ້:

* 1. ​​ວິ​ເຄາະຄວາມ​ປອດ​ໄພ ​ກ່ອນ​ການ​ຂໍອະນຸຍາດ​​ສ້າງສະຖານ​ທີ່ໃຫ້​ກໍາ​ເນີ​ດລັງສີ;
  2. ປະເມີນຄວາມປອດໄພ ​ໃນ​ການ​​ຂໍອະນຸຍາດປັບປຸງສະຖານ​ທີ່ໃຫ້​ກໍາ​ເນີ​ດລັງສີ;
  3. ​​ວິ​ເຄາະຄວາມ​ປອດ​ໄພ ​​ໃນການ​ຂໍອະນຸຍາດຮື້ຖອນສະຖານ​ທີ່ໃຫ້​ກໍາ​ເນີ​ດລັງສີ.

**ມາດຕາ 10 ການ​ຈຳກັດສິ່ງເສດເຫຼືອກໍາມັນຕະພາບລັງສີ** **​ແລະ ການ​ຮື້​ຖອນ​ສະຖານທີ່​ໃຫ້​ກໍາ​ເນີ​ດລັງສີ**

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ດຳເນີນການ​ຈຳກັດສິ່ງເສດເຫຼືອກໍາມັນຕະພາບລັງສີ ​ແລະ ການ​ຮື້​ຖອນ​ສະຖານທີ່ໃຫ້​ກໍາ​ເນີດ​ລັງສີ ຕ້ອງປະຕິບັດ ດັ່ງນີ້:

1. ສ້າງແຜນການ​ຈຳກັດສິ່ງເສດເຫຼືອກໍາມັນຕະພາບລັງສີ ແລະ ການຮື້ຖອນສະຖານທີ່ໃຫ້ກໍາເນີດລັງສີ ເພື່ອສະເໜີ​​ໃຫ້​ອົງການຄຸ້ມຄອງວຽກງານຄວາມປອດໄພຈາກລັງສີ ພິຈາລະນາ;
2. ປະຕິບັດໃຫ້ຖືກຕ້ອງຕາມມາດຕະຖານສາກົນ ແລະ ລະບຽບ​ການ ກ່ຽວກັບການ​ຈຳກັດສິ່ງເສດເຫຼືອກໍາມັນຕະພາບລັງສີ ແລະ ການຮື້ຖອນສະຖານທີ່ໃຫ້ກໍາເນີດລັງສີ ຢ່າງເຂັ້ມງວດ;
3. ຮັບຜິດຊອບຕໍ່ຜົນເສຍຫາຍ ທີ່ເກີດຈາກການລະເມີດ ມາດຕະຖານສາກົນ ແລະ ລະບຽບການ ກ່ຽວກັບການຈຳກັດສິ່ງເສດເຫຼືອກໍາມັນຕະພາບລັງສີ ​ແລະ ການຮື້ຖອນສະຖານທີ່ໃຫ້ກໍາເນີດລັງສີ;
4. ຮັບຜິດຊອບຄ່າໃຊ້ຈ່າຍທັງໝົດ ທີ່ນຳໃຊ້ໃນການ​ຈຳກັດສິ່ງເສດເຫຼືອກໍາມັນຕະພາບລັງສີ ​ແລະ ການຮື້ຖອນສະຖານທີ່ໃຫ້ກໍາເນີດລັງສີ.

ກະຊວງວິທະຍາສາດ ແລະ ເຕັກໂນໂລຊີ ປະສານສົມທົບກັບກະຊວງ ແລະ ອົງການທີ່ກ່ຽວຂ້ອງ ອອກລະບຽບການ ກ່ຽວກັບການ​ຈຳກັດສິ່ງເສດເຫຼືອກໍາມັນຕະພາບລັງສີ ​ແລະ ການ​ຮື້​ຖອນສະຖານທີ່ໃຫ້​ກໍາ​ເນີດ​ລັງສີ.

**ມາດຕາ 11 ການກໍາຈັດສິ່ງເສດເຫຼືອກໍາມັນຕະພາບລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ຈະກຳຈັດສິ່ງເສດເຫຼືອກຳມັນຕະພາບລັງສີໄດ້ ກໍຕໍ່ເມື່ອໄດ້ຮັບອະນຸຍາດຈາກຂະແໜງການວິທະຍາສາດ ແລະ ເຕັກໂນໂລຊີ ແລະ ຢູ່ພາຍໃຕ້ການຄວບຄຸມ ຕິດຕາມ ກວດກາ ຂອງຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຕາມການແບ່ງຂັ້ນຄຸ້ມຄອງ.

**ໝວດທີ 2**

**ຄວາມປອດໄພແຫຼ່ງກຳເນີດລັງສີ**

**ມາດຕາ 12 ແຫຼ່ງກໍາເນີດລັງສີ**

ແຫຼ່ງກໍາເນີດລັງສີ ແມ່ນ ແຮ່ທາດທີ່ເກີດຈາກທຳມະຊາດ ແລະ ທາດກຳມັນຕະພາບລັງສີ ທີ່ມີໃນອຸປະກອນໃຫ້ກຳເນີດລັງສີ.

**ມາດຕາ 13 ການນໍາໃຊ້ແຫຼ່ງກໍາ​ເນີ​ດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ອນນຳໃຊ້ແຫຼ່ງກໍາເນີດລັງສີ ຕ້ອງປະຕິບັດ ດັ່ງນີ້:

1. ສະໜອງຂໍ້ມູນລະອຽດ ກ່ຽວກັບຄຸນລັກສະນະ ແລະ ຜົນກະທົບຂອງແຫຼ່ງກໍາເນີດລັງສີ ທີ່ນຳໃຊ້ໃຫ້ຂະແໜງການວິທະຍາສາດ ແລະ ເຕັກໂນໂລຊີ;
2. ແຕ່ງຕັ້ງພະນັກງານ ເປັນຕົ້ນ ຜູ້ມີຄວາມຮູ້ສະເພາະດ້ານ, ປະສົບການ ແລະ ຊໍານານງານ ເພື່ອຮັບຜິດຊອບວຽກງານດັ່ງກ່າວ.

**ມາດຕາ 14 ການດໍາເນີນກິດຈະການ ກ່ຽວກັບແຫຼ່ງກໍາເນີດລັງສີ**

ກິດຈະການກ່ຽວກັບແຫຼ່ງກໍາເນີດລັງສີ ມີ ການຊອກຄົ້ນ, ສຳຫຼວດ, ຂຸດຄົ້ນ, ປຸງແຕ່ງ, ການເຄື່ອນຍ້າຍ, ຂົນສົ່ງ, ນຳເຂົ້າ, ສົ່ງອອກ ແລະ ກໍາຈັດສິ່ງເສດເຫຼືອກໍາມັນຕະພາບລັງສີ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດຳເນີນກິດຈະການ ກ່ຽວກັບແຫຼ່ງກໍາເນີດລັງສີ ຕ້ອງຍື່ນຄຳຮ້ອງພ້ອມເອກະສານຄົບຊຸດຕໍ່ຫ້ອງການບໍລິການການລົງທຶນປະຕູດຽວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ຕ້ອງຂໍອະນຸຍາດ ທາງດ້ານວິຊາການນໍາຂະແໜງການວິທະຍາສາດ ແລະ ເຕັກໂນໂລຊີ.

ຂະແໜງການວິທະຍາສາດ ແລະ ເຕັກໂນໂລຊີ ຕ້ອງຄົ້ນຄວ້າ ແລະ ມີຄຳເຫັນທາງດ້ານວິຊາການ ເປັນລາຍລັກອັກສອນ ສົ່ງໃຫ້ຫ້ອງການບໍລິການການລົງທຶນປະຕູດຽວ ພາຍໃນເວລາ ແປດວັນ ລັດຖະການ ນັບແຕ່ວັນໄດ້ຮັບເອກະສານ ເປັນຕົ້ນໄປ.

**ມາດຕາ 15 ຄວາມຮັບຜິດຊອບ ຂອງຜູ້ນໍາໃຊ້ແຫຼ່ງກໍາເນີດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບອະນຸຍາດ ໃຫ້ນໍາໃຊ້ແຫຼ່ງກໍາເນີດລັງສີ ຕ້ອງມີຄວາມຮັບຜິດຊອບ ດັ່ງນີ້:

1. ຂຶ້ນທະບຽນ ແລະ ລາຍງານການໄດ້ມາ ຂອງແຫຼ່ງກຳເນີດລັງສີ ພາຍໃນເວລາ ສິບວັນ ລັດຖະການ ນໍາຂະແໜງການວິທະຍາສາດ ແລະ ເຕັກໂນໂລຊີ;
2. ບັນທຶກການເຮັດວຽກປະຈຳວັນ ຂອງພະນັກງານວິຊາການລັງສີ;
3. ນໍາໃຊ້ແຫຼ່ງກຳເນີດລັງສີສະເພາະ ໃນສະຖານທີ່ ທີ່ໄດ້ຮັບອະນຸຍາດເທົ່ານັ້ນ;
4. ພັດທະນາ ຫຼື ປັບປຸງ ຮູບແບບການປະຕິບັດງານ ໃຫ້ມີຄວາມປອດໄພ;
5. ຝຶກອົບຮົມ ບຸກຄະລາກອນໃຫ້ມີຄວາມພ້ອມດ້ານຄວາມຮູ້ ຄວາມສາມາດປະຕິບັດງານ ກັບ ແຫຼ່ງກຳເນີດລັງສີ, ມີວິທີການປ້ອງກັນ ແລະ ການປະຖົມພະຍາບານເບື້ອງຕົ້ນ ເມື່ອເກີດອຸບປະຕິເຫດທາງດ້ານລັງສີ;
6. ສ້າງ ແລະ ປະຕິບັດແຜນຮັບມືປ້ອງກັນ, ແກ້ໄຂອຸບປະຕິເຫດ ແລະ ເຫດການຕ່າງໆທີ່ອາດເກີດຂຶ້ນໃນເວລາປະຕິບັດງານກັບແຫຼ່ງກຳເນີດລັງສີ;
7. ຮັບປະກັນຄວາມສະຫງົບ, ຄວາມເປັນລະບຽບຮຽບຮ້ອຍ ແລະ ຄວາມປອດໄພ ໃຫ້ແກ່ສັງ ຄົມ;
8. ລາຍງານປະຈຳ ສາມເດືອນ, ຫົກເດືອນ ແລະ ປະຈໍາປີ ກ່ຽວກັບການນຳໃຊ້ແຫຼ່ງກຳເນີີດລັງສີ ໃຫ້ຂະແໜງການວິທະຍາສາດ ແລະ ເຕັກໂນໂລຊີ ຢ່າງເປັນປົກກະຕິ.

**ພາກທີ III**

**ມາດຕະຖານຄວາມປອດໄພຈາກລັງສີ**

**ໝວດ​ທີ 1**

**ມາດຕະຖານເຕັກນິກ​ຄວາມປອດໄພຈາກການນຳໃຊ້ລັງສີ**

**ມາດຕາ 16 ມາດຕະຖານເຕັກນິກ​ຄວາມປອດໄພຈາກການນຳໃຊ້ລັງສີ**

ຄວາມປອດໄພຈາກການນຳໃຊ້ລັງສີ ໃຫ້ປະຕິບັດຕາມມາດຕະຖານເຕັກນິກ ຊຶ່ງດຳເນີນດ້ວຍວິທີການ ດັ່ງນີ້:

1. ການວັດແທກປະລິມານລັງສີ ໃນສະຖານທີ່ໃຫ້ກໍາເນີດລັງສີ;
2. ການບັນທຶກຂໍ້ມູນ ກ່ຽວກັບຄວາມປອດໄພຈາກລັງສີ;
3. ຄູ່ມືແນະນຳທາງດ້ານເຕັກນິກ-ວິຊາການ ກ່ຽວ​ກັບ​ຄວາມປອດໄພຈາກລັງສີ;
4. ການ​ສິ້ນສຸດ ​ແລະ ມອບ​ໂອນສິດ​ການ​ນໍາ​ໃຊ້ແຫຼ່ງກຳເນີດລັງສີ.

**ມາດຕາ 17 ການວັດແທກປະລິມານລັງສີ ໃນສະຖານທີ່ໃຫ້ກໍາເນີດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດໍາເນີນການກ່ຽວກັບສະຖານທີ່ໃຫ້ກໍາເນີດລັງສີ ຕ້ອງມີລະບົບການວັດແທກ ແລະ ຕິດຕາມປະລິມານລັງສີ ເພື່ອເປັນພື້ນຖານໃນການປະເມີນຄວາມປອດໄພ.

ພະນັກງານວິຊາການລັງສີ ຕ້ອງວັດແທກປະລິມານລັງສີ ແລະ ປະເມີນຄວາມປອດໄພໃນສະຖານທີ່ໃຫ້ກໍາເນີດລັງສີ ຢ່າງເປັນປະຈຳ.

ຂະແໜງການວິທະຍາສາດ ແລະ ເຕັກໂນໂລຊີ ຕ້ອງທົດສອບ ແລະ ປັບທຽບຄ່າມາດຕະຖານເຄື່ອງມື, ອຸປະກອນ ສຳລັບການວັດແທກ ແລະ ຕິດຕາມປະລິມານລັງສີ ຢ່າງເປັນປົກກະຕິຕາມລະບຽບການ.

**ມາດຕາ 18 ການບັນທຶກຂໍ້ມູນ ກ່ຽວກັບຄວາມປອດໄພຈາກລັງສີ**

​ ການບັນທຶກຂໍ້ມູນ ກ່ຽວກັບຄວາມປອດໄພຈາກລັງສີ ຕ້ອງມີເນື້ອໃນ ດັ່ງ​ນີ້:

1. ແຫຼ່ງກໍາເນີດລັງສີ, ການປັບປຸງ ແລະ ປ່ຽນແປງເຄື່ອງມື, ອຸປະກອນ;
2. ຜົນການກວດທຽບການ​ສາຍແສງ, ການສ້ອມແປງ, ການ​ທົດ​ສອບ ​ແລະ ​ປັບ​ທຽບ​ຄ່າ​ມາດຕະ ຖານ ເຄື່ອງມື, ອຸປະກອນ;
3. ກໍລະນີ​ເກີດເຫດ​ສຸກ​ເສີນ ​ໃນການປະຕິບັດງານ;
4. ຜົນການກວດສຸຂະພາບ ແລະ ລະດັບປະລິມານລັງສີ ທີ່ພະນັກງານວິຊາການລັງສີໄດ້ຮັບ.

ພະນັກງານວິຊາການລັງສີ ຕ້ອງສະຫຼຸບສັງລວມການບັນທຶກຂໍ້ມູນ ກ່ຽວກັບຄວາມປອດໄພຈາກລັງ ສີ ແລະ ລາຍງານ ຕໍ່ຂະແໜງການວິທະຍາສາດ ແລະ ເຕັກໂນໂລຊີ.

**ມາດຕາ 19 ຄູ່ມືແນະນຳທາງດ້ານເຕັກນິກ-ວິຊາການ ກ່ຽວ​ກັບ​ຄວາມປອດໄພຈາກລັງສີ**

ກະຊວງວິທະຍາສາດ ແລະ ເຕັກໂນໂລຊີ ປະສານສົມທົບກັບຂະແໜງການອື່ນທີ່ກ່ຽວຂ້ອງ ສ້າງຄູ່ມືແນະນຳທາງດ້ານ​ເຕັກນິກ-ວິຊາການ ກ່ຽວ​ກັບ​ຄວາມປອດໄພຈາກລັງສີ ຊຶ່ງມີເນື້ອໃນສໍາຄັນ ດັ່ງນີ້:

1. ການຄວບຄຸມປະລິມານການແພ່ກະຈາຍລັງສີ​​ຈາກການ​ສາຍ​ແສງ ໃນການດຳເນີນກິດຈະການ ແລະ ການແພ່ລັງສີອອກສູ່ສາທາລະນະ;
2. ການກວດທຽບປະລິມານ​ລັງສີ ໃນສະຖານທີ່ປະຕິບັດງານ ຂອງພະນັກງານວິຊາ​ການລັງສີ;
3. ການອະນາ​ໄມຊໍາ​ລະ​ລ້າງກໍາມັນຕະພາບລັງສີ ທີ່ໄດ້ຮັບຈາກການປະຕິບັດໜ້າທີ່ວຽກງານກ່ຽວກັບລັງສີ;
4. ການຮັບປະກັນຄວາມປອດໄພ ​ໃຫ້ແກ່ພະນັກງານວິຊາ​ການ​ລັງສີ;
5. ລະດັບ​ຄາດໝາຍ​ທາງ​ດ້ານ​ວິຊາ​ການ ​ແລະ ສິ່ງທີ່​ຕ້ອງການ ກ່ຽວ​ກັບ​ການ​ຝຶກ​ອົບຮົມດ້ານ​ຄວາມ​ປອດ​ໄພ ສໍາລັບ​ພະນັກງານວິຊາ​ການ​​ລັງສີ;
6. ເງື່ອນໄຂ, ລະບຽບການ ແລະ ຂະບວນການ ສໍາລັບ​ການ​ອອກ​ໃບຮັບຮອງພະນັກງານວິຊາການລັງສີ;
7. ແບບພິມບົດລາຍງານ ກ່ຽວກັບການຝັງ, ການເກັບມ້ຽນສິ່ງ​ເສດ​ເຫຼືອ​ກຳມັນຕະພາບລັງສີ;
8. ການແນະນຳການບັນທຶກຂໍ້ມູນ ກ່ຽວ​ກັບຄວາມປອດໄພຈາກລັງສີ ​ແລະ ໄລຍະເວລາ​ໃນ​ການເກັບຮັກສາແຫຼ່ງກຳເນີດລັງສີ​ແຕ່​ລະ​ຊະນິດ;
9. ແຫຼ່ງກຳເນີດລັງສີທີ່ອະນຸຍາດ​​ນໍາໃຊ້, ຂະ​ບວນການປະເມີນຜົນກະທົບ, ການພິຈາລະນາ ຫຼື ການຮັບຮອງມາດ​ຕະການ​ໃນ​ການ​ທໍາລາຍ​ແຫຼ່ງກໍາ​ເນີດລັງສີ ແລະ ວັດຖຸ​ທີ່​ມີ​ການ​ປົນ​ເປື້ອນກໍາມັນຕະພາບລັງ ສີ;
10. ສະຖານ​ທີ່ ທີ່ມີປະລິມານລັງສີຈາກທໍາ​ມະ​ຊາດ, ສິ່ງແວດລ້ອມ ຢູ່​​ໃນລະດັບທີ່ເປັນອັນຕະລາຍຕໍ່ການ​ດໍາ​ລົງຊີວິດ​ປະ​ຈໍາ​ວັນ;
11. ການຄວບຄຸມຄວາມປອດ​ໄພ ໃນສະຖານທີ່ເກັບມ້ຽນ ສີ່​ງ​ເສດ​ເຫຼືອກຳມັນຕະພາບລັງສີ;
12. ການກວດສຸຂະພາບປະຈຳປີ ສຳລັບພະນັກງານວິຊາ​ການ​ລັງສີ;
13. ປະລິມານການ​ສາຍ​ແສງ ສຳລັບຄົນເຈັບ ແລະ ການຄວບຄຸມການນໍາໃຊ້ລັງສີ ເພື່ອການບົ່ງ ມະຕິ ແລະ ການປິ່ນປົວພະຍາດ;
14. ການປະຕິບັດນະໂຍບາຍ ຕໍ່ພະນັກງານວິຊາ​ການ​ລັງສີ.

**ມາດຕາ 20 ການ​ສິ້ນສຸດ ຫຼື ມອບໂອນ ​ການ​ນໍາ​ໃຊ້ແຫຼ່ງກຳເນີດລັງສີ**

ເມື່ອສິ້ນສຸດ​ ຫຼື ມອບໂອນ ການ​ນໍາ​ໃຊ້ແຫຼ່ງກຳເນີດລັງສີ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ນຳໃຊ້ແຫຼ່ງກຳເນີດລັງສີນັ້ນ ຕ້ອງ​ປະຕິບັດ ດັ່ງ​ນີ້:

1. ລາຍງານການ​ສິ້ນສຸດ, ຍົກ​ເລີກ​ ຫຼື ການມອບໂອນ ຕໍ່ຂະແໜງການວິທະຍາສາດ ແລະ ເຕັກໂນໂລຊີ;
2. ມອບຜົນການກວດທຽບການ​ສາຍແສງ, ການສ້ອມແປງ, ການ​ທົດ​ສອບ ​ແລະ ການ​ປັບ​ທຽບ​ຄ່າ​ມາດຕະຖານ ​​ໃຫ້ແກ່ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບສິດນຳໃຊ້ແຫຼ່ງກຳເນີດລັງສີດັ່ງກ່າວ;
3. ມອບບົດບັນທຶກຂໍ້ມູນ ກ່ຽວກັບແຫຼ່ງກໍາ​ເນີ​ດລັງສີ, ການປັບປຸງ, ປ່ຽນແປງເຄື່ອງມື, ອຸປະກອນ, ຜົນການກວດສຸຂະພາບ ແລະ ລະດັບປະລິມານລັງສີ ທີ່ພະນັກງານວິຊາການລັງສີໄດ້ຮັບ ໃຫ້ແກ່ບຸກຄົນ, ນິຕິ ບຸກຄົນ ຫຼື ການຈັດຕັ້ງ ທີ່ໄດ້ຮັບສິດນຳໃຊ້ແຫຼ່ງກຳເນີດລັງສີດັ່ງກ່າວ.

**ໝວດທີ 2**

**ພະນັກງານ​​​ລັງສີ ແລະ ການສາຍແສງ**

**ມາດຕາ 21 ພະນັກງານວິຊາການລັງສີ**

ພະນັກງານວິຊາການລັງສີ ແມ່ນ ພະນັກງານທີ່ໄດ້ຮັບມອບໝາຍໃຫ້ເຮັດວຽກໂດຍກົງກັບລັງສີ ຊຶ່ງມີຄວາມຮູ້ ທາງດ້ານວິຊາສະເພາະ, ວິຊາຊີບດ້ານລັງສີ, ລະບຽບການ ກ່ຽວກັບຄວາມປອດໄພ ແລະ ມີຄວາມຮັບຜິດຊອບ ດັ່ງນີ້:

1. ນຳໃຊ້ອຸປະກອນການສາຍແສງ ຊຶ່ງປະກອບດ້ວຍ ອຸປະກອນການສາຍແສງຂ້າເຊື້ອພະຍາດດ້ວຍລັງສີ, ເຄື່ອງມືການບຳບັດ ແລະ ອຸປະກອນການນໍາໃຊ້ລັງສີຊະນິດອື່ນ;
2. ປ້ອງກັນ ແລະ ນຳໃຊ້ ທາດກຳມັນຕະພາບລັງສີ;
3. ຊອກຄົ້ນ, ສຳຫຼວດ ກ່ຽວກັບແຫຼ່ງກຳເນີດລັງສີ;
4. ກວດສອບແບບບໍ່ທຳລາຍ ໂດຍການນຳໃຊ້ລັງສີ;
5. ຫຸ້ມຫໍ່ ແລະ ຂົນສົ່ງ ກ່ຽວກັບທາດກໍາມັນຕະພາບລັງສີ;
6. ຢັ້ງຢືນຄວາມປອດໄພ ທາດກໍາມັນຕະພາບລັງສີ ທີ່ມີການຂົນສົ່ງຜ່ານແດນ;
7. ເກັບຮັກສາ ແລະ ຝັງປິດ ກ່ຽວກັບສິ່ງເສດເຫຼືອກຳມັນຕະພາບລັງສີ;
8. ສັງລວມ ແລະ ລາຍງານ ກ່ຽວກັບການປະຕິບັດວຽກງານລັງສີ;
9. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 22 ພະນັກງານຄຸ້ມຄອງລັງສີ**

ພະນັກງານຄຸ້ມຄອງລັງສີ ແມ່ນ ພະນັກງານທີ່ໄດ້ຮັບການແຕ່ງຕັ້ງໃຫ້ຄຸ້ມຄອງກ່ຽວກັບຄວາມປອດໄພຈາກລັງສີ ມີ ປະສົບການດ້ານລັງສີ, ຄວາມຮູ້ທາງດ້ານວິຊາສະເພາະ, ວິຊາຊີບດ້ານລັງສີ, ລະບຽບການ ກ່ຽວກັບຄວາມປອດໄພ ມີຄວາມຮັບຜິດຊອບ ດັ່ງນີ້:

1. ກໍານົດ ລະບຽບການ, ຂັ້ນຕອນການດຳເນີນງານ, ໜ້າວຽກກ່ຽວກັບຄວາມປອດໄພຈາກລັງສີ ນັບແຕ່ຂັ້ນເລີ່ມຕົ້ນ ຈົນສຳເລັດວຽກງານ;
2. ຄວບຄຸມ ກ່ຽວກັບການບັນທຶກປະຈໍາວັນ ຂອງພະນັກງານວິຊາການລັງສີ;
3. ຄາດຄະເນການເກີດອຸບປະຕິເຫດ ທີ່ອາດຈະເກີດຂຶ້ນ ແລະ ກະກຽມມາດຕະການຮັບມື;
4. ສະເໜີການປະຕິບັດນະໂຍບາຍ ຕໍ່ພະນັກງານວິຊາການລັງສີ;
5. ສ້າງແຜນຈັດຝຶກອົບຮົມ ກ່ຽວກັບຄວາມຮູ້ພື້ນຖານ ແລະ ທັກສະໃນການນຳໃຊ້ແຫຼ່ງກໍາເນີດລັງສີ;
6. ປະເມີນການຈັດຕັ້ງປະຕິບັດລະບຽບການ ກ່ຽວກັບຄວາມປອດໄພຈາກລັງສີ;
7. ສັງລວມ ແລະ ລາຍງານ ກ່ຽວກັບການປະຕິບັດວຽກງານລັງສີ;
8. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 23 ການຄວບຄຸມການສາຍແສງ**

ການຄວບຄຸມການສາຍແສງ ແມ່ນ ການຄວບຄຸມປະລິມານການແພ່ກະຈາຍລັງສີ ຕໍ່ພະນັກງານທີ່ຮັບຜິດຊອບ ກ່ຽວກັບການສາຍແສງ, ສະຖານທີ່ສາທາລະນະ ແລະ ບຸກຄົນອື່ນທີ່ກ່ຽວຂ້ອງ ໃຫ້ຢູ່ໃນລະດັບມາດຕະຖານຄວາມປອດໄພຈາກລັງສີ.

ການຄວບຄຸມການສາຍແສງ ຕ້ອງປະຕິບັດ ດັ່ງນີ້:

1. ຮັບປະກັນລະດັບປະລິມານລັງສີຈາກການສາຍແສງ ທີ່ແພ່ກະຈາຍ ຕໍ່ພະນັກງານວິຊາການລັງສີ,ສະຖານທີ່ສາທາລະນະ ແລະ ບຸກຄົນອື່ນທີ່ກ່ຽວຂ້ອງ ບໍ່ໃຫ້ເກີນລະດັບປະລິມານສູງສຸດທີ່ໄດ້ກໍານົດໄວ້;
2. ຮັບປະກັນ ລະດັບປະລິມານລັງສີຈາກການສາຍແສງ ໃນແຕ່ລະຄັ້ງ ຕໍ່ບຸກຄົນ, ຈຳນວນຄົນ ທີ່ໄດ້ຮັບການສາຍແສງ ແລະ ການແພ່ລັງສີ ໃຫ້ມີຈໍານວນໜ້ອຍທີ່ສຸດ ຕາມສະພາບເງື່ອນໄຂຕົວຈິງ.

**ມາດຕາ 24 ການສາຍແສງທາງດ້ານການແພດ**

ການສາຍແສງທາງດ້ານການແພດ ແມ່ນ ການນຳໃຊ້ລັງສີ ເພື່ອຈຸດປະສົງທາງດ້ານການແພດ ເປັນຕົ້ນ ການອະເຊື້ອອຸປະກອນການແພດ, ການບົ່ງມະຕິ ແລະ ການປິ່ນປົວພະຍາດ ຊຶ່ງຕ້ອງປະຕິບັດ ດັ່ງນີ້:

1. ໃຫ້ສອດຄ່ອງກັບລະບຽບການ ແລະ ມາດຕະຖານຄວາມປອດໄພຈາກລັງສີ;
2. ທົດ​ສອບ ​ແລະ ບຳລຸງຮັກສາ ເຄື່ອງມື ຫຼື ອຸປະກອນ ​ເປັນ​ປົກກະຕິ.

ການບົ່ງມະຕິ ແລະ ປິ່ນປົວ​ພະຍາດ ສຳລັບ​ແມ່​ມານ ຫຼື ເດັກນ້ອຍ ຕ້ອງ​ໄດ້​ຮັບການຍິນຍອມຈາກຄົນເຈັບເອງ, ຜູ້ປົກຄອງ ຫຼື ຜູ້​​ໄດ້​ຮັບ​ການ​ມອບ​ສິດ.

**ໝວດ​ທີ 3**

**ການ​ຮັກສາ​ແຫຼ່ງກຳເນີດລັງສີ**

**ມາດຕາ 25 ການ​ຮັກສາ​ແຫຼ່ງກຳເນີດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຄອບຄອງແຫຼ່ງກຳເນີດລັງສີ ຕ້ອງປະຕິບັດ ດັ່ງນີ້:

1. ສ້າງລະບຽບການ ໃນການເຂົ້າເຖິງ ແລະ ການຄຸ້ມຄອງ ແຫຼ່ງກຳເນີດລັງສີ;
2. ຮັກສາຄວາມລັບ ແລະ ບໍ່ອະນຸຍາດໃຫ້ບຸກຄົນທີ່ບໍ່ກ່ຽວຂ້ອງ ເຂົ້າເຖິງແຫຼ່ງກຳເນີດລັງສີ;
3. ຮັບອະນຸຍາດຈາກຂະແໜງການວິທະຍາສາດ ແລະ ເຕັກໂນໂລຊີ ພ້ອມທັງບັນທຶກ ແລະ ລາຍງານໃນການເຄື່ອນຍ້າຍແຫຼ່ງກຳເນີດລັງສີ;
4. ກວດກາຈຳນວນ ແລະ ສະພາບຂອງແຫຼ່ງກຳເນີດລັງສີ ຢ່າງເປັນປົກກະຕິ;
5. ປະຕິບັດມາດຕະຖານຄວາມປອດໄພຈາກລັງສີ.

**ມາດຕາ 26 ຖານຂໍ້ມູນແຫຼ່ງກໍາເນີດລັງສີ**

ກະຊວງວິທະຍາສາດ ແລະ ເຕັກໂນໂລຊີ ເປັນຜູ້ສ້າງ ແລະ ພັດທະນາຖານຂໍ້ມູນແຫຼ່ງກຳເນີດລັງສີ ຊຶ່ງມີຂໍ້ມູນພື້ນຖານ ດັ່ງນີ້:

1. ຊື່, ຊະນິດ ແລະ ສ່ວນປະກອບທາງເຄມີ ຂອງແຫຼ່ງກໍາເນີດລັງສີ;
2. ລະຫັດກໍາກັບແຫຼ່ງກຳເນີດລັງສີ;
3. ວັນທີ, ເດືອນ, ປີ ການຜະລິດ ແລະ ອາຍຸການນຳໃຊ້ ແຫຼ່ງກໍາເນີດລັງສີ;
4. ຊື່ ບໍລິສັດຜູ້ຜະລິດ ແລະ ຈໍາໜ່າຍ;
5. ໃບຢັ້ງຢືນມາດຕະຖານຂອງແຫຼ່ງກຳເນີດລັງສີ;
6. ລະດັບປະລິມານການແພ່ລັງສີ;
7. ຜູ້ເປັນເຈົ້າຂອງ;
8. ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຄອບຄອງ ແລະ ນໍາໃຊ້ແຫຼ່ງກຳເນີດລັງສີ ໃນໄລຍະຜ່ານມາ ແລະ ປັດຈຸບັນ;
9. ທີ່ຕັ້ງ ຂອງສະຖານທີ່ນໍາໃຊ້ ແລະ ເກັບຮັກສາ ແຫຼ່ງກຳເນີດລັງສີ.

**ພາກທີ IV**

**ການຂົນສົ່ງ, ການສົ່ງຜ່ານ, ການນຳເຂົ້າ ແລະ ການສົ່ງອອກ**

**ໝວດທີ 1**

**ການຂົນສົ່ງ ແລະ ການສົ່ງຜ່ານ ແຫຼ່ງກຳເນີດລັງສີ**

**ມາດຕາ 27 ການຂົນສົ່ງແຫຼ່ງກຳເນີດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງ ຂົນສົ່ງແຫຼ່ງກຳເນີດລັງສີ ​ ​ຕ້ອງ​ໄດ້​ປະຕິບັດ​ ດັ່ງ​ນີ້:

1. ຂໍອະນຸຍາດ ນໍາກະຊວງວິທະຍາສາດ ແລະ ເຕັກໂນໂລຊີ;
2. ປະກອບເອກະສານ ກ່ຽວກັບຄຸນລັກສະນະ ແລະ ເອກະສານຢັ້ງຢືນການນຳໃຊ້ແຫຼ່ງກຳເນີດລັງສີ;
3. ​ຫຸ້ມ​ຫໍ່ ແຫຼ່ງກຳເນີດລັງສີ ໃຫ້ຖືກຕາມມາດຕະຖານຄວາມປອດໄພ;
4. ນຳໃຊ້ພາຫະນະສະເພາະ ໃນການຂົນສົ່ງແຫຼ່ງກຳເນີດລັງສີ.

ກະຊວງວິທະຍາສາດ ແລະ ເຕັກໂນໂລຊີ ໂດຍສົມທົບກັບ ກະຊວງໂຍທາທິການ ແລະ ຂົນສົ່ງ ອອກລະບຽບການ ກ່ຽວກັບຄວາມປອດໄພໃນການຂົນສົ່ງແຫຼ່ງກຳເນີດລັງສີ.

**ມາດຕາ 28 ການກະກຽມການ​ຂົນ​ສົ່ງແຫຼ່ງກຳເນີດລັງສີ**

ໃນການກະກຽມ ການຂົ່ນສົ່ງແຫຼ່ງກຳເນີດລັງສີ ໃຫ້ປະຕິບັດ ດັ່ງນີ້:

1. ຝຶກອົບຮົມ ແລະ ຍົກລະດັບຄວາມຮູ້, ຄວາມຊໍານານງານ ກ່ຽວກັບຄວາມປອດໄພຈາກລັງສີ ໃຫ້ຜູ້ຮັບຜິດຊອບໃນການຂົນສົ່ງໂດຍກົງ;
2. ວາງແຜນຮັບມືປ້ອງກັນ ແລະ ແກ້ໄຂອຸບປະຕິເຫດ ເປັນຕົ້ນ ຄວາມປອດໄພຂອງບຸກຄົນທີ່ກ່ຽວຂ້ອງກັບລັງສີ, ການກວດທຽບລະດັບແພ່ລັງສີໃນການ​ຫຸ້ມ​ຫໍ່ ແລະ ການປ້ອງກັນການເສຍຫາຍ ແຫຼ່ງກຳ ເນີດລັງສີ;
3. ກຳນົດ ແລະ ວາງແຜນເສັ້ນທາງການຂົນສົ່ງ;
4. ກວດກາເອກະສານປະກອບຕ່າງໆ ຕາມລະບຽບການ ກ່ຽວກັບຄວາມປອດໄພໃນການຂົນສົ່ງແຫຼ່ງກຳເນີດລັງສີ.

**ມາດຕາ 29 ການດຳເນີນການ​ຂົນ​ສົ່ງ​ແຫຼ່ງກຳເນີດລັງສີ ​**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນການຂົນສົ່ງແຫຼ່ງກຳເນີດລັງສີ ຕ້ອງ​ຮັບປະກັນມາດຕະ ຖານ​ສາກົນ ແລະ ລະບຽບການ ດ້ານຄວາມ​ປອດ​ໄພໃນການຂົນສົ່ງ, ປະຕິບັດຕາມແຜນຮັບມືປ້ອງກັນ ແລະ ແກ້ໄຂອຸບປະຕິເຫດ, ໄປຕາມເສັ້ນທາງຂົນສົ່ງທີ່ກໍານົດໃຫ້, ໄດ້ຮັບອະນຸຍາດ ແລະ ມີການຕິດຕາມກວດກາ ຈາກຂະແໜງການວິທະຍາສາດ ແລະ ເຕັກໂນໂລຊີ, ຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວ ຂ້ອງ.

**ມາດຕາ 30 ການ​ສົ່ງຜ່ານ​ແຫຼ່ງກຳເນີດລັງສີ ​**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງຂົນສົ່ງແຫຼ່ງກຳເນີດລັງສີ ຜ່ານ ສປປ ລາວ ໃຫ້ປະຕິບັດຕາມກົດໝາຍ ຂອງ ສປປ ລາວ, ສົນທິສັນຍາ ​ແລະ ສັນຍາສາກົນ ກ່ຽວກັບການຂົນສົ່ງແຫຼ່ງກຳເນີດລັງສີ ທີ່ ສປປ ລາວ ເປັນພາຄີ ໂດຍສະເໜີໃຫ້ຂະແໜງການວິທະຍາສາດ ແລະ ເຕັກໂນໂລຊີ ພິຈາລະນາ ແລະ ອະນຸຍາດ ກ່ອນລ່ວງໜ້າ ຊາວຫ້າວັນ.

**ມາດຕາ 31 ການແກ້ໄຂກໍລະນີເກີດອຸບປະຕິເຫດໃນໄລຍະການຂົນສົ່ງແຫຼ່ງກຳເນີດລັງສີ**

ໃນກໍລະນີເກີດອຸບປະຕິເຫດໃນໄລຍະການຂົນສົ່ງແຫຼ່ງກຳເນີດລັງສີ ບຸກຄົນ, ນິຕິບຸກຄົນ ຫຼື ການ ຈັດຕັ້ງ ຕ້ອງແກ້ໄຂ ດັ່ງນີ້:

1. ປະຕິບັດຕາມແຜນຮັບມືປ້ອງກັນ ແລະ ແກ້ໄຂອຸບປະຕິເຫດໂດຍທັນທີ;
2. ແຈ້ງເຫດສຸກເສີນກ່ຽວກັບການເກີດອຸບປະຕິເຫດ ຕໍ່ຂະແໜງວິທະຍາສາດ ແລະ ເຕັກໂນໂລຊີ ແລະ ພາກສ່ວນທີ່ກ່ຽວຂ້ອງ;
3. ນຳໃຊ້ມາດຕະການຮອງຮັບ ແລະ ອຸປະກອນດ້ານເຕັກນິກ ເພື່ອຕອບໂຕ້ຕໍ່ເຫດການ;
4. ແຈ້ງເຕືອນໄພ ໃຫ້ປະຊາຊົນທີ່ອາໄສອ້ອມຂ້າງບໍລິເວນ ທີ່ເກີດອຸບປະຕິເຫດໃນທັນທີ;
5. ກໍານົດຂອບເຂດການແພ່ກະຈາຍທາດກຳມັນຕະພາບລັງສີ ເພື່ອແຍກເຂດພື້ນທີ່ປ້ອງກັນ ແລະ ການເຂົ້າເຖິງສະຖານທີ່ດັ່ງກ່າວ;
6. ຫຼຸດຜ່ອນປະລິມານການແພ່ກະຈາຍທາດກຳມັນຕະພາບລັງສີ ແລະ ໃຫ້ການປະຖົມພະຍາບານເບື້ອງຕົ້ນ ຕໍ່ຜູ້ປະສົບໄພ;
7. ໃຊ້ແທນຄ່າເສຍຫາຍຈາກອຸບປະຕິເຫດທີ່ເກີດຂຶ້ນໃນການຂົນສົ່ງດັ່ງກ່າວ ຕາມກົດໝາຍ.

**ໝວດທີ 2**

**ການນຳເຂົ້າ ແລະ ການສົ່ງອອກ ແຫຼ່ງກຳເນີດລັງສີ ແລະ ສິນຄ້າທີ່ຜ່ານການສາຍແສງ**

**ມາດຕາ 32 ການນໍາເຂົ້າ ແລະ ການສົ່ງອອກ ແຫຼ່ງກໍາເນີດລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງນຳເຂົ້າ ແລະ ສົ່ງອອກ ແຫຼ່ງກຳເນີດລັງສີ ຕ້ອງດໍາເນີນ ດັ່ງນີ້:

1. ຂໍອະນຸຍາດ ນຳກະຊວງວິທະຍາສາດ ແລະ ເຕັກໂນໂລຊີ, ກະຊວງ ແລະ ອົງການທີ່ກ່ຽວຂ້ອງ;
2. ປະຕິບັດຕາມມາດຕະຖານຄວາມປອດໄພຈາກລັງສີ;
3. ຈົດແຈ້ງ ແລະ ກວດກາເອກະສານຜ່ານດ່ານ ກ່ອນບຸກຄົນ, ນິຕິບຸກຄົນ ແລະ ການຈັດຕັ້ງອື່ນ.

ໃນກໍລະນີ ການນຳເຂົ້າແຫຼ່ງກຳເນີດລັງສີບໍ່ຖືກຕ້ອງຕາມກົດໝາຍ ໃຫ້ຜູ້ນຳເຂົ້າເອົາກັບຄືນປະເທດຕົ້ນທາງ.

**ມາດຕາ 33 ການນໍາເຂົ້າ ແລະ ການສົ່ງອອກ ສິນຄ້າທີ່ຜ່ານການສາຍແສງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງນຳເຂົ້າ ແລະ ສົ່ງອອກ ສິນຄ້າບໍລິໂພກ ແລະ ອຸປະໂພກ ທີ່ຜ່ານການສາຍແສງ ຕ້ອງປະຕິບັດ ດັ່ງນີ້:

1. ຂໍອະນຸຍາດ ນຳກະຊວງວິທະຍາສາດ ແລະ ເຕັກໂນໂລຊີ ແລະ ພາກສ່ວນທີ່ກ່ຽວຂ້ອງ;
2. ການສາຍແສງຕ້ອງບໍ່ເກີນມາດຕະຖານຄວາມປອດໄພທີ່ກຳນົດໄວ້;
3. ຢູ່ໃນລາຍການສິນຄ້າທີ່ໄດ້ຮັບອະນຸຍາດນຳເຂົ້າ;
4. ມີການຕິດສະຫຼາກ ສະແດງກ່ຽວກັບການສາຍແສງ;
5. ຕ້ອງສົ່ງສິນຄ້າທີ່ຜ່ານການສາຍແສງເກີນມາດຕະຖານ ຫຼື ປົນເປື້ອນທາດກຳມັນຕະພາບລັງສີກັບຄືນປະເທດຕົ້ນທາງ.

ກະຊວງວິທະຍາສາດ ແລະ ເຕັກໂນໂລຊີ ກຳນົດລາຍການສິນຄ້າທີ່ຜ່ານການສາຍແສງ.

**ພາກທີ V**

**ການຂໍອະນຸຍາດ​ນໍາ​ໃຊ້​ແຫຼ່ງກຳເນີດລັງສີ**

**ມາດຕາ 34 ເງື່ອນໄຂການຂໍອະນຸຍາດນໍາ​ໃຊ້**

ບຸກຄົນ, ນິຕິບຸກຄົນ ຫຼື ການຈັດຕັ້ງ​ ທີ່ມີຈຸດປະສົງ​ຂໍອະນຸຍາດນໍາ​ໃຊ້ແຫຼ່ງກຳເນີດລັງສີ ຕ້ອງມີເງື່ອນໄຂ ດັ່ງນີ້:

1. ເປັນນິຕິບຸກຄົນ ຫຼື ການຈັດຕັ້ງ ທີ່ຖືກສ້າງຕັ້ງຢ່າງຖືກຕ້ອງຕາມກົດໝາຍ;
2. ບໍ່ຢູ່ໃນບັນຊີລາຍຊື່ຕ້ອງຫ້າມ ຕາມຍັດຕິຂອງສະພາຄວາມໝັ້ນຄົງອົງການສະຫະປະຊາຊາດ;
3. ດຳເນີນວຽກງານ ກ່ຽວກັບແຫຼ່ງກຳເນີດລັງສີ ທີ່ສອດຄ່ອງກັບພາລະບົດບາດ ແລະ ໜ້າທີ່ຂອງຕົນ;
4. ມີພະນັກງານວິຊາການທີ່ມີຄວາມຮູ້ ຊໍານານງານ, ມີທຶນພຽງພໍ, ມີພື້ນຖານເຕັກນິກ ແລະ ມີວັດຖູປະກອນ ກ່ຽວກັບການປ້ອງກັນຄວາມປອດໄພແຫຼ່ງກຳເນີດລັງສີ;
5. ຮັບປະກັນຄວາມປອດໄພຢ່າງເຂັ້ມງວດ ໃນການດຳເນີນວຽກງານ ກ່ຽວກັບແຫຼ່ງກຳເນີດລັງສີ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;
6. ປະກອບເອກະສານຂໍອະນຸຍາດນໍາໃຊ້ ຕາມທີ່ໄດ້ກໍານົດໄວ້ໃນມາດຕາ 35 ຂອງກົດໝາຍສະ ບັບນີ້.

ສຳລັບບຸກຄົນ ຍັງຕ້ອງເປັນຜູ້ມີຄວາມສາມາດທາງດ້ານການປະພຶດ ແລະ ມີຄວາມຮູ້ຄວາມສາມາດ, ເຕັກນິກວິຊາການ ໃນການດຳເນີນກິດຈະການ ກ່ຽວກັບແຫຼ່ງກຳເນີດລັງສີ.

**ມາດຕາ 35 ການປະກອບເອກະສານຂໍອະນຸຍາດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງຂໍອະນຸຍາດນຳໃຊ້ແຫຼ່ງກຳເນີດລັງສີ ຕ້ອງຍື່ນຄຳຮ້ອງຕໍ່ກະຊວງວິທະຍາສາດ ແລະ ເຕັກໂນໂລຊີ ຊຶ່ງຕ້ອງປະກອບເອກະສານ ດັ່ງນີ້:

1. ຄຳຮ້ອງຂໍອະນຸຍາດ;
2. ຂໍ້ມູນ ກ່ຽວກັບແຫຼ່ງກຳເນີດລັງສີ ພ້ອມທັງ ປະລິມານ, ປະເພດ ​ແລະ ຄຸນລັກສະນະ;
3. ເອກະສານຮັບຮອງ ກ່ຽວກັບການນຳໃຊ້ແຫຼ່ງກຳເນີດລັງສີ ຈາກຜູ້ໃຫ້ການສະໜັບສະໜູນ ຫຼື ອົງການຈັດຕັ້ງທີ່ກ່ຽວຂ້ອງ;
4. ໃບຢັ້ງຢືນຈາກຜູ້ຜະລິດ ແຫຼ່ງກຳເນີດລັງສີ ແລະ ລາຍລະອຽດທີ່ກ່ຽວຂ້ອງ;
5. ຂໍ້ມູນ ກ່ຽວກັບສະຖານທີ່ໃຫ້ກຳເນີດລັງສີ;
6. ບົດລາຍງານການວິເຄາະ ແລະ ປະເມີນຄວາມ​ປອດ​ໄພ ກ່ຽວກັບສະຖານ​ທີ່ໃຫ້​ກໍາ​ເນີ​ດລັງສີ;
7. ແຜນການຮັບມືປ້ອງກັນ ແລະ ແກ້ໄຂກໍລະນີເກີດເຫດສຸກເສີນ;
8. ເອກະສານຢັ້ງຢືນທີ່ມາຂອງທຶນ ແລະ ຖານະການເງິນ ຂອງຜູ້ປະກອບການ ລວມທັງຜູ້ຖືຮຸ້ນ ແລະ ຜູ້ໄດ້ຮັບຜົນປະໂຫຍດ;
9. ໃບຢັ້ງຢືນ ກ່ຽວກັບກິດຈະການທີ່ໄດ້ດໍາເນີນຜ່ານມາ ກ່ຽວກັບການນໍາໃຊ້ແຫຼ່ງກຳເນີດລັງສີ ສຳ ລັບຜູ້ທີ່ເຄີຍນຳໃຊ້ມາກ່ອນ.

**ມາດຕາ 36 ການພິຈາລະນາອອກໃບອະນຸຍາດ**

ຂະແໜງການວິທະຍາສາດ ແລະ ເຕັກໂນໂລຊີ​ ປະສານສົມທົບກັບຂະແໜງການ ແລະ ອົງການທີ່ກ່ຽວຂ້ອງ ພິຈາລະນາອອກ​ໃບ​ອະນຸຍາດ​ ນໍາ​ໃຊ້​ແຫຼ່ງກຳເນີດລັງສີ ໃຫ້ຜູ້ຮ້ອງຂໍ ພາຍໃນ​ເວລາ ຊາວຫ້າວັນ ນັບແຕ່ວັນໄດ້ຮັບຄໍາຮ້ອງເປັນຕົ້ນໄປ. ຖ້າຄໍາຮ້ອງ ແລະ ເອກະສານຫາກບໍ່ຖືກຕ້ອງ ຫຼື ບໍ່ຄົບຖ້ວນນັ້ນ ຂະ ແໜງການວິທະຍາສາດ ແລະ ເຕັກໂນໂລຊີ ຕ້ອງແຈ້ງເປັນລາຍລັກອັກສອນ ໃຫ້ຜູ້ຮ້ອງຂໍ ພາຍໃນເວລາ ສິບວັນ ລັດຖະການ, ໃນກໍລະນີບໍ່ອະນຸຍາດ ຂະແໜງການວິທະຍາສາດ ແລະ ເຕັກໂນໂລຊີ ຕ້ອງແຈ້ງຕອບເປັນລາຍລັກອັກສອນ ພ້ອມທັງໃຫ້ເຫດຜົນ ແກ່ຜູ້ຮ້ອງຂໍ ພາຍໃນເວລາ ສາມວັນ ລັດຖະການ.

ໃບອະນຸຍາດນຳໃຊ້ແຫຼ່ງກຳເນີດລັງສີ ມີອາຍຸການນໍາໃຊ້ ສອງປີ ​ແລະ ສາມາດຕໍ່ໄດ້.

**ມາດຕາ 37 ການຕໍ່ໃບອະນຸຍາດ​ນໍາ​ໃຊ້**

ເຈົ້າຂອງໃບອະນຸຍາດ​ນໍາ​ໃຊ້ ຕ້ອງຍື່ນຄໍາຮ້ອງຕໍ່ ຂະແໜງການວິທະຍາສາດ ແລະ ເຕັກໂນໂລຊີ ເພື່ອຂໍຕໍ່ໃບອະນຸຍາດ​​ນໍາ​ໃຊ້ ເປັນ​ເວລາຢ່າງໜ້ອຍ ຫົກສິບວັນ ກ່ອນວັນໝົດອາຍຸ ແລະ ຕ້ອງປະກອບເອກະສານ ດັ່ງນີ້:

1. ຄຳຮ້ອງຂໍຕໍ່ໃບອະນຸຍາດນຳໃຊ້ແຫຼ່ງກຳເນີດລັງສີ;
2. ໃບຢັ້ງຢືນ ການ​ດໍາ​ເນີນກິດຈະການຂອງ​ຜູ້ຮ້ອງ​ຂໍ;
3. ​ໃບ​ຢັ້ງຢືນ ການຈ່າຍເງິນຄ່າທຳນຽມ ແລະ ຄ່າບໍລິການ;
4. ​ໃບຢັ້ງຢືນ ຄວາມປອດໄພຈາກລັງສີ;
5. ບົດລາຍງານປະເມີນຜົນກະທົບຕໍ່ສິ່ງແວດລ້ອມ ກ່ຽວກັບການນໍາໃຊ້ແຫຼ່ງກໍາເນີດລັງສີ.

ຂະແໜງການວິທະຍາສາດ ແລະ ເຕັກໂນໂລຊີ ປະສານສົມທົບກັບຂະແໜງການ ແລະ ອົງການທີ່ກ່ຽວຂ້ອງ ພິຈາລະນາການ​ຕໍ່​ໃບ​ອະນຸຍາດ​ນໍາ​ໃຊ້ ພາຍໃນ​ເວລາ ສິບວັນ ລັດຖະການ ພາຍຫຼັງໄດ້ຮັບຄຳຮ້ອງ ແລະ ກວດ​ກາບັນດາ​ເອກະສານ​ປະກອບ​ຄໍາ​ຮ້ອງຢ່າງຖືກຕ້ອງ ແລະ ຄົບຖ້ວນແລ້ວ.

**ມາດຕາ 38 ການຖອນໃບອະນຸຍາດ​ນໍາ​ໃຊ້**

ຂະແໜງການວິທະຍາສາດ ແລະ ເຕັກໂນໂລຊີ​ ປະສານສົມທົບກັບຂະແໜງການ ແລະ ອົງການ ທີ່ກ່ຽວຂ້ອງ ໃນການຖອນໃບອະນຸຍາດ​ນໍາ​ໃຊ້ແຫຼ່ງກໍາເນີດລັງສີ ໃນ​ກໍລະນີໃດໜຶ່ງ ດັ່ງນີ້:

1. ລະເມີດມາດຕະຖານຄວາມປອດໄພຈາກລັງສີ ຢ່າງຮ້າຍແຮງ;
2. ນຳໃຊ້ແຫຼ່ງກຳເນີດລັງສີບໍ່ຖືກເປົ້າໝາຍ;
3. ບໍ່ເສຍພັນທະດ້ານພາສີ, ອາກອນ ແລະ ພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ;
4. ບໍ່ມີບົດລາຍງານປະເມີນຜົນກະທົບຕໍ່ສິ່ງແວດລ້ອມ ກ່ຽວກັບການນໍາໃຊ້ແຫຼ່ງກໍາເນີດລັງສີ;
5. ຖືກສານຕັດສີນລົງໂທດຕັດອິດສະລະພາບ;
6. ຖືກສານຕັດສີນໃຫ້ລົ້ມລະລາຍ;
7. ບໍ່ປັບປຸງ ຫຼື ແກ້ໄຂໃຫ້ສອດຄ່ອງກັບມາດຕະຖານຄວາມປອດໄພຈາກລັງສີ ຕາມເງື່ອນໄຂ ແລະ ກຳນົດເວລາ ທີ່ຂະແໜງການວິທະຍາສາດ ແລະ ເຕັກໂນໂລຊີ ກຳນົດ;
8. ຂໍຢຸດເຊົາການດຳເນີນກິດຈະການ.

**ມາດຕາ 39 ຄ່າທໍານຽມ ແລະ ຄ່າບໍລິການ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຂໍອະນຸຍາດນຳໃຊ້ແຫຼ່ງກຳເນີດລັງສີ ຕ້ອງໄດ້ເສຍຄ່າທຳນຽມ ແລະ ຄ່າບໍລິການ ຕາມທີ່ໄດ້ກຳນົດໄວ້ໃນລັດຖະບັນຍັດຂອງປະທານປະເທດວ່າດ້ວຍຄ່າທຳນຽມ ແລະ ຄ່າບໍລິ ການ ທີ່ປະກາດໃຊ້ໃນແຕ່ລະໄລຍະ.

**ພາກທີ VI**

**ການຮັບມືເຫດສຸກເສີນດ້ານລັງສີ**

**ມາດຕາ 40 ເຫດສຸກເສີນດ້ານລັງສີ**

ເຫດສຸກເສີນດ້ານລັງສີ ແມ່ນ ເຫດການທີ່ບໍ່ປອດໄພດ້ານລັງສີ, ບໍ່ມີຄວາມໝັ້ນຄົງດ້ານແຫຼ່ງກຳເນີດລັງສີ ແລະ ເຄື່ອງກຳເນີດລັງສີ.

ເຫດສຸກເສີນດ້ານລັງສີ ແບ່ງອອກເປັນ ຫ້າ ລະດັບ ດັ່ງນີ້:

1. ລະດັບ ໜຶ່ງ: ບໍ່ຮ້າຍແຮງ ເນື່ອງມາຈາກຄວາມຜິດປົກກະຕິຂອງອຸປະກອນ ຫຼື ການກະທຳຂອງຄົນ ແຕ່ກຳມັນຕະພາບລັງສີ ຍັງບໍ່ທັນມີການຮົ່ວໄຫຼ ແລະ ຍັງບໍ່ທັນກໍ່ຄວາມເສຍຫາຍຕໍ່ຊີວິດ, ສຸຂະພາບຂອງຄົນ, ສັດ, ພືດ ແລະ ສິ່ງແວດລ້ອມ;
2. ລະດັບ ສອງ: ຮ້າຍ​ແຮງເລັກນ້ອຍ ເນື່ອງມາຈາກຄວາມຜິດປົກກະຕິຂອງອຸປະກອນ ຫຼື ການກະທຳຂອງຄົນ ເຮັດໃຫ້ກຳມັນຕະພາບລັງສີມີການຮົ່ວໄຫຼ ແຕ່ກະຈາຍອອກໃນວົງແຄບ ແລະ ຍັງບໍ່ທັນກໍ່ຄວາມເສຍຫາຍຕໍ່ຊີວິດ, ສຸຂະພາບຂອງ ຄົນ, ສັດ, ພືດ ແລະ ສິ່ງແວດລ້ອມ;
3. ລະດັບ ສາມ: ຮ້າຍແຮງ ເນື່ອງມາຈາກອຸປະກອນເປ່ເພຫຼາຍ ຫຼື ການກະທຳຂອງຄົນ ເຮັດໃຫ້ກຳມັນຕະພາບລັງສີມີການຮົ່ວໄຫຼ ສົ່ງຜົນກະທົບຕໍ່ຜູ້ທີ່ເຮັດວຽກຢູ່ບໍລິເວນສະຖານທີ່ໃຫ້ກຳເນີດລັງສີ;
4. ລະດັບ ສີ່: ຮ້າຍແຮງຫຼາຍ ເນື່ອງມາຈາກອຸປະກອນເປ່ເພຫຼວງຫຼາຍ ຫຼື ການກະທຳຂອງຄົນ ເຮັດໃຫ້ກຳມັນຕະພາບລັງສີມີການຮົ່ວໄຫຼ ແລະ ແພ່ກະຈາຍໃນວົງກວ້າງ ສົ່ງຜົນກະທົບອັນຕະລາຍຕໍ່ບຸກຄົນ ແລະ ສະພາບສິ່ງແວດລ້ອມ ພາຍ​ໃນ​ໜຶ່ງແຂວງ;
5. ລະດັບ ຫ້າ: ຮ້າຍແຮງພິເສດ ເນື່ອງມາຈາກອຸປະກອນເປ່ເພຫຼວງຫຼາຍ ຫຼື ການກະທຳຂອງຄົນ ເຮັດໃຫ້ກຳມັນຕະພາບລັງສີມີການຮົ່ວໄຫຼ ແລະ ແພ່ກະຈາຍໃນວົງກວ້າງ ສົ່ງຜົນກະທົບອັນຕະລາຍຕໍ່ບຸກຄົນ ແລະ ສະພາບສິ່ງແວດລ້ອມ ​ແຕ່​ສອງ​ແຂວງ​ຂຶ້ນ​ໄປ ຫຼື ຂະຫຍາຍ​ວົງ​ກວ້າງຂ້າມ​ແດນ​ອອກ​​ໄປ​ປະ​ເທດອື່ນ.

**ມາດຕາ 41 ແຜນຮັບມືປ້ອງກັນ ແລະ ແກ້ໄຂກໍລະນີເກີດເຫດສຸກເສີນດ້ານລັງສີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບອະນຸຍາດດຳເນີນ​ກິດຈະ​ການ ກ່ຽວກັບແຫຼ່ງກໍາເນີດລັງສີ ຕ້ອງສ້າງແຜນຮັບມືປ້ອງກັນ ​ແລະ ກຽມຄວາມພ້ອມແກ້ໄຂ ໃນກໍລະນີ​​ເກີດ​ເຫດສຸກ​ເສີນ ຕາມເນື້ອໃນຕົ້ນຕໍ ດັ່ງນີ້:

1. ແຜນຮັບມືປ້ອງກັນ ແລະ ແກ້ໄຂ ກ່ຽວກັບສະຖານທີ່, ຜູ້ປະຕິບັດງານທີ່ກ່ຽວຂ້ອງ ແລະ ແຫຼ່ງກໍາເນີດລັງສີ;
2. ຜົນການປະເມີນຜົນກະທົບຕໍ່ສິ່ງແວດລ້ອມ, ຊີວິດການ​ເປັນ​ຢູ່ ແລະ ປະສິດທິຜົນການກໍາຈັດສິ່ງທີ່​ກໍ່​ໃຫ້​ເກີດ​ຄວາມ​ເສຍ​ຫາຍ ລວມທັງບັນຫາ​ຄວາມ​ສ່ຽງທີ່​ມີ​ຕໍ່ປະຊາຊົນ;
3. ຜົນຂອງການວິເຄາະການ​ເກີດ​ເຫດ​ສຸກ​ເສີນ ​ແລະ ບົດຮຽນ​ທີ່​ຖອດ​ຖອນ​ໄດ້ ຈາກ​ປະສົບ​ການ​ແລະ ກໍລະນີ​ການ​ເກີດ​ເຫດ​ສຸກ​ເສີນ​ທີ່​ມີລັກສະນະດຽວກັນ ເພື່ອ​ສັງ​ລວມ​ເປັນແຜນປ້ອງກັນ ແລະ ຄວບຄຸມ;
4. ຄວາມສາມາດໃນການແກ້ໄຂອຸບປະຕິເຫດ ລວມທັງເຄື່ອງມື, ອຸປະກອນ, ພະນັກງານ, ກຳມະ ກອນ, ແຜນປະສານງານກັບທ້ອງຖິ່ນ ແລະ ແຜນເຄື່ອນຍ້າຍປະຊາຊົນ ແລະ ຊັບສິນ;
5. ແຜນຫຼຸດຜ່ອນອຸບປະຕິເຫດ ທີ່ສອດຄ່ອງກັບກົດໝາຍວ່າດ້ວຍການປົກປັກຮັກສາສິ່ງແວດລ້ອມ,ກົດໝາຍວ່າດ້ວຍອຸດສາຫະກຳປຸງແຕ່ງ ແລະ ລະບຽບການອື່ນກ່ຽວກັບວຽກງານຄວາມປອດໄພຈາກລັງສີ.

ແຜນ​ຮັບ​ມືປ້ອງກັນ ແລະ ແກ້ໄຂກໍລະນີ​ເກີດ​ເຫດ​ສຸກ​ເສີນ ຕ້ອງ​ໄດ້ທົບທວນເປັນແຕ່ລະໄລຍະ ແລະ ໄດ້ຮັບການຝຶກອົບຮົມທົດ​ສອບ.

ກະຊວງວິທະຍາສາດ ແລະ ເຕັກໂນໂລຊີ ປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຮັບຮອງ, ຢັ້ງຢືນແຜນຮັບມືປ້ອງກັນ ແລະ ແກ້ໄຂກໍລະນີເກີດເຫດສຸກເສີນ.

**ມາດຕາ 42 ການຮັບມືປ້ອງກັນກໍລະນີເກີດເຫດສຸກເສີນດ້ານລັງສີ**

ໃນການຮັບມືປ້ອງກັນກໍລະນີເກີດເຫດສຸກເສີນບຸກຄົນ, ນິຕິບຸກຄົນ ຫຼື ການຈັດຕັ້ງ ຕ້ອງປະຕິບັດ ດັ່ງນີ້:

* 1. ​ປະຕິບັດຕາມແຜນຮັບມືກໍລະນີເກີດເຫດສຸກເສີນ ຢ່າງເຂັ້ມງວດ;
  2. ລາຍງານໃຫ້ກະຊວງວິທະຍາສາດ ແລະ ເຕັກໂນໂລຊີ ກ່ຽວກັບ​ເຫດການ ຫຼື ກໍລະນີ​ເກີດ​ເຫດ​ສຸກ​ເສີນ ທີ່​ມີຄວາມສ່ຽງຈາກການແພ່ກະຈາຍກຳມັນຕະພາບລັງສີ;
  3. ກຳນົດໜ້າທີ່ຮັບຜິດຊອບລະອຽດ ໃຫ້ແກ່ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ຕໍ່ວຽກງານການຮັບມື;
  4. ກໍານົດ​ເງື່ຶອນ​ໄຂ​ທີ່​ຈໍາ​ເປັນ ​ໃນ​ການ​ຄຸ້ມ​ຄອງ ​ແລະ ການ​ຮັບ​ມື;
  5. ກໍານົດ​​ກິດຈະ​ກໍາ ​ກ່ຽວ​ກັບການ​ປ້ອງ​ກັນ ​ແລະ ຂອບ​ເຂດ​ການປະຕິບັດງານ ໃຫ້ສອດຄ່ອງກັບແຕ່ລະກໍລະນີ;
  6. ກຳນົດຂັ້ນຕອນ ​ແລະ ວິທີການຈັດ​ຕັ້ງປະຕິບັດ ລວມທັງ​ປະສານ​ງານ ​ແລະ ຂໍ​ການ​ຊ່ວຍ​ເຫຼືອ​ຈາກອົງການ​ທີ່​ກ່ຽວຂ້ອງ;
  7. ກຳນົດວິທີ​ການ ​ແລະ ​ເຄື່ອ​ງມື​ ທີ່ນຳໃຊ້ໃນ​ການ​ຄຸ້ມ​ຄອງກໍລະນີ​ເຫດ​ສຸກ​ເສີນ ​ແລະ ແກ້ໄຂສະ ເພາະໜ້າ;
  8. ສະໜອງຂໍ້ມູນທີ່ຈໍາເປັນ ແລະ ສໍາຄັນ ແກ່ທຸກພາກສ່ວນທີ່ກ່ຽວຂ້ອງ ເພື່ອຮັບຮູ້ເຂົ້າໃຈ ​ແລະ ປະຕິບັດຕາມວິທີການປ້ອງກັນຄວາມປອດໄພຈາກລັງສີ.

**ມາດຕາ 43 ແຜນງານຕອບໂຕ້ ເຫດສຸກເສີນດ້ານລັງສີ**

ຄະນະປະສານງານວິຊາການ ເພື່ອຄວາມ​ປອດ​ໄພ​ຈາກ​ລັງສີ ຕ້ອງສ້າງແຜນງານຕອບໂຕ້ສຸກເສີນດ້ານລັງສີ​ດ້ວຍການກຳນົດບັນດາກິດຈະ​ກໍາ, ໜ້າທີ່ຄວາມຮັບຜິດຊອບ ຂອງອົງ​ການຈັດ​ຕັ້ງ ທັງພາກລັດ ແລະ ເອກະຊົນ ລວມທັງກໍານົດການປະສານງານ ແລະ ການ​ແຈ້ງຂໍ້ມູນ ຂ່າວສານ ໃຫ້​ແກ່ສັງຄົມ ແລະ ພ້ອມທັງເຂົ້າຮ່ວມ​ຈັດ​ຕັ້ງ​ປະຕິບັດ ຊຶ່ງແຜນງານດັ່ງກ່າວ ຕ້ອງໄດ້ຮັບການຮັບຮອງ ຈາກກະຊວງວິທະຍາສາດ ແລະ ເຕັກໂນໂລຊີ.

ແຜນງານຕອບໂຕ້ເຫດສຸກເສີນດ້ານລັງສີ ຕ້ອງທົບທວນຄືນ ແລະ ໄດ້ຮັບການຮັບຮອງ ຈາກກະຊວງວິທະຍາສາດ ແລະ ເຕັກໂນໂລຊີ ໂດຍປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

**ມາດຕາ 44 ເຫດສຸກເສີນດ້ານລັງສີຂ້າມ​ແດນ**

ເຫດສຸກເສີນດ້ານລັງສີຂ້າມແດນ ແມ່ນ ຄວາມສ່ຽງຈາກການແພ່ກະຈາຍກໍາມັນຕະພາບລັງສີ​ຂ້າມ​ແດນ​ຈາກປະ​ເທດ​ອື່ນ ເຂົ້າມາ ສປປ ລາວ.

ໃນກໍລະນີເກີດເຫດສຸກເສີນຂ້າມແດນ ກະຊວງວິທະຍາສາດ ແລະ ເຕັກໂນໂລຊີ ຕ້ອງ​ຮີບຮ້ອນລາຍງານລັດຖະບານ ເພື່ອແຈ້ງເຕືອນປະຊາຊົນ ແລະ ລາຍງານເປັນລາຍລັກອັກສອນຕໍ່ອົງການພະລັງງານປະລຳມະນູສາກົນ ແລະ ປະເທດທີ່ກ່ຽວຂ້ອງ.

ຄະນະ​ປະສານ​ງານ​ວິຊາ​ການ ເພື່ອຄວາມ​ປອດ​ໄພ​ຈາກລັງສີ ເປັນ​ຈຸດ​ປະສານ​ງານ, ອຳນວຍຄວາມສະ ດວກ ແລະ ສະໜອງຂໍ້ມູນ ຕາມທີ່ກຳນົດໄວ້ໃນສົນທິສັນຍາວ່າດ້ວຍການແຈ້ງເຕືອນລ່ວງໜ້າ ຂອງການເກີດອຸບປະຕິເຫດທາງນີວເຄຼຍ; ສົນທິສັນຍາວ່າດ້ວຍການຊ່ວຍເຫຼືອ ໃນກໍລະນີການເກີດອຸບປະຕິເຫດນີວເຄຼຍ ຫຼືການຮົ່ວໄຫຼຂອງກໍາມັນຕະພາບລັງສີ ແລະ ສົນທິສັນຍາວ່າດ້ວຍການປ້ອງກັນດ້ານກາຍຍະພາບຂອງວັດຖຸນີວເຄຼຍ.

**ພາກ​ທີ VII**

**ຂໍ້​ຫ້າມ**

**ມາດຕາ 45 ຂໍ້​ຫ້າມ​ທົ່ວ​ໄປ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີ​ພຶດຕິ​ກຳ​ ດັ່ງ​ນີ້:

1. ດຳ​ເນີນກິດຈະການດ້ານລັງສີ ​ໂດຍ​ບໍ່ໄດ້​ຮັບ​ອະນຸຍາດ;
2. ສ້າງ​ອຸປະສັກ, ​ຂັດຂວາງ ການເຄື່ອນໄຫວ​ວຽກ​ງານກ່ຽວກັບຄວາມປອດໄພຈາກລັງສີ;
3. ນຳ​ໃຊ້​ເຕັກ​ໂນ​ໂລ​ຊີ​ກ່ຽວກັບລັງສີ ທີ່​ຫຼ້າ​ຫຼັງ;
4. ຖິ້ມ ຫຼື ກໍາຈັດສິ່ງເສດເຫຼືອກໍາມັນຕະພາບລັງສີ ໂດຍບໍ່ໄດ້ຮັບອະນຸຍາດ;
5. ປອມ​ແປງ​ ແລະ ທຳລາຍ​ເອກະສານ​ ກ່ຽວ​ກັບຄວາມປອດໄພຈາກລັງສີ;
6. ໃຫ້ສິນບົນແກ່ເຈົ້າໜ້າທີ່ ແລະ ພະນັກງານທີ່ຮັບຜິດຊອບວຽກງານຄວາມປອດໄພຈາກລັງສີ;
7. ມີ​ພຶດຕິ​ກຳ​ອື່ນ ທີ່​ເປັນ​ການລະ​ເມີດ​ກົດໝາຍ​.

**ມາດຕາ 46 ຂໍ້​ຫ້າມ​ສໍາລັບ​ພະນັກງານ​ທີ່​ກ່ຽວຂ້ອງ​ຂອງ​ລັດ**

ຫ້າມ ພະນັກງານ ​ທີ່​ກ່ຽວຂ້ອງ​ຂອງ​ລັດ ມີ​ພຶດຕິ​ກຳ ​ດັ່ງ​ນີ້:

1. ສວຍ​ໃຊ້ອໍານາດ, ໜ້າ​ທີ່, ​ຕໍາ​ແໜ່​ງ ​ເພື່ອ​ຫາ​ຜົນ​ປະ​ໂຫຍ​ດແກ່​ຕົນ ​ແລະ ພັກ​ພວກ​ຂອງ​ຕົນ;
2. ທວງ​ເອົາ, ຂໍ​ເອົາ, ຮັບ​ເອົາ​ ສິນ​ບົນ ຫຼື ຜົນ​ປະ​ໂຫຍ​ດອື່ນ;
3. ​ເປີດ​ເຜີຍ​ຄວາມ​ລັບ​ຂອງ​ຊາດ, ຄວາມ​ລັບ​ທາງ​ລັດຖະການ ​ແລະ ຂອງ​ຜູ້ດຳ​ເນີນ​ການ ​ກ່ຽວ​ກັບ​ວຽກ​ງານລັງສີ;
4. ກົດ​ໜ່ວງ, ຖ່ວງ​ດຶງ ​ແລະ ​ແກ່ຍາວ​ເວລາ​ໃນ​ການ​ພິຈາລະນາ​ເອກ​ະສານ​ ກ່ຽວ​ກັບ​ວຽກ​ງານຄວາມ​ປອດ​ໄພ​ຈາກ​ລັງສີ ​ໂດຍ​ບໍ່​ມີ​ເຫດຜົນ;
5. ປອມ​ແປງ​ ແລະ ທຳລາຍ​ເອກະສານ​ ກ່ຽວ​ກັບຄວາມປອດໄພຈາກ​ລັງສີ;
6. ເມີນເສີຍຕໍ່ເຫດສຸກເສີນດ້ານລັງສີ ທີ່ເກີດຂຶ້ນ;
7. ມີ​ພຶດຕິ​ກໍາ​ອື່ນ ​ທີ່ເປັນ​ການລະ​ເມີດ​ກົດໝາຍ.

**ມາດຕາ 47 ຂໍ້​ຫ້າມ​ສໍາລັບ​ຜູ້ດໍາເນີນກິດຈະການ**

ຫ້າມ ຜູ້​ດໍາເນີນກິດຈະການ​​ດ້ານລັງສີ ມີ​ພຶດຕິ​ກໍາ ​ດັ່ງ​ນີ້:

1. ດຳເນີນກິດຈະການ ໂດຍບໍ່ໄດ້ຮັບອະນຸຍາດ ຫຼື ບໍ່ສອດຄ່ອງກັບການ​ອະນຸຍາດ ແລະ ການຢັ້ງຢືນ;
2. ເອົາ​ໃບອະນຸຍາດ​ ​ໄປ​ຄໍ້າປະກັນ ຫຼື ປະກອບ​ເປັນ​ຮຸ້ນ, ​ໃຫ້​ຢືມ, ​ໃຫ້​ເຊົ່າ, ​ໂອນ ຫຼື ຂາຍ​ໃຫ້​ຜູ້ອື່ນ;
3. ຊື້​ຈ້າງ​, ​ໃຫ້​ສິນ​ບົນ ​ແກ່​ພະນັກງານ ແລະ ເຈົ້າໜ້າທີ່ ​ທີ່​ກ່ຽວຂ້ອງກັບວຽກງານຄວາມປອດໄພຈາກລັງສີ;
4. ​ໃຊ້​ຄວາມ​ຮຸນ​ແຮງ ຫຼື ​ແອບ​ອ້າງ​ຊື່​ຂອງ​ຜູ້ອື່ນ ​ເພື່ອ​ນາບ​ຂູ່​ພະນັກງານ​ທີ່​ກ່ຽວຂ້ອງ​ຂອງ​ລັດ;
5. ປອມ​ແປງ​ ແລະ ທຳລາຍ​ເອກະສານ​ ກ່ຽວ​ກັບຄວາມປອດໄພຈາກ​ລັງສີ;
6. ມີ​ພຶດຕິ​ກໍາ​ອື່ນ ​ທີ່ເປັນ​ການລະ​ເມີດ​ກົດໝາຍ.

**ພາກທີ VIII**

**ການ​ແກ້​ໄຂຂໍ້​ຂັດ​ແຍ່ງ**

**ມາດຕາ 48 ຮູບ​ການ​ແກ້​ໄຂ​ຂໍ້​ຂັດ​ແຍ່ງ**

ການ​ແກ້​ໄຂ​ຂໍ້​ຂັດ​ແຍ່ງ ກ່ຽວກັບຄວາມປອດໄພຈາກລັງສີ ສາມາດ​ດຳ​ເນີນດ້ວຍ​ຮູບ​ການ​ໃດ​ໜຶ່ງ ດັ່ງ​ນີ້:

1. ການ​ແກ້​ໄຂ​ດ້ວຍ​ການ​ປະ​ນີປະນອມ ຫຼື ໄກ່ເກ່ຍ;
2. ການ​ແກ້​ໄຂ​ທາງ​ດ້ານ​​ບໍລິຫານ;
3. ການ​ແກ້​ໄຂ​ໂດຍ​ອົງການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດຖະກິດ;
4. ການ​ຕັດສີນຂອງ​ສານ;
5. ການ​ແກ້​ໄຂ​ທີ່​ມີ​ລັກສະນະ​ສາກົນ.

**ມາດຕາ 49 ການ​ແກ້​ໄຂ​ດ້ວຍ​ການ​ປະ​ນີປະນອມ ຫຼື ໄກ່ເກ່ຍ**

ໃນ​ກໍລະນີ​ເກີດ​ຂໍ້​ຂັດ​ແຍ່ງທີ່ບໍ່ຮ້າຍແຮງ ​ກ່ຽວ​ກັບ​ຄວາມ​ປອດ​ໄພ​ຈາກ​ລັງສີ, ຄູ່​ກໍລະນີ​ ສາມາດປຶກສາຫາລື, ເຈລະຈາ ແລະ ປະ​ນີປະນອມ ຫຼື ໄກ່ເກ່ຍກັນ ​ເພື່ອ​​ຕ່າງ​ຝ່າຍ​ຕ່າງ​ໄດ້​ຮັບ​ຜົນ​ປະ​ໂຫຍ​ດ ແລະ ຮັບປະກັນຄວາມປອດໄພຈາກລັງສີ.

**ມາດຕາ 50 ການ​ແກ້​ໄຂ​ທາງ​ດ້ານ​ບໍລິຫານ**

ໃນ​ກໍລະນີ​ເກີດ​ຂໍ້​ຂັດ​ແຍ່ງ​ ກ່ຽວ​ກັບຄວາມປອດໄພ​​ຈາກລັງສີ, ຄູ່ກໍລະນີ ມີສິດສະເໜີຕໍ່ອົງການຄຸ້ມຄອງວຽກງານຄວາມປອດໄພດ້ານລັງສີ ເພື່ອພິຈາລະນາແກ້ໄຂຕາມກົດໝາຍ.

**ມາດຕາ 51 ການ​ແກ້​ໄຂ​ໂດຍ​ອົງການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດຖະກິດ**

ໃນ​ກໍລະນີ​ເກີດຂໍ້​ຂັດ​ແຍ່ງດ້ານ​ເສດຖະກິດ ​ກ່ຽວ​ກັບຄວາມປອດໄພຈາກລັງສີ, ​ຄູ່​ກໍລະນີ​ ມີສິດສະເໜີຕໍ່ອົງການແກ້ໄຂຂໍ້ຂັດແຍ່ງທາງ​ດ້ານ​ເສດຖະກິດ ​ເພື່ອພິຈາລະນາ​ແກ້​ໄຂ​ຕາມ​ກົດໝາຍ.​

**ມາດຕາ 52 ການ​ຕັດສີນຂອງ​ສານ**

ໃນ​ກໍລະນີ​ເກີດຂໍ້​ຂັດ​ແຍ່ງ ​ກ່ຽວ​ກັບ​ຄວາມ​ປອດ​ໄພ​ຈາກລັງສີ, ຄູ່​ກໍລະນີ​ ຝ່າຍໃດຝ່າຍໜຶ່ງ ສາມາດ​ຮ້ອງ​ຟ້ອງ​ຕໍ່​ສານ​ປະຊາຊົນ ​ເພື່ອ​ພິຈາລະນາຕັດສີນ​​ຕາມ​ກົດໝາຍ.

**ມາດຕາ 53 ການ​ແກ້​ໄຂ​ທີ່​ມີ​ລັກສະນະ​ສາກົນ**

ໃນ​ກໍລະນີເກີດຂໍ້​ຂັດ​ແຍ່ງ​ທີ່ມີລັກສະນາສາກົນ ກ່ຽວ​ກັບ​ຄວາມ​ປອດ​ໄພ​ຈາກ​ລັງສີ, ຄູ່ກໍລະນີ ສາມາດສະເໜີຕໍ່ອົງການແກ້ໄຂຂໍ້ຂັດແຍ່ງພາຍໃນ ຫຼື ຕ່າງປະເທດ ເພື່ອພິຈາລະນາແກ້ໄຂ ຫຼື ປະຕິບັດ​ຕາມສົນທິສັນຍາ ແລະ​ ສັນຍາ​ສາກົນ ທີ່ ສປປ ລາວ ​ເປັນ​ພາຄີ.

**ພາກທີ IX**

**ຄະນະກຳມະການຄຸ້ມຄອງຄວາມປອດໄພຈາກລັງສີ**

**ມາດຕາ 54 ຄະນະກຳມະການຄຸ້ມຄອງຄວາມປອດໄພຈາກລັງສີ**

ຄະນະກຳມະການຄຸ້ມຄອງຄວາມປອດໄພຈາກລັງສີ ​ເປັນ​ອົງການ​ບໍ່​ປະຈຳການ ​ແລະ ມີ​ພາລະ​ບົດ ບາດເປັນທີ່ປຶກສາ, ເສນາທິການ ໃຫ້ແກ່ລັດຖະບານ ໃນການຄົ້ນຄວ້າພິຈາລະນາ ແລະ ປະສານ​ງານ ​ກ່ຽວ​ກັບວຽກງານຄຸ້ມຄອງຄວາມປອດໄພຈາກ​ລັງສີ ຊຶ່ງ​ປະກອບ​ດ້ວຍ:

1. ຄະນະ​ກຳມະການ​ແຫ່ງ​ຊາດ ​ເພື່ອຄວາມ​ປອດ​ໄພ​ຈາກລັງສີ;
2. ຄະນະ​ປະສານ​ງານ​ວິຊາ​ການ ​ເພື່ອຄວາມ​ປອດ​ໄພ​ຈາກລັງສີ.

ໃນ​ກໍລະນີ​ຈຳ​ເປັນ ກໍສາມາດ​ສ້າງຕັ້ງຄະນະກໍາມະການຄຸ້ມຄອງຄວາມປອດໄພຈາກລັງສີ ຂຶ້ນ​ຢູ່ຂັ້ນທ້ອງ​ຖິ່ນ ກໍໄດ້​ຕາມການຕົກລົງຂອງລັດຖະບານ.

**ມາດຕາ 55 ໂຄງ​ປະ​ກອບຂອງຄະນະກໍາມະການ​ແຫ່ງ​ຊາດ ​ເພື່ອຄວາມ​ປອດໄພຈາກລັງສີ**

ຄະນະ​ກຳມະການ​ແຫ່ງ​ຊາດ​ ເພື່ອຄວາມ​ປອດ​ໄພ​ຈາກລັງສີ ຖືກ​ແຕ່ງ​ຕັ້ງ​ໂດຍ ນາຍົກລັດຖະມົນຕີ​ ຕາມການສະເໜີ ຂອງລັດຖະມົນຕີກະຊວງວິທະຍາສາດ ແລະ ເຕັກໂນໂລຊີ ຊຶ່ງປະກອບດ້ວຍ:

1. ລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ ເປັນປະທານ;
2. ຮອງລັດຖະມົນຕີ ກະຊວງການຕ່າງປະເທດ ເປັນຮອງປະທານ;
3. ຮອງລັດຖະມົນຕີ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຮອງປະທານ;
4. ຮອງລັດຖະມົນຕີ ກະຊວງສາທາລະນະ​ສຸກ ເປັນຄະນະ;
5. ຮອງລັດຖະມົນຕີ ກະຊວງແຮງງານ ແລະ ສະຫັວດດີການສັງຄົມ ເປັນຄະນະ;
6. ຮອງລັດຖະມົນຕີ ກະຊວງຍຸຕິທຳ ເປັນຄະນະ;
7. ຮອງລັດຖະມົນຕີ ກະຊວງໂຍທາທິການ ແລະ ຂົນສົ່ງ ເປັນຄະນະ;
8. ຮອງລັດຖະມົນຕີ ກະຊວງກະສິກຳ ແລະ ປ່າໄມ້ ເປັນຄະນະ;
9. ຮອງລັດຖະມົນຕີ ກະຊວງອຸດສະຫະກຳ ແລະ ການຄ້າ ເປັນຄະນະ;
10. ຮອງລັດຖະມົນຕີ ກະຊວງພະລັງງານ ແລະ ບໍ່ແຮ່ ເປັນຄະນະ;
11. ຮອງລັດຖະມົນຕີ ກະຊວງສຶກສາທິການ ແລະ ກິລາ ເປັນຄະນະ;
12. ຮອງລັດຖະມົນຕີ ກະຊວງປ້ອງກັນປະເທດ ເປັນຄະນະ;
13. ຮອງລັດຖະມົນຕີ ກະຊວງປ້ອງກັນຄວາມສະຫງົບ ເປັນຄະນະ;
14. ຮອງລັດຖະມົນຕີ ກະຊວງການເງິນ ເປັນຄະນະ;
15. ຮອງລັດຖະມົນຕີ ກະຊວງວິທະຍາສາດ ​ແລະ ​ເຕັກ​ໂນ​ໂລ​ຊີ ເປັນຄະນະ, ຜູ້ປະຈໍາການ ແລະ ເປັນຫົວໜ້າກອງເລຂາ.

ຄະນະ​ກຳມະການ​ແຫ່ງ​ຊາດ​ ເພື່ອຄວາມ​ປອດ​ໄພ​ຈາກລັງສີ ມີຄະນະປະສານງານວິຊາການ ເພື່ອຄວາມປອດໄພຈາກລັງສີ ເປັນກອງເລຂາ.

**ມາດຕາ 56 ສິດ ​ແລະ ໜ້າ​ທີ່​ ຂອງຄະນະກໍາມະການ​ແຫ່ງ​ຊາດ ​ເພື່ອຄວາມ​ປອດໄພຈາກລັງສີ**

ຄະນະກໍາມະການແຫ່ງ​ຊາດ ​ເພື່ອຄວາມ​ປອດ​ໄພຈາກລັງສີ ມີ ສິດ ​ແລະ ໜ້າທີ່ ດັ່ງ​ນີ້:

1. ໃຫ້ການປຶກສາ ແລະ ເປັນເສນາທິການ ໃຫ້ແກ່ລັດຖະບານ ກ່ຽວກັບນະໂຍບາຍ ແລະ ຍຸດທະສາດແຫ່ງຊາດ ແລະ ມາດ​ຕະການ​ປ້ອງກັນ​ຄວາມປອດ​ໄພທາງດ້ານລັງສີ;
2. ກໍານົດນະໂຍບາຍ, ຍຸດທະສາດ ​ແລະ ຂໍ້​ສະ​ເໜີແນະ​ນໍາ ​ໃຫ້​ແກ່ອົງການຄຸ້ມຄອງວຽກງານຄວາມປອດໄພດ້ານລັງສີ ໃນການອອກ​ຂໍ້ຕົກລົງ ​ແລະ ບົດແນະນໍາ ຂອງກະຊວງ;
3. ກຳນົດແຜນການ, ແຜນງານ ແລະ ແຜນງົບປະມານ ໃນການເຄື່ອນໄຫວວຽກງານຄຸ້ມຄອງຄວາມປອດໄພດ້ານລັງສີ;
4. ກໍານົດ​ແຈ້ງໜ້າ​ທີ່​ລະອຽດ ​ແລະ ຄວາມ​ສອດຄ່ອງ ກ່ຽວ​ກັບລະບຽບການ ຫຼື ເງື່ອນໄຂຂອງການອອກໃບອະນຸຍາດນໍາ​ໃຊ້ແຫຼ່ງກໍາເນີດລັງສີ;
5. ກຳນົດແຜນການຕອບໂຕ້ ກໍລະນີ​ເກີດອຸບປະຕິ​ເຫດ, ແຜນການຮັບມືປ້ອງກັນ ແລະ ຄວບຄຸມ​ໄພພິບັດ​ແຫ່ງ​ຊາດ ​ ຕາມລະບຽບການ ກ່ຽວກັບ​ການ​ປ້ອງ​ກັນ ​ແລະ ຄຸ້ມ​ຄອງ​ໄພພິບັດ​ແຫ່ງ​ຊາດ;
6. ນໍາໃຊ້ສິດ ​ແລະ ປະຕິບັດໜ້າທີ່ອື່ນ ຕາມທີ່​ໄດ້​ກໍານົດ​ໄວ້​ໃນກົດໝາຍ​ ​ແລະ ຕາມການ​ມອບ​ໝາຍ​ ຂອງລັດຖະບານ.

**ມາດຕາ 57 ໂຄງປະກອບຂອງຄະນະປະສານງານວິຊາການ ເພື່ອຄວາມປອດໄພຈາກລັງສີ**

ຄະນະ​ປະສານງານວິຊາການ ​ເພື່ອຄວາມ​ປອດ​ໄພ​ຈາກລັງສີ ໄດ້ຮັບການ​ແຕ່ງ​ຕັ້ງ​ ໂດຍລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ​ ຊຶ່ງປະກອບດ້ວຍ:

1. ຮອງລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ ເປັນຫົວໜ້າ;
2. ຫົວໜ້າກົມ ຫຼື ຫົວໜ້າສະຖາບັນ ທີ່ກ່ຽວຂ້ອງ ຂອງກະຊວງວິທະຍາສາດ ແລະ ເຕັກໂນໂລຊີ ເປັນຮອງຫົວໜ້າ;
3. ຫົວໜ້າກົມ, ຫົວໜ້າຫ້ອງການ ຫຼື ຫົວໜ້າສະຖາບັນ ຈາກບັນດາຂະແໜງການທີ່ກ່ຽວຂ້ອງ ເປັນຄະນະ.

**ມາດຕາ 58 ສິດ ​ແລະ ໜ້າ​ທີ່ ຄະນະ​ປະສານ​ງານ​ວິຊາ​ການ ເພື່ອ​ຄວາມ​ປອດ​ໄພຈາກ​​ລັງສີ**

ຄະນະປະສານງານວິຊາການ ເພື່ອຄວາມປອດໄພຈາກລັງສີ ​ ມີ​ພາ​ລະ​ບົດ​ບາດ​ເປັນ​ເສ​ນາ​ທິ​ການທາງດ້ານ​ວິ​ຊາ​ການ, ທັງ​ເປັນກອງເລຂາ ຂອງຄະນະ​ກຳມະການ​ແຫ່ງ​ຊາດ ​ເພື່ອຄວາມ​ປອດ​ໄພຈາກ​ລັງສີ ມີ ສິດ ແລະ ໜ້າທີ່ ດັ່ງນີ້:

1. ປະສານງານດ້ານເຕັກນິກ-ວິຊາການ, ແລກປ່ຽນຂໍ້ມູນ ຂ່າວສານ ກັບຂະແໜງການທີ່ກ່ຽວຂ້ອງ ທັງພາຍໃນ, ຕ່າງປະເທດ ແລະ ອົງການຈັດຕັ້ງສາກົນ ກ່ຽວກັບວຽກງານຄວາມປອດໄພຈາກລັງສີ;
2. ຄຸ້ມຄອງກິດຈະ​ກໍາ ການຈັດ​ຕັ້ງ​ປະຕິບັດ ລະບຽບ​ການ​ກ່ຽວ​ກັບ​ຄວາມ​ປອດ​ໄພ​ຈາກລັງສີ ຕາມ ສົນທິສັນຍາ ແລະ ສັນຍາ​ສາກົນ ​ທີ່ ສປປ ລາວ ເປັນພາຄີ;
3. ດໍາເນີນການປະເມີນຜົນກະທົບການແພ່ກະຈາຍກຳມັນຕະພາບລັງສີ ແລະ ກຳນົດລະດັບຄ່າມາດ ຕະຖານກຳມັນຕະພາບລັງສີ ທີ່ເກີດຈາກກິດຈະການຕ່າງໆ;
4. ກວດທຽບ, ​ແຈ້ງ​ຂ່າວ ຫຼື ເຜີຍແຜ່ຂໍ້ມູນ ຂ່າວສານ ກ່ຽວກັບຄວາມປອດໄພຈາກລັງສີ ​ໃຫ້ແກ່ສັງຄົມຮັບຊາບ ຢ່າງເປັນລະບົບ;
5. ສຶກສາ, ຄົ້ນຄວ້າ, ສ້າງ ບົດແນະນຳ ແລະ ​ລະບຽບການ, ມາດຕະຖານ ​ກ່ຽວ​ກັບການຄຸ້ມຄອງຄວາມປອດໄພຈາກລັງສີ ເພື່ອນຳສະເໜີຄະນະກໍາມະການແຫ່ງ​ຊາດ ​ເພື່ອຄວາມ​ປອດ​ໄພຈາກລັງສີ ພິຈາລະນາ;
6. ບັນທຶກການ​ຂຶ້ນ​ທະບຽນແຫຼ່ງກຳເນີດລັງສີ, ທະບຽນ​ແຫ່ງຊາດ ກ່ຽວ​ກັບບັນຊີສ່ວນ​ປະກອບການນຳໃຊ້ ແຫຼ່ງກຳເນີດລັງສີ ແລະ ສ້າງເປັນຖານຂໍ້ມູນ ໃນລະດັບຊາດ;
7. ນໍາໃຊ້ມາດຕະການປ້ອງກັນ ກໍລະນີເກີດອຸບປະຕິເຫດດ້ານລັງສີ ຫຼື ການຮົ່ວໄຫຼກຳມັນຕະພາບລັງສີ ແລະ ສ້າງແຜນການຮັບ​ມື​ປ້ອງກັນ ແລະ ຄວບຄຸມໄພພິບັດດັ່ງກ່າວ;
8. ຈັດຕັ້ງການຝຶກອົບຮົມ, ສໍາມະນາ ກ່ຽວກັບຄວາມຮູ້ພື້ນຖານ ​ແລະ ທັກ​ສະ​ ໃນການຄອບ​ຄອງນຳໃຊ້ແຫຼ່ງກຳເນີດລັງສີ ໃຫ້ແກ່ຜູ້ປະກອບການ ປະຕິບັດງານດ້ານລັງສີ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບ ໝາຍຂອງຄະນະກໍາມະການແຫ່ງ​ຊາດ ​ເພື່ອຄວາມ​ປອດ​ໄພຈາກລັງສີ.

**ພາກທີ X**

**ການ​ຄຸ້ມຄອງ ​ແລະ ການ​ກວດກາ**

**ໝວດ​ທີ 1**

**ການ​ຄຸ້ມ​ຄອງວຽກງານ​ຄວາມ​ປອດ​ໄພ​ຈາກ​ລັງສີ**

**ມາດຕາ 59 ອົງການ​ຄຸ້ມ​ຄອງວຽກງານ​ຄວາມ​ປອດ​ໄພ​ຈາກ​ລັງສີ**

ລັດຖະບານ ​ເປັນ​ຜູ້ຄຸ້ມ​ຄອງວຽກງານຄວາມ​ປອດ​ໄພ​ຈາກ​ລັງສີ ຢ່າງ​ລວມສູນ ​ແລະ ​ເປັນ​ເອກະ​ພາບ​ໃນ​ຂອບ​ເຂດ​ທົ່ວ​ປະ​ເທດ ​ໂດຍ​ມອບ​ໃຫ້​ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ເປັນຜູ້​ຮັບຜິດຊອບ​ໂດຍ​ກົງ ​ແລະ ເປັນເຈົ້າການປະສານ​ສົມທົບ​ກັບ​ບັນດາ​ກະຊວງ, ອົງການ​ ​ແລະ ອົງການ​ປົກຄອງ​ທ້ອງ​ຖິ່​ນທີ່​ກ່ຽວຂ້ອງ.

ອົງການ​ຄຸ້ມ​ຄອງ​ວຽກ​ງານ​ຄວາມ​ປອດ​ໄພ​ຈາກລັງສີ ປະກອບ​ດ້ວຍ:

1. ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ;
2. ພະ​ແນ​ກວິທະຍາສາດ ​ແລະ ​ເຕັກ​ໂນ​ໂລ​ຊີ ​ແຂວງ, ນະຄອນຫຼວງ;
3. ຫ້ອງການ​ວິທະຍາສາດ ​ເຕັກ​ໂນ​ໂລ​ຊີ ​ເມືອງ, ​ເທດສະບານ, ນະຄອນ.

ໃນ​ກໍລະນີ​ ບ້ານທີ່ຕິດພັນກັບການນຳໃຊ້ແຫຼ່ງກຳເນີດລັງສີ ຕ້ອງ​ສ້າງ​ຕັ້ງ​ໜ່ວຍ​ປ້ອງກັນ ແລະ ຄວບຄຸມ ຢູ່ຂັ້ນບ້ານຂຶ້ນ ຕາມການຕົກລົງ ຂອງກະຊວງວິທະຍາສາດ ແລະ ເຕັກໂນໂລຊີ.

**ມາດຕາ 60 ສິດ​ ​ແລະ ໜ້າ​ທີ່ ​**​**ຂອງ ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ**

ໃນການ​ຄຸ້ມ​ຄອງ​​ວຽກງານຄວາມ​ປອດ​ໄພ​ຈາກລັງສີ ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ ມີ ​ສິດ ​ແລະ ໜ້າ​ທີ່ ​ດັ່ງ​ນີ້:

1. ຄົ້ນຄວ້າ ສ້າງນະ​ໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານຄວາມປອດໄພຈາກລັງສີ;
2. ຜັນຂະຫຍາຍນະ​ໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານຄວາມປອດໄພຈາກລັງສີ ເປັນລະບຽບການ, ແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານຄວາມປອດໄພຈາກລັງສີ;
4. ເປັນ​ໃຈກາງ​ປະສານ​ສົມທົບ​ກັບ​ບັນດາ​ກະຊວງ, ອົງການ ​ແລະ ອົງການ​ປົກຄອງ​ທ້ອງ​ຖິ່ນ, ສຶກສາ ວິ​ໄຈ ແລະ ​ແກ້​ໄຂ​ບັນຫາ ​ກ່ຽວ​ກັບວຽກງານ​ຄວາມ​ປອດ​ໄພຈາກ​ລັງສີ;
5. ຈັດ​ຕັ້ງ​ປະຕິບັດ​ວຽກ​ງານ​ຄຸ້ມ​ຄອງ ​ ຕິດຕາມ ກວດກາ ພ້ອມ​ທັງ​ລາຍ​ງານ​ສະພາບການຄຸ້ມຄອງຄວາມປອດໄພ​ຈາກ​ລັງສີ ພາຍ​ໃນ​ຂອບ​ເຂດ​ທົ່ວ​ປະ​ເທດ;
6. ​ແນະນຳ​ໂຄງການ​ພັດທະນາ ​ແລະ ກິດຈະການກ່ຽວຂ້ອງກັບລັງສີ ແລະ ກຽມບົດລາຍງານຄວາມ​ປອດ​ໄພຈາກລັງສີ;
7. ຕິດຕາມ ກວດກາ ການຈັດ​ຕັ້ງ​ປະຕິບັດ​ແຜນ​ດຳ​ເນີນ​ງານ​ແຫ່ງ​ຊາດ, ກົດໝາຍ, ບົດ​ແນະນຳ​ ມາດຕະຖານຄວາມປອດໄພ​, ​ແຜນການ ​ແລະ ​ໂຄງການ​ລະອຽດ​​ດ້ານ​ລັງສີ;
8. ອະນຸຍາດ ຫຼື ຖອນ​ ໃບອະນຸຍາດນຳໃຊ້ແຫຼ່ງກຳເນີດລັງສີ ແລະ ການ​ດຳ​ເນີນ​ການກ່ຽວກັບລັງສີ;
9. ສົມທົບ​ກັບ​ພາກສ່ວນ​ທີ່ກ່ຽວຂ້ອງ ທີ່​ມີ​ສິດ​ດັດ​ແກ້, ຖອນ​ກິດຈະການໃດໜຶ່ງ ທີ່​ກໍ່​ໃຫ້ເກີດ​ຜົນ​ກະທົບອັນ​ບໍ່​ດີ​ຕໍ່​ ຊີວິດ, ສຸຂະພາບຂອງ ຄົນ, ສັດ, ພືດ ແລະ ສິ່ງແວດລ້ອມ;
10. ​ສ້າງ, ບຳລຸງ​ຍົກ​ລະດັບ ພະນັກງານ​ວິຊາ​ການ ກ່ຽວກັບວຽກງານຄວາມປອດໄພຈາກລັງສີ;
11. ຈັດ​ຕັ້ງ​ເຜີຍ​ແຜ່, ສັງ​ລວມ ​ແລະ ຕີ​ລາຄາ ລະບົບ​ຂໍ້​ມູນ​ ຂ່າວສານ​ດ້ານ​ລັງສີ;
12. ຮັບ ​ແລະ ພິຈາລະນາ​ແກ້​ໄຂ ຄຳ​ສະ​ເໜີ​ຂອງ​ປະຊາຊົນ ​ແລະ ພາກສ່ວນທີ່​ກ່ຽວຂ້ອງກັບການຄຸ້ມຄອງຄວາມປອດໄພ​ຈາກ​ລັງສີ;
13. ປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກ່ຽວກັບວຽກງານຄວາມປອດໄພຈາກລັງສີ;
14. ພົວພັນ ​ແລະ ຮ່ວມ​ມື​ກັບ​ ພາກພື້ນ ແລະ ສາກົນ ກ່ຽວກັບວຽກງານດ້ານລັງສີ;
15. ສະຫຼຸບ, ລາຍ​ງານ ການ​ເຄື່ອນ​ໄຫວ​ວຽກ​ງານ​ກ່ຽວກັບຄວາມ​ປອດ​ໄພ​ຈາກ​ລັງສີ ​ໃຫ້​ລັດຖະ ບານ​ຢ່າງ​ເປັນ​ປົກກະຕິ;
16. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 61 ສິດ​ ​ແລະ ໜ້າ​ທີ່ ​​ຂອງ ພະ​ແນ​ກວິທະຍາສາດ ​ແລະ ​ເຕັກ​ໂນ​ໂລ​ຊີ ​ແຂວງ, ນະຄອນຫຼວງ**

ໃນ​​ການ​ຄຸ້ມ​ຄອງ​ວຽກ​ງານ​ຄວາມ​ປອດ​ໄພ​ຈາກລັງສີ ພະ​ແນ​ກວິທະຍາສາດ ​ແລະ ​ເຕັກ​ໂນ​ໂລ​ຊີ ແຂວງ, ນະຄອນຫຼວງ ມີ ​ສິດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ​ດັ່ງ​ນີ້:

1. ຈັດ​ຕັ້ງ​ປະຕິບັດ ນະ​ໂຍບາຍ, ແຜນຍຸດທະສາດ, ກົດໝາຍ​, ລະບຽບການ, ແຜນການ, ແຜນງານ ແລະ ໂຄງການ ກ່ຽວ​ກັບວຽກງານຄວາມປອດໄພຈາກລັງສີ;
2. ໂຄສະນາ ເຜີຍແຜ່ ແລະ ສຶກສາອົບຮົມ ນະ​ໂຍບາຍ, ແຜນຍຸດທະສາດ, ກົດໝາຍ, ລະບຽບການ ກ່ຽວ​ກັບວຽກງານຄວາມປອດໄພຈາກລັງສີ;
3. ຕິດຕາມ ກວດກາ ການດຳເນີນກິດຈະການນຳໃຊ້ແຫຼ່ງກຳເນີດລັງສີ ລວມທັງການຈໍາກັດ ແລະ ການກໍາຈັດສິ່ງເສດເຫຼືອກຳມັນຕະພາບລັງສີ;
4. ສຶກສາ, ວິ​ໄຈ ແລະ ແກ້​ໄຂ​ ກ່ຽວ​ກັບວຽກງານຄວາມປອດໄພ​ຈາກ​ລັງສີ;
5. ສະເໜີ ສ້​າງ, ບຳລຸງ​ຍົກ​ລະດັບ ​ພະນັກງານ​ວິຊາ​ການ ກ່ຽວ​ກັບ​ວຽກງານຄວາມປອດໄພຈາກລັງສີ ຕໍ່ກະຊວງວິທະຍາສາດ ແລະ ເຕັກໂນໂລຊີ;
6. ​ເກັບ​ກຳ ສັງ​ລວມ, ຄົ້ນ​ຄວ້າ ​ແລະ ​ເຜີຍ​ແຜ່​ຂໍ້​ມູນ​ ຂ່າວສານ ກ່ຽວ​ກັບວຽກ​ງານ​​ຄວາມປອດໄພຈາກ​ລັງສີ;
7. ຮັບ ​ແລະ ຄົ້ນຄວ້າ ຄຳ​ສະ​ເໜີ​ຂອງ​ປະຊາຊົນ ​ແລະ ພາກສ່ວນ​ຕ່າງໆ ກ່ຽວ​ກັບວຽກງານຄວາມປອດໄພຈາກລັງສີ;
8. ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກ່ຽວກັບວຽກງານຄວາມປອດໄພຈາກລັງສີ;
9. ພົວພັນ ແລະ ຮ່ວມ​ມື​ກັບຕ່າງປະເທດ ກ່ຽວ​ກັບວຽກງານດ້ານລັງສີ ຕາມ​ການ​ມອບ​ໝາຍ;
10. ສະຫຼຸບ,​ ລາຍ​ງານ ​ການ​ເຄື່ອນ​ໄຫວວຽກ​ງານ ກ່ຽວກັບ​​ຄວາມ​ປອດ​ໄພຈາກ​ລັງສີ ​ໃຫ້​ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ແລະ ​ອົງການປົກຄອງ​ແຂວງ, ນະຄອນຫຼວງ ​ຢ່າງ​ເປັນ​ປົກກະຕິ;
11. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 62 ສິດ​ ​ແລະ ໜ້າ​ທີ່ ​​ຂອງ ຫ້ອງການ​ວິທະຍາສາດ ​ເຕັກ​ໂນ​ໂລ​ຊີ ​ເມືອງ, ​ເທດສະບານ, ນະຄອນ**

ໃນການ​ຄຸ້ມ​ຄອງວຽກງານ​​ຄວາມ​ປອດ​ໄພ​ຈາກລັງສີ ຫ້ອງການ​ວິທະຍາສາດ ແລະ ​ເຕັກ​ໂນ​ໂລ​ຊີ​ເມືອງ, ​ເທດສະບານ, ນະຄອນ ມີ ​ສິດ ​ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ​ດັ່ງ​ນີ້:

1. ຈັດ​ຕັ້ງ​ປະຕິບັດ ນະ​ໂຍບາຍ, ແຜນຍຸດທະສາດ, ກົດໝາຍ​ ແລະ ລະບຽບການ ກ່ຽວ​ກັບວຽກງານຄວາມປອດໄພຈາກລັງສີ;
2. ຕິດຕາມ ກວດກາ ການດຳເນີນກິດຈະການນຳໃຊ້ແຫຼ່ງກຳເນີດລັງສີ;
3. ສະເໜີ ສ້​າງ, ບຳລຸງ​ຍົກ​ລະດັບ ​ພະນັກງານ​ວິຊາ​ການ ກ່ຽວ​ກັບ​ວຽກງານຄວາມປອດໄພຈາກລັງສີ ຕໍ່ພະແນກວິທະຍາສາດ ແລະ ເຕັກໂນໂລຊີ;
4. ​ເກັບ​ກຳ, ສັງ​ລວມ, ສະໜອງ ​ແລະ ​ເຜີຍ​ແຜ່ ​ຂໍ້​ມູນ​ ຂ່າວສານ ກ່ຽວ​ກັບວຽກ​ງານ​​ຄວາມປອດໄພຈາກ​ລັງສີ;
5. ຮັບ ​ແລະ ຄົ້ນຄວ້າ ຄຳ​ສະ​ເໜີ​ຂອງ​ປະຊາຊົນ ​ແລະ ພາກສ່ວນ​ຕ່າງໆ ກ່ຽວ​ກັບວຽກງານຄວາມປອດໄພຈາກລັງສີ;
6. ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກ່ຽວກັບວຽກງານຄວາມປອດໄພຈາກລັງສີ;
7. ສະຫຼຸບ,​ ລາຍ​ງານ ​ການ​ເຄື່ອນ​ໄຫວວຽກ​ງານ ກ່ຽວກັບ​​ຄວາມ​ປອດ​ໄພຈາກ​ລັງສີ ​ໃຫ້​ພະແນກ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ແລະ ​ອົງການປົກຄອງເມືອງ, ເທດສະບານ, ນະຄອນ ​ຢ່າງ​ເປັນ​ປົກກະຕິ;
8. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 63 ສິດ​ ​ແລະ ໜ້າ​ທີ່​​ ຂອງຂະ​ແໜງ​ການ​ອື່ນ ແລະ ອົງການປົກຄອງທ້ອງຖິ່ນ**

ໃນ​​ການ​ຄຸ້ມ​ຄອງ​ຄວາມ​ປອດ​ໄພ​ຈາກ​ລັງສີ ຂະ​ແໜງ​ການ​ອື່ນ​ ເປັນ​ຕົ້ນ ສາທາລະນະສຸກ, ອຸດສາຫະກໍາ ແລະ ການຄ້າ, ກະສິກຳ ​ແລະ ປ່າ​ໄມ້, ພະລັງງານ ​ແລະ ບໍ່​ແຮ່, ໂຍທາທິການ ແລະ ຂົນສົ່ງ,​ ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ, ສຶກສາທິການ ແລະ ກິລາ, ແຮງງານ ແລະ ສະຫວັດດີການສັງຄົມ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງມີ​ ສິດ ​ແລະ ໜ້າ​ທີ່ ປະສານ​ສົມທົບ ​ແລະ ຮ່ວມ​ມື ​ກັບ​ຂະ​ແໜງການວິທະຍາ ສາດ ​ແລະ ​ເຕັກ​ໂນ​ໂລ​ຊີ ຕາມຂອບ​ເຂດ​ຄວາມ​ຮັບຜິດຊອບ​ຂອງ​ຕົນ.

**ໝວດ​ທີ 2**

**ການ​ກວດກາ​ວຽກ​ງານ​ຄວາມ​ປອດ​ໄພ​ຈາກລັງສີ**

**ມາດຕາ 64 ອົງການ​ກວດກາ**

ອົງການ​ກວດກາວຽກ​ງານຄວາມ​ປອດ​ໄພ​ຈາກລັງສີ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງ​ແມ່ນ​ອົງການ​ດຽວ​ກັນ​ກັບ​ອົງການ​ຄຸ້ມ​ຄອງ​ ຕາມ​ທີ່​ໄດ້​ກຳນົດ​ໄວ້ໃນມາດຕາ 59 ຂອງກົດໝາຍ​ສະບັບ​ນີ້;
2. ອົງການ​ກວດກາ​ພາຍ​ນອກ ຊຶ່ງແມ່ນ ສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ, ອົງການ​ກວດ ກາ​ລັດແຕ່ລະ​ຂັ້ນ, ອົງການ​ກວດ​ສອບ​ແຫ່ງ​ລັດ, ​ແນວ​ລາວ​ສ້າງ​ຊາດ, ສະຫະພັນນັກຮົບເກົ່າລາວ, ອົງການ​ຈັດ​ຕັ້ງ​ມະຫາຊົນ, ປະຊາຊົນ ແລະ ສື່​ມວນ​ຊົນ.

**ມາດຕາ 65 ເນື້ອ​ໃນການ​ກວດກາ**

ການກວດກາວຽກ​ງານຄວາມ​ປອດ​ໄພ​ຈາກລັງສີ ມີເນື້ອໃນ ດັ່ງນີ້:

1. ການປະຕິບັດນະໂຍບາຍ, ກົດໝາຍ ແລະ ລະບຽບການ ກ່ຽວກັບຄວາມປອດໄພຈາກລັງສີ;
2. ການຈັດຕັ້ງ ແລະ ການ​ເຄື່ອນ​ໄຫວ​ ຂອງອົງການ​ຄຸ້ມ​ຄອງວຽກງານຄວາມປອດໄພຈາກລັງສີ;
3. ຄວາມຮັບຜິດຊອບ, ພຶດຕິກຳ ແລະ ແບບແຜນວິທີເຮັດວຽກຂອງພະນັກງານ-ລັດຖະກອນ ແລະ ພະນັກງານທີ່ເຮັດວຽກງານກ່ຽວກັບລັງສີ;
4. ການດຳເນີນກິດຈະການດ້ານລັງສີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ.

**ມາດຕາ 66 ຮູບການກວດກາ**

ການກວດກາວຽກງານຄວາມປອດໄພຈາກລັງສີ ມີ ສາມ​ ຮູບ​ການ ​ດັ່ງ​ນີ້:

1. ການ​ກວດກາ​ຕາມແຜນ​ປົກກະຕິ ຊຶ່ງ​ແມ່ນ​ການ​ກວດກາ ທີ່​ດຳ​ເນີນ​ໄປ​ຕາມ​ແຜນການ​ຢ່າງ​ເປັນປົກກະຕິ, ມີ​ກໍານົດ​ເວລາ​ອັນ​ແນ່ນອນ ແລະ ຕ້ອງປະຕິບັດ ຢ່າງໜ້ອຍ ສອງ ຄັ້ງຕໍ່ປີ;
2. ການ​ກວດກາ​ໂດຍ​ແຈ້ງ​ໃຫ້​ຮູ້ລ່ວງ​ໜ້າ ຊຶ່ງ​ແມ່ນ​ການ​ກວດກາ​ນອກ​ແຜນການ ​ເມື່ອ​ເຫັນ​ວ່າ​ມີ​ຄວາມ​ຈໍາ​ເປັນ ​ແລະ ຕ້ອງ​ແຈ້ງ​ໃຫ້​ຜູ້ຖືກ​ກວດກາ ຮູ້ກ່ອນລ່ວງ​ໜ້າ ຢ່າງໜ້ອຍ ຊາວສີ່ ຊົ່ວໂມງ;
3. ການ​ກວດກາ​ແບບ​ກະທັນຫັນ ​ຊຶ່ງ​ແມ່ນ​ການ​ກວດກາ​​ຢ່າງ​ຮີບ​ດ່ວນ ໂດຍບໍ່​ໄດ້ແຈ້ງ​ໃຫ້​ຜູ້​ຖືກກວດ ກາ ຮູ້ລ່ວງ​ໜ້າ.

ໃນ​ການ​ດໍາ​ເນີນ​ການ​ກວດກາ ແຕ່ລະຄັ້ງນັ້ນ ໃຫ້ກວດກາທັງເອກະສານ ພ້ອມທັງລົງກວດກາຢູ່ສະ ຖານທີ່ຕົວຈິງ ແລະ ຕ້ອງ​ປະຕິບັດ​ໃຫ້​ຖືກຕ້ອງ​ຕາມ​​ກົດໝາຍ​ຢ່າງ​ເຂັ້ມ​ງວດ.

**ພາກທີ XI**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 67 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 68 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບ​ນີ້ ຈະ​ຖືກ​ສຶກສາອົບຮົມ, ກ່າວ​ເຕືອນ ລົງວິໄນ, ປັບ​ໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ.

**ມາດຕາ 69 ມາດຕະການສຶກສາ​ອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບ​ນີ້ ເປັນຕົ້ນ ຂໍ້ຫ້າມທີ່ມີລັກສະນະເບົາ ແລະ ເປັນການລະເມີດເທື່ອທຳອິດ ຊຶ່ງບໍ່​ເປັນການກະທຳຜິດທາງອາຍາ ຈະ​ຖືກ​ສຶກສາອົບຮົມ ຫຼື ກ່າວ​ເຕືອນ.

**ມາດຕາ 70 ມາດຕະການທາງ​ວິ​ໄນ**

ພະນັກງານ-ລັດຖະກອນ ທີ່​​ລະ​ເມີດກົດໝາຍສະບັບ​ນີ້ ​ເປັນ​ຕົ້ນ ​ຂໍ້​ຫ້າມ ຊຶ່ງບໍ່​ແມ່ນ​ການ​ກະທຳ​ຜິດ​ທາງ​ອາຍາ ແລະ ໄດ້ກໍ່​ຄວາມ​ເສຍ​ຫາຍ​ບໍ່​ຫຼວງ​ຫຼາຍ, ບໍ່​ມີຄວາມຈິງ​ໃຈ​ລາຍ​ງານ ແລະ ຫຼົບຫຼີກຈາກການລະເມີດຂອງຕົນ ຈະ​ຖືກ​ລົງ​ວິ​ໄນ ​ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 71 ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຖືກສຶກສາອົບຮົມ ແລະ ກ່າວເຕືອນ ຕາມ​ມາດຕາ 69 ຂອງ​ກົດໝາຍ​ສະບັບ​ນີ້ແລ້ວ ແຕ່ບໍ່ເຂັດຫຼາບ ແລະ ໄດ້ກໍ່ຄວາມເສຍຫາຍ ຊຶ່ງບໍ່ເປັນການກະທຳຜິດທາງອາຍາ ຈະ​ຖືກ​ປັບ​ໃໝ ຕາມທີ່ໄດ້ກຳນົດໄວ້ໃນລະບຽບການ.

**ມາດຕາ 72 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ລະເມີດກົດໝາຍສະບັບນີ້ ຊຶ່ງກໍ່ຄວາມເສຍຫາຍແກ່ຜົນປະ ໂຫຍດຂອງລັດ, ລວມໝູ່ ແລະ ບຸກຄົນອື່ນ ຕ້ອງໄດ້ຟື້ນຟູ, ບູລະນະ ແລະ ​ໃຊ້ແທນຄ່າເສຍຫາຍ ຕາມທີ່ຕົນໄດ້ກໍ່ຂຶ້ນ.

**ມາດຕາ 73 ມາດຕະການທາງອາຍາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ໄດ້ລະເມີດກົດໝາຍສະບັບ​ນີ້ ຊຶ່ງ​ເປັນ​ການ​ກະທໍາຜິດ​ທາງ​ອາຍາ ຈະຖືກລົງໂທດຕາມກົດໝາຍ ແລ້ວແຕ່ກໍລະນີ ເບົາ ຫຼື ໜັກ.

**ມາດຕາ 74 ມາດຕະການ​ໂທດ​ເພີ່ມ​**

ນອກຈາກ​ມາດຕະການ ທີ່​ໄດ້​ກໍານົດ​ໄວ້​ໃນ​ມາດຕາ​ 73 ຂອງກົດໝາຍສະບັບນີ້ ຜູ້​ກະທໍາ​ຜິດ ​ຈະ​ຖືກ​ປະຕິບັດ​​ມາດ​ຕະການ​ໂທດ​ເພີ່ມ​ ​ເຊັ່ນ ​ຖອນ​ໃບອະນຸຍາດນຳໃຊ້ ​ແລະ ຍຶດພາຫະນະ​ອຸປະກອນ ທີ່​ນໍາ​​ໃຊ້​ເຂົ້າ​ໃນ​ການ​ກະທໍາ​ຜິດ​ນັ້ນ.

**ພາກທີ XII**

**ບົດບັນຍັດສຸດທ້າຍ**

**ມາດຕາ 75 ການຈັດຕັ້ງປະຕິບັດ**

ລັດຖະບານ ແຫ່ງ ສາທະລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 76 ຜົນສັກສິດ**

ກົດໝາຍສະບັບນີ້ ມີຜົນສັກສິດ ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ​​ແລະ ໄດ້ລົງ​ຈົດໝາຍ​ເຫດ​ທາງ​ລັດຖະການ ​ສິບ​ຫ້າ​ວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**