
****

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາ​ແຫ່ງ​ຊາດ ເລກທີ 87 /ສພຊ

ນະຄອນຫຼວງວຽງຈັນ, ວັນທີ 11 ພະຈິກ 2020

**ກົດໝາຍ**

**ວ່າດ້ວຍການ​ສຶກສາ​ຊັ້ນ​ສູງ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດ​ຕະການ ກ່ຽວກັບການ​ຄຸ້ມ​ຄອງ, ຕິດຕາມ ກວດກາ​ການຈັດ​ຕັ້ງ ​ແລະ​ ການ​ເຄື່ອນ​ໄຫວ​ວຽກ​ງານ​ການ​ສຶກສາ​ຊັ້ນ​ສູງ ​ເພື່ອ​ພັດທະນາ​ວຽກ​ງານ​ດັ່ງກ່າວ​ ​ໃຫ້​ໄດ້​ມາດຕະຖານ, ມີຄຸນ​ນະ​ພາບ ແນ​ໃສ່ສ້າງ ​ແລະ ​​ພັດທະນາຊັບພະຍາກອນ​ມະນຸດ​ ໃຫ້ມີ​ ຄຸນ​ທາດ​ການ​ເມືອງ, ຄຸນສົມ ບັດສິນ​ທຳປະ​ຕິ​ວັດ​, ມີ​ຈັນ​ຍາ​ບັນ, ​ມີຄວາມ​ຮູ້​, ຄວາມ​ສາມາດ​, ມີການ​ພັດທະນາ​ທາງ​ດ້ານ​ຮ່າງກາຍ ແລະ ສາມາດ ຄົ້ນຄວ້າ​, ນໍາ​ໃຊ້​ຜົນ​ການ​ຄົ້ນຄວ້າວິທະຍາສາດ, ເຕັກ​ໂນ​ໂລ​ຊີ​ ແລະ ນະ​ວັດຕະ​ກຳ ສົມ​ຄູ່​ກັບ​​ວຸດ​ທິການ​ສຶກສາ,​ສາມາດ​​ເຊື່ອມ​ໂຍງ, ແຂ່ງຂັນ​ກັບ ​ພາກ​ພື້ນ ​ແລະ ສາກົນ, ​ປະກອບສ່ວນເຂົ້າໃນການປົກ​ປັກ​ຮັກສາ ​ແລະ ພັດທະນາປະ​ເທດຊາດ.

**ມາດຕາ 2 ການ​ສຶກສາ​ຊັ້ນ​ສູ​ງ**

ການສຶກສາຊັ້ນສູງ ແມ່ນ ການ​ສຶກສາຖັດຈາກຊັ້ນມັດທະຍົມສຶກສາຕອນປາຍ ຫຼື ທຽບເທົ່າ ຫຼື ອາຊີວະ​ສຶກສາຊຶ່ງມີການຈັດຕັ້ງການຮຽນ-ການສອນ​ໃນລະດັບ ອະນຸປະລິນຍາ, ປະ​ລິນ​ຍາ​ຕີ, ປະ​ລິນ​ຍາ​ໂທ, ປະລິນຍາເອກ ລວມທັງການ​ສຶກສາ ລົງ​ເລິກ​ຂະ​ແໜງ​ວິຊາ, ຊ່ຽວ​ຊານຂັ້ນ​ໜຶ່ງ ແລະ ຊ່ຽວ​ຊານຂັ້ນ​ສອງ ​ເພື່ອ​ສົ່ງ​ເສີມ​ການ​ຮຽນ​ຮູ້​ຕະຫຼອດ​ຊີວິດ ​ໂດຍ​ມີ​ຈຸດໝາຍ​ສ້າງ ​ແລະ ພັດທະນາ ຜູ້​ບໍລິຫານ, ​ນັກວິຊາການ, ນັກວິຊາ​ສະ​ເພາະ, ນັກ​ຄົ້ນຄວ້າ​ ແລະ ນັກວິ ທະຍາສາດ.

**ມາດຕາ 3 ການອະທິບາຍຄຳສັບ**

ຄຳສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ການ​ຄົ້ນຄວ້າ​ວິທະຍາສາດ ​**ໝາຍ​ເຖິງ ຂະ​ບວນກາ​ນຄົ້ນ​ຫາ, ສ້າງ​ຄວາມ​ຮູ້, ຄວາມ​ເຂົ້າ​ໃຈ ກ່ຽວ​ກັບ ປາກົດການ, ທາດ​ແທ້ ​ແລະ ກົດ​ເກນ​ຂອງ​ທຳ​ມະ​ຊາດ ​ແລະ ສັງຄົມ ລວມທັງວັດຖຸ ​ແລະ ຈິນຕະນາການ;
2. **ການ​ຮຽນ​ຮູ້ຕະຫຼອດ​ຊີວິດ** ໝາຍ​ເຖິງ ​ການ​ສຶກສາ​ທີ່​ປະສົມ​ປະສານ​ລະຫວ່າງ​ການ​ສຶກສາ​ໃນ​ໂຮງຮຽນ ແລະ ນອກ​ໂຮງຮຽນ ລວມທັງ​ການ​ຮຽນ​ຮູ້​ຕາມ​ອັດທະຍາ​ໄສ ​ເພື່ອ​ສົ່ງ​ເສີມ​ໃຫ້​ທຸກ​ຄົນ​ ທັງ​ຍິງ ​ແລະ ຊາຍ ໄດ້​ຮັບ​ການຮຽນ​ຮູ້​ຕະຫຼອດ​ໄລຍະ​ທີ່​ຍັງ​ມີ​ຊີວິດຢູ່ ສ້າງ​ສັງຄົມ​ພູມ​ປັນຍາ ຕາມ​ຄວາມ​ຮຽກຮ້ອງ​ຕ້ອງການ​ຂອງ​ການ​ພັດທະນາ;
3. ​​**ຜູ້ດ້ອຍ​ໂອກາດ** ໝາຍ​ເຖິງ ຜູ້​ທີ່ມີ​ຄວາມ​ຫຍຸ້ງຍາກ​ທາງ​ດ້ານ​ເສດຖະກິດ ຫຼື ບໍ່​ມີເງື່ອນ​ໄຂ​ໃນ​ການ​ເຂົ້າ​ເຖິງ​​ການ​ສຶກສາ;
4. **ສະຖານການສຶກສາຊັ້ນສູງ** ໝາຍເຖິງ ບ່ອນດຳ​ເນີນການຮຽນ-ການສອນ ເລີ່ມແຕ່ລະດັບອະນຸປະລິນຍາຂຶ້ນໄປ, ມີການ​ຄົ້ນ​ຄວ້າ​ວິ​ທະ​ຍາ​ສາດ ແລະ ບໍ​ລິ​ການ​ວິ​ຊາ​ການ;
5. **ສາມລັກສະນະການ​ສຶກສາ** ໝາຍ​ເຖິງ ຈຸດ​ພິ​ເສດ​ທີ່​ເປັນ​ລັກສະນະ​ສະ​ເພາະ​ຂອງ​ການ​ສຶກສາລາ​ວ ຊຶ່ງ​ປະ ກອບ​ດ້ວຍ ລັກສະນະ​ຊາດ, ລັກສະນະ​ວິທະຍາສາດ ​ແລະ ທັນ​ສະ​ໄໝ, ລັກສະນະ​ມະຫາຊົນ;
6. **ຫ້າຫຼັກ​ມູນການ​ສຶກສາ** ໝາຍ​ເຖິງ ຫຼັກການ ຫຼື ຈຸດ​ໝາຍ​ພື້ນຖານ ຂອງ​ການ​ສຶກສາ ທີ່​ແນ​ໃສ່​ສ້າງ​ຄົນ​ຮຸ່ນ ໃໝ່​ໃຫ້​ໄດ້ຮັບ​ການ​ພັດທະນາ​ຮອບດ້ານ ​ແລະ ສົມສ່ວນ​​ ທາງ​ດ້ານ​ຮ່າງກາຍ, ຈິດ​ໃຈ ​ແລະ ສະຕິ​ປັນຍາ ​ໂດຍ​ໃຫ້​ສອດ ຄ່ອງ​ກັບ​ການ​ພັດທະນາ​ເສດຖະກິດ-​ສັງຄົມ​ຂອງ​ຊາດ ຕາມ​ທິດ​ສັງຄົມ​ນິຍົມ ຊຶ່ງ​ປະກອບ​ດ້ວຍ ຄຸນສົມບັດສຶກສາ, ປັນຍາ​ສຶກສາ, ​ແຮງ​ງານ​ສຶກສາ, ພະລະສຶກສາ​ ແລະ ສິລະ​ປະ​ສຶກສາ;
7. **ຫຼັກ​ສູດ​ປົກກະຕິ** ໝາຍ​ເຖິງ ຫຼັກສູດ​ທີ່​ມີລາຍ​​​ວິຊາ ​ແລະ ​ໄລຍະ​ການ​ສຶກສາຄົບຖ້ວນ ຕາມ​​ຫຼັກສູດ​​ແຕ່ລະລະດັບ​;
8. **ຫຼັກສູດ​ຕໍ່​ເນື່ອງ** ໝາຍ​ເຖິງ ຫຼັກສູດ​ຕໍ່​ຍອດ​ຫຼັກສູດ​ໃດ​ໜຶ່ງ ​​ໃນລະດັບ​ທີ່​ສູງ​ກວ່າ ​ ໃນ​ສາຂາ​ວິຊາ​ສະ​ເພາະດຽວ​ກັນ;
9. **ໜ່ວຍ​ກິດ** ໝາຍ​ເຖິງ ຫົວໜ່ວຍ​ທີ່​ສະ​ແດງ​ເຖິງ​ປະລິມານ​ການ​ຮຽນ​-ການ​ສອນໃນ​ແຕ່​ລະວິ​ຊາ;
10. **ປະກາສະນີຍະບັດ** ໝາຍ​ເຖິງ ​ເອກະສານ​ທາງ​ການ​ທີ່​ຢັ້ງຢືນ​ວຸດ​ທິການ​ສຶກສາ;
11. **ທຸດຈະລິດ** ໝາຍ​ເຖິງ ຄວາມບໍ່​ສັດ​ຊື່​ບໍລິສຸດ​, ລໍາອຽງ ​ແລະ ການ​ກະທຳອື່ນ​ທີ່​ບໍ່ຖືກຕ້ອງ ​ແລະ ​ເປັນ​​ທຳ;
12. **ນັກ​ສຶກ​ສາ​ແລກ​ປ່ຽນ** ໝາຍ​ເຖິງ ນັກ​ສຶກສາ​ຂອງ​ສະຖານ​ການ​ສຶກສາ​ຊັ້ນ​ສູງ​​ ໃນ​ປະ​ເທດໃດ​​ໜຶ່ງ ທີ່​​ໄດ້ໄປ​ສຶກສາ​​​ຢູ່​ສະຖານ​ການ​ສຶກສາ​ຊັ້ນ​ສູງ​ຂອງ​ຕ່າງປະ​​ເທດ ຕາມທີ່​ໄດ້​ກຳນົດ​ໄວ້​ໃນ​ບົດ​ບັນທຶກ​ຄວາມ​ເຂົ້າ​ໃຈ​ ລະຫວ່າງ​ລັດ ຖະບານ ຫຼື ສະຖານ​ການ​ສຶກສາ​ຊັ້ນ​ສູງ ​ຂອງ​ສອງ​ປະ​ເທດ;
13. **ນະ​ວັດຕະ​ກຳ** ໝາຍ​ເຖິງ ການ​ນຳ​ໃຊ້​ຄວາມ​ຮູ້, ຄວາມ​ສາມາດ, ກຳມະ​ວິທີ​ການ​ຜະລິດ ​ແລະ ປະສົບ​ການດ້ານ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ເພື່ອ​ຄົ້ນຄວ້າ, ປະດິດ​ສ້າງ, ບໍລິການ, ພັດທະນາ​ຜະລິດ​ຕະພັນ, ສິນຄ້າ​ທີ່​ມີ​ຄຸນນະພາ​ບສູງ ​ໃນ​ຮູບ​ແບບ​ໃໝ່ອອກ​ສູ່​ສັງຄົມ;
14. **ປັນຍາ​ປະດິດ** ໝາຍ​ເຖິງ ການ​ສ້າງຄວາມ​ສະຫຼາດ​ຫຼັກ​ແຫຼມ ໃຫ້​ກັບ​ສິ່ງ​ທີ່​ບໍ່​ມີ​ຊີວິດ ​ເພື່ອ​ເຮັດ​ວຽກ​ງານ​ແທນ​ມະນຸດ ​​ໂດຍນຳ​ໃຊ້ເຕັກ​ໂນ​ໂລ​ຊີ ທາງ​ວິທະຍາສາດ​ຄອມ​ພິວ​ເຕີ ​ແລະ ວິສະວະກຳ​ສາດ;
15. **ອົງການ​ປະກັນ​ຄຸນ​ນະພາ​ບພາຍ​ນອກ ​**ໝາຍ​ເຖິງ ອົງການ​ຈັດ​ຕັ້ງລັດ ຫຼື ​ເອກະ​ຊົນ ທີ່ມີ​ຄວາມ​ເປັນ​ເອກະລາດ, ຢູ່​ພາຍ​ນອກ​ການ​ຄຸ້ມ​ຄອງ​ຂອງສະຖານ​ການ​ສຶກສາ​ຊັ້ນ​ສູງ, ​​ຖືກ​ຮັບ​ຮູ້​ຈາກ​ກະຊວງ​ສຶກສາ​ທິການ ​ແລະ ກິລາ ​​ໃຫ້​ດຳ​ເນີນ​ການ​ປະ​ເມີນ​ຄຸນ​ນະພາ​ບສະຖານ​ການ​ສຶກສາ​ຊັ້ນ​ສູງ ຕາມ​ມາດຕະຖານ​ທີ່​ກຳນົດ​ໄວ້;
16. **ການ​ວັດ​ຜົນກາ​ນຮຽນ** ໝາຍ​ເຖິງ ຂະ​ບວນການຈັດ​ຫາ​ຂໍ້​ມູນ ກ່ຽວ​ກັບຜົນສຳ​ເລັດ​ການ​ສຶກສາ​ຂອງ​ນັກ​ສຶກສາ ​ເພື່ອ​ນຳ​ໄປ​ສູ່ການ​ຕັດ​ສີນ​ຄຸນຄ່າ ດ້ວຍ​ຫຼາຍ​ວິທີ​ການ ​ເຊັ່ນ ການ​ກວດກາ, ການ​ສອບ​ເສັງ ​ແລະ ອື່ນໆ;
17. **ການ​ປະ​ເມີນ​ຜົນການ​ຮຽນ** ໝາຍ​ເຖິງ ການ​ນຳ​ເອົາ​ຜົນ​ຂອງ​ການ​ວັດ​ຜົນມາ​ຕັດ​ສີນ​ຄຸນ​ຄ່າ ​ຂອງ​ຜົນສຳ​ເລັດ​ທາງ​ການ​ຮຽນ​ຮູ້ຂອງ​ນັກ​ສຶກສາ;
18. **ສະ​ພາ​ວິ​ທະ​ຍາ​ໄລ** ໝາຍ​ເຖິງ ​ການຈັດ​ຕັ້ງສູງ​ສຸດ​ ທີ່​ບໍ່​ປະຈຳການຢູ່ໃນ​ໂຄງ​ປະກອບ​ການຈັດ​ຕັ້ງ​ຂອງ​ວິ ທະຍາ​ໄລ ​ເຮັດ​ໜ້າ​ທີ່​ໃຫ້​ຄຳ​ປຶກສາທາງ​ດ້ານ​ການ​ບໍ​ລິຫານ ​ແລະ ວິຊາ​ການ​;
19. **ສະ​ພາ​ສະ​ຖາ​ບັນ** ໝາຍ​ເຖິງ ​ການຈັດ​ຕັ້ງ​ສູງ​ສຸດ ທີ່​ບໍ່​ປະຈຳການຢູ່ໃນ​ໂຄງ​ປະກອບ​ການຈັດ​ຕັ້ງ​ຂອງ​ສະ​ຖາ​ບັນ ​ເຮັດ​ໜ້າ​ທີ່​ໃຫ້​ຄຳ​ປຶກສາທາງ​ດ້ານ​ການ​ບໍ​ລິຫານ ​ແລະ ວິຊາ​ການ​;
20. **ສະ​ພາມະຫາ​ວິ​ທະ​ຍາ​ໄລ** ໝາຍ​ເຖິງ ​ການຈັດ​ຕັ້ງສູງ​ສຸດ​ ​ທີ່​ບໍ່​ປະຈຳການຢູ່ໃນ​ໂຄງ​ປະກອບ​ການຈັດ​ຕັ້ງ​ຂອງ​ມະຫາວິທະຍາ​ໄລ ​ເຮັດ​ໜ້າ​ທີ່​ໃຫ້​ຄຳ​ປຶກສາທາງ​ດ້ານ​ການ​ບໍ​ລິຫານ ​ແລະ ວິຊາ​ການ​;
21. **ສະພາ​ບໍລິຫານ** ໝາຍ​ເຖິງ ການຈັດ​ຕັ້ງທີ່​ບໍ່​ປະຈຳການ ຢູ່​ໃນ​​ໂຄງ​ປະກອບ​ການຈັດ​ຕັ້ງ​ຂອງ​ສະຖານ​ການ​ສຶກສາ​ຊັ້ນ​ສູງ ​ເຮັດ​ໜ້າ​ທີ່​ເປັນ​ທີ່​ປຶກສາ​ທາງ​ດ້ານ​ການ​ບໍລິຫານ;
22. **ສະພາ​ວິຊາ​ການ** ໝາຍ​ເຖິງ ການຈັດ​ຕັ້ງ​ທີ່​ບໍ່​ປະຈຳການ ຢູ່​ໃນ​ໂຄງ​ປະກອບ​ການຈັດ​ຕັ້ງ​ຂອງ​ສະຖານ​ການ​ສຶກສາ​ຊັ້ນ​ສູງ​ ເຮັດ​ໜ້າ​ທີ່​ເປັນ​ທີ່​ປຶກສາ​ທາງ​ດ້ານ​ວິຊາ​ການ.

**ມາດຕາ 4 ນະ​ໂຍບາຍຂອງລັດກ່ຽວ​ກັບວຽກ​ງານ​ການ​ສຶກສາ​ຊັ້ນ​ສູງ**

ລັດ ສົ່ງ​ເສີມ ໃຫ້​ພົນລະ​ເມືອງ​ລາວ​ ​ສາມາດ​​ເຂົ້າ​ເຖິງການ​ສຶກສາ​ຊັ້ນ​ສູງ ຕາມ ​ຄວາມ​ຮູ້, ຄວາມ​ສາມ​າດ, ຄວາມ​ຕ້ອງການ​ ຂອງ​ການ​ພັດທະນາ​ເສດຖະກິດ-​ສັງ​ຄົມແຫ່ງຊາດ ​ແລະ ແຜນ​ຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ​ໃນ​ແຕ່ລະ​ໄລຍະ.

ລັດ​ ສົ່ງ​ເສີມ, ລົງທຶນ​​ ​ແລະ ພັດ​ທະ​ນາ​ວຽກ​ງານ​ການ​ສຶກ​ສາ​ຊັ້ນ​ສູງ​ ໃຫ້​ມີ​ການ​ຂະ​ຫ​ຍາຍ​ຕົວ​ ແລະ ມີ​ຄວາມ​ເຂັ້ມ​ແຂງ ທັງປະລິມານ ແລະ ຄຸນ​ນະ​ພາບ ລວມທັງ ​ການ​ຄົ້ນຄວ້າ​ວິທະຍາສາດ, ເຕັກ​ໂນ​ໂລ​ຊີ ​ແລະ ການ​ບໍລິການວິຊາການແກ່​ສັງຄົມ ​ແລະ ຊຸມ​ຊົນ ດ້ວຍ​ການ​ປະ​ກອບ​ບຸກ​ຄະ​ລາ​ກອນ, ສະໜອງ​ງົບປະມານ, ໂຄງ​ລ່າງພື້ນຖານ, ພາຫະນະ, ວັດ​ຖູປະ​ກອນ, ເຕັກນິກ ​ແລະ ​ເຕັກ​ໂນ​ໂລ​ຊີ ທີ່​ທັນ​ສະ​ໄໝ.

ລັດ ຊຸກຍູ້, ສົ່ງ​ເສີມ ​ແລະ ນຳ​ໃຊ້ ຜູ້​​ຮຽນ​ເກັ່ງ, ຜູ້​ມີ​ພອນ​ສະຫວັນ ​ແລະ ຄວາມ​ສາມາດ​ພິ​ເສດ ລວມທັງ​​ຜູ້ດ້ອຍ​ໂອກາດ.

ລັດ ຊຸກຍູ້ ແລະ ສົ່ງ​ເສີມ ໃຫ້ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ທັງ​ພາຍ​ໃນ ແລະ ຕ່າງປະ​ເທດລົງທຶນ ​ແລະ ມີ​ສ່ວນ​ຮ່ວມ​​ເຂົ້າໃນ​ການ​ພັດທະນາ​ວຽກ​ງານ​ການ​ສຶກສາ​ຊັ້ນ​ສູງ.

**ມາດຕາ 5 ຫຼັກການກ່ຽວ​ກັບວຽກ​ງານ​ການ​ສຶກສາ​ຊັ້ນ​ສູງ**

ການເຄື່ອນໄຫວວຽກງານການສຶກສາຊັ້ນສູງ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງ​ກັບແນວ​ທາງ​ ນະ​ໂຍ​ບາຍ, ລັດ​ຖະ​ທຳ​ມະ​ນູນ, ກົດ​ໝາຍ, ແຜນ​ພັດທະນາ​ເສດຖະກິດ-ສັງຄົມແຫ່ງ​ຊາດ, ແຜນພັດທະນາຊັບພະຍາກອນມະນຸດແຫ່ງ​ຊາດ ແລະ ​ແຜນຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ ໃນ​ແຕ່ລະ​ໄລຍະ;
2. ຮັບປະກັນ​ການຄຸ້ມ​ຄອງຢ່າງ​ລວມສູນ ​ແລະ ​ເປັນ​ເອກະ​ພາບ ​ໃນຂອບ​ເຂດ​​ທົ່ວ​ປະ​ເທດ;
3. ຮັບ​ປະ​ກັນການຈັດ​ຕັ້ງ​ການ​ຮຽນ-ການ​ສອນຕາມສາມລັກສະນະ ແລະ ຫ້າຫຼັກ​ມູນການ​ສຶກສາ;
4. ຮັບ​ປະ​ກັນການຮຽນ​ທິດ​ສະ​ດີ ​ໄປ​ຄວບ​ຄູ່​ກັບ​ພາກ​ປະຕິບັດ​ຕົວ​ຈິງ, ການ​ຮຽນ​-ການ​ສອນ​ ແບບປົກ​ກະ​ຕິ, ຕໍ່​ເນື່ອງ​ ແລະ ~~​~~ການ​ຮຽນ​ຮູ້ຕະ​ຫຼອດ​ຊີ​ວິດ;
5. ປະສານ​ສົມທົບ​ກັບ​ພາກສ່ວນ​ທີ່ກ່ຽວຂ້ອງ;
6. ມີ​ຄວາມ​ສະ​ເໝີ​ພາບ, ຖືກຕ້ອງ, ​ໂປ່​ງ​ໃສ, ​ເປີດ​ເຜີຍ, ຍຸຕິ​ທຳ ​ແລະ ສາມາດ​ກວດ​ສອບ​ໄດ້.

**ມາດຕາ 6 ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ​ແລະ ການຈັດຕັ້ງ ພາກ​ລັດ ​ແລະ ​ເອກະ​ຊົນ ທັງ​ພາຍ​ໃນ ແລະ ຕ່າງປະ​ເທດ ທີ່ເຄື່ອນໄຫວວຽກງານການສຶກສາຊັ້ນສູງ ຢູ່​ ສປປ ລາວ.

**ມາ​ດຕາ 7 ການ​ຮ່ວມ​ມື​ສາກົນ**

ລັດ ສົ່ງ​ເສີມ​ ການ​ພົວພັນ, ຮ່ວມ​ມື​ກັບ​ ຕ່າງປະ​ເທດ, ພາກ​ພື້ນ ​ແລະ ສາກົນ ກ່ຽວກັບວຽກ​ງານ​ການ​ສຶກສາ​ຊັ້ນ​ສູງ ດ້ວຍ​ການ​ແລກປ່ຽນ​ ບົດຮຽນ​, ຂໍ້​ມູນ ​ຂ່າວສານ, ​ເຕັກ​ໂນ​ໂລ​ຊີ, ການຝຶກ​ອົບຮົມ, ການຍົກ​ລະດັບ​ຄວາມ​ຮູ້, ຄວາມ​ສາມາດດ້ານ​ວິຊາ​ການ, ການ​ຮຽນ-​ການສອນ, ການ​ຄົ້ນຄວ້າ​ວິທະຍາສາດ, ​ເຕັກ​ໂນ​ໂລ​ຊີ ແລະ ການບໍ​ລິ​ການວິ​ຊາ​ການ, ການ​ຄຸ້ມ​ຄອງ​ບໍລິຫານ​ ​ແລະ ​ຊອກ​ຫາ​ແຫຼ່ງ​ທຶນ ເພື່ອສ້າງ ​ແລະ ​ພັດທະນາ​ຊັບພະຍາກອນມະນຸດສະ​ເພາະ​ດ້ານ​ ຕາມ​ແຜນການ​ຮ່ວມ​ມື, ​ສົນທິສັນຍາ ແລະ ສັນຍາ​ສາກົນ ທີ່ ສປປ ລາວ ເປັນ​ພາຄີ.

**ພາກ​ທີ II ​**

**​​ແຜ​ນຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ**

**ມາດຕາ ​8​ ແຜນ​​ຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ**

​ ແຜນຍຸດທະສາດການພັດທະນາ​ການ​ສຶກສາ​ຊັ້ນ​ສູງ ແມ່ນ ການກໍານົດວິ​ໄສ​ທັດ, ທິດທາງລວມ, ເປົ້າ​ໝາຍ, ຄາດໝາຍ, ​ເນື້ອ​ໃນ​ຍຸດ​ທະ​ສາດ, ​ແຜນ​ງານ ແລະ ​ໂຄງການ ເພື່ອແກ້​ໄຂ​ບັນຫາ​ທີ່​ເປັນ​ບຸລິ​ມະ​ສິດ ​ໃນການພັດທະນາ​ວຽກ​ງານ​ການ​ສຶກສາ​ຊັ້ນ​ສູງ ​​ໃຫ້​ມີ​ຄຸນ​ນະພາ​ບ, ມີ​ຄວາມ​ສະ​ເໝີ​ພາບ ສອດຄ່ອງກັບແຜນພັດທະນາເສດຖະກິດ-ສັງຄົມແຫ່ງຊາດ ​ແລະ​ ແຜນພັດທະນາ​ຊັບພະຍາກອນ​ມະນຸດແຫ່ງ​ຊາດ ໃນແຕ່ລະໄລຍະ​.

**ມາດຕາ 9 ​ການສ້າງ​ແຜນ​ຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ**

ກະຊວງສຶກສາ​ທິການ ​ແລະ ກິລາ ເປັນເຈົ້າການຄົ້ນຄວ້າສ້າງແຜນຍຸດທະສາດການພັດທະນາ​ການ​ສຶກສາ​ຊັ້ນ​ສູງ ລວມທັງການສັງລວມແຜນຍຸດທະສາດການພັດທະນາ​ການ​ສຶກສາ​ຊັ້ນ​ສູງຂອງສະຖານ​ການ​ສຶກສາ​ຊັ້ນ​ສູງ ແລະ ຂະ​ແໜງ​ການອື່ນທີ່ກ່ຽວຂ້ອງ ເຂົ້າເປັນແຜນຍຸດທະສາດການພັດທະນາ​ການ​ສຶກສາ​ຊັ້ນ​ສູງ ແລ້ວສະເໜີຕໍ່ລັດຖະບານ ເພື່ອພິຈາລະນາຮັບຮອງ.

**ມາດຕາ 10 ​ເນື້ອ​ໃນ​ແຜນ​ຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ**

​ ແຜນຍຸດທະສາດການພັດທະນາ​ການ​ສຶກສາ​ຊັ້ນ​ສູງ​ ໃຫ້ມີເນື້ອໃນ ດັ່ງນີ້:​

1. ການສ້າງ ​ແລະ ພັດທະນາ​ຊັບພະຍາກອນ​ມະນຸດ ​ໃຫ້​ມີ​ ຄຸນ​ທາດ​ການ​ເມືອງ, ຄຸນສົມບັດສິນ​ທຳ​ປະຕິວັດ, ​ຈັນ​ຍາ​ບັນ, ຄວາມ​ຮູ້, ຄວາມ​ສາມາດ ​ແລະ ​ການ​ພັດທະນາ​ທາງ​ດ້ານ​ຮ່າງກາຍ ສອດຄ່ອງ​ກັບ​ແຜນ​ພັດ ທະນາ​ເສດຖະກິດ-​ສັງຄົມແຫ່ງ​ຊາດ ​ແລະ ​ຕອບ​ສະໜອງ​​ຄວາມ​ຕ້ອງການ​ຂອງ​ຕະຫຼາດ​ແຮງ​ງານ ​ໃນ​ແຕ່ລະ​ໄລຍະ;
2. ການປັບປຸງ​ຄຸນນະພາ​ບການ​ຮຽນ-​ການ​ສອນ ​ໂດຍ​ເນັ້ນ​ໃສ່ທ່າ​ແຮງ​ຂອງ​ຊາດ​ ແລະ ຂອງ​ທ້ອງ​ຖິ່ນ;
3. ການສົ່ງ​ເສີມ​​ການ​ຄົ້ນຄວ້າ​ວິທະຍາສາດ, ການ​ພັດທະນາ​ເຕັກ​ໂນ​ໂລ​ຊີ, ການ​ບໍລິການ​ວິຊາ​ການ ແລະ ​ແຜນ​ງານປັນຍາ​ປະດິດ​;
4. ການປັບປຸງ​ລະບົບ​ການ​ປະກັນ​ຄຸນ​ນະພາ​ບ, ການ​ບໍລິຫານ ​ແລະ ຄຸ້ມ​ຄອງ​ການ​ສຶກສາ​ຊັ້ນ​ສູງ;
5. ​ການເພີ່ມ​ທະວີ​ການ​ຮ່ວມ​ມື​ ທັງ​ພາຍ​ໃນ ​ແລະ ຕ່າງປະ​ເທດ.

**ພາກ​ທີ III​**

**ວຸດ​ທິການ​ສຶກສາ​ຊັ້ນ​ສູ​ງ**

**ມາດຕາ ​11 ວຸດ​ທິການ​ສຶກສາ​ຊັ້ນ​ສູງ**

ວຸດ​ທິການ​ສຶກສາ​ຊັ້ນ​ສູງ ແມ່ນ ການຢັ້ງຢືນຜົນສຳເລັດຂອງການສຶກສາຊັ້ນສູງ​ໃດ​ໜຶ່ງ ຕາມລະດັບການ​ສຶກສາ​ຊັ້ນ​ສູງ ຊຶ່ງກໍານົດໄວ້ໃນປະກາສະນີຍະບັດ.

**ມາດຕາ 12 ​ຂອບ​ວຸດ​ທິການ​ສຶກສາ​ຊັ້ນ​ສູງ**

ຂອບວຸດທິການສຶກສາຊັ້ນ​ສູງ ແມ່ນ ການກຳນົດວຸດທິການສຶກສາຊັ້ນ​ສູງ ແຕ່ລະລະດັບ ໂດຍກຳນົດຂົງ ເຂດຄວາມຮູ້, ຄວາມຊຳນານງານ ແລະ ປະສົບການຂອງຜູ້ຮຽນແຕ່ລະລະດັບ ຊຶ່ງເລີ່​ມຈາກ ອະນຸ​ປະລິນຍາ​ ເຖິງ ປະລິນຍາ​ເອກ.

**ມາດຕາ 13 ລະດັບ​ວຸດ​ທິ​ການສຶກສາຊັ້ນສູງ**

​ວຸດ​ທິ​ການສຶກສາຊັ້ນສູງ ມີ ສີ່ລະດັບ ດັ່ງ​ນີ້:

1. ອະນຸປະລິນຍາ;
2. ປະລິນຍາຕີ;
3. ປະລິນຍາໂທ;
4. ປະລິນຍາເອກ.

ນອກຈາກ​​ນີ້ ຍັງ​ມີ​ວຸດ​ທິການ​ສຶກສາລົງ​ເລິກ​ຂະ​ແໜງ​ວິຊາ, ຊ່ຽວຊານຂັ້ນ​ໜຶ່ງ ​ແລະ ຊ່ຽວຊານ​ຂັ້ນ​ສອງຕາມ​ທີ່​ໄດ້ກຳນົດ​ໄວ້​ໃນ​ລະບຽບ​ການສະ​ເພາະ.

**ມາດຕາ 14 ອະນຸ​ປະລິນຍາ**

ອະນຸປະລິນຍາ ແມ່ນ ການສຶກສາວິຊາ​ການລະດັບ​ຕົ້ນ​ ຂອງການ​ສຶກສາ​ຊັ້ນ​ສູງໃນສາຂາວິຊາສະເພາະ​ໃດ​ໜຶ່ງ ​ຕໍ່​ຈາກ​ມັດທະຍົມ​ສຶກສາ​ຕອນ​ປາຍ ​ຫຼື ທຽບ​ເທົ່າ ​ຫຼື ອາຊີວະ​ສຶກສາ​ ຊັ້ນ​ກາງ ຊຶ່ງ​ມີ​ໄລຍະ​ການ​ຮຽນ ສອງປີ ຂຶ້ນໄປ ສຳລັບ​ຫຼັກສູດ​ປົກກະຕິ ຫຼື ໜຶ່ງ​ປີ​ເຄິ່ງ ຂຶ້ນ​ໄປ ສຳລັບ​ຫຼັກສູດ​ຕໍ່​ເນື່ອງ ​ເພື່ອ​ໃຫ້ຜູ້​ຮຽນມີຄວາມຮູ້ພື້ນຖານທາງດ້ານທິດສະດີ ແລະ ເຕັກນິກໃນບາງດ້ານຂອງສາຂາວິຊາສະ​ເພາະ​ທີ່​​ໄດ້​ຮຽນມາ, ມີທັກສະພື້ນຖານໃນການວິເຄາະ ແລະ ຮຽນຮູ້ ດ້ວຍຕົນເອງ, ມີຄວາມຮັບຜິດຊອບຕໍ່ວຽກງານ, ສາມາດປະຕິບັດວຽກງານ ​ຕາມຄວາມ​ຮູ້​ວິຊາ​ສະ​ເພາະ​ຂອງ​ຕົນ.​

ຜູ້​​ຮຽນ​ຈົບ​ວິຊາ​ຊີບ​ຊັ້ນ​ສູງ ​ໃນ​ສາຍ​ອາຊີວະ​ສຶກສາ ກໍມີ​ວຸດ​ທິການ​ສຶກສາ​ລະດັບດຽວ​ກັນ​ກັບອະນຸ​ປະລິນຍາ.

**ມາດຕາ 15 ປະລິນຍາ​ຕີ**

ປະລິນຍາຕີ ແມ່ນ ການສຶກສາວິຊາການ​ລະ​ດັບ​ເໜືອ​ອະນຸ​ປະລິນຍາ ໃນສາຂາວິຊາສະເພາະ​ໃດ​ໜຶ່ງ ຕໍ່​ຈາກ​ມັດທະຍົມ​ສຶກສາ​ຕອນ​ປາຍ ​ຫຼື ທຽບ​ເທົ່າ ຫຼື ອາຊີວະ​ສຶກສາ​ຊັ້ນ​ສູງ ຫຼື ອະນຸປະລິນຍາ ຊຶ່ງມີ​ໄລຍະ​ການ​ຮຽນ ສີ່ປີ ຂຶ້ນ​ໄປ ສຳລັບ​ຫຼັກສູດ​ປົກກະຕິ ຫຼື ສອງ​ປີ ຂຶ້ນ​ໄປ ສຳລັບ​ຫຼັກສູດ​ຕໍ່​ເນື່ອງ ເພື່ອ​ໃຫ້​ຜູ້​ຮຽນ​ມີຄວາມຮູ້ ທາງດ້ານທິດສະດີ ແລະ ເຕັກນິກ ​ຢ່າງ​ກວ້າງຂວາງ ​ແລະ ​ເລິກ​ເຊິ່ງ ໃນ​ສາຂາ​ວິຊາສະ​ເພາະ​ທີ່​​ໄດ້​ຮຽນມາ, ມີທັກສະໃນການວິເຄາະຢ່າງລະອຽດ ແລະ ຮອບຄອບ, ເປັນ​ນັກວິຊາການ ທີ່​ມີຄວາມສາມາດ, ມີຄວາມຮັບຜິດຊອບຕໍ່ວຽກງານ, ​ເປັນ​ເຈົ້າ​ການ​ໃນ​ການ​ປະຕິບັດ​ໜ້າ​ທີ່ ຕາມຄວາມ​ຮູ້​ວິຊາ​ສະ​ເພາະ​ຂອງ​ຕົນ.

**ມາດຕາ 16 ປະລິນຍາ​ໂທ**

ປະລິນຍາໂທ ແມ່ນ ການສຶກສາວິຊາ​ການລະ​ດັບ​​ເໜືອ​ປະລິນຍາ​ຕີ ​ໃນສາຂາວິຊາສະເພາະ​ໃດ​ໜຶ່ງ ຕໍ່​ຈາກ​ປະລິນຍາ​ຕີ ຊຶ່ງ​ມີ​ໄລຍະ​ການ​ຮຽນ ສອງປີ ​ຂຶ້ນ​ໄປ ​ເພື່ອ​ໃຫ້​ຜູ້​ຮຽນມີຄວາມຮູ້ກວ້າງຂວາງ, ໜັກແໜ້ນ ​ແລະ ເລິກເຊິ່ງໃນສາຂາວິຊາສະ​ເພາະທີ່​ໄດ້​ຮຽນມາ, ມີທັກສະ​ໃນ​ການຄົ້ນຄິດລະດັບສູງ, ສາມາດຄົ້ນຄວ້າວິທະຍາສາດ ເພື່ອຕໍ່ຍອດ ຫຼື ເສີມຂະຫຍາຍຄວາມຮູ້ທີ່​ມີ​ຢູ່, ສາມາດປະຕິບັດວຽກງານດ້ວຍ​ຕົນ​ເອງ ແລະ ນຳພາ​ຜູ້​ອື່ນ ຕາມຄວາມ​ຮູ້​ວິ ຊາ​ສະ​ເພາະ​ຂອງ​ຕົນ.

**ມາດຕາ 17 ປະລິນຍາ​ເອກ**

ປະລິນຍາເອກ ແມ່ນ ການສຶກສາວິຊາການລະ​ດັບສູງສຸດ ທີ່ລົງເລິກຄົ້ນຄວ້າວິທະຍາສາດ ໃນສາຂາ​ວິຊາ​ສະ​ເພາະໃດໜຶ່ງ ຕໍ່​ຈາກ​ປະລິນຍາ​​ໂທ ຊຶ່ງ​ມີ​ໄລຍະ​ການ​ຮຽນ ສາມປີ ຂຶ້ນ​ໄປ​​ ເພື່ອ​​ໃຫ້ຜູ້​ຮຽນມີຄວາມຮູ້ໃນລະດັບກວ້າງຂວາງ, ໜັກ​ແໜ້ນ ​ແລະ ເລິກເຊິ່ງ ໃນສາຂາວິຊາສະ​ເພາະ​ທີ່​​ໄດ້​ຮຽນມາ, ມີທັກ​ສະໃນ​ການຄົ້ນຄວ້າ​ວິທະຍາ ສາດ ​ຢ່າງ​ເປັນເອກະລາດ, ມີ​ຫົວຄິດ​ປະດິດ​ສ້າງ, ພັດທະນານະ​ວັດຕະ​ກຳ, ຄົ້ນ​ພົບສິ່ງໃໝ່ ທາງ​ທຳ​ມະ​ຊາດ ​ແລະ ສັງຄົມ, ສາມາດ​ປະຕິບັດ​ວຽກ​ງານ​ດ້ວຍ​ຕົນ​ເອງ​ ແລະ ນຳພາ​ຜູ້​ອື່ນ ຕາມຄວາມ​ຮູ້​ວິຊາ​ສະ​ເພາະ​ຂອງ​ຕົນ.​

**ມາດຕາ 18 ຊື່ວຸດ​ທິການ​ສຶກສາຊັ້ນ​ສູງ**

​ ຊື່​ວຸດ​ທິການ​ສຶກສາ​ຊັ້ນ​ສູງ ໄດ້​ກຳນົດ​ ດັ່ງ​ນີ້:​

1. ອະນຸປະລິນຍາ (Associate Degree) ຂຽນ​ຫ​ຍໍ້​ວ່າ: ອ​ປ.;
2. ປະລິນຍາຕີ (Bachelor Degree) ຂຽນ​ຫ​ຍໍ້​ວ່າ: ປ​ຕ.;
3. ປະລິນຍາໂທ (Master Degree) ຂຽນ​ຫ​ຍໍ້​ວ່າ: ປ​ທ.;
4. ປະລິນຍາເອກ (Doctoral Degree) ຂຽນ​ຫ​ຍໍ້​ວ່າ: ປອ.;
5. ລົງ​ເລິກ​ຂະ​ແໜງ​ວິຊາ (Graduate Diploma) ຂຽນ​ຫ​ຍໍ້​ວ່າ: ລ​ຂ.;
6. ຊ່ຽວຊານ​ຂັ້ນໜຶ່ງ (First Degree Diploma of Specialization) ຂຽນ​ຫ​ຍໍ້​ວ່າ: ຊ​ຊ I.;
7. ຊ່ຽວຊານ​ຂັ້ນສອງ (Second Degree Diploma of Specialization) ຂຽນ​ຫ​ຍໍ້​ວ່າ: ຊ​ຊ II..

ສຳລັບລາຍ​ລະອຽດຂອງການ​ນຳ​ໃຊ້ຊື່~~​~~ວຸດ​ທິການ​ສຶກສາ​ຊັ້ນ​ສູງນັ້ນ ໄດ້​ກຳນົດ​ໄວ້​​​ໃນ​ລະບຽບ​ການສະ​ເພາະ.

**ມາດຕາ 19 ການ​ຮັບ​ຮູ້ ແລະ ຢັ້ງຢືນ​ວຸດ​ທິການ​ສຶກສາຊັ້ນ​ສູງຈາກ​ຕ່າງປະ​ເທດ**

ວຸດ​ທິການສຶກສາຊັ້ນສູງ ທຸກລະດັບຈາກຕ່າງປະເທດ ຕ້ອງ​ໄດ້​ຮັບການຮັບ​ຮູ້ ແລະ ຢັ້ງຢືນວຸດທິການສຶກສາໂດຍກະຊວງສຶກສາທິການ ແລະ ກິລາ.

**ພາກ​ທີ IV**

**ສະຖານ​ການ​ສຶກສາ​ຊັ້ນ​ສູ​ງ**

**ໝວດທີ 1 ​**

**ປະ​ເພດ​ສະຖານການສຶກສາຊັ້ນສູງ**

**ມາດຕາ 20 ປະ​ເພດສະຖານການສຶກສາຊັ້ນສູງ**

ສະຖານການສຶກສາຊັ້ນສູງ ມີ ສີ່ປະເພດ ດັ່ງນີ້:

1. ວິທະຍາໄລ;
2. ສະຖາບັນ;
3. ວິທະຍາຄານ;
4. ມະຫາວິທະຍາໄລ​​.

**ມາດຕາ 21 ວິທະຍາ​ໄລ**

ວິທະຍາໄລ ແມ່ນ ສະຖານການສຶກສາຊັ້ນສູງ ທີ່ຈັດຕັ້ງການຮຽນ-ການສອນລະດັບ​ ອະນຸປະລິນຍາ ແລະ ຝຶກອົບຮົມວິຊາສະເພາະໄລຍະສັ້ນ ເພື່ອສ້າງ ​ແລະ ​ພັດທະນາ​ຊັບພະຍາກອນ​ມະນຸດ ໃຫ້ມີ​ ຄຸນ​ທາດ​ການ​ເມືອງ, ຄຸນສົມບັດສິນ​ທຳປະ​ຕິ​ວັດ​, ຈັນ​ຍາ​ບັນ, ຄວາມ​ຮູ້, ຄວາມ​ສາມາດ ແລະ ​​ການ​ພັດທະນາ​ທາງ​ດ້ານ​ຮ່າງກາຍ.

**ມາດຕາ 22 ສະ​ຖາ​ບັນ**

ສະຖາບັນ ແມ່ນ ສະຖານການສຶກສາຊັ້ນສູງທີ່​ຈັດ​ຕັ້ງ​ການ​ຮຽນ-ການ​ສອນລະດັບ ອະນຸ​ປະລິນຍາ, ປະລິນຍາຕີ ​ແລະ ຝຶກອົບຮົມວິຊາສະເພາະໄລຍະສັ້ນ, ດຳເນີນການຄົ້ນຄວ້າວິທະຍາສາດ ແລະ ໃຫ້ການບໍລິການວິຊາການຂອງຂະແໜງການ ເພື່ອສ້າງ ​ແລະ ​ພັດທະນາ​ຊັບພະຍາກອນ​ມະນຸດ ໃຫ້ມີ ​ຄຸນ​ທາດ​ການ​ເມືອງ, ຄຸນສົມບັດສິນ​ທຳປະ​ຕິ​ວັດ​, ຈັນ​ຍາ​ບັນ, ຄວາມ​ຮູ້, ຄວາມ​ສາມາດ ແລະ ​​ການ​ພັດທະນາ​ທາງ​ດ້ານ​ຮ່າງກາຍ.

ສຳລັບ​ສະ​ຖາ​ບັນ ທຽບ​ເທົ່າ​ມະຫາວິທະຍາ​ໄລນັ້ນ ສາມາດ​ຈັດ​ຕັ້ງ​ການ​ຮຽນ​-ການ​ສອນຄື​​ກັນກັບມະຫາວິທະຍາ​ໄລ.

**ມາດຕາ 23 ວິທະຍາຄານ**

ວິທະຍາຄານ ແມ່ນ ສະຖານການສຶກສາຊັ້ນສູງ ທີ່​ຈັດ​ຕັ້ງ​ການ​ຮຽນ-ການ​ສອນລະດັບ​ ອະນຸ​ປະລິນຍາ, ປະລິນຍາ​ຕີ, ປະລິນຍາ​ໂທ ແລະ ຝຶກອົບຮົມວິຊາສະເພາະໄລຍະສັ້ນ ໃນ​ຂົງ​ເຂດ​ປ້ອງ​ກັນ​ຊາດ-ປ້ອງ​ກັນ​ຄວາມສະ​ຫງົບ​, ດໍາເນີນການຄົ້ນຄວ້າວິທະຍາສາດ ແລະ ໃຫ້ການບໍລິການວິຊາການຂອງຂະແໜງການ ເພື່ອສ້າງ ​ແລະ ​ພັດທະນາ​ທະ ຫານ, ຕຳຫຼວດ ​ໃຫ້​ມີ​ ຄຸນ​ທາດ​ການ​ເມືອງ, ຄຸນສົມບັດສິນ​ທຳປະ​ຕິ​ວັດ​,​ ຈັນ​ຍາ​ບັນ, ຄວາມ​ຮູ້, ຄວາມ​ສາມາດ, ການ​ພັດທະນາ​ທາງ​ດ້ານ​ຮ່າງກາຍ, ເຂັ້ມ​ແຂງ ​ແລະ ທັນ​ສະ​ໄໝ.

ສຳລັບ​ວິທະຍາຄານ ທຽບ​ເທົ່າ​ມະຫາວິທະຍາ​ໄລນັ້ນ ສາມາດ​ຈັດ​ຕັ້ງ​ການ​ຮຽນ​-ການ​ສອນ​ຄືກັນ​ກັບມະຫາວິທະຍາ​ໄລ.

**ມາດຕາ 24 ມະຫາວິທະຍາ​ໄລ**

ມະຫາວິທະຍາໄລ ແມ່ນ ສະຖານການສຶກສາຊັ້ນສູງ ທີ່​ຈັດ​ຕັ້ງ​ການ​ຮຽນ-ການ​ສອນ ​ແຕ່ລະດັບອະນຸ​ປະລິນຍາ ເຖິງ ລະດັບປະລິນຍາ​ເອກ ​ແລະ ຝຶກອົບຮົມວິຊາສະເພາະໄລຍະສັ້ນ ໃນ​ຫຼາຍ​ສາຂາ​ວິຊາ​, ດຳເນີນການຄົ້ນຄວ້າວິທະຍາສາດ, ​ເຕັກ​ໂນ​ໂລ​ຊີ, ນະ​ວັດຕະ​ກຳ ​ແລະ ​ໃຫ້ການບໍລິການວິຊາການແກ່ສັງຄົມ ​ເພື່ອ​ສ້າງ ແລະ ພັດທະນາ​ຊັບພະຍາກອນ​ມະນຸດ ໃຫ້ມີ ​ຄຸນ​ທາດ​ການ​ເມືອງ, ຄຸນສົມບັດສິນ​ທຳປະ​ຕິ​ວັດ​, ຈັນ​ຍາ​ບັນ, ​ຄວາມ​ຮູ້, ຄວາມ​ສາມາດ ແລະ ການ​ພັດທະນາ​ທາງ​ດ້ານ​ຮ່າງກາຍ.

ສຳລັບມະຫາວິທະຍາ​ໄລ​ແຫ່ງ​ຊາດນັ້ນ​ ຍັງເປັນ​ສູນ​ກາງ​ໃນ​ການດຳ​ເນີນ​ການ​ຄົ້ນຄວ້າ​ວິທະຍາສາດ, ​ເຕັກ​ໂນ​ໂລ​ຊີລະດັບ​ຊາດ ໃນ​ຫຼາຍ​ສາ​ຂາ​ວິຊາ ​ແລະ ຫຼາຍ​ຂົງ​ເຂດ ທີ່​ມີ​ຄຸນ​ນະພາ​ບສູງ, ໃຫ້ການ​ບໍລິການ​ວິຊາ​ການ​ແກ່​ສັງຄົມ, ໄດ້​ຮັບນະ​ໂຍບາຍສະ​ເພາະຂອງ​ລັດຖະບານ​ ໃນ​ການ​ລົງທຶນພັດທະນາ ​ແລະ ມີມາດ​ຕະ​ຖານກ້າວ​ໄປ​ສູ່​​ພາກ​ພື້ນ ແລະ ສາ​ກົນ.

**ມາດຕາ 25 ການ​ຄຸ້ມ​ຄອງ​ສະຖານ​ການ​ສຶກສາ​ຊັ້ນ​ສູງ**

ກະຊວງ​ສຶກສາ​ທິການ​ ​ແລະ ກິລາ, ກະຊວງ ​ແລະ ອົງການ​ອື່ນ ຄຸ້ມ​ຄອງ​ສະຖານ​ການ​ສຶກສາ​ຊັ້ນ​ສູງ ທຸກ​ປະ​ເພດທີ່​ຂຶ້ນ​ກັບ​ຕົນ ດ້ວຍ​ການ​ກຳນົດ​ ນະ​ໂຍບາຍ, ​ແຜນຍຸດ​ທະ​ສາດ, ກົດໝາຍ, ລະບຽບ​ການ ​ເພື່ອຕິດຕາມ, ກວດກາການຈັດ​ຕັ້ງ​ ແລະ ການ​ເຄື່ອນ​ໄຫວ, ການ​ສ້າງ ​ແລະ ພັດທະນາ​ຫຼັກສູດ, ການຈັດ​ຕັ້ງ​ການ​ຮຽນ-​ການ​ສອນ, ການ​ຄົ້ນຄວ້າ​ວິທະຍາສາດ, ການ​ບໍລິການວິຊາ​ການ, ການ​ພົວພັນຮ່ວມ​ມື ພາຍ​ໃນ ​ແລະ ​​ຕ່າງປະ​ເທດ ​ໃຫ້​ມີຄຸນ​ນະ ພາ​ບ, ຖືກຕ້ອງ ​ແລະ ​ເປັນ​ເອກະ​ພາບ.

**ມາດຕາ 26 ຮູບ​ແບບ​ຂອງ​ສະຖານ​ການ​ສຶກສາ​ຊັ້ນ​ສູງ**

ສະຖານ​ການ​ສຶກສາ​ຊັ້ນ​ສູງ ໄດ້​ຈັດ​ຮູບ​ແບບຕາມການ​ຄຸ້ມ​ຄອງ​ ດັ່ງ​ນີ້:

1. ສະຖານ​ການ​ສຶກສາ​ຊັ້ນ​ສູ​ງລະດັບ​ຊາດ ​ແມ່ນ ​ສະຖານ​ການ​ສຶກສາ​ຊັ້ນ​ສູງ ທີ່​ສ້າງ​ຕັ້ງ​ຂຶ້ນໂດຍ​ລັດຖະ ບານ ອີງ​​ຕາມ​ນະ​ໂຍບາຍ, ​ແຜນ​ພັດທະນາ​ຊັບພະຍາກອນ​ມະນຸດ​ແຫ່ງ​ຊາດ ​ແລະ ​ແຜນ​ພັດທະນາ​ເສດຖະກິດ-​ສັງຄົມແຫ່ງ​ຊາດ;
2. ສະຖານ​ການ​ສຶກສາ​ຊັ້ນ​ສູງລະດັບ​ພາກ ແມ່ນ ສະຖານ​ການ​ສຶກສາຊັ້ນ​ສູງ ທີ່​ສ້າງ​ຕັ້ງ​ຂຶ້ນ​ໂດຍ​ລັດຖະ ບານ ອີງ​​​ຕາມ​ຄວາມ​ຕ້ອງການ​ດ້ານ​ການ​ພັດທະນາ​ຊັບພະຍາກອນ​ມະນຸດ ​ເພື່ອ​ຮັບ​ໃຊ້​ການ​ພັດທະນາ​ເສດຖະກິດ-​ ສັງຄົມ ຢູ່​ແຕ່​ລະ​ພາກຂອງ​ປະ​ເທດ, ສອດຄ່ອງ​ກັບ​ຈຸດ​ພິ​ເສດ ​ແລະ ຄວາມ​ຕ້ອງການ​ຕົວ​ຈິງ​ຂອງ​ພາກ;
3. ສະຖານ​ການ​ສຶກສາ​ຊັ້ນ​ສູງລະ​ດັບ ​ແຂວງ, ນະຄອນຫຼວງ ​ແມ່ນ ສະຖານ​ການ​ສຶກສາຊັ້ນ​ສູງ ທີ່​ສ້າງ​ຂຶ້ນ​ໂດຍ​ສູນ​ກາງຮ່ວມ​ກັບອົງການ​ປົກຄອງ​ທ້ອງ​ຖິ່ນ ອີງ​ຕາມ​ຄວາມ​ຕ້ອງການ​ໃນ​ການ​ພັດທະນາ​ຊັບພະຍາກອນ​ມະ ນຸດ ​ແລະ ສອດຄ່ອງກັບ​ຈຸດ​ພິ​ເສດຂອງ​ ແຂວງ, ນະຄອນຫຼວງ​;
4. ສະຖານ​ການ​ສຶກສາ​ຊັ້ນ​ສູງ​ສະ​ເພາະຂະ​ແໜງ​ການ ແມ່ນ ສະຖານ​ການ​ສຶກສາຊັ້ນ​ສູງ ທີ່​ສ້າງ​ຕັ້ງ​ຂຶ້ນ​​​ໂດຍ​ຂະ​ແໜງ​ການ​ທີ່​ກ່ຽວຂ້ອງ ອີງ​ຕາມ​ຄວາມ​ຕ້ອງການ​ໃນ​ການ​ພັດທະນາ​ຊັບພະຍາກອນ​ມະນຸດ ສະ​ເພາະ​ຂະ​ແໜງ​ການນັ້ນ ຢູ່​ຂັ້ນ​ສູນ​ກາງ ຫຼື ທ້ອງ​ຖິ່ນ.

**ມາດຕາ 27 ສິດ​ເປັນ​ເຈົ້າ​ຕົນ​ເອງ​ຂອງ​ສະຖານ​ການ​ສຶກສາ​ຊັ້ນ​ສູງ**

ສະຖານການສຶກສາຊັ້ນສູງ ໄດ້ຮັບສິດເປັນເຈົ້າຕົນເອງ​ ມີກໍລະນີ ດັ່ງນີ້:

1. ໄດ້ຮັບການຕົກລົງ​ເຫັນ​ດີຈາກລັດຖະບານ ຫຼື ການຈັດຕັ້ງຂອງລັດທີ່ກ່ຽວຂ້ອງ ໂດຍສອດຄ່ອງກັບນະໂຍບາຍ, ກົດໝາຍ ແລະ ລະບຽບການ;
2. ມີຄວາມໂດດເດັ່ນທາງດ້ານວິຊາການ ​ແລະ ມີການຮັບຮອງຈາກ​ອົງການປະກັນຄຸນນະພາບພາຍ​ນອກ;
3. ມີຄວາມພ້ອມດ້ານການບໍລິຫານຄຸ້ມຄອງ.

ສຳລັບເງື່ອນໄຂ ແລະ ມາດຕະຖານ ກ່ຽວກັບສິດເປັນເຈົ້າຕົນເອງ​ໃນ​ແຕ່​ລະ​ດ້ານ ຂອງສະຖານການສຶກສາຊັ້ນສູງນັ້ນ ​ໄດ້​ກຳນົດ​ໄວ້​ໃນ​ລະບຽບ​ການ​ສະ​ເພາະ.​

**ໝວດທີ 2**

**​ໂຄງ​ປະກອບ​ການຈັດ​ຕັ້ງ ​ແລະ ບຸກຄະລາ​ກອນ ຂອງ​ສະຖານ​ການ​ສຶກສາ​ຊັ້ນ​ສູງ​**

**ມາດຕາ 28​ ໂຄງ​ປະກອບ​ການຈັດ​ຕັ້ງຂອງ​ສະຖານ​ການ​ສຶກສາ​ຊັ້ນ​ສູງ​**

ວິ​ທະ​ຍາ​ໄລ ມີໂຄງ​ປະ​ກອບ​ການ​ຈັດ​ຕັ້ງ​ ​ດັ່ງ​ນີ້:

1. ສະ​ພາ​ວິ​ທະ​ຍາ​ໄລ;
2. ສະພາ​ບໍ​ລິ​ຫານ ແລະ ສະພາ​ວິ​ຊາ​ການ;
3. ຄະນະອຳນວຍ​ການວິ​ທະ​ຍາ​ໄລ;
4. ຫ້ອງການ ຫຼື ພະ​ແນ​ກ;
5. ພາກວິ​ຊາ ຫຼື ສາຍ​ວິຊາ;
6. ຫົວໜ່ວຍບໍລິຫານ ​ແລະ ວິຊາ​ກ​ານອື່ນ​ ທີ່​ຂຶ້ນ​ກັບ​ວິທະຍາ​ໄລ.

ສະ​ຖາ​ບັນ ມີໂຄງ​ປະ​ກອບ​ການ​ຈັດ​ຕັ້ງ​ ​ດັ່ງ​ນີ້:

1. ສະ​ພາ​ສະ​ຖາ​ບັນ;
2. ສະພາບໍ​ລິ​ຫານ ແລະ ສະພາ​ວິ​ຊາ​ການ;
3. ​ຄະນະ​ອຳນວຍ​ການສະຖາບັນ;
4. ຫ້ອງການ;
5. ພະ​ແນ​ກ;
6. ພາກວິ​ຊາ;
7. ຫົວ​ໜ່ວຍບໍລິຫານ ​ແລະ ວິຊາ​ການ​ອື່ນ ທີ່​ຂຶ້ນ​ກັບ​ສະ​ຖາ​ບັນ.

ມະຫາວິທະຍາໄລ ມີໂຄງ​ປະ​ກອບ​ການ​ຈັດ​ຕັ້ງ​ ​ດັ່ງ​ນີ້:

1. ສະ​ພາມະ​ຫາ​ວິ​ທະ​ຍາ​ໄລ;
2. ສະພາ​ບໍ​ລິ​ຫານ ແລະ ສະພາວິ​ຊາ​ການ;
3. ຄະນະອະທິການບໍດີ;
4. ຄະນະວິຊາ ແລະ ສະ​ຖາ​ບັນ;
5. ຫ້ອງການ;
6. ພາກ​ວິຊາ;
7. ພະ​ແນ​ກ;
8. ຫົວໜ່ວຍບໍລິຫານ ແລະ ວິຊາການອື່ນ ທີ່ຂຶ້ນກັບມະຫາວິທະຍາໄລ.

​ສຳລັບໂຄງ​ປະ​ກອບ​ການ​ຈັດ​ຕັ້ງ​ຂອງວິ​ທະ​ຍາ​ຄານ ແລະ ສະ​ຖາ​ບັນ​ການ​ເມືອງ ແລະ ການ​ປົກ​ຄອງ​ແຫ່ງ​ຊາດນັ້ນ ໄດ້​ກຳ​ນົດ​ໄວ້​ໃນ​ລະ​ບຽບ​ການ​ສະ​ເພາະ​.

**ມາດຕາ 29​ ໂຄງ​ປະກອບບຸກຄະລາກອນ ຂອງ​ສະຖານ​ການ​ສຶກສາ​ຊັ້ນ​ສູງ​**

ວິ​ທະ​ຍາ​ໄລ ມີ​ໂຄງ​ປະ​ກອບ​ບຸກ​ຄະ​ລາ​ກອນ ດັ່ງ​ນີ້:

1. ປະທານ, ຮອງປະທານ ແລະ ກໍາມະການ ສະ​ພາວິ​ທະ​ຍາ​ໄລ;
2. ປະທານ, ຮອງ​ປະທານ ​ແລະ ກຳມະການ ສະພາ​ບໍລິຫານ ​ແລະ ສະພາ​ວິຊາ​ການ;
3. ຜູ້ອຳ​ນວຍ​ການ ​ແລະ ຮອງຜູ້​ອຳ​ນວຍ​ການ ​​ວິ​ທະ​ຍາ​ໄລ;
4. ຫົວໜ້າ​ ​ແລະ ຮອງ​ຫົວໜ້າ ຫ້ອງການ ຫຼື ພະ​ແນ​ກ;
5. ຫົວ​ໜ້າ ແລະ ຮອງ​ຫົວ​ໜ້າ ພາກວິ​ຊາ ຫຼື ສາຍ​ວິຊາ;
6. ຫົວໜ້າ​ຫົວໜ່ວຍ​ບໍລິຫານ ແລະ ວິຊາ​ການ​ອື່ນ​ ທີ່​ຂຶ້ນ​ກັບ​ວິທະຍາ​ໄລ.

ສະ​ຖາ​ບັນມີ​ໂຄງ​ປະ​ກອບ​ບຸກ​ຄະ​ລາ​ກອນ ດັ່ງ​ນີ້:

1. ປະທານ, ຮອງປະທານ ແລະ ກໍາມະການ ສະ​ພາ​ສະ​ຖາ​ບັນ;
2. ປະທານ, ຮອງ​ປະທານ ​ແລະ ກຳມະການ ສະພາ​ບໍລິຫານ ​ແລະ ສະພາ​ວິຊາ​ການ;
3. ຜູ້ອຳນວຍການ ແລະ ຮອງ​ຜູ້ອຳນວຍການ ສະ​ຖາ​ບັນ;
4. ຫົວໜ້າ ​ແລະ ຮອງ​ຫົວໜ້າ ຫ້ອງການ;
5. ຫົວໜ້າ ແລະ ຮອງຫົວໜ້າ ພະ​ແນ​ກ;
6. ຫົວ​ໜ້າ ແລະ ຮອງ​ຫົວ​ໜ້າ ພາກວິ​ຊາ;
7. ຫົວໜ້າ​ຫົວໜ່ວຍ​ບໍລິຫານ ແລະ ວິຊາ​ການ​ອື່ນ ​ທີ່​ຂຶ້ນ​ກັບ​ສະ​ຖາ​ບັນ.

ມະ​ຫາ​ວິ​ທະ​ຍາ​ໄລ ມີ​ໂຄງ​ປະ​ກອບ​ບຸກ​ຄ​ະ​ລາ​ກອນ ດັ່ງ​ນີ້:

1. ປະ​ທານ, ຮອງ​ປະ​ທານ ແລະ ກຳ​ມະ​ການສະ​ພາ​ມະ​ຫາ​ວິ​ທະ​ຍາ​ໄລ;
2. ປະທານ, ຮອງ​ປະທານ ​ແລະ ກຳມະການ ສະພາ​ບໍລິຫານ ​ແລະ ສະພາ​ວິຊາ​ການ;
3. ອະທິການບໍດີ ​​ແລະ ຮອງອະທິການບໍດີ;
4. ຄະນະບໍດີ ແລະ ຮອງຄະນະບໍດີ ແລະ ຫົວໜ້າ ແລະ ຮອງຫົວໜ້າ ສະຖາບັນ;
5. ຫົວໜ້າ ​ແລະ ຮອງ​ຫົວໜ້າ ​ຫ້ອງການ;
6. ຫົວໜ້າ ແລະ ຮອງ​ຫົວ​ໜ້າ ​ພາກວິ​ຊາ;
7. ຫົວໜ້າ ແລະ ຮອງຫົວ​ໜ້າ​ ພະ​ແນກ;
8. ຫົວໜ້າຫົວ​ໜ່ວຍບໍລິຫານ ແລະ ​ວິຊາ​ການ​ອື່ນ​ ທີ່​ຂຶ້ນ​ກັບ​ມະຫາວິທະຍາ​ໄລ.

ສຳ​ລັບ​ໂຄງ​ປະ​ກອບ​ບຸກ​ຄະ​ລາ​ກອນ​ຂອງວິ​ທະ​ຍາ​ຄານ ແລະ ສະ​ຖາ​ບັນ​ການ​ເມືອງ ແລະ ການ​ປົກ​ຄອງ​ແຫ່ງ​ຊາດນັ້ນ ໄດ້​ກຳ​ນົດ​ໄວ້​ໃນ​ລະ​ບຽບ​ການ​ສະ​ເພາະ​.

**ມາດຕາ 30 ສິດ ​ແລະ ໜ້າ​ທີ່​ຂອງ​ສະຖານ​ການ​ສຶກສາ​ຊັ້ນ​ສູງ**

ສະຖານການສຶກສາຊັ້ນສູງ ມີ ສິດ ​ແລະ ໜ້າທີ່ລວມ ດັ່ງນີ້:

1. ຜັນ​ຂະຫຍາຍ ​ແລະ ຈັດ​ຕັ້ງ​ປະຕິບັດ​ແນວທາງ ນະ​ໂຍບາຍ, ​ແຜນ​ຍຸດ​ທະ​ສາດ, ກົດໝາຍ ​ແລະ ລະບຽບ​ການ ກ່ຽວກັບວຽກ​ງານ​ການ​ສຶກສາ​ຊັ້ນ​ສູງ;
2. ອອກ​ລະບຽບການພາຍ​ໃນ ​ເພື່ອ​ຄຸ້ມ​ຄອງ​ການຈັດ​ຕັ້ງ​ປະຕິບັດ​ວຽກ​ງານ ​ແລະ ​ການ​ເຄື່ອນ​ໄຫວຂອງຄູ, ບຸກຄະລາ​ກອນ ​ແລະ ນັກ​ສຶກສາ ທີ່ຢູ່​ໃນ​ຄວາມ​ຮັບຜິດຊອບຂອງ​ຕົນ;
3. ຈັດຕັ້ງການຮຽນ-ການສອນ ແລະ ການຝຶກອົບຮົມ ​ໃຫ້​ມີ​ຄຸນ​ນະພາ​ບ ​ແລະ ຄົບ​ເນື້ອ​ໃນ​ຫຼັກສູດ;
4. ຈັດຕັ້ງການ​ຄົ້ນຄວ້າ ​ແລະ ເຜີຍ​​ແຜ່​ຜົນສຳ​ເລັດ​ຂອງການຄົ້ນຄວ້າວິທະຍາສາດ;
5. ​ໃຫ້ການບໍລິການວິຊາການໃຫ້ແກ່ສັງຄົມ ​ແລະ ຊຸມ​ຊົນ;
6. ຄຸ້ມ​ຄອງ ​ແລະ ປັບປຸງ​ການຈັດ​ຕັ້ງ​ຂອງ​ຕົນ ​ໃຫ້​​ເຂັ້ມ​ແຂງ, ມີ​ປະສິດທິພາບ ​ແລະ ປະສິດທິ​ຜົນ;
7. ຄຸ້ມ​ຄອງ, ນຳ​ໃຊ້, ປົກ​ປັກ​ຮັກສາ, ສ້ອມ​ແປງ​ ອາຄານ, ສະຖານ​ທີ່, ວັດ​ຖູປະ​ກອນ, ສື່​ການ​ຮຽນ-​ການ​ສອນ ແລະ ສິ່ງ​ອຳນວຍ​ຄວາມ​ສະດວກ ຕາມ​ລະບຽບ​ການ;
8. ​ເກັບ ​ແລະ ຄຸ້ມ​ຄອງ​ ​ຄ່າຮຽນ, ຄ່າລົງທະບຽນ, ຄ່າ​ທຳນຽມ ​ແລະ ຄ່າ​ບໍລິການ​ ຕາມ​ກົດໝາຍ ​ແລະ ລະບຽບ​ການ;
9. ພິຈາລະນາ​ການ​ຮັບ ​ແລະ ບັນຈຸ​ ຄູ, ບຸກຄະລາ​ກອນ ​ແລະ ນັກ​ສຶກສາ ຢູ່​ສະຖານ​ການ​ສຶກສາຂອງຕົນ ຕາມ​​ແຜນການ ​ແລະ ລະບຽບ​ການ;
10. ຍ້ອງຍໍ ​ແລະ ລົງ​ວິ​ໄນ ຕໍ່​ ຄູ, ບຸກຄະລາ​ກອນ ​ແລະ ນັກ​ສຶກສາ ຢູ່​ສະຖານ​ການ​ສຶກສາ​ຕົນ ຕາມ​ລະ ບຽບ​ການ;
11. ຕ້ານ ​ແລະ ສະກັດ​ກັ້ນ ​ປາກົດການ​ຫຍໍ້​ທໍ້, ປົກ​ປັກ​ຮັກສາ​ສິ່ງ​​ແວດ​ລ້ອມ, ອະນຸລັກ ແລະ ສົ່ງເສີມ ສິລະ​ປະວັດທະນະທຳຂອງຊາດ ສົມທົບກັບການຮັບເອົາວັດທະນະທຳອັນດີງາມ ແລະ ກ້າວໜ້າຂອງໂລກ;
12. ປະສານ​ສົມທົບ​ ​ແລະ ຮ່ວມ​ມື​ ກັບ​ອົງການ​ປົກຄອງທ້ອງ​ຖິ່ນ, ການຈັດ​ຕັ້ງສັງຄົມ ​ແລະ ອົງການ​ຈັດ​ຕັ້ງອື່ນທີ່​ກ່ຽວຂ້ອງ​;
13. ຕິດຕາມ, ກວດກາ, ປະ​ເມີນ​ຜົນ​ວຽກ​ງານ​ຂອງ​ຕົນ ​​ເພື່ອ​ລາຍ​ງານ​ຕໍ່​ຂັ້ນ​ເທິງ ຢ່າງ​ເປັນ​ປົກກະຕິ;
14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​ໄດ້ກຳນົດ​ໄວ້​ໃນກົດໝາຍ.

ສຳລັບ​ ສິດ ​ແລະ ໜ້າ​ທີ່​ລະອຽດ ຂອງ​ສະຖານ​ການ​ສຶກສາ​ຊັ້ນ​ສູງນັ້ນ ​ໄດ້​ກຳນົດ​ໄວ້​ໃນລະບຽບ​ການ ກ່ຽວ​ກັບການຈັດ​ຕັ້ງ ​ແລະ ການ​ເຄື່ອນ​ໄຫວ ຂອງ​ແຕ່​ລະສະ​ຖານ​ການ​ສຶກສາ​ຊັ້ນ​ສູງ.

**ໝວດທີ 3**

**ການ​ສ້າງ​ຕັ້ງ ​ແລະ ຍຸບ​ເລີກ​**

**ມາດຕາ 31 ການ​ສ້າງ​ຕັ້ງສະຖານ​ການ​ສຶກສາ​ຊັ້ນ​ສູງ​**

ບຸກ​ຄົນ, ນິ​ຕິ​ບຸກ​ຄົນ ​ຫຼື ການ​ຈັດ​ຕັ້ງພາກ​ລັດ ແລະ ເອ​ກະ​ຊົນ ທັງ​ພາຍ​ໃນ ​ແລະ ຕ່າງປະ​ເທດ ທີ່ສ້າງ​ຕັ້ງສະຖານການສຶກສາຊັ້ນສູງ ຕ້ອງ​ໃຫ້ສອດຄ່ອງກັບແຜນ​ຍຸດ​ທະ​ສາດ​ການ​ພັດທະນາ​ການ​ສຶກສາ​ຊັ້ນ​ສູງ, ແຜນພັດທະ ນາຊັບພະຍາກອນມະນຸດ​ແຫ່ງ​ຊາດ ແລະ ແຜນພັດທະນາເສດຖະກິດ-ສັງຄົມ​ແຫ່ງຊາດ ໃນແຕ່ລະໄລຍະ.

ການ​ສ້າງ​ຕັ້ງ​ສະຖານ​ການ​ສຶກສາ​ຊັ້ນ​ສູງ ຕ້ອງ​ປະຕິບັດຕາມ​​ເງື່ອນ​ໄຂ ​ແລະ ມາດຕະຖານ ທີ່​ກະຊວງ​ສຶກສາ​ທິການ ​ແລະ ກິລາ​​ ກຳນົດ​ໄວ້​.

**ມາດຕາ 32 ການ​ອະນຸຍາດສ້າງ​ຕັ້ງ~~​~~ສະຖານ​ການ​ສຶກສາ​ຊັ້ນ​ສູ​ງ**

ການ​ອະນຸຍາດ​ສ້າງ​ຕັ້ງ​ສະຖານ​ການ​ສຶກສາ​ຊັ້ນ​ສູງ​ ແຕ່ລະ​ປະ​ເພດ ​ໃຫ້​ປະຕິບັດ​ຕາມ​ກົດໝາຍ​ວ່າ​ດ້ວຍ​ການ​ສຶກສາ, ກົດໝາຍ ແລະ ລະບຽບ​ການ​ອື່ນ​ທີ່​ກ່ຽວຂ້ອງ.

**ມາດ​ຕາ 33 ການ​ຂະ​ຫ​ຍາຍ, ​ໂຮມ, ແຍກ ​ແລະ/ຫຼື ຍົກ​ລະດັບສະຖານ​ການ​ສຶກສາ​ຊັ້ນ​ສູງ**

ສະຖານ​ການ​ສຶກສາ​ຊັ້ນ​ສູງ ທີ່​ມີ​ຈຸດປະສົງ​ຂະຫຍາຍ, ​ໂຮມ, ​ແຍກ​​ ແລະ/ຫຼື ຍົກ​ລະດັບ ການຈັດ​ຕັ້ງ​ພາຍ​ໃນ​ສະຖານ​ການ​ສຶກສາຊັ້ນ​ສູງ​ຂອງຕົນ ຕ້ອງ​ປະຕິບັດ​ຕາມ​ເງື່ອນ​ໄຂ ​ແລະ ປະກອບ​ເອກະສານ​ ຂໍ​ອະນຸ​ຍາດນຳກະຊວງ​ສຶກສາ​ທິ​ການ​ ແລະ ກິລາ ຕາມ​ລະບຽບ​ການ.

**ມາດຕາ 34 ການ​ໂຈະສະຖານ​ການ​ສຶກສາ​ຊັ້ນ​ສູງ**

ສະ​ຖານ​ການ​ສຶກສາ​ຊັ້ນ​ສູງຈະ​ຖືກ​ໂຈະ​​ ໃນ​ກໍ​ລະ​ນີ​ໃດ​ໜຶ່ງ​​ ດັ່ງ​​ນີ້:

1. ເຄື່ອນໄຫວບໍ່ຖືກກັບພາລະບົດບາດ ແລະ ຈຸດປະສົງເປົ້າໝາຍ ຂອງສະຖານການ​ສຶກສາຊັ້ນ​ສູງ;
2. ບໍ່ປັບປຸງ ຫຼື​ ບໍ່ພັດທະນາຄຸນນະພາບ ຕາມການແນະນຳ ຂອງອົງການຈັດຕັ້ງທີ່ກ່ຽວຂ້ອງ;
3. ມີຄຳ​ຮ້ອງ​​ຂໍ​ໂຈະ​ ດ້ວຍ​ຄວາມ​ສະໝັກ​ໃຈຂອງ​ສະຖານການສຶກສາຊັ້ນສູງ ຫຼື ຕາມການສະ​ເໜີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;
4. ມີກໍລະນີ​ອື່ນ​ ຕາມທີ່​ໄດ້​ກຳນົດ​ໄວ້​ໃນ​ກົດໝາຍທີ່​ກ່ຽວຂ້ອງ.

**ມາດຕາ 35 ການ​ຍຸບ​ເລີກສະຖານ​ການ​ສຶກສາ​ຊັ້ນ​ສູງ**

ສະ​ຖານ​ການ​ສຶກສາ​ຊັ້ນ​ສູງ ຈະ​ຖືກ​ຍຸບ​ເລີກ​ໃນ​ກໍ​ລະ​ນີ​ໃດ​ໜຶ່ງ ດັ່ງ​​ນີ້:

1. ລະ​ເມີດກົດໝາຍ ​ແລະ ລະບຽບການ ທີ່​ກ່ຽວຂ້ອງ;
2. ບໍ່​ແກ້​ໄຂ, ບໍ່ປັບປຸງຂໍ້​ຜິດພາດ​ ໃນ​ການ​ດຳ​ເນີນ​ກິດຈະການທີ່​ຂັດກັບ​ກົດໝາຍ ​ແລະ ລະບຽບການ ທີ່ກ່ຽວຂ້ອງ;
3. ມີຄຳ​ຮ້ອງ​​ຂໍ​ຍຸບ​ເລີກ ດ້ວຍ​ຄວາມ​ສະໝັກ​ໃຈຂອງ​ຕົນ ຫຼື ຕາມການສະ​ເໜີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;
4. ຖືກ​ຖອນ​ໃບ​ທະບຽນ​ວິ​ສາ​ຫະກິດ ຫຼື ​ໃບ​ອະນຸຍາດ​ສ້າງ​ຕັ້ງ;
5. ຖືກ​ສານປະຊາຊົນ​ຕັດ​ສີນ​​ໃຫ້​ຍຸບ​ເລີກ;
6. ​ມີກໍລະນີ​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍທີ່​ກ່ຽວຂ້ອງ.

**ພາກທີ V**

**ຫຼັກສູດ ​ແລະ ການຈັດຕັ້ງການຮຽນ-ການສອນ**

**ໝວດ​ທີ 1**

**ຫຼັກສູດ**

**ມາດຕາ 36 ຫຼັກສູດການ​ສຶກສາ​ຊັ້ນ​ສູງ**

ຫຼັກສູດການສຶກສາຊັ້ນສູງ ແມ່ນ ​ເອ​ກະ​ສານ​ທີ່​ກຳ​ນົດ​ຫຼັກ​ການ, ຈຸດ​ໝາຍ​ຂອງ​ການ​ສຶກ​ສາ, ໂຄງ​ສ້າງ​ເນື້ອ​ໃນ​ວິ​ຊາ​ຕ່າງໆ, ວິ​ທີ​ການ ແລະ ເວ​ລາ​ໃນ​ການ​ຈັດ​ຕັ້ງ​ການ​ຮຽນ-ການ​ສອນ, ການ​ວັດ​ຜົນ ແລະ ​ປະ​ເມີນ​ຜົນ​.

**ມາດຕາ 37 ການ​ສ້າງ ​ແລະ ພັດທະນາຫຼັກ​ສູ​ດ**

​ສະຖານ​ການ​ສຶກສາ​ຊັ້ນ​ສູງ ​ເປັນ​ຜູ້​ສ້າງ ແລະ ພັດທະນາຫຼັກສູດຂອງ​ຕົນ ຕາມສາມ​ລັກສະນະ ​ແລະ ຫ້າ​ຫຼັກ​ມູນ​ການ​ສຶກສາ​ ໂດຍ​ສອດຄ່ອງ​ກັບ​ມາດຕະຖານ​ຫຼັກ​ສູດ​ແຫ່ງຊາດ, ຂອບ​ວຸດ​ທິການ​ສຶກສາຊັ້ນ​ສູງ ແລະ ສະພາບ​ຕົວ​ຈິງ ຕາມ​​ແຜນ​ພັດທະນາ​ເສດຖະກິດ-​ສັງຄົມແຫ່ງຊາດ, ມີ​ລັກສະນະ​ຕໍ່​ເນື່ອງ​ແຕ່​ລະ​ລະດັບ​ວຸດ​ທິການ​ສຶກສາ ຊຶ່ງ​ສ້າງເປັນ​ຕຳລາ ​ແລະ ​ເອກະສານ​ການ​ຮຽນ-​ການ​ສອນ ແຕ່​ລະລາຍ​ວິຊາ ທີ່​ສາມາດເຊື່ອມ​ໂຍງ​ກັບ​ພາກ​ພື້ນ ​ແລະ ສາກົນ.

ຫຼັກສູ​ດການ​ສຶກສາ​ຊັ້ນ​ສູງ ຈັດ​ເປັນລະບົບໜ່ວຍກິດ ຕາມ​ຫຼັກສູດ​ປົກກະຕິ ​ແລະ ຕໍ່​ເນື່ອງ ​ໂດຍ​ຮັບປະກັນ​​​ໃຫ້​ມີການ​ສຶກສາ ພາກ​ທິດ​ສະ​ດີ, ພາກ​ປະຕິບັດ​ ແລະ ​ພາກ​ສະໜາມ ຫຼື ການ​​ຝຶກ​ງານ.

ຫຼັກສູດ​ການ​ສຶກສາ​ຊັ້ນ​ສູງ​ ຕ້ອງ​ໄດ້​ຮັບ​ການ​ປະ​ເມີນ ​ພາຍຫຼັງສຳ​ເລັດ​ການຈັດ​ຕັ້ງ​ການ​ຮຽນ-​ການ​ສອນນັກ​ສຶກສາ​ ສອງຮຸ່ນ ​ຊຶ່ງ​ແມ່ນ​ສະ​ຖານ​ການ​ສຶກສາ​ຊັ້ນ​ສູງ ​ເປັນ​ຜູ້​ປະ​ເມີນ ດ້ວຍ​ວິທີ​ການ ຕິດຕາມ​ຄຸນ​ນະພາ​ບຂອງຜູ້ຮຽນ​ຈົບ, ສຳ​ຫຼວດຄຳ​ຄິດ​ເຫັນ​ຂອງ​ຄູ​ສອນ​ໃນ​ຫຼັກສູດ, ຄວາມ​ພໍ​ໃຈ​ຂອງ​ຜູ້​​ໃຊ້​ແຮງ​ງານ ແລະ ການມີສ່ວນຮ່ວມຂອງສັງຄົມ.

**ມາດຕາ 38 ການ​ອະນຸມັດ ​ແລະ ຍົກ​ເລີກ​ຫຼັກສູດ**

ກະຊວງສຶກສາທິການ ແລະ ກິລາ ເປັນ​ຜູ້ຮັບ​ຮອງ, ​ອະ​ນຸ​ຍາດ, ປະ​ກາດ​ໃຊ້ ຫຼື ຍົກ​ເລີກ ​ຫຼັກ​ສູດ​ການສຶກ​ສາ​ຊັ້ນ​ສູງ​ທຸກລະ​ດັບ.

**ມາດ​ຕາ 39 ການ​ຮ່ວມ​ມື​ກັບ​ສະ​ຖານ​ການ​ສຶກ​ສາ​ຊັ້ນ​ສູງ​ຂອງ​ຕ່າງ​ປະ​ເທດກ່ຽວ​ກັບ​ຫຼັກສູດ**

ສະ​ຖານ​ການ​ສຶກ​ສາ​ຊັ້ນ​ສູງ ສາ​ມາດ​ຮ່ວມ​ມື​ກັບ​ສະ​ຖາ​ນ​ການ​ສຶກ​ສາ​ຊັ້ນ​ສູງ​ຂອງ​ຕ່າງ​ປະ​ເທດ ໃນ​ການ​ສ້າງ, ພັດທະນາ​ຫຼັກ​ສູດ ​ແລະ ຈັດ​ຕັ້ງ​ການ​ຮຽນ-ການ​ສອນ ໂດຍ​ໄດ້​ຮັບ​ການຮັບ​ຮອງ ແລະ​ ອະ​ນຸ​ມັດ​ຈາກ​ກະ​ຊວງສຶກ​ສາ​ທິ​ການ ແລະ ກິ​ລາ.

**ໝວດ​ທີ 2**

**ການຈັດ​ຕັ້ງ​ການ​ຮຽນ​-ການ​ສອນ**

**ມາດຕາ 40 ເງື່ອນ​ໄຂ​ການຈັດ​ຕັ້ງ​ການ​ຮຽນ-​ການ​ສອນ**

ສະຖານການສຶກສາຊັ້ນສູງ​​ແຕ່ລະ​ປະ​ເພດ ຕ້ອງຈັດຕັ້ງການຮຽນ-ການສອນ ຫຼັກສູດລະ​ດັບ​ຕ່າງໆ ຕາມ​ເງື່ອນ​ໄຂ​ ດັ່ງ​ນີ້:

1. ສອດ​ຄ່ອງ​ກັບ​ແນວທາງ ນະ​ໂຍ​ບາຍ, ກົດ​ໝາຍ, ແຜນ​ພັດ​ທະ​ນາ​ເສດ​ຖະ​ກິດ-ສັງ​ຄົມ​ແຫ່ງ​ຊາດ ແລະແຜນ​ພັດ​ທະ​ນາ​ຊັບ​ພະ​ຍາ​ກອນ​ມະ​ນຸດ​ແຫ່ງ​ຊາດ;
2. ມີບຸກຄະລາກອນ, ຄູສອນ, ນັກ​ຄົ້ນຄວ້າ, ນັກວິທະຍາສາດ ມີລະດັບວິຊາສະເພາະ ແລະ ວຸດທິການສຶກສາທີ່ເໝາະສົມກັບ​ລະດັບຂອງຫຼັກສູດ ທີ່​ຈັດ​ຕັ້ງ​ການ​ຮຽນ-ການ​ສອນ ຫຼື ການຄົ້ນຄວ້າວິ​ທະ​ຍາ​ສາດ ເພື່ອຮັບປະ ກັນໃຫ້ມີຄຸນນະພາບສູງ;
3. ມີ​ໂຄງລ່າງພື້ນຖານ ເປັນຕົ້ນ ອາຄານ, ຫ້ອງຮຽນ, ຫ້ອງທົດລອງ, ຫ້ອງສະໝຸດ, ວັດຖູປະກອນ, ເຕັກນິກ, ຕໍາລາ ແລະ ເອກະສານ​ ຮັບໃຊ້ການຮຽນ-ການສອນ ຢ່າງ​ພຽງພໍ ​ແລະ ​ເໝາະ​ສົມ;
4. ມີຫຼັກສູດ ການຮຽນ-​ການສອນທີ່ຖືກຕ້ອງ ຕາມມາດຕະຖານຫຼັກສູດແຫ່ງຊາດ ແລະ ຮັບປະກັນປະ ລິມານການ​ຮຽນສຳລັບການສຶກສາຕໍ່ເນື່ອງໃຫ້ນັກ​ສຶກສາ;
5. ມີ​ເງື່ອນ​ໄຂ​ອື່ນ ​ທີ່​ເຫັນ​ວ່າ​ມີ​ຄວາມ​ຈຳ​ເປັນ.

**ມາດຕາ 41 ກາ​ນຮັບ​ນັກ​ສຶກສາ**

ການ​ຮັບ​ນັກ​ສຶກສາ​ຂອງສະຖານ​ການ​ສຶກສາ​ຊັ້ນ​ສູງ ​ໃຫ້​ປະຕິບັດ​ ດັ່ງ​ນີ້:

1. ກຳນົດແຜນຮັບນັກສຶກສາຂອງສະຖານການສຶກສາຊັ້ນສູງ ບົນພື້ນຖານຄວາມຕ້ອງການຂອງການພັດທະນາເສດຖະກິດ-ສັງຄົມແຫ່ງຊາດ ໂດຍ​ຜ່ານການ​ຮັບຮອງຂອງຂະແໜງການ​ທີ່​ກ່ຽວຂ້ອງ ແລະ ການອະນຸຍາດຂອງ​ກະຊວງ​ສຶກສາ​ທິການ ​ແລະ ກິລາ;
2. ກໍານົດແຜນຮັບນັກສຶກສາ ສຳລັບແຕ່ລະສົກສຶກສາ ຕາມແຜນພັດທະນາຊັບພະຍາກອນມະນຸດຂອງສູນກາງ, ທ້ອງຖິ່ນ ​ແລະ ຄວາມສາມາດຮັບຕົວຈິງ;
3. ກຳນົດວິທີການຄັດເລືອກ​ໃນການຮັບນັກສຶກສາ ດ້ວຍຄວາມເປັນທຳ ແລະ ໂປ່ງ​ໃສ ດ້ວຍ​ການ​ສອບ​ເສັງ, ສໍາພາດ ​ແລະ ວິທີ​ການ​ອື່ນ ​ເພື່ອ​ຮັບປະກັນ​ຄຸນ​ນະພາ​ບ ​ຕາມເງື່ອນ​ໄຂຂອງ​​ຜູ້​ເຂົ້າ​ຮຽນ ​ທີ່​ກຳນົດ​​ໄວ້​ໃນຫຼັກສູດການ​ສຶກສາ​ຊັ້ນ​ສູງ​ແຕ່​ລະ​ລະດັບ;
4. ກຳນົດ​ກ່ຽວ​ກັບ​ການ​ແຈ້ງ​ໃຫ້​ຜູ້​ທີ່​ຜ່ານ​ການ​ຄັດ​ເລືອກຊາບ ​ເພື່ອ​ລົງ​ທະບຽນ​ເປັນ​ນັກ​ສຶກສາ ຕາມ​ການ​ກຳນົດ​ເວລາ​ໃນ​ແຕ່ລະສົກສຶກສາ.

ສະຖານ​ການ​ສຶກສາ​ຊັ້ນ​ສູງ ສາມາດ​ຮັບ​ນັກ​ສຶກສາ​ຕ່າງປະ​ເທດ ຕາມ​ລະບຽບ​ການ.

ສຳ​ລັບການ​ຮັບ​ນັກ​ສຶກສາຂອງ ວິ​ທະ​ຍາ​ຄານ ແລະ ສະ​ຖາ​ບັນ​ການ​ເມືອງ ແລະ ການ​ປົກ​ຄອງ​ແຫ່ງ​ຊາດ ນັ້ນໄດ້​ກຳ​ນົດ​ໄວ້​ໃນ​ລະບຽບ​ການ​ສະ​ເພາະ.

**ມາດຕາ 42 ຮູບ​ແບບ​ການຈັດ​ຕັ້ງ​ການ​ຮຽນ-​ການ​ສອນ**

​ ສະ​ຖາ​ນ​ການ​ສຶກສາ​ຊັ້ນ​ສູງ ຈັດ​ຕັ້ງ​ການ​ຮຽນ​-ການ​ສອນ ​ຕາມຮູບ​ແບບ ດັ່ງ​ນີ້:

1. ຮູບ​ແບບເຕັມ​ເວລາ ຊຶ່ງ​ແມ່ນການ​ຈັດ​ຕັ້ງ​ການຮຽນ-​ການ​ສອນ​​ ​ແຕ່ ຫ້າ ຫາ ​ເຈັດ ຊົ່ວ​ໂມງ​ຕໍ່​ວັນ ຫຼື ຊາວ​ຫ້າ ຫາ ສາມ​ສິບ​ຫ້າ ຊົ່ວ​ໂມງ ຕໍ່​ອາທິດ;
2. ຮູບ​ແບບບໍ່​ເຕັມ​ເວ​ລາ ຊຶ່ງ​ແມ່ນການ​ຈັດ​ຕັ້ງ​ການຮຽນ​-ການ​ສອນ ຕໍ່າ​ກວ່າ ຫ້າຊົ່ວ​ໂມ​ງ ຕໍ່​ວັນ ຫຼື ຕໍ່າ​ກວ່າ ຊາວຫ້າຊົ່ວ​ໂມງ​ ຕໍ່​ອາທິດ;
3. ຮູບ​ແບບ​ທາງ​ໄກ ຊຶ່ງ​ແມ່ນ​ການຈັດ​ຕັ້ງ​ການ​ຮຽນ-​ການ​ສອນ ຜ່ານ​ສື່​ປະ​ເພດ​ຕ່າງໆ ​ໂດຍ ຄູ ​ແລະ ນັກ​ສຶກສາ ບໍ່​ໄດ້​ຂຶ້ນ​ຫ້ອງ​ຮຽນ​ໃນ​ເວລາ ​ແລະ ສະຖານ​ທີ່​ດຽວ​ກັນ;
4. ຮູບ​ແບບ​ອື່ນ ທີ່​ເຫັນ​ວ່າ​ເໝາະ​ສົມ.

**ມາດຕາ 43 ຕຳລາ ​​ແລະ ​ເອກະສານ​ການ​ຮຽນ-​ການ​ສອນ**

ການ​ຈັດ​ຕຳລາ ​ແລະ ​ເອກະສານ​ການ​ຮຽນ-​ການ​ສອນຂອງການ​ສຶກສາ​ຊັ້ນ​ສູງ ​ໃຫ້​ປະຕິບັດ​ ດັ່ງ​ນີ້:

1. ຕຳລາ ​ແລະ ເອກະສານ​ການຮຽນ-ການ​ສອນ ທີ່ນໍາໃຊ້ຢູ່ສະຖານການສຶກສາຊັ້ນສູງ ຕ້ອງ​ມີ​ແຫຼ່ງຂໍ້​ມູນ​ທີ່​ໃຊ້​ອ້າງ​ອີງ​ຢ່າງ​ຖືກຕ້ອງ, ໄດ້​ຮັບ​ການ​ກວດ​​ແກ້ ​ແລະ ຮັບຮອງ​ເນື້ອ​ໃນ​ ໂດຍ​ຫົວໜ້າສະຖານ​ການ​ສຶກສາ​ຊັ້ນ​ສູງທີ່​ກ່ຽວຂ້ອງ;
2. ມາດຕະຖານດ້ານປະລິມານຄວາມຮູ້, ຄວາມສາມາດ ທີ່ຮັບໃຊ້ໃຫ້ຫຼັກສູດການຮຽນ-ການສອນຂອງວິຊາຮຽນ, ຮັບໃຊ້ເປົ້າໝາຍຂອງ ຄູ ແລະ ນັກ​ສຶກສາ ແຕ່ລະລະດັບ ຕ້ອງ​ໃຫ້​ມີ​ຢ່າງຄົບ​ຖ້ວນ;
3. ສະຖານການສຶກສາຊັ້ນສູງ ທຸກປະ​ເພດ ຕ້ອງມີຫ້ອງສະໝຸດເປັນຂອງຕົນເອງ ທີ່ມີ ປຶ້ມ, ຕໍາລາ ​ແລະ ເອກະສານທາງວິທະຍາສາດ, ວິຊາການ ຄົບຖ້ວນໃນຂັ້ນພື້ນຖານ ຫຼື ມີ​ຫ້ອງ​ສະໝຸດ​ເອ​ເລັກ​ໂຕຣນິກ ເພື່ອການສຶກສາທົ່ວໄປ ແລະ ຮັບໃຊ້ການຄົ້ນຄວ້າວິທະຍາສາດຂອງຄູ ແລະ ນັກ​ສຶກສາ;
4. ການນໍາໃຊ້ຕຳລາ ​ແລະ ເອກະສານການຮຽນ-ການສອນ ທີ່ເປັນຜົນງານໃນການຄົ້ນຄວ້າ, ຮຽບຮຽງ ຫຼື ຂຽນເອງຂອງ ພະນັກງານ, ຄູ, ນັກ​ຄົ້ນຄວ້າ ແລະ ນັກວິທະຍາສາດ ຕ້ອງ​ຜ່ານ​ການ​ອະ​ນຸ​ຍາດ ​ໂດຍຫົວໜ້າສະຖານການສຶກສາຊັ້ນສູງ ຕາມການສະເໜີຂອງຄະນະວິຊາ ຫຼື ນັກ​ຄົ້ນຄວ້າ ຫຼື ນັກວິທະຍາສາດທີ່ກ່ຽວຂ້ອງ ແລະ ໄດ້ຮັບການຮັບຮອງຈາກຄະ​ນະ​ກຳ​ມະ​ການກວດ​ແກ້​ ທີ່​​ໄດ້​ຮັບ​ການ​ແຕ່ງ​ຕັ້ງ​​ໂດຍ​ຫົວ​ໜ້າສະຖານການສຶກສາຊັ້ນສູງ.

ສະຖານການສຶກສາຊັ້ນສູງ ເປັນ​ເຈົ້າ​ຂອງລິຂະສິດຕຳລາ ແລະ ເອກະສານການຮຽນ-ການສອນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍຊັບສິນທາງປັນຍາ ແລະ ລະບຽບການຂອງສະຖານ​ການ​ສຶກ​ສາ​ຊັ້ນ​ສູງ.

**ມາດຕາ 44 ພາສາ​ທີ່​ນຳ​ໃຊ້​ໃນ​ການ​ຮຽນ​-ການ​ສອນ**

ພາສາທີ່ນຳໃຊ້ໃນການຮຽນ-ການສອນຢູ່ສະຖານການສຶກສາຊັ້ນສູງ​ ແມ່ນ ພາສາລາວ. ສ່ວນການ​ຮຽນ-​ການ​ສອນ​ເປັນພາສາຕ່າງປະເທດ ສາມາດນຳໃຊ້​ໃນສາຂາວິຊາພາສາຕ່າງປະເທດ, ນຳໃຊ້ເພື່ອສອນບາງວິຊາ, ຫຼັກສູດສາກົນ ຫຼື ຫຼັກສູດຮ່ວມ​ມື​ກັບ​ສະຖານການສຶກສາ​ຊັ້​ນ​ສູງຂອງຕ່າງປະ​ເທດ ແລະ ສາມາດນຳ​ໃຊ້ສຳລັບ~~​~~ໂຄງການຄົ້ນຄວ້າວິທະຍາ ສາດ ຕາມການອະນຸຍາດຂອງກະຊວງສຶກສາທິການ ແລະ ກິລາ.

**ມາດຕາ 45 ການ​ຄຸ້ມ​ຄອງ​ການ​ຮຽນ-​ການ​ສອນ**

ການຄຸ້ມຄອງການຮຽນ-ການສອນຂອງສະຖານການສຶກສາຊັ້ນສູງ ໃຫ້ປະຕິບັດ ດັ່ງນີ້:

1. ຄຸ້ມຄອງຕາມແຜນການການຮຽນ-ການສອນຂອງແຕ່ລະສົກສຶກສາ;
2. ຄຸ້ມຄອງຕາມການປະຕິບັດຊົ່ວໂມງສອນ ຂອງຫຼັກສູດຕໍ່ສົກສຶກສາ ຫຼື ຕາມລະບົບໜ່ວຍກິດ;
3. ມີການປະກັນຄຸນນະພາບ, ການກວດກາ ​ແລະ ປະເມີນຜົນການຮຽນ-ການສອນ;
4. ຄຸ້ມຄອງ ຄູ ​ແລະ ນັກ​ສຶກສາ ຂອງສະຖານ​ການ​ສຶກ​ສາ​ຊັ້ນ​ສູງ ຕາມລະບຽບການ ຢ່າງເຂັ້ມງວດ.

**ໝວດ​ທີ 3**

**ການ​ວັດ ​ແລະ ປະ​ເມີນ​ຜົນ​ການ​ຮຽນ-ການ​ສອນ**

**ມາດຕາ 46 ການ​ວັດ ​ແລະ ປະ​ເມີນ​ຜົນ​ການ​ຮຽນ-ການ​ສອນ**

ການ​ວັດ ​ແລະ ປະ​ເມີນ​ຜົນ​ການ​ຮຽນ ​ແມ່ນ ​ການຕີ​ລາຄາ​ຜົນ​ສຳ​ເລັດ​ທາງ​ການຮຽນຮູ້ຂອງ​ນັກ​ສຶກສາຢູ່ສະ ຖານ​ການ​ສຶກສາ​ຊັ້ນ​ສູງ ​ດ້ວຍ​ວິທີ​ການສອບ​ເສັງ, ການຂຽນ​ ບົດ​ລາຍ​ງານ​ໂຄງການ​ຈົບ​ຊັ້ນ ຫຼື ​ວິທະຍາ​ນິພົນ ຕາມ​ທີ່​ກຳນົດ​ໄວ້​ໃນ​ຫຼັກສູດ​ການ​ສຶກສາ​ຊັ້ນ​ສູງ.

​ ໃນການ​ວັດ ​ແລະ ປະ​ເມີນ​ຜົນ​ການ​ຮຽນ​ ​ໃຫ້ນຳໃຊ້ລະ​ດັບ​ຄະ​ແນນເປັນຫົວໜ່ວຍວັດແທກປະລິມານຄວາມຮູ້ ແລ​ະ ນໍາໃຊ້ຄ່າ​ລະ​ດັບ​ ຕາມທີ່​ໄດ້ກຳນົດໄວ້ໃນມາດຕະຖານຫຼັກສູດແຫ່ງ​ຊາດ.

ການ​ວັດ ​ແລະ ປະ​ເມີນ​ຜົນ​ການ​ສອນ ​​​ແມ່ນ ການ​ຕີ​ລາຄາ​ຄຸນ​ນະພາ​ບການ​ສອນ​ຂອງ​ຄູຢູ່​ສະຖານ​ການ​ສຶກສາ​ຊັ້ນ​ສູງ ​ດ້ວຍວິທີ​ການ​ ໃຫ້​ຄະ​ແນນ​, ຕອບ​ແບບ​ສອບ​ຖາມ ຫຼື ການ​ປະກອບ​ຄຳ​ເຫັນຂອງ ນັກ​ສຶກສາ, ຄູ​ດ້ວຍ​ກັນ ​ແລະ ໜ່ວຍ​ງານ​ທີ່​ຮັບຜິດຊອບ​ການ​​ປະກັນ​ຄຸນ​ນະພາ​ບການ​ສຶກສາ.

**ມາດຕາ 47 ການ​ສອບ​ເສັງ**

ການ​ສອບ​ເສັງ ​ແມ່ນ ​ການວັດ ​ແລະ ປະ​ເມີນຜົນ​ຄວາມ​ຮູ້, ຄວາມ​ເຂົ້າ​ໃຈຂອງ​ນັກ​ສຶກສາຕໍ່​ກັບ​ລາຍວິຊາທີ່​ໄດ້ສິດສອນ​​ໃນ​ຫຼັກສູດ ດ້ວຍ​ຮູບ​ແບບ​ ການ​ຂຽນ ຫຼື​ ໝາຍຄຳ​ຕອບ, ການ​ຂຽນ​ບົດ​ລາຍ​ງານ​, ການສະ​ເໜີ ແລະ ການ​ປະຕິບັດ​ຕົວ​ຈິງ.

ການ​ສອບ​ເສັງ ​ໃຫ້​ປະຕິບັດ​ເປັນ​ປົກ​ກະຕິ ​ພາຍຫຼັງ​ຈົບ​ວິຊາ​ຮຽນ, ຈົບ​ພາກຮຽນ ຫຼື ຈົບ​ຫຼັກສູດ.

**ມາດຕາ 48 ການ​ຂຽນ​ບົດ​ລາຍ​ງານ​ໂຄງການ​ຈົບ​ຊັ້ນ​ ແລະ ວິທະຍາ​ນິພົນ**

ການ​ຂຽນ​ບົດລາຍ​ງານ​ໂຄງການ​ຈົບ​ຊັ້ນ ​ແມ່ນ ການ​​ສັງ​ລວມຄວາມ​ຮູ້​ທາງ​ດ້ານວິຊາ​ສະ​ເພາະ, ​ທິດ​ສະ​ດີ​ແລະ ພາກ​ປະຕິບັດ​ຕົວ​ຈິງ ກ່ຽວ​ກັບຫົວ​ຂໍ້​ວິຊາ​ການໃດ​ໜຶ່ງ ສຳລັບການ​ສຶກສາລະດັບ ອະນຸ​ປະລິນຍາ ​ແລະ ປະລິນ ຍາ​ຕີ.

ການ​ຂຽນ​ວິທະຍາ​ນິພົນ ​ແມ່ນ ການ​ສັງ​ລວມຄວາມ​ຮູ້, ​ຂໍ້​ມູນ, ການ​ຄົ້ນຄວ້າວິທະຍາສາດ​ທາງ​ດ້ານ​ວິຊາ​ສະ​ເພາະ, ທິດ​ສະ​ດີ​ ແລະ ພາກ​ປະຕິບັດ​ຕົວ​ຈິງ ກ່ຽວ​ກັບຫົວ​ຂໍ້​ວິຊາ​ການໃດ​ໜຶ່ງ ສຳລັບ​ການ​ສຶກສາລະ​ດັບ ປະລິນຍາ​ໂທ ​ແລະ ປະລິນຍາ​ເອກ.

ລາຍລະອຽດ ກ່ຽວ​ກັບການ​ຂຽນ​ບົດ​ລາຍ​ງານ​ໂຄງການ​ຈົບ​ຊັ້ນ ​ແລະ ວິທະຍາ​ນິພົນ​ ໄດ້​ກຳນົດ​ໄວ້​​ໃນມາດ ຕະຖານຫຼັກສູດ​ແຫ່ງ​ຊາດ ​ແລະ ​ລະບຽບ​ການຂອງ​ສະຖານ​ການ​ສຶກສາ​ຊັ້ນ​ສູງ.

**ໝວດ​ທີ 4**

**ການ​ອອກ​ປະກາສະນີຍະບັດ**

**ມາດຕາ 49 ການ​ອອກ​ປະກາສະນີຍະບັດ ​**

ສະຖານ​ການ​ສຶກສາ​ຊັ້ນ​ສູງ ​ເປັນ​ຜູ້​ອອກ​ປະກາສະນີຍະບັດ ​ໃຫ້​ແກ່ຜູ້ສໍາເລັດການສຶກສາ ຕາມລະດັບຫຼັກ ສູດທີ່​ໄດ້​ຮັບ​ອະນຸຍາດຈາກ​ກະຊວງ​ສຶກສາ​ທິການ ​ແລະ ກິລາ.

ສະຖານ​ການ​ສຶກສາ​ຊັ້ນ​ສູງ​ ທຸກ​ປະ​ເພດ ຕ້ອງ​ສົ່ງບັນຊີ​ລາຍ​ຊື່​ຜູ້ສຳເລັດການສຶກສາ ​ໃນ​ແຕ່​ລະ​ສົກສຶກສາ ໃຫ້​ກະຊວງ​ສຶກສາ​ທິການ ​ແລະ ກິລາ ​ເພື່ອສັງ​ລວມຂໍ້​ມູນ​ຜູ້​ສຳ​ເລັດຫຼັກສູດ​ການ​ສຶກສາ​ຊັ້ນ​ສູງ​ລະດັບ​ຕ່າງໆ ຍົກ​ເວັ້ນສະຖານ​ການສຶກສາ​ຊັ້ນ​ສູງ ທີ່​ຂຶ້ນ​ກັບ​ກະຊວງ​ປ້ອງ​ກັນປະ​ເທດ ​ແລະ ກະຊວງ​ປ້ອງ​ກັນ​ຄວາມ​ສະຫງົບ.

ຮູບ​ແບບ, ການຈັດ​ພິມ ​ແລະ ການ​ມອບ-​ຮັບປະກາ​ສະ​ນີຍະ​ບັດ​ການ​ສຶກສາ​ຊັ້ນ​ສູງ ​ໄດ້​ກຳນົດ​​ໄວ້ໃນ​ລະ ບຽບ​ການສະ​ເພາະ.

**ມາດຕາ 50 ປະກາສະນີຍະບັດປະລິນຍາ​ເອກ​ກິດ​ຕິ​ມະ​ສັກ**

ປະກາສະນີຍະບັດປະລິນຍາ​ເອກ​ກິດ​ຕິມະ​ສັກ (Honorary Doctor) ​​​ແມ່ນ ​ປະກາສະນີຍະບັດ ທີ່ມອບເປັນກຽດໃຫ້ແກ່ບຸກຄົນໃດໜຶ່ງ ທີ່​ມີ​ຜົນງານດີ​ເດັ່ນ​ໃນຂົງ​ເຂດ​ວຽກ​ງານ​ໃດ​ໜຶ່ງ​ ຊຶ່ງ​​ບໍ່​​ແມ່ນ​ວຸດ​ທິການ​ສຶກສາຊັ້ນ​ສູງ, ບໍ່​ມີສິດນຳ​ໃຊ້​ຊື່​ຫຍໍ້​ ປອ. ຂຽນນໍາໜ້າຊື່ຂອງຕົນເອງ ​ແລະ ບໍ່ມີຜົນຕໍ່ການ​ປະຕິບັດນະໂຍບາຍເງິນເດືອນ.

ມະຫາວິທະຍາ​ໄລ ຫຼື ສະຖານ​ການ​ສຶກສາ​ຊັ້ນ​ສູງ ທຽບ​ເທົ່າມະຫາວິທະຍາ​ໄລ ສາມາດອອກປະກາສະນີຍະ ບັດປະລິນຍາເອກກິດຕິມະສັກ​ໃຫ້ບຸກຄົນພາຍນອກ ຕາມເງື່ອນໄຂທີ່ສະຖານ​ການ​ສຶກ​ສາ​ຊັ້​ນ​ສູງທີ່​ກ່ຽວຂ້ອງກໍານົດ ໂດຍຜ່ານການຮັບຮອງຈາກສະພາສະຖານ​ການ​ສຶກ​ສາ​ຊັ້​ນ​ສູງຂອງ​ຕົນ ແລະ ການເຫັນດີຂອງອົງການຈັດຕັ້ງທີ່ກ່ຽວຂ້ອງ.

**ພາກທີ VI**

**ການຄົ້ນຄວ້າວິທະຍາສາດ, ເຕັກ​ໂນ​ໂລ​ຊີ ແລະ ການບໍລິການວິຊາການ**

**ໝວດ​ທີ 1**

**ການ​ຄົ້ນຄວ້າ​ວິທະຍາສາດ ​ແລະ ເຕັກ​ໂນ​ໂລ​ຊີ**

**ມາດ​ຕາ 51 ການຄົ້ນຄວ້າວິທະຍາສາດ ​ແລະ ເຕັກໂນໂລຊີ**

​​ ການ​ຄົ້ນຄວ້າ​ວິທະຍາສາດ ​ແລະ ​ເຕັກ​ໂນ​ໂລ​ຊີ ຢູ່​ສະຖານ​ການ​ສຶກສາຊັ້ນ​ສູງ ມີ​ ດັ່ງ​ນີ້:

1. ຄົ້ນຄວ້າວິທະຍາສາດພື້ນຖານ ທຳມະຊາດ, ສັງຄົມ, ວິທະຍາສາດນຳໃຊ້ ແລະ ການຖ່າຍທອດເຕັກໂນໂລຊີ ເພື່ອຮັບໃຊ້ການພັດທະນາເສດຖະກິດ-ສັງຄົມ ເຊັ່ນ ອຸດສາຫະກຳ, ກະສິກຳ ​ແລະ ປ່າໄມ້, ສິ່ງແວດລ້ອມ, ການບໍລິການ, ເສດຖະກິດ, ການເມືອງ ​ແລະ ການປົກຄອງ, ການສຶກສາ, ການກິລາ, ສາທາລະນະສຸກ, ການປ້ອງກັນຊາດ ​ແລະ ການປ້ອງກັນຄວາມສະຫງົບ;
2. ຄົ້ນຄວ້າ ເພື່ອສົ່ງເສີມພູມປັນຍາຂອງພົນລະເມືອງລາວ ໃຫ້ກາຍເປັນຊັບສິນທາງປັນຍາຂອງຊາດ, ທ້ອງຖິ່ນ, ຊຸມຊົນ ແລະ ບຸກຄົນ.

**ມາດຕາ ​ 52 ຈຸດ​ໝາຍການຄົ້ນຄວ້າວິທະຍາສາດ ​ແລະ ເຕັກ​ໂນ​ໂລ​ຊີ**

​ ການ​ຄົ້ນຄວ້າ​ວິທະຍາສາດ ​ແລະ ​ເຕັກ​ໂນ​ໂລ​ຊີ ຢູ່​ສະຖານ​ການ​ສຶກສາ​ຊັ້ນ​ສູງ ມີ​ຈຸດ​ໝາຍ ດັ່ງ​ນີ້:

1. ສົ່ງເສີມໃຫ້ມີການຈັດຕັ້ງການຄົ້ນຄວ້າວິທະຍາສາດ, ເຕັກໂນໂລຊີ ​ແລະ ນະ​ວັດຕະ​ກຳ ເພື່ອຍົກສູງຄວາມ​ຮູ້, ຄວາມສາມາດໃນການຄົ້ນຄວ້າວິທະຍາສາດ ຂອງ​ຄູ ​ແລະ ນັກ​ສຶກສາ;
2. ສົ່ງເສີມຫົວຄິດປະດິດສ້າງຂອງຄູ ແລະ ນັກ​ສຶກສາ ເພື່ອປະກອບສ່ວນພັດທະນາເສດຖະກິດ-ສັງຄົມຂອງ​ຊາດ, ການປ້ອງກັນຊາດ ແລະ ປ້ອງກັນຄວາມສະຫງົບ.

**ມາດ​ຕາ 53 ຄວາມ​ຮັບຜິດຊອບ​ຂອງ​ສະ​ຖານ​ການ​ສຶກ​ສາ​ຊັ້ນ​ສູງຕໍ່ການ​ຄົ້​ນ​ຄວ້າ​ວິ​ທະ​ຍາ​ສາດ​ ​ແລະ ​ເຕັກ​ໂນ​ໂລ​ຊີ**

ສະຖານ​ການ​ສຶກສາ​ຊັ້ນ​ສູງ ມີ​ຄວາມ​ຮັບຜິດຊອບ​ຕໍ່ການ​ຄົ້ນຄວ້າ​ວິທະຍາສາດ ​ແລະ ​ເຕັກ​ໂນ​ໂລ​ຊີ ດັ່ງ​ນີ້:

1. ສ້າງ​ຍຸດ​ທະ​ສາດການ​ຄົ້ນຄວ້າ​ວິທະຍາສາດ, ໂຄງ​ການ​ຄົ້ນ​ຄວ້າ​ວິ​ທະ​ຍາ​ສາດ ​ແລະ ເຕັກ​ໂນ​ໂລ​ຊີໄລ​ຍະ​ສັ້ນ, ໄລ​ຍະ​ຍາວ ໂດຍ​ສອດ​ຄ່ອງ​ກັບ​ແຜນ​ພັດ​ທະ​ນາ​ເສດ​ຖະ​ກິດ-ສັງ​ຄົມ​​ແຫ່ງ​ຊາດ;
2. ເປັນ​ເຈົ້າ​ການ​ຈັດ​ຕັ້ງ ແລະ ດຳ​ເນີນ​ການ​ຄົ້ນ​ຄວ້າ​ວິ​ທະ​ຍາ​ສາດ ​ແລະ ເຕັກ​ໂນ​ໂລ​ຊີ ພ້ອມ​ທັງ​ເຜີຍ​ແຜ່​ ຜົນສຳ​ເລັດ​ ໃນ​ການ​ຄົ້ນຄວ້າ​ດັ່ງກ່າວ ຕາມ​ພາ​ລະ​ບົດ​ບາດ​, ຂອບ​ເຂດຄວາມ​ຮັບ​ຜິດ​ຊອບ ແລະ ສິດ​ຂອງ​ຕົນ;
3. ສ້າງ ແລະ ຂະ​ຫ​ຍາຍ​ສະ​ຖານ​ທີ່​ການ​ຄົ້ນ​ຄວ້າ​ວິ​ທະ​ຍາ​ສາດໃຫ້​ມີ​ຄວາມ​ພ້ອມ ເຊັ່ນ ຫ້ອງ​ທົດ​ລອງ, ສູນ​ທົດ​ລອງ, ຫ້ອງ​ສະ​ໝຸດ, ອຸ​ປະ​ກອນ​ເຕັກ​ນິກ ແລະ ສິ່ງ​ອຳ​ນວຍ​ຄວາມ​ສະ​ດ​ວກ​ອື່ນ;
4. ເປັນ​ເຈົ້າ​ການ ແລະ ມີ​ສ່ວນ​ຮ່ວມ​ໃນ​ການ​ຄົ້ນ​ຄວ້າ ແລະ ຄັດ​ເລືອກ​ຫົວ​ຂໍ້​ຄົ້ນ​ຄວ້າ​ວິ​ທະ​ຍາ​ສາດ, ໃຫ້​ຄຳ​ປຶກ​ສາ, ປະ​ຕິ​ບັດ​ສັນ​ຍາ​ການ​ຄົ້ນ​ຄວ້​າ​ວິ​ທະ​ຍາ​ສາດ ແລະ ເຕັກ​ໂນ​ໂລ​ຊີໃນ​ຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ, ຈັດ​ຕັ້ງ​ດຳ​ເນີນ​ການ​ຄົ້ນ​ຄວ້າຕາມ​ຫົວ​ຂໍ້​ວິ​ທະ​ຍາ​ສາດ ຕາມ​ຄວາມ​​ຕ້ອງ​ການຈຳ​ເປັນ ແລະ ​ເປັນ​ບຸ​ລິ​ມະ​ສິດ;
5. ຮັບ​ປະ​ກັນ ແລະ ປົກ​ປ້ອງ, ຄຸ້ມ​ຄອງ​ຊັບ​ສິນ​ທາງ​ປັນຍາ, ຜົນ​ປະ​ໂຫຍດ​ທາງວິ​ທະ​ຍາ​ສາດ ແລະ ເຕັກ​ໂນ​ໂລ​ຊີຂອງ​ສະ​ຖານ​ການ​ສຶກ​ສາ​ຊັ້ນ​ສູງ.

**ມາດ​ຕາ 54 ຄວາມ​ຮັບ​ຜິດ​ຊອບ​ຂອງລັດຕໍ່​ການ​ຄົ້ນ​ຄວ້າວິທະ​ຍາ​ສາດ ​ແລະ ​ເຕັກ​ໂນ​ໂລ​ຊີ**

ລັດ​ຖ​ະ​ບານ​ກຳ​ນົດ​ຍຸດ​ທະ​ສາດ​ລວ​ມ ແລະ ແຜນ​ການ​ລົງ​ທຶນ ​ໃນ​ແຕ່​ລະ​ໄລ​ຍະ ເພື່ອ​ການ​ຄົ້ນ​ຄວ້າ​ວິ​ທະ​ຍາ​ສາດ ແລະ ເຕັກ​ໂນ​ໂລ​ຊີຂອງສະຖານ​ການ​ສຶກສາ​ຊັ້ນ​ສູງ.

ກະ​ຊວງ​ສຶກ​ສາ​ທິ​ການ ແລະ ກິ​ລາ ສົມ​ທົບ​ກັບກະ​ຊວງວິ​ທະ​ຍາ​ສາດ ແລະ ເຕັກ​ໂນ​ໂລ​ຊີ ແລະ ຂະ​ແໜງການ​ທີ່​ກ່ຽວ​ຂ້ອງ ສ້າງ​ລະ​ບຽບ​ການ ແລະ ແຜນ​ການ​ທີ່​ເປັນ​ບຸ​ລິ​ມະ​ສິດໃນ​ການ​ຄົ້ນ​ຄວ້າ​ວິ​ທະ​ຍາ​ສາດ ແລະ ເຕັກ​ໂນ​ໂລ​ຊີຂອງ​ສະ​ຖານ​ການ​ສຶກ​ສາ​ຊັ້ນ​ສູງ.

**ມາດ​ຕາ 55 ແຫຼ່ງ​ທຶນໃນ​ການ​ຄົ້ນ​ຄວ້າ​ວິ​ທະ​ຍາ​ສາດ ​ແລະ ​ເຕັກ​ໂນ​ໂລ​ຊີ**

ແຫຼ່ງທຶນໃນການຄົ້ນຄວ້າວິທະຍາສາດ ​ແລະ ​ເຕັກ​ໂນ​ໂລ​ຊີ ຂອງສະຖານການສຶກສາຊັ້ນສູງ ໄດ້ມາຈາກ ງົບ​ປະ​ມານ​ແຫ່ງ​ລັດ ຕາມ​ບຸລິ​ມະ​ສິດລະ​ດັບ​ຊາດ ແລະ ລະ​ດັບ​ສະ​ຖາ​ນການ​ສຶກສາ​, ກອງ​ທຶນ, ໂຄງ​ການ​, ​ການ​ສະ​ໜັບ​ສະ​ໜູນຈາກ​ການ​ຈັດ​ຕັ້ງ​ພາຍ​ໃນ ຫຼື ຕ່າງ​ປະ​ເທດ, ການ​ບໍ​ລິ​ຈາກຂອງ​ບຸກ​ຄົນ ຫຼື ລວມ​ໝູ່​ ແລະ ແຫຼ່ງທຶນອື່ນ ທີ່ຖືກຕ້ອງຕາມກົດໝາຍ.

**ມາດຕາ 56 ການ​ຄຸ້ມ​ຄອງ​ການ​ຄົ້ນຄວ້າ​ວິທະຍາສາດ ​ແລະ ​ເຕັກ​ໂນ​ໂລ​ຊີ**

ສະ​ຖາ​ນ​ການ​ສຶກສາ​ຊັ້ນ​ສູງ ມີ ໜ້າທີ່ ແລະ ຄວາມຮັບຜິດຊອບໃນການຄຸ້ມຄອງການ​ຄົ້ນຄວ້າ​ວິທະຍາສາດ ແລະ ​ເຕັກ​ໂນ​ໂລ​ຊີ ​ຕາມພາລະບົດບາດ, ຂອບເຂດຄວາມ​ຮັບຜິດຊອບ ​ແລະ ສິດຂອງ​ຕົນ ດ້ວຍ​ການ​ສ້າງກົນ​ໄກການ​ຈັດຕັ້ງ​ ແລະ ​ລະບຽບ​ການ ໃນການຕິດຕາມ, ກວດກາ ແລະ ປະເມີນຜົນທີ່ມີປະສິດທິພາບ​​ ໃຫ້​ສອດຄ່ອງ​ກັບ​ກົດໝາຍວ່າ​ດ້ວຍ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ແລະ ​ກົດໝາຍ​ອື່ນ​ທີ່​ກ່ຽວຂ້ອງ.

**ໝວດ​ທີ 2**

**ການ​ບໍລິການ​ວິຊາ​ການ**

**ມາດຕາ ​57 ການບໍລິການ​ວິຊາ​ການ**

ການ​ບໍລິການ​ວິຊາ​ການ ​ແມ່ນ ການ​ໃຫ້​ບໍລິການ​​ແກ່​ສັງຄົມ​ ​​ໃນ​ດ້ານ​ຄວາມ​ຮູ້ທາງ​ວິຊາ​ການ, ວິທະຍາສາດ, ເຕັກ​ໂນ​ໂລຊີ ​ແລະ ນະ​ວັດຕະ​ກຳ, ສະຕິ​ປັນຍາ, ຄວາມ​ຊ່ຽວຊານ, ອຸປະກອນ ​ແລະ ​ເຄື່ອງ​ທົດ​ລອງຂອງ​ສະຖານ​ການ​ສຶກສາ​ຊັ້ນ​ສູງ.

ສະຖານການສຶກສາຊັ້ນສູງ ມີໜ້າທີ່ໃຫ້ການບໍລິການວິຊາການແກ່ສັງຄົມ ດ້ວຍຮູບການ ແລະ ວິທີການຕ່າງໆ ຕາມ​ພາລະ​ບົດບາດ​ຂອງ​ຕົນ, ມີສິດໄດ້ຮັບຄ່າຕອບແທນຈາກການບໍລິການວິຊາການ ແລະ ຄຸ້ມ​ຄອງ, ນຳໃຊ້ລາຍຮັບວິຊາການ ຕາມກົດໝາຍ.

**ມາດຕາ 58 ການ​ຄຸ້ມ​ຄອງ​ການ​ບໍລິການ​ວິຊາ​ການ**

ການ​ຄຸ້ມ​ຄອງ​ການ​ບໍລິການ​ວິຊາ​ການ ຂອງສະຖານການສຶກສາຊັ້ນສູງ ​ໃຫ້​ປະຕິບັດ​ ຕາມ~~​~~ກົດໝາຍທີ່​ກ່ຽວຂ້ອງ.

**ພາກທີ VII**

**ການປະກັນຄຸນນະພາບການ​ສຶກສາ​ຊັ້ນ​ສູງ**

**ມາດຕາ 59 ການ​ປະກັນ​ຄຸນ​ນະພາ​ບການ​ສຶກສາ​ຊັ້ນ​ສູ​ງ ​**

ການ​ປະກັນ​ຄຸນ​ນະພາ​ບການ​ສຶກສາ​ຊັ້ນ​ສູງ ​ແມ່ນ ການ​ກຳນົດ​ມາດຕະຖານ, ການ​ຕິດຕາມ, ກວດກາ, ປະ​ເມີນ​ຜົນ ແລະ ກວດ​ສອບ​ ຄຸນ​ນະພາ​ບການ​ສຶກສາຊັ້ນ​ສູງ ທັງ​ພາກ​ລັດ ​ແລະ ​ເອກະ​ຊົນ ດ້ວຍ​ການຈັດ​ຕັ້ງ​ກົນ​ໄກ​ປະກັນ​ຄຸນ​ນະພາ​ບພາຍ​ໃນ ແລະ ພາຍ​ນອກ ​ໂດຍ​ມີ​ຈຸດປະສົງຮັບຮອງ ​ແລະ ຢັ້ງຢືນ​ຜົນ​ຂອງ​ການ​ສຶກສາ, ສ້າງ​ຄວາມເຊື່ອ​ໝັ້ນໃຫ້ແກ່ສັງຄົມ, ຊຸມ​ຊົນ ​ແລະ ຜູ້​ປົກຄອງ, ດຶງ​ດູດ​ຄວາມ​ສົນ​ໃຈ​ຕໍ່​ການ​ຮຽນ ​ເຮັດ​ໃຫ້​ຜົນ​ຂອງ​ການ​ສຶກສາຊັ້ນ​ສູງ ມີ​ມາດຕະຖານ​ທຽບ​ເທົ່າ​​ມາດຕະຖານ ​ພາກ​ພື້ນ ​ແລະ ສາກົນ.

**ມາດຕາ 60 ຈຸດປະສົງຂອງການປະກັນຄຸນນະພາບການສຶກສາຊັ້ນສູງ**

ການປະກັນຄຸນນະພາບການສຶກສາຊັ້ນສູງ ມີຈຸດປະສົງ ດັ່ງນີ້:

1. ເພື່ອຮັບປະກັນ ແລະ ຍົກສູງຄຸນນະພາບການສຶກສາຊັ້ນສູງ;
2. ເພື່ອຮັບຮູ້ລະດັບການບັນລຸ ຈຸດປະສົງຂອງສະຖານການສຶກສາ ແລະ ຫຼັກສູດ ໃນແຕ່ລະໄລຍະ;
3. ເພື່ອເປັນບ່ອນອີງໃຫ້ແກ່ສະຖານການສຶກສາຊັ້ນສູງ ​ໃນ​ການຊີ້ແຈງໃຫ້ແກ່ຜູ້ປະກອບການ, ໜ່ວຍງານຕົ້ນສັງກັດ, ພາກສ່ວນກ່ຽວຂ້ອງ ແລະ ສັງຄົມ ກ່ຽວກັບຄຸນນະພາບຂອງສະຖານການສຶກສາ;
4. ເພື່ອເປັນພື້ນຖານໃຫ້ແກ່ຜູ້ຮຽນໃນ​ການ​ຕັດສີນ​ໃຈເລືອກສະຖານການສຶກສາຊັ້ນ​ສູງ​ ແລະ ຫຼັກສູດຈະເຂົ້າຮຽນ ​ແລະ ສ້າງ​ຄວາມ​ເ​ຊື່​ອຖື​ໃຫ້​ແກ່​ສັງຄົມ ແລະ ຊຸມຊົນ.

**ມາດຕາ 61 ຫຼັກການຂອງການປະກັນຄຸນນະພາບການສຶກສາຊັ້ນສູງ**

ການປະກັນຄຸນນະພາບການສຶກສາຊັ້ນ​ສູງ ມີຫຼັກການ ດັ່ງນີ້:

1. ຖືເອົາຄຸນນະພາບຂອງຜູ້ຮຽນ ເປັນບຸລິມະສິດຕົ້ນຕໍ;
2. ຮັບປະກັນ​ລັກສະນະພາວະວິໄສ, ຖືເອົາຂໍ້ມູນ ເປັນບ່ອນອີງພື້ນຖານຂອງທຸກວຽກງານ;
3. ມີຄວາມຍຸຕິທໍາ, ໂປ່ງໃສ ແລະ ກວດສອບໄດ້;
4. ເປັນວຽກງານພາກບັງຄັບ, ເຄື່ອນໄຫວປົກກະຕິ, ຕໍ່ເນື່ອງ ແລະ ເປັນຮອບວຽນ;
5. ມີຄວາມເປັນເອກະລາດດ້ານວິຊາການ;
6. ຮັບປະກັນ​ໃຫ້ທຸກພາກສ່ວນທີ່ກ່ຽວຂ້ອງມີສ່ວນຮ່ວມ ໃນຂະບວນການປະກັນຄຸນນະພາບ.

**ມາດຕາ 62 ເປົ້າໝາຍການປະກັນຄຸນນະພາບການສຶກສາຊັ້ນ​ສູງ**

ການປະກັນຄຸນນະພາບການສຶກສາຊັ້ນສູງ ມີ ສອງເປົ້າໝາຍ ດັ່ງ​ນີ້:

1. ສະຖານການສຶກສາ;
2. ຫຼັກສູດການສຶກສາ.

**ມາດຕາ 63 ກົນ​ໄກ​ການ​ປະກັນ​ຄຸນ​ນະພາ​ບການ​ສຶກສາ​ຊັ້ນ​ສູງ**

ກົນ​ໄກ​ການ​ປະກັນ​ຄຸນ​ນະພາ​ບການ​ສຶກສາ​ຊັ້ນ​ສູ​ງ ແມ່ນ ຂັ້ນຕອນການດໍາເນີນງານ ທີ່ພົວພັນ ແລະ ເຊື່ອມໂຍງ ກັນຢ່າງເປັນລະບົບ ເປັນຕົ້ນ ການວາງແຜນ, ການຈັດຕັ້ງປະຕິບັດ, ການປະເມີນ, ການທົບທວນ ໂດຍນໍາໃຊ້ບຸກຄະ ລາກອນ, ຊັບພະຍາກອນ, ຫຼັກເກນ, ມາດຕະການ, ທິດທາງປະຕິບັດ ເພື່ອບັນລຸເປົ້າໝາຍ.

ກົນໄກການປະກັນຄຸນນະພາບການສຶກສາຊັ້ນສູງ ປະກອບ​ດ້ວຍ:

1. ການປະກັນຄຸນນະພາບພາຍໃນ ຊຶ່ງແມ່ນການຕິດຕາມ, ກວດກາ ແລະ ປະເມີນຜົນຄຸນນະພາບ ຕາມມາດຕະຖານຄຸນນະພາບການສຶກສາຊັ້ນ​ສູງ ຂອງ​ກະຊວງ​ສຶກສາ​ທິການ ​ແລະ ກິລາ ໂດຍ​ແມ່ນສະຖານການສຶກສາຊັ້ນ​ສູງເອງ​ເປັນ​ຜູ້​ປະ​ເມີນ;
2. ການ​ປະກັນ​ຄຸນ​ນະພາ​ບພາຍ​ນອກ ​ຊຶ່ງແມ່ນການຕິດຕາມ, ກວດກາ, ປະເມີນຜົນ ແລະ ກວດ​ສອບຄຸນນະພາບ ຕາມມາດຕະຖານຄຸນນະພາບການສຶກສາຊັ້ນ​ສູງ ຂອງກະຊວງ​ສຶກສາ​ທິການ ​ແລະ ກິລາ ຫຼື ຂອງ​ສາກົນ ໂດຍ​ແມ່ນອົງການປະກັນ​ຄຸນ​ນະພາ​ບພາຍ​ນອກ​ເປັນ​ຜູ້​ປະ​ເມີນ.

**ມາດຕາ 64 ມາດ​ຕະການການປະກັນຄຸນນະພາບພາຍໃນ**

ສະ​ຖາ​ນ​ການ​ສຶກສາ​ຊັ້ນ​ສູງ ຕ້ອງມີໜ່ວຍງານ ແລະ ກົນ​ໄກ​ການປະກັນ​ຄຸນ​ນະພາ​ບ ພາຍ​​ໃນຂອງ​ຕົນເອງ ຊຶ່ງເປັນການຈັດຕັ້ງທີ່ມີຄວາມເປັນເອກະລາດທາງດ້ານວິຊາການ ຢູ່ພາຍໃຕ້ການຊີ້ນຳໂດຍກົງ ຂອງຄະນະຜູ້ບໍລິຫານສະຖານການສຶກສາຊັ້ນສູງນັ້ນ ເພື່ອຮັບຜິດຊອບການປະກັນຄຸນນະພາບພາຍໃນສະຖານການ​ສຶກສາ.

ສະຖານການສຶກສາຊັ້ນສູງ ຕ້ອງປະຕິບັດ ຕາມເງື່ອນໄຂ ແລະ ມາດຕະຖານການປະກັນຄຸນນະພາບ ການສຶກສາຊັ້ນສູງ ທີ່ກະຊວງສຶກສາທິການ ແລະ ກິລາ ກໍານົດໄວ້.

**ມາດຕາ 65 ມາດ​ຕະການການປະກັນ​ຄຸນ​ນະພາ​ບພາຍນອກ**

ສະຖານການສຶກສາ ແລະ ຫຼັກສູດການສຶກສາຊັ້ນ​ສູງ ຕ້ອງຮັບການປະເມີນພາຍນອກ ຢ່າງໜ້ອຍ ຫ້າປີ ຕໍ່​ຄັ້ງ ເພື່ອຮັບຮອງຄຸນນະພາບ.

ສະຖານການສຶກສາ ແລະ ຫຼັກສູດການສຶກສາ ຊັ້ນ​ສູງ ທີ່ບໍ່ຜ່ານການຮັບຮອງຄຸນນະພາບ ຕ້ອງລາຍງານຄວາມຄືບໜ້າຂອງການປັບປຸງຄຸນນະພາບ ໃຫ້ກະຊວງສຶກສາທິການ ແລະ ກິລາ ຢ່າງໜ້ອຍ ປີລະຄັ້ງ.

ສະຖານການສຶກສາຊັ້ນ​ສູງ ທີ່ຜ່ານການຮັບຮອງຄຸນນະພາບ ສາມາດສະເໜີ ແລະ ດຳເນີນການປະເມີນພາຍນອກ ແລະ ຮັບຮອງຄຸນນະພາບໃນລະດັບຫຼັກສູດການສຶກສາ.

ຫຼັກສູດການສຶກສາຊັ້ນ​ສູງ ທີ່ບໍ່ໄດ້ຮັບການປະເມີນພາຍນອກ ຕາມໄລຍະເວລາທີ່ກຳນົດ ຫຼື ຜົນການປະເມີນພາຍນອກ ບໍ່ຜ່ານເກນທີ່ກຳນົດ ຕ້ອງປັບປຸງຄຸນນະພາບການສຶກສາຂອງຕົນຢ່າງຮີບດ່ວນ. ພາຍໃນເວລາ ສອງປີ ຖ້າບໍ່ມີຄວາມຄືບໜ້າໃນການປັບປຸງຄຸນນະພາບ ແມ່ນ ໃຫ້ໂຈະການຮັບນັກສຶກສາ ເພື່ອເປັນມາດຕະການຮັບປະ ກັນຜົນປະໂຫຍດຂອງຜູ້ຮຽນ.

**ມາດຕາ 66 ຄວາມ​ຮັບຜິດຊອບຂອງສະຖານການສຶກສາຊັ້ນສູງ ກ່ຽວ​ກັບການ​ປະກັນ​ຄຸນ​ນະພາ​ບການ​ສຶກສາ​ຊັ້ນ​ສູງ**

ສະຖານການສຶກສາຊັ້ນສູງ ມີຄວາມຮັບຜິດຊອບກ່ຽວ​ກັບ​ການ​ປະກັນ​ຄຸນ​ນະພາ​ບ ດັ່ງນີ້:

1. ສ້າງລະບົບການປະກັນຄຸນນະພາບພາຍໃນ, ດໍາເນີນການກວດສອບ ແລະ ປະເມີນຄຸນນະພາບຕົນເອງ ຕາມມາດຕະຖານທີ່ກະຊວງສຶກສາທິການ ແລະ ກິລາ ກໍານົດ​ໄວ້;
2. ສ້າງເອກະສານຂໍ້ມູນ ແລະ ບົດລາຍງານ ການປະກັນຄຸນນະພາບ ເພື່ອລາຍງານຕໍ່ອົງການຈັດຕັ້ງຂອງລັດ ໃນຂະແໜງການທີ່ກ່ຽວຂ້ອງ ຕາມການສະເໜີ;
3. ຮັບຜິດຊອບ ແລະ ຍອມຮັບການກວດສອບ ແລະ ການປະເມີນຕີລາຄາ ຂອງອົງການປະກັນຄຸນນະພາບພາຍນອກ ຕໍ່ສະຖານການສຶກສາຊັ້ນສູງຂອງຕົນ ຕາມທີ່​ໄດ້​ກຳນົດ​ໄວ້​ໃນ​ລະບຽບ​ການ;
4. ວາງແຜນ, ກໍານົດໄລຍະເວລາ ແລະ ລົງທະບຽນ ເພື່ອດໍາເນີນຂັ້ນຕອນການປະກັນຄຸນນະພາບພາຍໃນສະຖານສຶກສາຊັ້ນສູງ;
5. ເຜີຍແຜ່ ແລະ ເປີດເຜີຍ ຂໍ້ມູນກ່ຽວກັບຜົນການກວດສອບ ແລະ ການປະເມີນການປະກັນຄຸນນະພາບ ຕາມເງື່ອນໄຂ ແລະ ມາດຕະຖານ ທີ່ກະຊວງສຶກສາທິການ ແລະ ກິລາ ກໍານົດ​ໄວ້ຕໍ່ສັງຄົມ ໂດຍຜ່ານສື່ປະເພດຕ່າງໆ;
6. ນຳໃຊ້ ແລະ ຜັນຂະຫຍາຍ ຜົນຂອງການປະເມີນຕີລາຄາການປະກັນຄຸນນະພາບ;
7. ຮ້ອງຟ້ອງ ຫຼື ດຳເນີນການໃດໜຶ່ງ ຕໍ່ການຈັດຕັ້ງລັດ, ບຸກຄົນ ຫຼື ລວມໝູ່ ທີ່ໃສ່ຮ້າຍປ້າຍສີ ຫຼື ວິພາກວິຈານ, ບິດເບືອນຄວາມຈິງ ກ່ຽວກັບການປະກັນຄຸນນະພາບ ໃນສະຖານການສຶກສາຊັ້ນສູງຂອງຕົນ;
8. ມີ​ຄວາມ​ຮັບຜິດຊອບ​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ພາກທີ VIII**

**ບຸກຄະລາ​ກອນ, ຄູ ແລະ​ ນັກ​ສຶກສາ ​​ຢູ່ສະຖານການສຶກສາຊັ້ນສູງ**

**ໝວດ​ທີ 1**

**ບຸກຄະລາ​ກອນ ​ແລະ ຄູ ​ຢູ່​ສະຖານ​ການ​ສຶກສາ​ຊັ້ນ​ສູງ**

**ມາດຕາ ​67 ບຸກຄະລາ​ກອນຢູ່​ສະຖານການ​ສຶກສາ​ຊັ້ນ​ສູງ**

ບຸກຄະລາກອນຢູ່​ສະຖານການສຶກສາຊັ້ນສູງ ​ແມ່ນ ຜູ້ປະຕິບັດ​ໜ້າ​ທີ່ ​ຄຸ້ມ​ຄອງ, ບໍລິຫານ, ຕິດຕາມ, ກວດກາ,ຊ່ວຍ​ເຫຼືອ ​ແລະ ອຳນວຍ​ຄວາມ​ສະດວກ ໃຫ້​ແກ່​ການ​ຈັດ​ຕັ້ງ ​ແລະ ການເຄື່ອນໄຫວວຽກ​ງານຂອງ​ສະຖານການສຶກສາຊັ້ນສູງ.

**ມາດຕາ ​68 ມາດຕະຖານ​ຂອງບຸກຄະລາ​ກອນຢູ່​ສະຖານການ​ສຶກສາ​ຊັ້ນ​ສູງ**

ບຸກຄະລາ​ກອນ​ທີ່​ມີ​ຕຳ​ແໜ່​ງບໍລິຫານ ຢູ່​ສະຖານ​ການ​ສຶກສາ​ຊັ້ນ​ສູງ ມີມາດຕະຖານຕົ້ນຕໍ ດັ່ງນີ້:

1. ມີທັດສະນະການເມືອງຖືືກຕ້ອງ, ມີຄຸນສົມບັດສິນທໍາປະຕິວັດ ແລະ ຮັບໃຊ້ປະຊາຊົນ;
2. ມີ​ຄວາມ​ຮູ້, ຄວາມ​ສາມາດ, ມີວິຊາສະເພາະໃດໜຶ່ງ ທີ່ແນ່ນອນສົມຄູ່ກັບຕຳແໜ່ງງານ;
3. ຮູ້ພາສາຕ່າງປະເທດໃດໜຶ່ງ ທີ່ຈຳເປັນໃນລະດັບດີ;
4. ມີ​ສຸຂະພາບ​ດີ.

ຜູ້​ດຳລົງ​ຕຳ​ແໜ່​ງ​ຜູ້ອຳນວຍການ ​ ວິທະຍາ​ໄລ, ສະ​ຖາ​ບັນ ແລະ ວິທະຍາຄານ ​ ນອກຈາກ​ມີມາດຕະຖານ​ຂອງ​ພະນັກງານ​ນຳພາຄຸ້ມ​ຄອງ​ແລ້ວ ຍັງຕ້ອງ​ມີ​ວຸດ​ທິການ​ສຶກສາລະ​ດັບ​ປະລິນຍາ​ໂທ ຫຼື ທຽບ​ເທົ່າ ຂຶ້ນ​ໄປ​ ແລະ ມີ​ປະສົບ​ການ​ໃນ​ການ​ບໍລິຫານ​ຄຸ້ມ​ຄອງ ຫ້າປີ ຂຶ້ນ​ໄປ.

ຜູ້​ດຳລົງ​ຕຳ​ແໜ່​ງ​ອະທິການ​ບໍດີ​ມະຫາວິທະຍາ​ໄລ ນອກຈາກ​ມີມາດຕະຖານ​ຂອງ​ພະນັກງານ​ນຳພາຄຸ້ມ​ຄອງ​ແລ້ວ ຍັງຕ້ອງ​ມີ​ວຸດ​ທິການ​ສຶກສາລະ​ດັບ​ປະລິນຍາ​ເອກ ຫຼື ທຽບ​ເທົ່າ ​ແລະ ມີ​ປະສົບ​ການ​ໃນ​ການ​ບໍລິຫານຄຸ້ມ​ຄອງ ຫ້າປີ​ ຂຶ້ນ​ໄປ.

**ມາດຕາ 69 ຄູ​ຢູ່​ສະຖານ​ການ​ສຶກສາ​ຊັ້ນ​ສູງ**

ຄູຢູ່​ສະຖານ​ການ​ສຶກສາ​ຊັ້ນ​ສູງ ​ແມ່ນ ຜູ້ປະຕິບັດໜ້າທີ່ສິດສອນ, ຖ່າຍທອດຄວາມຮູ້, ສຶກສາ​ອົບຮົມ, ຄົ້ນ ຄວ້າ​ວິທະຍາສາດ ​ແລະ ​ເຕັກ​ໂນ​ໂລ​ຊີ, ​ໃຫ້ການບໍລິການວິຊາການແກ່ສັງຄົມ ແລະ ຊຸມຊົນ ຕາມສາຂາວິຊາ, ຊຸກຍູ້, ສົ່ງ​ເສີມ ແລະ ຊ່ວຍ​ເຫຼືອ​ນັກ​ສຶກສາ ດ້ວຍວິທີການສິດສອນຮູບແບບຕ່າງໆ ຢູ່​ຕາມສະຖານ​ການ​ສຶກສາ​ຊັ້ນ​ສູງ.

ມາດຕະຖານ, ເງື່ອນໄຂ ​ແລະ ຈັນ​ຍາ​ບັນຂອງ​ຄູ ​ໄດ້​ກຳນົດ​ໄວ້​​ໃນລະບຽບ​ການ​ສະ​ເພາະ.

**ມາດຕາ 70 ປະ​ເພດ​ຄູ​ຢູ່​ສະຖານ​ການ​ສຶກສາ​ຊັ້ນ​ສູງ**

ຄູ​ຢູ່​ສະຖານ​ການ​ສຶກສາ​ຊັ້ນ​ສູງ ມີ​ ສອງປະ​ເພດ​ ຄື ຄູປະຈຳ ​ແລະ ຄູ​ບໍ່​ປະຈຳ.

ຄູປະຈຳ~~​​~~ ແມ່ນ ຄູທີ່​ປະຕິບັດ​ໜ້າ​ທີ່​ສິດສອນ​ປະຈຳ ຢູ່​ສະຖານ​ການ​ສຶກສາ​ຊັ້ນສູງ​​ ທີ່​​ສິດ​ສອນວິຊາໃດໜຶ່ງ ຕາມ​ທີ່​ໄດ້​ກຳນົດ​ໄວ້​ໃນ​ຫຼັກສູດ ພ້ອມທັງຮັບຜິດຊອບການຝຶກອົບຮົມ, ເປັນທີ່ປຶກສາໃຫ້ແກ່ນັກສຶກສາ, ນັກ​ຄົ້ນ​ຄວ້າ,ຄົ້ນຄວ້າ​ວິທະຍາສາດ ​​ແລະ ປະຕິບັດ​ໜ້າ​ທີ່​ອື່ນ ຕາມການ​ມອບໝາຍຂອງສະຖານການສຶກສາຊັ້ນສູງ.

ຄູບໍ່​ປະຈຳ​​ ແມ່ນ​ ບຸກຄົນ​ທີ່​​ບໍ່ໄດ້ສັງກັດຢູ່ສະຖານການສຶກສາຊັ້ນສູງ ​ແຕ່ຖືກ​ເຊີນ​ຈາກ​ພາຍ​ນອກມາ​ສິດສອນ, ຖ່າຍ​ທອດ​ຄວາມ​ຮູ້​ໃຫ້​ນັກ​ສຶກສາ ແລະ ນັກ​ຄົ້ນ​ຄວ້າເປັນບາງຄັ້ງ ຫຼື ບາງໄລຍະ ດ້ວຍ​ວິທີ​ການ​ສິດສອນ​ໃນ​ຮູບ​ແບບ​ ຕາມ​ທີ່​ໄດ້​ກຳນົດ​ໄວ້​ໃນ​ຫຼັກສູດ.

**ມາດຕາ 71 ນາມມະຍົດ ແລະ ຕໍາແໜ່ງວິຊາການ ຂອງຄູຢູ່​ສະຖານ​ການ​ສຶກສາ​ຊັ້ນ​ສູ​ງ**

​ ຄູ​ຢູ່​ສະຖານ​ການ​ສຶກສາ​ຊັ້ນ​ສູງ ມີ ນາມມະຍົດ ​ແລະ ຕຳ​ແໜ່​ງວິຊາ​ການ ດັ່ງ​ນີ້:

1. ນາມມະຍົດ ມີ ຄູ​ແຫ່ງ​ຊາດ ​ແລະ ຄູ​ປະຊາຊົນ;
2. ຕຳ​ແໜ່​ງວິ​ຊາ​ການ ມີ ສາດສະດາຈານ, ຮອງ​ສາດສະດາຈານ, ອາຈານ ​ແລະ ຜູ້​ຊ່ວຍ​ອາຈານ.

​ ໃນ​ກໍລະນີ​ຈຳ​ເປັນນາມມະຍົດ ​ແລະ ຕຳ​ແໜ່​ງວິຊາ​ການ​ຄູ ອາດ​ຈະ​ມີ​ການ​ເພີ່ມ​ເຕີມ ຫຼື ການ​ປ່ຽນ​ແປງ ຕາມ​ການ​ຕົກລົງ​ຂອງ​ລັດຖະບານ.

​ສຳລັບ​ເງື່ອນ​ໄຂ, ມາດຕະຖານ, ການ​ຮັບຮອງ ​ແລະ ການ​ແຕ່ງຕັ້ງນາມມະຍົດ ​ແລະ ຕຳ​ແໜ່​ງວິຊາ​ການ ຂອງ​ຄູຢູ່​ສະຖານ​ການ​ສຶກສາ​ຊັ້ນ​ສູງນັ້ນ ​ໄດ້ກຳນົດ​ໄວ້​ໃນ​ລະບຽບ​ການ​ສະ​ເພາະ.

**ມາດຕາ 72 ສິດ, ໜ້າທີ່ ແລະ ພັນທະຂອງຄູຢູ່​ສະຖານ​ການ​ສຶກສາ​ຊັ້ນ​ສູງ**

ຄູ​ຢູ່​ສະຖານ​ການ​ສຶກສາ​ຊັ້ນ​ສູງ ມີ ​ສິດ ​ແລະ ໜ້າ​ທີ່ ດັ່ງ​ນີ້:

1. ຄົ້ນຄວ້າ, ສ້າງ ​ແລະ ພັດທະນາ​ບົດ​ສອນ​ຂອງ​ຕົນ ​ໃຫ້​ສອດຄ່ອງ​ກັບ​ຫຼັກສູດ ​ແລະ ສະພາບ​ການປ່ຽນ​ແປງ​ດ້ານ​ຕ່າງໆ ​ໃນ​ແຕ່ລະ​ໄລຍະ;
2. ສິດສອນ​ຕາມ​​ຫຼັກສູດ​ທີ່​ກຳນົດ​ໄວ້;
3. ຕິດຕາມ, ກວດກາ, ວັດ ​ແລະ ປະ​ເມີນ​ຜົນ ກ່ຽວ​ກັບການ​ຮຽນ-​ການ​ສອນ ຢ່າງ​ເປັນ​ປະຈຳ ຕາມ​ລະ ບຽບ​ການ;
4. ດຳ​ເນີນ​ການຄົ້ນຄວ້າ​ວິທະຍາສາດ​ ທີ່​ກ່ຽວຂ້ອງ​ກັບ​ວິຊາ​ສະ​ເພາະ​ຂອງ​ຕົນ ​ແລະ ​​ໃຫ້ການບໍລິການ​ວິຊາ​ການ​​ແກ່​ສັງຄົມ;
5. ໄດ້​ຮັບ​ການ​ບຳລຸງ ​ແລະ ຍົກ​ລະດັບ​ດ້ານ​ຕ່າງໆ ທີ່​ກ່ຽວຂ້ອງ​ກັບ​ໜ້າ​ທີ່ ​ແລະ ວິຊາ​ສະ​ເພາະ​ທີ່​ຕົນ​ສອນ ແລະ ຮັບຜິດຊອບ;
6. ສະ​ເໜີ​ຄຳ​ຄິດ​ເຫັນ ​ແລະ ລາຍ​ງານ​ຜົນການ​ເຄື່ອນ​ໄຫວ​ຂອງ​ຕົນ ​ໃຫ້​ຜູ້​ບໍລິຫານທີ່​ຕົນ​ຂຶ້ນ​ກັບ;
7. ປົກ​ປ້ອງ​ສິດ, ຜົນປະ​ໂຫຍ​ດ ​ແລະ ກຽດ​ສັກ​ສີ​ຂອງ​ຕົນ;
8. ໄດ້​ຮັບ​ຂໍ້​ມູນ​ ຂ່າວສານ ​ແລະ ນະ​ໂຍບາຍຕ່າງໆ ກ່ຽວ​ກັບ​ວຽກ​ງານ​ການ​ສຶກສາ​ຊັ້ນ​ສູງ;
9. ນຳ​ໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​​ກົດໝາຍ.

ຄູຢູ່​ສະຖານ​ການ​ສຶກສາ​ຊັ້ນ​ສູງ ມີ​ພັນທະ ດັ່ງ​ນີ້:

1. ປະຕິບັດຕາມລະບຽບ​ວິ​ໄນ​ຂອງສະຖານການ​ສຶກສາ​ຊັ້ນ​ສູງ;
2. ​ເຄົາລົບ ​ແລະ ປົກ​ປ້ອງ​ສິດ ຜົນປະ​ໂຫຍ​ດອັນ​ຊອບ​ທຳ​ຂອງ​ນັກ​ສຶກສາ;
3. ປົກ​ປັກ​ຮັກສາ​ວັດຖູປະກອນ, ສິ່ງ​ອຳນວຍ​ຄວາມ​ສະດວກ ​ແລະ ສະພາບ​ແວດ​ລ້ອມ ພາຍ​ໃນ​ສະ ຖານ​ການ​ສຶກສາ​ຊັ້ນ​ສູງ;
4. ປະຕິບັດ​ຕາມ​ການ​ສັບ​ຊ້ອນ ​ແລະ ມອບ​ໝາຍ ຂອງ​ການຈັດ​ຕັ້ງ;
5. ປະຕິບັດ​ພັນທະ​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 73 ການພັດທະນາຄູຢູ່​ສະຖານ​ການ​ສຶກສາ​ຊັ້ນ​ສູງ**

ສະ​ຖາ​ນ​ການ​ສຶກສາ​ຊັ້ນ​ສູງ ຕ້ອງມີ​ການ~~​~~ພັດ​ທະນາ​ຄູຂອງ​ຕົນ​​ ເພື່ອ​ຍົກ​ລະດັບຄວາມຮູ້, ຄວາມສາມາດ​ດ້ານ​ວິຊາ​ການ, ວິຊາ​ຄູ, ຂໍ້ມູນ ຂ່າວສານ, ພາສາ​ຕ່າງປະ​ເທດ, ທິດ​ສະ​ດີກາ​ນ​ເມືອງ ແລະ ອື່ນໆ ໃຫ້​ສູງ​ຂຶ້ນຢ່າງຕໍ່ເນື່ອງ,ສາມາ​ດ​ປະຕິ​ບັດ​ໜ້າ​ທີ່​ໃນການສອນ, ການຄົ້ນຄວ້າວິທະຍາສາດ, ການບໍລິການວິຊາການ, ການເຊື່ອມ​ໂຍງ​ກັບ​ພາກ​ພື້ນ ​ແລະ ສາກົນ ຢ່າງມີປະສິດທິພາບ.

**ມາດຕາ 74 ນະໂຍບາຍຕໍ່ຄູຢູ່​ສະຖານ​ການ​ສຶກສາ​ຊັ້ນ​ສູງ**

ລັດ ​ເອົາ​ໃຈ​ໃສ່​​ຍົກ​ລະດັບ​ຊີວິດ​ການ​ເປັນ​ຢູ່, ຖານະ​ທາງ​ສັງຄົມ ​ແລະ ຍົກ​ລະດັບ​ວິຊາ​ສະ​ເພາະ, ຄວາມ​ຮູ້, ຄວາມ​ສາມາດຂອງ​ຄູ​ຢູ່​ສະຖານ​ການ​ສຶກສາ​ຊັ້ນ​ສູງ.

ບຸກຄົນ, ນິຕິບຸກຄົນ, ການຈັດ​ຕັ້ງ​ ແລະ ສັງຄົມ ທັງ​ພາຍ​ໃນ ​ແລະ ຕ່າງປະ​ເທດ ມີ​ສ່ວນ​ຮ່ວມ​ໃນ​ການ​ຊ່ວຍ​ເຫຼືອ ​ແລະ ອຳນວຍ​ຄວາມ​ສະດວກ ​ໃນ​ການ​ປະຕິບັດ​ໜ້າ​ທີ່ຂອງ​ຄູຢູ່​ສະຖານ​ການ​ສຶກສາ​ຊັ້ນ​ສູງ.

**ມາດຕາ 75 ການຄຸ້ມຄອງ ບຸກຄະລາກອນ ​ແລະ ຄູ ຢູ່ສະຖານການສຶກສາຊັ້ນສູງ**

ຂະແໜງການສຶກສາທິການ ແລະ ກິລາ ແລະ ຂະແໜງການທີ່ກ່ຽວຂ້ອງ ຄຸ້ມຄອງບຸກຄະລາ​ກອນ ​ແລະ ຄູ ຢູ່​ສະຖານການ​ສຶກສາຊັ້ນ​ສູງ​ ພາກລັດ ​ແລະ ​ເອກະ​ຊົນ ດ້ວຍການຕິດຕາມ ກວດກາ ການປະຕິບັດໜ້າທີ່ວຽກງານການສຶກສາຊັ້ນສູງ ໃຫ້ຖືກຕ້ອງຕາມກົດໝາຍ.

ຂະແໜງການສຶກສາທິການ ແລະ ກິລາ ແລະ ຂະແໜງການອື່ນທີ່ກ່ຽວຂ້ອງ ເປັນຜູ້ຄົ້ນຄວ້າ ບັນຈຸ, ສັບຊ້ອນ ບຸກຄະລາກອນ ​ແລະ ຄູ ຢູ່ສະຖານການສຶກສາຊັ້ນສູງພາກລັດ ຕາມຕົວເລກລັດຖະກອນ ທີ່ລັດຖະບານອະນຸ ຍາດໃນແຕ່ລະປີ ຊຶ່ງຄັດເລືອກດ້ວຍການ ສອບເສັງ, ສໍາພາດ ຕາມ​​ເງື່ອນໄຂ, ມາດຕະຖານ ດ້ານວິຊາ​ສະ​ເພາະ, ລະ ດັບຄວາມຮູ້, ຄວາມສາມາດ, ຄຸນສົມບັດ ແລະ ຄວາມຕ້ອງການຕໍາ​ແໜ່ງງານຂອງແຕ່ລະສະ​ຖາ​ນການສຶກສາຊັ້ນ​ສູງ ດ້ວຍ​ຄວາມ​ໂປ່​ງ​ໃສ, ຍຸຕິ​ທຳ ​ແລະ ຖືກຕ້ອງ​ຕາມ​ກົດໝາຍ.

**ໝວດ​ທີ 2**

**ນັກ​ສຶກສາຢູ່​ສະຖານ​ການ​ສຶກສາ​ຊັ້ນ​ສູງ**

**ມາດຕາ 76 ນັກ​ສຶກສາຢູ່​ສະຖານ​ການ​ສຶກສາ​ຊັ້ນ​ສູງ**

ນັກສຶກສາ ແມ່ນ ຜູ້ທີ່ກໍາລັງສຶກສາ ຫຼື ຄົ້ນຄວ້າ ຢູ່ສະຖານການສຶກສາຊັ້ນສູງ ຕາມ​ຫຼັກສູດ​ການ​ສຶກສາຊັ້ນ​ສູງ ຂອງ ສ​ປ​ປ ​ລາວ.

**ມາດຕາ 77 ສິດ​ ແລະ ພັນທະຂອງນັກ​ສຶກສາຢູ່​ສະຖານ​ການ​ສຶກສາ​ຊັ້ນ​ສູງ**

ນັກ​ສຶກສາ​ຢູ່​ສະຖານ​ການ​ສຶກສາ​ຊັ້ນ​ສູງ ມີ​ສິດ​ ດັ່ງ​ນີ້:

1. ນຳ​ໃຊ້​ສະຖານ​ທີ່, ຫ້ອງ​ທົດ​ລອງ ​ແລະ ວັດຖູປະກອນ​ ການ​ສຶກສາ, ສື່​ການ​ຮຽນ-​ການ​ສອນ ​ແລະ ແຫຼ່ງຄວາມ​ຮູ້​ອື່ນ ​ໃນ​ສະຖານ​ການ​ສຶກສາ​ຊັ້ນ​ສູງ ຕາມ​ລະບຽບ​ການ;
2. ໄດ້​ຮັບ​ການ​ປະ​ເມີນ​ຜົນ​ຢ່າງ​ຍຸຕິ​ທຳ ກ່ຽວ​ກັບ ຄຸນສົມບັດ, ຜົນ​ການ​ຮຽນ, ການ​ສອບ​ເສັງ ​ແລະ ການ​ປ້ອງ​ກັນ​ບົດ;
3. ໄດ້​ຮັບ​ປະກາສະນີຍະບັດ ຫຼື ໃບ​ຢັ້ງຢືນ​ການ​ສຶກສາ ​ເມື່ອ​ສຳ​ເລັດການ​ສຶກສາ​ ຕາມ​ໂຄງການ​ຫຼັກສູດ;
4. ສະ​ເໜີ​ຄຳ​ຄິດ​ເຫັນ​ຂອງ​ຕົນ​ຕໍ່ ​ຄູ​ ແລະ ການຈັດ​ຕັ້ງ​ທີ່​ກ່ຽວຂ້ອງ;
5. ນຳ​ໃຊ້​ສິດ​ອື່ນ ຕາມ​ທີ່​ໄດ້ກຳນົດ​ໄວ້​ໃນ​​ກົດໝາຍ.

ນັກ​ສຶກສາ​ຢູ່​ສະຖານ​ການ​ສຶກສາ​ຊັ້ນ​ສູງ ມີ​ພັນທະ​ ດັ່ງ​ນີ້:

1. ພັດທະນາ​ຕົນ​ເອງ​ໃຫ້​ມີ​ ຄວາມ​ຮູ້, ຄວາມ​ສາມາດ, ຄຸນສົມບັດ ສອດຄ່ອງ​ກັບ ສາມ​ລັກສະນະ ​ແລະ ຫ້າ​ຫຼັກ​ມູນການ​ສຶກສາ​ ​ເພື່ອ​ໃຫ້​ເປັນ​ພົນລະ​ເມືອງ​ດີ​ຂອງ​ຊາດ;
2. ເຂົ້າ​ຮ່ວມ​ກິດຈະກຳ ການ​ຮຽນ-​ການ​ສອນ, ການ​ຝຶກ​ອົບຮົມ​ຕ່າງໆ ລວມທັງ​ກິດຈະກຳ​ສາທາລະນະປະ​ໂຫຍ​ດ ຕາມ​ແຜນການ​ຂອງ​ສະຖານ​ການ​ສຶກສາ​ຊັ້ນ​ສູງ;
3. ເຄົາລົບ, ປະຕິບັດ​ຕາມ​ລະບຽບພາຍ​ໃນຂອງ​ສະຖານ​ການ​ສຶກສາ​ຊັ້ນ​ສູງ, ຄຳ​ສັ່ງສອນ​ຂອງ​ຄູ, ຜູ້​ບໍລິ ຫານ ​ແລະ ຜູ້​ປົກຄອງ;
4. ປົກ​ປັກ​ຮັກສາ, ບົວລະບັດ​ອາຄານ, ສະຖານ​ທີ່ ​ແລະ ນຳ​ໃຊ້​ວັດຖູປະກອນ, ສື່​ການ​ຮຽນ-​ການ​ສອນ ແລະ ສິ່ງ​ຂອງ​ສ່ວນ​ລວມ ບໍ່​ໃຫ້​ເປ່​ເພ​ເສຍ​ຫາຍ;
5. ຮ່ວມ​ມື ​ແລະ ຊ່ວຍ​ເຫຼືອ​ຊຶ່ງ​ກັນ ​ແລະ ກັນ ​ໃນ​ການ​ຮຽນ, ການ​ສຶກສາ​ຄົ້ນຄວ້າ ​ແລະ ການ​ຝຶກ​ອົບຮົມ;
6. ຮ່ວມ​ກັນ​ຕ້ານ​ສິ່ງ​ຫຍໍ້​ທໍ້​ຕ່າງໆ ​ໃນ​ສະຖານ​ການ​ສຶກສາ​ຊັ້ນ​ສູງ ​ແລະ ​ໃນ​ສັງຄົມ;
7. ປະຕິບັດ​ພັນທະ​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​​ກົດໝາຍ.

**ມາດຕາ 78 ນະໂຍບາຍຕໍ່ນັກ​ສຶກສາຢູ່​ສະຖານ​ກາ​ນສຶກສາ​ຊັ້ນ​ສູງ**

ນັກສຶກສາທີ່ກໍາລັງສຶກສາຢູ່ສະຖານການສຶກສາຊັ້ນສູງ ໄດ້ຮັບນະໂຍບາຍດ້ານຕ່າງໆ ​ເປັນ​ຕົ້ນ ທຶນ​ການ​ ສຶກສາ, ທຶນ​ແລກປ່ຽນ ​ແລະ ການ​ຍ້ອງຍໍ ຕາມລະບຽບການ.

ນັກ​ສຶກສາ​ທີ່​ໄດ້​ຮັບ​ທຶນ​ການສຶກສາຂອງລັດຖະບານ ເພື່ອໄປ​ຮຽນ​ຢູ່​ຕ່າງປະ​ເທດ ຕ້ອງ​ໄປ​ຕາມ​ສາຂາ​ວິຊາ ທີ່​ເປັນ​ບຸລິ​ມະ​ສິດ ຂອງ​ລັດຖະບານ.

ນັກ​ສຶກສາ​ທີ່​ໄປ​ສຶກສາ​ຕໍ່ຢູ່​ຕ່າງປະ​ເທດ​ ທີ່ບໍ່​ສຳ​ເລັດ​ຕາມ​ຫຼັກສູດ ສາມາດ​​ເຂົ້າ​ສຶກສາ​ຕໍ່​ຢູ່​​ສະຖານ​ການ​ສຶກສາ​ຊັ້ນ​ສູງ​ຂອງ​ລາວ ຕາມ​ເງື່ອນ​ໄຂ​​ ​ແລະ ມາດຕະຖານ ຂອງການ​ທຽບ​ໂອນ​​ໜ່ວຍ​ກິດ.

ສຳລັບນັກ​ສຶກສາ​ແລກປ່ຽນ ຈະ​ໄດ້​ຮັບ​ນະ​ໂຍບາຍ ​ຕາມ​ທີ່​ໄດ້​ກຳນົດ​ໄວ້​ໃນ​ບົດ​ບັນທຶກ​ຄວາມ​ເຂົ້າ​ໃຈ ລະຫວ່າງ​ລັດຖະບານ ຫຼື ສະຖານ​ການ​ສຶກສາ​ຊັ້ນ​ສູງ ຂອງ​ສອງ​ປະ​ເທດ.

**ມາດຕາ 79 ການຄຸ້ມຄອງນັກ​ສຶກສາຢູ່​ສະຖານ​ກາ​ນສຶກສາ​ຊັ້ນ​ສູງ**

ສະຖານການສຶກສາຊັ້ນສູງ ຕ້ອງມີການຄຸ້ມຄອງນັກສຶກສາ ຢ່າງເປັນລະບົບຄົບຊຸດ ເພື່ອປະຕິບັດໜ້າທີ່ເບິ່ງແຍງ, ດູແລ ນັກສຶກສາ ຕາມກົດລະບຽບຂອງສະຖານການສຶກສາ ແລະ ກົດໝາຍ ກ່ຽວກັບການເຄື່ອນໄຫວ ໃນຊີວິດປະຈຳວັນ, ການເຄື່ອນໄຫວຢູ່ໃນຫ້ອງຮຽນ, ຢູ່ຫໍພັກ, ການເຄື່ອນໄຫວນອກຫຼັກສູດ, ການຈັດກິດຈະກຳທາງດ້ານກິລາກາຍຍະກຳ, ວັດທະນະທຳ, ສັງຄົມ, ການເມືອງ ແລະ ການເຄື່ອນໄຫວຂອງອົງການຈັດຕັ້ງມະຫາຊົນ ຢູ່ສະຖານການສຶກສາຊັ້ນສູງນັ້ນ.

**ພາກທີ IX**

**ການລົງທຶນໃສ່ການສຶກສາຊັ້ນສູງ**

**ໝວດ​ທີ 1**

**ການ​ລົງທຶນ​ຂອງ​ລັດ**

**ມາດຕາ 80 ການ​ລົງທຶນຂອງ​ລັດ**

ລັດ ​ລົງທຶນ​ພັດທະນາ​ການ​ສຶກສາ​ຊັ້ນ​ສູງ ຢ່າງ​ມີ​ແຜນການ, ມີຈຸດ​ສຸມບຸລິມະສິດ​ ແລະ ສອດຄ່ອງກັບ​ຄວາມ​ຕ້ອງການຂອງການພັດທະນາ​ເສດຖະກິດ-ສັງຄົມແຫ່ງຊາດ ໃນແຕ່ລະໄລຍະ ດ້ວຍການ​ກໍ່ສ້າງ​ໂຄງ​ລ່າງພື້ນ ຖານ ເປັນຕົ້ນ ອາຄານ, ສະຖານ​ທີ່, ວັດຖູປະກອນ, ເຕັກນິກ, ພາຫະນະ, ສື່​ການ​ຮຽນ-ການ​ສອນ, ສິ່ງ​ອຳນວຍ​ຄວາມ​ສະດວກຕ່າງໆ ແລະ ການສ້າງ​, ບໍາລຸງ, ພັດທະນາຄູ ແລະ ບຸກຄະລາ​ກອນຂອງສະຖານການສຶກສາຊັ້ນສູງ ຕາມ​ປະ​ເພດ ແລະ ຮູບ​ແບບ ທີ່ເຫັນວ່າມີຄວາມຈຳເປັນ.

**ມາດຕາ 81 ແຫຼ່ງທຶນຂອງ​ສະຖານ​ການ​ສຶກສາ​ຊັ້ນ​ສູງ​ຂອງ​ລັດ**

ສະ​ຖາ​ນ​ການ​ສຶກສາ​ຊັ້ນ​ສູງ​ຂອງ​ລັດ ມີແຫຼ່ງທຶນ ດັ່ງນີ້:

1. ງົບປະມານ​​ແຫ່ງລັດ ຕາມແຜນແບ່ງປັນງົບປະມານໃນແຕ່ລະປີ;
2. ທຶນຊ່ວຍເຫຼືອລ້າ​, ທຶນກູ້ຢືມ ພາຍໃນ​ ແລະ ຕ່າງປະເທດ;
3. ການ​ບໍລິຈາກ​ຂອງ ບຸກຄົນ, ນິຕິບຸກຄົນ, ​ລວມໝູ່ ຫຼື ການຈັດຕັ້ງ ທັງພາຍໃນ ​ແລະ ຕ່າງປະເທດ;
4. ​​ລາຍ​ຮັບອື່ນ​ ຕາມທີ່​​ໄດ້​ກໍານົດໄວ້ໃນ​ກົດໝາຍ ແລະ ລະບຽບການ.

**ໝວດ​ທີ 2**

**ການ​ລົງທຶນ​ຂອງ​​ເອກະ​ຊົນ**

**ມາດ​ຕາ 82 ການ​ລົງທຶນ​ຂອງ​ເອກະ​ຊົນ**

ບຸກຄົນ, ນິຕິບຸກຄົນ ​ແລະ ພາກທຸລະກິດ​ເອກະ​ຊົນ ທັງ​ພາຍ​ໃນ ​ແລະ ຕ່າງປະ​ເທດ ທີ່​ມີ​ຈຸດປະສົງ​ລົງທຶນ​​ໃສ່​ການ​ສຶກສາ​ຊັ້ນ​ສູງ​ ຕ້ອງປະຕິບັດ​ຕາມ​ກົດໝາຍວ່າ​ດ້ວຍ​ການສົ່ງເສີມການ​ລົງທຶນ ​ແລະ ກົດໝາຍອື່ນທີ່ກ່ຽວຂ້ອງ ລວມທັງນະ​ໂຍບາຍ​ສົ່ງ​ເສີມ​ການ​ສຶກສາຂອງ​ລັດຖະບານ ໃນ​ແຕ່ລະ​ໄລຍະ.

**ມາດຕາ 83 ແຫຼ່ງທຶນຂອງ​ສະຖານ​ການ​ສຶກສາ​ຊັ້ນ​ສູງ​ຂອງ​ເອກະ​ຊົນ**

ສະ​ຖາ​ນ​ການ​ສຶກສາ​ຊັ້ນ​ສູງ​ຂອງເອກະ​ຊົນ ມີ​ແຫຼ່ງທຶນ ດັ່ງນີ້:

1. ຊັບສິນ, ທຶນຮອນ ຫຼື ທຶນກູ້ຢືມ ຂອງ​ຜູ້ປະກອບ​ການ;
2. ຄ່າຮຽນ, ຄ່າລົງທະບຽນ, ຄ່າ​ທຳນຽມ, ຄ່າ​ບໍລິການ ຕາມ​ລະບຽບ​ການ;
3. ລາຍ​ຮັບ​ວິຊາ​ການ ​​ເປັນ​ຕົ້ນ ການຄົ້ນຄວ້າວິທະຍາ​ສາດ, ການ​ໃຫ້​ຄຳ​ປຶກສາ, ການ​ຈັດການ​ຝຶກ​ອົບຮົມ, ການທົດລອງ, ທົດສອບ, ການຜະລິດ, ການພັດທະນາ ແລະ ການນຳໃຊ້ເຕັກໂນໂລຊີ, ການ​ນຳ​ໃຊ້ອຸປະກອນ ​ແລະເຄື່ອງ​ທົດ​ລອງ, ຄ່າ​ເຊົ່າ​ສະຖານ​ທີ່;
4. ລາຍ​ຮັບອື່ນ​ ທີ່​​ໄດ້​ມາ​ຢ່າງຖືກຕ້ອງ​ ຕາມ​ກົດໝາຍ.

**ໝວດ​ທີ 3**

**ການ​ລົງທຶນ​ຮ່ວມ**

**ມາດຕາ 84 ການ​ລົງທຶນ​ຮ່ວມ**

ການ​ລົງທຶນ​ຮ່ວມ ລະຫວ່າງ ​ພາກ​ລັດ ​ແລະ ​ພາກເອກະ​ຊົນ ​ໃສ່​ການ​ສຶກສາ​ຊັ້ນ​ສູງ ​ເປັນ​ຕົ້ນ ການ​ພັດທະນາໂຄງ​ລ່າງພື້ນຖານ​, ການ​ປະກອບວັດຖູປະກອນ, ​ເຕັກນິກ ແລະ ເຕັກໂນໂລຊີ, ການ​ພັດທະນາ​ບຸກຄະລາ​ກອນ, ການ​ບໍລິການ​ວິຊາ​ການ ​ແລະ ການ​ຄົ້ນຄວ້າ​ວິທະຍາສາດ ​ຕ້ອງປະຕິບັດ​ຕາມ​ກົດໝາຍວ່າ​ດ້ວຍ​ການສົ່ງເສີມການ​ລົງທຶນ ແລະ ກົດໝາຍອື່ນທີ່ກ່ຽວຂ້ອງ ລວມທັງນະ​ໂຍບາຍ​ສົ່ງ​ເສີມ​ການ​ສຶກສາຂອງ​ລັດຖະບານ ໃນ​ແຕ່ລະ​ໄລຍະ.

**ມາດຕາ 85 ແຫຼ່ງ​ທຶນຂອງ​ສະຖານ​ການ​ສຶກສາ​ຊັ້ນ​ສູງ​ທີ່​ມີ​ການ​ລົງທຶນ​ຮ່ວມ**

ສະ​ຖາ​ນ​ການ​ສຶກສາ​ຊັ້ນ​ສູງ​ທີ່​ມີ​ການ​ລົງ​ທຶນ​ຮ່ວມ ມີ​ແຫຼ່ງທຶນ ດັ່ງນີ້:

1. ງົບປະມານ​​ແຫ່ງ​ລັດ ຕາມແຜນແບ່ງປັນງົບປະມານໃນແຕ່ລະປີ;
2. ທຶນຊ່ວຍເຫຼືອລ້າ​;
3. ຊັບສິນ, ທຶນຮອນ ​ແລະ ທຶນກູ້ຢືມ ຂອງ​ຜູ້ຮ່ວ​ມ​ທຶນ;
4. ຄ່າ​ທຳນຽມ ແລະ ຄ່າ​ບໍລິການ ຕາມທີ່ໄດ້ກໍານົດໄວ້ໃນ​ລະບຽບ​ການ;
5. ລາຍ​ຮັບ​ວິຊາ​ການ ​​ເປັນ​ຕົ້ນ ການຄົ້ນຄວ້າວິທະຍາ​ສາດ, ການ​ໃຫ້​ຄຳ​ປຶກສາ, ການ​ຈັດການ​ຝຶກ​ອົບ ຮົມ, ການທົດລອງ, ທົດສອບ, ການຜະລິດ, ການພັດທະນາ ແລະ ການນຳໃຊ້ເຕັກໂນໂລຊີ, ການ​ນຳ​ໃຊ້ອຸປະກອນ ແລະ ເຄື່ອງ​ທົດ​ລອງ, ຄ່າ​ເຊົ່າ​ສະຖານ​ທີ່;
6. ລາຍ​ຮັບອື່ນ​ ຕາມທີ່ໄດ້ກໍານົດໄວ້ໃນ​ກົດໝາຍ ແລະ ລະບຽບການ.

**ພາກ​ທີ X**

**ຂໍ້ຫ້າມ**

**ມາດຕາ 86 ຂໍ້​ຫ້າມ​ທົ່ວ​ໄປ**

ຫ້າມ​ ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ມີ​ພຶດຕິ​ກຳ ດັ່ງ​ນີ້:

1. ທຸດຈະລິດ ​ໃນ​ການຈັດ​ຕັ້ງ​ການ​ຮຽນ-​ການ​ສອນ, ການ​ສອບ​ເສັງ ​ແລະ ການ​ປ້ອງ​ກັນ​ ບົດລາຍ​ງານ​ໂຄງການຈົບ​ຊັ້ນ ຫຼື ວິທະຍາ​ນິພົນ;
2. ປອມ​ແປງ​ເອກະສານ, ບິດ​ເບືອນຂໍ້​ມູນ ກ່ຽວ​ກັບ​ປະກາສະນີຍະບັດ ​ແລະ ອອກປະກາສະນີຍະບັດ​ການ​ສຶກສາ​ຊັ້ນ​ສູງ ທີ່​ບໍ່​ຖືກຕ້ອງ​ຕາມ​ກົດໝາຍ;
3. ເຄື່ອນ​ໄຫວ​ທີ່​ເປັນ​ການ​ແຕະຕ້ອງ​​ກຽດສັກ​ສີ ​ແລະ ບົດບາດ​ຂອງຄູ, ບຸກຄະລາ​ກອນ ​ຢູ່ສະຖານ​ການ​ສຶກສາ​ຊັ້ນ​ສູງ;
4. ໂຄສະນາ​ຊວນ​ເຊື່ອ ກ່ຽວ​ກັບວຽກ​ງານ​ການ​ສຶກສາ​ຊັ້ນ​ສູງທີ່​ເກີນ​ຄວາມ​ເປັນ​ຈິງ;
5. ພົວພັນ​, ບໍລິການ, ຊື້ ​ຂາຍ, ​ເສບ ​ສິ່ງ​ເສບ​ຕິດ, ສິ່ງ​ມຶນ​ເມົາ, ສິ່ງ​ລາມົກ, ອະນາ​ຈານ, ຫຼິ້ນ​ການ​ພະນັນທຸກ​ປະ​ເພດ, ບໍລິການບັນ​ເທີ​ງ ​ແລະ ສົ່ງ​ສຽງ​ດັງ ທັງ​ຢູ່ພາຍ​ໃນ ແລະ ບ່ອນ​ໃກ້​ຄຽງສະຖານ​ການ​ສຶກສາ​ຊັ້ນ​ສູງ;
6. ພົວພັນ​ຊູ້​ສາວທີ່​ຂັດ​ກັບ​ກົດໝາຍ, ກົດລະບຽບຂອງ​ສະຖານ​ການ​ສຶກສາຊັ້ນສູງ ​ແລະ ຮີດຄອງ​ປະ​ເພນີ​ອັນ​ດີງາມຂອງ​ຊາດ;
7. ຊຸກຍູ້​, ສົ່ງ​ເສີມ ​ໃຫ້​ນັກ​ສຶກສາລະ​ເມີດ​ກົດໝາຍ ແລະ ກົດລະບຽບ​ຂອງ​ສະຖານ​ການ​ສຶກສາຊັ້ນ​ສູງ;
8. ປະພຶດ​ບໍ່​ຖືກຕ້ອງ ​ຕາມ​ຮີດຄອງ​ປະ​ເພນີ​ອັນ​ດີງາມ​ຂອງ​ຊາດ ພາຍ​ໃນ​ສະຖານ​ການ​ສຶກສາ​ຊັ້ນ​ສູງ;
9. ມີ​ພຶດຕິ​ກຳ​ອື່ນ ທີ່​ເປັນ​ການລະ​ເມີດ​ກົດໝາຍ.

**ມາດຕາ 87 ຂໍ້​ຫ້າມ​ສຳລັບສະຖານ​ການ​ສຶກສາ​ຊັ້ນ​ສູງ**

ຫ້າມສະຖານ​ການ​ສຶກສາຊັ້ນ​ສູງ ມີ​ພຶດຕິ​ກຳ ດັ່ງ​ນີ້:

1. ຮັບນັກສຶກສາເກີນແຜນກໍານົດ ຫຼື ບໍ່ຖືກຕ້ອງຕາມທີ່​ໄດ້ປະກາດໄວ້;
2. ຈຳ​ແນ​ກ ​ແລະ ຈຳກັດທາງດ້ານ ​ເພດ, ​ເຜົ່າ, ສາສະໜາ, ສະຖານະ​ພາບ​ທາງ​ຮ່າງກາຍ, ຖານະ​ທາງ​ເສດຖະກິດ ​ແລະ ສັງຄົມ;
3. ຊື້​ ຂາຍ, ​ໂຄສະນາ, ສົ່ງ​ເສີມ ​ເຄື່ອງ​ດື່ມ​ທີ່​ມີ​ທາດ​ເຫຼົ້າ, ສິ່ງ​ເສບ​ຕິດ, ອາຫານ ​ແລະ ​ເຄື່ອງ​ດື່ມ​ທີ່​ບໍ່​ມີ​ຄຸນ​ນະພາ​ບ;
4. ໂອນ ​ຫຼື ​ແລກປ່ຽນ​ ອາຄານ ຫຼື ສິດ​ນຳ​ໃຊ້​ທີ່​ດິນ ​ແລະ ຊັບ​ສິນ​ອື່ນ​ຂອງ​ຕົນ ​ໃຫ້​ບຸກຄົນ, ນິຕິບຸກຄົນ ຫຼື ການຈັດ​ຕັ້ງ​ອື່ນ ​ໂດຍ​ບໍ່​ໄດ້​ຮັບ​ອະນຸຍາດຈາກ​ຂະ​ແໜງ​ການ​ສຶກສາ​ທິການ ​ແລະ ກິລາ;
5. ນຳ​ໃຊ້ສະຖານ​ການ​ສຶກສາ​ຊັ້ນ​ສູງ ​ເປັນ​ບ່ອນ​ດຳ​ເນີນ​ທຸລະ​ກິດ​ ທີ່​ສົ່ງ​ຜົນ​ກະທົບທີ່​ບໍ່​ດີ​ຕໍ່​ການ​ຮຽນ-​ການ​ສອນ;
6. ກຳນົດ​ຄ່າ​ຮຽນ, ຄ່າ​ທຳນຽມ, ຄ່າ​ບໍລິການ ແລະ ຄ່າບໍລິການລາຍຮັບວິຊາການ ໂດຍ​ບໍ່ສອດຄ່ອງ​ກັບ​ລະບຽບ​ການ​;
7. ມີ​ພຶດຕິ​ກຳ​ອື່ນ ທີ່​ເປັນ​ການລະ​ເມີດ​ກົດໝາຍ.

**ມາດຕາ 88 ຂໍ້ຫ້າມສຳລັບ ຄູ ​ແລະ ບຸກຄະລາ​ກອນ ຢູ່ສະຖານ​ການ​ສຶກສາ​ຊັ້ນ​ສູງ**

ຫ້າມ​ ຄູ ​ແລະ ບຸກຄະລາ​ກອນ ຢູ່​ສະຖານ​ການ​ສຶກສາ​ຊັ້ນ​ສູງ ມີພຶດຕິ​ກຳ ດັ່ງ​ນີ້:

1. ຂາດ​ຄວາມ​ຮັບຜິດຊອບ​ໃນ​ການ​ປະຕິບັດ​ໜ້າ​ທີ່​ຕໍ່​ການ​ສິດສອນ ​ແລະ ວຽກ​ງານ​​ທີ່​ຕົນ​ຮັບຜິດຊອບ;
2. ສໍ້​ລາດ​ບັງ​ຫຼວງ, ສວຍ​ໃຊ້​ໜ້າ​ທີ່, ​ໃຫ້ ຫຼື ຮັບ​ສິນ​ບົນ ​ເພື່ອ​ຜົນ​ປະ​ໂຫຍ​ດແກ່ ຕົນ, ຄອບຄົວ, ຈຸ້ມ​ເຈື້ອ ​ແລະ ພັກ​ພວກຂອງຕົນ;
3. ບິດ​ເບືອນ​ເນື້ອ​ໃນ​ຫຼັກສູດ, ນຳ​ໃຊ້​ການ​ສອນ​ເພີ່ມ ​ໂດຍ​ເປັນ​ການ​ບັງຄັບ;
4. ນາບ​ຂູ່, ຈຳ​ແນ​ກ, ທຸບ​ຕີ, ຮ້າຍ​ດ່າ, ທາລຸນ ​ແລະ ລຳອຽງ​ຕໍ່​ນັກ​ສຶກສາ, ຄູ ​ແລະ ບຸກຄະລາ​ກອນ ດ້ວຍ​ກັນ;
5. ແບ່ງ​ແຍກ​ຄວາມ​ສາມັກຄີ ຫຼື ສ້າງ​ຄວາມ​ປັ່ນ​ປ່ວນ ພາຍ​ໃນ​ສະຖານ​ການ​ສຶກສາຊັ້ນ​ສູງ​ ​ແລະ ສັງຄົມ;
6. ນຸ່ງ​ເຄື່ອງ​ແບບລັດຖະກອນ​ຄູ​ ​ເຂົ້າ​ໃນ​ຮ້ານ​ບັນ​ເທີ​ງ ຫຼື ສະຖານ​ທີ່​ອື່ນ​ທີ່​ບໍ່​ເໝາະ​ສົມ;
7. ​ໂຄສະນາ​ສົ່ງ​ເສີມ ຫຼື ດື່ມ​ເຄື່ອງ​ດື່ມ​ທີ່​ມີ​ທາດ​ເຫຼົ້າ​ໃນ​ສະຖານ​ການ​ສຶກສາ;
8. ມີ​ພຶດຕິ​ກຳ​ອື່ນ ທີ່​ເປັນ​ການລະ​ເມີດ​ກົດໝາຍ.

**ມາດຕາ 89 ຂໍ້ຫ້າມສຳລັບນັກ​ສຶກສາ**

ຫ້າມ​ນັກ​ສຶກສາ ມີ​ພຶດຕິ​ກຳ ​ດັ່ງ​ນີ້​:

1. ລະ​ເມີດ​ລະບຽບ​ວິ​ໄນຂອງ​ສະຖານ​ການ​ສຶກສາ​ຊັ້ນ​ສູງ;
2. ໃຫ້​ສິນ​ບົນ​ແກ່​ຄູ ​ແລະ ບຸກຄະລາ​ກອນ ຢູ່​ສະຖານການ​ສຶກສາ​ຊັ້ນ​ສູງ;
3. ນຸ່ງ​ເຄື່ອງ​ແບບ​ນັກ​ສຶກສາເຂົ້າ​ໃນ​ຮ້ານ​ບັນ​ເທີ​ງ ຫຼື ສະຖານ​ທີ່​ອື່ນ​ທີ່​ບໍ່​ເໝາະ​ສົມ;
4. ຄອບ​ຄອງ​ອາວຸດ, ວັດຖຸ​ລະ​ເບີດ ​ແລະ ສານ​ເຄມີ​ ທີ່​ຕ້ອງ​ຫ້າມ;
5. ປະພຶດຕົນ​ບໍ່​ສຸພາບ, ​ເວົ້າ​ຈາ​ຫຍາບ​ຄາຍ, ​ໃຊ້​ຄວາມ​ຮຸນ​ແຮງຕໍ່​ຄູ, ບຸກຄະລາ​ກອນ ຢູ່​ສະຖານ​ການ​ສຶກສາ​ຊັ້ນ​ສູງ ​ແລະ ບຸກຄົນ​ອື່ນ​ໃນ​ສະຖານ​ການ​ສຶກສາ ​ແລະ ​ສັງຄົມ;
6. ສ້າງກຸ່ມ​ກ້ອນ, ພັກ​ພວກ ​ເພື່ອ​ກໍ່​ຄວາມ​ບໍ່​ສະຫງົບຢູ່​ໃນ​ສະຖານ​ການ​ສຶກສາ​ຊັ້ນ​ສູງ ​ແລະ ສັງຄົມ;
7. ມີ​ພຶດຕິ​ກຳ​ອື່ນ ທີ່​ເປັນ​ການລະ​ເມີດ​ກົດໝາຍ.

**ພາກ​ທີ XI**

**ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ**

**ມາດຕາ 90 ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ**

ສະພາການສຶກສາຊັ້ນສູງແຫ່ງຊາດ ​ແມ່ນ ການ​ຈັດ​ຕັ້ງທີ່​​ບໍ່​ປະຈຳການ ຖືກ​ແຕ່ງ​ຕັ້ງ​ໂດຍ​ນາຍົກລັດຖະມົນ​ຕີ, ມີພາລະບົດບາດເປັນເສນາທິການ ໃນການໃຫ້ຄໍາປຶກສາແກ່ລັດຖະບານ ກ່ຽວກັບການເຄື່ອນໄຫວທາງວິຊາການຂອງສະຖານການສຶກສາຊັ້ນສູງ ​ໂດຍມີ​ຫ້ອງການ​ສະພາ​ກາ​ນສຶກສາ​ຊັ້ນ​ສູງ​ ເປັນຈຸດ​ປະສານ​ງານ​ລວມ ​ແລະ ​ເປັນກອງ​ເລຂາ ຊຶ່ງຕັ້ງ​ຢູ່ກະຊວງ​ສຶກສາ​ທິການ ​ແລະ ​ກິລາ.

**ມາດຕາ 91 ສິດ ​ແລະ ໜ້າ​ທີ່ຂອງ​ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ**

ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ ມີ​ ສິດ ​ແລະ ໜ້າ​ທີ່ ຕາມ​ພາ​ລະ​ບົດບາດ ດັ່ງ​ນີ້:

1. ຄົ້ນຄວ້າ, ພິຈາລະນາ ​ແລະ ຮັບຮອງ ​ການສ້າງຕັ້ງ, ຂະຫຍາຍ ແລະ ຍຸບເລີກ ສະຖານການສຶກສາຊັ້ນສູງ;
2. ​ຄົ້ນຄວ້າ, ພິຈາລະນາ ​ແລະ ຮັບຮອງ ຕໍາ​ແໜ່ງວິຊາການຄູຂັ້ນ ສາດສະດາຈານ ແລະ ຮອງສາດສະ ດາຈານ ​ເພື່ອ​ນຳສະ​ເໜີ​ນາຍົກລັດຖະມົນຕີ ພິຈາລະນາ;
3. ຄົ້ນຄວ້າ, ພິຈາລະນາ ​ແລະ ຮັບຮອງ ຫົວຂໍ້​ ແລະ ຜົນ​ການຄົ້ນຄວ້າວິທະຍາສາດ ລະດັບຊາດຂອງສະຖານການສຶກສາຊັ້ນສູງ ທີ່​ຂຶ້ນກັບ​ກະຊວງ​ສຶກສາ​ທິການ ​ແລະ ກິລາ;
4. ນຳ​ໃຊ້​ສິດ ​ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ ແລະ ຕາມ​ການ​ມອບ​ໝາຍ.

**ມາດຕາ 92​ ໂຄງ​ປະກອບບຸກຄະລາ​ກອນ​ຂອງ​ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ**

​ ໂຄງ​ປະກອບ​ບຸກຄະລາ​ກອນ ຂອງສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ ມີ ​ດັ່ງ​ນີ້:

1. ລັດຖະມົນຕີ​ກະຊວງ​ສຶກສາ​ທິການ ​ແລະ ກິລາ ​ເປັນ​ປະທານ;
2. ລັດຖະມົນຕີ​​ກະຊວງ​ວິທະຍາສາດ ​ແລະ ​ເຕັກ​ໂນ​ໂລ​ຊີ ​ ເປັນ​ຮອງ​ປະທານ;
3. ຮອງ​ລັດຖະມົນຕີ​ກະຊວງ​ສຶກສາ​ທິການ​ ​ແລະ ກິລາ ເປັນ​ຮອງ​ປະທານ ທັງ​ເປັນຜູ້​ປະຈຳການ;
4. ຮອງ​ລັດຖະມົນຕີ​ກະຊວງ​ພາຍ​ໃນ ເປັນ​ກຳມະການ;
5. ຮອງ​ຫົວໜ້າ​ຄະນະ​ຈັດ​ຕັ້ງ​ສູນ​ກາງ​ພັກ ​ ເປັນ​ກຳມະການ;
6. ຫົວໜ້າ​ສະຖານ​ການ​ສຶກສາ​ຊັ້ນ​ສູງຂອງ​ລັດ ຈຳນວນ​ໜຶ່ງ ​ເປັນ​ກຳມະການ;
7. ປະທານສະພາ​ການ​ຄ້າ ​ແລະ ອຸດສາຫະກຳ​ແຫ່ງ​ຊາດ ເປັນ​ກຳມະການ;
8. ຜູ້​ຊົງ​ຄຸນ​ວຸດ​ທິ ​ສາມທ່ານ ທີ່​ແຕ່ງ​ຕັ້ງ​ໂດຍ​ປະທານ​ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ ເປັນ​ກຳມະການ;
9. ຫົວໜ້າ​ກົມ​ການ​ສຶກສາ​ຊັ້ນ​ສູງ ເປັນ​ກຳມະການ;
10. ຫົວໜ້າ​ຫ້ອງການ​ສະພາ​ວິທະຍາສາດ​ແຫ່ງ​ຊາດ ເປັນ​ກຳມະການ;
11. ປະທານ​ສະມາຄົມ​ການ​ສຶກສາ​ພາກ​ເອກະ​ຊົນ ເປັນ​ກຳມະການ.

ໃນ​ກໍລະນີ​ຈຳ​ເປັນ​ໂຄງ​ປະ​ກອບບຸກຄະລາກອນ​ຂອງ​ສະພາ​ການ​ສຶກສາ​ຊັ້ນ​ສູງ​ແຫ່ງ​ຊາດ ອາດ​​ມີການ​ປ່ຽນ​ແປງ ຕາມ​ການ​ຕົກລົງ​ຂອງ​ນາຍົກລັດຖະມົນຕີ.

**ພາກ​ທີ XII**

**ການຄຸ້ມ​ຄອງ ​ແລະ ​ກວດກາວຽກ​ງານ​ການ​ສຶກສາ​ຊັ້ນ​ສູງ**

**ໝວດ​ທີ 1**

**ການ​ຄຸ້ມ​ຄອງ​**

**ມາດຕາ 93 ອົງ​ການ​ຄຸ້ມ​ຄອງວຽກ​ງານ​ການ​ສຶກສາຊັ້ນ​ສູງ**

ລັດຖະບານ ເປັນຜູ້ຄຸ້ມຄອງວຽກງານການສຶກສາຊັ້ນສູງ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງສຶກສາທິການ ແລະ ກິລາ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງການສຶກສາຊັ້ນສູງ ປະກອບດ້ວຍ:

1. ກະຊວງສຶກສາທິການ ແລະ ກິລາ;
2. ພະແນກສຶກສາທິການ ແລະ ກິລາ ແຂວງ, ນະຄອນຫຼວງ;
3. ກະຊວງ, ອົງການ ​ແລະ ພາກສ່ວນອື່ນທີ່​ກ່ຽວຂ້ອງ.

**ມາດຕາ 94 ສິດ ​ແລະ ໜ້າ​ທີ່ ຂອງ​ກະຊວງ​ສຶກສາ​ທິການ ​ແລະ ກິລາ**

ໃນ​ການ​ຄຸ້ມ​ຄອງ​ວຽກ​ງານ​ການ​ສຶກສາ​ຊັ້ນ​ສູງ ກະຊວງ​ສຶກສາ​ທິການ ​ແລະ ກິລາ ມີ​ ສິດ ​ແລະ ໜ້າ​ທີ່ ດັ່ງ​ນີ້:

1. ຄົ້ນຄວ້າສ້າງ ນະໂຍບາຍ, ​ແຜນຍຸດທະສາດ, ກົດໝາຍ, ລະບຽບ​ການ ແລະ ​ໂຄງການພັດທະນາການສຶກສາຊັ້ນສູງ ​ເພື່ອ​ສະ​ເໜີ​ລັດຖະບານ​ພິຈາລະນາ;
2. ຜັນ​ຂະຫຍາຍ ນະ​ໂຍບາຍ, ​ແຜນ​ຍຸດ​ທະ​ສາດ ​ແລະ ກົດໝາຍ ເປັນ​ລະບຽບການ, ແຜນການ, ​ແຜນ​ງານ, ໂຄງການ​ ແລະ ຈັດ​ຕັ້ງ​ປະຕິບັດ;
3. ໂຄສະນາ ​ເຜີຍ​ແຜ່ ແລະ ສຶກສາອົບຮົມ ນະໂຍບາຍ, ​ແຜນຍຸດທະສາດ, ກົດໝາຍ, ລະບຽບ​ການ ​ແລະ ສະໜອງ ຂໍ້​ມູນ ຂ່າວສານ ກ່ຽວ​ກັບວຽກ​ງານ​ການ​ສຶກສາ​ຊັ້ນ​ສູງ;
4. ຄຸ້ມຄອງໂດຍກົງ, ຮອບດ້ານສະຖານການສຶກສາຊັ້ນສູງ ທີ່ຂຶ້ນກັບຕົນ ​ແລະ ສະຖານ​ການ​ສຶກສາ ຊັ້ນ​ສູງພາກເອກະຊົນ ຕາມພາລະບົດບາດຂອງ​ຕົນ ແລະ ການມອບໝາຍຂອງລັດຖະບານ;
5. ຄຸ້ມຄອງທາງດ້ານວິຊາການຂອງສະຖານການສຶກສາຊັ້ນສູງທຸກປະເພດ;
6. ຄົ້ນຄວ້າການຂໍອະນຸ​ຍາດ​ສ້າງ​ຕັ້ງ​ ​ແລະ ຍຸບ​ເລີກ ມະຫາວິທະຍາ​ໄລ ຫຼື ສະຖານ​ການ​ສຶກສາ​ຊັ້ນ​ສູງທຽບ​ເທົ່າມະຫາວິທະຍາ​ໄລ ​ເພື່ອ​ສະ​ເໜີ​ລັດຖະບານ​ ພິຈາລະນາ;
7. ອະນຸຍາດສ້າງ​ຕັ້ງ ​ແລະ ຍຸບ​ເລີກວິທະຍາ​ໄລ ​ແລະ ສະ​ຖາ​ບັນທີ່​ຂຶ້ນ​ກັບ​ກະຊວງ​ສຶກສາ​ທິການ ​ແລະ ກິລາ ຕາມ​ກົດໝາຍ ​ແລະ ລະບຽບ​ການ​ທີ່​ກ່ຽວ​ຂ້ອງ;
8. ອະນຸມັດ​ນຳ​ໃຊ້ ​ແລະ ຍົກ​ເລີກ​ຫຼັກສູດ​ການ​ສຶກສາ​ຊັ້ນ​ສູງ​ທຸກ​ລະດັບ;
9. ​ຊີ້​ນຳ, ຕິດຕາມ, ກວດກາ, ຊຸກຍູ້ ​ແລະ ປະ​ເມີນ​ຜົນການຈັດຕັ້ງປະຕິບັດວຽກ​ງານ​ການ​ສຶກສາ​ຊັ້ນ​ສູງ;
10. ຊີ້​ນຳ​ການ​ສ້າງ, ບຳລຸງ, ຍົກ​ລະດັບຄວາມຮູ້, ຄວາມສາມາດ ຂອງຄູ​ ​ແລະ ບຸກຄະລາ​ກອນ ຢູ່​ສະຖານ ການ​ສຶກສາ​ຊັ້ນ​ສູງ;
11. ປະສານ​ສົມທົບ​ກັບ​ກະຊວງ, ອົງການ ​ແລະ ອົງການ​ປົກຄອງ​ທ້ອງ​ຖິ່ນທີ່​ກ່ຽວຂ້ອງ ​ກັບວຽກ​ງານ​ການ​ສຶກສາ​ຊັ້ນ​ສູງ;
12. ພົວພັນ​ຮ່ວມ​ມື​ກັບ​ ຕ່າງປະ​ເທດ, ພາກ​ພື້ນ ​ແລະ ສາກົນ ກ່ຽວ​ກັບ​ວຽກງານ​ການ​ສຶກສາ​ຊັ້ນ​ສູງ;
13. ສະຫຼຸບ ​ແລະ ລາຍ​ງານ ການ​ປະຕິບັດ​ວຽກ​ງານ​ການ​ສຶກສາ​ຊັ້ນ​ສູງ ຕໍ່​ລັດຖະບານຢ່າງ​ເປັນ​ປົກກະຕິ;
14. ນຳ​ໃຊ້​ສິດ ​ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 95 ສິດ ​ແລະ ໜ້າທີ່ ຂອງ​ພະ​ແນ​ກສຶກສາ​ທິການ ​ແລະ ກິລາ​ ແຂວງ, ນະຄອນຫຼວງ**

ໃນການຄຸ້ມຄອງວຽກງານການສຶກສາຊັ້ນສູງ ພະແນກສຶກສາທິການ ແລະ ກິລາ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານການສຶກສາຊັ້ນສູງ ເປັນແຜນການ, ແຜນງານ ແລະ ໂຄງການສະເພາະຂອງຕົນ ແລະ ຈັດຕັ້ງປະຕິບັດ;
2. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ແຜນຍຸດທະສາດ ແລະ ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານການສຶກສາຊັ້ນສູງ;
3. ຊີ້ນຳ, ຊຸກຍູ້, ຕິດຕາມ, ກວດກາ, ກວດການ ແລະ ປະເມີນຜົນ ການປະຕິບັດແຜນການ, ແຜນງານ ແລະ ໂຄງການພັດທະນາການສຶກສາຊັ້ນສູງ;
4. ປະສານສົມທົບກັບພະ​ແນ​ກ, ອົງການ​ລັດທຽບ​ເທົ່າ​ພະ​ແນ​ກຂັ້ນ​ແຂວງທີ່​ກ່ຽວຂ້ອງ ​ໃນ​ການຈັດ​ຕັ້ງ​ປະຕິບັດ​ວຽກ​ງານການສຶກສາຊັ້ນສູງ;
5. ພົວພັນຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານການສຶກສາຊັ້ນສູງ ຕາມການມອບໝາຍ;
6. ສະຫຼຸບ, ລາຍງານ ການຈັດຕັ້ງປະຕິບັດວຽກງານການສຶກສາຊັ້ນສູງ ໃຫ້ກະຊວງສຶກສາທິການ ແລະ ກິລາ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 96 ສິດ ​ແລະ ໜ້າ​ທີ່​ຂອງ​ ກະຊວງ, ອົງການ ​ແລະ ພາກສ່ວນອື່ນ​​ທີ່​ກ່ຽວຂ້ອງ**

ໃນການຄຸ້ມຄອງວຽກງານການສຶກສາຊັ້ນສູງ ກະຊວງ, ອົງການ ​ແລະ ພາກສ່ວນ​ອື່ນ​ທີ່​ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມືກັບຂະແໜງການສຶກສາທິການ ແລະ ກິລາ ໃນການຄຸ້ມ​ຄອງ ​ແລະ ພັດທະນາ​ວຽກ​ງານ​ການ​ສຶກສາ​ຊັ້ນ​ສູງ ຕາມ​ພາລະ​ບົດບາດ ​ແລະ ຄວາມ​ຮັບຜິດຊອບ​ຂອງ​ຕົນ.

**ໝວດ​ທີ 2**

**ການ​ກວດກາ​**

**ມາດຕາ 97 ອົງການ​ກວດກາ​ວຽກ​ງານ​ການ​ສຶກສາຊັ້ນ​ສູງ**

ອົງການກວດກາວຽກງານການສຶກສາຊັ້ນສູງ ປະກອບດ້ວຍ ອົງການກວດກາພາຍໃນ ແລະ ອົງການກວດ ກາພາຍນອກ.

ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານການສຶກສາຊັ້ນສູງ ຕາມທີ່ໄດ້ກຳນົດໄວ້ໃນມາດຕາ 93 ຂອງກົດໝາຍສະບັບນີ້.

ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາ​ປະຊາຊົນ​ຂັ້ນ​ແຂວງ, ອົງການກວດກາລັດ​ແຕ່ລະ​ຂັ້ນ, ອົງການກວດສອບແຫ່ງລັດ, ​ແນວ​ລາວ​ສ້າງ​ຊາດ, ສະຫະພັນ​ນັກຮົບ​ເກົ່າລາວ, ອົງການ​ຈັດ​ຕັ້ງ​ມະຫາຊົນ, ສື່​ມວນ​ຊົນ ​ແລະ ປະຊາຊົນ.

**ມາ​ດຕາ ​98 ເນື້ອ​ໃນ​ການ​ກວດກາ**

ການກວດກາວຽກງານການສຶກສາຊັ້ນສູງ ມີເນື້ອໃນ ດັ່ງນີ້:

1. ການປະຕິບັດນະໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານການສຶກສາຊັ້ນສູງ;
2. ການຈັດຕັ້ງ ແລະ ການເຄື່ອນໄຫວວຽກງານຂອງອົງການ​ຄຸ້ມ​ຄອງ​ວຽກ​ງານການສຶກສາຊັ້ນສູງ;
3. ຄວາມຮັບຜິດຊອບ, ການປະພຶດ ແລະ ແບບແຜນວິທີເຮັດວຽກຂອງຄູ ແລະ ບຸກຄະລາກອນຢູ່​ສະຖານການສຶກສາຊັ້ນສູງ;
4. ການເຄື່ອນໄຫວຂອງຜູ້ປະກອບການດ້ານການສຶກສາຊັ້ນສູງ;
5. ການນຳໃຊ້ງົບປະມານ ແລະ ການເງິນຂອງອົງການ​ຄຸ້ມ​ຄອງ​ວຽກ​ງານການສຶກສາຊັ້ນສູງ.

**ມາດຕາ 99 ຮູບ​ການ​ການກວດກາ**

ການກວດກາວຽກງານການສຶກສາຊັ້ນສູງ ມີ ສາມຮູບການ ດັ່ງນີ້:

1. ການກວດກາຕາມລະບົບປົກກະຕິ ຊຶ່ງແມ່ນການກວດກາທີ່ດຳເນີນຕາມແຜນການ ຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດ ກາຮູ້ກ່ອນລ່ວງໜ້າ.

​ ໃນ​ການ​ດຳ​ເນີນ​ການ​ກວດກາ​ນັ້ນ ຕ້ອງ​ປະຕິບັດ​​ໃຫ້​ຖືກຕ້ອງ​ ຕາມ​ກົດໝາຍຢ່າງ​ເຂັ້ມ​ງວດ.

**ພາກ​ທີ XIII**

**ນະ​ໂຍບາຍ​ຕໍ່​ຜູ້​ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 100 ນະ​ໂຍບາຍ​ຕໍ່​ຜູ້​ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 101 ມາດ​ຕະການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ XIV**

**ບົດບັນຍັດສຸດທ້າຍ**

**ມາດຕາ 102 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 103 ຜົນສັກສິດ**

ກົດໝາຍ​ສະບັບ​ນີ້ ມີ​ຜົນ​ສັກສິດ​ ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາ ຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

​ຂໍ້​ກຳນົດ, ບົດບັນຍັດໃດ ທີ່​ຂັດ​ກັບ​ກົດໝາຍ​ສະບັບ​ນີ້ ລ້ວນ​​ແຕ່​ຖືກ​ຍົກເລີກ.

**ປະທານສະພາແຫ່ງຊາດ**