****

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

**ສະພາແຫ່ງຊາດ ເລກທີ 13 /ສພຊ**

**ນະຄອນຫຼວງວຽງຈັນ, ວັນທີ 17 ພະຈິກ 2021**

**ກົດໝາຍ**

**ວ່າດ້ວຍການປັບປຸງບາງມາດຕາຂອງກົດໝາຍ**

**ວ່າດ້ວຍງົບປະມານແຫ່ງລັດ**

# ມາດຕາ 1 ຈຸດປະສົງ

ກົດໝາຍສະບັບນີ້ ກໍານົດເນື້ອໃນການປັບປຸງບາງມາດຕາຂອງກົດໝາຍວ່າດ້ວຍງົບປະມານແຫ່ງລັດ ເພື່ອໃຫ້ສອດຄ່ອງກັບການຈັດຕັ້ງປະຕິບັດຕົວຈິງ.

# ມາດຕາ 2 ມາດຕາຂອງກົດໝາຍທີ່ມີການປັບປຸງ

ມາດຕາທີ່ມີການປັບປຸງເນື້ອໃນ ມີ ດັ່ງນີ້:

## ມາດຕາ 3 ການອະທິບາຍຄໍາສັບ

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ການ**ດຸນ**ດ່ຽງ**ງົບປະມານ​ແຫ່​**ງ**ລັດ** ໝາຍ​ເຖິງ ການ​ສົມທຽບລະຫວ່າງ ຕົວ​​ເລກ​ລວມຍອດ​ລາຍ​ຮັບ​ ກັບຕົວ​ເລກ​ລວມຍອດ​ລາຍ​ຈ່າຍ​ງົບປະມານ​ແຫ່ງ​ລັດ ​ໃນ​ໄລຍະ​ໃດ​ໜຶ່ງ ​ເພື່ອໃຫ້ເຫັນວ່າ​ງົບປະມານ ສົມດຸນ, ເກີນດຸນ ຫຼື ຂາດດຸນ;
2. ການຊ່ວຍໜູນເພື່ອດຸນດ່ຽງງົບປະມານ **ໝາຍເຖິງ ການຊ່ວຍໜູນຈາກງົບປະມານແຫ່ງລັດຂັ້ນສູນກາງ ໃຫ້ງົບປະມານທ້ອງຖິ່ນ ທີ່ນອນໃນແຜນງົບປະມານແຫ່ງລັດປະຈໍາປີ;**
3. ການຊ່ວຍໜູນງົບປະມານທີ່ມີເປົ້າໝາຍສະເພາະ **ໝາຍເຖິງ ການຊ່ວຍໜູນງົບປະມານແຫ່ງລັດຈາກສູນກາງ ໃຫ້ທ້ອງຖິ່ນ ເພື່ອປະຕິບັດແຜນງານ, ໂຄງການລະດັບຊາດ ທີ່ປະຕິບັດຢູ່ທ້ອງຖິ່ນ** ເປັນຕົ້ນ ແກ້ໄຂຜົນກະທົບຈາກໄພພິບັດ, ພະຍາດລະ ບາດຮຸນແຮງ, ການຜະລິດເປັນສິນຄ້າ ແລະ ຄໍ້າປະກັນສະບຽງອາຫານ ແລະ ອື່ນໆ;
4. ແຜນງົບປະມານແຫ່ງລັດຫ້າປີ **ໝາຍເຖິງ ການກໍານົດນະໂຍບາຍການເງິນແຫ່ງລັດ ແລະ ການຄາດຄະເນຕົວເລກ ລາຍຮັບ, ລາຍຈ່າຍ ແລະ ການດຸນດ່ຽງງົບປະມານແຫ່ງລັດໄລຍະ ຫ້າປີ;**
5. ງົບປະມານໄລຍະກາງ **ໝາຍເຖິງ ການຄາດຄະເນແຜນງົບປະມານແຫ່ງລັດ ໃນໄລຍະ ສາມປີ ທີ່ກຳນົດແຜນລະອຽດໜຶ່ງປີ ແລະ ກຳນົດຂອບງົບປະມານ ສອງປີ ຖັດໄປ;**
6. ຫົວໜ່ວຍງົບປະມານ **ໝາຍເຖິງ ອົງການຈັດຕັ້ງຂອງພັກ-ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ຂັ້ນສູນກາງ ແລະ ທ້ອງຖິ່ນ ທີ່ໄດ້ຮັບມອບສິດຈາກລັດຖະບານ ໃນການສ້າງແຜນ, ການຈັດຕັ້ງປະຕິບັດ ແລະ ການສະຫຼຸບງົບປະມານແຫ່ງລັດ;**
7. ຫົວໜ່ວຍບໍລິຫານວິຊາການກຸ້ມຕົນເອງ **ໝາຍເຖິງ ຫົວໜ່ວຍງົບ ປະມານແຫ່ງລັດ ຂັ້ນໜຶ່ງ ຫຼື ຂັ້ນສອງ ທີ່ມີລາຍຮັບຄ່າບໍລິການທາງດ້ານວິຊາການທີ່ພຽງພໍກັບບາງພາກລາຍຈ່າຍ ຫຼື ລາຍຈ່າຍຂອງຕົນທັງໝົດ;**
8. ຜູ້ສັ່ງການເອກ **ໝາຍເຖິງ ລັດຖະມົນຕີກະຊວງການເງິນ ທີ່ໄດ້ຮັບມອບສິດຈາກລັດຖະບານ ໃນການຄຸ້ມຄອງບໍລິຫານ ແລະ ກວດກາການຈັດຕັ້ງປະຕິບັດງົບປະ ມານ ແລະ ການເງິນແຫ່ງລັດ;**
9. ຜູ້ສັ່ງການ **ໝາຍເຖິງ ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ຊຶ່ງເປັນຜູ້ຮັບຜິດຊອບໃນການຈັດຕັ້ງປະຕິບັດແຜນງົບປະມານ ໃນຂະແໜງ ການ, ອົງການ ແລະ ທ້ອງຖິ່ນ ຂອງຕົນ;**
10. ເງິນແຮລັດຖະບານ ແລະ ເງິນແຮທ້ອງຖິ່ນ **ໝາຍເຖິງ ຮ່ວງເງິນທີ່ກໍານົດໃນແຜນລາຍຈ່າຍງົບປະມານແຫ່ງລັດ ປະຈໍາປີ ເພື່ອນໍາໃຊ້ເຂົ້າໃນຄວາມຕ້ອງການບັງ ເອີນ, ຮີບດ່ວນ ແລະ ເຫດສຸດວິໄສ ເປັນຕົ້ນ ວຽກງານປ້ອງກັນຊາດ-ປ້ອງກັນຄວາມສະ ຫງົບ, ໄພທໍາມະຊາດ, ພະຍາດລະບາດ;**
11. ຄັງສະສົມແຫ່ງລັດ **ໝາຍເຖິງ ການສະສົມ ສະກຸນເງິນຕາ ແລະ ວັດຖຸມີຄ່າ ຊຶ່ງລັດຖະບານເປັນຜູ້ ຄຸ້ມຄອງ, ຮັກສາ ເພື່ອນຳໃຊ້ເຂົ້າໃນການຊຸກຍູ້ການພັດທະນາ ແລະ ຮັບປະກັນສະຖຽນລະພາບທາງດ້ານເສດຖະກິດຂອງຊາດ;**
12. ຮ່ວງສະສົມແຫ່ງລັດ **ໝາຍເຖິງ ຮ່ວງເງິນຂອງລັດຖະບານ ທີ່ກໍານົດໃນແຜນລາຍຈ່າຍງົບປະມານແຫ່ງລັດ ປະຈໍາປີ ຊຶ່ງຄິດໄລ່ຈາກຍອດລາຍຮັບພາຍໃນ ໂດຍບໍ່ ລວມລາຍຮັບຈາກຊັບພະຍາກອນທໍາມະຊາດ; ລາຍຮັບເກີນແຜນງົບປະມານປະຈໍາປີ ແລະ ລາຍຮັບຈາກຊັບພະຍາກອນທໍາມະຊາດ ໃນຂອບເຂດທີ່ລັດຖະບານຕົກລົງ ສະສົມໄວ້ໃນແຕ່ລະປີ;**
13. ກອງ​ທຶນ​ຂອງ​ລັດ **ໝາຍ​ເຖິງ ການຈັດ​ຕັ້ງໜຶ່ງ ທີ່​ລັດຖະບານ​ອະນຸຍາດໃຫ້​ສ້າງ​ຕັ້ງ​ຂຶ້ນ ເພື່ອປະຕິບັດ​​ງົບປະມານສະເພາະເປົ້າໝາຍໃດໜຶ່ງ ຕາມ​ລະບຽບການ​;**
14. ວິໄນການເງິນ **ໝາຍ​ເຖິງ ການ​ເຄົາລົບ ​ແລະ ປະຕິບັດກົດໝາຍ ແລະ ​ລະບຽບການ ກ່ຽວກັບການ​ເງິນ ຢ່າງ​ເຂັ້ມ​ງວດ;**
15. ກໍານົດໝາຍການຈັດສັນງົບປະມານແຫ່ງລັດ **ໝາຍເຖິງ ການກໍານົດວົງເງິນ ທີ່ຈະຈັດສັນໃຫ້ຂະແໜງການ ແລະ ທ້ອງຖິ່ນ ໂດຍອີງຕາມລັກສະນະ, ຄວາມຮັບຜິດຊອບ, ຈຸດພິເສດ, ທີ່ຕັ້ງພູມສາດ, ຈໍານວນພົນ, ເນື້ອທີ່ ແລະ ຄວາມຮຽກຮ້ອງຕ້ອງ ການໃນການພັດທະນາ**;
16. ພະນັກງານ**ການເງິນ** ໝາຍເຖິງ ພະນັກງານຂອງຂະແໜງການການເງິນ ແລະ ພະນັກງານການເງິນຂອງຂະແໜງການອື່ນ.

## ມາດຕາ 6 *ຫຼັກການກ່ຽວກັບງົບປະມານແຫ່ງລັດ*

ຫຼັກການພື້ນຖານ ກ່ຽວກັບງົບປະມານແຫ່ງລັດ ມີ ດັ່ງນີ້:

1. *ການລວມສູນເປັນເອກະພາບ ແລະ ຄົບຖ້ວນ: ທຸກແຫຼ່ງລາຍຮັບ-ລາຍຈ່າຍ ງົບປະມານແຫ່ງລັດ ຕ້ອງໄດ້ລວມສູນເປັນເອກະພາບ ແລະ ຄົບຖ້ວນ ດ້ວຍການຈົດຜ່ານລະບົບບັນຊີລວມສູນຄັງເງິນແຫ່ງຊາດ ຕາມທີ່ໄດ້ກຳນົດໄວ້ໃນກົດໝາຍ;*
2. *ຄວາມ​ໝັ້ນຄົງ​ຂອງ​ງົບປະມານ: ການສ້າງແຜນງົບປະມານແຫ່ງລັດ ປະຈໍາປີ ຕ້ອງເລີ່ມຈາກຄວາມ​ສາມາດ​ຕົວ​ຈິງ​ຂອງ​ເສດຖະກິດ​ແຫ່ງ​ຊາດ ຮັບປະກັນການດຸນດ່ຽງເສດ ຖະກິດມະຫາພາກ ແລະ ສອດຄ່ອງ​ກັບ​ແຜນ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ ​ໃນ​​ແຕ່ລະ​ໄລຍະ; ການສ້າງແຜນ ແລະ ການຈັດຕັ້ງປະຕິບັດງົບປະມານແຫ່ງລັດ ຕ້ອງເປັນສະກຸນເງິນກີບ;*
3. *ຄວາມເປັນເອກະພາບ: ການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີຕ້ອງໃຫ້ຖືກຕ້ອງ ຕາມແຜນການທີ່ສະພາແຫ່ງຊາດໄດ້ຮັບຮອງເອົາ*, *ບໍ່ອະນຸຍາດໃຫ້ຈ່າຍນອກແຜນ, ລົງທຶນກ່ອນ ແລະ ຈ່າຍເກີນແຜນງົບປະມານ;*
4. *ການຂາດດຸນງົບປະມານແຫ່ງລັດ: ການຂາດດຸນ ໃຫ້ຂາດດຸນສະເພາະງົບປະ ມານແຫ່ງລັດຂັ້ນສູນກາງ ໃນຮ່ວງລາຍຈ່າຍລົງທຶນ ເພື່ອການພັດທະນາເທົ່ານັ້ນ. ສຳລັບງົບ ປະມານທ້ອງຖິ່ນທີ່ຂາດດຸນ ຈະໄດ້ຮັບການດຸ່ນດ່ຽງຈາກງົບປະມານແຫ່ງລັດຂັ້ນສູນກາງ ຕາມແຜນງົບປະມານປະຈໍາປີ ທີ່ສະພາແຫ່ງຊາດຮັບຮອງ;*
5. *ການ​ດຸນ​ດ່ຽງງົບປະມານ​ແຫ່ງ​ລັດ: ການ​ດຸນ​ດ່ຽງງົບປະມານ​ແຫ່ງ​ລັດ* *​ໄດ້​ມາ​ຈາກ​ການກູ້​ຢືມ ​ພາຍ​ໃນ, ຕ່າງປະ​ເທດ,* ການຂາຍຊັບສິນຂອງລັດ ແລະ ແຫຼ່ງທຶນອື່ນ;
6. *ປະສິ​ດທິຜົນ ແລະ ຄວາມ​​ສາມາດ​ກວດ​ສອບ​ໄດ້: ຂໍ້​ມູນ​​ງົບປະມານ​ແຫ່ງ​ລັດ ກ່ຽວກັບການ​ສ້າງ​ແຜນ, ການຈັດ​ຕັ້ງ​ປະຕິບັດ ​ແລະ ການ​ສະຫຼຸບ ຕ້ອງ​ຮັບປະກັນ​ຄວາມຊັດ​ເຈນ, ​ໂປ່​ງ​ໃສ, ເປີດເຜີຍ ​ແລະ ຕ້ອງ​ໄດ້​ຜ່ານ​ການ​ກວດກາ, ກວດກາ​ນ* ຢ່າງເຂັ້ມງວດ  *​ແລະ ຢັ້ງຢືນ ຈາກ​ອົງການກວດສອບແຫ່ງລັດ;*
7. *ການ​ແບ່ງ​ຄວາມ​ຮັບ​ຜິດ​ຊອບ ກ່ຽວກັບ​ລາຍ​ຮັບ ​ແລະ ລາຍ​ຈ່າຍ​ງົບປະມານ​ແຫ່ງ​ລັດ ລະຫວ່າງ​ສູນ​ກາງ ​ແລະ ທ້ອງ​ຖິ່ນ: ການ​ຮັບປະກັນ​ຫຼັກການ​ລວມສູນປະຊາທິປະ​ໄຕ, ການປະຕິບັດ​ກົດໝາຍ ແລະ ລະບຽບການ ​ຕ້ອງໃຫ້ເຂັ້ມງວດ ແລະ ​ເປັນ​ເອກະ​ພາບ; ງົບປະມານ​ສູນ​ກາງຄຸ້ມຄອງ​ແຫຼ່ງລາຍ​ຮັບ​ສ່ວນໃຫຍ່ ​ເພື່ອ​ປະຕິບັດ​ລາຍ​ຈ່າຍ​ທີ່​ມີ​ຄວາມ​ສຳ ຄັນ​ລະດັບ​ຊາດ ​ແລະ ຊ່ວຍ​ໜູນ​ໃຫ້​ທ້ອງ​ຖິ່ນ* ຕາມສະພາບຄວາມເປັນຈິງ*;*
8. *ການຄຸ້ມຄອງລວມສູນຕາມສາຍຕັ້ງ: ວຽກງານວິຊາສະເພາະ, ວຽກງານຄຸ້ມຄອງພະນັກງານ ແລະ ງົບປະມານ ຂອງຂະແໜງພາສີ, ຂະແໜງສ່ວຍສາອາກອນ ແລະ ຄັງເງິນແຫ່ງຊາດ ຕ້ອງຄຸ້ມຄອງລວມສູນຕາມສາຍຕັ້ງ;*
9. *ການຈັດສັນງົບປະມານແຫ່ງລັດ: ການຈັດສັນງົບປະມານແຫ່ງລັດ ໃຫ້ຂະ ແໜງການ ແລະ ທ້ອງຖິ່ນ ຕ້ອງປະຕິບັດຕາມກໍານົດໝາຍການຈັດສັນງົບປະມານທີ່ສະພາແຫ່ງຊາດຮັບຮອງ;*
10. *ຄວາມຮັບຜິດຊອບ: ການຈັດຕັ້ງຂອງລັດ ທີ່ມີການພົວພັນກັບງົບປະມານແຫ່ງລັດ ຕ້ອງມີຄວາມຮັບຜິດຊອບໃນການຈັດຕັ້ງປະຕິບັດວຽກງານງົບປະມານແຫ່ງລັດ ຕາມຂອບເຂດສິດ ແລະ ໜ້າທີ່ຂອງຕົນ ຢ່າງເຂັ້ມງວດ;*
11. *ຄວາມສະເໝີພາບບົດບາດຍິງ-ຊາຍ: ການສ້າງ ແລະ ການຈັດຕັ້ງປະຕິບັດແຜນງົບປະມານແຫ່ງລັດ ຕ້ອງຮັບປະກັນຄວາມສະເໝີພາບບົດບາດຍິງ-ຊາຍ.*

## [ມາດຕາ 8 ການຄຸ້ມຄອງລາຍຮັບ-ລາຍຈ່າຍ ກອງທຶນຂອງລັດ](#_ມາດຕາ_10_ຫົວໜ່ວຍງົບປະມານຂອງອົງການບໍ)

ລາຍຮັບ-ລາຍຈ່າຍ ກອງທຶນຂອງລັດ ຕ້ອງນອນໃນແຜນງົບປະມານແຫ່ງລັດ ປະຈໍາປີ, ຈັດຕັ້ງປະຕິບັດຜ່ານລະບົບຄັງເງິນແຫ່ງຊາດ ຫຼື ທະນາຄານທຸລະກິດທີ່ໄດ້ຮັບອະນຸຍາດຈາກລັດຖະບານ ເພື່ອນໍາໃຊ້ເຂົ້າໃນເປົ້າໝາຍລາຍຈ່າຍ ຕາມລະບຽບການທີ່ລັດຖະບານອະນຸ ມັດ. ທຸກລາຍຮັບ-ລາຍຈ່າຍ ກອງທຶນຂອງລັດ ຕ້ອງຢູ່ພາຍໃຕ້ການຄຸ້ມຄອງ, ຕິດຕາມ ແລະ ກວດກາຂອງຂະແໜງການທີ່ກ່ຽວຂ້ອງ ແລະ ຂອງຂະແໜງການການເງິນ.

ທຸກແຫຼ່ງລາຍຮັບ-ລາຍຈ່າຍ ກອງທຶນຂອງລັດ ຕ້ອງສັງລວມເປັນເອກະສານຊ້ອນທ້າຍຄັດຕິດກັບແຜນງົບປະມານແຫ່ງລັດ ປະຈໍາປີ ແລະ ໃນໄລຍະການຈັດຕັ້ງປະຕິບັດແຜນງົບປະມານປະຈຳປີ ຕ້ອງມີການສະຫຼຸບລາຍຮັບ-ລາຍຈ່າຍ ປະຈຳ ເດືອນ, ງວດ, ປີ ແລະ ບົດສະຫຼຸບຂາດຕົວ ຢ່າງເປັນປົກກະຕິ ໃຫ້ກະຊວງການເງິນ ແລະ ອົງການກວດສອບແຫ່ງລັດ.

ສ່ວນຍອດເຫຼືອລາຍຮັບຂອງກອງທຶນ ພາຍຫຼັງທີ່ມີການໄລ່ລຽງຂາດຕົວປະຈຳປີໃຫ້ຍົກຍອດເຂົ້າໄວ້ໃນບັນຊີກອງທຶນ ຫຼື ມອບເຂົ້າງົບປະມານໃນປີຖັດໄປ ຕາມລະບຽບການທີ່ກ່ຽວຂ້ອງ.

ສໍາລັບລາຍລະອຽດກ່ຽວກັບການຄຸ້ມຄອງ ລາຍຮັບ-ລາຍຈ່າຍ ຂອງກອງທຶນຂອງລັດ ໄດ້ກໍານົດໄວ້ໃນລະບຽບການກ່ຽວກັບການຄຸ້ມຄອງການເງິນ-ງົບປະມານແຫ່ງລັດ.

## ມາດຕາ 10 ການຄຸ້ມຄອງລາຍຮັບ-ລາຍຈ່າຍ ຂອງຫົວໜ່ວຍງົບປະມານ

## ບໍລິຫານວິຊາການ

ຫົວໜ່ວຍງົບປະມານບໍລິຫານວິຊາການ ທີ່ຂຶ້ນກັບງົບປະມານແຫ່ງລັດ ຂັ້ນສູນກາງ ແລະ ທ້ອງຖິ່ນ ທີ່ມີລາຍຮັບ ຕ້ອງມອບເຂົ້າເປັນລາຍຮັບງົບປະມານແຫ່ງລັດ ຜ່ານລະ ບົບບັນຊີລວມສູນຄັງເງິນແຫ່ງຊາດ. ລາຍຮັບວິຊາການດັ່ງກ່າວ ຕ້ອງຄິດໄລ່ ແລະສັງລວມເຂົ້າໃນແຜນງົບປະມານແຫ່ງລັດ ປະຈໍາປີ ຂອງອົງການທີ່ກ່ຽວຂ້ອງ ຕາມລະບຽບການເງິນແຫ່ງລັດ.

ການຄຸ້ມຄອງລາຍຮັບ-ລາຍຈ່າຍ ຂອງຫົວໜ່ວຍງົບປະມານບໍລິຫານວິຊາການ ໃຫ້ປະຕິບັດ ດັ່ງນີ້:

1. ກໍລະນີ ການປະຕິບັດລາຍຮັບ ບໍ່ໄດ້ຕາມແຜນ ຕ້ອງຫຼຸດແຜນລາຍຈ່າຍລົງ ຕາມຈຳນວນລາຍຮັບທີ່ເກັບບໍ່ໄດ້ຕາມແຜນ ແຕ່*ຕ້ອງໄລ່ລຽງໃຫ້ຖືກຕ້ອງຕາມລະບຽບການ*;
2. ກໍລະນີ ປະຕິບັດ ແລະ ມອບລາຍຮັບ ເຂົ້າງົບປະມານເກີນແຜນປະຈຳປີ, ສ່ວນທີ່ເກີນແຜນນັ້ນ ໃຫ້ປະຕິບັດຕາມນະໂຍບາຍສົ່ງເສີມການເກັບ ແລະ ນຳໃຊ້ລາຍຮັບງົບ ປະມານແຫ່ງລັດ ທີ່ໄດ້ກຳນົດໄວ້ໃນມາດຕາ 49 ຂອງກົດໝາຍສະບັບນີ້.

ຜ່ານການໄລ່ລຽງງົບປະມານຂາດຕົວປະຈໍາປີ ຖ້າມີຍອດເຫຼືອເງິນບໍລິຫານວິຊາການ ໃນລະບົບບັນຊີເງິນຝາກຄັງເງິນແຫ່ງຊາດ ຕ້ອງມອບເຂົ້າງົບປະມານແຫ່ງລັດ ໃຫ້ຄົບຖ້ວນ.

ສໍາລັບລາຍລະອຽດກ່ຽວກັບ ການຄຸ້ມຄອງລາຍຮັບ-ລາຍຈ່າຍຂອງຫົວໜ່ວຍບໍລິ ຫານວິຊາການ ລວມທັງຫົວໜ່ວຍບໍລິຫານວິຊາການກຸ້ມຕົນເອງ ໄດ້ກຳນົດໄວ້ໃນລະບຽບການກ່ຽວກັບການຄຸ້ມຄອງການເງິນ-ງົບປະມານແຫ່ງລັດ.

## ມາດຕາ 16 ລາຍຮັບຈາກ ພາສີ ແລະ ສ່ວຍສາອາກອນ

ລາຍຮັບຈາກ ພາສີ ແລະ ສ່ວຍສາອາກອນ ມີ ດັ່ງນີ້:

* 1. ພາສີຂາອອກ-ຂາເຂົ້າ;
  2. ອາກອນລາຍໄດ້;
  3. ອາກອນມູນຄ່າເພີ່ມ;
  4. ອາກອນຊົມໃຊ້;
  5. ອາກອນ ທີ່ດິນ ແລະ ຊັບສິນ;
  6. ອາກອນສິ່ງແວດລ້ອມ;
  7. ຄ່າທໍານຽມ ແລະ ຄ່າບໍລິການ;
  8. ລາຍຮັບອື່ນ ຕາມທີ່ໄດ້ກຳນົດໄວ້ໃນກົດໝາຍ.

## ມາດຕາ 17 ລາຍຮັບບໍ່ແມ່ນ ພາສີ ແລະ ສ່ວຍສາອາກອນ

ລາຍຮັບບໍ່ແມ່ນ ພາສີ ແລະ ສ່ວຍສາອາກອນ ມີ ດັ່ງນີ້:

1. ຄ່າເຊົ່າ ແລະ ຄ່າສໍາປະທານ ຊັບສິນຂອງລັດ;
2. ຄ່າ​ຊັບພະຍາກອນທຳມະຊາດ​;
3. ຄ່າພາກຫຼວງ;
4. ການຂາຍ, ການແລກປ່ຽນ, ການທົດແທນ, ການເວນຄືນ ຊັບສິນຂອງລັດ, ການມອບ-ໂອນ ໃຫ້ລັດ ແລະ ຊັບສິນທີ່ບໍ່ມີເຈົ້າຂອງ ຫຼື ມູນມໍຣະດົກທີ່ບໍ່ມີຜູ້ສືບທອດ;
5. ເງິນປັນຜົນ ​​ແລະ ການ​ຂາຍ​ຮຸ້ນ​ຂອງ​ລັດຖະບານ;
6. ລາຍຮັບດອກເບ້ຍເງິນໃຫ້ກູ້ຍືມຕໍ່;
7. ການປັບໃໝ, ການຂາຍຊັບ, ວັດຖຸສິ່ງຂອງທີ່ຖືກຍຶດ ແລະ ຖືກ*ຮິ*ບ;
8. ລາຍຮັບອື່ນ ຕາມທີ່ໄດ້ກຳນົດໄວ້ໃນກົດໝາຍ.

## ມາດຕາ 19 ລາຍຮັບຈາກການປະກອບສ່ວນຂອງສັງຄົມ

ລາຍຮັບຈາກການປະກອບສ່ວນຂອງສັງຄົມ ແມ່ນ ໄດ້ມາຈາກການປະກອບສ່ວນຂອງບຸກຄົນ, ນິຕິບຸກຄົນ ຫຼື ອົງການຈັດຕັ້ງ ຈາກພາຍໃນ ແລະ ຕ່າງປະເທດ ດັ່ງນີ້:

1. ລາຍຮັບທີ່ເປັນເງິນ;
2. ລາຍຮັບທີ່ເປັນວັດຖຸສິ່ງຂອງ.

ການຄຸ້ມຄອງ ແລະ ການນຳໃຊ້ລາຍຮັບຈາກການປະກອບສ່ວນຂອງສັງຄົມ ຕ້ອງປະຕິບັດຕາມລະບຽບການໃນການໃຊ້ຈ່າຍງົບປະມານ ແລະ ໃຫ້ຖືກຕ້ອງຕາມເປົ້າໝາຍ.

## ມາດຕາ 24 ລະບົບການດຸນດ່ຽງງົບປະມານ

ລະບົບການດຸນດ່ຽງງົບປະມານແຫ່ງລັດ ມີ ສາມກໍລະນີ ດັ່ງນີ້:

1. ງົບປະມານແຫ່ງລັດ ສົມດຸນ;
2. ງົບປະມານແຫ່ງລັດ ເກີນດຸນ;
3. ງົບປະມານແຫ່ງລັດ ຂາດດຸນ.

## ມາດຕາ 26 ການສົມດຸນ, ການເກີນດຸນ, ການຂາດດຸນ ແລະ ແຫຼ່ງທຶນດຸນດ່ຽງງົບປະມານແຫ່ງລັດ

ການສົມດຸນງົບປະມານແຫ່ງລັດ ແມ່ນ ລວມຍອດລາຍຮັບເທົ່າກັບລວມຍອດລາຍຈ່າຍ.

ການເກີນດຸນງົບປະມານແຫ່ງລັດ ແມ່ນ​ ລວມຍອດ​ລາຍ​ຮັບ ຫຼາຍ​ກວ່າ​ ລວມຍອດ​ລາຍ​ຈ່າຍ ຊຶ່ງການເກີນດຸນນັ້ນ ລັດຖະບານເປັນຜູ້ຕົກລົງ ເພື່ອເພີ່ມໃຫ້ລາຍຈ່າຍໃດໜຶ່ງ ຫຼື ມອບເຂົ້າຄັງສະສົມແຫ່ງລັດ.

ການຂາດດຸນງົບປະມານ​ແຫ່ງ​ລັດ ​ແມ່ນ ​ລວມຍອດ​ລາຍ​ຮັບ ໜ້ອຍ​ກວ່າ​ ລວມຍອດ​ລາຍ​ຈ່າຍ ຊຶ່ງການຂາດ​ດຸນນັ້ນ ໃຫ້ຂາດດຸນ​ສະ​ເພາະ​ງົບປະມານ​ສູນ​ກາງ ​ເພື່ອ​ນໍາ​ໃຊ້​ສະ​ເພາະ​ເຂົ້າ​ໃນ​ການ​ລົງທຶນ​ເທົ່າ​ນັ້ນ.

ການຂາດດຸນງົບປະມານແຫ່ງລັດ ປະຈໍາປີ ຕ້ອງສອດຄ່ອງກັບຄວາມຕ້ອງການ ແລະ ຄວາມອາດສາມາດຂອງການເງິນແຫ່ງຊາດ. ລະດັບການຂາດດຸນ ແລະ ແຫຼ່ງທຶນດຸນດ່ຽງການຂາດດຸນງົບປະມານແຫ່ງລັດ ໃຫ້ລັດຖະບານຄົ້ນຄວ້າ ແລ້ວນຳສະເໜີຕໍ່ສະພາແຫ່ງຊາດ ເພື່ອພິຈາລະນາຮັບຮອງ.

ແຫຼ່ງທຶນດຸນ​ດ່ຽງ​ງົບປະມານ​ແຫ່ງ​ລັດ ​ໄດ້​ມາ​ຈາກ:

1. ການກູ້ຢືມພາຍໃນ ໄດ້ມາຈາກການລະດົມທຶນພາຍໃນ ດ້ວຍຮູບການກູ້ຢືມໂດຍກົງ, ການຂາຍພັນທະບັດ ແລະ ຮູບການອື່ນ;
2. ການກູ້*ຢືມ*ຕ່າງປະເທດ ໄດ້ມາຈາກການລະດົມທຶນຈາກຕ່າງປະເທດ, ອົງການຈັດຕັ້ງສາກົນ, ອົງການຈັດຕັ້ງຮ່ວມມືສອງຝ່າຍ, ຫຼາຍຝ່າຍ ດ້ວຍຮູບການກູ້ຢືມໂດຍກົງ, ການຂາຍພັນທະບັດ ແລະ ຮູບການອື່ນ;
3. ການຂາຍຊັບສິນຂອງລັດ ໄດ້ມາຈາກການຂາຍຮຸ້ນວິສາຫະກິດທີ່ລັດລົງ ທຶນ, ຂາຍຊັບສິນຄົງທີ່, ການຫັນຊັບສິນເປັນທຶນ ແລະ ອື່ນໆ;
4. ແຫຼ່ງທຶນອື່ນ.

## ມາດຕາ 27 ຄວາມຮັບຜິດຊອບຂອງສະພາແຫ່ງຊາດ

*ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ສະພາ​ແຫ່ງຊາດ ​ມີ​ຄວາມ​ຮັບຜິດຊອບ ​ຕົ້ນຕໍ ດັ່ງ​ນີ້:*

1. ພິຈາລະນາ​, ຮັບຮອງ​ເອົາ~~​~~ ກົດໝາຍ, ນະໂຍບາຍການເງິນ, ແຜນຍຸດທະສາດການເງິນ, ແຜນງົບປະມານແຫ່ງລັດ ຫ້າປີ, ແຜນງົບປະມານໄລຍະກາງ ແລະ ປະຈຳປີ, ການດັດແກ້ແຜນງົບປະມານຫ້າປີ ແລະ ປະຈຳປີ;
2. ພິຈາລະນາ, ຮັບຮອງ ກໍານົດໝາຍຈັດສັນງົບປະມານ, ອັດຕາສ່ວນການຂາດດຸນງົບປະມານ, ແຫຼ່ງດຸນດ່ຽງງົບປະມານ, ການກູ້ຢືມເພື່ອດຸນດ່ຽງງົບປະມານ ແລະ ການຊຳລະໜີ້ສິນສາທາລະນະ, ອັດຕາສ່ວນໜີ້ສິນຂອງລັດຖະບານ, ອັດຕາສ່ວນໜີ້ສິນສາທາລະນະ ແລະ ບົດສະຫຼຸບຂາດຕົວການຈັດຕັ້ງປະຕິບັດງົບປະມານແຫ່ງລັດ ປະຈໍາປີ;
3. ພິຈາລະນາ, ​ຮັບຮອງ​ເອົາ ​​ແຜນການລົງທຶນຂອງລັດ ຫ້າປີ ແລະ ປະຈໍາປີ,​ແຜນຈັັດສັນງົບປະມານຂອງໂຄງການລົງທຶນຂອງລັດປະເພດ II, III ແລະ IV; ໂຄງການ​ລົງທຶນປະເພດ I ແລະ ໂຄງການລົງທຶນຂອງລັດລະດັບຊາດ, ການດັດແກ້ແຜນການລົງທຶນຂອງລັດ ຫ້າປີ ແລະ ປະຈໍາປີ;
4. ພິຈາລະນາ, ຮັບຮອງເອົາ ການກໍານົດ, ການປ່ຽນແປງ, ການຍົກເວັ້ນ, ການຍົກເລີກ, ການລົບລ້າງອັດຕາພາສີ ແລະ ສ່ວຍສາອາກອນ.

## ມາດຕາ 29 ຄວາມຮັບຜິດຊອບຂອງລັດຖະບານ

*ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ລັດຖະບານ​ ມີ​ຄວາມ​ຮັບຜິດ ຊອບ​ ດັ່ງ​ນີ້:*

1. ຄົ້ນຄວ້າ ແລະ ນໍາສະເໜີ ຕໍ່ສະພາແຫ່ງຊາດ ກ່ຽວກັບ ກົດໝາຍ, ນະໂຍ ບາຍການເງິນ, ແຜນຍຸດທະສາດການເງິນ,ແຜນງົບປະມານແຫ່ງລັດ ຫ້າປີ, ງົບປະມານໄລຍະກາງ, ປະຈໍາປີ*,* ການດັດແກ້ແຜນງົບປະມານແຫ່ງລັດ ຫ້າປີ ແລະ ປະຈໍາປີ;
2. ຄົ້ນຄວ້າ ແລະ ນຳສະເໜີ ຕໍ່ສະພາແຫ່ງຊາດ ກ່ຽວກັບ ກໍານົດໝາຍຈັດສັນງົບປະມານ, ອັດຕາສ່ວນການຂາດດຸນງົບປະມານ, ແຫຼ່ງດຸນດ່ຽງງົບປະມານ, ການກູ້ຢືມເພື່ອດຸນດ່ຽງງົບປະມານ ແລະ ການຊຳລະໜີ້ສິນສາທາລະນະ, ອັດຕາສ່ວນໜີ້ສິນຂອງລັດ ຖະບານ, ອັດຕາສ່ວນໜີ້ສິນສາທາລະນະ ແລະ ບົດສະຫຼຸບຂາດຕົວການຈັດຕັ້ງປະຕິບັດງົບ ປະມານແຫ່ງລັດ ປະຈໍາປີ;
3. ຄົ້ນຄວ້າ ແລະ ນໍາສະເໜີ ຕໍ່ສະພາແຫ່ງຊາດ ກ່ຽວກັບ ແຜນການລົງທຶນຂອງລັດ ຫ້າປີ ແລະ ປະຈໍາປີ, ​ແຜນຈັັດສັນງົບປະມານຂອງໂຄງການລົງທຶນຂອງລັດປະ ເພດ II, III ແລະ IV; ໂຄງການ​ລົງທຶນປະເພດ I ແລະ ໂຄງການລົງທຶນຂອງລັດລະດັບຊາດ, ການດັດແກ້ແຜນການລົງທຶນຂອງລັດ ຫ້າປີ ແລະ ປະຈໍາປີ;
4. ຄົ້ນຄວ້າ ແລະ ນໍາສະເໜີ ຕໍ່ສະພາແຫ່ງຊາດ ກ່ຽວກັບ ການກໍານົດ, ການປ່ຽນແປງ, ການຍົກເວັ້ນ, ການຍົກເລີກ, ການລົບລ້າງອັດຕາ ພາສີ ແລະ ສ່ວຍສາອາກອນ;
5. ອອກດໍາລັດ ແລະ ນິຕິກຳໃຕ້ກົດໝາຍ ກ່ຽວກັບແຜນງົບປະມານແຫ່ງລັດປະຈໍາປີ, ຊີ້ນໍາ, ຄຸ້ມຄອງ, ຕິດຕາມ, ກວດກາ ແລະ ກວດການການຈັດຕັ້ງປະຕິບັດແຜນງົບປະມານແຫ່ງລັດ;
6. ຊີ້ນຳ, ຊຸກຍູ້, ຕິດຕາມ ແລະ ກວດກາ ການຈັດຕັ້ງປະຕິບັດນະໂຍບາຍການເງິນ, ແຜນຍຸດທະສາດ ແລະ ແຜນງົບປະມານແຫ່ງລັດ;
7. ລາຍງານສະພາບການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນງົບປະມານແຫ່ງລັດ ປະຈໍາປີ ແລະ ຫ້າປີ ຕໍ່ສະພາແຫ່ງຊາດ;
8. ຊີ້ນໍາກະຊວງການເງິນ, ບັນດາອົງການຂອງລັດ ຂັ້ນສູນກາງ ແລະ ທ້ອງ ຖິ່ນ ປະຕິບັດລາຍຮັບ-ລາຍຈ່າຍ ງົບປະມານແຫ່ງລັດ ໃຫ້ຖືກຕ້ອງຕາມແຜນງົບປະມານ ທີ່ໄດ້ກໍານົດໄວ້ໃນກົດໝາຍ ແລະ ສັ່ງໂຈະລາຍຈ່າຍ ເມື່ອມີການລະເມີດກົດໝາຍກ່ຽວກັບການເງິນ;
9. ຕົກລົງສ້າງຕັ້ງ ຫຼື ຍຸບເລີກຫົວໜ່ວຍງົບປະມານແຫ່ງລັດຂັ້ນໜຶ່ງ; ຕົກລົງມອບສິດໃຫ້ກະຊວງການເງິນ ອອກລະບຽບການ ແລະ ມາດຕະການຄຸ້ມຄອງເກັບລາຍຮັບ, ການຈັດຕັ້ງປະຕິບັດລາຍຈ່າຍງົບປະມານແຫ່ງລັດ ໃຫ້ຖືກຕ້ອງຕາມກົດໝາຍ ແລະ ເປັນເອ ກະພາບ ໃນຂອບເຂດທົ່ວປະເທດ.

## ມາດຕາ 30 ຄວາມຮັບຜິດຊອບຂອງກະຊວງການເງິນ

*ໃນວຽກງານການເງິນ ແລະ ງົບປະມານແຫ່ງລັດ ກະຊວງການເງິນ ມີຄວາມຮັບ ຜິດຊອບ ດັ່ງນີ້:*

1. *ຄົ້ນຄວ້າ ແລະ ສ້າງ ກົດໝາຍ, ນະໂຍບາຍການເງິນ*, *ແຜນຍຸດທະສາດການເງິນ*,ແຜນງົບປະມານແຫ່ງລັດ ຫ້າປີ, ງົບປະມານໄລຍະກາງ, ປະຈໍາປີ, *ການດັດແກ້ແຜນງົບປະມານແຫ່ງລັດ ຫ້າປີ ແລະ ປະຈໍາປີ ເພື່ອສະເໜີລັດຖະບານພິຈາລະນາ;*
2. *ຄົ້ນຄວ້າ ແລະ ສ້າງ* ກໍານົດໝາຍຈັດສັນງົບປະມານ, ອັດຕາສ່ວນການຂາດດຸນງົບປະມານ, ແຫຼ່ງດຸນດ່ຽງງົບປະມານ, ການກູ້ຢືມເພື່ອດຸນດ່ຽງງົບປະມານ ແລະ ການຊຳລະໜີ້ສິນສາທາລະນະ, ອັດຕາສ່ວນໜີ້ສິນຂອງລັດຖະບານ, ອັດຕາສ່ວນໜີ້ສິນສາທາລະ ນະ ແລະ ບົດສະຫຼຸບຂາດຕົວການຈັດຕັ້ງປະຕິບັດງົບປະມານແຫ່ງລັດ ປະຈໍາປີ *ເພື່ອສະເໜີລັດຖະບານພິຈາລະນາ;*
3. *ສ້າງລະບຽບການບັນຊີ ແລະ ສາລະບານງົບປະມານ, ປິດບັນຊີງົບປະມານ ແລະ ການເປີດເຜີຍງົບປະມານ;*
4. *ສັງລວມແຜນງົບປະມານ, ຄຸ້ມຄອງການຈັດຕັ້ງປະຕິບັດ, ສະເໜີດັດແກ້, ຕີລາຄາສະພາບການຈັດຕັ້ງປະຕິບັດ ແລະ ສ້າງບົດສະຫຼຸບງົບປະມານແຫ່ງລັດ ປະຈໍາປີ;*
5. *ກູ້ຢືມເງິນ ເພື່ອບໍລິຫານສະພາບຄ່ອງທາງດ້ານງົບປະມານ ພາຍໃນປີງົບປະ ມານ ຕາມການຕົກລົງຂອງລັດຖະບານ;*
6. *ຈັດ​ຕັ້ງ, ຄຸ້ມ​ຄອງ​ການ​ເກັບ​ລາຍ​ຮັບງົບປະມານ ​ໃຫ້​ໄດ້​ຕາມ​ແຜນການ ຫຼື ເກີນ​ແຜນການ ຕາມມະຕິຂອງສະພາແຫ່ງຊາດ, ປະຕິບັດ​ລາຍ​ຈ່າຍ​ ຕາມ​ແຜນ​ງົບປະມານ​ປະຈຳ​ປີ​ທີ່​ລັດຖະບານ​ມອບ​ໃຫ້;*
7. *ເປັນເຈົ້າການໃນການພົວພັນ, ຮ່ວມມືກັບການຈັດຕັ້ງການເງິນຕ່າງປະ ເທດ, ອົງການການເງິນສາກົນ, ການຈັດຕັ້ງອື່ນ ທີ່ມີສ່ວນພົວພັນວຽກງານການເງິນ, ສ້າງຮ່າງສັນຍາກູ້ຢືມ, ຊ່ວຍເຫຼືອລ້າກັບຕ່າງປະເທດ ແລະ ບັນດາສະຖາບັນການເງິນສາກົນ ເພື່ອ ນໍາສະເໜີລັດຖະບານພິຈາລະນາ;*
8. *ຄຸ້ມຄອງເງິນກູ້ຢືມ, ເງິນຊ່ວຍເຫຼືອລ້າ ແລະ ປະຕິບັດການຊໍາລະໜີ້ສິນຂອງລັດຖະບານ ຕາມທີ່ໄດ້ກໍານົດໄວ້ໃນສັນຍາ;*
9. *ຮັບຜິດຊອບຕໍ່ລັດຖະບານ ໃນການຄຸ້ມຄອງ, ກວດກາການຈັດຕັ້ງປະຕິ ບັດງົບປະມານແຫ່ງລັດ ໃນຂອບເຂດທົ່ວປະເທດ, ກວດກາບັນດາຫົວໜ່ວຍວິສາຫະກິດ, ທຸລະກິດທັງພາກລັດ ແລະ ພາກເອກະຊົນ, ຫົວໜ່ວຍງົບປະມານ, ກອງທຶນຂອງລັດ, ອົງ ການບໍລິຫານວິຊາການແຕ່ລະຂັ້ນ ໃນການປະຕິບັດພັນທະ ເຂົ້າງົບປະມານແຫ່ງລັດ;*
10. *ຄົ້ນຄວ້າ ອອກນິຕິກຳ ໃນການຈັດຕັ້ງປະຕິບັດກົດໝາຍ, ນະໂຍບາຍການເງິນ, ຍຸດທະສາດການເງິນ ແລະ ແຜນງົບປະມານແຫ່ງລັດ ຕາມຂອບເຂດຄວາມຮັບຜິດຊອບຂອງຕົນ;*
11. *ຊີ້ນໍາ, ຕິດຕາມ, ກວດກາການຈັດຕັ້ງປະຕິບັດລາຍຮັບ-ລາຍຈ່າຍ ງົບປະ ມານແຫ່ງລັດ ຕາມມະຕິຂອງສະພາແຫ່ງຊາດ ແລະ ການມອບໝາຍຂອງລັດຖະບານ;*
12. *ຄຸ້ມຄອງ ຄັງສະສົມແຫ່ງລັດ, ເງິນແຮລັດຖະບານ, ກອງທຶນຂອງລັດ, ຊັບສິນ, ໜີ້ສິນ ແລະ ວັດຖຸມີຄ່າຂອງລັດ;*
13. *ປະສານສົມທົບກັບກະຊວງແຜນການ ແລະ ການລົງທຶນ ໃນການກໍານົດ​ເພດານ ແລະ ແຫຼ່ງທຶນ ສໍາລັບແຜນການລົງທຶນຂອງລັດ ໄລຍະກາງ ແລະ ປະຈໍາປີ ທີ່ນໍາໃຊ້ແຫຼ່ງທຶນ ພາຍໃນ ແລະ ຕ່າງປະເທດ ຢູ່ ສປປ ລາວ;*
14. *ປະສານສົມທົບກັບບັນດາຂະແໜງການຂອງສູນກາງ ແລະ ອົງການປົກຄອງທ້ອງຖິ່ນ ສ້າງຮ່າງແຜນງົບປະມານແຫ່ງລັດ ປະຈໍາປີ, ສະເໜີດັດແກ້ແຜນງົບປະ ມານປະຈໍາປີ ເພື່ອສະເໜີລັດຖະບານ ພິຈາລະນາ;*
15. *ຊີ້ນໍາການສະຫຼຸບຂາດຕົວ ການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ ເພື່ອລາຍງານໃຫ້ອົງການກວດສອບແຫ່ງລັດ ໃຫ້ທັນຕາມກໍານົດເວລາ.*

## 13. ມາດຕາ 40 ການແບ່ງຂັ້ນຄຸ້ມຄອງການເກັບລາຍຮັບງົບປະມານແຫ່ງລັດ

ການແບ່ງຂັ້ນຄຸ້ມຄອງການເກັບລາຍຮັບງົບປະມານແຫ່ງລັດ ມີ ດັ່ງນີ້:

1. ລາຍ​ຮັບງົບປະມານແຫ່ງລັດ​ທີ່~~​~~ສູນ​ກາງ ຄຸ້ມຄອງການເກັບ;
2. ລາຍ​ຮັບ​ງົບປະມານແຫ່ງລັດ​ທີ່ທ້ອງຖິ່ນ ຄຸ້ມຄອງການເກັບ.

ສຳລັບການແບ່ງປັນລາຍຮັບງົບປະມານແຫ່ງລັດ ລະຫວ່າງສູນກາງ ແລະ ທ້ອງ ຖິ່ນ ໄດ້ກຳນົດໄວ້ໃນລະບຽບການຕ່າງຫາກ.

## 14. ມາດຕາ 41 ລາຍຮັບງົບປະມານແຫ່ງລັດ ທີ່ສູນກາງຄຸ້ມຄອງການເກັບ

ລາຍຮັບງົບປະມານແຫ່ງລັດ ທີ່ສູນກາງຄຸ້ມຄອງການເກັບ *ມີ ດັ່ງນີ້:*

* 1. ພາສີ-ອາກອນ ແລະ ຄ່າທຳນຽມ ຂາເຂົ້າ-ຂາອອກ;
  2. ອາກອນ, ຄ່າເຊົ່າ ແລະ ຄ່າສຳປະທານຊັບສິນຂອງລັດ, ຄ່າຊັບພະຍາກອນ ທຳມະຊາດ, ຄ່າພາກຫຼວງ ແລະ ພັນທະອື່ນ ທີ່ຕິດພັນກັບຫົວໜ່ວຍທຸລະກິດຂະໜາດໃຫຍ່, ບໍລິສັດຂ້າມຊາດ, ບໍລິສັດທີ່ນໍາໃຊ້ເຕັກໂນໂລຊີລະດັບສູງ ແລະ ວິສາຫະກິດ ທີ່ສູນກາງຄຸ້ມຄອງ ຕາມການຕົກລົງຂອງລັດຖະບານ ໃນແຕ່ລະໄລຍະ;
  3. *ຄ່າທໍານຽມ ແລະ ຄ່າບໍລິການຂອງອົງການລັດ ຂັ້ນສູນກາງ;*
  4. ລາຍຮັບຈາກການບິນຜ່ານນ່ານຟ້າ;
  5. ລາຍ*ຮັບຈາກການຊ່ວຍເຫຼືອລ້າ ຂັ້ນສູນກາງ;*
  6. ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ຂັ້ນສູນກາງ;
  7. ການປັບໃໝ, ການຂາຍຊັບ, ວັດຖຸສິ່ງຂອງທີ່ ຍຶດ ແລະ *ຮິ*ບ ທີ່ສູນກາງຄຸ້ມຄອງ;
  8. ລາຍຮັບອື່ນ ຕາມ*ທີ່ໄດ້ກຳນົດໄວ້ໃນກົດໝາຍ.*

## 15. ມາດຕາ 42 ລາຍຮັບງົບປະມານແຫ່ງລັດທີ່ທ້ອງຖິ່ນ ຄຸ້ມຄອງການເກັບ

ກ. ລາຍ​ຮັບ​ງົບປະມານແຫ່ງລັດ​ທີ່​ຂັ້ນແຂວງ ຄຸ້ມຄອງການເກັບ ມີ​ ດັ່ງ​ນີ້:

1. ອາກອນ, ຄ່າເຊົ່າ ແລະ ຄ່າສຳປະທານຊັບສິນຂອງລັດ, ຄ່າຊັບພະຍາກອນ ທຳມະຊາດ, ຄ່າພາກຫຼວງ ແລະ ພັນທະອື່ນ ທີ່ຕິດພັນກັບຫົວໜ່ວຍທຸລະກິດ ທີ່ຕັ້ງຢູ່ແຂວງ ທີ່ບໍ່ແມ່ນສູນກາງຄຸ້ມຄອງ;
2. *ອາກອນລາຍໄດ້ ຈາກທີ່ດິນ*;
3. *ຄ່າທໍານຽມ ແລະ ຄ່າບໍລິການ*, *ສະແຕັມອາກອນ ຂອງອົງການລັດຂັ້ນແຂວງຄຸ້ມຄອງ*;
4. *ລາຍຮັບຈາກການຊ່ວຍເຫຼືອລ້າ ຂັ້ນແຂວງຄຸ້ມຄອງ*;
5. ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ຂັ້ນ*ແຂວງຄຸ້ມຄອງ*;
6. *ການ*ປັບໃໝ, ການຂາຍຊັບ, ວັດຖຸສິ່ງຂອງທີ່ ຍຶດ ແລະ *ຮິ*ບ ຂັ້ນ*ແຂວງຄຸ້ມຄອງ*;
7. ລາຍ*ຮັບອື່ນ ຕາມທີ່ໄດ້ກຳນົດໄວ້ໃນກົດໝາຍ.*

ຂ. ລາຍ​ຮັບ​ງົບປະມານ​ແຫ່ງລັດທີ່ຂັ້ນເມືອງ ຄຸ້ມຄອງການເກັບ ມີ ​ດັ່ງ​ນີ້:

1. ອາກອນ, ຄ່າເຊົ່າ ແລະ ຄ່າສໍາປະທານ ຊັບສິນຂອງລັດ, ຄ່າຊັບພະຍາ ກອນທໍາມະຊາດ, ຄ່າພາກຫຼວງ ແລະ ພັນທະອື່ນ ທີ່ຂັ້ນເມືອງຄຸ້ມຄອງ;
2. ຄ່າທໍານຽມ, ຄ່າບໍລິການ, ສະແຕັມອາກອນ ທີ່ຂັ້ນເມືອງຄຸ້ມຄອງ;
3. ຄ່າ​ທຳນຽມການນຳ​ໃຊ້​ທີ່​ດິນ ທີ່ຂັ້ນເມືອງຄຸ້ມຄອງ;
4. ລາຍ​ຮັບ​ຈາກ​ການສໍາປະທານຂຸດຄົ້ນ ຫີນແຮ່, ຊາຍ, ດິນ​ດຳ ແລະ ດິນ​ແດງທີ່ຂັ້ນເມືອງຄຸ້ມ ຄອງ;
5. ຄ່າ​ເຊົ່າ​​​ເຮືອນ, ທີ່​ດິນ ​ແລະ ຊັບ​ສິນ​ອື່ນຂອງລັດ ທີ່ຂັ້ນເມືອງຄຸ້ມຄອງ;
6. ການປັບໃໝ, ການຂາຍຊັບ, ວັດຖຸສິ່ງຂອງທີ່ຍຶດ ແລະ ຮິບ ທີ່ຂັ້ນເມືອງຄຸ້ມຄອງ;
7. ລາຍຮັບຈາກການຊ່ວຍເຫຼືອລ້າ ທີ່ຂັ້ນເມືອງຄຸ້ມຄອງ;
8. ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ຂັ້ນ*ເມືອງຄຸ້ມຄອງ*;
9. ລາຍຮັບອື່ນ ຕາມການມອບໝາຍຂອງແຂວງ, ນະຄອນຫຼວງ.

ຄ. ລາຍ​ຮັບ​ງົບປະມານ​ແຫ່ງລັດທີ່ຂັ້ນບ້ານ ຄຸ້ມຄອງການເກັບ ມີ ​ດັ່ງ​ນີ້:

1. ຄ່າ​ທຳນຽມການນຳ​ໃຊ້​ທີ່​ດິນ ຕາມການມອບໝາຍ*;*
2. *ຄ່າທຳນຽມ*, *ຄ່າບໍລິການ*, *ສະແຕັມອາກອນ ທີ່ບ້ານຄຸ້ມຄອງ*;
3. *ລາຍຮັບອື່ນ ຕາມການມອບໝາຍຂອງເມືອງ*, *ເທດສະບານ*, *ນະຄອນ.*

*ສຳລັບ ການແບ່ງຫົວໜ່ວຍທຸລະກິດ ໃຫ້ຂັ້ນເມືອງ*, *ເທດສະບານ*, *ນະຄອນ ແລະ ຂັ້ນບ້ານ ແມ່ນມອບໃຫ້ອົງການປົກຄອງຂັ້ນແຂວງ ຄົ້ນຄວ້າ ແລະ ສະເໜີສະພາປະຊາຊົນຂັ້ນແຂວງ ພິຈາລະນາຮັບຮອງ ຕາມຫຼັກການ ແລະ ລະບຽບການ ທີ່ລັດຖະບານ ກໍານົດ.*

## 16. ມາດຕາ 49 ນະໂຍບາຍສົ່ງເສີມການເກັບ ແລະ ນໍາໃຊ້ ລາຍຮັບງົບປະມານແຫ່ງລັດ

ນະ​ໂຍບາຍ​ສົ່ງ​ເສີມ​ການ​ເກັບ​ ແລະ ນໍາໃຊ້ລາຍ​ຮັບ​ງົບປະມານແຫ່ງລັດ ຕ້ອງບົນພື້ນຖານການໄລ່ລຽງ *ໂດຍໄດ້ຮັບການຢັ້ງຢືນຈາກອົງການກວດສອບແຫ່ງລັດ ແລະ* ໃຫ້ປະຕິບັດ ດັ່ງນີ້:

1. *ໃນ*ກໍລະນີອົງການຈັດຕັ້ງລັດ ຂັ້ນສູນກາງ ປະຕິບັດລາຍຮັບວິຊາການເກີນແຜນການ,ສ່ວນ​ທີ່​ເກີນ​ນັ້ນ ​ມອບ​ໃຫ້~~​~~ນຳ​ໃຊ້​ ​ເພື່ອ​ພັດທະນາ​ອົງການຕົນເອງ ໂດຍເອົາເຂົ້າໃນແຜນງົບປະມານແຫ່ງລັດ ໃນປີຖັດໄປຕາມລະບຽບການ;
2. *ໃນ*ກໍລະນີ ແຂວງ, ນະຄອນຫຼວງ ປະຕິບັດລາຍຮັບລວມ ທີ່ຂັ້ນຂອງຕົນຄຸ້ມຄອງໄດ້ເກີນແຜນການ,ສ່ວນ​ທີ່​ເກີນ​ນັ້ນ ​ມອບ​ໃຫ້~~​~~ນຳ​ໃຊ້​ ​ເພື່ອ​ພັດທະນາ​ທ້ອງ​ຖິ່ນ​ຂອງ​ຕົນ ໂດຍເອົາເຂົ້າໃນແຜນງົບປະມານແຫ່ງລັດ ໃນປີຖັດໄປຕາມລະບຽບການ ແລ້ວສະເໜີສະພາປະຊາຊົນຂັ້ນແຂວງ ພິຈາລະນາ, ຮັບຮອງ;
3. *ໃນ*ກໍລະນີ ເມືອງ, ເທດສະບານ, ນະຄອນ ປະຕິບັດລາຍຮັບທີ່ຕົນຄຸ້ມຄອງ ໄດ້ເກີນແຜນການ ແລະ ລາຍຮັບລວມຂອງ ແຂວງ, ນະຄອນຫຼວງ ກໍເກີນແຜນການ, ສ່ວນທີ່ເກີນນັ້ນ ມອບ​ສິດໃຫ້ແຂວງ, ນະຄອນຫຼວງ ເປັນຜູ້ພິຈາລະນາ ໃຫ້ຂັ້ນເມືອງ​ນໍາໃຊ້ ເພື່ອ​ພັດທະນາ​ທ້ອງ​ຖິ່ນ​ຂອງ​ຕົນ ໂດຍເອົາເຂົ້າໃນແຜນງົບປະມານແຫ່ງລັດ ໃນປີຖັດໄປຕາມລະ ບຽບການ ແລ້ວສະເໜີສະພາປະຊາຊົນຂັ້ນແຂວງ ພິຈາລະນາ, ຮັບຮອງ;
4. *ການນໍາໃຊ້ເງິນລາຍຮັບສ່ວນທີ່ເກີນແຜນ ຕ້ອງໄລ່ລຽງໃຫ້ຖືກຕ້ອງຕາມລະບຽບການ ແລະ ສັງລວມແຜນລາຍຈ່າຍທີ່ນໍາໃຊ້ເງິນເກີນແຜນດັ່ງກ່າວ ເຂົ້າໃນແຜນງົບ ປະມານແຫ່ງລັດ ໃນປີຖັດໄປ;*
5. ການນໍາໃຊ້ເງິນລາຍຮັບສ່ວນທີ່ເກີນແຜນ ແມ່ນເພື່ອເປົ້າໝາຍພັດທະນາທ້ອງຖິ່ນ ໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມຂອງຕົນ.

ໃນກໍລະນີ ສະພາບເສດຖະກິດ, ງົບປະມານມີຄວາມຫຍຸ້ງຍາກ ລັດຖະບານ ເປັນຜູ້ຄົ້ນຄວ້າສະເໜີຄະນະປະຈຳສະພາແຫ່ງຊາດ ພິຈາລະນາຮັບຮອງ ອັດຕາສ່ວນການນໍາໃຊ້ເງິນເກີນແຜນໃຫ້ອົງການ ຂັ້ນສູນກາງ ແລະ ທ້ອງຖິ່ນ.

## 17. ມາດຕາ 51 ຫຼັກການແກ້ໄຂ ການເກັບລາຍຮັບ ທີ່ບໍ່ໄດ້ຕາມແຜນ

ພາຍຫຼັງທີ່ການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ ເກີນຫົກເດືອນ ຫາກຄາດຄະເນການເກັບລາຍຮັບບໍ່ໄດ້ຕາມແຜນການປີ ຕໍ່າກວ່າ ຫ້າສ່ວນຮ້ອຍ, ກະຊວງການເງິນ ເປັນເຈົ້າການຄົ້ນຄວ້າ ຫຼຸດລາຍຈ່າຍ ຫຼື ຊອກແຫຼ່ງທຶນ ຕາມຈໍານວນເງິນທີ່ຄາດຄະເນເກັບບໍ່ໄດ້ ເພື່ອສະເໜີລັດຖະບານຕົກລົງ ແລ້ວລາຍງານໃຫ້ສະພາແຫ່ງຊາດຊາບ.

ໃນກໍລະນີທີ່ການເກັບລາຍຮັບ ບໍ່ໄດ້ຕາມແຜນການປະຈໍາປີ ແຕ່ຫ້າສ່ວນຮ້ອຍ ຂຶ້ນໄປ, ກະຊວງການເງິນ ຕ້ອງລາຍງານລັດຖະບານ ເພື່ອນໍາສະເໜີຕໍ່ສະພາແຫ່ງຊາດ ພິ ຈາລະນາ ການດັດແກ້ແຜນງົບປະມານແຫ່ງລັດ ປະຈໍາປີດັ່ງກ່າວ.

## 18. ມາດຕາ 52 ການສ້າງແຜນງົບປະມານແຫ່ງລັດ

ການສ້າງແຜນງົບປະມານແຫ່ງລັດ ໃຫ້ເລີ່ມຈາກການສ້າງ ຫຼື ປັບປຸງ ແຜນງົບ ປະມານແຫ່ງລັດ ຫ້າປີ, ງົບປະມານໄລຍະກາງ ແລະ ແຜນງົບປະມານແຫ່ງລັດ ປະຈໍາປີ.

ການສ້າງແຜນງົບປະມານແຫ່ງລັດ ຫ້າປີ ແມ່ນ ການກຳນົດທິດທາງລວມ ກ່ຽວກັບສະພາບການເງິນແຫ່ງລັດ ແລະ ຄາດໝາຍລວມຕົວເລກງົບປະມານແຫ່ງລັດ ໃນໄລຍະ ຫ້າປີ ໃຫ້ສອດຄ່ອງກັບລະດັບການຂະຫຍາຍຕົວທາງດ້ານເສດຖະກິດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ ຫ້າປີ ເພື່ອຮັບປະກັນສະຖຽນລະພາບທາງດ້ານການເງິນ.

ການສ້າງແຜນງົບປະມານແຫ່ງລັດໄລຍະກາງ ແມ່ນ ສ້າງຂຶ້ນບົນພື້ນຖານແຜນງົບປະມານແຫ່ງລັດ ຫ້າປີ ເພື່ອກໍານົດຄາດຄະເນງົບປະມານໃນໄລຍະ ສາມປີ, ຊຶ່ງປະ ກອບດ້ວຍແຜນງົບປະມານແຫ່ງລັດ ປະຈຳປີ ທີ່ສະເໜີໃຫ້ສະພາແຫ່ງຊາດ ພິຈາລະນາຮັບ ຮອງ ແລະ ຂອບງົບປະມານ ສອງປີ ຖັດໄປ ທີ່ຕ້ອງໄດ້ມີການປະເມີນຄືນ ແລະ ປັບປຸງ ໃນແຕ່ລະປີ.

ການ​ສ້າງ​ແຜນ​ງົບປະມານ​ແຫ່ງ​ລັດ ​ປະຈຳ**​​**ປີ ​ໃຫ້​ປະຕິບັດ ​ດັ່ງ​ນີ້:

1. ​ສ້າງບົນ​ພື້ນຖານ ~~​~~ແຜນງົບປະມານແຫ່ງລັດ ຫ້າປີ, ງົບປະມານໄລຍະກາງ;
2. ໃຫ້​ສອດຄ່ອງ​ກັບ​ລະດັບ​ການ​ຂະຫຍາຍຕົວ​ຂອງ​ເສດຖະກິດ ​ແລະ ​ແຜນ​ພັດທະນາ​ເສດຖະກິດ-ສັງຄົມ​ແຫ່ງຊາດ ​ໃນ​ແຕ່ລະ​ໄລຍະ ​ເພື່ອ​ຮັບປະກັນ​ສະ​ຖຽນລະ​ພາບ​ທາງ​ດ້ານ​ການ​ເງິນ;
3. ປະຕິບັດ​ຕາມ​ຫຼັກການ​ລວມສູນ​ປະຊາທິປະ​ໄຕ ດ້ວຍ​ການ​ເຂົ້າ​ຮ່ວມຂອງຂະແໜງການທີ່ກ່ຽວຂ້ອງ;
4. ຫົວໜ່ວຍງົບປະມານ ​~~​~~ແຕ່ລະຂັ້ນເປັນເຈົ້າການ ສ້າງແຜນງົບປະມານປະຈໍາປີຂອງຕົນ ໂດຍປະຕິບັດຕາມລະບຽບການທີ່ກ່ຽວຂ້ອງ.

ຂະແໜງການທີ່ຄຸ້ມຄອງຕາມສາຍຕັ້ງ ຕ້ອງໄດ້ສັງລວມແຜນງົບປະມານ ຕາມຂະແໜງການຂອງຕົນ ແຕ່ສູນກາງ ຮອດທ້ອງຖິ່ນ.

## 19. ມາດຕາ *53 ການຈັດສັນງົບປະມານແຫ່ງລັດ*

*ລັດຖະບານ ຈັດສັນງົບປະມານແຫ່ງລັດ ໂດຍອີງຕາມກໍານົດໝາຍການຈັດສັນງົບປະມານແຫ່ງລັດ ທີ່ສະພາແຫ່ງຊາດຮັບຮອງ, ແຜນຍຸດທະສາດ, ແຜນພັດທະນາເສດ ຖະກິດ-ສັງຄົມ, ແຜນວຽກບຸລິມະສິດ ຂອງລັດຖະບານ ແລະ ງົບປະມານໄລຍະກາງ ພ້ອມທັງກໍານົດເພດານລາຍຈ່າຍໃຫ້ບັນດາຂະແໜງການ ແລະ ທ້ອງຖິ່ນ ເພື່ອເປັນບ່ອນອີງໃນການສ້າງແຜນງົບປະມານແຫ່ງລັດ ໃນແຕ່ລະປີ.*

*ລັດຖະບານ ສ້າງກໍານົດໝາຍການຈັດສັນງົບປະມານແຫ່ງລັດ ໂດຍກຳນົດຕົວຊີ້ວັດທີ່ສອດຄ່ອງໃນແຕ່ລະໄລຍະ.*

## *20.* [*ມາດຕາ 55 ເອກະສານທີ່ລັດຖະບານ ຕ້ອງນໍາສະເໜີຕໍ່ສະພາແຫ່ງຊາດ*](#_ມາດຕາ_57_ການພິຈາລະນາຮັບຮອງແຜນງົບປະມ)

​ເອກະສານ​ທີ່​ລັດຖະບານ ຕ້ອງ​ນຳ​ສະ​ເໜີ​ຕໍ່​ສະພາ​ແຫ່ງ​ຊາດ ມີ ດັ່ງນີ້:

ກ. ສໍາລັບການສະໜີແຜນງົບປະມານແຫ່ງລັດ ຫ້າປີ:

1. ບົດສະເໜີແຜນງົບປະມານແຫ່ງລັດ ຫ້າປີ ຊຶ່ງລວມມີ ການສະຫຼຸບຕີລາຄາສະພາບການຈັດຕັ້ງປະຕິບັດແຜນງົບປະມານແຫ່ງລັດ ຫ້າປີ ຜ່ານມາ ແລະ ທິດທາງນະໂຍບາຍການເງິນ, ຄາດໝາຍສູ້ຊົນ ແລະ ແຜນງົບປະມານແຫ່ງລັດ ຫ້າປີ ຖັດໄປ;
2. ຕາຕະລາງ ຮ່າງແຜນງົບປະມານແຫ່ງລັດ ຫ້າປີ;
3. ແຜນຊໍາລະຕົ້ນທຶນ ແລະ ດອກເບ້ຍ ຫ້າປີ;
4. ເອກະສານອື່ນທີ່ກ່ຽວຂ້ອງ.

ຂ. ເອກະສານສໍາລັບການສະເໜີແຜນງົບປະມານແຫ່ງລັດ ປະຈໍາປີ:

1. ບົດສະເໜີແຜນງົບປະມານແຫ່ງລັດ ປະຈໍາປີ ຊຶ່ງລວມມີ ການສະຫຼຸບ​ຕີ​ລາຄາ​ສະພາບ​ການຈັດ​ຕັ້ງ​ປະຕິບັດ​ຂາດ​ຕົວ​ງົບປະມານ​ແຫ່ງ​ລັດ​ ປະຈຳ​​ປີຜ່ານມາ, ການ​ລາຍ​ງານ​ການຈັດ​ຕັ້ງ​ປະຕິບັດ​ແຜນ​ງົບປະມານ​ແຫ່ງ​ລັດ​ ປະຈຳ​​ປີ, ການກໍານົດນະໂຍບາຍການ ເງິນ, ງົບປະມານໄລຍະກາງ ແລະ ແຜນງົບປະມານແຫ່ງລັດ ປີຖັດໄປ;
2. ຕາຕະລາງ ຮ່າງ​ແຜນ​​ງົບປະມານແຫ່ງລັດ ຂອງບັນດາການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ ຂັ້ນ​ສູນ​ກາງ ​ແລະ ຂັ້ນທ້ອງ​ຖິ່ນ;
3. ບົດລາຍງານສະພາບໜີ້ສິນຂອງລັດ, ແຜນຊໍາລະຕົ້ນທຶນ ແລະ ດອກເບ້ຍ ປະຈຳປີ ແລະ ແຜນໄລຍະກາງ;
4. ບັນຊີ​ແຜນ​ງານ ​ແລະ ​ໂຄງການ​ລົງທຶນປົກກະຕິຂອງລັດ, ​ໂຄງການລົງ ທຶນຂອງລັດປະເພດ I, ໂຄງການລົງທຶນຂອງ​ລັດລະດັບຊາດ;
5. ແຜນງານ ແລະ ໂຄງການ ທີ່ມີການຊ່ວຍໜູນງົບປະມານແຫ່ງລັດທີ່ມີເປົ້າໝາຍສະເພາະຂອງສູນກາງ ໃຫ້ຫົວໜ່ວຍງົບປະມານແຫ່ງລັດຢູ່ທ້ອງຖິ່ນ;
6. ເອກະສານອື່ນທີ່ກ່ຽວຂ້ອງ.

## *21.* *ມາດຕາ 56 ຂັ້ນຕອນ ແລະ ກໍານົດເວລາ ການສ້າງແຜນງົບປະມານແຫ່ງລັດ*

ການ​ສ້າງ​ແຜນ​ງົບປະມານ​ແຫ່ງ​ລັດ ຕ້ອງ​ປະຕິບັດ​ຕາມ​ຂັ້ນ​ຕອນ ​ແລະ ກຳນົດ​ເວລາ​ ດັ່ງ​ນີ້:

1. ນາຍົກລັດຖະມົນຕີ​ ອອກ​ຄຳ​ສັ່ງ​ກ່ຽວ​ກັບ​ການ​ສ້າງ​ແຜນ​ພັດທະນາເສດຖະ ກິດ-ສັງຄົມແຫ່ງຊາດ ​ແລະ ​ແຜນ​ງົບປະມານ​ແຫ່ງ​ລັດ ໃນເດືອນມັງກອນ;
2. ກະຊວງແຜນການ ແລະ ການລົງທຶນ, ກະຊວງການເງິນ ແລະ ພາກສ່ວນອື່ນທີ່ກ່ຽວຂ້ອງ ດຳເນີນການຄາດຄະເນຕົວເລກເສດຖະກິດມະຫາພາກເບື້ອງຕົ້ນ ພາຍໃນ ເດືອນກຸມພາ ຂອງປີ ເພື່ອສ້າງແຜນງົບປະມານແຫ່ງລັດ;
3. ກະຊວງການເງິນ ສົມທົບກັບ ກະຊວງແຜນການ ແລະ ການລົງທຶນ ແລະ ພາກສ່ວນອື່ນທີ່ກ່ຽວຂ້ອງ ສ້າງຮ່າງບົດສະເໜີແຜນງົບປະມານແຫ່ງລັດ ຊຶ່ງລວມມີການຄາດຄະເນເພດານງົບປະມານໄລຍະກາງ ໃຫ້ສໍາເລັດ ພາຍໃນເດືອນມີນາ;
4. ກະຊວງການເງິນ ແລະ ກະຊວງແຜນການ ແລະ ການລົງທຶນ ແຈ້ງເພດານງົບປະມານບໍລິຫານປົກກະຕິໄລຍະກາງ ແລະ ເພດານງົບປະມານລົງທຶນຂອງລັດໄລຍະກາງ ໃຫ້ບັນດາຫົວໜ່ວຍງົບປະມານແຫ່ງລັດຂັ້ນໜຶ່ງ ຕາມຄວາມຮັບຜິດຊອບຂອງຕົນ ພາຍໃນ ເດືອນເມສາ;
5. ບັນດາຫົວໜ່ວຍງົບປະມານແຫ່ງລັດຂັ້ນໜຶ່ງ ຢູ່ສູນກາງ ແລະ ທ້ອງຖິ່ນ ປະສານສົມທົບກັບພາກສ່ວນທີ່ກ່ຽວຂ້ອງຂອງສະພາແຫ່ງຊາດ ແລະ ສະພາປະຊາຊົນຂັ້ນແຂວງ, ຂະແໜງການເງິນ, ຂະແໜງແຜນການ ແລະ ການລົງທຶນ ແລະ ຂະແໜງການທີ່ກ່ຽວຂ້ອງ ຄົ້ນຄວ້າຈັດສັນ ແລະ ແຈ້ງງົບປະມານໄລຍະກາງ ໃຫ້ບັນດາຫົວໜ່ວຍງົບປະ ມານແຫ່ງລັດຂັ້ນສອງ ທີ່ຂຶ້ນກັບຕົນ ພາຍໃນເດືອນພຶດສະພາ;
6. ບັນດາຫົວໜ່ວຍງົບປະມານແຫ່ງລັດຂັ້ນສອງ ສ້າງງົບປະມານໄລຍະກາງ ຂອງຕົນ ຕາມສາລະບານບັນຊີ-ງົບປະມານ ແລ້ວສົ່ງໃຫ້ຫົວໜ່ວຍງົບປະມານແຫ່ງລັດຂັ້ນໜຶ່ງ ທີ່ຕົນຂຶ້ນກັບ ເພື່ອສັງລວມເປັນງົບປະມານໄລຍະກາງ ພາຍໃນເດືອນມິຖຸນາ;
7. ບັນດາຫົວໜ່ວຍງົບປະມານແຫ່ງລັດຂັ້ນໜຶ່ງ ສັງລວມງົບປະມານໄລຍະກາງ ຂອງບັນດາຫົວໜ່ວຍງົບປະມານແຫ່ງລັດຂັ້ນສອງ ທີ່ຂຶ້ນກັບຕົນ ໃຫ້ເປັນງົບປະມານໄລຍະກາງຂອງຕົນ ກ່ອນວັນທີ 30 ກໍລະກົດ;
8. ກະຊວງການເງິນ ສັງລວມ ແລະ ນໍາສະເໜີ ງົບປະມານແຫ່ງລັດໄລຍະກາງ ແລະ ນໍາສະເໜີບົດສະເໜີແຜນງົບປະມານແຫ່ງລັດ ທົ່ວປະເທດ ໃຫ້ລັດຖະບານພິຈາລະນາ ພາຍໃນເດືອນສິງຫາ;
9. ລັດຖະບານ ພິຈາລະນາ ງົບປະມານແຫ່ງລັດໄລຍະກາງ ແລະ ບົດສະເໜີແຜນງົບປະມານແຫ່ງລັດ ຕາມການສະເໜີຂອງກະຊວງການເງິນ ແລ້ວລາຍງານຕໍ່ສະພາແຫ່ງຊາດ ຊາວວັນ ກ່ອນວັນເປີດກອງປະຊຸມສະໄໝສາມັນ ປະຈໍາປີ ເທື່ອທີສອງ ຂອງສະ ພາແຫ່ງຊາດ ເພື່ອພິຈາລະນາຮັບຮອງ;
10. ລັດຖະມົນຕີກະຊວງການເງິນ ແຈ້ງເພດານງົບປະມານໃຫ້ສູນກາງ ແລະ ທ້ອງ​ຖິ່ນ ພາຍໃນເວລາ ສິບຫ້າວັນ ພາຍຫຼັງສະພາແຫ່ງຊາດຮັບຮອງ.

ສໍາ*ລັບ ຂັ້ນຕອນລະອຽດ ແລະ ກໍານົດເວລາໃນການ*ສ້າງແຜນງົບປະມານແຫ່ງລັດ ໄດ້ກໍານົດໄວ້ໃນລະບຽບການຕ່າງຫາກ.

## *22. ມາດຕາ 58 ຂັ້ນຕອນການມອບແຜນງົບປະມານແຫ່ງລັດ*

*ຂັ້ນ​ຕອນ​ການ​ມອບ​ແຜນ​ງົບປະມານ​ແຫ່ງ​ລັດ ​ໃຫ້​ປະຕິບັດ ​ດັ່ງ​ນີ້:*

1. *ລັດຖະບານ ຄົ້ນຄວ້າ ພິຈາລະນາ ~~​~~ແຜນ​ງົບປະມານ​ແຫ່ງ​ລັດ ລະອຽດ​ປະຈຳ​ປີ​ ແລະ ອອກດຳລັດ​ວ່າ​ດ້ວຍການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ​ແຜນ​ງົບປະມານ​ແຫ່ງ​ລັດ ປະຈໍາປີ ພາຍໃນເວລາ ສິບຫ້າວັນ ພາຍຫຼັງທີ່ສະພາແຫ່ງຊາດອອກມະຕິຮັບຮອງແຜນງົບປະມານແຫ່ງລັດ ປະຈຳປີ;*
2. *ລັດຖະມົນຕີ​​ກະຊວງ​ການ​ເງິນ ​ອອກ​ແຈ້ງ​ການ ​ແລະ​ ຄໍາແນະນໍາທາງ​ດ້ານ​ວິ ຊາ​ການ ​ກ່ຽວ​ກັບ​ການຈັດ​ຕັ້ງ​ປະຕິບັດແຜນ​ງົບປະມານ​ແຫ່ງລັດ ປະຈຳ​​ປີ ພາຍໃນເວລາ ສິບຫ້າວັນ ພາຍຫຼັງທີ່ລັດຖະບານອອກດຳລັດຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດປະຈຳປີ;*
3. *ບັນດາ​ການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ​ ຂັ້ນສູນ​ກາງ ​ແລະ ທ້ອງ​ຖິ່ນ ມອບ​ແຜນ​ລາຍ​ຮັບ ​ແລະ ລາຍ​ຈ່າຍ​ງົບປະມານ ​ໃຫ້​ບັນດາ​ກົມ​, ຂະ​ແໜງ​ການ​ແລະ ຫົວໜ່ວຍ​ຕ່າງໆ​ທີ່​ຂຶ້ນ​ກັບ​ຕົນ, ພ້ອມ​ກັນ​ນັ້ນ ກໍ​ແຈ້ງ​ໃຫ້​ຂະແໜງການ​ການ​ເງິນ ​ແລະ ຄັງ​ເງິນ​ແຫ່ງ​ຊາດ​ທີ່​ຕົນ​ຂຶ້ນ​ກັບ ​ເພື່ອ​ຄຸ້ມ​ຄອງ, ຕິດຕາມ ​ແລະ ກວດກາ​ການຈັດ​ຕັ້ງ​ປະຕິບັດ​ລາຍ​ຮັບ ​ແລະ ລາຍ​ຈ່າຍ​ງົບປະມານ ພາຍໃນເວລາ ສິບຫ້າວັນ ພາຍຫຼັງລັດຖະມົນຕີ​​ກະຊວງ​ການ​ເງິນ ​ອອກ​ແຈ້ງ​ການ ​ແລະ​ ຄໍາແນະນໍາທາງ​ດ້ານ​ວິຊາ​ການ​ກ່ຽວ​ກັບ​ການຈັດ​ຕັ້ງ​ປະຕິບັດແຜນ​ງົບປະມານ​ແຫ່ງລັດ ປະຈຳ​​ປີ.*

## *23. ມາດຕາ 64 ຄວາມຮັບຜິດຊອບຂອງຜູ້ສັ່ງການ*

ໃນ​ວຽກ​ງານ​ງົບປະມານ​ແຫ່ງ​ລັດ ຜູ້​ສັ່ງ​ການ ມີ​ຄວາມ​ຮັບຜິດຊອບ​​ ດັ່ງ​ນີ້:

1. ມີຄວາມຮັບຜິດຊອບໂດຍກົງຕໍ່ ປະສິດທິຜົນໃນການຄຸ້ມຄອງ ແລະ ນໍາໃຊ້ງົບປະມານແຫ່ງລັດ ທີ່ສະພາແຫ່ງຊາດຮັບຮອງ;
2. ເປັນເຈົ້າການຊີ້ນໍາໃນການສ້າງ, ຈັດຕັ້ງປະຕິບັດແຜນງົບປະມານແຫ່ງລັດ ບົນພື້ນຖານການປະຢັດ ແລະ ຕ້ານການຟູມເຟືອຍ;
3. ເກັບ​ລາຍ​ຮັບ​ໃຫ້​ຖືກຕ້ອງ​ຕາມ​ກົດໝາຍ, ຄົບ​ຖ້ວນ, ທັນ​ກຳນົ​ດ​ເວລາ, ເປີດ​ເຜີຍ ​ແລະ ​ໂປ່​ງ​ໃສ, ສະໜອງຂໍ້ມູນ, ສະຖິຕິ ທີ່ຕິດພັນກັບລາຍຮັບງົບປະມານໃຫ້ຂະ ແໜງການການເງິນ;
4. ຕົກລົງດັດສະເລ່ຍລາຍຈ່າຍງົບປະມານແຫ່ງລັດ ຈາກຮ່ວງໜຶ່ງໄປໃສ່ຮ່ວງອື່ນໃນພາກດຽວກັນ ທີ່ຢູ່ໃນແຜນງົບປະມານແຫ່ງລັດ ປະຈໍາປີ, ຍົກເວັ້ນຮ່ວງລາຍຈ່າຍທີ່ເປັນບຸລິມະສິດ ຂອງລັດຖະບານ;
5. ສູ້​ຊົນ​ເກັບ​ລາຍ​ຮັບ​ໃຫ້​ໄດ້​ຕາມ​ແຜນການ ຫຼື ເກີນ​ແຜນການ;
6. ປະຕິບັດ​ລາຍ​ຈ່າຍ​ງົບປະມານ​ແຫ່ງ​ລັດ ໃຫ້​ຖືກຕ້ອງ​ຕາມ​ເປົ້າ​ໝາຍລາຍຈ່າຍ, ສາລະບານ​ງົບປະມານ, ລະບຽບການຢ່າງເຂັ້ມງວດ. ສໍາລັບການສະເໜີ​ຈ່າຍ​ງົບປະມານ ຕ້ອງ​ປະກອບ​ເອກະສານ​ໃຫ້​ຄົບ​ຖ້ວນ;
7. ຮັບຜິດຊອບລົງແຜນງົບປະມານລະອຽດ ໃນລະບົບເຄື່ອຂ່າຍຂະແໜງການການເງິນ, ການປະກອບເອກະສານ, ການສໍາເນົາ, ຈົດ​ກ່າຍ​ຕາມ​ກົດໝາຍ​ວ່າດ້ວຍການ​ບັນ ຊີ ແລະ ຄິດ​ໄລ່​ໃຫ້​ຖືກຕ້ອງ​ຕາມ​ກຳນົດ​ໝາຍ​ໃຊ້​ຈ່າຍ;
8. ສະຫຼຸບລາຍຮັບ-ລາຍຈ່າຍ ງົບປະມານປະຈໍາປີ ຂອງຂະແໜງການຕົນ ສົ່ງໃຫ້ຂະແໜງການການເງິນ ຕາມທີ່ໄດ້ກໍານົດໄວ້ໃນກົດໝາຍ;
9. ຮັບຜິດຊອບຕໍ່ວຽກງານ ກວດກາ ແລະ ຜົນຂອງການກວດສອບງົບປະ ມານທີ່ຕົນໄດ້ຈັດຕັ້ງປະຕິບັດ.
10. ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

## *24. ມາດຕາ 65 ຄວາມຮັບຜິດຊອບຂອງຄັງເງິນແຫ່ງຊາດ*

ໃນ​ວຽກ​ງານງົບປະມານ​ແຫ່ງ​ລັດ ຄັງ​ເງິນ​ແຫ່ງ​ຊາດ ມີ​ຄວາມ​ຮັບຜິດຊອບ ​ດັ່ງ​ນີ້:

1. ປະ​ຕິ​ບັດ​ແຜນ​ງົບ​ປະ​ມານ​ແຫ່ງ​ລັດ, ຄຸ້ມຄອງ, ກວດ​ກາ, ບັນ​ທຶກ​ບັນ​ຊີລາຍ​ຮັບ-ລາຍ​ຈ່າຍງົບ​ປະ​ມານ​ແຫ່ງ​ລັດ ໃຫ້ຖືກ​ຕ້ອງ, ​ຄົບ​ຖວ້ນ ແລະ ທັນ​ຕາມ​ກຳ​ນົດ​ເວ​ລາ;
2. ສັງ​ລວມ, ກວດ​ກາ ແລະ ແຍກ​ປະ​ເພດ​ລາຍ​ຮັບ​ງົບ​ປະ​ມານ​ແຫ່ງ​ລັດຈາກ​ລາຍ​ຮັບພາ​ສີ ແລະ ສ່ວຍ​ສາ​ອາ​ກອນ, ລາຍ​ຮັບ​ບໍ່​ແມ່ນ​ພາ​ສີ ແລະ ສ່ວຍ​ສາ​ອາ​ກອນ, ລາຍ​ຮັບ​ຈາກ​ການ​ປະ​ກອບ​ສ່ວນ​ຂອງ​ສັງ​ຄົມ ແລະ ລາຍ​ຮັບ​ຈາກ​ການ​ຊ່ວຍ​ເຫຼືອ​ລ້າຕາມ​ການ​ແບ່ງ​ຂັ້ນ​ຄຸ້ມ​ຄອງ​ລາຍ​ຮັບ​ສູນ​ກາງ ແລະ ທ້ອງ​ຖິ່ນ;
3. ລວມ​ສູນ​ແຫຼ່ງ​ເງິນ​ຂອງ​ລັດ ໃຫ້​ລວມ​ສູນ​ເຂົ້າ​ບັນ​ຊີ​ຄັງ​ເງິນ ຜ່ານ​ລະ​ບົບ​ທະ​ນາ​ຄານເພື່ອ​ດັດ​ສົມ ແລະ ບໍ​ລິ​ຫານ​ແຫຼ່ງ​ເງິນ​ໃນ​ລະ​ບົບ​ຄັງ​ເງິນໃຫ້​ມີ​ສະ​ພາບ​ຄ່ອງ ເພື່ອ​ຮັບ​ປະ​ກັນ ແລະ ປະ​ຕິ​ບັດ​ລາຍ​ຈ່າຍງົບ​ປະ​ມານ-ຄັງ​ເງິນ ຕາມ​ກົດ​ໝາຍ​ ແລະ ລະ​ບຽບ​ການ ແລະ ເພື່ອການລົງທຶນດ້ານການເງິນ ຕາມ​ການ​ຕົກ​ລົງ​ຂອງ​ລັດຖະບານ​;
4. ກວດ​ກາ​ເອ​ກະ​ສານກ່ອນ​ການ​ເບີກ​ຈ່າຍງົບ​ປະ​ມານ​ແຫ່ງ​ລັດ, ທຶນ​ຊ່ວຍ​ເຫຼື​ອ ທາງການເພື່ອ​ການ​ພັດ​ທະ​ນາ, ກອງທຶ​ນ​ຂອງ​ລັດ, ເງິນ​ບໍ​ລິ​ການ​ວິ​ຊາ​ການ, ບັນ​ຊີ​ເງິນ​ຝາກ, ເງິນ​ຄ້ຳ​ປະ​ກັນຕາມ​ກົດ​ໝາຍ ແລະ ລະ​ບຽບ​ການ;
5. ຄຸ້ມ​ຄອງຄັງ​ງົບ​ປະ​ມານ​ແຫ່ງ​ລັດ, ທຶນ​ຊ່ວຍ​ເຫຼື​ອທາງການເພື່ອ​ການ​ພັດ​ທະ​ນາ, ກອງທຶ​ນ​ຂອງ​ລັດ, ເງິນ​ບໍ​ລິ​ການ​ວິ​ຊາ​ການ, ບັນ​ຊີ​ເງິນ​ຝາກ, ເງິນ​ຄ້ຳ​ປະ​ກັນ;
6. ເປີດ-ປິດ​ ບັນ​ຊີ​ເງິນ​ຝາກ, ເງິນ​ຄ້ຳ​ປະ​ກັນຢູ່ຄັງ​ເງິນ​ແຫ່ງ​ຊາດ, ບັນຊີ​ທຶນ​ໂຄງ​ການຊ່ວຍ​ເຫຼືອ​ທາງ​ການ​ເພື່ອ​ການ​ພັດ​ທະ​ນາ ຢູ່ທະ​ນາ​ຄານ ແຫ່ງ ສ​ປ​ປ ລາວ ແລະ ທະ​ນາ​ຄານ​ທຸ​ລະ​ກິດ ເພື່ອ​ເຄື່ອນ​ໄຫວ​ທຸ​ລະ​ກຳ ດ້ານ​ການ​ເງິນບົນ​ພື້ນ​ຖານ​ບັນ​ຊີ​ລວມ​ສູນ​ຄັງ​ເງິນ ຕາມ​ກົດ​ໝາຍ ແລະ ລະ​ບຽບ​ການ.

## 25. ມາດຕາ 67 ການຄຸ້ມຄອງໜີ້ສິນພາຍໃນ ແລະ ຕ່າງປະເທດ

ການຄຸ້ມຄອງໜີ້ສິນພາຍໃນ ແລະ ຕ່າງປະເທດ ມີ ດັ່ງນີ້:

1. ລັດຖະບານ ຄຸ້ມຄອງໜີ້ສິນເປັນແຕ່ລະປີ, ຄວບຄຸມລະດັບໜີ້ສິນ ບົນພື້ນ ຖານການຂະຫຍາຍຕົວຂອງເສດຖະກິດແຫ່ງຊາດ, ຖານະການເງິນຂອງປະເທດ ທີ່ສາມາດ ຊໍາລະຕົ້ນທຶນ ແລະ ດອກເບ້ຍ, ແຫຼ່ງທຶນທີ່ຈະມາຊໍາລະໜີ້ສິນ ແລະ ເປົ້າໝາຍການລົງທຶນທີ່ບໍ່ຈໍາເປັນ;
2. ລັດຖະບານ ບໍ່ອະນຸຍາດໃຫ້ບັນດາການຈັດຕັ້ງຂອງລັດ ແລະ ການຈັດຕັ້ງອື່ນທີ່ກ່ຽວຂ້ອງຢູ່ສູນກາງ ແລະ ທ້ອງຖິ່ນ ສ້າງໜີ້ສິນຈາກການຈ່າຍນອກແຜນ ຫຼື ຈ່າຍເກີນແຜນງົບປະມານແຫ່ງລັດ ຕາມມະຕິຂອງສະພາແຫ່ງຊາດ;
3. ລັດຖະບານ ສັງລວມ ແລະ ຈັດສັນໜີ້ສິນ ເຂົ້າໃນແຜນງົບປະມານ ໄລຍະຍາວ, ໄລຍະກາງ ແລະ ແຜນງົບປະມານແຫ່ງລັດ ປະຈໍາປີ ເພື່ອຊໍາລະ.

# ມາດຕາ 3 ການປ່ຽນແທນເນື້ອໃນບາງມາດຕາຂອງກົດໝາຍ

**ກົດໝາຍສະບັບນີ້ ປ່ຽນແທນເນື້ອໃນມາດຕາ 3, 6, 8, 10, 16, 17, 19, 24, 26, 27, 29, 30, 40, 41, 42, 49, 51, 52, 53, 55, 56, 58, 64, 65 ແລະ 67 ຂອງກົດໝາຍວ່າດ້ວຍງົບປະມານແຫ່ງລັດ ສະບັບເລກທີ 71/ສພຊ, ລົງວັນທີ 16 ທັນວາ 2015.**

# ມາດຕາ 4 ຜົນສັກສິດ

**ກົດໝາຍສະບັບນີ້ ມີຜົນສັກສິດທັນທີ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດໍາລັດປະກາດໃຊ້ ເປັນຕົ້ນໄປ ແລະ ໃຫ້ນໍາເອົາກົດໝາຍສະບັບນີ້ ລົງຈົດໝາຍເຫດທາງລັດຖະການ ຕາມພາຍຫຼັງ.**

ປະທານສະພາແຫ່ງຊາດ