** ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 82 /ສພຊ

ນະຄອນຫຼວງວຽງຈັນ, ວັນທີ 30 ມິຖຸນາ 2020

**ກົດໝາຍວ່າດ້ວຍ**

**ການປັບປຸງບາງມາດຕາຂອງ ກົດໝາຍວ່າດ້ວຍສະພາແຫ່ງຊາດ**

**ແລະ ກົດໝາຍວ່າດ້ວຍສະພາປະຊາຊົນຂັ້ນແຂວງ**

**ມາດຕາ 1 ການປັບປຸງເນື້ອໃນບາງມາດຕາຂອງກົດໝາຍ**

ກົດໝາຍສະບັບນີ້ ກຳນົດເນື້ອໃນການປັບປຸງບາງມາດຕາຂອງກົດໝາຍວ່າດ້ວຍສະພາແຫ່ງຊາດ ແລະ ກົດໝາຍວ່າດ້ວຍສະພາປະຊາຊົນຂັ້ນແຂວງ ເພື່ອໃຫ້ສອດຄ່ອງກັບການຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ ຕົວຈິງ ດັ່ງນີ້:

1. **ກົດໝາຍວ່າດ້ວຍສະພາແຫ່ງຊາດ**

**ມາດຕາ 11 ສິດ ແລະ ໜ້າທີ່ ດ້ານນິຕິບັນຍັດ**

ສະພາແຫ່ງຊາດ ມີ ສິດ ແລະ ໜ້າທີ່ ດ້ານນິຕິບັນຍັດ ດັ່ງນີ້:

1. ພິຈາລະນາ, ຮັບຮອງເອົາ ລັດຖະທຳມະນູນ ແລະ ກົດໝາຍ;
2. ພິຈາລະນາ, ຮັບຮອງເອົາ ແຜນການສ້າງ ແລະ ປັບປຸງກົດໝາຍ;
3. ພິຈາລະນາ, ຮັບຮອງເອົາ ການຍົກເລີກ, ລົບລ້າງ ການເຂົ້າຮ່ວມສົນທິສັນຍາທີ່ ສປປ ລາວ ເປັນພາຄີ ແລະ ສັນຍາສາກົນໃນລະດັບລັດ ຕາມການສະເໜີຂອງນາຍົກລັດຖະມົນຕີ;

4. ຍົກເລີກນິຕິກຳ ຂອງພາກສ່ວນຕ່າງໆ ທີ່ຂັດກັບລັດຖະທຳມະນູນ ແລະ ກົດໝາຍ, ຍົກເວັ້ນ ຄຳຕົກລົງກ່ຽວກັບການດຳເນີນຄະດີຂອງ ອົງການໄອຍະການປະຊາຊົນ ແລະ ສານປະຊາຊົນ;

5. ມອບສິດໃຫ້ຄະນະປະຈຳສະພາແຫ່ງຊາດ ຕົກລົງວຽກງານທີ່ຈຳເປັນ ແລະ ຮີບດ່ວນ ແລ້ວລາຍງານຕໍ່ກອງປະຊຸມສະພາແຫ່ງຊາດ.

**ມາດຕາ 12 ສິດ ແລະ ໜ້າທີ່ ດ້ານການຕົກລົງບັນຫາສໍາຄັນພື້ນຖານຂອງປະເທດຊາດ**

ສະພາແຫ່ງຊາດ ມີ ສິດ ແລະ ໜ້າທີ່ ດ້ານການຕົກລົງບັນຫາສຳຄັນພື້ນຖານຂອງປະເທດຊາດ ດັ່ງນີ້:

1. **ດ້ານການເມືອງ ແລະ ການປົກຄອງ**

1.1. ພິຈາລະນາ, ຮັບຮອງເອົາ ບັນຫາຄວາມໝັ້ນຄົງ, ຄວາມປອດໄພ, ບັນຫາສົງຄາມ ຫຼື ສັນຕິພາບ ແລະ ການໃຫ້ນິລະໂທດກຳ ຕາມການສະເໜີຂອງຄະນະປະຈຳສະພາແຫ່ງຊາດ;

1.2. ພິຈາລະນາ, ຮັບຮອງເອົາ ເຂດແດນຂອງ ແຂວງ, ນະຄອນຫຼວງ, ແຜນຜັງລວມຕົວເມືອງຂອງນະຄອນຫຼວງ ຕາມການສະເໜີຂອງນາຍົກລັດຖະມົນຕີ;

1.3. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານຂອງສະພາແຫ່ງຊາດ;

1.4. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານຂອງ ອົງການໄອຍະການປະຊາຊົນສູງສຸດ, ສານປະຊາຊົນສູງສຸດ ແລະ ອົງການກວດສອບແຫ່ງລັດ;

1.5. ພິຈາລະນາ ຍຸບສະພາປະຊາຊົນຂັ້ນແຂວງ ໃນກໍລະນີສະພາປະຊາຊົນນັ້ນ ຫາກໄດ້ສ້າງຄວາມເສຍຫາຍຢ່າງຫຼວງຫຼາຍ ຕໍ່ຜົນປະໂຫຍດຂອງປະເທດຊາດ ແລະ ປະຊາຊົນ ຕາມການສະເໜີຂອງຄະນະປະຈຳສະພາແຫ່ງຊາດ;

1.6. ລົງມະຕິບໍ່ໄວ້ວາງໃຈສະມາຊິກລັດຖະບານ ທ່ານໃດໜຶ່ງ ຫຼື ທັງໝົດຄະນະ ຕາມການສະເໜີຂອງຄະນະປະຈຳສະພາແຫ່ງຊາດ ຫຼື ຢ່າງໜ້ອຍ ໜຶ່ງສ່ວນສີ່ ຂອງຈຳນວນສະມາຊິກສະພາແຫ່ງຊາດ ທັງໝົດເປັນຜູ້ສະເໜີ.

2. **ດ້ານເສດຖະກິດ-ສັງຄົມ**

2.1. ພິຈາລະນາ, ຮັບຮອງເອົາ ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ, ແຜນການລົງທຶນຂອງລັດ, ການຈັດແບ່ງງົບປະມານລະຫວ່າງສູນກາງ ແລະ ທ້ອງຖິ່ນ, ການດັດແກ້ແຜນງົບປະມານແຫ່ງລັດ ແລະ ການດັດແກ້ແຜນການລົງທຶນຂອງລັດ;

2.2. ພິຈາລະນາ, ຮັບຮອງເອົາ ນະໂຍບາຍພື້ນຖານດ້ານການເງິນ, ເງິນຕາ, ອັດຕາສ່ວນການຂາດດຸນງົບປະມານ, ອັດຕາສ່ວນໜີ້ສິນຂອງລັດຖະບານ, ອັດຕາສ່ວນໜີ້ສິນສາທາລະນະ;

2.3. ພິຈາລະນາ, ຮັບຮອງເອົາ ການກຳນົດ, ການປ່ຽນແປງ, ການຍົກເລີກ, ການລົບລ້າງ ອັດຕາພາສີ ແລະ ອາກອນ;

2.4. ພິຈາລະນາ, ຮັບຮອງເອົາ ໂຄງການລະດັບຊາດ, ໂຄງການຂະໜາດໃຫຍ່ ທີ່ມີຜົນກະທົບຕໍ່ ສິ່ງແວດລ້ອມ ແລະ ສັງຄົມ;

2.5. ພິຈາລະນາ, ຮັບຮອງເອົາ ຜົນການກວດສອບບົດສະຫຼຸບຂາດຕົວ ການຈັດຕັ້ງປະຕິ ບັດງົບປະມານແຫ່ງລັດ.

**3.** **ດ້ານການຈັດຕັ້ງ ແລະ ບຸກຄະລາກອນ**

**3.1. ດ້ານການຈັດຕັ້ງ**

3.1.1. ພິຈາລະນາ, ຮັບຮອງເອົາ ໂຄງປະກອບກົງຈັກການຈັດຕັ້ງຂອງສະພາແຫ່ງຊາດ, ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກຳມາທິການ ແລະ ຄະນະເລຂາທິການ ສະພາແຫ່ງຊາດ;

3.1.2. ພິຈາລະນາ, ຮັບຮອງເອົາ ໂຄງປະກອບກົງຈັກການຈັດຕັ້ງຂອງລັດຖະບານ;

3.1.3. ພິຈາລະນາ, ຮັບຮອງເອົາ ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກະ ຊວງ, ອົງການລັດທຽບເທົ່າກະຊວງ, ແຂວງ, ນະຄອນຫຼວງ ຕາມການສະເໜີຂອງນາຍົກລັດຖະມົນຕີ.

**3.2 ດ້ານບຸກຄະລາກອນ**

3.2.1. ເລືອກຕັ້ງ ຫຼື ປົດຕຳແໜ່ງ ປະທານ, ຮອງປະທານ ສະພາແຫ່ງຊາດ, ກຳມະ ການຄະນະປະຈຳສະພາແຫ່ງຊາດ ຕາມການສະເໜີຂອງຄະນະປະຈໍາສະພາແຫ່ງຊາດ;

3.2.2. ເລືອກຕັ້ງ ຫຼື ປົດຕຳແໜ່ງ ປະທານປະເທດ ແລະ ຮອງປະທານປະເທດ ຕາມການສະເໜີຂອງຄະນະປະຈຳສະພາແຫ່ງຊາດ;

3.2.3. ເລືອກຕັ້ງ ຫຼື ປົດຕຳແໜ່ງ ນາຍົກລັດຖະມົນຕີ ຕາມການສະເໜີຂອງປະທານປະເທດ;

3.2.4. ເລືອກຕັ້ງ ຫຼື ປົດຕຳແໜ່ງ ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ປະທານອົງການກວດສອບແຫ່ງລັດ ຕາມການສະເໜີຂອງປະທານປະເທດ;

3.2.5. ພິຈາລະນາ, ຮັບຮອງເອົາ ການແຕ່ງຕັ້ງ, ການຍົກຍ້າຍ ຫຼື ການປົດຕຳແໜ່ງ ປະ ທານ, ຮອງປະທານກຳມາທິການ, ເລຂາທິການ ສະພາແຫ່ງຊາດ ຕາມການສະເໜີຂອງຄະນະປະຈຳສະພາແຫ່ງຊາດ;

3.2.6. ພິຈາລະນາ, ຮັບຮອງເອົາ ການແຕ່ງຕັ້ງ, ການຍົກຍ້າຍ ຫຼື ການປົດຕຳແໜ່ງຮອງນາຍົກລັດຖະມົນຕີ ແລະ ສະມາຊິກລັດຖະບານ ຕາມການສະເໜີຂອງນາຍົກລັດຖະມົນຕີ;

3.2.7. ພິຈາລະນາ, ຮັບຮອງເອົາ ການແຕ່ງຕັ້ງ, ການຍົກຍ້າຍ ຫຼື ການປົດຕຳແໜ່ງ ສະມາຊິກສະພາຜູ້ພິພາກສາ ຂອງສານປະຊາຊົນສູງສຸດ ຕາມການສະເໜີຂອງປະທານສານປະຊາຊົນສູງສຸດ;

3.2.8. ມອບສິດ ໃຫ້ຄະນະປະຈຳສະພາແຫ່ງຊາດ ພິຈາລະນາຮັບຮອງເອົາການສະ ເໜີແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເປັນລາຍບຸກຄົນ ທີ່ດໍາລົງຕໍາແໜ່ງ ໂດຍການພິຈາລະນາຮັບຮອງເອົາຈາກສະພາແຫ່ງຊາດ ແລ້ວລາຍງານຕໍ່ກອງປະຊຸມສະພາແຫ່ງຊາດ; ພິຈາລະນາຮັບຮອງເອົາການສະເໜີແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເປັນລາຍບຸກຄົນ ທີ່ດໍາລົງຕໍາແໜ່ງ ໂດຍການເລືອກຕັ້ງຈາກສະພາແຫ່ງຊາດ ໃນກໍລະນີຈໍາເປັນ ແລະ ຮີບດ່ວນ ແລ້ວລາຍງານຕໍ່ກອງປະຊຸມສະພາແຫ່ງຊາດ, ຍົກເວັ້ນຜູ້ດໍາລົງຕໍາ ແໜ່ງ ປະທານປະເທດ, ຮອງປະທານປະເທດ, ປະທານສະພາແຫ່ງຊາດ ແລະ ນາຍົກລັດຖະມົນຕີ.

**ມາດຕາ 19 ການພິຈາລະນາບັນຫາສຳຄັນພື້ນຖານຂອງປະເທດຊາດ ໃນກອງປະຊຸມຄະນະປະຈຳ**

**ສະພາແຫ່ງຊາດ**

ກອງປະຊຸມຄະນະປະຈຳສະພາແຫ່ງຊາດ ຄົ້ນຄວ້າ ແລະ ລາຍງານ ບັນຫາສຳຄັນພື້ນຖານຂອງປະເທດຊາດ ຕາມທີ່ໄດ້ກຳນົດໄວ້ໃນມາດຕາ 12 ຂອງກົດໝາຍສະບັບນີ້.

**ມາດຕາ 28 ການສັງກັັດ, ການຄວບຕຳແໜ່ງ ແລະ ການຍົກຍ້າຍ ຂອງສະມາຊິກສະພາແຫ່ງຊາດ**

ສະມາຊິກສະພາແຫ່ງຊາດ ແຕ່ລະທ່ານ ສັງກັດຢູ່ໃນ ໜຶ່ງ ຫຼື ຫຼາຍ ກຳມາທິການ ແລະ ການຈັດ ຕັ້ງອື່ນຂອງສະພາແຫ່ງຊາດ, ເປັນສະມາຊິກສະພາແຫ່ງຊາດ ປະຈຳການ ຫຼື ຄວບຕຳແໜ່ງ ຕາມການຕົກລົງຂອງຄະນະປະຈຳສະພາແຫ່ງຊາດ.

ສະມາຊິກສະພາແຫ່ງຊາດ ທີ່ຖືກຍົກຍ້າຍບ່ອນປະຈໍາການ ໃຫ້ປະຕິບັດ ດັ່ງນີ້:

1. ໄປປະຈຳການຢູ່ສູນກາງ ຍັງຮັກສາເຂດເລືອກຕັ້ງໄວ້ຄືເກົ່າ;
2. ໄປປະຈຳການຢູ່ແຂວງອື່ນ ໃຫ້ຖືເອົາແຂວງນັ້ນ ເປັນເຂດເລືອກຕັ້ງຂອງຕົນ.

**ມາດຕາ 29 ນະໂຍບາຍຕໍ່ສະມາຊິກສະພາແຫ່ງຊາດ**

ສະມາຊິກສະພາແຫ່ງຊາດ ໄດ້ຮັບເງິນອຸດໜູນ, ເງິນເຄື່ອນໄຫວປະຕິບັດໜ້າທີ່ວຽກງານຂອງສະພາແຫ່ງຊາດ ແລະ ໄດ້ຮັບນະໂຍບາຍອື່ນຂອງລັດ ຕາມທີ່ໄດ້ກຳນົດໄວ້ໃນລະບຽບການໃນແຕ່ລະໄລຍະ.

ສະມາຊິກສະພາແຫ່ງຊາດ ຜູ້ທີ່ເປັນ ພະນັກງານ-ລັດຖະກອນ, ທະຫານ, ຕຳຫຼວດ, ພະນັກງານລັດວິສາຫະກິດ ເມື່ອຮອດອາຍຸກະສຽນບໍານານ ກໍໃຫ້ປະຕິບັດຕາມກົດໝາຍ ແຕ່ໃຫ້ສືບຕໍ່ປະຕິບັດໜ້າທີ່ສະມາຊິກສະພາແຫ່ງຊາດ ຕາມການມອບໝາຍຂອງຄະນະປະຈໍາສະພາແຫ່ງຊາດ ໂດຍໄດ້ຮັບນະໂຍບາຍຕາມທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕານີ້.

**ມາດຕາ 31 ການສິ້ນສຸດການເປັນສະມາຊິກສະພາແຫ່ງຊາດ**

ການເປັນສະມາຊິກສະພາແຫ່ງຊາດ ຈະສິ້ນສຸດໃນກໍລະນີ ດັ່ງນີ້:

1. ໝົດອາຍຸການຂອງສະພາແຫ່ງຊາດຊຸດນັ້ນ;
2. ລາອອກດ້ວຍເຫດຜົນຈໍາເປັນ;
3. ບໍ່ສາມາດປະຕິບັດໜ້າທີ່ໄດ້ ດ້ວຍເຫດຜົນທາງດ້ານສຸຂະພາບ ໂດຍມີການຢັ້ງຢືນຈາກຄະນະແພດ;
4. ໄປປະຕິບັດໜ້າທີ່ຢູ່ຕ່າງປະເທດ ຫຼື ສຶກສາຢູ່ພາຍໃນ ຫຼື ຕ່າງປະເທດ ເປັນປະຈໍາແຕ່ ສາມປີ ຂຶ້ນໄປ;
5. ຖືກປົດອອກຈາກການເປັນສະມາຊິກສະພາແຫ່ງຊາດ;
6. ເສຍຊີວິດ.

**ມາດຕາ 33 ສິດ ແລະ ໜ້າທີ່ຂອງຄະນະປະຈຳສະພາແຫ່ງຊາດ**

ຄະນະປະຈຳສະພາແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. **ດ້ານນິຕິບັນຍັດ**

1.1. ຕີຄວາມໝາຍ ແລະ ອະທິບາຍ ລັດຖະທຳມະນູນ, ກົດໝາຍ;

1.2. ສະເໜີຕໍ່ກອງປະຊຸມສະພາແຫ່ງຊາດ ພິຈາລະນາ, ຮັບຮອງເອົາ ການສ້າງ ແລະ ປັບປຸງກົດໝາຍ;

1.3. ຄົ້ນຄວ້າ, ພິຈາລະນາ ແລະ ສ້າງລັດຖະບັນຍັດ ແລ້ວສະເໜີຕໍ່ປະທານປະເທດ ພິຈາລະ ນາລົງລາຍເຊັນປະກາດໃຊ້;

1.4. ອອກມະຕິ, ຂໍ້ຕົກລົງ, ຄຳແນະນຳ ການຈັດຕັ້ງປະຕິບັດກົດໝາຍ, ລະບຽບການ ແລະ ວຽກງານອື່ນທີ່ຕົນຮັບຜິດຊອບ;

1.5. ຕົກລົງໃຫ້ສັດຕະຍາບັນແກ່ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນໃນລະດັບລັດ ຕາມການສະເໜີຂອງນາຍົກລັດຖະມົນຕີ.

**2.** **ດ້ານການຕົກລົງບັນຫາສຳຄັນພື້ນຖານຂອງປະເທດຊາດ**

**2.1.** **ດ້ານການເມືອງ ແລະ ການປົກຄອງ**

2.1.1. ສະເໜີແຜນການເຄື່ອນໄຫວວຽກງານ ຂອງສະພາແຫ່ງຊາດ;

2.1.2. ສະເໜີແຜນການສ້າງ ແລະ ປັບປຸງກົດໝາຍ ຂອງສະພາແຫ່ງຊາດ;

2.1.3. ສະເໜີສະພາແຫ່ງຊາດ ພິຈາລະນາ, ຕົກລົງບັນຫາສົງຄາມ ຫຼື ສັນຕິພາບ;

2.1.4. ພົວພັນ, ຮ່ວມມືກັບການຈັດຕັ້ງລັດຖະສະພາຕ່າງປະເທດ, ພາກພື້ນ ແລະ ສາ ກົນ;

2.1.5. ລາຍງານຕໍ່ກອງປະຊຸມສະພາແຫ່ງຊາດ ກ່ຽວກັບການປະຕິບັດໜ້າທີ່ວຽກງານຂອງຕົນ ໃນລະຫວ່າງສອງກອງປະຊຸມ;

2.1.6. ສະເໜີ ສະພາແຫ່ງຊາດ ພິຈາລະນາ ຍຸບສະພາປະຊາຊົນຂັ້ນແຂວງ ໃນກໍລະນີສະພາປະຊາຊົນນັ້ນ ຫາກສ້າງຄວາມເສຍຫາຍຢ່າງຫຼວງຫຼາຍ ຕໍ່ຜົນປະໂຫຍດຂອງປະເທດຊາດ ແລະ ປະຊາຊົນ ຕາມການສະເໜີຂອງແນວລາວສ້າງຊາດ ແລະ ການຈັດຕັ້ງມະຊົນຂັ້ນແຂວງດັ່ງກ່າວ;

2.1.7. ຄົ້ນຄວ້າ, ປະກອບຄໍາເຫັນ ຕໍ່ແຜນການເຄື່ອນໄຫວວຽກງານຂອງ ອົງການໄອຍະການປະຊາຊົນສູງສຸດ, ສານປະຊາຊົນສູງສຸດ ແລະ ອົງການກວດສອບແຫ່ງລັດ;

2.1.8. ກະກຽມ ແລະ ຮຽກໂຮມ ກອງປະຊຸມສະພາແຫ່ງຊາດ, ກອງປະຊຸມຮ່ວມກັບລັດຖະບານ ແລະ ອົງການຍຸຕິທຳ ແລະ ກົດໝາຍ.

2.2. **ດ້ານເສດຖະກິດ-ສັງຄົມ**

2.2.1. ຄົ້ນຄວ້າແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ ແລະ ການດັດແກ້ແຜນງົບປະມານແຫ່ງລັດ;

2.2.2. ຄົ້ນຄວ້າ ນະໂຍບາຍພື້ນຖານດ້ານ ການເງິນ, ເງິນຕາ, ອັດຕາສ່ວນການຂາດດຸນງົບປະມານ, ອັດຕາສ່ວນໜີ້ສິນຂອງລັດຖະບານ, ອັດຕາສ່ວນໜີ້ສິນສາທາລະນະ;

2.2.3. ຄົ້ນຄວ້າ, ພິຈາລະນາ ການນໍາໃຊ້ຄັງສະສົມແຫ່ງລັດ;

2.2.4. ຄົ້ນຄວ້າ, ພິຈາລະນາ ຍົກເວັ້ນ ອັດຕາພາສີ ແລະ ອາກອນ;

2.2.5. ຄົ້ນຄວ້າ, ພິຈາລະນາ ຜົນການກວດສອບບົດສະຫຼຸບຂາດຕົວການຈັດຕັ້ງປະຕິ ບັດງົບປະມານແຫ່ງລັດປະຈຳປີ ເພື່ອນຳສະເໜີຕໍ່ກອງປະຊຸມສະພາແຫ່ງຊາດ.

**2.3. ດ້ານການຈັດຕັ້ງ ແລະ ບຸກຄະລາກອນ**

**2.3.1. ດ້ານການຈັດຕັ້ງ**

2.3.1.1. ສະເໜີສະພາແຫ່ງຊາດ ພິຈາລະນາ, ຮັບຮອງເອົາ ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກົງຈັກການຈັດຕັ້ງທີ່ສະພາແຫ່ງຊາດສ້າງຕັ້ງ;

2.3.1.2. ສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກົງຈັກການຈັດຕັ້ງທີ່ຄະນະປະຈໍາສະພາແຫ່ງຊາດສ້າງຕັ້ງ;

2.3.1.3. ສ້າງຕັ້ງ ຄະນະກຳມະການເລືອກຕັ້ງລະດັບຊາດ ແລະ ກະກຽມການເລືອກຕັ້ງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນຂັ້ນແຂວງ ຊຸດໃໝ່.

**2.3.2. ດ້ານບຸກຄະລາກອນ**

2.3.2.1. ແຕ່ງຕັ້ງ ສະມາຊິກສະພາແຫ່ງຊາດ ສັງກັດໃນແຕ່ລະກຳມາທິການ;

2.3.2.2. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ ແລະ ຮອງຫົວໜ້າກົງຈັກທີ່ຄະນະປະຈໍາສະພາແຫ່ງຊາດສ້າງຕັ້ງ, ຮອງເລຂາທິການສະພາແຫ່ງຊາດ, ຫົວໜ້າກົມ, ຫົວໜ້າອົງການລັດທຽບເທົ່າກົມ;

2.3.2.3. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຜູ້ພິພາກສາ, ຫົວໜ້າຄະນະສານ ຂອງສານປະຊາຊົນສູງສຸດ;

2.3.2.4. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານ ສານປະຊາຊົນ ພາກ, ແຂວງ, ນະຄອນຫຼວງ, ເຂດ ພາຍຫຼັງທີ່ສະພາປະຊາຊົນ ຫຼື ຄະນະປະຈໍາສະພາປະຊາຊົນ ຂັ້ນແຂວງ ບ່ອນທີ່ສານປະຊາຊົນນັ້ນຕັ້ງຢູ່ ພິຈາລະນາ, ຮັບຮອງເອົາ;

2.3.2.5. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານ ແລະ ຜູ້ພິພາກສາຂອງສານປະຊາຊົນ ພາກ, ແຂວງ, ນະຄອນຫຼວງ, ເຂດ ພາຍຫຼັງທີ່ຄະນະປະຈໍາສະພາປະຊາຊົນຂັ້ນແຂວງບ່ອນທີ່ສານປະຊາຊົນນັ້ນຕັ້ງຢູ່ ພິຈາລະນາ, ຮັບຮອງເອົາ;

2.3.2.6. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານສານທະຫານຂັ້ນສູງ, ປະທານ, ຮອງປະທານສານທະຫານພາກ ແລະ ຜູ້ພິພາກສາຂອງສານທະຫານດັ່ງກ່າວ ພາຍຫຼັງການເຫັນດີຈາກລັດຖະມົນຕີກະຊວງປ້ອງກັນປະເທດ;

2.3.2.7. ແຕ່ງຕັ້ງ ຄະນະກຳມະການໄອຍະການປະຊາຊົນສູງສຸດ ຕາມການສະເໜີຂອງຫົວໜ້າອົງການໄອຍະການປະຊາຊົນສູງສຸດ;

2.3.2.8. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ປະທານອົງການກວດສອບປະຈຳພາກ ຕາມການສະເໜີຂອງປະທານອົງການກວດສອບແຫ່ງລັດ;

2.3.2.9. ພິຈາລະນາ, ຮັບຮອງເອົາການສະເໜີ ແຕ່ງຕັັ້ງ, ຍົກຍ້າຍ ຫຼື ປົດຕຳແໜ່ງ ເປັນລາຍບຸກຄົນ ທີ່ດໍາລົງຕໍາແໜ່ງ ໂດຍສະພາແຫ່ງຊາດ ເລືອກຕັ້ງ ຫຼື ຮັບຮອງເອົາການສະເໜີແຕ່ງຕັ້ງ ຕາມການມອບສິດຂອງສະພາແຫ່ງຊາດ ຕາມທີ່ໄດ້ກໍານົດໄວ້ໃນຂໍ້ທີ 3.2.8 ມາດຕາ 12 ຂອງກົດໝາຍວ່າດ້ວຍສະພາແຫ່ງຊາດສະບັບນີ້;

2.3.2.10. ພິຈາລະນາຕົກລົງ ການຍົກຍ້າຍ ສະມາຊິກສະພາແຫ່ງຊາດປະຈໍາການ ໄປຮັບໜ້າທີ່ອື່ນ ແລະ ການຍ້ອງຍໍ ສະມາຊິກສະພາແຫ່ງຊາດ ຜູ້ມີຜົນງານ.

**3.** **ດ້ານການຕິດຕາມກວດກາ:**

3.1. ຕິດຕາມ ກວດກາການຈັດຕັ້ງປະຕິບັດ ລັດຖະທຳມະນູນ, ກົດໝາຍ, ມະຕິຂອງກອງປະ ຊຸມສະພາແຫ່ງຊາດ, ມະຕິຂອງຄະນະປະຈຳສະພາແຫ່ງຊາດ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ ແລະ ໂຄງການຂອງລັດຖະບານ;

3.2. ຕິດຕາມ ກວດກາການເຄື່ອນໄຫວຂອງ ອົງການໄອຍະການປະຊາຊົນສູງສຸດ, ສານປະຊາ ຊົນສູງສຸດ, ອົງການກວດສອບແຫ່ງລັດ, ອົງການກວດກາລັດຖະບານ, ອົງການສືບສວນ-ສອບສວນ ແລະ ອົງການຈັດຕັ້ງປະຕິບັດຄໍາຕັດສີນຂອງສານ;

3.3. ໂຈະ ການຈັດຕັ້ງປະຕິບັດນິຕິກຳ ຂອງລັດຖະບານ, ນາຍົກລັດຖະມົນຕີ, ລັດຖະ ມົນຕີ, ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ, ປະທານອົງການກວດສອບແຫ່ງລັດ ແລະ ປະທານສະພາປະຊາຊົນຂັ້ນແຂວງ ທີ່ຂັດກັບລັດຖະທຳມະນູນ, ກົດໝາຍ, ມະຕິຂອງກອງປະຊຸມສະພາແຫ່ງຊາດ, ຍົກເວັ້ນຄໍາຕົກລົງ ກ່ຽວກັບການດຳເນີນຄະດີຂອງ ອົງການໄອຍະການປະຊາ ຊົນສູງສຸດ ແລະ ສານປະຊາຊົນສູງສຸດ;

3.4. ຮັບ, ພິຈາລະນາ ແລະ ແກ້ໄຂຄຳສະເໜີ, ຄຳຮ້ອງຂໍຄວາມເປັນທຳຂອງປະຊາຊົນ;

3.5. ຕິດຕາມ ກວດກາການໂຄສະນາ ເຜີຍແຜ່ ລັດຖະທຳມະນູນ, ກົດໝາຍ ແລະ ນິຕິກຳອື່ນ.

**ມາດຕາ 36 ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ**

ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ມີ ດັ່ງນີ້:

1. ຄະນະສະມາຊິກສະພາແຫ່ງຊາດປະຈຳເຂດເລືອກຕັ້ງ;
2. ສະຖາບັນຄົ້ນຄວ້ານິຕິກຳສະພາແຫ່ງຊາດ.

ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ອາດຈະເພີ່ມຂຶ້ນ ຫຼື ຫຼຸດລົງ ຕາມຄວາມຮຽກ ຮ້ອງຕ້ອງການໃນແຕ່ລະໄລຍະ.

**ມາດຕາ 41 ກຳມາທິການຂອງສະພາແຫ່ງຊາດ**

ກຳມາທິການຂອງສະພາແຫ່ງຊາດ ມີ ດັ່ງນີ້:

1. ກຳມາທິການກົດໝາຍ;

2. ກຳມາທິການເສດຖະກິດ, ເຕັກໂນໂລຊີ ແລະ ສິ່ງແວດລ້ອມ;

3. ກຳມາທິການແຜນການ, ການເງິນ ແລະ ການກວດສອບ;

4. ກຳມາທິການວັດທະນະທຳ-ສັງຄົມ;

5. ກຳມາທິການບັນດາເຜົ່າ;

6. ກຳມາທິການປ້ອງກັນຊາດ-ປ້ອງກັນຄວາມສະຫງົບ;

7. ກຳມາທິການຍຸຕິທຳ;

8. ກຳມາທິການ ການຕ່າງປະເທດ;

9. ກໍາມາທິການວຽກງານສະມາຊິກສະພາແຫ່ງຊາດ.

ກຳມາທິການ ອາດຈະເພີ່ມຂຶ້ນ ຫຼື ຫຼຸດລົງ ຕາມຄວາມຮຽກຮ້ອງຕ້ອງການໃນແຕ່ລະໄລຍະ.

**ມາດຕາ 56 ກອງປະຊຸມສະພາແຫ່ງຊາດ**

ສະພາແຫ່ງຊາດ ມີ ສອງ ປະເພດກອງປະຊຸມ ດັ່ງນີ້:

1. ກອງປະຊຸມສະໄໝສາມັນ ຊຶ່ງປະກອບດ້ວຍ ກອງປະຊຸມຄັ້ງປະຖົມມະລືກ, ກອງປະຊຸມສະໄໝສາມັນ ປະຈໍາປີ, ປະຈໍາຫົກເດືອນຕົ້ນປີ ແລະ ກອງປະຊຸມທ້າຍສະໄໝ;
2. ກອງປະຊຸມສະໄໝວິສາມັນ.

**ມາດຕາ 57 ກອງປະຊຸມຄັ້ງປະຖົມມະລືກຂອງສະພາແຫ່ງຊາດ**

ກອງປະຊຸມຄັ້ງປະຖົມມະລືກຂອງສະພາແຫ່ງຊາດ ແມ່ນ ກອງປະຊຸມສະໄໝສາມັນເທື່ອທີໜຶ່ງຂອງສະພາແຫ່ງຊາດຊຸດນັ້ນ ເປີດຂຶ້ນພາຍໃນ ຫົກສິບວັນ ຫຼັງສໍາເລັດການເລືອກຕັ້ງສະມາຊິກສະພາແຫ່ງຊາດຊຸດໃໝ່ ຊຶ່ງແມ່ນປະທານສະພາແຫ່ງຊາດຊຸດເກົ່າເປັນປະທານ ແລະ ຊີ້ນໍາກອງປະຊຸມຈົນກວ່າໄດ້ເລືອກຕັ້ງປະທານສະພາແຫ່ງຊາດຊຸດໃໝ່.

ກອງປະຊຸມຄັ້ງປະຖົມມະລືກຂອງສະພາແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ຮັບຟັງການລາຍງານ ຂອງຄະນະກຳມະການເລືອກຕັ້ງລະດັບຊາດ ກ່ຽວກັບຜົນຂອງການເລືອກຕັ້ງ ແລະ ການຢັ້ງຢືນຄຸນລັກສະນະຂອງສະມາຊິກສະພາແຫ່ງຊາດ;
2. ເລືອກຕັ້ງ ປະທານສະພາແຫ່ງຊາດ ຕາມການສະເໜີ ຂອງຄະນະປະຈຳສະພາແຫ່ງຊາດຊຸດເກົ່າ;
3. ເລືອກຕັ້ງ ຮອງປະທານສະພາແຫ່ງຊາດ ແລະ ກຳມະການຄະນະປະຈຳສະພາແຫ່ງຊາດ ຕາມການສະເໜີຂອງປະທານສະພາແຫ່ງຊາດ;
4. ເລືອກຕັ້ງ ປະທານປະເທດ ແລະ ຮອງປະທານປະເທດ ຕາມການສະເໜີຂອງຄະນະປະຈຳສະພາແຫ່ງຊາດ;
5. ເລືອກຕັ້ງ ນາຍົກລັດຖະມົນຕີ ຕາມການສະເໜີຂອງປະທານປະເທດ;
6. ເລືອກຕັ້ງ ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ປະທານອົງການກວດສອບແຫ່ງລັດ ຕາມການສະເໜີຂອງປະທານປະເທດ;
7. ພິຈາລະນາ, ຮັບຮອງເອົາ ການແຕ່ງຕັ້ງ ປະທານ, ຮອງປະທານ ກຳມາທິການ ແລະ ເລຂາທິ ການສະພາແຫ່ງຊາດ ຕາມການສະເໜີຂອງຄະນະປະຈຳສະພາແຫ່ງຊາດ;
8. ພິຈາລະນາ, ຮັບຮອງເອົາ ການສ້າງຕັ້ງ ຫຼື ຍຸບເລີກ ກົງຈັກການຈັດຕັ້ງຂອງສະພາແຫ່ງຊາດ ຕາມການສະເໜີຂອງຄະນະປະຈຳສະພາແຫ່ງຊາດ;
9. ພິຈາລະນາ, ຮັບຮອງເອົາ ການສະເໜີຂອງນາຍົກລັດຖະມົນຕີກ່ຽວກັບໂຄງປະກອບກົງຈັກຂອງລັດຖະບານ, ການແຕ່ງຕັ້ງບັນດາຮອງນາຍົກລັດຖະມົນຕີ ແລະ ສະມາຊິກລັດຖະບານ;
10. ພິຈາລະນາ, ຮັບຮອງເອົາ ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ ຫ້າປີ;
11. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຫ້າປີ ຂອງສະພາແຫ່ງຊາດ ຕາມການສະເໜີຂອງຄະນະປະຈຳສະພາແຫ່ງຊາດ;
12. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຫ້າປີ ກ່ຽວກັບການສ້າງ ແລະ ປັບປຸງກົດໝາຍ ຕາມການສະເໜີຂອງຄະນະປະຈຳສະພາແຫ່ງຊາດ;
13. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຫ້າປີ ຂອງອົງການໄອຍະການປະຊາຊົນສູງສຸດ, ສານປະຊາຊົນສູງສຸດ, ອົງການກວດສອບແຫ່ງລັດ;
14. ພິຈາລະນາ, ຮັບຮອງເອົາ ບັນຫາສຳຄັນພື້ນຖານຂອງປະເທດຊາດ.

**ມາດຕາ 59 ກອງປະຊຸມສະໄໝສາມັນປະຈໍາປີຂອງສະພາແຫ່ງຊາດ**

ກອງປະຊຸມສະໄໝສາມັນປະຈຳປີ ຂອງສະພາແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ, ຮັບຮອງເອົາ ບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດປະຈຳປີຜ່ານມາ, ແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນງົບປະມານແຫ່ງລັດ ປະຈຳປີຕໍ່ໜ້າ;
2. ພິຈາລະນາ, ຮັບຮອງເອົາ ບົດລາຍງານຜົນຂອງການກວດສອບ ກ່ຽວກັບບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດປະຈຳປີ ຂອງອົງການກວດສອບແຫ່ງລັດ;
3. ພິຈາລະນາ, ຮັບຮອງເອົາ ບົດລາຍງານ ກ່ຽວກັບການຈັດຕັ້ງປະຕິບັດ ແຜນການເຄື່ອນໄຫວວຽກງານປະຈຳປີຜ່ານມາ ແລະ ທິດທາງແຜນການເຄື່ອນໄຫວວຽກງານປະຈຳປີຕໍ່ໜ້າຂອງ ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ປະທານອົງການກວດສອບແຫ່ງລັດ;
4. ພິຈາລະນາ, ຮັບຮອງເອົາ ບົດລາຍງານກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານຂອງສະພາແຫ່ງຊາດ ປະຈຳປີຜ່ານມາ ແລະ ທິດທາງແຜນການເຄື່ອນໄຫວວຽກງານປະຈຳປີຕໍ່ໜ້າ;
5. ຮັບຟັງການປະກອບຄຳເຫັນຂອງສູນກາງແນວລາວສ້າງຊາດ ກ່ຽວກັບການປະຕິບັດໜ້າທີ່ວຽກງານຂອງສະພາແຫ່ງຊາດ;
6. ພິຈາລະນາ, ຮັບຮອງເອົາ ກົດໝາຍ;
7. ຊັກຖາມ ຄະນະປະຈຳ, ປະທານ, ຮອງປະທານ ກຳມາທິການ ແລະ ເລຂາທິການ ສະພາແຫ່ງຊາດ, ປະທານປະເທດ, ນາຍົກລັດຖະມົນຕີ, ຮອງນາຍົກລັດຖະມົນຕີ, ສະມາຊິກລັດຖະບານ, ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ປະທານອົງການກວດສອບແຫ່ງລັດ;
8. ຮັບຟັງການລາຍງານ ບັນຫາໃດໜຶ່ງທີ່ພົ້ນເດັ່ນ ຈາກຂະແໜງການທີ່ກ່ຽວຂ້ອງ ຕາມການສະເໜີຂອງຄະນະປະຈຳສະພາແຫ່ງຊາດ;
9. ພິຈາລະນາ, ຮັບຮອງເອົາ ບັນຫາສຳຄັນພື້ນຖານຂອງປະເທດຊາດ ແລະ ວຽກງານອື່ນທີ່ສຳ ຄັນ.

**ມາດຕາ 60 ກອງປະຊຸມສະໄໝສາມັນປະຈໍາຫົກເດືອນຕົ້ນປີ ຂອງສະພາແຫ່ງຊາດ**

ກອງປະຊຸມສະໄໝສາມັນປະຈຳຫົກເດືອນຕົ້ນປີ ຂອງສະພາແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ, ຮັບຮອງເອົາ ບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ ຫົກເດືອນຕົ້ນປີ ແລະ ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ ຫົກເດືອນທ້າຍປີ; ການດັດແກ້ແຜນງົບປະມານແຫ່ງລັດປະຈຳປີ ໃນກໍລະນີທີ່ລັດຖະບານສະເໜີມາ;

2. ພິຈາລະນາ, ຮັບຮອງເອົາ ກົດໝາຍ;

3. ພິຈາລະນາ, ຮັບຮອງເອົາ ບົດລາຍງານຂອງຄະນະປະຈຳສະພາແຫ່ງຊາດ ກ່ຽວກັບການຈັດ ຕັ້ງປະຕິບັດແຜນການເຄື່ອນໄຫວວຽກງານ ໃນລະຫວ່າງສອງກອງປະຊຸມຜ່ານມາ ແລະ ທິດທາງແຜນການໃນຕໍ່ໜ້າ ຂອງສະພາແຫ່ງຊາດ;

4. ຮັບຟັງການລາຍງານຂອງ ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາ ຊົນສູງສຸດ ແລະ ປະທານອົງການກວດສອບແຫ່ງລັດ ກ່ຽວກັບການຈັດຕັ້ງປະຕິບັດວຽກງານໃດໜຶ່ງ ຕາມການສະເໜີຂອງຄະນະປະຈຳສະພາແຫ່ງຊາດ;

5. ຮັບຟັງການລາຍງານບັນຫາໃດໜຶ່ງທີ່ພົ້ນເດັ່ນຈາກຂະແໜງການທີ່ກ່ຽວຂ້ອງ ຕາມການສະ ເໜີຂອງຄະນະປະຈຳສະພາແຫ່ງຊາດ;

7. ຊັກຖາມ ຄະນະປະຈຳ, ປະທານ, ຮອງປະທານ ກຳມາທິການ ແລະ ເລຂາທິການ ສະພາແຫ່ງຊາດ, ປະທານປະເທດ, ນາຍົກລັດຖະມົນຕີ, ຮອງນາຍົກລັດຖະມົນຕີ, ສະມາຊິກລັດຖະບານ, ຫົວໜ້າອົງການໄອຍະການປະຊາຊົນສູງສຸດ, ປະທານສານປະຊາຊົນສູງສຸດ ແລະ ປະທານອົງການກວດສອບແຫ່ງລັດ;

8. ພິຈາລະນາ, ຮັບຮອງເອົາ ບັນຫາສຳຄັນພື້ນຖານຂອງປະເທດຊາດ ແລະ ວຽກງານອື່ນທີ່ສຳ ຄັນ.

**ມາດຕາ 61/1 ກອງປະຊຸມທ້າຍສະໄໝ**

ກອງປະຊຸມທ້າຍສະໄໝ ແມ່ນ ກອງປະຊຸມສະໄໝສາມັນເປີດຂຶ້ນເປັນເທື່ອສຸດທ້າຍຂອງສະພາແຫ່ງຊາດແຕ່ລະຊຸດ ມີ ສິດ ແລະ ໜ້າທີ່ ພິຈາລະນາ, ຮັບຮອງເອົາ ວຽກງານປະຈໍາປີ ແລະ ວຽກງານ ຫ້າປີ ດັ່ງນີ້:

1. ວຽກງານປະຈຳປີ ໃຫ້ປະຕິບັດຕາມມາດຕາ 59 ຂອງກົດໝາຍວ່າດ້ວຍສະພາແຫ່ງຊາດສະບັບນີ້;
2. ວຽກງານ ຫ້າປີ:
   1. ພິຈາລະນາ, ຮັບຮອງເອົາ ບົດລາຍງານການເຄື່ອນໄຫວວຽກງານ ຫ້າປີ ຂອງສະພາແຫ່ງຊາດ;
   2. ຈັດຕັ້ງການມອບໃບຢັ້ງຢືນການສໍາເລັດໜ້າທີ່, ຍ້ອງຍໍ ສະມາຊິກສະພາແຫ່ງຊາດ ແລະ ການຈັດຕັ້ງ ທີ່ດີເດັ່ນ;
   3. ເນື້ອໃນອື່ນ ຕາມການຕົກລົງຂອງຄະນະປະຈຳສະພາແຫ່ງຊາດ.
3. **ກົດໝາຍວ່າດ້ວຍສະພາປະຊາຊົນຂັ້ນແຂວງ**

**ມາດຕາ 11 ສິດ ແລະ ໜ້າທີ່ ດ້ານນິຕິກຳ**

ສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດ້ານນິຕິກໍາ ດັ່ງນີ້:

1. ພິ​ຈາ​ລະ​ນາ, ຮັບ​ຮອງ​ເອົາ ນິ​ຕິ​ກຳ​ທີ່​ສຳ​ຄັນ​ຂອງ​ທ້ອງ​ຖິ່ນ;
2. ພິຈາລະນາ, ຮັບຮອງເອົາ ແຜນການສ້າງ ແລະ ປັບປຸງນິຕິກໍາທີ່ສໍາຄັນຂອງທ້ອງຖິ່ນ;
3. ຄົ້ນ​ຄວ້າ​ປະ​ກອບ​ຄຳ​ເຫັນ​ໃສ່​ຮ່າງ​​ ລັດ​ຖະ​ທຳ​ມະ​ນູນ, ກົດ​ໝາຍ;
4. ລົບ​ລ້າງ ຫຼື ຍົກ​ເລີກ ນິ​ຕິ​ກຳ​ຂອງ​ຂະແໜງການທ້ອງຖິ່ນຂອງຕົນ ທີ່​ຂັດ​ກັບ​ລັດ​ຖະ​ທຳ​ມະ​ນູນ ແລະ ກົດ​ໝາຍ, ຍົກ​ເວັ້ນ​ຄຳ​ຕົກ​ລົງ ​ກ່ຽວ​ກັບ​ການ​ດຳ​ເນີນ​ຄະ​ດີ​ຂອງ ​ອົງ​ການ​ໄອ​ຍະ​ການ​ປະ​ຊາ​ຊົນ ແລະ ສານ​ປະ​ຊາ​ຊົນ;
5. ມອບສິດໃຫ້ຄະນະປະຈຳສະພາປະຊາຊົນຂັ້ນແຂວງ ຕົກລົງວຽກງານທີ່ຈຳເປັນ ແລະ ຮີບດ່ວນ ແລ້ວລາຍງານຕໍ່ກອງປະຊຸມສະພາປະຊາຊົນຂັ້ນແຂວງ.

**ມາດຕາ 12 ສິດ ແລະ ໜ້າທີ່ ດ້ານການຕົກລົງບັນຫາສໍາຄັນພື້ນຖານຂອງທ້ອງຖິ່ນ**

ສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດ້ານການຕົກລົງບັນຫາສຳຄັນພຶື້ນຖານຂອງທ້ອງຖິ່ນ ດັ່ງນີ້:

**1. ດ້ານການເມືອງ ແລະ ການປົກຄອງ**

1.1. ຮັບຟັງການລາຍງານ ແລະ ປະກອບຄຳເຫັນ ໃສ່​ວຽກ​ງານ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ​ຂອງ​ທ້ອງຖິ່ນ;

1.2. ພິ​ຈາ​​ລະນາ, ຮັບ​ຮອງ​ເອົາ ການ​ສ້າງ​ຕັ້ງ ຫຼື ຍຸບ​ເລີກ ເມືອງ, ເທດ​ສະ​ບານ, ນະ​ຄອນ ແລະ ການ​ກຳ​ນົດ​ເຂດ​ແດນ ຂອງ​ເມືອງ, ເທດ​ສະ​ບານ, ນະ​ຄອນ, ແຜນຜັງລວມຕົວເມືອງຂອງນະຄອນ, ເທດສະ ບານ ແລະ ເມືອງ ຕາມ​ການ​ສະ​ເໜີ​ຂອງ ​ເຈົ້າ​ແຂວງ, ເຈົ້າ​ຄອງ​ນະ​ຄອນ​ຫຼວງ;

1.3. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຂອງສະພາປະຊາຊົນຂັ້ນແຂວງ;

1.4. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານຂອງ ອົງການໄອຍະການປະ ຊາຊົນ, ສານປະຊາຊົນ ພາກ, ຂັ້ນແຂວງ ບ່ອນ​ທີ່​ອົງ​ການ​ໄອ​ຍະ​ກ​ານ​ປະ​ຊາ​ຊົນ ແລະ ສານ​ປະ​ຊາ​ຊົນ​ນັ້ນ​ຕັ້ງ​ຢູ່;

1.5. ລົງມະຕິບໍ່ໄວ້ວາງໃຈບຸກ​ຄະ​ລາ​ກອນ​ທີ່​ສະ​ພາ​ປະ​ຊາ​ຊົນ​ຂັ້ນ​ແຂວງ​ ເລືອກ​ຕັ້ງ ຫຼື ຮັບ​ຮອງ​ເອົາ​ການ​ແຕ່ງ​ຕັ້ງ ຕາມ​ຄຳ​ສະ​ເໜີ​ຂອງຄະນະປະຈໍາ​ສະ​ພາ​ປະ​ຊາ​ຊົນ​ຂັ້ນ​ແຂວງ ຫຼື ຢ່າງໜ້ອຍ ໜຶ່ງສ່ວນສີ່ ຂອງ​ຈຳນວນສະມາຊິກສະພາປະ​ຊາ​ຊົນ​ຂັ້ນ​ແຂວງທັງໝົດ ເປັນຜູ້ສະເໜີ.

**2. ດ້ານເສດຖະກິດ-ສັງຄົມ**

2.1. ພິຈາລະນາ, ຮັບຮອງເອົາ ແຜນຍຸດທະສາດ, ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດຂອງທ້ອງຖິ່ນ;

2.2. ພິຈາລະນາ, ຮັບຮອງເອົາ ແຜນການແບ່ງປັນງົບປະມານປະຈໍາປີ ຕາມການແບ່ງປັນຂອງລັດຖະບານ;

2.3. ພິຈາລະນາ, ຮັບຮອງເອົາ ແຜນພັດທະນາຊົນນະບົດ ແລະ ລົບລ້າງຄວາມທຸກຍາກ, ແຜນພັດທະນາ ຕົວເມືອງ, ເທດສະບານ, ນະຄອນ;

2.4. ພິຈາລະນາ, ຮັບຮອງເອົາ ແຜນຈັດສັນ, ການຫັນປ່ຽນປະເພດທີ່ດິນ ຈາກປະເພດໜຶ່ງ ໄປເປັນທີ່ດິນປະເພດອື່ນ ແລະ ການກຳນົດປະເມີນລາຄາທີ່ດິນຂອງທ້ອງຖິ່ນ ຕາມການສະເໜີຂອງອົງການປົກຄອງຂັ້ນແຂວງ;

2.5. ພິຈາລະນາ, ຮັບຮອງເອົາ ແຜນການກໍ່ສ້າງພື້ນຖານໂຄງ​ລ່າງປະຈຳປີຂອງທ້ອງຖິ່ນ ແລະ ໂຄງການລະດັບທ້ອງຖິ່ນຮັບຜິດຊອບ ທີ່ມີຜົນກະທົບຕໍ່ສິ່ງແວດລ້ອມ ແລະ ສັງຄົມ;

2.6.​ ພິຈາລະນາ, ຮັບຮອງເອົາ ຜົນການກວດສອບງົບປະມານຂາດຕົວປະຈໍາປີ ຂອງອົງການກວດສອບປະຈຳພາກ ທີ່ກ່ຽວຂ້ອງກັບຂັ້ນແຂວງນັ້ນ.

**3. ດ້ານການຈັດຕັ້ງ ແລະ ບຸກຄະລາກອນ**

**3.1.​ ດ້ານການຈັດຕັ້ງ**

3.1.1. ພິຈາລະນາ, ຮັບຮອງເອົາ ໂຄງປະກອບກົງຈັກການຈັດຕັ້ງຂອງສະພາປະຊາຊົນຂັ້ນແຂວງ; ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ຄະນະກໍາມະການ ແລະ ຄະນະເລຂາທິການຂອງສະ ພາປະຊາຊົນຂັ້ນແຂວງ ຕາມການສະເໜີຂອງຄະນະປະຈໍາສະພາປະຊາຊົນຂັ້ນແຂວງ;

3.1.2. ພິຈາລະນາ, ຮັບຮອງເອົາ ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ພະແນກ, ອົງການລັດທຽບເທົ່າພະແນກຂັ້ນແຂວງ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ.

**3.2.​ ດ້ານບຸກຄະລາກອນ**

3.2.1.​ ເລືອກຕັ້ງ, ຍົກຍ້າຍ ຫຼື ປົດຕຳແໜ່ງ ປະທານ, ຮອງປະທານ ສະພາປະຊາຊົນຂັ້ນແຂວງ,​ ກໍາມະການຄະນະປະຈໍາສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈໍາສະພາປະຊາຊົນຂັ້ນແຂວງ;

3.2.2. ເລືອກຕັ້ງ ຫຼື ປົດຕໍາແໜ່ງ ເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

3.2.3. ພິຈາລະນາ, ຮັບຮອງເອົາ ການແຕ່ງຕັ້ງ ຫຼື ປົດຕຳແໜ່ງ ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ພາກ, ແຂວງ, ນະຄອນຫຼວງ, ເຂດ ບ່ອນ​ທີ່​ອົງ​ການ​ໄອ​ຍະ​ການ​ປະ​ຊາ​ຊົນ ແລະ ສານ​ປະ​ຊາ​ຊົນ ​ນັ້ນ​ຕັ້ງ​ຢູ່ ຕາມການສະເໜີຂອງຄະນະປະຈໍາສະພາປະຊາຊົນຂັ້ນແຂວງ;

3.2.4. ພິຈາລະນາ, ຮັບຮອງເອົາ ການແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ປະທານ, ຮອງປະທານ ຄະນະກໍາມະການ ແລະ ເລຂາທິການຂອງສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈໍາສະພາປະຊາຊົນຂັ້ນແຂວງ;

3.2.5. ພິຈາລະນາ, ຮັບຮອງເອົາ ການແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຮອງເຈົ້າແຂວງ, ຮອງເຈົ້າຄອງນະຄອນຫຼວງ, ຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງ ຕາມການສະເໜີ ຂອງເຈົ້າແຂວງ, ເຈົ້າຄອງນະຄອນຫຼວງ;

3.2.6. ມອບສິດ ໃຫ້ຄະນະປະຈໍາສະພາປະຊາຊົນຂັ້ນແຂວງ ພິຈາລະນາຮັບຮອງເອົາການສະເໜີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເປັນລາຍບຸກຄົນ ທີ່ດໍາລົງຕໍາແໜ່ງໂດຍການຮັບຮອງເອົາຈາກສະພາປະຊາຊົນຂັ້ນແຂວງ ແລ້ວລາຍງານຕໍ່ກອງປະຊຸມສະພາປະ​ຊາ​ຊົນ​ຂັ້ນ​ແຂວງ; ພິຈາລະນາຮັບຮອງເອົາການສະ ເໜີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເປັນລາຍບຸກຄົນ ທີ່ດໍາລົງຕໍາແໜ່ງ ໂດຍການເລືອກຕັ້ງຈາກສະພາປະຊາຊົນຂັ້ນແຂວງ ໃນກໍລະນີຈໍາເປັນ ແລະ ຮີບດ່ວນ ແລ້ວລາຍງານຕໍ່ກອງປະຊຸມສະພາປະ​ຊາ​ຊົນ​ຂັ້ນ​ແຂວງ.

**ມາດ​ຕາ 18 ການ​ຄົ້ນ​ຄວ້າບັນ​ຫາ​ສຳ​ຄັນ​ພື້ນ​ຖານ​ຂອ​ງທ້ອງຖິ່ນ ໃນກອງ​ປະ​ຊຸມ​ຄະ​ນະ​ປະ​​ຈຳ**

**ສະພາປະຊາຊົນຂັ້ນແຂວງ**

**ກອງ​ປະ​ຊຸມ​ຄະ​ນະ​ປະ​ຈຳ​ສະ​ພາ​ປະຊາຊົນຂັ້ນແຂວງ ຄົ້​ນຄວ້າ​ ແລະ ລາຍງານ ບັນ​ຫາ​ສຳ​ຄັນ​ພື້ນ​ຖານ​ຂອງ​ທ້ອງຖິ່ນ ຕາມ​ທີ່ກໍານົດໄວ້ມາດ​ຕາ** 12 **ຂອງ​ກົດ​ໝາຍ​ສະ​ບັບ​ນີ້.**

**ມາດຕາ 31 ການສັງກັດ, ການຄວບຕໍາແໜ່ງ ແລະ ການຍົກຍ້າຍ ຂອງສະມາຊິກສະພາປະຊາຊົນຂັ້ນແຂວງ**

ສະມາຊິກສະພາປະຊາຊົນຂັ້ນແຂວງ ແຕ່ລະທ່ານ ສັງກັດຢູ່ໃນ ໜຶ່ງ ຫຼື ຫຼາຍ ຄະນະກຳມະການ ແລະ ການຈັດຕັ້ງອື່ນຂອງສະພາປະຊາຊົນຂັ້ນແຂວງ, ສະມາຊິກສະພາປະຊາຊົນຂັ້ນແຂວງ ມີທັງຜູ້ປະຈຳການ ແລະ ຜູ້ຄວບຕຳແໜ່ງ ຕາມການຕົກລົງຂອງຄະນະປະຈຳສະພາປະຊາຊົນຂັ້ນແຂວງ.

ສະມາຊິກສະພາປະຊາຊົນຂັ້ນແຂວງ ທີ່ຖືກຍົກຍ້າຍບ່ອນປະຈໍາການ ໃຫ້ປະຕິບັດ ດັ່ງນີ້:

1. ໄປປະຈຳການຢູ່ຂັ້ນແຂວງຂອງຕົນ ຍັງຮັກສາເຂດເລືອກຕັ້ງ ຂອງຜູ້ກ່ຽວໄວ້ຄືເກົ່າ;
2. ໄປປະຈຳການຢູ່ເມືອງອື່ນພາຍໃນແຂວງ ໃຫ້ຖືເອົາເມືອງນັ້ນ ເປັນເຂດເລືອກຕັ້ງຂອງຕົນ.

**ມາດຕາ 32 ນະໂຍບາຍຕໍ່ສະມາຊິກສະພາປະຊາຊົນຂັ້ນແຂວງ**

ສະມາຊິກສະພາປະຊາຊົນຂັ້ນແຂວງ ໄດ້ຮັບເງິນອຸດໜູນ, ເງິນເຄື່ອນໄຫວປະຕິບັດໜ້າທີ່ວຽກງານຂອງສະພາປະຊາຊົນຂັ້ນແຂວງ, ເງິນນະໂຍບາຍອື່ນຂອງ​ລັດ ຕາມທີ່ໄດ້ກໍານົດໄວ້ໃນລະບຽບການໃນແຕ່ລະໄລຍະ.

ສະ​ມາ​ຊິກ​ສະ​ພາ​ປະຊາຊົນຂັ້ນແຂວງ ຜູ້ທີ່ເປັນ ພະນັກງານ-ລັດຖະກອນ, ທະຫານ, ຕຳຫຼວດ, ພະ ນັກງານລັດວິສາຫະກິດ ເມື່ອຮອດອາ​ຍຸ​ກະສຽນ​ບຳ​ນານ​ ກໍ​ໃຫ້​ປະ​ຕິ​ບັດ​ຕາມກົດ​ໝາຍ ແຕ່ໃຫ້ສືບຕໍ່ປະຕິບັດໜ້າທີ່ສະມາຊິກສະພາປະ​ຊາ​ຊົນ​ຂັ້ນ​ແຂວງ ຕາມການມອບໝາຍຂອງຄະນະປະຈໍາສະພາປະຊາຊົນຂັ້ນແຂວງ ໂດຍໄດ້ຮັບນະໂຍບາຍຕາມທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕານີ້.

**ມາດຕາ 34 ການສິ້ນສຸດການເປັນສະມາຊິກສະພາປະຊາຊົນຂັ້ນແຂວງ**

ການເປັນສະມາຊິກສະພາປະຊາຊົນຂັ້ນແຂວງ ຈະສິ້ນສຸດໃນກໍລະນີ ດັ່ງນີ້:

1. ໝົດອາຍຸການຂອງສະພາປະຊາຊົນຂັ້ນແຂວງຊຸດນັ້ນ;

2. ລາອອກດ້ວຍເຫດຜົນຈໍາເປັນ;

3. ບໍ່ສາມາດປະຕິບັດໜ້າທີ່ໄດ້ດ້ວຍເຫດຜົນທາງສຸຂະພາບ ໂດຍມີການຢັ້ງຢືນຈາກຄະນະແພດ;

4. ໄປປະຕິບັດໜ້າທີ່ຢູ່ຕ່າງປະເທດ ຫຼື ໄປສຶກສາຢູ່ພາຍໃນ ຫຼື ຕ່າງປະເທດ ເປັນປະຈໍາແຕ່ ສາມ ປີຂຶ້ນໄປ;

5. ໄປປະຈໍາການ ຢູ່ ສູນກາງ ຫຼື ຕ່າງແຂວງ;

6. ຖືກປົດອອກຈາກການເປັນສະມາຊິກສະພາປະຊາຊົນຂັ້ນແຂວງ;

7. ເສຍຊີວິດ;

8. ສະພາປະຊາຊົນຂັ້ນແຂວງຖືກຍຸບ.

**ມາດຕາ 36 ສິດ ແລະ ໜ້າທີ່ ຂອງຄະນະປະຈໍາສະພາປະຊາຊົນຂັ້ນແຂວງ**

ຄະນະປະຈຳສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

**1. ດ້ານການສ້າງ ແລະ ປັບປຸງນິຕິກໍາ**

1.1. ສະເໜີຕໍ່ກອງປະຊຸມສະພາປະຊາຊົນຂັ້ນແຂວງ ພິຈາລະນາ, ຮັບຮອງເອົາ ການສ້າງ ແລະ ປັບປຸງນິຕິກໍາທີ່ສໍາຄັນຂອງທ້ອງຖິ່ນ;

1.2.​ ອອກມະຕິ, ຂໍ້ຕົກລົງ, ຄຳສັ່ງ, ຄຳແນະນຳ ກ່ຽວກັບການຈັດຕັ້ງປະຕິບັດກົດໝາຍ, ລະ ບຽບການ ແລະ ວຽກງານອື່ນທີ່ຕົນຮັບຜິດຊອບ.

**2. ດ້ານການຕົກລົງບັນຫາສໍາຄັນພື້ນຖານຂອງທ້ອງຖິ່ນ**

**2.1. ດ້ານການເມືອງ ແລະ ການປົກຄອງ**

2.1.1. ສະເໜີແຜນ​ການເຄື່ອນໄຫວວຽກງານ​ຂອງ​ສະ​ພາ​ປະ​ຊາ​ຊົນ​ຂັ້ນ​ແຂວງ;

2.1.2. ພິຈາລະນາ, ຮັບຮອງເອົາ ໂຄງການຈັດສັນ ທີ່ມີການຫຍັບຍ້າຍ ຫຼື ຍົກຍ້າຍປະຊາ ຊົນ ແຕ່ ຊາວ ຄອບຄົວ ຫາ ໜຶ່ງຮ້ອຍ ຄອບຄົວ ພາຍໃນເມືອງ ຫຼື ຈາກເມືອງ, ເທດສະບານ, ນະຄອນໜຶ່ງ ຫາ ເມືອງ, ເທດສະບານ, ນະຄອນອື່ນ ພາຍໃນແຂວງ ຕາມການສະເໜີຂອງເຈົົ້າແຂວງ, ເຈົ້າຄອງນະຄອນຫຼວງ;

2.1.3. ພົວພັນ ຮ່ວມມື ກັບການຈັດຕັ້ງສະພາປະຊາຊົນທ້ອງຖິ່ນຂອງຕ່າງປະເທດ ຕາມການມອບໝາຍ;

2.1.4. ລາຍງານ ຕໍ່ກອງປະຊຸມສະພາປະຊາຊົນຂັ້ນແຂວງ ກ່ຽວກັບການປະຕິບັດໜ້າທີ່ວຽກງານ ຂອງຕົນໃນລະຫວ່າງ ສອງກອງປະຊຸມ;

2.1.5. ຄົ້ນຄວ້າ, ປະກອບຄໍາເຫັນ ຕໍ່ແຜນການເຄື່ອນໄຫວວຽກງານຂອງອົງການໄອຍະການປະຊາຊົນ, ສານປະຊາຊົນຂັ້ນ​ແຂວງ;

2.1.6. ກະກຽມ ແລະ ຮຽກໂຮມ ກອງປະຊຸມສະພາປະຊາຊົນຂັ້ນແຂວງ, ກອງປະຊຸມຮ່ວມກັບອົງການອຳນາດລັດຂັ້ນແຂວງ.

**2.2. ດ້ານເສດຖະກິດ-ສັງຄົມ**

2.2.1.​ ຄົ້ນຄວ້າແຜນຍຸດທະສາດ, ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ຂອງທ້ອງຖິ່ນ ແລະ ບົດລາຍງານກ່ຽວກັບການຈັດຕັ້ງປະຕິບັດແຜນດັ່ງກ່າວ;

2.2.2.​ ສົມທົບກັບອົງການປົກຄອງຂັ້ນແຂວງ ສ້າງແຜນການຈັດເກັບລາຍຮັບລາຍຈ່າຍປະຈຳປີ ຂອງທ້ອງຖິ່ນ ແລ້ວມອບໃຫ້ອົງການປົກຄອງຂັ້ນແຂວງ ສະເໜີຕໍ່ລັດຖະບານ;

2.2.3.​ ຄົ້ນຄວ້າ ແຜນການແບ່ງປັນງົບປະມານປະຈໍາປີ ຂອງທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;

2.2.4.​ ຄົ້ນຄວ້າ ການກໍານົດນະໂຍບາຍສົ່ງເສີມສະເພາະ ຫຼື ຍົກເວັ້ນພາສີ ແລະ ອາກອນ ຕາມທີ່ໄດ້ກຳນົດໄວ້ໃນກົດໝາຍ;

2.2.5.​ ຄົ້ນຄວ້າ ແຜນພັດທະນາຊົນນະບົດ ແລະ ລົບລ້າງຄວາມທຸກຍາກ ຂອງປະຊາຊົນໃນທ້ອງຖິ່ນ.

**2.3. ດ້ານການຈັດຕັ້ງ ແລະ ບຸກຄະລາກອນ**

**2.3.1. ດ້ານການຈັດຕັ້ງ**

2.3.1.1. ສະເໜີສະພາປະຊາຊົນຂັ້ນແຂວງ ພິຈາລະນາ, ຮັບຮອງເອົາ ການສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກົງຈັກການຈັດຕັ້ງທີ່ສະພາປະຊາຊົນຂັ້ນແຂວງສ້າງຕັ້ງ;

2.3.1.2. ສ້າງຕັ້ງ, ຍຸບເລີກ, ໂຮມເຂົ້າ, ແຍກອອກ ກົງຈັກການຈັດຕັ້ງທີ່ຄະນະປະຈໍາສະພາປະຊາຊົນຂັ້ນແຂວງສ້າງຕັ້ງ.

**2.3.2. ດ້ານບຸກຄະລາກອນ**

2.3.2.1. ສະເໜີ ເລືອກຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານ, ຮອງປະທານ ສະ ພາປະຊາຊົນຂັ້ນແຂວງ, ກໍາມະການຄະນະປະຈຳສະພາປະຊາຊົນຂັ້ນແຂວງ;

2.3.2.2. ສະເໜີ ເລືອກຕັ້ງ ເຈົ້າແຂວງ, ເຈົ້າຄອງນະຄອນຫຼວງ; ສະ​ເໜີ​ນາ​ຍົກ​ລັດ​ຖະ​ມົນ​ຕີ ແຕ່ງ​ຕັ້ງ ຫຼື ປົດ​ຕຳ​ແໜ່ງ ເຈົ້າ​ແຂວງ, ເຈົ້າ​ຄອງ​ນະ​ຄອນ​ຫຼວງ;

2.3.2.3. ສະເໜີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານ, ຮອງປະທານ ຄະນະກໍາມະການ ແລະ ເລຂາທິການ ຂອງສະພາປະຊາຊົນຂັ້ນແຂວງ;

2.3.2.4. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງເລຂາທິການສະພາປະຊາຊົນຂັ້ນແຂວງ;

2.3.2.5. ພິຈາລະນາ, ຮັບຮອງເອົາ ການສະເໜີຂອງປະທານສານປະຊາຊົນ ພາກ, ແຂວງ, ນະຄອນຫຼວງ ກ່ຽວກັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານສານປະຊາຊົນ ພາກ, ແຂວງ, ນະຄອນຫຼວງ, ເຂດ ແລະ ຜູ້ພິພາກສາ ຂອງສານປະຊາຊົນດັ່ງກ່າວ ບ່ອນທີ່ສານປະຊາຊົນນັ້ນຕັ້ງຢູ່;

2.3.2.6. ສະເໜີ ປະທານສານປະຊາຊົນສູງສຸດ ພິຈາລະນາ ເພື່ອນຳສະເໜີຕໍ່ຄະນະປະຈໍາສະພາແຫ່ງຊາດ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານ, ຮອງປະທານສານປະຊາຊົນ ພາກ, ແຂວງ, ນະ ຄອນຫຼວງ, ເຂດ ແລະ ຜູ້ພິພາກສາ ຂອງສານປະຊາຊົນດັ່ງກ່າວ ບ່ອນທີ່ສານປະຊາຊົນນັ້ນຕັ້ງຢູ່;

2.3.2.7. ສະເໜີ ຫົວໜ້າອົງການໄອຍະການປະຊາຊົນສູງສຸດ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າອົງການໄອຍະການປະຊາຊົນ ພາກ, ແຂວງ, ນະຄອນຫຼວງ, ເຂດ;

2.3.2.8. ພິຈາລະນາ, ຮັບຮອງເອົາ ການສະເໜີຂອງເຈົ້າແຂວງ, ເຈົ້າຄອງນະຄອນ ຫຼວງ ກ່ຽວກັບການແຕ່ງຕັ້ງ ຮອງເຈົ້າແຂວງ, ຮອງເຈົ້າຄອງນະຄອນຫຼວງ, ຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງ;

2.3.2.9. ພິຈາລະນາ, ຮັບຮອງເອົາ ການສະເໜີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເປັນ​ລາຍ​ບຸກ​ຄົນ ​ທີ່​ດຳ​ລົງ​ຕຳ​ແໜ່ງ ໂດຍການ​​ເລືອກ​ຕັ້ງ ຫຼື ຮັບ​ຮອງ​ເອົ​າ​ການ​ແຕ່ງ​ຕັ້ງ ຕາມການມອບສິດຈາກສະພາປະຊາຊົນຂັ້ນແຂວງ ຕາມທີ່ໄດ້ກໍານົດໄວ້ໃນຂໍ້ທີ 3.2.6. ມາດຕາ 12 ຂອງກົດໝາຍວ່າດ້ວຍສະພາປະ ຊາຊົນຂັ້ນແຂວງສະບັບນີ້;

2.3.2.10. ແຕ່ງຕັ້ງ ສະມາຊິກສະພາປະຊາຊົນຂັ້ນແຂວງ ສັງກັດໃນຄະນະກຳມະ ການ;

2.3.2.11. ພິຈາລະນາຕົກລົງ ການຍົກຍ້າຍ ສະ​ມາ​ຊິກ​ສະ​ພາ​ປະ​ຊາ​ຊົນ​ຂັ້ນ​ແຂວງປະຈໍາການ ໄປຮັບໜ້າທີ່ອື່ນ ແລະ ການຍ້ອງຍໍ ສະມາຊິກສະພາປະຊາຊົນຂັ້ນແຂວງ;

2.3.2.12. ພິຈາລະນາ, ຮັບຮອງເອົາ ການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ເຈົ້າ​ເມືອງ, ຫົວ​ໜ້າ​ເທດ​ສະ​ບານ, ເຈົ້າ​ນະ​ຄອນ ຕາມ​ການ​ສະ​ເໜີ​ຂອງ ​ເຈົ້າ​ແຂວງ, ເຈົ້າ​ຄອງ​ນະ​ຄອນ​ຫຼວງ.

**3. ດ້ານການຕິດຕາມກວດກາ**

3.1. ຕິດຕາມ ກວດກາການຈັດຕັ້ງປະຕິບັດ ລັດຖະທຳມະນູນ, ກົດໝາຍ, ມະຕິຂອງກອງປະ ຊຸມສະພາແຫ່ງຊາດ, ມະຕິຂອງກອງປະຊຸມສະພາປະຊາຊົນຂັ້ນແຂວງ, ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ຂັ້ນແຂວງໃນທ້ອງຖິ່ນຕົນ;

3.2. ຕິດຕາມ ກວດກາການເຄື່ອນໄຫວຂອງ ອົງການໄອຍະການປະຊາຊົນ, ສານປະຊາຊົນ ຂັ້ນແຂວງ, ອົງການສືບສວນ-ສອບສວນ, ອົງການຈັດຕັ້ງປະຕິບັດຄຳຕັດສີນຂອງສານ, ອົງການກວດສອບປະຈຳພາກ ແລະ ອົງການໄອຍະການປະຊາຊົນ, ສານປະຊາຊົນ ພາກ ບ່ອນທີ່ອົງການດັ່ງກ່າວຕັ້ງຢູ່;

3.3. ໂຈະ ການຈັດຕັ້ງປະຕິບັດ ນິຕິກຳຂອງອົງການລັດຂັ້ນແຂວງຂອງຕົນ ທີ່ຂັດກັບລັດຖະທຳມະນູນ, ກົດໝາຍ, ມະຕິຂອງກອງປະຊຸມສະພາແຫ່ງຊາດ ແລະ ມະຕິຂອງກອງປະຊຸມສະພາປະຊາຊົນຂັ້ນແຂວງ ແລ້ວນຳສະເໜີຕໍ່ກອງປະຊຸມສະພາປະຊາຊົນຂັ້ນແຂວງ ພິຈາລະນາ, ຍົກເວັ້ນຄຳຕົກລົງ ກ່ຽວກັບການດຳເນີນຄະ ດີຂອງ ອົງການໄອຍະການປະຊາຊົນ ແລະ ສານປະຊາຊົນ;

3.4. ຮັບ, ພິຈາລະນາ ແລະ ແກ້ໄຂຄຳສະເໜີ, ຄຳຮ້ອງຂໍຄວາມເປັນທຳຂອງປະຊາຊົນໃນຂອບເຂດຄວາມຮັບຜິດຊອບຂອງຕົນ;

3.5. ຕິດຕາມ ກວດກາການໂຄສະນາ, ເຜີຍແຜ່ ລັດຖະທຳມະນູນ, ກົດໝາຍ ແລະ ນິຕິກຳອື່ນ ຕາມຄວາມຮັບຜິດຊອບຂອງຕົນ.

**ມາດ​ຕາ 39 ກົງ​ຈັກ​ທີ່​ຄະ​ນະ​ປະ​ຈຳ​ສະ​ພາ​ປະ​ຊາ​ຊົນ​ຂັ້ນ​ແຂວງ​ສ້າງ​ຕັ້ງ**

**ກົງ​ຈັກ​ທີ່​ຄະ​ນະ​ປະ​ຈຳ​ສະ​ພາ​ປະ​ຊາ​ຊົນ​ຂັ້ນ​ແຂວງ​ສ້າງ​ຕັ້ງ ມີຄະນະສະ​ມາ​ຊິກ​ສະ​ພາ​ປະ​ຊາ​ຊົນ​ຂັ້ນ​ແຂວງປະຈຳ​ເຂດ​ເລືອກ​ຕັ້ງ ​​ເມືອງ, ເທດສະບານ, ນະຄອນ.**

**ໃນກໍລະນີຈໍາເປັນ ຄະນະປະຈໍາສະພາປະຊາຊົນຂັ້ນແຂວງ ອາດສ້າງຕັ້ງກົງຈັກອື່ນຂອງຕົນຂຶ້ນ ຕື່ມອີກກໍໄດ້.**

**ສໍາລັບການຈັດຕັ້ງ ແລະ ການເຄື່ອນໄຫວວຽກງານຂອງຄະນະສະ​ມາ​ຊິກ​ສະ​ພາ​ປະ​ຊາ​ຊົນ​ຂັ້ນແຂວງ ປະຈຳ​ເຂດ​ເລືອກ​ຕັ້ງ ເມືອງ**, **ເທດ​ສະ​ບານ**, **ນະ​ຄອນ ຄະນະປະຈໍາສະພາປະຊາຊົນຂັ້ນແຂວງ ເປັນຜູ້ກໍານົດ.**

ມາດຕາ 56 ກອງປະຊຸມສະພາປະຊາຊົນຂັ້ນແຂວງ

ສະພາປະຊາຊົນຂັ້ນແຂວງ ມີ ສອງ ປະເພດກອງປະຊຸມ ດັ່ງນີ້:

1. ກອງປະຊຸມສະໄໝສາມັນ ຊຶ່ງປະກອບດ້ວຍ ກອງປະຊຸມຄັ້ງປະຖົມມະລືກ, ກອງປະຊຸມສະ ໄໝສາມັນ ປະຈໍາປີ, ປະຈໍາຫົກເດືອນຕົ້ນປີ ແລະ ກອງປະຊຸມທ້າຍສະໄໝ;
2. ກອງປະຊຸມສະໄໝວິສາມັນ.

**ມາດຕາ 57 ກອງປະຊຸມຄັ້ງປະຖົມມະລືກ ຂອງສະພາປະຊາຊົນຂັ້ນແຂວງ**

ກອງປະຊຸມຄັ້ງປະຖົມມະລືກຂອງສະພາປະຊາຊົນຂັ້ນແຂວງ ແມ່ນ ກອງປະຊຸມສະໄໝສາມັນເທື່ອທີໜຶ່ງ ຂອງ​ສະ​ພາ​ປະ​ຊາ​ຊົນ​ຂັ້ນ​ແຂວງ​ຊຸດ​ນັ້ນ ເປີດຂຶ້ນຢ່າງຊ້າ ສາມສິບວັນ ພາຍຫຼັງສຳເລັດກອງປະຊຸມຄັ້ງປະຖົມມະລືກຂອງສະພາແຫ່ງຊາດ ຊຶ່ງແມ່ນປະທານສະພາປະຊາຊົນຂັ້ນແຂວງຊຸດເກົ່າ ເປັນປະທານ ແລະ ຊີ້ນຳກອງປະຊຸມຈົນກວ່າໄດ້ເລືອກຕັ້ງປະທານສະພາປະຊາຊົນຂັ້ນແຂວງຊຸດໃໝ່.

ກອງປະຊຸມຄັ້ງປະຖົມມະລືກຂອງສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ຮັບຟັງການລາຍງານຂອງຄະນະກຳມະການເລືອກຕັ້ງຂັ້ນແຂວງ ກ່ຽວກັບຜົນຂອງການເລືອກຕັ້ງ ແລະ ການຢັ້ງຢືນຄຸນລັກສະນະຂອງສະມາຊິກສະພາປະຊາຊົນຂັ້ນແຂວງ;

2. ເລືອກຕັ້ງ ປະທານສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈຳສະພາປະ ຊາຊົນຂັ້ນແຂວງ ຊຸດເກົ່າ;

3. ເລືອກຕັ້ງ ຮອງປະທານສະພາປະຊາຊົນຂັ້ນແຂວງ ແລະ ກຳມະການຄະນະປະຈຳສະພາປະຊາຊົນຂັ້ນແຂວງ ຕາມການສະເໜີຂອງປະທານສະພາປະຊາຊົນຂັ້ນແຂວງ;

4. ເລືອກຕັ້ງ ເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

5. ພິຈາລະນາ, ຮັບຮອງເອົາ ການແຕ່ງຕັ້ງ ປະທານ, ຮອງປະທານ ຄະນະກຳມະການ ແລະ ເລຂາທິການ ສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

6. ເລືອກຕັ້ງ ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ພາກ, ແຂວງ, ນະ ຄອນຫຼວງ ບ່ອນ​ທີ່​ອົງການດັ່ງກ່າວນັ້ນ​ຕັ້ງ​ຢູ່ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

7. ພິຈາລະນາ, ຮັບຮອງເອົາ ການສ້າງຕັ້ງ ຫຼື ຍຸບເລີກ ກົງຈັກການຈັດຕັ້ງຂອງສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

8. ພິຈາລະນາ, ຮັບຮອງເອົາ ໂຄງປະກອບກົງຈັກຂອງອົງການປົກຄອງຂັ້ນແຂວງ; ການແຕ່ງຕັ້ງ ຮອງເຈົ້າແຂວງ, ຮອງເຈົ້າຄອງນະຄອນຫຼວງ, ຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ;

9. ພິຈາລະນາ, ຮັບຮອງເອົາ ແຜນຍຸດທະສາດ, ແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ ຫ້າປີ ຂັ້ນແຂວງ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ;

10. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຫ້າປີ ຂອງສະພາປະຊາຊົນຂັ້ນແຂວງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

11. ພິຈາລະນາ, ຮັບຮອງເອົາ ແຜນການເຄື່ອນໄຫວວຽກງານ ຫ້າປີ ຂອງອົງການໄອຍະການປະຊາຊົນ ແລະ ສານປະຊາຊົນ ພາກ, ແຂວງ, ນະຄອນຫຼວງ;

12. ພິຈາລະນາ, ຮັບຮອງເອົາ ບັນຫາສຳຄັນພື້ນ ຖານຂອງທ້ອງຖິ່ນ ແລະ ວຽກງານອື່ນທີ່ສຳຄັນ.

ໃນກໍລະນີນະຄອນຫຼວງ ຫຼື ແຂວງໃດໜຶ່ງ ໄດ້ດໍາເນີນການປັບປຸງໂຄງປະກອບກົງຈັກການຈັດ ຕັ້ງ ແລະ ບຸກຄະລາກອນຂອງອົງການປົກຄອງຂັ້ນແຂວງ, ອົງການໄອຍະການປະຊາຊົນ, ສານປະຊາຊົນພາກ, ຂັ້ນແຂວງ ກ່ອນກອງປະຊຸມປະຖົມມະລືກ ໄລຍະເວລາ ສາມເດືອນຂຶ້ນໄປ ການພິຈາລະນາ, ຮັບຮອງເອົາກົງ ຈັກການຈັດຕັ້ງ ແລະ ບຸກຄະລາກອນ ຕາມທີ່ໄດ້ກໍານົດໄວ້ໃນຂໍ້ທີ ສີ່, ຫົກ ແລະ ແປດ ຂອງມາດຕານີ້ ໃຫ້ດໍາເນີນໃນກອງປະຊຸມສະໄໝສາມັນ ຂອງສະພາປະຊາຊົນຂັ້ນແຂວງຊຸດເກົ່າທີ່ໃກ້ນັ້ນ.

**ມາດຕາ 59 ກອງປະຊຸມສະໄໝສາມັນປະຈໍາປີ ຂອງສະພາປະຊາຊົນຂັ້ນແຂວງ**

ກອງປະຊຸມສະໄໝສາມັນປະຈໍາປີ ຂອງສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ, ຮັບຮອງເອົາ ບົດລາຍງານຂອງ ເຈົ້າແຂວງ, ເຈົ້າຄອງນະຄອນຫຼວງ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດຂັ້ນແຂວງປະຈຳປີ ຜ່ານມາ, ແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດຂັ້ນແຂວງປະຈຳປີຕໍ່ໜ້າ;

2. ພິຈາລະນາ, ຮັບຮອງເອົາ ບົດລາຍງານຜົນຂອງການກວດສອບຄືນ ແລະ ການສະຫຼຸບງົບປະ ມານຂາດຕົວ ຂອງອົງການກວດສອບປະຈຳພາກ ທີ່ກ່ຽວຂ້ອງກັບແຂວງນັ້ນ;

3. ພິຈາລະນາ, ຮັບຮອງເອົາ ບົດລາຍງານກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານປະຈຳປີຜ່ານມາ ແລະ ແຜນການເຄື່ອນໄຫວວຽກງານປະຈຳປີຕໍ່ໜ້າ ຂອງຫົວ​ໜ້າອົງການໄອຍະການປະຊາຊົນ, ​ປະ​ທານສານປະຊາຊົນ ພາກ, ຂັ້ນແຂວງ ບ່ອນ​ທີ່ອົງການດັ່ງກ່າວນັ້ນ​ຕັ້ງ​ຢູ່;

4. ພິຈາລະນາ, ຮັບຮອງເອົາ ບົດລາຍງານກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານປະຈຳປີຜ່ານມາ ແລະ ທິດທາງແຜນການເຄື່ອນໄຫວວຽກງານປະຈຳປີຕໍ່ໜ້າ ຂອງສະພາປະຊາຊົນຂັ້ນແຂວງ;

5. ຮັບຟັງການປະກອບຄຳເຫັນ ຂອງແນວລາວສ້າງຊາດຂັ້ນແຂວງ ກ່ຽວກັບການປະຕິບັດໜ້າທີ່ຂອງສະພາປະຊາຊົນຂັ້ນແຂວງ;

6. ພິຈາລະນາ, ຮັບຮອງເອົາ ການສ້າງ ແລະ ປັບປຸງນິຕິກຳທີ່ສຳຄັນຂອງທ້ອງຖິ່ນ;

7. ຊັກຖາມ ຄະນະປະຈໍາ, ປະທານ, ຮອງປະທານ ຄະນະກຳມະການ ແລະ ເລຂາທິການສະພາປະ ຊາຊົນຂັ້ນແຂວງ, ເຈົ້າແຂວງ, ເຈົ້າຄອງນະຄອນຫຼວງ, ຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງ, ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ພາກ, ແຂວງ, ນະຄອນຫຼວງ;

8. ພິຈາລະນາ, ຮັບຮອງເອົາ ບັນຫາສຳຄັນພື້ນຖານຂອງທ້ອງຖິ່ນ ແລະ ວຽກງານອື່ນທີ່ສຳຄັນ.

**ມາດຕາ 60 ກອງປະຊຸມສະໄໝສາມັນປະຈຳຫົກເດືອນຕົ້ນປີ ຂອງສະພາປະຊາຊົນຂັ້ນແຂວງ**

ກອງປະຊຸມສະໄໝສາມັນປະຈຳຫົກເດືອນຕົ້ນປີ ຂອງສະພາປະຊາຊົນຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ, ຮັບຮອງເອົາ ບົດລາຍງານຂອງ ເຈົ້າແຂວງ, ເຈົ້າຄອງນະຄອນຫຼວງ ກ່ຽວກັບການ ຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດຂັ້ນແຂວງ ຫົກເດືອນຕົ້ນປີ ແລະ ແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ ຂັ້ນແຂວງ ຫົກເດືອນທ້າຍປີ; ການດັດແກ້ງົບປະມານແຫ່ງລັດຂັ້ນແຂວງປະຈໍາປີ ໃນກໍລະນີອົງການປົກຄອງຂັ້ນແຂວງສະເໜີມາ;

2. ພິຈາລະນາ, ຮັບຮອງເອົາ ການສ້າງ ແລະ ປັບປຸງນິຕິກຳທີ່ສຳຄັນຂອງທ້ອງຖິ່ນ;

3. ພິຈາລະນາ, ຮັບຮອງເອົາ ບົດລາຍງານກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານຂອງສະພາປະຊາຊົນຂັ້ນແຂວງ ໃນລະຫວ່າງສອງກອງປະຊຸມ;

4. ຮັບຟັງການລາຍງານຂອງ ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ພາກ, ຂັ້ນແຂວງ ກ່ຽວກັບການຈັດຕັ້ງປະຕິບັດວຽກງານໃດໜຶ່ງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ ບ່ອນ​ທີ່ອົງການດັ່ງກ່າວ ນັ້ນ​ຕັ້ງ​ຢູ່;

5. ຮັບຟັງການລາຍງານບັນຫາໃດໜຶ່ງທີ່ພົ້ນເດັ່ນ ຈາກຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງທີ່ກ່ຽວຂ້ອງ ຕາມການສະເໜີຂອງຄະນະປະຈຳສະພາປະຊາຊົນຂັ້ນແຂວງ;

6. ຊັກຖາມ ຄະນະປະຈຳ, ປະທານ, ຮອງປະທານ ຄະນະກຳມະການ ແລະ ເລຂາທິການສະພາປະຊາຊົນຂັ້ນແຂວງ, ເຈົ້າແຂວງ, ເຈົ້າຄອງນະຄອນຫຼວງ, ຫົວໜ້າພະແນກ, ຫົວໜ້າອົງການລັດທຽບເທົ່າພະແນກຂັ້ນແຂວງ, ຫົວໜ້າອົງການໄອຍະການປະຊາຊົນ, ປະທານສານປະຊາຊົນ ພາກ, ແຂວງ, ນະຄອນຫຼວງ;

7. ພິຈາລະນາ, ຮັບຮອງເອົາ ບັນຫາສຳຄັນພື້ນຖານຂອງທ້ອງຖິ່ນ ແລະ ວຽກງານອື່ນທີ່ສຳຄັນ.

**ມາດຕາ 61/1 ກອງປະຊຸມທ້າຍສະໄໝ**

ກອງປະຊຸມທ້າຍສະໄໝ ແມ່ນ ກອງປະຊຸມສະໄໝສາມັນເປີດຂຶ້ນເປັນເທື່ອສຸດທ້າຍ ຂອງສະພາປະຊາຊົນຂັ້ນແຂວງ ມີສິດ ແລະ ໜ້າທີ່ ພິຈາລະນາ, ຮັບຮອງເອົາ ວຽກງານປະຈໍາປີ ແລະ ວຽກງານ ຫ້າປີ ດັ່ງນີ້:

1. ວຽກງານປະຈຳປີ ໃຫ້ປະຕິບັດຕາມມາດຕາ 59 ຂອງກົດໝາຍວ່າດ້ວຍສະພາປະຊາຊົນຂັ້ນແຂວງສະບັບນີ້;
2. ວຽກງານ ຫ້າປີ:

2.1.​ ພິຈາລະນາ, ຮັບຮອງເອົາ ບົດລາຍງານການເຄື່ອນໄຫວວຽກງານ ຫ້າປີ ຂອງສະພາປະ ຊາຊົນຂັ້ນແຂວງ;

2.2. ຈັດຕັ້ງການມອບໃບຢັ້ງຢືນການສໍາເລັດໜ້າທີ່, ຍ້ອງຍໍ ສະມາຊິກສະພາປະຊາຊົນຂັ້ນແຂວງ ແລະ ການຈັດຕັ້ງ ທີ່ດີເດັ່ນ;

2.3. ເນື້ອໃນອື່ນ ຕາມການຕົກລົງຂອງຄະນະປະຈຳສະພາປະຊາຊົນຂັ້ນແຂວງ.

**ມາດຕາ 2 ການປ່ຽນແທນເນື້ອໃນຂອງມາດຕາ**

ກົດໝາຍວ່າດ້ວຍສະພາແຫ່ງຊາດ ປ່ຽນແທນເນື້ອໃນຂອງມາດຕາ 11,12, 19,​ 28, 29, 31, 33, 36, 41, 56, 57, 59, 60, ຕັດມາດຕາ 37, 38, 58 ຂອງກົດໝາຍວ່າດ້ວຍສະພາແຫ່ງຊາດ ສະບັບເລກທີ 64/ສພຊ, ລົງວັນທີ 9 ທັນວາ 2015 ແລະ ກົດໝາຍວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍສະພາແຫ່ງຊາດ ສະບັບເລກທີ 10/ສພຊ, ລົງວັນທີ 14 ພະຈິກ 2016 ແລະ ເພີ່ມມາດຕາ 61/1.

ກົດໝາຍວ່າດ້ວຍສະພາປະຊາຊົນຂັ້ນແຂວງ ປ່ຽນແທນເນື້ອໃນຂອງມາດຕາ 11, 12, 18, 31, 32, 34, 36, 39,​ 56, 57, 59, 60, ຕັດມາດຕາ 58 ຂອງກົດໝາຍວ່າດ້ວຍສະພາປະຊາຊົນຂັ້ນແຂວງ ສະບັບເລກທີ 65/ສພຊ, ລົງວັນທີ 10 ທັນວາ 2015 ແລະ ກົດໝາຍວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍສະພາປະຊາຊົນຂັ້ນແຂວງ ສະບັບເລກທີ 11/ສພຊ, ລົງວັນທີ 14 ພະຈິກ 2016 ແລະ ເພີ່ມມາດຕາ 61/1.

**ມາດຕາ 3 ຜົນສັກສິດ**

ກົດໝາຍສະບັບນີ້ ມີຜົນສັກສິດ ທັນທີນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ເປັນຕົ້ນໄປ ແລະ ໃຫ້ນໍາເອົາກົດໝາຍສະບັບນີ້ ພິມລົງໃນຈົດໝາຍເຫດທາງລັດຖະການຕາມພາຍຫຼັງ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ