****

**ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະ­ຊາ­ຊົນ​ລາວ**

**ສັນ­ຕິ­ພາບ ເອ­ກະ­ລາດ ປະ­ຊາ­ທິ­ປະ­ໄຕ ເອ­ກະ​ພາບ ວັດ­ທະ­ນະ​ຖາ­ວອນ**

ສະ­ພາ​ແຫ່ງ​ຊາດ ເລກ​ທີ 84 /ສພຊ

ນະ­ຄອນ­ຫຼວງ​ວຽງ​ຈັນ, ວັນ​ທີ 1 ກໍ­ລະ­ກົດ 2020

**ກົດ­ໝາຍ​ວ່າ​ດ້ວຍ​ການ​ປັບ­ປຸງ**

**ບາງ​ມາດ­ຕາ​ຂອງ​ກົດ­ໝາຍ​ວ່າ​ດ້ວຍ​ນໍ້າ ແລະ ຊັບ​ພະ­ຍາ​ກອນ​ນໍ້າ**

**ແລະ ກົດ­ໝາຍ​ວ່າ​ດ້ວຍ​ການ​ປົກ​ປັກ​ຮັກ­ສາ​ສິ່ງ­ແວດ­ລ້ອມ**

**ມາດ­ຕາ 1 ການປັບປຸງເນື້ອໃນບາງມາດຕາຂອງກົດໝາຍ**

ກົດ­ໝາຍ​ສະ­ບັບ​ນີ້ ກໍາ​ນົດ​ອອກ​ເພື່ອ​ປັບ­ປຸງ​ເນື້ອ​ໃນ​ບາງ​ມາດ­ຕາ​ຂອງ​ກົດ­ໝາຍ​ວ່າ​ດ້ວຍ​ນໍ້າ ແລະ ຊັບ​ພະຍາ​ກອນ​ນໍ້າ ແລະ ກົດ­ໝາຍ​ວ່າ​ດ້ວຍ​ການ​ປົກ​ປັກ​ຮັກ­ສາ​ສິ່ງ­ແວດ­ລ້ອມ ຮັບປະ­ກັນ​ການ­ຈັດຕັ້ງ​ປະ­ຕິ­ບັດ​ວຽກ​ງານ ນໍ້າ ແລະ ຊັບ​ພະ­ຍາ​ກອນ​ນໍ້າ ແລະ ການ​ປົກ​ປັກ​ຮັກ­ສາ​ສິ່ງ­ແວດ­ລ້ອມ ໃຫ້​ສອດ­ຄ່ອງ​ກັບ​ສະ­ພາບ​ຕົວ​ຈິງ ດັ່ງນີ້:

1. **ກົດ­ໝາຍ​ວ່າ​ດ້ວຍ​ນໍ້າ ແລະ ຊັບ​ພະ­ຍາ​ກອນ​ນໍ້າ**

**ມາດ­ຕາ 34 ທີ່​ດິນ​ບໍ­ລິ­ເວນ​ນໍ້າ**

ທີ່​ດິນ​ບໍ­ລິ­ເວນ​ນ້ຳ ແມ່ນ ທີ່​ດິນ​ທີ່­ຢູ່​ພື້ນ​ນ້ຳ ຫຼື ຢູ່​ຂອບ​ເຂດ​ອ້ອມ­ແອ້ມ​ແຫຼ່ງ​ນ້ຳ ຊຶ່ງ​ນອນ​ຢູ່​ໃນ​ພື້ນ​ທີ່ ທີ່​ດິນ​ປະ­ເພດ​ອື່ນ ເປັນ­ຕົ້ນ ເຂດ​ພື້ນ​ທີ່​ດິນ​ທາມ, ໜອງ, ບຶງ, ທົ່ງ​ຫຍ້າ​ນ້ຳ​ຖ້ວມ, ທີ່​ດິນ​ນ້ຳ​ອອກ​ບໍ່, ທີ່​ດິນ​ແຄມ​ນໍ້າ, ທີ່​ດິນ​ກາງ​ນໍ້າ, ທີ່​ດິນ​ປົ່ງ​ໃໝ່, ທີ່​ດິນ​ນໍ້າ​ບົກ​ປະ ຫຼື ກຸດ, ທີ່​ດິນ​ທີ່​ເກີດ​ຈາກ​ການ​ດັດ­ແປງ ຫຼື ອວ່າຍ​ແລວ​ນໍ້າ, ນໍ້າ​ຂັງ ຫຼື ໄຫຼ​ຜ່ານ ທີ່​ເກີດ​ຂຶ້ນ​ໂດຍ​ທຳ​ມະ​ຊາດ ຫຼື ມະ­ນຸດ​ສ້າງ​ຂຶ້ນ ຊຶ່ງ​ມີ​ລັກ­ສະ­ນະ​ຖາວອນ ຫຼື ຊົ່ວ​ຄາວ.

ໃນ​ການ​ວາງ​ແຜນ​ພັດ­ທະ­ນາ​ເສດ­ຖະ­ກິດ-ສັງ­ຄົມ​ແຫ່ງ​ຊາດ ແລະ ທ້ອງ­ຖິ່ນ ລວມ​ທັງ​ການ​ນໍາ​ໃຊ້​ທີ່​ດິນ ຕ້ອງ​ໃຫ້​ຄວາມ​ສໍາ​ຄັນ​ແກ່​ທີ່​ດິນ​ບໍ­ລິ­ເວນ​ນໍ້າ ເພື່ອ​ຮັກ­ສາ​ລະ­ບົບ​ນິ­ເວດ, ການ​ບໍາ​ບັດ​ນໍ້າ​ເປື້ອນ​ແບບ​ທໍາ​ມະ​ຊາດ, ປ້ອງ​ກັນໄພ​ນໍ້າ​ຖ້ວມ ແລະ ໄພ​ແຫ້ງ​ແລ້ງ.

ຂະ­ແໜງ­ການ​ທີ່​ຄຸ້ມ​ຄອງ​ການ​ນຳ​ໃຊ້​ທີ່​ດິນ​ແຕ່​ລະ​ປະ­ເພດ ທີ່​ມີ​ທີ່​ດິນ​ບໍ­ລິ­ເວນ​ນໍ້າ ເປັນ​ຜູ້​ສໍາ​ຫຼວດ, ຈັດ​ສັນ​ທີ່​ດິນ​ບໍ­ລິ­ເວນ​ນໍ້າ ແລະ ວາງ​ແຜນ­ການ​ປົກ​ປັກ​ຮັກ­ສາ, ພັດ­ທະ­ນາ ແລະ ຟື້ນ​ຟູ​ທີ່​ດິນ​ດັ່ງກ່າວ ໂດຍ​ປະ­ສານ​ສົມທົບ​ກັບ​ຂະ­ແໜງ­ການ​ຊັບ​ພະ­ຍາ​ກອນ​ທໍາ​ມະ​ຊາດ ແລະ ສິ່ງ­ແວດ­ລ້ອມ, ຂະ­ແໜງການ​ອື່ນ ແລະ ອົງການ​ປົກຄອງ​ທ້ອງ­ຖິ່ນ​ທີ່​ກ່ຽວ­ຂ້ອງ ແລະ ການ​ເຂົ້າ​ຮ່ວມ​ຂອງ​ປະ­ຊາ­ຊົນ​ໃນ​ເຂດ​ພື້ນ​ທີ່​ດັ່ງ​ກ່າວ.

**ມາດ­ຕາ 35 ການ​ນໍາ​ໃຊ້, ປົກ​ປັກ​ຮັກ­ສາ ແລະ ພັດ­ທະ­ນາ ທີ່​ດິນ​ບໍ­ລິ­ເວນ​ນໍ້າ**

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ສາ­ມາດ​ພັດ­ທະ­ນາ ແລະ ນໍາ​ໃຊ້​ທີ່​ດິນ​ບໍ­ລິ­ເວນ​ນໍ້າ ທີ່​ເກີດ​ຂຶ້ນ​ໂດຍ​ທຳ​ມະ​ຊາດ ໃຫ້​ສອດ­ຄ່ອງ​ກັບແຜນ​ແມ່​ບົດ​ຈັດ​ສັນ​ທີ່​ດິນ, ແຜນ​ການ​ນໍາ​ໃຊ້​ທີ່​ດິນ​ຂອງ​ຂະ­ແໜງການ ແລະ ແຜນ​ຍຸດ­ທະ­ສາດ​ການ​ຄຸ້ມ​ຄອງ, ການ​ບໍ­ລິ­ຫານ ແລະ ການ​ນໍາ​ໃຊ້​ນໍ້າ ແລະ ຊັບ​ພະຍາ​ກອນ​ນໍ້າ ແຕ່​ຕ້ອງ​ຂໍ­ອະ­ນຸຍາດ​ນຳ​ຂະ­ແໜງ­ການ​ທີ່​ຄຸ້ມ​ຄອງ​ການ​ນຳ​ໃຊ້​ທີ່​ດິນ​ແຕ່​ລະ​ປະ­ເພດ ທີ່​ມີ​ທີ່​ດິນ​ບໍ­ລິ­ເວນ​ນໍ້າ ຕາມທີ່ໄດ້​ກໍາ​ນົດ​ໄວ້​ໃນ​ກົດໝາຍ­ວ່າ​ດ້ວຍ​ທີ່​ດິນ ແລະ ຕ້ອງ​ຮັບ­ປະ­ກັນ​ບໍ່​ສ້າງ​ຜົນ​ເສຍ​ຫາຍ​ຕໍ່​ປະ­ລິ­ມານ, ຄຸນ​ນະ​ພາບ​ຂອງ​ນ້ຳ, ບໍ່​ໃຫ້​ຖົມ, ບໍ່​ໃຫ້​ຂຸດ, ບໍ່​ໃຫ້​ປ່ຽນ​ແລວ​ນໍ້າ ແລະ ການ​ໄຫຼ​ຂອງ​ນໍ້າ ໂດຍ​ບໍ່​ໄດ້​ຮັບ​ອະນຸຍາດ, ຫຼີກ​ລ່ຽງ​ການ​ເຊາະ​ເຈື່ອນ, ໄພ​ນໍ້າ​ຖ້ວມ ແລະ ໄພ​ແຫ້ງ­ແລ້ງ, ຮັບ­ປະ­ກັນ​ຄວາມ​ຍືນ​ຍົງ​ຂອງ​ລະບົບ​ນິເວດ.

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ສາ­ມາດ​ພັດ­ທະ­ນາ ແລະ ນໍາ​ໃຊ້​ທີ່​ດິນ​ບໍ­ລິ­ເວນ​ນໍ້າ ທີ່​ສ້າງ​ຂຶ້ນ​ໃນ​ທີ່​ດິນ ທີ່​ເປັນ​ສິດ​ນໍາ​ໃຊ້​ທີ່​ດິນ​ຂອງ​ຕົນ ຕາມການອະນຸຍາດຂອງລັດ ລວມ​ທັງ​ສິດ​ນໍາ​ໃຊ້​ທີ່​ດິນ​ຕາມ​ປະເພນີ ເປັນ­ຕົ້ນ ໜອງ​ລ້ຽງ​ປາ ຫຼື ລ້ຽງ­ສັດນໍ້າ ໂດຍ​ບໍ່​ຕ້ອງ​ຂໍ​ອະ­ນຸ​ຍາດ​ນໍາ​ຂະ­ແໜງ­ການ​ທີ່​ຄຸ້ມ​ຄອງ​ການ​ນໍາ​ໃຊ້​ທີ່​ດິນ​ແຕ່​ລະ​ປະ­ເພດ​ທີ່​ມີ​ທີ່​ດິນ​ບໍ­ລິ­ເວນ​ນໍ້າ.

ການ​ປົກ​ປັກ​ຮັກ­ສາ ແລະ ພັດ­ທະ­ນາ ທີ່​ດິນ​ບໍ­ລິ­ເວນ​ນໍ້າ ຕ້ອງ​ສອດ­ຄ່ອງ​ກັບແຜນ​ແມ່​ບົດ​ຈັດ​ສັນ​ທີ່​ດິນ, ແຜນ​ພັດ­ທະ­ນາ​ເສດ​ຖະ​ກິດ​-​ສັງ­ຄົມ​ແຫ່ງ​ຊາດ ແລະ ທ້ອງ­ຖິ່ນໂດຍ​ບໍ່​ໃຫ້​ມີ​ຜົນ​ກະ­ທົບ​ຕໍ່​ລະບົບ​ນິ ເວດ ແລະ ສິ່ງ­ແວດ­ລ້ອມ​ສັງ­ຄົມ ແລະ ທໍາ​ມະ​ຊາດ.

1. **ກົດ­ໝາຍ​ວ່າ​ດ້ວຍ​ການ​ປົກ​ປັກ​ຮັກ­ສາ​ສິ່ງ­ແວດ­ລ້ອມ**

**ມາດ­ຕາ 18 ການ​ສ້າງ​ແຜນ​ຄຸ້ມ​ຄອງ​ສິ່ງ­ແວດ­ລ້ອມ​ແບບ​ຮອບ­ດ້ານ**

ການ​ສ້າງ​ແຜນ​ຄຸ້ມ​ຄອງ​ສິ່ງ­ແວດ­ລ້ອມ​ແບບ​ຮອບ­ດ້ານ ເປັນ​ສ່ວນ​ໜຶ່ງ​ໃນ​ແຜນ​ຈັດ​ສັນ​ທີ່​ດິນ​ທ້ອງ ຖິ່ນ ຕ້ອງ​ປະ­ຕິ­ບັດ ດັ່ງ­ນີ້:

1. ກໍາ​ນົດ​ແຜນ​ການ​ນໍາ​ໃຊ້​ຊັບ​ພະ­ຍາ​ກອນ​ທໍາ​ມະ​ຊາດ​ແບບ​ຍືນ​ຍົງ, ແຜນ​ການ​ນໍາ​ໃຊ້​ທີ່​ດິນ ແລະ ກໍາ​ນົດ​ເຂດ​ປະ​ເມີນ​ຄວາມ​ສ່ຽງ​ຈາກ​ການ​ປ່ຽນ­ແປງ​ດິນ​ຟ້າ​ອາ­ກາດ ໂດຍ​ສອດ­ຄ່ອງ​ກັບ​ແຜນ​ແມ່​ບົດ​ຈັດ​ສັນ​ທີ່​ດິນ​ແຫ່ງ​ຊາດ;
2. ຄຸ້ມ​ຄອງ​ຊັບ​ພະ­ຍາ​ກອນ​ທໍາ​ມະ​ຊາດ ແລະ ສິ່ງ­ແວດ­ລ້ອມ ໃນ​ສະ­ຖານ­ທີ່​ໃດ​ໜຶ່ງ ໂດຍ​ສະ ເພາະ ເຂດ​ທີ່­ຢູ່​ອາ­ໄສ, ເຂດ​ສະ­ຫງວນ, ເຂດ​ກະ​ສິ​ກໍາ ແລະ ເຂດ​ອຸດ​ສາ​ຫະ​ກໍາ​ໃນ​ອະ­ນາ­ຄົດ, ສະຖານ­ທີ່​ຕັ້ງ ແລະ ໂຄງ­ການ​ລົງ­ທຶນ;
3. ສ້າງ​ມາດ­ຕະ­ຖານ, ຫຼັກ­ການ​ກ່ຽວ​ກັບ​ການ​ກໍາ​ນົດ​ຫຼັກ​ໝາຍ ແລະ ເຂດ​ພື້ນ​ທີ່ ທີ່​ໄດ້​ກໍາ​ນົດ​ໄວ້​ໃນ​ຂໍ້ 2 ຂອງ​ມາດ­ຕາ​ນີ້.

**ມາດ­ຕາ 19 ການ​ປະ​ເມີນ​ສິ່ງ­ແວດ­ລ້ອມ​ແບບ​ຍຸດ­ທະ­ສາດ**

ການ​ປະ​ເມີນ​ສິ່ງ­ແວດ­ລ້ອມ​ແບບ​ຍຸດ­ທະ­ສາດ ແມ່ນ ຂະ­ບວນ​ການ​ຄາດ​ຄະ­ເນ​ຜົນ​ກະ­ທົບ​ທີ່​ອາດ​ຈະ​ເກີດ​ຂຶ້ນ​ຕໍ່​ສິ່ງ­ແວດ­ລ້ອມ ໃນ​ເວ­ລາ​ວາງ​ນະ­ໂຍ­ບາຍ, ແຜນ​ຍຸດ­ທະ­ສາດ ແລະ ແຜນ​ງານ​ຕ່າງໆ ຊຶ່ງ​ລວມ​ເອົາ​ການ​ພິ­ຈາ­ລະ­ນາ​ບັນ­ຫາ​ທີ່​ພົວ­ພັນ​ກັບ​ຜົນ​ກະ­ທົບ​ຂອງ​ການ​ປ່ຽນ­ແປງ​ດິນ​ຟ້າ​ອາ​ກາດ. ການປະ ເມີນ​ຜົນ​ກະ­ທົບ​ດັ່ງກ່າວ ຕ້ອງ​ຊີ້​ໃຫ້​ເຫັນ​ ວິ­ທີ​ການ, ມາດ​ຕະ­ການ​ຫຼີກ­ເວັ້ນ ຫຼື ຫຼຸດ­ຜ່ອນ​ຜົນ​ກະ­ທົບ ທີ່​ຈະ​ເກີດ​ຂຶ້ນ​ຕໍ່​ສິ່ງ­ແວດ­ລ້ອມ ແນ­ໃສ່​ບັນ­ລຸ​ເປົ້າ​ໝາຍ​ການ​ພັດ­ທະ­ນາ​ແບບ​ຍືນ​ຍົງ.

ໃນ​ການ​ສ້າງ​ນະ­ໂຍ­ບາຍ, ແຜນ​ຍຸດ­ທະ­ສາດ ແລະ ແຜນ​ງານ​ຕ່າງໆ ຂະ​ແໜງ​ການ​ທີ່​ກ່​ຽວ​ຂ້ອງ ເປັນຕົ້ນ ຂະ­ແໜງການ ​ພະລັງງານ ແລະ ບໍ່​ແຮ່, ກະ​ສິ​ກໍາ ແລະ ປ່າ­ໄມ້, ອຸດ​ສາ​ຫະ​ກໍາ ແລະ ການ​ຄ້າ, ໂຍທາ ​ທິ​ການ ແລະ ຂົນ­ສົ່ງ, ໄປສະ­ນີ, ​ໂທລະ​ຄົມ­ມະ­ນາ­ຄົມ ແລະ ການ​ສື່­ສານ, ຖະ­ແຫຼງ​ຂ່າວ, ​ວັດ​ທະ​ນະ​ທໍາ ແລະ ທ່ອງ​ທ່ຽວ, ສາທາລະນະສຸກ ຕ້ອງ​​ດໍາ​ເນີນ​ການ​ປະ​ເມີນ​ສິ່ງແວດ​ລ້ອມ​ແບບ​ຍຸດທະ­ສາດ ໂດຍປະ ສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ອົງ­ການ​ປົກຄອງ​ທ້ອງ­ຖິ່ນ​ທີ່​ກ່ຽວ­ຂ້ອງ ດ້ວຍການ​ເຂົ້າ​ຮ່ວມ​ຂອງ​ການຈັດ­ຕັ້ງ ແລະ ປະຊາ­ຊົນທີ່​ຈະ​ໄດ້​ຮັບ​ຜົນ​ກະ­ທົບ​ໂດຍ​ກົງ ຫຼື ທາງ​ອ້ອມ​ຈາກ​ນະ­ໂຍ­ບາຍ, ແຜນ​ຍຸດ­ທະ­ສາດ ແລະ ແຜນ​ງານ​ຕ່າງໆ. ການປະເມີນດັ່ງກ່າວ ຕ້ອງໃຫ້​ສອດຄ່ອງ​ກັບ​ແຜນ​ແມ່​ບົດ​ຈັດ​ສັນ​ທີ່​ດິນ​ແຫ່ງ​ຊາດ ແລະ/ຫຼື ແຜນ​ຈັດ​ສັນ​ທີ່​ດິນ​ທ້ອງ​ຖິ່ນ.

**ມາດຕາ 2 ການປ່ຽນແທນເນື້ອໃນຂອງມາດຕາ**

ກົດ­ໝາຍ​ສະບັບນີ້ ປ່ຽນ​ແທນ​ເນື້ອ​ໃນ​ມາດ­ຕາ 34, 35 ຂອງ​ກົດ­ໝາຍ​ວ່າ​ດ້ວຍ​ນໍ້າ ແລະ ຊັບ­ພະ­ຍາກອນນໍ້າ ສະ­ບັບ​ເລກ​ທີ 23/ສພຊ, ລົງ​ວັນ​ທີ 11 ພຶດ­ສະ­ພາ 2017 ແລະ ປ່ຽນ​ແທນ​ເນື້ອ​ໃນ​ມາດ­ຕາ 18, 19 ຂອງ​ກົດ­ໝາຍ​ວ່າ​ດ້ວຍ​ການ​ປົກ​ປັກ​ຮັກ­ສາ​ສິ່ງ­ແວດ­ລ້ອມ ສະ­ບັບ​ເລກ​ທີ 29/ສພຊ, ລົງ​ວັນ​ທີ 18 ທັນວາ 2012.

**ມາດ­ຕາ 3 ຜົນ​ສັກ­ສິດ**

ກົດ­ໝາຍ​ສະ­ບັບ​ນີ້ ມີ​ຜົນ​ສັກ­ສິດ ພາຍ­ຫຼັງ ປະ­ທານ​ປະ­ເທດ​ ແຫ່ງ ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະຊາຊົນ​ລາວ ອອກ​ລັດ​ຖະ​ດໍາ​ລັດ​ປະ­ກາດ​ໃຊ້ ແລະ ໄດ້​ລົງ​ຈົດ­ໝາຍ­ເຫດ​ທາງ​ລັດ​ຖະ​ການ ສິບ​ຫ້າວັນ.

ຂໍ້​ກໍາ​ນົດ, ບົດ​ບັນ­ຍັດ​ໃດ ທີ່​ຂັດ​ກັບ​ກົດ­ໝາຍ​ສະ­ບັບ​ນີ້ ລ້ວນ​ແຕ່​ຖືກ​ຍົກ​ເລີກ.

**ປະ­ທານ​ສະ­ພາ​ແຫ່ງຊາດ**