ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 31 /ສພຊ ນະຄອນຫຼວງວຽງຈັນ, ວັນທີ 3 ພະຈິກ 2017

**ກົດໝາຍ**

**ວ່າດ້ວຍແຮ່ທາດ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດຫຼັກການ, ລະບຽບການ ແລະ ມາດຕະການກ່ຽວກັບການຄຸ້ມຄອງ, ຕິດຕາມ ກວດກາ ການປົກປັກຮັກສາ, ການຊື້ ຂາຍ, ການດຳເນີນທຸລະກິດກ່ຽວກັບ ແຮ່ທາດ, ການນຳໃຊ້ແຮ່ທາດ ແລະ ຊັບ ພະຍາກອນແຮ່ທາດ ເພື່ອເຮັດໃຫ້ການຊອກຄົ້ນ, ການສຳຫຼວດ, ການຂຸດຄົ້ນ, ການປຸງແຕ່ງແຮ່ທາດ ເປັນລະບົບ, ມີປະສິດທິພາບສູງ ແລະ ມີຄວາມໂປ່ງໃສ, ຮັບປະກັນການປ້ອງກັນສຸຂະພາບ, ຊີວິດ, ຄວາມປອດໄພຂອງຜູ້ອອກແຮງງານ, ຊຸມຊົນທີ່ໄດ້ຮັບຜົນກະທົບ ແລະ ການປົກປັກຮັກສາສິ່ງແວດລ້ອມ ແລະ ສັງຄົມ, ແນໃສ່ພັດທະນາເຂດບໍ່ແຮ່ ຢ່າງມີແຜນການ ໄປຕາມທິດ ປະຢັດ, ສີຂຽວ ແລະ ຍືນຍົງ, ເປັນມິດຕໍ່ສິ່ງແວດລ້ອມ, ສ້າງເງື່ອນໄຂໃຫ້ແກ່ການຂະ ຫຍາຍຕົວທາງດ້ານເສດຖະກິດ, ຫັນເປັນອຸດສາຫະກຳ ແລະ ທັນສະໄໝເທື່ອລະກ້າວ, ປະກອບສ່ວນເຂົ້າໃນການພັດ ທະນາເສດຖະກິດ-ສັງຄົມ ຂອງຊາດ, ເຮັດໃຫ້ຊີວິດການເປັນຢູ່ຂອງປະຊາຊົນລາວບັນດາເຜົ່າດີຂຶ້ນ.

**ມາດຕາ 2 (ປັບປຸງ) ແຮ່ທາດ**

ແຮ່ທາດ ແມ່ນ ທາດທີ່ເກີດຂຶ້ນໂດຍທຳມະຊາດ, ມີຄຸນລັກສະນະທາງດ້ານເຄມີ ແລະ ວັດຖຸວິທະຍາ ຫຼື ກາຍຍະພາບ ຢູ່ໃນພາວະແຂງ, ພາວະແຫຼວ ແລະ ພາວະອາຍ ເຊັ່ນ ຄຳ, ເງິນ, ທອງ, ເຫຼັກ, ກົ່ວ, ແກ້ວປະເສີດ, ຫີນ, ດິນໜຽວ, ຫີນຊາຍ, ຊາຍ, ເກືອໂປຕາສ, ຖ່ານຫີນ, ນ້ຳມັນ, ອາຍແກັດທຳມະຊາດ, ນ້ຳແຮ່ທາດ, ນ້ຳອຸ່ນ, ນ້ຳຮ້ອນທຳມະຊາດ.

**ມາດຕາ 3 (ປັບປຸງ) ການອະທິບາຍຄຳສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຊຸມຊົນທີ່ໄດ້ຮັບຜົນກະທົບ** ໝາຍເຖິງ ຊຸມຊົນ ຫຼື ທ້ອງຖິ່ນທີ່ຕັ້ງຢູ່ໃນເຂດໂຄງການ ແລະ ເຂດໃກ້ຄຽງ ທີ່ໄດ້ຮັບຜົນກະທົບທາງກົງ ຫຼື ທາງອ້ອມ ຕໍ່ການດໍາລົງຊີວິດ, ການເຂົ້າເຖິງຊັບພະຍາກອນ, ສຸຂະພາບ, ສະຫວັດດີການ, ສະພາບແວດລ້ອມທໍາມະຊາດ ຈາກກິດຈະກໍາຂຸດຄົ້ນບໍ່ແຮ່;

2. **ໃບຢັ້ງຢືນການກໍ່ສ້າງ** ໝາຍເຖິງ ໃບຢັ້ງຢືນທີ່ອອກໃຫ້ ໂດຍກະຊວງພະລັງງານ ແລະ ບໍ່ແຮ່ ເພື່ອຮັບ ຮອງແຜນການກໍ່ສ້າງ;

3. **ແຜນການກໍ່ສ້າງ** ໝາຍເຖິງ ແຜນການກໍ່ສ້າງໂຄງການຂຸດຄົ້ນບໍ່ແຮ່ໃໝ່ ທີ່ຮັບປະກັນການພັດທະນາແບບຍືນຍົງ;

4. **ໃບຢັ້ງຢືນກ່ຽວກັບສິ່ງແວດລ້ອມ** ໝາຍເຖິງ ການຮັບຮອງເອົາບົດລາຍງານການສຶກສາເບື້ອງຕົ້ນ, ການປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດຂອງກິດຈະການບໍ່ແຮ່ ລວມທັງແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ;

5. **ເຂດສຳຫຼວດ** ໝາຍເຖິງ ເຂດທີ່ໄດ້ຜ່ານການຊອກຄົ້ນ ເພື່ອກ້າວເຂົ້າສູ່ຂັ້ນຕອນການສຳຫຼວດ;

6. **ແຫຼ່ງແຮ່** ໝາຍເຖິງ ບ່ອນສະສົມຂອງແຮ່ທາດ ທີ່ເກີດຂຶ້ນຕາມທຳມະຊາດ ໂດຍມີການຢັ້ງຢືນກ່ຽວກັບປະລິມານ ແລະ ຄຸນນະພາບຂອງແຮ່ທາດ;

7. **ເຂດບໍ່ແຮ່** ໝາຍເຖິງ ຂອບເຂດເນື້ອທີ່ຂຸດຄົ້ນ, ເຂດໂຮງງານປຸງແຕ່ງ, ລານ ຫຼື ສາງເກັບມ້ຽນແຮ່, ອ່າງເກັບນ້ຳເປື້ອນ, ເສັ້ນທາງເຄື່ອນຍ້າຍ, ເຂດທີ່ພັກອາໄສ, ສຳນັກງານ, ສະຖານທີ່ສ້ອມແປງ, ສາງເກັບມ້ຽນທາດລະເບີດ ແລະ ທາດເຄມີຮັບໃຊ້ການຂຸດຄົ້ນ ແລະ ການຜະລິດ;

8. **ບໍ່ແຮ່** ໝາຍເຖິງ ເຂດທີ່ມີແຮ່ທາດ ຊຶ່ງໄດ້ຮັບການສຳຫຼວດແລ້ວ ເຊັ່ນ ບໍ່ຄຳ, ບໍ່ເງິນ, ບໍ່ທອງ, ບໍ່ກົ່ວ, ບໍ່ຖ່ານຫີນ;

9. **ແຮ່** ໝາຍເຖິງ ແຮ່ທາດທີ່ໄດ້ຜ່ານການຫຍ້ຳ, ການບົດ, ການລ້າງກັ່ນ, ການຄັດຈ້ອນ ລວມທັງແຮ່ທາດທີ່ໄດ້ຮັບການປຸງແຕ່ງແລ້ວ;

10. **ແຮ່ທາດສະຫງວນ** ໝາຍເຖິງ ແຮ່ທາດທີ່ລັດຖະບານ ບໍ່ອະນຸຍາດ ຫຼື ໂຈະການອະນຸຍາດໃຫ້ຊອກຄົ້ນ, ສຳຫຼວດ, ຂຸດຄົ້ນ, ປຸງແຕ່ງ ຍ້ອນເຫດຜົນທາງດ້ານເສດຖະກິດ, ສັງຄົມ ຫຼື ສິ່ງແວດລ້ອມ ທີ່ລັດຖະບານວາງອອກໃນແຕ່ລະໄລຍະ ເຊັ່ນ ແຮ່ທາດມີໜ້ອຍ, ຕັງສະແຕນ, ໄທຕານຽນ, ໂຄບານ, ໂມເລບເດນ;

11. **ແຮ່ທາດຫວງຫ້າມ** ໝາຍເຖິງ ແຮ່ທາດ ທີ່ລັດຖະບານບໍ່ອະນຸຍາດ ໃຫ້ດຳເນີນການສຳຫຼວດ, ຂຸດຄົ້ນ ແລະ ປຸງແຕ່ງເພື່ອຮັບປະກັນດ້ານສຸຂະພາບ, ຄວາມປອດໄພຂອງຄົນ ແລະ ຊີວະນາໆພັນ ເຊັ່ນ ແຮ່ທາດຫາຍາກ, ແຮ່ທາດກຳມັນຕະພາບລັງສີ, ແຮ່ທີ່ມີທາດເບື່ອ;

12. **ວຽກງານແຮ່ທາດ** ໝາຍເຖິງ ວຽກງານໃນຂັ້ນຕອນການຊອກຄົ້ນ, ສຳຫຼວດ, ສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ຂຸດຄົ້ນ, ປຸງແຕ່ງ ຈົນເຖິງການປິດບໍ່ ແຮ່ ແລະ ການຕິດຕາມຫຼັງການປິດບໍ່ແຮ່;

13. **ອຸດສາຫະກຳບໍ່ແຮ່** ໝາຍເຖິງ ການດຳເນີນທຸລະກິດບໍ່ແຮ່ ເລີ່ມແຕ່ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ການຂຸດຄົ້ນ, ປຸງແຕ່ງ, ຫຼໍ່ຫຼອມ ແລະ ຊື້-ຂາຍແຮ່ທາດ, ການພັດທະນາຊຸມຊົນຈົນເຖິງການປິດບໍ່;

14. **ການພັດທະນາບໍ່ແຮ່** ໝາຍເຖິງ ການດຳເນີນວຽກງານອຸດສາຫະກຳບໍ່ແຮ່, ການປ້ອງກັນສິ່ງແວດ ລ້ອມ ແລະ ການພັດທະນາຊຸມຊົນ;

15. **ໂຄງການຂະໜາດໃຫຍ່** ໝາຍເຖິງ ໂຄງການມີມູນຄ່າການລົງທຶນ ແຕ່ ໜຶ່ງຈຸດຫ້າສ່ວນຮ້ອຍ ຂອງ ລວມຍອດຜະລິດຕະພັນພາຍໃນ ຫຼື ມີປະລິມານຂຸດຄົ້ນແຮ່ ປະຈຳປີຫຼາຍກວ່າ ໜຶ່ງລ້ານຫ້າແສນໂຕນ ສຳລັບບໍ່ເປີດໜ້າດິນ, ໜຶ່ງລ້ານໂຕນ ສຳລັບບໍ່ໃຕ້ດິນ;

16. **ຫາງແຮ່** ໝາຍເຖິງ ແຮ່ທາດຈຳນວນໃດໜຶ່ງທີ່ຕົກເຮັ່ຍ, ເຈືອປົນກັບສິ່ງເສດເຫຼືອ ຊຶ່ງບໍ່ສາມາດເກັບກູ້ໄດ້ໝົດຈາກການຂຸດຄົ້ນ, ການຜະລິດ ແລະ ການລ້າງກັ່ນ;

17. **ແຮ່ຕົກຂ້ອນ** ໝາຍເຖິງ ແຮ່ທາດຜຸພັງທີ່ໄຫຼມາເຕົ້າໂຮມຢູ່ຈຸດໃດໜຶ່ງຕາມທຳມະຊາດ;

18. **ການພັດທະນາເຂດແຮ່ທາດແບບຍືນຍົງ** ໝາຍເຖິງ ການພັດທະນາແບບຮອບດ້ານຢູ່ພື້ນທີ່ ຫຼື ພາຍ ຫຼັງການຂຸດຄົ້ນແຮ່ທາດ ໂດຍມີການປະສານສົມທົບກັບພາກສ່ວນອື່ນທີ່ກ່ຽວຂ້ອງ ແນໃສ່ຮັບປະກັນການມີວຽກເຮັດງານທຳ ແລະ ປົວແປງຊີວິດການເປັນຢູ່ຂອງປະຊາຊົນລາວບັນດາເຜົ່າ ຢູ່ໃນພື້ນທີ່ນັ້ນໃຫ້ດີຂຶ້ນເທື່ອລະກ້າວ, ເຮັດໃຫ້ເສດຖະກິດ-ສັງຄົມ ມີປະສິດທິຜົນ ແລະ ຂະຫຍາຍຕົວຢ່າງຕໍ່ເນື່ອງ;

19. **ກິດຈະການກ່ຽວກັບແຮ່ທາດ** ໝາຍເຖິງ ວຽກງານຕ່າງໆກ່ຽວກັບການຊອກຄົ້ນ, ສຳຫຼວດ, ຂຸດຄົ້ນ ແລະ ປຸງແຕ່ງແຮ່ທາດ;

20. **ແຮ່ທາດກຳມັນຕະພາບລັງສີ** ໝາຍເຖິງ ທາດທີ່ສາມາດນຳໃຊ້ເຂົ້າໃນວຽກງານວິທະຍາສາດຕ່າງໆ ແຕ່ກໍມີຜົນກະທົບຕໍ່ສຸຂະພາບ, ຊີວິດຂອງຄົນ, ສັດ ແລະ ສິ່ງແວດລ້ອມ ເຊັ່ນ ອູຣານຽມ, ໂທຣຽມ;

21. **ເຫດສຸດວິໄສ** ໝາຍເຖິງ ເຫດການເກີດຂຶ້ນທີ່ບໍ່ສາມາດຄາດຄະເນລ່ວງໜ້າ ແລະ ຄວບຄຸມໄດ້ ເປັນ ຕົ້ນ ນ້ຳຖ້ວມ, ດິນເຈື່ອນ, ພະຍຸ, ຟ້າຜ່າ, ພະຍາດລະບາດ, ແຜ່ນດິນໄຫວ.

**ມາດຕາ 4 (ປັບປຸງ) ກຳມະສິດກ່ຽວກັບແຮ່ທາດ**

ແຮ່ທາດທີ່ເກີດຂຶ້ນຢູ່ເທິງໜ້າດິນ, ພື້ນດິນ ແລະ ພື້ນນ້ຳຢູ່ໃນດິນແດນຂອງ ສປປ ລາວ ແມ່ນກຳມະສິດ ຂອງວົງຄະນະຍາດແຫ່ງຊາດ ຊຶ່ງລັດເປັນຜູ້ຄຸ້ມຄອງ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ.

**ມາດຕາ 5 (ປັບປຸງ) ນະໂຍບາຍຂອງລັດກ່ຽວກັບວຽກງານແຮ່ທາດ**

ລັດສົ່ງເສີມການພັດທະນາຊັບພະຍາກອນມະນຸດເພື່ອຮັບໃຊ້ໃນການພັດທະນາ ແລະ ຄຸ້ມຄອງວຽກງານແຮ່ທາດ.

ລັດ ຊຸກຍູ້, ສົ່ງເສີມ ໃຫ້ມີການພັດທະນາວຽກງານແຮ່ທາດ ດ້ວຍການກຳນົດແຜນຍຸດທະສາດ, ແຜນພັດ ທະນາແຮ່ທາດ ໃນການຊອກຄົ້ນ, ສຳຫຼວດ, ຂຸດຄົ້ນ ແລະ ນຳໃຊ້ແຮ່ທາດ ຢ່າງປະຢັດ, ມີປະສິດທິພາບ ແລະ ປະສິດ ທິຜົນສູງສຸດ ຕາມທິດພັດທະນາ ເປັນອຸດສາຫະກຳ ແລະ ທັນສະໄໝ, ສີຂຽວ ແລະ ຍືນຍົງ.

ລັດ ເປັນເຈົ້າການໃນການສຶກສາຂໍ້ມູນດ້ານທໍລະນີສາດ ດ້ວຍການຊອກຄົ້ນ, ສຳຫຼວດແຮ່ທາດ ເພື່ອໃຫ້ມີຂໍ້ມູນ ຂ່າວສານທາງດ້ານທໍລະນີສາດ ແລະ ແຮ່ທາດ ສາມາດຕອບສະໜອງໃຫ້ແກ່ການວາງແຜນຂຸດຄົ້ນ, ນຳໃຊ້ແຮ່ທາດຢ່າງມີປະສິດທິຜົນ ແລະ ກຳນົດເຂດສະຫງວນຊັບພະຍາກອນແຮ່ທາດ ເພື່ອການພັດທະນາໃນອະນາຄົດ ແລະ ຄວາມຍືນຍົງ ຂອງຊັບພະຍາກອນທຳມະຊາດ.

ລັດ ເຂົ້າຮ່ວມໃນການດຳເນີນທຸລະກິດກ່ຽວກັບບໍ່ແຮ່ ຢ່າງມີການເລືອກເຟັ້ນ ແລະ ຮັບປະກັນປະສິດທິຜົນທາງດ້ານເສດຖະກິດ.

**ມາດຕາ 6 (ປັບປຸງ) ຫຼັກການກ່ຽວກັບວຽກງານແຮ່ທາດ**

ວຽກງານແຮ່ທາດ ໃຫ້ປະຕິບັດຕາມຫຼັກການຕົ້ນຕໍ ດັ່ງນີ້:

1. ສອດຄ່ອງ ກັບນະໂຍບາຍ, ແຜນຍຸດທະສາດ, ແຜນພັດທະນາແຮ່ທາດ, ແຜນພັດທະນາເສດຖະກິດ-ສັງຄົມແຫ່ງຊາດ, ກົດໝາຍ ແລະ ສະພາວະຄວາມເປັນຈິງ ໃນແຕ່ລະໄລຍະ;

2. ຮັບປະກັນການດຳເນີນກິດຈະການກ່ຽວກັບແຮ່ທາດ ແລະ ນຳໃຊ້ແຮ່ທາດຢ່າງປະຢັດ, ມີປະສິດທິພາບ, ປະສິດທິຜົນ, ໂປ່ງໃສ, ຮັບປະກັນຄວາມປອດໄພ, ການພັດທະນາເຂດບໍ່ແຮ່ໃຫ້ຍືນຍົງ ແລະ ປົກປັກຮັກສາສິ່ງແວດ ລ້ອມ;

3. ຕິດພັນກັບການພັດທະນາໂຄງລ່າງພື້ນຖານ ເພື່ອປະກອບສ່ວນເຂົ້າໃນການພັດທະນາຊົນນະບົດ, ແກ້ໄຂຄວາມທຸກຍາກຂອງປະຊາຊົນລາວບັນດາເຜົ່າ ທັງຮັບປະກັນວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ;

4. ມີສ່ວນຮ່ວມຂອງປະຊາຊົນ, ຊຸມຊົນ, ການຈັດຕັ້ງ, ອົງການປົກຄອງທຸກຂັ້ນໃນການຈັດຕັ້ງການຜະລິດ, ສະໜອງແຮງງານ, ສະບຽງອາຫານ, ວັດຖູປະກອນໃນທ້ອງຖິ່ນ, ການປົກປັກຮັກສາແຮ່ທາດ ແລະ ຊັບພະຍາກອນແຮ່ທາດ.

**ມາດຕາ 7 ການປົກປ້ອງສິດ ແລະ ຜົນປະໂຫຍດກ່ຽວກັບແຮ່ທາດ**

ລັດ ປົກປ້ອງສິດ ແລະ ຜົນປະໂຫຍດສູງສຸດຂອງຊາດ ແລະ ຜົນປະໂຫຍດອັນຊອບທຳຂອງຜູ້ດຳເນີນທຸລະກິດກ່ຽວກັບແຮ່ທາດ ແລະ ປະຊາຊົນລາວບັນດາເຜົ່າ ຕາມກົດໝາຍ.

**ມາດຕາ 8 ພັນທະໃນການປົກປັກຮັກສາແຮ່ທາດ**

ລັດ ວາງມາດຕະການກ່ຽວກັບການປົກປັກຮັກສາແຮ່ທາດ ແລະ ຊັບພະຍາກອນແຮ່ທາດໃນຂອບເຂດທົ່ວປະເທດ.

ການປົກປັກຮັກສາແຮ່ທາດ ແລະ ຊັບພະຍາກອນແຮ່ທາດ ແມ່ນ ພັນທະຂອງບຸກຄົນ, ນິຕິບຸກຄົນ ຫຼື ການ ຈັດຕັ້ງຢູ່ ສປປ ລາວ.

**ມາດຕາ 9 ການຮ່ວມມືສາກົນ**

ລັດ ຊຸກຍູ້, ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານແຮ່ທາດ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ເຕັກນິກ-ເຕັກໂນໂລຊີ, ການຕະຫຼາດ, ການຝຶກອົບຮົມ ແລະ ຍົກລະ ດັບທາງດ້ານວິຊາສະເພາະ ໃຫ້ພະນັກງານ, ການຊ່ວຍເຫຼືອທາງດ້ານວິຊາການ, ທຶນຮອນ ແລະ ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 10 (ປັບປຸງ) ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດທີ່ດຳ ເນີນກິດຈະການ ແລະ ທຸລະກິດກ່ຽວກັບແຮ່ທາດ.

ກົດໝາຍສະບັບນີ້ ບໍ່ນຳໃຊ້ສຳລັບແຮ່ທາດປະເພດ ນ້ຳມັນດິບ, ອາຍແກັດທຳມະຊາດ, ແຮ່ທາດກຳມັນຕະພາບລັງສີ.

**ພາກທີ II**

**ແຜນພັດທະນາແຮ່ທາດ**

**ມາດຕາ 11 (ໃໝ່) ແຜນພັດທະນາແຮ່ທາດ**

ແຜນພັດທະນາແຮ່ທາດ ປະກອບດ້ວຍ ແຜນພັດທະນາແຮ່ທາດແຫ່ງຊາດ ແລະ ແຜນພັດທະນາແຮ່ທາດຂັ້ນແຂວງ.

ນອກຈາກແຜນພັດທະນາແຮ່ທາດແລ້ວ ລັດຖະບານຍັງຕ້ອງສ້າງຍຸດທະສາດການພັດທະນາແຮ່ທາດ ເພື່ອເປັນພື້ນຖານໃຫ້ແກ່ການສ້າງແຜນພັດທະນາແຮ່ທາດ ໃນແຕ່ລະໄລຍະ.

**ໝວດທີ 1**

**ຍຸດທະສາດການພັດທະນາແຮ່ທາດ**

**ມາດຕາ 12 (ໃໝ່) ຍຸດທະສາດການພັດທະນາແຮ່ທາດ**

ຍຸດທະສາດການພັດທະນາແຮ່ທາດ ແມ່ນ ນະໂຍບາຍພື້ນຖານກ່ຽວກັບວຽກງານຄຸ້ມຄອງ, ບໍລິຫານ, ນຳໃຊ້, ປົກປັກຮັກສາ ແລະ ພັດທະນາແຮ່ທາດ.

ຍຸດທະສາດການພັດທະນາແຮ່ທາດ ຕ້ອງມີເນື້ອໃນ ດັ່ງນີ້:

1. ນະໂຍບາຍການສຳຫຼວດທໍລະນີສາດ ແລະ ແຮ່ທາດຂັ້ນພື້ນຖານ, ປົກປັກຮັກສາແຫຼ່ງແຮ່ທາດທີ່ຍັງບໍ່ໄດ້ຊອກຄົ້ນ, ສຳຫຼວດ, ຂຸດຄົ້ນ, ປຸງແຕ່ງ ແລະ ນໍາໃຊ້ແຮ່ທາດຢ່າງປະຢັດ ແລະ ມີປະສິດທິຜົນ;

2. ແຜນການສຳຫຼວດທໍລະນີສາດ ແລະ ແຮ່ທາດຂັ້ນພື້ນຖານ, ແຫຼ່ງແຮ່ທີ່ຕ້ອງການສະຫງວນ ຫຼື ປົກປັກຮັກສາ, ໝວດແຮ່ທາດ ຫຼື ປະເພດແຮ່ທາດ ທີ່ຕ້ອງການອະນຸຍາດໃຫ້ສຳຫຼວດ, ຂຸດຄົ້ນ, ປຸງແຕ່ງ ແລະ ຫຼັງການປິດບໍ່ແຮ່ ໂດຍສົມດູນກັບການຜະລິດ, ນໍາໃຊ້ໃນໄລຍະປະຕິບັດຍຸດທະສາດ;

3. ການປະເມີນສິ່ງແວດລ້ອມແບບຍຸດທະສາດ;

4. ວຽກງານ ແລະ ວິທີການທີ່ສໍາຄັນໃນການສຳຫຼວດທໍລະນີສາດ ແລະ ແຮ່ທາດຂັ້ນພື້ນຖານ, ການສະ ຫງວນ ຫຼື ປົກປັກຮັກສາແຫຼ່ງແຮ່, ການສຳຫຼວດ ແລະ ການຂຸດຄົ້ນ ແຕ່ລະໝວດ ຫຼື ປະເພດແຮ່ທາດ, ການຂຸດຄົ້ນ, ປຸງແຕ່ງແຮ່ທາດ ໃຫ້ມີຄວາມສົມດູນກັນລະຫວ່າງການຜະລິດ, ນໍາໃຊ້ ແລະ ການສະຫງວນໄວ້ໃນໄລຍະປະ ຕິບັດແຜນຍຸດທະສາດ.

ຍຸດທະສາດການພັດທະນາແຮ່ທາດ ຈະຖືກປະຕິບັດໃນໄລຍະ ສິບ ປີ ແລະ ສອດຄ່ອງກັບວິໄສທັດພັດ ທະນາແຮ່ທາດໃນໄລຍະ ສິບຫ້າ ປີ.

**ມາດຕາ 13 (ໃໝ່) ການສ້າງຍຸດທະສາດການພັດທະນາແຮ່ທາດ**

ການສ້າງຍຸດທະສາດການພັດທະນາແຮ່ທາດ ຕ້ອງປະຕິບັດຕາມຫຼັກການພື້ນຖານ ດັ່ງນີ້:

1. ສອດຄ່ອງກັບຍຸດທະສາດການພັດທະນາເສດຖະກິດ-ສັງຄົມແຫ່ງຊາດ, ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ຄວາມປອດໄພ;

2. ຮັບປະກັັນຄວາມສົມດູນ ລະຫວ່າງການສະຫງວນ ແລະ ການຂຸດຄົ້ນ, ການນຳໃຊ້ຢ່າງປະຢັດ ແລະ ມີປະສິດທິຜົນຕາມທິດສີຂຽວ ແລະ ຍືນຍົງ;

3. ຮັບປະກັນການສະໜອງແຮ່ທາດ ແລະ ຜະລິດຕະພັນແຮ່ທາດ ເພື່ອພັດທະນາເສດຖະກິດ-ສັງຄົມ ແລະ ສົ່ງອອກຕ່າງປະເທດ;

4. ນຳໃຊ້ຜົນການສໍາຫຼວດທໍລະນີສາດ ແລະ ແຮ່ທາດຂັ້ນພື້ນຖານ;

5. ສອດຄ່ອງກັັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ກະຊວງພະລັງງານ ແລະ ບໍ່ແຮ່ ເປັນຜູ້ຄົ້ນຄວ້າສ້າງຍຸດທະສາດການພັດທະນາແຮ່ທາດ ເພື່ອສະເໜີລັດຖະບານພິຈາລະນາ ແລ້ວນຳສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

**ໝວດທີ 2**

**ແຜນພັດທະນາແຮ່ທາດແຫ່ງຊາດ**

**ມາດຕາ 14 (ໃໝ່) ແຜນພັດທະນາແຮ່ທາດແຫ່ງຊາດ**

ແຜນພັດທະນາແຮ່ທາດແຫ່ງຊາດ ແມ່ນ ແຜນພັດທະນາແຮ່ທາດທີ່ເປັນພາກສ່ວນໜຶ່ງ ຂອງແຜນພັດທະນາເສດຖະກິດ-ສັງຄົມແຫ່ງຊາດ ໄລຍະ ຫ້າ ປີ.

ແຜນພັດທະນາແຮ່ທາດແຫ່ງຊາດ ປະກອບດ້ວຍເນື້ອໃນ ດັ່ງນີ້:

1. ການຄາດຄະເນການສຳຫຼວດທໍລະນີສາດຂັ້ນພື້ນຖານທົ່ວປະເທດ ໃນໄລຍະຂອງແຜນການ ເພື່ອກຳ ນົດເຂດພັດທະນາ ແລະ ເຂດສະຫງວນ;

2. ການຄາດຄະເນແຜນການອະນຸມັດໃຫ້ຊອກຄົ້ນ, ສຳຫຼວດ ແລະ ຂຸດຄົ້ນ;

3. ການຄາດຄະເນປະລິມານສະສົມແຮ່ທາດ, ແຫຼ່ງຜະລິດແຮ່ທາດ ແລະ ປະເພດຜະລິດຕະພັນແຮ່ທາດ;

4. ຄວາມຕ້ອງການແຮ່ທາດ, ຜະລິດຕະພັນແຮ່ທາດ ເພື່ອສະໜອງພາຍໃນ ແລະ ສົ່ງອອກ;

5. ການປະເມີນສິ່ງແວດລ້ອມແບບຍຸດທະສາດ ເພື່ອຫຼີກລຽງຜົນກະທົບທີ່ຮ້າຍແຮງຕໍ່ທຳມະຊາດ, ສຸຂະ ພາບ, ຊີວິດ ແລະ ຊັບສິນຂອງປະຊາຊົນ;

6. ການຈັດຫາແຫຼ່ງທຶນ ແລະ ງົບປະມານ ເພື່ອພັດທະນາຊັບພະຍາກອນມະນຸດ ແລະ ພັດທະນາຊັບພະ ຍາກອນແຮ່ທາດ.

**ມາດຕາ 15 (ໃໝ່) ການສ້າງແຜນພັດທະນາແຮ່ທາດແຫ່ງຊາດ**

ກະຊວງພະລັງງານ ແລະ ບໍ່ແຮ່ ຄົ້ນຄວ້າສ້າງແຜນພັັດທະນາແຮ່ທາດແຫ່ງຊາດ ໂດຍປະສານສົມທົບກັບພາກສ່ວນອື່ນທີ່ກ່ຽວຂ້ອງ ເພື່ອສະເໜີຕໍ່ລັດຖະບານພິຈາລະນາ ແລ້ວນຳສະເໜີຕໍ່ສະພາແຫ່ງຊາດ ພິຈາລະນາຮັບ ຮອງ.

ການສ້າງແຜນພັດທະນາແຮ່ທາດແຫ່ງຊາດ ຕ້ອງອີງໃສ່ເງື່ອນໄຂ ແລະ ປັດໄຈ ດັ່ງນີ້:

1. ຄວາມສອດຄ່ອງກັບ ແນວທາງ ນະໂຍບາຍ, ຍຸດທະສາດ, ຍຸດທະສາດການພັດທະນາແຮ່ທາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ, ວຽກງານປ້ອງກັນຊາດ-ປ້ອງກັນຄວາມສະຫງົບ;

2. ການຄຸ້ມຄອງ ແລະ ນໍາໃຊ້ຊັບພະຍາກອນແຮ່ທາດ ຢ່າງປະຢັດ, ມີປະສິດທິພາບ, ປະສິດທິຜົນ, ພັດທະ ນາຕາມທິດສີຂຽວ ແລະ ຍືນຍົງ;

3. ຄວາມຕ້ອງການຂອງຕະຫຼາດພາຍໃນ ແລະ ຕ່າງປະເທດ;

4. ຜົນສຳເລັດໃນການພັດທະນາແຮ່ທາດ ໃນໄລຍະຜ່ານມາ.

**ມາດຕາ 16 (ໃໝ່) ການດັດແກ້ແຜນພັດທະນາແຮ່ທາດແຫ່ງຊາດ**

ໃນກໍລະນີຈໍາເປັນ ລັດຖະບານ ສາມາດທົບທວນ ແລະ ດັດແກ້ ແຜນພັດທະນາແຮ່ທາດແຫ່ງຊາດ ແລ້ວສະເໜີຕໍ່ຄະນະປະຈໍາສະພາແຫ່ງຊາດ ພິຈາລະນາຮັບຮອງ.

ຖ້າການດັດແກ້ແຜນພັດທະນາແຮ່ທາດແຫ່ງຊາດ ຫາກເປັນການດັດແກ້ເນື້ອໃນທີ່ຕິດພັນກັບແຜນພັດ ທະນາແຮ່ທາດຂັ້ນແຂວງ, ກະຊວງພະລັງງານ ແລະ ບໍ່ແຮ່ ຕ້ອງແຈ້ງຜົນການດັດແກ້ດັ່ງກ່າວຕໍ່ແຂວງ, ນະຄອນ ຫຼວງ ທີ່ກ່ຽວຂ້ອງ ເພື່ອດໍາເນີນການດັດແກ້ແຜນພັດທະນາແຮ່ທາດຂອງຕົນ.

**ໝວດທີ 3**

**ແຜນພັດທະນາແຮ່ທາດຂັ້ນແຂວງ**

**ມາດຕາ 17 (ໃໝ່) ແຜນພັດທະນາແຮ່ທາດຂັ້ນແຂວງ**

ແຜນພັດທະນາແຮ່ທາດຂັ້ນແຂວງ ແມ່ນ ແຜນພັດທະນາແຮ່ທາດ ທີ່ເປັນພາກສ່ວນໜຶ່ງຂອງແຜນພັດ ທະນາແຮ່ທາດແຫ່ງຊາດ, ແຜນພັດທະນາເສດຖະກິດ-ສັງຄົມຂັ້ນແຂວງ ໄລຍະ ຫ້າ ປີ.

ແຜນພັດທະນາແຮ່ທາດຂັ້ນແຂວງ ມີອົງປະກອບທາງດ້ານເນື້ອໃນຄືກັນກັບແຜນພັດທະນາແຮ່ທາດແຫ່ງຊາດ ຕາມທີ່ໄດ້ກໍານົດໄວ້ໃນມາດຕາ 14 ຂອງກົດໝາຍສະບັບນີ້.

**ມາດຕາ 18 (ໃໝ່) ການສ້າງແຜນພັດທະນາແຮ່ທາດຂັ້ນແຂວງ**

ສິບສອງ ເດືອນ ກ່ອນສິ້ນສຸດໄລຍະຂອງແຜນພັດທະນາແຮ່ທາດແຫ່ງຊາດ ພະແນກພະລັງງານ ແລະ ບໍ່ແຮ່ ຕ້ອງສົມທົບກັບພະແນກການ ແລະ ໜ່ວຍງານທີ່ກ່ຽວຂ້ອງ ຄົ້ນຄວ້າ, ເກັບກໍາຂໍ້ມູນພື້ນຖານ ເພື່ອສ້າງແຜນພັດທະນາແຮ່ທາດຂັ້ນແຂວງຂອງຕົນ ແລ້ວສະເໜີກະຊວງພະລັງງານ ແລະ ບໍ່ແຮ່ ມີຄຳເຫັນ ກ່ອນສະເໜີເຈົ້າແຂວງ, ເຈົ້າຄອງນະຄອນຫຼວງ ພິຈາລະນານຳສະເໜີຕໍ່ສະພາປະຊາຊົນຂັ້ນແຂວງ ພິຈາລະນາຮັບຮອງ.

ພາຍຫຼັງສະພາປະຊາຊົນຂັ້ນແຂວງ ຮັບຮອງເອົາແລ້ວ ພະແນກພະລັງງານ ແລະ ບໍ່ແຮ່ ຕ້ອງສົ່ງແຜນດັ່ງກ່າວ ໃຫ້ກະຊວງພະລັງງານ ແລະ ບໍ່ແຮ່ ເພື່ອສັງລວມເຂົ້າແຜນພັດທະນາແຮ່ທາດແຫ່ງຊາດ.

ເງື່ອນໄຂ ແລະ ປັດໄຈ ໃນການສ້າງແຜນພັດທະນາແຮ່ທາດຂັ້ນແຂວງ ໃຫ້ປະຕິບັດຕາມທີ່ໄດ້ກໍານົດໄວ້ໃນ ມາດຕາ 15 ຂອງກົດໝາຍສະບັບນີ້.

**ມາດຕາ 19 (ໃໝ່) ການດັດແກ້ແຜນພັດທະນາແຮ່ທາດຂັ້ນແຂວງ**

ໃນກໍລະນີຈໍາເປັນ ອົງການປົກຄອງແຂວງ, ນະຄອນຫຼວງ ສາມາດທົບທວນ ແລະ ດັດແກ້ແຜນພັດທະນາແຮ່ທາດຂັ້ນຂອງຕົນ ແລ້ວສະເໜີຕໍ່ຄະນະປະຈໍາສະພາປະຊາຊົນຂັ້ນແຂວງ ພິຈາລະນາຮັບຮອງ.

**ພາກທີ III**

**ແຮ່ທາດ**

**ມາດຕາ 20 (ປັບປຸງ) ການສຳຫຼວດທໍລະນີສາດຂັ້ນພື້ນຖານ**

ການສຳຫຼວດທໍລະນີສາດຂັ້ນພື້ນຖານ ແມ່ນ ການຢັ່ງສືບກ່ຽວກັບປາກົດການທີ່ມີແຮ່ທາດ, ການສຶກສາຂໍ້ມູນທາງດ້ານທໍລະນີສາດ ເພື່ອສ້າງເປັນແຜນທີ່ທໍລະນີສາດຂັ້ນພື້ນຖານ ແລະ ອື່ນໆ ເພື່ອເປັນບ່ອນອີງໃຫ້ແກ່ການຈັດແບ່ງໝວດແຮ່ທາດ ແລະ ການກຳນົດຈຸດປາກົດແຮ່ທາດໃນທົ່ວ ສປປ ລາວ.

ກະຊວງພະລັງງານ ແລະ ບໍ່ແຮ່ ເປັນຜູ້ດຳເນີນການສຳຫຼວດທໍລະນີສາດຂັ້ນພື້ນຖານໃນຂອບເຂດທົ່ວປະ ເທດ ໂດຍປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ກະຊວງພະລັງງານ ແລະ ບໍ່ແຮ່ ຕ້ອງສັງລວມ, ເກັບກຳຂໍ້ມູນກ່ຽວກັບການສຳຫຼວດທໍລະນີສາດຂັ້ນພື້ນ ຖານຢ່າງເປັນລະບົບ ແລະ ເຜີຍແຜ່ໃຫ້ສາທາລະນະຊົນ ຍົກເວັ້ນການເຜີຍແຜ່ຂໍ້ມູນທີ່ມີຜົນກະທົບຕໍ່ຄວາມປອດໄພຂອງຊາດ ຫຼື ສະຫວັດດີການຂອງຊຸມຊົນ ແລະ ສັງຄົມ.

**ມາດຕາ 21 (ປັບປຸງ) ການຈັດແບ່ງໝວດແຮ່ທາດ**

ແຮ່ທາດ ໄດ້ຈັດແບ່ງອອກເປັນ ສາມ ໝວດ ຄື:

1. ໝວດແຮ່ທາດໂລຫະ ປະກອບດ້ວຍ ອັງຕີມອນ, ອາກເຊນິກ, ບົກຊິດ, ບິສມຸດ, ໂກຼມິດ, ໂກບານ, ທອງ, ຄຳ, ເງິນ, ອິນດຽມ, ເຫຼັກ, ກົ່ວ, ຊືນ, ສັງກະສີ, ມັງການ, ບາຫຼອດ, ໂມລິບເດັນ, ນິແກນ, ຕັງສະແຕນ, ຊາຍທີ່ມີແຮ່, ແຮ່ທາດມີໜ້ອຍ, ແຮ່ທາດຫາຍາກ, ແຮ່ທາດກຳມັນຕະພາບລັງສີ ແລະ ອື່ນໆ;

2. ໝວດແຮ່ທາດອະໂລຫະ ປະກອບດ້ວຍ ບາຣິດ, ເບັນໂຕນິດ, ການຊິດ, ກຼໍຣິດ, ໂດໂລມິດ, ແກ້ວມໍລະກົດ, ແຟນສະປາ, ຟຼູອໍຣິດ, ກາກເນັດ, ກຣາຟິດ, ຫີນກາວ, ຮາລິດ, ກາວແລັງ, ຫີນປູນ, ມັກເຢຊິດ, ເກືອມັກເຢຊຽມ, ຫີນອ່ອນ (ມາເບິນ), ປາໂກດິດ, ມິກາ, ກວັກຊິດ, ຖ່ານຕົມ, ໂຟສຟາດ, ໂປຕາສ, ເກືອກິນ, ຣູບີ, ຊັບເຟຍ, ຕວກມາລິນ, ດິນໜຽວຂາວ, ຫີນແຮ່, ດິນດຳ, ດິນແດງ, ຫີນບາຊານ, ຫີນກຣານິດ, ອັງເດຊິດ, ກາໂບຣ, ແຊກປັງຕີນິດ, ຣິໂອ ຣິດ, ດິໂອຣິດ ແລະ ອື່ນໆ;

3. ໝວດແຮ່ທາດພະລັງງານເຊື້ອໄຟ ປະກອບດ້ວຍ ຖ່ານຫີນ, ນ້ຳມັນດິບ, ອາຍແກັດທຳມະຊາດ, ຫີນແຜ່ນບັນຈຸນ້ຳມັນ ແລະ ອື່ນໆ.

ໃນ ສາມ ໝວດແຮ່ທາດດັ່ງກ່າວ ມີແຮ່ທາດສະຫງວນ ແລະ ແຮ່ທາດຫວງຫ້າມ ຊຶ່ງລັດຖະບານເປັນຜູ້ກຳນົດຕາມການສະເໜີຂອງກະຊວງພະລັງງານ ແລະ ບໍ່ແຮ່.

**ມາດຕາ 22 (ປັບປຸງ) ຊັບພະຍາກອນແຮ່ທາດ ແລະ ການປະເມີນປະລິມານສະສົມ**

ຊັບພະຍາກອນແຮ່ທາດ ແມ່ນ ການສະສົມຂອງແຮ່ທາດທີ່ມີຜົນປະໂຫຍດທາງດ້ານເສດຖະກິດຢູ່ເທິງໜ້າດິນ ຫຼື ຢູ່ໃຕ້ດິນ ຊຶ່ງມີປະລິມານ ແລະ ຄຸນນະພາບ ທີ່ສາມາດຂຸດຄົ້ນ ອອກມານໍາໃຊ້ຢ່າງມີປະສິດທິຜົນ.

ການປະເມີນປະລິມານສະສົມ ແມ່ນ ການຄຳນວນປະລິມານ ແລະ ຄຸນນະພາບແຮ່ ທີ່ບັນຈຸໃນດິນແຮ່.

ການປະເມີນປະລິມານສະສົມແຫຼ່ງຊັບພະຍາກອນແຮ່ທາດ ແລະ ແຮ່ທາດໃຫ້ປະຕິບັດຕາມວິທີການມາດ ຕະຖານ ທີ່ອີງໃສ່ກົດການປະເມີນແຫຼ່ງຊັບພະຍາກອນແຮ່ທາດ ຕາມມາດຕະຖານສາກົນຍອມຮັບ ເປັນຕົ້ນ ຈອັກກົດ (JORC Code), ແຊມເຣັກ (SAMREC), ມາດຕະຖານ ຊີໄອແອມ (CIM Standard), ກົດລະບຽບການລາຍງານ (Reporting Code), ບົດແນະນຳ ເອສເອັມອີ (SME Guideline), ຊີອາໄອອາເອສຊີໂອ (CRIRSCO), ນາເອັນ ກົດ (NAEN Code), ຢູເອັນເອັບຊີ (UNFC).

**ມາດຕາ 23 (ປັບປຸງ) ເຂດຫວງຫ້າມ**

ເຂດຫວງຫ້າມ ແມ່ນ ເຂດທີ່ບໍ່ອະນຸຍາດໃຫ້ດຳເນີນກິດຈະການ ກ່ຽວກັບແຮ່ທາດ ມີ ດັ່ງນີ້:

1. ເຂດທີ່ມີຄວາມເປັນອັນຕະລາຍ ເຊັ່ນ ເຂດທີ່ມີທາດເບື່ອ, ເຂດລະເບີດທີ່ບໍ່ທັນແຕກ, ເຂດທີ່ມີມົນລະພິດຢ່າງຮ້າຍແຮງ;

2. ເຂດທີ່ຢູ່ໃກ້ກັບເຂດຕົວເມືອງ, ເຂດຊຸມຊົນ, ເນື້ອທີ່ ທີ່ຕິດພັນກັບຊີວິດການເປັນຢູ່ຂອງປະຊາຊົນ ຫຼື ຢູ່ກ້ອງພື້ນສິ່ງປຸກສ້າງ ຫຼື ເຂດສາທາລະນະ ຊຶ່ງເຫັນວ່າມີຄວາມສຳຄັນຕໍ່ຜົນປະໂຫຍດຂອງຊາດ ເປັນຕົ້ນ ແຫຼ່ງທ່ອງທ່ຽວທາງດ້ານປະຫວັດສາດ, ວັດທະນະທຳ, ທຳມະຊາດ, ເຂດວັດຖຸບູຮານ, ເຂດປະຫວັດສາດ, ເຂດໂຄງລ່າງພື້ນ ຖານ, ເຂດຍຸດທະສາດປ້ອງກັນຊາດ-ປ້ອງກັນຄວາມສະຫງົບ ແລະ ເຂດທີ່ບໍ່ເໝາະສົມສຳລັບການດຳເນີນກິດຈະການກ່ຽວກັບແຮ່ທາດ;

3. ເຂດປ່າສະຫງວນ, ເຂດປ່າປ້ອງກັນ, ເຂດເພື່ອອະນຸລັກຊີວະນາໆພັນ, ເຂດແພ່ພັນຂອງສັດນ້ຳ, ສັດປ່າ ແລະ ເຂດປ່າຍອດນ້ຳ.

ກະຊວງພະລັງງານ ແລະ ບໍ່ແຮ່ ປະສານສົມທົບກັບກະຊວງ, ອົງການປົກຄອງທ້ອງຖິ່ນທີ່ກ່ຽວຂ້ອງ ຄົ້ນຄວ້າ ແລະ ສະເໜີ ລັດຖະບານພິຈາລະນາ ກຳນົດເຂດຫວງຫ້າມໃນແຕ່ລະໄລຍະ.

**ມາດຕາ 24 (ປັບປຸງ) ເຂດສະຫງວນ**

ເຂດສະຫງວນ ແມ່ນ ເຂດຊັບພະຍາກອນແຮ່ທາດ ທີ່ຮັກສາໄວ້ເພື່ອດຳເນີນການຂຸດຄົ້ົ້ນແຮ່ທາດ ສະເພາະໃດໜຶ່ງ ຫຼື ຮັກສາໄວ້ເພື່ອການພັດທະນາ ແລະ ຄວາມອຸດົມສົມບູນຂອງຊັບພະຍາກອນທຳມະຊາດ ໂດຍຕິດພັນກັບການທ່ອງທ່ຽວ.

ກະຊວງພະລັງງານ ແລະ ບໍ່ແຮ່ ປະສານສົມທົບກັບກະຊວງ, ອົງການປົກຄອງທ້ອງຖິ່ນທີ່ກ່ຽວຂ້ອງ ຄົ້ນຄວ້າ ແລະ ສະເໜີ ລັດຖະບານພິຈາລະນາ ກຳນົດເຂດສະຫງວນໃນແຕ່ລະໄລຍະ.

**ມາດຕາ 25 (ປັບປຸງ) ເຂດມີທາດເບື່ອ**

ເຂດມີທາດເບື່ອ ແມ່ນ ເຂດທີ່ມີທາດເຄມີເຈືອປົນ ຊຶ່ງເປັນອັນຕະລາຍຕໍ່ສິ່ງທີ່ມີຊີວິດ ເຊັ່ນ ເຂດທີ່ມີທາດອາກເຊນິກ, ທາດບາຫຼອດ.

ກະຊວງພະລັງງານ ແລະ ບໍ່ແຮ່ ປະສານສົມທົບກັບກະຊວງ, ອົງການປົກຄອງທ້ອງຖິ່ນທີ່ກ່ຽວຂ້ອງ ຄົ້ນຄວ້າ ແລະ ສະເໜີລັດຖະບານພິຈາລະນາກຳນົດເຂດມີທາດເບື່ອໃນແຕ່ລະໄລຍະ.

**ມາດຕາ 26 (ປັບປຸງ) ເຂດອະນຸຍາດໃຫ້ດໍາເນີນກິດຈະການກ່ຽວກັບແຮ່ທາດ**

ເຂດອະນຸຍາດໃຫ້ດຳເນີນກິດຈະການກ່ຽວກັບແຮ່ທາດ ແມ່ນ ເຂດຊັບພະຍາກອນແຮ່ທາດ ຫຼື ເຂດສະ ຫງວນແຮ່ທາດ ທີ່ກຳນົດໃຫ້ເປັນເຂດບູລິມະສິດສຳລັບການດຳເນີນທຸລະກິດ ກ່ຽວກັບແຮ່ທາດຕາມເງື່ອນໄຂ ແລະ ມາດຕະຖານທີ່ໄດ້ກຳນົດໄວ້.

ໃນກໍລະນີທີ່ີຫຼາຍຂະແໜງການ ຕ້ອງການນຳໃຊ້ເຂດດຽວກັນ ແຕ່ມີຈຸດປະສົງແຕກຕ່າງກັນນັ້ນ ລັດຖະບານເປັນຜູ້ຕົກລົງ ໂດຍອີງໃສ່ການສຶກສາສົມທຽບລະຫວ່າງຜົນປະໂຫຍດທາງດ້ານເສດຖະກິດ-ສັງຄົມກັບຜົນກະທົບຕໍ່ສິ່ງ ແວດລ້ອມສັງຄົມ ແລະ ທຳມະຊາດ ແລະ ຄວາມສອດຄ່ອງກັບແຜນພັດທະນາເສດຖະກິດ-ສັງຄົມແຫ່ງຊາດ.

**ພາກທີ IV**

**ກິດຈະການກ່ຽວກັບແຮ່ທາດ**

**ມາດຕາ 27 (ປັບປຸງ) ກິດຈະການກ່ຽວກັບແຮ່ທາດ**

ກິດຈະການກ່ຽວກັບແຮ່ທາດ ມີ ດັ່ງນີ້:

1. ການຊອກຄົ້ນ;

2. ການສຳຫຼວດ;

3. ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ;

4. ການຂຸດຄົ້ນ;

5. ການປຸງແຕ່ງແຮ່ທາດ;

6. ການຊື້ ຂາຍແຮ່ທາດ ແລະ ຜະລິດຕະພັນແຮ່ທາດ;

7. ການຂົນສົ່ງແຮ່ທາດ ແລະ ຜະລິດຕະພັນແຮ່ທາດ;

8. ການປິດບໍ່ແຮ່;

9. ການສົ່ງເນື້ອທີ່ເຂດບໍ່ແຮ່.

**ມາດຕາ 28 (ປັບປຸງ) ການຊອກຄົ້ນ**

ການຊອກຄົ້ົ້ນແຮ່ທາດ ແມ່ນ ການສຶກສາເອກະສານຂໍ້ມູນ ແລະ ການດຳເນີນວຽກງານຢູ່ພາກສະໜາມ ກ່ຽວກັບສະພາບທໍລະນີສາດ ແລະ ປາກົດການທີ່ມີແຮ່ທາດ ລວມທັງການຕີລາຄາຄຸນລັກສະນະຂອງແຮ່ທາດ ແນໃສ່ກຳ ນົດເຂດທີ່ມີຄວາມເປັນໄປໄດ້ ເພື່ອກ້າວເຂົ້າສູ່ການສຳຫຼວດ. ການຊອກຄົ້ນຕ້ອງນຳໃຊ້ອຸປະກອນທີ່ທັນສະໄໝເພື່ອຮັບ ປະກັນໃຫ້ຜົນການຊອກຄົ້ນມີປະສິດທິຜົນ.

ບໍ່ອະນຸຍາດໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງໃດໜຶ່ງ ດຳເນີນກິດຈະການຊອກຄົ້ນ ໂດຍບໍ່ໄດ້ຮັບອະນຸ ຍາດຊອກຄົ້ນ ຕາມກົດໝາຍ.

**ມາດຕາ 29 (ປັບປຸງ) ການສຳຫຼວດ**

ການສຳຫຼວດແຮ່ທາດ ແມ່ນ ການສຶກສາໂຄງສ້າງທາງດ້ານທໍລະນີສາດ ແລະ ແຫຼ່ງແຮ່ທາດ ຊຶ່ງປະກອບດ້ວຍວຽກງານທໍລະນີສາດ, ທໍລະນີຟີຊິກ, ຊີ-ເຈາະ, ເຈາະອຸມົງ, ຂຸດຂຸມຄອງ, ຂຸດຂຸມສ້າງ, ເກັບຕົວຢ່າງ, ວິເຄາະ, ວິໄຈ ແລະ ອື່ນໆ ເພື່ອໃຫ້ຮູ້ປະລິມານສະສົມຂອງແຫຼ່ງແຮ່ທາດ ແລ້ວກ້າວໄປສູ່ການປະເມີນຄວາມເປັນໄປໄດ້ທາງດ້ານເສດ ຖະກິດ-ເຕັກນິກ ແລະ ເງື່ອນໄຂທາງດ້ານເຕັກນິກຂອງການຂຸດຄົ້ນ.

ບໍ່ອະນຸຍາດໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງໃດໜຶ່ງ ດຳເນີນສຳຫຼວດ ໂດຍບໍ່ໄດ້ຮັບອະນຸຍາດສຳຫຼວດ ຕາມກົດໝາຍ ແລະ ຂຸດຄົ້ນແຮ່ທາດໃນເວລາດຳເນີນການສຳຫຼວດ.

**ມາດຕາ 30 (ປັບປຸງ) ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ແມ່ນ ການສຶກສາຜົນຂອງການສຳຫຼວດ ເພື່ອຊອກຫາທາງເລືອກທີ່ດີທີ່ສຸດ ໃນການພັດທະນາບໍ່ແຮ່ ໂດຍມີການສົມທຽບທາງດ້ານເຕັກນິກ, ເຕັກໂນໂລຊີ, ການຕະຫຼາດ, ການລົງທຶນ ແລະ ຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ.

**ມາດຕາ 31 (ປັບປຸງ) ການຂຸດຄົ້ນ**

ການຂຸດຄົ້ນແຮ່ທາດ ແມ່ນ ການເອົາແຮ່ທາດຕາມໜ້າດິນ ແລະ ຢູ່ພື້ນດິນ ດ້ວຍວິທີ ການບຸກເບີກ, ຂຸດຄົ້ນ, ຊີ-ເຈາະ, ດູດ, ລະເບີດ, ຄັດຈ້ອນຄຸນນະພາບແຮ່ທາດ, ຍົກຍ້າຍ ແລະ ເກັບມ້ຽນແຮ່ທາດ.

ບໍ່ອະນຸຍາດໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງໃດໜຶ່ງ ດຳເນີນກິດຈະການຂຸດຄົ້ນ ໂດຍບໍ່ໄດ້ຮັບອະນຸ ຍາດຂຸດຄົ້ນ ຕາມກົດໝາຍ.

**ມາດຕາ 32 (ປັບປຸງ) ການປຸງແຕ່ງແຮ່ທາດ**

ການປຸງແຕ່ງແຮ່ທາດ ແມ່ນ ການສະກັດເອົາຜະລິດຕະພັນເປັນສິນຄ້າທີ່ຕ້ອງການຈາກແຮ່ດິບ ແລະ ຖ່ານຫີນ ດ້ວຍການຂົບແຮ່, ການບົດ, ການແຍກຂະໜາດ, ການລ້າງ, ການຮ່ອນ, ການແຍກດ້ວຍຈັກ, ການຮ່ອນດ້ວຍໂຕະ, ການສະສົມຫົວແຮ່, ການເຊາະລ້າງ, ການຟູລອຍ, ການກັ່ນຕອງ, ການແຍກດ້ວຍໄຟຟ້າ, ການຫຼອມ, ການເກັບຮັກສາ ແລະ ການບໍລິຫານຈັດການສິ່ງເສດເຫຼືອຂອງຜະລິດຕະພັນ.

**ມາດຕາ 33 (ປັບປຸງ) ການຊື້ ຂາຍແຮ່ທາດ ແລະ ຜະລິດຕະພັນແຮ່ທາດ**

ການຊື້ ຂາຍແຮ່ທາດ ແລະ ຜະລິດຕະພັນແຮ່ທາດ ແມ່ນ ການຕົກລົງລະຫວ່າງ ຜູ້ໄດ້ຮັບອະນຸຍາດຂຸດຄົ້ນກັບບຸກຄົນ ຫຼື ນິຕິບຸກຄົນ ພາຍໃນ ຫຼື ຕ່າງປະເທດ ເພື່ອຊື້ ຂາຍແຮ່ທາດທີ່ໄດ້ຂຸດຄົ້ນນຳໄປປຸງແຕ່ງສະໜອງໃຫ້ຕະ ຫຼາດພາຍໃນ ແລະ ສົ່ງອອກ.

ຜູ້ໄດ້ຮັບອະນຸຍາດສະເພາະແຕ່ປຸງແຕ່ງແຮ່ທາດ ກໍມີສິດ ຊື້, ຂາຍ, ນໍາເຂົ້າວັດຖຸດິບ ແລະ ຜະລິດຕະພັນເຄິ່ງສຳເລັດຮູບ ເພື່ອປຸງແຕ່ງສະໜອງໃຫ້ຕະຫຼາດພາຍໃນ ແລະ ສົ່ງອອກ.

**ມາດຕາ 34 (ປັບປຸງ) ການຂົນສົ່ງແຮ່ທາດ ແລະ ຜະລິດຕະພັນແຮ່ທາດ**

ການຂົນສົ່ງແຮ່ທາດ ແລະ ຜະລິດຕະພັນແຮ່ທາດ ແມ່ນ ການເຄື່ອນຍ້າຍແຮ່ທາດ ແລະ ຜະລິດຕະພັນແຮ່ທາດ ຈາກຈຸດໜຶ່ງ ໄປຫາອີກ ຈຸດໜຶ່ງ ຢູ່ພາຍໃນປະເທດ ຫຼື ຈາກພາຍໃນໄປຕ່າງປະເທດ ຫຼື ຈາກຕ່າງປະເທດເຂົ້າມາໃນປະເທດ ຊຶ່ງຕ້ອງໄດ້ດຳເນີນໂດຍສອດຄ່ອງກັບກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 35 (ປັບປຸງ) ການປິດບໍ່ແຮ່**

ການປິດບໍ່ແຮ່ ແມ່ນ ຂະບວນການປົວແປງ, ຟື້ນຟູເນື້ອທີ່ຄືນ ພາຍຫຼັງສິ້ນສຸດການຂຸດຄົ້ນ ເພື່ອຈະສົ່ງມອບເນື້ອທີ່ສຳປະທານໃຫ້ແກ່ລັດ.

**ມາດຕາ 36 (ປັບປຸງ) ການສົ່ງເນື້ອທີ່ເຂດບໍ່ແຮ່**

ການສົ່ງເນື້ອທີ່ເຂດບໍ່ແຮ່ ແມ່ນ ການໂອນສິດສຳປະທານຕໍ່ເນື້ອທີ່ເຂດບໍ່ແຮ່ທີ່ີ່ໄດ້ຮັບ ອະນຸຍາດຄືນໃຫ້ລັດ.

**ພາກທີ V**

**ທຸລະກິດກ່ຽວກັບແຮ່ທາດ**

**ມາດຕາ 37 (ປັບປຸງ) ຮູບການລົງທຶນກ່ຽວກັບທຸລະກິດແຮ່ທາດ**

ການລົງທຶນກ່ຽວກັບທຸລະກິດແຮ່ທາດ ໃຫ້ດຳເນີນພາຍໃຕ້ຮູບການບໍລິສັດເທົ່ານັ້ນ ຕາມກົດໝາຍວ່າດ້ວຍວິສາຫະກິດ.

**ມາດຕາ 38 (ປັບປຸງ) ປະເພດທຸລະກິດກ່ຽວກັບແຮ່ທາດ**

ທຸລະກິດກ່ຽວກັບແຮ່ທາດ ປະກອບດ້ວຍ ສອງ ປະເພດ ຄື:

1. ທຸລະກິດກ່ຽວກັບບໍ່ແຮ່;

2. ທຸລະກິດກ່ຽວກັບແຮ່ທາດສະເພາະ.

**ມາດຕາ 39 (ປັບປຸງ) ທຸລະກິດກ່ຽວກັບບໍ່ແຮ່**

ທຸລະກິດກ່ຽວກັບບໍ່ແຮ່ ແມ່ນ ການເຄື່ອນໄຫວກິດຈະການ ກ່ຽວກັບການຊອກຄົ້ນ, ສຳຫຼວດ, ສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ການຂຸດຄົ້ນ ລວມທັງການປະມູນສິດສຳປະທານບໍ່ແຮ່.

**ມາດຕາ 40 (ປັບປຸງ) ທຸລະກິດກ່ຽວກັບແຮ່ທາດສະເພາະ**

ທຸລະກິດກ່ຽວກັບແຮ່ທາດສະເພາະ ແມ່ນ ການດຳເນີນທຸລະກິດທີ່ບໍ່ຈຳເປັນຕ້ອງປະຕິບັດຕາມທຸກຂັ້ນຕອນຊອກຄົ້ນ ແລະ ສຳຫຼວດຄືກັນກັບການດຳເນີນທຸລະກິດກ່ຽວກັບບໍ່ແຮ່.

ທຸລະກິດກ່ຽວກັບແຮ່ທາດສະເພາະ ມີ ດັ່ງນີ້:

1. ການຮ່ອນແຮ່ທາດໂລຫະແບບພື້ນເມືອງ;

2. ການຂຸດຄົ້ນແຮ່ທາດອະໂລຫະສຳລັບການກໍ່ສ້າງ;

3. ການຂຸດຄົ້ນແຮ່ທາດອະໂລຫະສຳລັບອຸດສາຫະກຳ.

**ມາດຕາ 41 (ໃໝ່) ທຸລະກິດໃຫ້ການບໍລິການທີ່ຕິດພັນກັບທຸລະກິດກ່ຽວກັບແຮ່ທາດ**

ທຸລະກິດໃຫ້ການບໍລິການທີ່ຕິດພັນກັບທຸລະກິດກ່ຽວກັບແຮ່ທາດ ແມ່ນ ການດຳເນີນທຸລະກິດກ່ຽວກັບການບໍລິການວຽກງານຊອກຄົ້ນ, ສຳຫຼວດ, ສ້າງແຜນທີ່, ສຳຫຼວດທໍລະນີຟີຊິກ, ເຈາະສຳຫຼວດ, ຂຸດຄົ້ນ, ຂົນສົ່ງ, ຄ້າຂາຍແຮ່ທາດ, ວິໄຈ ແລະ ວຽກງານໃຫ້ຄຳປຶກສາດ້ານບໍ່ແຮ່ ແລະ ການບໍລິການອື່ນກ່ຽວກັບແຮ່ທາດ.

ນິຕິບຸກຄົນ ທີ່ມີຈຸດປະສົງດຳເນີນທຸລະກິດໃຫ້ການບໍລິການທີ່ຕິດພັນກັບທຸລະກິດກ່ຽວກັບແຮ່ທາດ ຕ້ອງຍື່ນຄຳຮ້ອງຂໍສ້າງຕັ້ງວິສາຫະກິດຕາມກົດໝາຍວ່າດ້ວຍວິສາຫະກິດ ແລະ ກົດໝາຍວ່າດ້ວຍການສົ່ງເສີມການລົງທຶນ.

**ພາກທີ VI**

**ທຸລະກິດກ່ຽວກັບບໍ່ແຮ່**

**ໝວດທີ 1**

**ການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

**ມາດຕາ 42 (ໃໝ່) ການລົງທຶນໃນກິດຈະການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້**

**ທາງດ້ານເສດຖະກິດ-ເຕັກນິກ**

ນິຕິບຸກຄົນ ທີ່ມີຈຸດປະສົງລົງທຶນໃນກິດຈະການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຕ້ອງຍື່ນຄຳຮ້ອງຂໍລົງທຶນນຳຫ້ອງການບໍລິການການລົງທຶນປະຕູດຽວ ເພື່ອອອກໃບອະນຸ ຍາດລົງທຶນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ.

ໃນການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ບໍ່ຈໍາເປັນໃຫ້ມີສັນຍາ.

ພາຍຫຼັງໄດ້ຮັບອະນຸຍາດລົງທຶນແລ້ວ ຕ້ອງຂໍອະນຸຍາດຊອກຄົ້ນ, ສຳຫຼວດ ແລະ ສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ນຳກະຊວງພະລັງງານ ແລະ ບໍ່ແຮ່.

**ກ. ການຊອກຄົ້ນ**

**ມາດຕາ 43 (ປັບປຸງ) ການເກັບກຳຂໍ້ມູນພາກສະໜາມ**

ນິຕິບຸກຄົນ ທີ່ມີີຈຸດປະສົງດຳເນີນທຸລະກິດກ່ຽວກັບແຮ່ທາດ ສາມາດລົງເກັບກຳຂໍ້ມູນພາກສະໜາມຢູ່ໃນເຂດສະເພາະໃດໜຶ່ງ ທີ່ບໍ່ແມ່ນເຂດຫວງຫ້າມ ແລະ ເປັນແຮ່ທາດທີ່ລັດຖະບານອະນຸຍາດ, ແຕ່ຕ້ອງໄດ້ຮັບອະນຸ ຍາດ ຈາກກະຊວງພະລັງງານ ແລະ ບໍ່ແຮ່.

ການຂໍອະນຸຍາດລົງເກັບກຳຂໍ້ມູນພາກສະໜາມ ຕ້ອງມີເອກະສານຕົ້ນຕໍ ດັ່ງນີ້:

1. ຄຳຮ້ອງຂໍເກັບກຳຂໍ້ມູນພາກສະໜາມ;

2. ສໍາເນົາທະບຽນວິສາຫະກິດ;

3. ໃບຢັ້ງຢືນດ້ານວິຊາການບໍ່ແຮ່ຂອງຜູ້ທີ່ຈະລົງເກັບກຳຂໍ້ມູນພາກສະໜາມ;

4. ແຜນທີ່ເຂດເນື້ອທີ່ ທີ່ຂໍລົງໄປເກັບກຳຂໍ້ມູນ.

ເງື່ອນໄຂການພິຈາລະນາອະນຸຍາດລົງເກັບກຳຂໍ້ມູນພາກສະໜາມ ໄດ້ກຳນົດໄວ້ໃນລະບຽບການຕ່າງຫາກ, ຜູ້ໄດ້ຮັບອະນຸຍາດ ບໍ່ມີສິດຜູກຂາດຕໍ່ເນື້ອທີ່ ທີ່ລົງໄປເກັບກຳຂໍ້ມູນພາກສະໜາມ.

**ມາດຕາ 44 (ໃໝ່) ການພິຈາລະນາອະນຸຍາດເກັບກຳຂໍ້ມູນພາກສະໜາມ**

ພາຍຫຼັງໄດ້ຮັບເອກະສານຄົບຖ້ວນແລ້ວ ກະຊວງພະລັງງານ ແລະ ບໍ່ແຮ່ ຕ້ອງພິຈາລະນາກ່ຽວກັບການອະນຸ ຍາດລົງເກັບກຳຂໍ້ມູນພາກສະໜາມ ພາຍໃນເວລາ ສິບ ວັນລັດຖະການ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ. ໃນກໍ ລະນີປະຕິເສດ ກໍໃຫ້ແຈ້ງຕອບຜູ້ຮ້ອງຂໍຢ່າງເປັນລາຍລັກອັກສອນ ພາຍໃນເວລາດັ່ງກ່າວ.

ການລົງເກັບກຳຂໍ້ມູນພາກສະໜາມ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 45 (ໃໝ່) ສິດ ແລະ ພັນທະ ຂອງຜູ້ໄດ້ຮັບອະນຸຍາດເກັບກຳຂໍ້ມູນພາກສະໜາມ**

ຜູ້ໄດ້ຮັບອະນຸຍາດເກັບກຳຂໍ້ມູນພາກສະໜາມ ມີ ສິດ ແລະ ພັນທະ ດັ່ງນີ້:

1. ເຂົ້າໄປໃນເຂດເນື້ອທີ່ອະນຸຍາດ;

2. ດຳເນີນການເກັບກຳຂໍ້ມູນພາກສະໜາມ ຕາມການອະນຸຍາດ;

3. ລາຍງານຜົນການເກັບກຳຂໍ້ມູນພາກສະໜາມ ຕໍ່ຂະແໜງການພະລັງງານ ແລະ ບໍ່ແຮ່ ພາຍໃນເວລາ ສິບຫ້າ ວັນລັດຖະການ ນັບແຕ່ວັນສຳເລັດການເກັບກຳຂໍ້ມູນພາກສະໜາມ ເປັນຕົ້ນໄປ.

**ມາດຕາ 46 (ໃໝ່) ການຂໍອະນຸຍາດຊອກຄົ້ນ**

ພາຍຫຼັງໄດ້ຮັບໃບອະນຸຍາດລົງທຶນແລ້ວ ຜູ້ໄດ້ຮັບອະນຸຍາດ ຕ້ອງຍື່ນຄຳຮ້ອງຂໍອະນຸຍາດຊອກຄົ້ນນຳກະ ຊວງພະລັງງານ ແລະ ບໍ່ແຮ່ ເພື່ອພິຈາລະນາອອກໃບອະນຸຍາດຊອກຄົ້ນ ພາຍໃນເວລາ ສາມສິບ ວັນລັດຖະການ ນັບແຕ່ວັນໄດ້ຮັບຄຳຮ້ອງ ພ້ອມດ້ວຍເອກະສານຖືກຕ້ອງ ແລະ ຄົບຖ້ວນ ເປັນຕົ້ນໄປ.

ການຂໍອະນຸຍາດຊອກຄົ້ນ ຕ້ອງມີເອກະສານຕົ້ນຕໍ ດັ່ງນີ້ີ້:

1. ໃບອະນຸຍາດລົງທຶນ;

2. ບົດລາຍງານການເກັບກໍາຂໍ້ມູນພາກສະໜາມ;

3. ແຜນທີ່ກຳນົດຈຸດທີ່ຕັ້ງສໍາລັບການສະເໜີຂໍຊອກຄົ້ນ;

4. ແຜນການຊອກຄົ້ນ ແລະ ຄ່າໃຊ້ຈ່າຍຕໍ່າສຸດ ພ້ອມທັງແຫຼ່ງທຶນທີ່ຈະນຳໃຊ້ເຂົ້າໃນການຊອກຄົ້ນ;

5. ໃບຢັ້ງຢືນຄຸນວຸດທິ ແລະ ປະສົບການກ່ຽວກັບແຮ່ທາດຂອງພະນັກງານວິຊາການ.

**ມາດຕາ 47 (ໃໝ່) ໃບອະນຸຍາດຊອກຄົ້ນ**

ໃບອະນຸຍາດຊອກຄົ້ນ ແມ່ນ ເອກະສານຢັ້ງຢືນການໃຫ້ສິດແກ່ຜູ້ໄດ້ຮັບອະນຸຍາດດຳເນີນວຽກງານຊອກ ຄົ້ນຕາມແຜນການທີ່ໄດ້ຖືກຮັບຮອງ ໂດຍກະຊວງພະລັງງານ ແລະ ບໍ່ແຮ່.

ໃບອະນຸຍາດຊອກຄົ້ນ ຕ້ອງກຳນົດຂໍ້ຄວາມຕົ້ນຕໍ ດັ່ງນີ້:

1. ຊື່, ນາມສະກຸນ ແລະ ຕຳແໜ່ງຂອງຜູ້ທີ່ໄດ້ຮັບມອບໝາຍຈາກນິຕິບຸກຄົນ ທີ່ໄດ້ຮັບອະນຸຍາດ;

2. ທີ່ຢູ່ຂອງສຳນັກງານບໍລິສັດ, ບ່ອນຕິດຕໍ່ພົວພັນ;

3. ແຮ່ທາດທີ່ອະນຸຍາດ, ທີ່ຕັ້ງ ແລະ ຂະໜາດເນື້ອທີ່ ແລະ ອາຍຸໃບອະນຸຍາດ;

4. ແຜນໃຊ້ຈ່າຍຕ່ຳສຸດ ຫຼື ທຶນນຳໃຊ້ເຂົ້າໃນແຜນການທີ່ໄດ້ຖືກຮັບຮອງ;

5. ຄ່າສຳປະທານຊອກຄົ້ນ ແລະ ພັນທະອື່ນ.

ເງື່ອນໄຂການນຳໃຊ້ ໃບອະນຸຍາດຊອກຄົ້ນ ມີ ດັ່ງນີ້:

1. ນຳໃຊ້ເພື່ອດຳເນີນວຽກງານຊອກຄົ້ນສະເພາະແຕ່ແຮ່ທາດ, ໃນເນື້ອທີ່ ແລະ ກຳນົດເວລາທີ່ອະນຸຍາດໃຫ້ເທົ່ານັ້ນ;

2. ຕ້ອງຕິດໃບອະນຸຍາດໄວ້ບ່ອນທີ່ເປີດເຜີຍ ເຊັ່ນ ຫ້ອງການພາກສະໜາມ ແລະ ສຳນັກງານໃຫຍ່ຂອງບໍລິສັດ.

ໃບອະນຸຍາດຊອກຄົ້ນ ບໍ່ສາມາດມອບ, ໂອນ ຫຼື ຂາຍ, ນຳໃຊ້ເພື່ອຮ່ວມທຶນກັບຜູ້ອື່ນ ແລະ ເປັນຫຼັກຊັບຄ້ຳປະກັນເງິນກູ້ ຫຼື ເປັນເອກະສານຕໍ່ລອງຜົນປະໂຫຍດອື່ນ.

**ມາດຕາ 48 (ໃໝ່) ອາຍຸໃບອະນຸຍາດຊອກຄົ້ນ**

ໃບອະນຸຍາດຊອກຄົ້ນ ມີອາຍຸ ບໍ່ເກີນ ສອງ ປີ ແລະ ສາມາດ ຕໍ່ໄດ້ໜຶ່ງ ເທື່ອ ແຕ່ບໍ່ໃຫ້ເກີນ ໜຶ່ງ ປີ.

ເງື່ອນໄຂຂອງການຕໍ່ອາຍຸໃບອະນຸຍາດຊອກຄົ້ນ ມີ ດັ່ງນີ້:

1. ຕ້ອງຍື່ນຄຳຮ້ອງກ່ອນ ເກົ້າສິບ ວັນ ທີ່ໃບອະນຸຍາດຊອກຄົ້ນຈະໝົດອາຍຸ, ຖ້າກາຍກຳນົດເວລາດັ່ງກ່າວ ການຂໍຕໍ່ອາຍຸຈະບໍ່ໄດ້ຮັບການພິຈາລະນາ;

2. ຕ້ອງປະຕິບັດພັນທະທາງດ້ານການເງິນ, ພັນທະຕໍ່ອົງການປົກຄອງທ້ອງຖິ່ນ ແລະ ພັນທະອື່ນຕາມກົດໝາຍ;

3. ສົ່ງບົດລາຍງານກ່ຽວກັບຜົນການຊອກຄົ້ນ ແລະ ໄດ້ປະຕິບັດວຽກສຳເລັດຢ່າງໜ້ອຍ ຫົກສິບ ສ່ວນຮ້ອຍ ຂອງແຜນການຊອກຄົ້ນທີ່ໄດ້ຮັບຮອງ;

4. ສະເໜີແຜນການສືບຕໍ່ການຊອກຄົ້ນ;

5. ຟື້ນຟູ, ປົວແປງ ເຂດພື້ນທີ່ ທີ່ໄດ້ຂຸດ, ເຈາະ ເປັນຕົ້ນ ຂຸມຄອງ, ຂຸມສ້າງ ທີ່ບໍ່ຈຳເປັນ;

6. ສົ່ງຄືນຢ່າງໜ້ອຍ ຊາວຫ້າ ສ່ວນຮ້ອຍ ຂອງເນື້ອທີ່ຊອກຄົ້ນ ຊຶ່ງໄດ້ຮັບອະນຸຍາດທີ່ມີແຮ່ທາດບໍ່ເປັນເສດຖະກິດ ພ້ອມດ້ວຍບົດລາຍງານກ່ຽວກັບການຊອກຄົ້ນ ຊຶ່ງປະກອບດ້ວຍ ຂໍ້ມູນການຊອກຄົ້ນ, ແຜນທີ່ທີ່ກ່ຽວ ຂ້ອງ, ຈຸດພິກັດບ່ອນເກັບຕົວຢ່າງ ແລະ ຜົນຂອງການວິໄຈ.

**ມາດຕາ 49 (ໃໝ່) ເນື້ອທີ່ອະນຸຍາດໃຫ້ຊອກຄົ້ນ**

ນິຕິບຸກຄົນໜຶ່ງ ສາມາດດຳເນີນການຊອກຄົ້ນແຮ່ທາດໄດ້ ໜຶ່ງຕອນ ຊຶ່ງເນື້ອທີ່ສູງສຸດບໍ່ເກີນ ສອງຮ້ອຍ ກິໂລຕາແມັດ. ເຂດເນື້ອທີ່ຕ້ອງສອດຄ່ອງກັບລະບົບການຄຸ້ມຄອງເຂດເນື້ອທີ່ສໍາປະທານຂອງກະຊວງພະລັງງານ ແລະ ບໍ່ແຮ່.

ສຳລັບເນື້ອທີ່ອະນຸຍາດໃຫ້ຊອກຄົ້ນແຕ່ລະປະເພດແຮ່ທາດ ໄດ້ກຳນົດໄວ້ໃນລະບຽບການຕ່າງຫາກ.

ໃນເຂດເນື້ອທີ່ດັ່ງກ່າວ ປະຊາຊົນທີ່ເຄີຍດຳລົງຊີວິດ, ທຳມາຫາກິນ ສາມາດສືບຕໍ່ທຳການຜະລິດ, ທຳມາຫາກິນໄດ້ຕາມປົກກະຕິ.

**ຂ. ການສຳຫຼວດ**

**ມາດຕາ 50 (ໃໝ່) ການຂໍອະນຸຍາດສໍາຫຼວດ**

ພາຍຫຼັງສຳເລັດການຊອກຄົ້ນ ແລະ ມີຄວາມເປັນໄປໄດ້ໃນການສຳຫຼວດ ຜູ້ໄດ້ຮັບອະນຸຍາດຊອກຄົ້ນສາ ມາດສະເໜີຂໍອະນຸຍາດສໍາຫຼວດ ຕໍ່ກະຊວງພະລັງງານ ແລະ ບໍ່ແຮ່ ກ່ອນ ເກົ້າສິບ ວັນ ທີ່ໃບອະນຸຍາດຊອກຄົ້ນຈະໝົດອາຍຸ.

ກະຊວງພະລັງງານ ແລະ ບໍ່ແຮ່ ຈະພິຈາລະນາອອກໃບອະນຸຍາດສຳຫຼວດ ພາຍໃນເວລາ ສາມສິບ ວັນລັດຖະການ ນັບແຕ່ວັນໄດ້ຮັບຮອງເອົາບົດລາຍງານການຊອກຄົ້ນ ແລະ ໃບສະເໜີຂໍອະນຸຍາດສຳຫຼວດ ເປັນຕົ້ນໄປ.

ການຂໍອະນຸຍາດສຳຫຼວດ ຕ້ອງມີເອກະສານຕົ້ນຕໍ ດັ່ງນີ້:

1. ໃບອະນຸຍາດ, ບົດລາຍງານການຊອກຄົ້ນ;

2. ແຜນການສຳຫຼວດ ແລະ ຄ່າໃຊ້ຈ່າຍຕໍ່າສຸດ ພ້ອມທັງແຫຼ່ງທຶນທີ່ຈະນຳໃຊ້ເຂົ້າໃນການສຳຫຼວດ;

3. ແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ;

4. ເອກະສານຢັ້ງຢືນການປະຕິບັດພັນທະທາງດ້ານການເງິນ ແລະ ພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

ສຳລັບເນື້ອທີ່ ທີ່ໄດ້ຜ່ານການຊອກຄົ້ນແຮ່ທາດ ແລະ ມີຂໍ້ມູນທາງດ້ານທໍລະນີສາດແລ້ວ ນິຕິບຸກຄົນໃດໜຶ່ງ ກໍສາມາດຂໍອະນຸຍາດສຳຫຼວດແຮ່ທາດໂດຍກົງໄດ້.

**ມາດຕາ 51 (ໃໝ່) ການຮ່ວມທຶນໃນໄລຍະສຳຫຼວດ**

ໃນໄລຍະສຳຫຼວດ ຜູ້ໄດ້ຮັບອະນຸຍາດ ສາມາດຊອກຫາຜູ້ລົງທຶນອື່ນມາຮ່ວມລົງທຶນໄດ້ ແຕ່ຕ້ອງໄດ້ຮັບການເຫັນດີຈາກຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ຕາມການສະເໜີຂອງກະຊວງພະລັງງານ ແລະ ບໍ່ແຮ່.

ການຮ່ວມທຶນ ຂອງຜູ້ໄດ້ຮັບອະນຸຍາດສຳຫຼວດ ຕ້ອງມີເງື່ອນໄຂ ດັ່ງນີ້:

1. ດຳເນີນການສຳຫຼວດສຳເລັດເກີນ ຫ້າສິບ ສ່ວນຮ້ອຍ ຂອງແຜນການສຳຫຼວດ ໂດຍມີການຢັ້ງຢືນຂອງກະ ຊວງພະລັງງານ ແລະ ບໍ່ແຮ່;

2. ຮັກສາອັດຕາສ່ວນການລົງທຶນຂອງຕົນ ຢ່າງໜ້ອຍ ຊາວ ສ່ວນຮ້ອຍ ຂອງມູນຄ່າສຳຫຼວດທັງໝົດ;

3. ສະເໜີເຫດຜົນ ແລະ ຄວາມຈຳເປັນທີ່ຕ້ອງໄດ້ຮ່ວມທຶນ ຢ່າງເປັນລາຍລັກອັກສອນ;

4. ປະຕິບັດພັນທະທາງດ້ານການເງິນ ແລະ ພັນທະອື່ນ ຕາມກົດໝາຍຢ່າງຄົບຖ້ວນ.

**ມາດຕາ 52 (ໃໝ່) ໃບອະນຸຍາດສຳຫຼວດ**

ໃບອະນຸຍາດສຳຫຼວດ ແມ່ນ ເອກະສານຢັ້ງຢືນການໃຫ້ສິດແກ່ຜູ້ໄດ້ຮັບອະນຸຍາດດຳເນີນວຽກງານສຳຫຼວດຕາມແຜນການທີ່ໄດ້ຖືກຮັບຮອງເອົາ ໂດຍກະຊວງພະລັງງານ ແລະ ບໍ່ແຮ່.

ໃບອະນຸຍາດສຳຫຼວດ ຕ້ອງກຳນົດຂໍ້ຄວາມຕົ້ນຕໍ ດັ່ງນີ້:

1. ຊື່, ນາມສະກຸນ ແລະ ຕຳແໜ່ງຂອງຜູ້ໄດ້ຮັບມອບໝາຍ ຈາກນິຕິບຸກຄົນທີ່ໄດ້ຮັບອະນຸຍາດ;

2. ທີ່ຢູ່ຂອງສຳນັກງານບໍລິສັດ, ບ່ອນຕິດຕໍ່ພົວພັນ;

3. ແຮ່ທາດທີ່ອະນຸຍາດ, ທີ່ຕັ້ງ ແລະ ຂະໜາດເນື້ອທີ່ ແລະ ອາຍຸໃບອະນຸຍາດ;

4. ແຜນໃຊ້ຈ່າຍຕ່ຳສຸດ ຫຼື ທຶນນຳໃຊ້ເຂົ້າໃນແຜນການທີ່ໄດ້ຖືກຮັບຮອງ;

5. ຄ່າສຳປະທານ ແລະ ພັນທະອື່ນ.

ເງື່ອນໄຂການນຳໃຊ້ ໃບອະນຸຍາດສຳຫຼວດ ມີ ດັ່ງນີ້:

1. ນຳໃຊ້ເພື່ອດຳເນີນວຽກງານສຳຫຼວດສະເພາະແຕ່ແຮ່ທາດ, ໃນເນື້ອທີ່ ແລະ ກຳນົດເວລາ ທີ່ອະນຸຍາດໃຫ້ເທົ່ານັ້ນ;

2. ຕ້ອງຕິດໃບອະນຸຍາດໄວ້ໃນບ່ອນທີ່ເປີດເຜີຍ ເຊັ່ນ ຫ້ອງການພາກສະໜາມ ແລະ ສຳນັກງານໃຫຍ່ຂອງບໍ ລິສັດ.

ໃນກໍລະນີຂໍຕໍ່ໃບອະນຸຍາດສຳຫຼວດ ຕ້ອງປະກອບຄຳຮ້ອງຍື່ນສະເໜີ ຕໍ່ກະຊວງພະລັງງານ ແລະ ບໍ່ແຮ່ ຢ່າງຊ້າ ເກົ້າສິບ ວັນ ກ່ອນວັນໝົດອາຍຸໃບອະນຸຍາດ.

ໃບອະນຸຍາດສຳຫຼວດ ບໍ່ສາມາດນຳໃຊ້ເປັນຫຼັກຊັບຄ້ຳປະກັນເງິນກູ້ໄດ້.

**ມາດຕາ 53 (ໃໝ່) ອາຍຸໃບອະນຸຍາດສຳຫຼວດ**

ໃບອະນຸຍາດສຳຫຼວດ ມີອາຍຸ ບໍ່ເກີນ ສາມ ປີ ແລະ ສາມາດຕໍ່ໄດ້ ໜຶ່ງ ເທື່ອ ແຕ່ບໍ່ໃຫ້ເກີນ ໜຶ່ງ ປີ.

ເງື່ອນໄຂຂອງການຕໍ່ອາຍຸໃບອະນຸຍາດສຳຫຼວດ ມີ ດັ່ງນີ້:

1. ຕ້ອງຍື່ນຄຳຮ້ອງ ເກົ້າສິບ ວັນ ກ່ອນໃບອະນຸຍາດສຳຫຼວດໝົດອາຍຸ;

2. ຕ້ອງປະຕິບັດພັນທະທາງດ້ານການເງິນ, ພັນທະຕໍ່ອົງການປົກຄອງທ້ອງຖິ່ນ ແລະ ພັນທະອື່ນຕາມກົດໝາຍ;

3. ສົ່ງບົດລາຍງານການສຳຫຼວດ ແລະ ໄດ້ປະຕິບັດວຽກສຳເລັດຢ່າງໜ້ອຍ ຫົກສິບ ສ່ວນຮ້ອຍ ຂອງແຜນ ການສຳຫຼວດທີ່ໄດ້ຮັບຮອງ;

4. ສະເໜີແຜນການສືບຕໍ່ການສຳຫຼວດ;

5. ຟື້ນຟູ, ປົວແປງເຂດພື້ນທີ່ ທີ່ໄດ້ຂຸດ, ເຈາະ ເປັນຕົ້ນ ຂຸມຄອງ, ຂຸມສ້າງທີ່ບໍ່ຈຳເປັນ;

6. ສົ່ງຄືນຢ່າງໜ້ອຍ ຊາວຫ້າ ສ່ວນຮ້ອຍ ຂອງເນື້ອທີ່ສຳຫຼວດ ຊຶ່ງໄດ້ຮັບອະນຸຍາດທີ່ມີແຮ່ທາດທີ່ບໍ່ເປັນເສດຖະກິດ ພ້ອມດ້ວຍບົດລາຍງານການສຳຫຼວດ ຊຶ່ງປະກອບດ້ວຍ ຂໍ້ມູນການສຳຫຼວດ, ແຜນທີ່, ຈຸດພິກັດບ່ອນເກັບຕົວຢ່າງ ແລະ ຜົນຂອງການວິໄຈ.

**ມາດຕາ 54 (ໃໝ່) ເນື້ອທີ່ອະນຸຍາດສໍາຫຼວດແຮ່ທາດ**

ນິຕິບຸກຄົນໜຶ່ງ ສາມາດດຳເນີນການສຳຫຼວດແຮ່ທາດໄດ້ ໜຶ່ງຕອນ ຊຶ່ງເນື້ອທີ່ສຳຫຼວດ ໃຫ້ອີງຕາມຜົນຂອງການຊອກຄົ້ນແຮ່ທາດທີ່ໄດ້ດຳເນີນມາແລ້ວ. ໃນກໍລະນີມີຂໍ້ມູນຢັ້ງຢືນວ່າ ມີສາຍແຮ່ທາດແກ່ຍາວອອກນອກເຂດທີ່ໄດ້ຮັບອະນຸຍາດ ຜູ້ທີ່ໄດ້ຮັບອະນຸຍາດສຳຫຼວດ ສາມາດສະເໜີຂໍຂະຫຍາຍເນື້ອທີ່ສຳຫຼວດໄດ້ ບໍ່ເກີນ ສິບ ສ່ວນຮ້ອຍຂອງເນື້ອທີ່ທີ່ໄດ້ຮັບອະນຸຍາດ ແຕ່ຕ້ອງໄດ້ຮັບອະນຸຍາດຈາກລັດຖະບານ ຫຼື ຄະນະປະຈຳສະພາແຫ່ງຊາດ ຕາມແຕ່ລະກໍລະນີ.

**ມາດຕາ 55 (ໃໝ່) ການຢັ້ງຢືນປະລິມານສະສົມແຮ່ທາດ**

ກະຊວງພະລັງງານ ແລະ ບໍ່ແຮ່ ຕ້ອງແຕ່ງຕັ້ງຄະນະກຳມະການ ເພື່ອກວດກາ ແລະ ປະເມີນປະລິມານສະສົມແຮ່ທາດ ຕາມມາດຕະຖານທີ່ໄດ້ກຳນົດໄວ້ໃນມາດຕາ 22 ຂອງກົດໝາຍສະບັບນີ້ ເພື່ອຢັ້ງຢືນປະລິມານສະສົມແຮ່ທາດ ກ່ອນການຮັບຮອງບົດລາຍງານຜົນການສຳຫຼວດແຮ່ທາດ.

**ມາດຕາ 56 (ປັບປຸງ) ການສົ່ງເນື້ອທີ່ຊອກຄົ້ນ ແລະ ສຳຫຼວດ**

ພາຍຫຼັງທີ່ສຳເລັດການຊອກຄົ້ນແຮ່ທາດແລ້ວ ຜູ້ທີ່ໄດ້ຮັບອະນຸຍາດ ຕ້ອງສົ່ງເນື້ອທີ່ຊອກຄົ້ນບໍ່ຫຼຸດ ຊາວຫ້າ ສ່ວນຮ້ອຍ ຂອງເນື້ອທີ່ ທີ່ໄດ້ຮັບອະນຸຍາດ ຊຶ່ງບໍ່ເປັນເສດຖະກິດ ພ້ອມທັງມອບຂໍ້ມູນການຊອກຄົ້ນໃຫ້ລັດຖະບານ. ຖ້າວ່າເຂດພື້ນທີ່ທີ່ຍັງເຫຼືອຫາກມີ ສອງ ຫຼື ຫຼາຍຕອນ ທີ່ບໍ່ຕິດຈອດກັນ, ຜູ້ໄດ້ຮັບອະນຸຍາດຊອກຄົ້ນ ສາມາດສະເໜີຮັກສາເນື້ອທີ່ດັ່ງກ່າວ ເພື່ອການສຳຫຼວດ ແຕ່ບໍ່ໃຫ້ເກີນ ສາມ ຕອນ.

ໃນກໍລະນີເຂດເນື້ອທີ່ຊອກຄົ້ົນ ຫຼື ສຳຫຼວດ ຫາກມີການຢັ້ງຢືນດ້ານທໍລະນີສາດ ແລະ ແຮ່ທາດວ່າມີແຮ່ທາດຢູ່ເຂດດັ່ງກ່າວກໍສາມາດຮັກສາເນື້ອທີ່ນັ້ນໄວ້ໄດ້.

ໃນການສົ່ງເນື້ອທີ່ຊອກຄົ້ນ ແລະ ສຳຫຼວດຄືນນັ້ນ ຜູ້ໄດ້ຮັບອະນຸຍາດ ຕ້ອງແຈ້ງເປັນລາຍລັກອັກສອນ ໃຫ້ກະຊວງພະລັງງານ ແລະ ບໍ່ແຮ່ ເພື່ອອອກໃບຢັ້ງຢືນ ກ່ຽວກັບການສົ່ງເນື້ອທີ່ຄືນ ພາຍໃນເວລາ ສາມສິບ ວັນ ນັບແຕ່ວັນໄດ້ຮັບແຈ້ງ ເປັນຕົ້ນໄປ.

ການສົ່ງເນື້ອທີ່ຊອກຄົ້ນ ແລະ ສຳຫຼວດແຮ່ທາດ ຈະບໍ່ໄດ້ຮັບການທົດແທນຄ່າເສຍຫາຍ, ຄ່າໃຊ້ຈ່າຍຕ່າງໆ ແລະ ບໍ່ໄດ້ຮັບການທົດແທນເນື້ອທີ່ໃໝ່ ແຕ່ຢ່າງໃດ.

**ມາດຕາ 57 (ປັບປຸງ) ການສົ່ງຕົວຢ່າງແຮ່ທາດໄປວິໄຈ**

ຜູ້ໄດ້ຮັບອະນຸຍາດຊອກຄົ້ນ ຫຼື ສຳຫຼວດ ທີ່ມີຈຸດປະສົງສົ່ງຕົວຢ່າງແຮ່ທາດໄປວິໄຈຢູ່ ພາຍໃນ ຫຼື ຕ່າງປະ ເທດ ຕ້ອງໄດ້ຂໍອະນຸຍາດນໍາກະຊວງພະລັງງານ ແລະ ບໍ່ແຮ່.

ຜູ້ໄດ້ຮັບອະນຸຍາດ ຕ້ອງແບ່ງສ່ວນຕົວຢ່າງແຮ່ທາດທີ່ຈະນຳໄປວິໄຈນັ້ນໃຫ້ກະຊວງພະລັງງານ ແລະ ບໍ່ແຮ່ ເພື່ອເກັບຮັກສາໄວ້ວິໄຈສົມທຽບຂໍ້ມູນ. ພາຍຫຼັງສຳເລັດການວິໄຈແລ້ວ ຜູ້ໄດ້ຮັບອະນຸຍາດ ຕ້ອງສົ່ງບົດລາຍງານຜົນຂອງການວິໄຈໃຫ້ກະຊວງພະລັງງານ ແລະ ບໍ່ແຮ່.

ສຳລັບຈຳນວນ, ບໍລິມາດ ແລະ ນ້ຳໜັກ ຂອງຕົວຢ່າງທີ່ສົ່ງໄປວິໄຈ ແລະ ແບ່ງໄວ້ເປັນຕົວຢ່າງນັ້ນ ໄດ້ກຳ ນົດໄວ້ໃນລະບຽບການຕ່າງຫາກ.

**ຄ. ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

**ມາດຕາ 58 (ໃໝ່) ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

ພາຍຫຼັງບົດລາຍງານຜົນການສຳຫຼວດໄດ້ຖືກຮັບຮອງເອົາແລ້ວ ຜູ້ໄດ້ຮັບອະນຸຍາດ ສາມາດສະໜີຂໍອະນຸ ຍາດດຳເນີນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຕໍ່ກະຊວງພະລັງງານ ແລະ ບໍ່ແຮ່ ເພື່ອພິຈາ ລະນາອອກໃບອະນຸຍາດພາຍໃນເວລາ ສິບຫ້າ ວັນ ລັດຖະການ ນັບແຕ່ວັນໄດ້ຄຳຮ້ອງ ເປັນຕົ້ົນໄປ.

ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ໃຫ້ປະຕິບັດຕາມລະບຽບການທີ່ກະຊວງພະ ລັງງານ ແລະ ບໍ່ແຮ່ ວາງອອກ.

**ມາດຕາ 59 (ໃໝ່) ກຳນົດເວລາໃນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ມີກຳນົດເວລາບໍ່ເກີນສອງ ປີ ແລະ ສາມາດຕໍ່ໄດ້ອີກ ໜຶ່ງ ເທື່ອ ແຕ່ບໍ່ໃຫ້ເກີນ ໜຶ່ງ ປີ.

ຜູ້ໄດ້ຮັບສິດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຕ້ອງຈ່າຍຄ່າເຊົ່າເນື້ອທີ່ສຳປະທານ ແລະ ປະຕິບັດພັນທະອື່ນ ຕາມກົດໝາຍ ແລະ ລະບຽບການ.

ພາຍຫຼັງສຳເລັດການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກແລ້ວ ຜູ້ໄດ້ຮັບອະນຸຍາດ ຈະໄດ້ຮັບສິດຂຸດຄົ້ນ ໂດຍຜ່ານການເຈລະຈາ ແລະ ເຊັນສັນຍາກັບລັດຖະບານ.

**ມາດຕາ 60 (ປັບປຸງ) ການສົ່ງຕົວຢ່າງແຮ່ທາດເພື່ອຄັດເລືອກເຕັກໂນໂລຊີອອກແບບໂຮງງານ**

ຜູ້ໄດ້ຮັບສິດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ສາມາດສົ່ງຕົວຢ່າງແຮ່ທາດໄປທົດລອງເພື່ອຄັດເລືອກເຕັກໂນໂລຊີອອກແບບໂຮງງານຢູ່ພາຍໃນ ຫຼື ຕ່າງປະເທດ ສຳລັບແຮ່ໂລຫະ ແລະ ອະໂລຫະສູງສຸດບໍ່ໃຫ້ເກີນ ສາມຮ້ອຍໂຕນ, ສ່ວນຖ່ານຫີນນັ້ນ ບໍ່ໃຫ້ເກີນ ໜຶ່ງຮ້ອຍໂຕນ ໂດຍໄດ້ຮັບອະນຸຍາດຈາກກະຊວງພະລັງງານ ແລະ ບໍ່ແຮ່.

ຜະລິດຕະພັນທີ່ໄດ້ຮັບຈາກການທົດລອງຕົວຢ່າງແຮ່ທາດ ຕ້ອງໄດ້ຈ່າຍຄ່າຊັບພະຍາກອນແຮ່ທາດ ແລະ ພັນທະອື່ນຕາມກົດໝາຍ.

ຜະລິດຕະພັນທີ່ໄດ້ຮັບຈາກການທົດລອງຕົວຢ່າງແຮ່ທາດ ສາມາດຈຳໜ່າຍໄດ້ ໂດຍໄດ້ຮັບອະນຸຍາດຈາກກະຊວງພະລັງງານ ແລະ ບໍ່ແຮ່.

ຜົນຂອງການວິໄຈ ແລະ ອອກແບບໂຮງງານ ຕ້ອງໄດ້ລາຍງານເປັນລາຍລັກອັກສອນ ແລະ ມີເອກະສານຢັ້ງ ຢືນຄັດຕິດໃຫ້ກະຊວງພະລັງງານ ແລະ ບໍ່ແຮ່ ຊ້າສຸດບໍ່ໃຫ້ເກີນ ສາມ ເດືອນ ນັບແຕ່ວັນໄດ້ຮັບອະນຸຍາດສົ່ງຕົວຢ່າງອອກໄປ.

ໃນກໍລະນີ ຜົນວິໄຈຕົວຢ່າງແຮ່ທາດຂອງບໍລິສັດ ແລະ ພາກລັດ ຫາກມີຄວາມຜິດດ່ຽງກັນໃຫ້ຖືເອົາຜົນວິໄຈຂອງຫ້ອງວິໄຈທີສາມທີ່ໄດ້ມາດຕະຖານສາກົນເປັນການຕັດສີນ ເພື່ອເປັນບ່ອນອີງໃນການຄິດໄລ່ພັນທະຕໍ່ລັດ.

ສຳລັບແກ້ວປະເສີດ ໄດ້ກໍານົດໄວ້ໃນລະບຽບການຕ່າງຫາກ.

**ງ. ການຮັບຮອງບົດລາຍງານຜົນການຊອກຄົ້ນ, ສຳຫຼວດ ແລະ**

**ສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

**ມາດຕາ 61 (ໃໝ່) ການຮັບຮອງບົດລາຍງານຜົນການຊອກຄົ້ນ**

ກະຊວງພະລັງງານ ແລະ ບໍ່ແຮ່ ຮັບຮອງເອົາບົດລາຍງານຜົນການຊອກຄົ້ນ ຕາມເນື້ອໃນ ດັ່ງນີ້:

1. ບັນດາໜ້າວຽກ ເຕັກນິກວິທີການຊອກຄົ້ນ ທີ່ໄດ້ປະຕິບັດ;

2. ຂໍ້ມູນທາງດ້ານທໍລະນີສາດຂົງເຂດ, ເຂດສຳປະທານ ແລະ ເຂດແຫຼ່ງແຮ່;

3. ຄຸນລັກສະນະ ຂອງສາຍແຮ່ທາດ ແລະ ແຫຼ່ງແຮ່;

4. ການສຶກສາທາງດ້ານທໍລະນີວິສາວະກຳ;

5. ຜົນການວິໄຈຕົວຢ່າງ;

6. ຜົນການເກັບກຳຂໍ້ມູນກ່ຽວກັບສະພາບສິ່ງແວດລ້ອມສັງຄົມ ແລະ ທຳມະຊາດ;

7. ເນື້ອທີ່ສົ່ງຄືນໃຫ້ແກ່ລັດຖະບານ;

8. ການໃຊ້ຈ່າຍໃນການຊອກຄົ້ນ.

**ມາດຕາ 62 (ໃໝ່) ການຮັບຮອງບົດລາຍງານຜົນການສຳຫຼວດ**

ກະຊວງພະລັງງານ ແລະ ບໍ່ແຮ່ ຮັບຮອງເອົາບົດລາຍງານຜົນການສຳຫຼວດ ຕາມເນື້ອໃນ ດັ່ງນີ້:

1. ບັນດາໜ້າວຽກ ເຕັກນິກວິທີການສຳຫຼວດ ທີ່ໄດ້ປະຕິບັດ;

2. ຂໍ້ມູນທາງດ້ານທໍລະນີສາດຂົງເຂດ, ເຂດສຳປະທານ ແລະ ເຂດແຫຼ່ງແຮ່;

3. ຄຸນລັກສະນະ ຂອງສາຍແຮ່ ແລະ ແຫຼ່ງແຮ່;

4. ການສຶກສາທາງດ້ານທໍລະນີວິສາວະກຳ;

5. ຜົນການວິໄຈຕົວຢ່າງ;

6. ການປະເມີນປະລິມານສະສົມແຮ່ ແລະ ຊັບພະຍາກອນແຮ່ທາດ;

7. ເນື້ອທີ່ສົ່ງຄືນໃຫ້ແກ່ລັດຖະບານ;

8. ການໃຊ້ຈ່າຍໃນການສຳຫຼວດ.

ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ຮັບຮອງເອົາບົດລາຍງານຜົນການເກັບກຳຂໍ້ມູນກ່ຽວກັບສະພາບສິ່ງແວດລ້ອມສັງຄົມ ແລະ ທຳມະຊາດ, ແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ.

**ມາດຕາ 63 (ປັບປຸງ) ການຮັບຮອງບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

ກະຊວງພະລັງງານ ແລະ ບໍ່ແຮ່ ຮັບຮອງເອົາບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະ ກິດ-ເຕັກນິກ ຢ່າງຊ້າບໍ່ໃຫ້ເກີນ ໜຶ່ງຮ້ອຍຊາວ ວັນ ນັບແຕ່ວັນໄດ້ຮັບບົດລາຍງານຖືກຕ້ອງ ແລະ ຄົບຖ້ວນ ເປັນຕົ້ນໄປ.

ການຮັບຮອງບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຕາມເນື້ອໃນ ແລະ ເອກະສານ ດັ່ງນີ້:

1. ທີ່ຕັ້ງສະພາບທໍລະນີສາດ;

2. ແຫຼ່ງຊັບພະຍາກອນແຮ່ທາດ, ປະລິມານສະສົມແຮ່ທາດ;

3. ການອອກແບບ, ແຜນຂຸດຄົ້ນ ແລະ ເຕັກໂນໂລຊີປຸງແຕ່ງ;

4. ແຜນກຳຈັດຫາງແຮ່ ແລະ ສິ່ງເສດເຫຼືອຈາກບໍ່ແຮ່;

5. ການອອກແບບໂຄງລ່າງພື້ນຖານ, ໂຄງຮ່າງການຈັດຕັ້ງ ແລະ ມູນຄ່າຄາດຄະເນຂອງໂຄງການ ຊຶ່ງລວມມີມູນຄ່າຕົ້ນທຶນ, ມູນຄ່າການຂຸດຄົ້ນ, ປຸງແຕ່ງ, ມູນຄ່າການຟື້ນຟູເນື້ອທີ່ດິນຄືນ ແລະ ການປິດບໍ່ແຮ່;

6. ແຜນກໍ່ສ້າງຊັບພະຍາກອນມະນຸດ;

7. ການວິເຄາະທາງດ້ານການເງິນ ແລະ ການປະເມີນການລົງທຶນ ລວມທັງການປະເມີນຄວາມສ່ຽງ;

8. ໃບຢັ້ງຢືນກ່ຽວກັບສິ່ງແວດລ້ອມ ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ, ແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ ພ້ອມທັງໃບ ຮັບຮອງກ່ຽວກັບພັນທະທາງດ້ານສິ່ງແວດລ້ອມສັງຄົມ ແລະ ທຳມະຊາດ;

9. ແຜນປິດບໍ່ແຮ່ ແລະ ແຜນບູລະນະຟື້ນຟູສິ່ງແວດລ້ອມ ພ້ອມທັງແຜນຕິດຕາມກວດກາ ຫຼັງການປິດບໍ່ແຮ່;

10. ແຜນການທົດແທນ ສິດນຳໃຊ້ທີ່ດິນໃຫ້ແກ່ບຸກຄົນອື່ນໃນເຂດບໍ່ແຮ່ ລວມທັງສິ່ງປຸກສ້າງ ແລະ ຜົນ ລະປູກໂດຍສອດຄ່ອງກັບກົດໝາຍ ແລະ ລະບຽບການ;

11. ເອກະສານຢັ້ງຢືນແຫຼ່ງທຶນຂອງໂຄງການ.

ສຳລັບໂຄງການຂະໜາດໃຫຍ່ ກະຊວງພະລັງງານ ແລະ ບໍ່ແຮ່ ສະເໜີໃຫ້ມີການປະເມີນບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ບົດປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ, ແຜນການຟື້ນຟູເນື້ອທີ່ຄືນ ແລະ ການປິດບໍ່ແຮ່ໂດຍບຸກຄົນທີສາມທີ່ມີຊື່ສຽງດ້ານບໍ່ແຮ່. ຄ່າໃຊ້ຈ່າຍໃນການປະເມີນດັ່ງກ່າວ ແມ່ນຄວາມຮັບຜິດຊອບຂອງຜູ້ໄດ້ຮັບສິດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ.

**ຈ. ການໂຈະ ແລະ ການຖອນໃບອະນຸຍາດຊອກຄົ້ນ, ສຳຫຼວດ ແລະ**

**ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ**

**ມາດຕາ 64 (ໃໝ່) ການໂຈະໃບອະນຸຍາດຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້**

**ທາງດ້ານເສດຖະກິດ-ເຕັກນິກ**

ໃບອະນຸຍາດຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຈະຖືກໂຈະໃນກໍລະນີ ໃດໜຶ່ງ ດັ່ງນີ້:

1. ບໍ່ປະຕິບັດໜ້າວຽກຕາມແຜນການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດ ຖະກິດ-ເຕັກນິກ ທີ່ໄດ້ຮັບຮອງ;

2. ມີຂໍ້ຂັດແຍ່ງທີ່ອາດຈະກໍ່ໃຫ້ເກີດຜົນເສຍຫາຍລະດັບຮ້າຍແຮງ;

3. ບໍ່ປະຕິບັດຕາມເປົ້າໝາຍຂອງການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດ ຖະກິດ-ເຕັກນິກ;

4. ບໍ່ປະຕິບັດພັນທະທາງດ້ານການເງິນ, ພັນທະທາງດ້ານສິ່ງແວດລ້ອມສັງຄົມ ແລະ ທຳມະຊາດ ແລະ ພັນທະອື່ນຕາມກົດໝາຍ;

5. ບໍ່ປະຕິບັດຕາມແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ;

6. ມີການລະເມີດກົດໝາຍ ແລະ ລະບຽບການທີ່ກ່ຽວຂ້ອງ.

ກະຊວງພະລັງງານ ແລະ ບໍ່ແຮ່ ຕ້ອງແຈ້ງການໂຈະເປັນລາຍລັກອັກສອນ ພ້ອມທັງກຳນົດເວລາ ເພື່ອໃຫ້ຜູ້ໄດ້ຮັບອະນຸຍາດແກ້ໄຂ ຫຼື ປັບປຸງໃຫ້ຖືກຕ້ອງຫຼັງຈາກໄດ້ຮັບການແຈ້ງເຕືອນແລ້ວ.

**ມາດຕາ 65 (ໃໝ່) ການຖອນໃບອະນຸຍາດຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້**

**ທາງດ້ານເສດຖະກິດ-ເຕັກນິກ**

ໃບອະນຸຍາດຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຈະຖືກຖອນ ໃນກໍລະນີໃດໜຶ່ງ ດັ່ງນີ້:

1. ບໍ່ດຳເນີນການຊອກຄົ້ນ, ສຳຫຼວດ ແລະ ສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ພາຍໃນ ໜຶ່ງຮ້ອຍຊາວ ວັນ ນັບແຕ່ວັນໄດ້ຮັບອະນຸຍາດ ເປັນຕົ້ນໄປ;

2. ມີຄຳຕັດສີນທີ່ໃຊ້ໄດ້ຢ່າງເດັດຂາດຂອງສານໃຫ້ຖອນໃບອະນຸຍາດ;

3. ບໍ່ປະຕິບັດຕາມການແຈ້ງໂຈະ ທີ່ໄດ້ກຳນົດໄວ້ໃນມາດຕາ 64 ຂອງກົດໝາຍສະບັບນີ້.

ກະຊວງພະລັງງານ ແລະ ບໍ່ແຮ່ ຈະດຳເນີນການຖອນໃບອະນຸຍາດ ພາຍຫຼັງໄດ້ແຈ້ງໃຫ້ແກ້ໄຂ ຫຼື ປັບປຸງ ສອງ ຄັ້ງແລ້ວ.

**ໝວດທີ 2**

**ການຂຸດຄົ້ນ**

**ມາດຕາ 66 (ໃໝ່) ການລົງທຶນໃນການຂຸດຄົ້ນບໍ່ແຮ່**

ການລົງທຶນໃນການຂຸດຄົ້ນບໍ່ແຮ່ ຕ້ອງມີ ສັນຍາສຳປະທານພັດທະນາບໍ່ແຮ່, ການຂໍອະນຸຍາດຂຸດຄົ້ນບໍ່ແຮ່ ແລະ ການປິດບໍ່ແຮ່.

**ກ. ສັນຍາສຳປະທານພັດທະນາບໍ່ແຮ່**

**ມາດຕາ 67 (ໃໝ່) ການເຈລະຈາສັນຍາສຳປະທານພັດທະນາບໍ່ແຮ່**

ພາຍຫຼັງບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ໄດ້ຖືກຮັບຮອງເອົາແລ້ວ ຜູ້ໄດ້ຮັບອະນຸຍາດມີສິດສະເໜີຂໍອະນຸຍາດລົງທຶນນຳຫ້ອງການບໍລິການການລົງທຶນປະຕູດຽວ ເພື່ອເຈລະຈາສັນຍາສຳປະທານພັດທະນາບໍ່ແຮ່.

ກະຊວງພະລັງງານ ແລະ ບໍ່ແຮ່ ສະເໜີຕໍ່ຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ເພື່ອພິຈາລະນາການອະນຸຍາດເຂົ້າສູ່ການເຈລະຈາສັນຍາສຳປະທານພັດທະນາບໍ່ແຮ່.

ການເຈລະຈາສັນຍາສຳປະທານພັດທະນາບໍ່ແຮ່ ຕ້ອງມີການເຂົ້າຮ່ວມຂອງຜູ້ຕາງໜ້າກະຊວງພະລັງງານ ແລະ ບໍ່ແຮ່, ກະຊວງແຜນການ ແລະ ການລົງທຶນ, ຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ສຳລັບໂຄງການຂະໜາດໃຫຍ່ ແລະ ໂຄງການທີ່ມີຜົນກະທົບຕໍ່ປ່າສະຫງວນ, ປ່າປ້ອງກັນ, ແຫຼ່ງນ້ຳ, ເຂດຊຸມຊົນ ຕ້ອງສະເໜີຄະນະປະຈຳສະພາແຫ່ງຊາດ ພິຈາລະນາຮັບຮອງ.

**ມາດຕາ 68 (ໃໝ່) ກຳນົດເວລາການເຈລະຈາ**

ກໍານົດເວລາການເຈລະຈາສູງສຸດ ບໍ່ໃຫ້ເກີນ ໜຶ່ງຮ້ອຍແປດສິບ ວັນ. ໃນກໍລະນີການເຈລະຈາບໍ່ສຳເລັດພາຍໃນກຳນົດເວລາດັ່ງກ່າວ ຜູ້ລົງທຶນສາມາດສະເໜີຂໍເຈລະຈາຄືນໃໝ່ໄດ້ ໜຶ່ງຄັ້ງ ໂດຍໃຫ້ຍື່ນຄໍາຮ້ອງຕໍ່ກະຊວງແຜນການ ແລະ ການລົງທຶນ ພາຍໃນເວລາ ຫົກສິບ ວັນ ນັບແຕ່ວັນສິ້ນສຸດການເຈລະຈາ.

ກຳນົດເວລາການເຈລະຈາຄັ້ງທີສອງ ບໍ່ໃຫ້ເກີນໜຶ່ງຮ້ອຍຊາວ ວັນ.

ສັນຍາສຳປະທານພັດທະນາບໍ່ແຮ່ ຈະຖືກຍົກເລີກ ຖ້າຜູ້ລົງທຶນຫາກບໍ່ມີໃບອະນຸຍາດຂຸດຄົ້ນ ຫຼື ໃບອະນຸ ຍາດຂຸດຄົ້ນບໍ່ແຮ່ໄດ້ຖືກຖອນ, ຍົກເລີກ ຫຼື ໝົດອາຍຸ.

**ມາດຕາ 69 (ໃໝ່) ການເຊັນສັນຍາສຳປະທານພັດທະນາບໍ່ແຮ່**

ພາຍຫຼັງສຳເລັດການເຈລະຈາສັນຍາສຳປະທານພັດທະນາບໍ່ແຮ່ແລ້ວ ຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ຕ້ອງລາຍງານຜົນການເຈລະຈາໃຫ້ລັດຖະບານ ພິຈາລະນາ.

ໃນກໍລະນີລັດຖະບານ ຕົກລົງເຫັນດີອະນຸມັດໂຄງການຂຸດຄົ້ນບໍ່ແຮ່, ນາຍົກລັດຖະມົນຕີ ອອກໃບມອບສິດໃຫ້ລັດຖະມົນຕີກະຊວງແຜນການ ແລະ ການລົງທຶນ ແລະ/ຫຼື ລັດຖະມົນຕີກະຊວງພະລັງງານ ແລະ ບໍ່ແຮ່ ເຊັນສັນຍາສຳປະທານພັດທະນາບໍ່ແຮ່ ໂດຍມີອົງການປົກຄອງທ້ອງຖິ່ນທີ່ກ່ຽວຂ້ອງ ເຂົ້າຮ່ວມເປັນພະຍານ.

**ມາດຕາ 70 (ປັບປຸງ) ຄະນະຊີ້ນໍາ ແລະ ຄຸ້ມຄອງໂຄງການຂະໜາດໃຫຍ່**

ຄະນະຊີ້ນໍາ ແລະ ຄຸ້ມຄອງໂຄງການຂະໜາດໃຫຍ່ໄດ້ຮັບການແຕ່ງຕັ້ງຈາກນາຍົກລັດຖະມົນຕີ ບົນພື້ນຖານການສະເໜີຂອງລັດຖະມົນຕີກະຊວງພະລັງງານ ແລະ ບໍ່ແຮ່. ຄະນະຊີ້ນໍາ ແລະ ຄຸ້ມຄອງໂຄງການຂະໜາດໃຫຍ່ສ້າງຕັ້ງຂຶ້ນ ເພື່ອຮັບປະກັນການຈັດຕັ້ງປະຕິບັດສັນຍາໃຫ້ດຳເນີນໄປຢ່າງຖືກຕ້ອງ ແລະ ມີປະສິດທິຜົນ ຊຶ່ງປະກອບດ້ວຍ:

1. ຮອງລັດຖະມົນຕີກະຊວງ ພະລັງງານ ແລະ ບໍ່ແຮ່ ເປັນປະທານ;

2. ຮອງລັດຖະມົນຕີກະຊວງແຜນການ ແລະ ການລົງທຶນ, ຮອງເຈົ້າແຂວງ, ຮອງເຈົ້າຄອງນະຄອນຫຼວງທີ່ກ່ຽວຂ້ອງ ເປັນຮອງປະທານ;

3. ຜູ້ຕາງໜ້າຂະແໜງການທີ່ກ່ຽວຂ້ອງຈຳນວນໜຶ່ງ ເປັນຄະນະ.

ການຈັດຕັ້ງ, ການເຄື່ອນໄຫວ ລວມທັງ ສິດ ແລະ ໜ້າທີ່ຂອງຄະນະ ຊີ້ນຳ ແລະ ຄຸ້ມຄອງໂຄງການຂະໜາດໃຫຍ່ໄດ້ກຳນົດໄວ້ໃນລະບຽບການຕ່າງຫາກ.

ການໃຊ້ຈ່າຍຂອງຄະນະຊີ້ນຳ ແລະ ຄຸ້ມຄອງໂຄງການຂະໜາດໃຫຍ່ ໃຫ້ນຳໃຊ້ງົບປະມານແຫ່ງລັດ.

**ຂ. ການຂໍອະນຸຍາດຂຸດຄົ້ນບໍ່ແຮ່**

**ມາດຕາ 71 (ໃໝ່) ການອະນຸຍາດຂຸດຄົ້ນບໍ່ແຮ່**

ພາຍຫຼັງໄດ້ຮັບໃບອະນຸຍາດລົງທຶນ ແລະ ໄດ້ເຊັນສັນຍາສຳປະທານພັດທະນາບໍ່ແຮ່ແລ້ວ ຜູ້ລົງທຶນຕ້ອງ ຍື່ນຄຳຮ້ອງຂໍອະນຸຍາດຂຸດຄົ້ນບໍ່ແຮ່ ຕໍ່ກະຊວງພະລັງງານ ແລະ ບໍ່ແຮ່.

ກະຊວງພະລັງງານ ແລະ ບໍ່ແຮ່ ພິຈາລະນາອອກໃບອະນຸຍາດຂຸດຄົ້ນບໍ່ແຮ່ພາຍໃນເວລາ ສາມສິບ ວັນ ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ.

**ມາດຕາ 72 (ໃໝ່) ໃບອະນຸຍາດຂຸດຄົ້ນບໍ່ແຮ່**

ໃບອະນຸຍາດຂຸດຄົ້ນ ແມ່ນ ເອກະສານຢັ້ງຢືນການໃຫ້ສິດແກ່ຜູ້ໄດ້ຮັບອະນຸຍາດດຳເນີນວຽກງານຂຸດຄົ້ນຕາມແຜນການທີ່ໄດ້ຖືກຮັບຮອງເອົາ ໂດຍກະຊວງພະລັງງານ ແລະ ບໍ່ແຮ່.

ໃບອະນຸຍາດຂຸດຄົ້ນ ຕ້ອງກໍານົດເນື້ອໃນຕົ້ນຕໍ ດັ່ງນີ້:

1. ຊື່, ນາມສະກຸນ ແລະ ຕຳແໜ່ງຂອງຜູ້ທີ່ໄດ້ຮັບມອບໝາຍ ຈາກນິຕິບຸກຄົນ ທີ່ໄດ້ຮັບອະນຸຍາດ;

2. ທີ່ຢູ່ຂອງສຳນັກງານບໍລິສັດ, ບ່ອນຕິດຕໍ່ພົວພັນ;

3. ແຮ່ທາດທີ່ອະນຸຍາດ, ທີ່ຕັ້ງ ແລະ ຂະໜາດເນື້ອທີ່ ແລະ ອາຍຸໃບອະນຸຍາດ;

4. ແຜນໃຊ້ຈ່າຍຕ່ຳສຸດ ຫຼື ທຶນນຳໃຊ້ເຂົ້າໃນແຜນການທີ່ໄດ້ຖືກຮັບຮອງ;

5. ຄ່າສຳປະທານ ແລະ ພັນທະອື່ນ.

ເງື່ອນໄຂການນຳໃຊ້ໃບອະນຸຍາດຂຸດຄົ້ນ ມີ ດັ່ງນີ້:

1. ນຳໃຊ້ເພື່ອດຳເນີນວຽກງານຂຸດຄົ້ນສະເພາະແຕ່ແຮ່ທາດ, ໃນເນື້ອທີ່ ແລະ ກຳນົດເວລາ ທີ່ອະນຸຍາດໃຫ້ເທົ່ານັ້ນ;

2. ຕ້ອງຕິດໃບອະນຸຍາດ ໄວ້ບ່ອນທີ່ເປີດເຜີຍ ເຊັ່ນ ຫ້ອງການພາກສະໜາມ ແລະ ສຳນັກງານໃຫຍ່ຂອງບໍລິ ສັດ.

ໃນກໍລະນີຈະສືບຕໍ່ ຕ້ອງປະກອບຄຳຮ້ອງຍື່ນສະເໜີຕໍ່ກະຊວງພະລັງງານ ແລະ ບໍ່ແຮ່ ຢ່າງຊ້າ ເກົ້າສິບ ວັນ ກ່ອນວັນໝົດອາຍຸໃບອະນຸຍາດ.

ໃບອະນຸຍາດຂຸດຄົ້ນບໍ່ແຮ່ ບໍ່ສາມາດນຳໃຊ້ເປັນຫຼັກຊັບຄ້ຳປະກັນເງິນກູ້ໄດ້.

**ມາດຕາ 73 (ໃໝ່) ອາຍຸໃບອະນຸຍາດຂຸດຄົ້ນບໍ່ແຮ່**

ໃບອະນຸຍາດຂຸດຄົ້ນບໍ່ແຮ່ ມີອາຍຸ ບໍ່ເກີນ ຊາວ ປີ ແລະ ສາມາດຕໍ່ໄດ້ ເທື່ອລະ ສິບ ປີ, ອາຍຸໃບອະນຸຍາດຂຸດຄົ້ນບໍ່ແຮ່ ລວມເອົາໄລຍະຕິດຕາມພາຍຫຼັງການປິດບໍ່ແຮ່.

ເງື່ອນໄຂການຂໍຕໍ່ອາຍຸໃບອະນຸຍາດຂຸດຄົ້ນບໍ່ແຮ່ ມີ ດັ່ງນີ້:

1. ຕ້ອງຍື່ນຄຳຮ້ອງ ສິບສອງ ເດືອນ ກ່ອນໃບອະນຸຍາດຂຸດຄົ້ນບໍ່ແຮ່ ໝົດອາຍຸ;

2. ໄດ້ປະຕິບັດພັນທະທາງດ້ານການເງິນ ແລະ ພັນທະອື່ນຕາມກົດໝາຍຢ່າງຄົບຖ້ວນ;

3. ໄດ້ປະຕິບັດຕາມແຜນການຂຸດຄົ້ນບໍ່ແຮ່ທີ່ຖືກຮັບຮອງ;

4. ມີແຜນການສືບຕໍ່ປະຕິບັດໂຄງການ;

5. ມີການເຈລະຈາເງື່ອນໄຂສັນຍາ ຖ້າຫາກຈຳເປັນ.

**ມາດຕາ 74 (ໃໝ່) ການດຳເນີນການຂຸດຄົ້ນ**

ຜູ້ໄດ້ຮັບອະນຸຍາດຂຸດຄົ້ນບໍ່ແຮ່ ຕ້ອງດຳເນີນການຂຸດຄົ້ນດ້ວຍການນຳໃຊ້ເຕັກນິກ ແລະ ເຕັກໂນໂລຊີທີ່ທັນສະໄໝ, ໄດ້ມາດຕະຖານການກໍ່ສ້າງ ແລະ ມາດຕະຖານຄວາມປອດໄພ, ຫຼຸດຜ່ອນຜົນກະທົບທາງລົບຕໍ່ສິ່ງແວດລ້ອມ ແລະ ຊຸມຊົນໃນບໍລິເວນທີ່ມີການກໍ່ສ້າງ.

ການດຳເນີນການຂຸດຄົ້ນ ແບ່ງອອກເປັນ ສອງ ໜ້າວຽກ ຄື ວຽກກໍ່ສ້າງບໍ່ແຮ່ ແລະ ວຽກຂຸດຄົ້ນບໍ່ແຮ່.

**ມາດຕາ 75 (ໃໝ່) ວຽກກໍ່ສ້າງບໍ່ແຮ່**

ວຽກກໍ່ສ້າງບໍ່ແຮ່ ປະກອບດ້ວຍ ການກໍ່ສ້າງເຂດຂຸດຄົ້ນ, ເຂດເກັບມ້ຽນແຮ່, ເສັ້ນທາງຂົນສົ່ງແຮ່, ໂຮງ ງານປຸງແຕ່ງ, ອ່າງເກັບກັກຫາງແຮ່ ແລະ ໂຄງລ່າງພື້ນຖານອື່ນ ທີ່ຮັບໃຊ້ໃຫ້ແກ່ວຽກຂຸດຄົ້ນ.

ກ່ອນດຳເນີນວຽກກໍ່ສ້າງບໍ່ແຮ່ນັ້ນ ຜູ້ລົງທຶນ ຕ້ອງສະເໜີແຜນການກໍ່ສ້າງບໍ່ແຮ່ ຕໍ່ກະຊວງພະລັງງານ ແລະ ບໍ່ແຮ່ ເພື່ອພິຈາລະນາຮັບຮອງ.

ແຜນການກໍ່ສ້າງບໍ່ແຮ່ ປະກອບດ້ວຍ:

1. ແຜນການກໍ່ສ້າງບໍ່ແຮ່ ພ້ອມດ້ວຍແຜນວາດເຂດການກໍ່ສ້າງບໍ່ແຮ່, ກໍານົດເວລາກໍ່ສ້າງ, ກຳນົດເສັ້ນທາງຂົນສົ່ງຈາກເສັ້ນທາງໃຫຍ່ຫາສະໜາມ;

2. ລາຍຊື່ຜູ້ຮັບເໝົາ ແລະ ຜູ້ຮັບເໝົາຊ່ວງຕໍ່ ພ້ອມດ້ວຍທະບຽນວິສາຫະກິດ;

3. ມາດຕະການຫຼຸດຜ່ອນຜົນກະທົບຂອງມົນລະພິດ ເປັນຕົ້ນ ທາງອາກາດ, ສຽງ ແລະ ມາດຕະການຄຸ້ມຄອງຄວາມໄວຂອງຍານພາຫະນະ;

4. ມາດຕະການຄຸ້ມຄອງການເຊາະເຈື່ອນ;

5. ມາດຕະການຮັບປະກັນສຸຂະພາບ ແລະ ຄວາມປອດໄພ;

6. ບັນຊີ ແລະ ທີ່ມາຂອງວັດສະດຸ ແລະ ອຸປະກອນທີ່ຮັບໃຊ້ການກໍ່ສ້າງ;

7. ຈໍານວນພະນັກງານ ແລະ ກໍາມະກອນທີ່ເປັນສັນຊາດລາວ ແລະ ຕ່າງປະເທດທີ່ຄາດຄະເນຈະຈ້າງ ລວມທັງແຮງງານທ້ອງຖິ່ນ;

8. ແຜນຮັບມືກັບບັນຫາສິ່ງແວດລ້ອມສັງຄົມ ແລະ ທຳມະຊາດ.

**ມາດຕາ 76 (ໃໝ່) ວຽກຂຸດຄົ້ນບໍ່ແຮ່**

ວຽກຂຸດຄົ້ນບໍ່ແຮ່ ແມ່ນການເອົາແຮ່ທາດຈາກບໍ່ແຮ່ເຂົ້າສູ່ຂະບວນການຜະລິດ.

ກ່ອນດໍາເນີນວຽກຂຸດຄົ້ນບໍ່ແຮ່ນັ້ນ ຜູ້ລົງທຶນ ຕ້ອງສະເໜີແຜນການຂຸດຄົ້ນບໍ່ແຮ່ ຕໍ່ກະຊວງພະລັງງານ ແລະ ບໍ່ແຮ່ ເພື່ອພິຈາລະນາຮັບຮອງ.

ແຜນການຂຸດຄົ້ນບໍ່ແຮ່ ປະກອບດ້ວຍ:

1. ແຜນຂຸດຄົ້ນ;

2. ແຜນປຸງແຕ່ງແຮ່ທາດ;

3. ມາດຕະການຮັບປະກັນສຸຂະພາບ ແລະ ຄວາມປອດໄພ;

4. ແຜນການກວດກາຕິດຕາມ ແລະ ການຄຸ້ມຄອງສິ່ງແວດລ້ອມ;

5. ແຜນການກວດກາຕິດຕາມ ແລະ ການຄຸ້ມຄອງສັງຄົມ.

**ມາດຕາ 77 (ປັບປຸງ) ການປຸງແຕ່ງແຮ່ທາດ**

ການຂຸດຄົ້ນບໍ່ແຮ່ ຕ້ອງຕິດພັນກັບການປຸງແຕ່ງແຮ່ທາດຢູ່ພາຍໃນປະເທດເປັນຕົ້ນຕໍ ເພື່ອເພີ່ມມູນຄ່າແຮ່ທາດ ດ້ວຍການນຳໃຊ້ເຕັກນິກ-ເຕັກໂນໂລຊີ ທີ່ທັນສະໄໝ ແລະ ກ້າວໜ້າ ກາຍເປັນຜະລິດຕະພັນເຄິ່ງສຳເລັດຮູບ ຫຼື ສຳເລັດຮູບ ຕາມແຕ່ລະປະເພດແຮ່ທາດ ສະໜອງໃຫ້ຕະຫຼາດພາຍໃນປະເທດ ແລະ ສົ່ງອອກ.

ໃນກໍລະນີ ນິຕິບຸກຄົນໃດໜຶ່ງທີ່ມີຈຸດປະສົງດຳເນີນທຸລະກິດປຸງແຕ່ງແຮ່ທາດ ທີ່ບໍ່ຕິດພັນກັບການຂຸດຄົ້ນແຮ່ທາດ ຕ້ອງຍື່ນຄໍາຮ້ອງຕໍ່ກະຊວງພະລັງງານ ແລະ ບໍ່ແຮ່ ເພື່ອພິຈາລະນາ.

**ມາດຕາ 78 (ໃໝ່) ການຊື້ ຂາຍ, ການນໍາເຂົ້າ ແລະ ການສົ່ງອອກຜະລິດຕະພັນແຮ່ທາດ**

ຜູ້ໄດ້ຮັບອະນຸຍາດຂຸດຄົ້ນ ໄດ້ຮັບການສົ່ງເສີມໃຫ້ດຳເນີນການປຸງແຕ່ງແຮ່ທາດ ຢູ່ພາຍໃນປະເທດເພື່ອເພີ່ມມູນຄ່າໃຫ້ແຮ່ທາດ, ມີສິດ ຊື້ຂາຍ, ນຳເຂົ້າ ແລະ ສົ່ງອອກຜະລິດຕະພັນແຮ່ທາດ.

ຜູ້ໄດ້ຮັບອະນຸຍາດສະເພາະແຕ່ປຸງແຕ່ງແຮ່ທາດ ມີສິດ ຊື້-ຂາຍ, ນໍາເຂົ້າວັດຖຸດິບ ແລະ ຜະລິດຕະພັນເຄິ່ງສຳເລັດຮູບ ເພື່ອປຸງແຕ່ງສະໜອງໃຫ້ຕະຫຼາດພາຍໃນ ແລະ ສົ່ງອອກ.

**ມາດຕາ 79 (ໃໝ່) ການຂົນສົ່ງຜະລິດຕະພັນແຮ່ທາດ**

ການຂົນສົ່ງຜະລິດຕະພັນແຮ່ທາດ ຕ້ອງປະຕິບັດຕາມກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ ແລະ ຕ້ອງມີີເອກະສານຢັ້ງຢືນ ດັ່ງນີ້:

1. ການກຳນົດເສັ້ນທາງຂົນສົ່ງ;

2. ການປະຕິບັດພັນທະທາງດ້ານການເງິນ;

3. ການຊັ່ງນ້ຳໜັກ ແລະ ຕົວຢ່າງເພື່ອກວດກາ.

**ຄ. ການປິດບໍ່ແຮ່**

**ມາດຕາ 80 (ໃໝ່) ການດຳເນີນການປິດບໍ່ແຮ່**

ເມື່ອສຳເລັດການຂຸດຄົ້ນແຕ່ລະສະໜາມຂຸດຄົ້ນແລ້ວ ຜູ້ລົງທຶນຕ້ອງດຳເນີນການປິດບໍ່ແຮ່ ຕາມຂັ້ນຕອນການປິດບໍ່ແຮ່, ຕາຕະລາງເວລາ ແລະ ການປະເມີນລາຄາຄ່າໃຊ້ຈ່າຍ ໃນການຟື້ນຟູເນື້ອທີ່ຄືນ, ການປິດບໍ່ແຮ່ ແລະ ການຕິດຕາມພາຍຫຼັງການປິດບໍ່ແຮ່ ຕາມທີ່ໄດ້ກຳນົດໄວ້ໃນແຜນຟື້ນຟູເນື້ອທີ່ຄືນ ແລະ ການປິດບໍ່ແຮ່ ທີ່ໄດ້ຮັບຮອງແລ້ວ.

ແຜນການ ແລະ ການປິດບໍ່ແຮ່ ທີ່ມີການດຳເນີນການຢ່າງຕໍ່ເນື່ອງນັບແຕ່ເປີດການຂຸດຄົ້ນເປັນຕົ້ນໄປ ຕ້ອງໄດ້ທົບທວນ ແລະ ປັບປຸງທຸກ ສາມ ປີ.

ຜູ້ລົງທຶນຕ້ອງລາຍງານຄວາມຄືບໜ້າການຟື້ນຟູ ແລະ ການປິດບໍ່ເປັນແຕ່ລະໄລຍະ ໃຫ້ກະຊວງພະລັງງານ ແລະ ບໍ່ແຮ່.

ກ່ອນຈະສິ້ນສຸດການປິດບໍ່ແຮ່ ສອງ ປີ ນັ້ນ ກະຊວງພະລັງງານ ແລະ ບໍ່ແຮ່ ປະສານສົມທົບກັບກະຊວງຊັບ ພະຍາກອນທຳມະຊາດ ແລະ ສິ່ງແວດລ້ອມ, ອົງການປົກຄອງທ້ອງຖິ່ນທີ່ກ່ຽວຂ້ອງ ແລະ ຊຸມຊົນໃນເຂດໂຄງການປຶກສາຫາລືກ່ຽວກັບການນຳໃຊ້ທີ່ດິນ, ການນຳໃຊ້ໂຄງລ່າງພື້ນຖານ, ອາຄານ ແລະ ອື່ນໆ.

ພາຍຫຼັງສຳເລັດການຟື້ນຟູເນື້ອທີ່ ແລະ ການປິດບໍ່ແລ້ວ ຜູ້ລົງທຶນຕ້ອງສົ່ງມອບເນື້ອທີ່ສຳປະທານ ພ້ອມດ້ວຍໂຄງລ່າງພື້ນຖານ ໃຫ້ແກ່ລັດ ລວມທັງສິດອື່ນທີ່ຕິດພັນ. ຖ້າວ່າຜູ້ລົງທຶນໄດ້ປະຕິບັດເງື່ອນໄຂຖືກຕ້ອງ ແລະ ຄົບຖ້ວນແລ້ວ ກະຊວງພະລັງງານ ແລະ ບໍ່ແຮ່ ຈະອອກໃບຢັ້ງຢືນການປິດບໍ່ແຮ່ ແລະ ການສົ່ງມອບເນື້ອທີ່ສຳປະທານຄືນ.

**ມາດຕາ 81 (ໃໝ່) ການຄ້ຳປະກັນການບູລະນະຟື້ນຟູສິ່ງແວດລ້ອມ ແລະ ການປິດບໍ່ແຮ່**

ຜູ້ລົງທຶນ ຕ້ອງຄ້ຳປະກັນການໃຊ້ຈ່າຍເຂົ້າໃນການບູລະນະຟື້ນຟູສິ່ງແວດລ້ອມ ແລະ ການປິດບໍ່ແຮ່ ລວມທັງການຕິດຕາມກວດກາພາຍຫຼັງການປິດບໍ່ແຮ່ ໂດຍຮູບການຄ້ຳປະກັນ ດ້ວຍເງິນ, ພັນທະບັດ ຫຼື ເຄື່ອງມືທາງດ້ານການເງິນອື່ນ ຕາມມູນຄ່າຂອງແຜນບູລະນະຟື້ນຟູສິ່ງແວດລ້ອມ ແລະ ການປິດບໍ່ແຮ່ ທີ່ໄດ້ຮັບຮອງໄວ້ທະນາ ຄານໃດໜຶ່ງ ຢູ່ ສປປ ລາວ.

ການຄ້ຳປະກັນການບູລະນະຟື້ນຟູສິ່ງແວດລ້ອມ ແລະ ການປິດບໍ່ແຮ່ ສາມາດປະຕິບັດ ດັ່ງນີ້:

ກໍລະນີ ອາຍຸໂຄງການ ສິບຫົກ ຫາ ຊາວ ປີ ຕ້ອງວາງເງິນຄ້ຳປະກັນປີທຳອິດ ສິບຫ້າ ສ່ວນຮ້ອຍ ຂອງມູນຄ່າ ຈາກນັ້ນໃຫ້ສະເລ່ຍ ວາງເງິນຄ້ຳປະກັນໃນແຕ່ລະປີ.

ກໍລະນີ ອາຍຸໂຄງການ ສິບ ຫາ ສິບຫ້າ ປີ ຕ້ອງວາງເງິນຄ້ຳປະກັນປີທຳອິດ ຊາວສ່ວນຮ້ອຍ ຂອງມູນຄ່າຈາກນັ້ນໃຫ້ສະເລ່ຍ ວາງເງິນຄ້ຳປະກັນໃນແຕ່ລະປີ.

ກໍລະນີ ອາຍຸໂຄງການ ຫ້າ ຫາ ເກົ້າ ປີ ຕ້ອງວາງເງິນຄ້ຳປະກັນປີທຳອິດ ຊາວຫ້າ ສ່ວນຮ້ອຍ ຂອງມູນຄ່າ ຈາກນັ້ນໃຫ້ສະເລ່ຍ ວາງເງິນຄ້ຳປະກັນໃນແຕ່ລະປີ.

ກໍລະນີ ອາຍຸໂຄງການ ຕ່ຳກວ່າ ຫ້າ ປີ ຕ້ອງວາງເງິນຄ້ຳປະກັນປີທຳອິດ ຫ້າສິບ ສ່ວນຮ້ອຍ ຂອງມູນຄ່າ ຈາກນັ້ນໃຫ້ສະເລ່ຍ ວາງເງິນຄ້ຳປະກັນໃນແຕ່ລະປີ.

**ໝວດທີ 3**

**ການປະມູນສິດສຳປະທານບໍ່ແຮ່**

**ມາດຕາ 82 (ໃໝ່) ການປະມູນສິດສຳປະທານບໍ່ແຮ່**

ການປະມູນສິດສຳປະທານບໍ່ແຮ່ ແມ່ນ ການປະມູນເອົາສິດໃນການຊອກຄົ້ນ, ສຳຫຼວດ ຫຼື ການພັດທະນາບໍ່ແຮ່.

ເຂດພື້ນທີ່ ທີ່ຈະນຳມາປະມູນສິດສຳປະທານບໍ່ແຮ່ ມີດັ່ງນີ້:

1. ເຂດທີ່ລັດຖະບານ ໄດ້ດຳເນີນການຊອກຄົ້ນ, ສຳຫຼວດ ແລະ ມີຂໍ້ມູນທໍລະນີສາດແຮ່ທາດ;

2. ເຂດທີ່ຜູ້ໄດ້ຮັບອະນຸຍາດສົ່ງເນື້ອທີ່ຄືນໃຫ້ ລັດຖະບານ ດ້ວຍຄວາມສະໝັກໃຈ ໂດຍບໍ່ມີຄ່າຊົດເຊີຍ;

3. ເຂດທີ່ລັດຖະບານ ໄດ້ຖອນໃບອະນຸຍາດ.

ກະຊວງພະລັງງານ ແລະ ບໍ່ແຮ່ ຕ້ອງປະກາດ ແລະ ເຊີນ ນິຕິບຸກຄົນເຂົ້າຮ່ວມການປະມູນເອົາສິດສຳປະ ທານບໍ່ແຮ່. ພາຍຫຼັງການປະມູນສຳເລັດແລ້ວ ໃຫ້ລາຍງານຜົນການປະມູນຕໍ່ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ເພື່ອພິຈາລະນາອະນຸຍາດລົງທຶນ.

ຫຼັກການ, ເງື່ອນໄຂ, ຂັ້ນຕອນ ແລະ ວິທີການປະມູນສິດສຳປະທານບໍ່ແຮ່ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 83 (ໃໝ່) ການເຂົ້າເຖິງຂໍ້ມູນ**

ກະຊວງພະລັງງານ ແລະ ບໍ່ແຮ່ ຕ້ອງສະໜອງຂໍ້ມູນກ່ຽວກັບເນື້ອທີ່ທີ່ຈະທຳການປະມູນ ໃຫ້ຜູ້ມີຄວາມສົນ ໃຈເຂົ້າຮ່ວມການປະມູນ, ພ້ອມທັງອຳນວຍຄວາມສະດວກໃຫ້ແກ່ພວກກ່ຽວເຂົ້າເຖິງຂໍ້ມູນພາກຫ້ອງການ ແລະ ພາກສະໜາມ.

**ມາດຕາ 84 (ໃໝ່) ເງື່ອນໄຂຂອງຜູ້ເຂົ້າຮ່ວມການປະມູນ**

ການປະມູນສິດສຳປະທານບໍ່ແຮ່ ຕ້ອງດຳເນີນຢ່າງໂປ່ງໃສ ເພື່ອຄັດເລືອກເອົາຜູ້ປະມູນ ທີ່ສະເໜີໃຫ້ຜົນປະ ໂຫຍດສູງສຸດແກ່ລັດ.

ເງື່ອນໄຂຂອງຜູ້ເຂົ້າຮ່ວມການປະມູນ ມີ ດັ່ງນີ້:

1. ມີໃບແຈ້ງເຈດຈຳນົງກ່ຽວກັບການດຳເນີນທຸລະກິດທີ່ພົວພັນກັບແຮ່ທີ່ຕົນຈະປະມູນ;

2. ເປັນນິຕິບຸກຄົນທີ່ມີປະສົບການ ແລະ ຊື່ສຽງທາງດ້ານການສຳຫຼວດ ແລະ ພັດທະນາບໍ່ແຮ່ ທີ່ມີການຮັບຮູ້ຈາກສາກົນ;

3. ມີໃບຢັ້ງຢືນຖານະການເງິນ ແລະ ມີຄວາມເຊື່ອຖືຈາກສະຖາບັນການເງິນໃດໜຶ່ງ ໂດຍມີໃບຢັ້ງຢືນບົດລາຍງານການເງິນສຸດທ້າຍຈາກອົງການກວດສອບບັນຊີໃດໜຶ່ງ;

4. ບໍ່ເຄີຍກະທຳຜິດທາງດ້ານເສດຖະກິດ, ການເງິນ ຫຼື ສິ່ງແວດລ້ອມ;

5. ຈ່າຍຄ່າທຳນຽມ ແລະ ປະຕິບັດພັນທະທາງດ້ານການເງິນທີ່ກ່ຽວຂ້ອງກັບການປະມູນ.

**ພາກທີ VII**

**ທຸລະກິດ ກ່ຽວກັບແຮ່ທາດສະເພາະ**

**ໝວດທີ 1**

**ການຮ່ອນແຮ່ທາດໂລຫະແບບພື້ນເມືອງ**

**ມາດຕາ 85 (ປັບປຸງ) ການຮ່ອນແຮ່ທາດໂລຫະແບບພື້ນເມືອງ**

ການຮ່ອນແຮ່ທາດໂລຫະແບບພື້ນເມືອງ ແມ່ນ ການຮ່ອນແຮ່ ດ້ວຍເຄື່ອງມືແບບພື້ນເມືອງ, ປະຖົມປະຖານ ເຊັ່ນ ບ້າງ, ຈົກ, ສຽມ, ຊວ້ານ ໂດຍບໍ່ນຳໃຊ້ສານເຄມີທຸກປະເພດ.

**ມາດຕາ 86 (ໃໝ່) ການຄຸ້ມຄອງການຮ່ອນແຮ່ທາດໂລຫະແບບພື້ນເມືອງ**

ພະແນກພະລັງງານ ແລະ ບໍ່ແຮ່ ແຂວງ, ນະຄອນຫຼວງ, ຫ້ອງການພະລັງງານ ແລະ ບໍ່ແຮ່ ເມືອງ, ເທດສະ ບານ, ນະຄອນ ເປັນຜູ້ຄຸ້ມຄອງການຮ່ອນແຮ່ທາດໂລຫະແບບພື້ນເມືອງ.

ການຮ່ອນແຮ່ທາດໂລຫະແບບພື້ນເມືອງ ອະນຸຍາດໃຫ້ສະເພາະແຕ່ພົນລະເມືອງລາວ ທີ່ຕັ້ງພູມລຳເນົາໃນເຂດບ້ານທີ່ກ່ຽວຂ້ອງເທົ່ານັ້ນ.

ຂະແໜງການພະລັງງານ ແລະ ບໍ່ແຮ່ ປະສານສົມທົບກັບກະຊວງ ແລະ ອົງການປົກຄອງທ້ອງຖິ່ນທີ່ກ່ຽວ ຂ້ອງອອກລະບຽບການຄຸ້ມຄອງກ່ຽວກັບການດຳເນີນການກວດກາການຮ່ອນແຮ່ທາດໂລຫະແບບພື້ນເມືອງ ເປັນແຕ່ລະໄລຍະ ພ້ອມທັງຕິດຕາມກວດກາການຈັດຕັ້ງປະຕິບັດ.

**ໝວດທີ 2**

**ການຂຸດຄົ້ນແຮ່ທາດອະໂລຫະສຳລັບການກໍ່ສ້າງ**

**ມາດຕາ 87 (ໃໝ່) ແຮ່ທາດອະໂລຫະສຳລັບການກໍ່ສ້າງ**

ແຮ່ທາດອະໂລຫະສຳລັບການກໍ່ສ້າງ ແມ່ນ ແຮ່ທາດອະໂລຫະທີ່ນຳໃຊ້ເຂົ້າໃນເປົ້າໝາຍການກໍ່ສ້າງ ເປັນຕົ້ນ ການກໍ່ສ້າງທາງ, ອາຄານ.

ແຮ່ທາດອະໂລຫະທີ່ໃຫ້ນຳໃຊ້ເຂົ້າໃນການກໍ່ສ້າງ ມີ ດັ່ງນີ້ີ:

1. ຊາຍ (ຍົກເວັ້ນ ຊາຍຂາວ) ທີ່ມີປະລິມານການບັນຈຸອົກຊິດຊີລີກາ (SiO2) ຢູ່ນຳໜ້ອຍກວ່າ ແປດສິບຫ້າ ສ່ວນຮ້ອຍ, ແຕ່ບັນຈຸມີແຮ່ທາດ ຫຼື ບໍ່ມີແຮ່ທາດ ກາຊິເຕຣິດ, ໂວນຟຣາມມິດ, ໂມນາຊິດ, ເຊີກອນ, ອິນມີນິດ ຫຼື ມີຄຳເຈືອປົນຢູ່ນຳ ແຕ່ມີຈຳນວນບໍ່ຫຼາຍ ທີ່ບໍ່ສາມາດນຳເອົາມາຄິດໄລ່ເປັນປະລິມານສະສົມເປັນແຫຼ່ງແຮ່ ຕາມມາດຕະ ຖານຂອງກະຊວງພະລັງງານ ແລະ ບໍ່ແຮ່;

2. ດິນໜຽວສຳລັບຜະລິດດິນຈີ່ ແລະ ດິນຂໍ ຕາມມາດຕະຖານ ແລະ ລະບຽບການ, ດິນໜຽວ (ຍົກເວັ້ນ ເບັນໂຕນິດ, ດິນໜຽວຂາວກາວແລງ) ທີ່ບໍ່ສາມາດນຳໃຊ້ເຂົ້າໃນການຜະລິດເຄື່ອງປັ້ນດິນເຜົາ (ຊີລາມິກ), ດິນໜຽວທົນໄຟ ແລະ ຊີມັງຕາມມາດຕະຖານ ແລະ ລະບຽບການທີ່ກຳນົດ ໂດຍກະຊວງພະລັງງານ ແລະ ບໍ່ແຮ່;

3. ຫີນຊາຍ ແລະ ຫີນກວັກຊິສ ມີປະລິມານການບັນຈຸຂອງອົກຊິດຊີລີກາ (SiO2) ໜ້ອຍກວ່າ ແປດສິບຫ້າ ສ່ວນຮ້ອຍ, ທີ່ບັນຈຸມີແຮ່ທາດ ຫຼື ບໍ່ມີແຮ່ທາດໂລຫະ, ໂລຫະສົດ, ທາດກຳມັນຕະພາບລັງສີ ແລະ ທາດຫາຍາກ ແຕ່ມີຈຳນວນບໍ່ຫຼາຍທີ່ບໍ່ສາມາດ ນຳເອົາມາຄິດໄລ່ເປັນປະລິມານສະສົມເປັນແຫຼ່ງແຮ່ ຕາມມາດຕະຖານຂອງກະຊວງ ພະລັງງານ ແລະ ບໍ່ແຮ່;

4. ຫີນຕົກຕະກອນ ຊະນິດຕ່າງໆ (ຍົກເວັ້ນ ເດອາໂຕມິດ ແລະ ເບັນໂຕນິດ), ຫີນມັກມາ (ຍົກເວັ້ນ ຫີນເນເຟລິນ, ຊີເອນິດ, ຫີນບາຊານ ເປັນ ຮູບເສົາລ່ຽມ ແລະ ເປັນຟອງ), ຫີນ ແປສະພາບ (ຍົກເວັ້ນ ຊິສໄມກາ ທີ່ມີປະລິ ມານ ບັນຈຸຂອງເວີມີກູລິດ ສູງ) ບໍ່ບັນຈຸ ຫຼື ບັນຈຸແຮ່ທາດໂລຫະ, ໂລຫະສົດ, ແກ້ວປະເສີດ, ແກ້ວເຄິ່ງປະເສີດ ແລະ ທາດກຳມັນຕະພາບລັງສີ ແລະ ທາດຫາຍາກ ແຕ່ມີຈຳນວນບໍ່ຫຼາຍ ທີ່ບໍ່ສາມາດນຳເອົາມາຄິດໄລ່ເປັນປະລິມານສະສົມເປັນແຫຼ່ງແຮ່ ຕາມມາດຕະຖານຂອງກະຊວງພະລັງງານ ແລະ ບໍ່ແຮ່;

5. ຊີສ ທຸກປະເພດ (ຍົກເວັ້ນ ຊະນິດເປັນແຜ່ນມຸງຫຼັງຄາ, ຊີສ ທີ່ເຜົາໄໝ້ໄດ້ ແລະ ຊີສບັນຈຸເຊີລີຊີສ, ດີສແຕນ ຫຼື ແຮ່ທາດຊີລີມານິດ) ມີປະລິມານການບັນຈຸຫຼາຍກວ່າ ສາມສິບ ສ່ວນຮ້ອຍ;

6. ຫີນກ້ອນໃຫຍ່, ຫີນແຮ່ ແລະ ຫີນແຮ່ເມັດນ້ອຍ ທີ່ບໍ່ບັນຈຸຄຳ, ຄຳຂາວ, ແກ້ວປະເສີດ ແລະ ຫີນເຄິ່ງປະ ເສີດ, ລາເຕຣິດ ທີ່ບໍ່ບັນຈຸໂລຫະສົດ ຫຼື ແຮ່ທາດໂລຫະ;

7. ຫີນປູນ, ດິນໜຽວສໍຂາວ ແລະ ຫີນອ່ອນ (ຍົກເວັ້ນ ຫີນປູນຍ້ອຍ-ຫີນປູນງອກ, ຫີນປູນຂາວ ແລະ ຫີນອ່ອນຂາວ) ບໍ່ໄດ້ຄຸນນະພາບເປັນວັດຖຸດິບ ນຳໃຊ້ເຂົ້າໃນການຜະລິດຊີມັງປອັດແລນ ແລະ ບໍ່ໄດ້ຕາມມາດຕະຖານນຳໃຊ້ຜະລິດເປັນຫີນແຜ່ນ ຫຼື ຫີນແກະສະລັກ ຕາມມາດຕະຖານໂດຍກະຊວງພະລັງງານ ແລະ ບໍ່ແຮ່ ວາງອອກ ແລະ ຂໍ້ກຳນົດທາງດ້ານເຕັກນິກ;

8. ຫີນປູນໂດໂລມິດ ທີ່ບັນຈຸມັກນິຊຽມອົກຊິດ (MgO) ໜ້ອຍກວ່າ ສິບຫ້າ ສ່ວນຮ້ອຍ, ຫີນປູນໂດໂລມິດ ບໍ່ໄດ້ຄຸນນະພາບນຳໃຊ້ຜະລິດເປັນແກ້ວ, ນຳໃຊ້ສຳລັບການກໍ່ສ້າງ ຫຼື ນຳໃຊ້ເປັນວັດສະດຸ ເພື່ອຜະລິດຫີນແຜ່ນ ຫຼື ຫີນແກະສະລັກ ຕາມມາດຕະຖານໂດຍກະຊວງພະລັງງານ ແລະ ບໍ່ແຮ່.

**ມາດຕາ 88 (ໃໝ່) ການສຳຫຼວດ, ຂຸດຄົ້ນແຮ່ທາດອະໂລຫະສຳລັບການກໍ່ສ້າງ**

ການສຳຫຼວດ, ຂຸດຄົ້ນແຮ່ທາດອະໂລຫະສຳລັບການກໍ່ສ້າງ ໃຫ້ປະຕິບັດຕາມມາດຕາ 50, 90, 91 ແລະ ມາດຕາ 92 ຂອງກົດໝາຍສະບັບນີ້.

**ໝວດທີ 3**

**ການຂຸດຄົ້ນແຮ່ທາດອະໂລຫະສຳລັບອຸດສາຫະກຳ**

**ມາດຕາ 89 (ໃໝ່) ແຮ່ທາດອະໂລຫະສຳລັບອຸດສາຫະກຳ**

ແຮ່ທາດອະໂລຫະສຳລັບອຸດສາຫະກຳ ແມ່ນ ແຮ່ທາດອະໂລຫະທຸກຊະນິດທີ່ນຳໃຊ້ເຂົ້າໃນເປົ້າໝາຍອຸດສາ ຫະກຳ.

ທຸລະກິດກ່ຽວກັບການຂຸດຄົ້ນແຮ່ທາດອະໂລຫະສຳລັບອຸດສາຫະກຳ ໃຫ້ດຳເນີນຕາມມາດຕາ 90 ຂອງກົດໝາຍສະບັບນີ້.

**ມາດຕາ 90 (ໃໝ່) ການຂຸດຄົ້ນແຮ່ທາດອະໂລຫະສຳລັບອຸດສາຫະກຳ**

ການຂຸດຄົ້ນ ແຮ່ທາດອະໂລຫະສຳລັບອຸດສາຫະກຳ ໃຫ້ປະຕິບັດ ດັ່ງນີ້:

1. ບໍລິມາດຂຸດຄົ້ນ ໜ້ອຍກວ່າ ໜຶ່ງແສນ ແມັດກ້ອນຕໍ່ປີ ລົງມາ ໃຫ້ຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນແຂວງ ເປັນຜູ້ພິຈາລະນາອະນຸຍາດໃຫ້ສະເພາະແຕ່ນິຕິບຸກຄົນລາວ ເພື່ອສະໜອງໃຫ້ຕະຫຼາດພາຍໃນປະເທດ ແລະ ບໍ່ອະນຸຍາດ ໃຫ້ສົ່ງອອກຕ່າງປະເທດ;

2. ບໍລິມາດຂຸດຄົ້ນແຕ່ ໜຶ່ງແສນ ແມັດກ້ອນຕໍ່ປີ ຂຶ້ນໄປ ໃຫ້ຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ເປັນຜູ້ພິຈາລະນາອະນຸຍາດໃຫ້ນິຕິບຸກຄົນພາຍໃນ ຫຼື ຕ່າງປະເທດ ເພື່ອສະໜອງໃຫ້ຕະຫຼາດພາຍໃນປະເທດ ແລະ ສົ່ງອອກ.

ການອອກອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ ຈະນໍາໃຊ້ຂັ້ນຕອນການປະເມີນໃນລະດັບທີ່ຕໍ່າກວ່າທຸລະກິດກ່ຽວກັບບໍ່ແຮ່ ແລະ ມີີບົດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກທີ່ງ່າຍດາຍກວ່າ.

ການອອກອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ ຕ້ອງມີສັນຍາສຳປະທານພັດທະນາບໍ່ແຮ່.

**ມາດຕາ 91 (ໃໝ່) ເອກະສານປະກອບຄໍາຮ້ອງຂໍອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ**

ເອກະສານປະກອບຄຳຮ້ອງຂໍອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ ທີ່ມີບໍລິມາດຂຸດຄົ້ນໜ້ອຍກວ່າ ໜຶ່ງແສນ ແມັດກ້ອນຕໍ່ປີ ລົງມາ ມີ ດັ່ງນີ້:

1. ສໍາເນົາທະບຽນວິສາຫະກິດ;

2. ແຜນທີ່ສະແດງຈຸດທີ່ຕັ້ງ ແລະ ລາຍລະອຽດຂອງເຂດພື້ນທີ່ຂຸດຄົ້ນ ຊຶ່ງມີເນື້ອທີ່ບໍ່ເກີນ ສີ່ ເຮັກຕາ;

3. ແຜນດໍາເນີນງານ ຊຶ່ງປະກອບດ້ວຍ ວິທີການຂຸດຄົ້ນ, ການຂົບຫີນ ແລະ ການປຸງແຕ່ງ, ອຸປະກອນທີ່ຈະນໍາໃຊ້, ປະເພດແຮ່ທາດທີ່ຈະຂຸດຄົ້ນ ແລະ ຜະລິດຕະພັນສຸດທ້າຍ, ຈໍານວນຜູ້ອອກແຮງງານ;

4. ແຜນຟື້ນຟູເນື້ອທີ່ຄືນ ແລະ ການປິດບໍ່ແຮ່;

5. ໃບຢັ້ງຢືນກ່ຽວກັບສິ່ງແວດລ້ອມ ຮັບຮອງເອົາບົດລາຍງານການປະເມີນຜົນກະທົບສິ່ງແວດລ້ອມສັງຄົມ ແລະ ທໍາມະຊາດ;

6. ເອກະສານຢັ້ງຢືນແຫຼ່ງທຶນ.

ເອກະສານປະກອບຄຳຮ້ອງ ສຳລັບໂຄງການທີ່ມີບໍລິມາດຂຸດຄົ້ນແຕ່ ໜຶ່ງແສນ ແມັດກ້ອນ ຕໍ່ປີຂຶ້ນໄປ ມີດັ່ງນີ້:

1. ສໍາເນົາທະບຽນວິສາຫະກິດ;

2. ແຜນທີ່ສະແດງຈຸດທີ່ຕັ້ງ ແລະ ລາຍລະອຽດຂອງເຂດພື້ນທີ່ເຂດບໍ່ແຮ່ ຊຶ່ງມີເນື້ອທີ່ບໍ່ເກີນ ສາມສິບສອງ ເຮັກຕາ;

3. ແຜນດໍາເນີນງານ ຊຶ່ງປະກອບດ້ວຍ ວິທີການຂຸດຄົ້ນ, ການຂົບຫີນ ແລະ ການປຸງແຕ່ງ, ອຸປະກອນທີ່ຈະນໍາໃຊ້, ປະເພດແຮ່ທາດທີ່ຈະຂຸດຄົ້ນ ແລະ ຜະລິດຕະພັນສຸດທ້າຍ, ຈໍານວນຜູ້ອອກແຮງງານ;

4. ແຜນຟື້ນຟູເນື້ອທີ່ຄືນ ແລະ ການປິດບໍ່ແຮ່;

5. ໃບຢັ້ງຢືນກ່ຽວກັບສິ່ງແວດລ້ອມ ຮັບຮອງເອົາບົດລາຍງານການປະເມີນຜົນກະທົບສິ່ງແວດລ້ອມສັງຄົມ ແລະ ທໍາມະຊາດ;

6. ເອກະສານຢັ້ງຢືນກ່ຽວກັບກະແສເງິນສົດ ແລະ ແຫຼ່ງທຶນ.

**ມາດຕາ 92 (ໃໝ່) ການອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ**

ພາຍຫຼັງໄດ້ຮັບຄໍາຮ້ອງພ້ອມດ້ວຍເອກະສານປະກອບຈາກຫ້ອງການບໍລິການການລົງທຶນປະຕູດຽວແລ້ວ ຂະ ແໜງການພະລັງງານ ແລະ ບໍ່ແຮ່ ຕ້ອງຄົ້ນຄວ້າ ແລະ ກວດກາເນື້ອທີ່ຂໍອະນຸຍາດຂຸດຄົ້ນ ແລະ ມີີຄຳເຫັນ ກ່ຽວກັບການອະນຸຍາດຂຸດຄົ້ນໃຫ້ຫ້ອງການບໍລິການການລົງທຶນປະຕູດຽວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງ ເສີມການລົງທຶນ.

ສຳລັບການຄົ້ນຄວ້າການອະນຸຍາດຂຸດຄົ້ນຂັ້ນແຂວງນັ້ນ ໃຫ້ພະແນກພະລັງງານ ແລະ ບໍ່ແຮ່ ແຂວງ, ນະ ຄອນຫຼວງ ລາຍງານ ແລະ ຂໍຄຳເຫັນກ່ຽວກັບເນື້ອທີ່ຂໍອະນຸຍາດຈາກກະຊວງພະລັງງານ ແລະ ບໍ່ແຮ່ ກ່ອນສົ່ງຄຳເຫັນໃຫ້ຫ້ອງການບໍລິການການລົງທຶນປະຕູດຽວຂັ້ນແຂວງ.

ໃບອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ ມີອາຍຸບໍ່ເກີນ ຫ້າ ປີ ແລະ ສາມາດຕໍ່ໄດ້ ຄັ້ງລະ ຫ້າ ປີ.

**ພາກທີ VIII**

**ຄວາມປອດໄພ, ສຸຂະພາບ ແລະ ສິ່ງແວດລ້ອມ**

**ໝວດທີ 1**

**ຄວາມປອດໄພ ແລະ ສຸຂະພາບ**

**ມາດຕາ 93 ຄວາມປອດໄພ ແລະ ສຸຂະພາບຂອງຜູ້ອອກແຮງງານ**

ຜູ້ລົງທຶນກ່ຽວກັບແຮ່ທາດ ຕ້ອງສ້າງລະບົບຮັບປະກັນຄວາມປອດໄພ ແລະ ຮັກສາສຸຂະພາບຂອງຜູ້ອອກ ແຮງງານດ້ວຍການກຳນົດມາດຕະການ ແລະ ສ້າງລະບົບສັນຍານເຕືອນໄພ ເພື່ອປ້ອງກັນ, ຄວບຄຸມ, ກຳຈັດ ແລະ ສະ ກັດກັ້ນຜົນກະທົບ, ບັນດາຄວາມສ່ຽງທີ່ເປັນໄພອັນຕະລາຍຕໍ່ຜູ້ອອກແຮງງານໃນເຂດບໍ່ແຮ່ ໂດຍສອດຄ່ອງກັບກົດ ໝາຍທີ່ກ່ຽວຂ້ອງ.

ໃນທຸກກິດຈະການກ່ຽວກັບແຮ່ທາດ ຕ້ອງໄດ້ສ້າງຕັ້ງຄະນະກຳມະການເພື່ອຄວາມປອດໄພ ແລະ ສຸຂະພາບຂອງຜູ້ອອກແຮງງານ ຊຶ່ງປະກອບດ້ວຍຜູ້ຕາງໜ້າຜູ້ໃຊ້ແຮງງານ ແລະ ຜູ້ອອກແຮງງານ ໂດຍສອດຄ່ອງກັບກົດໝາຍວ່າດ້ວຍແຮງງານ ແລະ ກົດໝາຍອື່ນທີ່ກ່ຽວຂ້ອງ.

ຜູ້ລົງທຶນກ່ຽວກັບແຮ່ທາດ ຕ້ອງໃຫ້ການຮ່ວມມື ແລະ ອຳນວຍຄວາມສະດວກໃຫ້ແກ່ການປະຕິບັດໜ້າທີ່ຂອງຄະນະກຳມະການດັ່ງກ່າວ.

**ມາດຕາ 94 (ປັບປຸງ) ມາດຕະການຮັບປະກັນຄວາມປອດໄພ ແລະ ສຸຂະພາບຂອງຜູ້ອອກແຮງງານ**

ເພື່ອຮັບປະກັນຄວາມປອດໄພ ແລະ ສຸຂະພາບຂອງຜູ້ອອກແຮງງານນັ້ນ ຜູ້ລົງທຶນ ກ່ຽວກັບແຮ່ທາດ ຕ້ອງປະຕິບັດມາດຕະການ ດັ່ງນີ້:

1. ວາງລະບຽບການ ແລະ ມາດຕະການ ກ່ຽວກັບຄວາມປອດໄພ ແລະ ສຸຂະພາບຂອງຜູ້ອອກແຮງງານ ໂດຍມີການກວດກາສຸຂະພາບຂອງຜູ້ອອກແຮງງານ ຢ່າງໜ້ອຍ ໜຶ່ງຄັ້ງ ຕໍ່ປີ;

2. ອອກແບບຂຸດຄົ້ນ, ກໍ່ສ້າງ, ຕິດຕັ້ງອຸປະກອນກົນຈັກຢ່າງຖືກຕ້ອງຕາມມາດຕະຖານເຕັກນິກ;

3. ນຳໃຊ້ເຕັກນິກ-ເຕັກໂນໂລຊີ ທີ່ມີປະສິດທິຜົນ ໃນການປ້ອງກັນມົນລະພິດ, ສະໜອງອຸປະກອນ ແລະ ເຄື່ອງນຸ່ງຫົ່ມທີ່ຮັບປະກັນຄວາມປອດໄພ ໃຫ້ແກ່ຜູ້ອອກແຮງງານ;

4. ມີສະຖານທີ່, ສາງທີ່ຮັບປະກັນຄວາມປອດໄພສຳລັບການເກັບມ້ຽນວັດຖຸລະເບີດ ແລະ ວັດຖຸເຄມີ ໂດຍສອດຄ່ອງກັບມາດຕະຖານເຕັກນິກ ແລະ ຄວາມປອດໄພ;

5. ມີລະບົບສັນຍານເຕືອນໄພ ແລະ ແກ້ໄຂເຫດການສຸກເສີນ ຫຼື ອຸປະຕິເຫດ;

6. ສ້າງຕັ້ງຄະນະກຳມະການເພື່ອຄວາມປອດໄພ ແລະ ສຸຂະພາບຂອງຜູ້ອອກແຮງງານ;

7. ລາຍງານກ່ຽວກັບສະພາບຄວາມປອດໄພ ແລະ ສຸຂະພາບຂອງຜູ້ອອກແຮງງານ ລວມທັງສະຖິຕິທີ່ກ່ຽວ ຂ້ອງຢ່າງເປັນປົກກະຕິ.

**ມາດຕາ 95 (ປັບປຸງ) ການລາຍງານກ່ຽວກັບອຸປະຕິເຫດ**

ອຸປະຕິເຫດ ຫຼື ປາກົດການອື່ນທີ່ເກີດຂຶ້ນຈາກກິດຈະການ ກ່ຽວກັບແຮ່ທາດ ຊຶ່ງມີ ຫຼື ອາດຈະມີຜົນກະທົບອັນບໍ່ດີຕໍ່ສິ່ງແວດລ້ອມ ຫຼື ສຸຂະພາບຂອງບຸກຄົນ ຫຼື ຊຸມຊົນນັ້ນ ຜູ້ລົງທຶນ ຕ້ອງລາຍງານພາຍໃນເວລາ ຊາວສີ່ ຊົ່ວໂມງ ໃຫ້ອົງການປົກຄອງທ້ອງຖິ່ນ, ຂະແໜງການພະລັງງານ ແລະ ບໍ່ແຮ່ ແລະ ປະຊາຊົນອ້ອມຂ້າງ ພ້ອມທັງນຳໃຊ້ມາດຕະການປ້ອງກັນ ແລະ ແກ້ໄຂບັນຫາຕ່າງໆຢ່າງທັນເວລາ. ໃນກໍລະນີເກີດອຸປະຕິເຫດຮ້າຍແຮງ, ມີການເສຍຊີວິດ ຫຼື ບາດເຈັບສາຫັດນັ້ນ ບໍລິສັດ ຕ້ອງລາຍງານໃຫ້ກະຊວງພະລັງງານ ແລະ ບໍ່ແຮ່.

ພາຍຫຼັງໄດ້ຮັບການລາຍງານແລ້ວ ກະຊວງພະລັງງານ ແລະ ບໍ່ແຮ່ ຕ້ອງຮີບຮ້ອນປະສານສົມທົບກັບກະຊວງ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ລົງກວດກາ ເພື່ອປະເມີນຜົນເສຍຫາຍ, ຊອກຫາສາເຫດ, ກຳນົດມາດຕະການແກ້ໄຂ ແລະ ມາດຕະການປ້ອງກັນ.

**ໝວດທີ 2**

**ສິ່ງແວດລ້ອມ**

**ມາດຕາ 96 ການປົກປັກຮັກສາສິ່ງແວດລ້ອມສັງຄົມ ແລະ ທຳມະຊາດ**

ເພື່ອຫຼີກເວັ້ນ ຫຼື ຈຳກັດຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ຜູ້ລົງທຶນກ່ຽວກັບແຮ່ທາດ ຕ້ອງປະຕິບັດມາດຕະການ ດັ່ງນີ້:

1. ສ້າງແຜນການຄຸ້ມຄອງສິ່ງແວດລ້ອມ ແລະ ແຜນການຈັດສັນຍົກຍ້າຍປະຊາຊົນທີ່ໄດ້ຮັບຜົນກະທົບຈາກທຸລະກິດກ່ຽວກັບແຮ່ທາດຕາມລະບຽບການ;

2. ວາງແຜນ ແລະ ການປິດບໍ່ແຮ່ ເພື່ອໃຫ້ສາມາດຮັບໃຊ້ການຜະລິດຂອງປະຊາຊົນໄດ້ຕາມຄວາມເໝາະສົມເຂົ້າໃນເປົ້າໝາຍໃດໜຶ່ງໄດ້;

3. ຮັບຜິດຊອບໃນການໃຊ້ແທນຄ່າເສຍຫາຍ ເນື່ອງມາຈາກຜົນກະທົບຈາກການດຳເນີນທຸລະກິດ ກ່ຽວກັບແຮ່ທາດຕາມລະບຽບການ;

4. ບຳບັດນ້ຳເປື້ອນອອກຈາກໂຄງການ ເພື່ອຮັບປະກັນສຸຂະພາບ, ຊີວິດຂອງຄົນ, ສັດ ແລະ ສິ່ງແວດລ້ອມ;

5. ປະກອບທຶນໃຫ້ແກ່ກອງທຶນປົກປັກຮັກສາສິ່ງແວດລ້ອມ;

6. ສະຫຼຸບ ແລະ ລາຍງານການປະເມີນ ແລະ ການແກ້ໄຂຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ໃຫ້ອົງການຄຸ້ມຄອງວຽກງານແຮ່ທາດທີ່ກ່ຽວຂ້ອງຢ່າງເປັນປົກກະຕິ.

**ມາດຕາ 97 ການພັດທະນາເຂດແຮ່ທາດແບບຍືນຍົງ**

ເພື່ອຮັບປະກັນການພັດທະນາເຂດແຮ່ທາດແບບຍືນຍົງ ຜູ້ລົງທຶນກ່ຽວກັບແຮ່ທາດ ຕ້ອງປະຕິບັດ ດັ່ງນີ້:

1. ຂຸດຄົ້ນ ໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມແຫ່ງຊາດ ແລະ ສອດຄ່ອງກັບແຜນຍຸດທະສາດ ໃນການພັດທະນາອຸດສາຫະກຳບໍ່ແຮ່ ແລະ ແຜນພັດທະນາ ນຳໃຊ້ທີ່ດິນແບບຮອບດ້ານ;

2. ຮັບປະກັນຄວາມດຸນດ່ຽງລະຫວ່າງການຂຸດຄົ້ນກັບການພັດທະນາເສດຖະກິດ-ສັງຄົມ, ການອະນຸລັກຊັບພະຍາກອນທຳມະຊາດ ແລະ ການປົກປັກຮັກສາສິ່ງແວດລ້ອມ;

3. ແກ້ໄຂຜົນກະທົບຕ່າງໆ ທີ່ເກີດຂຶ້ນໃນເວລາຂຸດຄົ້ນ ແລະ ຫຼັງປິດບໍ່ແຮ່, ພັດທະນາວິຊາຊີບໃຫ້ແກ່ປະຊາ ຊົນໃນເຂດໂຄງການ ແລະ ພັດທະນາຊຸມຊົນ ໂດຍອີງໃສ່ທ່າແຮງ ຂອງທ້ອງຖິ່ນ ແນໃສ່ຮັບປະກັນການມີວຽກເຮັດງານທຳຂອງປະຊາຊົນ ແລະ ເຮັດໃຫ້ເສດຖະກິດມີການຂະຫຍາຍຕົວຢ່າງຕໍ່ເນື່ອງ.

**ພາກທີ IX**

**ສິດ ແລະ ພັນທະຂອງຜູ້ດຳເນີນທຸລະກິດກ່ຽວກັບແຮ່ທາດ**

**ໝວດທີ 1**

**ສິດ ແລະ ພັນທະຂອງຜູ້ດຳເນີນທຸລະກິດກ່ຽວກັບບໍ່ແຮ່**

**ມາດຕາ 98 (ໃໝ່) ສິດ ແລະ ພັນທະຂອງຜູ້ໄດ້ຮັບອະນຸຍາດຊອກຄົ້ນ**

ຜູ້ໄດ້ຮັບອະນຸຍາດຊອກຄົ້ນ ມີ ສິດ ແລະ ພັນທະ ດັ່ງນີ້:

1. ດຳເນີນການຊອກຄົ້ນແຮ່ທາດ ຕາມແຜນການຊອກຄົ້ນທີ່ຖືກຮັບຮອງ;

2. ເຂົ້າໄປພື້ນທີ່ຊອກຄົ້ນ ຕາມການອະນຸຍາດ;

3. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດ ໃນການກວດກາວຽກງານຊອກຄົ້ນ ຫຼື ບຸກຄົນອື່ນ ທີ່ເຄື່ອນໄຫວຕາມຈຸດປະສົງໃດໜຶ່ງທີ່ີ່ໄດ້ຮັບອະນຸຍາດຈາກອົງການທີ່ກ່ຽວຂ້ອງຂອງລັດ;

4. ຮັບຮູ້ສິດດັ້ງເດີມ ແລະ ອະນຸຍາດໃຫ້ຊຸມຊົນ, ປະຊາຊົນ ທີ່ເຄີຍດຳລົງຊີວິດ, ທຳມາຫາກິນມາກ່ອນ ສືບ ຕໍ່ທຳການຜະລິດເປັນປົກກະຕິຈົນກວ່າເຂດດັ່ງກ່າວໄດ້ຖືກຮັບການປ່ຽນແປງ;

5. ບັນທຶກຂໍ້ມູນກ່ຽວກັບການຊອກຄົ້ນ ເປັນຕົ້ນ ການຊີເຈາະ, ການຂຸດຂຸມຄອງ, ຂຸມສ້າງ ຢູ່ພາກສະໜາມ, ການເກັບຕົວຢ່າງແຮ່ທາດ, ການກວດສອບ, ການທົດລອງ ແລະ ການວິໄຈແລ້ວເກັບຮັກສາບົດບັນທຶກ, ເອກະສານທີ່ກ່ຽວຂ້ອງ ແລະ ຕົວຢ່າງແຮ່ທາດ;

6. ເກັບກຳຂໍ້ມູນທາງດ້ານສິ່ງແວດລ້ອມສັງຄົມ ແລະ ທຳມະຊາດ;

7. ສົ່ງຕົວຢ່າງແຮ່ທາດໄປວິໄຈຢູ່ພາຍໃນ ຫຼື ຕ່າງປະເທດ;

8. ວາງເງິນຄ້ຳປະກັນຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ;

9. ຊຳລະຄ່າທຳນຽມ, ຄ່າບໍລິການ, ພາສີ, ອາກອນ ແລະ ພັນທະອື່ນ ຕາມກົດໝາຍ;

10. ຮັບປະກັນຄວາມປອດໄພ ໃນເວລາດຳເນີນການຊອກຄົ້ນ;

11. ປົກປັກຮັກສາສິ່ງແວດລ້ອມ, ຊັບພະຍາກອນທຳມະຊາດ ແລະ ປູຊະນິຍະສະຖານໃນເວລາດຳເນີນການຊອກຄົ້ນ;

12. ຮັບຜິດຊອບໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນໃນເວລາດຳເນີນການຊອກຄົ້ນ;

13. ລາຍງານສະພາບການຕ່າງໆ ເຊັ່ນ ອຸປະຕິເຫດ ຫຼື ເຫດການໃດໜຶ່ງທີ່ຈະສ້າງຄວາມເສຍຫາຍ ຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ ແລະ ສິ່ງແວດລ້ອມ;

14. ສົ່ງບົດລາຍງານສຸດທ້າຍ ກ່ຽວກັບຜົນການຊອກຄົ້ນ ພ້ອມດ້ວຍຂໍ້ມູນກ່ຽວກັບການຊອກຄົ້ນທັງໝົດໃຫ້ກະຊວງພະລັງງານ ແລະ ບໍ່ແຮ່;

15. ສະຫຼຸບ ແລະ ລາຍງານກ່ຽວກັບການຊອກຄົ້ນໃຫ້ກະຊວງພະລັງງານ ແລະ ບໍ່ແຮ່ ຢ່າງເປັນປົກກະຕິ;

16. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 99 (ໃໝ່) ສິດ ແລະ ພັນທະຂອງຜູ້ໄດ້ຮັບອະນຸຍາດສຳຫຼວດ**

ຜູ້ທີ່ໄດ້ຮັບອະນຸຍາດສຳຫຼວດ ມີ ສິດ ແລະ ພັນທະ ດັ່ງນີ້:

1. ດຳເນີນການສຳຫຼວດ ຕາມແຜນການສຳຫຼວດທີ່ຖືກຮັບຮອງ;

2. ເຂົ້າໄປພື້ນທີ່ສຳຫຼວດ ຕາມການອະນຸຍາດ;

3. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດ ໃນການກວດກາວຽກງານສຳຫຼວດ ຫຼື ບຸກຄົນອື່ນ ທີ່ເຄື່ອນໄຫວຕາມຈຸດປະສົງໃດໜຶ່ງທີ່ີ່ ໄດ້ຮັບອະນຸຍາດຈາກອົງການທີ່ກ່ຽວຂ້ອງຂອງລັດ;

4. ຮັບຮູ້ສິດດັ້ງເດີມ ແລະ ອະນຸຍາດໃຫ້ຊຸມຊົນ, ປະຊາຊົນທີ່ເຄີຍດຳລົງຊີວິດ, ທຳມາຫາກິນມາກ່ອນ ສືບ ຕໍ່ທຳການຜະລິດເປັນປົກກະຕິຈົນກວ່າເຂດດັ່ງກ່າວໄດ້ຖືກຮັບການປ່ຽນແປງ;

5. ບັນທຶກຂໍ້ມູນກ່ຽວກັບການສຳຫຼວດ ເປັນຕົ້ນ ການຊີເຈາະ, ການຂຸດຂຸມຄອງ, ຂຸມສ້າງ ຢູ່ພາກສະໜາມ, ການເກັບຕົວຢ່າງແຮ່ທາດ, ການກວດສອບ, ການທົດລອງ ແລະ ການວິໄຈແລ້ວເກັບຮັກສາບົດບັນທຶກ, ເອກະສານທີ່ກ່ຽວຂ້ອງ ແລະ ຕົວຢ່າງແຮ່ທາດ;

6. ເກັບກຳຂໍ້ມູນທາງດ້ານສິ່ງແວດລ້ອມສັງຄົມ ແລະ ທຳມະຊາດ;

7. ສົ່ງຕົວຢ່າງແຮ່ທາດໄປວິໄຈຢູ່ພາຍໃນ ຫຼື ຕ່າງປະເທດ;

8. ຊຳລະຄ່າທຳນຽມ, ຄ່າບໍລິການ, ພາສີ, ອາກອນ ແລະ ພັນທະອື່ນ ຕາມກົດໝາຍ;

9. ຮັບປະກັນຄວາມປອດໄພ ໃນເວລາດຳເນີນການສຳຫຼວດ;

10. ປົກປັກຮັກສາສິ່ງແວດລ້ອມ, ຊັບພະຍາກອນທຳມະຊາດ ແລະ ປູຊະນິຍະສະຖານໃນເວລາດຳເນີນການສຳຫຼວດ;

11. ຮັບຜິດຊອບໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນໃນເວລາດຳເນີນການສຳຫຼວດ;

12. ລາຍງານສະພາບການຕ່າງໆ ເຊັ່ນ ອຸປະຕິເຫດ ຫຼື ເຫດການໃດໜຶ່ງທີ່ຈະສ້າງຄວາມເສຍຫາຍ ຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ ແລະ ສິ່ງແວດລ້ອມ;

13. ສົ່ງບົດລາຍງານສຸດທ້າຍ ກ່ຽວກັບຜົນການສຳຫຼວດ ພ້ອມດ້ວຍຂໍ້ມູນກ່ຽວກັບການສຳຫຼວດທັງໝົດໃຫ້ກະຊວງພະລັງງານ ແລະ ບໍ່ແຮ່;

14. ສະຫຼຸບ ແລະ ລາຍງານກ່ຽວກັບການສຳຫຼວດໃຫ້ກະຊວງພະລັງງານ ແລະ ບໍ່ແຮ່ ຢ່າງເປັນປົກກະຕິ;

15. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 100 (ໃໝ່) ສິດ ແລະ ພັນທະ ຂອງຜູ້ໄດ້ຮັບອະນຸຍາດສຶກສາຄວາມເປັນໄປໄດ້**

**ທາງດ້ານເສດຖະກິດ-ເຕັກນິກ**

ຜູ້ໄດ້ຮັບອະນຸຍາດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ມີ ສິດ ແລະ ພັນທະ ດັ່ງນີ້:

1. ດຳເນີນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ຕາມແຜນການທີ່ຖືກຮັບຮອງ;

2. ເຂົ້າໄປພື້ນທີ່ສຳຫຼວດໃນເຂດທີ່ໄດ້ຮັບອະນຸຍາດ;

3. ອອກແບບ ຂຸດຄົ້ນ, ໂຮງງານປຸງແຕ່ງ, ການປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ແລະ ການປິດບໍ່ແຮ່;

4. ວິເຄາະການຕະຫຼາດ, ເຕັກໂນໂລຊີ ແລະ ດ້ານອື່ນທີ່ກ່ຽວຂ້ອງ;

5. ໃຫ້ການຮ່ວມມື ແລະ ອຳນວຍຄວາມສະດວກໃຫ້ແກ່ຜູ້ກວດກາໃນການປະຕິບັດວຽກງານໂດຍສອດ ຄ່ອງກັບກົດໝາຍສະບັບນີ້;

6. ສົ່ງຕົວຢ່າງແຮ່ທາດໄປທົດລອງເພື່ອຄັດເລືອກ ເຕັກໂນໂລຊີອອກແບບໂຮງງານຢູ່ພາຍໃນ ຫຼື ຕ່າງປະເທດ;

7. ຊຳລະຄ່າທຳນຽມ, ຄ່າບໍລິການ, ພາສີ, ອາກອນ ແລະ ພັນທະອື່ນ ຕາມກົດໝາຍ;

8. ສົ່ງບົດລາຍງານການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ພ້ອມດ້ວຍຂໍ້ມູນທີ່ກ່ຽວຂ້ອງທັງໝົດໃຫ້ກະຊວງພະລັງງານ ແລະ ບໍ່ແຮ່ ເພື່ອພິຈາລະນາ;

9. ສະຫຼຸບ ແລະ ລາຍງານກ່ຽວກັບການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກໃຫ້ກະຊວງພະລັງງານ ແລະ ບໍ່ແຮ່ ຢ່າງເປັນປົກກະຕິ;

10. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 101 (ໃໝ່) ສິດ ແລະ ພັນທະຂອງຜູ້ໄດ້ຮັບອະນຸຍາດຂຸດຄົ້ນບໍ່ແຮ່**

ຜູ້ໄດ້ຮັບອະນຸຍາດຂຸດຄົ້ນ ມີ ສິດ ແລະ ພັນທະ ດັ່ງນີ້:

1. ດຳເນີນການກໍ່ສ້າງ ແລະ ຕິດຕັ້ງອຸປະກອນ, ໂຮງງານ ແລະ ຕຶກອາຄານ, ການຂຸດຄົ້ນ, ການປຸງແຕ່ງ, ການເຄື່ອນຍ້າຍ, ການວິໄຈ, ການລ້າງກັ່ນ, ການຫຼອມ ແລະ ການເກັບມ້ຽນຕາມແຜນການທີ່ໄດ້ຮັບຮອງ;

2. ເປັນເຈົ້ົ້າກຳມະສິດຕໍ່ຊັບສິນທີ່ໄດ້ມາຈາກການດຳເນີນທຸລະກິດກ່ຽວກັບບໍ່ແຮ່;

3. ຈຳໜ່າຍຜະລິດຕະພັນແຮ່ທາດທີ່ໄດ້ຈາກກິດຈະການຂຸດຄົ້ນຕາມລະບຽບການ;

4. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນຕາມກົດໝາຍ;

5. ສະເໜີໂຈະການເຄື່ອນໄຫວຊົ່ວຄາວຕໍ່ຂະແໜງການພະລັງງານ ແລະ ບໍ່ແຮ່ ໃນກໍລະນີທີ່ມີເຫດສຸດວິໄສເກີດຂຶ້ນ ຊຶ່ງພາໃຫ້ຕົນບໍ່ສາມາດດຳເນີນກິດຈະການໄດ້;

6. ໄດ້ຮັບການອຳນວຍຄວາມສະດວກດ້ານຕ່າງໆ ເປັນຕົ້ນ ການເຂົ້າໄປ ຫຼື ຜ່ານທີ່ດິນ ຂອງບຸກຄົນ ຫຼື ການ ຈັດຕັ້ງອື່ນ ໄປຫາເຂດສຳປະທານຂອງຕົນ ແຕ່ຕ້ອງໄດ້ມີການປະສານສົມທົບກັບອົງການປົກຄອງທ້ອງຖິ່ນ ແລະ ຜູ້ມີສິດນຳໃຊ້ທີ່ດິນນັ້ນ;

7. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດ ໃນການກວດກາວຽກງານຂຸດຄົ້ນ ຫຼື ບຸກຄົນອື່ນ ທີ່ເຄື່ອນໄຫວຕາມຈຸດປະສົງໃດໜຶ່ງທີ່ີ່ໄດ້ຮັບອະນຸຍາດ;

8. ນຳໃຊ້ແຮງງານ, ຜະລິດຕະພັນທ້ອງຖິ່ນ ຫຼື ພາຍໃນປະເທດໃຫ້ຫຼາຍເທົ່າທີ່ເປັນໄປໄດ້; ການບໍລິການຂົນສົ່ງແຮ່ທາດຮ່ວມກັບວິສາຫະກິດ ຫຼື ບໍລິສັດຂົນສົ່ງພາຍໃນປະເທດ; ເຕັກນິກ-ເຕັກໂນໂລຊີທີ່ມີປະສິດທິຜົນໃນການປ້ອງກັນມົນລະພິດ; ສະໜອງເຄື່ອງມື, ອຸປະກອນ, ສິ່ງເອື້ອອຳນວຍຕ່າງໆໃນການຮັກສາຄວາມປອດໄພ ແລະ ສຸ ຂະພາບ ຂອງຜູ້ອອກແຮງງານ; ເອົາໃຈໃສ່ດ້ານສະຫວັດດີການສັງຄົມ ແລະ ນະໂຍບາຍ ອື່ນຕໍ່ຜູ້ອອກແຮງງານ;

9. ປະຕິບັດ ແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ ແລະ ແຜນ ການປິດບໍ່ແຮ່;

10. ນຳໃຊ້ ແລະ ສ້າງແຮງງານລາວ ດ້ວຍການຖ່າຍທອດຄວາມຊຳນານງານ ແລະ ເຕັກໂນໂລຊີ ທັງໃນໄລຍະສັ້ນ ແລະ ໄລຍະຍາວ ເພື່ອທົດແທນການນຳເຂົ້າແຮງງານຈາກຕ່າງປະເທດ;

11. ທົດແທນຄ່າທີ່ດິນ, ສິ່ງປຸກສ້າງ ແລະ ຜົນລະປູກ, ຈັດສັນຍົກຍ້າຍບ່ອນຢູ່, ບ່ອນທຳມາຫາກິນ ໃຫ້ປະ ຊາຊົນທີ່ໄດ້ຮັບຜົນກະທົບຈາກການຂຸດຄົ້ນບໍ່ແຮ່ໃຫ້ເທົ່າເດີມ ຫຼື ດີກວ່າເກົ່າ ແລະ ໃຊ້ແທນຄ່າເສຍຫາຍອື່ນ;

12. ເກັບຮັກສາຂໍ້ມູນທາງດ້ານເຕັກນິກກ່ຽວກັບຕົວຢ່າງແຮ່ທາດ, ແຜນແຕ້ມ, ແຜນທີ່, ຂໍ້ມູນຂອງການຂຸດຄົ້ນ, ການຕີຄວາມໝາຍທາງດ້ານເຕັກນິກ ພ້ອມດ້ວຍລະບົບບັນຊີການເງິນ ແລະ ຊັບສິນຢູ່ພາກສະໜາມ ແລະ ຫ້ອງ ການ;

13. ບຳບັດນ້ຳເປື້ອນ, ຈຳກັດມົນລະພິດທາງອາກາດ, ຝຸ່ນລະອອງ, ສຽງ, ສານເຄມີທີ່ຕົກຄ້າງ, ເກັບມ້ຽນ ແລະ ຖົມແຮ່ທາດເສດເຫຼືອ ດ້ວຍວິທີການທີ່ສອດຄ່ອງຕາມແຜນການຄຸ້ມຄອງສິ່ງແວດລ້ອມ;

14. ລາຍງານໃຫ້ຂະແໜງການພະລັງງານ ແລະ ບໍ່ແຮ່ ຢ່າງທັນການກ່ຽວກັບອຸປະຕິເຫດ ຫຼື ເຫດການໃດໜຶ່ງທີ່ໄດ້ເກີດຂຶ້ນ ຫຼື ທີ່ອາດຈະເກີດຂຶ້ນ;

15. ເສຍຄ່າສຳປະທານທີ່ດິນ, ຄ່າຊັບພະຍາກອນແຮ່ທາດ, ພາສີ, ອາກອນ, ຄ່າທຳນຽມ, ຄ່າບໍລິການ ແລະ ພັນທະອື່ນຕາມກົດໝາຍ;

16. ປະກອບສ່ວນທຶນໃຫ້ແກ່ກອງທຶນປົກປັກຮັກສາສິ່ງແວດລ້ອມ, ການພັດທະນາຊຸມຊົນ, ການພັດທະນາຊັບພະຍາກອນມະນຸດ, ຄຸ້ມຄອງໂຄງການ ແລະ ພັດທະນາເຂດແຮ່ທາດແບບຍືນຍົງ;

17. ສະຫຼຸບ ແລະ ລາຍງານການຂຸດຄົ້ນ ແລະ ປຸງແຕ່ງແຮ່ທາດ ປະຈຳເດືອນ, ປະຈຳງວດ ແລະ ປະຈຳປີ ລວມທັງບັນຊີການເງິນຕໍ່ຂະແໜງການພະລັງງານ ແລະ ບໍ່ແຮ່;

18. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 2**

**ສິດ ແລະ ພັນທະຂອງຜູ້ດຳເນີນທຸລະກິດກ່ຽວກັບແຮ່ທາດສະເພາະ**

**ມາດຕາ 102 (ໃໝ່) ສິດ ແລະ ພັນທະ ຂອງຜູ້ໄດ້ຮັບອະນຸຍາດຮ່ອນແຮ່ທາດໂລຫະແບບພື້ນເມືອງ**

ຜູ້ໄດ້ຮັບອະນຸຍາດຮ່ອນແຮ່ທາດໂລຫະແບບພື້ນເມືອງ ມີ ສິດ ແລະ ພັນທະ ດັ່ງນີ້:

1. ດຳເນີນກິດຈະການຮ່ອນແຮ່ທາດ ໂລຫະແບບພື້ນເມືອງ ຕາມທີ່ໄດ້ກຳນົດໄວ້ໃນມາດຕາ 85 ແລະ ມາດຕາ 86 ຂອງກົດໝາຍສະບັບນີ້;

2. ເຂົ້າໄປເຂດພື້ນທີ່ຮ່ອນແຮ່ ຕາມທີ່ໄດ້ຮັບອະນຸຍາດ;

3. ຂາຍແຮ່ທາດທີ່ຮ່ອນມາໄດ້ ໂດຍສອດຄ່ອງກັບລະບຽບການ;

4. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດໃນການກວດກາການຮ່ອນແຮ່ທາດ;

5. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 103 (ໃໝ່) ສິດ ແລະ ພັນທະ ຂອງຜູ້ໄດ້ຮັບອະນຸຍາດຂຸດຄົ້ນແຮ່ທາດອະໂລຫະສຳລັບການກໍ່ສ້າງ**

ຜູ້ໄດ້ຮັບອະນຸຍາດຂຸດຄົ້ນແຮ່ທາດອະໂລຫະສຳລັບການກໍ່ສ້າງ ມີ ສິດ ແລະ ພັນທະ ດັ່ງນີ້:

1. ດຳເນີນການກໍ່ສ້າງ ແລະ ຕິດຕັ້ງອຸປະກອນ, ໂຮງງານ ແລະ ຕຶກອາຄານ, ການຂຸດຄົ້ນ, ການປຸງແຕ່ງ, ການເຄື່ອນຍ້າຍ, ການວິໄຈ ແລະ ການເກັບມ້ຽນ ຕາມແຜນການທີ່ໄດ້ຮັບຮອງ;

2. ປຸງແຕ່ງ ແລະ ຂາຍແຮ່ທາດ ຕາມການອະນຸຍາດ;

3. ໄດ້ຮັບການອຳນວຍຄວາມສະດວກດ້ານຕ່າງໆ ເປັນຕົ້ນ ການເຂົ້າໄປ ຫຼື ຜ່ານທີ່ດິນ ຂອງບຸກຄົນ ຫຼື ການ ຈັດຕັ້ງອື່ນ ໄປຫາເຂດສຳປະທານຂອງຕົນ ແຕ່ຕ້ອງໄດ້ມີການປະສານສົມທົບກັບອົງການປົກຄອງທ້ອງຖິ່ນ ແລະ ຜູ້ມີສິດນຳໃຊ້ທີ່ດິນນັ້ນ;

4. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດໃນການກວດກາວຽກງານຂຸດຄົ້ນ ຫຼື ບຸກຄົນອື່ນ ທີ່ເຄື່ອນໄຫວຕາມຈຸດປະສົງໃດໜຶ່ງທີ່ີ່ໄດ້ຮັບອະນຸຍາດ;

5. ສະໜອງເຄື່ອງມື, ອຸປະກອນ ແລະ ສິ່ງເອື້ອອຳນວຍຕ່າງໆ ໃນການຮັກສາຄວາມປອດໄພ ແລະ ສຸຂະ ພາບຂອງຜູ້ອອກແຮງງານ ແລະ ເອົາໃຈໃສ່ດ້ານສະຫວັດດີການສັງຄົມ ແລະ ນະໂຍບາຍອື່ນຕໍ່ຜູ້ອອກແຮງງານ;

6. ປະຕິບັດແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ ແລະ ແຜນ ການປິດບໍ່ແຮ່;

7. ເສຍຄ່າສຳປະທານທີ່ດິນ, ຄ່າຊັບພະຍາກອນແຮ່ທາດ, ພາສີ, ອາກອນ, ຄ່າທຳນຽມ, ຄ່າບໍລິການ;

8. ປະກອບທຶນໃຫ້ແກ່ກອງທຶນປົກປັກຮັກສາສິ່ງແວດລ້ອມ, ການພັດທະນາຊຸມຊົນ, ການພັດທະນາຊັບ ພະຍາກອນມະນຸດ, ຄຸ້ມຄອງໂຄງການ ແລະ ພັດທະນາເຂດແຮ່ທາດແບບຍືນຍົງ;

9. ມີຄວາມຮັບຜິດຊອບຕໍ່ຜົນກະທົບຂອງການດຳເນີນທຸລະກິດແຮ່ທາດ ເພື່ອປົກປ້ອງປະຊາຊົນໃນເຂດບໍ່ແຮ່;

10. ສະຫຼຸບ ແລະ ລາຍງານການຂຸດຄົ້ນ ແລະ ປຸງແຕ່ງແຮ່ທາດ ປະຈຳເດືອນ, ປະຈຳງວດ ແລະ ປະຈຳປີ ລວມທັງບັນຊີການເງິນ ຕໍ່ຂະແໜງພະລັງງານ ແລະ ບໍ່ແຮ່ ແລະ ຂະແໜງການທີ່ກ່ຽວຂ້ອງ;

11. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 104 (ໃໝ່) ສິດ ແລະ ພັນທະ ຂອງຜູ້ໄດ້ຮັບອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ**

ຜູ້ໄດ້ຮັບອະນຸຍາດຂຸດຄົ້ນແຮ່ທາດອະໂລຫະສຳລັບອຸດສາຫະກຳ ມີ ສິດ ແລະ ພັນທະ ດັ່ງນີ້:

1. ດຳເນີນການກໍ່ສ້າງ ແລະ ຕິດຕັ້ງອຸປະກອນ, ໂຮງງານ ແລະ ຕຶກອາຄານ, ການຂຸດຄົ້ນ, ການປຸງແຕ່ງ, ການເຄື່ອນຍ້າຍ, ການວິໄຈ ແລະ ການເກັບມ້ຽນ ຕາມແຜນການທີ່ໄດ້ຮັບຮອງ;

2. ປຸງແຕ່ງ ແລະ ຂາຍແຮ່ທາດ ຕາມການອະນຸຍາດ;

3. ໄດ້ຮັບການອຳນວຍຄວາມສະດວກດ້ານຕ່າງໆ ເປັນຕົ້ນ ການເຂົ້າໄປ ຫຼື ຜ່ານທີ່ດິນ ຂອງບຸກຄົນ ຫຼື ການ ຈັດຕັ້ງອື່ນ ໄປຫາເຂດສຳປະທານຂອງຕົນ ແຕ່ຕ້ອງໄດ້ມີການປະສານສົມທົບກັບອົງການປົກຄອງທ້ອງຖິ່ນ ແລະ ຜູ້ມີສິດນຳໃຊ້ທີ່ດິນນັ້ນ;

4. ໃຫ້ການຮ່ວມມື ແລະ ອຳນວຍຄວາມສະດວກແກ່ເຈົ້າໜ້າທີ່ ທີ່ກ່ຽວຂ້ອງຂອງລັດໃນການກວດກາວຽກງານຂຸດຄົ້ນ ຫຼື ບຸກຄົນອື່ນ ທີ່ເຄື່ອນໄຫວຕາມຈຸດປະສົງໃດໜຶ່ງທີ່ີ່ໄດ້ຮັບອະນຸຍາດ;

5. ສະໜອງເຄື່ອງມື, ອຸປະກອນ ແລະ ສິ່ງເອື້ອອຳນວຍຕ່າງໆ ໃນການຮັກສາຄວາມປອດໄພ ແລະ ສຸຂະ ພາບຂອງຜູ້ອອກແຮງງານ ແລະ ເອົາໃຈໃສ່ດ້ານສະຫວັດດີການສັງຄົມ ແລະ ນະໂຍບາຍອື່ນຕໍ່ຜູ້ອອກແຮງງານ;

6. ປະຕິບັດແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ ແລະ ແຜນ ການປິດບໍ່ແຮ່;

7. ເສຍຄ່າສຳປະທານທີ່ດິນ, ຄ່າຊັບພະຍາກອນແຮ່ທາດ, ພາສີ, ອາກອນ, ຄ່າທຳນຽມ, ຄ່າບໍລິການ;

8. ປະກອບທຶຶນໃຫ້ແກ່ກອງທຶນປົກປັກຮັກສາສິ່ງແວດລ້ອມ, ການພັດທະນາຊຸມຊົນ, ການພັດທະນາຊັບ ພະຍາກອນມະນຸດ, ຄຸ້ມຄອງໂຄງການ ແລະ ພັດທະນາເຂດແຮ່ທາດແບບຍືນຍົງ;

9. ມີຄວາມຮັບຜິດຊອບຕໍ່ຜົນກະທົບຂອງການດຳເນີນທຸລະກິດແຮ່ທາດ ເພື່ອປົກປ້ອງປະຊາຊົນໃນເຂດບໍ່ແຮ່;

10. ສະຫຼຸບ ແລະ ລາຍງານການຂຸດຄົ້ນ ແລະ ປຸງແຕ່ງແຮ່ທາດ ປະຈຳເດືອນ, ປະຈຳງວດ ແລະ ປະຈຳປີ ລວມທັງບັນຊີການເງິນ ຕໍ່ຂະແໜງພະລັງງານ ແລະ ບໍ່ແຮ່ ແລະ ຂະແໜງການທີ່ກ່ຽວຂ້ອງ;

11. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 105 (ໃໝ່) ສິດ ແລະ ພັນທະ ຂອງຜູ້ດຳເນີນທຸລະກິດໃຫ້ການບໍລິການ**

**ທີ່ຕິດພັນກັບທຸລະກິດກ່ຽວກັບແຮ່ທາດ**

ຜູ້ດຳເນີນທຸລະກິດໃຫ້ການບໍລິການທີ່ຕິດພັນກັບທຸລະກິດກ່ຽວກັບແຮ່ທາດ ມີ ສິດ ແລະ ພັນທະ ດັ່ງນີ້:

1. ໃຫ້ການບໍລິການຕາມທີ່ໄດ້ຮັບອະນຸຍາດ;

2. ຮັບຜິດຊອບຕໍ່ການບໍລິການຂອງຕົນ;

3. ເສຍພັນທະພາສີ, ອາກອນ, ຄ່າທຳນຽມ ແລະ ຄ່າບໍລິການ;

4. ນຳໃຊ້ສິດ ແລະ ປະຕິບັດພັນທະອື່ນ ຕາມກົດໝາຍ.

**ພາກທີ X**

**ຮຸ້ນຂອງລັດຖະບານ**

**ມາດຕາ 106 (ປັບປຸງ) ການເຂົ້າຮຸ້ນຂອງລັດຖະບານ**

ລັດຖະບານມີສິດເຂົ້າຖືຮຸ້ນ ໃນທຸລະກິດກ່ຽວກັບບໍ່ແຮ່ສູງສຸດ ບໍ່ໃຫ້ເກີນ ຊາວຫ້າ ສ່ວນຮ້ອຍ.

ຫຼັງຈາກໄດ້ຮັບຮອງ ບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກແລ້ວ ກະ ຊວງພະລັງງານ ແລະ ບໍ່ແຮ່ ຕ້ອງສົ່ງບົດລາຍງານດັ່ງກ່າວ ໃຫ້ກະຊວງແຜນການ ແລະ ການລົງທຶນ ຄົ້ນຄວ້າ ເພື່ອນຳສະເໜີລັດຖະບານພິຈາລະນາເຂົ້າຖືຮຸ້ນ.

ການປະກອບ, ການຖອກຮຸ້ນຂອງລັດຖະບານ ໃຫ້ປະຕິບັດຕາມກົດໝາຍວ່າດ້ວຍວິສາຫະກິດ ຫຼື ຕາມສັນຍາຮ່ວມທຶນ.

**ມາດຕາ 107 (ປັບປຸງ) ການແຈ້ງກ່ຽວກັບການເຂົ້າຮຸ້ນຂອງລັດຖະບານ**

ລັດຖະບານ ແຈ້ງຕອບການເຂົ້າ ຫຼື ປະຕິເສດການເຂົ້າຮຸ້ນຂອງຕົນຕໍ່ຜູ້ລົງທຶນ ພາຍໃນເວລາ ໜຶ່ງຮ້ອຍຊາວ ວັນ ນັບແຕ່ວັນໄດ້ຮັບຮອງບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ເປັນຕົ້ນໄປ.

ໃນກໍລະນີເຂົ້າຖືຮຸ້ນ ລັດຖະບານ ຕ້ອງແຕ່ງຕັ້ງຕົວແທນຂອງຕົນເຂົ້າຢູ່ໃນສະພາບໍລິຫານຂອງບໍລິສັດ.

**ພາກທີ XI**

**ຂໍ້ຫ້າມ**

**ມາດຕາ 108 (ປັບປຸງ) ຂໍ້ຫ້າມທົ່ວໄປ**

ຫ້າມບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ທຳລາຍແຫຼ່ງແຮ່ດ້ວຍການບຸກລຸກ, ຂຸດຄົ້ນ, ຮ່ອນເອົາແຮ່ທາດ ຫຼື ດ້ວຍການກະທຳອື່ນທີ່ບໍ່ຖືກຕ້ອງຕາມກົດໝາຍ ແລະ ລະບຽບການ;

2. ຂຸດຄົ້ນ, ຊື້ຂາຍ, ເຄື່ອນຍ້າຍ ແລະ ເກັບກູ້ແຮ່ທາດໂດຍບໍ່ໄດ້ຮັບອະນຸຍາດ;

3. ຮ່ວມມືກັບຜູ້ລົງທຶນ, ພະນັກງານ ແລະ ເຈົ້າໜ້າທີ່ກວດກາບໍ່ແຮ່ ໃນການລັກລອບຂຸດຄົ້ນເອົາແຮ່ທາດ, ບຸກລຸກທຳລາຍແຮ່ທາດ ຫຼື ບໍ່ແຮ່;

4. ປອມແປງເອກະສານ ແລະ ຕາປະທັບກ່ຽວກັບແຮ່ທາດ;

5. ໃຊ້ຄວາມຮຸນແຮງ ແລະ ແອບອ້າງຊື່ຜູ້ອື່ນ ເພື່ອນາບຂູ່ພະນັກງານ, ເຈົ້າໜ້າທີ່ກວດກາບໍ່ແຮ່ ແລະ ຜູ້ລົງທຶນ;

6. ຊຸກເຊື່ອງ, ທຳລາຍແຮ່ທາດ ຫຼື ຂາຍຕົວຢ່າງແຮ່ທາດຢ່າງຜິດກົດໝາຍ;

7. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 109 (ປັບປຸງ) ຂໍ້ຫ້າມສຳລັບພະນັກງານ ແລະ ເຈົ້າໜ້າທີ່ກວດກາບໍ່ແຮ່**

ຫ້າມພະນັກງານ ແລະ ເຈົ້າໜ້າທີ່ກວດກາບໍ່ແຮ່ ມີພຶດຕິກຳ ດັ່ງນີ້:

1. ອະນຸຍາດໃຫ້ລົງທຶນຊອກຄົ້ນ, ສຳຫຼວດ ແລະ ຂຸດຄົ້ນບໍ່ແຮ່ ໃນເຂດປ່າສະຫງວນ, ປ່າປ້ອງກັນ;

2. ສວຍໃຊ້ໜ້າທີ່ຕຳແໜ່ງ ແລະ ຮັບສິນບົນ ເພື່ອຜົນປະໂຫຍດແກ່ຕົນ;

3. ໃຊ້ສິດ, ໜ້າທີ່ເກີນຂອບເຂດ ຊຶ່ງກໍ່ຄວາມເສຍຫາຍ ໃຫ້ແກ່ຜົນປະໂຫຍດຂອງລັດ, ລວມໝູ່ ຫຼື ສິດຜົນ ປະໂຫຍດອັນຊອບທຳຂອງປະຊາຊົນ;

4. ປະລະໜ້າທີ່ ແລະ ຄວາມຮັບຜິດຊອບຕໍ່ວຽກງານແຮ່ທາດ ທີ່ການຈັດຕັ້ງມອບໝາຍໃຫ້;

5. ເປີດເຜີຍຄວາມລັບຂອງລັດ ແລະ ຂອງລັດຖະການ ຫຼື ຄວາມລັບທາງດ້ານການຄ້າ ແລະ ວິຊາການກ່ຽວກັບແຮ່ທາດ;

6. ປອມແປງເອກະສານ ເຊັ່ນ ປອມແປງລາຍເຊັນ, ຕາປະທັບ, ບັນຊີ ແລະ ຂໍ້ມູນກິດຈະການກ່ຽວກັບແຮ່ທາດ;

7. ເຂົ້າຮ່ວມໃນການດຳເນີນທຸລະກິດກ່ຽວກັບແຮ່ທາດ ຫຼື ໃຫ້ສະມາຊິກໃນຄອບຄົວຂອງຕົນດຳເນີນ ຫຼື ເຂົ້າຮ່ວມໃນກິດຈະການດັ່ງກ່າວ;

8. ຍ້າຍ, ປ່ຽນແປງ ຫຼື ທຳລາຍ ເຂດຫຼັກໝາຍ, ເຂດສຳປະທານ ໂດຍບໍ່ໄດ້ຮັບອະນຸຍາດ;

9. ໃຊ້ຄວາມຮຸນແຮງ, ບັງຄັບ, ນາບຂູ່ ແລະ ນຳໃຊ້ມາດຕະການອື່ນທີ່ບໍ່ຖືກຕ້ອງຕາມກົດໝາຍ;

10. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 110 (ປັບປຸງ) ຂໍ້ຫ້າມສຳລັບຜູ້ລົງທຶນ**

ຫ້າມຜູ້ລົງທຶນພາຍໃນ ແລະ ຕ່າງປະເທດ ມີພຶດຕິກຳ ດັ່ງນີ້:

1. ຊອກຄົ້ນ, ສຳຫຼວດ, ຂຸດຄົ້ນ, ປຸງແຕ່ງແຮ່ທາດ ໃນເຂດປ່າສະຫງວນ, ປ່າປ້ອງກັນ, ເຂດທ່ອງທ່ຽວທຳມະຊາດ, ເຂດປະຫວັດສາດ ແລະ ວັດທະນະທຳ;

2. ຊອກຄົ້ນ, ສຳຫຼວດ, ຂຸດຄົ້ນ, ປຸງແຕ່ງ ຫຼື ຊື້ ຂາຍແຮ່ທາດໂດຍບໍ່ໄດ້ຮັບອະນຸຍາດ;

3. ຊອກຄົ້ນ, ສຳຫຼວດ, ຂຸດຄົ້ນ ແລະ ປຸງແຕ່ງນອກແຜນການທີ່ໄດ້ຮັບຮອງເອົາ, ດຳເນີນກິດຈະການ ກ່ຽວກັບແຮ່ທາດຢູ່ນອກເຂດອະນຸຍາດ;

4. ບຸກລຸກ, ທຳລາຍ ຫຼື ສ້າງຄວາມເສຍຫາຍໃຫ້ແກ່ແຫຼ່ງແຮ່ ແລະ ບໍ່ແຮ່;

5. ຍ້າຍ, ປ່ຽນແປງ ຫຼື ທຳລາຍ ເຄື່ອງໝາຍເຂດອະນຸຍາດ;

6. ນຳເຂົ້າ ແຮງງານ, ພາຫະນະ, ເຄື່ອງຈັກ ແລະ ອຸປະກອນການດຳເນີນທຸລະກິດກ່ຽວກັບແຮ່ທາດໂດຍບໍ່ໄດ້ຮັບອະນຸຍາດ;

7. ຂຸດຄົ້ນ, ຊື້ຂາຍ, ເຄື່ອນຍ້າຍ ຫຼື ຂົນສົ່ງ ແຮ່ທາດປະເພດຫວງຫ້າມ;

8. ເຄື່ອນຍ້າຍ ຫຼື ຂົນສົ່ງ ແຮ່ທາດເກີນນ້ຳໜັກ, ເກີນຈຳນວນ, ເກີນຂະໜາດ ຫຼື ບໍ່ຖືກຕ້ອງກັບເອກະ ສານ;

9. ນຳເອົາໃບອະນຸຍາດຂອງຕົນໄປຄ້ຳປະກັນ ຫຼື ປະກອບຮຸ້ນ, ກູ້ຢືມ, ໃຫ້ເຊົ່າ, ໂອນ, ມອບ, ຊວດຈຳ ຫຼື ຂາຍໃຫ້ບຸກຄົນອື່ນ;

10. ຊື້ຈ້າງ, ໃຫ້ສິນບົນແກ່ພະນັກງານ ແລະ ເຈົ້າໜ້າທີ່ກວດກາບໍ່ແຮ່, ຊື້ຈ້າງປະຊາຊົນເພື່ອບຸກລຸກ, ຂຸດຄົ້ນ ຫຼື ຮ່ອນເອົາແຮ່ທາດດ້ວຍວິທີການຕ່າງໆ;

11. ທຳລາຍ, ສໍ້ໂກງ, ຍັກຍອກ ຫຼື ຂາຍຕົວຢ່າງແຮ່ທາດ, ເກັບຕົວຢ່າງແຮ່ທາດໂດຍບໍ່ໄດ້ຮັບອະນຸຍາດ;

12. ໃຊ້ຄວາມຮຸນແຮງ ແລະ ແອບອ້າງຊື່ຜູ້ອື່ນ ເພື່ອນາບຂູ່ພະນັກງານ, ເຈົ້າໜ້າທີ່ກວດກາບໍ່ແຮ່ ແລະ ປະຊາຊົນ;

13. ລາຍງານບໍ່ຖືກຕາມຄວາມເປັນຈິງ ຫຼື ປອມແປງເອກະສານ ແລະ ຕາປະທັບກ່ຽວກັບແຮ່ທາດ;

14. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ XII**

**ການແກ້ໄຂຂໍ້ຂັດແຍ່ງ**

**ມາດຕາ 111 ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງ ອາດດຳເນີນດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ ຫຼື ການໄກ່ເກ່ຍ;

2. ການແກ້ໄຂທາງດ້ານບໍລິຫານ;

3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;

4. ການຕັດສີີນຂອງສານປະຊາຊົນ;

5. ການແກ້ໄຂທີ່ມີລັກສະນະສາກົນ.

**ມາດຕາ 112 ການປະນີປະນອມ ຫຼື ການໄກ່ເກ່ຍ**

ໃນກໍລະນີທີ່ເກີດຂໍ້ຂັດແຍ່ງໃນການດຳເນີນກິດຈະການ ແລະ ທຸລະກິດກ່ຽວກັບແຮ່ທາດ ຄູ່ກໍລະນີສາມາດແກ້ໄຂດ້ວຍການປະນີປະນອມ ຫຼື ໄກ່ເກ່ຍກັນ.

**ມາດຕາ 113 ການແກ້ໄຂທາງດ້ານບໍລິຫານ**

ການແກ້ໄຂຂໍ້ຂັດແຍ່ງກ່ຽວກັບແຮ່ທາດທາງດ້ານບໍລິຫານ ເປັນຕົ້ນ ການດຳເນີນທຸລະກິດ ກ່ຽວກັບແຮ່ທາດ ໂດຍບໍ່ຖືກຕ້ອງຕາມເປົ້າໝາຍ, ການບໍ່ເສຍພັນທະ ແລະ ຄ່າທຳນຽມຕາມກົດໝາຍ ແມ່ນອົງການຄຸ້ມຄອງ ແລະ ກວດ ກາວຽກງານແຮ່ທາດທີ່ກ່ຽວຂ້ອງເປັນຜູ້ແກ້ໄຂ ໂດຍປະສານສົມທົບກັບຂະແໜງການອື່ນທີ່ກ່ຽວຂ້ອງ ແລະ ອົງການປົກຄອງທ້ອງຖິ່ນຂັ້ນດຽວກັນ, ຖ້າຄູ່ກໍລະນີ ຫາກບໍ່ພໍໃຈຕໍ່ຄຳຕົກລົງແກ້ໄຂນັ້ນແລ້ວ ຜູ້ກ່ຽວກໍມີສິດສະເໜີຕໍ່ອົງການຂັ້ນເທິງຖັດ ນັ້ນເປັນຜູ້ແກ້ໄຂ.

**ມາດຕາ 114 ການແກ້ໄຂໂດຍອົງການການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີເກີດຂໍ້ຂັດແຍ່ງທາງເສດຖະກິດ ເນື່ອງຈາກການດຳເນີນທຸລະກິດກ່ຽວກັບແຮ່ທາດ ຄູ່ກໍລະນີມີສິດສະເໜີຕໍ່ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ ເພື່ອພິຈາລະນາແກ້ໄຂ ຕາມກົດໝາຍ.

**ມາດຕາ 115 ການຕັດສີນຂອງສານປະຊາຊົນ**

ຂໍ້ຂັດແຍ່ງທີ່ເກີດຂຶ້ນໃນການດຳເນີນກິດຈະການ ແລະ ທຸລະກິດກ່ຽວກັບແຮ່ທາດ ຄູ່ກໍລະນີມີສິດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາຕັດສີນຕາມກົດໝາຍ.

**ມາດຕາ 116 ການແກ້ໄຂທີ່ມີລັກສະນະສາກົນ**

ການແກ້ໄຂຂໍ້ຂັດແຍ່ງກ່ຽວກັບການດຳເນີນກິດຈະການ ແລະ ທຸລະກິດກ່ຽວກັບແຮ່ທາດ ລະຫວ່າງຜູ້ລົງທຶນ ພາຍໃນກັບຜູ້ລົງທຶນຕ່າງປະເທດ ຫຼື ຜູ້ລົງທຶນຕ່າງປະເທດດ້ວຍກັນຢູ່ ສປປ ລາວ ຫຼື ລະຫວ່າງຜູ້ລົງທຶນຕ່າງປະເທດ ກັບລັດຖະບານ ໃຫ້ນຳໃຊ້ອົງການແກ້ໄຂຂໍ້ຂັດແຍ່ງ ພາຍໃນ, ຕ່າງປະເທດ ຫຼື ສາກົນ ຕາມການຕົກລົງຂອງຄູ່ກໍລະນີ.

**ພາກທີ XIII**

**ການຄຸ້ມຄອງ ແລະ ການກວດກາວຽກງານແຮ່ທາດ**

**ໝວດທີ 1**

**ການຄຸ້ມຄອງວຽກງານແຮ່ທາດ**

**ມາດຕາ 117 (ປັບປຸງ) ອົງການຄຸ້ມຄອງວຽກງານແຮ່ທາດ**

ລັດຖະບານ ເປັນຜູ້ຄຸ້ມຄອງວຽກງານແຮ່ທາດຢ່າງລວມສູນ ແລະ ເປັນເອກະພາບໃນຂອບເຂດທົ່ວປະ ເທດ ໂດຍມອບໃຫ້ກະຊວງພະລັງງານ ແລະ ບໍ່ແຮ່ ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບບັນດາກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານແຮ່ທາດ ປະກອບດ້ວຍ:

1. ກະຊວງພະລັງງານ ແລະ ບໍ່ແຮ່;

2. ພະແນກພະລັງງານ ແລະ ບໍ່ແຮ່ ແຂວງ, ນະຄອນຫຼວງ;

3. ຫ້ອງການພະລັງງານ ແລະ ບໍ່ແຮ່ ເມືອງ, ເທດສະບານ, ນະຄອນ.

**ມາດຕາ 118 (ປັບປຸງ) ສິດ ແລະ ໜ້າທີ່ ຂອງກະຊວງພະລັງງານ ແລະ ບໍ່ແຮ່**

ໃນການຄຸ້ມຄອງວຽກງານແຮ່ທາດ ກະຊວງພະລັງງານ ແລະ ບໍ່ແຮ່ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ແລະ ສ້າງແຜນຍຸດທະສາດ, ແຜນນະໂຍບາຍ, ກົດໝາຍ ແລະ ຜັນຂະຫຍາຍແນວທາງໃຫ້ກາຍເປັນແຜນງານ, ໂຄງການລະອຽດກ່ຽວກັບການຊອກຄົ້ນ, ການສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ການຂຸດຄົ້ນ ແລະ ພັດທະນາບໍ່ແຮ່ ໄປຕາມທິດສີຂຽວ ແລະ ຍືນຍົງ ເພື່ອສະເໜີຂັ້ນເທິງພິຈາລະນາ;

2. ດຳເນີນການຊອກຄົ້ນ, ສຳຫຼວດທໍລະນີສາດຂັ້ນພື້ນຖານ, ຂຸດຄົ້ນ, ວາງແຜນ ແລະ ຈັດສັນການຄຸ້ມຄອງຊັບພະຍາກອນແຮ່ທາດ ໃນຂອບເຂດທົ່ວປະເທດ;

3. ຄົ້ນຄວ້າ ແລະ ອອກລະບຽບການ ກ່ຽວກັບການຄຸ້ມຄອງອຸດສາຫະກຳບໍ່ແຮ່;

4. ໂຄສະນາ ເຜີຍແຜ່, ຊີ້ນຳ, ຕິດຕາມການຈັດຕັ້ງປະຕິບັດລະບຽບ, ກົດໝາຍ ກ່ຽວກັບແຮ່ທາດ ໂດຍສະເພາະຂັ້ນຕອນການຊອກຄົ້ນ, ສຳຫຼວດ ແລະ ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ການຂຸດຄົ້ນ, ແຜນຄຸ້ມຄອງສິ່ງແວດລ້ອມສັງຄົມ ແລະ ທຳມະຊາດ ແລະ ເງື່ອນໄຂຂອງໃບຢັ້ງຢືນກ່ຽວກັບສິ່ງແວດລ້ອມ;

5. ຄົ້ົ້ນຄວ້າວິທະຍາສາດ, ເຕັກນິກ, ເຕັກໂນໂລຊີ, ສ້າງຕາໜ່າງສູນສະຖິຕິ-ຂໍ້ມູນ ຂ່າວສານ ກ່ຽວກັບການຊອກຄົ້ນ ແລະ ສຳຫຼວດແຮ່ທາດ ແລະ ອຸດສາຫະກຳບໍ່ແຮ່;

6. ປະເມີນສິ່ງແວດລ້ອມແບບຍຸດທະສາດກ່ຽວກັບວຽກງານແຮ່ທາດ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ;

7. ສ້າງຕັ້ງຄະນະກຳມະການຕີລາຄາ ແລະ ຮັບຮອງປະລິມານສະສົມແຮ່ທາດ;

8. ສ້າງຕັ້ງຄະນະກຳມະການປະມູນ ເອົາສິດສຳປະທານບໍ່ແຮ່;

9. ສ້າງຕັ້ງຄະນະກຳມະການ ເພື່ອສຶກສາ, ກວດຜ່ານ ແລະ ຮັບຮອງເອົາບົດລາຍງານການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ;

10. ສະເໜີແຕ່ງຄະນະຊີ້ນຳ ແລະ ຄຸ້ມຄອງໂຄງການຂະໜາດໃຫຍ່ ຕໍ່ນາຍົກລັດຖະມົນຕີ ເພື່ອພິຈາລະນາຕົກລົງ;

11. ສົ່ງບົດລາຍງານຜົນການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ ໃຫ້ກະຊວງແຜນການ ແລະ ການລົງທຶນ ເພື່ອນຳສະເໜີລັດຖະບານພິຈາລະນາເຂົ້າຖືຮຸ້ນ;

12. ຄົ້ນຄວ້າການແບ່ງປັນຜົນປະໂຫຍດຂອງລັດ ຈາກການດຳເນີນວຽກງານອຸດສາຫະກຳບໍ່ແຮ່ ເພື່ອນຳສະ ເໜີລັດຖະບານ ພິຈາລະນາ ພ້ອມທັງຕິດຕາມການປະຕິບັດພັນທະດັ່ງກ່າວຂອງຜູ້ລົງທຶນໂດຍປະສານສົມທົບກັບຂະແໜງການທີ່ກ່ຽວຂ້ອງ;

13. ເຂົ້າຮ່ວມເຈລະຈາ ແລະ ເຊັນສັນຍາສຳປະທານພັດທະນາບໍ່ແຮ່ ຕາມການມອບໝາຍຂອງລັດຖະບານ;

14. ອອກ ແລະ ຕໍ່ອາຍຸໃບອະນຸຍາດຊອກຄົ້ົ້ນ, ສຳຫຼວດ, ໃບອະນຸຍາດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ໃບອະນຸຍາດຂຸດຄົ້ົ້ນ, ສ້າງຕັ້ງໂຮງງານປຸງແຕ່ງ ແລະ ຫຼອມແຮ່; ໃບຢັ້ງຢືນການຊື້-ຂາຍ, ເຄື່ອນຍ້າຍແຮ່ໃຫ້ຜູ້ລົງທຶນ;

15. ສົມທົບກັບຂະແໜງການອື່ນ ແລະ ທ້ອງຖິ່ນທີ່ກ່ຽວຂ້ອງເພື່ອສຶກສາ, ຕິດຕາມການປະຕິບັດພັນທະທາງດ້ານການເງິນຂອງຜູ້ລົງທຶນ;

16. ພິຈາລະນາໂຈະ, ຖອນ ຫຼື ຍົກເລີກໃບອະນຸຍາດ ຊອກຄົ້ນ, ສຳຫຼວດ ແລະ ໃບອະນຸຍາດສຶກສາຄວາມເປັນໄປໄດ້ທາງດ້ານເສດຖະກິດ-ເຕັກນິກ, ໃບອະນຸຍາດຂຸດຄົ້ົ້ນ, ສ້າງຕັ້ງໂຮງງານປຸງແຕ່ງ ແລະ ຫຼອມແຮ່; ໃບຢັ້ງຢືນການຊື້-ຂາຍ ແລະ ເຄື່ອນຍ້າຍແຮ່ຂອງຜູ້ລົງທຶນທີ່ລະເມີດລະບຽບ, ກົດໝາຍ;

17. ສະເໜີລັດຖະບານພິຈາລະນາໂຈະ ຫຼື ຍົກເລີກສັນຍາພັດທະນາບໍ່ແຮ່ທີ່ຜູ້ລົງທຶນລະເມີດ;

18. ຄຸ້ມຄອງ, ຕິດຕາມການຊອກຄົ້ນ, ສຳຫຼວດ, ການສຶກສາຄວາມເປັນໄປໄດ້ທາງດ້ານເສດຖະກິດ-ເຕັກ ນິກ, ການຂຸດຄົ້ນ, ປຸງແຕ່ງ, ຫຼອມ ແລະ ການຊື້-ຂາຍແຮ່;

19. ສ້າງ, ບຳລຸງ, ຍົກລະດັບທາງດ້ານວິຊາການທໍລະນີສາດ ແລະ ແຮ່ທາດ, ທາງດ້ານອຸດສາຫະກຳບໍ່ແຮ່ ໃຫ້ແກ່ພະນັກງານ ແລະ ກຳມະກອນ;

20. ຢັ້ງຢືນທາງດ້ານວິຊາການກ່ຽວກັບການອະນຸຍາດສົ່ງຕົວຢ່າງແຮ່ທາດອອກໄປວິໄຈ ຕາມລະບຽບການ;

21. ຢັ້ງຢືນທາງດ້ານວິຊາການກ່ຽວກັບການສົ່ງອອກ ຫຼື ນຳເຂົ້ົ້າແຮ່ທາດ, ພາຫະນະ, ອຸປະກອນກົນຈັກຮັບໃຊ້ການດຳເນີນທຸລະກິດ ກ່ຽວກັບອຸດສາຫະກຳບໍ່ແຮ່ ລວມທັງການອະນຸຍາດສົ່ງຕົວຢ່າງແຮ່ທາດເພື່ອຄັດເລືອກເຕັກໂນໂລຊີອອກແບບໂຮງງານ;

22. ອອກວາລະສານ ແລະ ຂຶ້ນທະບຽນກ່ຽວກັບວຽກງານແຮ່ທາດ ແລະ ຂຶ້ນທະບຽນກ່ຽວກັບເຂດຊອກຄົ້ນ, ສຳຫຼວດແຮ່ທາດ ແລະ ເຂດຂຸດຄົ້ນບໍ່ແຮ່;

23. ປະສານສົມທົບກັບບັນດາຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງເພື່ອປົກປັກຮັກສາ, ສົ່ງເສີມ, ຄຸ້ມຄອງກິດຈະການ ແລະ ແກ້ໄຂຂໍ້ຂັດແຍ່ງກ່ຽວກັບວຽກງານແຮ່ທາດ ແລະ ອຸດສາຫະກຳບໍ່ແຮ່;

24. ພົວພັນ ແລະ ຮ່ວມມືກັບຕ່າງປະເທດ ແລະ ອົງການຈັດຕັ້ງສາກົນກ່ຽວກັບວຽກງານແຮ່ທາດ ແລະ ອຸດສາຫະກຳບໍ່ແຮ່;

25. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານແຮ່ທາດ ແລະ ອຸດສາຫະກຳບໍ່ແຮ່ ໃຫ້ລັດຖະ ບານຢ່າງເປັນປົກກະຕິ;

26. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 119 (ປັບປຸງ) ສິດ ແລະ ໜ້າທີ່ ຂອງພະແນກພະລັງງານ ແລະ ບໍ່ແຮ່ ແຂວງ, ນະຄອນຫຼວງ**

ໃນການຄຸ້ມຄອງວຽກງານແຮ່ທາດ ພະແນກພະລັງງານ ແລະ ບໍ່ແຮ່ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດແຜນຍຸດທະສາດ, ຂໍ້ຕົກລົງ, ຄຳສັ່ງ, ແຈ້ງການ, ບົດແນະນຳ ແລະ ລະບຽບການຂອງກະຊວງພະລັງງານ ແລະ ບໍ່ແຮ່ທີ່ຕິດພັນກັບການຈັດຕັ້ງປະຕິບັດກົດໝາຍສະບັບນີ້;

2. ໂຄສະນາ ເຜີຍແຜ່ ກົດໝາຍ ແລະ ລະບຽບການທີ່ພົວພັນກັບກິດຈະກຳກ່ຽວກັບແຮ່ທາດຕໍ່ສັງຄົມ;

3. ຊຸກຍູ້, ສົ່ງເສີມກິດຈະການຊອກຄົ້ນ, ສຳຫຼວດ ແລະ ຂຸດຄົ້ນທີ່ມີຢູ່ໃນປັດຈຸບັນພາຍໃຕ້ຄວາມຮັບຜິດ ຊອບຂອງຕົນ ແລະ ໃຫ້ຄຳແນະນຳ, ສະໜັບສະໜູນ, ຕິດຕາມ ແລະ ປະເມີນການປະຕິບັດວຽກງານຂອງຫ້ອງການພະລັງງານ ແລະ ບໍ່ແຮ່ຂັ້ນເມືອງ;

4. ຄົ້ນຄວ້າປະກອບຄຳເຫັນທາງດ້ານວິຊາການກ່ຽວກັບວຽກງານແຮ່ທາດ ແລະ ບໍ່ແຮ່ແລ້ວ ສະເໜີໃຫ້ກະຊວງພະລັງງານ ແລະ ບໍ່ແຮ່ ແລະ ອົງການປົກຄອງແຂວງ, ນະຄອນຫຼວງ ພິຈາລະນາ;

5. ອອກ ແລະ ຕໍ່ໃບອະນຸຍາດ ໂດຍສອດຄ່ອງຕາມມາດຕາ 86 ແລະ ມາດຕາ 92 ຂອງກົດໝາຍສະ ບັບນີ້;

6. ສະເໜີຕໍ່ກະຊວງພະລັງງານ ແລະ ບໍ່ແຮ່ ເພື່ອພິຈາລະນາໂຈະ ຫຼື ລົບລ້າງການອອກອະນຸຍາດຕາມມາດຕາ 86 ແລະ ມາດຕາ 92 ຂອງກົດໝາຍສະບັບນີ້;

7. ປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອສົ່ງເສີມ, ຄຸ້ມຄອງ ແລະ ຕິດຕາມ ກ່ຽວກັບກິດຈະການແຮ່ທາດ;

8. ຢັ້ງຢືນການປະຕິບັດວຽກງານທີ່ກ່ຽວຂ້ອງກັບກິດຈະການແຮ່ທາດ ແລະ ລາຍງານໃຫ້ອົງການປົກຄອງແຂວງ, ນະຄອນຫຼວງ ແລະ ກະຊວງພະລັງງານ ແລະ ບໍ່ແຮ່;

9. ພົວພັນ ແລະ ຮ່ວມມືກັບຕ່າງປະເທດ ແລະ ອົງການຈັດຕັ້ງສາກົນທີ່ຕິດພັນກັບອຸດສາຫະກຳບໍ່ແຮ່ ຕາມການມອບໝາຍຂອງກະຊວງພະລັງງານ ແລະ ບໍ່ແຮ່;

10. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານແຮ່ທາດ ຕໍ່ກະຊວງພະລັງງານ ແລະ ບໍ່ແຮ່ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;

11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 120 (ປັບປຸງ) ສິດ ແລະ ໜ້າທີ່ຂອງຫ້ອງການພະລັງງານ ແລະ ບໍ່ແຮ່ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານແຮ່ທາດ ຫ້ອງການພະລັງງານ ແລະ ບໍ່ແຮ່ ເມືອງ, ເທດສະບານ, ນະຄອນ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແຜນງານ, ແຜນການ, ໂຄງການ, ຂໍ້ຕົກລົງ, ຄຳສັ່ງ, ແຈ້ງການ ແລະ ບົດແນະນຳທີ່ຕິດພັນກັບກິດຈະການກ່ຽວກັບແຮ່ທາດ ທີ່ພະແນກພະລັງງານ ແລະ ບໍ່ແຮ່ ຂັ້ນແຂວງອອກໃຫ້;

2. ເຜີຍແຜ່ກົດໝາຍວ່າດ້ວຍແຮ່ທາດ ແລະ ລະບຽບການທີ່ພົວພັນກັບກິດຈະການແຮ່ທາດໃນເຂດພື້ນທີ່ຂອງຕົນ;

3. ປະສານສົມທົບ ແລະ ຕິດຕາມກວດກາກັບຂະແໜງການທີ່ກ່ຽວຂ້ອງອື່ນ ແລະ ອົງການປົກຄອງທ້ອງ ຖິ່ນທີ່ກ່ຽວຂ້ອງ ເພື່ອອຳນວຍຄວາມສະດວກໃຫ້ແກ່ກິດຈະການກ່ຽວ ກັບແຮ່ທາດ;

4. ສະຫຼຸບ ແລະ ລາຍງານການປະຕິບັດວຽກງານແຮ່ທາດໃຫ້ພະແນກພະລັງງານ ແລະ ບໍ່ແຮ່ ແຂວງ, ນະ ຄອນຫຼວງ ແລະ ອົງການປົກຄອງເມືອງ, ເທດສະບານ, ນະຄອນ ຢ່າງເປັນປົກກະຕິ;

5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 121 (ໃໝ່) ສິດ ແລະ ໜ້າທີ່ ຂອງຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ**

ໃນການຄຸ້ມຄອງວຽກງານແຮ່ທາດ ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ພິຈາລະນາຢັ້ງຢືນບົດປະເມີນສິ່ງແວດລ້ອມແບບຍຸດທະສາດ;

2. ຄົ້ນຄວ້າ ອອກໜັງສືຮັບຮອງບົດລາຍງານຜົນການເກັບກຳຂໍ້ມູນກ່ຽວກັບສະພາບດ້ານສິ່ງແວດລ້ອມສັງ ຄົມ ແລະ ທຳມະຊາດ, ແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດຈາກກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ

3. ພິຈາລະນາ ອອກໃບຢັ້ງຢືນກ່ຽວກັບສິ່ງແວດລ້ອມ, ຮັບຮອງບົດລາຍງານການປະເມີນຜົນກະທົບຕໍ່ສິ່ງ ແວດລ້ອມສັງຄົມ ແລະ ທຳມະຊາດ, ແຜນການຄຸ້ມຄອງ ແລະ ຕິດຕາມກວດກາສິ່ງແວດລ້ອມສັງຄົມ ແລະ ທຳມະຊາດ ພ້ອມທັງໃບຮັບຮອງກ່ຽວກັບພັນທະທາງດ້ານສິ່ງແວດລ້ອມສັງຄົມ ແລະ ທຳມະຊາດ;

4. ພິຈາລະນາຢັ້ງຢືນ ແຜນບູລະນະຟື້ນຟູສິ່ງແວດລ້ອມ ກ່ອນການຮັບຮອງແຜນການບູລະນະຟື້ນຟູສິ່ງ ແວດລ້ອມ ແລະ ການປິດບໍ່ແຮ່;

5. ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການຈັັດຕັ້ງປະຕິບັດວຽກງານການຄຸ້ມຄອງ ແລະ ຕິດຕາມກວດກາ ສິ່ງແວດລ້ອມສັງຄົມ ແລະ ທຳມະຊາດ ຂອງໂຄງການນັບຕັ້ງແຕ່ໄລຍະສຳຫຼວດ, ຂຸດຄົ້ນ, ບູລະນະຟື້ນຟູສິ່ງ ແວດລ້ອມ ແລະ ປິດບໍ່ແຮ່;

6. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານ ກ່ຽວກັບແຮ່ທາດໃຫ້ຂັ້ນເທິງ ຢ່າງເປັນປົກກະຕິ;

7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 122 (ປັບປຸງ) ສິດ ແລະ ໜ້າທີ່ ຂອງຂະແໜງການອື່ນ ແລະ ອົງການປົກຄອງທ້ອງຖິ່ນ**

ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ມີສິດ ແລະ ໜ້າທີ່ ປະສານສົມທົບກັບຂະ ແໜງການພະລັງງານ ແລະ ບໍ່ແຮ່ ໃນການຄຸ້ມຄອງວຽກງານແຮ່ທາດ ຕາມພາລະບົດບາດຂອງຕົນ.

**ໝວດທີ 2**

**ການກວດກາວຽກງານແຮ່ທາດ**

**ມາດຕາ 123 (ປັບປຸງ) ອົງການກວດກາວຽກງານແຮ່ທາດ**

ອົງການກວດກາວຽກງານແຮ່ທາດ ປະກອບດ້ວຍ ອົງການກວດກາພາຍໃນ ແລະ ອົງການກວດກາພາຍນອກ.

ອົງການກວດກາພາຍໃນ ແມ່ນ ອົງການດຽວກັນກັບອົງການຄຸ້ມຄອງວຽກງານແຮ່ທາດ ຕາມທີ່ໄດ້ກຳນົດໄວ້ໃນມາດຕາ 117 ຂອງກົດໝາຍສະບັບນີ້.

ອົງການກວດກາພາຍນອກ ແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ ຕາມພາລະບົດບາດຂອງຕົນທີ່ໄດ້ກໍານົດໄວ້ໃນກົດໝາຍ.

**ມາດຕາ 124 (ປັບປຸງ) ເນື້ອໃນການກວດກາ**

ການກວດກາວຽກງານແຮ່ທາດ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດສັນຍາ ແລະ ກົດໝາຍກ່ຽວກັບແຮ່ທາດ;

2. ການປະຕິບັດຂັ້ນຕອນຂອງການດຳເນີນກິດຈະການກ່ຽວກັບແຮ່ທາດ

3. ການປະຕິບັດກຳນົດເວລາ ແລະ ແຜນວຽກຂອງກິດຈະການກ່ຽວກັບແຮ່ທາດ;

4. ການປະຕິບັດມາດຕະການຄວາມປອດໄພ ແລະ ການຈຳກັດຜົນກະທົບຕໍ່ສິ່ງແວດລ້ອມໃນການດຳເນີນວຽກງານກ່ຽວກັບແຮ່ທາດ;

5. ການຕິດຕາມການເຄື່ອນໄຫວຂອງການຈັດຕັ້ງ, ພະນັກງານ, ເຈົ້າໜ້າທີ່ກວດກາກ່ຽວກັບວຽກງານແຮ່ທາດ ລວມທັງການກວດກາການດຳເນີນທຸລະກິດ;

6. ການໃຊ້ແທນຄ່າເສຍຫາຍທີ່ເນື່ອງຈາກຜົນກະທົບຕໍ່ສິ່ງແວດລ້ອມ, ຊີວິດ, ສຸຂະພາບ ແລະ ຊັບສິນຂອງປະຊາຊົນ ໃນໄລຍະດຳເນີນວຽກງານແຮ່ທາດ;

7. ລະບົບການເງິນ, ສະຫວັດດີການສັງຄົມ ແລະ ນະໂຍບາຍອື່ນ.

**ມາດຕາ 125 (ປັບປຸງ) ເຈົ້າໜ້າທີ່ກວດກາວຽກງານແຮ່ທາດ**

ເຈົ້າໜ້າທີ່ກວດກາວຽກງານແຮ່ທາດ ມີ ສິດ ແລະ ໜ້າທີ່ຕົ້ນຕໍ ດັ່ງນີ້:

1. ເຄື່ອນໄຫວລາດຕະເວນ ແລະ ກວດກາຕາມເປົ້າໝາຍຕ່າງໆ ເຊັ່ນ ສະຖານທີ່ດຳເນີນກິດຈະການກ່ຽວກັບແຮ່ທາດ;

2. ຮັບ, ບັນທຶກການແຈ້ງຄວາມ, ທວງເອົາ ແລະ ກວດກາເອກະສານທີ່ເຫັນວ່າມີການລະເມີດກົດໝາຍກ່ຽວກັບແຮ່ທາດ;

3. ພົວພັນ ແລະ ປະສານສົມທົບກັບການຈັດຕັ້ງອື່ນທີ່ກ່ຽວຂ້ອງ ລວມທັງອົງການປົກຄອງທ້ອງຖິ່ນກ່ຽວກັບການຈັດຕັ້ງປະຕິບັດໜ້າທີ່ວຽກງານຂອງຕົນ;

4. ດຳເນີນການກວດກາຕາມເນື້ອໃນທີ່ໄດ້ກຳນົດໄວ້ໃນມາດຕາ 124 ຂອງກົດໝາຍສະບັບນີ້;

5. ສະຫຼຸບ, ລາຍງານການເຄື່ອນໄຫວກ່ຽວກັບການກວດກາວຽກງານແຮ່ທາດ ໃຫ້ຂະແໜງການພະລັງງານ ແລະ ບໍ່ແຮ່ທີ່ຕົນສັງກັດຢູ່ ແລະ ອົງການປົກຄອງທ້ອງຖິ່ນຂັ້ນຂອງຕົນ.

**ມາດຕາ 126 ຮູບການການກວດກາ**

ການກວດກາວຽກງານແຮ່ທາດ ມີ ສາມ ຮູບການ ດັ່ງນີ້:

1. ການກວດກາຕາມລະບົບປົກກະຕິ;

2. ການກວດກາໂດຍມີການແຈ້ງໃຫ້ຊາບລ່ວງໜ້າ;

3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາທີ່ມີລັກສະນະເປັນປະຈຳ ແລະ ມີກຳນົດເວລາອັນແນ່ນອນ ຊຶ່ງຕ້ອງປະຕິບັດຢ່າງໜ້ອຍ ສອງ ຄັ້ງຕໍ່ປີ.

ການກວດກາໂດຍມີການແຈ້ງໃຫ້ຊາບລ່ວງໜ້າ ແມ່ນ ການກວດກາເມື່ອຫາກເຫັນວ່າມີຄວາມຈຳເປັນ ໂດຍມີການແຈ້ງໃຫ້ຜູ້ລົງທຶນ ຮູ້ລ່ວງໜ້າຢ່າງໜ້ອຍ ຊາວສີ່ ຊົ່ວໂມງ.

ການກວດກາແບບກະທັນຫັນ ແມ່ນ ການກວດກາໃນເວລາທີ່ເຫັນວ່າມີຄວາມຈຳເປັນ ແລະ ຮີບດ່ວນ ໂດຍບໍ່ມີການແຈ້ງໃຫ້ຜູ້ລົງທຶນຮູ້ລ່ວງໜ້າ.

ການກວດກາ ສາມາດດຳເນີນດ້ວຍການກວດກາດ້ານເອກະສານ ແລະ ການປະຕິບັດຕົວຈິງຢູ່ສະຖານທີ່ປະຕິບັດງານ.

**ພາກທີ XIV**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 127 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນໃນການຄຸ້ມຄອງ, ການປົກປັກຮັກສາຊັບພະຍາກອນແຮ່ທາດ ແລະ ການດຳເນີນທຸລະກິດກ່ຽວກັບແຮ່ທາດຢ່າງມີປະສິດທິຜົນ ແລະ ຖືກຕ້ອງຕາມລະບຽບ, ກົດໝາຍຂອງ ສປປ ລາວ ຈະໄດ້ຮັບການຍ້ອງຍໍ ແລະ ນະໂຍບາຍອື່ນຕາມລະບຽບການ.

**ມາດຕາ 128 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ມາດຕະການທາງແພ່ງ ຫຼື ຖືກລົງໂທດຕາມກົດໝາຍ ແລ້ວແຕ່ກໍລະນີເບົາ ຫຼື ໜັກ.

**ມາດຕາ 129 ມາດຕະການສຶກສາອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ໄດ້ລະເມີດກົດໝາຍສະບັບນີ້ ໃນສະຖານເບົາ ຫຼື ເປັນຄັ້ງທຳອິດ ເຊັ່ນ ລາຍງານກ່ຽວກັບທຸລະກິດແຮ່ທາດບໍ່ຖືກຕາມກຳນົດເວລາ, ປະຕິບັດວຽກງານຊັກຊ້າ, ບໍ່ຖືກຕ້ອງ ຕາມແຜນ ການເຕັກນິກ, ການຂຸດຄົ້ົ້ນແຮ່ທາດແບບຫັດຖະກຳ ໂດຍບໍ່ໄດ້ຮັບອະນຸຍາດ ຊຶ່ງກໍ່ຄວາມເສຍຫາຍທີ່ມີມູນຄ່າຕ່ຳກວ່າ ໜຶ່ງລ້ານ ກີບ ແຕ່ມີຄວາມຈິງໃຈ ລາຍງານກໍຈະຖືກສຶກສາອົບຮົມ ແລະ ກ່າວເຕືອນ.

**ມາດຕາ 130 ມາດຕະການທາງວິໄນ**

ພະນັກງານ, ເຈົ້າໜ້າທີ່ກວດກາວຽກງານແຮ່ທາດ ທີ່ໄດ້ລະເມີດກົດໝາຍ ກ່ຽວກັບແຮ່ທາດ ແລະ ຂໍ້ຫ້າມທີ່ມີລັກສະນະເບົາ ຊຶ່ງບໍ່ເປັນການກະທຳຜິດທາງອາຍາ ແລະ ກໍ່ຄວາມເສຍຫາຍທີ່ມີມູນຄ່າແຕ່ ໜຶ່ງລ້ານ ກີບ ລົງມາ ແຕ່ບໍ່ມີຄວາມຈິງໃຈລາຍງານ, ຫຼົບຫຼີກຈາກຄວາມ ຜິດຂອງຕົນ ກໍຈະຖືກລົງວິໄນຕາມແຕ່ລະກໍລະນີ ດັ່ງນີ້:

1. ຕິຕຽນ, ກ່າວເຕືອນຄວາມຜິດ ໂດຍບັນທຶກໄວ້ໃນສຳນວນເອກະສານຊີວະປະຫວັດຂອງຜູ້ກ່ຽວ;

2. ໂຈະການເລື່ອນຊັ້ນ, ຂັ້ນເງິນເດືອນ ແລະ ການຍ້ອງຍໍ;

3. ປົດຕຳແໜ່ງ ຫຼື ຍົກຍ້າຍໄປຮັບຜິດຊອບໜ້າທີ່ອື່ນ ທີ່ມີຕ່ຳແໜ່ງຕ່ຳກວ່າເກົ່າ;

4. ໃຫ້ອອກຈາກລັດຖະການໂດຍບໍ່ໄດ້ຮັບນະໂຍບາຍໃດໆ.

ຜູ້ຖືກລົງວິໄນ ຕ້ອງສົ່ງຊັບສິນທີ່ຕົນໄດ້ມາໂດຍບໍ່ຖືກຕ້ອງນັ້ນຄືນໃຫ້ການຈັດຕັ້ງຢ່າງຄົບຖ້ວນ.

**ມາດຕາ 131 ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ໄດ້ລະເມີດກົດໝາຍກ່ຽວກັບແຮ່ທາດ ແລະ ຂໍ້ຫ້າມທີ່ໄດ້ກຳນົດໄວ້ໃນກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງອາຍາ ແລະ ກໍ່ຄວາມ ເສຍຫາຍທີ່ມີມູນຄ່າເກີນກວ່າ ໜຶ່ງລ້ານ ກີບ ກໍຈະຖືກປັບໃໝເທົ່າຕົວຂອງມູນຄ່າຄວາມເສຍຫາຍຂອງແຮ່ທາດ, ແຮ່ເຄິ່ງສຳເລັດຮູບ ແລະ ສຳເລັດຮູບຕາມລາຄາທ້ອງຕະຫຼາດ.

ໃນກໍລະນີທີ່ມີການລະເມີດເປັນຄັ້ງທີສອງ ຫຼື ເປັນອາຈິນກໍຈະຖືກປັບໃໝ ສອງເທົ່າ ຂອງມູນຄ່າຄວາມເສຍຫາຍຂອງແຮ່ທາດ, ແຮ່ເຄິ່ງສຳເລັດຮູບ ແລະ ສຳເລັດຮູບຕາມລາຄາທ້ອງຕະຫຼາດ.

**ມາດຕາ 132 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຊຶ່ງໄດ້ກໍ່ຄວາມເສຍຫາຍໃຫ້ແກ່ຜູ້ອື່ນ ກ່ຽວກັບວຽກງານແຮ່ທາດ ຕ້ອງໃຊ້ແທນຄ່າເສຍຫາຍຕາມທີ່ຕົນໄດ້ກໍ່ຂຶ້ນ.

**ມາດຕາ 133 ມາດຕະການທາງອາຍາ**

ບຸກຄົນ ຫຼື ນິຕິບຸກຄົນ ທີ່ໄດ້ລະເມີດກົດໝາຍສະບັບນີ້ ທີ່ເປັນການກະທຳຜິດທາງອາຍາ ເຊັ່ນ ການປອມແປງໃບອະນຸຍາດດຳເນີນກິດຈະການກ່ຽວກັບແຮ່ທາດ, ການທຳລາຍແຫຼ່ງແຮ່, ການລັກລອບຂຸດຄົ້ນແຮ່ທາດ, ການບໍ່ປະ ຕິບັດມາດຕະການຮັບປະກັນຄວາມປອດໄພ ແລະ ສິ່ງແວດລ້ອມ ຊຶ່ງພາໃຫ້ມີການບາດເຈັບສາຫັດ ຫຼື ເສຍຊີວິດ, ຮັບສິນບົນ, ໃຊ້ອຳນາດເກີນຂອບເຂດ, ປອມແປງເອກະສານກ່ຽວກັບແຮ່ທາດ, ສວຍໃຊ້ໜ້າທີ່ ເພື່ອຫາຜົນປະ ໂຫຍດແກ່ຕົນຈາກການດຳເນີນກິດຈະການກ່ຽວກັບແຮ່ທາດ ກໍຈະຖືກລົງໂທດຕາມກົດໝາຍແລ້ວແຕ່ກໍລະນີ ເບົາ ຫຼື ໜັກ ພ້ອມທັງໃຊ້ແທນຄ່າເສຍຫາຍຕາມທີ່ຕົນໄດ້ກໍ່ຂຶ້ນ.

**ມາດຕາ 134 ມາດຕະການໂທດເພີ່ມ**

ນອກຈາກຖືກມາດຕະການທາງອາຍາ ຕາມທີ່ໄດ້ກຳນົດໄວ້ໃນມາດຕາ 133 ຂອງກົດໝາຍສະບັບນີ້ ແລ້ວ ຜູ້ກະທຳຜິດ ຍັງຈະຖືກປະຕິບັດມາດຕະການໂທດເພີ່ມ ເຊັ່ນ ການໂຈະການດຳເນີນກິດຈະການກ່ຽວກັບແຮ່ທາດ, ການຖອນໃບອະນຸຍາດ, ການຮິບຊັບ, ພາຫະນະ ແລະ ອຸປະກອນທີ່ພົວພັນກັບການກະທຳຜິດເປັນຂອງລັດ.

**ພາກທີ XV**

**ບົດບັນຍັດສຸດທ້າຍ**

**ມາດຕາ 135 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 136 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາ ຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າ ວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍແຮ່ທາດ ສະບັບເລກທີ 02/ສພຊ, ລົງວັນທີ 20 ທັນວາ 2011.

ຜູ້ລົງທຶນ, ຜູ້ພັດທະນາ ແລະ ວິສາຫະກິດ ທີ່ໄດ້ຮັບຜົນປະໂຫຍດ ພາຍໃຕ້ກົດໝາຍ ສະບັບເກົ່າ ແລະ ສັນຍາ ທີ່ໄດ້ເຊັນກັບລັດຖະບານ ກ່ອນໜ້ານີ້ ແມ່ນ ບໍ່ມີການປ່ຽນແປງ ຈົນກວ່າຈະສິ້ນສຸດສັນຍາ.

ຜູ້ລົງທຶນ, ຜູ້ພັດທະນາ ແລະ ວິສາຫະກິດ ຫາກມີຈຸດປະສົງຕ້ອງການຮັບນະໂຍບາຍ ຕາມກົດໝາຍສະບັບນີ້ ກໍມີສິດສະເໜີຕໍ່ຂະແໜງການທີ່ກ່ຽວຂ້ອງ ພາຍໃນ ໜຶ່ງຮ້ອຍຊາວ ວັນ ຈາກນັ້ນຂະແໜງການດັ່ງກ່າວ ຕ້ອງແຈ້ງໃຫ້ຜູ້ສະເໜີປະຕິບັດ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີິກ.

**ປະທານສະພາແຫ່ງຊາດ**