**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະ​ລາດ ປະຊາທິປະ​ໄຕ ​ເອກະ​ພາບ ວັດທະນະຖາວອນ**

ສະ​ພາ​ແຫ່ງ​ຊາດ ເລກທີ 74 /​ສ​ພ​ຊ

ນະຄອນຫຼວງວຽງຈັນ, ວັນທີ 25 ພະຈິກ 2019

**ກົດໝາຍ**

**ວ່າດ້ວຍກິລາ-ກາຍຍະກຳ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບ​​ປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ຕິດຕາມ ກວດກາ ວຽກງານກິລາ-ກາຍຍະກຳ ເພື່ອເຮັດໃຫ້ວຽກງານດັ່ງກ່າວ ມີການຂະຫຍາຍຕົວ, ມີຄຸນນະພາບ, ກ້າວໜ້າ, ທັນສະໄໝ, ເສີມສ້າງບັນຍາກາດທີ່ສົດໃສໃນສັງຄົມ ເຮັດໃຫ້ພົນລະເມືອງລາວມີສຸຂະພາບແຂງແຮງ ທາງດ້ານຮ່າງກາຍ ແລະ ຈິດໃຈ, ມີນໍ້າໃຈນັກກິລາ, ເຄົາລົບກົດລະ​ບຽບ, ກະຕິກາ ແລະ ມີສະຕິຊາດ ແນໃສ່ພັດທະນາ​ຊັບພະຍາກອນມະນຸດ, ສົ່ງເສີມດ້ານພອນສະຫວັນ, ຍົກສູງຖານະບົດບາດ, ກຽດສັກສີຂອງຊາດ ແລະ ເພີ່ມທະວີຄວາມສາມັກຄີ, ມິດຕະພາບ ສາມາດເຊື່ອມໂຍງກັບ​ອະ​ນຸ​ພາກ​ພື້ນ, ພາກພື້ນ ແລະ ສາກົນ, ປະກອບສ່ວນເຂົ້າໃນການປົກປັກຮັກສາ ແລະ ພັດ​ທະ​ນາປະເທດຊາດ.

**ມາດຕາ 2 (ປັບ​​ປຸງ) ກິລາ-ກາຍຍະກຳ**

ກິລາ-ກາຍຍະກຳ ແມ່ນ ຂະບວນການເຄື່ອນໄຫວທາງດ້ານຮ່າງກາຍ, ການຮຽນ, ການຝຶກ ແອບ, ​ການຝຶກ​ຊ້ອມ, ການແຂ່ງຂັນ, ການສະແດງ, ການແລກປ່ຽນບົດ​ຮຽນ ແບບບຸກຄົນ, ແບບໝູ່ຄະນະ ທີ່ມີສິລະປະ ແລະ ລວດລາຍສະເພາະກ່ຽວກັບກິລາ.

**ມາດຕາ 3 (ປັບ​ປຸງ) ການອະທິບາຍຄຳສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ນັກກິລາ** ໝາຍເຖິງ ຜູ້ທີ່ຫຼິ້ນກິລາ, ເຂົ້າຮ່ວມ ຝຶກແອບ, ຝຶກຊ້ອມ, ສະແດງ ແລະ ແຂ່ງ ຂັນກິລາປະເພດໃດໜຶ່ງ;
2. **ບຸກຄະລາ​ກອນ​ກິລາ-ກາຍຍະກຳ**​ ໝາຍເຖິງ ຜູ້ບໍລິຫານການກິລາ, ຜູ້ຊ່ຽວຊານກ່ຽວກັບກິລາ, ນັກວິທະຍາສາດ, ນັກຈິດຕະສາດ, ນັກການແພດກິລາ, ກໍາມະການຕັດສິນ ແລະ ຄູຝຶກກິລາ;
3. **ກຳມະການຕັດສີນ** ໝາຍເຖິງ ຜູ້ທີ່ມີ ວິຊາສະເພາະ, ຄວາມຮູ້, ຄວາມສາມາດ, ປະສົບ ການ, ເຂົ້າໃຈກົດລະບຽບ ແລະ ກະຕິກາກິລາປະເພດທີ່ກ່ຽວຂ້ອງ ຊຶ່ງຖືກມອບໝາຍໃຫ້ຕັດສີນກິລາປະ ເພດໃດໜຶ່ງ;
4. **ຄູຝຶກ​ກິ​ລາ** ໝາຍເຖິງ ຜູ້ທີ່ມີວິຊາສະເພາະ, ມີຄວາມຮູ້, ຄວາມສາມາດ, ປະສົບການ, ຄວາມຊໍານານ ແລະ ເປັນຜູ້ແນະນໍາ, ຝຶກສອນວິຊາກິລາ-ກາຍຍະກຳ ປະເພດໃດໜຶ່ງ ໃຫ້ແກ່ນັກກິລາ;
5. **ເຕັ້ນອາເອໂຣບິກ** ໝາຍເຖິງ ການອອກກຳລັງກາຍ ຕາມຈັງຫວະສຽງດົນຕີ ຫຼື ສຽງເພງ;
6. **ກະຕິກາ** ໝາຍເຖິງ ຂໍ້ກໍານົດຂອງປະເພດກິລາໃດໜຶ່ງ ວາງອອກຕາມປະເພດກິລາທີ່ມີຄວາມເອກະພາບ ເພື່ອເປັນບ່ອນອີງໃນການແຂ່ງຂັນຢ່າງຍຸຕິທໍາ.

**ມາດຕາ 4 (ປັບປຸງ) ນະໂຍບາຍຂອງ​ລັດກ່ຽວກັບວຽກງານກິລາ-ກາຍຍະກຳ**

ລັດ ຖືເອົາກິລາ-ກາຍຍະກຳ ເປັນວຽກງານໜຶ່ງທີ່ສຳຄັນ ໃນການພັດທະນາຊັບພະຍາກອນມະນຸດ ທາງດ້ານສຸຂະພາບ ຮ່າງກາຍ ແລະ ຈິດໃຈ, ສ້າງໃຫ້ຄົນເຮົາເປັນຜູ້ທີ່ມີຄວາມ ດຸໝັ່ນ,ອົດທົນ, ທຸ່ນທ່ຽງ, ເຂັ້ມແຂງ, ເສຍສະລະ, ມີລະບຽບວິໄນ, ເອກອ້າງທະນົງໃຈ, ມີນໍ້າໃຈຮັກຊາດ ເຮັດໃຫ້ສັງຄົມມີຊີວິດຊີວາ ແລະ ມີບັນຍາກາດເບີກບານມ່ວນຊື່ນ.

ລັດ ສົ່ງເສີມການສ້າງຂະບວນການກິລາ-ກາຍຍະກຳມວນຊົນ ແລະ ການສ້າງກິລາລະດັບສູງກ້າວໄປເຖິງການສ້າງກິລາອາຊີບ ແລະ ອະນຸລັກ, ພັດທະນາກິລາ-ກາຍຍະກຳພື້ນເມືອງ ຂອງປະຊາຊົນລາວບັນ ດາເຜົ່າ, ກິລາ-ກາຍຍະກຳ ອະນຸຊົນ, ເຍົາວະຊົນ, ຊາວໜຸ່ມ, ນັກຮຽນ, ນັກສຶກສາ, ຜູ້ອາຍຸສູງ, ແມ່ຍິງ ແລະ ຄົນພິການ.

ລັດ ເອົາໃຈໃສ່ພັດທະນານັກກິລາ-ກາຍຍະກໍາ ດ້ວຍການສ້າງໂຄງລ່າງພື້ນຖານ, ສະໜອງງົບ ປະມານ, ພາຫະນະ, ວັດຖູປະກອນ, ຄູຝຶກ, ຜູ້ຊ່ຽວຊານ, ບຸກຄະລາກອນກິລາ-ກາຍຍະກໍາ ທັງພາຍໃນ ແລະ ຕ່າງປະເທດ ໂດຍມີນະໂຍບາຍສົ່ງເສີມສະເພາະແກ່ນັກກິລາ ທີ່ມີພອນສະຫວັນ ແລະ ມີຜົນງານດີເດັ່ນ.

ລັດ ຊຸກຍູ້, ສົ່ງເສີມ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະ ເທດ ລົງທຶນໃສ່ການພັດທະນາກິລາ-ກາຍຍະກຳ ດ້ວຍການສ້າງເງື່ອນໄຂອໍານວຍຄວາມສະດວກ ແລະ ນະໂຍ ບາຍອື່ນ ຕາມກົດໝາຍ.

**ມາດຕາ 5 (ປັບປຸງ) ຫຼັກການ ກ່ຽວກັບວຽກງານກິລາ-ກາຍຍະກຳ**

ການເຄື່ອນໄຫວວຽກງານກິລາ-ກາຍຍະກຳ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ລັດຖະທຳມະນູນ, ກົດໝາຍ ແລະ ແຜນພັດທະນາເສດຖະກິດ-ສັງຄົມ ໃນແຕ່ລະໄລຍະ;
2. ມີລັກສະນະຊາດ, ມະຫາຊົນ, ວິທະຍາສາດ ແລະ ທັນສະໄໝ;
3. ຕິດພັນກັບການສຶກສາ, ວັດທະນະທໍາ, ການພັດທະນາຄົນລຸ່ນໜຸ່ມ, ສ້າງນັກກິລາໃຫ້ມີກຳລັງກາຍແຂງແຮງ, ມີໄຫວພິບ, ມີລະບຽບວິໄນເຂັ້ມງວດ, ມີນໍ້າໃຈຮັກຊາດ, ມີຄວາມອົດທົນເສຍສະລະ, ມີຈິດໃຈເຂັ້ມແຂງ, ມີຄວາມດຸໝັ່ນ, ຫ່າງໄກຈາກສິ່ງເສບຕິດ ແລະ ສິ່ງຫຍໍ້ທໍ້ ອື່ນໆ;
4. ຮັບປະກັນໃຫ້ທິດສະດີ ຕິດພັນກັບພຶດຕິກຳຕົວຈິງ, ຕິດພັນກັບການຝຶກແອບ, ຝຶກຊ້ອມ, ການສະແດງ ແລະ ການແຂ່ງຂັນ ລະດັບທ້ອງຖິ່ນ, ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ;
5. ມີຄວາມສະເໝີພາບ, ເປັນເອກະພາບ, ຖືກຕ້ອງ, ໂປ່ງໃສ, ເປີດເຜີຍ, ຍຸຕິທໍາ ແລະ ສາມາດກວດສອບໄດ້;
6. ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 (ປັບປຸງ) ສິດ ແລະ ພັນທະຂອງພົນລະເມືອງລາວຕໍ່ວຽກງານກິລາ-ກາຍຍະກຳ**

ພົນລະເມືອງລາວທຸກຄົນໂດຍບໍ່ຈຳແນກ ອາຍຸ, ເພດ, ໄວ, ສຸຂະພາບ, ການພິການ, ຖານະດ້ານເສດຖະກິດ-ສັງຄົມ ລ້ວນແຕ່ມີສິດເຂົ້າຮ່ວມການເຄື່ອນໄຫວກິລາ-ກາຍຍະກໍາປະເພດຕ່າງໆ ເປັນຕົ້ນ ກິດ ຈະກຳການອອກກຳລັງກາຍ, ການຫຼິ້ນ, ການສະແດງ, ການແຂ່ງຂັນ, ການຊົມ, ການເຊຍ ແລະ ການພັດທະ ນາກິລາ-ກາຍຍະກຳ.

ບຸກຄົນ, ຄອບຄົວ, ນິຕິບຸກຄົນ ແລະ ການຈັດຕັ້ງ ມີພັນທະປະກອບສ່ວນທຶນຮອນ, ພາຫະ ນະ, ວັດຖູປະກອນ, ເຫື່ອແຮງ ແລະ ສະຕິປັນຍາ ເຂົ້າໃນການພັດທະນາກິລາ-ກາຍຍະກຳ ໃຫ້ມີການຂະຫຍາຍ ຕົວ, ເຂັ້ມແຂງ, ກ້າວໜ້າ ແລະ ທັນສະໄໝ.

**ມາດຕາ 7 (ໃໝ່) ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ເຄື່ອນໄຫວວຽກງານກ່ຽວກັບກິລາ-ກາຍຍະກຳ ຢູ່ ສປປ ລາວ.

**ມາດຕາ 8 (ປັບ​ປຸງ) ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ອະນຸພາກພື້ນ, ພາກພື້ນ ແລະ ສາກົນ ດ້ວຍການແລກປ່ຽນບົດຮຽນດ້ານວິຊາການ, ວິທະຍາສາດ, ເຕັກໂນໂລຊີ, ຂໍ່ໍ້ມູນ ຂ່າວສານ, ການຈັດການແຂ່ງຂັນ, ການເຂົ້າຮ່ວມການສະແດງ, ການແຂ່ງຂັນ, ການສ້າງນັກກິລາ, ຍົກ​ລະດັບບຸກຄະລາກອນກິລາ-ກາຍຍະກຳ ແລະ ການກໍ່ສ້າງໂຄງລ່າງພື້ນຖານ ເພື່ອພັດທະນາວຽກງານກິລາ-ກາຍຍະກຳ ໃຫ້ມີປະສິດທິພາບ ແລະ ປະສິດທິຜົນ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ກິລາ-ກາຍຍະກຳ**

**ໝວດທີ 1**

**ໝວດ, ລາຍການ, ລະດັບ ແລະ ຮູບແບບ ກິລາ-ກາຍຍະກຳ**

**ມາດຕາ 9 (ປັບປຸງ) ໝວດກິລາ-ກາຍຍະກຳ**

ໝວດກິລາ-ກາຍຍະກຳ ແມ່ນ ການຈັດຫຼາຍປະເພດກິລາເຂົ້າເປັນໝວດສະເພາະ ຕາມລັກສະ ນະຂອງການແຂ່ງຂັນ.

ກິລາ-ກາຍຍະກຳ ມີ ສາມໝວດ ດັ່ງນີ້:

1. ທາງອາກາດ;
2. ທາງບົກ;
3. ທາງນໍ້າ**.**

ແຕ່ລະໝວດກິລາ-ກາຍຍະກຳ ມີ ຫຼາຍປະເພດ. ແຕ່ລະປະເພດຕ້ອງໄດ້ຮັບການຢັ້ງຢືນຈາກສະຫະພັນກິລາ-ກາຍຍະກຳທີ່ກ່ຽວຂ້ອງ ລະດັບທ້ອງຖິ່ນ, ລະດັບຊາດ ໂດຍມີການຮັບຮອງຈາກຂະແໜງການສຶກສາທິການ ແລະ ກິລາ.

**ມາດຕາ 10 (ປັບປຸງ) ລາຍການກິລາ-ກາຍຍະກຳ**

ລາຍການກິລາ-ກາຍຍະກໍາ ແມ່ນ ລາຍການແຂ່ງຂັນ ຂອງແຕ່ລະປະເພດກິລາ ຕາມລະ ບຽບ ແລະ ກະຕິກາ ຂອງແຕ່ລະຄັ້ງ ແລະ ແຕ່ລະປະເພດກິລາ ເປັນຕົ້ນ:

* ປະເພດໂດດຈ້ອງ ມີລາຍການ ສິລະປະ, ເປົ້າໝາຍ ແລະ ອື່ນໆ;
* ປະເພດແລ່ນ ມີລາຍການແລ່ນ ໜຶ່ງຮ້ອຍແມັດ, ສອງຮ້ອຍແມັດ, ສີ່ຮ້ອຍແມັດ, ໜຶ່ງພັນຫ້າຮ້ອຍແມັດ, ສິບພັນແມັດ, ແລ່ນມາຣາທອນ ແລະ ແລ່ນ ອື່ນໆ;
* ປະເພດບານເຕະ ມີລາຍການບານເຕະຊາຍ, ບານເຕະຍິງ;
* ປະເພດລອຍນ້ຳ ມີລາຍການ ໜຶ່ງຮ້ອຍແມັດ, ສອງຮ້ອຍແມັດ, ສີ່ຄູນໜຶ່ງຮ້ອຍແມັດ, ໜຶ່ງພັນຫ້າຮ້ອຍແມັດ ແລະ ອື່ນໆ.

**ມາດຕາ 11 (ປັບປຸງ) ລະດັບ ກິລາ-ກາຍຍະກຳ**

ກິລາ-ກາຍຍະກຳ ໄດ້ຈັດລະດັບຕາມຄວາມສຳຄັນ ແລະ ຄວາມສາມາດ ຂອງກິລາ-ກາຍ ຍະກຳ.

ກິລາ-ກາຍຍະກຳ ມີ ສອງລະດັບ ດັ່ງນີ້:

1. ກິລາ-ກາຍຍະກໍາມວນຊົນ

* ຮາກຖານ ມີ ບ້ານ, ໂຮງຮຽນ, ຫົວໜ່ວຍທຸລະກິດ ແລະ ອື່ນໆ;
* ຂະແໜງການ ​ແລະ ທ້ອງ​ຖິ່ນ ມີ ກະຊວງ, ອົງການ ແລະ ອົງການປົກຄອງຂັ້ນ ແຂວງ, ຂັ້ນເມືອງ.

1. ກິລາລະດັບສູງ

* ລະດັບຊາດ;
* ລະດັບອະນຸພາກພື້ນ, ພາກພື້ນ ແລະ ສາກົນ.

**ມາດຕາ 12 ຮູບແບບ ກິລາ-ກາຍຍະກຳ**

ກິລາ-ກາຍຍະກຳ ມີ ສອງຮູບແບບ ດັ່ງນີ້:

1. ສະໝັກຫຼິ້ນ;
2. ອາຊີບ.

**ໝວດທີ 2**

**ກິລາ-ກາຍຍະກຳມວນຊົນ**

**ມາດຕາ 13 (ປັບປຸງ) ກິລາ-ກາຍຍະກຳມວນຊົນ**

ກິລາ-ກາຍຍະກຳມວນຊົນ ແມ່ນ ກິດຈະກຳ ການຝຶກແອບ, ການຝຶກຊ້ອມ, ການສະແດງ, ການຫຼິ້ນ, ການແຂ່ງຂັນ ກິລາ-ກາຍຍະກຳຂອງພົນລະເມືອງທົ່ວໄປ ໂດຍບໍ່ຈຳແນກເຊື້ອຊາດ, ອາຍຸ, ເພດ, ໄວ, ສຸຂະພາບ, ການພິການ, ຖານະທາງດ້ານເສດຖະກິດ-ສັງຄົມ ຢູ່ໃນຮາກຖານ, ຂະແໜງການ ແລະ ທ້ອງຖິ່ນ ແນໃສ່ສົ່ງເສີມສຸຂະພາບ, ຄວາມສາມັກຄີ ແລະ ຄວາມມ່ວນຊື່ນເປັນຕົ້ນຕໍ ໂດຍປະຕິບັດຕາມກົດລະບຽບ,​ເຕັກນິກ ​ແລະ ກະຕິກາ ທີ່ກໍານົດ​ໄວ້​ໃນ​ແຕ່​ລະ​ໄລຍະ.

ກິລາ-ກາຍຍະກຳມວນຊົນ ປະກອບດ້ວຍ:

* ກິລາ-ກາຍຍະກຳມວນຊົນທົ່ວໄປ;
* ພະລະສຶກສາ ແລະ ກິລາ-ກາຍຍະກຳ ໃນສະຖານການສຶກສາ;
* ກິລາ-ກາຍຍະກຳ ໃນກຳລັງປະກອບອາວຸດ.

**ກ. ກິລາ-ກາຍຍະກຳມວນຊົນທົ່ວໄປ**

**ມາດຕາ 14 (ປັບປຸງ) ກິລາ-ກາຍຍະກຳ ​ເພື່ອ​ສຸຂະພາບ**

ກິລາ-ກາຍຍະກຳ ເພື່ອສຸຂະພາບ **​**ແມ່ນ ຂະບວນການຫັດກາຍຍະບໍລິຫານ, ການອອກກຳ ລັງກາຍ, ການຫຼິ້ນກິລາ, ການຍ່າງ, ການແລ່ນ, ເຕັ້ນອາເອໂຣບິກ, ໂຍຄະ, ການຢືດຢຽດ, ເຕັ້ນເຊຍລິດເດີ ແລະ ຂະບວນການແຂ່ງຂັນກິລາ-ກາຍຍະກຳປະເພດຕ່າງໆ ເພື່ອເສີມສ້າງສຸຂະພາບແຂງແຮງ ທາງດ້ານຮ່າງ ກາຍ ແລະ ຈິດໃຈ, ສ້າງຄວາມສາມັກຄີ, ຄວາມມ່ວນຊື່ນ.

ລັດ ແລະ ສັງຄົມ ສ້າງເງື່ອນໄຂ, ສົ່ງເສີມໃຫ້ພົນລະ​ເມືອງ ທຸກເພດ, ທຸກໄວ ໄດ້ເຄື່ອນໄຫວຝຶກແອບ, ຝຶກ​ຊ້ອມ, ຫຼິ້ນ, ສະແດງ ​ແລະ ແຂ່ງຂັນກິລາ-ກາຍຍະກຳ ຢ່າງເປັນປົກກະຕິ.

ອົງການຈັດຕັ້ງມະຫາຊົນທຸກຂັ້ນ ຕ້ອງເອົາໃຈໃສ່ໂຄສະນາສຶກສາອົບຮົມ ໃຫ້ພົນລະ​ເມືອງ, ຜູ້ອາຍຸສູງ, ແມ່ຍິງ ມີຄວາມຕື່ນຕົວ ແລະ ຕັ້ງໜ້າເຂົ້າຮ່ວມການເຄື່ອນໄຫວກິລາ-ກາຍຍະກຳ ໃຫ້ເປັນຂະບວນຟົດຟື້ນ ແລະ ສະໝໍ່າສະເໝີ.

**ມາດຕາ 15 (ປັບປຸງ) ກິລາ-ກາຍຍະກຳ ສຳລັບຄົນພິການ**

ກິລາ-ກາຍຍະກຳ ສຳລັບຄົນພິການ ແມ່ນ ຂະບວນການຫຼິ້ນກິລາ-ກາຍຍະກຳ, ການແຂ່ງ ຂັນກິລາຄົນພິການປະເພດຕ່າງໆ ຕາມກົດລະບຽບ, ເຕັກນິກ ແລະ ກະຕິກາ ການແຂ່ງຂັນກິລາຄົນພິການສາກົນ.

ລັດ ສົ່ງເສີມໃຫ້ຄົນພິການ ໄດ້ເຂົ້າຮ່ວມການເຄື່ອນໄຫວກິລາ-ກາຍຍະກຳ ເພື່ອສຸຂະພາບທາງດ້ານຮ່າງກາຍ, ສ້າງຄວາມມ່ວນຊື່ນ, ຄວາມເຂັ້ມແຂງທາງດ້ານຈິດໃຈ ເຊື່ອມຕົວເຂົ້າສັງຄົມເປັນຢ່າງດີ, ພ້ອມກັນນັ້ນ ລັດ ມີນະໂຍບາຍສົ່ງເສີມໃຫ້ບຸກຄົນ, ການຈັດຕັ້ງສັງຄົມ ອຸປະຖຳກິລາ-ກາຍຍະກຳ ສຳລັບຄົນພິການ.

ລັດ ແລະ ສັງຄົມ ປະຕິບັດລະບອບອຸດໜູນ ຕໍ່ນັກກິລາ-ກາຍຍະກຳຄົນພິການ ໃນການຝຶກ ແອບ, ຝຶກ​ຊ້ອມ ແລະ ການເຂົ້າຮ່ວມການແຂ່ງຂັນຊິງລາງວັນລະດັບທ້ອງຖິ່ນ, ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ.

ອົງການຄຸ້ມຄອງກິລາ-ກາຍຍະກຳທຸກຂັ້ນ ຕ້ອງປະສານສົມທົບກັບອົງການການຈັດຕັ້ງສັງ ຄົມ ສ້າງເງື່ອນໄຂໃຫ້ຄົນພິການເຂົ້າຮ່ວມຂະບວນການກິລາ-ກາຍຍະກຳ ພ້ອມກັນນັ້ນ ກໍຕ້ອງຄົ້ນຄວ້າອອກແບບກິດຈະກຳ, ຫຼັກສູດ, ຕຳລາ ກິລາ-ກາຍຍະກຳ ໃຫ້ສອດຄ່ອງກັບຄົນພິການແຕ່ລະປະເພດ.

**ມາດຕາ 16 (ປັບປຸງ) ກິລາ-ກາຍຍະກຳ ສຳລັບຜູ້ອອກແຮງງານ**

ກິລາ-ກາຍຍະກຳ ສຳລັບຜູ້ອອກແຮງງານ ​ແມ່ນ ຂະບວນການຫັດກາຍຍະບໍລິຫານ, ການອອກກຳລັງກາຍ, ຫຼິ້ນກິລາ, ການຍ່າງ, ການແລ່ນ, ເຕັ້ນອາເອໂຣບິກ, ໂຍຄະ ແລະ ຂະບວນການແຂ່ງຂັນກິລາ-ກາຍຍະກຳປະເພດຕ່າງໆ ເພື່ອເສີມສ້າງສຸຂະພາບແຂງແຮງ ທາງດ້ານຮ່າງກາຍ ແລະ ຈິດໃຈ, ສ້າງຄວາມສາມັກຄີ, ຄວາມມ່ວນຊື່ນ.

ການຈັດຕັ້ງ ແລະ ບຸກຄົນ ທັງພາກລັດ ແລະ ເອກະຊົນ ທີ່ນຳໃຊ້ແຮງງານ ຕ້ອງຈັດຕັ້ງໃຫ້ຜູ້ອອກແຮງງານທີ່ຢູ່ໃນຄວາມຮັບຜິດຊອບຂອງຕົນໄດ້ເຄື່ອນໄຫວກິລາ-ກາຍຍະກຳ ເພື່ອສົ່ງເສີມສຸຂະພາບ ແລະ ສາມາດປະຕິບັດໜ້າທີ່ຂອງຕົນຢ່າງເປັນປົກກະຕິ.

ກະຊວງສຶກສາທິການ ແລະ ກິລາ ຕ້ອງສົມທົບກັບກະຊວງສາທາລະນະສຸກ, ກະຊວງແຮງງານ ແລະ ສະຫວັດດີການສັງຄົມ ແລະ ພາກສ່ວນທີ່ກ່ຽວຂ້ອງ ສ້າງປຶ້ມຄູ່ມືຫັດກາຍຍະບໍລິຫານ, ອອກແບບກິດຈະກຳກິລາ-ກາຍຍະກຳ ເພື່ອສຸຂະພາບ ແລ້ວນຳໄປເຜີຍແຜ່ຢ່າງກວ້າງຂວາງ ເພື່ອຈັດຕັ້ງປະຕິບັດ.

ຜູ້ອອກແຮງງານ ກໍຕ້ອງມີຄວາມຕື່ນຕົວເຄື່ອນໄຫວກິລາ-ກາຍຍະກຳ ຢ່າງເປັນປົກກະຕິ ຕາມເງື່ອນໄຂ ແລະ ຄວາມສາມາດຂອງຕົນ.

**ມາດຕາ 17 (ປັບປຸງ) ກິລາ-ກາຍຍະກຳພື້ນເມືອງ**

ກິລາ-ກາຍຍະກຳພື້ນເມືອງ ແມ່ນ ກິດຈະກຳທີ່ມີຮູບແບບການຫຼິ້ນ, ການສະແດງ, ການແຂ່ງ ຂັນແບບດັ່ງເດີມ ຂອງປະຊາຊົນລາວບັນດາເຜົ່າ ໃນວັນບຸນ, ງານປະເພນີຕ່າງໆ ເພື່ອເສີມສ້າງສຸຂະພາບແຂງ ແຮງ ທາງດ້ານຮ່າງກາຍ ແລະ ຈິດໃຈ, ສ້າງຄວາມສາມັກຄີ, ຄວາມມ່ວນຊື່ນ ເຊັ່ນ ກິລາໝາກຂ່າງ, ກິລາ ໝາກແລ້, ຍິງໜ້າ, ຊ່ວງເຮືອ, ແຂ່ງກອງຄູ່, ກອງຫາງ, ມວຍລາຍລາວ, ຕີຄີ, ໂຍນໝາກຄອນ​ ແລະ ປະ​ເພດອື່ນ.

ລັດ ອະນຸລັກ ແລະ ສົ່ງເສີມກິລາ-ກາຍຍະກຳພື້ນເມືອງຂອງປະຊາຊົນລາວບັນດາເຜົ່າ ໃຫ້ມີການພັດທະນາ, ຍືນຍົງ ແລະ ຖືກຕ້ອງຕາມກົດໝາຍ.

ອົງການຄຸ້ມຄອງວຽກງານກິລາ-ກາຍຍະກຳແຕ່ລະຂັ້ນ ແລະ ສັງຄົມ ມີຄວາມຮັບຜິດຊອບໃນການຈັດຕັ້ງ, ເຄື່ອນໄຫວກິລາ-ກາຍຍະກຳພື້ນເມືອງຂອງປະຊາຊົນລາວບັນດາເຜົ່າ ຢ່າງເປັນປົກກະຕິ.

**ມາດຕາ 18 (ປັບປຸງ) ກິລາ-ກາຍຍະກຳ ເພື່ອການບັນເທີງ**

ກິລາ-ກາຍຍະກຳ ເພື່ອການບັນເທີງ ແມ່ນ ກິດຈະກຳ ຊຶ່ງຜູ້ຫຼິ້ນນຳມາສະແດງ ເພື່ອຄວາມມ່ວນຊື່ນ ແລະ ເອກອ້າງຄວາມສາມາດໃນງານຕ່າງໆ ເຊັ່ນ ການສະແດງກິລາ, ການເຕັ້ນອາເອໂຣບິກ, ​ເຕັ້ນ​ເຊຍ​ ແລະ ອື່ນໆ.

ລັດ ສ້າງເງື່ອນໄຂ ໃຫ້ການພັດທະນາກິລາ-ກາຍຍະກຳ ເພື່ອການບັນເທີງ ແນໃສ່ສົ່ງເສີມຜູ້ທີ່ມີພອນສະຫວັນ, ຄວາມສາມາດພິເສດ ແລະ ຕອບສະໜອງຄວາມຕ້ອງການຂອງສັງຄົມ.

ອົງການຄຸ້ມຄອງວຽກງານກິລາ-ກາຍຍະກຳແຕ່ລະຂັ້ນ ມີ​ຄວາມຮັບຜິດຊອບໃນການຈັດຕັ້ງ ແລະ ການເຄື່ອນໄຫວກິລາ-ກາຍຍະກຳ ເພື່ອການບັນເທີງໃຫ້ຖືກຕ້ອງຕາມ​ເງື່ອນ​ໄຂ ​ແລະ ລະບຽບການ.

**ມາດຕາ 19 ການແຂ່ງຂັນກິລາ-ກາຍຍະກຳມວນຊົນ**

ການແຂ່ງຂັນກິລາ-ກາຍຍະກຳມວນຊົນ ແມ່ນ ການແຂ່ງຂັນທົ່ວໄປກ່ຽວກັບປະເພດກິລາ-ກາຍຍະ ກຳໃດໜຶ່ງ ໂດຍບໍ່ເຈາະຈົງເຖິງສະຖິຕິ, ມາດຕະຖານ ແຕ່ຕ້ອງດຳເນີນໄປຕາມກົດລະບຽບ ແລະ ກະຕິກາ ການແຂ່ງຂັນປະເພດດັ່ງກ່າວ ແນໃສ່ສ້າງຄວາມມ່ວນຊື່ນ, ຄວາມສາມັກຄີ, ສຸຂະພາບ, ມິດຕະພາບ, ຄວາມເຂົ້າໃຈຊຶ່ງກັນ ແລະ ກັນ ທັງເປັນການປະກອບສ່ວນເຮັດໃຫ້ສັງຄົມມີຄວາມປອດໃສ, ຫ່າງໄກຈາກສິ່ງເສບຕິດ.

ການຈັດການແຂ່ງຂັນກິລາ-ກາຍຍະກຳມວນຊົນ ແມ່ນ ຄວາມຮັບຜິດຊອບຂອງບຸກຄົນ ຫຼື ການຈັດ ຕັ້ງທີ່ກ່ຽວຂ້ອງ ແລະ ໃຫ້ມີການຄຸ້ມຄອງຢ່າງຖືກຕ້ອງຕາມ​ກົດໝາຍ.

**ຂ. ພະລະສຶກສາ ແລະ ກິລາ-ກາຍຍະກຳ ໃນສະຖານກ****ານສຶກສາ**

**ມາດຕາ 20 (ປັບປຸງ) ພະລະສຶກສາ ແລະ ກິລາ-ກາຍຍະກຳ ໃນສະຖານ​ການ​ສຶກສາ**

ພະລະສຶກສາ ແລະ ກິລາ-ກາຍຍະກຳ ໃນສະຖານ​ການ​ສຶກສາ ແມ່ນ ວິຊາຮຽນໜຶ່ງ ໃນຫຼັກສູດການສຶກສາ ແນໃສ່ເຮັດໃຫ້ຜູ້ຮຽນມີຄວາມຮູ້, ຄວາມສາມາດພື້ນຖານ ກ່ຽວກັບກິລາ-ກາຍຍະກຳ ໂດຍຜ່ານບົດຮຽນການເຄື່ອນໄຫວດັ່ງກ່າວ ເພື່ອເປັນການສົ່ງເສີມສຸຂະພາບ, ຄວາມສາມັກຄີ, ຄວາມມ່ວນ ຊື່ນ, ລະບຽບວິໄນ, ຜູ້ທີ່ມີພອນສະຫວັນດ້ານກິລາ-ກາຍຍະກຳ ທັງເປັນການປະກອບສ່ວນປະຕິບັດການສຶກສາຮອບດ້ານ.

**ມາດຕາ 21 (ປັບປຸງ) ສິດ ​ແລະ ໜ້າທີ່ ຂອງສະຖານ​ການ​ສຶກສາ**

ສະຖານ​ການ​ສຶກສາ ທັງພາກລັດ ແລະ ເອກະຊົນ ມີ ສິດ ​ແລະ ໜ້າທີ່ ດັ່ງນີ້:

1. ປະຕິບັດຕາມຫຼັກສູດ, ໂຄງການ ກ່ຽວກັບພະລະສຶກສາ ແລະ ກິລາ-ກາຍຍະກຳ;
2. ຄຸ້ມຄອງ, ນໍາໃຊ້ ໂຄງລ່າງພື້ນຖານ, ວັດຖູປະກອນ ກ່ຽວກັບພະລະສຶກສາ ແລະ ກິລາ-ກາຍຍະກຳ ໃຫ້ມີປະສິດທິຜົນ;
3. ຈັດຕັ້ງໃຫ້ນັກຮຽນ, ນັກສຶກສາ ໄດ້ເຂົ້າຮ່ວມການເຄື່ອນໄຫວກິລາ-ກາຍຍະກຳ ໃນສະ ຖານ​ການ​ສຶກສາ ແລະ ສັງຄົມ ຢ່າງເປັນປົກກະຕິ;
4. ຮັບປະກັນຄວາມປອດໄພໃຫ້ແກ່ຜູ້ສອນ ແລະ ຜູ້ຮຽນ ໃນເວລາເຄື່ອນໄຫວພະລະສຶກສາ ແລະ ກິລາ-ກາຍຍະກຳ;
5. ສົ່ງເສີມນັກຮຽນ, ນັກສຶກສາ ຜູ້ມີພອນສະຫວັນທາງດ້ານກິລາ-ກາຍຍະກຳ ເພື່ອໃຫ້ໄດ້ເຂົ້າຮ່ວມໃນຂະບວນການກິລາ-ກາຍຍະກຳ ທັງຮັບປະກັນການສຶກສາຮໍ່າຮຽນ ຂອງນັກຮຽນ, ນັກສຶກສານັ້ນ;
6. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ. ​

**ມາດຕາ 22 (ປັບປຸງ) ສິດ ແລະ ໜ້າທີ່ ຂອງຄູພະລະສຶກສາ**

ຄູພະລະສຶກສາ ມີ ສິດ ແລະ ໜ້າທີ່ ດັ່ງນີ້:

1. ປະຕິບັດການສິດສອນວິຊາພະລະສຶກສາ ແລະ ກິລາ-ກາຍຍະກຳ ໃຫ້ຖືກຕ້ອງຕາມຫຼັກສູດ;
2. ຈັດຕັ້ງການເຄື່ອນໄຫວກິລາ-ກາຍຍະກຳ ໃນສະຖານການສຶກສາ ຢ່າງເປັນປົກກະຕິ;
3. ສົ່ງເສີມ, ບໍາລຸງນັກຮຽນ, ນັກສຶກສາ ເປັນຕົ້ນ ຜູ້ທີ່ມີພອນສະຫວັນດ້ານກິລາ-ກາຍຍະ ກຳ ໃຫ້ສາມາດເຄື່ອນໄຫວເລີ່ມມາແຕ່ເຍົາໄວ;
4. ຮັບປະກັນຄວາມປອດໄພ ໃຫ້ແກ່ນັກຮຽນ, ນັກສຶກສາ ໃນການເຄື່ອນໄຫວພະລະສຶກ ສາ ແລະ ກິລາ-ກາຍຍະກຳ;
5. ໄດ້ຮັບນະໂຍບາຍອື່ນ ຕາມລະບຽບການ;
6. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 23 (ປັບປຸງ) ສິດ ແລະ ໜ້າທີ່ ຂອງນັກຮຽນ, ນັກສຶກສາ**

ນັກຮຽນ, ນັກສຶກສາ ມີ ສິດ ແລະ ໜ້າທີ່ ດັ່ງນີ້:

1. ຕັ້ງໜ້າສຶກສາ​ຮຽນຮູ້ວິຊາພະລະສຶກສາ ແລະ ກິລາ-ກາຍຍະກຳ ຢ່າງເປັນປົກກະຕິ ແລະ ເຂັ້ມງວດ;
2. ເຂົ້າຮ່ວມການເຄື່ອນໄຫວກິດຈະກຳ ພະລະສຶກສາ ແລະ ກິລາ-ກາຍຍະກຳ ຕາມພອນສະຫວັນຂອງຕົນ;
3. ຝຶກແອບ, ຝຶກ​ຊ້ອມ, ສະແດງ, ແຂ່ງຂັນ ກິລາ​ລະດັບ​ສູງ ແລະ ສາມາດ​ເຂົ້າຄັດເລືອກເປັນນັກກິລາລະດັບສູງ;
4. ນຳໃຊ້, ປົກປັກຮັກສາ ໂຄງລ່າງພື້ນຖານ, ວັດຖູປະກອນ, ພາຫະນະ ຂອງວຽກງານພະ ລະສຶກສາ ແລະ ກິລາ-ກາຍຍະກຳ ໃນສະຖານ​ການ​ສຶກສາໃຫ້ມີປະສິດທິຜົນ;
5. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 24 (ປັບປຸງ) ຄວາມຮັບຜິດຊອບຂອງລັດ ຕໍ່ພະລະສຶກສາ ແລະ ກິລາ-ກາຍຍະກຳ ໃນສະຖານ​ການ​ສຶກສາ**

ລັດ ຈັດສັນທີ່ດິນ, ສ້າງໂຄງລ່າງພື້ນຖານ, ສະໜອງວັດຖູປະກອນ, ພາຫະນະ ໃຫ້ແກ່ວຽກງານພະລະສຶກສາ ແລະ ກິລາ-ກາຍຍະກຳ ໃນສະຖານການສຶກສາຂອງລັດ.

ກະຊວງສຶກສາທິການ ແລະ ກິລາ ມີໜ້າທີ່ສ້າງຫຼັກສູດ ພະລະສຶກສາ ແລະ ກິລາ-ກາຍຍະ ກຳ ສຳລັບສະຖານ​ການ​ສຶກສາ ລວມທັງການສ້າງບຳລຸງຄູ, ການແນະນໍາ ການເຄື່ອນໄຫວກິລາ-ກາຍຍະກຳ.

ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກເອກະຊົນທີ່ມີສະຖານ​ການ​ສຶກສາ ຕ້ອງມີຄວາມຮັບຜິດຊອບໃນການຈັດສັນທີ່ດິນ, ກໍ່ສ້າງໂຄງລ່າງພື້ນຖານ, ສະໜອງວັດຖູປະກອນ, ສັບຊ້ອນຄູພະລະສຶກສາ ແລະ ກິລາ-ກາຍຍະກຳ ໃຫ້ແກ່ສະຖານ​ການ​ສຶກສາທີ່ຂຶ້ນກັບຄວາມຮັບຜິດຊອບຂອງຕົນ.

ສຳລັບນັກຮຽນ, ນັກສຶກສາ ທີ່ເປັນນັກກິລາ-ກາຍຍະກຳ ລະດັບທ້ອງຖິ່ນ, ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ ພາຍຫຼັງສຳເລັດການຝຶກແອບ, ຝຶກ​ຊ້ອມ, ການສະແດງ, ການແຂ່ງຂັນແລ້ວ ລັດ ມີນະໂຍບາຍໃຫ້ນັກຮຽນ, ນັກສຶກສາດັ່ງກ່າວໄດ້ສືບຕໍ່ຮຽນ, ບໍາລຸງ, ສອບເສັງ ​ແລະ ​ໄດ້​ຮັບ​ນະ​ໂຍບາຍ​ອື່ນ ຕາມລະບຽບການ.

**ຄ.** **ກິລາ-ກາຍຍະກຳ ໃນກຳລັງປະກອບອາວຸດ**

**ມາດຕາ 25 (ປັບປຸງ) ກິລາ-ກາຍຍະກຳ ໃນກຳລັງປະກອບອາວຸດ**

ກິລາ-ກາຍຍະກຳ ໃນກຳລັງປະກອບອາວຸດ ແມ່ນ ການຝຶກແອບ, ການຝຶກ​ຊ້ອມ, ການສະ ແດງ, ການແຂ່ງຂັນກິລາ-ກາຍຍະກຳທົ່ວໄປ ແລະ ກິລາ-ກາຍຍະກຳຂອງກຳລັງປະກອບອາວຸດ ເພື່ອສົ່ງເສີມສຸຂະພາບ, ຄວາມສາມັກຄີ ​ແລະ ຄວາມມ່ວນຊື່ນ, ປະກອບສ່ວນເຮັດໃຫ້ກໍາລັງປະກອບອາວຸດມີ ສິລະປະຍຸດ, ​ຍຸດທະວິທີ, ຄວາມເຂັ້ມແຂງ, ລະບຽບວິໄນ ​ແລະ ແບບແຜນທັນສະໄໝ.

**ມາດຕາ 26 (ປັບປຸງ) ສິດ ​ແລະ ໜ້າທີ່ ຂອງກຳລັງປະກອບອາວຸດ**

ກຳລັງປະກອບອາວຸດ ມີ​ ສິດ ​ແລະ ໜ້າທີ່ ດັ່ງນີ້:

1. ສ້າງ ​ແລະ ຈັດຕັ້ງປະຕິບັດແຜນການຝຶກແອບກິລາ-ກາຍຍະກຳ ໃຫ້ແກ່ພະນັກງານ, ນັກ ຮົບ ຂອງຕົນຢ່າງຄົບຖ້ວນ, ເປັນປົກກະຕິ ແລະ ທົ່ວເຖິງ;
2. ສ້າງທຸກເງື່ອນໄຂໃຫ້ແກ່ພະນັກງານ, ນັກຮົບ ໄດ້ມີໂອກາດເຂົ້າຮ່ວມຂະບວນການກິ ລາ-ກາຍຍະກຳ ໃນກົມກອງຂອງຕົນ ແລະ ໃນສັງຄົມ;
3. ນຳໃຊ້, ປົກປັກຮັກສາ ໂຄງລ່າງພື້ນຖານ, ວັດຖູປະກອນກິລາ ໃຫ້ມີປະສິດທິຜົນ;
4. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 27 (ປັບປຸງ) ສິດ ແລະ ໜ້າທີ່ ຂອງພະນັກງານ, ນັກຮົບ**

ພະນັກງານ, ນັກຮົບ ມີ ສິດ ແລະ ໜ້າທີ່ ດັ່ງນີ້:

1. ເອົາໃຈໃສ່ຝຶກແອບ, ຝຶກ​ຊ້ອມກິລາ-ກາຍຍະກຳ ຕາມແຜນການຂອງກົມກອງຕົນ ຢ່າງເປັນປົກກະຕິ;
2. ເຂົ້າຮ່ວມຂະ​ບວນການເຄື່ອນໄຫວກິລາ-ກາຍຍະກຳ ໃນກົມກອງຂອງຕົນ ແລະ ສັງ ຄົມ;
3. ໄດ້ຮັບການຄັດເລືອກເຂົ້າເປັນນັກກິລາລະດັບສູງ ຫຼື ທີມຊາດ ຢູ່​ໃນ​ສະຫະພັນ​ກິລາ​ປະ​ເພດ​ຕ່າງໆ;
4. ໄດ້ຮັບນະໂຍບາຍ ຕາ​ມກົດໝາຍ ​ແລະ ລະບຽບການ;
5. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 28 (ປັບປຸງ) ຄວາມຮັບຜິດຊອບຂອງລັດ ຕໍ່ກິລາ-ກາຍຍະກຳ ໃນກຳລັງປະກອບອາວຸດ**

ລັດ ມີຄວາມຮັບຜິດຊອບ ຕໍ່ວຽກງານກິລາ-ກາຍຍະກຳ ໃນກຳລັງປະກອບອາວຸດ ດັ່ງນີ້:

1. ຈັດສັນທີ່ດິນ, ສ້າງໂຄງລ່າງພື້ນຖານ, ສະໜອງວັດຖູປະກອນ, ພາຫະນະ, ງົບປະມານ, ສ້າງ, ຝຶກ​ອົບຮົມ ​ແລະ ຍົກ​ລະດັບ ນັກ​ກິລາ ​ແລະ ບຸກຄະລາ​ກອນ​ກິລາ ທັງພາຍໃນ ແລະ ຕ່າງປະເທດ;
2. ກໍານົດ​ມາດຕະຖານກ່ຽວກັບການຝຶກແອບ, ການຝຶກຊ້ອມ, ການສ້າງ, ການຝຶກ​ອົບ ຮົມ ​ແລະ ການຍົກ​ລະດັບ ນັກ​ກິລາ ​ແລະ ບຸກຄະລາ​ກອນ​ກິລາ ພ້ອມ​ທັງກໍານົດ​ນະ​ໂຍບາຍ ​ແລະ ລາງວັນ ສໍາລັບ​ກິລາ-ກາຍຍະກໍາ.

**ໝວດທີ 3**

**ກິລາລະດັບສູງ**

**ມາດຕາ 29 (ປັບປຸງ) ກິລາລະດັບສູງ**

ກິລາລະດັບສູງ ແມ່ນ ກິລາເພື່ອເປົ້າໝາຍແຂ່ງຂັນໃນລະດັບຊາດ, ອະນຸພາກພື້ນ, ພາກພື້ນ ແລະ ສາກົນ ໂດຍມີການຝຶກຊ້ອມ ແລະ ນຳໃຊ້ມາດຕະຖານ, ເຕັກນິກ, ຍຸດທະວິທີ ແລະ ວິທະຍາສາດການກິລາ.

**ມາດຕາ 30 (ປັບປຸງ) ການຈັດການແຂ່ງຂັນກິລາລະດັບສູງ**

ການຈັດການແຂ່ງຂັນກິລາລະດັບສູງ ແມ່ນ ການຈັດຕັ້ງແຂ່ງຂັນກິລາປະເພດໃດໜຶ່ງ ຫຼື ຫຼາຍປະເພດໃນທົ່ວປະເທດ ລວມທັງງານມະຫາກຳກິລາແຫ່ງຊາດ, ອະນຸພາກພື້ນ, ພາກພື້ນ ແລະ ສາກົນ.

**ມາດຕາ 31 (ປັບປຸງ) ການອະນຸຍາດຈັດການແຂ່ງຂັນກິລາລະດັບສູງ**

ການຈັດການແຂ່ງຂັນກິລາລະດັບສູງ ປະເພດໃດໜຶ່ງ ໃນທົ່ວປະເທດ ແມ່ນ ລັດຖະມົນຕີກະຊວງສຶກສາທິການ ແລະ ກິລາ ເປັນຜູ້ອະນຸຍາດ ຕາມການສະເໜີຂອງປະທານສະຫະພັນກິລາແຫ່ງຊາດທີ່ກ່ຽວຂ້ອງ.

ການຈັດງານມະຫາກຳກິລາແຫ່ງຊາດ, ອະນຸພາກພື້ນ, ພາກພື້ນ ແລະ ສາກົນ ຢູ່ ສປປ ລາວ ແມ່ນ ນາຍົກລັດຖະມົນຕີເປັນຜູ້ອະນຸຍາດ ຕາມການສະເໜີຂອງລັດຖະມົນຕີກະຊວງສຶກສາທິການ ແລະ ກິລາ.

**ມາດຕາ 32 (ປັບປຸງ) ຄະນະກິລາທີມຊາດ**

ຄະນະກິລາທີມຊາດ ປະກອບດ້ວຍ ຄະນະນຳ, ຄູຝຶກ, ກຳມະການຕັດສີນ, ນັກກິລາ, ແພດ ແລະ ນັກຂ່າວ.

ຄະນະກິລາທີມຊາດປະເພດໃດໜຶ່ງ ຫຼື ຫຼາຍປະເພດທີ່ເຄື່ອນໄຫວ ຢູ່ພາຍໃນ ແລະ ຕ່າງປະ ເທດ ຖືກແຕ່ງຕັ້ງໂດຍລັດຖະມົນຕີກະຊວງສຶກສາທິການ ແລະ ກິລາ ຕາມການສະເໜີຂອງປະທານສະຫະພັນກິລາ​ແຫ່ງ​ຊາດທີ່ກ່ຽວຂ້ອງ.

**ມາດຕາ 33 (ປັບປຸງ) ມາດຕະຖານ ແລະ ເງື່ອນໄຂຂອງນັກກິລາທີມຊາດ**

ນັກກິລາ​ທີ​ມຊາດ ມີ ມາດຕະຖານ ​ແລະ ​ເງື່ອນ​ໄຂ ດັ່ງ​ນີ້​:

1. ​ເປັນ​ຄົນ​ທີ່ຖືສັນຊາດລາວ ຫຼື ​ສັນ​ຊາດ​ອື່ນ ​ຕາມ​ການ​ຕົກ​ລົງ​ຂອງ​ລັດ​ຖະ​ບານ;
2. ມີນໍ້າໃຈຮັກຊາດລາວ, ມີຄຸນສົມບັດ, ມີຈັນຍາບັນ, ມີນ້ຳໃຈນັກກິລາ, ມີຄວາມເສຍສະລະ, ມີຄວາມມຸ່ງຫວັງພັດທະນາຕົນເອງ, ມີລະບຽບວິໄນ, ມີສະຕິຕໍ່ການຈັດຕັ້ງ ​ແລະ ປະຕິບັດຕາມກົດໝາຍ;
3. ມີພອນສະຫວັນ ແລະ ຖືກຄັດເລືອກໂດຍຜູ້ຊ່ຽວຊານສະເພາະດ້ານ;
4. ມີສຸຂະພາບແຂງແຮງ.

ນັກກິລາທີມຊາດ ທີ່ຖືກຄັດເລືອກ ຕາມມາດຕະຖານ ແລະ ເງື່ອນໄຂດັ່ງກ່າວ ຕ້ອງໄດ້ຂຶ້ນທະບຽນຕາມລະບຽບການ.

**ມາດຕາ 34 (ປັບປຸງ) ການມອບໂອນ, ຍົກຍ້າຍ ນັກກິລາ**

ການມອບໂອນ, ຍົກຍ້າຍ ນັກກິລາສະໝັກຫຼິ້ນ ຫຼື ອາຊີບ ລະຫວ່າງສະໂມສອນກິລາ-ກາຍ ຍະກຳ ພາຍໃນ ຫຼື ຕ່າງປະເທດ ໃຫ້ປະຕິບັດຕາມການຕົກລົງກັນ ໂດຍມີການຮັບຮູ້ຈາກສະຫະພັນກິລາ​ແຫ່ງ​ຊາດທີ່ກ່ຽວຂ້ອງ ແລະ ສອດຄ່ອງກັບກົດໝາຍ ຂອງ ສປປ ລາວ ແລະ ລະບຽບການຂອງສະຫະພັນກິລາສາກົນ.

**ມາດຕາ 35 (ປັບປຸງ) ການຮັບຮອງຜົນງານ ແລະ ສະຖິຕິການແຂ່ງຂັນ**

ຄະນະສະຫະພັນກິລາແຫ່ງຊາດ ຂອງກິລາປະເພດທີ່​ກ່ຽວຂ້ອງ ເປັນຜູ້ຮັບຮອງຜົນງານ, ຈັດລະດັບ ແລະ ສະຖິຕິການແຂ່ງຂັນກິລາດັ່ງກ່າວ ທັງພາຍໃນ ແລະ ຕ່າງປະເທດ.

**ມາດຕາ 36 (ປັບປຸງ) ການກໍານົດລາງວັນ**

ຄະນະກຳມະການຈັດການແຂ່ງຂັນກິລາ ເປັນຜູ້ກຳນົດລາງວັນ ແລະ ບຳເນັດ ສຳລັບການແຂ່ງຂັນກິລາລະ​ດັບ​ສູງ ​ໃນ​ແຕ່​ລະ​ຄັ້ງ.

**ໝວດທີ 4**

**ກິລາ-ກາຍຍະກຳສະໝັກຫຼິ້ນ ແລະ ກິລາອາຊີບ**

**ມາດຕາ 37 (​ໃໝ່) ກິລາ-ກາຍຍະກຳສະໝັກຫຼິ້ນ**

ກິລາ-ກາຍຍະກຳສະໝັກຫຼິ້ນ ​ແມ່ນ ກິລາທີ່ຈັດຂຶ້ນ ເພື່ອຄວາມມ່ວນຊື່ນ, ຄວາມສາມັກຄີ, ມິດຕະພາບ ໂດຍບໍ່ຍຶດຖືເປັນອາຊີບ.

**ມາດຕາ 38 (ປັບປຸງ) ນັກກິລາ-ກາຍຍະກຳສະໝັກຫຼິ້ນ**

ນັກກິລາ-ກາຍຍະກຳສະໝັກຫຼິ້ນ ແມ່ນ ຜູ້ຫຼິ້ນກິລາ-ກາຍຍະກຳໂດຍບໍ່ຍຶດຖືເປັນອາຊີບ ເປັນຕົ້ນ ຫຼິ້ນເພື່ອສຸຂະພາບ, ຄວາມສາມັກຄີ ແລະ ຄວາມມ່ວນຊື່ນ.

ນັກກິລາ-ກາຍຍະກຳສະໝັກຫຼິ້ນ ມີ ສິດ ແລະ ພັນທະ ດັ່ງນີ້:

1. ຂຶ້ນທະບຽນສັງກັດສະໂມສອນ ຫຼື ສະຫະພັນກິລາ-ກາ​ຍຍະ​ກໍາໃດໜຶ່ງ ຕາມຄວາມສະໝັກໃຈຂອງຕົນ;
2. ຝຶກແອບ, ຝຶກ​ຊ້ອມ, ເຄື່ອນໄຫວກິລາ-ກາຍຍະກຳ ຕາມສະໂມສອນ ຫຼື ສະຫະພັນກິລາ-ກາຍຍະ​ກໍາທີ່ຕົນສັງກັດ;
3. ເຂົ້າຮ່ວມການສະແດງ, ການແຂ່ງຂັນ ໃນນາມສະໂມສອນ ຫຼື ສະຫະພັນກິລາ-ກາຍຍະກໍາທີ່ຕົນສັງກັດ;
4. ຖືກຄັດເລືອກ, ຮັບຮອງເອົາເປັນນັກກິລາທີມຊາດ ຕາມມາດຕະຖານ, ເງື່ອນໄຂ ແລະ ຄວາມຮຽກຮ້ອງຕ້ອງການຂອງທີມຊາດ;
5. ໄດ້ຮັບການຍ້ອງຍໍ, ລາງວັນ ແລະ ນະໂຍບາຍອື່ນ ຕາມຜົນງານຂອງປະເພດກິລາ-ກາຍ ຍະກຳ ທີ່ຕົນໄດ້ແຂ່ງຂັນ;
6. ໄດ້ຮັບນະໂຍບາຍ ເມື່ອມີການເຈັບເປັນ, ພິການ, ເສຍຊີວິດ ໃນເວລາເຄື່ອນໄຫວກິລາ-ກາຍຍະກຳ ຕາມກົດໝາຍ ​ແລະ ລະບຽບການ;
7. ຍົກຍ້າຍໄປສັງກັດຢູ່ສະໂມສອນອື່ນ ທັງພາຍໃນ ແລະ ຕ່າງປະເທດ ຕາມການຕົກລົງເຫັນດີຂອງສະໂມສອນ ແລະ ສະຫະພັນ ທີ່ກ່ຽວຂ້ອງ;
8. ຮັບໃຊ້ສະໂມສອນ, ສະຫະພັນກິລາ-ກາ​ຍຍະ​ກໍາ ແລະ ຮັບໃຊ້ຊາດ ຕາມຄວາມຮຽກຮ້ອງຕ້ອງການ;
9. ນໍ​າ​ໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 39 (​ໃໝ່) ກິລາອາຊີບ**

ກິລາອາຊີບ ​ແມ່ນ ກິລາທີ່ຈັດການແຂ່ງຂັນຢ່າງເປັນລະບົບ ແລະ ຕາມມາດຕະຖານສາກົນ ໂດຍ​ມີ​ອົງ​ການ​ກິ​ລາ​ອາ​ຊີບສາກົນ ຫຼື ສະຫະພັນກິລາສາກົນ ເປັນ​ຜູ້​ຈັດ​ຕັ້​ງ, ກໍານົດລະບຽບ ແລະ ມີ​ລາງວັນ ທີ່ກຳນົດໄວ້ ຕາມແຕ່ລະປະເພດກິລາ.

**ມາດຕາ 40 (ປັບປຸງ) ນັກ​ກິລາອາຊີບ**

ນັກກິລາອາຊີບ ແມ່ນ ຜູ້ຫຼິ້ນກິລາທີ່ຍຶດຖືເປັນອາຊີບ​ ໂດ​ຍມີອົງ​ການ​ກິລາ​ອາຊີບ ​ເປັນ​ຜູ້​ຮັບຮອງ ​ແລະ ຄຸ້ມ​ຄອງ ​ຕາມ​ລະບຽບການ ຂອງ​ແຕ່ລະ​ປະ​ເພ​ດກິລາ.

ນັກກິລາອາຊີບ ມີ ສິດ ແລະ ພັນທະ ດັ່ງນີ້:

1. ເຮັດສັນຍາ, ຂຶ້ນທະບຽນສັງກັດສະໂມສອນ, ສະຫະພັນກິລາອາຊີບ ໂດຍສອດຄ່ອງກັບກົດໝາຍ ແລະ ລະບຽບການ ທີ່ກ່ຽວຂ້ອງ ຂອງ ສປປ ລາວ ແລະ ລະບຽບການ ຂອງກິລາສາກົນ;

2. ປະຕິບັດຕາມສັນຍາທີ່ຕົນໄດ້ເຊັນກັບສະໂມສອນ, ສະຫະພັນກິລາອາຊີບ;

3. ເຂົ້າຮ່ວມການຄັດເລືອກ ແລະ ແຂ່ງຂັນໃນທີມຊາດ, ຮັບໃຊ້ຊາດ ຕາມຄວາມຮຽກຮ້ອງຕ້ອງການ;

4. ໄດ້ຮັບການຍ້ອງຍໍ, ລາງວັນ ແລະ ນະໂຍບາຍອື່ນ ຕາມຜົນງານທີ່ຕົນໄດ້ແຂ່ງຂັນ;

5. ໄດ້ຮັບນະໂຍບາຍ ເມື່ອມີການເຈັບເປັນ, ເສຍອົງຄະ, ເສຍຊີວິດ ໃນເວລາເຄື່ອນໄຫວກິລາ ຕາມລະບຽບການ ແລະ ສັນຍາ;

6. ຍົກຍ້າຍໄປສັງກັດຢູ່ສະໂມສອນອື່ນ ທັງພາຍໃນ ແລະ ຕ່າງປະເທດ ຕາມການຕົກລົງເຫັນດີຂອງສະໂມສອນ ແລະ ສະຫະພັນກິລາ ທີ່ກ່ຽວຂ້ອງ;

7. ເສຍພັນທະລາຍໄດ້ໃຫ້ລັດ ຕາມກົດໝາຍ;

8. ນໍ​າ​ໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

ສໍາລັບ ​ມາດຕະຖານ ​ແລະ ​ເງື່ອນ​ໄຂ ຂອງ​ນັກ​ກິລາ​ອາຊີບ ​ໄດ້​ກໍານົດໄວ້​ໃນ​ລະບຽບການຕ່າງຫາກ.

**ພາກທີ III**

**ການພັດທະນາກິລາ-ກາຍຍະກຳ**

**ໝວດທີ 1**

**ການພັດທະນານັກ​ກິ​ລາ ແລະ ບຸກຄະລາກອນກິລາ-ກາຍຍະກຳ**

**ມາດຕາ 41 (ປັບປຸງ) ການພັດທະນານັກ​ກິ​ລາ-ກາຍຍະກຳ**

ການພັດທະນານັກກິລາ-ກາຍຍະກຳ ແມ່ນ ການເລືອກເຟັ້ນ, ເຕົ້າໂຮມ, ບຳລຸງ, ສ້າງ, ຝຶກແອບ, ຝຶກຊ້ອມ, ທົດສອບນັກກິ​ລາ ໃນລະດັບລຸ່ນອາຍຸຕ່າງໆ ລວມທັງນັກກິລາ-ກາຍຍະກຳມວນຊົນ ໃຫ້ມີຄວາມຊຳນານ, ສຸຂະພາບແຂງແຮງ, ມີນໍ້າໃຈຮັກຊາດ, ອົດທົນ, ດຸໝັ່ນ, ມີໄຫວພິບ ເພື່ອເຂົ້າຮ່ວມການຫຼິ້ນ, ການສະແດງ, ການແຂ່ງຂັນ ໃຫ້ມີປະສິດທິຜົນ.

**ມາດຕາ 42 (ປັບ​ປຸງ) ການພັດທະນານັກກິລາ-ກາຍຍະກຳ ທີ່ມີພອນສະຫວັນ ແລະ ນັກ​ກິ​ລາອາ​ຊີບ**

ການພັດທະນານັກກິລາ-ກາຍຍະກຳ ທີ່ມີພອນສະຫວັນ ແລະ ນັກກິລາອາຊີບ ແມ່ນ ການເລືອກເຟັ້ນຜູ້ທີ່ມີພອນສະຫວັນແຕ່ເຍົາໄວໃນກິລາ-ກາຍຍະກຳ ປະເພດໃດໜຶ່ງ ມາເຕົ້າໂຮມ, ບຳລຸງ, ສ້າງ, ຝຶກ ແອບ, ຝຶກຊ້ອມ ໃຫ້ເປັນລະບົບຕໍ່ເນື່ອງ, ໃຫ້ມີຄວາມຊຳນານ ເພື່ອຮັບໃຊ້ການແຂ່ງຂັນລະດັບສູງໃນອະນາຄົດ.

ລັດ ແລະ ສັງຄົມ ເອົາໃຈໃສ່ເປັນພິເສດຕໍ່ການພັດທະນານັກກິລາ-ກາຍຍະກຳ ທີ່ມີພອນສະຫວັນ ແລະ ນັກກິລາອາຊີບ ດ້ວຍການສ້າງໂຮງຮຽນພອນສະຫວັນກິລາ-ກາຍຍະກຳ, ສູນຝຶກ, ສະຖາບັນກິລາ-ກາຍຍະກໍາ, ສະໂມສອນ ແລະ ສະຫະພັນກິລາຢູ່ສູນກາງ ແລະ ທ້ອງຖິ່ນ ລວມທັງການປະຕິບັດນະໂຍບາຍຢ່າງເໝາະສົມ.

**ມາດຕາ 43 ການພັດທະນາບຸກຄະລາກອນກິລາ-ກາຍຍະກຳ**

ການພັດທະນາບຸກຄະລາກອນກິລາ-ກາຍຍະກຳ ແມ່ນ ການຝຶກອົບຮົມ, ບຳລຸງ, ຍົກລະດັບຄວາມຮູ້ທາງດ້ານທິດສະດີ ແລະ ພາກປະຕິບັດຕົວຈິງກ່ຽວກັບວິຊາການທີ່ກ່ຽວຂ້ອງ ໃຫ້ແກ່ບຸກຄະລາກອນກິລາ-ກາຍ ຍະກຳ ເພື່ອຮັບໃຊ້ວຽກງານກິລາ-ກາຍຍະກຳ ໃຫ້ມີປະສິດທິພາບ.

ລັດ ແລະ ສັງຄົມ ເອົາໃຈໃສ່ພັດທະນາ ບຸກຄະລາກອນກິລາ-ກາຍຍະກຳ ດ້ວຍການລົງທຶນສ້າງໂຮງຮຽນ, ສູນ, ສະຖາບັນ, ສະໜອງງົບປະມານ, ພາຫະນະ, ວັດຖູປະກອນ, ຄູ, ຜູ້ຊ່ຽວຊານ ທັງພາຍໃນ ແລະ ຕ່າງປະເທດ ໃຫ້ແກ່ການພັດທະນາບຸກຄະລາກອນດັ່ງກ່າວ ແນໃສ່ເຮັດໃຫ້ກິລາ-ກາຍຍະກຳ ມີການຂະຫຍາຍ ຕົວຂຶ້ນເລື້ອຍໆ.

**ໝວດທີ 2**

**ການພັດທະນາວິຊາການ ແລະ ວິທະຍາສາດກິລາ-ກາຍຍະກຳ**

**ມາດຕາ 44 (ປັບປຸງ) ວິຊາການ ແລະ ວິທະຍາສາດກິລາ-ກາຍຍະກໍາ**

ວິຊາການ ແລະ ວິທະຍາສາດກິລາ-ກາຍຍະກຳ ແມ່ນ ທິດສະດີ ແລະ ພຶດຕິກຳ ກ່ຽວກັບເຕັກນິກ, ຍຸດທະວິທີ ທີ່ສົມບູນ ຊຶ່ງໄດ້ຄົ້ນຄວ້າ, ວິໄຈ, ທົດລອງ ແລະ ຖືກນຳໃຊ້ເຂົ້າໃນການສິດສອນ, ຝຶກອົບຮົມ, ຝຶກແອບ, ຝຶກຊ້ອມ, ທົດສອບ, ສະແດງ ແລະ ແຂ່ງຂັນ ຢ່າງມີປະສິດທິຜົນ.

**ມາດຕາ 45 (ປັບປຸງ) ການພັດທະນາວິຊາການ ແລະ ວິທະຍາສາດກິລາ-ກາຍຍະກໍາ**

ການພັດທະນາວິຊາການ ແລະ ວິທະຍາສາດກິລາ-ກາຍຍະກຳ ແມ່ນ ການຄົ້ນຄວ້າ, ຊອກ ຮູ້, ວິໄຈ, ສະຫຼຸບເປັນທິດສະດີ ຫຼື ບົດຮຽນ​​ໃໝ່ທີ່ທັນສະໄໝຂຶ້ນເລື້ອຍໆ ແລ້ວນຳເອົາໄປປະຕິບັດໃນພຶດຕິກຳຕົວຈິງ ເຊັ່ນ ການຝຶກແອບ, ຝຶກຊ້ອມ, ທົດສອບ, ສະແດງ ແລະ ແຂ່ງຂັນ.

ລັດ, ສັງຄົມ, ບຸກຄົນ ທັງພາຍໃນ ແລະ ຕ່າງປະເທດ ມີຄວາມຮັບຜິດຊອບ ໃນການພັດທະ ນາວິຊາການ ແລະ ວິທະຍາສາດ ກິລາ-ກາຍຍະກຳ ດ້ວຍການລົງທຶນເຂົ້າໃສ່ການຄົ້ນຄວ້າ, ວິໄຈ, ກໍ່ສ້າງໂຄງລ່າງພື້ນຖານ, ສະໜອງພາຫະນະ, ວັດຖູປະກອນ, ງົບປະມານ, ບຸກຄະລາກອນໃຫ້ແກ່ວຽກງານດັ່ງກ່າວ ເປັນ ຕົ້ນ ການສ້າງສະຖານ​ການ​ສຶກສາ, ສະຖາບັນວິທະຍາສາດການກິລາ-ກາຍຍະກຳ.

**ໝວດທີ 3**

**ການພັດທະນາໂຄງລ່າງພື້ນຖານ ກິລາ-ກາຍຍະກຳ**

**ມາດຕາ 46 (ປັບ​ປຸງ) ໂຄງລ່າງພື້ນຖານ ກິລາ-ກາຍຍະກຳ**

ໂຄງລ່າງພື້ນຖານ ກິລາ-ກາຍຍະກຳ ແມ່ນ ສະຖານການ​ສຶກສາ, ຝຶກແອບ, ຝຶກຊ້ອມ, ສະ ແດງ, ແຂ່ງຂັນ ຊຶ່ງມີ ດັ່ງນີ້:

1. ສະຖານການ​ສຶກສາ ​ແລະ ສະ​ຖາ​ບັນກິລາ-ກາຍຍະກຳ ທັງພາກລັດ ແລະ ເອກະຊົນ;
2. ສະໂມສອນກິລາ-ກາຍຍະກຳ;
3. ໂຮງຮຽນພອນສະຫວັນກິລາ-ກາຍຍະກຳ;
4. ສູນ​ກິລາ, ສະຖານທີ່ຝຶກແອບ, ​ຝຶກ​ຊ້ອມ, ສະແດງ ແລະ ແຂ່ງຂັນ;
5. ສະຖານທີ່ບໍລິການກິລາ-ກາຍຍະກຳ.

**ມາດຕາ 47 (ປັບປຸງ) ຄວາມຮັບຜິດຊອບໃນການພັດທະນາ ໂຄງລ່າງພື້ນຖານ, ພາຫະນະ ແລະ ວັດຖູປະກອນ**

ການຈັດຕັ້ງ ແລະ ບຸກຄົນທີ່ກ່ຽວຂ້ອງ ມີຄວາມຮັບຜິດຊອບຈັດສັນທີ່ດິນ ເພື່ອສ້າງ ແລະ ປັບປຸງໂຄງລ່າງພື້ນຖານ, ປະກອບພາຫະນະ, ວັດ​ຖູປະກອນກິລາ-ກາຍຍະກຳ ທີ່ຂຶ້ນກັບຄວາມຮັບຜິດຊອບຂອງຕົນໃຫ້ດີຂຶ້ນເລື້ອຍໆ ເປັນຕົ້ນ ສະຖານການສຶກສາ, ບ້ານ, ເມືອງ, ເທດສະບານ, ນະຄອນ, ແຂວງ, ນະຄອນຫຼວງ, ໂຮງງານ, ສຳນັກງານ, ອົງການ ແລະ ອື່ນໆ.

**ມາດຕາ 48 (ປັບປຸງ) ຄວາມຮັບຜິດຊອບຂອງລັດ**

ລັດ ມີຄວາມຮັບຜິດຊອບຈັດສັນທີ່ດິນ, ສ້າງໂຄງລ່າງພື້ນຖານ, ປະກອບພາຫະນະ, ວັດ​ຖູ ປະກອນກິລາ-ກາຍຍະກຳ ເພື່ອຮອງຮັບການຝຶກແອບ, ​ຝຶກ​ຊ້ອມ, ສະແດງ, ແຂ່ງຂັນ ແລະ ເປັນເຈົ້າພາບຈັດການແຂ່ງຂັນລະດັບທ້ອງຖິ່ນ, ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ.

**ໝວດທີ 4**

**ການພັດທະນາການເຂົ້າຮ່ວມການແຂ່ງຂັນ ກິລາ-ກາຍຍະກຳ**

**ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ**

**ມາດຕາ 49 (ປັບປຸງ) ການພັດທະນາການເຂົ້າຮ່ວມການແຂ່ງຂັນ**

ການພັດທະນາການເຂົ້າຮ່ວມການແຂ່ງຂັນກິລາ-ກາຍຍະກຳ ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ ໃຫ້ປະຕິບັດຕາມຂັ້ນຕອນ ດັ່ງນີ້:

1. ການວາງແຜນ;
2. ການຄັດເລືອກ;
3. ການບຳລຸງ, ຝຶກແອບ ແລະ ​ຝຶກ​ຊ້ອມ;
4. ການທົດສອບ;
5. ການເຂົ້າຮ່ວມການແຂ່ງຂັນ;
6. ການສະຫຼຸບ, ຍ້ອງຍໍ ແລະ ໃຫ້ລາງວັນ.

**ມາດຕາ 50 (ປັບປຸງ) ການວາງແຜນ**

ການວາງແຜນ​ ແມ່ນ ການ​ກະກຽມຄວາມ​ພ້ອມຮອບດ້ານ ດ້ວຍການຄັດເລືອກ, ເຕົ້າໂຮມ, ບໍາລຸງ, ຝຶກແອບ, ຝຶກຊ້ອມ ​ແລະ ທົດສອບນັກກິລາ-ກາຍຍະກຳ ພ້ອມທັງການກະກຽມບຸກຄະລາກອນອື່ນ, ສະຖານທີ່, ພາຫະນະ, ວັດ​ຖູປະກອນ ແລະ ງົບປະມານຮັບໃຊ້ ເພື່ອເຮັດໃຫ້ການເຂົ້າຮ່ວມການແຂ່ງຂັນມີປະສິດທິຜົນ.

**ມາດຕາ 51 (ປັບປຸງ) ການຄັດເລືອກ**

ການຄັດເລືອກນັກກິລາ-ກາຍຍະກຳ ຕ້ອງດຳເນີນຕາມຫຼັກການ, ມາດຕະຖານ, ວິທະຍາ ສາດ, ຄວາມສາມາດຕົວ​ຈິງ, ຍຸຕິທຳ, ໂປ່ງໃສ ແລະ ສາມາດກວດສອບໄດ້ ເພື່ອໃຫ້ໄດ້ນັກກິລາ-ກາຍຍະກຳ ຜູ້​ທີ່ມີ​ຄຸນສົມບັດ, ມີພອນສະຫວັນ, ມີ​ລະບຽບວິ​​ໄນ, ມີຄວາມສາມາດ, ມີຄວາມແຂງແຮງ, ມີປະສົບການ ແລະ ເຕົ້າໂຮມເຂົ້າສູນໃຫ້ທັນເວລາ.

**ມາດຕາ 52 (ປັບປຸງ) ການບໍາລຸງ, ຝຶກແອບ ແລະ ຝຶກຊ້ອມ**

ການບໍາລຸງ, ຝຶກແອບ ແລະ ຝຶກຊ້ອມນັກກິລາ-ກາຍຍະກຳ ໃຫ້ປະຕິບັດຕາມແຜນການເຂົ້າຮ່ວມການແຂ່ງຂັນ, ຝຶກແອບ, ຝຶກຊ້ອມ ໂດຍອີງໃສ່ຈຸດພິເສດຂອງນັກກິລາ-ກາຍຍະກຳ ແລະ ຄູ່ແຂ່ງຂັນເພື່ອໃຫ້ສາມາດຍາດໄດ້ໄຊຊະນະ.

**ມາດຕາ 53 (ປັບປຸງ) ການທົດສອບ**

ການທົດສອບນັກກິລາ-ກາຍຍະກຳ​ ແມ່ນ ການກວດກາ, ແຂ່ງຂັນ ເພື່ອປະເມີນຜົນດ້ານຄວາມຮູ້, ຄວາມສາມາດຂອງນັກກິລາ-ກາຍຍະກຳ ກ່ຽວກັບເຕັກນິກ, ຍຸດທະວິທີ, ພະລະກຳລັງ ແນໃສ່ເສີມສ້າງ ແລະ ປັບປຸງຄຸນນະພາບ ຂອງນັກກິລາ-ກາຍຍະກຳ ກ່ອນເຂົ້າຮ່ວມການແຂ່ງຂັນ.

**ມາດຕາ 54 ການເຂົ້າຮ່ວມການແຂ່ງຂັນ**

ນັກກິລາ-ກາຍຍະກຳ, ຄູຝຶກ, ຜູ້ບໍລິຫານການກິລາ ຕ້ອງໄດ້ຍົກສູງນໍ້າໃຈຮັກຊາດ, ຄວາມຮັບຜິດ ຊອບ, ຄວາມເສຍສະລະ, ຄວາມກ້າຫານ, ຄວາມອົດທົນ, ສຸມທຸກສະຕິປັນຍາ ແລະ ທຸ່ມເທທຸກກຳລັງວັງຊາ ເຂົ້າໃນການແຂ່ງຂັນ ແນໃສ່ໃຫ້ສາມາດຍາດໄດ້ໄຊຊະນະ ແລະ ກຽດຊື່ສຽງ.

**ມາດຕາ 55 ການສະຫຼຸບ, ຍ້ອງຍໍ ແລະ ໃຫ້ລາງວັນ**

ຜ່ານການເຂົ້າຮ່ວມການແຂ່ງຂັນແຕ່ລະຄັ້ງ ຕ້ອງມີການສະຫຼຸບຕີລາຄາ ແລະ ຖອດຖອນບົດຮຽນ, ຜູ້ໄດ້ຮັບໄຊຊະນະ ນອກຈາກລາງວັນທີ່ໄດ້ຮັບຈາກການແຂ່ງຂັນແລ້ວ ຍັງຈະໄດ້ຮັບບຳເນັດ, ການຍ້ອງຍໍ ແລະນະໂຍບາຍອື່ນ ຈາກລັດ ແລະ ສັງຄົມ ຢ່າງເໝາະສົມ ແລະ ຕາມລະບຽບການ.

**ໝວດທີ 5**

**ການຈັດການແຂ່ງຂັນ ກິລາ-ກາຍຍະກຳລະດັບຊາດ, ອະນຸພາກພື້ນ,**

**ພາກພື້ນ ແລະ ສາກົນ**

**ມາດຕາ 56 (ປັບປຸງ) ການຈັດການແຂ່ງຂັນ**

ການຈັດການ​ແຂ່ງຂັນກິລາ-ກາຍຍະກຳ ລະດັບຊາດ, ອະນຸພາກພື້ນ, ພາກພື້ນ ແລະ ສາກົນ ຢູ່ ສປປ ລາວ ​ໃຫ້​ປະຕິບັດ ດັ່ງນີ້:

1. ການແຕ່ງຕັ້ງຄະນະຮັບຜິດຊອບ ແລະ ກຳມະການ;
2. ການສ້າງກົດລະບຽບ;
3. ການກຽມສະຖານທີ່, ການຂົນສົ່ງ ແລະ ພິທີເປີດ-ປິດ;
4. ການໂຄສະນາ ແລະ ປຸກລະດົມມວນຊົນ;
5. ການຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ;
6. ການຂຶ້ນ​ແຜນງົບປະມານ.

**ມາດຕາ 57 ການແຕ່ງຕັ້ງຄະນະຮັັບຜິດຊອບ ແລະ ກໍາມະການ**

ໃນການຈັດການແຂ່ງຂັນກິລາ-ກາຍຍະກຳແຕ່ລະຄັ້ງ ຕ້ອງມີການແຕ່ງຕັ້ງຄະນະຮັບຜິດຊອບ ແລະ ກຳ ມະການດ້ານຕ່າງໆ ​ເປັນ​ຕົ້ນ ດ້ານເຕັກນິກ, ກຳມະການຕັດສີນ, ສະຖານທີ່ແຂ່ງຂັນ, ການປ້ອງກັນຄວາມສະຫງົບ, ແພດ, ທີ່ພັກ, ອາຫານ, ການຂົນສົ່ງ.

ຄະນະຮັບຜິດຊອບ ແລະ ກຳມະການແຂ່ງຂັນກິລາ-ກາຍຍະກຳ ດ້ານ​ຕ່າງ​ໆ ຕ້ອງ​ໄດ້​ກຳ​ນົດສິດ​, ໜ້າ ທີ່​, ຄວາມ​ຮັບຜິດຊອບ​ໃຫ້​ລະອຽດ, ຄົບ​ຖ້ວນ ​ແລະ ​ແບ່ງ​ງານ​ກັນ​ຢ່າງ​ຈະ​ແຈ້ງ.

**ມາດຕາ 58 (ປັບປຸງ) ການສ້າງກົດລະບຽບ**

ໃນການຈັດການແຂ່ງຂັນກິລາ-ກາຍຍະກຳແຕ່ລະຄັ້ງ ຄະນະຮັບຜິດຊອບ ແລະ ກຳມະການດ້ານຕ່າງໆ ຕ້ອງສ້າງກົດລະບຽບ, ກະຕິກາ ການແຂ່ງຂັນໃຫ້ເໝາະສົມຕາມຄວາມເປັນຈິງຂອງການແຂ່ງຂັນດັ່ງກ່າວ ແລະ ໃຫ້ສອດຄ່ອງກັບກົດໝາຍ ຂອງ ສປປ ລາວ, ກົດລະບຽບ ແລະ ກະຕິກາ ຂອງລະດັບ​ຊາດ, ອະນຸພາກພື້ນ, ພາກພື້ນ ແລະ ສາກົນ.

**ມາດຕາ 59 (ປັບປຸງ) ການກຽມສະຖານທີ່, ການຂົນສົ່ງ ແລະ ພິທີເປີດ-ປິດ**

ເພື່ອກະກຽມໃຫ້ແກ່ການເປັນເຈົ້າພາບຈັດການແຂ່ງຂັນກິລາແຕ່ລະຄັ້ງ ຢູ່ ສປປ ລາວ ຕ້ອງມີສະຖານທີ່ຝຶກແອບ, ຝຶກຊ້ອມ, ສະແດງ ແລະ ແຂ່ງຂັນ ລວມທັງທີ່ພັກ, ອາຫານ, ພາຫະນະຂົນສົ່ງ, ວັດ​ຖູປະກອນກິລາ-ກາຍຍະກຳ ທີ່ໄດ້ມາດຕະຖານສາກົນ ສໍາລັບ​ແຕ່ລະປະເພດກິລາ-ກາຍຍະກຳ ທີ່ທຳການແຂ່ງ ຂັນນັ້ນ ພ້ອມນີ້ກໍຕ້ອງກະກຽມພິທີເປີດ-ປິດ ຢ່າງເໝາະສົມ.

**ມາດຕາ 60 (ປັບ​ປຸງ) ການ​ໂຄສະນາ ​ແລະ ປຸກລະດົມມວນຊົນ**

ໃນການເປັນເຈົ້າພາບຈັດການແຂ່ງຂັນແຕ່ລະຄັ້ງ ຢູ່ ສປປ ລາວ ບຸກຄົນ, ນິຕິບຸກຄົນ ແລະ ການຈັດຕັ້ງ​​ໂດຍ​ສະ​ເພາະ ຄະນະ​ຮັບຜິດຊອບ​ຈັດການ​ແຂ່ງຂັນ ຕ້ອງເອົາໃຈໃສ່​ໂຄສະນາ ​ແລະ ປຸກລະດົມຂົນ ຂວາຍ ໃຫ້ມວນຊົນມີຄວາມຕື່ນຕົວເຂົ້າຮ່ວມ ແລະ ເປັນເຈົ້າພາບຮ່ວມກັນ.

**ມາດຕາ 61 (ປັບ​ປຸງ) ການຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ**

ໃນການຈັດການແຂ່ງຂັນ ແຕ່ລະຄັ້ງ ຕ້ອງຮັບປະກັນຄວາມສະຫງົບ, ຄວາມປອດໄພ ແລະ ຄວາມເປັນລະບຽບຮຽບຮ້ອຍ​ ທັງໃນໄລຍະກ່ອນ ​ແລະ ຫຼັງການແຂ່ງຂັນ​.

ນອກຈາກຄະນະຮັບຜິດຊອບດ້ານຄວາມສະຫງົບເປັນກຳລັງຫຼັກ​ແຫຼ່ງແລ້ວ ບຸກຄົນ, ນິຕິບຸກ ຄົນ ແລະ ການຈັດຕັ້ງອື່ນ ຕ້ອງມີຄວາມຮັບຜິດຊອບໃນການຮັກສາຄວາມສະຫງົບ​ ແລະ ຄວາມ​ເປັນ​ລະບຽບ ຮຽບຮ້ອຍ.

**ມາດຕາ 62 (ປັບປຸງ) ການຂຶ້ນ​ແຜນງົບປະມານ**

ໃນການຈັດການແຂ່ງຂັນກິລາ-ກາຍຍະກຳ ແຕ່ລະຄັ້ງ ຢູ່ ສປປ ລາວ ຕ້ອງກະກຽມຂຶ້ນແຜນງົບປະມານ ຕາມຄວາມເໝາະສົມ ເພື່ອຮັບປະກັນວຽກງານດັ່ງກ່າວ ໃຫ້ບັນລຸຜົນສຳເລັດ ແລະ ຕ້ອງຄຸ້ມຄອງ, ນຳໃຊ້ງົບປະມານ ໃຫ້ຖືກຕ້ອງຕາມກົດໝາຍ.

**ໝວດທີ 6**

**ການໂຄສະນາວຽກງານກິລາ-ກາຍຍະກຳ**

**ມາດຕາ 63 (ປັບປຸງ) ການໂຄສະນາວຽກງານກິລາ-ກາຍຍະກຳ**

ການໂຄສະນາວຽກງານກິລາ-ກາຍຍະກຳ ແມ່ນ ການສຶກສາອົບຮົມ, ເຜີຍແຜ່, ແນະນຳ, ການປະຊາສຳພັນ ໃຫ້ສັງຄົມຮູ້ໄດ້ຄຸນປະໂຫຍດ, ຈຸດປະສົງ, ຂະບວນການ, ວິທີການເຄື່ອນໄຫວ, ເຕັກນິກຂອງກິລາ-ກາຍຍະກຳ ແລະ ອື່ນໆ ແນໃສ່ສ້າງຄ່ານິຍົມ, ສ້າງສະຕິຊາດ, ຄວາມສາມັກຄີ, ລະບຽບວິໄນ, ຈັນຍາບັນ, ຈັນ​ຍາ​ທຳ ແລະ ເຮັດໃຫ້ສັງຄົມໄດ້ເຂົ້າຮ່ວມການເຄື່ອນໄຫວຢ່າງກວ້າງຂວາງ ​ເພື່ອພັດທະນາວຽກງານກິລາ-ກາຍຍະກຳ ໃຫ້ນັບມື້ນັບດີຂຶ້ນ.

**ມາດຕາ 64 ເນື້ອໃນໂຄສະນາ**

ເນື້ອໃນໂຄສະນາ ປະກອບດ້ວຍ:

1. ການສະໜອງຄວາມຮູ້ທົ່ວໄປ ກ່ຽວກັບກົດລະບຽບ, ກະຕິກາ, ຫຼັກການການເຄື່ອນໄຫວ, ການຝຶກແອບ, ການຝຶກຊ້ອມ, ການສະແດງ, ການແຂ່ງຂັນກິລາ-ກາຍຍະກຳ;
2. ການເຜີຍແຜ່ຄຸນປະໂຫຍດ, ເຕັກນິກ, ຍຸດທະວິທີ, ວິທະຍາສາດ, ຄູ່ມືການສິດສອນ ກ່ຽວກັບ ກິລາ-ກາຍຍະກຳຕ່າງໆ;
3. ການປຸກລະດົມ, ຂົນຂວາຍ ໃຫ້ສັງຄົມ, ລູກຫຼານເຂົ້າຮ່ວມການເຄື່ອນໄຫວຢ່າງກວ້າງຂວາງ, ການພັດທະນາວຽກງານກິລາ-ກາຍຍະກຳ ດ້ວຍການປະກອບທຶນ, ຈິດໃຈ, ສະໜອງພາຫະນະ ​ແລະ ວັດ​ຖູປະກອນໃຫ້ແກ່ວຽກງານດັ່ງກ່າວ;
4. ການເຜີຍແຜ່ຜົນສໍາເລັດ, ຜົນງານ, ການເຂົ້າຮ່ວມການແຂ່ງຂັນຂອງນັກກິລາ-ກາຍຍະກຳແຕ່ລະລຸ່ນ ແລະ ແຕ່ລະຄັ້ງ;
5. ການພົວພັນ, ຮ່ວມມື, ແລກປ່ຽນບົດຮຽນ ດ້ານກິລາ-ກາຍຍະກຳກັບຕ່າງປະເທດ, ອະນຸພາກພື້ນ, ພາກພື້ນ ແລະ ສາກົນ.

**ມາດຕາ 65 (ປັບປຸງ) ຮູບການ ແລະ ວິທີການໂຄສະນາວຽກງານກິລາ-ກາຍຍະກຳ**

ການໂຄສະນາວຽກງານກິລາ-ກາຍຍະກຳ ນຳໃຊ້ຮູບການ ແລະ ວິທີການ ດັ່ງນີ້:

1. ຜ່ານລະບົບສື່ມວນຊົນຂອງພາກລັດ ແລະ ເອກະຊົນ ເຊັ່ນ ສິ່ງພິມ, ວິທະຍຸ, ໂທລະພາບ, ອິນເຕີເນັດ, ອີເມວ ແລະ ເວັບ​ໄຊ;
2. ຜ່ານການປະຊາສຳພັນໃນງານແຂ່ງຂັນກິລາ-ກາຍຍະກຳ ເປັນຕົ້ນ ກິລາ​ນັກຮຽນສາມັນ ສຶກສາ​ທົ່ວ​ປະ​ເທດ, ​ກິລາ​ມະຫາວິທະຍາ​ໄລ​ທົ່ວ​ປະ​ເທດ, ​ມະຫາກຳກິລາແຫ່ງຊາດ ແລະ ກິລາຄົນພິການທົ່ວປະເທດ;
3. ຜ່ານຮູບການ ແລະ ວິທີການໂຄສະນາອື່ນ ທີ່ສອດຄ່ອງກັບກົດໝາຍ.

**ມາດຕາ 66 (ໃໝ່) ການຂໍອະນຸຍາດໂຄສະນາ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ​ ທີ່​ມີ​ຈຸດປະສົງ​ໂຄສະນາ​ວຽກງານກິລາ-ກາຍຍະກຳທຸກ​ຮູບ​ແບບ ຕ້ອງໄດ້​ຂໍ​​ອະນຸຍາດ ຜ່ານ​ເນື້ອ​ໃນ​​ນໍາຂະ​​ແໜ​ງການສຶກສາ​ທິການ ​ແລະ ກິລາ ​ແລະ ຂະ​ແໜ​ງການ​ອື່ນທີ່​ກ່ຽວຂ້ອງ​.

**ໝວດທີ 7**

**ກອງທຶນກິລາ-ກາຍຍະກຳ**

**ມາດຕາ 67 (ປັບປຸງ) ການສ້າງຕັ້ງກອງທຶນ**

ກອງທຶນກິລາ-ກາຍຍະກໍາ ແມ່ນ ກອງທຶນທີ່ສ້າງຕັ້ງຂຶ້ນ ເພື່ອພັດທະນາວຽກງານກິລາ-ກາຍຍະກໍາ ໃຫ້ກວ້າງຂວາງ, ກ້າວໜ້າ, ທັນສະໄໝ ແລະ ມີຄຸນນະພາບ.

**ມາດຕາ 68 (ປັບປຸງ) ແຫຼ່ງກອງທຶນ**

ກອງທຶນກິລາ-ກາຍຍະກຳໄດ້ມາຈາກ:

1. ການປະກອບສ່ວນຂອງລັດ;
2. ລາຍ​ຮັບ​ຈາກ​ການ​ແຂ່ງຂັນ​ກິລາ ​ແລະ ລາຍ​ໄດ້​ອື່ນ ​ເປັນ​ຕົ້ນ ການມອບໂອນ, ຍົກຍ້າຍ ນັກກິລາ, ການບໍລິການ, ການ​ຂາຍ​ລິ​ຂະ​ສິດ ແລະ ອຸປະກອນ ກ່ຽວກັບ​ກິລາ-ກາ​ຍຍະ​ກໍາ~~​~~;
3. ການຊ່ວຍ​ເຫຼືອ ຫຼື ອຸປະຖຳຈາກບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
4. ລາຍ​ຮັບ​ອື່ນ ທີ່​ຖືກຕ້ອງຕາມກົດໝາຍ.

ສໍາລັບ ການມອບໂອນ, ຍົກຍ້າຍນັກກິລາ ແລະ ການບໍລິການ ກ່ຽວກັບ​ກິລາ-ກາ​ຍຍະ​ກໍາ ~~​~~ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 69 (ໃໝ່) ເປົ້າໝາຍການ​ນຳ​ໃຊ້​ກອງ​ທຶນ​ກິ​ລາ-ກາຍ​ຍະ​ກຳ**

ກອງທຶນກິລາ-ກາຍຍະກໍາ ນໍາໃຊ້ເຂົ້າໃນເປົ້າໝາຍ ດັ່ງນີ້:

1. **ການພັດທະນານັກກິລາ ແລະ ບຸກຄະລາກອນກິລາ-ກາຍຍະກໍາ ລະດັບຊາດ;**
2. **ປະກອບສ່ວນໃຫ້ທຶນການສຶກສາ, ການຄົ້ນຄວ້າວິທະຍາສາດ ແລະ ເຕັກໂນໂລຊີ ກ່ຽວກັບວຽກງານກິລາ-ກາຍຍະກໍາ ຕາມການຕົກລົງຂອງສະພາບໍລິຫານກອງທຶນ ຊຶ່ງມີລະບຽບການຕ່າງຫາກ;**
3. **ປະຕິບັດນະໂຍບາຍ ແລະ ສະຫວັດດີການແກ່ ນັກກິລາ ແລະ ບຸກຄະລາກອນກິລາ-ກາຍຍະກໍາ ລະດັບຊາດ ໃນຮູບແບບຕ່າງໆ ຕາມລະບຽບການ;**

**ການຄຸ້ມຄອງ ແລະ ນໍາໃຊ້ກອງທຶນກິລາ-ກາຍຍະກໍາ ຕ້ອງສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ ແລະ ລະບຽບການທີ່ກ່ຽວຂ້ອງ.**

**ພາກທີ IV**

**ການຈັດຕັ້ງກິລາ-ກາຍຍະກຳທາງສັງຄົມ**

**ມາດຕາ 70 (​ໃໝ່) ການຈັດຕັ້ງກິລາ-ກາຍຍະກຳທາງສັງຄົມ**

ການຈັດຕັ້ງກິລາ-ກາຍຍະກຳທາງສັງຄົມ ປະກອບ​ດ້ວຍ:

1. ຄະນະກໍາມະການໂອແລມປິກແຫ່ງຊາດລາວ;
2. ຄະນະກໍາມະການພາຣາແລມປິກແຫ່ງຊາດລາວ;
3. ສະຫະພັນກິລາ-ກາຍຍະກຳ;
4. ສະຫະພັນກິລາມະຫາວິທະຍາ​ໄລລາ​ວ;
5. ສະຫະພັນກິລານັກຮຽນສາມັນລາວ;
6. ສະມາຄົມກິລາ-ກາຍຍະກຳ;
7. ສະ​ໂມ​ສອນກິລາ-ກາຍຍະກໍາ.

**ໝວດທີ 1**

**ຄະນະກໍາມະການໂອແລມປິກແຫ່ງຊາດລາວ**

**ມາດຕາ 71 ຄະນະກໍາມະການໂອແລມປິກແຫ່ງຊາດລາວ**

ຄະນະກຳມະການໂອແລມປິກແຫ່ງຊາດລາວ ມີຊື່ຫຍໍ້ວ່າ “ຄອລ” ເປັນອົງການຈັດຕັ້ງສັງຄົມ ກ່ຽວກັບກິລາ-ກາຍຍະກຳ ຊຶ່ງເປັນຕົວແທນໃຫ້ແກ່ ສປປ ລາວ ໃນການເຂົ້າຮ່ວມຂະບວນການເຄື່ອນໄຫວກິລາໂອແລມປິກ ອະນຸພາກພື້ນ, ພາກພື້ນ ແລະ ສາກົນ, ມີພາລະບົດບາດພັດທະນາກິລາ-ກາຍຍະກຳ ເພື່ອນຳເອົາຊື່ສຽງກຽດສັກສີ, ປົກປ້ອງສິດ ແລະ ຜົນປະໂຫຍດຂອງຕົນໃນເວທີສາກົນ.

**ມາດຕາ 72 (ປັບປຸງ) ສິດ ແລະ ໜ້າທີ່ ຂອງຄະນະກໍາມະການໂອແລມປິກແຫ່ງຊາດລາວ**

ຄະນະກຳມະການໂອແລມປິກແຫ່ງຊາດລາວ ມີ ສິດ ແລະ ໜ້າທີ່ ດັ່ງນີ້:

1. ເຂົ້າຮ່ວມການສ້າງຕັ້ງ ແລະ ພັດທະນາຂະບວນການກິລາ-ກາຍຍະກຳພາຍໃນປະເທດ;
2. ໂຄສະນາ ເຜີຍແຜ່ ໃຫ້ສັງຄົມ ຮູ້ໄດ້ຄຸນປະໂຫຍດຂອງກິລາ-ກາຍຍະກຳ, ມີຄວາມສາມັກ ຄີ ແລະ ມີນ້ຳໃຈນັກກິລາ;
3. ສະໜັບສະໜູນສະຫະພັນກິລາ​ແຫ່ງຊາດ, ຂະແໜງການ ແລະ ທ້ອງຖິ່ນ;
4. ຄຸ້ມຄອງ ແລະ ນໍາໃຊ້​ເງິນຊ່ວຍເຫຼືອ, ອຸປະຖໍາຈາກອົງການໂອແລມປິກ ອະນຸພາກພື້ນ, ພາກພື້ນ ແລະ ສາກົນ ຕາມລະບຽບການ;
5. ປະສານສົບທົບກັບກະຊວງສຶກສາທິການ ແລະ ກິລາ ເພື່ອພັດທະນາກິລາ-ກາຍຍະກຳ ປະເພດຕ່າງໆໃຫ້ໄດ້ຕາມມາດຕະຖານສາກົນ;
6. ສົມທົບກັບກະຊວງສຶກສາທິການ ແລະ ກິລາ ກຽມເຂົ້າຮ່ວມງານແຂ່ງຂັນກິລາ-ກາຍຍະກຳ ໃນລະດັບ ອະນຸພາກພື້ນ, ພາກພື້ນ ແລະ ສາກົນ ຫຼື ການເປັນເຈົ້າພາບງານກິລາ-ກາຍຍະກຳ ລະດັບຕ່າງໆ;
7. ເຂົ້າຮ່ວມເຄື່ອນໄຫວກິດຈະກຳກິລາ-ກາຍຍະກຳ ທີ່ຄະນະກຳມະການໂອແລມປິກສາກົນ ຮັບຮອງ ແລະ ວາງອອກ ເຊັ່ນ ຊີເກມ, ເອຊຽນເກມ, ອິນດໍເກມ, ພາຣາ​ແລມປິກເກມ, ໂອແລມປິກເກມ;
8. ເປັນຕົວແທນຂອງຊາດ ໃນການເຄື່ອນໄຫວ, ພົວພັນຮ່ວມມືກັບການຈັດຕັ້ງກິລາໂອແລມປິກຂອງຕ່າງປະເທດ, ອະນຸພາກພື້ນ, ພາກພື້ນ ແລະ ສາກົນ;
9. ໄດ້ຮັບຄັດເລືອກເຂົ້າໃນຄະນະບໍລິຫານງານຄະນະກຳມະການໂອແລມປິກ ອະນຸພາກພື້ນ, ພາກພື້ນ ແລະ ສາກົນ;
10. ຮຽກໂຮມປະຊຸມຄະນະບໍລິຫານງານຄະນະກຳມະການໂອແລມປິກແຫ່ງຊາດລາວ ແລະ ເຂົ້າຮ່ວມປະຊຸມຄະນະບໍລິຫານງານຄະນະກຳມະການໂອແລມປິກອະນຸພາກພື້ນ, ພາກພື້ນ ແລະ ສາກົນ;
11. ສະຫຼຸບ ແລະ ລາຍງານການເຄື່ອນໄຫວຽກງານກິລາ-ກາຍຍະກໍາ ໃຫ້ຂັ້ນເທິງຂອງຕົນ ຢ່າງເປັນປົກກະຕິ;
12. ນຳ​ໃຊ້​ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ຄະນະກໍາມະການພາຣາແລມປິກແຫ່ງຊາດລາວ**

**ມາດຕາ 73 (​ໃໝ່) ຄະນະກໍາມະການພາຣາແລມປິກແຫ່ງຊາດລາວ**

ຄະນະກໍາມະການພາຣາແລມປິກແຫ່ງຊາດລາວ ມີຊື່ຫຍໍ້ວ່າ “ຄພລ” ເປັນອົງການຈັດຕັ້ງສັງຄົມ ກ່ຽວກັບກິລາຄົນພິການ ຊຶ່ງເປັນຕົວແທນໃຫ້ແກ່ ສປປ ລາວ ໃນການເຂົ້າຮ່ວມຂະບວນການເຄື່ອນ ໄຫວກິລາຄົນພິການໃນປະເທດ ແລະ ຕ່າງປະເທດ, ອະນຸພາກພື້ນ, ພາກພື້ນ ແລະ ສາກົນ, ມີພາລະບົດບາດພັດທະນາ ແລະ ປົກປ້ອງຂະບວນການກິລາພາຣາແລມປິກຂອງ ສປປ ລາວ ໃຫ້ສອດຄ່ອງກັບກົດບັດພາຣາແລມປິກສາກົນ.

**ມາດຕາ 74 (​ໃໝ່) ສິດ ແລະ ໜ້າທີ່ຂອງຄະນະກໍາມະການ​ພາຣາແລມປິກແຫ່ງຊາດລາວ**

ຄະນະກຳມະການພາຣາແລມປິກແຫ່ງຊາດລາວ ມີ ສິດ ແລະ ໜ້າທີ່ ດັ່ງນີ້:

1. ເຂົ້າຮ່ວມການສ້າງຕັ້ງ ແລະ ພັດທະນາຂະບວນການກິລາ-ກາຍຍະກຳ ພາຣາ​ແລມປິກ ທັງ​ພາຍ​ໃນ, ຕ່າງປະ​ເທດ, ອະນຸພາກ​ພື້ນ, ພາກ​ພື້ນ ​ແລະ ສາກົນ;
2. ໂຄສະນາ ເຜີຍແຜ່ ວຽກງານ​ພາຣາ​ແລມປິກລະດັບ​ຊາດ, ໂຄງການ​ຈັດ​ກິດຈະ​ກໍາ​ກິລາ​ປະ​ເພດ​ຕ່າງໆ ຂອງແຜນການ​ພັດທະນາ​ກິລາ​ຄົນ​ພິການ ​ໃນ ສປປ ລາວ;
3. ສະໜັບສະໜູນວຽກງານກິລາຄົນພິການແຫ່ງຊາດ, ບັນດາກະຊວງ, ອົງການ, ຂະ ແໜງການອື່ນ ແລະ ອົງການປົກຄອງທ້ອງຖິ່ນ;
4. ຮຽກໂຮມປະຊຸມ ຄະນະກໍາມະການພາຣາແລມປິກແຫ່ງຊາດລາວ ແລະ ເຂົ້າຮ່ວມປະຊຸມ ຄະນະກໍາມະການພາຣາແລມປິກ ອະນຸພາກພື້ນ, ພາກພື້ນ ແລະ ສາກົນ;
5. ຄຸ້ມຄອງ ແລະ ນໍາໃຊ້​ ເງິນຊ່ວຍເຫຼືອ, ອຸປະຖໍາຈາກອົງການພາຣາ​ແລມປິກອະນຸພາກພື້ນ, ພາກພື້ນ ແລະ ສາກົນ ຕາມລະບຽບການ;
6. ໄດ້ຮັບການຄັດເລືອກເຂົ້າໃນຄະນະກຳມະການພາຣາແລມປິກ ອະນຸພາກພື້ນ, ພາກພື້ນ ແລະ ສາກົນ;
7. ສົມທົບກັບກະຊວງສຶກສາທິການ ແລະ ກິລາ ກຽມເຂົ້າຮ່ວມງານແຂ່ງຂັນກິລາພາຣາ​ແລມປິກໃນລະດັບ ອະນຸພາກພື້ນ, ພາກພື້ນ ແລະ ສາກົນ ຫຼື ການເປັນເຈົ້າພາບງານກິລາພາຣາ​ແລມປິກ ລະດັບຕ່າງໆ;
8. ເຂົ້າຮ່ວມການແຂ່ງຂັນ ກິລາ-ກາຍຍະກຳ ທີ່ຄະນະກຳມະການພາຣາແລມປິກສາກົນຮັບ ຮອງ ແລະ ວາງອອກ ເຊັ່ນ ພາຣາເກມ, ພາຣາຊຽນເກມ, ພາຣາອິນດໍເກມ, ພາຣາແລມປິກເກມ;
9. ປະສານສົບທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ເພື່ອພັດທະນາກິລາ-ກາຍຍະກຳຄົນພິການປະເພດຕ່າງໆ ໃຫ້ໄດ້ຕາມມາດຕະຖານສາກົນເທື່ອລະກ້າວ;
10. ພົວພັນ, ຮ່ວມມືກັບການຈັດຕັ້ງກິລາພາຣາແລມປິກຂອງຕ່າງປະເທດ, ອະນຸພາກພື້ນ, ພາກພື້ນ ແລະ ສາກົນ;
11. ສະຫຼຸບ ແລະ ລາຍງານການເຄື່ອນໄຫວຽກງານກິລາ-ກາຍຍະກໍາ ໃຫ້ຂັ້ນເທິງຂອງຕົນ ຢ່າງເປັນປົກກະຕິ;
12. ນໍາ​ໃຊ້ສິດ ແລະ ປະຕິບັດໜ້າທີອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 3**

**ສະຫະພັນກິລາ-ກາຍຍະກຳ**

**ມາດຕາ 75 (ປັບປຸງ) ສະຫະພັນກິລາ-ກາຍຍະກຳ**

ສະຫະພັນກິລາ-ກາຍຍະກຳ ແມ່ນ ອົງການຈັດຕັ້ງສັງຄົມ ກ່ຽວກັບກິລາ-ກາຍຍະກຳປະເພດໃດໜຶ່ງ, ມີພາລະບົດບາດເຄື່ອນໄຫວ ແລະ ພັດທະນາວຽກງານກິລາ-ກາຍຍະກຳປະເພດດັ່ງກ່າວ ໃຫ້ກ້າວໜ້າຂຶ້ນເລື້ອຍໆ.

ສະຫະພັນກິລາ-ກາຍຍະກຳ ປະກອບດ້ວຍ:

1. ສະຫະພັນກິລາແຫ່ງຊາດ;
2. ສະຫະພັນກິລາຂັ້ນແຂວງ.

ສຳລັບ ເມືອງ, ເທດສະບານ, ນະຄອນ ທີ່ມີຄວາມພ້ອມ ແລະ ມີເງື່ອນໄຂຄົບຖ້ວນ ກໍສາ ມາດສ້າງຕັ້ງສະຫະພັນກິລາຂອງຕົນ.

ການຈັດຕັ້ງ ແລະ ເຄື່ອນໄຫວຂອງສະຫະພັນກິລາ-ກາ​ຍຍະ​ກໍາ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 76 (ປັບປຸງ) ສິດ ແລະ ໜ້າທີ່ ຂອງສະຫະພັນກິລາແຫ່ງຊາດ**

ສະຫະພັນກິລາແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ເປັນຕົວແທນຂອງຊາດ ເພື່ອເຄື່ອນໄຫວວຽກງານກິລາ-ກາຍຍະກໍາ ໃນລະດັບອະນຸພາກພື້ນ, ພາກພື້ນ ແລະ ສາກົນ;
2. ພັດທະນານັກກິລາ, ບຸກຄະລາກອນກິລາ, ໂຄງລ່າງພື້ນຖານ, ສະໜອງພາຫະນະ, ວັດຖູປະກອນປະເພດກິລາທີ່ກ່ຽວຂ້ອງ;
3. ເຂົ້າຮ່ວມການແຂ່ງຂັນກິລາ-ກາຍຍະກໍາໃນລະດັບຊາດ, ອະນຸພາກພື້ນ, ພາກພື້ນ ແລະ ສາກົນ;
4. ຈັດການແຂ່ງຂັນກິລາ-ກາຍຍະກໍາໃນລະດັບຊາດ, ອະນຸພາກພື້ນ, ພາກພື້ນ ແລະ ສາ ກົນ ຢູ່ ສປປ ລາວ;
5. ປະສານສົມທົບກັບ ກະຊວງສຶກສາທິການ ແລະ ກິລາ ເພື່ອພັດທະນາກິລາ-ກາຍຍະກຳ ປະເພດຕ່າງໆ ໃຫ້ໄດ້ຕາມມາດຕະຖານສາກົນເທື່ອລະກ້າວ;
6. ສົມທົບກັບ ກະຊວງສຶກສາທິການ ແລະ ກິລາ ກຽມເຂົ້າຮ່ວມງານແຂ່ງຂັນກິລາ-ກາຍ ຍະກຳ ໃນລະດັບອະນຸພາກພື້ນ, ພາກພື້ນ ແລະ ສາກົນ ຫຼື ການເປັນເຈົ້າພາບງານກິລາ-ກາຍຍະກຳ ລະດັບຕ່າງໆ;
7. ຮ່ວມມື, ຮັບການຊ່ວຍເຫຼືອຈາກສັງຄົມ, ສະຫະພັນກິລາ ອະນຸພາກພື້ນ, ພາກພື້ນ ແລະ ສາກົນ ເພື່ອພັດທະນາກິລາ-ກາຍຍະກຳຂອງຊາດ;
8. ສະໜັບສະໜູນ ແລະ ຊ່ວຍເຫຼືອ ສະຫະພັນກິລາ-ກາຍຍະກຳຂັ້ນແຂວງ;
9. ຖືກຄັດເລືອກເຂົ້າໃນຄະນະບໍລິຫານງານຂອງສະຫະພັນກິລາ ອະນຸພາກພື້ນ, ພາກພື້ນ ແລະ ສາກົນ;
10. ສະເໜີປະຕິບັດນະໂຍບາຍ ແລະ ລົງວິໄນ ຕ່ໍ່ນັກກິລາ, ບຸກຄະລາກອນກິລາ-ກາຍຍະ ກຳ;
11. ຮຽກໂຮມປະຊຸມ ແລະ ເຂົ້າຮ່ວມກອງປະຊຸມວຽກງານກິລາ-ກາຍຍະກໍາ;
12. ພົວພັນ, ຮ່ວມມືກັບສະຫະພັນ​ກິລາ ອະນຸພາກພື້ນ, ພາກພື້ນ ແລະ ສາກົນ ​ເພື່ອພັດ ທະນາ​ກິລາ-ກາຍຍະກໍາ​ ຂອງ​ຊາດ;
13. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກໍາ ຕໍ່ຂັ້ນເທິງຂອງ​ຕົນ ຢ່າງເປັນປົກກະຕິ;
14. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 77 (ປັບປຸງ) ສິດ ແລະ ໜ້າທີ່ຂອງສະຫະພັນກິລາຂັ້ນແຂວງ**

ສະຫະພັນກິລາຂັ້ນແຂວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

* 1. ຄັດເລືອກ, ຝຶກແອບ, ຝຶກຊ້ອມ, ທົດສອບນັກກິລາຂັ້ນແຂວງ ແລະ ເຂົ້າຮ່ວມການແຂ່ງຂັນກິລາ-ກາຍຍະກຳ ທັງພາຍໃນ ແລະ ຕ່າງປະເທດ;
  2. ຈັດການຝຶກອົບຮົມ ແລະ ພັດທະນາ ນັກກິລາ ແລະ ບຸກຄະລາກອນກິລາ-ກາຍຍະກຳ ປະເພດກິລາທີ່ຕົນຮັບຜິດຊອບ;
  3. ຈັດການແຂ່ງຂັນກິລາ ປະຈຳປີ ແລະ ຈັດກິດຈະກຳ ກິລາ-ກາຍຍະກຳ ຂັ້ນແຂວງ;
  4. ປຸກລະດົມ, ຂົນຂວາຍ, ຊອກແຫຼ່ງທຶນ ເພື່ອການເຄື່ອນໄຫວກິລາ-ກາຍຍະກໍາ ຂັ້ນແຂວງ;
  5. ສະເໜີປະຕິບັດນະໂຍບາຍ ແລະ ລົງວິໄນ ຕໍ່ນັກກິລາ, ບຸກຄະລາກອນກິລາ-ກາຍຍະກໍາ;
  6. ຮຽກໂຮມປະຊຸມ ແລະ ເຂົ້າຮ່ວມປະຊຸມວຽກງານກິລາ-ກາຍຍະ​ກໍາ;
  7. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກໍາ ​ໃຫ້ຂັ້ນເທິງຂອງ​ຕົນ ຢ່າງເປັນປົກກະຕິ;
  8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 4**

**ສະຫະພັນກິລາມະຫາວິທະຍາ​ໄລລາ​ວ**

**ມາດຕາ 78 (​ໃໝ່) ສະຫະພັນກິລາມະຫາວິທະຍາ​ໄລລາ​ວ**

ສະຫະພັນກິລາມະຫາວິທະຍາ​ໄລລາ​ວ ຊື່ຫຍໍ້ວ່າ “ສກມລ” ​ເປັນອົງການຈັດຕັ້ງສັງຄົມ ກ່ຽວກັບກິລາ-ກາຍຍະກໍາ **ຂອງນັກສຶກສາມະຫາວິທະຍາໄລ ແລະ ອາຊີວະສຶກສາ**, ມີພາລະບົດບາດເຄື່ອນໄຫວ ແລະ ພັດທະນາວຽກງານກິລາ-ກາຍຍະກໍາ​​ ໃນສະຖານ​ການ​ສຶກສາ​ຊັ້ນ​ສູງ.

**ມາດຕາ 79 (​ໃໝ່) ສິດ ແລະ ໜ້າທີ່ ຂອງສະຫະພັນກິລາມະຫາວິທະຍາ​ໄລລາ​ວ**

ສະຫະພັນກິລາມະຫາວິທະຍາໄລລາວ ມີ ສິດ ແລະ ໜ້າທີ່ ດັ່ງນີ້:

1. ຄຸ້ມຄອງບໍລິຫານ ແລະ ຄົ້ນຄວ້າແຜນພັດທະນາວຽກງານກິລາ​ມະຫາວິທະຍາ​ໄລລາ​ວ ໃຫ້ສອດຄ່ອງກັບລະບຽບການ​ຂອງຄະນະ​ກໍາມະ​ການ​ໂອແລມປິກສາກົນ, ສະຫະພັນກິລາມະຫາວິທະຍາໄລລະດັບອະນຸພາກພື້ນ, ພາກພື້ນ ແລະ ສາກົນ;
2. ໂຄສະນາ ເຜີຍແຜ່ ວຽກງານກິລາ​ມະຫາວິທະຍາ​ໄລລາ​ວ ໃນສະຖານການສຶກສາຊັ້ນສູງ​ແລະ ສັງຄົມ ​ໃນ​ຂອບ​ເຂດ​ທົ່ວ​ປະ​ເທດ;
3. ຊຸກຍູ້, ສົ່ງເສີມ ​ແລະ ພັດທະນາຂະບວນກິລາມະຫາວິທະຍາ​ໄລລາວ ໃຫ້ມີປະສິດທິ ພາບ;
4. ຮຽກໂຮມ ແລະ ເຂົ້າຮ່ວມກອງປະຊຸມໃຫ່ຍຂອງຄະນະບໍລິຫານງານສະຫະພັນກິລາມະຫາ ວິທະຍາໄລລາວ ກ່ຽວກັບວຽກງານກິລາມະຫາວິທະຍາໄລລາວ;
5. ຈັດຕັ້ງ, ສ້າງຂະບວນການພັດທະນາກິລາສະຖານການສຶກສາຊັ້ນສູງ ໃນຂອບເຂດທົ່ວປະເທດ;
6. ສະ​ເໜີຕໍ່ຂັ້ນ​ເທິງ​ຂອງ​ຕົນ ​ເພື່ອຂໍ​ອະນຸຍາດຈັດການແຂ່ງຂັນກິລາມະຫາວິທະຍາໄລລາວ ໃນທົ່ວປະເທດ;
7. ສະ​ເໜີ ຂໍເຂົ້າຮ່ວມການແຂ່ງຂັນກິລາປະເພດຕ່າງໆ ໃນລະດັບການສຶກສາຊັ້ນສູງ ອະນຸພາກພື້ນ, ພາກພື້ນ ແລະ ສາກົນ;
8. ຕິດຕາມ, ກວດກາ, ປະເມີນຜົນ ແລະ ສະເໜີການປະຕິບັດນະໂຍບາຍ ຫຼື ມາດຕະການ ຕໍ່ຜູ້ບໍລິຫານ ແລະ ນັກກິລາ ຕາມກົດໝາຍ;
9. ສະເໜີ ຂໍນໍາໃຊ້ສະໜາມກິລາແຫ່ງຕ່າງໆຕໍ່ຂັ້ນເທິງ ແລະ ພາກສ່ວນທີ່ກ່ຽວຂ້ອງ ເຂົ້າໃນການຝຶກຊ້ອມ ແລະ ແຂ່ງຂັນ;
10. ປະສານສົມທົບກັບຄະນະກຳມະການໂອແລມປິກແຫ່ງຊາດ, ຄະນະກໍາມະການພາຣາແລມປິກແຫ່ງຊາດ, ສະຫະພັນກິລາແຫ່ງຊາດ, ສະຫະພັນກິລານັກຮຽນສາມັນລາວ ແລະ ພາກສ່ວນທີ່ກ່ຽວຂ້ອງກ່ຽວກັບວຽກງານກິລາມະຫາວິທະຍາໄລລາວ;
11. ພົວພັນ, ຮ່ວມມືກັບສະຫະພັນ​ກິລາມະຫາວິທະຍາໄລ ອະນຸພາກພື້ນ, ພາກພື້ນ ແລະ ສາກົນ ​ເພື່ອພັດທະນາ​ກິລາ-ກາຍຍະກໍາ​ ຂອງ​ຊາດ;
12. ສະຫຼຸບ ແລະ ລາຍງານການເຄື່ອນໄຫວວຽກງານຂອງສະຫະພັນກິລາມະຫາວິທະຍາໄລລາວ​ ໃຫ້ຂັ້ນເທິງຂອງ​ຕົນ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 5**

**ສະຫະພັນກິລານັກຮຽນສາມັນລາວ**

**ມາດຕາ 80 (​ໃໝ່) ສະຫະພັນກິລານັກຮຽນສາມັນລາວ**

ສະຫະພັນກິລານັກຮຽນສາມັນລາວ ມີຊື່ຫຍໍ້ວ່າ “ສກນລ” ແມ່ນ ອົງການຈັດຕັ້ງສັງຄົມ ກ່ຽວກັບກິລານັກຮຽນສາມັນລາວ, ມີພາລະບົດບາດເຄື່ອນໄຫວ ແລະ ພັດທະນາວຽກງານກິລາ-ກາຍ​ຍະກໍາ​ໃນ​ໂຮງຮຽນ.

**ມາດຕາ 81 (​ໃໝ່) ສິດ ແລະ ໜ້າທີ່ ຂອງສະຫະພັນກິລານັກຮຽນສາມັນລາວ**

ສະຫະພັນ​ກິລາ​ນັກຮຽນສາມັນ​ລາວ ມີ ສິດ ​ແລະ ໜ້າທີ່ ດັ່ງ​ນີ້:

1. ຄຸ້ມຄອງບໍລິຫານ ແລະ ຄົ້ນຄວ້າແຜນພັດທະນາວຽກງານກິລາ​ ຂອງສະຫະພັນ​ກິລາ​ນັກ ຮຽນສາມັນລາວ ໃຫ້ສອດຄ່ອງກັບລະບຽບການ​ຂອງສະຫະພັນ​ກິລາ​ນັກຮຽນສາມັນ​ສາກົນ;
2. ໂຄສະນາ ເຜີຍແຜ່ ວຽກງານສະຫະພັນ​ກິລາ​ນັກຮຽນສາມັນ​ລາວ ໃນ​ຂອບ​ເຂດ​ທົ່ວ​ປະ​ເທດ;
3. ຊຸກຍູ້, ສົ່ງເສີມ ​ແລະ ພັດທະນາຂະບວນກິລາ​ນັກຮຽນສາມັນ​ລາວ ໃຫ້ມີປະສິດທິພາບ;
4. ຮຽກໂຮມ ແລະ ເຂົ້າຮ່ວມກອງປະຊຸມໃຫຍ່ຂອງຄະນະບໍລິຫານງານສະຫະພັນ​ກິລາ​ນັກ ຮຽນສາມັນລາວ ກ່ຽວກັບວຽກງານ​ກິລາ​ສາມັນລາວ;
5. ຈັດຕັ້ງ, ສ້າງຂະບວນການພັດທະນາ​ກິລານັກຮຽນສາມັນລາວ ໃນຂອບເຂດທົ່ວປະເທດ;
6. ສະ​ເໜີຂໍອະນຸຍາດ ຈັດການແຂ່ງຂັນກິລາ​ນັກຮຽນສາມັນ​ລາວ ໃນທົ່ວປະເທດ;
7. ສະ​ເໜີຂໍອະນຸຍາດ ເຂົ້າຮ່ວມການແຂ່ງຂັນກິລາປະເພດຕ່າງໆ ໃນລະດັບສາມັນສຶກສາ ອະນຸພາກພື້ນ, ພາກພື້ນ ແລະ ສາກົນ;
8. ຕິດຕາມ, ກວດກາ, ປະເມີນຜົນ ແລະ ສະເໜີ ການປະຕິບັດນະໂຍບາຍ ຫຼື ມາດຕະການ ຕໍ່ຜູ້ບໍລິຫານ ແລະ ນັກກິລາ ຕາມກົດໝາຍ;
9. ສະເໜີຂໍນຳໃຊ້ສະໜາມກິລາແຫ່ງຕ່າງໆຕໍ່ຂັ້ນເທິງ ແລະ ພາກສ່ວນທີ່ກ່ຽວຂ້ອງ ເຂົ້າໃນການຝຶກຊ້ອມ ແລະ ແຂ່ງຂັນ;
10. ປະສານສົມທົບກັບຄະນະກຳມະການໂອແລມປິກແຫ່ງຊາດ, ຄະນະກໍາມະການກິລາພາຣາແລມປິກແຫ່ງຊາດ, ສະຫະພັນກິລາແຫ່ງຊາດ ແລະ ພາກສ່ວນທີ່ກ່ຽວຂ້ອງ ກ່ຽວກັບ​ວຽກງານ​ກິລາ​ນັກຮຽນສາມັນລາວ;
11. ພົວພັນ, ຮ່ວມມືກັບການຈັດ​ຕັ້ງ​ພາຍ​ໃນ, ຕ່າງ​ປະ​ເທດ, ອະນຸພາກພື້ນ, ພາກພື້ນ ແລະ ສາກົນ ​ກ່ຽວກັບ​ວຽກງານກິລາ​ນັກຮຽນ​ສາມັນ​ລາວ;
12. ສະຫຼຸບ ແລະ ລາຍງານການເຄື່ອນໄຫວວຽກງານຂອງ​ສະຫະພັນ​ກິລາ​ນັກຮຽນສາມັນລາວ ​ໃຫ້ຂັ້ນເທິງຂອງ​ຕົນ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 6**

**ສະມາຄົມກິລາ-ກາຍຍະກຳ**

**ມາດຕາ 82 (ປັບປຸງ) ສະມາຄົມກິລາ-ກາຍຍະກຳ**

ສະມາຄົມກິລາ-ກາຍຍະກຳ ແມ່ນ ອົງການຈັດຕັ້ງສັງຄົມ ທີ່ຖືກສ້າງຕັ້ງຂຶ້ນ ໂດຍກະຊວງ, ອົງການ, ອົງການປົກຄອງແຂວງ, ນະຄອນຫຼວງ ແລະ ຮັບຮູ້ໂດຍກະຊວງສຶກສາທິການ ແລະ ກິລາ, ມີພາລະບົດບາດເຄື່ອນໄຫວ ແລະ ພັດທະນາກິລາ-ກາຍຍະກຳ ປະເພດຕ່າງໆຂອງຕົນ.

ສຳລັບ ການຈັດຕັ້ງ ແລະ ການເຄື່ອນໄຫວຂອງສະ​ມາຄົມ​ກິລາ-ກາຍຍະກໍາ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 83 (ປັບປຸງ) ສິດ ແລະ ໜ້າທີ່ ຂອງສະມາຄົມກິລາ-ກາຍຍະກຳ**

ສະມາຄົມກິລາ-ກາຍຍະກຳ ມີ ສິດ ແລະ ໜ້າທີ່ ດັ່ງນີ້:

1. ເຂົ້າຮ່ວມການສ້າງຕັ້ງ ແລະ ພັດທະນາຂະບວນການກິລາ-ກາຍຍະກຳ ໃນບັນດາກະ ຊວງ, ອົງການ ແລະ ອົງການປົກຄອງທ້ອງຖິ່ນ;
2. ໂຄສະນາ ເຜີຍແຜ່ ໃຫ້ສັງຄົມຮູ້ໄດ້ຄຸນປະໂຫຍດຂອງກິລາ-ກາຍຍະກຳ, ມີຄວາມມັກ ແລະ ມີນໍ້າໃຈນັກກິລາ;
3. ສະໜັບສະໜູນ ການເຄື່ອນໄຫວ ແລະ ການພັດທະນາກິລາ-ກາຍຍະກຳ ຢູ່ໃນຂະ ແໜງການ ແລະ ທ້ອງຖິ່ນຂອງຕົນ;
4. ຮຽກໂຮມ ແລະ ເຂົ້າຮ່ວມ ກອງປະຊຸມຂອງສະມາຄົມ​ກິລາ-ກາ​ຍຍະ​ກໍາ;
5. ປຸກລະດົມ, ຂົນຂວາຍ, ຊອກແຫຼ່ງທຶນ ເພື່ອເຄື່ອນໄຫວກິລາ-ກາຍຍະກຳ ໃນສະມາຄົມຂອງຕົນ;
6. ເຂົ້າຮ່ວມການເຄື່ອນໄຫວ, ພົວພັນ, ຮ່ວມມືກັບການຈັດຕັ້ງກິລາ-ກາຍຍະກຳ ຢູ່ພາຍໃນ ແລະ ຕ່າງປະເທດ;
7. ສະເໜີການປະຕິບັດນະໂຍບາຍ ຫຼື ມາດຕະການ ຕໍ່ຜູ້ບໍລິຫານ ແລະ ນັກກິລາ ຕາມກົດໝາຍ;
8. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະ​ກໍາ​ ໃຫ້ຂັ້ນເທິງຂອງ​ຕົນ ຢ່າງເປັນປົກ ກະຕິ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 7**

**ສະໂມສອນກິລາ-ກາຍຍະກຳ**

**ມາດຕາ 84 (ປັບປຸງ ) ສະໂມສອນກິລາ-ກາຍຍະກຳ**

ສະໂມສອນກິລາ-ກາຍຍະກຳ ມີ ສອງປະເພດ ດັ່ງ​ນີ້:

1. ສະໂມສອນກິລາ-ກາຍຍະກຳສະໝັກຫຼິ້ນ;
2. ສະ​ໂມ​ສອນກິລາອາຊີບ.

ສະໂມສອນກິລາ-ກາຍຍະກຳສະໝັກຫຼິ້ນ ແມ່ນ ການຈັດຕັ້ງ ຫຼື ບຸກຄົນເປັນຜູ້ສ້າງຕັ້ງຂຶ້ນ ໂດຍ​ໄດ້ຖືກຮັບຮອງ ຈາກສະຫະພັນ ຫຼື ສະມາຄົມກິລາ-ກາຍຍະກຳທີ່ກ່ຽວຂ້ອງ ແລະ ອົງການຄຸ້ມຄອງວຽກງານກິລາ-ກາຍຍະກຳ ຂັ້ນນັ້ນ.

ສະໂມສອນກິລາ-ກາຍຍະກຳສະໝັກຫຼິ້ນ ຕ້ອງເປັນສະມາຊິກຂອງສະຫະພັນກິລາແຫ່ງ ຊາດ, ມີຄະນະບໍລິຫານງານ, ມີນັກກິລາ, ບຸກຄະລາກອນກິລາ-ກາຍຍະກຳ, ມີໂຄງລ່າງພື້ນຖານ, ວັດຖູປະກອນ, ການເງິນ, ລະບຽບການຈັດຕັ້ງ ແລະ ການເຄື່ອນໄຫວຂອງສະໂມສອນ.

ສະໂມສອນກິລາອາຊີບ ແມ່ນ ການຈັດຕັ້ງ ຫຼື ບຸກຄົນເປັນຜູ້ສ້າງຕັ້ງຂຶ້ນ ໂດຍໄດ້ຖືກຮັບ ຮອງຈາກສະຫະພັນ​ກິລາ​-ກາຍຍະກໍາທີ່​ກ່ຽວຂ້ອງ, ອົງການຄຸ້ມຄອງວຽກງານກິລາ-ກາຍຍະກຳຂັ້ນນັ້ນ ແລະ ພາກສ່ວນອື່ນທີ່ກ່ຽວຂ້ອງ ເພື່ອກໍ່ສ້າງ, ຝຶກແອບນັກກິລາ ແລະ ແຂ່ງຂັນເປັນອາຊີບ.

ສະໂມສອນກິລາອາຊີບ ເປັນວິສາຫະກິດດ້ານກິລາ-ກາຍຍະກຳ.

**ມາດຕາ 85 (ປັບປຸງ) ສິດ ແລະ ໜ້າທີ່ ຂອງສະໂມສອນ ກິລາ-ກາຍຍະກຳ**

ສະໂມສອນກິລາ-ກາຍຍະກຳ ມີ ສິດ ແລະ ໜ້າທີ່ ດັ່ງນີ້:

1. ພັດທະນານັກກິລາ, ບຸກຄະລາກອນກິລາ-ກາຍຍະກຳ, ໂຄງລ່າງພື້ນຖານ, ສະໜອງພາ ຫະນະ, ວັດຖູປະກອນກິລາ-ກາຍຍະກຳ ໃຫ້ສະໂມສອນຂອງຕົນ;
2. ເຂົ້າຮ່ວມ ແລະ ຈັດແຂ່ງຂັນກິລາ-ກາຍຍະກຳ ໃນລະດັບຕ່າງໆ;
3. ປຸກລະດົມ, ຂົນຂວາຍ, ຊອກແຫຼ່ງທຶນ ເພື່ອການເຄື່ອນໄຫວກິລາ-ກາຍຍະກໍາ ໃນສະ ໂມສອນຂອງຕົນ;
4. ສະເໜີປະຕິບັດນະໂຍບາຍ ແລະ ລົງວິໄນຕໍ່ນັກກິລາ, ບຸກຄະລາກອນກິລາ-ກາຍຍະກຳ;
5. ຮຽກໂຮມປະຊຸມ ແລະ ເຂົ້າຮ່ວມປະຊຸມວຽກງານກິລາ;
6. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກໍາ ​ໃຫ້ຂັ້ນເທິງຂອງ​ຕົນ ຢ່າງເປັນປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ V**

**ທຸລະກິດກ່ຽວກັບກິລາ-ກາຍຍະກຳ**

**ມາດຕາ 86 ທຸລະກິດກ່ຽວກັບກິລາ-ກາຍຍະກຳ**

ທຸລະກິດກ່ຽວກັບກິລາ-ກາຍຍະກຳ ແມ່ນ ການລົງທຶນພັດທະນາກິລາ-ກາຍຍະກຳ ເພື່ອເປັນການຫາລາຍໄດ້ ແລະ ຜົນຕອບແທນດ້ານເສດຖະກິດ ຊຶ່ງປະກອບດ້ວຍ:

1. ການເຄື່ອນໄຫວຈັດການແຂ່ງຂັນກິລາ-ກາຍຍະກຳ;
2. ການຜະລິດ, ສົ່ງອອກ ແລະ ນຳເຂົ້າເຕັກນິກ, ນັກກິລາ-ກາຍຍະກຳ, ພາຫະນະ, ວັດຖູປະກອນ, ການອອກແບບ ແລະ ການສ້າງໂຄງລ່າງພື້ນຖານກິລາ-ກາຍຍະກຳ;
3. ການບໍລິການກ່ຽວກັບກິລາ-ກາຍຍະກຳ.

**ມາດຕາ 87 (ປັບປຸງ) ເງື່ອນໄຂການດໍາເນີນທຸລະກິດກ່ຽວກັບກິລາ-ກາຍຍະກຳ**

ການດຳເນີນທຸລະກິດກ່ຽວກັບກິລາ-ກາຍຍະກຳ ມີເງື່ອນໄຂ ດັ່ງນີ້:

1. ມີຖານະການເງິນ ເພື່ອສາມາດເຄື່ອນໄຫວ;
2. ມີສໍານັກງານຕັ້ງຢູ່ ສປປ ລາວ;
3. ມີໂຄງລ່າງພື້ນຖານ, ພາຫະນະ, ວັດຖູປະກອນ ຮັບໃຊ້ການເຄື່ອນໄຫວທີ່ໄດ້ມາດຕະ ຖານ;
4. ມີບຸກຄະລາກອນທີ່ມີວິຊາສະເພາະທາງດ້ານກິລາ-ກາຍຍະ​ກໍາ ແລະ ບຸກຄະລາ​ກອນ​ອື່ນ ທີ່ກ່ຽວຂ້ອງ.

**ມາດຕາ 88 (ປັບປຸງ) ການສ້າງຕັ້ງ ແລະ ດໍາເນີນທຸລະກິດກິລາ-ກາຍຍະກຳ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດຳເນີນທຸລະກິດ ກ່ຽວກັບວຽກງານກິລາ-ກາຍຍະກໍາ ຕ້ອງຂໍຂຶ້ນທະບຽນວິສາຫະກິດນຳຂະແໜງການທີ່ກ່ຽວຂ້ອງ​ ແລະ ຂໍອະນຸຍາດທາງດ້ານວິຊາການນຳຂະແໜງການສຶກສາທິການ ແລະ ກິລາ ຕາມທີ່ໄດ້ກຳນົດໄວ້ໃນກົດ ໝາຍວ່າ​ດ້ວຍວິສາຫະກິດ ແລະ ກົດໝາຍວ່າດ້ວຍການສົ່ງເສີມການລົງທຶນ.

**ມາດຕາ 89 (ໃໝ່) ການພິຈາລະນາອະນຸຍາດດໍາເນີນທຸລະກິດກ່ຽວກັບກິລາ-ກາຍຍະກຳ**

ຂະແໜງການສຶກສາທິການ ແລະ ກິລາ ຕ້ອງພິຈາລະນາທາງດ້ານວິຊາການ ພາຍໃນເວລາທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ.

**ມາດຕາ 90 (ໃໝ່) ການໂຈະ, ການຖອນ ຫຼື ການຢຸດເຊົາວຽກງານກິລາ-ກາຍຍະກໍາ**

ອົງການຄຸ້ມຄອງວຽກງານກິລາ-ກາຍຍະກໍາ ສາມາດໂຈະການເຄື່ອນໄຫວ ຫຼື ຖອນໃບອະນຸ ຍາດດໍາ​ເນີນ​ທຸລະກິດກ່ຽວກັບກິລາ-ກາຍຍະກໍາ ຖ້າວິສາຫະກິດ ຫຼື ສະໂມສອນ ບໍ່ເຄື່ອນໄຫວວຽກງານກິລາ-ກາຍຍະກໍາ ​ໄປຕາມຈຸດປະສົງ, ເນື້ອໃນ, ຮູບແບບ, ປະເພດກິລາ ທີ່ໄດ້ຮັບອະນຸຍາດ.

ໃນກໍລະນີທີ່ວິສາຫະກິດ ຫຼື ສະໂມສອນ ມີຈຸດປະສົງຢຸດເຊົາການເຄື່ອນໄຫວທຸລະ​ກິດ​ກ່ຽວກັບກິລາ-ກາຍຍະກໍາ ຕ້ອງແຈ້ງເປັນລາຍລັກອັກສອນຢ່າງຊ້າ ສາມສິບວັນ ຕໍ່ຂະແໜງການສຶກສາທິການ ແລະ ກິລາ​ ແລະ ຂະແໜງການ​ທີ່​ກ່ຽວຂ້ອງ.

**ມາດຕາ 91 (ປັບປຸງ) ສິດ ແລະ ພັນທະຂອງວິສາຫະກິດ ຫຼື ສະໂມສອນ ກິລາ-ກາຍຍະກຳ**

ວິສາຫະກິດ ຫຼື ສະໂມສອນ ກິລາ-ກາຍຍະກຳ ມີ ສິດ ແລະ ພັນທະ ດັ່ງນີ້:

1. ເຄື່ອນໄຫວທຸລະກິດຖືກຕ້ອງຕາມກົດໝາຍ ທີ່ກ່ຽວຂ້ອງຂອງ ສປປ ລາວ;
2. ໄດ້ຮັບການປົກປ້ອງສິດ ແລະ ຜົນປະໂຫຍດຕາມກົດໝາຍ;
3. ປະຕິບັດພັນທະເສຍພາສີ ແລະ ອາກອນ ໃຫ້ລັດຕາມກົດໝາຍ;
4. ຈ່າຍຄ່າທຳນຽມ ແລະ ຄ່າບໍລິການຕ່າງໆ ໃຫ້ລັດຕາມລະບຽບການ;
5. ປົກປັກຮັກສາສິ່ງແວດລ້ອມ, ຮີດຄອງປະເພນີ, ວັດທະນະທຳອັນດີງາມຂອງຊາດ, ຮັບປະ ກັນຄວາມປອດໄພ ແລະ ຄວາມເປັນລະບຽບຮຽບຮ້ອຍຂອງສັງຄົມ;
6. ປະກອບສ່ວນເຮັດ​ໃຫ້ວຽກງານກິລາ-ກາຍຍະກຳ ຂອງ ສປປ ລາວ ມີຄວາມກ້າວໜ້າ​ ແລະ ເຂັ້ມແຂງ;
7. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ VI**

**ຂໍ້ຫ້າມ**

**ມາດຕາ 92 (ປັບປຸງ) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງອື່ນ ມີພຶດ​ຕິ​ກໍາ ດັ່ງນີ້:

1. ​ນໍາ​ໃຊ້​ການຫຼິ້ນ ​ແລະ ການ​ແຂ່ງຂັນກິລາ-ກາຍຍະ​ກໍາ ​ເພື່ອ​ການ​ພະນັນ;
2. ນໍາ​ໃຊ້​ກິລາ-ກາຍຍະກໍາ ທີ່​ແຕະຕ້ອງ​ເຖິງ​ຜົນ​ປະ​ໂຫຍ​ດ ຂອງ​ລັດ, ສິດ ​ແລະ ຜົນ​ປະ​ໂຫຍດອັນ​ຊອບ​ທໍາ ຂອງ​ບຸກຄົນ, ນິຕິບຸກຄົນ ຫຼື ການຈັດ​ຕັ້ງ, ກໍ່​ຄວາມ​ເສຍ​ຫາຍ​ຕໍ່ກຽດສັກ​ສີ, ສຸຂະພາບ, ຊີວິດ, ຊັບ​ສິນ​ຂອງ​ຜູ້​ອື່ນ, ຝືນ​ຄຸນ​ນະ​ທໍາ, ຮີດຄອງ​ປະ​ເພນີ ​ແລະ ວັດທະນະ​ທໍາ​ອັນ​ດີງາມ​ຂອງ​ຊາດ;
3. ​ໃຊ້​ອາລົມ​ຮ້າຍ​ດ່າ, ​ໃຊ້​ຄວາມ​ຫຍາບຊ້າ, ທ່າ​ທີ ​ທີ່​ບໍ່​ເໝາະສົມ, ນາບ​ຂູ່, ທໍາຮ້າຍ​ຮ່າງ​ກາຍ​ຜູ້​ອື່ນ ​ເປັນ​ຕົ້ນ ນັກກິລາ-ກາຍຍະ​ກໍາ ​ໃນ​ເວລາ​ສະ​ແດງ ​ແລະ ​ແຂ່ງຂັນ;
4. ຂັດຂວາງ​ນັກ​ກິລາ ​ແລະ ບຸກຄະລາ​ກອນ​ກິລາ-ກາຍຍະກໍາ ​ເຂົ້າ​ຮ່ວມ​ການ​ຝຶກ​ແອບ, ຝຶກ​ຊ້ອມ, ສະ​ແດງ ​ແລະ ​ແຂ່ງຂັນ;
5. ທໍາລາຍ​ພາຫະນະ, ວັດ​ຖູປະ​ກອນ​ກິລາ-ກາຍຍະ​ກໍາ;
6. ຈັດ​ຕັ້ງການ​ເຄື່ອນ​ໄຫວກິດຈະ​ກໍາ ​ຫຼື ການ​ແຂ່ງຂັນ ​ກິລາ-ກາຍຍະ​ກໍາ​ ​ໂດຍ​ບໍ່​ໄດ້​ຮັບ​ອະນຸຍາດ;
7. ດັດ​ແປງ​ຮູບ​ແບບ, ​ເນື້ອ​ໃນ ​ກິລາ-ກາຍຍະ​ກໍາ​ ພື້ນ​ເມືອງ​ຂອງ​ລາວໂດຍ​ບໍ່​ໄດ້​ຮັບ​ອະນຸ ຍາດ;
8. ສ້າງ​ອຸປະສັກ, ກີດ​ຂວາງ ຫຼື ​ເມີນ​ເສີຍ​ຕໍ່​ການ​ປະຕິບັດໜ້າ​ທີ່ ຂອງ​ພະນັກງານ-​ລັດຖະ ກອນ ​ແລະ ​ເຈົ້າໜ້າທີ່ ທີ່​ກ່ຽວຂ້ອງ​;
9. ໃຫ້, ​ເປັນ​ສື່​ກາງ​ໃນ​ການ​ໃຫ້ ​ແລະ ຮັບສິນບົນ;
10. ນໍາ​ໃຊ້​ສານ​ຕ້ອງ​ຫ້າມ ​ແລະ ສິ່ງ​ເສບ​ຕິດ ເຂົ້າ​ໃນ​ວຽກ​ງານ​ກິລາ-ກາຍຍະ​ກໍາ;
11. ສວຍ​ໃຊ້ສິດ, ​ໜ້າ​ທີ່ ​ແລະ ຕໍາ​ແໜ່​ງ, ກົດໜ່ວງ, ຖ່ວ​ງດຶງ, ຮຽກ​ເອົາ​ສິນ​ບົນ​ ເພື່ອ​ຜົນ​ປະ​ໂຫຍ​ດ​ແກ່ຕົນ, ຄອບຄົວ ​ຫຼື ບຸກຄົນ​ອື່ນ ​ຊຶ່ງ​ສ້າງ​ຄວາມ​ເສຍ​ຫາຍ​ແກ່​ຜົນ​ປະ​ໂຫຍ​ດ​ຂອງ​ລັດ, ລວມໝູ່​ ຫຼື ບຸກຄົນ​ອື່ນ;
12. ມີ​ພຶດຕິ​ກຳ​ອື່ນ ທີ່​ເ​ປັນ​ການລະ​ເມີດ​ກົດໝາຍ.

**ມາດຕາ 93 (ປັບປຸງ) ຂໍ້ຫ້າມສໍາລັບນັກກິລາ**

ຫ້າມນັກກິລາ ມີພຶດ​ຕິ​ກໍາ ດັ່ງນີ້:

1. ໃຊ້ສານຕ້ອງ​ຫ້າມ, ພົວພັນສິ່ງເສບຕິດ ແລະ ສິ່ງລາມົກ, ອະນາຈານ ໃນເວລາຝຶກແອບ, ຝຶກຊ້ອມ, ສະແດງ ແລະ ການແຂ່ງຂັນ;
2. ເຈດຕະນາ ຫຼື ​ເມີນ​ເສີຍ ເຮັດ​ໃຫ້​ເກີດ​ການລົ້ມກິລາ;
3. ສ້າງຄວາມເສຍຫາຍຕໍ່ສຸຂະພາບ, ກຽດສັກສີ, ຊີວິດ, ຊັບສິນຂອງຄົນອື່ນ ໂດຍເຈດຕະນາ ທີ່ບໍ່ຖືກຕ້ອງຕາມກົດໝາຍ, ລະບຽບການ ແລະ ກະຕິກາ ການ​ແຂ່ງຂັນ;
4. ຖື​ເອົາການແຂ່ງຂັນກິລາ-ກາຍຍະກຳ ເປັນການພະນັນ;
5. ໃຫ້ ແລະ ຮັບສິນບົນ, ສໍ້ໂກງ ໃນການເຄື່ອນໄຫວກິລາ-ກາຍຍະກຳ ເຮັດໃຫ້ເຊື່ອມເສຍກຽດສັກສີຂອງຕົນ, ທີມງານ ແລະ ປະເທດຊາດ;
6. ມີ​ພຶດຕິ​ກຳ​ອື່ນ ທີ່​ເ​ປັນ​ການລະ​ເມີດ​ກົດໝາຍ.

**ມາດຕາ 94 (ປັບປຸງ) ຂໍ້ຫ້າມສໍາລັບພະນັກງານ-ລັດຖະກອນ ​ແລະ ບຸກຄະລາກອນກິລາ-ກາຍຍະກຳ**

ຫ້າມພະນັກງານ-ລັດຖະກອນ ​ແລະ ບຸກຄະລາກອນກິລາ-ກາຍຍະກຳ ມີ ​ພຶດຕິ​ກຳ ດັ່ງນີ້:

1. ສວຍ​ໃຊ້​ຕຳ​ແໜ່ງ, ໜ້າທີ່, ສິດ​ອຳນາດ ​ເພື່ອ​ຫາ​ຜົນ​ປະ​ໂຫຍ​ດແກ່ຕົນ, ຄອບຄົວ ແລະ ບຸກຄົນ​ອື່ນ;
2. ປະຕິບັດ​ສິດ, ໜ້າທີ່ ​ເກີນ​ຂອບ​ເຂດ ຕາມ​ທີ່​ໄດ້ກຳນົດ​ໄວ້​ໃນ​ກົດໝາຍ;
3. ປະໝາດ, ​​ເລິ່ນເລີ້, ເມີນ​ເສີຍ, ຂາດ​ຄວາມ​ຮັບຜິດຊອບ ​ຫຼື ຂາດ​ຈັນ​ຍາ​ບັນ ທີ່​ກໍ່​ຄວາມ ເ​ສຍຫາຍ ຕໍ່​ລັດ, ບຸກຄົນ​, ນິຕິບຸກຄົນ ຫຼື ການຈັດ​ຕັ້ງ;
4. ກົດ​ໜ່ວງ, ​ຖ່ວງ​ດຶງ ເອກະສານກ່ຽວ​ກັບ​ວຽກ​ງານ​ກິລາ-ກາຍຍະ​ກໍາ;
5. ຂໍເອົາ, ທວງເອົາ ຫຼື ຮັບເອົາ​ສິນ​ບົນ ຈາກ​​ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ​ອື່ນ ທີ່​ກ່ຽວຂ້ອງ;
6. ເປີດ​ເຜີຍ​ຄວາມ​​ລັບ​ທາງລັດຖະການ;
7. ສວຍ​ໃຊ້​ກິລາ-ກາຍຍະກຳ ​ເ​ປັນ​ການ​ພະນັນ;
8. ມີ​ພຶດຕິ​ກຳ​ອື່ນ ທີ່ເປັນ​ການລະ​ເມີດ​ກົດໝາຍ.

**ມາດຕາ 95 (ປັບປຸງ) ຂໍ້ຫ້າມສຳລັບຜູ້ດຳເນີນທຸລະກິດກ່ຽວກັບກິລາ-ກາຍຍະກຳ**

ຫ້າມຜູ້ດຳເນີນທຸລະກິດກ່ຽວກັບກິລາ-ກາຍຍະກຳ ມີ ພຶດຕິ​ກໍາ ດັ່ງນີ້:

1. ດຳເນີນທຸລະກິດກ່ຽວກັບກິລາ-ກາຍຍະກຳ ທີ່​ບໍ່​ສອດຄ່ອງ​ກັບ​ແຜນ​ພັດທະນາການ​ກິລາ-ກາຍຍະ​ກໍາ ຂອງ​ຊາດ ຫຼື ທ້​ອ​ງຖິ່ນ;
2. ດໍາ​ເນີນ​ທຸລະ​ກິດ ກ່ຽວກັບ​ກິລາ-ກາຍຍະ​ກໍາ ທີ່ຜິດຕໍ່ກົົດໝາຍ ​ແລະ ລະບຽບການ, ຮີດຄອງປະເພນີ, ວັດທະນະທຳອັນດີງາມຂອງຊາດ, ແຕະຕ້ອງເຖິງຄວາມໝັ້ນຄົງ ແລະ ເປັນຄວາມລະບຽບຮຽບຮ້ອຍຂອງສັງຄົມ;
3. ດຳເນີນທຸລະກິດກ່ຽວກັບກິລາ-ກາຍຍະກຳ ເພື່ອການພະນັນ, ສານຕ້ອງຫ້າມ ຫຼື ສິ່ງເສບຕິດ;
4. ໃຫ້​​ສິນ​ບົນແກ່ພະນັກງານ-ລັດຖະກອນ, ບຸກຄະລາກອນກິລາ-ກາຍຍະກຳ ແລະ​ ເຈົ້າ​ໜ້າ​ທີ່;
5. ມີ​ພຶດຕິ​ກຳ​ອື່ນ ທີ່​ເ​ປັນ​ການລະ​ເມີດ​ກົດໝາຍ.

**ພາກທີ VII**

**ການຄຸ້ມຄອງ ແລະ ການກວດກາວຽກງານກິລາ-ກາຍຍະກຳ**

**ໝວດທີ 1**

**ການຄຸ້ມຄອງວຽກງານກິລາ-ກາຍຍະກຳ**

**ມາດຕາ 96 (ປັບປຸງ) ອົງການຄຸ້ມຄອງວຽກງານກິລາ-ກາຍຍະກຳ**

ລັດຖະບານ ຄຸ້ມຄອງວຽກງານກິລາ-ກາຍຍະກຳ ຢ່າງລວມສູນ ແລະ ເປັນເອກະພາບ ໃນທົ່ວປະເທດ ໂດຍມອບໃຫ້ກະຊວງສຶກສາທິການ ແລະ ກິລາ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງ, ອົງການ, ຂະແໜງການອື່ນ ແລະ ອົງການປົກຄອງທ້ອງຖິ່ນ.

ອົງການຄຸ້ມຄອງວຽກງານກິລາ-ກາຍຍະກຳ ປະກອບດ້ວຍ:

1. ກະຊວງສຶກສາທິການ ແລະ ກິລາ;
2. ພະແນກສຶກສາທິການ ແລະ ກິລາ ແຂວງ, ນະຄອນຫຼວງ;
3. ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ.

**ມາດຕາ 97 (ປັບປຸງ) ສິດ ແລະ ໜ້າທີ່ ຂອງກະຊວງສຶກສາທິການ ແລະ ກິລາ**

ໃນການຄຸ້ມຄອງວຽກງານກິລາ-ກາຍຍະກຳ ກະຊວງສຶກສາທິການ ແລະ ກິລາ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ, ແຜນງານ ແລະ ໂຄງການພັດທະນາກິລາ-ກາຍຍະກຳ ເພື່ອສະເໜີຕໍ່ລັດຖະບານພິຈາລະນາ;
2. ຜັນຂະຫຍາຍນະ​ໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານກິລາ-ກາຍຍະກຳ ເປັນ ແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ, ມະ ຕິ, ຄໍາສັ່ງຂອງລັດຖະບານ ກ່ຽວກັບວຽກງານກິລາ-ກາຍຍະກຳ ແລະ ຊີ້ນຳການຈັດຕັ້ງປະຕິບັດ;
4. ປັບປຸງ, ບູລະນະກົງຈັກການຈັດຕັ້ງ ກ່ຽວກັບວຽກງານກິລາ-ກາຍຍະກຳ ແຕ່ສູນກາງລົງຮອດທ້ອງຖິ່ນ. ຄຸ້ມຄອງ, ກໍ່ສ້າງຖັນແຖວພະນັກງານ-ລັດຖະກອນ, ບຸກຄະລາກອນ ແລະ ນັກກິລາ-ກາຍຍະ ກຳ ປະເພດຕ່າງໆ ລວມທັງນັກກິລາ-ກາຍຍະກຳຄົນພິການ ຕາມກົດໝາຍ ແລະ ລະບຽບການ;
5. ແຕ່ງຕັ້ງ, ປັບປຸງ, ສັບຊ້ອນ, ເລືອກເຟັ້ນ, ຍົກຍ້າຍ, ປະຕິບັດນະໂຍບາຍ ແລະ ລົງວິໄນຕໍ່ພະນັກງານ-ລັດຖະກອນ, ບຸກຄະລາກອນ ແລະ ນັກກິລາ-ກາຍຍະກຳ ທີ່ຢູ່ໃນຄວາມຮັບຜິດຊອບຂອງຕົນ;
6. ສ້າງສູນຝຶກກິລາ, ສະໂມສອນ ແລະ ໂຮງຮຽນພອນສະຫວັນກິລາ-ກາຍຍະກຳລະດັບຊາດ;
7. ອະນຸຍາດການຈັດຕັ້ງການແຂ່ງຂັນ ແລະ ເຂົ້າຮ່ວມການແຂ່ງຂັນກິລາ-ກາຍຍະກຳ ປະ ເພດຕ່າງໆ ຢູ່ພາຍໃນ ແລະ ຕ່າງປະເທດ ຕາມຄວາມຮັບຜິດຊອບຂອງຕົນ;
8. ຄົ້ນຄວ້າ, ສະເໜີລັດຖະບານ ເພື່ອຂໍອະນຸຍາດຈັດການແຂ່ງຂັນ ແລະ ເຂົ້າຮ່ວມງານ ມະຫາກຳ ກິລາແຫ່ງຊາດ, ກິລາຄົນພິການທົ່ວປະເທດ, ກິລານັກຮຽນມັດທະຍົມສຶກສາທົ່ວປະເທດ, ກິລາມະຫາວິທະຍາໄລລາວ, ກິລາຊີເກມ, ກິ​ລາເອຊຽນເກມ ແລະ ກິ​ລາໂອແລມປິກເກມ;
9. ກໍ່ສ້າງ, ຄຸ້ມຄອງ, ນຳໃຊ້ ໂຄງລ່າງພື້ນຖານ, ສະຖານທີ່ຝຶກແອບ, ຝຶກຊ້ອມການແຂ່ງຂັນ, ພາຫະນະ, ວັດຖູປະກອນກິລາ-ກາຍຍະກຳ, ງົບປະມານຂອງຕົນ ໃຫ້ມີປະສິດທິຜົນ;
10. ສ້າງຕັ້ງໜ່ວຍງານຮັບຜິດຊອບຄຸ້ມຄອງສະໜາມກິລາ-ກາຍຍະກໍາລະດັບຊາດ;
11. ລະດົມການສະໜັບສະໜູນທຶນຮອນຈາກສັງຄົມ ທີ່ຖືກຕ້ອງຕາມກົດໝາຍ ແລະ ລະ ບຽບການ ເພື່ອພັດທະນາກິລາ-ກາຍຍະກຳ;
12. ຄົ້ນຄວ້າ, ວິໄຈ ວິທະຍາສາດ, ເຕັກນິກ, ຍຸດທະວິທີ, ການແພດ ເກັບກໍາຂໍ້ມູນ ຂ່າວ ສານ ກ່ຽວກັບກິລາ-ກາຍຍະກຳ ແລະ ແນະນຳ, ເຜີຍແຜ່ ໃຫ້ແກ່ສັງຄົມ ເປັນຕົ້ນ ຢູ່ສະຖານການສຶກສາ ແລະ ສະຖາບັນກິລາ-ກາຍຍະກຳ;
13. ຊີ້ນຳ, ແນະນຳ, ເຜີຍແຜ່ດ້ານວິຊາການໃຫ້ແກ່ຂະແໜງການກິລາ-ກາຍຍະກຳ ໃນທົ່ວປະເທດ;
14. ອະນຸຍາດການສ້າງຕັ້ງ, ປັບປຸງ ຫຼື ຍຸບເລີກສະຫະພັນກິລາແຫ່ງຊາດ;
15. ຮັບຮູ້ ການສ້າງຕັ້ງ, ປັບປຸງ ຫຼື ຍຸບເລີກສະໂມສອນ, ສະຫະພັນກິລາຂັ້ນແຂວງ;
16. ສະເໜີລັດຖະບານ ເພື່ອຮັບຮອງການສ້າງຕັ້ງ, ປັບປຸງ ຫຼື ຍຸບເລີກ ຄະນະກໍາມະການໂອແລມປິກແຫ່ງຊາດລາວ, ຄະນະກຳມະການພາຣາແລມປິກແຫ່ງຊາດລາວ;
17. ຮຽກໂຮມປະຊຸມ ແລະ ເຂົ້າຮ່ວມປະຊຸມ ກ່ຽວກັບວຽກງານກິລາ-ກາຍຍະກຳ;
18. ເຊັນສັນຍາ, ອະນຸສັນຍາກັບຕ່າງປະເທດ, ອົງການຈັດຕັ້ງສາກົນ ເພື່ອການຊ່ວຍເຫຼືອ, ການຮ່ວມມື ກ່ຽວກັບວຽກງານກິລາ-ກາຍຍະກຳ ບົນພື້ນຖານການເຫັນດີຂອງລັດຖະບານ;
19. ພົວພັນ, ຮ່ວມມື ກ່ຽວກັບວຽກງານກິລາ-ກາຍຍະກຳ ກັບບັນດາປະເທດໃນອະນຸພາກພື້ນ, ພາກພື້ນ ແລະ ສາກົນ;
20. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກຳ ໃຫ້ລັດຖະບານ ຢ່າງເປັນປົກກະຕິ;
21. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 98 (ປັບປຸງ) ສິດ ແລະ ໜ້າທີ່ ຂອງພະແນກສຶກສາທິການ ແລະ ກິລາ ແຂວງ, ນະຄອນຫຼວງ**

ໃນການຄຸ້ມຄອງວຽກງານກິລາ-ກາຍຍະກຳ ພະແນກສຶກສາທິການ ແລະ ກິລາ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະ​ໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບການຄຸ້ມຄອງ ແລະ ພັດທະນາກິລາ-ກາຍຍະກຳ;
2. ຄົ້ນຄ້ວາ, ວາງແຜນການ, ໂຄງການພັດທະນາກິລາ-ກາຍຍະກຳ ພາຍໃນແຂວງ, ນະ ຄອນຫຼວງ ເພື່ອສະເໜີຂັ້ນເທິງຂອງຕົນອະນຸຍາດ ແລ້ວຈັດຕັ້ງປະຕິບັດ;
3. ສົມທົບກັບພາກສ່ວນທີ່ກ່ຽວຂ້ອງ ຄົ້ນຄວ້າສະເໜີສ້າງຕັ້ງ, ປັບປຸງ ຫຼື ຍຸບເລີກສະມາ ຄົມກິລາ-ກາຍຍະກຳ ເພື່ອໃຫ້ຂັ້ນເທິງພິຈາລະນາ;
4. ອະນຸຍາດສ້າງຕັ້ງ, ປັບປຸງ ຫຼື ຍຸບເລີກ ສະຫະພັນກິລາ, ສະໂມສອນກິລາ-ກາຍຍະ ກຳ ພາຍໃນແຂວງ, ນະຄອນຫຼວງ;
5. ສະເໜີແຕ່ງຕັ້ງ, ສັບຊ້ອນ, ຍົກຍ້າຍ, ປະຕິບັດນະໂຍບາຍ ແລະ ລົງວິໄນ ຕໍ່ພະນັກງານ-ລັດຖະກອນ, ບຸກຄະລາກອນ ແລະ ນັກກິລາ-ກາຍຍະກໍາ ທີ່ຢູ່ໃນຄວາມຮັບຜິດຊອບຂອງຕົນ ຫຼື ສະເໜີຕໍ່ຂັ້ນເທິງພິຈາລະນາ;
6. ຊີ້ນຳ, ແນະນຳ, ເຜີຍແຜ່ ວິຊາການກິລາ-ກາຍຍະກຳ ໃຫ້ແກ່ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ, ຮາກຖານ ແລະ ພາກສ່ວນອື່ນທີ່ກ່ຽວຂ້ອງ;
7. ປະສານສົມທົບພາກສ່ວນທີ່ກ່ຽວຂ້ອງ ໃນການຄັດເລືອກ, ຝຶກແອບ, ຝຶກຊ້ອມ, ທົດ ສອບ, ສ້າງ, ບຳລຸງດ້ານວິຊາການໃຫ້ແກ່ນັກກິລາ, ບຸກຄະລາກອນກິລາ-ກາຍຍະກຳ ພ້ອມທັງຈັດການແຂ່ງຂັນ ແລະ ເຂົ້າຮ່ວມການແຂ່ງຂັນລະດັບຕ່າງໆ;
8. ຮຽກໂຮມປະຊຸມ ແລະ ເຂົ້າຮ່ວມປະຊຸມ ກ່ຽວກັບວຽກງານກິລາ-ກາຍຍະກຳ ໃນທ້ອງຖິ່ນຂອງຕົນ;
9. ຄຸ້ມຄອງ, ພັດທະນາ, ນຳໃຊ້ ໂຄງລ່າງພື້ນຖານ, ພາຫະນະ, ວັດຖູປະກອນ, ງົບປະມານຂອງກິລາ-ກາຍຍະກຳໃຫ້ມີປະສິດທິຜົນ;
10. ສະເໜີສ້າງຕັ້ງໜ່ວຍງານຮັບຜິດຊອບຄຸ້ມຄອງສະໜາມກິລາ-ກາຍຍະກໍາ;
11. ລະດົມການສະໜັບສະໜູນທຶນຮອນຈາກສັງຄົມ ເພື່ອພັດທະນາກິລາ-ກາຍຍະກຳ ໃນທ້ອງຖິ່ນຂອງຕົນ;
12. ພົວພັນຮ່ວມມືກັບຕ່າງປະເທດ ກ່ຽວກັບວຽກງານກິລາ-ກາຍຍະກຳ ຕາມການມອບ ໝາຍຂອງຂັ້ນເທິງ;
13. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກຳ ໃຫ້ກະຊວງສຶກສາທິການ ແລະ ກິລາ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;
14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 99 (ປັບປຸງ) ສິດ ແລະ ໜ້າທີ່ ຂອງຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານກິລາ-ກາຍຍະກຳ ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະ​ໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບການຄຸ້ມຄອງ ແລະ ພັດທະນາວຽກງານກິລາ-ກາຍຍະກຳ;
2. ຄົ້ນຄວ້າ, ວາງແຜນການ, ໂຄງການພັດທະນາກິລາ-ກາຍຍະກຳ ເພື່ອສະເໜີຕໍ່ຂັ້ນເທິງຂອງຕົນອະນຸມັດແລ້ວຈັດຕັ້ງປະຕິບັດ;
3. ສົມທົບກັບພາກສ່ວນທີ່ກ່ຽວຂ້ອງ ຄົ້ນຄວ້າ ສະເໜີສ້າງຕັ້ງ, ປັບປຸງ ຫຼື ຍຸບເລີກສະໂມສອນກິລາ-ກາຍຍະກຳ ເພື່ອໃຫ້ຂັ້ນເທິງພິຈາລະນາ;
4. ຮັບຮູ້ການສ້າງຕັ້ງ, ປັບປຸງ ຫຼື ຍຸບເລີກ ໜ່ວຍກິລາ-ກາຍຍະກຳຮາກຖານ;
5. ສະເໜີແຕ່ງຕັ້ງ, ສັບຊ້ອນ, ຍົກຍ້າຍ, ປະຕິບັດນະໂຍບາຍ ແລະ ລົງວິໄນ ຕໍ່ພະນັກງານ-ລັດຖະກອນ, ບຸກຄະລາກອນກິລາ-ກາຍຍະກໍາ ຕໍ່ຂັ້ນເທິງ ເພື່ອພິຈາລະນາ;
6. ຊີ້ນຳ, ແນະນຳ, ເຜີຍແຜ່ ວິຊາການກິລາ-ກາຍຍະກຳ ໃຫ້ແກ່ສະໂມສອນ, ໜ່ວຍກິລາ-ກາຍຍະກຳຮາກຖານ;
7. ປະສານສົມທົບກັບພາກສ່ວນທີ່ກ່ຽວຂ້ອງໃນການ ຄັດເລືອກ, ຝຶກແອບ, ຝຶກຊ້ອມ, ທົດສອບ, ສ້າງ, ບຳລຸງດ້ານວິຊາການໃຫ້ແກ່ນັກກິລາ, ບຸກຄະລາກອນກິລາ-ກາຍຍະກຳ ພ້ອມທັງຈັດການແຂ່ງຂັນ ແລະ ເຂົ້າຮ່ວມການແຂ່ງຂັນກິລາລະດັບຕ່າງໆ;
8. ຮຽກໂຮມ ແລະ ເຂົ້າຮ່ວມປະຊຸມ ກ່ຽວກັບວຽກງານກິລາ-ກາຍຍະກຳ ໃນທ້ອງຖິ່ນຂອງຕົນ;
9. ຄຸ້ມຄອງ, ພັດທະນາ, ນຳໃຊ້ ໂຄງລ່າງພື້ນຖານ, ພາຫະນະ, ວັດຖູປະກອນ, ງົບປະ ມານກິລາ-ກາຍຍະກຳໃຫ້ມີປະສິດທິຜົນ;
10. ລະດົມການສະໜັບສະໜູນທຶນຮອນຈາກສັງຄົມ ເພື່ອພັດທະນາກິລາ-ກາຍຍະກຳ;
11. ສະຫຼຸບ ແລະ ລາຍງານການເຄື່ອນໄຫວວຽກງານກິລາ-ກາຍຍະກຳ ໃຫ້ພະແນກສຶກສາທິການ ແລະ ກິລາ ແລະ ອົງການປົກຄອງເມືອງ, ເທດສະບານ, ນະຄອນ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 100 (ໃໝ່) ສິດ ແລະ ໜ້າທີ່ຂອງກະຊວງ, ອົງການ, ຂະແໜງການອື່ນ ແລະ ອົງການປົກຄອງຄອງຖິ່ນ**

ໃນການຄຸ້ມຄອງວຽກງານກິລາ-ກາຍຍະກໍາ ບັນດາກະຊວງ, ອົງການ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມືກັບຂະ ແໜງການສຶກສາທິການ ແລະ ກິລາ ກ່ຽວກັບວຽກງານກິລາ-ກາຍຍະກໍາ ຕາມຂອບເຂດຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານກິລາ-ກາຍຍະກຳ**

**ມາດຕາ 101 (ປັບປຸງ) ອົງການກວດກາວຽກງານກິລາ-ກາຍຍະກຳ**

ອົງການ​ກວດກາວຽກງານ​ກິລາ-ກາຍຍະກຳ​ ປະກອບ​ດ້ວຍ​:

1. ອົງການກວດກາພາຍ​ໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານກິ ລາ-ກາຍຍະກຳ ຕາມທີ່ໄດ້ກຳນົດໄວ້ໃນມາດຕາ 96 ຂອງກົດໝາຍສະບັບນີ້;
2. ອົງການ​ກວດກາ​ພາຍ​ນອກ ຊຶ່ງ​ແມ່ນ​ສະພາ​ແຫ່ງ​ຊາດ, ສະພາ​ປະຊາຊົນຂັ້ນ​ແຂວງ, ອົງ​ການ​ກວດກາ​ລັດ​ແຕ່ລະ​ຂັ້ນ, ອົງການ​ກວດ​ສອບແ​ຫ່ງລັດ, ​ແນວ​ລາວ​ສ້າງ​ຊາດ, ສະຫະພັນ​ນັກຮົບ​ເກົ່າລາວ, ອົງການ​ຈັດ​ຕັ້ງ​ມະຫາຊົນ, ສື່ມວນຊົນ ແລະ ພົນລະເມືອງ ຕາມ​ພາລະ​ບົດບາດ​ຂອງ​ຕົນ.

**ມາດຕາ 102 (ປັບປຸງ) ເນື້ອໃນການກວດກາ**

ເນື້ອໃນການກວດກາ ວຽກງານກິລາ-ກາຍຍະກຳ ມີ ດັ່ງນີ້:

1. ການປະຕິບັດນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ, ໂຄງການ ແລະ ລະບຽບການ ກ່ຽວກັບວຽກງານກິລາ-ກາຍຍະກຳ;
2. ການເຄື່ອນໄຫວຂອງການຈັດຕັ້ງ, ພະນັງານ-ລັດຖະກອນ ແລະ ບຸກຄະລາກອນກິລາ-ກາຍຍະກໍາ;
3. ການແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານກິລາ-ກາຍຍະກຳ.

**ມາດຕາ 103 (ປັບປຸງ) ຮູບການກວດກາ**

ການກວດກາ ວຽກງານກິລາ-ກາຍຍະກຳ ມີສາມຮູບການ ດັ່ງນີ້:

1. ການກວດກາຕາມລະບົບປົກກະຕິ;
2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ;
3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາທີ່ດຳເນີນໄປຕາມແຜນການຢ່າງເປັນປະຈຳ ແລະ ມີການກຳນົດເວລາທີ່ແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້​ຖືກກວດກາຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນ​ການ​ດຳ​ເນີນ​ການ​ກວດກາ​ນັ້ນຕ້ອງ​ປະຕິບັດ​ໃຫ້​ຖືກຕ້ອງ​ຕາມ​ກົດໝາຍ​ຢ່າງ​ເຂັ້ມງວດ.

**ພາກທີ VIII**

**ວັນກິລາ-ກາຍຍະກຳແຫ່ງຊາດ, ງົບປະມານ, ເຄື່ອງໝາຍ**

**ແລະ ເຄື່ອງແບບກິລາ-ກາຍຍະກຳ**

**ມາດຕາ 104 (ປັບປຸງ) ວັນກິລາ-ກາຍຍະກຳແຫ່ງຊາດ**

ວັນທີ 13 ກໍລະກົດ 1966 ເປັນວັນສ້າງຕັ້ງກິລາ-ກາຍຍະກຳແຫ່ງຊາດ, ແຕ່ລະປີ ຢູ່ສູນກາງ ແລະ ທ້ອງຖິ່ນ ໃຫ້ຈັດຕັ້ງການສະເຫຼີມສະຫຼອງວັນດັ່ງກ່າວ ດ້ວຍຮູບການຕ່າງໆທີ່ເໝາະສົມ.

**ມາດຕາ 105 (ໃໝ່) ງົບປະມານ**

ງົບປະມານທີ່ນໍາໃຊ້ເຂົ້າໃນວຽກງານກິລາ-ກາຍຍະກໍາ ແມ່ນ ງົບປະມານແຫ່ງລັດ ທີ່ຈັດສັນໃຫ້ແກ່ຂະແໜງການສຶກສາທິການ ແລະ ກິລາ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສຶກສາ ໂດຍມີສາລະບານສະເພາະ.

**ມາດຕາ 106 ເຄື່ອງໝາຍກິລາ-ກາຍຍະກຳ**

ເຄື່ອງໝາຍກິລາ-ກາຍຍະກຳ ເປັນຮູບທວນໄຟ, ສີແດງກວມຫົວນາກສີຄໍາ, ມີສັນຍາລັກທາງແລ່ນຢູ່ເບື້ອງລຸ່ມ, ມີໜັງສືເປັນພາສາຝຣັ່ງ “LAOS”.

**ມາດຕາ 107 ເຄື່ອງແບບກິລາ-ກາຍຍະກຳ**

ເຄື່ອງແບບກິລາ-ກາຍຍະກຳ ໄດ້ກຳນົດໄວ້ໃນລະບຽບການຕ່າງຫາກ**.**

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 108 (ປັບປຸງ) ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 109 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຊຶ່ງ​ກໍ່​ຄວາມ​ເສຍ​ຫາຍ​ແກ່​ຜົນ​ປະ​ໂຫຍ​ດຂອງ​ລັດ, ສັງຄົມ ຫຼື ສິດ ​ແລະ ຜົນ​ປະ​ໂຫຍ​ດອັນຊອບ​ທຳ​ຂອງ​ພົນລະ​ເມືອງ ຈະຖືກສຶກສາອົບຮົມ, ກ່າວ​ເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກ​ລົງ​ໂທດທາງອາຍາ ​ຕາມ​ແຕ່ລະກໍລະນີ​ເບົາ ຫຼື ໜັກ.

**ມາດຕາ 110 (ໃໝ່) ມາດຕະການທາງອາຍາ ຕໍ່ການລົ້ມກິລາ**

ການລົ້ມກິລາ ແມ່ນ ການຕົກລົງກັນໄວ້ລ່ວງໜ້າກ່ຽວກັບຜົນ ຂອງການແຂ່ງຂັນ ຢູ່ພາຍໃນ ແລະ ຕ່າງປະເທດ ເພື່ອຜົນປະໂຫຍດຂອງບຸກຄົນ ຫຼື ກຸ່ມຄົນໃດໜຶ່ງ ​ ລວມມີ ນັກກິລາ, ຄູຝຶກ, ກຳມະການຕັດສິນ ແລະ ບຸກຄົນອື່ນ ຊຶ່ງ​ເປັນ​ການ​ທຳ​ລາຍ​ກຽດ​ສັກ​ສີ​, ຊື່​ສຽງ​ຂອງວົງການກິລາ ແລະ ​ປະ​ເທດ​ຊາດ.

ບຸກຄົນ, ນິຕິບຸກຄົນໃດ ໂດຍເຈດຕະນາ ຫາກໄດ້ສະເໜີໃຫ້, ເອົາໃຫ້ ຫຼື ສັນຍາວ່າຈະໃຫ້, ຮັບເອົາ, ທວງເອົາ, ຂໍເອົາ ຫຼື ຕົກລົງຮັບເອົາ ເງິນ, ຊັບສິ່ງຂອງ ຫຼື ຜົນປະໂຫຍດໃດໜຶ່ງ ໂດຍທາງກົງ ຫຼື ທາງອ້ອມ ເພື່ອລົ້ມກິລາ ຕາມ​ທີ່​ໄດ້​ກຳ​ນົດ​ໄວ້ໃນວັກທີໜຶ່ງຂອງມາດຕານີ້​ ກໍຈະຖືວ່າເປັນການກະທໍາຜິດທາງອາຍາ ໃນສະຖານການໃຫ້ສິນບົນ ຫຼື ການຮັບສິນບົນ ແລະ ຈະຖືກລົງໂທດ ຕາມ​ທີ່​ໄດ້​ກຳ​ນົດ​ໄວ້​ໃນ​ປະ​ມວນ​ກົດ ໝາຍ​ອາ​ຍາ.

**ພາກທີ X**

**ບົດບັນຍັດສຸດທ້າຍ**

**ມາດຕາ 111 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 112 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ພາ​ຍຫຼັງ ປະທານປະເທດ ແຫ່ງສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ ​ແລະ ​ໄດ້​ລົງ​ຈົດໝາຍ​ເຫດ​ທາງ​ລັດຖະການ ​ສິບຫ້າ​ວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍກິລາ-ກາຍຍະກຳ ສະບັບເລກທີ 15/ສພຊ, ລົງວັນທີ 06 ກໍລະກົດ 2012.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**