ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 25 /ສພຊ

ນະຄອນຫຼວງວຽງຈັນ, ວັນທີ 13 ທັນວາ 2012

ກົດໝາຍ

ວ່າດ້ວຍ ພັນທະປ້ອງກັນຊາດ

(ສະບັບປັບປຸງ)

ພາກທີ I

ບົດບັນຍັດທົ່ວໄປ

ມາດຕາ 1 (ປັບປຸງ) ຈຸດປະສົງ

ກົດໝາຍສະບັບນີ້ ກຳນົດຫຼັກການ, ລະບຽບການ, ມາດຕະການ ກ່ຽວກັບການຄຸ້ມ ຄອງ, ການກວດກາ, ການປະຕິບັດນະໂຍບາຍ ກ່ຽວກັບວຽກງານພັນທະປ້ອງກັນຊາດ ແນໃສ່ປຸກ ລະດົມພົນລະເມືອງລາວທຸກຄົນ ໃຫ້ມີສະຕິຕື່ນຕົວ ເຂົ້າຮ່ວມໃນວຽກງານປ້ອງກັນຊາດປ້ອງກັນ ຄວາມສະຫງົບ ເພື່ອປົກປັກຮັກສາ ເອກະລາດ, ອໍານາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງຊາດ ໄວ້ໃຫ້ໝັ້ນຄົງ ປະກອບສ່ວນເຂົ້າໃນການພັດທະນາເສດຖະກິດ, ວັດທະນະທຳສັງຄົມ ຂອງຊາດ.

ມາດຕາ 2 (ປັບປຸງ) ພັນທະປ້ອງກັນຊາດ

ພັນທະປ້ອງກັນຊາດ ແມ່ນ ໜ້າທີ່ຕົ້ນຕໍ ແລະ ມີກຽດອັນສູງສົ່ງ ຂອງພົນລະເມືອງລາວທຸກຄົນ, ທຸກອົງການຈັດຕັ້ງ ໃນການປົກປັກຮັກສາ ເອກະລາດ, ອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງຊາດ; ປົກປັກຮັກສາ ຊີວິດ ແລະ ຊັບສິນຂອງປະຊາຊົນ, ຮັບປະກັນສະເຖັຍລະພາບ, ຄວາມໝັ້ນຄົງ ຂອງລະບອບປະຊາທິປະໄຕປະຊາຊົນ ຕາມທີ່ໄດ້ກຳນົດໄວ້ໃນລັດຖະ ທຳມະນູນ ແຫ່ງ ສປປ ລາວ.

ມາດຕາ 3 (ໃໝ່) ການອະທິບາຍຄຳສັບ

ຄຳສັບ ທີ່ນຳໃຊ້ໃນກົດໝາຍສະບັບນີ້ ມີ ຄວາມໝາຍ ດັ່ງນີ້:

1. ທະຫານພັນທະ ໝາຍເຖິງ ຊາວໜຸ່ມທີ່ຖືກຄັດເລືອກເຂົ້າເປັນທະຫານຮັບໃຊ້ຊາດ ແລະ ປະຈຳການໃນກອງທັບ ຕາມກຳນົດເວລາທີ່ໄດ້ກຳນົດໄວ້ໃນມາດຕາ 15 ຂອງກົດໝາຍສະ ບັບນີ້;

2. ທະຫານອາຊີບ ໝາຍເຖິງ ຜູ່ສະໝັກໃຈເຂົ້າເປັນທະຫານໃນກອງທັບປະຊາຊົນລາວ ໂດຍໄດ້ຮັບການຄັດເລືອກ ຕາມມາດຕະຖານທີ່ໄດ້ກຳນົດໄວ້ໃນມາດຕາ 28 ຂອງກົດໝາຍ ສະບັບນີ້;

3. ກຳລັງສຳຮອງ ໝາຍເຖິງ ກຳລັງບໍ່ປະຈໍາການໃນກອງທັບປະຊາຊົນລາວ ໃນ ຍາມປົກກະຕິ ຊຶ່ງຢູ່ໃນແຜນການຈັດຕັ້ງປະກອບຂອງກອງທັບປະຊາຊົນລາວໃນຍາມສຸກເສີນ ແລະ ປະຕິບັດໜ້າທີ່ເປັນກອງໜູນໃຫ້ແກ່ກຳລັງປະຈຳການໃນກອງທັບເມື່ອມີຄວາມຕ້ອງການ;

4. ກຳລັງປະຈຳການ ໝາຍເຖິງ ທະຫານອາຊີບ ແລະ ທະຫານພັນທະ ທີ່ກຳລັງປະຕິບັດໜ້າທີ່ກຽມພ້ອມສູ້ຮົບ ແລະ ເຮັດວຽກງານປົກກະຕິໃນກອງທັບປະຊາຊົນລາວ;

5. ກອງຫຼອນ ໝາຍເຖິງ ກຳລັງປ້ອງກັນຊາດຂັ້ນບ້ານ ຊຶ່ງປະຕິບັດໜ້າທີ່ປົກປັກຮັກສາ ຄວາມສະຫງົບ, ຄວາມປອດໄພ ແລະ ຄວາມເປັນລະບຽບຮຽບຮ້ອຍ ຂອງບ້ານ ຫຼື ປະສານສົມທົບກັບກຳລັງອື່ນ ເພື່ອປ້ອງກັນຂອບເຂດໃດໜຶ່ງ ຕາມການມອບໝາຍ;

6. ກຳລັງປ້ອງກັນຕົວ ໝາຍເຖິງ ພະນັກງານ, ກຳມະກອນ, ນັກສຶກສາ ປະກອບ ອາວຸດ ຊຶ່ງ ຈັດຕັ້ງຂຶ້ນຢູ່ຕາມສຳນັກງານ, ອົງການ, ສະຖາບັນການສຶກສາ, ໂຮງໝໍ, ໂຮງຈັກ, ໂຮງງານ ແລະ ສາງຄັງທີ່ເປັນຂອງລັດ, ມີໜ້າທີ່ປົກປັກຮັກສາ ຄວາມສະຫງົບ, ຄວາມປອດໄພ ແລະ ຄວາມເປັນລະບຽບຮຽບຮ້ອຍພາຍໃນຂອບເຂດທີ່ຕັ້ງຂອງຕົນ.

ມາດຕາ 4 (ໃໝ່) ນະໂຍບາຍກ່ຽວກັບວຽກງານພັນທະປ້ອງກັນຊາດ

ລັດ ສົ່ງເສີມວຽກງານພັນທະປ້ອງກັນຊາດ ດ້ວຍການສຶກສາອົບຮົມ, ປະກອບບຸກຄະລາກອນ, ສະໜອງງົບປະມານ, ອຸປະກອນ ໃຫ້ອົງການຈັດຕັ້ງປະຕິບັດວຽກງານພັນທະປ້ອງກັນຊາດ ເພື່ອສ້າງເງື່ອນໄຂໃຫ້ອົງການຈັດຕັ້ງດັ່ງກ່າວ ໄດ້ເຄື່ອນໄຫວຢ່າງມີປະສິດທິຜົນ.

ລັດ ຊຸກຍູ້ ໃຫ້ທຸກພາກສ່ວນໃນທົ່ວສັງຄົມ, ບຸກຄົນ, ນິຕິບຸກຄົນ ແລະ ການຈັດຕັ້ງ ປະກອບສ່ວນທາງດ້ານກໍາລັງພົນ, ວັດຖຸ ແລະ ຈິດໃຈ ເຂົ້າໃນວຽກງານພັນທະປ້ອງກັນຊາດ.

ມາດຕາ 5 (ໃໝ່) ຫຼັກການພື້ນຖານກ່ຽວກັບວຽກງານພັນທະປ້ອງກັນຊາດ

ວຽກງານພັນທະປ້ອງກັນຊາດ ໃຫ້ປະຕິບັດຕາມຫຼັກການພື້ນຖານ ດັ່ງນີ້:

1. ສອດຄ່ອງກັບແນວທາງນະໂຍບາຍຂອງພັກ, ແຜນຍຸດທະສາດການປ້ອງກັນຊາດ ປ້ອງກັນຄວາມສະຫງົບ ແລະ ຕິດພັນກັບແຜນພັດທະນາເສດຖະກິດສັງຄົມ ແຫ່ງຊາດ;

2. ລວມສູນເປັນເອກະພາບໃນຂອບເຂດທົ່ວປະເທດ ບົນພື້ນຖານການແບ່ງຂັ້ນຄຸ້ມຄອງ ລະຫວ່າງສູນກາງ, ແຂວງ, ນະຄອນ, ເມືອງ, ເທດສະບານ ແລະ ບ້ານ;

3. ສະເໝີພາບ, ພາວະວິໄສ, ໂປ່ງໃສ ແລະ ຍຸຕິທຳ;

4. ຮັບປະກັນຄວາມລັບຂອງລັດ ແລະ ທາງລັດຖະການ ໃນວຽກງານປ້ອງກັນຊາດປ້ອງກັນຄວາມສະຫງົບ;

5. ຮັບປະກັນຄວາມເປັນເອກະລາດ, ອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນ ຂອງ ສປປ ລາວ.

ມາດຕາ 6 (ໃໝ່) ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບພົນລະເມືອງລາວທຸກຄົນ ແລະ ທຸກອົງການຈັດຕັ້ງ ພາຍໃນປະເທດ.

ມາດຕາ 7 (ໃໝ່) ການຮ່ວມມືສາກົນ

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານພັນທະປ້ອງກັນຊາດ ດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ເຕັກໂນໂລຊີ ແລະ ການພັດທະນາພື້ນຖານໂຄງລ່າງ, ການປະສານງານ ແລະ ການພັດທະນາຊັບພະຍາກອນມະນຸດ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ ບົນພື້ນຖານຫຼັກການຢູ່ຮ່ວມກັນໂດຍສັນຕິ, ເຄົາລົບເອກະລາດ, ອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນ, ບໍ່ແຊກ ແຊງເຂົ້າວຽກງານພາຍໃນຂອງກັນ ແລະ ກັນ, ສະເໝີພາບ ແລະ ຕ່າງຝ່າຍຕ່າງໄດ້ຮັບຜົນປະ ໂຫຍດ.

ພາກທີ II

ພັນທະປ້ອງກັນຊາດ

ໝວດທີ 1

ທະຫານພັນທະ

ມາດຕາ 8 (ໃໝ່) ການລະດົມທະຫານພັນທະປະຈຳປີ

ການລະດົມທະຫານພັນທະປະຈຳປີ ແມ່ນ ການຈັດຕັ້ງປະຕິບັດແຜນການລະດົມພົນຂອງ ກະຊວງປ້ອງກັນປະເທດ ເພື່ອປ່ຽນແທນທະຫານທີ່ຈົບພັນທະໃນແຕ່ລະປີ, ຮັບປະກັນໃຫ້ມີກຳລັງ ປະຈຳການທີ່ພຽງພໍ ໃນການປົກປັກຮັກສາ ເອກະລາດ, ອຳນາດອະທິປະໄຕ ແລະ ຜືນແຜ່ນດິນ ອັນຄົບຖ້ວນຂອງຊາດ ໄວ້ໃຫ້ໝັ້ນຄົງ.

ມາດຕາ 9 (ປັບປຸງ) ເງື່ອນໄຂການເປັນທະຫານພັນທະ

ພົນລະເມືອງລາວທຸກຄົນ ທີ່ເປັນຊາຍໜຸ່ມ, ຖືສັນຊາດລາວໂດຍກຳເນີດ, ມີອາຍຸແຕ່ ສິບແປດ ປີ ເຖິງ ຊາວຫ້າ ປີ, ມີສຸຂະພາບສົມບູນ ແລະ ແຂງແຮງ ຕ້ອງເຂົ້າຮັບໃຊ້ເປັນທະຫານ ພັນທະປ້ອງກັນຊາດ.

ສຳລັບຍິງໜຸ່ມ ທີ່ມີອາຍຸແຕ່ ສິບແປດ ປີ ເຖິງ ຊາວສາມ ປີ ກໍອາດຖືກຮຽກເຂົ້າຮັບໃຊ້ ເປັນທະຫານພັນທະປ້ອງກັນຊາດ ໃນກໍລະນີຈຳເປັນ ແລະ ຕ້ອງການ.

ມາດຕາ 10 (ປັບປຸງ) ການຂຶ້ນທະບຽນເປັນທະຫານພັນທະປະຈຳປີ

ນາຍບ້ານ ຕ້ອງສົ່ງບັນຊີລາຍຊື່ຊາຍໜຸ່ມທີ່ມີເງື່ອນໄຂຕາມທີ່ໄດ້ກໍານົດໄວ້ໃນມາດຕາ 9 ຂອງກົດໝາຍສະບັບນີ້ ໃຫ້ກອງບັນຊາການທະຫານເມືອງ, ເທດສະບານ ກ່ອນເດືອນ ກໍລະກົດ ຂອງທຸກປີ.

ຄະນະກຳມະການລະດົມທະຫານພັນທະຂັ້ນເມືອງ ອອກຄຳສັ່ງຮຽກເອີ້ນ ຊາຍໜຸ່ມທີ່ ເຖິງກະສຽນພັນທະ ລວມທັງຊາຍໜຸ່ມທີ່ໂຈະການເປັນທະຫານພັນທະໃນປີຜ່ານມາ ເພື່ອຂຶ້ນທະບຽນ ແລະ ກວດສຸຂະພາບ ໃນເດືອນ ສິງຫາ ຂອງທຸກປີ.

ການຂຶ້ນທະບຽນ ແລະ ການກວດສຸຂະພາບເປັນທະຫານພັນທະ ແມ່ນ ຄວາມຮັບ ຜິດຊອບຂອງ ກອງບັນຊາການທະຫານ ແລະ ຫ້ອງການສາທາລະນະສຸກເມືອງ, ເທດສະບານ.

ມາດຕາ 11 (ປັບປຸງ) ການກຳນົດຈໍານວນພົນ

ກະຊວງປ້ອງກັນປະເທດ ເປັນຜູ່ກຳນົດຈໍານວນພົນເຂົ້າເປັນທະຫານພັນທະປະຈຳປີ ໃຫ້ແຂວງ, ນະຄອນ. ຈາກນັ້ນ ແຂວງ, ນະຄອນ ແບ່ງຕົວເລກເຂົ້າເປັນທະຫານພັນທະໃຫ້ເມືອງ, ເທດສະບານ.

ມາດຕາ 12 (ປັບປຸງ) ການຄັດເລືອກເອົາທະຫານພັນທະ

ພາຍຫຼັງໄດ້ຂຶ້ນທະບຽນ ແລະ ກວດສຸຂະພາບແລ້ວ ຄະນະກຳມະການລະດົມທະຫານ ພັນທະຂັ້ນເມືອງ ຕ້ອງຄັດເລືອກເອົາຜູ່ທີ່ມີສຸຂະພາບສົມບູນ, ແຂງແຮງ ເຂົ້າເປັນທະຫານພັນທະ ຕາມຈຳນວນທີ່ໄດ້ກຳນົດໃຫ້ໃນແຕ່ລະປີ ຊຶ່ງດຳເນີນຕາມ ສາມ ຮູບການ ດັ່ງນີ້:

1. ຄວາມສະໝັກໃຈ;

2. ການບົ່ງຕົວ;

3. ການຈົກສະຫຼາກ.

ຮູບການຄັດເລືອກເຂົ້າເປັນທະຫານພັນທະ ດ້ວຍຄວາມສະໝັກໃຈ, ການບົ່ງຕົວ ແລະ ການຈົກສະຫຼາກ ໄດ້ກໍານົດໄວ້ໃນລະບຽບການສະເພາະ.

ມາດຕາ 13 (ປັບປຸງ) ການໂຈະການເປັນທະຫານພັນທະ

ການໂຈະການເປັນທະຫານພັນທະ ຕ້ອງຢູ່ໃນກໍລະນີໃດໜຶ່ງ ດັ່ງນີ້:

1. ຜູ່ກຳລັງຮັບການປິ່ນປົວສຸຂະພາບ ຢູ່ໂຮງໝໍ ຫຼື ສະຖານທີ່ໃດໜຶ່ງ;

2. ນັກຮຽນ, ນັກສຶກສາ ກໍາລັງຮໍ່າຮຽນ, ສຶກສາ ຄົ້ນຄວ້າໃນປີສຸດທ້າຍ ຂອງມະ ຫາວິທະຍາໄລ ຫຼື ສະຖາບັນການສຶກສາແຫ່ງອື່ນ ຢູ່ພາຍໃນ ຫຼື ຕ່າງປະເທດ;

3. ຜູ່ມີອ້າຍ ຫຼື ນ້ອງທີ່ຍັງບໍ່ທັນສຳເລັດໜ້າທີ່ທະຫານພັນທະ ເວັ້ນເສັຍແຕ່ມີຄວາມ ສະໝັກໃຈ;

4. ຜູ່ກໍາລັງຖືກດຳເນີນຄະດີ ຫຼື ປະຕິບັດໂທດ.

ຜູ່ຖືກໂຈະການເປັນທະຫານພັນທະ ຕາມທີ່ໄດ້ກໍານົດໄວ້ໃນມາດຕານີ້ ເມື່ອກໍລະນີ ດັ່ງກ່າວ ຫາກໜົດໄປ ຕ້ອງໄດ້ຄັດເລືອກເຂົ້າເປັນທະຫານພັນທະ.

ມາດຕາ 14 (ປັບປຸງ) ການຍົກເວັ້ນການເປັນທະຫານພັນທະ

ຜູ່ຈະຖືກຍົກເວັ້ນການເປັນທະຫານພັນທະ ຕ້ອງຢູ່ໃນກໍລະນີໃດໜຶ່ງ ດັ່ງນີ້:

1. ເປັນຄົນໃບ້, ບ້າ, ເສັຍຈິດ;

2. ເປັນຄົນເສັຍອົງຄະ, ພິການ;

3. ເປັນພະຍາດຕິດແປດທີ່ບໍ່ສາມາດປິ່ນປົວໄດ້;

4. ເປັນລູກຜູ່ດຽວໃນຄອບຄົວ ເວັ້ນເສັຍແຕ່ມີຄວາມສະໝັກໃຈ;

5. ເປັນນັກບວດ.

ມາດຕາ 15 (ປັບປຸງ) ກຳນົດເວລາການເປັນທະຫານພັນທະ

ກຳນົດເວລາການເປັນທະຫານພັນທະ ແມ່ນ ຊາວສີ່ ເດືອນ ນັບແຕ່ວັນ ຄະນະກໍາມະ ການລະດົມທະຫານພັນທະຂັ້ນເມືອງ ຮັບເອົາເປັນຕົ້ນໄປ.

ຖ້າຫາກມີຄວາມຈຳເປັນ ລັດຖະມົນຕີວ່າການກະຊວງປ້ອງກັນປະເທດ ມີສິດຕໍ່ເວລາການເປັນທະຫານພັນທະໄດ້ ແຕ່ສູງສຸດບໍ່ໃຫ້ເກີນ ຫົກ ເດືອນ.

ມາດຕາ 16 (ໃໝ່) ສິດ ຂອງທະຫານພັນທະ

ທະຫານພັນທະ ມີ ສິດ ດັ່ງນີ້:

1. ໄດ້ຮັບຂໍ້ມູນຂ່າວສານທົ່ວໄປ ຢ່າງຖືກຕ້ອງ;

2. ໄດ້ຮັບການຝຶກແອບ ຮໍ່າຮຽນການເມືອງ ແລະ ການທະຫານ;

3. ປະກອບຄຳຄິດຄຳເຫັນ, ຕຳນິສົ່ງຂ່າວຊ່ວຍເຫຼືອຊຶ່ງກັນ ແລະ ກັນ;

4. ຂໍລາພັກໃນກໍລະນີ ຄອບຄົວເຈັບເປັນ ຫຼື ເສັຍຊີວິດ;

5. ໄດ້ຮັບນະໂຍບາຍດ້ານຕ່າງໆ ຕາມລະບຽບການ;

6. ປະຕິບັດສິດອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 17 (ໃໜ່) ໜ້າທີ່ ຂອງທະຫານພັນທະ

ທະຫານພັນທະ ມີ ໜ້າທີ່ ດັ່ງນີ້:

1. ເຄົາລົບລັດຖະທຳມະນູນ ແລະ ກົດໝາຍ ແຫ່ງ ສປປ ລາວ, ກົດລະບຽບ ແລະ ວິໄນຂອງກອງທັບ, ປະຕິບັດທຸກມະຕິ, ຄຳສັ່ງ ຂອງຜູ່ບັນຊາ ຢ່າງເຂັ້ມງວດ;

2. ເຂົ້າໃຈຢ່າງເລິກເຊິ່ງ ແລະ ປະຕິບັດພັນທະຂອງຕົນ ທີ່ມີຕໍ່ປະເທດຊາດ, ຮັກສາ ກຽດສັກສີ ຂອງກອງທັບ, ເຄົາລົບນັບຖືຮີດຄອງປະເພນີອັນດີງາມ ຂອງປະຊາຊົນລາວບັນດາເຜົ່າ;

3. ຕັ້ງໜ້າຄົ້ນຄວ້າຮໍ່າຮຽນການເມືອງ, ຝຶກແອບການທະຫານ, ການນໍາໃຊ້ອາວຸດຍຸດ ໂທປະກອນ ແລະ ພາຫະນະເຕັກນິກການທະຫານ, ຮຽນພາສາຕ່າງປະເທດ, ຝຶກຝົນຫຼໍ່ຫຼອມຄຸນ ສົມບັດສິນທຳປະຕິວັດ ແລະ ແບບແຜນດຳລົງຊີວິດທີ່ປອດໃສ, ຮັກສາສຸຂະອະນາໄມ, ເສີມສ້າງກຳ ລັງກາຍ ກຳລັງວັງຊາ ສາມາດເຄື່ອນໄຫວປະຕິບັດໜ້າທີ່ສູ້ຮົບໄດ້ໃນທຸກສະຖານະການ;

4. ດຸໝັ່ນຂະຫຍັນພຽນໃນການອອກແຮງງານ ເພີ່ມພູນຜະລິດຜົນ ເພື່ອປະກອບ ສ່ວນເຂົ້າໃນການແກ້ໄຂຊີວິດການເປັນຢູ່ຂອງກົມກອງໃຫ້ດີຂຶ້ນ ບົນຈິດໃຈເພິ່ງຕົນເອງ, ກຸ້ມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ;

5. ເຂົ້າຮ່ວມໃນວຽກງານກໍ່ສ້າງຮາກຖານການເມືອງ ຕິດພັນກັບການພັດທະນາຊົນ ນະບົດຮອບດ້ານ ປະກອບສ່ວນຊ່ວຍແກ້ໄຂຄວາມທຸກຍາກຂອງປະຊາຊົນ;

6. ປົກປັກຮັກສາ ອາວຸດ, ລູກກະສຸນ, ພາຫະນະເຕັກນິກ ແລະ ອຸປະກອນການທະ ຫານ, ເຄື່ອງນຸ່ງຫົ່ມທີ່ໄດ້ປະກອບໃຫ້ ຮັບປະກັນຄວາມປອດໄພ ບໍ່ໃຫ້ຕົກເຮັ່ຍເສັຍຫາຍ ສາມາດນຳ ໃຊ້ໄດ້ຍາວນານ ແລະ ບໍ່ໃຫ້ຕົກຢູ່ໃນກໍາມື ຂອງສັດຕູຢ່າງເດັດຂາດ;

7. ຮັກສາຄວາມລັບຂອງຊາດ ແລະ ຄວາມລັບການທະຫານ;

8. ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນລະບຽບກົດໝາຍ.

ມາດຕາ 18 (ປັບປຸງ) ການສຳເລັດໜ້າທີ່ການເປັນທະຫານພັນທະ

ທະຫານພັນທະທີ່ໄດ້ຮັບໃຊ້ຕາມກໍານົດເວລາ ທີ່ໄດ້ກໍານົດໄວ້ໃນ ມາດຕາ 15 ຂອງກົດ ໝາຍສະບັບນີ້ ແມ່ນໄດ້ສໍາເລັດໜ້າທີ່ການເປັນທະຫານພັນທະ.

ມາດຕາ 19 (ໃໝ່) ການອອກຈາກການເປັນທະຫານພັນທະກ່ອນກຳນົດ

ທະຫານພັນທະ ຈະໄດ້ອອກຈາກການເປັນທະຫານພັນທະກ່ອນກໍານົດ ໃນກໍລະນີໃດໜຶ່ງ ດັ່ງນີ້:

1. ຜູ່ມີສຸຂະພາບອ່ອນເພັຍ ຊຶ່ງບໍ່ສາມາດປະຕິບັດໜ້າທີ່ຄົບອາຍຸການເປັນທະຫານ ພັນທະ;

2. ຜູ່ມີຄວາມຈໍາເປັນພິເສດ ໂດຍໄດ້ຮັບການຢັ້ງຢືນເປັນລາຍລັກອັກສອນ ຈາກກອງ ບັນຊາການທະຫານເມືອງ, ເທດສະບານ, ອົງການປົກຄອງບ້ານ ແລະ ອົງການອື່ນທີ່ກ່ຽວຂ້ອງ.

ມາດຕາ 20 (ປັບປຸງ) ການສະໝັກເປັນທະຫານອາຊີບ

ທະຫານພັນທະ ທີ່ມີຈຸດປະສົງສະໝັກເປັນທະຫານອາຊີບ ເພື່ອຮັບໃຊ້ໃນກອງທັບປະ ຊາຊົນລາວ ມີສິດສະເໜີຕໍ່ຜູ່ບັນຊາການບ່ອນຕົນສັງກັດ ຢ່າງຊ້າ ສາມ ເດືອນ ກ່ອນໝົດກຳນົດເວ ລາການເປັນທະຫານພັນທະ.

ມາດຕາ 21 (ປັບປຸງ) ພັນທະ ຂອງຜູ່ສຳເລັດໜ້າທີ່ການເປັນທະຫານພັນທະ

ຜູ່ສຳເລັດໜ້າທີ່ການເປັນທະຫານພັນທະ ຕ້ອງປະຕິບັດ ດັ່ງນີ້:

1. ຮັກສາຄວາມລັບ ຂອງກອງທັບ ຢ່າງເດັດຂາດ;

2. ສະເໜີຕົວ ແລະ ຂຶ້ນບັນຊີເປັນກຳລັງສຳຮອງ ປະເພດໜຶ່ງ ຢູ່ກອງບັນຊາການ ທະຫານເມືອງ, ເທດສະບານ ບ່ອນຕົນຂຶ້ນກັບ ພາຍໃນກໍານົດເວລາ ໜຶ່ງ ເດືອນ ນັບແຕ່ວັນໄດ້ຮັບໃບອະນຸຍາດອອກຈາກການເປັນທະຫານພັນທະເປັນຕົ້ນໄປ;

3. ເປັນແບບຢ່າງໃນການປະຕິບັດລະບຽບກົດໝາຍ, ປະກອບສ່ວນເຂົ້າໃນວຽກ ງານປ້ອງກັນຊາດປ້ອງກັນຄວາມສະຫງົບ, ການພັດທະນາເສດຖະກິດສັງຄົມ ຢູ່ທ້ອງຖິ່ນຂອງຕົນ;

4. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນລະບຽບກົດໝາຍ.

ໝວດທີ 2

ຄະນະກຳມະການລະດົມທະຫານພັນທະ

ມາດຕາ 22 (ໃໝ່) ຄະນະກຳມະການລະດົມທະຫານພັນທະ

ຄະນະກຳມະການລະດົມທະຫານພັນທະ ປະກອບດ້ວຍ:

1. ຄະນະກຳມະການລະດົມທະຫານພັນທະ ແຂວງ, ນະຄອນ ໂດຍແມ່ນເຈົ້າແຂວງ, ເຈົ້າຄອງນະຄອນ ເປັນປະທານ, ຫົວໜ້າກອງບັນຊາການທະຫານແຂວງ, ນະຄອນ ເປັນຮອງປະທານ, ຫົວໜ້າກອງບັນຊາການປ້ອງກັນຄວາມສະຫງົບແຂວງ, ນະຄອນ ແລະ ຜູ່ຕາງໜ້າພະແນກການທີ່ກ່ຽວຂ້ອງ ເປັນຄະນະ;

2. ຄະນະກຳມະການລະດົມທະຫານພັນທະ ເມືອງ, ເທດສະບານ ໂດຍແມ່ນເຈົ້າເມືອງ, ຫົວໜ້າເທດສະບານ ເປັນປະທານ, ຫົວໜ້າກອງບັນຊາການທະຫານເມືອງ, ເທດສະບານ ເປັນຮອງປະທານ, ຫົວໜ້າກອງບັນຊາການປ້ອງກັນຄວາມສະຫງົບ ເມືອງ, ເທດສະບານ ແລະ ຜູ່ຕາງໜ້າຫ້ອງການທີ່ກ່ຽວຂ້ອງ ເປັນຄະນະ;

3. ຄະນະກຳມະການລະດົມທະຫານພັນທະບ້ານ ໂດຍແມ່ນນາຍບ້ານ ເປັນປະ ທານ, ຜູ່ຮັບຜິດຊອບ ວຽກງານປ້ອງກັນຊາດປ້ອງກັນຄວາມສະຫງົບບ້ານ, ຜູ່ຕາງໜ້າແນວລາວສ້າງຊາດ ແລະ ຜູ່ຕາງໜ້າອົງການຈັດຕັ້ງມະຫາຊົນຂັ້ນບ້ານ ເປັນຄະນະ.

ມາດຕາ 23 (ໃໝ່) ສິດ ແລະ ໜ້າທີ່ ຂອງຄະນະກຳມະການລະດົມທະຫານພັນທະ ແຂວງ, ນະຄອນ

ຄະນະກຳມະການລະດົມທະຫານພັນທະ ແຂວງ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ສ້າງ ແລະ ຈັດຕັ້ງປະຕິບັດແຜນການລະດົມທະຫານພັນທະຂັ້ນຂອງຕົນ ບົນພື້ນຖານແຜນການລະດົມພົນປະຈຳປີ ຂອງກະຊວງປ້ອງກັນປະເທດ;

2. ຊີ້ນຳ ການຈັດຕັ້ງປະຕິບັດແຜນການ ແລະ ວຽກງານລະດົມທະຫານພັນທະ ຂອງຄະນະກຳມະການລະດົມທະຫານພັນທະ ເມືອງ, ເທດສະບານ ຕາມຂອບເຂດຄວາມຮັບຜິດ ຊອບຂອງຕົນ;

3. ອອກຂໍ້ຕົກລົງ ລະດົມທະຫານພັນທະ ປະຈຳປີ ຕາມແຜນການ ຂອງກະຊວງປ້ອງກັນປະເທດ;

4. ຕິດຕາມ ກວດກາ ການຈັດຕັ້ງປະຕິບັດວຽກງານ ຂອງຄະນະກຳມະການລະ ດົມທະຫານພັນທະ ເມືອງ,ເທດສະບານ ຕາມຂອບເຂດຄວາມຮັບຜິດຊອບຂອງຕົນ;

5. ຮັບ ແລະ ພິຈາລະນາ ຄຳສະເໜີ ຂອງປະຊາຊົນ ກ່ຽວກັບການລະດົມທະ ຫານພັນທະ ຕາມການສະເໜີ ຂອງຄະນະກໍາມະການລະດົມທະຫານພັນທະ ຂັ້ນເມືອງ;

6. ປະສານສົມທົບ ກັບພາກສ່ວນທີ່ກ່ຽວຂ້ອງ ກ່ຽວກັບວຽກງານລະດົມທະຫານພັນທະ;

7. ສະຫຼຸບ ແລະ ລາຍງານ ຜົນຂອງການຈັດຕັ້ງປະຕິບັດແຜນການລະດົມທະ ຫານພັນທະປະຈຳປີ ຕໍ່ກະຊວງປ້ອງກັນປະເທດ;

8. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 24 (ໃໝ່) ສິດ ແລະ ໜ້າທີ່ ຂອງຄະນະກຳມະການລະດົມທະຫານພັນທະ ເມືອງ, ເທດສະ ບານ

ຄະນະກຳມະການລະດົມທະຫານພັນທະ ເມືອງ, ເທດສະບານ ມີ ສິດ ແລະ ໜ້າທີ່ ດັ່ງນີ້:

1. ສ້າງ ແລະ ຈັດຕັ້ງປະຕິບັດແຜນການລະດົມທະຫານພັນທະຂັ້ນຂອງຕົນ ບົນພື້ນຖານແຜນການລະດົມທະຫານພັນທະປະຈຳປີ ຂອງແຂວງ, ນະຄອນ;

2. ອອກຄຳສັ່ງ ຮຽກເອີ້ນຊາຍໜຸ່ມ ທີ່ເຖິງອາຍຸກະສຽນເປັນທະຫານພັນທະ ເຂົ້າ ສະເໜີຕົວ, ຂຶ້ນທະບຽນ ແລະ ກວດສຸຂະພາບ;

3. ຮັບຮອງເອົາຜົນກວດສຸຂະພາບ ແລະ ຕົກລົງເອົາລາຍຊື່ຜູ່ມີເງື່ອນໄຂຄົບຖ້ວນ ເຂົ້າເປັນທະຫານພັນທະ ປະຈຳປີ;

4. ຊີ້ນຳ ແລະ ຕິດຕາມ ກວດກາ ການຈັດຕັ້ງປະຕິບັດວຽກງານຂອງຄະນະກຳມະ ການລະດົມທະຫານພັນທະບ້ານ ຕາມຂອບເຂດຄວາມຮັບຜິດຊອບຂອງຕົນ;

5. ຮັບ ແລະ ພິຈາລະນາ ຄຳສະເໜີ ຂອງປະຊາຊົນ ກ່ຽວກັບການລະດົມທະ ຫານພັນທະ ຕາມຂອບເຂດຄວາມຮັບຜິດຊອບ ຂອງຕົນ;

6. ປະສານສົມທົບ ກັບພາກສ່ວນທີ່ກ່ຽວຂ້ອງ ກ່ຽວກັບວຽກງານລະດົມທະຫານພັນທະ;

7. ສະຫຼຸບ ແລະ ລາຍງານ ຜົນຂອງການຈັດຕັ້ງປະຕິບັດແຜນການລະດົມທະຫານ ພັນທະປະຈຳປີ ຂອງຕົນ ຕໍ່ຄະນະກຳມະການລະດົມທະຫານພັນທະ ແຂວງ, ນະຄອນ;

8. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ ແລະ ຕາມການມອບໝາຍຂອງຂັ້ນເທິງ.

ມາດຕາ 25 (ໃໝ່) ສິດ ແລະ ໜ້າທີ່ ຂອງຄະນະກຳມະການລະດົມທະຫານພັນທະບ້ານ

ຄະນະກຳມະການລະດົມທະຫານພັນທະບ້ານ ມີ ສິດ ແລະ ໜ້າທີ່ ດັ່ງນີ້:

1. ໂຄສະນາ ແລະ ລະດົມຊາວໜຸ່ມ ໃຫ້ຕື່ນຕົວ ແລະ ສະໝັກໃຈ ເຂົ້າສະເໜີຕົວ, ຂຶ້ນທະບຽນ ແລະ ກວດສຸຂະພາບ;

2. ຂຶ້ນ ແລະ ສົ່ງບັນຊີລາຍຊື່ຊາວໜຸ່ມ ທີ່ເຖິງອາຍຸກະສຽນເປັນທະຫານພັນທະ ໃຫ້ຄະນະກຳມະການລະດົມທະຫານພັນທະ ເມືອງ, ເທດສະບານ;

3. ຈັດພິທີສົ່ງມອບຊາວໜຸ່ມ ຜູ່ຖືກຄັດເລືອກເປັນທະຫານພັນທະໃຫ້ເມືອງ, ເທດ ສະບານ;

4. ຮັບ ແລະ ພິຈາລະນາຄຳສະເໜີ ຂອງປະຊາຊົນ ກ່ຽວກັບການລະດົມທະຫານພັນທະ ຕາມຂອບເຂດຄວາມຮັບຜິດຊອບຂອງຕົນ;

5. ສະຫຼຸບສະພາບການຈັດຕັ້ງປະຕິບັດວຽກງານລະດົມພັນທະປະຈຳປີຂອງບ້ານ ຕໍ່ຄະນະກຳມະການລະດົມທະຫານພັນທະ ເມືອງ, ເທດສະບານ;

6. ປະຕິບັດ ສິດ ແລະ ໜ້າທີ່ອື່ນ ຕາມການມອບໝາຍຂອງຂັ້ນເທິງ.

ໝວດທີ 3

ທະຫານອາຊີບ

ມາດຕາ 26 (ໃໝ່) ການເຂົ້າເປັນທະຫານອາຊີບ

ພົນລະເມືອງລາວທຸກຄົນ ທີ່ມີຄວາມຕື່ນຕົວ, ສະໜັກໃຈ ແລະ ມີມາດຕະຖານຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 28 ຂອງກົດໝາຍສະບັບນີ້ ຈະຖືກຄັດເລືອກເຂົ້າເປັນທະຫານອາຊີບ ເພື່ອຮັບໃຊ້ໃນກອງທັບປະຊາຊົນລາວ.

ມາດຕາ 27 (ໃໝ່) ທີ່ມາ ຂອງທະຫານອາຊີບ

ທະຫານອາຊີບຂອງກອງທັບປະຊາຊົນລາວ ມາຈາກ:

1. ພົນລະເມືອງລາວບັນດາເຜົ່າທີ່ມີຄວາມສະໝັກໃຈ ແລະ ໄດ້ຜ່ານການສອບ ເສັງຄັດເລືອກເຂົ້າເປັນທະຫານອາຊີບ;

2. ນັກຮຽນ, ນັກສຶກສາທີ່ໄດ້ຮຽນຈົບວິຊາຊີບໃດໜຶ່ງ ຢູ່ພາຍໃນ ແລະ ຕ່າງປະເທດ;

3. ທະຫານພັນທະ ທີ່ມີຄວາມສະໝັກໃຈເຂົ້າ ເປັນທະຫານອາຊີບ;

4. ພະນັກງານລັດຖະກອນ ທີ່ມາຈາກອົງການຈັດຕັ້ງຂອງລັດ.

ມາດຕາ 28 (ໃໝ່) ມາດຕະຖານ ຂອງທະຫານອາຊີບ

ຜູ່ສະໜັກເຂົ້າເປັນທະຫານອາຊີບ ຕ້ອງມີມາດຕະຖານ ດັ່ງນີ້:

1. ເປັນຄົນລາວ ໂດຍກຳເນີດ ແລະ ຖືສັນຊາດລາວ ທີ່ມີອາຍຸແຕ່ ສິບແປດ ປີ ເຖິງ ສາມສິບປີ, ໃນກໍລະນີ ທີ່ມີຄວາມຕ້ອງການ ຜູ່ມີອາຍຸເກີນກວ່າ ສາມສິບປີ ອາດໄດ້ຮັບການ ພິຈາລະນາ ໃຫ້ເປັນທະຫານອາຊີບ;

2. ມີທັດສະນະຫຼັກໝັ້ນການເມືອງໜັກແໜ້ນ, ມີຄວາມຈົງຮັກພັກດີຕໍ່ພັກລັດ ແລະ ປະຊາຊົນ, ມີນ້ຳໃຈຮັກຊາດ, ຮັກລະບອບປະຊາທິປະໄຕປະຊາຊົນລາວ, ຈຳແນກໄດ້ມິດສັດຕູ, ມີຄຸນສົມບັດສິນທຳປະຕິວັດ, ມີນ້ຳໃຈກ້າຫານເສັຍສະລະ, ມີສະຕິຕໍ່ການຈັດຕັ້ງ, ເຄົາລົບ ແລະ ປະຕິບັດລະບຽບກົດໝາຍ ຢ່າງເຂັ້ມງວດ;

3. ຈົບມັດທະຍົມຕອນປາຍ, ມີວິຊາສະເພາະ ຫຼື ວິຊາຊີບໃດໜຶ່ງທີ່ກອງທັບຕ້ອງ ການ, ມີຊີວະປະຫວັດຈະແຈ້ງ, ສຳລັບພົນລະເມືອງລາວ ທີ່ຢູ່ຊົນນະບົດ ຫ່າງໄກສອກຫຼີກ ຊຶ່ງບໍ່ ຈົບມັດທະຍົມຕອນປາຍ ອາດໄດ້ຮັບການພິຈາລະນາ;

4. ມີສຸຂະພາບແຂງແຮງ, ຮ່າງກາຍສົມບູນ, ສໍາລັບເພດຊາຍ ມີລວງສູງ 1,60 ແມັດ, ເພດຍິງ ມີລວງສູງ 1,55 ແມັດ ຂຶ້ນໄປ.

ສຳລັບເພດຊາຍທີ່ໄດ້ຜ່ານການເປັນທະຫານພັນທະມາກ່ອນ ທີ່ມີເງື່ອນໄຂ ແລະ ມາດ ຕະຖານຄົບຖ້ວນ ຈະໄດ້ຮັບການພິຈາລະນາເປັນພິເສດ.

ມາດຕາ 29 (ໃໝ່) ການຕົກລົງຮັບເອົາທະຫານອາຊີບ

ກະຊວງປ້ອງກັນປະເທດ ເປັນຜູ່ຕົກລົງຮັບເອົາຜູ່ມີມາດຕະຖານຄົບຖ້ວນ ຕາມທີ່ໄດ້ກໍາ ນົດໄວ້ໃນມາດຕາ 28 ຂອງກົດໝາຍສະບັບນີ້ ເຂົ້າເປັນທະຫານອາຊີບ.

ໝວດທີ 4

ກຳລັງສຳຮອງ

ມາດຕາ 30 (ປັບປຸງ) ກຳລັງສຳຮອງ

ກຳລັງສຳຮອງ ຖືກສ້າງຕັ້ງຂຶ້ນ ຢູ່ຕາມທ້ອງຖິ່ນ ໃນຂອບເຂດທົ່ວປະເທດ ເພື່ອປະຕິບັດໜ້າທີ່ເປັນກໍາລັງໜູນໃຫ້ແກ່ກຳລັງປະຈຳການຂອງກອງທັບ ໃນເວລາຈຳເປັນ ຊຶ່ງປະກອບດ້ວຍ ກໍາລັງພົນ ແລະ ພາຫະນະເຕັກນິກ ສຳຮອງ.

ກະຊວງປ້ອງກັນປະເທດ ເປັນຜູ່ຄຸ້ມຄອງ ແລະ ກວດກາການຈັດຕັ້ງປະຕິບັດວຽກງານກໍ່ສ້າງກໍາລັງສຳຮອງ.

ອົງການປົກຄອງທ້ອງຖິ່ນ ເປັນຜູ່ກໍ່ສ້າງ ແລະ ປັບປຸງ ກຳລັງສຳຮອງ.

ມາດຕາ 31 (ປັບປຸງ) ກຳລັງພົນສຳຮອງ

ກຳລັງພົນສຳຮອງ ແບ່ງອອກເປັນ ສອງ ປະເພດ ດັ່ງນີ້:

1. ກໍາລັງພົນສໍາຮອງປະເພດໜຶ່ງ ປະກອບດ້ວຍ ຜູ່ໄດ້ຜ່ານການເປັນທະຫານ ພັນທະ ຫຼື ທະຫານອາຊີບມາກ່ອນ, ມີເງື່ອນໄຂ ແລະ ມາດຕະຖານຄົບຖ້ວນ ແລະ ສາມາດຮັບໃຊ້ ໃນຖັນແຖວກອງທັບເມື່ອມີຄວາມຕ້ອງການ;

2. ກໍາລັງພົນສໍາຮອງປະເພດສອງ ປະກອບດ້ວຍ ພົນລະເມືອງລາວ ທີ່ມີອາຍຸແຕ່ ສິບແປດ ປີ ເຖິງ ສີ່ສິບຫ້າປີ ທີ່ບໍ່ໄດ້ຜ່ານການເປັນທະຫານມາກ່ອນ, ມີເງື່ອນໄຂ ແລະ ມາດຕະ ຖານຄົບຖ້ວນ ຕາມທີ່ໄດ້ກຳນົດໄວ້ໃນລະບຽບການສະເພາະ.

ມາດຕາ 32 (ປັບປຸງ) ສິດ ແລະ ໜ້າທີ່ ຂອງກຳລັງພົນສຳຮອງ

ກຳລັງພົນສຳຮອງ ມີ ສິດ ແລະ ໜ້າທີ່ ດັ່ງນີ້:

1. ເຂົ້າຮ່ວມ ວຽກງານປ້ອງກັນຊາດປ້ອງກັນຄວາມສະຫງົບ ແລະ ການພັດທະ ນາທ້ອງຖິ່ນ;

2. ປະຕິບັດຄຳສັ່ງຮຽກເອີ້ນ, ເຕົ້າໂຮມ ຫັດແອບ ແລະ ກວດກາຄວາມກຽມພ້ອມ ເຂົ້າປະຈໍາການໃນກອງທັບ;

3. ປະຕິບັດຕາມລະບຽບການຕ່າງໆ ກ່ຽວກັບກຳລັງສໍາຮອງ ແລະ ລະບຽບກົດ ໝາຍ;

4. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 33 (ໃໝ່) ສິດ ແລະ ໜ້າທີ່ຂອງຜູ່ບັນຊາກໍາລັງສຳຮອງ

ຜູ່ບັນຊາກຳລັງສຳຮອງ ມີ ສິດ ແລະ ໜ້າທີ່ ດັ່ງນີ້:

1. ກຳແໜ້ນຈຳນວນພົນ ແລະ ຄຸນນະພາບ ຂອງກອງກຳລັງສຳຮອງ;

2. ດໍາເນີນຊີວິດການເມືອງ ແລະ ປະຕິບັດລະບອບສ່ອງແສງລາຍງານ ຢ່າງເປັນ ປົກກະຕິ;

3. ຄຸ້ມຄອງບັນຊາກົມກອງ ເວລາເຕົ້າໂຮມ ຝຶກແອບ ຮ່ຳຮຽນ ແລະ ກວດກາ ການກຽມພ້ອມປະຕິບັດໜ້າທີ່ເມື່ອມີຄໍາສັ່ງຂອງຂັ້ນເທິງ;

4. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ການແຕ່ງຕັ້ງຜູ່ບັນຊາກຳລັງສຳຮອງ ໄດ້ກໍານົດໄວ້ໃນລະບຽບການສະເພາະ.

ມາດຕາ 34 (ໃໝ່) ການສິ້ນສຸດການເປັນກໍາລັງພົນສໍາຮອງ

ການເປັນກຳລັງພົນສຳຮອງ ຈະສິ້ນສຸດລົງເມື່ອບຸກຄົນນັ້ນ ຫາກມີອາຍຸເກີນ ສີ່ສິບຫ້າ ປີ ສໍາລັບເພດຊາຍ, ສີ່ສິບ ປີ ສໍາລັບເພດຍິງ, ມີສຸຂະພາບອ່ອນເພັຍ ຫຼື ໄດ້ເສັຍຊີວິດ.

ມາດຕາ 35 (ໃໝ່) ພາຫະນະເຕັກນິກສຳຮອງ

ພາຫະນະເຕັກນິກສຳຮອງ ປະກອບດ້ວຍ ພາຫະນະຂົນສົ່ງ, ລະບົບໂທລະຄົມມະນາຄົມ ແລະ ການສື່ສານ, ລະບົບສາທາລະນະສຸກ, ພື້ນຖານວັດຖຸເຕັກນິກ ຂອງລັດ ແລະ ເອກະຊົນ ທີ່ກອງທັບຕ້ອງການໃນສະພາວະສຸກເສີນ.

ມາດຕາ 36 (ໃໝ່) ການຝຶກອົບຮົມ ແລະ ຫັດແອບກຳລັງສຳຮອງ

ກອງບັນຊາການທະຫານແຂວງ, ນະຄອນ ເປັນຜູ່ສ້າງແຜນການຝຶກອົບຮົມ ແລະ ຫັດແອບກໍາລັງສໍາຮອງ. ກອງບັນຊາການທະຫານເມືອງ, ເທດສະບານ ເປັນຜູ່ຈັດຕັ້ງປະຕິບັດແຜນ ການຝຶກອົບຮົມ ແລະ ຫັດແອບກໍາລັງສຳຮອງ ປະຈຳປີ.

ການຝຶກອົບຮົມກໍາລັງສໍາຮອງ ເຫຼົ່າຮົບວິຊາສະເພາະ ທີ່ບໍ່ມີຢູ່ຂັ້ນທ້ອງຖິ່ນ ຂອງຕົນ ແມ່ນໃຫ້ດໍາເນີນ ຢູ່ກົມກອງເຫຼົ່າຮົບກໍາລັງຫຼວງ ທີ່ຢູ່ໃກ້ຄຽງ.

ໝວດທີ 5

ກໍາລັງກອງຫຼອນ ແລະ ກຳລັງປ້ອງກັນຕົວ

ມາດຕາ 37 (ປັບປຸງ) ກໍາລັງກອງຫຼອນ

ກໍາລັງກອງຫຼອນ ແມ່ນ ກໍາລັງເຄິ່ງປະກອບອາວຸດ ຂອງປະຊາຊົນບັນດາເຜົ່າ ຊຶ່ງປະ ຕິບັດໜ້າທີ່ປ້ອງກັນຊາດປ້ອງກັນຄວາມສະຫງົບ, ຮັກສາຄວາມເປັນລະບຽບຮຽບຮ້ອຍ ຕິດພັນກັບການ ພັດທະນາເສດຖະກິດສັງຄົມ ພາຍໃນຂອບເຂດບ້ານ ແລະ ກຸ່ມບ້ານຂອງຕົນ ພ້ອມທັງປະສານສົມທົບກັບກໍາລັງພາກສ່ວນອື່ນທີ່ກ່ຽວຂ້ອງຕາມການມອບໝາຍ.

ກໍາລັງກອງຫຼອນ ຂຶ້ນກັບ ບ້ານ, ກຸ່ມບ້ານ ແລະ ກະຊວງປ້ອງກັນປະເທດ ຕາມສາຍຕັ້ງ.

ມາດຕາ 38 (ໃໜ່) ມາດຕະຖານ ຂອງກໍາລັງກອງຫຼອນ

ກໍາລັງກອງຫຼອນ ຕ້ອງມີມາດຕະຖານ ດັ່ງນີ້:

1. ເປັນຄົນລາວ ໂດຍກຳເນີດ ແລະ ຖືສັນຊາດລາວ;

2. ເປັນຊາຍ ທີ່ມີອາຍຸແຕ່ ສິບແປດ ປີ ຫາ ຫ້າສິບ ປີ ຫຼື ເປັນຍິງທີ່ມີອາຍຸແຕ່ ສິບແປດ ປີ ຫາ ສີ່ສິບ ປີ;

3. ມີຊີວະປະຫວັດຈະແຈ້ງ;

4. ມີນ້ຳໃຈຮັກຊາດ, ຮັກບ້ານເກີດເມືອງນອນ, ຮັກລະບອບປະຊາທິປະໄຕປະຊາ ຊົນ, ມີຄວາມຈົງຮັກພັກດີຕໍ່ປະເທດຊາດ ແລະ ປະຊາຊົນ;

5. ມີສຸຂະພາບແຂງແຮງ ແລະ ສາມາດເຄື່ອນໄຫວປະຕິບັດໜ້າທີ່ ທີ່ໄດ້ຮັບການມອບໝາຍເປັນຢ່າງດີ.

ມາດຕາ 39 (ໃໜ່) ສິດ ແລະ ໜ້າທີ່ ຂອງກໍາລັງກອງຫຼອນ

ກໍາລັງກອງຫຼອນ ມີ ສິດ ແລະ ໜ້າທີ່ ດັ່ງນີ້:

1. ຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ ຂອງສັງຄົມ ພາຍໃນ ບ້ານ ແລະ ກຸ່ມບ້ານ;

2. ຝຶກຝົນຫຼໍ່ຫຼອມຕົນເອງ, ຮໍ່າຮຽນການເມືອງການທະຫານ, ວິຊາສະເພາະ ແລະ ກຽມພ້ອມປະຕິບັດມະຕິຄຳສັ່ງຂອງຂັ້ນເທິງ;

3. ຍົກສູງສະຕິລະວັງຕົວ ຕ້ານທຸກກົນອຸບາຍທຳລາຍມ້າງເພ ຂອງຜູ່ບໍ່ຫວັງດີ, ສະກັດກັ້ນທຸກການລະເມີດລະບຽບກົດໝາຍ;

4. ເປັນແບບຢ່າງໃນການສ້າງເສດຖະກິດຄອບຄົວ, ແກ້ໄຂຊີວິດການເປັນຢູ່ ແລະ ປະກອບສ່ວນເຂົ້າໃນການສ້າງບ້ານ ໃຫ້ເປັນບ້ານພັດທະນາ;

5. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການປະຕິບັດໜ້າທີ່ຕາມຂອບເຂດຄວາມຮັບຜິດຊອບຂອງຕົນ;

6. ສະຫຼຸບ ລາຍງານ ກ່ຽວກັບການເຄື່ອນໄຫວປະຕິບັດໜ້າທີ່ຂອງຕົນ ຕໍ່ການຈັດຕັ້ງ ແລະ ຂັ້ນເທິງຢ່າງເປັນປົກກະຕິ;

7. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 40 (ໃໝ່) ການອົບຮົມ ແລະ ຝຶກແອບກໍາລັງກອງຫຼອນ

ໃນແຕ່ລະປີ ກຳລັງກອງຫຼອນ ຕ້ອງໄດ້ຮັບການອົບຮົມການເມືອງ ແລະ ຝຶກແອບການທະຫານ ໃນກໍານົດເວລາ ແລະ ສະຖານທີ່ເໝາະສົມ.

ສໍາລັບຜູ່ບັນຊາກໍາລັງກອງຫຼອນຂັ້ນນາຍໝວດຂຶ້ນໄປ ໄດ້ຮັບການຝຶກອົບຮົມຢູ່ໂຮງຮຽນ ການທະຫານທ້ອງຖິ່ນ ຂອງແຂວງ, ນະຄອນ.

ມາດຕາ 41 (ໃໝ່) ຜູ່ບັນຊາກໍາລັງກອງຫຼອນ

ຜູ່ບັນຊາກໍາລັງກອງຫຼອນ ຕ້ອງແມ່ນຜູ່ມີຄຸນສົມບັດ, ມີຄວາມສາມາດ, ເປັນແບບຢ່າງ ໃນການປະຕິບັດໜ້າທີ່. ສໍາລັບບາງເຂດໃນກໍລະນີທີ່ມີຄວາມຈຳເປັນ ຜູ່ບັນຊາກໍາລັງກອງຫຼອນ ອາດແມ່ນນາຍທະຫານແຕ່ ຊັ້ນ ຮ້ອຍຕີ ຂຶ້ນໄປ.

ມາດຕາ 42 (ປັບປຸງ) ກຳລັງປ້ອງກັນຕົວ

ກຳລັງປ້ອງກັນຕົວ ຈັດຕັ້ງຂຶ້ນຢູ່ຕາມສຳນັກງານ, ອົງການ, ສະຖາບັນການສຶກສາ, ໂຮງໝໍ, ໂຮງຈັກໂຮງງານ, ສາງຄັງ ທີ່ເປັນຂອງລັດ ຢູ່ພາຍໃຕ້ການຊີ້ນຳ ຂອງຄະນະອຳນວຍການ ທີ່ກ່ຽວຂ້ອງ ແລະ ຂຶ້ນກັບກະຊວງປ້ອງກັນປະເທດ ຕາມສາຍຕັ້ງ.

ມາດຕາ 43 (ປັບປຸງ) ມາດຕະຖານ ຂອງກຳລັງປ້ອງກັນຕົວ

ກຳລັງປ້ອງກັນຕົວ ມີມາດຕະຖານ ຄືກັນກັບ ມາດຕະຖານຂອງກໍາລັງກອງຫຼອນ ຕາມທີ່ໄດ້ກຳນົດໄວ້ໃນມາດຕາ 38 ຂອງກົດໝາຍສະບັບນີ້.

ມາດຕາ 44 (ໃໜ່) ສິດ ແລະ ໜ້າທີ່ ຂອງກຳລັງປ້ອງກັນຕົວ

ກຳລັງປ້ອງກັນຕົວ ມີ ສິດ ແລະ ໜ້າທີ່ ດັ່ງນີ້:

1. ຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍຢູ່ໃນສຳນັກງານ, ອົງ ການ, ສະຖາບັນການສຶກສາ, ໂຮງໝໍ, ໂຮງຈັກໂຮງງານ, ສາງຄັງ ຂອງຕົນ;

2. ຝຶກຝົນຫຼໍ່ຫຼອມຕົນເອງ, ຮ່ຳຮຽນການເມືອງ, ການທະຫານ, ວັດທະນະທຳ ແລະ ລະບຽບກົດໝາຍ;

3. ຍົກສູງສະຕິລະວັງຕົວຕ້ານທຸກກົນອຸບາຍທຳລາຍມ້າງເພ ຂອງຜູ່ບໍ່ຫວັງດີ, ສະກັດ ກັ້ນທຸກການລະເມີດລະບຽບກົດໝາຍ;

4. ເປັນແບບຢ່າງໃນການຜະລິດ, ສ້າງເສດຖະກິດ, ແກ້ໄຂຊີວິດການເປັນຢູ່ ແລະ ປະກອບສ່ວນເຂົ້າໃນການກໍ່ສ້າງຮາກຖານໃຫ້ເຂັ້ມແຂງ;

5. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການປະຕິບັດໜ້າທີ່ຕາມຂອບເຂດຄວາມຮັບຜິດຊອບ ຂອງຕົນ;

6. ສະຫຼຸບ ລາຍງານ ກ່ຽວກັບການເຄື່ອນໄຫວປະຕິບັດໜ້າທີ່ ຂອງຕົນ ຕໍ່ການຈັດ ຕັ້ງ ແລະ ຂັ້ນເທິງຢ່າງເປັນປົກກະຕິ;

7. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 45 (ໃໝ່) ການອົບຮົມ ແລະ ຝຶກແອບກຳລັງປ້ອງກັນຕົວ

ໃນແຕ່ລະປີ ກຳລັງປ້ອງກັນຕົວ ຕ້ອງໄດ້ຮັບການອົບຮົມການເມືອງ ແລະ ຝຶກແອບການທະຫານ ໃນກໍານົດເວລາ ແລະ ສະຖານທີ່ເໝາະສົມ.

ມາດຕາ 46 (ໃໝ່) ຜູ່ບັນຊາກຳລັງປ້ອງກັນຕົວ

ຜູ່ບັນຊາກຳລັງປ້ອງກັນຕົວ ຕ້ອງແມ່ນພະນັກງານກຳມະກອນ ທີ່ມີຄຸນສົມບັດດີ, ມີ ຄວາມຮູ້, ຄວາມສາມາດໃນການບັນຊາ.

ໝວດທີ 6

ການລະດົມພົນ ແລະ ພາຫະນະ

ໃນຍາມສຸກເສີນ

ມາດຕາ 47 (ໃໝ່) ການລະດົມພົນ ແລະ ພາຫະນະ ໃນຍາມສຸກເສີນ

ການລະດົມພົນ ແລະ ພາຫະນະ ໃນຍາມສຸກເສີນ ໃຫ້ປະຕິບັດ ດັ່ງນີ້:

1. ປະທານປະເທດ ປະກາດສະພາວະສຸກເສີນ ເພື່ອລະດົມກໍາລັງແຮງສັງລວມ ຂອງຊາດເມື່ອມີໄພຂົ່ມຂູ່ ຕໍ່ສະເຖັຍລະພາບ ແລະ ຄວາມໝັ້ນຄົງຂອງຊາດ ຫຼື ເກີດໄພພິບັດ ທຳມະຊາດ;

2. ປະທານປະເທດ ປະກາດສະພາວະສຸກເສີນ ເປັນພາກສ່ວນ, ເປັນບໍລິເວນ ເພື່ອແກ້ໄຂສະພາບການທີ່ເກີດຂຶ້ນ ຢູ່ບາງຂອບເຂດ, ບາງບໍລິເວນ ຂອງປະເທດ;

3. ກຳລັງສຳຮອງ, ກຳລັງກອງຫຼອນ, ກຳລັງປ້ອງກັນຕົວ ລວມທັງ ພາຫະນະເຕັກ ນິກສໍາຮອງ ຕ້ອງເຂົ້າປະຈຳການ ແລະ ກຽມພ້ອມປະຕິບັດໜ້າທີ່;

4. ກະຊວງປ້ອງກັນປະເທດ ເປັນຜູ່ຈັດຕັ້ງປະຕິບັດ ການລະດົມກໍາລັງພົນ ແລະ ພາຫະນະເຕັກນິກ.

ມາດຕາ 48 (ປັບປຸງ) ການສິ້ນສຸດການລະດົມພົນ ແລະ ພາຫະນະເຕັກນິກໃນຍາມສຸກເສີນ

ເມື່ອສະພາບການຫາກໄດ້ກັບຄືນ ສູ່ສະພາວະປົກກະຕິ ແລະ ມີປະກາດຢ່າງເປັນທາງການ ຈາກປະທານປະເທດ ແລ້ວ ການລະດົມພົນ ແລະ ພາຫະນະເຕັກນິກ ກໍສິ້ນສຸດລົງ.

ກຳລັງພົນ ທີ່ຖືກລະດົມນັ້ນ ໃຫ້ກັບຄືນສູ່ກົມກອງ, ທ້ອງຖິ່ນເດີມ. ສ່ວນພາຫະນະເຕັກນິກ ແລະ ອຸປະກອນຕ່າງໆ ທີ່ຖືກລະດົມ ໃຫ້ສົ່ງຄືນແກ່ເຈົ້າຂອງເດີມ, ຖ້າຫາກມີການເປ່ເພ ຫຼື ເສັຍຫາຍ ກໍຕ້ອງສ້ອມແປງ ຫຼື ທົດແທນຄືນ ຕາມຄວາມເໝາະສົມ.

ພາກທີ III

ການຄຸ້ມຄອງ ແລະ ກວດກາວຽກງານ

ພັນທະປ້ອງກັນຊາດ

ໝວດທີ 1

ການຄຸ້ມຄອງ

ມາດຕາ 49 (ໃໝ່) ອົງການຄຸ້ມຄອງ

ລັດຖະບານ ຄຸ້ມຄອງວຽກງານພັນທະປ້ອງກັນຊາດ ຢ່າງລວມສູນ ແລະ ເປັນເອກະ ພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງປ້ອງກັນປະເທດ ຮັບຜິດຊອບໂດຍກົງ ແລະ ປະສານສົມທົບກັບ ກະຊວງ, ອົງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງໃນການຈັດຕັ້ງປະຕິບັດວຽກງານດັ່ງກ່າວ.

ອົງການຄຸ້ມຄອງວຽກງານພັນທະປ້ອງກັນຊາດ ປະກອບດ້ວຍ:

1. ກະຊວງປ້ອງກັນປະເທດ;

2. ກອງບັນຊາການທະຫານ ແຂວງ, ນະຄອນ;

3. ກອງບັນຊາການທະຫານ ເມືອງ, ເທດສະບານ;

4. ອົງການປົກຄອງບ້ານ.

ມາດຕາ 50 (ໃໝ່) ສິດ ແລະ ໜ້າທີ່ ຂອງກະຊວງປ້ອງກັນປະເທດ

ໃນການຄຸ້ມຄອງວຽກງານພັນທະປ້ອງກັນຊາດ ກະຊວງປ້ອງກັນປະເທດ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ຮ່າງນະໂຍບາຍ, ແຜນຍຸດທະສາດ, ກົດໝາຍ, ລັດຖະບັນຍັດ ແລະ ດໍາລັດກ່ຽວກັບວຽກງານພັນທະປ້ອງກັນຊາດ ເພື່ອສະເໜີຕໍ່ລັດຖະບານ ພິຈາລະນາ;

2. ຄົ້ນຄວ້າ ແລະ ຈັດຕັ້ງຜັນຂະຫຍາຍແນວທາງນະໂຍບາຍ, ແຜນຍຸດທະສາດ ກ່ຽວກັບການກໍ່ສ້າງກຳລັງປະກອບອາວຸດປະຊາຊົນ ແລະ ວຽກງານພັນທະປ້ອງກັນຊາດ;

3. ອອກຂໍ້ຕົກລົງ, ຄໍາສັ່ງ, ຄໍາແນະນຳ ເພື່ອຄຸ້ມຄອງມະຫາພາກ ໃນວຽກງານພັນ ທະປ້ອງກັນຊາດ;

4. ໂຄສະນາ ເຜີຍແຜ່, ຊີ້ນໍາການຈັດຕັ້ງປະຕິບັດ ລະບຽບກົດໝາຍ ກ່ຽວກັບວຽກ ງານພັນທະປ້ອງກັນຊາດ;

5. ຊີ້ນຳ ການຈັດຕັ້ງປະຕິບັດວຽກງານ ແລະ ແຜນການລະດົມທະຫານພັນທະ ປະຈຳປີ ຂອງກອງບັນຊາການທະຫານ ແຂວງ, ນະຄອນ ໂດຍປະສານສົມທົບກັບຂະແໜງການ ອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;

6. ປັບປຸງ ກໍ່ສ້າງກົງຈັກຄຸ້ມຄອງຂັ້ນຕ່າງໆ ແລະ ບຸກຄະລາກອນໃນຂະແໜງການຂອງຕົນ;

7. ພິຈາລະນາແກ້ໄຂຄຳສະເໜີ, ຄໍາຮ້ອງ ຂອງພົນລະເມືອງ ກ່ຽວກັບວຽກງານພັນທະປ້ອງກັນຊາດ;

8. ພົວພັນ ຮ່ວມມືກັບບັນດາປະເທດເພື່ອນມິດ, ພາກພື້ນ ແລະ ສາກົນ ກ່ຽວກັບ ວຽກງານພັນທະປ້ອງກັນຊາດ;

9. ສະຫຼຸບ ແລະ ລາຍງານ ຜົນການຈັດຕັ້ງປະຕິບັດວຽກງານພັນທະປ້ອງກັນຊາດ ຕໍ່ລັດຖະບານ ຢ່າງເປັນປົກກະຕິ;

10. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 51 (ໃໝ່) ສິດ ແລະ ໜ້າທີ່ ຂອງກອງບັນຊາການທະຫານແຂວງ, ນະຄອນ

ໃນການຄຸ້ມຄອງວຽກງານພັນທະປ້ອງກັນຊາດ ກອງບັນຊາການທະຫານແຂວງ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ເຊື່ອມຊຶມ ແລະ ຈັດຕັ້ງຜັນຂະຫຍາຍແນວທາງນະໂຍບາຍຂອງພັກລັດ, ມະຕິ, ຄຳສັ່ງ, ຄໍາແນະນຳ ແລະ ແຜນການ ຂອງກະຊວງປ້ອງກັນປະເທດ ກ່ຽວກັບວຽກງານ ພັນທະປ້ອງກັນຊາດ;

2. ໂຄສະນາ ເຜີຍແຜ່ລະບຽບກົດໝາຍ ກ່ຽວກັບວຽກງານພັນທະປ້ອງກັນຊາດ ພາຍ ໃນແຂວງ, ນະຄອນຢ່າງກວ້າງຂວາງ ແລະ ທົ່ວເຖິງ;

3. ຊີ້ນຳການຈັດຕັ້ງປະຕິບັດວຽກງານພັນທະປ້ອງກັນຊາດ ຂອງກອງບັນຊາການທະ ຫານເມືອງ, ເທດສະບານ;

4. ຝຶກອົບຮົມຜູ່ບັນຊາກໍາລັງກອງຫຼອນແຕ່ຂັ້ນນາຍໝວດຂຶ້ນໄປຢູ່ໂຮງຮຽນການທະ ຫານທ້ອງຖິ່ນ ຂອງແຂວງ, ນະຄອນ;

5. ປະສານສົມທົບກັບຂະແໜງການອື່ນ ກ່ຽວກັບວຽກງານພັນທະປ້ອງກັນຊາດ ໃນຂອບເຂດຄວາມຮັບຜິດຊອບຂອງຕົນ;

6. ພົວພັນ ຮ່ວມມືກັບຕ່າງປະເທດ ກ່ຽວກັບວຽກງານພັນທະປ້ອງກັນຊາດ ຕາມການມອບໝາຍຂອງຂັ້ນເທິງ;

7. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານພັນທະປ້ອງກັນຊາດ, ວຽກງານກອງຫຼອນ, ກໍາລັງປ້ອງກັນຕົວ ແລະ ການກໍ່ສ້າງກໍາລັງສຳຮອງ ຕໍ່ຂັ້ນເທິງ ຢ່າງເປັນປົກ ກະຕິ;

8. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 52 (ໃໝ່) ສິດ ແລະ ໜ້າທີ່ ຂອງກອງບັນຊາການທະຫານ ເມືອງ, ເທດສະບານ

ໃນການຄຸ້ມຄອງວຽກງານພັນທະປ້ອງກັນຊາດ ກອງບັນຊາການທະຫານ ເມືອງ, ເທດສະ ບານ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ເຊື່ອມຊຶມ ແລະ ຈັດຕັ້ງຜັນຂະຫຍາຍແນວທາງນະໂຍບາຍຂອງພັກລັດ, ມະຕິ, ຄຳສັ່ງ, ຄໍາແນະນຳ ແລະ ແຜນການ ຂອງແຂວງ, ນະຄອນ ກ່ຽວກັບວຽກງານພັນ ທະປ້ອງກັນຊາດ;

2. ເຜີຍແຜ່ລະບຽບກົດໝາຍ ກ່ຽວກັບວຽກງານພັນທະປ້ອງກັນຊາດ ພາຍໃນເມືອງ, ເທດສະບານ ຢ່າງກວ້າງຂວາງ ແລະ ທົ່ວເຖິງ;

3. ຊີ້ນຳການຈັດຕັ້ງປະຕິບັດວຽກງານພັນທະປ້ອງກັນຊາດ ຂອງບ້ານ;

4. ແຈ້ງລາຍຊື່ຜູ່ຫຼົບຫຼີກ ແລະ ໂຕນໜີຈາກການເປັນທະຫານພັນທະ ໃຫ້ພາກສ່ວນ ທີ່ກ່ຽວຂ້ອງ ເພື່ອປະຕິບັດຕາມມາດຕະການຕໍ່ຜູ່ລະເມີດ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;

5. ຈັດຕັ້ງການອົບຮົມການເມືອງ ແລະ ຝຶກແອບການທະຫານ ໃຫ້ກຳລັງສຳຮອງ, ກໍາລັງກອງຫຼອນ ແລະ ກໍາລັງປ້ອງກັນຕົວ ໃນກໍານົດເວລາ ແລະ ສະຖານທີ່ເໝາະສົມ;

6. ປະສານສົມທົບກັບພາກສ່ວນທີ່ກ່ຽວຂ້ອງ ກ່ຽວກັບວຽກງານພັນທະປ້ອງກັນຊາດ ໃນຂອບເຂດຄວາມຮັບຜິດຊອບຂອງຕົນ;

7. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານພັນທະປ້ອງກັນຊາດ, ວຽກງານກອງຫຼອນ, ກໍາລັງປ້ອງກັນຕົວ ແລະ ການກໍ່ສ້າງກໍາລັງສຳຮອງ ຕໍ່ຂັ້ນເທິງ ຢ່າງເປັນປົກ ກະຕິ;

8. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 53 (ໃໝ່) ສິດ ແລະ ໜ້າທີ່ຂອງອົງການປົກຄອງບ້ານ

ໃນການຄຸ້ມຄອງວຽກງານພັນທະປ້ອງກັນຊາດ ອົງການປົກຄອງບ້ານ ມີ ສິດ ແລະ ໜ້າທີ່ ດັ່ງນີ້:

1. ສຶກສາອົບຮົມຊາວໜຸ່ມ ໃຫ້ມີຄວາມຕື່ນຕົວປະຕິບັດພັນທະປ້ອງກັນຊາດ;

2. ຂຶ້ນບັນຊີລາຍຊື່ຊາວໜຸ່ມ ທີ່ເຖິງກະສຽນເປັນທະຫານພັນທະ ສົ່ງໃຫ້ກອງບັນຊາການທະຫານ ເມືອງ, ເທດສະບານ;

3. ຈັດສົ່ງຊາວໜຸ່ມ ທີ່ຖືກຄັດເລືອກເປັນທະຫານພັນທະ ແລະ ຕ້ອນຮັບຜູ່ສຳເລັດໜ້າທີ່ເປັນທະຫານພັນທະ;

4. ປະຕິບັດນະໂຍບາຍຕໍ່ຄອບຄົວ ຂອງຊາວໜຸ່ມທີ່ກໍາລັງປະຕິບັດໜ້າທີ່ເປັນທະ ຫານພັນທະ;

5. ປະສານສົມທົບກັບພາກສ່ວນອື່ນ ໃນການປະຕິບັດໜ້າທີ່ວຽກງານພັນທະປ້ອງ ກັນຊາດ ຕາມການມອບໝາຍ;

6. ຊີ້ນໍາ, ນຳພາກໍາລັງກອງຫຼອນ ທີ່ຂຶ້ນກັບບ້ານ ຂອງຕົນ;

7. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານພັນທະປ້ອງກັນຊາດ, ວຽກງານກອງຫຼອນ ຕໍ່ຂັ້ນເທິງ ຢ່າງເປັນປົກກະຕິ;

8. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກໍານົດໄວ້ໃນລະບຽບກົດໝາຍ.

ມາດຕາ 54 (ໃໝ່) ສິດ ແລະ ໜ້າທີ່ ຂອງພາກສ່ວນອື່ນ

ໃນການຄຸ້ມຄອງວຽກງານພັນທະປ້ອງກັນຊາດ ບັນດາກະຊວງ, ອົງການປົກຄອງທ້ອງ ຖິ່ນ, ແນວລາວສ້າງຊາດ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ແລະ ອົງການຈັດຕັ້ງອື່ນ ມີ ສິດ ແລະ ໜ້າທີ່ ດັ່ງນີ້:

1. ໃຫ້ການຮ່ວມມື, ອໍານວຍຄວາມສະດວກ ແລະ ປະກອບສ່ວນເຂົ້າໃນວຽກງານພັນທະປ້ອງກັນຊາດ ຕາມຂອບເຂດ ແລະ ຄວາມຮັບຜິດຊອບຂອງຕົນ;

2. ປະກອບສ່ວນເຂົ້າໃນການສຶກສາອົບຮົມຊາວໜຸ່ມ ທີ່ເຖິງກະສຽນເຂົ້າເປັນທະ ຫານພັນທະ ຕາມລະບຽບກົດໝາຍ;

3. ຊ່ວຍເຫຼືອເບິ່ງແຍງຊີວິດການເປັນຢູ່ ທາງດ້ານວັດຖຸ ແລະ ຈິດໃຈຕໍ່ຄອບຄົວ ທະຫານພັນທະ ທີ່ກຳລັງປະຕິບັດໜ້າທີ່ຢູ່ຖັນແຖວກອງທັບ ໂດຍສະເພາະແມ່ນ ຜູ່ປະຕິບັດໜ້າທີ່ ຢູ່ເຂດຫ່າງໄກສອກຫຼີກ;

4. ຮັບເອົາຄືນ ຜູ່ສຳເລັດການເປັນທະຫານພັນທະ ແລະ ຮັບໃຊ້ກອງທັບ ເຂົ້າ ເຮັດວຽກ ຫຼື ສຶກສາຕໍ່;

5. ສ້າງເງື່ອນໄຂ ໃຫ້ຜູ່ສໍາເລັດການເປັນທະຫານພັນທະ ໄດ້ເຂົ້າເຮັດວຽກ ຫຼື ສຶກສາ ໃນສະຖາບັນການສຶກສາຕ່າງໆ.

ໝວດທີ 2

ການກວດກາ

ມາດຕາ 55 (ໃໝ່) ອົງການກວດກາ

ອົງການກວດກາວຽກງານພັນທະປ້ອງກັນຊາດ ປະກອບດ້ວຍ ອົງການກວດກາພາຍໃນ ແລະ ອົງການກວດກາພາຍນອກ.

ອົງການກວດກາພາຍໃນ ແມ່ນ ພາກສ່ວນໜຶ່ງ ຂອງອົງການຄຸ້ມຄອງວຽກງານພັນທະ ປ້ອງກັນຊາດ ຕາມທີ່ໄດ້ກຳນົດໄວ້ໃນມາດຕາ 49 ຂອງກົດໝາຍສະບັບນີ້.

ອົງການກວດກາພາຍນອກ ມີ ສະພາແຫ່ງຊາດ, ອົງການກວດກາລັດຖະບານ ແລະ ຕ້ານການສໍ້ລາດບັງຫຼວງ.

ມາດຕາ 56 (ໃໝ່) ເນື້ອໃນການກວດກາ

ການກວດກາວຽກງານພັນທະປ້ອງກັນຊາດ ແມ່ນ ການກວດກາການປະຕິບັດ:

1. ສິດ ແລະ ໜ້າທີ່ ຂອງອົງການຄຸ້ມຄອງວຽກງານພັນທະປ້ອງກັນຊາດ;

2. ລະບຽບກົດໜາຍ ກ່ຽວກັບພັນທະປ້ອງກັນຊາດ;

3. ນະໂຍບາຍ ແລະ ການນຳໃຊ້ມາດຕະການ ຕໍ່ຜູ່ລະເມີດລະບຽບກົດໝາຍ ກ່ຽວກັບພັນທະປ້ອງກັນຊາດ.

ມາດຕາ 57 (ໃໝ່) ຮູບການການກວດກາ

ການກວດກາຕາມທີ່ໄດ້ກໍານົດໄວ້ໃນມາດຕາ 56 ຂອງກົດໝາຍສະບັບນີ້ ແມ່ນດໍາເນີນ ດ້ວຍຮູບການ ດັ່ງນີ້:

1. ການກວດກາປົກກະຕິ;

2. ການກວດກາໂດຍແຈ້ງໃຫ້ຮູ້ລ່ວງໜ້າ;

3. ການກວດກາແບບກະທັນຫັນ.

ການກວດກາປົກກະຕິ ແມ່ນ ການກວດກາຕາມແຜນການ ຢ່າງເປັນປະຈໍາ ແລະ ມີກໍານົດເວລາທີ່ແນ່ນອນ.

ການກວດກາໂດຍແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການ ໂດຍມີການແຈ້ງໃຫ້ຜູ່ຖືກກວດກາຊາບລ່ວງໜ້າ.

ການກວດກາແບບກະທັນຫັນ ແມ່ນ ການກວດກາໂດຍຮີບດ່ວນ ແລະ ບໍ່ໄດ້ແຈ້ງໃຫ້ຜູ່ຖືກກວດກາຊາບລ່ວງໜ້າ.

ໃນການກວດກາວຽກງານພັນທະປ້ອງກັນຊາດ ຕ້ອງປະຕິບັດໃຫ້ຖືກຕ້ອງຕາມລະບຽບກົດ ໝາຍ ຢ່າງເຂັ້ມງວດ.

ພາກທີ IV

ງົບປະມານ, ເຄື່ອງແບບ ແລະ ເຄື່ອງນຸ່ງຫົ່ມ

ມາດຕາ 58 (ໃໝ່) ງົບປະມານ, ເຄື່ອງແບບ ແລະ ເຄື່ອງນຸ່ງຫົ່ມ ຂອງທະຫານພັນທະ ແລະ ກໍາລັງ ສໍາຮອງ

ງົບປະມານຮັບໃຊ້ວຽກງານລະດົມທະຫານພັນທະ ແລະ ກໍ່ສ້າງກຳລັງສຳຮອງ ແມ່ນ ຂຶ້ນກັບກະຊວງປ້ອງກັນປະເທດ.

ກະຊວງປ້ອງກັນປະເທດ ເປັນຜູ່ສະໜອງ ເຄື່ອງແບບ ແລະ ເຄື່ອງນຸ່ງຫົ່ມ ໃຫ້ທະຫານ ພັນທະ ແລະ ກຳລັງສຳຮອງໃນເວລາຝຶກແອບ ຮໍ່າຮຽນ ແລະ ປະຕິບັດໜ້າທີ່.

ມາດຕາ 59 (ໃໝ່) ງົບປະມານ, ເຄື່ອງແບບ ແລະ ເຄື່ອງນຸ່ງຫົ່ມ ສຳລັບກໍາລັງກອງຫຼອນ ແລະ ກຳລັງ ປ້ອງກັນຕົວ

ງົບປະມານ, ເຄື່ອງແບບ ແລະ ເຄື່ອງນຸ່ງຫົ່ມ ສໍາລັບກໍາລັງກອງຫຼອນ ແລະ ກຳລັງ ປ້ອງກັນຕົວ ໄດ້ກຳນົດໄວ້ໃນລະບຽບການສະເພາະ.

ພາກທີ V

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ່ລະເມີດ

ໝວດທີ 1

ນະໂຍບາຍຕໍ່ຜູ້ມີຜົນງານ

ມາດຕາ 60 (ປັບປຸງ) ນະໂຍບາຍຕໍ່ທະຫານພັນທະໃນເວລາປະຕິບັດໜ້າທີ່

ໃນເວລາປະຕິບັດໜ້າທີ່ ທະຫານພັນທະ ຈະໄດ້ຮັບນະໂຍບາຍ ດັ່ງນີ້:

1. ການຍົກລະດັບການສຶກສາ ແລະ ການຝຶກອົບຮົມ ວິຊາຊີບໃດໜຶ່ງ;

2. ເງິນເດືອນຕາມຊັ້ນ ແລະ ນະໂຍບາຍຕ່າງໆ ຄືກັນກັບ ທະຫານອາຊີບ;

3. ການຍ້ອງຍໍ ແລະ ເລື່ອນຊັ້ນ ຕາມຜົນງານຕົວຈິງ;

4. ການເອົາໃຈໃສ່ໃນການເບິ່ງແຍງຄອບຄົວ ຈາກອົງການປົກຄອງທ້ອງຖິ່ນ, ການ ຈັດຕັ້ງ ແລະ ປະຊາຊົນ;

5. ນະໂຍບາຍ ຄືກັນກັບທະຫານອາຊີບ ໃນເວລາຖືກບາດເຈັບ, ເສັຍອົງຄະ, ເສັຍຊີວິດ ຫຼື ຫາຍສາບສູນ.

ມາດຕາ 61 (ປັບປຸງ) ນະໂຍບາຍຕໍ່ຜູ່ສຳເລັດໜ້າທີ່ເປັນທະຫານພັນທະ

ຜູ່ສຳເລັດໜ້າທີ່ເປັນທະຫານພັນທະ ຈະໄດ້ຮັບນະໂຍບາຍ ດັ່ງນີ້:

1. ໃບຢັ້ງຢືນ ການສຳເລັດໜ້າທີ່ເປັນທະຫານພັນທະ;

2. ບູລິມະສິດ ໃນການຮຽນຕໍ່ ຫຼື ເຂົ້າເຮັດວຽກ ຕາມຄວາມຮູ້ຄວາມສາມາດ ໂດຍບໍ່ໄດ້ສອບເສັງ ແລະ ຄັດເລືອກອີກ;

3. ເງິນອຸດໜູນ, ເຄື່ອງນຸ່ງຫົ່ມ, ຄ່າເດີນທາງກັບຄືນທ້ອງຖິ່ນ ຕາມລະບຽບການ;

4. ພິທີຈັດສົ່ງຈາກກົມກອງ ແລະ ພິທີຕ້ອນຮັບ ຢ່າງເປັນທາງການ ຈາກອົງການ ປົກຄອງບ້ານ.

ມາດຕາ 62 (ປັບປຸງ) ນະໂຍບາຍຕໍ່ກໍາລັງກອງຫຼອນ ແລະ ກຳລັງປ້ອງກັນຕົວ

ກໍາລັງກອງຫຼອນ ແລະ ກຳລັງປ້ອງກັນຕົວ ໄດ້ຮັບນະໂຍບາຍ ຕາມທີ່ໄດ້ກຳນົດໄວ້ໃນລະບຽບການສະເພາະ.

ມາດຕາ 63 (ໃໝ່) ນະໂຍບາຍຕໍ່ຄະນະກໍາມະການລະດົມທະຫານພັນທະແຕ່ລະຂັ້ນ

ຄະນະກໍາມະການລະດົມທະຫານພັນທະແຕ່ລະຂັ້ນ ທີ່ມີຜົນງານໃນວຽກງານພັນທະປ້ອງກັນຊາດ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ມາດຕາ 64 (ປັບປຸງ) ນະໂຍບາຍຕໍ່ບຸກຄົນ ແລະ ການຈັດຕັ້ງທີ່ຖືກລະດົມ

ບຸກຄົນ ທີ່ຖືກລະດົມໃນຍາມສຸກເສີນ ຕາມທີ່ໄດ້ກໍານົດໄວ້ໃນມາດຕາ 47 ຂອງກົດ ໝາຍສະບັບນີ້ ຈະໄດ້ຮັບນະໂຍບາຍຄືກັນກັບທະຫານປະຈຳການ.

ການຈັດຕັ້ງ ຫຼື ນິຕິບຸກຄົນ ທີ່ໄດ້ປະກອບສ່ວນທາງດ້ານພາຫະນະ, ວັດຖຸປັດໄຈໃນ ຍາມສຸກເສີນ ຈະໄດ້ຮັບນະໂຍບາຍ ຍ້ອງຍໍ, ຊົມເຊີຍ ຕາມຜົນງານຕົວຈິງ.

ໝວດທີ 2

ມາດຕະການຕໍ່ຜູ່ລະເມີດ

ມາດຕາ 65 (ປັບປຸງ) ການຂັດຂວາງ, ການຊຸກເຊື່ອງ ແລະ ປິດບັງການເປັນທະຫານພັນທະ

ບຸກຄົນ ທີ່ໄດ້ຂັດຂວາງ, ຊຸກເຊື່ອງ ຫຼື ປິດບັງບໍ່ໃຫ້ບຸກຄົນອື່ນໄປເປັນທະຫານ ພັນທະ ຈະຖືກສຶກສາອົບຮົມ, ກ່າວເຕືອນ, ລົງວິໄນ ຫຼື ຖືກດໍາເນີນຄະດີຕາມແຕ່ລະກໍລະນີ.

ມາດຕາ 66 (ປັບປຸງ) ການຫຼົບຫລີກຈາກການເປັນທະຫານພັນທະ

ບຸກຄົນ ທີ່ບໍ່ໄປຂຶ້ນທະບຽນ, ບໍ່ປະຕິບັດຄໍາສັ່ງຮຽກເອີ້ນເຂົ້າເປັນທະຫານພັນທະ ຈະຖືກສຶກສາອົບຮົມ, ກ່າວເຕືອນ ຫຼື ຈະບໍ່ໄດ້ຮັບການສົ່ງເສີມການສຶກສາຮໍ່າຮຽນ ແລະ ບໍ່ມີສິດເຂົ້າເປັນ ລັດຖະກອນ.

ມາດຕາ 67 (ປັບປຸງ) ການໂຕນໜີຈາກກົມກອງ

ທະຫານພັນທະ ທີ່ໂຕນໜີ ຈາກກົມກອງ ຈະຖືກສຶກສາອົບຮົມ, ກ່າວເຕືອນແລ້ວໃຫ້ກັບຄືນກົມກອງເດີມ ຫຼື ຈະຖືກດຳເນີນຄະດີ ຕາມລະບຽບກົດໝາຍ.

ມາດຕາ 68 (ໃໝ່) ມາດຕະການຕໍ່ກໍາລັງກອງຫຼອນ, ກໍາລັງປ້ອງກັນຕົວ

ກໍາລັງກອງຫຼອນ, ກໍາລັງປ້ອງກັນຕົວ ທີ່ໄດ້ລະເມີດກົດໝາຍສະບັບນີ້ ແລະ ລະບຽບການທີ່ກ່ຽວຂ້ອງ ຈະຖືກສຶກສາອົບຮົມ, ກ່າວເຕືອນ, ລົງວິໄນ ຫຼື ຖືກດໍາເນີນຄະດີ ຕາມລະບຽບກົດ ໝາຍ.

ພາກທີ VI

ບົດບັນຍັດສຸດທ້າຍ

ມາດຕາ 69 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ່ຈັດຕັ້ງປະຕິ ບັດກົດໝາຍສະບັບນີ້.

ມາດຕາ 70 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ເປັນຕົ້ນໄປ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍ ພັນທະປ້ອງກັນຊາດ ສະບັບເລກທີ 02/ສພຊ ລົງວັນທີ 08 ມີນາ 1995.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ