ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

--------------------------

ສະພາແຫ່ງຊາດ ເລກທີ 43 /ສພຊ

ນະຄອນຫຼວງວຽງຈັນ, ວັນທີ 24 ທັນວາ 2013

ກົດໝາຍ

ວ່າດ້ວຍ ແຮງງານ (ສະບັບປັບປຸງ)

ພາກທີ I

ບົດບັນຍັດທົ່ວໄປ

ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ຕິດຕາມ ກວດກາ ການພັດທະນາສີມືແຮງງານ, ການຈັດຫາງານ, ການເຄື່ອນຍ້າຍແຮງງານ, ການປົກປ້ອງແຮງງານ ເພື່ອຍົກສູງຄຸນນະພາບ, ຜະລິດຕະພາບ ຂອງງານໃນສັງຄົມ ຮອງຮັບການຫັນເປັນ ອຸດສາຫະກຳ ແລະ ທັນສະໄໝ ແນໃສ່ເຮັດໃຫ້ຜູ່ອອກແຮງງານ ແລະ ຜູ່ໃຊ້ແຮງງານໄດ້ຮັບການປົກປ້ອງສິດ, ຜົນປະໂຫຍດອັນຊອບທຳ ແລະ ມີຊີວິດການເປັນຢູ່ນັບມື້ນັບດີີຂຶ້ນ ປະກອບສ່ວນເຂົ້າໃນການ ສົ່ງເສີມການລົງທຶນ, ພັດທະນາເສດຖະກິດ-ສັງຄົມແຫ່ງຊາດ ແລະ ເຊື່ອມໂຍງກັບພາກພື້ນ ແລະ ສາກົນ.

ມາດຕາ 2(ໃໝ່) ແຮງງານ

ແຮງງານ ແມ່ນ ພະລັງງານທັງທາງດ້ານຮ່າງກາຍ ແລະ ມັນສະໝອງ ຂອງມະນຸດ ທີ່ນຳໃຊ້ເຂົ້າໃນການເຮັດວຽກທີ່ກໍ່ໃຫ້ເກີດຜົນທາງດ້ານເສດຖະກິດ, ວັດທະນະທຳ-ສັງຄົມ.

ມາດຕາ 3(ປັບປຸງ) ການອະທິບາຍຄຳສັບ

ຄຳສັບ ທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ວຽກງານແຮງງານ ໝາຍເຖິງ ວຽກງານພັດທະນາສີມືແຮງງານ, ສົ່ງເສີມການຈັດຫາງານ ແລະ ປົກປ້ອງແຮງງານ;

2. ກຳລັງແຮງງານ ໝາຍເຖິງ ບຸກຄົນ ທີ່ມີອາຍຸ ແຕ່ ສິບສີ່ປີ ຫາ ຫົກສິບປີ ຊຶ່ງສາມາດອອກແຮງງານໄດ້;

3. ຜູ່ໃຊ້ແຮງງານ ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ນຳໃຊ້ຜູ່ອອກແຮງງານ ເຮັດວຽກໃຫ້ຕົນ ໂດຍຕ້ອງຈ່າຍເງິນເດືອນ ຫຼື ຄ່າແຮງງານ ລວມທັງຜົນປະໂຫຍດ ຕາມທີ່ໄດ້ກຳນົດ ໄວ້ໃນລະບຽບກົດໝາຍ ແລະ ສັນຍາແຮງງານ;

4. ຜູ່ອອກແຮງງານ ໝາຍເຖິງ ບຸກຄົນ ທີ່ເຮັດວຽກຢູ່ພາຍໃຕ້ການຄຸ້ມຄອງດູແລຂອງຜູ່ ໃຊ້ແຮງງານ ໂດຍໄດ້ຮັບການທົດແທນຈາກການອອກແຮງງານ ເປັນເງິນເດືອນ ຫຼື ຄ່າແຮງງານ ລວມທັງຜົນປະໂຫຍດ ຕາມທີ່ໄດ້ກຳນົດໄວ້ໃນລະບຽບກົດໝາຍ ແລະ ສັນຍາແຮງງານ;

5. ແຮງງານເຄື່ອນຍ້າຍ ໝາຍເຖິງ ແຮງງານລາວ ທີ່ເຄື່ອນຍ້າຍ ຢູ່ພາຍໃນ ແລະ ໄປຕ່າງ ປະເທດ ລວມທັງແຮງງານຕ່າງປະເທດເຂົ້າມາ ສປປ ລາວ;

6. ຜູ່ອອກແຮງງານໃນລະບົບ ໝາຍເຖິງ ຜູ່ອອກແຮງງານ ທີ່ເຮັດວຽກຢູ່ໃນຫົວໜ່ວຍແຮງງານ ຊຶ່ງໄດ້ຂຶ້ນທະບຽນຕາມກົດໝາຍ;

7. ຜູ່ອອກແຮງງານນອກລະບົບ ໝາຍເຖິງ ຜູ່ອອກແຮງງານ ທີ່ເຮັດວຽກຢູ່ນອກຫົວ ໜ່ວຍແຮງງານ ລວມທັງຜູ່ເຮັດວຽກແບບອິດສະລະ;

8. ຜູ່ອອກແຮງງານໃນຄົວເຮືອນ ໝາຍເຖິງ ແຮງງານ ທີ່ເຮັດວຽກໃນຄົວເຮືອນຂອງຜູ່ອື່ນ ບົນພື້ນຖານສັນຍາ ຊຶ່ງໃນນັ້ນມີການກຳນົດໜ້າວຽກ, ຊົ່ວໂມງເຮັດວຽກໃນແຕ່ລະວັນ, ເງິນເດືອນ, ເງື່ອນໄຂການເບີກຈ່າຍ ແລະ ການກິນຢູ່ອາໄສ;

9. ຜູ່ອອກແຮງງານຕ່າງປະເທດ ໝາຍເຖິງ ຄົນຕ່າງປະເທດ ທີ່ເຂົ້າມາເຮັດວຽກຢູ່ຕາມ ຫົວໜ່ວຍແຮງງານ, ໂຄງການ ແລະ ສະຖານທີ່ຕ່າງໆ ຢູ່ ສປປ ລາວ;

10. ແຮງງານໄວໜຸ່ມ ໝາຍເຖິງ ແຮງງານ ທີ່ມີອາຍຸແຕ່ ສິບສອງປີ ຫາ ຕ່ຳກວ່າ ສິບແປດປີ;

11. ແຮງງານເດັກ ໝາຍເຖິງ ແຮງງານໄວໜຸ່ມ ທີ່ບໍ່ອະນຸຍາດໃຫ້ເຮັດວຽກໃນຂະແໜງ ການ ແລະ ອາຊີບ ທີ່ເປັນອັນຕະລາຍ, ເຮັດວຽກເກີນເວລາປົກກະຕິ ແລະ ເຮັດວຽກໜັກ ລວມທັງເດັກທີ່ມີອາຍຸຕ່ຳກວ່າ ສິບສອງປີ ທີ່ເຮັດວຽກເສດຖະກິດ;

12. ຜູ່ຕາງໜ້າຜູ່ອອກແຮງງານ ໝາຍເຖິງ ບຸກຄົນທີ່ຄັດເລືອກຈາກຜູ່ອອກແຮງງານ ເພື່ອເປັນຕົວແທນເຂົ້າໃນການເຄື່ອນໄຫວວຽກງານແຮງງານ;

13. ການບໍລິການຈັດຫາງານ ໝາຍເຖິງ ການໃຫ້ຄຳປຶກສາ ແລະ ຄຳແນະນຳດ້ານຂໍ້ມູນ, ນິຕິກຳ ແລະ ການສ້າງເງື່ອນໄຂອຳນວຍຄວາມສະດວກແກ່ຜູ່ຊອກວຽກເຮັດ ແລະ ຜູ່ໃຊ້ແຮງງານ ທີ່ຕ້ອງການແຮງງານ ໂດຍນຳໃຊ້ຕາໜ່າງຈັດຫາງານຂອງລັດ ແລະ ວິສາຫະກິດບໍລິການຈັດຫາງານ;

14. ສີມືແຮງງານ ໝາຍເຖິງ ທັກສະ, ຄວາມຊຳນານງານ, ຄວາມສາມາດອອກແຮງ ງານ ແລະ ທັດສະນະຄະຕິ ໃນການອອກແຮງງານ;

15. ມາດຕະຖານສີມືແຮງງານ ໝາຍເຖິງ ບັນທັດຖານທາງວິຊາການທີ່ຊີ້ບອກເຖິງລະ ດັບຄວາມຊຳນານງານ ແລະ ຄວາມສາມາດທີ່ພຽງພໍໃນການເຮັດວຽກຢ່າງມີຄຸນນະພາບ ຖືກຕ້ອງຕາມ ຂັ້ນຕອນ ແລະ ສຳເລັດຕາມກຳນົດເວລາ;

16. ສະຖານທີ່ພັດທະນາສີມືແຮງງານ ໝາຍເຖິງ ສູນ, ສະຖາບັນພັດທະນາສີມືແຮງງານ ແລະ ຫົວໜ່ວຍແຮງງານ, ສະຖານທີ່ປະກອບກິດຈະການ, ສະມາຄົມທຸລະກິດ ແລະ ອົງການຈັດຕັ້ງ ສັງຄົມ ທັງພາກລັດ ແລະ ເອກະຊົນ ທີ່ໄດ້ຮັບອະນຸຍາດ ໃຫ້ດຳເນີນການພັດທະນາສີມືແຮງງານ;

17. ຄູທົດສອບສີມືແຮງງານ ໝາຍເຖິງ ຜູ່ຮັບຜິດຊອບດຳເນີນການທົດສອບ ແລະ ປະເມີນຜົນມາດຕະຖານ ສີມືແຮງງານ ຢູ່ ສະຖານທີ່ພັດທະນາສີມືແຮງງານ;

18. ການພັດທະນາສີມືແຮງງານ ໝາຍເຖິງ ການຝຶກສີມື, ຍົກລະດັບດ້ານທັກສະ, ຄວາມຊຳນານງານ, ຄວາມສາມາດໃນການເຮັດວຽກ ແລະ ທັດສະນະຄະຕິ ໃນການອອກແຮງງານ ຕາມມາດຕະຖານສີມືແຮງງານແຫ່ງຊາດ;

19. ຫົວໜ່ວຍແຮງງານ ໝາຍເຖິງ ຫົວໜ່ວຍການຜະລິດ, ທຸລະກິດ ຫຼື ການບໍລິ ການຂອງທຸກພາກສ່ວນ ເສດຖະກິດ-ສັງຄົມ ທີ່ໄດ້ຂຶ້ນທະບຽນຕາມລະບຽບກົດໝາຍ;

20. ຕະຫຼາດແຮງງານ ໝາຍເຖິງ ແຫຼ່ງຄວາມຕ້ອງການ ແລະ ການສະໜອງແຮງງານ ໃນສັງຄົມ;

21. ວຽກເບົາສຳລັບໄວໜຸ່ມ ໝາຍເຖິງ ວຽກທີ່ບໍ່ເປັນອັນຕະລາຍ ຕໍ່ສຸຂະພາບທາງດ້ານຮ່າງກາຍ ແລະ ຈິດໃຈ, ບໍ່ສົ່ງຜົນກະທົບຕໍ່ການພັດທະນາທາງດ້ານຮ່າງກາຍ, ມັນສະໝອງ, ຈິດໃຈ ແລະ ການສຶກສາຂອງແຮງງານໄວໜຸ່ມ;

22. ວຽກອັນຕະລາຍ ໝາຍເຖິງ ວຽກທຸກປະເພດ ຊຶ່ງຕາມລັກສະນະ ແລະ ສະພາບຂອງວຽກນັ້ນ ມີຄວາມສ່ຽງໃນການເປັນອັນຕະລາຍ ຕໍ່ສຸຂະພາບທາງດ້ານຮ່າງກາຍ, ມັນສະໝອງ, ຈິດໃຈ ແລະ ຄວາມປອດໄພ ຂອງຜູ່ອອກແຮງງານ;

23. ການນຳໃຊ້ແຮງງານດ້ວຍການບັງຄັບ ໝາຍເຖິງ ການນຳໃຊ້ຜູ່ອອກແຮງງານ ໃຫ້ເຮັດວຽກໃນໜ້າວຽກທີ່ ບໍ່ສະໝັກໃຈ ຫຼື ບໍ່ສອດຄ່ອງກັບສັນຍາແຮງງານ, ການເກນຜູ່ອອກແຮງງານ ຫຼື ປະຊາຊົນເຮັດວຽກ ເພື່ອຜົນປະໂຫຍດສ່ວນບຸກຄົນ ຫຼື ກຸ່ມຄົນໃດໜຶ່ງ;

24. ອົງການຕ່າງປະເທດ ໝາຍເຖິງ ສະຖານເອກອັກຄະລັດຖະທູດ, ສະຖານກົງສູນ, ອົງການເຄືອຂ່າຍສະຫະປະຊາຊາດ, ອົງການຈັດຕັ້ງສາກົນ ທີ່ບໍ່ສັງກັດລັດຖະບານ, ສະຖາບັນການ ເງິນສາກົນ, ອົງການຊ່ວຍເຫຼືອລ້າ, ກອງທຶນກູ້ຢືມ, ໂຄງການຮ່ວມມືຊ່ວຍເຫຼືອຕ່າງໆ ກັບ ສປປ ລາວ ແລະ ສຳນັກງານ, ຫ້ອງການຂອງຕ່າງປະເທດ ທີ່ໄດ້ຮັບອະນຸຍາດໃຫ້ມີການເຄື່ອນໄຫວ ຢູ່ ສປປ ລາວ;

25. ອົງການສາມຝ່າຍ ໝາຍເຖິງ ການຈັດຕັ້ງທີ່ປະກອບດ້ວຍ ອົງການຄຸ້ມຄອງວຽກ ງານແຮງງານ, ອົງການຜູ່ຕາງໜ້າຜູ່ໃຊ້ແຮງງານ ແລະ ອົງການຜູ່ຕາງໜ້າຜູ່ອອກແຮງງານ;

26. ຫຼັກການສາມຝ່າຍ ໝາຍເຖິງ ຫຼັກການທີ່ອົງການສາມຝ່າຍ ໄດ້ເຂົ້າຮ່ວມກ່ຽວກັບ ວຽກງານແຮງງານ;

27. ສະພາບແວດລ້ອມໃນການເຮັດວຽກ ໝາຍເຖິງ ເງື່ອນໄຂຕ່າງໆຂອງວຽກ ທີ່ສ້າງ ຜົນກະທົບຕໍ່ສຸຂະພາບ ທາງດ້ານຮ່າງກາຍ, ມັນສະໝອງ ແລະ ຈິດໃຈ ຂອງຜູ່ອອກແຮງງານ ເປັນຕົ້ນ ແສງສະຫວ່າງ, ສຽງ, ສີ, ກິ່ນ, ອາຍ, ຂີ້ຝຸ່ນ, ມົນລະພິດ, ການສັ່ນສະເທືອນ, ອຸປະກອນ ແລະ ສິ່ງອຳນວຍຄວາມສະດວກ, ບັນຍາກາດໃນການເຮັດວຽກ;

28. ການຈຳແນກໃນການເຮັດວຽກ ໝາຍເຖິງ ທຸກການກະທຳ ຂອງຜູ່ໃຊ້ແຮງງານ ທີ່ກີດກ້ັນ, ລຳອຽງ, ຈຳ ກັດໂອກາດໃນການໄດ້ວຽກເຮັດ, ການຍົກລະດັບ, ຄວາມກ້າວໜ້າ ແລະ ຄວາມໝັ້ນໃຈ ຂອງຜູ່ອອກແຮງງານ;

29. ສັນຍາແຮງງານລວມໝູ່ ໝາຍເຖິງ ການຕົກລົງຮ່ວມກັນ ລະຫວ່າງຜູ່ອອກແຮງງານຫຼາຍຄົນ ຫຼື ຜູ່ຕາງໜ້າຜູ່ອອກແຮງງານ ແລະ ຜູ່ໃຊ້ແຮງງານໜຶ່ງ ຫຼື ຫຼາຍຄົນ ໂດຍສອດຄ່ອງກັບ ລະບຽບກົດໝາຍ.

ມາດຕາ 4(ປັບປຸງ) ນະໂຍບາຍກ່ຽວກັບວຽກງານແຮງງານ

ລັດ ສົ່ງເສີມ ການຄົ້ນຄວ້າ, ການນຳໃຊ້ວິທະຍາສາດ-ເຕັກນິກ, ການພັດທະນາສີມືແຮງງານ, ການປະດິດສ້າງ, ການແຂ່ງຂັນສີມືແຮງງານ, ການສະໜອງຂໍ້ມູນ ຂ່າວສານ ດ້ານແຮງງານ ເພື່ອຍົກສູງ ຄຸນນະພາບຂອງຜູ່ອອກແຮງງານ ແນໃສ່ສົ່ງເສີມການມີວຽກເຮັດງານທຳໃຫ້ຜູ່ອອກແຮງງານ, ຕອບສະ ໜອງແຮງງານໃຫ້ຕະຫຼາດແຮງງານພາຍໃນ ແລະ ຕ່າງປະເທດ ລວມທັງເພີ່ມທະວີການຄຸ້ມຄອງ, ປົກປ້ອງສິດຜົນປະໂຫຍດອັນຊອບທຳ ຂອງຜູ່ອອກແຮງງານ ແລະ ຜູ່ໃຊ້ແຮງງານ.

ລັດ ເອົາໃຈໃສ່ ສົ່ງເສີມໃຫ້ຜູ່ທຸກຍາກ, ຜູ່ດ້ອຍໂອກາດ, ຄົນພິການ, ຜູ່ວ່າງງານ, ຜູ່ມີບັນ ຫາທາງສັງຄົມ ໄດ້ຮັບການພັດທະນາສີມືແຮງງານ ແລະ ເຂົ້າເຖິງການບໍລິການຈັດຫາງານ ເພື່ອໃຫ້ມີ ວຽກເຮັດງານທຳ, ມີລາຍໄດ້ ແລະ ໄດ້ຮັບຄວາມຍຸຕິທຳ ແນໃສ່ໃຫ້ຫຼຸດພົ້ນອອກຈາກຄວາມທຸກຍາກ.

ລັດ ສົ່ງເສີມການມີວຽກເຮັດງານທຳ ຂອງແຮງງານລາວ ທັງຢູ່ພາຍໃນ ແລະ ໄປອອກ ແຮງງານ ຢູ່ ຕ່າງປະເທດ, ຄຸ້ມຄອງແຮງງານຕ່າງປະເທດ ທີ່ເຂົ້າມາເຮັດວຽກ ຢູ່ ສປປ ລາວ ໃນຕຳແໜ່ງ ງານທີ່ແຮງງານລາວ ບໍ່ສາມາດເຮັດໄດ້ ແນໃສ່ສ້າງຄວາມດຸນດ່ຽງ ລະຫວ່າງຄວາມຕ້ອງການ ແລະ ການສະໜອງແຮງງານ.

ລັດ ຊຸກຍູ້ ບຸກຄົນ, ນິຕິບຸກຄົນ ແລະ ການຈັດຕັ້ງ ສ້າງຕັ້ງສູນພັດທະນາສີມືແຮງງານ ແລະ ຕາໜ່າງການບໍລິການຈັດຫາງານ ເພື່ອປະກອບສ່ວນເຂົ້າໃນວຽກງານພັດທະນາສີມືແຮງງານ ແລະ ຈັດຫາ ງານ ໃຫ້ມີຄວາມເຂັ້ມແຂງ ແລະ ສາມາດແຂ່ງຂັນກັບແຮງງານ ພາກພື້ນ ແລະ ສາກົນ.

ມາດຕາ 5(ປັບປຸງ) ຫຼັກການກ່ຽວກັບວຽກງານແຮງງານ

ວຽກງານແຮງງານ ໃຫ້ເຄື່ອນໄຫວບົນພື້ນຖານຫຼັກການ ດັ່ງນີ້:

1. ດຳເນີນບົນພື້ນຖານສັນຍາແຮງງານ ລະຫວ່າງ ຜູ່ອອກແຮງງານ ແລະ ຜູ່ໃຊ້ແຮງງານ, ຮັບປະກັນ ຕ່າງຝ່າຍຕ່າງໄດ້ຮັບຜົນປະໂຫຍດ ໂດຍບໍ່ມີການຈຳແນກ;

2. ຮັບປະກັນເງື່ອນໄຂໃນການອອກແຮງງານທີ່ປອດໄພ, ຈ່າຍເງິນເດືອນ ຫຼື ຄ່າແຮງງານ ຢ່າງຍຸຕິທຳ ແລະ ປະຕິບັດຕາມລະບອບປະກັນສັງຄົມ ໃຫ້ຜູ່ອອກແຮງງານ;

3. ຮັບປະກັນການນຳໃຊ້ແຮງງານລາວ ໄປຄຽງຄູ່ກັບການຮັບເອົາແຮງງານຕ່າງປະເທດ ຢ່າງສົມ ສ່ວນ;

4. ຮັບປະກັນສິດໃນການເປັນສະມາຊິກ ແລະ ສ້າງຕັ້ງອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ ທີ່ຖືກຕ້ອງຕາມກົດໝາຍ ຢູ່ ຫົວໜ່ວຍແຮງງານ;

5. ນຳໃຊ້ແຮງງານໄປຄຽງຄູ່ກັບການສ້າງ ແລະ ການພັດທະນາສີມືແຮງງານ ໂດຍສອດ ຄ່ອງກັບແຜນພັດທະນາເສດຖະກິດ-ສັງຄົມ ແຫ່ງຊາດ ແລະ ຄວາມຕ້ອງການຂອງຕະຫຼາດແຮງງານ;

6. ຮັບປະກັນຫຼັກການດຸນດ່ຽງແຮງງານ ຕາມໂຄງປະກອບເສດຖະກິດ;

7. ບໍ່ອະນຸຍາດໃຫ້ນຳໃຊ້ແຮງງານດ້ວຍການບັງຄັບໃນທຸກຮູບແບບ;

8. ປະຕິບັດຫຼັກການສາມຝ່າຍ, ສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນ ພາຄີ.

ມາດຕາ 6(ປັບປຸງ) ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ ສຳລັບຜູ່ໃຊ້ແຮງງານ, ຜູ່ອອກແຮງງານໃນລະບົບ ແລະ ນອກລະ ບົບຫົວໜ່ວຍແຮງງານ, ຜູ່ອອກແຮງງານລາວ ທີ່ເຮັດວຽກນຳອົງການຕ່າງປະເທດ ແລະ ຜູ່ອອກແຮງງານຕ່າງປະເທດ ທີ່ເຮັດວຽກ ຢູ່ ສປປ ລາວ.

ກົດໝາຍສະບັບນີ້ ບໍ່ນຳໃຊ້ ສຳລັບພະນັກງານ-ລັດຖະກອນ, ທະຫານ, ຕຳຫຼວດ ທີ່ເຮັດວຽກໃນອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ.

ສຳລັບຜູ່ອອກແຮງງານໃນຄົວເຮືອນ ໃຫ້ປະຕິບັດຕາມສັນຍາ ລະຫວ່າງ ຄົວເຮືອນກັບຜູ່ອອກແຮງງານ ຊຶ່ງໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 7 ການຮ່ວມມືສາກົນ

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ຢ່າງກວ້າງຂວາງ ກ່ຽວກັບວຽກງານແຮງງານ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ ວິທະຍາສາດ, ເຕັກໂນໂລຊີ ແລະ ຍາດແຍ່ງທຶນ ເພື່ອພັດທະນາວຽກງານແຮງງານ, ປະຕິບັດສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນ ພາຄີ.

ພາກທີ II

ການພັດທະນາສີມືແຮງງານ

ໝວດທີ 1

ລະບົບການພັດທະນາສີມືແຮງງານ

ມາດຕາ 8 ລະບົບການພັດທະນາສີມືແຮງງານ

ລະບົບການພັດທະນາສີມືແຮງງານ ປະກອບດ້ວຍ ຫຼັກສູດການຝຶກສີມືແຮງງານ, ການທົດສອບ, ການອອກໃບຢັ້ງຢືນສີມືແຮງງານ ແລະ ການແຂ່ງຂັນສີມືແຮງງານ ດ້ວຍການມີສ່ວນຮ່ວມຂອງສະຖານ ທີ່ພັດທະນາສີມືແຮງງານ ແລະ ຫົວໜ່ວຍແຮງງານ.

ມາດຕາ 9(ໃໝ່) ກຸ່ມເປົ້າໝາຍ

ກຸ່ມເປົ້າໝາຍ ທີ່ໄດ້ຮັບການພັດທະນາສີມືແຮງງານ ມີ ດັ່ງນີ້:

1. ຜູ່ດ້ອຍໂອກາດ, ຜູ່ທຸກຍາກ ແລະ ຄົນພິການ;

2. ຜູ່ບໍ່ມີວິຊາຊີບ, ຜູ່ຕ້ອງການປ່ຽນອາຊີບ ແລະ ຜູ່ວ່າງງານ;

3. ຜູ່ມີປະສົບການເຮັດວຽກງານຕົວຈິງມາກ່ອນ;

4. ຜູ່ມີລະດັບວິຊາຊີບຂັ້ນພື້ນຖານ, ຜູ່ມີສີມືລະດັບໃດໜຶ່ງ ເພື່ອຍົກລະດັບຂອງຕົນໃຫ້ສູງກວ່າ;

5. ຜູ່ອື່ນທີ່ມີຄວາມສົນໃຈ.

ມາດຕາ 10 ຮູບແບບການພັດທະນາສີມືແຮງງານ

ການພັດທະນາສີມືແຮງງານ ມີ ສອງ ຮູບແບບ ດັ່ງນີ້:

1. ຢູ່ໃນສະຖານທີ່ພັດທະນາສີມືແຮງງານ;

2. ຢູ່ນອກສະຖາບັນພັດທະນາສີມືແຮງງານ ແລະ ການຝຶກເຄື່ອນທີ່.

ມາດຕາ 11(ໃໝ່) ຜູ່ສະໜອງການພັດທະນາສີມືແຮງງານ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ຮັບອະນຸຍາດ ສາມາດເປັນຜູ່ສະໜອງການພັດ ທະນາສີມືແຮງງານ ຕາມປັດໄຈພື້ນຖານທີ່ໄດ້ກຳນົດໄວ້ໃນລະບຽບກົດໝາຍ.

ຜູ່ອອກແຮງງານ ທີ່ໄດ້ຮັບການສະໜອງທຶນຈາກຜູ່ໃຊ້ແຮງງານ ເພື່ອຍົກລະດັບສີມືແຮງງານ ຫຼື ວິຊາສະເພາະ ຢູ່ ພາຍໃນ ຫຼື ຕ່າງປະເທດ, ພາຍຫຼັງສຳເລັດແລ້ວ ຕ້ອງໄດ້ກັບຄືນມາເຮັດວຽກຢູ່ຫົວ ໜ່ວຍແຮງງານ. ຖ້າບໍ່ດັ່ງນັ້ນ ຜູ່ກ່ຽວຕ້ອງທົດແທນທຶນ ໃຫ້ຜູ່ໃຊ້ແຮງງານ ຕາມສັນຍາ ຫຼື ລະບຽບພາຍໃນຂອງຫົວໜ່ວຍແຮງງານ.

ມາດຕາ 12(ໃໝ່) ປັດໄຈພື້ນຖານ ໃນການພັດທະນາສີມືແຮງງານ

ການພັດທະນາສີມືແຮງງານ ມີ ປັດໄຈພື້ນຖານ ດັ່ງນີ້:

1. ມີຄູຝຶກທີ່ໄດ້ມາດຕະຖານ ແລະ ບຸກຄະລາກອນອື່ນ ທີ່ມີຄວາມສາມາດ, ປະສົບການ ຫຼື ຄວາມຊຳນານງານ;

2. ມີລະບຽບການຄຸ້ມຄອງບໍລິຫານ ແລະ ທົດສອບສີມືແຮງງານ;

3. ມີຫຼັກສູດທີ່ສອດຄ່ອງກັບຕະຫຼາດແຮງງານ ແລະ ປຶ້ມຕຳລາ ທີ່ພຽງພໍ, ສອດຄ່ອງ ແລະ ເໝາະສົມ;

4. ມີສະຖານທີ່, ວັດຖຸປະກອນ, ສື່ການຮຽນ-ການສອນ ຮັບໃຊ້ການຝຶກ, ການທົດສອບສີມືແຮງງານ ທີ່ພຽງພໍ ແລະ ສິ່ງອຳນວຍຄວາມສະດວກອື່ນ;

5. ມີບັນທັດຖານສີມືແຮງງານ ແລະ ຫຼັກການດຳເນີນການທົດສອບຕາມທີ່ໄດ້ກຳນົດໄວ້ໃນລະບຽບກົດໝາຍ;

6. ມີງົບປະມານ ຫຼື ທຶນຮອນ ເພື່ອພັດທະນາສີມືແຮງງານ ຕາມແຕ່ລະສາຂາວິຊາຊີບ.

ມາດຕາ 13(ໃໝ່) ໂຄງສ້າງລະດັບສີມືແຮງງານ

ໂຄງສ້າງລະດັບສີມືແຮງງານ ມີ ດັ່ງນີ້:

1. ສີມືແຮງງານລະດັບ 1: ວິຊາຊີບຂັ້ນພື້ນຖານ ໃຊ້ໄລຍະຮຽນ ຫົກເດືອນ ລົງມາ ແລະ ຜ່ານຫຼັກເກນການທົດສອບສີມືແຮງງານ ເປັນຜູ້ມີຄວາມຮູ້, ທັກສະສີມື ແລະ ຄຸນສົມບັດໃນການປະຕິ ບັດວຽກງານທີ່ງ່າຍ;

2. ສີມືແຮງງານລະດັບ 2: ວິຊາຊີບເຄິ່ງຊຳນານງານ ໃຊ້ໄລຍະຮຽນ ຫົກເດືອນ ແລະ ຜ່ານຫຼັກເກນການທົດສອບສີມືແຮງງານ ເປັນຜູ້ມີຄວາມຮູ້, ຄວາມສາມາດ, ທັກສະສີມື ແລະ ຄຸນສົມ ບັດໃນການປະຕິບັດວຽກງານຫຼາຍໜ້າວຽກ;

3. ສີມືແຮງງານລະດັບ 3: ວິຊາຊີບຊຳນານງານ ໃຊ້ໄລຍະຮຽນ ຫົກເດືອນ ສຳລັບຜູ່ທີ່ໄດ້ຜ່ານການທົດສອບລະດັບ 2 ແລະ ມີປະສົບການໃນວຽກງານທີ່ກ່ຽວຂ້ອງ ຢ່າງໜ້ອຍ ໜຶ່ງປີ ເພື່ອທົດສອບເອົາລະດັບສາມ ເປັນຜູ້ມີຄວາມຮູ້, ຄວາມສາມາດ, ທັກສະສີມື ແລະ ຄຸນສົມບັດໃນການນຳໃຊ້ອຸປະກອນເຕັກນິກທີ່ກ່ຽວຂ້ອງເຂົ້າໃນການປະຕິບັດງານຕາມສາຍວິຊາສະເພາະດ້ວຍຕົນເອງ ແລະ ໝູ່ຄະນະ;

4. ສີມືແຮງງານລະດັບ 4: ວິຊາຊີບນາຍຊ່າງ ໃຊ້ໄລຍະຮຽນ ຫົກເດືອນ ສຳລັບຜູ່ທີ່ໄດ້ຜ່ານການທົດສອບລະດັບ 3 ແລະ ມີປະສົບການໃນວຽກງານທີ່ກ່ຽວຂ້ອງ ຢ່າງໜ້ອຍ ໜຶ່ງປີ ເພື່ອທົດສອບເອົາລະດັບສີ່ ເປັນຜູ້ມີຄວາມຮູ້, ຄວາມສາມາດ, ທັກສະສີມື ແລະ ຄຸນສົມບັດໃນການປະຕິບັດໜ້າທີ່ວຽກງານຕາມສາຍວິຊາສະເພາະ ສາມາດແປຄວາມໝາຍແບບເຕັກນິກ ແລະ ຄວບຄຸມການປະຕິບັດ ວຽກງານ ແລະ ຮັບປະກັນຄຸນນະພາບຕາມມາດຕະຖານ;

5. ສີມືແຮງງານລະດັບ 5: ວິຊາຊີບຜູ່ຄຸມງານ ໃຊ້ໄລຍະຮຽນ ຫົກເດືອນ ສຳລັບຜູ່ທີ່ໄດ້ຜ່ານການທົດສອບລະດັບ 4 ແລະ ມີປະສົບການໃນວຽກງານທີ່ກ່ຽວຂ້ອງແຕ່ ສອງປີ ຂຶ້ນໄປ ເພື່ອທົດສອບເອົາລະດັບຫ້າ ເປັນຜູ້ມີຄວາມຮູ້, ຄວາມສາມາດ, ທັກສະສີມື ແລະ ຄຸນສົມບັດໃນການປະຕິບັດໜ້າທີ່ວຽກງານວິຊາສະເພາະຂອບເຂດກວ້າງຂວາງ, ສາມາດວາງແຜນ, ນຳພາ, ຄວບຄຸມ ຕິດຕາມກວດກາການປະຕິບັດງານຂອງໜ່ວຍງານ ແລະ ປະສານງານກັບທຸກພາກສ່ວນທີ່ກຽວຂ້ອງ.

ລະດັບສີມືແຮງງານ ສາມາດພັດທະນາໄປຕາມການຂະຫຍາຍຕົວຂອງເສດຖະກິດ-ສັງຄົມ ໃນແຕ່ລະໄລຍະ.

ມາດຕາ 14(ໃໝ່) ຜູ່ພັດທະນາສີມືແຮງງານ

ຜູ່ພັດທະນາສີມືແຮງງານ ປະກອບ ດ້ວຍ:

1. ຄູສອນພາກທິດສະດີ;

2. ຄູຝຶກພາກປະຕິບັດຕົວຈິງ;

3. ຄູທົດສອບສີມືແຮງງານ;

4. ຜູ່ບໍລິຫານການພັດທະນາສີມືແຮງງານ.

ມາດຕາ 15(ໃໝ່) ມາດຕະຖານຂອງຜູ່ພັດທະນາສີມືແຮງງານ

ຜູ່ພັດທະນາສີມືແຮງງານ ຕ້ອງມີ ມາດຕະຖານ ດັ່ງນີ້:

1. ມີຄຸນສົມບັດ, ມີຈັນຍາບັນ, ຮັກອາຊີບຄູ, ມີມະນຸດສຳພັນດີ, ເປັນແບບຢ່າງ ແລະ ມີຄວາມຮັບຜິດຊອບສູງ;

2. ຮຽນຈົບສາຂາວິຊາຊີບທີ່ກ່ຽວຂ້ອງ ຊຶ່ງມີວຸດທິວິຊາຊີບນັບແຕ່ຊັ້ນສູງຂຶ້ນໄປ ຫຼື ມີຄວາມຊຳນານງານ, ໄດ້ຜ່ານຫຼັກວິຊາຄູ ຫຼື ໄດ້ຜ່ານການຝຶກທົດສອບສີມືແຮງງານ;

3. ມີຄວາມຮູ້ທາງດ້ານພາສາຕ່າງປະເທດ.

ມາດຕາ 16(ໃໝ່) ການທົດສອບສີມືແຮງງານ

ການທົດສອບສີມືແຮງງານ ແມ່ນ ການປະເມີນຜົນດ້ານຄວາມຮູ້, ຄວາມສາມາດ, ສີມື ແລະ ທັດສະນະຄະຕິການອອກແຮງງານ ຂອງກຸ່ມເປົ້າໝາຍທີ່ຈົບຫຼັກສູດການພັດທະນາສີມືແຮງງານ ຫຼື ຜູ່ສະໝັກ ເຂົ້າທົດສອບເພື່ອຍົກລະດັບ ແນໃສ່ຮັບປະກັນການປະຕິບັດວຽກງານ ແລະ ການກຳນົດເງິນ ເດືອນ ຫຼື ຄ່າແຮງງານ ຕາມຄວາມເໝາະສົມ.

ການທົດສອບສີມືແຮງງານ ປະກອບດ້ວຍ ຄະນະກຳມະການດຳເນີນການທົດສອບ, ລະບຽບ ຫຼັກການ, ເງື່ອນໄຂຜູ່ເຂົ້າຮ່ວມທົດສອບ, ການດຳເນີນການທົດສອບ, ການໃຫ້ຄະແນນ, ການປະເມີນ ຜົນ ແລະ ອອກໃບຢັ້ງຢືນ.

ມາດຕາ 17(ໃໝ່) ການແນະນຳວິຊາຊີບ

ກະຊວງແຮງງານ ແລະ ສະຫວັດດີການສັງຄົມ ສົມທົບກັບ ກະຊວງສຶກສາທິການ ແລະ ກິລາ, ຂະແໜງການອື່ນທີ່ກ່ຽວຂ້ອງ ສ້າງກົນໄກແນະນຳອາຊີບ, ສ້າງຈິດສຳນຶກ ແລະ ໃຫ້ຄຳປຶກສາໃນການ ຮຽນ-ການຝຶກວິຊາຊີບ ແລະ ການປະກອບອາຊີບ ກ່ອນເຂົ້າເຮັດວຽກ ຢູ່ ສະຖານທີ່ໃດໜຶ່ງ.

ໝວດທີ 2

ຫຼັກສູດການພັດທະນາສີມືແຮງງານ

ມາດຕາ 18 ຫຼັກສູດການພັດທະນາສີມືແຮງງານ

ຫຼັກສູດການພັດທະນາສີມືແຮງງານ ແມ່ນ ເອກະສານທີ່ກຳນົດເປົ້າໝາຍຂອງການພັດທະນາສີມືແຮງງານ, ໂຄງສ້າງ, ເນື້ອໃນພາກທິດສະດີ ແລະ ພາກປະຕິບັດຕາມໜ່ວຍວິຊາ, ວິທີຈັດການຮຽນ- ການສອນ ເພື່ອໃຫ້ມີປະສິດທິພາບດ້ວຍການນຳໃຊ້ ຜູ່ເຂົ້າຝຶກ ຫຼື ຄູເປັນໃຈກາງ, ການທົດສອບ ແລະ ການວັດຜົນຂອງການຝຶກ ແນໃສ່ຮັບປະກັນຄວາມຮູ້, ທັກສະສີມືແຮງງານ ແລະ ທັດສະນະຄະຕິທີ່ສອດ ຄ່ອງກັບຄວາມຕ້ອງການຂອງການພັດທະນາເສດຖະກິດ-ສັງຄົມ ແລະ ຕະຫຼາດແຮງງານໃນແຕ່ລະ ໄລຍະ.

ມາດຕາ 19 ການສ້າງ ແລະ ການພັດທະນາຫຼັກສູດ

ຜູ່ພັດທະນາສີມືແຮງງານ ເປັນຜູ່ຄົ້ນຄວ້າ, ສ້າງ ແລະ ພັດທະນາຫຼັກສູດ ໃຫ້ສອດຄ່ອງກັບຄວາມ ຕ້ອງການຂອງຕະຫຼາດແຮງງານ.

ການສ້າງ ແລະ ການພັດທະນາຫຼັກສູດ ຕ້ອງມີຄະນະກຳມະການ ຈາກພາກລັດ ແລະ ເອກະຊົນ ເພື່ອໃຫ້ສອດຄ່ອງ ກັບມາດຕະຖານສີມືແຮງງານ ແລະ ສະພາບຕົວຈິງ ທາງດ້ານເສດຖະກິດ-ສັງຄົມ ຂອງຊາດ ແລະ ເພື່ອເຊື່ອມໂຍງກັບພາກພື້ນ ແລະ ສາກົນ.

ມາດຕາ 20 ການອະນຸມັດ ແລະ ການຍົກເລີກຫຼັກສູດ

ກະຊວງສຶກສາທິການ ແລະ ກິລາ ເປັນຜູ່ອະນຸມັດ, ປະກາດໃຊ້ ແລະ ຍົກເລີກຫຼັກສູດການພັດ ທະນາສີມືແຮງງານລະດັບຊາດ ຕາມການສະເໜີ ຂອງກະຊວງແຮງງານ ແລະ ສະຫວັດດີການສັງຄົມ.

ພະແນກສຶກສາທິການ ແລະ ກິລາ ແຂວງ, ນະຄອນ ເປັນຜູ່ອະນຸມັດ, ປະກາດໃຊ້ ແລະ ຍົກເລີກ ຫຼັກສູດການພັດທະນາສີມືແຮງງານລະດັບທ້ອງຖິ່ນ ຕາມການສະເໜີ ຂອງພະແນກແຮງງານ ແລະ ສະ ຫວັດດີການສັງຄົມ ແຂວງ, ນະຄອນ ພາຍຫຼັງໄດ້ຮັບການເຫັນດີ ຂອງກະຊວງສຶກສາທິການ ແລະ ກິລາ.

ໝວດທີ 3

ມາດຕະຖານສີມືແຮງງານ

ມາດຕາ 21 ການສ້າງມາດຕະຖານສີມືແຮງງານ

ການສ້າງມາດຕະຖານສີມືແຮງງານ ໃຫ້ເລີ່ມຈາກສະຖານທີ່ພັດທະນາສີມືແຮງງານ ໂດຍມີຄະນະກຳມະການຕົວແທນຈາກພາກລັດ ແລະ ເອກະຊົນ, ຜູ່ຊ່ຽວຊານດ້ານການສຶກສາ ແລະ ດ້ານແຮງງານ ໂດຍປະສານສົມທົບກັບສະມາຄົມວິຊາຊີບ ທີ່ກ່ຽວຂ້ອງ.

ມາດຕະຖານສີມືແຮງງານ ຕ້ອງໄດ້ຮັບການທົບທວນ ແລະ ປັບປຸງ ເພື່ອໃຫ້ສອດຄ່ອງກັບສະ ພາບການຂະຫຍາຍຕົວ ຂອງເສດຖະກິດ-ສັງຄົມ, ເຕັກນິກ-ເຕັກໂນໂລຊີ ໃນແຕ່ລະໄລຍະ.

ສະພາທີ່ປຶກສາອາຊີວະສຶກສາ ແລະ ພັດທະນາສີມືແຮງງານແຫ່ງຊາດ ເປັນຜູ່ພິຈາລະນາຮັບ ຮອງມາດຕະຖານສີມືແຮງງານ ແລະ ປະກາດໃຊ້ ໂດຍກະຊວງແຮງງານ ແລະ ສະຫວັດດີການສັງຄົມ.

ມາດຕາ 22(ໃໝ່) ລະດັບມາດຕະຖານສີມືແຮງງານ

ມາດຕະຖານສີມືແຮງງານ ແບ່ງອອກເປັນ ຫ້າ ລະດັບ ດັ່ງນີ້:

1. ສີມືແຮງງານ ລະດັບ 1: ວິຊາຊີບຂັ້ນພື້ນຖານ;

2. ສີມືແຮງງານ ລະດັບ 2: ວິຊາຊີບເຄິ່ງຊຳນານງານ;

3. ສີມືແຮງງານ ລະດັບ 3: ວິຊາຊີບຊຳນານງານ;

4. ສີມືແຮງງານ ລະດັບ 4: ວິຊາຊີບນາຍຊ່າງ;

5. ສີມືແຮງງານ ລະດັບ 5: ວິຊາຊີບຜູ່ຄຸມງານ.

ມາດຕາ 23(ໃໝ່) ການທຽບວຸດທິສີມືແຮງງານ

ການທຽບວຸດທິສີມືແຮງງານ ມີ ດັ່ງນີ້:

1. ສີມືແຮງງານວິຊາຊີບຂັ້ນພື້ນຖານ ເທົ່າກັບ ລະດັບວິຊາຊີບຊັ້ນຕົ້ນ ລະດັບໜຶ່ງ;

2. ສີມືແຮງງານວິຊາຊີບເຄິ່ງຊຳນານງານ ເທົ່າກັບ ລະດັບວິຊາຊີບຊັ້ນຕົ້ນ ລະດັບສອງ;

3. ສີມືແຮງງານວິຊາຊີບຊຳນານງານ ເທົ່າກັບ ລະດັບວິຊາຊີບຊັ້ນຕົ້ນ ລະດັບສາມ;

4. ສີມືແຮງງານວິຊາຊີບນາຍຊ່າງ ເທົ່າກັບ ວິຊາຊີບຊັ້ນກາງ;

5. ສີມືແຮງງານວິຊາຊີບຜູ່ຄຸມງານ ທຽບເທົ່າ ວິຊາຊີບຊັ້ນສູງ.

ມາດຕາ 24(ໃໝ່) ການຮັບຮູ້ລະດັບສີມືແຮງງານ

ຜູ່ໃຊ້ແຮງງານ ຕ້ອງຮັບຮູ້ ວຸດທິວິຊາຊີບ ແລະ ລະດັບສີມືແຮງງານ ຂອງຜູ່ອອກແຮງງານ ທີ່ຕົນຮັບເຂົ້າເຮັດວຽກ.

ຜູ່ໃຊ້ແຮງງານ ຕ້ອງກຳນົດເງິນເດືອນ ຫຼື ຄ່າແຮງງານ ຕາມລະດັບສີມືແຮງງານຂອງຜູ່ອອກແຮງງານ.

ຜູ້ໃຊ້ແຮງງານ ຕ້ອງຢັ້ງຢືນຄວາມຊຳນານງານ, ປະກອບສ່ວນຝຶກ ແລະ ເຮັດການທົດສອບສີມືແຮງງານ ຂອງຜູ້ອອກແຮງງານ ທີ່ຢູ່ໃນຄວາມຮັບຜິດຊອບຂອງຕົນ.

ໝວດທີ 4

ການແຂ່ງຂັນສີມືແຮງງານ

ມາດຕາ 25(ໃໝ່) ການແຂ່ງຂັນສີມືແຮງງານ

ການແຂ່ງຂັນສີມືແຮງງານ ແມ່ນ ການນຳໃຊ້ຄວາມຮູ້, ຄວາມສາມາດ ແລະ ສີມືແຮງງານ ເຂົ້າໃນການແຂ່ງຂັນ ເພື່ອສົ່ງເສີມ ແລະ ຍົກລະດັບມາດຕະຖານສີມືແຮງງານ ຊຶ່ງອົງການຈັດຕັ້ງຂອງ ລັດ ຫຼື ອົງການຈັດຕັ້ງຂອງລັດຮ່ວມກັບພາກເອກະຊົນ ຫຼື ເອກະຊົນ ເປັນຜູ່ຈັດຂຶ້ນ.

ການແຂ່ງຂັນສີມືແຮງງານ ມີ ຫ້າ ລະດັບຄື ລະດັບສະຖາບັນການສຶກສາ, ລະດັບແຂວງ, ລະດັບຊາດ, ລະດັບພາກພື້ນ ແລະ ລະດັບສາກົນ.

ມາດຕາ 26(ໃໝ່) ການຈັດແຂ່ງຂັນສີມືແຮງງານ

ການແຂ່ງຂັນສີມືແຮງງານ ລະດັບສະຖາບັນການສຶກສາ ແລະ ລະດັບແຂວງ ໃຫ້ຈັດຂຶ້ນຢ່າງ ໜ້ອຍ ໜຶ່ງຄັ້ງຕໍ່ປີ ຕາມເງື່ອນໄຂ ແລະ ຄວາມອາດສາມາດຕົວຈິງ.

ການແຂ່ງຂັນສີມືແຮງງານລະດັບຊາດ ໃຫ້ດຳເນີນ ຢ່າງໜ້ອຍ ໜຶ່ງຄັ້ງຕໍ່ປີ ໂດຍເອົາຜູ່ທີ່ໄດ້ຮັບ ການຄັດເລືອກ ຈາກການແຂ່ງຂັນລະດັບສະຖາບັນການສຶກສາ ແລະ ລະດັບແຂວງ ເຂົ້າຮ່ວມ.

ການແຂ່ງຂັນສີມືແຮງງານລະດັບພາກພື້ນ ແລະ ລະດັບສາກົນ ໃຫ້ຄັດເລືອກເອົາຜູ່ມີສີມືແຮງງານດີເດັ່ນລະດັບຊາດເຂົ້າຮ່ວມ.

ມາດຕາ 27(ໃໝ່) ອົງການຈັດການແຂ່ງຂັນສີມືແຮງງານ

ກະຊວງແຮງງານ ແລະ ສະຫວັດດີການສັງຄົມ ຮັບຜິດຊອບວຽກງານພັດທະນາສີມືແຮງງານ ເຮັດໜ້າທີ່ຊີ້ນຳ ແລະ ຄຸ້ມຄອງການຈັດຕັ້ງແຂ່ງຂັນສີມືແຮງງານລະດັບຊາດ, ລະດັບພາກພື້ນ ແລະ ລະດັບສາກົນ.

ພະແນກແຮງງານ ແລະ ສະຫວັດດີການສັງຄົມ ແຂວງ, ນະຄອນ ໂດຍປະສານສົມທົບກັບ ພະແນກສຶກສາທິການ ແລະ ກິລາ ແຂວງ, ນະຄອນ ຮັບຜິດຊອບຊີ້ນຳ ແລະ ຄຸ້ມຄອງ ການຈັດການແຂ່ງ ຂັນສີມືແຮງງານ ລະດັບສະຖາບັນການສຶກສາ ແລະ ລະດັບແຂວງ ຕາມການເຫັນດີ ຂອງກະຊວງແຮງ ງານ ແລະ ສະຫວັດດີການສັງຄົມ.

ມາດຕາ 28(ໃໝ່) ພັນທະໃນການພັດທະນາສີມືແຮງງານ

ຜູ່ໃຊ້ແຮງງານ ມີພັນທະໂດຍກົງຕໍ່ການຝຶກອົບຮົມລະດັບສີມືແຮງງານ ໃຫ້ຜູ່ອອກແຮງງານທີ່ ຢູ່ພາຍໃຕ້ຄວາມຮັບຜິດຊອບຂອງຕົນ ແນໃສ່ຍົກສູງຄຸນນະພາບການຜະລິດ ແລະ ສາມາດແຂ່ງຂັນ ດ້ວຍການສ້າງກອງທຶນເທົ່າກັບ ໜຶ່ງສ່ວຍຮ້ອຍ (1%) ຂອງຄັງເງິນເດືອນ ຫຼື ຄ່າແຮງງານ ປະຈຳປີ ຂອງຜູ່ອອກແຮງງານ ເຂົ້າໃນການຝຶກສີມືແຮງງານ.

ຜູ່ອອກແຮງງານ ຕ້ອງເປັນເຈົ້າການຄົ້ນຄ້ວາຮ່ຳຮຽນ ແລະ ພັດທະນາສີມືແຮງງານ ເພື່ອຍົກ ລະດັບຄວາມຮູ້, ຄວາມສາມາດ, ສີມື ແລະ ທັດສະນະຄະຕິການອອກແຮງງານ ແນໃສ່ຫັນໄປສູ່ການ ອອກແຮງງານແບບອຸດສາຫະກຳ ແລະ ທັນສະໄໝ.

ພາກທີ III

ການສົ່ງເສີມການຈັດຫາງານ

ໝວດທີ 1

ລະບົບການຈັດຫາງານ

ມາດຕາ 29(ໃໝ່) ການຈັດຫາງານ

ການຈັດຫາງານ ແມ່ນ ການສ້າງເງື່ອນໄຂ ແລະ ເປີດໂອກາດໃຫ້ບຸກຄົນໃດໜຶ່ງ ມີວຽກເຮັດ ງານທຳ, ປະກອບອາຊີບດ້ວຍຕົນເອງ, ມີທາງເລືອກເຂົ້າເຮັດວຽກ ຕາມຄວາມຕ້ອງການຂອງຕະຫຼາດ ແຮງງານ.

ມາດຕາ 30 ຕາໜ່າງການບໍລິການຈັດຫາງານ

ຕາໜ່າງການບໍລິການຈັດຫາງານ ປະກອບດ້ວຍ:

1. ໜ່ວຍງານແຮງງານ ແລະ ສະຫວັດດີການສັງຄົມ ບ້ານ;

2. ຈຸດບໍລິການຈັດຫາງານ ຂອງເມືອງ, ເທດສະບານ;

3. ຈຸດບໍລິການຈັດຫາງານ ຂອງແຂວງ, ນະຄອນ;

4. ວິສາຫະກິດບໍລິການຈັດຫາງານ;

5. ສະຖານທີ່ພັດທະນາສີມືແຮງງານ.

ມາດຕາ 31 ຮູບແບບການຈັດຫາງານ

ຮູບແບບການຈັດຫາງານ ປະກອບດ້ວຍ:

1. ການສ້າງໂອກາດໃຫ້ມີວຽກເຮັດງານທຳ;

2. ການບໍລິການຈັດຫາງານພາຍໃນປະເທດ;

3. ການບໍລິການຈັດຫາງານໄປຕ່າງປະເທດ;

4. ການນຳເຂົ້າແຮງງານຕ່າງປະເທດ.

ໝວດທີ 2

ການສ້າງໂອກາດໃຫ້ມີວຽກເຮັດງານທຳ

ມາດຕາ 32 ການສ້າງໂອກາດໃຫ້ມີວຽກເຮັດງານທຳ

ການສ້າງໂອກາດໃຫ້ມີວຽກເຮັດງານທຳ ມີຈຸດປະສົງໃຫ້ ຜູ່ອອກແຮງງານ ມີວຽກເຮັດຢູ່ກັບທ້ອງຖິ່ນ ແນໃສ່ແກ້ໄຂການວ່າງງານ, ການເຄື່ອນຍ້າຍແຮງງານຈາກຊົນນະບົດເຂົ້າສູ່ຕົວເມືອງ ແລະ ການເຄື່ອນຍ້າຍຂ້າມແດນໄປເຮັດວຽກແບບບໍ່ຖືກກົດໝາຍ, ສ້າງເງື່ອນໄຂໃຫ້ຜູ່ອອກແຮງງານ ມີຫຼາຍ ທາງເລືອກໃນການມີວຽກເຮັດງານທຳ, ມີລາຍໄດ້ ແລະ ແກ້ໄຂຄວາມທຸກຍາກ.

ມາດຕາ 33 ອົງປະກອບຂອງການສ້າງໂອກາດໃຫ້ມີວຽກເຮັດງານທຳ

ການສ້າງໂອກາດໃຫ້ມີວຽກເຮັດງານທຳ ມີ ອົງປະກອບ ດັ່ງນີ້:

1. ການສົ່ງເສີມອາຊີບອິດສະລະ, ການເອົາວຽກມາເຮັດຢູ່ບ້ານ ຫຼື ເຮືອນ ຂອງຕົນເອງ, ການຈ້າງງານ ແຮງງານຜູ່ດ້ອຍໂອກາດ, ເພດຍິງ, ແຮງງານພິການ, ແຮງງານຜູ່ສູງອາຍຸ;

2. ການຈ້າງງານໃນຊົນນະບົດ, ແຮງງານລາຍວັນ, ແຮງງານມອບເໝົາ, ແຮງງານຊົ່ວຄາວ, ແຮງງານຝຶກງານ;

3. ການສະຫງວນອາຊີບໄວ້ສະເພາະພົນລະເມືອງລາວ ເປັນຕົ້ນ ອາຊີບທີ່ເປັນມູນເຊື້ອອັນ ຍາວນານຂອງປະຊາຊົນລາວບັນດາເຜົ່າ, ອາຊີບທີ່ມີລັກສະນະສົ່ງເສີມວັດທະນະທຳລາວ, ພູມປັນ ຍາພື້ນບ້ານ, ອາຊີບ ຫຼື ທຸລະກິດທີ່ບໍ່ໃຊ້ຄວາມຮູ້ສູງ ຫຼື ໃຊ້ທຶນຮອນຫຼາຍ ຊຶ່ງລາຍລະອຽດໄດ້ກຳນົດ ໄວ້ໃນບັນຊີສະເພາະ;

4. ການຈັດຕະຫຼາດນັດແຮງງານ.

ມາດຕາ 34 ຄວາມຮັບຜິດຊອບຂອງອົງການປົກຄອງທ້ອງຖິ່ນ

ອົງການປົກຄອງທ້ອງຖິ່ນແຕ່ລະຂັ້ນ ຕ້ອງສ້າງເງື່ອນໄຂ ແລະ ສົ່ງເສີມການມີວຽກເຮັດງານທຳ ໃຫ້ຜູ່ອອກແຮງງານ ດ້ວຍການກຳນົດນະໂຍບາຍ, ແຜນການ, ໂຄງການ ເພື່ອພັດທະນາສີມືແຮງງານ, ແຂ່ງຂັນສີມື, ການສົ່ງເສີມໃຫ້ມີການປະກອບອາຊີບອິດສະລະ, ອາຊີບສະຫງວນໄວ້ໃຫ້ຄົນທ້ອງຖິ່ນ, ການຈັດງານຕະຫຼາດນັດແຮງງານ ແລະ ສ້າງຄວາມດຸນດ່ຽງແຮງງານ ຕາມໂຄງປະກອບເສດຖະກິດ ແລະ ຄວາມຕ້ອງການຂອງຕະຫຼາດແຮງງານ.

ມາດຕາ 35 ການຈັດງານຕະຫຼາດນັດແຮງງານ

ການຈັດງານຕະຫຼາດນັດແຮງງານ ແມ່ນ ເພື່ອສ້າງໂອກາດໃຫ້ຜູ່ໃຊ້ແຮງງານ ແລະ ຜູ່ອອກແຮງງານໄດ້ພົບກັນ ເພື່ອຮັບສະໝັກງານ, ສະໜອງແຮງງານ ຕາມແຜນພັດທະນາເສດຖະກິດ-ສັງຄົມ ແລະ ຄວາມຕ້ອງການຂອງຕະຫຼາດແຮງງານ.

ໝວດທີ 3

ການບໍລິການຈັດຫາງານພາຍໃນປະເທດ

ມາດຕາ 36 ການບໍລິການຈັດຫາງານພາຍໃນປະເທດ

ຂະແໜງການແຮງງານ ແລະ ສະຫວັດດີການສັງຄົມ, ວິສາຫະກິດບໍລິການຈັດຫາງານ ແລະ ອົງການຈັດຕັ້ງສັງຄົມ ທີ່ໄດ້ຮັບອະນຸຍາດ ສາມາດໃຫ້ການບໍລິການຈັດຫາງານພາຍໃນປະເທດ.

ສຳລັບຫົວໜ່ວຍແຮງງານ ທີ່ມີຄວາມຕ້ອງການແຮງງານນັ້ນ ກໍສາມາດຮັບສະໝັກງານ ດ້ວຍ ຕົນເອງໄດ້.

ມາດຕາ 37 ແຜນຄວາມຕ້ອງການແຮງງານ

ທຸກຮູບແບບການລົງທຶນ ລວມທັງຫົວໜ່ວຍແຮງງານ ຕ້ອງມີແຜນຄວາມຕ້ອງການແຮງງານ ໃນແຕ່ລະໄລຍະ.

ແຜນຄວາມຕ້ອງການແຮງງານ ຂອງແຕ່ລະພາກສ່ວນ ຕ້ອງແຈ້ງຕໍ່ອົງການຄຸ້ມຄອງວຽກງານ ແຮງງານທີ່ກ່ຽວຂ້ອງ ເພື່ອວາງແຜນການສະໜອງແຮງງານ ໃຫ້ພຽງພໍກັບຄວາມຕ້ອງການ.

ໝວດທີ 4

ການບໍລິການຈັດຫາງານ ໄປຕ່າງປະເທດ

ມາດຕາ 38 ການບໍລິການຈັດຫາງານໄປຕ່າງປະເທດ

ການບໍລິການຈັດຫາງານໄປຕ່າງປະເທດ ແມ່ນ ການສົ່ງແຮງງານລາວໄປເຮັດວຽກ, ຝຶກງານ, ຝຶກໃນໜ້າວຽກ ເຮັດໃຫ້ແຮງງານດັ່ງກ່າວໄດ້ຮຽນຮູ້, ຖອດຖອນບົດຮຽນ, ຍົກລະດັບຄວາມຮູ້ຄວາມສາ ມາດທາງດ້ານເຕັກນິກ, ພັດທະນາສີມືແຮງງານ ແລະ ສ້າງທັດສະນະຄະຕິ ກ່ຽວກັບການເຮັດວຽກແບບ ອຸດສາຫະກຳ.

ລັດ ບໍ່ອະນຸຍາດໃຫ້ຈັດສົ່ງ ຜູ່ອອກແຮງງານລາວ ໄປເຮັດວຽກຢູ່ຕ່າງປະເທດ ໃນອາຊີບ ແລະ ຂົງເຂດທີ່ເປັນອັນຕະລາຍຕໍ່ສຸຂະພາບ ແລະ ຄວາມປອດໄພ, ອາຊີບທີ່ຂັດກັບຮີດຄອງປະເພນີ, ວັດທະ ນະທຳ, ລະບຽບກົດໝາຍ ຂອງ ສປປ ລາວ ແລະ ປະເທດທີ່ຮັບເອົາແຮງງານລາວ ແລະ ໄປປະເທດ ທີ່ບໍ່ຮັບປະກັນຄວາມປອດໄພ.

ມາດຕາ 39 ອົງການຈັດສົ່ງແຮງງານລາວ ໄປເຮັດວຽກຢູ່ຕ່າງປະເທດ

ອົງການຈັດສົ່ງແຮງງານລາວ ໄປເຮັດວຽກຢູ່ຕ່າງປະເທດ ມີ ດັ່ງນີ້:

1. ອົງການຄຸ້ມຄອງວຽກງານແຮງງານ;

2. ວິສາຫະກິດບໍລິການຈັດຫາງານ.

ສຳລັບຫົວໜ່ວຍແຮງງານນັ້ນ ກໍສາມາດສົ່ງຜູ່ອອກແຮງງານລາວ ໄປຝຶກງານຢູ່ຕ່າງປະເທດ ຕາມການອະນຸຍາດ ຂອງອົງການຄຸ້ມຄອງວຽກງານແຮງງານ.

ມາດຕາ 40 ສິດ ແລະ ພັນທະຂອງ ວິສາຫະກິດບໍລິການຈັດຫາງານ

ວິສາຫະກິດບໍລິການຈັດຫາງານ ເພື່ອສົ່ງແຮງງານລາວ ໄປເຮັດວຽກຢູ່ຕ່າງປະເທດ ມີ ສິດ ແລະ ພັນທະ ດັ່ງນີ້:

1. ພົວພັນກັບບໍລິສັດ ແລະ ປະເທດທີ່ຈະຮັບເອົາແຮງງານລາວ ໄປເຮັດວຽກໂດຍຜ່ານທາງການທູດ;

2. ເຊັນສັນຍາ ກ່ຽວກັບການສົ່ງແຮງງານລາວໄປຕ່າງປະເທດ;

3. ປະກອບເອກະສານຂໍອະນຸຍາດ, ຈັດການຝຶກອົບຮົມໃຫ້ແຮງງານລາວ ກ່ອນໄປເຮັດວຽກຢູ່ຕ່າງປະເທດ. ສຳລັບແຮງງານຕາມລະດູການ ແມ່ນອະນຸຍາດໃຫ້ເຮັດວຽກຊົ່ວຄາວ;

4. ຕິດຕາມ, ກວດກາ, ປົກປ້ອງ, ຄຸ້ມຄອງ ແລະ ໃຫ້ການຊ່ວຍເຫຼືອແກ່ແຮງງານລາວ ໃນໄລຍະເຮັດວຽກຢູ່ຕ່າງປະເທດ ແລະ ຈັດສົ່ງຄືນສູ່ປະເທດ ພາຍຫຼັງສິ້ນສຸດສັນຍາ ຫຼື ໃນກໍລະນີສຸກເສີນ;

5. ຈ່າຍຄ່າທຳນຽມ, ຄ່າບໍລິການ, ອາກອນ ໃຫ້ລັດຢ່າງຖືກຕ້ອງ ແລະ ຄົບຖ້ວນ;

6. ປະຕິບັດ ສິດ ແລະ ພັນທະອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ໝວດທີ 5

ການນຳເຂົ້າແຮງງານຕ່າງປະເທດ

ມາດຕາ 41(ປັບປຸງ) ການຂໍອະນຸຍາດນຳເຂົ້າ ແລະ ນຳໃຊ້ແຮງງານຕ່າງປະເທດ

ຫົວໜ່ວຍການຜະລິດ, ທຸລະກິດ ແລະ ການບໍລິການ ມີສິດຂໍອະນຸຍາດນຳເຂົ້າ ແລະ ນຳໃຊ້ ແຮງງານຕ່າງປະເທດ ຕາມແຜນຄວາມຕ້ອງການແຮງງານຕ່າງປະເທດ ທີ່ໄດ້ຮັບອະນຸມັດໂກຕາ ເປັນແຕ່ລະໄລຍະ ຈາກກະຊວງແຮງງານ ແລະ ສະຫວັດດີການສັງຄົມ.

ພະແນກແຮງງານ ແລະ ສະຫວັດດີການສັງຄົມແຂວງ, ນະຄອນ ເປັນຜູ້ຄົ້ນຄວ້າ, ສັງລວມແຜນຄວາມຕ້ອງການແຮງງານຕ່າງປະເທດ ແລະ ອະນຸຍາດນຳເຂົ້າຕາມການອະນຸມັດໂກຕາ ຈາກກະຊວງແຮງງານ ແລະ ສະຫວັດດີການສັງຄົມ.

ມາດຕາ 42(ປັບປຸງ) ເງື່ອນໄຂການນຳເຂົ້າແຮງງານຕ່າງປະເທດ

ຫົວໜ່ວຍການຜະລິດ, ທຸລະກິດ ແລະ ການບໍລິການ ທີ່ຕ້ອງການນຳເຂົ້າແຮງງານຕ່າງປະ ເທດ ໃຫ້ປະຕິບັດຕາມເງື່ອນໄຂ ດັ່ງນີ້:

1. ມີມູນຄ່າການລົງທຶນທີ່ສາມາດດຳເນີນທຸລະກິດ ແລະ ຈ່າຍເງິນເດືອນ ຫຼື ຄ່າແຮງງານ ໃຫ້ແຮງງານຕ່າງປະເທດ;

2. ມີແຜນການນຳໃຊ້ແຮງງານໃນແຕ່ລະປີ;

3. ມີຕຳແໜ່ງງານ, ນັກວິຊາການທີ່ຈຳເປັນ ແລະ ເໝາະສົມ;

4. ປະຕິບັດເງື່ອນໄຂອື່ນ ເມື່ອເຫັນວ່າມີຄວາມຈຳເປັນ.

ມາດຕາ 43 ເງື່ອນໄຂແຮງງານຕ່າງປະເທດ ທີ່ເຂົ້າມາເຮັດວຽກ ຢູ່ ສປປ ລາວ

ແຮງງານຕ່າງປະເທດ ທີ່ເຂົ້າມາເຮັດວຽກ ຢູ່ ສປປ ລາວ ຕ້ອງມີເງື່ອນໄຂ ດັ່ງນີ້:

1. ມີອາຍຸ ແຕ່ ຊາວປີ ຂຶ້ນໄປ;

2. ມີສີມື ແລະ ລະດັບວິຊາສະເພາະ ທີ່ສອດຄ່ອງກັບຕຳແໜ່ງງານທີ່ຕ້ອງການ;

3. ມີຊີວະປະຫວັດແຈ້ງຂາວ;

4. ມີສຸຂະພາບດີ;

5. ມີເງື່ອນໄຂອື່ນ ທີ່ເຫັນວ່າຈຳເປັນ.

ມາດຕາ 44(ໃໝ່) ການຂຶ້ນທະບຽນ ແລະ ການອອກບັດອະນຸຍາດເຮັດວຽກ

ຫົວໜ່ວຍແຮງງານ ທີ່ໄດ້ຮັບອະນຸຍາດນຳເຂົ້າ ແຮງງານຕ່າງປະເທດ ຕ້ອງຂຶ້ນທະບຽນ ແລະ ເຮັດບັດອະນຸຍາດເຮັດວຽກພາຍໃນ ໜຶ່ງເດືອນ ນັບແຕ່ວັນໄດ້ຮັບອະນຸຍາດເປັນຕົ້ນໄປ.

ບັດອະນຸຍາດເຮັດວຽກ ຈະອອກໃຫ້ໄດ້ ກໍຕໍ່ເມື່ອມີວີຊາແຮງງານ (LA-B2) ແລະ ມີກຳນົດຕາມສັນຍາແຮງງານ.

ການຂຶ້ນທະບຽນ ແລະ ການອອກບັດອະນຸຍາດເຮັດວຽກຊົ່ວຄາວ ບໍ່ໃຫ້ເກີນ ສາມເດືອນ ສຳລັບແຮງງານ ທີ່ນຳເຂົ້າເພື່ອທົດລອງວຽກ, ຕິດຕາມ, ກວດກາໂຄງການ, ຕິດຕັ້ງ ແລະ ສ້ອມແປງ ເຄື່ອງຈັກ ຕາມສັນຍາຊື້ ຂາຍອຸປະກອນ ແລະ ເຄື່ອງຈັກ ລວມທັງແຮງງານຕາມລະດູການທີ່ມີສັນຍາຮ່ວມກັນລະຫວ່າງປະເທດ.

ມາດຕາ 45 ກຳນົດການນຳໃຊ້ແຮງງານຕ່າງປະເທດ

ແຮງງານຕ່າງປະເທດ ທີ່ເຂົ້າມາເຮັດວຽກ ຢູ່ ສປປ ລາວ ຕາມສັນຍາ ອະນຸຍາດໃຫ້ຄັ້ງໜຶ່ງ ບໍ່ເກີນ ສິບສອງເດືອນ ແລະ ສາມາດຂໍຕໍ່ກຳນົດເວລາແຕ່ລະຄັ້ງ ບໍ່ໃຫ້ເກີນ ສິບສອງເດືອນ ລວມທັງໝົດ ບໍ່ໃຫ້ເກີນ ຫ້າປີ.

ສຳລັບຜູ່ບໍລິຫານລະດັບສູງ ແລະ ຜູ່ຊ່ຽວຊານສະເພາະດ້ານ ຈະພິຈາລະນາເປັນອັນສະເພາະ.

ການພິຈາລະນາ ກ່ຽວກັບການໃຫ້ຕໍ່ກຳນົດເວລາເຮັດວຽກ ແຕ່ລະຄັ້ງ ໃຫ້ອີງຕາມຄວາມຈຳເປັນ ຂອງໜ້າວຽກ, ການດຳເນີນທຸລະກິດ, ການຂະຫຍາຍການຜະລິດ ແລະ ການນຳໃຊ້ເຕັກນິກ-ເຕັກໂນ ໂລຊີໃໝ່.

ໝວດທີ 6

ການສ້າງຕັ້ງ ແລະ ຍຸບເລີກວິສາຫະກິດບໍລິການຈັດຫາງານ

ມາດຕາ 46 ການສ້າງຕັ້ງວິສາຫະກິດບໍລິການຈັດຫາງານ

ບຸກຄົນ, ນິຕິບຸກຄົນ ຫຼື ຄົນຕ່າງປະເທດ ຮ່ວມທຶນກັບຄົນລາວ ທີ່ມີຈຸດປະສົງສ້າງຕັ້ງວິສາຫະ ກິດບໍລິການຈັດຫາງານ ໃຫ້ປະຕິບັດຕາມກົດໝາຍວ່າດ້ວຍການສົ່ງເສີມການລົງທຶນ, ກົດໝາຍວ່າດ້ວຍ ວິສາຫະກິດ ແລະ ລະບຽບກົດໝາຍອື່ນ ທີ່ກ່ຽວຂ້ອງ ໂດຍຜ່ານການເຫັນດີ ຈາກກະຊວງແຮງງານ ແລະ ສະຫວັດດີການສັງຄົມ.

ມາດຕາ 47 ເງື່ອນໄຂການສ້າງຕັ້ງວິສາຫະກິດບໍລິການຈັດຫາງານ

ການສ້າງຕັ້ງວິສາຫະກິດບໍລິການຈັດຫາງານ ຕ້ອງມີເງື່ອນໄຂ ດັ່ງນີ້:

1. ຖືສັນຊາດລາວ;

2. ມີນັກວິຊາການ ທີ່ມີຊີວະປະຫວັດແຈ້ງຂາວ, ມີລະດັບການສຶກສາ ແລະ ວິຊາສະເພາະສົມຄູ່ກັບການດຳເນີນທຸລະກິດ;

3. ປະກອບເອກະສານບົດວິພາກ ໃຫ້ຖືກຕ້ອງຕາມລະບຽບການ;

4. ມີສຳນັກງານ, ມີອຸປະກອນຮັບໃຊ້, ມີສະຖານທີ່ຝຶກສີມືຂັ້ນພື້ນຖານ, ມີບຸກຄະລາກອນ ທີ່ມີຄວາມຮູ້ຄວາມສາມາດ;

5. ມີທຶນຈົດທະບຽນ ສຳລັບການບໍລິການຈັດຫາງານພາຍໃນ ຕ່ຳສຸດຈຳນວນ ສອງຮ້ອຍ ລ້ານກີບ ແລະ ເງິນສົດຄ້ຳປະກັນເປັນເງິນກີບ ເທົ່າກັບ ສອງພັນໂດລາສະຫະລັດ;

6. ມີທຶນຈົດທະບຽນ ສຳລັບການບໍລິການຈັດຫາງານ ທັງພາຍໃນ ແລະ ໄປຕ່າງປະເທດ ຕ່ຳສຸດ ຈຳນວນ ສອງພັນລ້ານກີບ ແລະ ເງິນສົດຄ້ຳປະກັນເປັນເງິນກີບ ເທົ່າກັບ ຊາວພັນໂດລາສະຫະລັດ.

ເງິນຄ້ຳປະກັນດັ່ງກ່າວ ໃຫ້ຖອກເຂົ້າບັນຊີ ຂອງກະຊວງແຮງງານ ແລະ ສະຫວັດດີການສັງຄົມ ກ່ອນໄດ້ຮັບອະນຸຍາດ ເພື່ອແຮໄວ້ຈ່າຍໃນກໍລະນີເກີດຄວາມຜິດພາດ ຂອງວິສາຫະກິດ.

ມາດຕາ 48 ການອອກ ແລະ ການຕໍ່ອະນຸຍາດດຳເນີນທຸລະກິດບໍລິການຈັດຫາງານ

ອົງການຄຸ້ມຄອງວຽກງານແຮງງານ ອອກອະນຸຍາດດຳເນີນທຸລະກິດ ໃຫ້ວິສາຫະກິດບໍລິການ ຈັດຫາງານ ໂດຍມີ ອາຍຸ ສາມປີ ແລະ ສາມາດຕໍ່ໄດ້ຄັ້ງລະ ສາມປີ ຕາມເງື່ອນໄຂຕົ້ນຕໍ ດັ່ງນີ້:

1. ມີທຶນຈົດທະບຽນ ແລະ ເງິນສົດຄ້ຳປະກັນ ຄົບຖ້ວນຕາມທີ່ໄດ້ກຳນົດໄວ້ໃນມາດຕາ 47 ຂອງກົດໝາຍສະບັບນີ້;

2. ໄດ້ປະຕິບັດລະບຽບກົດໝາຍ ແລະ ເສັຍພັນທະໃຫ້ລັດຢ່າງເຂັ້ມງວດ ແລະ ຄົບຖ້ວນ;

3. ໄດ້ໃຫ້ການບໍລິການຈັດຫາງານ ແລະ ຄຸ້ມຄອງຜູ່ອອກແຮງງານ ຢ່າງມີປະສິດທິຜົນ.

ມາດຕາ 49(ໃໝ່) ການເຄື່ອນໄຫວ ຮັບສະໝັກແຮງງານ

ຜູ່ເຄື່ອນໄຫວ ຮັບສະໝັກແຮງງານ ຂອງວິສາຫະກິດບໍລິການຈັດຫາງານ ຕ້ອງມີເງື່ອນໄຂຄົບຖ້ວນ ດັ່ງນີ້ີ້:

1. ເປັນພະນັກງານ ຂອງວິສາຫະກິດບໍລິການຈັດຫາງານ ທີ່ໄດ້ຮັບມອບໝາຍ;

2. ມີບັດປະຈຳຕົວພະນັກງານ ທີ່ອະນຸມັດໂດຍອົງການຄຸ້ມຄອງວຽກງານແຮງງານ;

3. ໄດ້ຮັບອະນຸຍາດໃຫ້ເຄື່ອນໄຫວຮັບສະໝັກແຮງງານ ຈາກອົງການປົກຄອງທ້ອງຖິ່ນ.

ມາດຕາ 50 ການຍຸບເລີກ

ວິສາຫະກິດບໍລິການຈັດຫາງານ ຈະຖືກຍຸບເລີກ ໃນກໍລະນີ ໃດໜຶ່ງ ດັ່ງນີ້:

1. ມີຄຳສັ່ງໃຫ້ຍຸບເລີກຈາກລັດຖະບານ ຫຼື ອົງການຄຸ້ມຄອງວຽກງານແຮງງານ;

2. ມີການຮ້ອງຂໍໃຫ້ຍຸບເລີກຈາກເຈົ້າຂອງວິສາຫະກິດເອງ;

3. ມີການລົ້ມລະລາຍ ຕາມຄຳຕັດສີນຂອງສານ.

ພາກທີ IV

ການປົກປ້ອງແຮງງານ

ໝວດທີ 1

ລະບຽບການອອກແຮງງານ

ມາດຕາ 51(ປັບປຸງ) ເວລາເຮັດວຽກ

ຜູ່ໃຊ້ແຮງງານ ຕ້ອງກຳນົດເວລາເຮັດວຽກ ແລະ ເວລາພັກຜ່ອນ ໃຫ້ຜູ່ອອກແຮງງານ ທີ່ຢູ່ໃນຄວາມຮັບຜິດຊອບຂອງຕົນ ໂດຍສອດຄ່ອງກັບສະຖານທີ່ຕັ້ງ ຂອງຫົວໜ່ວຍແຮງງານ ແລະ ເງື່ອນໄຂ ຕົວຈິງຂອງວຽກ.

ເວລາເຮັດວຽກປົກກະຕິ ຂອງຜູ່ອອກແຮງງານໃນທຸກຫົວໜ່ວຍແຮງງານ ບໍ່ໃຫ້ເກີນ ຫົກວັນ ຕໍ່ອາທິດ ແລະ ແປດຊົ່ວໂມງຕໍ່ວັນ ຫຼື ອາທິດໜຶ່ງບໍ່ໃຫ້ເກີນ ສີ່ສິບແປດຊົ່ວໂມງ ໂດຍບໍ່ຂຶ້ນກັບປະເພດການຮັບເງິນເດືອນ ຫຼື ຄ່າແຮງງານ.

ເວລາພັກຜ່ອນ ເພື່ອຮັບປະທານອາຫານທ່ຽງ ບໍ່ໃຫ້ຫຼຸດ ຫົກສິບນາທີ ຊຶ່ງບໍ່ໃຫ້້ນັບເຂົ້າໃນເວ ລາເຮັດວຽກປະຈຳວັນ.

ສຳລັບອາຊີບ ຫຼື ຂະແໜງການເສດຖະກິດໃດໜຶ່ງທີ່ມີຄວາມຈຳເປັນ ຫົວໜ່ວຍແຮງງານ ກໍສາມາດກຳນົດເວລາເຮັດວຽກສະເພາະໄດ້ ໂດຍການເຫັນດີຈາກອົງການຄຸ້ມຄອງວຽກງານແຮງງານ ພາຍຫຼັງມີການປຶກສາຫາລື ແລະ ເປັນເອກະພາບ ກັບອົງການສາມຝ່າຍ.

ຜູ່ອອກແຮງງານ ທີ່ອະນຸຍາດ ໃຫ້ເຮັດວຽກບໍ່ເກີນ ຫົກຊົ່ວໂມງ ຕໍ່ວັນ ຫຼື ສາມສິບຫົກຊົ່ວໂມງ ຕໍ່ອາທິດ ແມ່ນວຽກກ່ຽວກັບ:

 ກຳມັນຕະພາບລັງສີ ຫຼື ພະຍາດຕິດແປດ;

 ກິ່ນອາຍ, ຄວັນ ທີ່ເປັນອັນຕະລາຍຕໍ່ສຸຂະພາບ;

 ວັດຖຸ, ສານເຄມີທີ່ເປັນອັນຕະລາຍ ເປັນຕົ້ນ ວັດຖຸລະເບີດ;

 ຢູ່ຂຸມ ຫຼື ອຸໂມງໃຕ້ດິນ, ຢູ່ພື້ນນ້ຳ ຫຼື ຢູ່ບ່ອນສູງ;

 ສະຖານທີ່ ຊຶ່ງມີຄວາມຮ້ອນ ຫຼື ຄວາມເຢັນ ຜິດປົກກະຕິ;

 ເຄື່ອງມື ສັ່ນສະເທືອນເປັນປະຈຳ.

ນອກຈາກນີ້ ຍັງມີວຽກອັນຕະລາຍອື່ນ ຊຶ່ງໄດ້ກຳນົດໄວ້ໃນສາລະບານສະເພາະ.

ເວລາເຮັດວຽກປົກກະຕິ ອາດຈະຫຼຸດລົງຕາມຄວາມເໝາະສົມ ໃນກໍລະນີທີ່ເຫັນວ່າ ຄວາມ ເປັນອັນຕະລາຍຢູ່ໃນໜ້າວຽກບໍ່ສາມາດປ້ອງກັນ ຫຼື ຄວບຄຸມໄດ້.

ມາດຕາ 52 ເວລາທີ່ຕ້ອງຄິດໄລ່ເຂົ້າໃນຊົ່ວໂມງເຮັດວຽກ

ເວລາທີ່ເສັຍໄປ ຊຶ່ງຕ້ອງຄິດໄລ່ເຂົ້າໃນຊົ່ວໂມງເຮັດວຽກປະຈຳວັນ ມີ ດັ່ງນີ້:

1. ເວລາກະກຽມດ້ານເຕັກນິກ ເລີ່ມຕົ້ນເຮັດວຽກ ແລະ ກ່ອນເລີກວຽກ;

2. ເວລາພັກຜ່ອນ ໃນບາງຂະແໜງວຽກງານ ທີ່ເຮັດເປັນໄລຍະ ສຳລັບແຕ່ລະຂອດວຽກ ຫຼື ເປັນຜຽນງານຕໍ່ເນື່ອງກັນ ແຕ່ບໍ່ໃຫ້ເກີນ ສິບຫ້ານາທີ;

3. ເວລາພັກກິນເຂົ້າ ສີ່ສິບຫ້ານາທີ ສຳລັບໜ່ວຍງານ ທີ່ເຮັດວຽກເປັນຜຽນ.

ຜູ່ໃຊ້ແຮງງານ ຕ້ອງຈັດວາງເວລາ ຂອງການຜະລິດໃຫ້ເໝາະສົມ ເພື່ອໃຫ້ຜູ່ອອກແຮງງານ ມີເວລາພັກຜ່ອນ ຢ່າງໜ້ອຍ ຫ້າ ຫາ ສິບນາທີ ໃນທຸກ ສອງຊົ່ວໂມງ ຫຼັງຈາກໄດ້ເຮັດວຽກມາແລ້ວ. ໃນກໍລະນີທີ່ເປັນວຽກ ຊຶ່ງຕ້ອງເຮັດຢ່າງຕໍ່ເນື່ອງດ້ວຍການນຳໃຊ້ເຕັກນິກ ຫຼື ເຄື່ອງຈັກນັ້ນ ຕ້ອງຈັດວາງ ໃຫ້ມີການສັບປ່ຽນກັນ ເພື່ອໃຫ້ຜູ່ອອກແຮງງານ ໄດ້ມີການພັກຜ່ອນຢ່າງເໝາະສົມ.

ເວລາທີ່ເສັຍໄປ ຊຶ່ງຄິດໄລ່ເຂົ້າໃນຊົ່ວໂມງເຮັດວຽກປະຈຳວັນດັ່ງກ່າວ ຕ້ອງກຳນົດໄວ້ໃນກົດລະ ບຽບພາຍໃນ ຂອງຫົວໜ່ວຍແຮງງານ.

ມາດຕາ 53 ການເຮັດວຽກເພີ່ມໂມງ

ໃນກໍລະນີ ມີຄວາມຈຳເປັນ ຜູ່ໃຊ້ແຮງງານ ສາມາດຮຽກຮ້ອງ ໃຫ້ຜູ່ອອກແຮງງານ ເຮັດວຽກ ເພີ່ມໂມງ ແຕ່ຕ້ອງໄດ້ຮັບຄວາມເຫັນດີຈາກໜ່ວຍກຳມະບານ ຫຼື ຜູ່ຕາງໜ້າຜູ່ອອກແຮງງານ ຫຼື ຜູ່ອອກ ແຮງງານ ສ່ວນຫຼາຍເສັຍກ່ອນ.

ຊົ່ວໂມງເຮັດວຽກເພີ່ມ ໃນເດືອນໜຶ່ງ ບໍ່ໃຫ້ເກີນ ສີ່ສິບຫ້າຊົ່ວໂມງ ຫຼື ວັນໜຶ່ງ ບໍ່ໃຫ້ເກີນ ສາມ ຊົ່ວໂມງ, ແຕ່ບໍ່ໃຫ້ເຮັດວຽກເພີ່ມໂມງເກີນ ສີ່ວັນ ຕິດຕໍ່ກັນ ເວັ້ນເສັຍແຕ່ ໃນກໍລະນີ ທີ່ມີເຫດສຸກເສີນ ເກີດ ຂຶ້ນ ເຊັ່ນ ໄພພິບັດ ຫຼື ເຫດບັງເອີນ ທີ່ຈະນຳຄວາມເສັຍຫາຍອັນໃຫຍ່ຫຼວງມາສູ່ຫົວໜ່ວຍແຮງງານ.

ໃນການເຮັດວຽກເພີ່ມໂມງ ແຕ່ລະຄັ້ງ ຜູ່ໃຊ້ແຮງງານ ຕ້ອງແຈ້ງລ່ວງໜ້າ ແລະ ອະທິບາຍຄວາມ ຈຳເປັນໃນການເຮັດວຽກນີ້ ໃຫ້ຜູ່ອອກແຮງງານ ພ້ອມທັງຈ່າຍຄ່າແຮງງານເພີ່ມໂມງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

ຖ້າມີຄວາມຈຳເປັນຕ້ອງໄດ້ເຮັດວຽກເພີ່ມໂມງ ເກີນກວ່າ ສີ່ສິບຫ້າຊົ່ວໂມງ ຕໍ່ເດືອນ ຜູ່ໃຊ້ແຮງ ງານ ຕ້ອງສະເໜີຂໍອະນຸຍາດຈາກອົງການຄຸ້ມຄອງວຽກງານແຮງງານ ໂດຍໄດ້ຮັບການເຫັນດີຈາກໜ່ວຍ ກຳມະບານ ຫຼື ຜູ່ຕາງໜ້າຜູ່ອອກແຮງງານ ຫຼື ຜູ່ອອກແຮງງານສ່ວນຫຼາຍ ໃນຫົວໜ່ວຍແຮງງານຂອງຕົນເສັຍກ່ອນ.

ມາດຕາ 54 ວັນພັກປະຈຳອາທິດ

ຜູ່ອອກແຮງງານ ມີສິດໄດ້ພັກວຽກຢ່າງໜ້ອຍ ໜຶ່ງວັນ ຕໍ່ໜຶ່ງອາທິດ ຫຼື ສີ່ວັນ ຕໍ່ເດືອນ, ຈະເປັນ ວັນອາທິດ ຫຼື ວັນໃດ ວັນໜຶ່ງກໍໄດ້ ຕາມການຕົກລົງກັນ ລະຫວ່າງ ຜູ່ອອກແຮງງານ ກັບຜູ່ໃຊ້ແຮງງານ.

ມາດຕາ 55(ໃໝ່) ວັນພັກທາງລັດຖະການ ແລະ ພັກບຸນປະເພນີ

ຜູ່ອອກແຮງງານ ມີສິດພັກວຽກ ໃນວັນພັກທາງລັດຖະການ ໂດຍໄດ້ຮັບເງິນເດືອນ ຫຼື ຄ່າແຮງງານປົກກະຕິ ດັ່ງນີ້:

1. ວັນຊາດ ວັນທີ 2 ທັນວາ ພັກ ໜຶ່ງວັນ;

2. ວັນບຸນປີໃໝ່ສາກົນ ວັນທີ 1 ມັງກອນ ພັກ ໜຶ່ງວັນ;

3. ວັນແມ່ຍິງສາກົນ ວັນທີ 8 ມີນາ ພັກ ໜຶ່ງວັນ ສຳລັບເພດຍິງ;

4. ວັນບຸນປີໃໝ່ລາວ ພັກ ສາມວັນ;

5. ວັນກຳມະກອນສາກົນ ວັນທີ 1 ພຶດສະພາ ພັກ ໜຶ່ງວັນ;

6. ວັນຄູແຫ່ງຊາດ ວັນທີ 7 ຕຸລາ ພັກ ໜຶ່ງ ວັນ ສຳລັບຄູ ແລະ ຜູ່ບໍລິຫານການສຶກສາ;

7. ຜູ່ອອກແຮງງານຕ່າງປະເທດ ໃຫ້ພັກ ໜຶ່ງວັນ ສຳລັບວັນຊາດຂອງຕົນ.

ໃນກໍລະນີ ວັນພັກທາງລັດຖະການ ຫາກກົງກັບວັນພັກປະຈຳອາທິດນັ້ນ ໃຫ້ມີການພັກທົດ ແທນຄືນ.

ສຳລັບວັນພັກບຸນປະເພນີ ໃຫ້ອີງຕາມການຕົກລົງກັນ ລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ.

ມາດຕາ 56 ການພັກວຽກເນື່ອງຈາກການເຈັບເປັນ

ຜູ່ອອກແຮງງານ ທີ່ເຮັດວຽກຕາມລະບອບເງິນເດືອນ ມີສິດພັກວຽກ ຍ້ອນການເຈັບເປັນ ໂດຍມີ ການຢັ້ງຢືນຈາກແພດ ທັງໝົດບໍ່ໃຫ້ເກີນ ສາມສິບວັນ ໃນໜຶ່ງປີ ໂດຍໄດ້ຮັບເງິນເດືອນ ຫຼື ຄ່າແຮງງານ ເຕັມຕາມປົກກະຕິ.

ສຳລັບຜູ່ອອກແຮງງານ ທີ່ໄດ້ຮັບຄ່າແຮງງານ ເປັນວັນ, ເປັນຊົ່ວໂມງ, ຕາມຜະລິດຕະພັນ ຫຼື ຕາມການມອບເໝົາ ທີ່ມີສັນຍາແຮງງານນຳກັນ ທີ່ເຮັດວຽກເກີນ ເກົ້າສິບວັນ ຈະໄດ້ຮັບເງິນຄ່າແຮງງານ ໃນເວລາພັກວຽກເນື່ອງຈາກການເຈັບເປັນ.

ບົດບັນຍັດ ຂອງມາດຕານີ້ ບໍ່ໃຫ້ນຳໃຊ້ສຳລັບການພັກວຽກຍ້ອນການເຈັບເປັນ ທີ່ເນື່ອງມາຈາກ ອຸປະຕິເຫດແຮງງານ ຫຼື ພະຍາດອາຊີບ.

ມາດຕາ 57(ປັບປຸງ) ການພັກວຽກປະຈຳປີ

ຜູ່ອອກແຮງງານ ທີ່ໄດ້ເຮັດວຽກຕິດຕໍ່ກັນຄົບ ໜຶ່ງປີ ມີສິດໄດ້ພັກປະຈຳປີ ສິບຫ້າວັນ. ສຳລັບຜູ່ອອກແຮງງານທີ່ເຮັດວຽກໃນຂະແໜງວຽກງານ ທີ່ເປັນອັນຕະລາຍຕໍ່ສຸຂະພາບ ຕາມທີ່ໄດ້ກຳ ນົດໄວ້ໃນມາດຕາ 51 ຂອງກົດໝາຍສະບັບນີ້ ມີສິດພັກວຽກປະຈຳປີ ສິບແປດວັນ ໂດຍແມ່ນຜູ່ໃຊ້ແຮງງານ ເປັນຜູ່ກຳນົດວັນພັກດັ່ງກ່າວລ່ວງໜ້າ ໃຫ້ຜູ່ອອກແຮງງານ ຫຼື ຕາມການຕົກລົງເຫັນດີ ລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ.

ການພັກປະຈຳປີ ທັງສອງກໍລະນີຂ້າງເທິງນີ້ ຜູ່ອອກແຮງງານ ມີສິດໄດ້ຮັບເງິນເດືອນ ຫຼື ຄ່າ ແຮງງານ ເຕັມຕາມປົກກະຕິ.

ວັນພັກປະຈຳອາທິດ, ວັນພັກທາງລັດຖະການ, ວັນພັກບຸນປະເພນີ ແລະ ວັນພັກກິດທຸລະສ່ວນຕົວ ບໍ່ໃຫ້້ນັບເຂົ້າໃນວັນພັກວຽກປະຈຳປີ.

ຖ້າຜູ່ອອກແຮງງານ ຫາກບໍ່ໄດ້ພັກວຽກປະຈຳປີ ອັນເນື່ອງມາຈາກເຫດຜົນ ຂອງຜູ່ໃຊ້ແຮງງານນັ້ນ ຜູ່ໃຊ້ແຮງງານຕ້ອງໄດ້ຈ່າຍເງິນຄ່າແຮງງານເພີ່ມໃຫ້ຜູ່ອອກແຮງງານເທົ່າກັບ ຮ້ອຍສ່ວນຮ້ອຍ ຂອງຄ່າແຮງງານປົກກະຕິ ຕາມຈຳນວນວັນທີ່ບໍ່ໄດ້ພັກ.

ມາດຕາ 58(ໃໝ່) ການລາພັກເພື່ອກິດທຸລະສ່ວນຕົວ

ຜູ່ອອກແຮງງານ ມີສິດລາພັກເພື່ອກິດທຸລະສ່ວນຕົວ ຢ່າງໜ້ອຍບໍ່ໃຫ້ຫຼຸດ ສາມວັນ ໂດຍໄດ້ ຮັບເງິນເດືອນ ຫຼື ຄ່າແຮງງານ ຕາມປົກກະຕິ ໃນກໍລະນີ ດັ່ງນີ້:

1. ພໍ່, ແມ່, ຜົວ ຫຼື ເມັຍ ແລະ ລູກ ຂອງຕົນເອງ ເຈັບເປັນ ນອນໂຮງໝໍ ຊຶ່ງບໍ່ມີຜູ່ເບິ່ງແຍງດູແລ;

2. ພໍ່, ແມ່, ຜົວ ຫຼື ເມັຍ ແລະ ລູກ ຂອງຕົນເອງ ເສັຍຊີວິດ;

3. ຕົນເອງແຕ່ງດອງ;

4. ເມັຍ ອອກລູກ, ຫຼຸລູກ;

5. ໄດ້ຮັບຜົນກະທົບຈາກໄພພິບັດ ທີ່ຮ້າຍແຮງ.

ຜູ່ອອກແຮງງານ ທີ່ມີຈຸດປະສົງຂໍລາພັກ ເພື່ອກິດທຸລະສ່ວນຕົວ ຕ້ອງຍື່ນຄຳຮ້ອງ ຕໍ່ຜູ່ໃຊ້ແຮງງານ ໂດຍຜ່ານການຢັ້ງຢືນ ຈາກໜ່ວຍກຳມະບານ ຫຼື ຜູ່ຕາງໜ້າຜູ່ອອກແຮງງານ ຫຼື ຫົວໜ້າໜ່ວຍງານ ຂອງຕົນ.

ມາດຕາ 59(ໃໝ່) ການບໍ່ອະນຸຍາດໃຫ້ນຳໃຊ້ແຮງງານແບບບັງຄັບ

ບໍ່ວ່າໃນຮູບແບບໃດ ຈະບໍ່ອະນຸຍາດ ໃຫ້ນຳໃຊ້ແຮງງານແບບບັງຄັບ ຍົກເວັ້ນ ກໍລະນີ ດັ່ງນີ້:

1. ການນຳໃຊ້ແຮງງານຕາມລະບຽບກົດໝາຍ ກ່ຽວກັບພັນທະປ້ອງກັນຊາດ, ປ້ອງກັນ ຄວາມສະຫງົບ;

2. ການນຳໃຊ້ແຮງງານ ເນື່ອງຈາກເຫດສຸກເສີນເກີດຂຶ້ນ ເຊັ່ນ ອັກຄີໄພ, ໄພທຳມະຊາດ ຫຼື ພະຍາດລະບາດ;

3. ການປະຕິບັດວຽກງານໃດໜຶ່ງ ຕາມຄຳຕັດສີນຂອງສານ ພາຍໃຕ້ການຄຸ້ມຄອງດູແລ ຈາກເຈົ້າໜ້າທີ່ ທີ່ກ່ຽວຂ້ອງຂອງລັດ;

4. ການປະຕິບັດວຽກງານລວມ ຕາມການຕົກລົງ ຂອງອົງການປົກຄອງທ້ອງຖິ່ນ, ການຈັດຕັ້ງ ຫຼື ສະມາຄົມ ບ່ອນຜູ່ອອກແຮງງານ ສັງກັດຢູ່ ຫຼື ເປັນສະມາຊິກ.

ມາດຕາ 60(ໃໝ່) ສິດໃນການເຂົ້າເປັນສະມາຊິກ ຂອງອົງການຈັດຕັ້ງ ແລະ ການເລືອກເອົາຜູ່ຕາງໜ້າ

ຜູ່ອອກແຮງງານ ແລະ ຜູ່ໃຊ້ແຮງງານ ມີສິດໃນການສະໝັກເຂົ້າເປັນສະມາຊິກ ຂອງອົງການ ຈັດຕັ້ງມະຫາຊົນ, ອົງການຈັດຕັ້ງສັງຄົມ ທີ່ເຄື່ອນໄຫວຢ່າງຖືກຕ້ອງຕາມກົດໝາຍ ຂອງ ສປປ ລາວ ແລະ ມີສິດໃນການເລືອກເອົາຜູ່ຕາງໜ້າຂອງຕົນ ຢູ່ໃນຫົວໜ່ວຍແຮງງານ ຫຼື ສະຖານທີ່ເຮັດວຽກ.

ໝວດທີ 2

ການເຮັດວຽກກາງຄືນ ແລະ ເປັນຜຽນ

ມາດຕາ 61 ການເຮັດວຽກກາງຄືນ

ເວລາກາງຄືນ ໃຫ້ນັບແຕ່ ຊາວສອງໂມງ ຫາ ຫົກໂມງເຊົ້າ.

ວຽກກາງຄືນ ແມ່ນ ທຸກວຽກ ທີ່ໄດ້ປະຕິບັດ ບໍ່ຕ່ຳກວ່າ ເຈັດຊົ່ວໂມງ ຕິດຕໍ່ກັນໃນເວລາກາງຄືນ.

ຜູ່ອອກແຮງງານ ທີ່ເຮັດວຽກກາງຄືນ ມີສິດໄດ້ພັກວຽກຢ່າງໜ້ອຍ ສິບເອັດຊົ່ວໂມງ ກ່ອນຈະເລີ່ມວຽກໃນວັນໃໝ່.

ໃນກໍລະນີ ຜູ່ອອກແຮງງານທີ່ເຮັດວຽກກາງຄືນ ບໍ່ສາມາດເຮັດວຽກໄດ້ ຍ້ອນເຫດຜົນທາງສຸຂະ ພາບ ໂດຍມີການຢັ້ງຢືນຂອງແພດ ໃຫ້ຜູ່ໃຊ້ແຮງງານສັບຊ້ອນ ຫຼື ຍົກຍ້າຍຜູ່ກ່ຽວໄປເຮັດວຽກອື່ນທີ່ເໝາະສົມຊົ່ວຄາວ ໂດຍໄດ້ຮັບເງິນເດືອນ ຫຼື ຄ່າແຮງງານ ຕາມທີ່ໄດ້ກຳນົດໄວ້ໃນມາດຕາ 91 ວັກສອງ ຂອງກົດໝາຍສະບັບນີ້.

ມາດຕາ 62 ການເຮັດວຽກເປັນຜຽນ

ໃນກໍລະນີ ການຜະລິດ, ທຸລະກິດ ແລະ ການບໍລິການ ມີລັກສະນະຕໍ່ເນື່ອງ ເປັນຕ່ອງໂສ້, ຖ້າຢຸດເຊົາຈະສ້າງຄວາມເສັຍຫາຍໃຫ້ແກ່ທຸລະກິດ, ຜູ່ໃຊ້ແຮງງານ ສາມາດກຳນົດເວລາເຮັດວຽກເປັນຫຼາຍ ຜຽນໄດ້ ຊຶ່ງເວລາເຮັດວຽກຂອງແຕ່ລະຜຽນງານນັ້ນ ບໍ່ໃຫ້ເກີນ ແປດຊົ່ວໂມງ ຕໍ່ໜຶ່ງຜຽນ ຫຼື ບໍ່ໃຫ້ເກີນ ຫົກຊົ່ວໂມງ ຕໍ່ໜຶ່ງຜຽນ ສຳລັບວຽກທີ່ໄດ້ກຳນົດໄວ້ໃນມາດຕາ 51 ຂອງກົດໝາຍສະບັບນີ້.

ໃນກໍລະນີ ທີ່ີຜູ່ອອກແຮງງານ ຫາກເຮັດວຽກໃນຜຽນກາງຄືນ ນັບແຕ່ເວລາ ຊາວສອງໂມງ ຫາ ຫົກໂມງເຊົ້າ ຜູ່ອອກແຮງງານ ມີສິດໄດ້ຮັບການພັກວຽກຢ່າງໜ້ອຍ ສິບເອັດຊົ່ວໂມງ ກ່ອນຈະເລີ່ມເຮັດວຽກໃໝ່່.

ໝວດທີ 3

ກົດລະບຽບພາຍໃນຂອງຫົວໜ່ວຍແຮງງານ

ມາດຕາ 63(ໃໝ່) ກົດລະບຽບພາຍໃນຂອງຫົວໜ່ວຍແຮງງານ

ກົດລະບຽບພາຍໃນຂອງຫົວໜ່ວຍແຮງງານ ແມ່ນ ນິຕິກຳໜຶ່ງ ຊຶ່ງຜູ່ໃຊ້ແຮງງານ ຕ້ອງສ້າງຂຶ້ນ ເພື່ອປະຕິບັດກົດໝາຍວ່າດ້ວຍແຮງງານ ແລະ ກຳນົດລະບຽບການສະເພາະໃນການປົກປ້ອງຜູ່ອອກ ແຮງງານ ທີ່ກົດໝາຍບໍ່ໄດ້ກຳນົດໄວ້.

ກົດລະບຽບພາຍໃນຂອງຫົວໜ່ວຍແຮງງານ ຕ້ອງໄດ້ຜ່ານການປຶກສາຫາລື ລະຫວ່າງຜູ່ໃຊ້ ແຮງງານ ກັບໜ່ວຍກຳມະບານ ຫຼື ຜູ່ຕາງໜ້າຜູ່ອອກແຮງງານ ຫຼື ຜູ່ອອກແຮງງານສ່ວນຫຼາຍ ຢູ່ໃນຂອງຫົວໜ່ວຍແຮງງານ.

ກົດລະບຽບພາຍໃນຂອງຫົວໜ່ວຍແຮງງານ ຈະມີຜົນສັກສິດ ກໍຕໍ່ເມື່ອໄດ້້ຖືກຮັບຮອງຈາກອົງ ການຄຸ້ມຄອງວຽກງານແຮງງານ.

ອົງການຄຸ້ມຄອງວຽກງານແຮງງານ ມີສິດແນະນຳໃຫ້ຫົວໜ່ວຍແຮງງານປັບປຸງກົດລະບຽບພາຍໃນຂອງຫົວໜ່ວຍແຮງງານ ຖ້າເຫັນວ່າມີຄວາມຈຳເປັນ.

ກົດລະບຽບພາຍໃນຂອງຫົວໜ່ວຍແຮງງານ ຕ້ອງເຮັດເປັນພາສາລາວ. ໃນກໍລະນີຫົວໜ່ວຍ ແຮງງານ ຫາກມີຜູ່ອອກແຮງງານຕ່າງປະເທດ ຕ້ອງແປເປັນພາສາຕ່າງປະເທດ.

ມາດຕາ 64(ປັບປຸງ) ເນື້ອໃນຂອງກົດລະບຽບພາຍໃນ

ກົດລະບຽບພາຍໃນ ຂອງຫົວໜ່ວຍແຮງງານ ປະກອບດ້ວຍເນື້ອໃນ ຕົ້ນຕໍ ດັ່ງນີ້:

1. ເວລາເຂົ້າ ແລະ ເລີກວຽກຂອງຫົວໜ່ວຍແຮງງານ, ສະຖານທີ່ເຮັດວຽກ ຫຼື ແຕ່ລະ ໜ້າວຽກ ຂອງຫົວໜ່ວຍແຮງງານ (ຖ້າມີ);

2. ເວລາພັກຜ່ອນ, ການພັກເພື່ອຮັບປະທານອາຫານ ແລະ ພັກໃນກໍລະນີຈຳເປັນ ໃນເວລາເຮັດວຽກ;

3. ວັນພັກປະຈຳອາທິດ;

4. ການພັກວຽກເນື່ອງຈາກການເຈັບເປັນ ແລະ ຄວາມຈຳເປັນອື່ນໆ;

5. ຂໍ້ຫ້າມ ແລະ ມາດຕະການດ້ານຄວາມປອດໄພ ແລະ ສຸຂະພາບແຮງງານ ເຊັ່ນ ການນຳໃຊ້ອຸປະກອນ, ເຄື່ອງມື ແລະ ເຄື່ອງປ້ອງກັນສ່ວນບຸກຄົນ ຈາກອຸປະຕິເຫດແຮງງານ ແລະ ພະ ຍາດອາຊີບ;

6. ຂັ້ນຕອນ ແລະ ວິທີການແກ້ໄຂຂໍ້ຂັດແຍ່ງທາງດ້ານແຮງງານ ແລະ ການລົງວິໄນ;

7. ຜົນປະໂຫຍດ ແລະ ຂໍ້ບັງຄັບ ສຳລັບຜູ່ອອກແຮງງານ.

ມາດຕາ 65 ການເຜີຍແຜ່ກົດລະບຽບພາຍໃນ

ພາຍຫຼັງກົດລະບຽບພາຍໃນ ຂອງຫົວໜ່ວຍແຮງງານ ໄດ້ຜ່ານການອະນຸມັດແລ້ວ ຜູ່ໃຊ້ແຮງ ງານຕ້ອງຈັດຕັ້ງການເຜີຍແຜ່ ໃຫ້ຜູ່ອອກແຮງງານ ຮັບຮູ້ຢ່າງທົ່ວເຖິງ ດ້ວຍວິທີການທີ່ເໝາະສົມ ເຊັ່ນ ຕິດໄວ້ບ່ອນເປີດເຜີຍ ຫຼື ບ່ອນໃດໜຶ່ງ ທີ່ຜູ່ອອກແຮງງານສາມາດເຫັນໄດ້ງ່າຍ, ສາມາດອ່ານໄດ້ສະດວກ ຫຼື ເຮັດເປັນແຜ່ນພັບແຈກຢາຍໃຫ້ຜູ່ອອກແຮງງານ.

ໝວດທີ 4

ແຮງງານລາວ ທີ່ເຮັດວຽກຢູ່ຕ່າງປະເທດ

ມາດຕາ 66(ໃໝ່) ການຄຸ້ມຄອງແຮງງານລາວ ທີ່ເຮັດວຽກຢູ່ຕ່າງປະເທດ

ກະຊວງແຮງງານ ແລະ ສະຫວັດດີການສັງຄົມ ມີໜ້າທີ່ຄຸ້ມຄອງແຮງງານລາວ ທີ່ເຮັດວຽກຢູ່ຕ່າງປະເທດ ໂດຍສົມທົບກັບພາກສ່ວນທີ່ກ່ຽວຂ້ອງ.

ໃນກໍລະນີ ທີ່ເຫັນວ່າມີຄວາມຈຳເປັນ ກະຊວງແຮງງານ ແລະ ສະຫວັດດີການສັງຄົມ ສົມທົບກັບກະຊວງການຕ່າງປະເທດ ສະເໜີຕໍ່ລັດຖະບານເພື່ອແຕ່ງຕັ້ງ ຜູ່ຕາງໜ້າຄຸ້ມຄອງແຮງງານ ໄປປະຈຳຢູ່ສະຖານທູດ ຫຼື ສະຖານກົງສູນ ຂອງ ສປປ ລາວ ຢູ່ຕ່າງປະເທດ ເພື່ອປະຕິບັດໜ້າທີ່ຄຸ້ມຄອງ, ປົກ ປ້ອງສິດ ແລະ ຜົນປະໂຫຍດອັນຊອບທຳຂອງຜູ່ອອກແຮງງານລາວ.

ມາດຕາ 67(ໃໝ່) ສິດ ແລະ ໜ້າທີ່ ຂອງຜູ່ຄຸ້ມຄອງແຮງງານລາວ ຢູ່ຕ່າງປະເທດ

ໃນການປົກປ້ອງສິດ ແລະ ຜົນປະໂຫຍດຂອງຜູ່ອອກແຮງງານລາວ ທີ່ເຮັດວຽກຢູ່ຕ່າງປະເທດ ຜູ່ຄຸ້ມຄອງແຮງງານລາວຢູ່ຕ່າງປະເທດ ມີ ສິດ ແລະ ໜ້າທີ່ ດັ່ງນີ້:

1. ເກັບກຳ ແລະ ສະໜອງຂໍ້ມູນ ຂ່າວສານ ແລະ ສຶກສາອົບຮົມ ຜູ່ອອກແຮງງານ;

2. ຊ່ວຍແກ້ໄຂຂໍ້ຂັດແຍ່ງທາງດ້ານແຮງງານ;

3. ໃຫ້ການຊ່ວຍເຫຼືອໃນເວລາຖືກດຳເນີນຄະດີ;

4. ອອກເອກະສານ ຢັ້ງຢືນກ່ຽວກັບການຮັບເອົາແຮງງານລາວ ແລະ ເອກະສານອື່ນ ທີ່ກ່ຽວຂ້ອງ;

5.ໃຫ້ການຊ່ວຍເຫຼືອໃນກໍລະນີ ຖືກສົ່ງກັບປະເທດ, ເສັຍຊີວິດ, ຖືກປະຖິ້ມ, ກໍລະນີສຸກເສີນ ແລະ ກໍລະນີອື່ນ ທີ່ຖືກລ່ວງລະເມີດສິດ;

6. ປະສານສົມທົບ ກັບການຈັດຕັ້ງ ຂອງປະເທດທີ່ກ່ຽວຂ້ອງ ເພື່ອປະຕິບັດໜ້າທີ່ຂອງຕົນ;

7. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ໝວດທີ 5

ແຮງງານຕ່າງປະເທດ ຢູ່ ສປປ ລາວ

ມາດຕາ 68(ປັບປຸງ) ການຮັບເອົາແຮງງານຕ່າງປະເທດ

ຜູ່ໃຊ້ແຮງງານ ມີໜ້າທີ່ໃນການສ້າງແຜນຄວາມຕ້ອງການການນຳໃຊ້ແຮງງານ ຢູ່ໃນຫົວໜ່ວຍ ແຮງງານຂອງຕົນ ດ້ວຍການໃຫ້ບູລິມະສິດແກ່ແຮງງານລາວກ່ອນ, ແຕ່ຫາກເຫັນວ່າມີຄວາມຈຳເປັນ ຊຶ່ງບໍ່ສາມາດຊອກຫາແຮງງານລາວໄດ້ຢ່າງພຽງພໍກັບຄວາມຕ້ອງການນັ້ນ ກໍມີສິດໃນການສະເໜີຂໍນຳໃຊ້ ແຮງງານຕ່າງປະເທດໄດ້.

ອັດຕາສ່ວນການຮັບເອົາແຮງງານຕ່າງປະເທດ ເຂົ້າມາເຮັດວຽກໃນຫົວໜ່ວຍແຮງງານ ໃຫ້ປະຕິບັດ ດັ່ງນີ້:

1. ສິບຫ້າສ່ວນຮ້ອຍ ຂອງຈຳນວນຜູ່ອອກແຮງງານລາວທັງໝົດ ໃນຫົວໜ່ວຍແຮງງານ ນັ້ນ ສຳລັບຜູ່ມີວິຊາສະເພາະ ທີ່ອອກແຮງງານທາງດ້ານຮ່າງກາຍ;

2. ຊາວຫ້າສ່ວນຮ້ອຍ ຂອງຈຳນວນຜູ່ອອກແຮງງານລາວທັງໝົດ ໃນຫົວໜ່ວຍແຮງງານ ນັ້ນ ສຳລັບຜູ່ມີວິຊາສະເພາະ ທີ່ອອກແຮງງານດ້ວຍມັນສະໝອງ.

ສຳລັບໂຄງການຂະໜາດໃຫຍ່, ໂຄງການບູລິມະສິດ ຂອງລັດຖະບານ ທີ່ມີເວລາແຕ່ ຫ້າປີ ລົງມາ ການນຳໃຊ້ແຮງງານຕ່າງປະເທດ ໃຫ້ປະຕິບັດຕາມສັນຍາ ລະຫວ່າງ ເຈົ້າຂອງໂຄງການກັບ ລັດຖະບານ.

ສຳລັບຜູ່ອອກແຮງງານ ຕາມອາຊີບທີ່ສາມາດເຄື່ອນຍ້າຍໃນຂອບການຮ່ວມມື ກັບບັນດາປະ ເທດ ເປັນຕົ້ນ ປະເທດໃນອາຊີຕາເວັນອອກສ່ຽງໃຕ້ ຖ້າມີ ກໍໃຫ້ປະຕິບັດຕາມລະບຽບການສະເພາະ.

ແຮງງານຕ່າງປະເທດ ທີ່ເຂົ້າມາເຮັດວຽກ ຢູ່ ສປປ ລາວ ຈະໄດ້ຮັບການປົກປ້ອງ ແລະ ຄຸ້ມຄອງ ຕາມກົດໝາຍສະບັບນີ້ ແລະ ລະບຽບກົດໝາຍອື່ນ ທີ່ກ່ຽວຂ້ອງ ຂອງ ສປປ ລາວ.

ມາດຕາ 69(ໃໝ່) ສິດ ແລະ ພັນທະ ຂອງແຮງງານຕ່າງປະເທດ

ແຮງງານຕ່າງປະເທດ ມີ ສິດ ດັ່ງນີ້:

1. ໄດ້ຮັບການປົກປ້ອງຕາມລະບຽບກົດໝາຍ ຂອງ ສປປ ລາວ;

2. ໄດ້ຮັບການປະຕິບັດຢ່າງເທົ່າທຽມ ກັບຜູ່ອອກແຮງງານລາວ ທີ່ເຮັດວຽກຄືກັນຕາມ ມາດຕະຖານແຮງງານ ແລະ ສະພາບເງື່ອນໄຂການເຮັດວຽກ ລວມທັງ ເງິນເດືອນ ຫຼື ຄ່າແຮງງານ.

ແຮງງານຕ່າງປະເທດ ມີ ພັນທະ ດັ່ງນີ້:

1. ເຄົາລົບ ລະບຽບກົດໝາຍ ແລະ ຮີດຄອງປະເພນີ ຂອງລາວ;

2. ຖ່າຍທອດຄວາມຮູ້ດ້ານວິຊາການ ໃຫ້ແກ່ຜູ່ອອກແຮງງານລາວ;

3. ເສັຍອາກອນລາຍໄດ້ ຕາມລະບຽບກົດໝາຍ;

4. ອອກຈາກ ສປປ ລາວ ພາຍຫຼັງສິ້ນສຸດສັນຍາແຮງງານ.

ມາດຕາ 70(ໃໝ່) ສິດ ແລະ ພັນທະ ຂອງຫົວໜ່ວຍແຮງງານ

ໃນການຄຸ້ມຄອງແຮງງານຕ່າງປະເທດ ຫົວໜ່ວຍແຮງງານ ມີ ສິດ ແລະ ພັນທະ ດັ່ງນີ້:

1. ແນະນຳໃຫ້ແຮງງານຕ່າງປະເທດ ປະຕິບັດຕາມລະບຽບກົດໝາຍ ແລະ ເຄົາລົບຮີດ ຄອງປະເພນີ ຂອງລາວ;

2. ສ້າງແຜນເພື່ອສ້າງແຮງງານລາວທົດແທນຢ່າງເໝາະສົມ ແລະ ຕ້ອງສະເໜີແຜນ ດັ່ງກ່າວ ຕໍ່ອົງການຄຸ້ມຄອງວຽກງານແຮງງານ;

3. ນຳສົ່ງແຮງງານຕ່າງປະເທດ ອອກຈາກ ສປປ ລາວ ເມື່ອໝົດກຳນົດສັນຍາແຮງງານ ແລະ ສົ່ງບັດອະນຸຍາດເຮັດວຽກຄືນໃຫ້ອົງການຄຸ້ມຄອງວຽກງານແຮງງານ.

ໝວດທີ 6

ການເຂົ້າປະກັນສັງຄົມ

ມາດຕາ 71(ປັບປຸງ) ການເຂົ້າປະກັນສັງຄົມ

ທຸກຫົວໜ່ວຍແຮງງານ ແລະ ຜູ່ອອກແຮງງານ ຕ້ອງເຂົ້າປະກັນຕົນ ແລະ ຈ່າຍເງິນສົມທົບເຂົ້າກອງທຶນປະກັນສັງຄົມແຫ່ງຊາດ ເພື່ອໄດ້ຮັບການອຸດໜູນປະກັນສັງຄົມ ປະເພດຕ່າງໆ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ໃນກໍລະນີຜູ່ໃຊ້ແຮງງານ ແລະ ຜູ່ອອກແຮງງານ ຍັງບໍ່ໄດ້ຈ່າຍເງິນສົມທົບເຂົ້າກອງທຶນປະ ກັນສັງຄົມແຫ່ງຊາດ ຫຼື ຈ່າຍແລ້ວແຕ່ຍັງບໍ່ທັນຄົບເງື່ອນໄຂທີ່ຈະໄດ້ຮັບການອຸດໜູນ ຜູ່ໃຊ້ແຮງງານຕ້ອງ ຮັບຜິດຊອບ ຕາມລະບຽບກົດໝາຍ.

ມາດຕາ 72 ກະສຽນອາຍຸ ແລະ ປີການຮັບເງິນອຸດໜູນບຳນານ

ກະສຽນອາຍຸ ແລະ ປີການຮັບເງິນອຸດໜູນບຳນານ ຂອງຜູ່ອອກແຮງງານ ມີ ດັ່ງນີ້:

1. ຫົກສິບປີ ສຳລັບເພດຊາຍ, ຫ້າສິບຫ້າປີ ຂຶ້ນໄປ ສຳລັບເພດຍິງ ແລະ ມີປີການແຕ່ ສິບຫ້າປີ ຂຶ້ນໄປ;

2. ຫ້າສິບຫ້າປີ ສຳລັບເພດຊາຍ, ຫ້າສິບປີ ສຳລັບເພດຍິງ ແລະ ມີປີການແຕ່ ສິບຫ້າປີ ຂຶ້ນໄປ ສຳລັບຜູ່ເຮັດວຽກກັບທາດເບື່ອ ລຽນຕິດແຕ່ ຫ້າປີ ຂຶ້ນໄປ.

ຜູ່ອອກແຮງງານ ສາມາດຮັບບຳນານ ຖ້າຫາກ ໄດ້ຖອກເງິນສົມທົບເກີນ ສິບຫ້າປີ ຂຶ້ນໄປ ສຳລັບຜູ່ມີສຸຂະພາບອ່ອນເພັຍ ແລະ ມີກະສຽນອາຍຸບໍ່ຄົບ ແຕ່ສູງສຸດບໍ່ໃຫ້ເກີນ ສາມປີ ລົງມາ.

ມາດຕາ 73 ການຄຸ້ມຄອງ ແລະ ນຳໃຊ້ກອງທຶນປະກັນສັງຄົມແຫ່ງຊາດ

ການຄຸ້ມຄອງ ແລະ ນຳໃຊ້ກອງທຶນປະກັນສັງຄົມແຫ່ງຊາດ ຕ້ອງຮັບປະກັນສິດ ແລະ ຜົນປະ ໂຫຍດຂອງຜູ່ອອກແຮງງານ ແລະ ຜູ່ໃຊ້ແຮງງານ ໂດຍສອດຄ່ອງກັບກົດໝາຍວ່າດ້ວຍການປະກັນສັງຄົມ ແລະ ກົດໝາຍວ່າດ້ວຍງົບປະມານແຫ່ງລັດ.

ມາດຕາ 74 ການຮັບເງິນອຸດຫນູນເທື່ອດຽວ

ຜູ້ອອກແຮງງານຊຶ່ງບໍ່ມີເງື່ອນໄຂຄົບຖ້ວນ ຕາມມາດຕາ 72 ຂອງກົດໝາຍສະບັບນີ້ ຈະໄດ້ຮັບ ເງິນອຸດຫນູນເທ່ືອດຽວ ຊຶ່ງເທົ່າກັບໜຶ່ງເດືອນເຄິ່ງຂອງເງິນເດືອນ ຫຼື ຄ່າແຮງງານ ໂດຍສະເລັ່ຍເອົາ ຫົກເດືອນສຸດທ້າຍ ຄູນ ຈຳນວນປີການຂອງຜູ່ກ່ຽວ.

ພາກທີ V

ສັນຍາແຮງງານ

--ໝວດທີ 1

ສັນຍາແຮງງານ

ມາດຕາ 75(ປັບປຸງ) ສັນຍາແຮງງານ

ສັນຍາແຮງງານ ແມ່ນ ການຕົກລົງ ລະຫວ່າງ ຜູ່ອອກແຮງງານ ກັບຜູ່ໃຊ້ແຮງງານ ຫຼື ລະຫວ່າງ ຜູ່ຕາງໜ້າຜູ່ອອກແຮງງານກັບຜູ່ຕາງໜ້າຜູ່ໃຊ້ແຮງງານ ກ່ຽວກັບເງື່ອນໄຂການເຮັດວຽກ, ເງິນເດືອນ ຫຼື ຄ່າແຮງງານ, ສະຫວັດດີການ ແລະ ນະໂຍບາຍອື່ນ.

ສັນຍາແຮງງານ ຕ້ອງສ້າງຂຶ້ນບົນພື້ນຖານຫຼັກການສະເໝີພາບ ແລະ ເຫັນດີເຫັນພ້ອມນຳ ກັນ ລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ ໂດຍສອດຄ່ອງກັບລະບຽບກົດໝາຍ.

ມາດຕາ 76(ປັບປຸງ) ອາຍຸຂອງສັນຍາແຮງງານ

ສັນຍາແຮງງານ ອາດຈະເຮັດຂຶ້ນ ໂດຍມີກຳນົດເວລາ ຫຼື ບໍ່ມີກຳນົດເວລາກໍໄດ້ ຕາມການ ຕົກລົງເຫັນດີນຳກັນ ລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ.

ອາຍຸຂອງສັນຍາແຮງງານ ທີ່ມີກຳນົດເວລາ ລວມທັງການຕໍ່ສັນຍາ ບໍ່ໃຫ້ເກີນ ສາມປີ, ຖ້າເກີນນັ້ນຈະຖືວ່າເປັນສັນຍາແຮງງານທີ່ບໍ່ມີກຳນົດເວລາ, ແຕ່ການຕໍ່ສັນຍາແຕ່ລະຄັ້ງ ໃຫ້ດຳເນີນພາຍໃນ ຫົກສິບວັນ ນັບແຕ່ວັນສິ້ນສຸດສັນຍາ ຍົກເວັ້ນສັນຍາແຮງງານ ທີ່ມີກຳນົດເວລາສະເພາະຕາມອາຍຸຂອງໂຄງການ ຫຼື ຕາມລະດູການ.

ມາດຕາ 77(ປັບປຸງ) ຮູບການຂອງສັນຍາແຮງງານ

ສັນຍາແຮງງານ ມີ ສອງຮູບການ ຄື ເປັນລາຍລັກອັກສອນ ແລະ ທາງປາກເປົ່າ.

ສັນຍາແຮງງານ ຕ້ອງເຮັດເປັນລາຍລັກອັກສອນ ໃນກໍລະນີທີ່ຝ່າຍໜຶ່ງ ຫຼື ທັງສອງຝ່າຍ ມີຖານະເປັນນິຕິບຸກຄົນ ຫຼື ການຈັດຕັ້ງ.

ສັນຍາແຮງງານ ສາມາດເຮັດທາງປາກເປົ່າ ໃນກໍລະນີທີ່ຜູ່ໃຊ້ແຮງງານ ແລະ ຜູ່ອອກແຮງ ງານ ເປັນບຸກຄົນທົ່ວໄປ.

ມາດຕາ 78(ໃໝ່) ເນື້ອໃນຂອງສັນຍາແຮງງານ

ເນື້ອໃນຂອງສັນຍາແຮງງານ ມີ ດັ່ງນີ້:

1. ຊື່ ແລະ ນາມສະກຸນ ຂອງຜູ່ໃຊ້ແຮງງານ ແລະ ຜູ່ອອກແຮງງານ;

2. ວຽກງານ, ສິດ, ພັນທະ, ຄວາມຮັບຜິດຊອບ ແລະ ໜ້າທີ່ວິຊາສະເພາະ ຂອງຜູ່ອອກແຮງງານ;

3. ເງິນເດືອນ ຫຼື ຄ່າແຮງງານ ຂອງຜູ່ອອກແຮງງານ;

4. ອາຍຸຂອງສັນຍາແຮງງານ, ວັນ ເດືອນ ປີ ເລີ່ມຕົ້ນ ແລະ ສິ້ນສຸດຂອງສັນຍາ;

5. ບ່ອນຢູ່ປັດຈຸບັນ ຂອງຜູ່ໃຊ້ແຮງງານ ແລະ ຜູ່ອອກແຮງງານ;

6. ຮູບການເບີກຈ່າຍ ເງິນເດືອນ ຫຼື ຄ່າແຮງງານ;

7. ກຳນົດເວລາການທົດສອບຄວາມສາມາດຂອງຜູ່ອອກແຮງງານ;

8. ສະຫວັດດີການ ແລະ ນະໂຍບາຍອື່ນ ຂອງຜູ່ອອກແຮງງານ;

9. ວັນເຮັດວຽກ, ເວລາພັກຜ່ອນ ແລະ ວັນພັກ;

10. ຜົນປະໂຫຍດ ທີ່ຜູ່ອອກແຮງງານ ຈະໄດ້ຮັບຫຼັງຈາກສິ້ນສຸດສັນຍາແຮງງານ;

11. ບັນຫາອື່ນ ທີ່ທັງສອງຝ່າຍເຫັນວ່າຈຳເປັນ ໂດຍສອດຄ່ອງກັບລະບຽບກົດໝາຍ.

ມາດຕາ 79(ປັບປຸງ) ການທົດລອງວຽກຂອງຜູ່ອອກແຮງງານ

ພາຍຫຼັງໄດ້ເຊັນສັນຍາແຮງງານ ກັບຜູ່ໃຊ້ແຮງງານແລ້ວ ຜູ່ອອກແຮງງານ ອາດຍັງໄດ້ຮັບການທົດລອງວຽກຈາກຜູ່ໃຊ້ແຮງງານ ເພື່ອຮູ້ວ່າຜູ່ກ່ຽວມີ ຫຼື ບໍ່ມີ ຄວາມສາມາດເຮັດວຽກ.

ສຳລັບວຽກທີ່ບໍ່ຮຽກຮ້ອງຄວາມຊຳນານງານນັ້ນ ກຳນົດເວລາທົດລອງ ບໍ່ໃຫ້ເກີນ ສາມສິບ ວັນ, ສ່ວນວຽກທີ່ຮຽກຮ້ອງຄວາມຊຳນານທາງດ້ານວິຊາການນັ້ນ ບໍ່ໃຫ້ເກີນ ຫົກສິບວັນ.

ໃນໄລຍະການທົດລອງວຽກນັ້ນ ຖ້າຜູ່ອອກແຮງງານຫາກຂາດວຽກ ຍ້ອນການເຈັບເປັນ ຫຼື ຍ້ອນເຫດຜົນອື່ນທີ່ຈຳເປັນ ເວລາທີ່ຂາດວຽກນັ້ນ ບໍ່ໃຫ້ນັບເຂົ້າໃນໄລຍະເວລາການທົດລອງ ແຕ່ເວລາ ການຂາດວຽກນັ້ນສູງສຸດບໍ່ໃຫ້ເກີນ ສິບວັນ ຖ້າບໍ່ດັ່ງນັ້ນ ຜູ່ໃຊ້ແຮງງານ ມີສິດຍົກເລີກສັນຍາແຮງງານ.

ຜູ່ໃຊ້ແຮງງານ ຕ້ອງແຈ້ງເປັນລາຍລັກອັກສອນວ່າ ຈະຮັບ ຫຼື ບໍ່ຮັບເອົາ ຜູ່ອອກແຮງງານ ພາຍໃນ ເຈັດວັນ ກ່ອນກຳນົດເວລາທົດລອງຈະສິ້ນສຸດລົງ.

ໃນເວລາທົດລອງວຽກ ຜູ່ອອກແຮງງານ ມີສິດໄດ້ຮັບເງິນເດືອນ ຫຼື ຄ່າແຮງງານ ບໍ່ຕ່ຳກວ່າ ເກົ້າສິບສ່ວນຮ້ອຍ ຂອງເງິນເດືອນ ຫຼື ຄ່າແຮງງານ ຕາມສັນຍາແຮງງານ.

ໃນເວລາທົດລອງວຽກ ຜູ່ອອກແຮງງານ ຫຼື ຜູ່ໃຊ້ແຮງງານ ມີສິດຍົກເລີກສັນຍາແຮງງານ ແຕ່ຕ້ອງ ແຈ້ງລ່ວງໜ້າໃຫ້ຄູ່ສັນຍາ ຢ່າງໜ້ອຍ ສາມວັນ ສຳລັບຜູ່ເຮັດວຽກ ທີ່ບໍ່ຕ້ອງການຄວາມຊຳນານ ງານ ແລະ ຫ້າວັນ ສຳລັບຜູ່ເຮັດວຽກທີ່ຕ້ອງການຄວາມຊຳນານງານ.

ໃນກໍລະນີີຍົກເລີກການທົດລອງວຽກ ຜູ່ອອກແຮງງານ ມີສິດໄດ້ຮັບເງິນເດືອນ ຫຼື ຄ່າແຮງ ງານ ຈາກຜູ່ໃຊ້ແຮງງານ ຕາມວຽກຕົວຈິງ ແຕ່ຈະບໍ່ໄດ້ຮັບເງິນຊົດເຊີຍ.

ໝວດທີ 2

ການຍົກເລີກ ແລະ ການສິ້ນສຸດສັນຍາແຮງງານ

ມາດຕາ 80(ປັບປຸງ) ການຍົກເລີກ ສັນຍາແຮງງານ

ຄູ່ສັນຍາຝ່າຍໃດຝ່າຍໜຶ່ງ ອາດຍົກເລີກສັນຍາແຮງງານ ທີ່ບໍ່ມີກຳນົດເວລາ ເມື່ອໃດກໍໄດ້ ແຕ່ຕ້ອງແຈ້ງໃຫ້ຄູ່ສັນຍາອີກຝ່າຍໜຶ່ງຊາບກ່ອນ ຢ່າງໜ້ອຍ ສາມສິບວັນ ສຳລັບຜູ່ອອກແຮງງານທີ່ເຮັດ ວຽກທາງດ້ານຮ່າງກາຍເປັນຕົ້ນຕໍ ແລະ ສີ່ສິບຫ້າວັນ ສຳລັບຜູ່ອອກແຮງງານ ທີ່ເຮັດວຽກດ້ວຍມັນສະ ໝອງ.

ສຳລັບສັນຍາແຮງງານ ທີ່ມີກຳນົດເວລານັ້ນ ອາດຈະຖືກຍົກເລີກຕາມການເຫັນດີ ຂອງຄູ່ສັນ ຍາ ຫຼື ເມື່ອຄູ່ສັນຍາຝ່າຍໃດຝ່າຍໜຶ່ງຫາກລະເມີດສັນຍາ. ການຍົກເລີກໃນກໍລະນີ ທີ່ຝ່າຍໃດຝ່າຍໜຶ່ງ ຫາກລະເມີດ ຝ່າຍລະເມີດ ຕ້ອງຮັບຜິດຊອບໃຊ້ແທນຄ່າເສັຍຫາຍທັງໝົດທ່ີເກີດຂຶ້ນ. ໃນກໍລະນີຜູ່ໃຊ້ ແຮງງານ ຫາກເປັນຜູ່ລະເມີດ ກໍຕ້ອງໄດ້ປະຕິບັດຜົນປະໂຫຍດຕ່າງໆ ຕາມສັນຍາ.

ມາດຕາ 81 ການໂຈະ ຫຼື ເລື່ອນ ສັນຍາແຮງງານ

ສັນຍາແຮງງານ ສາມາດໂຈະ ຫຼື ເລື່ອນອອກໄປໄດ້ໃນກໍລະນີ ທີ່ຜູ່ອອກແຮງງານ ຕ້ອງໄດ້ໄປ ຮັບໃຊ້ຊາດ ຕາມລະບຽບກົດໝາຍ, ຖືກກັກຕົວ, ຖືກກັກຂັງ ຫຼື ຖືກຈຳກັດທີ່ຢູ່ ຊຶ່ງບໍ່ເກີນ ໜຶ່ງປີ ແລະ ກໍລະນີອື່ນ ຕາມທີ່ໄດ້ກຳນົດໄວ້ໃນສັນຍາແຮງງານ.

ຜູ່ອອກແຮງງານ ຈະບໍ່ໄດ້ຮັບເງິນເດືອນ ແລະ ຜົນປະໂຫຍດໃດໆ ໃນໄລຍະເວລາໂຈະ ຫຼື ເລື່ອນສັນຍາແຮງງານ ແຕ່ຜູ່ໃຊ້ແຮງງານ ຕ້ອງຮັບເອົາຜູ່ອອກແຮງງານ ເຂົ້າເຮັດວຽກຄືນໃນຕຳແໜ່ງ ງານທີ່ເໝາະສົມເມື່ອທຽບກັບຕຳແໜ່ງງານກ່ອນການໂຈະ ຫຼື ການເລື່ອນ; ຖ້າຫາກບໍ່ມີຕຳແໜ່ງງານດັ່ງກ່າວ ກໍໃຫ້ຜູ່ໃຊ້ແຮງງານຈ່າຍເງິນຊົດເຊີຍ ໃນການຍົກເລີກສັນຍາແຮງງານ ໃຫ້ຕາມອາຍຸການກ່ອນ ການໂຈະ ຫຼື ການເລື່ອນນັ້ນ. ຖ້າວ່າຜູ່ອອກແຮງງານ ຫາກບໍ່ກັບມາເຮັດວຽກຄືນ ຫຼື ບໍ່ຍອມຮັບຕຳແໜ່ງ ງານໃໝ່ນັ້ນ ຜູ່ກ່ຽວຈະບໍ່ມີສິດຮຽກຮ້ອງເອົາຄ່າຊົດເຊີຍ ແລະ ຜົນປະໂຫຍດອື່ນ ຈາກຜູ່ໃຊ້ແຮງງານ.

ມາດຕາ 82(ປັບປຸງ) ການຍົກເລີກສັນຍາແຮງງານໂດຍຜູ່ໃຊ້ແຮງງານ

ຜູ່ໃຊ້ແຮງງານ ສາມາດຍົກເລີກສັນຍາແຮງງານ ໂດຍຕ້ອງຈ່າຍເງິນຊົດເຊີຍໃຫ້ຜູ່ອອກແຮງ ງານໃນ ກໍລະນີ ດັ່ງນີ້:

1. ຜູ່ອອກແຮງງານຂາດຄວາມສາມາດທາງດ້ານວິຊາການ ຫຼື ມີສຸຂະພາບອ່ອນເພັຍ ໂດຍມີການຢັ້ງຢືນຈາກສະພາການແພດ ແລະ ພາຍຫຼັງການສັບຊ້ອນ ໃຫ້ຜູ່ກ່ຽວໄປເຮັດວຽກອື່ນ ທີ່ເໝາະສົມກັບຄວາມສາມາດ ແລະ ສຸຂະພາບຂອງຜູ່ກ່ຽວແລ້ວ ແຕ່ກໍຍັງບໍ່ສາມາດປະຕິບັດວຽກໃໝ່ ນັ້ນໄດ້;

2. ຜູ່ໃຊ້ແຮງງານ ມີຄວາມຈຳເປັນຕ້ອງໄດ້ຫຼຸດຜ່ອນຈຳນວນຜູ່ອອກແຮງງານ ເນື່ອງຈາກເຫດຜົນທາງດ້ານທຸລະກິດ ໂດຍຜ່ານການປຶກສາຫາລື ກັບໜ່ວຍກຳມະບານ ຫຼື ຜູ່ຕາງໜ້າ ຜູ່ອອກແຮງ ງານ ຫຼື ກັບຜູ່ອອກແຮງງານສ່ວນຫຼາຍ ແລະ ໄດ້ລາຍງານໃຫ້ອົງການຄຸ້ມຄອງວຽກງານແຮງງານແລ້ວ.

ຜູ່ໃຊ້ແຮງງານ ຕ້ອງແຈ້ງເປັນລາຍລັກອັກສອນ ແລະ ອະທິບາຍເຫດຜົນໃຫ້ຜູ່ຖືກຢຸດເຊົາ ວຽກ ຮູ້ລ່ວງໜ້າຕາມເວລາ ທີ່ໄດ້ກຳນົດໄວ້ໃນມາດຕາ 80 ຂອງກົດໝາຍສະບັບນີ້.

ມາດຕາ 83(ປັບປຸງ) ການຍົກເລີກສັນຍາແຮງງານ ໂດຍຜູ່ອອກແຮງງານ

ຜູ່ອອກແຮງງານ ມີສິດສະເໜີຍົກເລີກສັນຍາແຮງງານ ໂດຍໃຫ້ຜູ່ໃຊ້ແຮງງານຈ່າຍຄ່າຊົດເຊີຍ ໃນກໍລະນີ ດັ່ງນີ້:

1. ມີສຸຂະພາບອ່ອນເພັຍ ຫຼັງຈາກໄດ້ຮັບການປິ່ນປົວແລ້ວ ໂດຍມີການຢັ້ງຢືນຂອງສະ ພາການແພດ ແລະ ຜູ່ໃຊ້ແຮງງານ ກໍໄດ້ສັບຊ້ອນຕຳແໜ່ງງານໃໝ່ໃຫ້ເຮັດແລ້ວ ແຕ່ກໍຍັງບໍ່ສາມາດເຮັດໄດ້;

2. ມີການທັກທ້ວງຂອງຜູ່ອອກແຮງງານ ໃຫ້ຜູ່ໃຊ້ແຮງງານ ປະຕິບັດຕາມສັນຍາແຮງງານ ມາຫຼາຍເທື່ອແລ້ວ ແຕ່ກໍບໍ່ມີການປ່ຽນແປງ;

3. ມີການຍົກຍ້າຍສະຖານທີ່ເຮັດວຽກ ຊຶ່ງເປັນສາເຫດໃຫ້ຜູ່ອອກແຮງງານບໍ່ສາມາດໄປປະຕິບັດໜ້າທີ່ໄດ້ ໂດຍມີການຢັ້ງຢືນຂອງໜ່ວຍກຳມະບານ ຫຼື ຜູ່ຕາງໜ້າຜູ່ອອກແຮງງານ ແລະ ອົງການປົກຄອງບ້ານ ຢ່າງເປັນລາຍລັກອັກສອນ;

4. ມີການລົບກວນ, ລວນລາມ, ລ່ວງລະເມີດທາງເພດ ຈາກຜູ່ໃຊ້ແຮງງານ ຫຼື ຜູ່ໃຊ້ແຮງງານປ່ອຍປະໃຫ້ເກີດມີການກະທຳດັ່ງກ່າວ.

ໃນການຍົກເລີກສັນຍາແຮງງານ ຕາມທີ່ໄດ້ກຳນົດໄວ້ໃນມາດຕານີ້ ຜູ່ອອກແຮງງານ ຕ້ອງ ແຈ້ງເປັນລາຍລັກອັກສອນ ແລະ ອະທິບາຍເຫດຜົນໃຫ້ຜູ່ໃຊ້ແຮງງານຮູ້ລ່ວງໜ້າ ຕາມກຳນົດເວລາ ທີ່ໄດ້ບົ່ງໄວ້ໃນມາດຕາ 80 ຂອງກົດໝາຍສະບັບນີ້.

ສຳລັບສັນຍາແຮງງານທີ່ມີກຳນົດເວລານັ້ນ ການຍົກເລີກສັນຍາ ຕາມຂໍ້ 2 ແລະ 4 ຂອງມາດຕານີ້ ນອກຈາກການຈ່າຍເງິນຊົດເຊີຍແລ້ວ ຜູ່ໃຊ້ແຮງງານຍັງຕ້ອງໄດ້ຮັບຜິດຊອບ ໃນການຈ່າຍເງິນເດືອນ ຫຼື ຄ່າແຮງງານ ແລະ ຜົນປະໂຫຍດອື່ນທີ່ຍັງເຫຼືອຕາມສັນຍາ.

ມາດຕາ 84(ໃໝ່) ການຂາຍ ຫຼື ການໂອນກິດຈະການ ແລະ ການຮ່ວມທຸລະກິດ

ໃນກໍລະນີ ຜູ່ໃຊ້ແຮງງານ ຫາກຂາຍ, ໂອນກິດຈະການ, ຮ່ວມທຸລະກິດກັບບໍລິສັດອື່ນ ຫຼື ມີການປ່ຽນຜູ່ໃຊ້ແຮງງານນັ້ນ ຜູ່ໃຊ້ແຮງງານເກົ່າ ຕ້ອງແຈ້ງລ່ວງໜ້້າຢ່າງເປັນລາຍລັກອັກສອນ ໃຫ້ຜູ່ ອອກແຮງງານຮູ້ກ່ອນ ຕາມເວລາທີ່ໄດ້ກຳນົດໄວ້ໃນມາດຕາ 80 ຂອງກົດໝາຍສະບັບນີ້.

ໃນການຂາຍ, ການໂອນກິດຈະການ ຫຼື ຮ່ວມທຸລະກິດກັບບໍລິສັດອື່ນ ຜູ່ໃຊ້ແຮງງານເກົ່າ ແລະ ຜູ່ໃຊ້ແຮງງານໃໝ່ ຕ້ອງມີການກຳນົດຄວາມຮັບຜິດຊອບຕໍ່ໍ່ຜູ່ອອກແຮງງານ ໃຫ້ຈະແຈ້ງ, ຊັດເຈນ ແລະ ຮັບປະກັນຜົນປະໂຫຍດຕ່າງໆ ຂອງຜູ່ອອກແຮງງານຕາມລະບຽບ ກົດໝາຍ.

ມາດຕາ 85(ປັບປຸງ) ສິດຂອງຜູ່ອອກແຮງງານ ໃນໄລຍະແຈ້ງລ່ວງໜ້າ

ໃນໄລຍະແຈ້ງລ່ວງໜ້າ ຜູ່ອອກແຮງງານ ມີສິດພັກວຽກ ໜຶ່ງວັນ ຕໍ່ອາທິດ ເພື່ອຊອກວຽກໃໝ່ ໂດຍໄດ້ຮັບເງິນເດືອນ ຫຼື ຄ່າແຮງງານ ຄືກັນກັບເວລາເຮັດວຽກ.

ຖ້າວ່າ ຜູ່ອອກແຮງງານ ຫາກປະສົບອຸປະຕິເຫດ ຫຼື ເຈັບເປັນ ໄລຍະເວລາພັກປິ່ນປົວນັ້ນ ບໍ່ໃຫ້ໄລ່ເຂົ້າໃນໄລຍະແຈ້ງລ່ວງໜ້າ.

ມາດຕາ 86(ປັບປຸງ) ການຍົກເລີກສັນຍາແຮງງານ ຍ້ອນຄວາມຜິດຂອງຜູ່ອອກແຮງງານ

ຜູ່ໃຊ້ແຮງງານ ມີສິດຍົກເລີກສັນຍາແຮງງານ ໂດຍບໍ່ຈ່າຍເງິນຊົດເຊີຍ ແລະ ບໍ່ຕ້ອງຂໍອະນຸ ຍາດຈາກອົງການຄຸ້ມຄອງວຽກງານແຮງງານ ໃນກໍລະນີ ຜູ່ອອກແຮງງານ ມີ ການກະທຳ ດັ່ງນີ້:

1. ສ້າງຄວາມເສັຍຫາຍໃຫ້ແກ່ຜູ່ໃຊ້ແຮງງານ ໂດຍເຈດຕະນາ;

2. ລະເມີດກົດລະບຽບພາຍໃນຂອງຫົວໜ່ວຍແຮງງານ ຫຼື ສັນຍາແຮງງານ ພາຍຫຼັງ ທີ່ຜູ່ໃຊ້ແຮງງານໄດ້ກ່າວເຕືອນມາກ່ອນແລ້ວ;

3. ປະລະໜ້າທີ່ເປັນເວລາ ສີ່ວັນ ລຽນຕິດ ໂດຍບໍ່ມີເຫດຜົນ;

4. ຖືກສານຕັດສີນລົງໂທດ ຕັດອິດສະລະພາບ ໃນສະຖານການກະທຳຜິດ ໂດຍເຈດຕະ ນາຕໍ່ຫົວໜ່ວຍແຮງງານ ຍົກເວັ້ນການກະທຳຜິດ ດ້ວຍຄວາມບໍ່ລະມັດລະວັງ;

5. ລ່ວງລະເມີດສິດທິຂອງຜູ່ອອກແຮງງານອື່ນ ໂດຍສະເພາະຕໍ່ແຮງງານຜູ່ຍິງ ໂດຍໄດ້ ຮັບການກ່າວເຕືອນມາແລ້ວ.

ໃນການຍົກເລີກສັນຍາແຮງງານ ຕາມມາດຕານີ້ ຜູ່ອອກແຮງງານ ມີສິດໄດ້ຮັບເງິນເດືອນ ຫຼື ຄ່າແຮງງານ ຂອງຕົນຈາກຜູ່ໃຊ້ແຮງງານ ຄົບຕາມຈຳນວນທີ່ຜູ່ກ່ຽວໄດ້ເຮັດ.

ມາດຕາ 87(ໃໝ່) ກໍລະນີ ບໍ່ອະນຸຍາດ ໃຫ້ຍົກເລີກສັນຍາແຮງງານ

ກໍລະນີ ບໍ່ອະນຸຍາດ ໃຫ້ຍົກເລີກສັນຍາແຮງງານ ມີ ດັ່ງນີ້:

1. ຜູ່ຍິງທີ່ກຳລັງຖືພາ ຫຼື ຍັງມີລູກນ້ອຍອາຍຸຕ່ຳກວ່າ ໜຶ່ງປີ;

2. ຜູ່ອອກແຮງງານ ທີ່ກຳລັງພັກປິ່ນປົວ ຫຼື ຟື້ນຟູສຸຂະພາບ ຕາມການຢັ້ງຢືນຂອງແພດ;

3. ຜູ່ອອກແຮງງານ ທີ່ເປັນຜູ່ຕາງໜ້າຜູ່ອອກແຮງງານ ຫຼື ເປັນຫົວໜ້າໜ່ວຍກຳມະບານ ຢູ່ໃນຫົວໜ່ວຍແຮງງານ;

4. ຜູ່ອອກແຮງງານ ທີ່ຢູ່ໃນໄລຍະການດຳເນີນຄະດີ ຫຼື ເປັນຜູ່ຖືກກັກຕົວ ຫຼື ກຳລັງລໍຖ້າ ການຕັດສີນຂອງສານ;

5. ຜູ່ອອກແຮງງານ ເຈັບເປັນ ແລະ ປິ່ນປົວ ໂດຍມີການຢັ້ງຢືນຂອງແພດ ຫຼື ພວມປະສົບ ກັບໄພພິບັດ;

6. ຜູ່ອອກແຮງງານທີ່ຢູ່ໃນໄລຍະພັກຜ່ອນປະຈຳປີ ຫຼື ພັກວຽກ ຕາມການເຫັນດີຂອງຜູ່ ໃຊ້ແຮງງານ;

7. ຜູ່ອອກແຮງງານ ທີ່ພວມປະຕິບັດວຽກງານຢູ່ໃນສະຖານທີ່ອື່ນ ຕາມການມອບໝາຍ ຂອງຜູ່ໃຊ້ແຮງງານ;

8. ຜູ່ອອກແຮງງານ ທີ່ພວມຮ້ອງຂໍຕໍ່ວ່າ, ຮ້ອງຟ້ອງຜູ່ໃຊ້ແຮງງານ ຫຼື ໃຫ້ຄວາມຮ່ວມມືກັບ ເຈົ້າໜ້າທີ່ຂອງລັດ ທີ່ພົວພັນເຖິງການປະຕິບັດລະບຽບກົດໝາຍ ກ່ຽວກັບແຮງງານ ແລະ ຂໍ້ຂັດແຍ່ງທາງດ້ານແຮງງານ ພາຍໃນຫົວໜ່ວຍແຮງງານຂອງຕົນ.

ຖ້າຫາກຜູ່ໃຊ້ແຮງງານ ມີຈຸດປະສົງຍົກເລີກສັນຍາແຮງງານ ຕາມກໍລະນີເທິງນີ້ ຕ້ອງໄດ້ຮັບອະນຸຍາດ ຈາກອົງການຄຸ້ມຄອງວຽກງານແຮງງານ.

ສຳລັບສັນຍາແຮງງານທີ່ມີກຳນົດເວລາ ກໍສາມາດຍົກເລີກໄດ້ ຖ້າຫາກເຖິງເວລາສິ້ນສຸດ ສັນ ຍາ.

ມາດຕາ 88(ປັບປຸງ) ການຍົກເລີກສັນຍາແຮງງານ ໂດຍບໍ່ຖືກຕ້ອງ

ການຍົກເລີກສັນຍາແຮງງານ ໂດຍຜູ່ໃຊ້ແຮງງານ ຈະຖືວ່າບໍ່ຖືກຕ້ອງ ໃນກໍລະນີີ ດັ່ງນີ້:

1. ຍົກເລີກໂດຍບໍ່ມີເຫດຜົນພຽງພໍ;

2. ໃຊ້ອຳນາດເກີນຂອບເຂດ, ບັງຄັບ ທາງກົງ ຫຼື ທາງອ້ອມ, ລະເມີດສິດພື້ນຖານ ຂອງຜູ່ອອກແຮງງານ ຈົນບໍ່ສາມາດສືບຕໍ່ປະຕິບັດວຽກງານໄດ້;

3. ລະເມີດສັນຍາ ຊຶ່ງໄດ້ຮັບການທັກທ້ວງຈາກຜູ່ອອກແຮງງານ ຫຼື ຜູ່ຕາງໜ້າຜູ່ອອກແຮງງານແລ້ວ ແຕ່ຜູ່ໃຊ້ແຮງງານບໍ່ມີການແກ້ໄຂ ຫຼື ປ່ຽນແປງ ຈົນເຮັດໃຫ້ຜູ່ອອກແຮງງານ ໄດ້ອອກຈາກວຽກ.

ມາດຕາ 89(ໃໝ່) ຜົນສະທ້ອນຂອງການຍົກເລີກສັນຍາແຮງງານ ໂດຍບໍ່ຖືກຕ້ອງ

ການຍົກເລີກສັນຍາແຮງງານ ໂດຍບໍ່ຖືກຕ້ອງ ມີ ຜົນສະທ້ອນ ດັ່ງນີ້:

1. ຜູ່ອອກແຮງງານ ມີສິດຮ້ອງຂໍເຂົ້າເຮັດວຽກຄືນ ໃນຕຳແໜ່ງໜ້າທີ່ເກົ່າ ຫຼື ໃໝ່ ຕາມຄວາມ ເໝາະສົມ;

2. ຖ້າຜູ່ໃຊ້ແຮງງານ ຫາກບໍ່ຮັບເອົາຜູ່ອອກແຮງງານເຂົ້າເຮັດວຽກຄືນ ຫຼື ຜູ່ອອກແຮງງານ ມີຈຸດປະສົງຢຸດເຊົາວຽກ ຜູ່ໃຊ້ແຮງງານ ຕ້ອງຈ່າຍເງິນຊົດເຊີຍ ພ້ອມທັງຜົນປະໂຫຍດອື່ນ ທີ່ຍັງເຫຼືອຕາມ ສັນຍາແຮງງານ ແລະ ລະບຽບກົດໝາຍ.

ມາດຕາ 90 ການຊົດເຊີຍການຍົກເລີກສັນຍາແຮງງານ

ການຊົດເຊີຍການຍົກເລີກສັນຍາແຮງງານ ໃຫ້ເອົາ ສິບສ່ວນຮ້ອຍ ຂອງເງິນເດືອນທັງໝົດ ຫຼື ຄ່າແຮງງານສຸດທ້າຍ ຄູນໃຫ້ຈຳນວນເດືອນ ທີ່ໄດ້ເຮັດວຽກ.

ສຳລັບການຍົກເລີກສັນຍາແຮງງານ ໂດຍບໍ່ຖືກຕ້ອງ ຕາມມາດຕາ 88 ຂອງກົດໝາຍສະບັບນີ້ ຜູ່ໃຊ້ແຮງງານຕ້ອງຈ່າຍເງິນຊົດເຊີຍ ໃຫ້ແກ່ຜູ່ອອກແຮງງານ ໂດຍເອົາ ສິບຫ້າສ່ວນຮ້ອຍ ຂອງເງິນ ເດືອນທັງໝົດ ຫຼື ຄ່າແຮງງານສຸດທ້າຍ ຄູນໃຫ້ຈຳນວນເດືອນ ທີ່ໄດ້ເຮັດວຽກ.

ຜູ່ອອກແຮງງານ ທີ່ໄດ້ຮັບຄ່າແຮງງານ ຕາມຜະລິດຕະພັນ ຫຼື ຜູ່ທີ່ມີຄ່າແຮງງານບໍ່ແນ່ນອນ ໃຫ້ກຳນົດເອົາຄ່າແຮງງານ ສະເລັ່ຍ ສາມເດືອນສຸດທ້າຍ ຂອງຜູ່ກ່ຽວ ກ່ອນຢຸດເຊົາວຽກເປັນພື້ນຖານ ໃນການຄິດໄລ່ເງິນຊົດເຊີຍ.

ສຳລັບການຍົກເລີກສັນຍາແຮງງານ ຍ້ອນເຫດຜົນອື່ນ ທີ່ບໍ່ໄດ້ກຳນົດໄວ້ໃນກົດໝາຍສະບັບນີ້ ໃຫ້ຜູ່ໃຊ້ແຮງງານ ປະຕິບັດການຊົດເຊີຍຕາມສັນຍາແຮງງານ, ຕາມກົດລະບຽບພາຍໃນຂອງຫົວໜ່ວຍແຮງງານ ຫຼື ຕາມການຕົກລົງ ລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ.

ມາດຕາ 91(ປັບປຸງ) ການຍົກຍ້າຍຜູ່ອອກແຮງງານ ໄປເຮັດວຽກອື່ນຊົ່ວຄາວ

ຖ້າມີຄວາມຈຳເປັນ ຜູ່ໃຊ້ແຮງງານ ສາມາດຍົກຍ້າຍຜູ່ອອກແຮງງານ ໄປເຮັດວຽກອື່ນຊົ່ວຄາວ ຢູ່ໃນຫົວໜ່ວຍແຮງງານດຽວກັນ ໃນກຳນົດບໍ່ໃຫ້ເກີນ ສາມເດືອນ, ຖ້າກາຍກຳນົດນີ້ແລ້ວ ຜູ່ໃຊ້ ແຮງງານ ແລະ ຜູ່ອອກແຮງງານ ຕ້ອງໄດ້ຕົກລົງກັນໃໝ່.

ໃນການຍົກຍ້າຍໄປເຮັດວຽກອື່ນຊົ່ວຄາວນັ້ນ ຖ້າວ່າ ເງິນເດືອນ ຫຼື ຄ່າແຮງງານ ຂອງວຽກ ງານໃໝ່ ຫາກສູງກວ່າວຽກງານເກົ່ານັ້ນ ຜູ່ກ່ຽວຈະໄດ້ຮັບ ເງິນເດືອນ ຫຼື ຄ່າແຮງງານ ຕາມວຽກງານໃໝ່. ແຕ່ຖ້າຫາກ ຕ່ຳກວ່າເກົ່າ ກໍໃຫ້ຮັກສາເງິນເດືອນ ຫຼື ຄ່າແຮງງານ ເກົ່ານັ້ນໄວ້.

ເມື່ອຜູ່ອອກແຮງງານ ຫາກກັບຄືນມາເຮັດວຽກງານເກົ່າແລ້ວ ຜູ່ກ່ຽວກໍຈະໄດ້ຮັບເງິນເດືອນ ຫຼື ຄ່າແຮງງານ ຕາມເກົ່າກ່ອນການຍົກຍ້າຍ.

ໃນກໍລະນີຜູ່ອອກແຮງງານ ຖືກລົງວິໄນ ໃຫ້ໄປເຮັດວຽກງານໃໝ່ທີ່ ເງິນເດືອນ ຫຼື ຄ່າແຮງງານຕ່ຳກວ່າເກົ່າ ກໍໃຫ້ຜູ່ກ່ຽວຮັບເງິນເດືອນ ຫຼື ຄ່າແຮງງານ ໃໝ່ນັ້ນ.

ມາດຕາ 92 ຄວາມຮັບຜິດຊອບຂອງຜູ່ໃຊ້ແຮງງານຜູ່ໃໝ່

ຜູ່ໃຊ້ແຮງງານຜູ່ໃໝ່ ທີ່ຮັບເອົາຜູ່ອອກແຮງງານ ເຂົ້າເຮັດວຽກນຳຕົນ ທັງໆທີ່ຮູ້ວ່າຜູ່ອອກແຮງງານນັ້ນ ຍັງມີຂໍ້ຜູກພັນແຮງງານກັບຜູ່ໃຊ້ແຮງງານຜູ່ເກົ່າ ທັງທາງກົງ ຫຼື ທາງອ້ອມນັ້ນ ຜູ່ໃຊ້ແຮງງານຜູ່ໃໝ່ ຕ້ອງຮັບຜິດຊອບຕໍ່ການເສັຍຫາຍທັງໝົດ ທີ່ເກີດຂຶ້ນແກ່ຜູ່ໃຊ້ແຮງງານຜູ່ເກົ່າ.

ມາດຕາ 93 ການສິ້ນສຸດສັນຍາແຮງງານ

ສັນຍາແຮງງານ ຈະສິ້ນສຸດລົງ ໃນກໍລະນີ ດັ່ງນີ້:

1. ສັນຍາແຮງງານໄດ້ຖືກປະຕິບັດຢ່າງຄົບຖ້ວນ;

2. ສັນຍາແຮງງານ ທີ່ມີກຳນົດເວລາໄດ້ໝົດອາຍຸ;

3. ຄູ່ສັນຍາຕົກລົງຍົກເລີກ;

4. ຜູ່ອອກແຮງງານ ຫຼື ຜູ່ໃຊ້ແຮງງານ ທີ່ເປັນບຸກຄົນ ເສັຍຊີວິດ;

5. ຜູ່ອອກແຮງງານ ຖືກສານຕັດສີນລົງໂທດ ຕັດອິດສະລະພາບ ໂດຍບໍ່ມີການພາກໂທດ ສຳລັບການກະທຳຜິດດ້ວຍຄວາມບໍ່ລະມັດລະວັງ.

ການສິ້ນສຸດສັນຍາ ໃນກໍລະນີຜູ່ອອກແຮງງານເສັຍຊີວິດ ໃຫ້ຖືວ່າເປັນການຍົກເລີກສັນຍາແຮງງານຂອງຜູ່ອອກແຮງງານ ຊຶ່ງຜູ່ໃຊ້ແຮງງານຕ້ອງຈ່າຍເງິນຊົດເຊີຍໃຫ້ເທົ່າກັບ ຫ້າສິບສ່ວນຮ້ອຍ ຂອງເງິນຊົດເຊີຍ ທີ່ຄິດໄລ່ຕາມມາດຕາ 90 ຂອງກົດໝາຍສະບັບນີ້.

ມາດຕາ 94(ໃໝ່) ການຕໍ່ສັນຍາແຮງງານ

ກ່ອນສັນຍາແຮງງານທີ່ມີກຳນົດຈະສິ້ນສຸດລົງ ຖ້າຄູ່ສັນຍາຫາກມີຈຸດປະສົງຕໍ່ສັນຍາດັ່ງກ່າວ ນຳກັນ ຕ້ອງແຈ້ງໃຫ້ກັນຮູ້ລ່ວງໜ້າ ຢ່າງໜ້ອຍ ສິບຫ້າວັນ ແລະ ຕ້ອງດຳເນີນການຕໍ່ສັນຍາພາຍໃນກຳນົດ ຫົກສິບວັນ. ຖ້າບໍ່ດັ່ງນັ້ນ ສັນຍາດັ່ງກ່າວ ຖືວ່າເປັນສັນຍາທີ່ບໍ່ມີກຳນົດ.

ມາດຕາ 95 ການຢັ້ງຢືນການຜ່ານງານ

ຜູ່ໃຊ້ແຮງງານ ຕ້ອງຢັ້ງຢືນການຜ່ານງານ ໃຫ້ຜູ່ອອກແຮງງານ ທີ່ຢຸດເຊົາວຽກ ພາຍໃນກຳນົດ ເຈັດວັນ ນັບແຕ່ວັນຢຸດເຊົາວຽກ ເປັນຕົ້ນໄປ. ການຢັ້ງຢືນດັ່ງກ່າວ ຕ້ອງບອກວັນ, ເດືອນ, ປີເຂົ້າເຮັດ ວຽກ ແລະ ອອກຈາກວຽກ, ຕຳແໜ່ງ, ໜ້າທີ່ວິຊາການທີ່ໄດ້ເຮັດ. ນອກຈາກນີ້ ຜູ່ອອກແຮງງານ ຍັງສາ ມາດຮ້ອງຂໍໃຫ້ຢັ້ງຢືນກ່ຽວກັບ ເງິນເດືອນ ຫຼື ຄ່າແຮງງານ ແລະ ຂໍ້ສັງເກດ ກ່ຽວກັບການປະຕິບັດວຽກ ງານຂອງຜູ່ກ່ຽວ.

ພາກທີ VI

ແຮງງານເພດຍິງ ແລະ ແຮງງານໄວໜຸ່ມ

ໝວດທີ 1

ການນຳໃຊ້ແຮງງານເພດຍິງ

ມາດຕາ 96(ໃໝ່) ຄວາມສະເໝີພາບ ລະຫວ່າງ ຍິງ ຊາຍ ໃນການເຮັດວຽກ

ຜູ່ອອກແຮງງານເພດຍິງ ມີ ສິດ ມີວຽກເຮັດງານທຳ ແລະ ປະກອບອາຊີບ ໃນທຸກຂະແໜງ ການຜະລິດ, ທຸລະກິດ ແລະ ການບໍລິການ ທີ່ບໍ່ຂັດກັບລະບຽບກົດໝາຍ ລວມທັງການເຂົ້າຮ່ວມການ ຝຶກອົບຮົມ, ຍົກລະດັບສີມືແຮງງານ, ລະດັບວິຊາສະເພາະ ແລະ ໄດ້ຮັບເງິນເດືອນ ຫຼື ຄ່າແຮງງານໃນການເຮັດວຽກດຽວກັນ ຢ່າງເທົ່າທຽມກັນກັບເພດຊາຍ ຍົກເວັ້ນບາງວຽກທີ່ມີຜົນກະທົບຕໍ່ສຸຂະພາບຈະເລີນພັນຂອງເພດຍິງ ທີ່ຈະຕ້ອງໄດ້ຮັບການປົກປ້ອງໃນແຕ່ລະກໍລະນີ.

ມາດຕາ 97(ປັບປຸງ) ການນຳໃຊ້ແຮງງານເພດຍິງທີ່ຖືພາ ຫຼື ໃນໄລຍະລ້ຽງລູກນ້ອຍ

ວຽກທີ່ບໍ່ອະນຸຍາດໃຫ້ເຮັດ ສຳລັບຜູ່ອອກແຮງງານເພດຍິງທີ່ຖືພາ ຫຼື ໃນໄລຍະລ້ຽງລູກນ້ອຍ ທີ່ມີອາຍຸຕ່ຳ ກວ່າ ໜຶ່ງປີ ມີ ດັ່ງນີ້:

1. ວຽກເຮັດເທິງຮ້ານ ທີ່ມີຄວາມສູງກວ່າ ສອງແມັດ;

2. ວຽກຍົກ ແລະ ລາກແກ່ດ້ວຍມື, ແບກ, ຫາມ, ຫາບ ວັດຖຸສິ່ງຂອງ ທີ່ມີນ້ຳໜັກເກີນ ກວ່າ ສິບກິໂລກຣາມ;

3. ວຽກກາງຄືນ;

4. ວຽກເພີ່ມໂມງ ແລະ ວຽກໃນວັນພັກ;

5. ວຽກທີ່ຕ້ອງໄດ້ຢືນເປັນເວລາ ສອງຊົ່ວໂມງຕິດຕໍ່ກັນ;

6. ວຽກທີ່ໄດ້ກຳນົດໄວ້ໃນສາລະບານວຽກອັນຕະລາຍ.

ສຳລັບຜູ່ອອກແຮງງານເພດຍິງ ທີ່ຖືພາ ຫຼື ໃນໄລຍະລ້ຽງລູກນ້ອຍ ທີ່ມີອາຍຸຕ່ຳກວ່າ ໜຶ່ງປີ ຊຶ່ງຜ່ານມາໄດ້ເຮັດວຽກຕາມທີ່ກ່າວມາເທິງນີ້ ຜູ່ໃຊ້ແຮງງານ ຕ້ອງສັບຊ້ອນໃຫ້ຜູ່ກ່ຽວ ໄປເຮັດວຽກໃໝ່ທີ່ ເໝາະສົມ ຊົ່ວຄາວ ແຕ່ໃຫ້ຮັກສາລະດັບເງິນເດືອນ ຫຼື ຄ່າແຮງງານໄວ້ຄືເກົ່າ.

ມາດຕາ 98(ປັບປຸງ) ການພັກວຽກຂອງຜູ່ອອກແຮງງານເພດຍິງ ກ່ອນ ແລະ ຫຼັງອອກລູກ

ຜູ່ອອກແຮງງານເພດຍິງ ມີ ສິດໄດ້ພັກວຽກກ່ອນ ແລະ ຫຼັງອອກລູກຢ່າງໜ້ອຍ ໜຶ່ງຮ້ອຍຫ້າວັນ, ແຕ່ຢ່າງໜ້ອຍຕ້ອງໄດ້ພັກວຽກ ບໍ່ໃຫ້ຫຼຸດ ສີ່ສິບສອງວັນ ຫຼັງຈາກອອກລູກ. ໃນກໍລະນີອອກລູກຝາແຝດ ໃຫ້ພັກວຽກຢ່າງໜ້ອຍ ໜຶ່ງຮ້ອຍຊາວວັນ. ໃນເວລາພັກວຽກນັ້ນ ຜູ່ກ່ຽວໄດ້ຮັບເງິນເດືອນ ຫຼື ຄ່າແຮງງານເຕັມ ຕາມປົກກະຕິຈາກຜູ່ໃຊ້ແຮງງານ.

ໃນກໍລະນີ ທີ່ຜູ່ອອກແຮງງານ ພັກເກີນກຳນົດເພື່ອປິ່ນປົວ, ສົ່ງເສີມ ແລະ ຟື້ນຟູສຸຂະພາບເນື່ອງຈາກການອອກລູກນັ້ນ ຜູ່ກ່ຽວຍັງມີສິດໄດ້ຮັບເງິນອຸດໜຸນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ພາຍຫຼັງການອອກລູກ ໃນໄລຍະ ໜຶ່ງປີ ລົງມາ ຜູ່ອອກແຮງງານເພດຍິງ ມີສິດພັກວຽກ ໜຶ່ງຊົ່ວໂມງຕໍ່ວັນ ເພື່ອໃຫ້ນົມ ຫຼື ເບິ່ງແຍງລູກ ແລະ ມີສິດພັກເອົາລູກໄປສັກຢາກັນພະຍາດ ຕາມລະ ບຽບການ.

ຜູ່ອອກແຮງງານເພດຍິງ ທີ່ຫຼຸລູກ ຫຼື ລູກຕາຍໃນທ້ອງ ຈະໄດ້ພັກວຽກຕາມການກຳນົດ ຂອງແພດ ໂດຍໄດ້ຮັບເງິນເດືອນ ຫຼື ຄ່າແຮງງານ ປົກກະຕິ.

ມາດຕາ 99(ປັບປຸງ) ການອຸດໜູນ ອອກລູກ, ຫຼຸລູກ ຫຼື ລູກຕາຍໃນທ້ອງ

ຜູ່ອອກແຮງງານເພດຍິງ ມີສິດໄດ້ຮັບເງິນອຸດໜູນ ອອກລູກ, ຫຼຸລູກ ຫຼື ລູກຕາຍໃນທ້ອງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ມາດຕາ 100(ໃໝ່) ການບໍ່ອະນຸຍາດໃຫ້ກະທຳຕໍ່ແຮງງານເພດຍິງ

ຜູ່ໃຊ້ແຮງງານ ບໍ່ສາມາດກະທຳຕໍ່ແຮງງານເພດຍິງ ໃນກໍລະນີ ດັ່ງນີ້:

1. ກວດກາການຖືພາ ກ່ອນຮັບເຂົ້າເຮັດວຽກ;

2. ສ້າງເງື່ອນໄຂການເຮັດວຽກທີ່ມີລັກສະນະກີດກັ້ນ ຫຼື ປະຕິເສດແຮງງານເພດຍິງ ທີ່ ແຕ່ງດອງແລ້ວ ຫຼື ພວມຖືພາ;

3. ສ້າງເງື່ອນໄຂ ເພື່ອຍົກເລີກສັນຍາແຮງງານ ຍ້ອນການແຕ່ງດອງ ຫຼື ການຖືພາ.

---

ໝວດທີ 2

ການນຳໃຊ້ແຮງງານໄວໜຸ່ມ

ມາດຕາ 101(ປັບປຸງ) ການຮັບເອົາຜູ່ອອກແຮງງານໄວໜຸ່ມ

ຜູ່ໃຊ້ແຮງງານ ສາມາດຮັບເອົາຜູ່ອອກແຮງງານ ທີ່ມີອາຍຸ ຕ່ຳກວ່າ ສິບແປດປີ ແຕ່ບໍ່ໃຫ້ຫຼຸດ ສິບສີ່ປີ ເຂົ້າເຮັດວຽກໄດ້ ແຕ່ບໍ່ໃຫ້ເຮັດວຽກເພີ່ມໂມງ.

ໃນກໍລະນີຈຳເປັນ ຜູ່ໃຊ້ແຮງງານ ສາມາດຮັບເອົາ ແລະ ນຳໃຊ້ຜູ່ອອກແຮງງານທີ່ມີອາຍຸ ຕ່ຳກວ່າ ສິບສີ່ ປີ ແຕ່ບໍ່ໃຫ້ຫຼຸດ ສິບສອງ ປີ ເຂົ້າເຮັດວຽກໄດ້ ແຕ່ຕ້ອງຮັບປະກັນວ່າວຽກທີ່ໃຫ້ເຮັດນັ້ນ ເປັນວຽກເບົາ ດັ່ງນີ້:

1. ວຽກທີ່ບໍ່ສົ່ງຜົນຮ້າຍຕໍ່ການພັດທະນາດ້ານສຸຂະພາບ ຮ່າງກາຍ, ຈິດໃຈ ແລະ ມັນ ສະໝອງ;

2. ວຽກທີ່ບໍ່ເປັນການກີດກັ້ນການເຂົ້າຮຽນ, ການເຂົ້າຮ່ວມການແນະແນວວິຊາຊີບ ແລະ ການຝຶກອົບຮົມວິຊາຊີບ.

ວຽກເບົາ ໄດ້ກຳນົດໄວ້ໃນສາລະບານຕ່າງຫາກ.

ມາດຕາ 102(ໃໝ່) ການບໍ່ອະນຸຍາດໃຫ້ນຳໃຊ້ແຮງງານໄວໜຸ່ມ

ກໍລະນີ ບໍ່ອະນຸຍາດໃຫ້ນຳໃຊ້ແຮງງານໄວໜຸ່ມ ມີ ດັ່ງນີ້:

1. ເຮັດວຽກໃນກິດຈະກຳ, ໜ້າວຽກ ແລະ ສະຖານທີ່ ທີ່ບໍ່ມີຄວາມປອດໄພ, ເປັນອັນ ຕະລາຍ ຕໍ່ສຸຂະພາບ ຮ່າງກາຍ, ຈິດໃຈ ແລະ ມັນສະໝອງ;

2. ເຮັດວຽກແບບບັງຄັບ;

3. ເຮັດວຽກເພື່ອໃຊ້ແທນໜີ້;

4. ເຂົ້າໃນການຄ້າມະນຸດ;

5. ຊື້ຂາຍປະເວນີ ຫຼື ຊັກຊວນໃຫ້ເປັນໂສເພນີ, ຖ່າຍຮູບ ຫຼື ສະແດງແບບລາມົກອະນາ ຈານ;

6. ຊື້ຂາຍ ຫຼື ຊັກຊວນເຂົ້າໃນຂະບວນການຜະລິດ, ການຂົນສົ່ງ, ການມີໄວ້ໃນຄອບຄອງຢາເສບຕິດ ຫຼື ສິ່ງເສບຕິດທຸກປະເພດ.

ບັນຊີວຽກອັນຕະລາຍ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 103(ໃໝ່) ການສ້າງບັນຊີ ແຮງງານໄວໜຸ່ມ

ຜູ່ໃຊ້ແຮງງານ ຕ້ອງສ້າງບັນຊີ ຂໍ້ມູນແຮງງານໄວໜຸ່ມ ຊຶ່ງມີເນື້ອໃນ ດັ່ງນີ້:

1. ຊື່ ແລະ ນາມສະກຸນ;

2. ອາຍຸ ຫຼື ວັນ, ເດືອນ, ປີເກີດ;

3. ວັນເຂົ້າເຮັດວຽກ;

4. ວຽກທີ່ເຮັດ.

ບັນຊີດັ່ງກ່າວ ໃຫ້ແຈ້ງຕໍ່ເຈົ້າໜ້າທີ່ກວດກາແຮງງານ ຫຼື ພາກສ່ວນທີ່ກ່ຽວຂ້ອງ.

ພາກທີ VII

ເງິນເດືອນ ຫຼື ຄ່າແຮງງານ

ໝວດທີ 1

ການກຳນົດເງິນເດືອນ ຫຼື ຄ່າແຮງງານ

ມາດຕາ 104(ປັບປຸງ) ເງິນເດືອນ ຫຼື ຄ່າແຮງງານ

ເງິນເດືອນ ຫຼື ຄ່າແຮງງານ ແມ່ນ ຄ່າຕອບແທນການເຮັດວຽກ ຂອງຜູ່ອອກແຮງງານ ຊຶ່ງຜູ່ໃຊ້ແຮງງານ ຕ້ອງຈ່າຍໃຫ້ຕາມສັນຍາແຮງງານ ເປັນລາຍເດືອນ, ລາຍວັນ, ລາຍຊົ່ວໂມງ, ແບບມອບເໝົາ ຫຼື ຕາມຜະລິດຕະພັນ.

ມາດຕາ 105(ໃໝ່) ຄ່າແຮງງານຂັ້ນຕ່ຳສຸດ

ຄ່າແຮງງານຂັ້ນຕ່ຳສຸດ ແມ່ນ ລະດັບເງິນເດືອນ ຫຼື ຄ່າແຮງງານທີ່ ລັດປະກາດໃຊ້ໃນແຕ່ລະໄລຍະ ເພື່ອຮັບປະກັນການດຳລົງຊີວິດຂັ້ນພື້ນຖານຂອງຜູ່ອອກແຮງງານ.

ມາດຕາ 106(ໃໝ່) ເງິນເດືອນພື້ນຖານ ແລະ ເງິນເດືອນທັງໝົດ

ເງິນເດືອນພື້ນຖານ ແມ່ນ ເງິນທີ່ຜູ່ໃຊ້ແຮງງານ ຈ່າຍໃຫ້ຜູ່ອອກແຮງງານ ຕາມສັນຍາແຮງງານບົນພື້ນຖານການຕົກລົງເຫັນດີນຳກັນ ໂດຍອີງຕາມວຸດທິການສຶກສາ, ລະດັບສີມືແຮງງານ, ຄວາມຮູ້, ຄວາມສາມາດ, ຄວາມຊຳນານງານ ແລະ ປະສົບການໃນການເຮັດວຽກ.

ເງິນເດືອນທັງໝົດ ແມ່ນ ເງິນທີ່ຜູ່ອອກແຮງງານ ໄດ້ຮັບທັງໝົດພາຍໃນເດືອນ ຊຶ່ງລວມມີເງິນເດືອນພື້ນຖານ, ເງິນອຸດໜູນຕຳແໜ່ງ, ເງິນຄ່າຜະລິດ ແລະ ນະໂຍບາຍອື່ນ.

ມາດຕາ 107(ໃໝ່) ຄ່າແຮງງານລາຍວັນ ແລະ ຕາມຜະລິດຕະພັນ

ຄ່າແຮງງານລາຍວັນ ແມ່ນ ຄ່າຕອບແທນການເຮັດວຽກ ທີ່ຜູ່ອອກແຮງງານໄດ້ຮັບ ໃນແຕ່ລະວັນ ບົນພື້ນຖານສັນຍາແຮງງານ.

ຄ່າແຮງງານຕາມຜະລິດຕະພັນ ແມ່ນ ຄ່າຕອບແທນຕາມຜົນຜະລິດ ທີ່ຜູ່ອອກແຮງງານໄດ້ຮັບ ບົນພື້ນຖານສັນຍາແຮງງານ.

ລະດັບຄ່າແຮງງານລາຍວັນ ແລະ ຄ່າແຮງງານຕາມຜະລິດຕະພັນ ລວມແລ້ວໃນໜຶ່ງເດືອນຕ້ອງບໍ່ໃຫ້ຕ່ຳກວ່າ ຄ່າແຮງງານຂັ້ນຕ່ຳສຸດ.

--

ມາດຕາ 108(ປັບປຸງ) ການກຳນົດ ເງິນເດືອນ ຫຼື ຄ່າແຮງງານຂັ້ນຕ່ຳສຸດ

ລັດ ເປັນຜູ່ປະກາດໃຊ້ ລະດັບເງິນເດືອນ ຫຼື ຄ່າແຮງງານຂັ້ນຕ່ຳສຸດ ໃນແຕ່ລະໄລຍະ ໂດຍອີງຕາມຜົນຂອງການປຶກສາຫາລື ຂອງອົງການສາມຝ່າຍ.

ລັດ ບໍ່ອະນຸຍາດໃຫ້ຜູ່ໃຊ້ແຮງງານ ກຳນົດລະດັບເງິນເດືອນ ຫຼື ຄ່າແຮງງານຕ່ຳກວ່າ ລະດັບເງິນເດືອນ ຫຼື ຄ່າແຮງງານຂັ້ນຕ່ຳສຸດ ທີ່ໄດ້ປະກາດໃຊ້ໃນແຕ່ລະໄລຍະ.

ເງິນເດືອນ ຫຼື ຄ່າແຮງງານຂັ້ນຕ່ຳສຸດ ສາມາດກຳນົດຕາມແຕ່ລະ ເຂດ ແລະ ຂົງເຂດວຽກ ງານ.

ມາດຕາ 109(ປັບປຸງ) ຮູບການ ແລະ ວິທີເບີກຈ່າຍເງິນເດືອນ ຫຼື ຄ່າແຮງງານ

ເງິນເດືອນ ຫຼື ຄ່າແຮງງານ ອາດຈະເບີກຈ່າຍເປັນເງິນ ຫຼື ວັດຖຸ.

ໃນການເບີກຈ່າຍເງິນເດືອນ ຫຼື ຄ່າແຮງງານ ໃນແຕ່ລະຄັ້ງ ຜູ່ໃຊ້ແຮງງານ ຕ້ອງເຮັດບັນຊີ ເບີກຈ່າຍແລ້ວໃຫ້ຜູ່ອອກແຮງງານ ເຊັນຮັບເອົາ.

ຜູ່ໃຊ້ແຮງງານ ຕ້ອງແຈ້ງບັນຊີີການຄິດໄລ່ເງິນເດືອນ ຫຼື ຄ່າແຮງງານ ໃຫ້ຜູ່ອອກແຮງງານ. ການຈ່າຍເປັນວັດຖຸ ເພື່ອທົດແທນເງິນເດືອນ ຫຼື ຄ່າແຮງງານນັ້ນ ໃຫ້ຢູ່ໃນອັດຕາສ່ວນທີ່ເໝາະສົມ ແລະ ໃຫ້ຕີລາຄາເປັນເງິນ ແຕ່ຕ້ອງໄດ້ຮັບການເຫັນດີຈາກຜູ່ອອກແຮງງານ ຫຼື ຕົວແທນຂອງຜູ່ອອກແຮງງານ.

ໝວດທີ 2

ການປົກປ້ອງຜົນປະໂຫຍດ ດ້ານເງິນເດືອນ ຫຼື ຄ່າແຮງງານ

ມາດຕາ 110(ປັບປຸງ) ການເບີກຈ່າຍ

ຜູ່ໃຊ້ແຮງງານ ຕ້ອງເບີກຈ່າຍເງິນເດືອນ ຫຼື ຄ່າແຮງງານ ໃຫ້ຜູ່ອອກແຮງງານ ຢ່າງໜ້ອຍ ໜຶ່ງຄັ້ງ ຕໍ່ເດືອນ ຕາມເວລາທີ່ໄດ້ກຳນົດໄວ້.

ເງິນອຸດໜູນ, ເງິນບຳເນັດ ຫຼື ນະໂຍບາຍອື່ນ ໃຫ້ຈ່າຍຕາມລະບຽບການ ຂອງຫົວໜ່ວຍແຮງງານ.

ສຳລັບຄ່າແຮງງານ ຕາມຜະລິດຕະພັນນັ້ນ ຕ້ອງເບີກຈ່າຍໃຫ້ຜູ່ອອກແຮງງານ ຢ່າງໜ້ອຍ ສອງຄັ້ງ ຕໍ່ເດືອນ.

ຖ້າຜູ່ໃຊ້ແຮງງານ ຫາກຈ່າຍເງິນເດືອນ ຫຼື ຄ່າແຮງງານ ຊັກຊ້າ ໂດຍບໍ່ມີເຫດຜົນພຽງພໍ ຜູ່ໃຊ້ແຮງງານຕ້ອງຈ່າຍເພີ່ມໃຫ້ຜູ່ອອກແຮງງານ ໃນກໍລະນີທີ່ໄດ້ຕົກລົງກັນໄວ້ໃນສັນຍາ.

ໃນກໍລະນີທີ່ຜູ່ອອກແຮງງານ ຫາກອອກລູກ, ຫຼຸລູກ ຫຼື ລູກຕາຍໃນທ້ອງ, ເຈັບເປັນ, ເກີດອຸ ປະຕິເຫດ ຊຶ່ງຮ້ອງຂໍໃຫ້ເບີກຈ່າຍເງິນເດືອນ ຫຼື ຄ່າແຮງງານລ່ວງໜ້ານັ້ນ ຜູ່ໃຊ້ແຮງງານຕ້ອງພິຈາລະ ນາເບີກຈ່າຍໃຫ້ຜູ່ກ່ຽວ ຕາມຄວາມເໝາະສົມ. ການຫັກເງິນເດືອນ ຫຼື ຄ່າແຮງງານ ທີ່ໄດ້ເບີກຈ່າຍລ່ວງໜ້ານັ້ນ ສູງສຸດບໍ່ໃຫ້ເກີນ ຊາວສ່ວນຮ້ອຍ ຂອງເງິນເດືອນ ຫຼື ຄ່າແຮງງານ.

ມາດຕາ 111(ປັບປຸງ) ການເບີກຈ່າຍເມື່ອຢຸດເຊົາວຽກຊົ່ວຄາວ

ຫົວໜ່ວຍແຮງງານ ທີ່ຖືກສັ່ງໃຫ້ໂຈະການເຄື່ອນໄຫວທຸລະກິດ, ການຜະລິດ ແລະ ການບໍລິ ການຍ້ອນຄວາມຜິດຂອງຜູ່ໃຊ້ແຮງງານ ຫຼື ຜູ່ໃຊ້ແຮງງານເອງ ຢຸດເຊົາວຽກຊົ່ວຄາວ ຕ້ອງຈ່າຍເງິນເດືອນ ຫຼື ຄ່າແຮງງານ ໃຫ້ຜູ່ອອກແຮງງານ ບໍ່ໃຫ້ຫຼຸດ ຫ້າສິບສ່ວນຮ້ອຍ ຂອງເງິນເດືອນ ຫຼື ຄ່າແຮງງານ ໃນໄລຍະຢຸດເຊົາວຽກນັ້ນ.

ມາດຕາ 112(ປັບປຸງ) ບູລິມະສິດໃນການຮັບເງິນເດືອນ ຫຼື ຄ່າແຮງງານ

ຖ້າຫົວໜ່ວຍແຮງງານ ຫາກຖືກຍຸບເລີກ, ລົ້ມລະລາຍ ຫຼື ຖືກສານຕັດສີນ ຮິບຊັບສິນນັ້ນ ຜູ່ໃຊ້ແຮງງານ ຕ້ອງໃຫ້ບູລິມະສິດ ແກ່ຜູ່ອອກແຮງງານ ໃນການໄດ້ຮັບເງິນເດືອນ ຫຼື ຄ່າແຮງງານ.

ມາດຕາ 113(ປັບປຸງ) ການຫັກເງິນເດືອນ ຫຼື ຄ່າແຮງງານເພື່ອໃຊ້ແທນຄ່າເສັຍຫາຍ

ເງິນເດືອນ ຫຼື ຄ່າແຮງງານ ຂອງຜູ່ອອກແຮງງານ ທີ່ຫັກເພື່ອໃຊ້ແທນຄ່າເສັຍຫາຍ ທີ່ເກີດຂຶ້ນແກ່ຫົວໜ່ວຍແຮງງານ ເນື່ອງຈາກຄວາມຜິດຂອງຜູ່ກ່ຽວນັ້ນ ຕ້ອງປະຕິບັດໃຫ້ຖືກຕ້ອງກັບມູນຄ່າ ຂອງຄວາມເສັຍຫາຍ.

ໃນກໍລະນີ ຜູ່ອອກແຮງງານ ບໍ່ມີຄວາມສາມາດ ໃຊ້ແທນຄ່າເສັຍຫາຍທັງໝົດເທື່ອດຽວໄດ້ນັ້ນ ຜູ່ໃຊ້ແຮງງານສາມາດຫັກເອົາເງິນເດືອນ ຫຼື ຄ່າແຮງງານຂອງຜູ່ກ່ຽວ ແຕ່ສູງສຸດບໍ່ໃຫ້ເກີນ ຊາວສ່ວນຮ້ອຍ ຂອງ ເງິນເດືອນ ຫຼື ຄ່າແຮງງານ ໃນແຕ່ລະເດືອນ.

ບໍ່ອະນຸຍາດໃຫ້ຜູ່ໃຊ້ແຮງງານຫັກເງິນເດືອນ ຫຼື ຄ່າແຮງງານ ຂອງຜູ່ອອກແຮງງານ ໄວ້ສ່ວນໜຶ່ງ ເພື່ອຖ່ວງດຶງຜູ່ອອກແຮງງານໄວ້ກັບຕົນ ແລະ ເພື່ອຈ່າຍຄ່າທຳນຽມ ໃນການເຂົ້າເຮັດວຽກ ຫຼື ການມີວຽກເຮັດ.

ໝວດທີ 3

ຄ່າເຮັດວຽກເພີ່ມໂມງ ແລະ ໃນວັນພັກ

ມາດຕາ 114 ຄ່າເຮັດວຽກເພີ່ມໂມງ

ຄ່າເຮັດວຽກເພີ່ມໂມງ ຂອງວັນເຮັດວຽກປົກກະຕິ ນັບແຕ່ເວລາ ສິບເຈັດໂມງ ຫາ ຊາວສອງ ໂມງ ຈະໄດ້ຮັບເງິນຄ່າແຮງງານເພີ່ມ ເທົ່າກັບ ຮ້ອຍຫ້າສິບສ່ວນຮ້ອຍ ຂອງຄ່າແຮງງານປົກກະຕິ.

ຄ່າເຮັດວຽກເພີ່ມໂມງ ຂອງວັນເຮັດວຽກປົກກະຕິ ນັບແຕ່ເວລາ ຊາວສອງໂມງ ຫາ ຫົກໂມງເຊົ້າ ຈະໄດ້ຮັບເງິນຄ່າແຮງງານເພີ່ມ ເທົ່າກັບ ສອງຮ້ອຍສ່ວນຮ້ອຍ ຂອງຄ່າແຮງງານປົກກະຕິ.

ຄ່າເຮັດວຽກເພີ່ມໂມງ ໃຫ້ຄິດໄລ່ດ້ວຍການ ເອົາເງິນເດືອນ ຫຼື ຄ່າແຮງງານ ຫານໃຫ້ຊາວຫົກວັນ, ຈາກນັ້ນ ຈຶ່ງຫານໃຫ້ແປດຊົ່ວໂມງ ແລ້ວຄູນໃຫ້ຈຳນວນສ່ວນຮ້ອຍ ແລະ ຄູນໃຫ້ຈຳນວນຊົ່ວໂມງທີ່ເຮັດວຽກເພີ່ມນັ້ນ.

ມາດຕາ 115(ໃໝ່) ຄ່າເຮັດວຽກໃນວັນພັກປະຈຳອາທິດ ແລະ ວັນພັກທາງລັດຖະການ

ຄ່າເຮັດວຽກ ໃນວັນພັກປະຈຳອາທິດ ແລະ ວັນພັກທາງລັດຖະການ ຈະໄດ້ຮັບເທົ່າກັບ ສອງຮ້ອຍຫ້າສິບສ່ວນຮ້ອຍ ຂອງຄ່າແຮງງານປົກກະຕິ.

ຄ່າເຮັດວຽກ ໃນວັນພັກປະຈຳອາທິດ ແລະ ວັນພັກທາງລັດຖະການ ນັບແຕ່ເວລາ ສິບຫົກ ໂມງ ຫາ ຊາວສອງໂມງ ຈະໄດ້ຮັບ ເທົ່າກັບ ສາມຮ້ອຍສ່ວນຮ້ອຍ ຂອງຄ່າແຮງງານປົກກະຕິ.

ຄ່າເຮັດວຽກເວລາກາງຄືນ ໃນວັນພັກປະຈຳອາທິດ ແລະ ວັນພັກທາງລັດຖະການ ນັບແຕ່ ເວລາ ຊາວສອງໂມງ ຫາ ຫົກໂມງເຊົ້າ ຈະໄດ້ຮັບເທົ່າກັບ ສາມຮ້ອຍຫ້າສິບສ່ວນຮ້ອຍ ຂອງຄ່າແຮງງານປົກກະຕິ.

ວິທີຄິດໄລ່ ໃຫ້ປະຕິບັດ ຕາມທີ່ໄດ້ກຳນົດໄວ້ໃນວັກທີສາມ ມາດຕາ 114 ຂອງກົດໝາຍສະບັບນີ້.

ມາດຕາ 116(ໃໝ່) ເງິນສະເພາະ ສຳລັບວຽກກາງຄືນ ແລະ ໃນຜຽນກາງຄືນ

ເງິນສະເພາະ ສຳລັບວຽກກາງຄືນ ແລະ ໃນຜຽນກາງຄືນ ຈະໄດ້ຮັບບໍ່ຕ່ຳກວ່າ ສິບຫ້າສ່ວນຮ້ອຍ ຂອງຄ່າແຮງງານ ຂອງຊົ່ວໂມງເຮັດວຽກປົກກະຕິ.

ເງິນສະເພາະນີ້ ໃຫ້ຄິດໄລ່ດ້ວຍການເອົາ ເງິນເດືອນ ຫຼື ຄ່າແຮງງານ ຫານໃຫ້ຊາວຫົກວັນ, ຈາກນັ້ນ ຈຶ່ງຫານໃຫ້ແປດຊົ່ວໂມງ ແລ້ວຄູນໃຫ້ສິບຫ້າສ່ວນຮ້ອຍ ແລະ ຄູນໃຫ້ຈຳນວນຊົ່ວໂມງທີ່ເຮັດວຽກກາງຄືນ ຫຼື ໃນຜຽນກາງຄືນ.

ພາກທີ VIII

ຄວາມປອດໄພ ແລະ ສຸຂະພາບແຮງງານ

ໝວດທີ 1

ການປ້ອງກັນຄວາມປອດໄພ ແລະ ສຸຂະພາບແຮງງານ

ມາດຕາ 117(ໃໝ່) ວຽກງານດ້ານຄວາມປອດໄພ ແລະ ສຸຂະພາບແຮງງານ

ວຽກງານດ້ານຄວາມປອດໄພ ແລະ ສຸຂະພາບແຮງງານ ແມ່ນ ກິດຈະກຳຮ່ວມລະຫວ່າງ ຜູ່ໃຊ້ແຮງງານ ແລະ ຜູ່ອອກແຮງງານ ໃນການຮັບປະກັນດ້ານຄວາມປອດໄພ ແລະ ສຸຂະພາບແຮງງານໃນສະຖານທີ່ເຮັດວຽກ ຊຶ່ງລວມມີການປະເມີນຄວາມສ່ຽງດ້ານສະພາບແວດລ້ອມຂອງການເຮັດວຽກ, ມາດຕະການທີ່ເໝາະສົມ ເພື່ອຫຼຸດຜ່ອນໄພອັນຕະລາຍ ແລະ ຄວາມສ່ຽງ, ວິທີປ້ອງກັນອຸປະຕິເຫດແຮງງານ, ປ້ອງກັນການບາດເຈັບ ແລະ ປ້ອງກັນບໍ່ໃຫ້ເກີດພະຍາດອາຊີບ ແລະ ການສ້າງໃຫ້ເປັນວັດທະນະ ທຳຄວາມປອດໄພໃນສະຖານທີ່ເຮັດວຽກເທື່ອລະກ້າວ.

ມາດຕາ 118(ໃໝ່) ພັນທະຂອງລັດ

ລັດ ມີ ພັນທະ ດັ່ງນີ້:

1. ກຳນົດ, ຈັດຕັ້ງປະຕິບັດ ແລະ ປັບປຸງ ນະໂຍບາຍ, ຍຸດທະສາດແຫ່ງຊາດ ກ່ຽວກັບ ວຽກງານດ້ານຄວາມປອດໄພ ແລະ ສຸຂະພາບແຮງງານ ໃຫ້ສອດຄ່ອງກັບແຜນພັດທະນາເສດຖະ ກິດ-ສັງຄົມແຫ່ງຊາດ ດ້ວຍ:

(ກ) ການມີມາດຕະການປ້ອງກັນອຸປະຕິເຫດແຮງງານ ຫຼື ພະຍາດອາຊີບ ດ້ວຍການ ຫຼຸດຜ່ອນສາເຫດຕົ້ນຕໍຂອງໄພອັນຕະລາຍ ທີ່ອາດເກີດຂຶ້ນຍ້ອນສະພາບແວດລ້ອມ ໃນສະຖານທີ່ເຮັດ ວຽກ;

(ຂ) ການກຳນົດໜ້າທີ່ ແລະ ຄວາມຮັບຜິດຊອບຂອງພາກສ່ວນທີ່ກ່ຽວຂ້ອງທັງພາກ ລັດ, ຜູ່ໃຊ້ແຮງງານ, ຜູ່ອອກແຮງງານ ແລະ ພາກສ່ວນອື່ນທີ່ກ່ຽວຂ້ອງ ກັບວຽກງານປ້ອງກັນຄວາມປອດໄພ ແລະ ສຸຂະພາບແຮງງານ ໃນສະຖານທີ່ເຮັດວຽກ.

2. ກຳນົດມາດຕະຖານດ້ານຄວາມປອດໄພ ແລະ ສຸຂະພາບແຮງງານ, ປຸກລະດົມ ໃຫ້ທຸກພາກສ່ວນທີ່ກ່ຽວຂ້ອງ ມີສ່ວນຮ່ວມໃນວຽກງານດ້ານຄວາມປອດໄພ ແລະ ສຸຂະພາບແຮງງານ;

3. ສ້າງຕັ້ງ, ພັດທະນາ ແລະ ປັບປຸງລະບົບປ້ອງກັນຄວາມປອດໄພ ແລະ ສຸຂະພາບ ແຮງງານ ເປັນແຕ່ລະໄລຍະ ຊຶ່ງລວມມີອົງການຮັບຜິດຊອບ, ການຮ່ວມມື ລະຫວ່າງຜູ່ອອກແຮງງານ ແລະ ຜູ່ໃຊ້ແຮງງານ, ການສະໜອງຂໍ້ມູນ ຂ່າວສານ, ການບໍລິການໃຫ້ຄຳປຶກສາ, ການຈັດການຝຶກອົບ ຮົມ, ການເກັບກຳ ແລະ ວິເຄາະຂໍ້ມູນ ກ່ຽວກັບການຖືກບາດເຈັບ ແລະ ການເປັນພະຍາດອາຊີບ;

4. ລົງທຶນຢ່າງເໝາະສົມ ເຂົ້າໃນການຄົ້ນຄວ້າ ວິໄຈ, ຊ່ວຍເຫຼືອ ຫຼື ອຳນວຍຄວາມສະດວກ ໃຫ້ແກ່ຫົວໜ່ວຍແຮງງານ ທີ່ຜະລິດເຄື່ອງມື, ອຸປະກອນຮັບໃຊ້ວຽກງານປ້ອງກັນຄວາມປອດໄພ ແລະ ສຸຂະພາບແຮງງານ ລວມທັງເຄື່ອງປ້ອງກັນສ່ວນບຸກຄົນ;

5. ສ້າງບັນຊີພະຍາດອາຊີບ ທາງຮ່າງກາຍ ແລະ ມັນສະໝອງ ໂດຍມີການປຶກສາຫາລື ກັບຜູ່ຕາງໜ້າ ຂອງອົງການທີ່ກ່ຽວຂ້ອງ ຂອງຜູ່ໃຊ້ແຮງງານ ແລະ ຜູ່ອອກແຮງງານ;

6. ມີມາດຕະການເພື່ອປົກປ້ອງຜູ່ອອກແຮງງານ ຫຼື ຜູ່ໃຫ້ຂໍ້ມູນກ່ຽວກັບຄວາມບໍ່ເອົາໃຈໃສ່ຕໍ່ວຽກງານດ້ານຄວາມປອດໄພ ແລະ ສຸຂະພາບແຮງງານ ຂອງຫົວໜ່ວຍແຮງງານ.

ມາດຕາ 119(ໃໝ່) ພັນທະຂອງຜູ່ໃຊ້ແຮງງານ

ຜູ່ໃຊ້ແຮງງານ ມີ ພັນທະ ດັ່ງນີ້:

1. ວາງມາດຕະການເພື່ອຮັບປະກັນຄວາມປອດໄພ ແລະ ສຸຂະພາບຂອງຜູ່ອອກແຮງ ງານທີ່ເຮັດວຽກຢູ່ພາຍໃຕ້ ການຄວບຄຸມຂອງຕົນ ດ້ວຍວິທີການທີ່ເໝາະສົມ;

2. ຮັບປະກັນໃຫ້ສະຖານທີ່ເຮັດວຽກ, ເຄື່ອງຈັກ, ອຸປະກອນ, ຂັ້ັ້ນຕອນການຜະລິດທາດ ຫຼື ສານເຄມີ ແລະ ວັດຖຸລະເບີດ ໃນຫົວໜ່ວຍແຮງງານຂອງຕົນ ມີຄວາມປອດໄພ ຫຼື ບໍ່ມີຄວາມສ່ຽງ ຕໍ່ສຸຂະພາບ ຂອງຜູ່ອອກແຮງງານ;

3. ກວດກາຢ່າງເປັນປະຈຳບັນດາມາດຕະການປ້ອງກັນ ແລະ ປັບປຸງຖ້າເຫັນວ່າບໍ່ ເໝາະສົມ;

4. ປະເມີນຄວາມສ່ຽງດ້ານຄວາມປອດໄພ ແລະ ສຸຂະພາບແຮງງານ ຢ່າງໜ້ອຍ ໜຶ່ງຄັ້ງ ຕໍ່ປີ ແລ້ວລາຍງານຕໍ່ອົງການຄຸ້ມຄອງວຽກງານແຮງງານ;

5. ບຳລຸງຮັກສາສະຖານທີ່ເຮັດວຽກ, ລະບົບຄວາມປອດໄພ, ສະພາບແວດລ້ອມ ແລະ ບັນຍາກາດໃນການເຮັດວຽກ ເພື່ອໃຫ້ມີເງື່ອນໄຂທີ່ດີຕໍ່ສຸຂະພາບ ຂອງຜູ່ອອກແຮງງານ;

6. ສະໜອງສິ່ງອຳນວຍຄວາມສະດວກທາງດ້ານສະຫວັດດີການ ໃຫ້ຜູ່ອອກແຮງງານ ຢູ່ສະຖານທີ່ເຮັດວຽກຢ່າງເໝາະສົມ;

7. ສະໜອງຂ້ໍມູນຂ່າວສານ, ຄຳແນະນຳ, ການຝຶກອົບຮົມ ແລະ ການປົກປ້ອງຜູ່ອອກ ແຮງງານ ເພື່ອໃຫ້ສາມາດເຄື່ອນໄຫວວຽກງານໄດ້ຢ່າງປອດໄພ;

8. ສະໜອງອຸປະກອນປ້ອງກັນຕົວສ່ວນບຸກຄົນ ທີ່ໄດ້ມາດຕະຖານສາກົນ ໃຫ້ແກ່ຜູ່ ອອກແຮງງານ ຢ່າງຄົບຖ້ວນ ແລະ ໂດຍບໍ່ເສັຍຄ່າ;

9. ບໍ່ໃຫ້ມີການນຳໃຊ້ສິ່ງເສບຕິດ ຫຼື ດື່ມ, ເສບສິ່ງມຶນເມົາຢູ່ພາຍໃນ ຫຼື ບໍລິເວນສະຖານທີ່ເຮັດວຽກ;

10. ຈັດຝຶກອົບຮົມກ່ຽວກັບຄວາມຮູ້ພື້ນຖານ ດ້ານຄວາມປອດໄພ ແລະ ສຸຂະພາບແຮງງານ, ການປ້ອງກັນການຕິດເຊື້ອພະຍາດ ເປັນຕົ້ນ ເຊື້ອເຮສໄອວີ ໃຫ້ຜູ່ອອກແຮງງານ ຢ່າງໜ້ອຍໜຶ່ງ ຄັ້ງ ຕໍ່ປີ;

11. ຈັດໃຫ້ມີພະນັກງານຮັບຜິດຊອບຄວາມປອດໄພ ແລະ ສຸຂະພາບແຮງງານ;

12. ມີພັນທະອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 120(ໃໝ່) ພັນທະ ຂອງຜູ່ອອກແຮງງານ

ຜູ່ອອກແຮງງານ ຕ້ອງປະຕິບັດກົດລະບຽບກ່ຽວກັບຄວາມປອດໄພ ແລະ ສຸຂະພາບແຮງງານຂອງຫົວໜ່ວຍແຮງງານ ຢ່າງເຂັ້ມງວດ, ຮ່ວມມື ແລະ ເຂົ້າຮ່ວມກິດຈະກຳກ່ຽວກັບຄວາມປອດໄພ ແລະ ສຸຂະພາບແຮງງານ ທີ່ຜູ່ໃຊ້ແຮງງານ ຫຼື ອົງການຈັດຕັ້ງອື່ນຈັດຂຶ້ນ.

ຖ້າຜູ່ອອກແຮງງານ ຫາກສັງເກດ ຫຼື ເຊື່ອວ່າຈະມີໄພ ອັນຕະລາຍຕໍ່ຄວາມປອດໄພ ແລະ ສຸຂະພາບແຮງງານ ໃນສະຖານທີ່ເຮັດວຽກນັ້ນ ຜູ່ກ່ຽວຕ້ອງແຈ້ງໃຫ້ຜູ່ໃຊ້ແຮງງານ ຫຼື ຜູ່ຮັບຜິດຊອບວຽກງານດ້ານຄວາມປອດໄພ ແລະ ສຸຂະພາບແຮງງານ ຫຼື ຫົວໜ້າໜ່ວຍງານ ຂອງຕົນໂດຍດ່ວນ.

ພາຍຫຼັງໄດ້ແຈ້ງໃຫ້ຊາບ ກ່ຽວກັບຄວາມອັນຕະລາຍໃນສະຖານທີ່ເຮັດວຽກແລ້ວ ຖ້າເຫັນ ວ່າ ຜູ່ໃຊ້ແຮງງານຫາກບໍ່ເອົາໃຈໃສ່ ຫຼື ບໍ່ແກ້ໄຂ ຜູ່ອອກແຮງງານ ຕ້ອງແຈ້ງໃຫ້ອົງການຄຸ້ມຄອງວຽກງານແຮງງານ ຫຼື ໜ່ວຍງານຮັບຜິດຊອບຄວາມປອດໄພ ແລະ ສຸຂະພາບແຮງງານຂອງລັດ ຫຼື ການຈັດຕັ້ງທີ່ ກ່ຽວຂ້ອງໂດຍໄວ.

ມາດຕາ 121(ໃໝ່) ພັນທະຂອງຜູ່ອອກແບບ, ຜູ່ຜະລິດ, ຜູ່ນຳເຂົ້າ, ຜູ່ສະໜອງ ແລະ ຜູ່ຕິດຕັ້ງ

ຜູ່ອອກແບບ, ຜູ່ຜະລິດ, ຜູ່ນຳເຂົ້າ, ຜູ່ສະໜອງ ຫຼື ຜູ່ຂົນສົ່ງ ແລະ ຜູ່ຕິດຕັ້ງເຄື່ອງຈັກ, ອຸປະກອນ ຫຼື ວັດສະດຸ ຕ້ອງຮັບປະກັນຄວາມປອດໄພ ແລະ ສຸຂະພາບແຮງງານ ດັ່ງນີ້:

1. ຮັບປະກັນໃຫ້ເຄື່ອງຈັກ, ອຸປະກອນ ຫຼື ວັດສະດຸ ໄດ້ຖືກນຳໃຊ້ຢ່າງຖືກຕ້ອງ ແລະ ບໍ່ເປັນອັນຕະລາຍຕໍ່ສຸຂະພາບ ແລະ ຄວາມປອດໄພ ຂອງຜູ່ນຳໃຊ້;

2. ແນະນຳ ວິທີການຕິດຕັ້ງ, ນຳໃຊ້ເຄື່ອງຈັກ ອຸປະກອນ ແລະ ວັດສະດຸອື່ນ, ໃຫ້ຂໍ້ມູນ ກ່ຽວກັບຄວາມເປັນອັນຕະລາຍ ຂອງເຄື່ອງຈັກ, ອຸປະກອນ ແລະ ທາດເຄມີ ທີ່ອາດມີຕໍ່ຜູ່ນຳໃຊ້ ພ້ອມທັງແນະນຳ ວິທີການປ້ອງກັນ;

3. ສຶກສາ ແລະ ວິໄຈ ຫຼື ສະໜອງບົດຮຽນທາງດ້ານວິທະຍາສາດ ແລະ ຄວາມຮູ້ໃໝ່ ທີ່ສອດຄ່ອງກັບສອງຂໍ້ເທິງນີ້.

ມາດຕາ 122(ໃໝ່) ການປະເມີນຄວາມສ່ຽງ ແລະ ການສ້າງກົດລະບຽບພາຍໃນ

ຜູ່ໃຊ້ແຮງງານ ຕ້ອງກວດກາ ແລະ ປະເມີນຄວາມສ່ຽງດ້ານຄວາມປອດໄພ ແລະ ສຸຂະພາບແຮງງານຢູ່ໃນຫົວໜ່ວຍແຮງງານ ແລະ ສະຖານທີ່ເຮັດວຽກຂອງຕົນຢ່າງເປັນປະຈຳ ແລ້ວສ້າງບົດລາຍງານຜົນຂອງການປະເມີນຄວາມສ່ຽງນັ້ນ ໃຫ້ອົງການກວດກາວຽກງານແຮງງານຢ່າງໜ້ອຍ ໜຶ່ງຄັ້ງຕໍ່ປີ. ການປະເມີນຄວາມສ່ຽງສາມາດດຳເນີນໂດຍຜູ່ໃຊ້ແຮງງານ, ເຈົ້າໜ້າທີ່ກວດກາແຮງງານ ຫຼື ອົງການບໍລິການດ້ານຄວາມປອດໄພ ແລະ ສຸຂະພາບແຮງງານທີ່ໄດ້ຮັບອະນຸຍາດຈາກອົງການຄຸ້ມຄອງວຽກ ງານແຮງງານ.

ຜູ່ໃຊ້ແຮງງານ ຕ້ອງສ້າງກົດລະບຽບພາຍໃນ ໃຫ້ສອດຄ່ອງກັບລະບຽບກົດໝາຍທີ່ກ່ຽວຂ້ອງ ແລະ ຕ້ອງຜ່ານການປຶກສາຫາລືກັບ ໜ່ວຍກຳມະບານ ຫຼື ຜູ່ຕາງໜ້າຂອງຜູ່ອອກແຮງງານ ຫຼື ຜູ່ອອກແຮງງານສ່ວນຫຼາຍ ໃນຫົວໜ່ວຍແຮງງານນັ້ນ.

ມາດຕາ 123(ໃໝ່) ພະນັກງານ ແລະ ໜ່ວຍງານຮັບຜິດຊອບ ດ້ານຄວາມປອດໄພ ແລະ ສຸຂະພາບແຮງ ງານ ຢູ່ ຫົວໜ່ວຍແຮງງານ

ຫົວໜ່ວຍແຮງງານ ຂອງພາກສ່ວນເສດຖະກິດ ທີ່ມີຜູ່ອອກແຮງງານ ແຕ່ ໜຶ່ງຮ້ອຍຄົນ ລົງມາ ຕ້ອງໃຫ້ມີພະນັກງານຮັບຜິດຊອບດ້ານຄວາມປອດໄພ ແລະ ສຸຂະພາບແຮງງານ ຢ່າງໜ້ອຍ ໜຶ່ງຄົນ;

ຫົວໜ່ວຍແຮງງານ ຫຼື ສະຖານທີ່ເຮັດວຽກໃນຂົງເຂດການກໍ່ສ້າງ ແລະ ບໍ່ແຮ່ ຕ້ອງໃຫ້ມີ ພະນັກງານຮັບຜິດຊອບດ້ານຄວາມປອດໄພ ແລະ ສຸຂະພາບແຮງງານ ຢ່າງໜ້ອຍ ໜຶ່ງຄົນ.

ຫົວໜ່ວຍແຮງງານທີ່ມີຜູ່ອອກແຮງງານຫຼາຍກວ່າ ໜຶ່ງຮ້ອຍຄົນ ຕ້ອງສ້າງຕັ້ງໜ່ວຍງານຮັບຜິດຊອບ ດ້ານຄວາມປອດໄພ ແລະ ສຸຂະພາບແຮງງານຂອງຕົນ. ໃນກໍລະນີຈຳເປັນ ອາດຈະສ້າງຕັ້ງ ຄະນະກຳມະການ ດ້ານຄວາມປອດໄພ ແລະ ສຸຂະພາບແຮງງານ ຂຶ້ນກໍໄດ້.

ພະນັກງານຮັບຜິດຊອບດ້ານຄວາມປອດໄພ ແລະ ສຸຂະພາບແຮງງານ ຕ້ອງເປັນຜູ່ທີ່ມີຄວາມຮູ້ ຫຼື ໄດ້ຮັບການຝຶກອົບຮົມ, ມີປະກາສະນີຍະບັດ ຫຼື ການຢັ້ງຢືນຈາກສະຖາບັນ ຫຼື ອົງການດ້ານຄວາມປອດໄພ ແລະ ສຸຂະພາບແຮງງານ ທີ່ອົງການຄຸ້ມຄອງວຽກງານແຮງງານຮັບຮູ້.

ມາດຕາ 124(ໃໝ່) ພະນັກງານແພດປະຈຳຫົວໜ່ວຍແຮງງານ

ຫົວໜ່ວຍແຮງງານ ທີ່ຕັ້ງຢູ່ເຂດຊານເມືອງ ຫຼື ເຂດຫ່າງໄກສອກຫຼີກ ແລະ ມີຜູ່ອອກແຮງງານແຕ່ ຫ້າສິບຄົນ ຂຶ້ນໄປ ຕ້ອງມີແພດປະຈຳຢ່າງໜ້ອຍໜຶ່ງຄົນ.

ສຳລັບຫົວໜ່ວຍແຮງງານ ທີ່ມີຜູ່ອອກແຮງງານ ໜ້ອຍກວ່າ ຫ້າສິບຄົນ ໃຫ້ມີຕູ້ຢາ ແລະ ຜູ່ຮັບຜິດຊອບປະຖົມພະຍາບານ.

ມາດຕາ 125(ໃໝ່) ການບັນທຶກ ແລະ ການລາຍງານອຸປະຕິເຫດແຮງງານ

ເມື່ອອຸປະຕິເຫດແຮງງານຫາກເກີດຂຶ້ນ ຢູ່ໃນຫົວໜ່ວຍແຮງງານ ຊຶ່ງເຮັດໃຫ້ຜູ່ອອກແຮງງານ ຕ້ອງໄດ້ພັກວຽກ ແຕ່ ສີ່ວັນ ຂຶ້ນໄປ ຜູ່ໃຊ້ແຮງງານຕ້ອງບັນທຶກເຫດການ ຢ່າງລະອຽດແລ້ວລາຍງານ ໃຫ້ອົງການຄຸ້ມຄອງວຽກງານແຮງງານ.

ເມື່ອອຸປະຕິເຫດແຮງງານ ແລະ ພະຍາດອາຊີບ ເຮັດໃຫ້ຜູ່ອອກແຮງງານໄດ້ຮັບບາດເຈັບ, ເຈັບປ່ວຍຢ່າງຮ້າຍແຮງ ຫຼື ເສັຍຊີວິດ ຜູ່ໃຊ້ແຮງງານ ຕ້ອງລາຍງານໃຫ້ອົງການຄຸ້ມຄອງວຽກງານແຮງ ງານ ທີ່ກ່ຽວຂ້ອງຊຶ່ງຢູ່ໃກ້ທີ່ສຸດ ພາຍໃນ ສາມວັນ.

ມາດຕາ 126(ໃໝ່) ການກວດສຸຂະພາບຂອງຜູ່ອອກແຮງງານ

ຜູ່ໃຊ້ແຮງງານ ຕ້ອງຈັດໃຫ້ຜູ່ອອກແຮງງານ ໄດ້ຮັບການກວດສຸຂະພາບ ຢ່າງໜ້ອຍ ໜຶ່ງຄັ້ງ ຕໍ່ປີ. ສຳລັບຜູ່ອອກແຮງງານ ທີ່ເຮັດວຽກອັນຕະລາຍຕໍ່ສຸຂະພາບ ແລະ ເຮັດວຽກກາງຄືນ ຕ້ອງໄດ້ຮັບການກວດສຸຂະພາບຢ່າງໜ້ອຍ ສອງຄັ້ງຕໍ່ປີ.

ໝວດທີ 2

ອຸປະຕິເຫດແຮງງານ ແລະ ພະຍາດອາຊີບ

ມາດຕາ 127(ປັບປຸງ) ອຸປະຕິເຫດແຮງງານ ແລະ ພະຍາດອາຊີບ

ອຸປະຕິເຫດແຮງງານ ແມ່ນ ອຸປະຕິເຫດທີ່ເກີດຂຶ້ນກັບຜູ່ອອກແຮງງານ ໃນເວລາເຮັດວຽກ ຢູ່ໃນ ແລະ ຢູ່ນອກສະຖານທີ່ເຮັດວຽກ ແລະ ໃນສະຖານທີ່ພັກຜ່ອນຊົ່ວຄາວຂອງເວລາເຮັດວຽກຂອງຜູ່ ໃຊ້ແຮງງານ ຫຼື ໃນເວລາເດີນທາງໄປມາເຮັດວຽກ.

ອຸປະຕິເຫດ ທີ່ເກີດຂຶ້ນກັບ ຜູ່ອອກແຮງງານ ຊຶ່ງບໍ່ແມ່ນຜູ່ໃຊ້ແຮງງານ ຫຼື ຜູ່ຕາງໜ້າຜູ່ໃຊ້ແຮງງານມອບໝາຍໃຫ້ ບໍ່ຖືວ່າເປັນອຸປະຕິເຫດແຮງງານ.

ພະຍາດອາຊີບ ແມ່ນ ພະຍາດທີ່ເກີດຂຶ້ນຈາກການອອກແຮງງານ ຊຶ່ງໄດ້ກຳນົດໄວ້ໃນລະ ບຽບການຕ່າງຫາກ.

ມາດຕາ 128(ໃໝ່) ການປິ່ນປົວຜູ່ອອກແຮງງານ ຍ້ອນອຸປະຕິເຫດແຮງງານ ແລະ ພະຍາດອາຊີບ

ຖ້າຜູ່ອອກແຮງງານ ໄດ້ຮັບບາດເຈັບ ຍ້ອນອຸປະຕິເຫດແຮງງານ ຫຼື ພະຍາດອາຊີບນັ້ນ ຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະກັນສັງຄົມ ຕ້ອງຮັບຜິດຊອບໃຊ້ຈ່າຍໃນການປິ່ນປົວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ໃນຕະຫຼອດໄລຍະຂອງການປິ່ນປົວ ແລະ ຟື້ນຟູສຸຂະພາບ ຜູ່ອອກແຮງງານ ມີສິດໄດ້ຮັບ ເງິນເດືອນ ຫຼື ຄ່າແຮງງານ ຕາມປົກກະຕິຈາກຜູ່ໃຊ້ແຮງງານ ແຕ່ບໍ່ໃຫ້ເກີນ ຫົກເດືອນ, ຖ້າເກີນກຳນົດນີ້ແລ້ວ ຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະກັນສັງຄົມ ຈະເປັນຜູ່ຈ່າຍ ຕາມກົດໝາຍວ່າດ້ວຍການປະກັນສັງຄົມ.

ໃນກໍລະນີ ທີ່ຜູ່ອອກແຮງງານ ຫາກເສັຍຊີວິດຍ້ອນອຸປະຕິເຫດແຮງງານ ຫຼື ພະຍາດອາຊີບ ນັ້ນ ຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະກັນສັງຄົມ ຕ້ອງຮັບຜິດຊອບໃຊ້ຈ່າຍ ສຳລັບຊາປະ ນະກິດສົບ, ເງິນອຸດໜຸນເສັຍຊີວິດເທື່ອດຽວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນ ສັງຄົມ.

ສຳລັບຜູ່ອອກແຮງງານ ທີ່ຖືກສົ່ງໄປເຮັດວຽກຢູ່ບ່ອນອື່ນ ແລະ ໄດ້ເສັຍຊີວິດນັ້ນ ການເຄື່ອນ ຍ້າຍສົບ ຫຼື ອັດຖິ ຂອງຜູ່ກ່ຽວໄປໃຫ້ຄອບຄົວ ໃຫ້ຜູ່ໃຊ້ແຮງງານເປັນຜູ່ຮັບຜິດຊອບ.

ໃນກໍລະນີ ທີ່ຜູ່ອອກແຮງງານ ຫາກເສັຍອົງຄະ ຫຼື ສູນເສັຍອະໄວຍະວະ ຂອງຮ່າງກາຍ ຍ້ອນອຸປະຕິເຫດແຮງງານ ຫຼື ພະຍາດອາຊີບ ຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະກັນສັງຄົມ ຕ້ອງຮັບຜິດຊອບຈ່າຍເງິນອຸດໜູນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ມາດຕາ 129(ປັບປຸງ) ເງິນເດືອນ ຫຼື ຄ່າແຮງງານ ແລະ ເງິນອຸດໜູນເສັຍຊີວິດ ຂອງຜູ່ອອກແຮງງານ ນອກຈາກອຸປະຕິເຫດແຮງງານ ແລະ ພະຍາດອາຊີບ

ຜູ່ອອກແຮງງານ ທີ່ປະສົບເຄາະຮ້າຍ ນອກຈາກອຸປະຕິເຫດແຮງງານ ແລະ ພະຍາດອາ ຊີບ ຊຶ່ງພັກປິ່ນປົວ ແລະ ຟື້ນຟູສຸຂະພາບ ຕິດຕໍ່ກັນເກີນກວ່າໜຶ່ງເດືອນ ໂດຍມີການຢັ້ງຢືນຂອງແພດ ມີສິດໄດ້ຮັບເງິນເດືອນ ຫຼື ຄ່າແຮງງານ ໜຶ່ງເດືອນ ຫຼື ສາມສິບວັນ ຕໍ່ໜຶ່ງປີ ຈາກຜູ່ໃຊ້ແຮງງານ. ຖ້າມີການສືບຕໍ່ປິ່ນປົວ ກໍຈະໄດ້ຮັບເງິນອຸດໜຸນປ່ວຍການ ຈາກຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະກັນສັງຄົມ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ຖ້າຜູ່ອອກແຮງງານ ຫາກເສັຍຊີວິດນັ້ນ ຜູ່ໃຊ້ແຮງງານ ຫຼື ອົງການຄຸ້ມຄອງວຽກງານປະ ກັນສັງຄົມ ຕ້ອງຈ່າຍເງິນອຸດໜູນເສັຍຊີວິດເທື່ອດຽວ ໃຫ້ແກ່ຄອບຄົວ ຫຼື ຜູ່ມີສິດສືບທອດ ຂອງຜູ່ເສັຍ ຊີວິດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການປະກັນສັງຄົມ.

ພາກທີ IX

ແຮງງານເຄື່ອນຍ້າຍ

ມາດຕາ 130 ປະເພດແຮງງານເຄື່ອນຍ້າຍ

ແຮງງານເຄື່ອນຍ້າຍ ມີສາມປະເພດ ດັ່ງນີ້:

1. ເຄື່ອນຍ້າຍພາຍໃນປະເທດ;

2. ເຄື່ອນຍ້າຍອອກປະເທດ;

3. ເຄື່ອນຍ້າຍເຂົ້າປະເທດ.

ມາດຕາ 131 ແຮງງານເຄື່ອນຍ້າຍພາຍໃນປະເທດ

ແຮງງານເຄື່ອນຍ້າຍພາຍໃນປະເທດ ແມ່ນ ແຮງງານລາວ ທີ່ເຄື່ອນຍ້າຍຈາກພູມລຳເນົາຕົນເອງ ໄປສູ່ ເມືອງ ຫຼື ແຂວງອື່ນ ເພື່ອມີວຽກເຮັດງານທຳທີ່ຖືກກົດໝາຍ.

ແຮງງານເຄືື່ອນຍ້າຍພາຍໃນປະເທດ ໄດ້ຮັບການປົກປ້ອງສິດ ຜົນປະໂຫຍດຂອງຕົນ ແລະ ມີພັນທະປະຕິບັດຕາມກົດໝາຍສະບັບນີ້.

ມາດຕາ 132 ແຮງງານເຄື່ອນຍ້າຍອອກປະເທດ

ແຮງງານເຄື່ອນຍ້າຍອອກປະເທດ ແມ່ນ ແຮງງານລາວທີ່ເຄື່ອນຍ້າຍ ອອກຈາກປະເທດ ໄປສູ່ປະເທດອື່ນ ເພື່ອມີວຽກເຮັດງານທຳ.

ສິດ ແລະ ພັນທະ ຂອງແຮງງານເຄື່ອນຍ້າຍອອກປະເທດ ໃຫ້ປະຕິບັດຕາມສັນຍາແຮງງານ ແລະ ກົດໝາຍ ຂອງປະເທດທີ່ກ່ຽວຂ້ອງ.

ມາດຕາ 133 ແຮງງານເຄື່ອນຍ້າຍເຂົ້າປະເທດ

ແຮງງານເຄື່ອນຍ້າຍເຂົ້າປະເທດ ແມ່ນ ແຮງງານຕ່າງປະເທດ ທີ່ເຄື່ອນຍ້າຍເຂົ້າມາໃນປະເທດ ເພື່ອເຮັດວຽກຕາມສັນຍາແຮງງານ.

ສິດ ແລະ ພັນທະ ຂອງແຮງງານເຄື່ອນຍ້າຍເຂົ້າປະເທດ ໃຫ້ປະຕິບັດຕາມສັນຍາແຮງງານ, ມາດຕາ 69 ຂອງກົດໝາຍສະບັບນີ້ ແລະ ກົດໝາຍອື່ນ ທີ່ກ່ຽວຂ້ອງ ຂອງ ສປປ ລາວ.

ມາດຕາ 134 ພັນທະໃນການຮັບ ແລະ ສົ່ງ ແຮງງານເຄື່ອນຍ້າຍ

ພັນທະໃນການຮັບ ແລະ ສົ່ງ ແຮງງານເຄື່ອນຍ້າຍ ມີ ດັ່ງນີ້:

1. ປະຕິບັດຕາມສັນຍາ ລະຫວ່າງປະເທດ;

2. ຮັບປະກັນຄວາມປອດໄພ ໃນການເຄື່ອນຍ້າຍແຮງງານ;

3. ສ້າງເງື່ອນໄຂໃຫ້ຜູ່ອອກແຮງງານ ແລະ ສະມາຊິກຄອບຄົວ ສາມາດເຂົ້າເຖິງຂໍ້ມູນ ຂ່າວສານ, ການສຶກສາ, ສາທາລະນະສຸກ ແລະ ການປະກັນສັງຄົມ;

4. ໄດ້ຮັບການຝຶກອົບຮົມ, ການຝຶກສີມືແຮງງານ ແລະ ການຢັ້ງຢືນຄວາມຊຳນານງານ;

5. ສົ່ງຜູ່ອອກແຮງງານ ອອກປະເທດ ຫຼື ກັບຄືນສູ່ພູມລຳເນົາເດີມ ພາຍຫຼັງສິ້ນສຸດສັນ ຍາແຮງງານ.

ມາດຕາ 135 ມາດຕະການຕໍ່ແຮງງານເຄື່ອນຍ້າຍທີ່ບໍ່ມີເອກະສານ

ແຮງງານເຄື່ອນຍ້າຍ ຕາມທີ່ໄດ້ກຳນົດໄວ້ໃນມາດຕາ 130 ຂອງກົດໝາຍສະບັບນີ້ ທີ່ບໍ່ມີ ເອກະສານ ໃຫ້ປະຕິບັດຕາມມາດຕະການທີ່ໄດ້ກຳນົດໄວ້ໃນລະບຽບກົດໝາຍທີ່ກ່ຽວຂ້ອງ.

ສຳລັບແຮງງານເຄື່ອນຍ້າຍຕາມລະດູການ ໃຫ້ປະຕິບັດຕາມລະບຽບການອະນຸຍາດເຮັດ ວຽກຊົ່ວຄາວ ແລະ ສັນຍາລະຫວ່າງປະເທດ.

ພາກທີ X

ກອງທຶນແຮງງານ

ມາດຕາ 136 ກອງທຶນແຮງງານ

ກອງທຶນແຮງງານ ແມ່ນ ກອງທຶນທີ່ສ້າງຕັ້ງຂຶ້ນ ເພື່ອຮັບໃຊ້ວຽກງານສ້າງ ແລະ ພັດທະນາສີມືແຮງງານ, ການຊ່ວຍເຫຼືອຜູ່ອອກແຮງງານລາວ ທີ່ເຮັດວຽກຢູ່ຕ່າງປະເທດ ແລະ ການຊ່ວຍເຫຼືອ ຜູ່ອອກແຮງງານຕ່າງປະເທດ ທີ່ເຮັດວຽກຢູ່ ສປປ ລາວ.

ມາດຕາ 137(ປັບປຸງ) ແຫຼ່ງກອງທຶນແຮງງານ

ແຫຼ່ງກອງທຶນແຮງງານ ໄດ້ມາຈາກ:

1. ເງິນໜຶ່ງສ່ວນຮ້ອຍ (1%) ຂອງອາກອນເງິນເດືອນ ຫຼື ຄ່າແຮງງານ ຂອງຜູ່ອອກ ແຮງງານ ໂດຍແມ່ນ ກະຊວງການເງິນ ເປັນຜູ່ໂອນເຂົ້າໃນກອງທຶນ;

2. ເງິນຈາກຜູ່ໃຊ້ແຮງງານ ໜຶ່ງສ່ວນຮ້ອຍ (1%) ຂອງຄັງເງິນເດືອນ ຫຼື ຄ່າແຮງງານ ຂອງຜູ່ອອກແຮງງານ ໂດຍບໍ່ໄດ້ຫັກເອົາເງິນເດືອນ ຫຼື ຄ່າແຮງງານຂອງຜູ່ອອກແຮງງານ ແຕ່ຫາກ ແມ່ນທຶນຂອງຫົວໜ່ວຍແຮງງານ ປະກອບໃຫ້ໂດຍກົງ;

3. ເງິນຈາກຜູ່ອອກແຮງງານ ທີ່ໄປເຮັດວຽກຢູ່ຕ່າງປະເທດ ເທົ່າກັບ ຫ້າສ່ວນຮ້ອຍ (5%) ຂອງເງິນເດືອນ ຫຼື ຄ່າແຮງງານ ໜຶ່ງເດືອນ ຕາມສັນຍາແຮງງານ;

4. ເງິນຈາກຜູ່ນຳເຂົ້າແຮງງານຕ່າງປະເທດ ມາເຮັດວຽກ ຢູ່ ສປປ ລາວ ເທົ່າກັບ ສິບຫ້າສ່ວນຮ້ອຍ (15%) ຂອງຄ່າທຳນຽມອອກບັດອະນຸຍາດເຮັດວຽກ ຕໍ່ຄົນ ຕໍ່ເດືອນ;

5. ເງິນຈາກການປະກອບສ່ວນ ຂອງ ບຸກຄົນ, ນິຕິບຸກຄົນ, ອົງການຈັດຕັ້ງສາກົນ ຈາກພາຍໃນ ແລະ ຕ່າງປະເທດ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ;

6. ເງິນຜົນປະໂຫຍດທີ່ເກີດຈາກກອງທຶນ ແລະ ຈາກການເຄື່ອນໄຫວກິດຈະກຳອື່ນ.

ມາດຕາ 138 ການຄຸ້ມຄອງ ແລະ ການນຳໃຊ້ກອງທຶນ

ການຄຸ້ມຄອງ ແລະ ນຳໃຊ້ກອງທຶນແຮງງານ ຕ້ອງຮັບປະກັນຄວາມໂປ່ງໃສ ສາມາດກວດ ສອບໄດ້, ສອດຄ່ອງກັບຈຸດປະສົງທີ່ໄດ້ກຳນົດໄວ້ໃນມາດຕາ 136 ຂອງກົດໝາຍສະບັບນີ້ ແລະ ກົດໝາຍວ່າດ້ວຍງົບປະມານແຫ່ງລັດ.

ການຄຸ້ມຄອງ ແລະ ນຳໃຊ້ກອງທຶນແຮງງານ ໄດ້ກຳນົດໄວ້ໃນລະບຽບການຕ່າງຫາກ.

ພາກທີ XI

ຂໍ້ມູນຂ່າວສານດ້ານແຮງງານ

ມາດຕາ 139(ໃໝ່) ການສະໜອງຂໍ້ມູນຂ່າວສານດ້ານແຮງງານ

ອົງການຄຸ້ມຄອງວຽກງານແຮງງານ, ຫົວໜ່ວຍແຮງງານ ແລະ ພາກສ່ວນອື່ນທີ່ກ່ຽວຂ້ອງ ມີໜ້າທີ່ສະໜອງຂໍ້ມູນຂ່າວສານດ້ານແຮງງານເຊິ່ງກັນ ແລະ ກັນ.

ຫົວໜ່ວຍແຮງງານ ຕ້ອງລາຍງານຂໍ້ມູນຂ່າວສານດ້ານແຮງງານ ໃຫ້ອົງການຄຸ້ມຄອງວຽກ ງານແຮງງານຢ່າງເປັນປົກກະຕິ.

ອົງການຄຸ້ມຄອງວຽກງານແຮງງານ ແລະ ຫົວໜ່ວຍແຮງງານ ຕ້ອງສະໜອງຂໍ້ມູນຂ່າວສານ ດ້ານແຮງງານ ໃຫ້ຜູ່ອອກແຮງງານ.

ມາດຕາ 140 ຂໍ້ມູນຂ່າວສານກ່ຽວກັບຕະຫຼາດແຮງງານ

ຂໍ້ມູນຂ່າວສານກ່ຽວກັບຕະຫຼາດແຮງງານ ແມ່ນ ຂໍ້ມູນກ່ຽວກັບຄວາມຕ້ອງການ ແລະ ການ ສະໜອງແຮງງານ ລວມທັງສະຖານະພາບຂອງຜູ່ອອກແຮງງານ ຊຶ່ງໄດ້ຈາກແຫຼ່ງ ດັ່ງນີ້:

1. ການລາຍງານຂອງຕາໜ່າງການບໍລິການຈັດຫາງານ;

2. ຄວາມຕ້ອງການຕາມແຜນ ຂອງຂະແໜງການ, ຫົວໜ່ວຍແຮງງານ, ໂຄງການ ທັງພາຍໃນ ແລະ ຕ່າງປະເທດ;

3. ການສຳຫຼວດແຮງງານ;

4. ການສຳຫຼວດພົນລະເມືອງ;

5. ຖານຂໍ້ມູນ ຂອງຂະແໜງການທີ່ກ່ຽວຂ້ອງ;

6. ແຫຼ່ງຂໍ້ມູນອື່ນ.

ມາດຕາ 141(ປັບປຸງ) ຂໍ້ມູນຂ່າວສານດ້ານການປົກປ້ອງແຮງງານ

ຫົວໜ່ວຍແຮງງານ ຕ້ອງລາຍງານ ແລະ ສະໜອງຂໍ້ມູນ ຂ່າວສານ ດ້ານການປົກປ້ອງແຮງງານ ໃຫ້ອົງການຄຸ້ມຄອງວຽກງານແຮງງານ ຢ່າງເປັນປົກກະຕິ ໃນທຸກ ສາມເດືອນ.

ຂໍ້ມູນຂ່າວສານດ້ານການປົກປ້ອງແຮງງານ ມີ ດັ່ງນີ້:

1. ຈຳນວນຜູ່ອອກແຮງງານລາວ ແລະ ຕ່າງປະເທດ ໂດຍແຍກຕາມຂະແໜງວິຊາຊີບ ແລະ ເພດ;

2. ຈຳນວນຜູ່ອອກແຮງງານ ທີ່ມີອາຍຸຕ່ຳກວ່າ ສິບແປດປີ ໂດຍແຍກຕາມຂະແໜງວິຊາຊີບ ແລະ ເພດ;

3. ເງິນເດືອນ ຫຼື ຄ່າແຮງງານ ຕ່ຳສຸດ, ສູງສຸດ ແລະ ສະເລັ່ຍຂອງຜູ່ອອກແຮງງານ ໃນຫົວໜ່ວຍແຮງງານ;

4. ຈຳນວນຜູ່ອອກແຮງງານ ທີ່ໄດ້ຮັບເຄາະຮ້າຍຈາກອຸປະຕິເຫດແຮງງານ ຫຼື ພະຍາດ ອາຊີບ ໂດຍແຍກຕາມຂະແໜງວິຊາຊີບ ແລະ ເພດ;

5. ຜູ່ຖືກລົງວິໄນ ຫຼື ຖືກຍົກເລີກສັນຍາແຮງງານ;

6. ຈຳນວນຜູ່ອອກແຮງງານ ທີ່ຮັບເຂົ້າໃໝ່;

7. ຂໍ້ຂັດແຍ່ງທາງດ້ານແຮງງານ;

8. ຂໍ້ມູນອື່ນ.

ມາດຕາ 142(ໃໝ່) ການສຳຫຼວດ ແລະ ການຂຶ້ນທະບຽນແຮງງານ

ອົງການຄຸ້ມຄອງວຽກງານແຮງງານ ຮ່ວມກັບພາກສ່ວນອື່ນທີ່ກ່ຽວຂ້ອງ ມີໜ້າທີ່ສຳຫຼວດ ແລະ ຂຶ້ນທະບຽນແຮງງານ ເພື່ອຄຸ້ມຄອງ ແລະ ນຳໃຊ້.

ການສຳຫຼວດ ມີ ດັ່ງນີ້:

1. ການສຳຫຼວດກຳລັງແຮງງານ;

2. ການສຳຫຼວດຫົວໜ່ວຍແຮງງານ.

ການຂຶ້ນທະບຽນ ມີ ດັ່ງນີ້:

1. ການຂຶ້ນທະບຽນແຮງງານລາວ ທີ່ເຮັດວຽກຢູ່ພາຍໃນປະເທດ;

2. ການຂຶ້ນທະບຽນແຮງງານລາວ ທີ່ເຮັດວຽກຢູ່ຕ່າງປະເທດ;

3. ການຂຶ້ນທະບຽນຫົວໜ່ວຍແຮງງານ ທີ່ມີໜ່ວຍກຳມະບານ ຫຼື ຜູ່ຕາງໜ້າຜູ່ອອກ ແຮງງານ;

4. ການຂຶ້ນທະບຽນຫົວໜ່ວຍແຮງງານ ທີ່ມີໜ່ວຍກຳມະບານ ແລະ ສັນຍາແຮງງານລວມໝູ່ ການຂຶ້ນທະບຽນແຮງງານຕ່າງປະເທດ ທີ່ເຮັດວຽກ ຢູ່ ສປປ ລາວ.

ພາກທີ XII

ຂໍ້ຫ້າມ

ມາດຕາ 143 ຂໍ້ຫ້າມ ສຳລັບ ຜູ່ໃຊ້ແຮງງານ

ຫ້າມຜູ່ໃຊ້ແຮງງານ ມີ ພຶດຕິກຳ ດັ່ງນີ້:

1. ຍົກເລີກສັນຍາແຮງງານ ໂດຍບໍ່ໄດ້ຮັບອະນຸຍາດຈາກອົງການຄຸ້ມຄອງວຽກງານແຮງງານ ຕາມທີ່ໄດ້ກຳນົດໄວ້ໃນມາດຕາ 87 ຂອງກົດໝາຍສະບັບນີ້;

2. ກີດກັນການເຂົ້າເຮັດວຽກ ຫຼື ບັງຄັບທາງກົງ ຫຼື ທາງອ້ອມໃຫ້ຢຸດເຊົາວຽກ ໃນກໍລະນີ ຜູ່ຍິງທີ່ແຕ່ງດອງແລ້ວ, ການຈຳແນກເພດ ແລະ ຜູ່ມີເຊື້ອເຮສໄອວີ;

3. ນຳໃຊ້ແຮງງານດ້ວຍການບັງຄັບ ໃນທຸກຮູບແບບ ບໍ່ວ່າທາງກົງ ຫຼື ທາງອ້ອມ;

4. ລະເມີດສິດສ່ວນບຸກຄົນ ຂອງຜູ່ອອກແຮງງານ ໂດຍສະເພາະ ຕໍ່ເພດຍິງ ດ້ວຍວາຈາ, ສາຍຕາ, ຂໍ້ຄວາມ, ແຕະຕ້ອງ ຫຼື ຈັບບາຍບ່ອນອຽງອາຍ;

5. ຮັບເອົາຜູ່ທີ່ມີອາຍຸ ຕ່ຳກວ່າ ສິບສອງປີ ເຂົ້າເຮັດວຽກ;

6. ນຳໃຊ້ຜູ່ອອກແຮງງານ ເຮັດວຽກ ສອງຜຽນ ໃນໜຶ່ງວັນ;

7. ປົກປິດອຸປະຕິເຫດແຮງງານ ຫຼື ຂໍ້ຂັດແຍ່ງທາງດ້ານແຮງງານ;

8. ມອບ, ໂອນ ແລະ ເຄື່ອນຍ້າຍແຮງງານຕ່າງປະເທດ ໄປເຮັດວຽກຢູ່ບ່ອນອື່ນທີ່ບໍ່ຂຶ້ນກັບຫົວໜ່ວຍແຮງງານຂອງຕົນ ໂດຍບໍ່ໄດ້ຮັບອະນຸຍາດ ຈາກອົງການຄຸ້ມຄອງວຽກງານແຮງງານ;

9. ຈຳແນກໂດຍທາງກົງ ຫຼື ທາງອ້ອມຕໍ່ ຜູ່ອອກແຮງງານ ໃນຫົວໜ່ວຍແຮງງານ;

10. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 144 ຂໍ້ຫ້າມ ສຳລັບຜູ່ອອກແຮງງານ

ຫ້າມຜູ່ອອກແຮງງານ ມີ ພຶດຕິກຳ ດັ່ງນີ້:

1. ປະລະໜ້າທີ່ ຫຼື ຢຸດເຊົາວຽກ ໂດຍບໍ່ຖືກຕ້ອງ;

2. ລະເມີດສັນຍາແຮງງານ ແລະ ກົດລະບຽບພາຍໃນ ຂອງຫົວໜ່ວຍແຮງງານ;

3. ລະເມີດສິດສ່ວນບຸກຄົນ ຂອງຄົນອື່ນໃນຫົວໜ່ວຍແຮງງານ;

4. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 145 ຂໍ້ຫ້າມ ສຳລັບ ເຈົ້າໜ້າທີ່ກວດກາແຮງງານ

ຫ້າມເຈົ້າໜ້າທີ່ກວດກາແຮງງານ ມີ ພຶດຕິກຳ ດັ່ງນີ້:

1. ສວຍໃຊ້ສິດອຳນາດ, ໃຊ້ອຳນາດເກີນຂອບເຂດ;

2. ປິດບັງ, ເຊື່ອງອຳ, ຖ່ວງດຶງ, ປອມແປງເອກະສານ;

3. ຮັບເອົາ, ທວງເອົາ, ຕົກລົງຮັບ ຫຼື ໃຫ້ສິນບົນ;

4. ປົກປິດອຸປະຕິເຫດແຮງງານ ຫຼື ຂໍ້ຂັດແຍ່ງທາງດ້ານແຮງງານ;

5. ເປີດເຜີຍຄວາມລັບດ້ານທຸລະກິດ ຂອງຫົວໜ່ວຍແຮງງານ;

6. ໃຫ້ບຸກຄົນອື່ນນຳໃຊ້ບັດກວດກາແຮງງານ, ເຄື່ອງແບບ ຂອງຕົນ;

7. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 146 ຂໍ້ຫ້າມ ສຳລັບ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ

ຫ້າມບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ມີ ພຶດຕິກຳ ດັ່ງນີ້:

1. ນຳໃຊ້ບຸກຄົນ ຫຼື ກຸ່ມຄົນໃນການຈັດຕັ້ງຂອງຕົນ ເຮັດວຽກເພື່ອຜົນປະໂຫຍດສ່ວນຕົວ ຄອບຄົວ ແລະ ພັກພວກ ຂອງຕົນ;

2. ບໍລິການຈັດຫາງານ ທັງພາຍໃນ ແລະ ຕ່າງປະເທດ ໂດຍບໍ່ໄດ້ຮັບອະນຸຍາດ;

3. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ພາກທີ XIII

ການແກ້ໄຂຂໍ້ຂັດແຍ່ງທາງດ້ານແຮງງານ

ມາດຕາ 147 ປະເພດຂໍ້ຂັດແຍ່ງທາງດ້ານແຮງງານ

ຂໍ້ຂັດແຍ່ງທາງດ້ານແຮງງານ ແມ່ນ ການທີ່ຜູ່ໃຊ້ແຮງງານ ແລະ ຜູ່ອອກແຮງງານ ຕົກລົງກັນບໍ່ໄດ້ກ່ຽວກັບບັນຫາແຮງງານ.

ຂໍ້ຂັດແຍ່ງທາງດ້ານແຮງງານ ມີ ສອງປະເພດ ດັ່ງນີ້:

1. ຂໍ້ຂັດແຍ່ງ ດ້ານລະບຽບກົດໝາຍ ແມ່ນ ຂໍ້ຂັດແຍ່ງກ່ຽວກັບການປະຕິບັດກົດໝາຍ ວ່າດ້ວຍແຮງງານ, ກົດລະບຽບພາຍໃນຂອງຫົວໜ່ວຍແຮງງານ, ສັນຍາແຮງງານ ແລະ ນິຕິກຳອື່ນ ກ່ຽວກັບແຮງງານ;

2. ຂໍ້ຂັດແຍ່ງ ດ້ານຜົນປະໂຫຍດ ແມ່ນ ຂໍ້ຂັດແຍ່ງທີ່ພົວພັນເຖິງສິດ ແລະ ຜົນປະໂຫຍດ ອັນໃໝ່ຂອງຜູ່ອອກແຮງງານ ທີ່ຮ້ອງຂໍໃຫ້ຜູ່ໃຊ້ແຮງງານແກ້ໄຂ.

ມາດຕາ 148(ໃໝ່) ຮູບການແກ້ໄຂຂໍ້ຂັດແຍ່ງທາງດ້ານແຮງງານ

ການແກ້ໄຂຂໍ້ຂັດແຍ່ງທາງດ້ານແຮງງານ ດຳເນີນດ້ວຍຮູບການ ໃດໜຶ່ງ ດັ່ງນີ້:

1. ການປະນີປະນອມ;

2. ການແກ້ໄຂທາງດ້ານບໍລິຫານ;

3. ການແກ້ໄຂ ດ້ວຍຄະນະກຳມະການແກ້ໄຂຂໍ້ຂັດແຍ່ງທາງດ້ານແຮງງານ;

4. ການຕັດສີນຂອງສານ;

5. ການແກ້ໄຂຂໍ້ຂັດແຍ່ງ ທີ່ມີລັກສະນະສາກົນ.

ມາດຕາ 149(ໃໝ່) ການປະນີປະນອມ

ການປະນີປະນອມ ແມ່ນ ການແກ້ໄຂຂໍ້ຂັດແຍ່ງ ດ້ານລະບຽບກົດໝາຍ ແລະ ຂໍ້ຂັດແຍ່ງດ້ານຜົນປະໂຫຍດ ຢູ່ຂັ້ນຫົວໜ່ວຍແຮງງານເອງ ດ້ວຍການປຶກສາຫາລື, ເຈລະຈາ, ປະນີປະນອມກັນ ໂດຍສັນຕິວິທີ ລະຫວ່າງຜູ່ໃຊ້ແຮງງານ ແລະ ຜູ່ອອກແຮງງານ.

ໃນການປະນີປະນອມນັ້ນ ໃຫ້ມີການເຂົ້າຮ່ວມຂອງໜ່ວຍກຳມະບານ ຫຼື ຜູ່ຕາງໜ້າຜູ່ອອກແຮງງານຂອງຫົວໜ່ວຍແຮງງານນັ້ນ. ຜົນຂອງການແກ້ໄຂ ຕ້ອງບັນທຶກເປັນລາຍລັກອັກສອນ ແລະ ໃຫ້ຜູ່ເຂົ້າຮ່ວມທັງໝົດ ລົງລາຍເຊັນ ຫຼື ແປະໂປ້ມືໃສ່.

ມາດຕາ 150(ໃໝ່) ການແກ້ໄຂທາງດ້ານບໍລິຫານ

ການແກ້ໄຂທາງດ້ານບໍລິຫານ ແມ່ນ ການແກ້ໄຂຂໍ້ຂັດແຍ່ງດ້ານລະບຽບກົດໝາຍ ແລະ ຂໍ້ຂັດແຍ່ງດ້ານຜົນປະໂຫຍດ ໂດຍອົງການຄຸ້ມຄອງວຽກງານແຮງງານ.

ມາດຕາ 151(ໃໝ່) ການແກ້ໄຂ ດ້ວຍຄະນະກຳມະການແກ້ໄຂຂໍ້ຂັດແຍ່ງທາງດ້ານແຮງງານ

ການແກ້ໄຂດ້ວຍຄະນະກຳມະການແກ້ໄຂຂໍ້ຂັດແຍ່ງທາງດ້ານແຮງງານ ແມ່ນ ການແກ້ໄຂຂໍ້ຂັດແຍ່ງດ້ານຜົນປະໂຫຍດ.

ເມື່ອຄະນະກຳມະການແກ້ໄຂຂໍ້ຂັດແຍ່ງທາງດ້ານແຮງງານ ໄດ້ຮັບຄຳຮ້ອງຂໍ ຈາກຄູ່ກໍລະນີຝ່າຍໜຶ່ງ ຫຼື ທັງສອງຝ່າຍ ຄະນະກຳມະການດັ່ງກ່າວ ຕ້ອງດຳເນີນການແກ້ໄຂ ຕາມພາລະບົດບາດ, ສິດ ແລະ ໜ້າທີ່ຂອງຕົນ ແລະ ຕາມລະບຽບກົດໝາຍ.

ມາດຕາ 152(ໃໝ່) ການຕັດສີນຂອງສານ

ໃນກໍລະນີ ທີ່ເກີດມີຂໍ້ຂັດແຍ່ງທາງດ້ານແຮງງານ ຄູ່ກໍລະນີຝ່າຍໃດໜຶ່ງ ສາມາດຮ້ອງຟ້ອງຕໍ່ສານປະຊາຊົນ ຫຼື ສານແຮງງານ ເພື່ອພິຈາລະນາຕັດສີນ ຕາມລະບຽບກົດໝາຍ.

ມາດຕາ 153(ໃໝ່) ການແກ້ໄຂຂໍ້ຂັດແຍ່ງ ທີ່ມີລັກສະນະສາກົນ

ການແກ້ໄຂຂໍ້ຂັດແຍ່ງທາງດ້ານແຮງງານ ທີ່ມີລັກສະນະສາກົນ ຄູ່ກໍລະນີ ສາມາດສະເໜີຕໍ່ອົງການຄຸ້ມຄອງວຽກງານແຮງງານ, ຄະນະກຳມະການແກ້ໄຂຂໍ້ຂັດແຍ່ງທາງດ້ານແຮງງານ ຫຼື ປະຕິບັດຕາມສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

ມາດຕາ 154 ການບໍ່ໃຫ້ຢຸດເຊົາວຽກໃນເວລາແກ້ໄຂຂໍ້ຂັດແຍ່ງ

ໃນກໍລະນີຂໍ້ຂັດແຍ່ງທາງດ້ານແຮງງານ ຍັງຢູ່ໃນຂັ້ນຕອນການແກ້ໄຂ ຕາມຮູບການທີ່ໄດ້ກຳ ນົດໄວ້ໃນມາດຕາ 148 ຂອງກົດໝາຍສະບັບນີ້ ຜູ່ອອກແຮງງານ ຕ້ອງມາເຮັດວຽກຕາມປົກກະຕິ ແລະ ຜູ່ໃຊ້ແຮງງານ ກໍຕ້ອງເປີດສະຖານທີ່ເຮັດວຽກ ເວັ້ນເສັຍແຕ່ເກີດກໍລະນີທີ່ຮ້າຍແຮງ ແລະ ອົງການສາມຝ່າຍເຫັນດີໃຫ້ຢຸດເຊົາວຽກຊົ່ວຄາວ ເພື່ອຫຼີກລ້ຽງຄວາມເສັຍຫາຍທີ່ອາດເກີດຂຶ້ນ.

ໃນກໍລະນີທີ່ບໍ່ສາມາດແກ້ໄຂຂໍ້ຂັດແຍ່ງທາງດ້ານແຮງງານ ອາດຈະມີການນັດຢຸດງານ ແຕ່ ຫາກບໍ່ໃຫ້ຂັດກັບລະບຽບກົດໝາຍ.

ພາກທີ XIV

ອົງການສາມຝ່າຍ

ໝວດທີ 1

ອົງການຄຸ້ມຄອງວຽກງານແຮງງານ

ມາດຕາ 155 ອົງການຄຸ້ມຄອງວຽກງານແຮງງານ

ລັດຖະບານ ເປັນຜູ່ຄຸ້ມຄອງວຽກງານແຮງງານຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ ກະຊວງແຮງງານ ແລະ ສະຫວັດດີການສັງຄົມ ເປັນຜູ່ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບ ກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານແຮງງານ ປະກອບດ້ວຍ:

- ກະຊວງແຮງງານ ແລະ ສະຫວັດດີການສັງຄົມ;

- ພະແນກແຮງງານ ແລະ ສະຫວັດດີການສັງຄົມແຂວງ, ນະຄອນ;

- ຫ້ອງການແຮງງງານ ແລະ ສະຫວັດດີການສັງຄົມເມືອງ, ເທດສະບານ;

- ໜ່ວຍງານແຮງງງານ ແລະ ສະຫວັດດີການສັງຄົມ ຂັ້ນບ້ານ.

ມາດຕາ 156 ສິດ ແລະ ໜ້າທີ່ ຂອງກະຊວງແຮງງານ ແລະ ສະຫວັດດີການສັງຄົມ

ໃນການຄຸ້ມຄອງວຽກງານແຮງງານ ກະຊວງແຮງງານ ແລະ ສະຫວັດດີການສັງຄົມ ມີສິດ ແລະ ໜ້າທີ່ ດັ່ງນີ້:

1. ຄົ້ນຄວ້າແຜນຍຸດທະສາດ, ລະບຽບກົດໝາຍ ກ່ຽວກັບການສ້າງ ແລະ ພັດທະນາສີມືແຮງ ງານ, ການຈັດຫາວຽກເຮັດງານທຳ ແລະ ການປົກປ້ອງແຮງງານ ເພື່ອສະເໜີລັດຖະບານ ພິຈາລະນາ ຕົກລົງ;

2. ໂຄສະນາ, ເຜີຍແຜ່, ຕິດຕາມ, ຊີ້ນຳ ການຈັດຕັ້ງປະຕິບັດແຜນຍຸດທະສາດ ແລະ ລະບຽບ ກົດໝາຍ ກ່ຽວກັບແຮງງານ;

3. ຊີ້ນຳ, ຕິດຕາມ ການສ້າງມາດຕະຖານສີມືແຮງງານ, ການທົດສອບ, ອອກໃບຢັ້ງຢືນ ແລະ ການແຂ່ງຂັນສີມືແຮງງານ ;

4. ຄົ້ນຄວ້າ, ພິຈາລະນາ, ອະນຸຍາດສ້າງຕັ້ງ, ຄຸ້ມຄອງ ແລະ ລົບລ້າງ ຕາໜ່າງການບໍລິການຈັດຫາງານ, ສູນພັດທະນາສີມືແຮງງານ ແລະ ປົກປ້ອງແຮງງານ;

5. ຈັດຕັ້ງ ແລະ ດຳເນີນການຄົ້ນຄວ້າວິທະຍາສາດ ກ່ຽວກັບແຮງງານ, ສະຖິຕິ, ຂໍ້ມູນຂ່າວ ສານ, ຕະຫຼາດແຮງງານ ແລະ ອື່ນໆ;

6. ປະສານສົມທົບກັບບັນດາຂະແໜງການ, ອົງການຈັດຕັ້ງຕ່າງໆ ໃນການພັດທະນາສີມື ແຮງງານ, ການຈັດຫາວຽກເຮັດງານທຳ ແລະ ການປົກປ້ອງແຮງງານ;

7. ຄົ້ນຄວ້າອະນຸຍາດໂກຕາ, ນຳເຂົ້າ, ຂຶ້ນທະບຽນ ແລະ ອອກບັດອະນຸຍາດເຮັດວຽກໃຫ້ ແຮງງານຕ່າງປະເທດ;

8. ຄຸ້ມຄອງແຮງງານລາວທີ່ເຮັດວຽກ ຢູ່ ພາຍໃນ ແລະ ຕ່າງປະເທດ, ແຮງງານຕ່າງປະເທດ ທີ່ເຮັດວຽກ ຢູ່ ສປປ ລາວ ໂດຍມີການປະສານສົມທົບ ກັບຂະແໜງການອື່ນທີ່ກ່ຽວຂ້ອງ ທັງສູນກາງ ແລະ ທ້ອງຖິ່ນ;

9. ຕິດຕາມ, ປະເມີນຜົນ ແລະ ຢັ້ງຢືນມາດຕະຖານແຮງງານ ໃຫ້ແກ່ຫົວໜ່ວຍແຮງງານ;

10. ຄຸ້ມຄອງ, ນຳໃຊ້ກອງທຶນແຮງງານ ຕາມລະບຽບກົດໝາຍ;

11. ຊີ້ນຳ ແລະ ໄກ່ເກັ່ຍຂໍ້ຂັດແຍ່ງທາງດ້ານແຮງງານ;

12. ສ້າງຖານຂໍ້ມູນ ກ່ຽວກັບວຽກງານແຮງງານ;

13. ພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານແຮງງານ;

14. ສະຫຼຸບ, ລາຍງານຜົນຂອງການຈັດຕັ້ງປະຕິບັດວຽກງານແຮງງານ ຕໍ່ລັດຖະບານ ຢ່າງເປັນປົກກະຕິ;

15. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 157 ສິດ ແລະ ໜ້າທີ່ ຂອງພະແນກແຮງງານ ແລະ ສະຫວັດດີການສັງຄົມແຂວງ, ນະຄອນ

ໃນການຄຸ້ມຄອງວຽກງານແຮງງານ ພະແນກແຮງງານ ແລະ ສະຫວັດດີການສັງຄົມແຂວງ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍແຜນຍຸດທະສາດ ແລະ ແຜນພັດທະນາວຽກງານກ່ຽວກັບແຮງງານ;

2. ໂຄສະນາ ເຜີຍແຜ່, ຕິດຕາມ, ຊີ້ນຳການຈັດຕັ້ງປະຕິບັດລະບຽບກົດໝາຍ ກ່ຽວກັບແຮງ ງານ;

3. ປະສານສົມທົບກັບບັນດາພະແນກການ, ອົງການຈັດຕັ້ງຕ່າງໆ ໃນການພັດທະນາສີມື ແຮງງານ, ການຈັດຫາວຽກເຮັດງານທຳ ແລະ ການປົກປ້ອງແຮງງານ;

4. ຄຸ້ມຄອງແຮງງານລາວທີ່ເຮັດວຽກ ຢູ່ ພາຍໃນປະເທດ, ແຮງງານຕ່າງປະເທດ ທີ່ເຮັດວຽກ ຢູ່ທ້ອງຖິ່ນຂອງຕົນ ໂດຍມີການປະສານສົມທົບກັບພາກສ່ວນອື່ນທີ່ກ່ຽວຂ້ອງ;

5. ຄຸ້ມຄອງ, ນຳໃຊ້ກອງທຶນແຮງງານ ຕາມລະບຽບກົດໝາຍ;

6. ໄກ່ເກັ່ຍຂໍ້ຂັດແຍ່ງທາງດ້ານແຮງງານ;

7. ຄົ້ນຄວ້າຄຳຮ້ອງຂໍສ້າງຕັ້ງ ຫຼື ລົບລ້າງຕາໜ່າງບໍລິການຈັດຫາງານ ແລະ ສູນພັດທະນາສີມືແຮງງານ ແລ້ວນຳສະເໜີ ກະຊວງແຮງງານ ແລະ ສະຫວັດດີການສັງຄົມ ພິຈາລະນາ ຕົກລົງ;

8. ອະນຸຍາດນຳເຂົ້າ, ຂຶ້ນທະບຽນ, ອອກບັດອະນຸຍາດເຮັດວຽກໃຫ້ແຮງງານຕ່າງປະເທດ;

9. ຊີ້ນຳ, ຕິດຕາມ ແລະ ຄຸ້ມຄອງ ການເຄື່ອນໄຫວຂອງ ຕາໜ່າງບໍລິການຈັດຫາງານ ແລະ ສູນພັດທະນາສີມືແຮງງານ ທີ່ໄດ້ຮັບການສ້າງຕັ້ງຂຶ້ນ;

10. ຕິດຕາມ, ເກັບກຳຂໍ້ມູນ ຂ່າວສານດ້ານແຮງງານ ແລະ ກ່ຽວກັບຕະຫຼາດແຮງງານ;

11. ພົວພັນຮ່ວມມືກັບຕ່າງປະເທດ ກ່ຽວກັບວຽກງານແຮງງານ ຕາມການມອບໝາຍ ຂອງຂັ້ນເທິງ;

12. ສະຫຼຸບ, ລາຍງານກ່ຽວກັບວຽກງານແຮງງານ ຕໍ່ຂັ້ນເທິງຂອງຕົນ ຢ່າງເປັນປົກກະຕິ;

13. ປະຕິບັດ ສິິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 158 ສິດ ແລະ ໜ້າທີ່ ຂອງຫ້ອງການແຮງງານ ແລະ ສະຫວັດດີການສັງຄົມ ເມືອງ, ເທດສະບານ

ໃນການຄຸ້ມຄອງວຽກງານແຮງງານ ຫ້ອງການແຮງງານ ແລະ ສະຫວັດດີການສັງຄົມ ເມືອງ, ເທດສະບານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ເຜີຍແຜ່, ຕິດຕາມ ການຈັດຕັ້ງປະຕິບັດລະບຽບກົດໝາຍກ່ຽວກັບແຮງງານ;

2. ປະສານສົມທົບກັບບັນດາຫ້ອງການ, ອົງການຈັດຕັ້ງຕ່າງໆ ໃນການພັດທະນາສີມືແຮງ ງານ, ການຈັດຫາງານ ແລະ ການປົກປ້ອງແຮງງານ;

3. ໄກ່ເກັ່ຍຂໍ້ຂັດແຍ່ງທາງດ້ານແຮງງານ;

4. ຕິດຕາມ ແລະ ຄຸ້ມຄອງການເຄື່ອນໄຫວຂອງ ຕາໜ່າງບໍລິການຈັດຫາງານ;

5. ຕິດຕາມ, ເກັບກຳຂໍ້ມູນ ຂ່າວສານດ້ານແຮງງານ ແລະ ກ່ຽວກັບຕະຫຼາດແຮງງານ ເພື່ອລາຍງານຂັ້ນເທິງຂອງຕົນ;

6. ສະຫຼຸບ, ລາຍງານກ່ຽວກັບວຽກງານແຮງງານ ໃຫ້ຂັ້ນເທິງຂອງຕົນ ຢ່າງເປັນປົກກະຕິ;

7. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 159(ໃໝ່) ສິດ ແລະ ໜ້າທີ່ ຂອງ ໜ່ວຍງານແຮງງານ ແລະ ສະຫວັດດີການສັງຄົມ ຂັ້ນບ້ານ

ໃນການຄຸ້ມຄອງວຽກງານແຮງງານ ໜ່ວຍງານແຮງງານ ແລະ ສະຫວັດດີການສັງຄົມ ຂັ້ນບ້ານ ມີ ສິດ ແລະ ໜ້າທີ່ ດັ່ງນີ້:

1. ເຜີຍແຜ່ລະບຽບກົດໝາຍກ່ຽວກັບແຮງງານ ໃນຂອບເຂດບ້ານຂອງຕົນ;

2. ໄກ່ເກັ່ຍຂໍ້ຂັດແຍ່ງທາງດ້ານແຮງງານ ທີ່ເກີດຂຶ້ນຢູ່ໃນບ້ານຂອງຕົນ;

3. ຕິດຕາມ ແລະ ຄຸ້ມຄອງການເຄື່ອນໄຫວຂອງແຮງງານຕ່າງປະເທດ ໃນຂອບເຂດ ບ້ານຂອງຕົນ ລວມທັງແຮງງານລາວທີ່ໄປເຮັດວຽກຢູ່ຕ່າງປະເທດ;

4. ເກັບກຳຂໍ້ມູນ ຂ່າວສານດ້ານແຮງງານ ເພື່ອລາຍງານຂັ້ນເທິງຂອງຕົນ;

5. ສະຫຼຸບ, ລາຍງານກ່ຽວກັບວຽກງານແຮງງານ ໃຫ້ຂັ້ນເທິງຂອງຕົນ ຢ່າງເປັນປົກກະຕິ;

6. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 160(ປັບປຸງ) ສິດ ແລະ ໜ້າທີ່ ຂອງພາກສ່ວນອື່ນທີ່ກ່ຽວຂ້ອງ

ຂະແໜງການ ແລະ ອົງການປົກຄອງທ້ອງຖິ່ນແຕ່ລະຂັ້ນ ທີ່ກ່ຽວຂ້ອງກັບວຽກງານແຮງງານ ມີສິດ ແລະ ໜ້າທີ່ ປະສານສົມທົບກັບຂະແໜງການແຮງງານ ແລະ ສະຫວັດດີການສັງຄົມ ຕາມພາລະ ບົດບາດ ແລະ ຄວາມຮັບຜິດຊອບຂອງຕົນ ໃນການພັດທະນາສີມືແຮງງານ, ການຈັດຫາງານ, ການປົກປ້ອງແຮງງານ ເພື່ອເຮັດໃຫ້ວຽກງານແຮງງານມີການພັດທະນາ, ສາມາດປະກອບສ່ວນເຂົ້າໃນການປົກປ້ອງສິດ ແລະ ຜົນປະໂຫຍດອັນຊອບທຳ ຂອງຜູ່ອອກແຮງງານ ແລະ ຜູ່ໃຊ້ແຮງງານ.

ມາດຕາ 161 ຄະນະກຳມະການແຮງງານແຫ່ງຊາດ

ຄະນະກຳມະການແຮງງານແຫ່ງຊາດ ໄດ້ຮັບການສ້າງຕັ້ງຂຶ້ນ ໂດຍລັດຖະບານ ເພື່ອຄົ້ນຄວ້ານະໂຍບາຍກ່ຽວກັບຄ່າແຮງງານຂັ້ນຕ່ຳສຸດ, ແກ້ໄຂຂໍ້ຂັດແຍ່ງທາງດ້ານແຮງງານ, ຄົ້ນຄວ້າສົນທິສັນຍາ ແລະ ສັນຍາ ຂອງອົງການແຮງງານສາກົນ, ຄວາມປອດໄພ ແລະ ສຸຂະພາບແຮງງານ, ການພັດທະນາສີມືແຮງງານ, ການຈັດຫາງານ, ກຳນົດມາດຕະຖານ ແລະ ມາດຕະການກ່ຽວກັບແຮງງານ ແລະ ອື່ນໆ.

ຄະນະກຳມະການແຮງງານແຫ່ງຊາດ ປະກອບດ້ວຍ ຕົວແທນຈາກອົງການສາມຝ່າຍເປັນຫຼັກ ໂດຍຝ່າຍລັດຖະບານເປັນປະທານ ແລະ ມີກອງເລຂາ.

ສິດ ແລະ ໜ້າທີ່ ຂອງຄະນະກຳມະການແຮງງານແຫ່ງຊາດ ແລະ ຂອງກອງເລຂາ ໄດ້ກຳນົດໄວ້ໃນລະບຽບການຕ່າງຫາກ.

ໝວດທີ 2

ອົງການຜູ່ຕາງໜ້າຜູ່ໃຊ້ແຮງງານ

ມາດຕາ 162(ໃໝ່) ອົງການຜູ່ຕາງໜ້າຜູ່ໃຊ້ແຮງງານ

ອົງການຜູ່ຕາງໜ້າຜູ່ໃຊ້ແຮງງານ ແມ່ນອົງການຕົວແທນຂອງຜູ່ໃຊ້ແຮງງານລາວ ແລະ ຕ່າງ ປະເທດທີ່ດຳເນີນທຸລະກິດ, ການຜະລິດ ແລະ ການບໍລິການໃນທຸກພາກສ່ວນເສດຖະກິດ ຊຶ່ງສ້າງຕັ້ງຂຶ້ນ ຕາມລະບຽບກົດໝາຍຂອງ ສປປ ລາວ, ມີພາລະບົດບາດ ເຂົ້າຮ່ວມໃນການປົກປ້ອງສິດຜົນປະໂຫຍດ ຂອງຜູ່ໃຊ້ແຮງງານ.

ມາດຕາ 163(ໃໝ່) ສິດ ແລະ ໜ້າທີ່ ຂອງອົງການຜູ່ຕາງໜ້າຜູ່ໃຊ້ແຮງງານ

ອົງການຜູ່ຕາງໜ້າຜູ່ໃຊ້ແຮງງານ ມີ ສິດ ແລະ ໜ້າທີ່ ດັ່ງນີ້:

1. ປຸກລະດົມ, ຂົນຂວາຍ, ຈັດຕັ້ງ, ເຕົ້າໂຮມບັນດາຫົວໜ່ວຍທຸລະກິດ ເພື່ອຊ່ວຍເຫຼືອ ເຊິ່ງກັນ ແລະ ກັນ, ຮັບປະກັນການເຄື່ອນໄຫວທຸລະກິດໃຫ້ມີປະສິດທິຜົນ ແລະ ຖືກຕ້ອງຕາມລະບຽບກົດໝາຍ;

2. ປຸກລະດົມ ແລະ ຊຸກຍູ້ຜູ່ໃຊ້ແຮງງານ ປະຕິບັດລະບຽບກົດໝາຍ, ສັນຍາແຮງງານ, ລະບອບປະກັນສັງຄົມ ແລະ ພັນທະອື່ນ ກ່ຽວກັບແຮງງານ;

3. ຊຸກຍູ້ຜູ່ໃຊ້ແຮງງານ ສ້າງເງ່ືອນໄຂ ແລະ ສະພາບແວດລ້ອມ ທີ່ມີຄວາມປອດໄພ ສຳລັບການອອກແຮງງານ;

4. ປະກອບສ່ວນໃນການສ້າງ ແລະ ປັບປຸງລະບຽບກົດໝາຍ ກ່ຽວກັບແຮງງານ;

5. ເຂົ້າຮ່ວມໃນການສ້າງສັນຍາແຮງງານ ແລະ ການຕໍ່ລອງລວມໝູ່;

6. ເຂົ້າຮ່ວມໃນການແກ້ໄຂຂໍ້ຂັດແຍ່ງທາງດ້ານແຮງງານຕາມຄວາມຮັບຜິດຊອບຂອງຕົນ;

7. ຊຸກຍູ້ຫົວໜ່ວຍແຮງງານ ປະກອບສ່ວນໃນການພັດທະນາສີມືແຮງງານ, ສ້າງມາດ ຕະຖານສີມືແຮງງານ, ເຮັດການທົດສອບ, ຈັດຝຶກອົບຮົມ ແລະ ຍົກລະດັບວິຊາຊິີບ ໃຫ້ແກ່ຜູ່ອອກແຮງງານ ລວມທັງການຮັບເອົາຜູ່ອອກແຮງງານເຂົ້າເຮັດວຽກໃນຫົວໜ່ວຍແຮງງານ ຂອງຕົນ;

8. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ໝວດທີ 3

ອົງການຜູ່ຕາງໜ້າຜູ່ອອກແຮງງານ

ມາດຕາ 164(ໃໝ່) ອົງການຜູ່ຕາງໜ້າຜູ່ອອກແຮງງານ

ອົງການຜູ່ຕາງໜ້າຜູ່ອອກແຮງງານ ແມ່ນ ອົງການກຳມະບານ ຊຶ່ງມີພາລະບົດບາດ ໃນການ ເຂົ້າຮ່ວມປົກປ້ອງສິດຜົນປະໂຫຍດອັນຊອບທຳຂອງຜູ່ອອກແຮງງານ ທີ່ເຮັດວຽກຢູ່ໃນຫົວໜ່ວຍແຮງ ງານ.

ອົງການກຳມະບານ ສາມາດສ້າງຕັ້ງຂຶ້ນໃນທຸກຫົວໜ່ວຍແຮງງານທີ່ໄດ້ເຄື່ອນໄຫວທຸລະກິດ ມາແລ້ວຢ່າງໜ້ອຍ ຫົກເດືອນ ຫຼື ສາຂາອາຊີບອື່ນ ທີ່ຜູ່ອອກແຮງງານ ເຫັນດີຮ່ວມກັນສ້າງຕັ້ງຂຶ້ນ ທັງ ຢູ່ ສູນກາງ, ແຂວງ, ນະຄອນ, ເມືອງ, ເທດສະບານ.

ມາດຕາ 165(ໃໝ່) ສິດ ແລະ ໜ້າທີ່ ຂອງອົງການຜູ່ຕາງໜ້າຜູ່ອອກແຮງງານ

ອົງການຜູ່ຕາງໜ້າຜູ່ອອກແຮງງານ ມີ ສິດ ແລະ ໜ້າທີ່ ຕົ້ນຕໍ ດັ່ງນີ້:

1. ສຶກສາອົບຮົມ, ປຸກລະດົມ ແລະ ຊຸຸກຍູ້ຜູ່ອອກແຮງງານ ປະຕິບັດລະບຽບກົດໝາຍ, ສັນຍາແຮງງານ, ລະບອບປະກັນສັງຄົມ, ແຜນການຜະລິດຂອງຫົວໜ່ວຍແຮງງານ ແລະ ພັນທະອື່ນ ກ່ຽວກັບແຮງງານ;

2. ປະກອບສ່ວນເຂົ້າໃນການສ້າງ ແລະ ປັບປຸງລະບຽບກົດໝາຍ ກ່ຽວກັບແຮງງານ;

3. ເຂົ້າຮ່ວມໃນການຕໍ່ລອງ ແລະ ການສ້າງສັນຍາແຮງງານລວມໝູ່;

4. ເຂົ້າຮ່ວມໃນການກວດກາ ແລະ ແກ້ໄຂຂໍ້ຂັດແຍ່ງທາງດ້ານແຮງງານ ຕາມຂອບເຂດຄວາມຮັບຜິດຊອບຂອງຕົນ;

5. ຂົນຂວາຍ ຜູ່ອອກແຮງງງານ ເຂົ້າເປັນສະມາຊິກ ຂອງອົງການຕົນ ຫຼື ສ້າງຕັ້ງໜ່ວຍຮາກຖານກຳມະບານຢູ່ຫົວໜ່ວຍແຮງງານ.

ມາດຕາ 166(ໃໝ່) ຜູ່ຕາງໜ້າຜູ່ອອກແຮງງານ

ຫົວໜ່ວຍແຮງງານ ທີ່ມີຈຳນວນຜູ່ອອກແຮງງານ ແຕ່ ສິບຄົນ ຂຶ້ນໄປ ຕ້ອງໃຫ້ມີຜູ່ຕາງໜ້າຜູ່ ອອກແຮງງານ ຫຼື ໜ່ວຍກຳມະບານ.

ຜູ່ຕາງໜ້າຜູ່ອອກແຮງງານ ຕ້ອງແມ່ນ ບຸກຄົນທີ່ໄດ້ຮັບການຄັດເລືອກ ຈາກຜູ່ອອກແຮງງານ ເພື່ອປະຕິບັດໜ້າທີ່ແທນຜູ່ອອກແຮງງານ ໃນຫົວໜ່ວຍແຮງງານ ຫຼື ໃນສາຂາອາຊີບອື່ນ.

ສຳລັບຫົວໜ່ວຍແຮງງານ ທີ່ມີໜ່ວຍຮາກຖານກຳມະບານ ກໍໃຫ້ຖືເອົາຫົວໜ້າໜ່ວຍຮາກຖານນັ້ນ ເປັນຜູ່ຕາງໜ້າຜູ່ອອກແຮງງານ.

ໃນກໍລະນີທີ່ຫົວໜ່ວຍແຮງງານ ຍັງບໍ່ທັນໄດ້ມີການສ້າງຕັ້ງໜ່ວຍຮາກຖານກຳມະບານ ກໍໃຫ້ ຜູ່ອອກແຮງງານ ຄັດເລືອກເອົາຜູ່ຕາງໜ້າຂອງຕົນ. ສຳລັບຫົວໜ່ວຍແຮງງານ ທີ່ມີຜູ່ອອກແຮງງານແຕ່ ສິບຄົນ ຫາ ຫ້າສິບຄົນ ໃຫ້ມີຜູ່ຕາງໜ້າ ໜຶ່ງຄົນ ແລະ ຖ້າຫາກມີຜູ່ອອກແຮງງານ ແຕ່ ຫ້າສິບເອັດຄົນ ຫາ ໜຶ່ງຮ້ອຍຄົນ ໃຫ້ມີຜູ່ຕາງໜ້າ ສອງຄົນ ແລະ ໃຫ້ມີຜູ່ຕາງໜ້າ ເພີ່ມຂຶ້ນ ໜຶ່ງຄົນ ຕໍ່ຜູ່ອອກແຮງງານ ທີ່ເພີ່ມຂຶ້ນ ໜຶ່ງຮ້ອຍຄົນ.

ມາດຕາ 167(ໃໝ່) ສິດ ແລະ ໜ້າທີ່ ຂອງຜູ່ຕາງໜ້າຜູ່ອອກແຮງງານ

ຜູ່ຕາງໜ້າຜູ່ອອກແຮງງານ ມີ ສິດ ແລະ ໜ້າທີ່ ດັ່ງນີ້:

1. ເຕົ້າໂຮມຄວາມສາມັກຄີ, ສຶກສາອົບຮົມ ແລະ ປຸກລະດົມຜູ່ອອກແຮງງານ ມີລະບຽບ ວິໄນ, ຕັ້ງໜ້າປະຕິບັດວຽກງານວິຊາສະເພາະຂອງຕົນ;

2. ສົ່ງເສີມ ແລະ ປົກປ້ອງ ສິດຜົນປະໂຫຍດ ອັນຊອບທຳ ຂອງຜູ່ອອກແຮງງານ;

3. ເຂົ້າຮ່ວມໃນ ການແກ້ໄຂຂໍ້ຂັດແຍ່ງທາງດ້ານແຮງງານ, ການຕໍ່ລອງລວມໝູ່, ການ ສ້າງສັນຍາແຮງງານ ແລະ ກົດລະບຽບພາຍໃນ ຂອງຫົວໜ່ວຍແຮງງານ;

4. ສະເໜີປັບປຸງ ລະດັບຄ່າແຮງງານ, ເງ່ືອນໄຂການອອກແຮງງານ, ລະບອບປະກັນ ສັງຄົມ;

5. ສະເໜີສ້າງຕັ້ງ ອົງການຜູ່ຕາງໜ້າຜູ່ອອກແຮງງານ ຫຼື ໜ່ວຍກຳມະບານ ໃນຫົວໜ່ວຍແຮງງານ;

6. ໄດ້ຮັບການປົກປ້ອງ ຕາມລະບຽບກົດໝາຍ;

7. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 168(ໃໝ່) ການອຳນວຍຄວາມສະດວກໃນການເຄື່ອນໄຫວ

ຫົວໜ່ວຍແຮງງານ ຕ້ອງອຳນວຍຄວາມສະດວກໃຫ້ແກ່ການເຄື່ອນໄຫວ ຂອງຜູ່ຕາງໜ້າຜູ່ອອກແຮງງານ ແລະ ໜ່ວຍຮາກຖານກຳມະບານ ໂດຍໃຫ້ຈັດເວລາພ້ອມທັງສະໜອງສະຖານທີ່ຢ່າງ ເໝາະສົມ.

ໝວດທີ 4

ການຕໍ່ລອງ ແລະ ສັນຍາແຮງງານ ລວມໝູ່

ມາດຕາ 169 ການຕໍ່ລອງລວມໝູ່

ການຕໍ່ລອງລວມໝູ່ ແມ່ນ ການປຶກສາຫາລື ແລະ ການເຈລະຈາ ລະຫວ່າງ ຜູ່ໃຊ້ແຮງງານ ກັບ ຜູ່ຕາງໜ້າຜູ່ອອກແຮງງານ ຫຼື ໜ່ວຍກຳມະບານ ກ່ຽວກັບເງື່ອນໄຂການເຮັດວຽກ ແລະ ການຈ້າງງານ, ຄ່າແຮງງານ, ສະຫວັດດີການ ແລະ ຜົນປະໂຫຍດອື່ນ ທີ່ບໍ່ຂັດກັບລະບຽບກົດໝາຍ ບົນພື້ນຖານຫຼັກການສະເໝີພາບ ແລະ ຕ່າງຝ່າຍຕ່າງໄດ້ຮັບຜົນປະໂຫຍດ.

ມາດຕາ 170(ໃໝ່) ສັນຍາແຮງງານລວມໝູ່

ສັນຍາແຮງງານລວມໝູ່ ແມ່ນ ຜົນຂອງການຕໍ່ລອງລວມໝູ່ ຫຼື ເອກະສານ ທີ່ໄດ້ຕົກລົງເຫັນດີນຳກັນເພື່ອຈັດຕັ້ງປະຕິບັດໃຫ້ຖືກຕ້ອງຕາມກົດໝາຍ.

ສັນຍາແຮງງານລວມໝູ່ດັ່ງກ່າວ ໃຫ້ນຳສະເໜີຕໍ່ອົງການຄຸ້ມຄອງວຽກງານແຮງງານ ກວດກາ ຄວາມຖືກຕ້ອງ ສອດຄ່ອງ ແລະ ຈົດທະບຽນນຳອົງການທະບຽນສານ ເພື່ອນຳໃຊ້ຢ່າງເປັນ ທາງການ.

ພາກທີ XV

ອົງການກວດກາວຽກງານແຮງງານ

ມາດຕາ 171 ອົງການກວດກາວຽກງານແຮງງານ

ອົງການກວດກາວຽກງານແຮງງານ ມີ ດັ່ງນີ້:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານແຮງງານຕາມທີ່ໄດ້ກຳນົດໄວ້ໃນມາດຕາ 155 ຂອງກົດໝາຍສະບັບນີ້.

2. ອົງການກວດກາພາຍນອກ ຊຶ່ງແມ່ນ:

- ສະພາແຫ່ງຊາດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຕິດຕາມກວດກາຂອງ ສະພາແຫ່ງຊາດ;

- ອົງການກວດກາລັດຖະບານ ແລະ ຕ້ານການສໍ້ລາດບັງຫຼວງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການກວດກາລັດ;

- ອົງການກວດສອບແຫ່ງລັດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການກວດສອບ;

- ແນວລາວສ້າງຊາດ, ອົງການຈັດຕັ້ງມະຫາຊົນ, ສື່ມວນຊົນ ແລະ ປະຊາຊົນ.

3. ເຈົ້າໜ້າທີ່ກວດກາແຮງງານ.

ການກວດກາພາຍນອກ ມີຈຸດປະສົງ ກວດກາການປະຕິບັດໜ້າທີ່ ຂອງອົງການຄຸ້ມຄອງວຽກ ງານແຮງງານ ເພື່ອໃຫ້ມີຄວາມເຂັ້ມແຂງ, ໂປ່ງໃສ, ຍຸຕິທຳ ແລະ ມີປະສິດທິຜົນ.

ມາດຕາ 172(ໃໝ່) ເນື້ອໃນການກວດກາວຽກງານແຮງງານ

ການກວດກາວຽກງານແຮງງານ ມີ ເນື້ອໃນ ດັ່ງນີ້:

1. ການຈັດຕັ້ງປະຕິບັດນະໂຍບາຍ, ແຜນຍຸດທະສາດ, ແຜນດຳເນີນງານ, ລະບຽບກົດ ໝາຍ ກ່ຽວກັບວຽກງານແຮງງານ ເຊັ່ນ ກວດກາສະພາບແວດລ້ອມ ແລະ ເງື່ອນໄຂໃນການເຮັດວຽກ, ສັນຍາແຮງງານ, ກົດລະບຽບພາຍໃນ, ເງິນເດືອນ ຫຼື ຄ່າແຮງງານ, ຊົ່ວໂມງເຮັດວຽກ, ຊົ່ວໂມງພັກຜ່ອນ, ການເຮັດວຽກເພີ່ມໂມງ, ການປະກັນສັງຄົມ, ການປ້ອງກັນຄວາມຄວາມປອດໄພ ແລະ ສຸຂະພາບແຮງງານ ແລະ ກວດກາດ້ານສະຫວັດດີການແຮງງານ;

2. ແຜນການ, ແຜນງານ, ໂຄງການຄົ້ນຄວ້າ ດ້ານວິທະຍາສາດ-ເຕັກນິກ ກ່ຽວກັບວຽກງານແຮງງານ;

3. ການຈັດຕັ້ງປະຕິບັດ ກ່ຽວກັບວຽກງານແຮງງານ;

4. ການນຳໃຊ້ແຮງງານຕ່າງປະເທດ ທັງໃນ ແລະ ນອກລະບົບ;

5. ການນຳໃຊ້ແຮງງານເດັກນ້ອຍ ແລະ ແມ່ຍິງ.

ມາດຕາ 173(ໃໝ່) ຮູບການ ການກວດກາວຽກງານແຮງງານ

ການກວດກາວຽກງານແຮງງານ ມີ ຮູບການ ດັ່ງນີ້:

1. ການກວດກາ ຢ່າງເປັນລະບົບປົກກະຕິ ຊຶ່ງແມ່ນການກວດກາທີ່ດຳເນີນຕາມແຜນ ການ ຢ່າງເປັນປະຈຳ ແລະ ມີກຳນົດເວລາອັນແນ່ນອນ;

2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ຜູ່ຖືກກວດກາຮູ້ລ່ວງໜ້າ;

3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ່ຖືກກວດກາຮູ້ລ່ວງໜ້າ;

4. ການກວດກາເພື່ອຕິດຕາມຜົນ ຊຶ່ງແມ່ນ ການກວດກາຄືນ ສິ່ງທີ່ ເຈົ້າໜ້າທີ່ໄດ້ ແນະນຳ ຫຼື ສັ່ງໃຫ້ຜູ່ໃຊ້ແຮງງານ ປັບປຸງ ຫຼື ແກ້ໄຂ ຫຼື ບໍ່ຮັບປະກັນຄວາມປອດໄພດ້ານແຮງງານ;

5. ການກວດກາພິເສດ ຊຶ່ງແມ່ນ ການກວດກາ ຕາມຄຳສັ່ງ ຫຼື ແຈ້ງການສະເພາະ ຂອງການຈັດຕັ້ງຂັ້ນເທິງ ຫຼື ຕາມການສະເໜີ ຂອງອົງການຜູ່ຕາງໜ້າຜູ່ໃຊ້ແຮງງານ ຫຼື ຜູ່ຕາງໜ້າຜູ່ອອກແຮງງານ.

ໃນການກວດກາວຽກງານແຮງງານ ແຕ່ລະຄັ້ງ ຕ້ອງປະຕິບັດຕາມລະບຽບກົດໝາຍຢ່າງເຂັ້ມ ງວດ.

ຜົນຂອງການກວດກາວຽກງານແຮງງານ ຕ້ອງໄດ້ສ້າງເປັນບົດລາຍງານໃນແຕ່ລະໄລຍະ ເພື່ອເປັນການໂຄສະນາເຜີຍແຜ່ຕໍ່ສາທາລະນະ ເປັນຕົ້ນ ການລາຍງານຈຳນວນເຈົ້າໜ້າທີ່ກວດກາແຮງງານ, ສະຖິຕິຫົວໜ່ວຍແຮງງານ, ຈຳນວນຫົວໜ່ວຍແຮງງານ ທີ່ລະເມີດລະບຽບກົດໝາຍ ຫຼື ຖືກລົງວິໄນ ແລະ ມາດຕະການອື່ນ ກ່ຽວກັບແຮງງານ.

ມາດຕາ 174(ໃໝ່) ເຈົ້າໜ້າທີ່ ກວດກາແຮງງານ

ເຈົ້າໜ້າທີ່ກວດກາແຮງງານ ແມ່ນພະນັກງານ ທີ່ໄດ້ຮັບການແຕ່ງຕັ້ງຈາກອົງການຄຸ້ມຄອງວຽກງານແຮງງານ ເພື່ອປະຕິບັດໜ້າທີ່ ກວດກາແຮງງານ.

ເຈົ້າໜ້າທີ່ກວດກາແຮງງານ ມີ ມາດຕະຖານ ດັ່ງນີ້:

1. ເປັນລັດຖະກອນ, ມີອາຍຸການເຮັດວຽກໃນຂະແໜງການແຮງງານ ແລະ ສະຫວັດດີ ການສັງຄົມ ແຕ່ ສາມປີ ຂຶ້ນໄປ;

2. ໄດ້ຜ່ານການຝຶກອົບຮົມ ກ່ຽວກັບການກວດກາແຮງງານ;

3. ມີຄຸນສົມບັດ, ມີຄວາມຮັບຜິດຊອບ, ສັດຊື່ຕໍ່ໜ້າທີ່ວຽກງານ;

4. ເປັນຜູ່ຮັກສາຄວາມລັບ ຂອງຫົວໜ່ວຍແຮງງານ ທີ່ຕົນໄດ້ກວດກາ;

5. ເປັນຜູ່ເຄົາລົບ ແລະ ປະຕິບັດລະບຽບກົດໝາຍ ຢ່າງເຂັ້ມງວດ.

ມາດຕາ 175(ໃໝ່) ສິດ ແລະ ໜ້າທີ່ ຂອງເຈົ້າໜ້າທີ່ກວດກາແຮງງານ

ເຈົ້າໜ້າທີ່ກວດກາແຮງງານ ມີ ສິດ ແລະ ໜ້າທີ່ ດັ່ງນີ້:

1. ເຂົ້າໄປກວດກາແຮງງານ ຢູ່ທຸກຫົວໜ່ວຍແຮງງານ ແລະ ສະຖານທີ່ເຮັດວຽກອື່ນໄດ້ທຸກເວລາ;

2. ກວດກາສັນຍາແຮງງານ, ກົດລະບຽບພາຍໃນຂອງຫົວໜ່ວຍແຮງງານ, ການບັນທຶກເວລາເຂົ້າ ແລະ ເລີກວຽກ, ບັນຊີເບີກຈ່າຍເງິນເດືອນ ຫຼື ຄ່າແຮງງານ, ການຄິດໄລ່ຄ່າແຮງງານເຮັດວຽກເພີ່ມໂມງ, ເງິນອຸດໜູນຕ່າງໆ, ສະພາບແວດລ້ອມ ແລະ ຄວາມປອດໄພແຮງງານ;

3. ສອບຖາມຜູ່ໃຊ້ແຮງງານ ແລະ ຜູ່ອອກແຮງງານ ຫຼື ບຸກຄົນອື່ນ ທີ່ກ່ຽວຂ້ອງ;

4. ບັນທຶກພາບ, ສຽງ, ສຳເນົາເອກະສານ, ເກັບເອົາຕົວຢ່າງ;

5. ກ່າວເຕືອນຜູ່ໃຊ້ແຮງງານ ແລະ ຜູ່ອອກແຮງງານ ທີ່ລະເມີດກົດໝາຍສະບັບນີ້ ແລະ ລະບຽບກົດໝາຍອື່ນ ກ່ຽວກັບແຮງງານ;

6. ສັ່ງໂຈະການນຳໃຊ້ເຄື່ອງຈັກ ຫຼື ອຸປະກອນທັງໝົດ ຫຼື ບາງສ່ວນ ໃນກໍລະນີ ເຫັນວ່າເຄື່ອງຈັກ ຫຼື ອຸປະກອນນັ້ນ ບໍ່ມີຄວາມປອດໄພ ຕໍ່ຜູ່ອອກແຮງງານ;

7. ປັບໃໝຜູ່ໃຊ້ແຮງງານ ແລະ ຜູ່ອອກແຮງງານ ທີ່ລະເມີດລະບຽບກົດໝາຍກ່ຽວກັບແຮງງານ;

8. ປະເມີນ ແລະ ຢັ້ງຢືນການອະນຸຍາດຕໍ່ອາຍຸການເຮັດວຽກຢູ່ ສປປ ລາວ ໃຫ້ແກ່ແຮງງານຕ່າງປະເທດ;

9. ເຊີນອົງການຜູ່ຕາງໜ້າຜູ່ໃຊ້ແຮງງານ ແລະ ອົງການຜູ່ຕາງໜ້າຜູ່ອອກແຮງງານ, ນາຍຊ່າງເຕັກນິກ, ຜູ່ຊ່ຽວຊານ ແລະ ນັກວິຊາການທີ່ກ່ຽວຂ້ອງ ເຂົ້າຮ່ວມກວດກາແຮງງານ;

10. ວາງແຜນການ ແລະ ຂັ້ນຕອນ ຂອງການກວດກາແຮງງານ ຂອງຕົນ;

11. ຊຸກຍູ້, ແນະນຳ ແລະ ໃຫ້ຄຳປຶກສາ ແກ່ຜູ່ໃຊ້ແຮງງານ ແລະ ຜູ່ອອກແຮງງານ;

12. ຊຸກຍູ້ສົ່ງເສີມໃຫ້ຜູ່ໃຊ້ແຮງງານ ແລະ ຜູ່ອອກແຮງງານ ປະຕິບັດລະບຽບກົດໝາຍ;

13. ປະສານສົມທົບກັບພາກສ່ວນອື່ນ ທີ່ກ່ຽວຂ້ອງໃນການກວດກາແຮງງານ;

14. ປະເມີນຜົນ, ສະຫຼຸບ ແລະ ລາຍງານຜົນການກວດກາແຮງງານ ໃຫ້ຂັ້ນເທິງຂອງຕົນ ຢ່າງເປັນປົກກະຕິ;

15. ປະຕິບັດສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ ແລະ ຕາມການມອບໝາຍ.

ກ່ອນເຂົ້າກວດກາແຕ່ລະຄັ້ງ ເຈົ້າໜ້າທີ່ ຕ້ອງສະແດງບັດກວດກາແຮງງານຂອງຕົນ.

ໃນການກວດກາ ແຕ່ລະຄັ້ງ ເຈົ້າໜ້າທີ່ ຕ້ອງເຮັດບົດບັນທຶກ ໂດຍມີການເຊັນຢັ້ງຢືນ ຈາກຜູ່ໃຊ້ແຮງງານ.

ມາດຕາ 176(ໃໝ່) ການສິ້ນສຸດການເປັນເຈົ້າໜ້າທີ່ກວດກາແຮງງານ

ການເປັນເຈົ້າໜ້າທີ່ກວດກາແຮງງານ ຈະສິ້ນສຸດລົງໃນກໍລະນີ ໃດໜຶ່ງ ດັ່ງນີ້:

1. ຖືກຍົກຍ້າຍໄປເຮັດໜ້າທີ່ ຫຼື ວຽກງານອື່ນ;

2. ພັກຮັບບຳນານ;

3. ຖືກລົງວິໄນ;

4. ເສັຍຊີວິດ.

ມາດຕາ 177(ໃໝ່) ເຄື່ອງແບບ ແລະ ບັດ ຂອງເຈົ້າໜ້າທີ່ກວດກາແຮງງານ

ເຈົ້າໜ້າທີ່ກວດກາແຮງງານ ມີ ເຄື່ອງແບບ ແລະ ບັດ ເພື່ອນຳໃຊ້ເຂົ້າໃນວຽກງານກວດກາແຮງງານ.

ກະຊວງແຮງງານ ແລະ ສະຫວັດດີການສັງຄົມ ເປັນຜູ່ກຳນົດເຄື່ອງແບບ ແລະ ບັດ ຂອງເຈົ້າໜ້າທີ່ກວດກາແຮງງານ.

ພາກທີ XVI

ນະໂຍບາຍຕໍ່ຜູ່ມີຜົນງານ ແລະ ມາດຕະການຕໍ່ຜູ່ລະເມີດ

ມາດຕາ 1-78 ນະໂຍບາຍຕໍ່ຜູ່ມີຜົນງານ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍ ສະບັບນີ້ ຈະໄດ້ຮັບ ການຍ້ອງຍໍ ຫຼື ນະໂຍບາຍອື່ນ ຕາມລະບຽບກົດໝາຍ.

ມາດຕາ 179 ມາດຕະການຕໍ່ຜູ່ລະເມີດ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໂຈະກິດຈະການຊົ່ວຄາວ, ຖອນໃບອະນຸຍາດດຳເນີນທຸລະກິດ ຫຼື ດຳເນີນຄະດີ ຕາມກໍລະນີ ເບົາ ຫຼື ໜັກ ລວມທັງການໃຊ້ແທນຄ່າເສັຍຫາຍທາງແພ່ງ ທີ່ຕົນໄດ້ກໍ່ຂຶ້ນ ຕາມລະບຽບກົດໝາຍ.

ພາກທີ XVII

ບົດບັນຍັດສຸດທ້າຍ

ມາດຕາ 180 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ່ຈັດຕັ້ງປະຕິບັດ ກົດໝາຍສະບັບນີ້.

ມາດຕາ 181 ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາ ທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງ ລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍແຮງງານ ສະບັບເລກທີ 06/ສພຊ ລົງວັນທີ 27 ທັນວາ 2006.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ