

**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ**

ສະພາ​ແຫ່ງຊາດ ເລກທີ 40 /ສພຊ

ນະຄອນຫຼວງ​ວຽງ​ຈັນ, ວັນ​ທີ 17 ກໍລະກົດ 2023

**ກົດໝາຍ**

**ວ່າ​ດ້ວຍ​ສານ​ທະຫານ**

**(ສະບັບປັບປຸງ)**

**ພາກ​ທີ I**

**ບົດ​ບັນຍັດ​ທົ່ວ​ໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍ​ສະບັບ​ນີ້ ກໍານົດ​ຫຼັກການ, ລະບຽບ​ການ ​ແລະ ມາດ​ຕະການ ກ່ຽວກັບການຈັດຕັ້ງ, ການເຄື່ອນ ໄຫວ ​ແລະ ການຕິດຕາມ ​ກວດກາ​ ວຽກ​ງານ​ສານ​ທະຫານ ​ເພື່ອ​ຮັບ​ປະ​ກັນການ​ປະຕິບັດ​ໜ້າ​ທີ່​ຂອງສານທະຫານ ໃຫ້ມີປະສິດທິພາບ, ປະສິດທິຜົນ ແລະ ເຮັດໃຫ້ການພິຈາລະນາຕັດ​ສີນ, ພິພາກສາ​ຄະດີອາຍາ ​​ມີ​ຄວາມ​ວ່ອງໄວ, ໂປ່​ງໃສ, ພາວະ​ວິ​ໄສ, ຖືກຕ້ອງ ແລະ ຍຸຕິ​ທໍາ ​ແນ​ໃສ່​ປົກ​ປ້ອງ​ຜົນ​ປະ​ໂຫຍ​ດຂອງກອງທັບ, ສິດ ແລະ ຜົນປະ ໂຫຍດອັນ​ຊອບ​ທໍາ ຂອງ ນາຍ ແລະ ພົນທະຫານ, ກໍາມະກອນ, ພາລະກອນ ແລະ ກໍາລັງສໍາຮອງ ໃນເວລາປະຕິບັດໜ້າທີ່ປ້ອງກັນຊາດ, ເຮັດໃຫ້​ກອງທັບ ​ມີ ຄວາມສະຫງົບ, ຄວາມເປັນລະບຽບຮຽບຮ້ອຍ, ຄວາມໜັກ ແໜ້ນ, ເຂັ້ມແຂງທາງດ້ານກົດໝາຍ ແລະ ມີແບບແຜນທັນສະໄໝ ປະກອບສ່ວນ​ເຂົ້າ​ໃນ​ການ​ປົກ​ປັກ​ຮັກສາ ​ແລະ ພັດທະນາປະ​ເທດ​ຊາດ.

**ມາດຕາ 2 (ປັບປຸງ) ສານ​ທະຫານ**

ສານ​ທະຫານ ​ແມ່ນ ອົງການຕຸລາການ ທີ່ເຮັດໜ້າທີ່ພິຈາລະນາຕັດສີນ, ພິພາກສາ ຄະດີອາຍາ ໃນກອງທັບ ປະຊາຊົນລາວ ຕາມທີ່ໄດ້ກຳນົດໄວ້ໃນມາດຕາ 5 ຂອງກົດໝາຍສະບັບນີ້.

**ມາດຕາ 3 (ປັບປຸງ) ການ​ອະທິບາຍ​ຄໍາ​ສັບ**

ຄໍາສັບ​ ທີ່​ນໍາ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມ​ໝາຍ ດັ່ງ​ນີ້:

1. **ຄໍາ​ຕົກລົງ​ຂອງ​ສານ** ໝາຍ​ເຖິງ ຄໍາ​ສັ່ງ, ຄໍາ​ຊີ້​ຂາດ, ຄໍາ​ຕັດ​ສີນ ​ແລະ ຄໍາ​ພິພາກສາ​ຂອງ​ສານ;
2. **ຄໍາ​ສັ່ງ​ຂອງ​ສານ** ໝາຍ​ເຖິງ ໜຶ່ງໃນປະເພດຄໍາຕົກລົງຂອງສານ ກ່ຽວກັບການດໍາເນີນຄະດີ ເຊັ່ນ ຄໍາສັ່ງ ຍຶດຊັບ ຫຼື ອາຍັດຊັບ, ຄໍາສັ່ງຈັບຕົວ ແລະ ຄໍາສັ່ງອື່ນ;
3. **ຄໍາ​ຊີ້​ຂາດ​ຂອງ​ສານ** ໝາຍ​ເຖິງ ໜຶ່ງໃນປະເພດຄໍາຕົກລົງຂອງສານ ກ່ຽວ​ກັບ​ການ​ຊີ້​ຂາດ​ສິດອໍານາດຂອງ​ສານ, ຂອງ​ຄະນະ​ສານ, ການ​ບໍ່​ຮັບ​ເອົາ​ຄະດີ​ມາ​ພິຈາລະນາ, ຄໍາ​ຕັດ​ສີນ​ປະຫານ​ຊີວິດ ແລະ ຄຳ​ຊີ້​ຂາດອື່ນ;
4. **ຄໍາ​ຕັດ​ສີນ​ຂອງ​ສານ** ໝາຍ​ເຖິງ ໜຶ່ງໃນປະເພດຄໍາຕົກລົງຂອງສານ ທີ່ຕັດສີນເປັນຂັ້ນຕົ້ນ;
5. **ຄໍາ​ພິພາກສາ​ຂອງ​ສານ** ໝາຍ​ເຖິງ ໜຶ່ງໃນປະເພດຄໍາຕົກລົງຂອງສານ ທີ່ຕັດ​ສີນ​ເປັນ​ຂັ້ນ​ອຸທອນ ຫຼື ຂັ້ນ​ລົບ​ລ້າງ;
6. **ຄູ່​ຄວາມ** ໝາຍ​ເຖິງ ​ໂຈດ ແລະ ຈໍາ​ເລີຍ ໃນ​ຄະດີ;
7. **ຜູ້​ປົກ​ປ້ອງ​** ໝາຍ​ເຖິງ ທະນາຍຄວາມ, ຜູ້ຕາງໜ້າ​ອົງການ​ຈັດ​ຕັ້ງ, ຜົວ ຫຼື ​ເມຍ, ພໍ່​, ແມ່, ຜູ້​ປົກຄອງ ຫຼື ຍາດໃກ້ຊິດ ທີ່ເຂົ້າຮ່ວມໃນການດໍາເນີນຄະດີ ຕາມການມອບໝາຍ ຫຼື ຕາມກົດໝາຍ ເພື່ອປົກປ້ອງສິດ ​ແລະ ຜົນ​ປະ​ໂຫຍ​ດອັນ​ຊອບ​ທໍາ​ຂອງ ຜູ້​ຖືກ​ຫາ ຫຼື ຈໍາ​ເລີຍ, ຜູ້​ຖືກ​ເສຍ​ຫາຍ, ​ໂຈດ​ທາງແພ່ງ ຫຼື ຜູ້​ຮັບ​ຜິດ​ຊອບ​ທາງ​ແພ່ງ;
8. **ທະນາຍຄວາມ** ໝາຍ​ເຖິງ ບຸກຄົນ​ທີ່​ໄດ້​ຮັບ​ການ​ແຕ່ງ​ຕັ້ງ ​ໃຫ້​ເຂົ້າ​ຮ່ວມ​ໃນ​ການ​ດໍາ​ເນີນ​ຄະດີ ເພື່ອ​ຊ່ວຍ​ເຫຼືອ​ທາງ​ດ້ານ​ກົດໝາຍ, ປົກ​ປ້ອງ​ສິດ ​ແລະ ຜົນ​ປະ​ໂຫຍ​ດອັນ​ຊອບ​ທໍາ​ຂອງ​ຄູ່​ຄວາມ ຕາມ​ກົດໝາຍ;
9. **ຜູ້​ຖືກ​ຫາ** ໝາຍ​ເຖິງ ບຸກຄົນທີ່​ຖືກນໍາ​ມາ​ດໍາ​​ເນີນ​ຄະດີ ພາຍຫຼັງ​ມີ​ຄໍາ​ສັ່ງ​ເປີດ​ການ​ສືບສວນ-ສອບ​ສວນ;
10. **ຈໍາ​ເລີຍ** ໝາຍ​ເຖິງ ຜູ້​ຖືກ​ສັ່ງ​ຟ້ອງ​ຂຶ້ນ​ສານ;
11. **ຜູ້​ກະທໍາ​ຜິດ** ໝາຍ​ເຖິງ ຜູ້​ຖືກ​ສານ​ຕັດ​ສີນ​ລົງ​ໂທດ;
12. **ພະນັກງານ​ສານ​ທະຫານ** ໝາຍ​ເຖິງ ປະທານ, ຮອງ​ປະທານ, ຜູ້​ພິພາກສາ, ຜູ້​ຊ່ວຍ​ຜູ້​ພິພາກສາ, ຈ່າ​ສານ, ພະນັກງານວິຊາ​ການ ​ແລະ ພະນັກງານ​ບໍລິຫານ ຂອງ​ສານ​ທະຫານ;
13. **ພຶດຕິ​ກໍາ** ໝາຍ​ເຖິງ ການ​ກະທໍາ ຫຼື ການ​ເມີນ​ເສີຍ;
14. **ໝາຍ​ຮຽກ​ຂອງ​ສານ** ໝາຍ​ເຖິງ ໜັງສື​ທີ່​ອອກ​ໂດຍສານ ​ເພື່ອ​ຮຽກ​ຕົວ​ໂຈດ, ຈໍາ​ເລີຍ, ບຸກຄົນ​ທີສາມ, ພະຍານ ​ແລະ ຜູ້​ເຂົ້າຮ່ວມ​ອື່ນ​ໃນ​ການ​ດໍາ​ເນີນ​ຄະດີ ​ເຂົ້າ​ມາ​ສານ ຕາມ​ວັນ​ເວລາ ແລະ ສະຖານ​ທີ່ ຊຶ່ງ​ກໍານົດ​ໄວ້​ໃນໝາຍ​ຮຽກ;
15. **ຍຸຕິ​ທໍາ** ໝາຍ​ເຖິງ ຄວາມ​ຖືກຕ້ອງ​ເປັນ​ທໍາ ​ຕາມກົດໝາຍ;
16. **ນິຕິ​ທໍາ** ໝາຍ​ເຖິງ ການ​ເຄົາລົບ ​​ແລະ ປະຕິບັດ​ກົດໝາຍ ຢ່າງ​ຖືກຕ້ອງ ​ແລະ ​ເຂັ້ມ​ງວດ;
17. **ປະ​ເພນີ​ສານ** ໝາຍ​ເຖິງ ຄໍາ​ພິພາກສາ​ຂອງ​ສານ​ປະຊາຊົນ​ສູງ​ສຸດ ກ່ຽວ​ກັບ​ບັນ​ຫາ​ໃດ​ໜຶ່ງ ​ໃນ​ຄະດີອາຍາ ຊຶ່ງ​ກົດ​ໝາຍກໍານົດ​ໄວ້​ບໍ່​ຊັດ​ເຈນ;
18. **ຈ່າສານ** ໝາຍເຖິງ ພະນັກງານຂອງສານທະຫານ ທີ່ມີ ເງື່ອນໄຂ, ມາດຕະຖານ ແລະ ໄດ້ຮັບການແຕ່ງຕັ້ງຈາກປະທານສານປະຊາຊົນສູງສຸດ;
19. **ບຸກຄົນ​ນອກ​ກອງທັບ** ໝາຍ​ເຖິງ ​ພົນລະ​ເມືອງ​ລາວ ທີ່​ບໍ່~~​~~​ສັງ​ກັດໃນ​ການຈັດ​ຕັ້ງ​ຂອງ​ກອງທັບ, ຄົນຕ່າງປະເທດ, ຄົນຕ່າງດ້າວ ແລະ ຄົນບໍ່ມີສັນຊາດ;
20. **ນາຍ​ ແລະ ພົນທະຫານ** ໝາຍ​ເຖິງ ນາຍ ແລະ ພົນທະຫານ ທີ່ປະຈໍາການ ແລະ ພັກຜ່ອນຮັບບໍານານ;
21. **ກໍາມະກອນ​ປ້ອງ​ກັນຊາ​ດ** ໝາຍ​ເຖິງ ນາຍ ແລະ ພົນທະຫານ, ບຸກຄົນ​ ທີ່​​ເຮັດ​ວຽກ​ຢູ່​ໂຮງ​ຈັກ​, ໂຮງງານ ແລະ ຫົວໜ່ວຍທຸລະກິດ​ຂອງ​ກອງທັບ;
22. **ພາລະ​ກອນ​ປ້ອງ​ກັນຊາ​ດ** ໝາຍ​ເຖິງ ບຸກຄົນ​ທີ່​ຖືກ​ລະດົມ​ເຂົ້າ​ມາ​ຮັບ​ໃຊ້​ໃນ​ກອງທັບ ໃນເວລາທີ່ເຫັນວ່າມີຄວາມຈໍາເປັນ;
23. **ກໍາລັງ​ສໍາຮອງປ້ອງກັນຊາດ** ໝາຍ​ເຖິງ ກໍາລັງ​ບໍ່​ປະ​ຈໍາ​ການ​ໃນ​ກອງທັບປະຊາຊົນລາວ ​ໃນ​ຍາມ​ສັນຕິພາບ ຊຶ່ງນອນໃນແຜນການຈັດຕັ້ງປະກອບຂອງກອງທັບປະຊາຊົນລາວ ໃນພາວະສຸກເສີນ ແລະ ປະຕິບັດໜ້າທີ່ເປັນກອງໜູນໃຫ້ແກ່ກໍາລັງປະຈໍາການໃນກອງທັບ ເມື່ອມີຄວາມຕ້ອງການ;
24. **ກອງ​ຫຼອນ** ໝາຍ​ເຖິງ ກໍາລັງ​ປ້ອງ​ກັນຊາ​ດຂັ້ນ​ບ້ານ ຊຶ່ງ​ປະຕິບັດ​ໜ້າ​ທີ່​ປົກປັກຮັກສາຄວາມສະຫງົບ, ຄວາມປອດໄພ ແລະ ຄວາມເປັນລະບຽບຮຽບຮ້ອຍຂອງບ້ານ ຫຼື ປະສານ​ສົມທົບ​ກັບ​ກໍາລັງ​ອື່ນ ​ເພື່ອ​ປ້ອງ​ກັນ​ຂອບ​ເຂດ​ໃດ​ໜຶ່ງ ຕາມ​ການ​ມອບ​ໝາຍຂອງຂັ້ນເທິງ;
25. **ກໍາລັງ​ປ້ອງ​ກັນ​ຕົວ** ໝາຍ​ເຖິງ ພະນັກງານ, ກໍາມະກອນ, ນັກສຶກສາ​ປະກອບ​ອາວຸດ ທີ່ໄດ້ຈັດ​ຕັ້ງ​ຂຶ້ນຢູ່ ສໍານັກງານ, ອົງການ, ສະຖານການສຶກສາ, ໂຮງໝໍ, ໂຮງ​ຈັກ​, ໂຮງງານ ແລະ ສາງຄັງ ທີ່ເປັນຂອງລັດ ຊຶ່ງມີໜ້າ​ທີ່​ປົກປັກຮັກສາ​ຄວາມ​ສະຫງົບ, ຄວາມປອດໄພ ແລະ ຄວາມ​ເປັນ​ລະບຽບ​ຮຽບຮ້ອຍ ພາຍ​ໃນ​ຂອບ​ເຂດ​ທີ່​ຕັ້ງ​ຂອງ​ຕົນ;
26. **ຄະນະ​ສານ​ທະຫານ​ເຄື່ອນ​ທີ່** ໝາຍ​ເຖິງ ຄະນະ​ສານ​​ທີ່​ໄປ​ຕັດ​ສີນ ຫຼື ພິພາກສາ​ຄະດີອາຍາ ຢູ່​ບ່ອນ​ຄະດີ​​ເກີດ​ຂຶ້ນ ຫຼື ບ່ອນ​ຈໍາ​ເລີຍ​ຖືກ​ກັກ​ຂັງ;
27. **ກໍາລັງ​ປະກອບ​ອາວຸດ​ປ້ອງ​ກັນຊາ​ດ** ໝາຍ​ເຖິງ ການຈັດ​ຕັ້ງທີ່​ດໍາ​ເນີນ​ການ​ຕໍ່ສູ້​ດ້ວຍ​ອາວຸດ​ຕໍ່​ສັດຕູ ​ໂດຍແມ່ນ​ລັດ​ເປັນ​ຜູ້ ​ຊີ້​ນໍາ, ນໍາພາ-ບັນຊາ ​ແລະ ຄຸ້ມ​ຄອງ​ໂດຍ​ກົງ, ກໍາລັງ​ຫຼວງ, ກໍາລັງທ້ອງ​ຖິ່ນ, ກອງ​ຫຼອນ ​ແລະ ກອງ​ປ້ອງ​ກັນຕົວ;
28. **ລາດຕະ​ເວນ** ໝາຍ​ເຖິງ ການ​ເຄື່ອນ​ໄຫວ​ປະຕິບັດ​ໜ້າ​ທີ່​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບໃນ​ຂອບ​ເຂດ​ໃດ​ໜຶ່ງ.

**ມາດຕາ 4 (ປັບປຸງ) ນະ​ໂຍບາຍ​ຂອງ​ລັດ​ກ່ຽວ​ກັບ​ວຽກ​ງານ​ສານ​ທະຫານ**

ລັດ ສົ່ງ​ເສີມ ແລະ ສ້າງ​ເງື່ອນ​ໄຂ​ສະດວກ​ ໃຫ້​ແກ່​ການ​ເຄື່ອນ​ໄຫວ​ປະຕິບັດ​ໜ້າ​ທີ່​ຂອງ​ສານ​ທະຫານ ດ້ວຍການ ວາງນະໂຍບາຍ, ກົດໝາຍ ແລະ ລະບຽບການ, ປະກອບ​ບຸກຄະລາ​ກອນ, ສະໜອງ​ງົບປະມານ, ພາຫະນະ, ອຸປະກອນຮັບໃຊ້ທີ່ຈໍາເປັນ ແລະ ສ້າງ​ໂຄງ​ລ່າງ​ພື້ນຖານ​ ໃຫ້​ເໝາະ​ສົມ ​ເພື່ອ​ໃຫ້ການ​ພິຈາລະນາ​ຕັດ​ສີນ ຫຼື ພິພາກສາ​ຄະດີ ມີ​ຄວາມ​ວ່ອງ​ໄວ, ໂປ່ງ​ໃສ, ຖືກຕ້ອງ ​ແລະ ຮັບປະກັນ​ຄວາມ​ຍຸຕິ​ທໍາ​ໃນ​ສັງຄົມ.

ລັດ ​ເອົາໃຈໃສ່ ຊຸກຍູ້, ຍົກລະດັບວິຊາສະເພາະ, ໂຄສະນາ, ສຶກສາ​ອົບຮົມ​ກົດໝາຍ ​ໃຫ້ນາຍ ​ແລະ ພົນທະຫານ, ກໍາມະກອນ, ພາລະ​ກອນ​ປ້ອງ​ກັນຊາ​ດ ຮັບ​ຮູ້, ​ເຂົ້າ​ໃຈ, ມີສະຕິເຄົາລົບ ແລະ ປະຕິບັດກົດໝາຍຢ່າງເຂັ້ມງວດ ແລະ ​ເຂົ້າ​ເຖິງ​ຂະ​ບວນການ​ຍຸຕິ​ທໍາ ພ້ອມ​ທັງ​​ສ້າງເງື່ອນໄຂ ​ໃຫ້​ມີ​ຄະນະສານ​ທະຫານ​ເຄື່ອນ​ທີ່.

**ມາດຕາ 5 (ປັບ​ປຸງ) ຄະດີ​ທີ່​ນໍາ​ມາ​ພິຈາລະນາ​ຢູ່​ສານ​ທະຫານ**

ຄະດີ​ທີ່​ນໍາ​ມາ​ພິຈາລະນາ​ຢູ່​ສານ​ທະຫານ ມີ ​ດັ່ງ​ນີ້:

1. ຄະດີ​ອາຍາ ທີ່​ນາຍ ​ແລະ ພົນທະຫານ, ກໍາມະກອນປ້ອງກັນຊາດ ຖືກ​ກ່າວ​ຫາວ່າເປັນ​ຜູ້​ກະ​ທຳ​ຜິດ;
2. ຄະດີ​ອາຍາ ທີ່ກໍາລັງ​ປ້ອງ​ກັນ​ຕົວ, ກອງຫຼອນ,​ ກໍາລັງ​ສໍາຮອງ, ພາລະ​ກອນ​ປ້ອງ​ກັນຊາ​ດ ຊຶ່ງເຮັດ​ໜ້າ​ທີ່​ໃນ​ໄລຍະ​ອົບຮົມ, ຫັດ​ແອບ, ກຽມພ້ອມ​ສູ້​ຮົບ, ເຄື່ອນ​ໄຫວ​ສູ້​ຮົບ ຫຼື ລາດຕະ​ເວນ ທີ່ກອງທັບ​ຄຸ້ມຄອງ​ໂດຍ​ກົງ ຖືກ​ກ່າວ​ຫາວ່າເປັນ​ຜູ້​ກະ​ທຳ​ຜິດ;
3. ຄະດີອາຍາ ຂອງ​ບຸກຄົນ​ນອກ​ກອງທັບ ທີ່​ກໍ່​ຄວາມ​ເສຍ​ຫາຍ ຕໍ່​ຄວາມ​ໝັ້ນຄົງ​ຂອງ​ຊາດ, ຄວາມ​ລັບ​ທາງ​ການ​ທະຫານ ​ແລະ ຕໍ່​ຜົນ​ປະ​ໂຫຍ​ດຂອງ​ກອງທັບ, ຊີວິດ, ສຸຂະພາບ, ກຽດ​ສັກ​ສີ, ຊັບສິນ ຂອງ​ນາຍ ​ແລະ ພົນທະຫານ;
4. ການກະທຳຜິດທາງທະຫານ ຕາມທີ່ໄດ້ກຳນົດໄວ້ໃນປະມວນກົດໝາຍອາຍາ.

**ມາດຕາ 6 (ປັບປຸງ) ຂັ້ນ​ພິຈາລະນາ​ຕັດ​ສີນ​ຄະດີ​ອາຍາຂອງ​ສານ​ທະຫານ**

ສານ​ທະຫານ ຕັດສີນຄະດີ​ເປັນ ສາມຂັ້ນ ຄື:

1. ຂັ້ນ​ຕົ້ນ;
2. ຂັ້ນ​ອຸທອນ;
3. ຂັ້ນລົບລ້າງ.

ສານທະຫານແຂວງ, ນະຄອນຫຼວງ ພິ​ຈາ​ລະ​ນາຕັດ​ສີນ​ເປັນ​ຂັ້ນ​ຕົ້ນ ຕາມ​ຂໍ້​ມູນ​ຫຼັກ​ຖານ ​ແລະ ກົດໝາຍ.

ສານທະຫານພາກ ພິ​ຈາ​ລະ​ນາຕັດສີນຕາມ ຂໍ້ມູນຫຼັກຖານ ແລະ ກົດໝາຍ ເປັນຂັ້ນຕົ້ນ ຄະດີທີ່ບໍ່ຢູ່ໃນສິດອໍານາດຂອງສານທະຫານ ແຂວງ, ນະຄອນຫຼວງ; ພິຈາລະນາພິພາກສາເປັນຂັ້ນອຸທອນ ຄະດີທີ່ສານທະຫານ ແຂວງ, ນະຄອນຫຼວງ ໄດ້ຕັດສີນເປັນຂັ້ນຕົ້ນ ຊຶ່ງຖືກຂໍອຸທອນໂດຍຄູ່ຄວາມ ຫຼື ສະເໜີຄັດຄ້ານໂດຍອົງການໄອຍະການທະຫານ;

ສານ​ທະຫານ​ຂັ້ນສູງ ພິ​ຈາ​ລະ​ນາພິພາກສາ​ເປັນ​ຂັ້ນ​ອຸທອນ ຕາມ​ຂໍ້​ມູນ​ຫຼັກ​ຖານ ​ແລະ ຕາມກົດໝາຍ ຄະດີທີ່ສານທະຫານພາກ ໄດ້ຕັດສີນເປັນຂັ້ນຕົ້ນ ຊຶ່ງຖືກຂໍອຸທອນໂດຍຄູ່ຄວາມ ຫຼື ສະເໜີຄັດຄ້ານໂດຍອົງການໄອຍະການທະຫານ; ພິຈາລະນາພິພາກສາເປັນຂັ້ນລົບລ້າງທາງດ້ານກົດໝາຍ ຄະດີທີ່ສານທະຫານພາກ ໄດ້ພິພາກສາເປັນຂັ້ນອຸທອນ ຊຶ່ງ​ຖືກ​ຂໍ​ລົບ​ລ້າງ ໂດຍ​ຄູ່​ຄວ​າມ ຫຼື ສະ​ເໜີ​ຄັດ​ຄ້ານ​ໂດຍ​ອົງ​ການ​ໄອ​ຍະ​ການ​ທະ​ຫານ.

**ມາດຕາ 7 (ປັບປຸງ) ການ​ປົກ​ປ້ອງ**

ພະນັກງານ​ສານ​ທະຫານ ລວມທັງ​ຜູ້​ເຂົ້າຮ່ວມ​ໃນ​ການ​ດໍາ​ເນີນ​ຄະດີ ~~​~~ໄດ້​ຮັບ​ການ​ປົກ​ປ້ອງ​ຕາມ​ກົດໝາຍຈາກ​ການບັງຄັບ, ​ນາບຂູ່​ ແລະ ພຶດຕິກໍາອື່ນທີ່ເປັນອັນຕະລາຍຕໍ່ຊີວິດ, ສຸຂະພາບ, ກຽດສັກສີ, ຊັບສິນສ່ວນຕົວ ຫຼື ຄອບຄົວ.

**ມາດຕາ 8 (ປັບ​ປຸງ) ຂອບ​ເຂດ​ການ​ນໍາ​ໃຊ້​ກົດໝາຍ**

ກົດໝາຍ​ສະບັບ​ນີ້ ນໍາ​ໃຊ້​ສໍາລັບ​ ສານ​ທະຫານ ແລະ ການ​ພິຈາລະນາ​ຕັດ​ສີນ​ຄະດີ​ອາຍາຂອງສານທະຫານ ຕາມ​ທີ່​​ໄດ້ກໍານົດ​ໄວ້​ໃນ​ມາດຕາ 5 ຂອງ​ກົດໝາຍ​ສະບັບ​ນີ້.

**ມາດຕາ 9 ການ​ຮ່ວມ​ມື​ສາກົນ**

ລັດ ສົ່ງ​ເສີມ​ການ​ພົວພັນ ​ແລະ ຮ່ວມ​ມື​ກັບ ​ຕ່າງປະ​ເທດ, ພາກ​ພື້ນ ​ແລະ ສາກົນ ກ່ຽວກັບ​ວຽກງານ​ສາ​ນ ທະຫານ ​ເປັນ​ຕົ້ນ ການ​ຮ່ວມ​ມື​ທາງ​ດ້ານ​ກົດໝາຍ ​ແລະ ຍຸຕິ​ທໍາ ດ້ວຍ​ການ​ແລກປ່ຽນ ​ບົດຮຽນ, ຂໍ້​ມູນ ຂ່າວສານ, ​ເຕັກ​ໂນ​ໂລ​ຊີ, ການ​ຝຶກ​ອົບຮົມ ຫຼື ສໍາ​ມະ​ນາ, ຍົກ​ລະດັບ​ຄວາມ​ຮູ້, ​ຄວາມ​ສາມາດດ້ານວິຊາ​ການ ​ເພື່ອ​ພັດທະນາ​ວຽກ​ງານ​ສານ​ທະຫານ ​ໃຫ້​ມີ​ຄຸນ​ນະພາ​ບ, ​ເຂັ້ມ​ແຂງ ​ແລະ ທັນ​ສະ​ໄໝ ລວມທັງປະຕິບັດ​ສົນ​ທິສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາ​ສາກົນທີ່ກ່ຽວຂ້ອງ.

**ພາກ​ທີ II**

**ຫຼັກການ​ພື້ນຖານ​ໃນ​ການ​ດໍາ​ເນີນ​ຄະດີ​ຢູ່​ສານ​ທະຫານ**

**ມາດຕາ 10 ຫຼັກການ​ພື້ນຖານ​ໃນ​ການ​ດໍາ​ເນີນ​ຄະດີ​ຢູ່​ສານ​ທະຫານ**

ການ​ດໍາ​ເນີນ​ຄະດີ​ອາຍາຢູ່​ສານ​ທະຫານ ໃຫ້ປະຕິບັດ​ຕາມ​ຫຼັກການ​ພື້ນຖານ ດັ່ງ​ນີ້:

1. ເຄົາລົບ ​ແລະ ປະຕິບັດ​ກົດໝາຍ ​ໃນ​ການ​ພິຈາລະນາ​ຄະດີ;
2. ຮັບປະກັນ​ຄວາມ​ສະ​ເໝີ​ພາບຕໍ່ໜ້າ​ກົດ​ໝາຍ ​ແລະ ສານ​ທະຫານ ຂອງ​ຜູ້​ເຂົ້າ​ຮ່ວມ​ໃນ​ການ​ດໍາ​ເນີນ​ຄະດີ;
3. ຮັບປະກັນ​ສິດ ​ໃນ​ການ​ຕໍ່ສູ້​ຄະດີ;
4. ຮັບປະກັນ​ຄວາມ​ເປັນ​ເອກະລາດຂອງ​ສານ​;
5. ຮັບປະກັນ​ການ​ພິຈາລະນາ​ຄະດີ​ເປັນ​ໝູ່​ຄະນະ;
6. ​ພາສາທີ່ໃຊ້ໃນ​ການ​ດໍາ​ເນີນ​ຄະດີ;
7. ຮັບປະກັນ​ການ​ພິຈາລະນາ​ຄະດີ​ຢູ່​ທີ່​ປະຊຸມ​ສານ ຢ່າງ​ເປີດ​ເຜີຍ;
8. ເຄົາ​ລົບ ແລະ ປະ​ຕິ​ບັດ​ຄຳ​ຕັດ​ສີນ​ທີ່​ໃຊ້​ໄດ້​ຢ່າງ​ເດັດ​ຂາດຂອງ​ສານ.

**ມາດຕາ 11 (ປັບປຸງ) ການເຄົາລົບ ​ແລະ ປະຕິບັດ​ກົດໝາຍ ​ໃນ​ການ​ພິຈາລະນາ​ຄະດີ**

ໃນ​ການ​ພິຈາລະນາຕັດ​ສີນ​ຄະດີ ສານ ​ຕ້ອງ​ອີງ​ໃສ່ຫຼັກ​ຖານ ​ແລະ ປະຕິບັດ​ຕາມ​ກົດໝາຍຢ່າງເຂັ້ມງວດ. ໃນກໍລະນີທີ່ມີບັນຫາໃດໜຶ່ງ ຊຶ່ງກົດໝາຍກໍານົດໄວ້ບໍ່ຊັດເຈນ ສານ ຕ້ອງພິຈາລະນາຕາມປະເພນີສານ. ສໍາລັບພຶດ​ຕິ​ກຳໃດໜຶ່ງ ທີ່ບໍ່ໄດ້ກໍານົດໄວ້ໃນປະມວນກົດໝາຍອາຍາ ຫຼື ກົດ​ໝາຍ​ອື່ນທີ່ບໍ່ໄດ້ກຳນົດເປັນການກະທຳຜິດທາງອາຍາ ສານ ຈະນໍາມາຕັດສີນລົງໂທດທາງອາຍາ ບໍ່ໄດ້.

ຄໍາພິພາກສາຂັ້ນລົບລ້າງຂອງສານທະຫານຂັ້ນສູງ ກ່ຽວກັບບັນຫາໃດໜຶ່ງໃນຄະດີອາຍາ ຊຶ່ງກົດໝາຍກໍານົດໄວ້ບໍ່ຊັດເຈນ ຈະເປັນປະເພນີສານໄດ້ ກໍຕໍ່ເມື່ອມີຄໍາແນະນໍາຂອງສານປະຊາຊົນສູງສຸດ.

ສໍາລັບຄໍາພິພາກສາຂອງສານປະຊາຊົນສູງສຸດ ກ່ຽວກັບບັນຫາດັ່ງກ່າວ ໃຫ້ຖືເປັນປະເພນີສານ.

**ມາດຕາ 12 (ປັບປຸງ) ​ການ​ຮັບປະກັນຄວາມສະ​ເໝີ​ພາບ​ຕໍ່ໜ້າກົດໝາຍ ແລະ ສານທະ​ຫານ ຂອງຜູ້ເຂົ້າຮ່ວມ**

**ໃນການດໍາເນີນຄະດີ**

ຜູ້ເຂົ້າຮ່ວມໃນການດໍາເນີນຄະດີຢູ່ສານທະຫານ ມີ​ຄວາມ​ສະ​ເໝີ​ພາບ​ຕໍ່ໜ້າ​ກົດໝາຍ ​ແລະ ສານທະ​ຫານ ​ໂດຍ​ບໍ່​ຈໍາແນ​ກ ເພດ, ​ເຊື້ອຊາດ, ສັນ​ຊາດ, ຊົນເຜົ່າ, ຖານະ​ທາງ​ດ້ານ​ເສດຖະກິດ ​ແລະ ສັງຄົມ, ພາ​ສາ, ລະດັບການ​ສຶກສາ, ອາຊີບ, ຊັ້ນ, ຕໍາແໜ່​ງ, ຄວາມ​ເຊື່ອ​ຖື​, ພູມ​ລໍາ​ເນົາ ​ແລະ ອື່ນໆ.

ນາຍ ​ແລະ ພົນທະຫານ, ກໍາມະກອນ, ພາລະ​ກອນ​, ກໍາລັງ​ສໍາຮອງ ປ້ອງ​ກັນຊາ​ດ, ກໍາລັງ​ປ້ອງ​ກັນ​ຕົວ, ກອງ​ຫຼອນ ແລະ ບຸກຄົນນອກກອງທັບ ມີ​ສິດ​ຮ້ອງ​ຟ້ອງ​ຕໍ່​ອົງການ​ສືບສວນ-ສອບ​ສວນ ຂອງ​ເຈົ້າ​ໜ້າ​ທີ່​ທະຫານ ຫຼື ອົງການ​ໄອ​ຍະ​ການ​ທະຫານ ​ເມື່ອເຫັນວ່າມີການລະເມີດທີ່ເປັນການກະທຳຜິດທາງອາຍາ.

**ມາດຕາ 13 (ປັບປຸງ) ​ການຮັບປະກັນສິດ​ໃນ​ການ​ຕໍ່ສູ້​ຄະດີ**

ຈໍາເລີຍ ມີ​ສິດ​ຕໍ່ສູ້​ຄະດີຢູ່ສານທະຫານດ້ວຍ ​ຕົນ​ເອງ, ທະນາຍຄວາມ ຫຼື ຜູ້​ປົກ​ປ້ອງອື່ນ​ ​ເພື່ອ​ປົກ​ປ້ອງ​ສິດ ​ແລະ ຜົນ​ປະ​ໂຫຍ​ດອັນ​ຊອບ​ທໍາ​ຂອງ​ຕົນ.

​ການ​ເຂົ້າ​ຮ່ວມ​ຂອງ​ທະນາຍຄວາມ ຫຼື ຜູ້​ປົກ​ປ້ອງ​ອື່ນ​ໃນ​ການ​ດໍາ​ເນີນ​ຄະດີ ໄດ້ກໍານົດ​ໄວ້ໃນ​ກົດໝາຍ​ວ່າ​ດ້ວຍທະນາຍຄວາມ, ກົດໝາຍ​ວ່າ​ດ້ວຍການ​ດໍາ​ເນີນ​ຄະດີ​ອາຍາ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 14 ການຮັບປະກັນຄວາມ​ເປັນ​ເອກະລາດຂອງ​​ສານ​**

ໃນ​ການ​ໄຕ່​ສວນ ​ແລະ ພິຈາລະນາ​ຕັດ​ສີນ​ຄະດີ​ນັ້ນ ​ສານ​ທະຫານ ມີ​ຄວາມ​ເປັນ​ເອກະລາດ ​ແລະ ປະຕິ ບັດ​ກົດໝາຍຢ່າງ​ເຂັ້ມ​ງວດ.

**ມາດຕາ 15 (ປັບປຸງ) ການຮັບປະກັນການ​ພິຈາລະນາ​ຄະດີ​ເປັນ​ໝູ່​ຄະນະ**

ຄະນະ​ສານ​ຕັດ​ສີນ​ຄະດີ ​ຂອງ​ສານ​ທະຫານຂັ້ນສູງ, ສານ​ທະຫານ​ພາກ, ສານທະຫານແຂວງ, ນະຄອນ ຫຼວງ ປະກອບ​ດ້ວຍ ຜູ້​ພິພາກສາ ສາມ​ຄົນ ໃ​ນ​ນັ້ນ​ຜູ້​ໜຶ່ງ​ເປັນ​ປະທານ ​ແລະ ອີກ​ສອງ​ຄົນ​ ເປັນ​ຄະນະ.

ຄໍາຕົກລົງ​ຂອງ​ຄະນະ​ສານ ຕ້ອງ​ຖື​ເອົາ​ຕາມ​ສຽງ​ສ່ວນ​ຫຼາຍ.

ການ​ພິຈາລະນາ​ຕັດ​ສີນ​ຄະດີ ຕ້ອງ​ຮັບປະກັນ​ຄວາມ​ລັບ.

**ມາດຕາ 16 ພາສາ​ທີ່​ໃຊ້​ໃນ​ການ​ດໍາ​ເນີນ​ຄະດີ**

ໃນ​ການ​ດໍາ​ເນີນ​ຄະດີ ​ໃຫ້​ໃຊ້​ພາສາ​ລາວ, ຜູ້​ເຂົ້າ​ຮ່ວມ​ໃນ​ການ​ດໍາ​ເນີນ​ຄະດີ ທີ່​ບໍ່​ຮູ້​ພາສາ​ລາວ ມີ​ສິດໃຊ້​ພາສາ​ຕົນ​ເອງ ຫຼື ພາສາ​ອື່ນ ​ໂດຍ​ຜ່ານ​ຜູ້​ແປ​ພາສາ.

**ມາດຕາ 17 ການຮັບປະກັນການ​ພິຈາລະນາ​ຄະດີ ຢູ່​ທີ່​ປະຊຸມ​ສານ​ຢ່າງ​ເປີດ​ເຜີຍ**

ການ​ພິຈາລະນາ​ຄະດີ ຢູ່​ທີ່​ປະຊຸມ​ສານ ຕ້ອງ​ດໍາ​ເນີນ​ຢ່າງ​ເປີດ​ເຜີຍ ​ເວັ້ນ​ເສຍ​ແຕ່​ກໍລະນີ~~​~~ຄະດີນັ້ນ ຫາກ​ກ່ຽວ ຂ້ອງ​ກັບ​ຄວາມ​ລັບ​ຂອງ​ລັດ, ຄວາມ​ລັບ​ທາງ​ການ​ທະຫານ ຊຶ່ງຕ້ອງ​ດໍາ​ເນີນ​ຢ່າງ​ປິດ​ລັບ.

**ມາດຕາ 18 (ປັບປຸງ) ການເຄົາ​ລົບ ແລະ ປະ​ຕິ​ບັດ​ຄຳ​ຕັດ​ສີນ​ທີ່​ໃຊ້​ໄດ້​ຢ່າງ​ເດັດ​ຂາດຂອງ​ສານ~~​~~**

ສານ​ທະຫານ ອອກ​ຄໍາ​ຕົກລົງ​ໃນ​ນາມ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ.

ຄໍາ​ຕົກລົງຂອງ​ສານ​ທະຫານທີ່​ໃຊ້​ໄດ້​ຢ່າງ​ເດັດຂາດ​ແລ້ວ​ນັ້ນ ທຸກ​ອົງການ​ຈັດ​ຕັ້ງ​ຂອງ​ພັກ, ອົງການ​ຈັດ​ຕັ້ງ​ຂອງ​ລັດ, ​ແນວ​ລາວ​ສ້າງ​ຊາດ, ສະ​ຫະ​ພັນ​ນັກ​ຮົບ​ເກົ່າ​ລາວ, ອົງການ​ຈັດ​ຕັ້ງ​ມະຫາຊົນ, ອົງການ​ຈັດ​ຕັ້ງ​ສັງຄົມ, ກົມ​ກອງ, ວິ​ສາ​ຫະກິດ, ນາຍ ​ແລະ ພົນທະຫານ, ກຳມະກອນ, ພາລະກອນ, ກຳລັງສຳຮອງ ປ້ອງກັນຊາດ, ກອງຫຼອນ, ກໍາລັງປ້ອງກັນຕົວ ແລະ ພົນລະ​ເມືອງ​ທຸກ​ຄົນ ຕ້ອງ​ເຄົາລົບ. ບຸກຄົນ ​ແລະ ອົງການ​ຈັດ​ຕັ້ງ​ທີ່​ມີ​ສ່ວນ​ກ່ຽວຂ້ອງ ຕ້ອງ​ປະຕິບັດ​ຢ່າງ​ເຂັ້ມ​ງວດ ຕາມທີ່ໄດ້ກໍານົດໄວ້ໃນລັດຖະທໍາມະນູນ.

ຄໍາ​ຕົກລົງຂອງ​ສານ​ທະຫານທີ່​ໃຊ້​ໄດ້​ຢ່າງ​ເດັດຂາດ​ແລ້ວນັ້ນ ມີ​ຜົນ​ບັງຄັບປະຕິບັດ ​ແລະ ບໍ່​ສາມາດ​ປ່ຽນ​​ແປງ​ໄດ້​ແຕ່​ຢ່າງ​ໃດ ​ເວັ້ນ​ເສຍ​ແຕ່​ກໍລະນີ​ພິ​ເສດ ​ເປັນ​ຕົ້ນ​ ມີຫຼັກ​ຖານ​ໃໝ່ ຈຶ່ງ​ມີ​ສິດສະ​ເໜີ​ຮື້​ຟື້ນ​ຄະດີ ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ພາກ​ທີ III**

**ການຈັດຕັ້ງຂອງສານທະຫານ**

**ໝວດທີ 1**

**ທີ່ຕັ້ງ, ພາລະບົດບາດ, ສິດ ແລະ ໜ້າທີ່ຂອງສານທະຫານ**

**ມາດຕາ 19 (ປັບປຸງ) ທີ່ຕັ້ງ ແລະ ພາລະບົດບາດຂອງສານທະຫານ**

ສານທະຫານ ແມ່ນ ອົງການໜຶ່ງໃນລະບົບສານປະຊາຊົນ ແຫ່ງ ສປປ ລາວ ທີ່ສ້າງຕັ້ງຂຶ້ນໃນກອງທັບປະຊາຊົນລາວ ມີພາລະບົດບາດດໍາເນີນການພິຈາລະນາ ຕັດສີນ ແລະ ພິພາກສາ ຄະດີອາຍາ ຕາມທີ່ໄດ້ກໍານົດໄວ້ໃນມາດຕາ 5 ຂອງກົດໝາຍສະບັບນີ້.

**ມາດຕາ 20 (ປັບປຸງ) ສິດ ແລະ ໜ້າທີ່ ຂອງສານທະຫານ**

ສານທະຫານ ມີ ສິດ ແລະ ໜ້າທີ່ ດັ່ງນີ້:

1. ສຶກສາອົບຮົມ, ໄກ່ເກ່ຍ ບັນຫາທາງແພ່ງທີ່ຕິດພັນກັບຄະດີອາຍາ, ພິຈາລະນາຕັດສີນ ຫຼື ພິພາກສາ ຄະດີອາຍາ;
2. ໂຄສະນາ ເຜີຍແຜ່ ກົດໝາຍ ເພື່ອໃຫ້ກໍາລັງປະກອບອາວຸດປ້ອງກັນຊາດ ມີສະຕິເຄົາລົບ ແລະ ປະຕິບັດກົດໝາຍ;
3. ສະເໜີແຕ່ງຕັ້ງທະນາຍຄວາມໂດຍໜ້າທີ່;
4. ຊອກຫາ, ກໍາຈັດສາເຫດ ແລະ ເງື່ອນໄຂທີ່ພາໃຫ້ມີການກະທໍາຜິດເກີດຂຶ້ນ;
5. ປະສານສົມທົບ ກັບ ອົງການທີ່ກ່ຽວຂ້ອງ ໃນການເຄື່ອນໄຫວວຽກງານຂອງຕົນ;
6. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຍຸຕິທໍາ ແລະ ກົດໝາຍ ຕາມກົດໝາຍ ແລະ ຕາມການມອບໝາຍ;
7. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ຂັ້ນເທິງ ຢ່າງເປັນປົກກະຕິ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ລະບົບການຈັດຕັ້ງຂອງສານທະຫານ**

**ມາດຕາ 21 (ປັບປຸງ) ລະບົບການຈັດຕັ້ງຂອງສານທະຫານ**

ລະບົບການຈັດຕັ້ງຂອງສານທະຫານ ປະກອບດ້ວຍ:

1. ສານທະຫານຂັ້ນສູງ;
2. ສານທະຫານພາກ;
3. ສານທະຫານແຂວງ, ນະຄອນຫຼວງ.

**ມາດຕາ 22 (ປັບປຸງ) ສານທະຫານຂັ້ນສູງ**

ສານທະຫານຂັ້ນສູງ ແມ່ນ ການຈັດຕັ້ງສູງສຸດ ໃນລະບົບການຈັດຕັ້ງຂອງສານທະຫານ ມີພາລະບົດ ບາດໃນການພິພາກສາຄະດີອາຍາ, ຄຸ້ມຄອງທາງດ້ານການຈັດຕັ້ງ, ບໍລິຫານ, ກວດກາທາງດ້ານວິຊາສະເພາະ, ຊີ້ນໍາ ການຄື່ອນໄຫວ, ການປະຕິບັດໜ້າທີ່ ຂອງສານທະຫານພາກ, ສານທະຫານແຂວງ, ນະຄອນຫຼວງ ຕາມທີ່ໄດ້ກໍານົດໄວ້ໃນກົດໝາຍ.

ສານທະຫານຂັ້ນສູງ ຕັ້ງຢູ່ນະຄອນຫຼວງວຽງຈັນ.

**ມາດຕາ 23 (ປັບປຸງ) ສິດ ແລະ ໜ້າທີ່ ຂອງສານທະຫານຂັ້ນສູງ**

ສານທະຫານຂັ້ນສູງ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາອອກ ​ຄຳ​ສັ່ງ, ຄຳ​ຊີ້​ຂາດ ແລະ ພິ​ພາກ​ສາ ເປັນຂັ້ນອຸທອນ ຄະດີອາຍາ ທີ່ສານທະຫານພາກ ໄດ້ມີຄໍາຕົກລົງເປັນຂັ້ນຕົ້ນ;
2. ພິຈາລະນາອອກ​ ຄຳ​ສັ່ງ, ຄຳ​ຊີ້​ຂາດ ແລະ ພິ​ພາກ​ສາ ເປັນຂັ້ນລົບລ້າງ ທາງດ້ານກົດໝາຍ ຄະດີອາຍາທີ່ສານທະຫານພາກ ໄດ້ມີຄຳຕົກລົງເປັນຂັ້ນອຸທອນ;
3. ນໍາພາ ຊີ້ນໍາ, ຄຸ້ມຄອງສານທະຫານທຸກຂັ້ນ ທາງດ້ານການຈັດຕັ້ງ, ວິຊາສະເພາະ ແລະ ວຽກງານບໍລິຫານ;
4. ວາງມາດຕະການອັນຈໍາເປັນ ກ່ຽວກັບບັນຫາການຈັດຕັ້ງ, ການປັບປຸງ ແລະ ການບໍລິຫານ ສານທະ ຫານ;
5. ກວດກາການປະຕິບັດໜ້າທີ່ວຽກງານຂອງສານທະຫານທຸກຂັ້ນ;
6. ຜັນຂະຫຍາຍຄໍາແນະນໍາທາງດ້ານກົດໝາຍ, ມະຕິກອງປະຊຸມໃຫຍ່ຜູ້ພິພາກສາ ໃຫ້ສານທະຫານທຸກຂັ້ນ ເພື່ອຮັບປະກັນຄວາມຖືກຕ້ອງ ແລະ ຄວາມເປັນເອກະພາບໃນການປະຕິບັດກົດໝາຍ;
7. ສົ່ງ ຄໍາສັ່ງ, ຄໍາຊີ້ຂາດ, ຄໍາພິພາກສາ ໃຫ້ອົງການໄອຍະການທະຫານຂັ້ນຂອງຕົນ ແລະ ສານປະຊາ ຊົນສູງສຸດ ເພື່ອກວດກາ;
8. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຍຸຕິທໍາ ແລະ ກົດໝາຍ ຕາມກົດໝາຍ ແລະ ຕາມການມອບໝາຍ;
9. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ສານປະຊາຊົນສູງສຸດ ແລະ ກະຊວງປ້ອງກັນປະເທດ ຢ່າງເປັນປົກກະຕິ;
10. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 24 (ປັບປຸງ) ສານທະຫານພາກ**

ສານທະຫານພາກ ແມ່ນ ສານໜຶ່ງໃນລະບົບການຈັດຕັ້ງຂອງສານທະຫານ, ມີພາລະບົດບາດໃນການຕັດສີນ ແລະ ພິພາກສາຄະດີອາຍາ, ຄຸ້ມຄອງທາງດ້ານການຈັດຕັ້ງ, ບໍລິຫານ, ກວດກາທາງດ້ານວິຊາສະເພາະ, ຊີ້ນໍາການເຄື່ອນໄຫວ, ການປະຕິບັດໜ້າທີ່ຂອງສານທະຫານ ແຂວງ, ນະຄອນຫຼວງ ຕາມທີ່ໄດ້ກໍານົດໄວ້ໃນກົດໝາຍ.

ສານທະຫານພາກ ຕັ້ງຢູ່ ພາກເໜືອ, ພາກກາງ ແລະ ພາກໃຕ້ ຂອງ ສປປ ລາວ ຕາມການຕົກລົງຂອງ ຄະນະປະຈໍາສະພາແຫ່ງຊາດ.

**ມາດຕາ 25 (ປັບປຸງ) ສິດ ແລະ ໜ້າທີ່ ຂອງສານທະຫານພາກ**

ສານທະຫານພາກ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາອອກ ​ຄຳ​ສັ່ງ, ຄຳ​ຊີ້​ຂາດ ແລະ ຕັ​ດ​ສີນເປັນຂັ້ນຕົ້ນ ຄະດີອາຍາ ທີ່ບໍ່​ຂຶ້ນ​ກັບ​ສິດ​ອຳ​ນາດ​ຂອງ​ສານ​ທະ​ຫານ ​ແຂວງ, ນະ​ຄອນຫຼວງ;
2. ພິຈາລະນາອອກ​ ຄຳ​ສັ່ງ, ຄຳ​ຊີ້​ຂາດ ແລະ ພິ​ພາກ​ສາເປັນຂັ້ນອຸທອນ ຄະດີອາຍາ ທີ່ສານທະຫານແຂວງ, ນະຄອນຫຼວງ ໄດ້ມີຄຳຕົກລົງເປັນຂັ້ນຕົ້ນ;
3. ຈັດຕັ້ງປະຕິບັດຄໍາແນະນໍາທາງດ້ານກົດໝາຍ, ຜັນຂະຫຍາຍມະຕິກອງປະຊຸມໃຫຍ່ຜູ້ພິພາກສາ ແລະ ປະຕິບັດ ຄໍາສັ່ງ, ຄໍາແນະນໍາ ຂອງສານທະຫານຂັ້ນສູງ ເພື່ອຮັບປະກັນຄວາມຖືກຕ້ອງ ແລະ ຄວາມເປັນເອກະພາບ ໃນການປະຕິບັດກົດໝາຍ;
4. ນຳ​ພາ ຊີ້​ນຳ ແລະ ຄຸ້ມຄອງທາງດ້ານການຈັດຕັ້ງ, ກວດກາທາງດ້ານວິຊາສະເພາະ ແລະ ການເຄື່ອນ ໄຫວວຽກງານຂອງຕົນ ແລະ ຂອງສານທະຫານ ແຂວງ, ນະຄອນຫຼວງ;
5. ຄົ້ນຄວ້າ ແລະ ສັງລວມ ການຈັດຕັ້ງປະຕິບັດໜ້າທີ່ ແລະ ເກັບກໍາສະຖິຕິຄະດີຂອງສານ ເພື່ອລາຍ ງານ​ຕໍ່ສານທະຫານຂັ້ນສູງ;
6. ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ແລະ ຄໍາພິພາກສາ ໃຫ້ອົງການໄອຍະການທະຫານຂັ້ນຂອງຕົນ ແລະ ສານທະຫານຂັ້ນສູງ ເພື່ອກວດກາ;
7. ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ແລະ ຄໍາພິພາກສາ ທີ່ໃຊ້ໄດ້ຢ່າງເດັດຂາດ ໃຫ້ພະແນກກົດໝາຍ ແລະ ຄ້າຍຄຸມຂັງ, ຄ້າຍດັດສ້າງ, ຄ້າຍກັກຂັງຊົ່ວຄາວ ທີ່ກ່ຽວຂ້ອງ ສໍາລັບໂທດຕັດອິດສະລະພາບ ເພື່ອປະຕິບັດ;
8. ສະຫຼຸບ ແລະ ລາຍງານການເຄື່ອນໄຫວວຽກ​ງານຂອງຕົນ ຕໍ່ສານທະຫານຂັ້ນສູງ ຢ່າງເປັນປົກກະຕິ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 26 (ໃໝ່) ສານທະຫານແຂວງ, ນະຄອນຫຼວງ**

ສານທະຫານແຂວງ, ນະຄອນຫຼວງ ແມ່ນ ສານໜຶ່ງໃນລະບົບການຈັດຕັ້ງຂອງສານທະຫານ, ມີພາລະບົດບາດໃນການຕັດສີນຄະດີອາຍາ ຕາມທີ່ໄດ້ກໍານົດໄວ້ໃນກົດໝາຍ.

ສານທະຫານແຂວງ, ນະຄອນຫຼວງ ສ້າງຕັ້ງຂຶ້ນຕາມການຕົກລົງຂອງຄະນະປະຈໍາສະພາແຫ່ງຊາດ, ໃນກໍລະນີແຂວງໃດ ບໍ່ມີເງື່ອນໄຂໃນການສ້າງຕັ້ງ ມອບໃຫ້ສານທະຫານ ແຂວງ, ນະຄອນຫຼວງ ໃກ້ຄຽງ ເປັນຜູ້ພິຈາລະນາຕັດສີນ ຕາມການຕົກລົງຂອງລັດຖະມົນຕີກະຊວງປ້ອງກັນປະເທດ.

ສໍາລັບການສ້າງຕັ້ງ, ການປະກອບບຸກຄະລາກອນ ຂອງສານທະຫານແຂວງ, ນະຄອນຫຼວງ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 27 (ໃໝ່) ສິດ ແລະ ໜ້າທີ່ ຂອງສານທະຫານ ແຂວງ, ນະຄອນຫຼວງ**

ສານທະຫານ ແຂວງ, ນະຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາອອກ​ຄຳ​ສັ່ງ, ຄຳ​ຊີ້​ຂາດ ແລະ ຕັ​ດ​ສີນເປັນຂັ້ນຕົ້ນ ຄະດີອາຍາ ທີ່ກົດໝາຍກໍານົດໂທດຕັດອິດສະລະພາບ ບໍ່ເກີນ ຫ້າປີ;
2. ຈັດຕັ້ງປະຕິບັດຄໍາແນະນໍາທາງດ້ານກົດໝາຍ, ຜັນຂະຫຍາຍມະຕິກອງປະຊຸມໃຫຍ່ຜູ້ພິພາກສາ ແລະ ປະຕິບັດ ຄໍາສັ່ງ, ຄໍາແນະນໍາ ຂອງສານທະຫານຂັ້ນສູງ ເພື່ອຮັບປະກັນຄວາມຖືກຕ້ອງ ແລະ ຄວາມເປັນເອກະພາບ ໃນການປະຕິບັດກົດໝາຍ;
3. ນຳ​ພາ ຊີ້​ນຳ ຄຸ້ມຄອງທາງດ້ານການຈັດຕັ້ງ ແລະ ການເຄື່ອນໄຫວວຽກງານຂອງຕົນ;
4. ຄົ້ນຄວ້າ, ສັງລວມການຈັດຕັ້ງປະຕິບັດໜ້າທີ່ ແລະ ເກັບກໍາສະຖິຕິຄະດີຂອງສານ ເພື່ອລາຍງານຕໍ່ຂັ້ນເທິງຂອງຕົນ;
5. ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ໃຫ້ອົງການໄອຍະການທະຫານຂັ້ນຂອງຕົນ ແລະ ສານທະຫານ ຂັ້ນເທິງ ເພື່ອກວດກາ;
6. ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ທີ່ໃຊ້ໄດ້ຢ່າງເດັດຂາດຂອງສານ ໃຫ້ພະແນກກົດໝາຍ ແລະ ຄ້າຍຄຸມຂັງ, ຄ້າຍດັດສ້າງ, ຄ້າຍກັກຂັງຊົ່ວຄາວ ທີ່ກ່ຽວຂ້ອງ ສໍາລັບໂທດຕັດອິດສະລະພາບ ເພື່ອປະຕິບັດ;
7. ສະຫຼຸບ ແລະ ລາຍງານ ການເຄື່ອນໄຫວວຽກ​ງານ​ຂອງຕົນ ຕໍ່ສານທະຫານຂັ້ນເທິງ ຢ່າງເປັນປົກກະຕິ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 3**

**ໂຄງປະກອບການຈັດຕັ້ງ ແລະ ບຸກຄະລາກອນ**

**ມາດຕາ 28 (ປັບປຸງ) ໂຄງປະກອບການຈັດຕັ້ງ**

ສານທະຫານ ມີ ໂຄງປະກອບການຈັດຕັ້ງ ດັ່ງນີ້:

1. ສານທະຫານຂັ້ນສູງ ມີ ຄະນະປະທານ, ຄະນະສານອາຍາ ແລະ ກົງຈັກບໍລິຫານ;
2. ສານທະຫານພາກ ມີ ຄະນະສານອາຍາ ແລະ ກົງຈັກບໍລິຫານ;
3. ສານທະຫານແຂວງ, ນະຄອນຫຼວງ ມີ ຄະນະສານອາຍາ ແລະ ກົງຈັກບໍລິຫານ.

**ມາດຕາ 29 (ປັບປຸງ) ຄະນະປະທານ**

ຄະນະປະທານ ແມ່ນ ຄະນະນໍາຂອງ ສານທະຫານຂັ້ນສູງ ແລະ ສານທະຫານພາກ ຊຶ່ງປະກອບດ້ວຍ ປະທານສານທະຫານຂັ້ນສູງ ເປັນປະທານ, ຮອງປະທານສານທະຫານຂັ້ນສູງ ເປັນຮອງປະທານ, ຫົວໜ້າຄະນະສານອາຍາຂອງສານທະຫານຂັ້ນສູງ, ຫົວໜ້າຫ້ອງ, ປະທານສານທະຫານພາກ ແລະ ຜູ້ພິພາກສາສານທະຫານຂັ້ນສູງຈໍານວນໜຶ່ງ ເປັນສະມາຊິກ.

ຄະນະປະທານ ມີສະມາຊິກບໍ່ໃຫ້ເກີນ ສິບເອັດຄົນ.

ຄະນະປະທານຂອງສານທະຫານ ຖືກແຕ່ງຕັ້ງ ຫຼື ປົດຕໍາແໜ່ງ ໂດຍປະທານສານປະຊາຊົນສູງສຸດ ຕາມການສະເໜີຂອງລັດຖະມົນຕີກະຊວງປ້ອງກັນປະເທດ.

ກອງປະຊຸມຄະນະປະທານ ເປີດຂຶ້ນ ຢ່າງໜ້ອຍປີລະ ສາມຄັ້ງ.

ກອງປະຊຸມຄະນະປະທານ ຈະດໍາເນີນໄດ້ ກໍຕໍ່ເມື່ອຫາກມີສະມາຊິກເຂົ້າຮ່ວມຢ່າງໜ້ອຍ ສອງສ່ວນສາມ ຂອງຈໍານວນຄະນະປະທານທັງໝົດ.

ມະຕິກອງປະຊຸມຄະນະປະທານ ຈະມີຄຸນຄ່າໄດ້ ກໍຕໍ່ເມື່ອໄດ້ຮັບຄະແນນສຽງຫຼາຍກວ່າ ເຄິ່ງໜຶ່ງ ຂອງ ຈໍານວນສະມາຊິກທີ່ເຂົ້າຮ່ວມກອງປະຊຸມ.

**ມາດຕາ 30 (ປັບປຸງ) ສິດ ແລະ ໜ້າທີ່ ຂອງຄະນະປະທານ**

ຄະນະປະທານ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າຮ່າງນິຕິກໍາຂອງສານທະຫານ ກ່ຽວກັບການປະຕິບັດກົດໝາຍ ແລະ ການດໍາເນີນຄະດີ ໃຫ້ຖືກຕ້ອງ ແລະ ເປັນເອກະພາບ ໃນທົ່ວກອງທັບ;
2. ປະຕິບັດຄໍາແນະນໍາ ແລະ ປະເພນີສານ ຂອງສານປະຊາຊົນສູງສຸດ;
3. ຄົ້ນຄວ້າຄໍາຕັດສີນປະຫານຊີວິດ ຂອງສານທະຫານ ເພື່ອສະເໜີໃຫ້ປະທານສານປະຊາຊົນສູງສຸດ ອອກຄໍາຊີ້ຂາດ;
4. ຄົ້ນຄວ້ານໍາສະເໜີກ່ຽວກັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານສານທະຫານຂັ້ນສູງ, ປະທານ, ຮອງປະທານ ສານທະຫານພາກ, ສານທະຫານແຂວງ, ນະຄອນຫຼວງ ແລະ ຜູ້ພິພາກສາ ຂອງສານທະຫານທຸກຂັ້ນ ເພື່ອໃຫ້ປະທານສານປະຊາຊົນສູງສຸດ ສະເໜີຕໍ່ຄະນະປະຈໍາສະພາແຫ່ງຊາດ ພິຈາລະນາ;
5. ຄົ້ນຄວ້າຮ່າງບົດລາຍງານ ຂອງປະທານສານທະຫານຂັ້ນສູງ ກ່ຽວກັບການເຄື່ອນໄຫວວຽກງານຂອງສານທະຫານ ຕໍ່ ກອງປະຊຸມໃຫຍ່ຜູ້ພິພາກສາ;
6. ກະກຽມເນື້ອໃນ ກອງປະຊຸມສະຫຼຸບຖອດຖອນບົດຮຽນວຽກງານສານທະຫານ ທົ່ວກອງທັບ;
7. ຄົ້ນຄວ້າ ແລະ ໃຫ້ຄໍາເຫັນກ່ຽວກັບ ວຽກງານພັກ-ວຽກງານການເມືອງ, ວຽກງານນະໂຍບາຍ ແລະ ວຽກງານອື່ນທີ່ປະທານສານທະຫານຂັ້ນສູງ ເຫັນວ່າມີຄວາມຈໍາເປັນ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 31 (ປັບປຸງ) ຄະນະສານອາຍາ**

ສານທະຫານຂັ້ນສູງ, ສານທະຫານພາກ ແລະ ສານທະຫານແຂວງ, ນະຄອນຫຼວງ ມີຄະນະສານອາຍາ ຊຶ່ງປະກອບດ້ວຍ ຫົວໜ້າ, ຮອງຫົວໜ້າ, ຜູ້ພິພາກສາ, ຜູ້ຊ່ວຍຜູ້ພິພາກສາ, ຈ່າສານ ແລະ ພະນັກງານວິຊາການກົດໝາຍ.

ຄະນະສານອາຍາ ຂອງສານທະຫານຂັ້ນສູງ ມີ ສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນມາດຕາ 23 ຂໍ້ 1, 2 ແລະ ຂໍ້ 10 ຂອງກົດໝາຍສະບັບນີ້.

ຄະນະສານອາຍາ ຂອງສານທະຫານພາກ ມີ ສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນມາດຕາ 25 ຂໍ້ 1, 2 ແລະ ຂໍ້ 9 ຂອງກົດໝາຍສະບັບນີ້.

ຄະນະສານອາຍາ ຂອງສານທະຫານ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນ ມາດຕາ 27 ຂໍ້ 1 ແລະ ຂໍ້ 8 ຂອງກົດໝາຍສະບັບນີ້.

**ມາດຕາ 32 (ປັບປຸງ) ກົງຈັກບໍລິຫານ**

ສານທະຫານແຕ່ລະຂັ້ນ ມີ ກົງຈັກບໍລິຫານ ດັ່ງນີ້:

1. ສານທະຫານຂັ້ນສູງ ມີ ຫ້ອງ ແລະ ພະແນກ;

2. ສານທະຫານພາກ ມີ ຫ້ອງການ ແລະ ພະແນກ;

3. ສານທະຫານແຂວງ, ນະຄອນຫຼວງ ມີ ຫ້ອງການ ແລະ ພະແນກ.

ສໍາລັບ ຈໍານວນພົນ ແລະ ການເຄື່ອນໄຫວວຽກງານຂອງກົງຈັກບໍລິຫານ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 33 ໂຄງປະກອບບຸກຄະລາກອນ**

ສານທະຫານທຸກຂັ້ນ ປະກອບດ້ວຍ ປະທານ, ຮອງປະທານ, ຜູ້ພິພາກສາ, ຜູ້ຊ່ວຍຜູ້ພິພາກສາ, ຈ່າສານ, ພະນັກງານວິຊາການກົດໝາຍ ແລະ ພະນັກງານບໍລິຫານ.

**ມາດຕາ 34 (ປັບປຸງ) ການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ**

ປະທານສານທະຫານຂັ້ນສູງ ເປັນຮອງປະທານສານປະຊາຊົນສູງສຸດ.

ປະທານສານທະຫານຂັ້ນສູງ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍປະທານປະເທດ ຕາມຄໍາສະ ເໜີຂອງປະທານສານປະຊາຊົນສູງສຸດ ພາຍຫຼັງໄດ້ຮັບຄໍາເຫັນດີຈາກລັດຖະມົນຕີກະຊວງປ້ອງກັນປະເທດ.

ຮອງປະທານສານທະຫານຂັ້ນສູງ, ປະທານ, ຮອງປະທານສານທະຫານພາກ, ສານທະຫານ ແຂວງ, ນະຄອນຫຼວງ ແລະ ຜູ້ພິພາກສາ ຂອງສານທະຫານທຸກຂັ້ນ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍຄະນະ ປະຈໍາສະພາແຫ່ງຊາດ ຕາມຄໍາສະເໜີຂອງປະທານສານປະຊາຊົນສູງສຸດ ພາຍຫຼັງໄດ້ຮັບຄໍາສະເໜີຂອງປະທານສານທະຫານຂັ້ນສູງ ແລະ ຄໍາເຫັນດີຈາກລັດຖະມົນຕີກະຊວງປ້ອງກັນປະເທດ.

ຫົວ​ໜ້າ, ຮອງ​ຫົວ​ໜ້າ ຫ້ອງ, ຫົວ​ໜ້າ, ຮອງ​ຫົວ​ໜ້າ​ ຫ້ອງ​ການ, ຫົວ​ໜ້າ, ຮອງ​ຫົວ​ໜ້າ​ຄະ​ນະ​ສານອາ​ຍາ, ຫົວ​ໜ້າ, ຮອງ​ຫົວ​ໜ້າ ພະ​ແນກ ຂອງ​ສານ​ທະ​ຫານ​ທຸກ​ຂັ້ນ ຖືກ​ແຕ່ງ​ຕັ້ງ, ຍົກ​ຍ້າຍ ຫຼື ປົດ​ຕຳ​ແໜ່ງ ໂດຍ​ລັດ​ຖະ​ມົນ​ຕີ​ກະ​ຊວງ​ປ້ອງ​ກັນ​ປະ​ເທດ ຕາມ​ການ​ສະ​ເໜີ​ຂອງ​ປະ​ທານ​ສານ​ທະ​ຫານ​ຂັ້ນ​ສູງ.

**ມາດຕາ 35 (ປັບປຸງ) ສິດ ແລະ ໜ້າທີ່ ຂອງປະທານສານທະຫານຂັ້ນສູງ**

ປະທານສານທະຫານຂັ້ນສູງ ມີ ສິດ ແລະ ໜ້າທີ່ ດັ່ງນີ້:

1. ນັ່ງເປັນປະທານ ໃນຄະນະສານຕັດສີນ ຂອງສານທະຫານຂັ້ນສູງ;
2. ນໍາພາ ຊີ້ນໍາ ວຽກງານຂອງສານທະຫານທຸກຂັ້ນ, ຮຽກໂຮມກອງປະຊຸມຄະນະປະທານ, ກອງປະ ຊຸມວິຊາການຂອງສານທະຫານ, ຄຸ້ມຄອງ ແລະ ກວດກາການເຄື່ອນໄຫວວຽກງານຂອງສານທະຫານ;
3. ຄົ້ນຄວ້ານໍາສະເໜີກ່ຽວກັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານສານທະຫານຂັ້ນສູງ, ປະທານ, ຮອງປະທານສານທະຫານພາກ, ສານທະຫານ ແຂວງ, ນະຄອນຫຼວງ ແລະ ຜູ້ພິພາກສາ ເພື່ອໃຫ້ປະທານສານປະຊາຊົນສູງສຸດ ສະເໜີຕໍ່ຄະນະປະຈໍາສະພາແຫ່ງຊາດ ພິຈາລະນາ ພາຍຫຼັງໄດ້ຮັບຄໍາເຫັນດີຈາກລັດຖະມົນຕີກະຊວງປ້ອງກັນປະເທດ;
4. ສະເໜີລັດຖະມົນຕີກະຊວງປ້ອງກັນປະເທດ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າ, ຮອງຫົວໜ້າຫ້ອງ, ຫົວໜ້າ, ຮອງຫົວໜ້າ ຫ້ອງການ, ຫົວ​ໜ້າ, ຮອງ​ຫົວ​ໜ້າ​ ຄະ​ນະ​ສານອາ​ຍາ, ຫົວໜ້າ, ຮອງຫົວໜ້າ ພະແນກ ຂອງສານທະຫານທຸກຂັ້ນ;
5. ປະຕິບັດຄໍາແນະນໍາ ຂອງປະທານສານປະຊາຊົນສູງສຸດ ກ່ຽວກັບການປະຕິບັດກົດໝາຍ ແລະ ການດໍາເນີນຄະດີອາຍາ ເພື່ອໃຫ້ຖືກຕ້ອງ ແລະ ເປັນເອກະພາບ ໃນທົ່ວກອງທັບ;
6. ອອກ ຄໍາສັ່ງ ແລະ ຄໍາຊີ້ຂາດ, ຂໍ້ຕົກລົງ, ຄໍາແນະນໍາ ແລະ ນິຕິກຳອື່ນ ຕາມຂອບເຂດຄວາມຮັບຜິດ ຊອບຂອງຕົນ;
7. ສະເໜີຕໍ່ລັດຖະມົນຕີກະຊວງປ້ອງກັນປະເທດ ຫຼື ປະທານສານປະຊາຊົນສູງສຸດ ເພື່ອປະຕິບັດນະໂຍບາຍ, ຍ້ອງຍໍ, ເລື່ອນຊັ້ນ ແລະ ລົງວິໄນ ພະນັກງານ ທີ່ຢູ່ໃນຄວາມຮັບຜິດຊອບຂອງຕົນ ຕາມແຕ່ລະກໍລະນີ;
8. ລາຍງານການຈັດຕັ້ງ ແລະ ການເຄື່ອນໄຫວວຽກງານຂອງສານທະຫານ ຕໍ່ກອງປະຊຸມໃຫຍ່ຜູ້ພິພາກ ສາ, ກອງປະຊຸມວຽກງານສານທະຫານທົ່ວກອງທັບ, ປະທານສານປະຊາຊົນສູງສຸດ ແລະ ລັດຖະມົນຕີກະຊວງ ປ້ອງກັນປະເທດ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 36 ຮອງປະທານສານທະຫານຂັ້ນສູງ**

ຮອງປະທານສານທະຫານຂັ້ນສູງ ມີສິດນັ່ງເປັນປະທານໃນຄະນະສານຕັດສີນຂອງສານທະຫານຂັ້ນຂອງຕົນ.

ຮອງປະທານສານທະຫານຂັ້ນສູງ ມີໜ້າທີ່ຊ່ວຍປະທານສານທະຫານຂັ້ນສູງ ໃນການນຳ​ໃຊ້​ ສິດ ແລະ ປະຕິບັດໜ້າທີ່ຂອງປະທານ ແລະ ຮັບຜິດຊອບວຽກງານໃດໜຶ່ງສະເພາະ ຕາມການມອບໝາຍຂອງປະທານສານທະຫານຂັ້ນສູງ.

ໃນກໍລະນີປະທານສານທະຫານຂັ້ນສູງ ຕິດຂັດ ແມ່ນ ຮອງປະທານສານທະຫານຂັ້ນສູງຜູ້ໄດ້ຮັບມອບ ໝາຍ ເປັນຜູ້ຮັກສາການແທນ.

**ມາດຕາ 37 ສິດ ແລະ ໜ້າທີ່ ຂອງປະທານສານທະຫານພາກ**

ປະທານສານທະຫານພາກ ມີ ສິດ ແລະ ໜ້າທີ່ ດັ່ງນີ້:

1. ນັ່ງເປັນປະທານ ໃນຄະນະສານຕັດສີນຂອງສານທະຫານພາກ;
2. ນໍາພາ ຊີ້ນໍາການຈັດຕັ້ງ ແລະ ການເຄື່ອນໄຫວວຽກງານຂອງສານຂັ້ນຂອງຕົນ;
3. ອອກຄໍາສັ່ງ ແລະ ຄໍາຊີ້ຂາດ;
4. ໄດ້ຮັບການບໍາລຸງ, ຍົກລະດັບ ທາງດ້ານທິດສະດີ, ວິຊາສະເພາະ ແລະ ວຽກງານອື່ນ;
5. ລາຍງານການຈັດຕັ້ງ ແລະ ການເຄື່ອນໄຫວວຽກງານ ຂອງສານທະຫານຂັ້ນຂອງຕົນ ຕໍ່ ປະທານສານທະຫານຂັ້ນສູງ ແລະ ເຂົ້າຮ່ວມກອງປະຊຸມໃຫຍ່ຜູ້ພິພາກສາ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 38 ຮອງປະທານສານທະຫານພາກ**

ຮອງປະທານສານທະຫານພາກ ມີສິດ ນັ່ງເປັນປະທານ ໃນຄະນະສານຕັດສີນຂອງສານທະຫານຂັ້ນຂອງຕົນ.

ຮອງປະທານສານທະຫານພາກ ມີໜ້າທີ່ ຊ່ວຍປະທານສານທະຫານຂັ້ນຂອງຕົນ ໃນການປະຕິບັດໜ້າທີ່ວຽກງານ ແລະ ຮັບຜິດຊອບວຽກງານໃດໜຶ່ງສະເພາະ ຕາມການມອບໝາຍຂອງປະທານສານທະຫານ​ພາກ.

ໃນກໍລະນີປະທານສານທະຫານພາກ ຕິດຂັດ ແມ່ນ ຮອງປະທານສານທະຫານພາກຜູ້ໄດ້ຮັບມອບ ໝາຍ ເປັນຜູ້ຮັກສາການແທນ.

**ມາດຕາ 39 (ໃໝ່) ສິດ ແລະ ໜ້າທີ່ ຂອງປະທານສານທະຫານແຂວງ, ນະຄອນຫຼວງ**

ປະທານສານທະຫານ ແຂວງ, ນະຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ນັ່ງເປັນປະທານ ໃນຄະນະສານຕັດສີນ ຂອງສານທະຫານ ແຂວງ, ນະຄອນຫຼວງ;
2. ນໍາພາ ຊີ້ນໍາ ການຈັດຕັ້ງ ແລະ ການເຄື່ອນໄຫວວຽກງານຂອງສານຂັ້ນຂອງຕົນ;
3. ອອກຄໍາສັ່ງ ແລະ ຄໍາຊີ້ຂາດ;
4. ໄດ້ຮັບການບໍາລຸງ, ຍົກລະດັບ ທາງດ້ານທິດສະດີ, ວິຊາສະເພາະ ແລະ ວຽກງານອື່ນ;
5. ລາຍງານການຈັດຕັ້ງ ແລະ ການເຄື່ອນໄຫວວຽກງານຂອງຕົນ ຕໍ່ສານທະຫານຂັ້ນເທິງ, ກອງປະຊຸມ ວຽກງານສານທະຫານທົ່ວກອງທັບ ແລະ ເຂົ້າຮ່ວມກອງປະຊຸມໃຫຍ່ຜູ້ພິພາກສາ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 40 (ໃໝ່) ຮອງປະທານສານທະຫານ ແຂວງ, ນະຄອນຫຼວງ**

ຮອງປະທານສານທະຫານ ແຂວງ, ນະຄອນຫຼວງ ມີສິດ ນັ່ງເປັນປະທານໃນຄະນະສານຕັດສີນ ຂອງສານທະຫານຂັ້ນຂອງຕົນ.

ຮອງປະທານສານທະຫານ ແຂວງ, ນະຄອນຫຼວງ ມີໜ້າທີ່ ຊ່ວຍປະທານສານທະຫານຂັ້ນຂອງຕົນ ໃນການປະຕິບັດໜ້າທີ່ວຽກງານ ແລະ ຮັບຜິດຊອບວຽກງານໃດໜຶ່ງສະເພາະ ຕາມການມອບໝາຍຂອງປະທານສານທະຫານຂັ້ນຂອງຕົນ.

ໃນກໍລະນີ ປະທານສານທະຫານ ແຂວງ, ນະຄອນຫຼວງ ຕິດຂັດ ແມ່ນ ຮອງປະທານສານທະຫານແຂວງ, ນະຄອນຫຼວງ ຜູ້ໄດ້ຮັບມອບໝາຍ ເປັນຜູ້ຮັກສາການແທນ.

**ມາດຕາ 41 (ປັບປຸງ) ສິດ ແລະ ໜ້າທີ່ ຂອງຜູ້ພິພາກສາ**

ຜູ້ພິພາກສາ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າສໍານວນຄະດີທີ່ໄດ້ຮັບມອບໝາຍ;
2. ເອົາຄໍາໃຫ້ການຂອງ ໂຈດທາງແພ່ງ, ຈໍາເລີຍ ແລະ ບຸກຄົນອື່ນ ທີ່ເຂົ້າຮ່ວມໃນການດໍາເນີນຄະດີ;
3. ເກັບກໍາຂໍ້ມູນຫຼັກຖານກ່ຽວກັບຄະດີ;
4. ໄກ່ເກ່ຍບັນຫາທາງແພ່ງ ທີ່ຕິດພັນກັບຄະດີອາຍາ;
5. ນັ່ງເປັນຄະນະສານຕັດສີນຄະດີ;
6. ໄດ້ຮັບການ ບໍາລຸງ, ຍົກລະດັບທາງດ້ານທິດສະດີ, ວິຊາສະເພາະ ແລະ ວຽກງານຜູ້ພິພາກສາ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 42 (ປັບປຸງ) ສິດ ແລະ ໜ້າທີ່ ຂອງຜູ້ຊ່ວຍຜູ້ພິພາກສາ**

ຜູ້ຊ່ວຍຜູ້ພິພາກສາ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍຜູ້ພິພາກສາ ໃນການຄົ້ນຄວ້າສໍານວນຄະດີ;
2. ຊ່ວຍຜູ້ພິພາກສາ ໃນການເອົາຄໍາໃຫ້ການຂອງ ໂຈດທາງແພ່ງ, ຈໍາເລີຍ ແລະ ບຸກຄົນອື່ນ ທີ່ເຂົ້າຮ່ວມໃນການດໍາເນີນຄະດີ;
3. ຊ່ວຍຜູ້ພິພາກສາ ໃນການຂຽນຄໍາຕັດສີນ ຫຼື ຄໍາພິພາກສາຂອງສານ;
4. ເຂົ້າຮ່ວມໃນການໄກ່ເກ່ຍບັນຫາທາງແພ່ງ ທີ່ຕິດພັນກັບຄະດີອາຍາ;
5. ໄດ້ຮັບການ ບໍາລຸງ, ຍົກລະດັບທາງດ້ານທິດສະດີ, ວິຊາສະເພາະ ແລະ ວຽກງານຜູ້ຊ່ວຍ​ຜູ້ພິພາກສາ;
6. ສະຫຼຸບ ແລະ ລາຍງານຄະດີ ທີ່ຕົນຮັບຜິດຊອບຄົ້ນຄວ້າຕໍ່ຜູ້ພິພາກສາ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍ.

ສໍາລັບມາດຕະຖານຂອງຜູ້ຊ່ວຍຜູ້ພິພາກສາ ໄດ້ກໍານົດໄວ້ໃນລະ​ບຽບ​ການຕ່າງ​ຫາກ.

**ມາດຕາ 43 (ປັບປຸງ) ສິດ ແລະ ໜ້າທີ່ ຂອງຈ່າສານ**

ຈ່າສານ ມີ ສິດ ແລະ ໜ້າທີ່ ດັ່ງນີ້:

1. ຮັບ ແລະ ກວດກາ ສໍານວນຄະດີ, ຄໍາຮ້ອງຂໍອຸທອນ, ຄໍາຮ້ອງຂໍລົບລ້າງ, ຂຶ້ນຟ້ອງ, ເຮັດບັນຊີຄະດີ, ຈັດລຽງເອກະສານໃນສໍານວນຄະດີ;
2. ອອກ ໝາຍຮຽກ, ໝາຍເຊີນ ຕາມການແນະນໍາຂອງຜູ້ພິພາກສາ;
3. ເຂົ້າຮ່ວມບັນທຶກ ໃນການເອົາຄໍາໃຫ້ການ ຫຼື ໃນການໄກ່ເກ່ຍ;
4. ກະກຽມ, ແຈ້ງລະບຽບການ ແລະ ບັນທຶກປຶ້ມປະຊຸມສານ ໃນທີ່ປະຊຸມສານ;
5. ອະທິບາຍຊີ້ແຈງເຫດຜົນໃຫ້ຄູ່ຄວາມໃນຄະດີ ເຂົ້າໃຈກ່ຽວກັບ ຄໍາຕັດສີນ ຫຼື ຄໍາພິພາກສາ ຂອງສານ ພ້ອມທັງແຈ້ງສິດໃນການຂໍອຸທອນ ຫຼື ຂໍລົບລ້າງ;
6. ເຊັນຢັ້ງຢືນ ຄໍາຕັດສີນ ຫຼື ຄໍາພິພາກສາ ແລະ ເອກະສານອື່ນ ຕາມກົດໝາຍ;
7. ເຮັດບັນຊີ, ເກັບມ້ຽນຂອງກາງຄະດີ ແລະ ຄຸ້ມຄອງເງິນຄ່າທໍານຽມສານ ຕາມກົດໝາຍ, ສະຫຼຸບສະຖິຕິຄະດີ, ສົ່ງ ຄໍາຕັດສີນ ຫຼື ຄໍາພິພາກສາ ໃຫ້ອົງການໄອຍະການທະຫານທີ່ກ່ຽວຂ້ອງ ແລະ ສານຂັ້ນເທິງ ເພື່ອກວດກາ;
8. ໄດ້ຮັບການ ບໍາລຸງ, ຍົກລະດັບທາງດ້ານທິດສະດີ, ວິຊາສະເພາະ ແລະ ວຽກງານຈ່າສານ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍ.

ສໍາລັບມາດຕະຖານຂອງຈ່າສານ ໄດ້ກໍານົດໄວ້ໃນລະບຽບການທີ່ກ່ຽວຂ້ອງ.

**ມາດຕາ 44 (ໃໝ່) ພະນັກງານວິຊາການກົດໝາຍ**

ພະນັກງານວິຊາການກົດໝາຍ ແມ່ນ ຜູ້ຮຽນຈົບກົດໝາຍ ຊຶ່ງເຮັດວຽກຢູ່ສານທະຫານ.

ພະນັກງານວິຊາການກົດໝາຍ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍວຽກຈ່າສານໃນການດໍາເນີນຄະດີ;
2. ເຂົ້າຮ່ວມໃນການດໍາເນີນຄະດີ ແລະ ບັນທຶກຄໍາໃຫ້ການ;
3. ຊ່ວຍວຽກຈ່າສານໃນການປະຊຸມສານ;
4. ເຂົ້າຮ່ວມໃນການເກັບກໍາຂໍ້ມູນຫຼັກຖານ ແລະ ເຮັດບົດບັນທຶກຕ່າງໆ;
5. ລົງລາຍເຊັນໃນບົດບັນທຶກຄໍາໃຫ້ການ, ເອກະສານອື່ນ ຕາມໜ້າທີ່ ຫຼື ຕາມການມອບໝາຍ;
6. ໄດ້ຮັບການ ບໍາລຸງ, ຍົກລະດັບຄວາມຮູ້, ຄວາມສາມາດທາງດ້ານວິຊາສະເພາະ ແລະ ວິຊາການ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍ.

**ມາດຕາ 45 (ໃໝ່) ພະນັກງານບໍລິຫານ**

ພະນັກງານບໍລິຫານ ແມ່ນ ພະນັກງານເຮັດວຽກກ່ຽວກັບການບໍລິຫານຂອງສານທະຫານ ຕາມຫຼັກວິຊາສະເພາະໃນແຕ່ລະກົງຈັກບໍລິຫານ.

ສິດ ແລະ ໜ້າທີ່ຂອງພະນັກງານບໍລິຫານ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ IV**

**ຜູ້ພິພາກສາຂອງສານທະຫານ**

**ໝວດທີ 1**

**ມາດຕະຖານ, ຊັ້ນ ແລະ ການປົກປ້ອງຜູ້ພິພາກສາ**

**ມາດຕາ 46 (ປັບປຸງ) ຜູ້ພິພາກສາ**

ຜູ້ພິພາກສາ ແມ່ນ ຜູ້ພິຈາລະນາຕັດສີນ ແລະ ພິພາກສາຄະດີ ໃນນາມລັດ ຊຶ່ງໄດ້ຮັບການແຕ່ງຕັ້ງຈາກຄະນະປະຈໍາສະພາແຫ່ງຊາດ.

ມີແຕ່ຜູ້ພິພາກສາທີ່ໄດ້ຮັບການແຕ່ງຕັ້ງຕາມກົດໝາຍເທົ່ານັ້ນ ຈຶ່ງສາມາດປະກອບເຂົ້າເປັນຄະນະສານຕັດສີນ.

**ມາດຕາ 47 (ປັບປຸງ) ມາດຕະຖານຂອງຜູ້ພິພາກສາ**

ຜູ້ພິພາກສາຂອງສານທະຫານ ມີມາດຕະຖານ ດັ່ງນີ້:

1. ເປັນນາຍທະຫານຂອງກອງທັບປະຊາຊົນລາວ ແຕ່ຊັ້ນ ຮ້ອຍເອກຂຶ້ນໄປ;
2. ເປັນຜູ້ມີຄຸນທາດການເມືອງໜັກແໜ້ນ, ມີຄຸນສົມບັດສິນທໍາປະຕິວັດ, ມີຈັນຍາບັນ, ຈັນຍາທໍາ, ມີແບບແຜນນໍາພາບັນຊາ, ມີຄວາມຈົງຮັກພັກດີຕໍ່ປະເທດຊາດ ແລະ ຮັບໃຊ້ຜົນປະໂຫຍດຂອງກອງທັບ;
3. ເປັນຜູ້ມີລະດັບການສຶກສາດ້ານກົດໝາຍ ແຕ່ຊັ້ນສູງຂຶ້ນໄປ ແລະ ໄດ້ຜ່ານການຝຶກອົບຮົມຫຼັກສູດ ສໍາລັບຜູ້ພິພາກສາ;
4. ບໍ່ເຄີຍຖືກລົງວິໄນ ຫຼື ຖືກລົງໂທດຕັດອິດສະລະພາບ ຍ້ອນການກະທໍາຜິດໂດຍເຈດຕະນາ;
5. ຕ້ອງຮູ້ພາສາຕ່າງປະເທດໃດໜຶ່ງ ແລະ ສາມາດນໍາໃຊ້ຄອມພິວເຕີ;
6. ມີສຸຂະພາບດີ.

ນອກຈາກມາດຕະຖານທີ່ໄດ້ກໍານົດໄວ້ໃນມາດຕານີ້ແລ້ວ​ ຍັງ​ຕ້ອງປະຕິບັດຕາມກົດໝາຍວ່າດ້ວຍຜູ້ພິ ພາກສາ.

**ມາດຕາ 48 (ໃໝ່) ຊັ້ນຂອງຜູ້ພິພາກສາ**

ຜູ້ພິພາກສາຂອງສານທະຫານ ມີຊັ້ນຂອງຕົນ ຊຶ່ງໄດ້ກໍານົດໄວ້ໃນກົດໝາຍວ່າດ້ວຍຜູ້ພິພາກສາ.

**ມາດຕາ 49 (ປັບປຸງ) ການປົກປ້ອງຜູ້ພິພາກສາ**

ຜູ້​ພິພາກສາ​ຂອງ​ສານ​ທະຫານ ໄດ້ຮັບການປົກປ້ອງຕາມກົດໝາຍຈາກ ການແກ້ແຄ້ນ, ຂົ່ມຂູ່ຕໍ່ ຊີວິດ, ສຸຂະພາບ, ອິດສະລະພາບ, ກຽດສັກສີ, ຊື່ສຽງ, ຊັບສິນສ່ວນຕົວ ຫຼື ຄອບຄົວ.

ຜູ້ພິພາກສາຂອງສານທະຫານ ຈະບໍ່ຖືກດໍາເນີນຄະດີອາຍາ ຫຼື ຈັບຕົວ, ກັກຕົວ, ກັກຂັງ ຖ້າບໍ່ໄດ້ຮັບຄໍາ​ເຫັນ​ດີຈາກ​ຄະນະ​ປະ​ຈໍາ​ສະພາ​ແຫ່ງ​ຊາດ. ​ໃນ​ກໍລະນີ​ໄດ້ຈັບຕົວ ຜູ້ພິພາກສາຂອງສານທະຫານ ທີ່ກະທໍາຜິດ​ເຊິ່ງໜ້າ ຫຼື​ ຮີບ​ດ່ວນນັ້ນ ເຈົ້າໜ້າທີ່ ຕ້ອງ​ລາຍງານ​ປະທານສານທະຫານທີ່ກ່ຽວຂ້ອງ ແລະ ສານທະຫານຂັ້ນສູງ ເພື່ອລາຍງານຕໍ່​ລັດຖະມົນຕີກະຊວງປ້ອງກັນປະເທດ, ປະທານສານປະຊາຊົນສູງສຸດ ແລະ ຄະນະປະຈໍາສະພາແຫ່ງ​ຊາດ​ ໃນ​ທັນທີ ​ເພື່ອ​ຂໍ​ຄໍາ​ເຫັນ​ກ່ຽວກັບການ​ດໍາ​ເນີນ​ຄະດີ​ໃນ​ຂັ້ນ​ຕໍ່​ໄປ.

**ມາດຕາ 50 (ໃໝ່) ເງິນອຸດໜູນຜູ້ພິພາກສາ​**

ຜູ້ພິພາກສາຂອງສານທະຫານແຕ່ລະຂັ້ນ ໄດ້ຮັບເງິນອຸດໜູນວິຊາຊີບ ຕາມການຕົກລົງເຫັນດີຂອງກະຊວງປ້ອງກັນປະເທດ ຕາມການສະເໜີຂອງປະທານສານທະຫານຂັ້ນສູງ.

**ໝວດທີ 2**

**ກອງປະຊຸມຜູ້ພິພາກສາຂອງສານທະຫານ**

**ມາດຕາ 51 (ປັບປຸງ) ທີ່ຕັ້ງ ແລະ ພາລະບົດບາດ ຂອງກອງປະຊຸມຜູ້ພິພາກສາ​​**

ກອງປະຊຸມຜູ້ພິພາກສາຂອງສານທະຫານແມ່ນ ການຈັດຕັ້ງສູງສຸດ ທາງດ້ານວິຊາການ, ມີພາລະບົດ ບາດຊີ້ນໍາສານທະຫານ ໃນການປະຕິບັດກົດໝາຍ ໃຫ້ຖືກຕ້ອງ ແລະ ເປັນເອກະພາບໃນທົ່ວກອງທັບ.

ກອງປະຊຸມຜູ້ພິພາກສາຂອງສານທະຫານປະກອບດ້ວຍ ປະທານ, ຮອງປະທານ, ຫົວໜ້າຄະນະສານ ແລະ ຜູ້ພິພາກສາທັງໝົດຂອງສານທະຫານທຸກຂັ້ນ. ນອກຈາກນີ້ ອາດຈະເຊີນ ຄະນະນໍາ, ຂະແໜງການອື່ນທີ່ກ່ຽວຂ້ອງເຂົ້າຮ່ວມນໍາ. ບຸກຄົນທີ່ຖືກເຊີນເຂົ້າຮ່ວມນັ້ນ ມີສິດສະເໜີຄໍາຄິດຄໍາເຫັນ ແຕ່ບໍ່ມີສິດລົງຄະແນນສຽງ.

**ມາດຕາ 52 (ປັບປຸງ) ສິດ ແລະ ໜ້າທີ່ ຂອງກອງປະຊຸມຜູ້ພິພາກສາ​**

ກອງປະຊຸມຜູ້ພິພາກສາ​ຂອງສານທະຫານມີ ສິດ ແລະ ໜ້າທີ່ ດັ່ງນີ້:

1. ຮັບຟັງບົດລາຍງານ ຂອງສານທະຫານແຕ່ລະຂັ້ນ ກ່ຽວກັບການປະຕິບັດວຽກງານວິຊາການ ແລະ ທິດທາງແຜນການໃນຕໍ່ໜ້າ ຂອງສານທະຫານ;
2. ຕີລາຄາ ແລະ ສັງລວມ ສະຖິຕິສານ, ການປະຕິບັດວຽກງານ ແລະ ການນໍາໃຊ້ກົດໝາຍຂອງສານທະຫານ;
3. ກວດກາຄືນຄໍາຕົກລົງຂອງສານທະຫານທຸກຂັ້ນ ທີ່ຜິດພາດ ເພື່ອແນະນໍາໃຫ້ສານທີ່ມີສິດອໍານາດກ່ຽວຂ້ອງແກ້ໄຂ ໃຫ້ສອດຄ່ອງກັບກົດໝາຍ;
4. ກໍານົດທິດທາງການປັບປຸງການຈັດຕັ້ງຂອງສານທະຫານ;
5. ພິຈາລະນາບັນຫາອື່ນ ທີ່ສໍາຄັນ ຊຶ່ງພົວພັນກັບວຽກງານຂອງສານທະຫານ.

**ມາດຕາ 53 (ປັບປຸງ) ການຮຽກໂຮມກອງປະຊຸມຜູ້ພິພາກສາ**

ກອງປະຊຸມຜູ້ພິພາກສາ​ຂອງສານທະຫານເປີດຂຶ້ນໜຶ່ງປີ ຕໍ່ຄັ້ງ ໂດຍການຮຽກໂຮມຂອງປະທານສານທະຫານຂັ້ນສູງ.

ກອງປະຊຸມຜູ້ພິພາກສາຂອງສານທະຫານຈະດໍາເນີນໄດ້ ກໍຕໍ່ເມື່ອມີຜູ້ພິພາກສາເຂົ້າຮ່ວມ ຢ່າງໜ້ອຍ ສອງສ່ວນສາມ ຂອງຈໍານວນຜູ້ພິພາກສາທັງໝົດ.

ມະຕິກອງປະຊຸມຜູ້ພິພາກສາຂອງສານທະຫານ ຈະມີຄຸນຄ່າໄດ້ ກໍຕໍ່ເມື່ອໄດ້ຮັບຄະແນນສຽງຫຼາຍກວ່າ ເຄິ່ງໜຶ່ງ ຂອງຈໍານວນສະມາຊິກທີ່ເຂົ້າຮ່ວມກອງປະຊຸມ.

ນອກຈາກນີ້ ຍັງມີກອງປະຊຸມວຽກງານສານທະຫານທົ່ວກອງທັບ ຊຶ່ງເປີດຂຶ້ນ ຫ້າປີ ຕໍ່ຄັ້ງ ໂດຍການຮຽກໂຮມຂອງລັດຖະມົນຕີກະຊວງປ້ອງກັນປະເທດ. ສໍາລັບ ​ສິດ​ ແລະ ໜ້າ​ທີ່ ຂອງກອງປະຊຸມດັ່ງກ່າວ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ V**

**ລະບອບວິທີເຮັດວຽກ**

**ມາດຕາ 54 (ປັບປຸງ) ລະບອບເຮັດວຽກ**

ສານທະຫານຂັ້ນສູງ ຄຸ້ມຄອງທາງດ້ານການຈັດຕັ້ງ, ບໍລິຫານ ແລະ ຊີ້ນໍາການເຄື່ອນໄຫວປະຕິບັດໜ້າທີ່, ກວດກາທາງດ້ານວິຊາສະເພາະ ຂອງສານທະຫານພາກ ແລະ ສານທະຫານ ແຂວງ, ນະຄອນຫຼວງ.

ການເຮັດວຽກຂອງສານທະຫານ ຕ້ອງດໍາເນີນບົນພື້ນຖານການເຄົາລົບຄວາມເປັນເອກະລາດຂອງຜູ້ພິ ພາກສາ ໂດຍປະສານສົມທົບກັບຫຼັກການເຮັດວຽກເປັນໝູ່ຄະນະ, ສອດຄ່ອງກັບກົດໝາຍ ເພື່ອຮັບປະກັນການຕັດສີນ ແລະ ການພິພາກສາຄະດີ ໃຫ້ມີຄວາມ ຖືກຕ້ອງ ແລະ ຍຸຕິທໍາ.

ສານທະຫານຂັ້ນເທິງ ກວດກາສານທະຫານຂັ້ນລຸ່ມ ໃນການຕັດສີນ ແລະ ພິພາກສາຄະດີ.

**ມາດຕາ 55 (ປັບປຸງ) ວິທີເຮັດວຽກ**

ສານທະຫານ ປະຕິບັດໜ້າທີ່ວຽກງານເປັນໝູ່ຄະນະ ໂດຍມີການແບ່ງງານ, ແບ່ງຄວາມຮັບຜິດຊອບໃຫ້ຄະນະສານອາຍາ, ກົງຈັກບໍລິຫານ ແລະ ບຸກຄົນທີ່ກ່ຽວຂ້ອງ, ເຮັດວຽກຢ່າງມີແຜນການ, ກວດກາ, ສະຫຼຸບ, ປະເມີນຜົນ, ຖອດຖອນບົດຮຽນ, ລາຍງານ, ຂໍຄໍາເຫັນຊີ້ນໍາຈາກຂັ້ນເທິງຂອງຕົນ, ມີການປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

**ມາດຕາ 56 ການເຂົ້າຮ່ວມ ແລະ ການຕິດຕາມກວດກາ ຂອງອົງການໄອຍະການທະຫານ ໃນການດໍາເນີນຄະດີ**

**ຂອງສານທະຫານ**

ອົງການໄອຍະການທະຫານ ເຂົ້າຮ່ວມໃນການດໍາເນີນຄະດີຢູ່ທີ່ປະຊຸມສານ ແລະ ຕິດຕາມກວດກາ ການປະຕິບັດກົດໝາຍ ຂອງສານທະຫານ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 57 (ປັບປຸງ) ການເຂົ້າຮ່ວມຂອງແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ແລະ ກົມກອງ ໃນການດໍາເນີນຄະດີຂອງສານທະຫານ**

ຜູ້ຕາງໜ້າແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ແລະ ກົມກອງທີ່ກ່ຽວຂ້ອງ ເຂົ້າຮ່ວມໃນການດໍາເນີນຄະດີ ຕາມການສະເໜີຂອງສານທະຫານ ຕາມລະບຽບການ ເພື່ອປົກປ້ອງສິດ ແລະ ຜົນປະໂຫຍດອັນຊອບທໍາຂອງຄູ່ຄວາມ ຫຼື ບຸກຄົນ ທີ່ຢູ່ໃນການຄຸ້ມຄອງຂອງຕົນ ດ້ວຍການຊີ້ແຈງ, ໃຫ້ຂໍ້ມູນ, ອະທິບາຍ ແລະ ໃຫ້ເຫດຜົນກ່ຽວກັບຄະດີ.

**ພາກທີ VI**

**ຂໍ້ຫ້າມ**

**ມາດຕາ 58 (ປັບ​ປຸງ) ຂໍ້ຫ້າມ ສໍາລັບພະນັກງານສານທະຫານ**

ຫ້າມ ພະນັກງານສານທະຫານ ມີພຶດຕິກໍາ ດັ່ງນີ້:

1. ສວຍໃຊ້ໜ້າທີ່, ຕໍາແໜ່ງ, ສິດອໍານາດ ເພື່ອຫາຜົນປະໂຫຍດແກ່ຕົນ, ຄອບຄົວ ຫຼື ຍາດພີ່ນ້ອງຂອງຕົນ;
2. ບັງຄັບ ນາບຂູ່, ນໍາ​ໃຊ້​​ສິດ, ປະ​ຕິ​ບັດ​ໜ້າທີ່ເກີນຂອບເຂດ ແລະ ລະເມີດກົດໝາຍ ແລະ ລະບຽບການ ກ່ຽວກັບການດໍາເນີນຄະດີ;
3. ລໍາອຽງ ຫຼື ເຂົ້າຂ້າງອອກຂາ ທີ່ພາໃຫ້ເກີດມີການຕັດສີນ ຫຼື ພິພາກສາຄະດີຜິດພາດ;
4. ກັກສໍານວນຄະດີ, ກົດໜ່ວງ ຖ່ວງດຶງເອກະສານ ເພື່ອຫາຜົນປະໂຫຍດ;
5. ເປີດເຜີຍຄວາມລັບ ກ່ອນການຕັດສີນຄະດີ ເພື່ອຫາຜົນປະໂຫຍດ;
6. ທວງ, ຮຽກ, ຮັບເອົາສິນບົນຈາກຄູ່ຄວາມ;
7. ເປັນທີ່ປຶກສາທາງດ້ານກົດໝາຍ, ພົວພັນກັບຄູ່ຄວາມ ເພື່ອຫາຜົນປະໂຫຍດຈາກຄະດີ;
8. ປິດບັງ, ຊຸກເຊື່ອງເອກະສານ, ຫຼັກຖານທີ່ມີຢູ່ໃນສໍານວນຄະດີ ແລະ ຂອງກາງຄະດີ;
9. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 59 ຂໍ້ຫ້າມ ສໍາລັບຜູ້ເຂົ້າຮ່ວມ ໃນການດໍາເນີນຄະດີ**

ຫ້າມ ຜູ້ເຂົ້າຮ່ວມໃນການດໍາເນີນຄະດີ ມີພຶດຕິກໍາ ດັ່ງນີ້:

1. ຂັດຂວາງ, ສ້າງຄວາມຫຍຸ້ງຍາກ, ບັງຄັບ, ນາບຂູ່ ພະນັກງານສານທະຫານ ແລະ ຜູ້ເຂົ້າຮ່ວມ ໃນການດໍາເນີນຄະດີ;
2. ລາຍງານ, ສະໜອງຂໍ້ມູນ, ເອກະສານ ບໍ່ຖືກກັບຄວາມຈິງ, ຊຸກເຊື່ອງ, ທໍາລາຍຂໍ້ມູນ, ເອກະສານ, ຫຼັກຖານທີ່ມີຢູ່ໃນສໍານວນຄະດີ ແລະ ຂອງກາງຄະດີ;
3. ຫຼົບຫຼີກຈາກການດໍາເນີນຄະດີ ແລະ ການໃຫ້ການຕໍ່ສານ;
4. ແຊກແຊງ, ຊີ້ນໍາການດໍາເນີນຄະດີ;
5. ໃຫ້ສິນບົນພະນັກງານທີ່ດໍາເນີນຄະດີ;
6. ໝິ່ນປະໝາດ, ປ້ອຍດ່າ, ນິນທາ, ໃສ່ຮ້າຍ ພະນັກງານສານທະຫານ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 60 (ປັບປຸງ) ຂໍ້ຫ້າມ ສໍາລັບບຸກຄົນ, ນິຕິບຸກຄົນ ແລະ ການຈັດຕັ້ງອື່ນ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງອື່ນ ມີພຶດຕິກໍາ ດັ່ງນີ້:

1. ແຊກແຊງ, ກ້າວກ່າຍ ແລະ ຂັດຂວາງການດໍາເນີນການຕັດສີນ ແລະ ພິພາກສາຄະດີ;
2. ນາບຂູ່, ທໍາຮ້າຍພະນັກງານສານທະຫານ;
3. ມີການກະທໍາທີ່ພາໃຫ້ການຕັດສີນຄະດີບໍ່ໄດ້ຮັບຄວາມເປັນທໍາ;
4. ໝິ່ນປະໝາດ, ປ້ອຍດ່າ, ນິນທາ, ໃສ່ຮ້າຍ ພະນັກງານສານທະຫານ;
5. ປົກປິດ, ເຊື່ອງອໍາ, ທໍາລາຍຫຼັກຖານ, ຂອງກາງທີ່ກ່ຽວຂ້ອງໃນຄະດີ ແລະ ປົກປ້ອງຜູ້ກະທໍາຜິດ;
6. ຍົກຍ້າຍປະທານ, ຮອງປະທານ ແລະ ຜູ້ພິພາກສາສານທະຫານ ໂດຍບໍ່ມີມະຕິຂອງຄະນະປະຈໍາສະພາແຫ່ງຊາດ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

# ພາກທີ VII

# ການຕິດຕາມ ກວດກາ ວຽກງານສານທະຫານ

**ມາດຕາ 61 (ໃໝ່) ການຕິດຕາມ ​ກວດກາ ວຽກງານສານທະຫານ**

ການຕິດຕາມ​​ ກວດກາ ວຽກງານສານທະຫານ ມີ​ ດັ່ງນີ້:

1. ການ​ຕິດຕາມ​ ກວດກາ​ພາຍ​ໃນ ຊຶ່ງ​ແມ່ນ ກະຊວງປ້ອງກັນປະເທດ ແລະ ສານປະຊາຊົນສູງສຸດ ຕິດຕາມ ກວດກາ​ ວຽກງານສານທະຫານທຸກຂັ້ນ; ສານທະຫານຂັ້ນສູງ ຕິດຕາມ ກວດກາ ວຽກງານສານທະຫານຂັ້ນລຸ່ມ​;
2. ການຕິດຕາມ ​ກວດກາ ​ພາຍ​ນອກ ຊຶ່ງແມ່ນ ​ສະພາ​ແຫ່ງ​ຊາດ ແລະ ສະພາປະຊາຊົນຂັ້ນແຂວງ.

ນອກຈາກນີ້ ຍັງມີອົງການໄອຍະການທະຫານຂັ້ນສູງ ແລະ ອົງການໄອຍະການປະຊາຊົນສູງສຸດ ເປັນອົງ ການຕິດຕາມ ກວດກາ.

**ມາດຕາ 62 (ໃໝ່) ​ເນື້ອ​ໃນ​ການ​ຕິດຕາມ ​ກວດກາ**

ການ​ຕິດຕາມ ​ກວດກາ ວຽກງານສານທະຫານ ມີ​ເນື້ອ​ໃນ ​ດັ່ງນີ້:

1. ​ການ​ປະຕິບັດ​ພາລະ​ບົດບາດ, ສິດ ​ແລະ ໜ້າ​ທີ່ ຂອງສານທະຫານ;
2. ການ​ປະຕິບັດ​ກົດໝາຍ ຂອງ​ສານຫະທານ ​ເປັນຕົ້ນ ການພິຈາລະນາຕັດສີນ, ພິພາກສາຄະດີ;
3. ການຈັດຕັ້ງ, ບຸກຄະລາກອນ, ງົບປະມານ ແລະ ພາຫະນະ, ອຸປະກອນຮັບໃຊ້ຂອງສານທະຫານ;
4. ​ການ​ຈັດຕັ້ງປະຕິບັດ​ນະ​ໂຍບາຍ ​ແລະ ມາດ​ຕະການ ​ຕໍ່ພະນັກງານສານທະຫານ;
5. ເນື້ອໃນອື່ນທີ່ເຫັນວ່າຈຳເປັນ.

**ມາດຕາ 63 (ໃໝ່) ຮູບ​ການ​ການ​ຕິດຕາມກວດກາ**

ການຕິດຕາມ ກວດກາ ວຽກງານສານທະຫານ ມີສາມຮູບການ ດັ່ງນີ້:

1. ການຕິດຕາມ ກວດກາ ຢ່າງເປັນລະບົບປົກກະຕິ ຊຶ່ງແມ່ນ ການຕິດຕາມ ກວດກາ ທີ່ດຳເນີນຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການຕິດຕາມ ກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການຕິດຕາມ ກວດກາ ນອກແຜນ ການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;
3. ການຕິດຕາມ ກວດກາ ແບບກະທັນຫັນ ຊຶ່ງແມ່ນ ການຕິດຕາມ ກວດກາ ແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.

ສຳລັບການດໍາເນີນການຕິດຕາມກວດການັ້ນ ຕ້ອງປະຕິບັດໃຫ້ຖືກຕ້ອງຕາມກົດໝາຍ.

**ພາກທີ VIII**

**ວັນສ້າງຕັ້ງ, ກາໝາຍ, ເຄື່ອງໝາຍ, ຊຸດນັ່ງບັນລັງຕັດສີນ, ບັດ ຜູ້ພິພາກສາ,**

**ຕາປະທັບ ແລະ ງົບປະມານ**

**ມາດຕາ 64 ວັນສ້າງຕັ້ງສານທະຫານ**

ວັນສ້າງຕັ້ງສານທະຫານ ແມ່ນ ວັນທີ 13 ກໍລະກົດ 1982. ໃນແຕ່ລະປີ ທັງສູນກາງ ແລະ ທ້ອງຖິ່ນ ຈັດຕັ້ງສະເຫຼີມສະຫຼອງວັນດັ່ງກ່າວ ດ້ວຍຮູບການທີ່ເໝາະສົມ.

**ມາດຕາ 65 (ປັບປຸງ) ກາໝາຍ, ເຄື່ອງໝາຍ, ຊຸດນັ່ງບັນລັງຕັດສີນ ແລະ ບັດ ຜູ້ພິພາກສາ**

ກາໝາຍ, ເຄື່ອງໝາຍ, ຊຸດນັ່ງບັນລັງຕັດສີນຂອງຜູ້ພິພາກສາ ແມ່ນ ຄະນະປະຈໍາສະພາແຫ່ງຊາດ ເປັນຜູ້ຕົກລົງ ຕາມການສະເໜີຂອງປະທານສານປະຊາຊົນສູງສຸດ ພາຍຫຼັງໄດ້ຮັບຄໍາສະເໜີຂອງປະທານສານທະຫານຂັ້ນສູງ ແລະ ຄໍາເຫັນດີຂອງລັດຖະມົນຕີກະຊວງປ້ອງກັນປະເທດ.

ບັດຜູ້ພິພາກສາ ແມ່ນ ປະທານສານປະຊາຊົນສູງສຸດ ເປັນຜູ້ອອກໃຫ້.

**ມາດຕາ 66 ຕາປະທັບຂອງສານທະຫານ**

ຕາປະທັບ ປະທານ, ຄະນະປະທານ, ຄະນະສານອາຍາ ແລະ ຈ່າສານ ຂອງສານທະຫານ ແຕ່ລະຂັ້ນ ກໍານົດ ດັ່ງນີ້:

* 1. ຕາປະທັບຂອງປະທານສານທະຫານ ເປັນຮູບວົງມົນ, ຢູ່ກາງວົງມົນມີເຄື່ອງໝາຍຊາດ, ເນື້ອໃນຢູ່ຂອບເທິງວົງມົນຂຽນຊື່ ສານທະຫານຂັ້ນຂອງຕົນ, ເບື້ອງລຸ່ມຂຽນວ່າ ປະທານ ຊຶ່ງຂັ້ນດ້ວຍດາວຫ້າແຈ;
  2. ຕາປະທັບຂອງຄະນະປະທານສານທະຫານ ເປັນຮູບວົງມົນ, ຢູ່ກາງວົງມົນມີເຄື່ອງໝາຍຊາດ, ເນື້ອໃນຢູ່ຂອບເທິງວົງມົນຂຽນຊື່ ສານທະຫານຂັ້ນສູງ, ເບື້ອງລຸ່ມຂຽນວ່າ ຄະນະປະທານ ຊຶ່ງຂັ້ນດ້ວຍດາວຫ້າແຈ;
  3. ຕາປະທັບຂອງຄະນະສານອາຍາ ເປັນຮູບວົງມົນ, ຢູ່ກາງວົງມົນມີເຄື່ອງໝາຍຊາດ, ເນື້ອໃນຢູ່ຂອບເທິງວົງມົນຂຽນຊື່ ສານທະຫານຂັ້ນຂອງຕົນ, ເບື້ອງລຸ່ມຂຽນວ່າ ຄະນະສານອາຍາ ຊຶ່ງຂັ້ນດ້ວຍດາວຫ້າແຈ;
  4. ຕາປະທັບຂອງຈ່າສານ ເປັນຮູບວົງມົນ ຢູ່ກາງວົງມົນຂຽນວ່າ ຈ່າສານ ເນື້ອໃນຢູ່ຂອບເທິງວົງມົນຂຽນຊື່ ສານທະຫານຂັ້ນຂອງຕົນ, ເບື້ອງລຸ່ມຂຽນວ່າ ຄະນະສານອາຍາ ຊຶ່ງຂັ້ນດ້ວຍດາວຫ້າແຈ.

ສຳລັບຕາປະທັບຂອງກົງຈັກບໍລິຫານຂອງສານທະຫານ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 67 (ປັບປຸງ) ງົບປະມານຂອງສານທະຫານ**

ງົບປະມານຂອງສານທະຫານ ຂຶ້ນກັບກະຊວງປ້ອງກັນປະເທດ.

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 68 (ປັບປຸງ) ນະໂຍບາຍຕໍ່ຜູ້ມີຜົນງານ**

ພະນັກງານສານທະຫານ ທີ່ໄດ້ປະຕິບັດກົດໝາຍສະບັບນີ້ຢ່າງເຂັ້ມງວດ ເຮັດໃຫ້ການຕັດສີນ ແລະ ພິພາກສາຄະດີ ມີຄວາມຖືກຕ້ອງ, ຍຸຕິທໍາ ແລະ ຕັ້ງໜ້າພັດທະນາລະບົບການຈັດຕັ້ງ ຂອງສານທະຫານ ໃຫ້ມີປະສິດທິພາບ, ໂປ່ງໃສ ແລະ ທັນສະໄໝ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ສໍາລັບຜູ້ເຂົ້າຮ່ວມໃນການດໍາເນີນຄະດີ, ບຸກຄົນ, ນິຕິບຸກຄົນ ແລະ ການຈັດຕັ້ງອື່ນ ທີ່ມີຄວາມຈິງໃຈ, ໃຫ້ຄວາມຮ່ວມມືຕໍ່ການດໍາເນີນຄະດີ ກໍຈະໄດ້ຮັບນະໂຍບາຍ ຕາມລະບຽບການ.

**ມາດຕາ 69 ມາດຕະການຕໍ່ຜູ້ລະເມີດ**

ພະນັກງານສານທະຫານ, ຜູ້ເຂົ້າຮ່ວມໃນການດໍາເນີນຄະດີ, ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ທີ່ໄດ້ລະເມີດກົດໝາຍສະບັບນີ້ ແລະ ກໍ່ຄວາມເສຍຫາຍ ໃຫ້ແກ່ຜົນປະໂຫຍດຂອງລັດ, ກອງທັບ, ສັງຄົມ, ກຽດສັກສີ, ຊື່ສຽງ, ສິດ ແລະ ຜົນປະໂຫຍດອັນຊອບທໍາ ຂອງ ນາຍ ແລະ ພົນທະຫານ, ກໍາມະກອນ, ພາລະກອນປ້ອງກັນຊາດ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບ​ໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາຕາມກົດໝາຍ.

**ພາກທີ X**

**ບົດບັນຍັດສຸດທ້າຍ**

**​**

**ມາດຕາ 70 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ສານປະຊາຊົນສູງສຸດ ແລະ ສານທະຫານຂັ້ນ​ສູງ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 71 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ ວັນທີ 12 ຕຸລາ 2023 ພາຍຫຼັງປະທານປະເທດ ແຫ່ງ ສາທາລະ ນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍສານທະຫານ ສະບັບເລກທີ 38 /ສພຊ, ລົງວັນທີ 17 ທັນວາ 2013.

**ປະທານສະພາແຫ່ງຊາດ**