ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 71 /ສພຊ

ນະຄອນຫຼວງວຽງຈັນ, ວັນທີ 16 ທັນວາ 2015

**ກົດໝາຍ​**

**ວ່າດ້ວຍ ງົບປະມານແຫ່ງລັດ ( ສະບັບປັບປຸງ )**

# **ພາກ​ທີ I**

**ບົດ​ບັນຍັດ​ທົ່ວ​ໄປ**

### ມາດຕາ 1 ຈຸດປະສົງ

ກົດໝາຍສະບັບ​ນີ້ ກຳນົດ ​ຫຼັກການ, ລະບຽບການ, ມາດ​ຕະການ ກ່ຽວກັບ​ການ​ສ້າງ​ແຜນ, ການຈັດ​ຕັ້ງ​ປະຕິບັດ, ການ​ສະຫຼຸບ ​ແລະ​ ການກວດ​ສອບ ງົບປະມານ​ແຫ່ງ​ລັດ ​ເພື່ອ​ຄຸ້ມ​ຄອງ​ການ​ເກັບ​ລາຍ​ຮັບ​ເຂົ້າ​ງົບປະມານ​ໃຫ້​ຖືກຕ້ອງ, ຄົບ​ຖ້ວນ, ທັນເວລາ, ປະຕິບັດ​ລາຍ​ຈ່າຍ​ງົບປະມານ ​ໃຫ້​ໂປ່​ງ​ໃສ, ປະຢັດ​ມັດທະຍັດ, ມີ​ປະສິດທິ​ຜົນ, ​ເອກະ​ພາບ​ໃນ​ຂອບ​ເຂດ​ທົ່ວ​ປະ​ເທດ, ຍົກ​ສູງ​ຄວາມ​ຮັບຜິດຊອບ​ຂອງອົງການ​ລັດ​ທຸກ​ຂັ້ນ, ​ເພີ່ມ​ຖານ​ແຫຼ່ງ ລາຍ​ຮັບ, ສ້າງ​ຄວາມ​ເຂັ້ມ​ແຂງ​ທາງ​ດ້ານ​ການ​ເງິນ​ດ້ວຍ​ຕົນ​ເອງ​ເທື່ອ​ລະ​ກ້າວ ​ເຮັດ​ໃຫ້ການ​ເງິນ​ແຫ່ງ​ຊາດ ມີ​ສະຖຽນ​ລະ​ພາບ ​ແລະ ​ເຊື່ອມ​ໂຍງ​ເຂົ້າ​ລະບົບ​ການ​ເງິນ​ສາກົນ ​ແນ​ໃສ່​ປະກອບສ່ວນ​ຢ່າງ​ຕັ້ງໜ້າ​ເຂົ້າ​ໃນ​ການ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ​ ​ໃຫ້​ຕໍ່​ເນື່ອງ ​ແລະ ຍືນ​ຍົງ.

### ມາດຕາ 2 ງົບປະມານແຫ່ງລັດ

ງົບປະມານ​ແຫ່ງ​ລັດ ​ແມ່ນ ​ການ​ຄາດ​ຄະ​ເນ​ແຜນ​ລາຍ​ຮັບ-ລາຍ​ຈ່າຍ​ຂອງ​ລັດ ຊຶ່ງ​ໄດ້​ຮັບຮອງຈາກ​ສະພາ​ແຫ່ງ​ຊາດ​ໃນ​ແຕ່ລະ​ປີ.

ງົບປະມານ​ແຫ່ງ​ລັດ ​ເປັນ​​ໃຈກາງຂອງ​ລະບົບການ​ເງິນ​ແຫ່ງ​ຊາດ, ​ເປັນ​ເຄື່ອງມືຄຸ້ມ​ຄອງ, ດັດສົມ​ເສດຖະ ກິດ​ມະຫາພາກ ​ເພື່ອ​ຮັບປະກັນ​ໃຫ້​ເສດຖະກິດ-ສັງຄົມ​ມີ​ການ​ພັດທະນາ.

### ມາດຕາ 3 (ປັບປຸງ) ການອະທິບາຍຄໍາສັບ

### ຄໍາສັບທີ່ນໍາໃຊ້ໃນກົດໝາຍສະບັບນີ້ ມີ ຄວາມໝາຍ ດັ່ງນີ້:

1. ການ**ດຸນ**ດ່ຽງ**ງົບປະມານ​ແຫ່​ງລັດ** ໝາຍ​ເຖິງ ການ​ສົມທຽບລະຫວ່າງ ຕົວ​​ເລກ​ລວມຍອດ​ລາຍ​ຮັບ​ ກັບ ຕົວ​ເລກ​ລວມຍອດ​ລາຍ​ຈ່າຍ​ງົບປະມານ​ແຫ່ງ​ລັດ ​ໃນ​ໄລຍະ​ໃດ​ໜຶ່ງ ​ເມື່ອ​ສົມ​ທຽບ​ກັນ​ແລ້ວ​ຈະ​ເຫັນ​ວ່າ ຖານະ​ງົບປະມານ​ເກີດ​ຂຶ້ນ ​ໃນສາມກໍລະນີ​ ດັ່ງ​ນີ້:

* **ງົບປະມານ​ສົມ​ດຸນ** ໝາຍ​ເຖິງ ງົບປະມານ​ທີ່​ມີ​ຕົວ​ເລກ ລວມຍອດ​ລາຍ​ຮັບ ​ເທົ່າ​ກັບຕົວ​ເລກ​ລວມຍອດ​ລາຍ​ຈ່າຍ;
* **ງົບປະມານ​ເກີນ​ດຸນ** ໝາຍ​ເຖິງ ​ງົບປະມານ​ທີ່​ມີ​ຕົວ​ເລກ ລວມຍອດ​ລາຍ​ຮັບ ຫຼາຍ​ກວ່າ​ຕົວ​ເລກ ລວມຍອດ​ລາຍ​ຈ່າຍ;
* **ງົບປະມານ​ຂາດ​ດຸນ ໝາຍ​ເຖິງ ງົບປະມານ ທີ່​ມີ​ຕົວ​ເລກ ລວມຍອດ​ລາຍ​ຮັບ ໜ້ອຍ​ກວ່າ ຕົວ​ເລກ​ລວມຍອດ​ລາຍ​ຈ່າຍ.**

1. ການຊ່ວຍໜູນເພື່ອດຸນດ່ຽງງົບປະມານ **ໝາຍເຖິງ ການຊ່ວຍໜູນຈາກງົບປະມານແຫ່ງລັດ ຂັ້ນສູນກາງ ໃຫ້ງົບປະມານທ້ອງຖິ່ນ ທີ່ນອນໃນແຜນງົບປະມານແຫ່ງລັດປະຈໍາປີ;**
2. ການຊ່ວຍໜູນງົບປະມານທີ່ມີເປົ້າໝາຍສະເພາະ **ໝາຍເຖິງ ການຊ່ວຍໜູນງົບປະມານ ຈາກສູນ ກາງ ໃຫ້ທ້ອງຖິ່ນ ເພື່ອປະຕິບັດແຜນງານ, ໂຄງການລະດັບຊາດ ທີ່ປະຕິບັດຢູ່ທ້ອງຖິ່ນ** ເປັນຕົ້ນ ແກ້ໄຂຜົນກະ ທົບຈາກໄພພິບັດ, ພະຍາດລະບາດຮຸນແຮງ, ການຜະລິດເປັນສິນຄ້າ ແລະ ຄໍ້າປະກັນສະບຽງອາຫານ ແລະ ອື່ນໆ;
3. ງົບປະມານໄລຍະກາງ **ໝາຍເຖິງ ການຄາດຄະເນແຜນງົບປະມານແຫ່ງລັດ ໃນໄລຍະ ສາມປີ ທີ່ກຳນົດແຜນລະອຽດໜຶ່ງປີ ແລະ ກຳນົດຂອບງົບປະມານສອງປີຖັດໄປ;**
4. ການດັດແກ້ງົບປະມານແຫ່ງລັດ **ໝາຍເຖິງ ການ​ດັດ​ແກ້​ແຜນ​ງົບປະມານ​ແຫ່ງ​ລັດ​ປະຈຳ​ປີ ໃນກໍລະນີທີ່ມີລາຍຮັບເກີນ ຫຼື ຫຼຸດແຜນງົບປະມານ; ການປ່ຽນແປງນະໂຍບາຍ ຫຼື ມີເຫດການໃດໜຶ່ງເກີດຂຶ້ນທີ່​ບໍ່​ໄດ້​ຄາດ​ຄະ​ເນ​ໄວ້​ກ່ອນ ຊຶ່ງ​ເປັນ​ຜົນ​ກະທົບຕໍ່​ລາຍ​ຮັບ ​ແລະລາຍ​ຈ່າຍ​ງົບປະມານ​ແຫ່ງ​ລັດ​ປະຈຳ​​ປີ;**
5. ຫົວໜ່ວຍງົບປະມານ **ໝາຍເຖິງ ອົງການຈັດຕັ້ງຂອງລັດ, ແນວລາວສ້າງຊາດ, ອົງການຈັດຕັ້ງ ມະຫາຊົນຂັ້ນສູນກາງ ແລະ ອົງການຈັດຕັ້ງຂອງລັດຂັ້ນທ້ອງຖິ່ນ ທີ່ໄດ້ຮັບມອບສິດຈາກລັດຖະບານ ໃນການສ້າງ ແຜນ, ການຈັດຕັ້ງປະຕິບັດ ແລະ ການສະຫຼຸບງົບປະມານແຫ່ງລັດ;**
6. ຜູ້ສັ່ງການເອກ **ໝາຍເຖິງ ລັດຖະມົນຕີກະຊວງການເງິນ ທີ່ໄດ້ຮັບມອບສິດຈາກລັດຖະບານ ໃນການຄຸ້ມຄອງບໍລິຫານ ແລະ ກວດກາການຈັດຕັ້ງປະຕິບັດງົບປະມານ ແລະ ການເງິນແຫ່ງລັດ;**
7. ຜູ້ສັ່ງການ **ໝາຍເຖິງ ລັດຖະມົນຕີຂອງບັນດາກະຊວງ, ຫົວໜ້າອົງການທຽບເທົ່າກະຊວງ, ເຈົ້າແຂວງ, ເຈົ້າຄອງນະຄອນຫຼວງ ຊຶ່ງເປັນຜູ້ຮັບຜິດຊອບໃນການຈັດຕັ້ງປະຕິບັດແຜນງົບປະມານ ໃນຂະແໜງ ການ ແລະ ທ້ອງຖິ່ນ ຂອງຕົນ ຕາມການມອບໝາຍຂອງຜູ້ສັ່ງການເອກ;**
8. ເງິນແຮລັດຖະບານ ແລະ ເງິນແຮທ້ອງຖິ່ນ **ໝາຍເຖິງ ຮ່ວງເງິນທີ່ກໍານົດໃນແຜນລາຍຈ່າຍ ງົບປະມານແຫ່ງລັດປະຈໍາປີ ເພື່ອນໍາໃຊ້ເຂົ້າໃນຄວາມຕ້ອງການບັງເອີນ ແລະ ຮີບດ່ວນ ເປັນຕົ້ນ ວຽກງານປ້ອງ ກັນຊາດ-ປ້ອງກັນຄວາມສະຫງົບ, ໄພທໍາມະຊາດ, ພະຍາດລະບາດ;**
9. ຄັງສະສົມແຫ່ງລັດ **ໝາຍເຖິງ ການສະສົມເງິນ, ວັດຖຸ, ສິນຄ້າສະສົມແຫ່ງລັດ ຊຶ່ງລັດເປັນຜູ້ ຄຸ້ມຄອງ, ຮັກສາ ເພື່ອຊຸກຍູ້ການພັດທະນາ ແລະ ຮັບປະກັນສະຖຽນລະພາບທາງດ້ານເສດຖະກິດຂອງຊາດ;**
10. ຮ່ວງສະສົມແຫ່ງລັດ **ໝາຍເຖິງ ຮ່ວງເງິນຂອງລັດຖະບານ ທີ່ກໍານົດໃນແຜນລາຍຈ່າຍງົບ ປະມານແຫ່ງລັດປະຈໍາປີ ຊຶ່ງຄິດໄລ່ຈາກຍອດລາຍຮັບພາຍໃນ ໂດຍບໍ່ລວມລາຍຮັບຈາກຊັບພະຍາກອນທໍາມະ ຊາດ; ລາຍຮັບເກີນແຜນງົບປະມານປະຈໍາປີ ແລະ ລາຍຮັບຈາກຊັບພະຍາກອນທໍາມະຊາດ ໃນຂອບເຂດທີ່ ລັດຖະບານຕົກລົງ ສະສົມໄວ້ໃນແຕ່ລະປີ;**
11. ກອງ​ທຶນ​ຂອງ​ລັດ **ໝາຍ​ເຖິງ ການຈັດ​ຕັ້ງໜຶ່ງ ທີ່​ລັດຖະບານ​ອະນຸຍາດໃຫ້​ສ້າງ​ຕັ້ງ​ຂຶ້ນ ເພື່ອປະຕິ ບັດ​​ງົບປະມານສະເພາະເປົ້າໝາຍໃດໜຶ່ງ ຕາມ​ລະບຽບການ​;**
12. ວິໄນການເງິນ **ໝາຍ​ເຖິງ ການ​ເຄົາລົບ ​ແລະ ປະຕິບັດກົດໝາຍ ແລະ ​ລະບຽບການ ກ່ຽວກັບ ການ​ເງິນ ຢ່າງ​ເຂັ້ມ​ງວດ;**
13. ກໍານົດໝາຍການຈັດສັນງົບປະມານແຫ່ງລັດ **ໝາຍເຖິງ ການກໍານົດວົງເງິນ ທີ່ຈະຈັດສັນ ໃຫ້ຂະແໜງການ ແລະ ທ້ອງຖິ່ນ ໂດຍອີງຕາມລັກສະນະ, ຄວາມຮັບຜິດຊອບ, ຈຸດພິເສດ, ທີ່ຕັ້ງພູມສາດ, ຈໍານວນພົນ, ເນື້ອທີ່ ແລະ ຄວາມຮຽກຮ້ອງຕ້ອງການໃນການພັດທະ**ນາ;
14. **ພະນັກງານການເງິນ** ໝາຍເຖິງ ພະນັກງານຂອງຂະແໜງການການເງິນ ແລະ ພະນັກງານ ການເງິນຂອງຂະແໜງການອື່ນ.

### ມາດຕາ 4 (ປັບປຸງ) ນະໂຍບາຍກ່ຽວກັບງົບປະມານແຫ່ງລັດ

ລັດ ວາງນະໂຍບາຍກ່ຽວກັບງົບປະມານແຫ່ງລັດ ດ້ວຍການຂຸດຄົ້ນຄວາມອາດສາມາດບົ່ມຊ້ອນຂອງ ແຫຼ່ງລາຍຮັບພາຍໃນ, ຮັບປະກັນລາຍຈ່າຍ ແລະ ມີສ່ວນສະສົມແຮໄວ້, ປະຕິບັດການຮ່ວມມືກັບຕ່າງປະເທດ ຢ່າງເປັນເຈົ້າການ ເພື່ອຮັກສາສະຖຽນລະພາບທາງດ້ານການເງິນຂອງປະເທດ, ປະຕິບັດລາຍຈ່າຍເຂົ້າໃນການ ພັດທະນາເສດຖະກິດ-ສັງຄົມຢ່າງມີປະສິດທິຜົນ ເປັນຕົ້ນ ການພັດທະນາຊັບພະຍາກອນມະນຸດ, ການບໍລິຫານ ຂອງກົງຈັກລັດ, ການກໍ່ສ້າງພື້ນຖານໂຄງລ່າງ, ການຄົ້ນຄວ້າວິທະຍາສາດ, ການນໍາໃຊ້ ແລະ ພັດທະນາເຕັກໂນ ໂລຊີ ເພື່ອສົ່ງເສີມການຜະລິດເປັນສິນຄ້າ, ການບໍລິການຕອບສະໜອງການຊົມໃຊ້ພາຍໃນ ແລະ ການສົ່ງອອກ, ຮັບປະກັນວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ລົບລ້າງຄວາມທຸກຍາກ, ຮັບປະກັນການຄຸ້ມ ຄອງງົບປະມານແຫ່ງລັດ ຕາມກົດໝາຍ ແລະ ລະບຽບການ ຢ່າງເຂັ້ມງວດ ແນໃສ່ເຮັດໃຫ້ປະເທດຊາດ ເປັນເຈົ້າ ຕົນເອງ, ເພິ່ງຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງເທື່ອລະກ້າວ, ສາມາດເຊື່ອມໂຍງກັບພາກພື້ນ ແລະ ສາກົນ.

### ມາດຕາ 5 ພັນທະຂອງບຸກຄົນ ແລະ ການຈັດຕັ້ງ ຕໍ່ງົບປະມານແຫ່ງລັດ

ບຸກຄົນ ​ແລະ ການຈັດ​ຕັ້ງ ຕ້ອງ​ປະຕິບັດ​ພັນທະ ​ໃນ​ການ​ເສຍ​ພາສີ, ອາກອນ ​ແລະ ຄ່າ​ທຳ​ນຽມ​ຕ່າງໆ ມອບ​ເຂົ້າ​ງົບປະມານ​ຂອງ​ລັດ ຕາມ​​ກົດໝາຍ ແລະ ລະບຽບການ ​ຢ່າງ​ຖືກຕ້ອງ, ຄົບ​ຖ້ວນ ​ແລະ ທັນ​​ເວລາ ເພື່ອ​ປະກອບສ່ວນ​ເຂົ້າ​ໃນ​ການ​ປົກ​ປັກ​ຮັກ​ສາ ​ແລະ ສ້າງສາ​ປະ​ເທດ​ຊາດ.

### ມາດຕາ 6 (ປັບປຸງ) ຫຼັກການພື້ນຖານຂອງງົບປະມານແຫ່ງລັດ

ຫຼັກການພື້ນຖານ ຂອງງົບປະມານແຫ່ງລັດ ມີ ດັ່ງນີ້:

1. ການລວມສູນ ແລະ ຄວາມຄົບຖ້ວນ: ທຸກແຫຼ່ງລາຍຮັບ-ລາຍຈ່າຍ ງົບປະມານແຫ່ງລັດ ຕ້ອງໄດ້ລວມສູນຢ່າງຄົບຖ້ວນດ້ວຍການຈົດເຂົ້າໃນງົບປະມານແຫ່ງລັດ ໂດຍຜ່ານລະບົບບັນຊີລວມສູນຄັງເງິນ ແຫ່ງຊາດ ບົນພື້ນຖານຄວາມເປັນເອກະພາບທາງດ້ານກົດໝາຍອັນດຽວໃນຂອບເຂດທົ່ວປະເທດ. ບໍ່ອະນຸຍາດ ໃຫ້ເອົາລາຍຮັບຮັກສາໄວ້ຢູ່ນອກລະບົບງົບປະມານ ແລະ ສ້າງຄັງໂດຍບໍ່ໄດ້ຮັບອະນຸຍາດ;
2. ຄວາມ​ໝັ້ນຄົງ​ຂອງ​ງົບປະມານ: ການສ້າງແຜນງົບປະມານແຫ່ງລັດປະຈໍາປີ ຕ້ອງເລີ່ມຈາກ ຄວາມ​ສາມາດ​ຕົວ​ຈິງ​ຂອງ​ເສດຖະກິດ​ແຫ່ງ​ຊາດ ຮັບປະກັນການດຸນດ່ຽງເສດຖະກິດມະຫາພາກ ແລະ ສອດຄ່ອງ​ກັບ​ແຜນ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ ​ໃນ​​ແຕ່ລະ​ໄລຍະ; ການສ້າງແຜນ ແລະ ການຈັດຕັ້ງປະຕິບັດງົບ ປະມານແຫ່ງລັດ ຕ້ອງເປັນສະກຸນເງິນກີບ;
3. ຄວາມເປັນເອກະພາບ: ການຈັດຕັ້ງປະຕິບັດແຜນງົບປະມານແຫ່ງລັດປະຈໍາປີຕ້ອງໃຫ້ຖືກ ຕ້ອງ ຕາມແຜນການທີ່ສະພາແຫ່ງຊາດໄດ້ຮັບຮອງເອົາ, ບໍ່ອະນຸຍາດໃຫ້ຈ່າຍນອກແຜນ, ລົງທຶນກ່ອນ ແລະ ຈ່າຍເກີນແຜນງົບປະມານ;
4. ການຂາດດຸນງົບປະມານແຫ່ງລັດ: ການຂາດດຸນ ໃຫ້ຂາດດຸນສະເພາະງົບປະມານແຫ່ງລັດ ຂັ້ນສູນກາງ, ບໍ່ອະນຸຍາດໃຫ້ງົບປະມານທ້ອງຖິ່ນຂາດດຸນ, ສ່ວນຈໍານວນຜິດດ່ຽງ ລະຫວ່າງແຜນລາຍຮັບກັບ ແຜນລາຍຈ່າຍຂອງທ້ອງຖິ່ນນັ້ນ ງົບປະມານແຫ່ງລັດຂັ້ນສູນກາງຈະຊ່ວຍໜູນໃຫ້;
5. ການ​ດຸນ​ດ່ຽງງົບປະມານ​ແຫ່ງ​ລັດ: ການດຸນ​ດ່ຽງລະຫວ່າງລວມຍອດ​ລາຍ​ຮັບກັບ​ລວມຍອດ​ລາຍ​ຈ່າຍ. ​ໃນ​ກໍລະນີ​ທີ່​ມີ​ການ​ຂາດ​ດຸນ​ງົບປະມານ​ແຫ່ງ​ລັດ ​ແມ່ນ​ອະນຸຍາດ​ໃຫ້ສະ​ເພາະ​ລາຍ​ຈ່າຍ​ລົງທຶນ ​ເພື່ອ​ພັດທະນາ​ເທົ່າ​ນັ້ນ. ລະດັບ​ການ​ຂາດ​ດຸນ​ງົບປະມານ ​ແມ່ນ​ສະພາ​ແຫ່ງ​ຊາດ​ເປັນ​ຜູ້​ຕົກລົງ ​ບົນ​ພື້ນຖານ​ຄວາມ​ຕ້ອງການ ​ແລະ ຄວາມ​ສາມາດ​ຂອງ​ການ​ເງິນ​​ແຫ່ງ​ລັດ. ສ່ວນ​ແຫຼ່ງ​ເງິນ​ເພື່ອ​ມາ​ດຸນ​ດ່ຽງງົບປະມານ​ແຫ່ງ​ລັດນັ້ນ​ ​ໄດ້​ມາ​ຈາກ​ເງິນ​ກູ້​ຢືມ​ພາຍ​ໃນ, ຕ່າງປະ​ເທດ ​ແລະ ກູ້ຢືມ​ຈາກ​ຄັງ​ສະ​ສົມ​ແຫ່ງ​ລັດ;
6. ປະສິ​ດທິຜົນ ແລະ ຄວາມ​​ສາມາດ​ກວດ​ສອບ​ໄດ້: ຂໍ້​ມູນ​​ງົບປະມານ​ແຫ່ງ​ລັດ ກ່ຽວກັບການ​ສ້າງ​ແຜນ, ການຈັດ​ຕັ້ງ​ປະຕິບັດ ​ແລະ ການ​ສະຫຼຸບ ຕ້ອງ​ຮັບປະກັນ​ຄວາມຊັດ​ເຈນ, ​ໂປ່​ງ​ໃສ, ເປີດເຜີຍ ​ແລະ ຕ້ອງ​ໄດ້​ຜ່ານ​ການ​ກວດກາ, ກວດກາ​ນ ​ແລະ ຢັ້ງຢືນ ຈາກ​ອົງການກວດສອບແຫ່ງລັດ;
7. ການ​ແບ່ງ​ຄວາມ​ຮັບ​ຜິດ​ຊອບ ກ່ຽວກັບ​ລາຍ​ຮັບ ​ແລະ ລາຍ​ຈ່າຍ​ງົບປະມານ​ແຫ່ງ​ລັດ ລະຫວ່າງ​ສູນ​ກາງ ​ແລະ ທ້ອງ​ຖິ່ນ: ການ​ຮັບປະກັນ​ຫຼັກການ​ລວມສູນປະຊາທິປະ​ໄຕ, ການປະຕິບັດ​ກົດໝາຍ ແລະ ລະບຽບການ ​ຕ້ອງໃຫ້ເຂັ້ມງວດ ແລະ ​ເປັນ​ເອກະ​ພາບ; ງົບປະມານ​ສູນ​ກາງ ​ກຳ​ແຫຼ່ງລາຍ​ຮັບ​ສ່ວນໃຫຍ່ ​ເພື່ອ​ປະຕິບັດ​ລາຍ​ຈ່າຍ​ທີ່​ມີ​ຄວາມ​ສຳຄັນ​ລະດັບ​ຊາດ ​ແລະ ຊ່ວຍ​ໜູນ​ໃຫ້​ທ້ອງ​ຖິ່ນ;
8. ການຄຸ້ມຄອງລວມສູນຕາມສາຍຕັ້ງ: ວຽກງານວິຊາສະເພາະ, ວຽກງານຄຸ້ມຄອງພະນັກງານ ແລະ ງົບປະມານ ຂອງຂະແໜງພາສີ, ຂະແໜງສ່ວຍສາອາກອນ ແລະ ຄັງເງິນແຫ່ງຊາດ ຕ້ອງຄຸ້ມຄອງລວມ ສູນຕາມສາຍຕັ້ງ;
9. ການຈັດສັນງົບປະມານແຫ່ງລັດ: ການຈັດສັນງົບປະມານແຫ່ງລັດ ໃຫ້ຂະແໜງການ ແລະ ທ້ອງຖິ່ນ ຕ້ອງປະຕິບັດຕາມກໍານົດໝາຍການຈັດສັນງົບປະມານ;
10. ຄວາມຮັບຜິດຊອບ: ການຈັດຕັ້ງຂອງລັດ ທີ່ມີການພົວພັນກັບງົບປະມານແຫ່ງລັດ ຕ້ອງມີ ຄວາມຮັບຜິດຊອບໃນການຈັດຕັ້ງປະຕິບັດວຽກງານງົບປະມານແຫ່ງລັດ ຕາມຂອບເຂດສິດ ແລະ ໜ້າທີ່ຂອງຕົນ ຢ່າງເຂັ້ມງວດ;
11. ຄວາມສະເໝີພາບບົດບາດຍິງ-ຊາຍ: ການສ້າງ ແລະ ການຈັດຕັ້ງປະຕິບັດແຜນງົບປະມານ ແຫ່ງລັດ ຕ້ອງຮັບປະກັນຄວາມສະເໝີພາບບົດບາດຍິງ-ຊາຍ.

### ມາດຕາ 7 (ປັບປຸງ) ປີງົບປະມານແຫ່ງລັດ

ປີງົບປະມານແຫ່ງລັດ ລວມມີ ສິບສອງ ເດືອນ, ເລີ່ມແຕ່ວັນທີ 1 ມັງກອນ ແລະ ສິ້ນສຸດລົງ ໃນວັນທີ 31 ທັນວາ ຂອງປີດຽວກັນ.

### [ມາດຕາ 8 (ປັບປຸງ) ການຈົດ ລາຍຮັບ-ລາຍຈ່າຍ ຂອງກອງທຶນຂອງລັດ](#_ມາດຕາ_10_ຫົວໜ່ວຍງົບປະມານຂອງອົງການບໍ)

ລາຍຮັບ-ລາຍຈ່າຍ ຂອງກອງທຶນຂອງລັດ ຕ້ອງຈົດເຂົ້າໃນແຜນງົບປະມານແຫ່ງລັດປະຈໍາປີ, ຈັດຕັ້ງ ປະຕິບັດຢູ່ຄັງເງິນແຫ່ງຊາດ ເພື່ອນໍາໃຊ້ເຂົ້າໃນເປົ້າໝາຍລາຍຈ່າຍ ຕາມລະບຽບການທີ່ລັດຖະບານອະນຸມັດ. ທຸກລາຍຮັບ-ລາຍຈ່າຍ ຂອງກອງທຶນຂອງລັດ ຕ້ອງຢູ່ພາຍໃຕ້ ການຄຸ້ມຄອງ, ຕິດຕາມ ແລະ ກວດກາ ຂອງຂະແໜງ ການທີ່ກ່ຽວຂ້ອງ ແລະ ຂອງຂະແໜງການການເງິນ.

ທຸກແຫຼ່ງລາຍຮັບ-ລາຍຈ່າຍ ຂອງກອງທຶນຂອງລັດ ຕ້ອງສັງລວມເປັນເອກະສານຊ້ອນທ້າຍ ຄັດຕິດກັບແຜນງົບປະມານແຫ່ງລັດປະຈໍາປີ. ພາຍຫຼັງສິ້ນສຸດການຈັດຕັ້ງປະຕິບັດປີງົບປະມານ ແຕ່ລະກອງທຶນ ຕ້ອງສະຫຼຸບບັນຊີ ລາຍຮັບ-ລາຍຈ່າຍ ປະຈໍາປີ ແລ້ວສົ່ງໃຫ້ ກະຊວງການເງິນ ແລະ ອົງການກວດສອບແຫ່ງລັດ.

### ມາດຕາ 9 (ໃໝ່) ການແບ່ງຂັ້ນຫົວໜ່ວຍງົບປະມານ

ຫົວໜ່ວຍງົບປະມານ ແບ່ງອອກເປັນ ສອງຂັ້ນ ຄື ຫົວໜ່ວຍງົບປະມານແຫ່ງລັດຂັ້ນໜຶ່ງ ແລະ ຫົວໜ່ວຍງົບປະມານແຫ່ງລັດຂັ້ນສອງ.

1. ຫົວໜ່ວຍງົບປະມານແຫ່ງລັດຂັ້ນໜຶ່ງ ແມ່ນ ອົງການຈັດຕັ້ງຂອງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ຢູ່ສູນກາງ ແລະ ອົງການຈັດຕັ້ງຂອງລັດຢູ່ແຂວງ, ນະຄອນຫຼວງ ມີຄວາມຮັບຜິດຊອບ ໃນການຈັດຕັ້ງປະຕິບັດແຜນງົບປະມານ ຕາມການມອບໝາຍຂອງຜູ້ສັ່ງການເອກ;
2. ຫົວໜ່ວຍງົບປະມານແຫ່ງລັດຂັ້ນສອງ ແມ່ນ ການຈັດຕັ້ງຕ່າງໆ ຢູ່ສູນກາງ ແລະ ທ້ອງຖິ່ນ ທີ່ຂຶ້ນກັບຫົວໜ່ວຍງົບປະມານແຫ່ງລັດຂັ້ນໜຶ່ງ ມີຄວາມຮັບຜິດຊອບໃນການຈັດຕັ້ງປະຕິບັດແຜນງົບປະມານ ຕາມການມອບໝາຍຂອງຜູ້ສັ່ງການ.

### ມາດຕາ 10 ຫົວໜ່ວຍງົບປະມານຂອງອົງການບໍລິຫານວິຊາການ

ຫົວໜ່ວຍງົບປະມານຂອງອົງການບໍລິຫານວິຊາການ ທີ່ຂຶ້ນກັບງົບປະມານແຫ່ງລັດຂັ້ນສູນກາງ ແລະ ທ້ອງຖິ່ນ ທີ່ມີລາຍຮັບເກັບຈາກການບໍລິການຂອງຂະແໜງວິຊາຊີບ ຕ້ອງຄິດໄລ່, ໄລ່ລຽງລາຍຮັບ, ລາຍຈ່າຍ, ສັງລວມເຂົ້າໃນແຜນງົບປະມານແຫ່ງລັດປະຈໍາປີ ຂອງອົງການທີ່ກ່ຽວຂ້ອງ, ປະຕິບັດຕາມລະບຽບການເງິນແຫ່ງ ລັດ ແລະ ພາຍໃຕ້ການຄຸ້ມຄອງຂອງ ຂະແໜງການທີ່ກ່ຽວຂ້ອງ ແລະ ຂະແໜງການການເງິນ.

ສໍາລັບ ລາຍຮັບ-ລາຍຈ່າຍ ຂອງອົງການບໍລິຫານວິຊາການ ກໍໃຫ້ປະຕິບັດຕາມ[ມາດຕາ 8 ວັກ 2](#_ມາດຕາ_8_(ປັບປຸງ)) ຂອງ ກົດໝາຍສະບັບນີ້.

### ມາດຕາ 11 (ປັບປຸງ) ການນໍາໃຊ້ເງິນແຮລັດຖະບານ ແລະ ເງິນແຮທ້ອງຖິ່ນ

ເງິນແຮລັດຖະບານ ແມ່ນ ນາຍົກລັດຖະມົນຕີ ເປັນຜູ້ຕົກລົງຈ່າຍ.

ເງິນແຮທ້ອງຖິ່ນ ແມ່ນ ເຈົ້າແຂວງ, ເຈົ້າຄອງນະຄອນຫຼວງ ເປັນຜູ້ຕົກລົງຈ່າຍ ແລະ ແບ່ງໃຫ້ເມືອງ, ເທດສະບານ, ນະຄອນ ຕາມການຮັບຮອງຂອງສະພາປະຊາຊົນຂັ້ນແຂວງ.

ເງິນແຮລັດຖະບານ ແລະ ເງິນແຮທ້ອງຖິ່ນ ໃຫ້ນໍາໃຊ້ເຂົ້າໃນຄວາມຕ້ອງການບັງເອີນ ແລະ ຮີບດ່ວນ ເປັນຕົ້ນ ວຽກງານປ້ອງກັນຊາດ-ປ້ອງກັນຄວາມສະຫງົບ, ໄພທໍາມະຊາດ, ພະຍາດລະບາດ. ໃນກໍລະນີທີ່ເງິນແຮ ດັ່ງກ່າວ ຫາກບໍ່ໄດ້ໃຊ້ຈ່າຍໃນປີນັ້ນ ຕ້ອງມອບເຂົ້າຄັງສະສົມແຫ່ງລັດ.

### ມາດຕາ 12 (ປັບປຸງ) ການນໍາໃຊ້ຄັງສະສົມແຫ່ງລັດ

ຄັງສະສົມແຫ່ງລັດ ແມ່ນ ສະພາແຫ່ງຊາດ ເປັນຜູ້ຕົກລົງໃຫ້ຈ່າຍ ຕາມການສະເໜີຂອງລັດຖະບານ ເພື່ອຊຸກຍູ້ການພັດທະນາ ແລະ ຮັບປະກັນສະຖຽນລະພາບທາງດ້ານເສດຖະກິດຂອງຊາດ; ໃນກໍລະນີທີ່ຈໍາເປັນ ຮີບດ່ວນ ນາຍົກລັດຖະມົນຕີ ກໍມີສິດສັ່ງຈ່າຍກ່ອນ ແລ້ວຕ້ອງລາຍງານ ແລະ ສະເໜີຂໍການຕົກລົງຈາກສະພາ ແຫ່ງຊາດ.

### ມາດຕາ 13 (ປັບປຸງ) ການຮ່ວມມືສາກົນ

ລັດ ສົ່ງເສີມໃຫ້ມີການພົວພັນ ແລະ ຮ່ວມມື ກັບຕ່າງປະເທດ ແລະ ອົງການຈັດຕັ້ງສາກົນຕ່າງໆ, ເຊື່ອມໂຍງກັບພາກພື້ນ ແລະ ສາກົນ ດ້ວຍການແລກປ່ຽນບົດຮຽນ, ຍົກລະດັບຄວາມຮູ້ຄວາມສາມາດດ້ານ ວິຊາການ ແລະ ເຕັກໂນໂລຊີ ເພື່ອເຮັດໃຫ້ລະບົບການເງິນແຫ່ງຊາດ ມີຄວາມເຂັ້ມແຂງ ແລະ ທັນສະໄໝ, ຍາດແຍ່ງແຫຼ່ງທຶນ ແລະ ການເຂົ້າຮ່ວມຕະຫຼາດທຶນ.

# **ພາກ​ທີ II**

**ໂຄງປະກອບຂອງງົບປະມານແຫ່ງລັດ**

### ມາດຕາ 14 ໂຄງປະກອບຂອງງົບປະມານແຫ່ງລັດ

ງົບປະມານແຫ່ງລັດ ປະກອບດ້ວຍ:

1. ລາຍຮັບງົບປະມານແຫ່ງລັດ;
2. ລາຍຈ່າຍງົບປະມານແຫ່ງລັດ;
3. ການດຸນດ່ຽງງົບປະມານແຫ່ງລັດ.

## **ໝວດທີ 1**

**ລາຍຮັບງົບປະມານແຫ່ງລັດ**

### ມາດຕາ 15 (ປັບປຸງ) ລາຍຮັບງົບປະມານແຫ່ງລັດ

ລາຍຮັບງົບປະມານແຫ່ງລັດ ມີ ສີ່ແຫຼ່ງ ຄື:

1. ລາຍຮັບຈາກພາສີ ແລະ ສ່ວຍສາອາກອນ;
2. ລາຍຮັບບໍ່ແມ່ນ ພາສີ ແລະ ສ່ວຍສາອາກອນ;
3. ລາຍຮັບຈາກການຊ່ວຍເຫຼືອລ້າ;
4. ລາຍຮັບຈາກການປະກອບສ່ວນຂອງສັງຄົມ.

### ມາດຕາ 16 (ໃໝ່) ລາຍຮັບຈາກ ພາສີ ແລະ ສ່ວຍສາອາກອນ

ລາຍຮັບຈາກ ພາສີ ແລະ ສ່ວຍສາອາກອນ ປະກອບດ້ວຍ ລາຍຮັບຈາກ ພາສີ ແລະ ສ່ວຍສາອາກອນ ທາງກົງ ແລະ ທາງອ້ອມ.

ກ. ລາຍຮັບຈາກ ພາສີ ແລະ ສ່ວຍສາອາກອນ ທາງກົງ ມີ ດັ່ງນີ້:

* 1. ອາກອນກໍາໄລ;
  2. ອາກອນລາຍໄດ້;
  3. ອາກອນມອບເໝົາ;
  4. ອາກອນສິ່ງແວດລ້ອມ;
  5. ຄ່າທໍານຽມ, ຄ່າບໍລິການວິຊາການ;
  6. ລາຍຮັບອື່ນ.

ຂ. ລາຍຮັບຈາກ ພາສີ ແລະ ສ່ວຍສາອາກອນ ທາງອ້ອມ ມີ ດັ່ງນີ້:

1. ອາກອນມູນຄ່າເພີ່ມ;
2. ອາກອນຊົມໃຊ້;
3. ຄ່າພາກຫຼວງ;
4. ພາສີຂາອອກ-ຂາເຂົ້າ;
5. ລາຍຮັບອື່ນ.

### ມາດຕາ 17 (ໃໝ່) ລາຍຮັບບໍ່ແມ່ນ ພາສີ ແລະ ສ່ວຍສາອາກອນ

ລາຍຮັບບໍ່ແມ່ນ ພາສີ ແລະ ສ່ວຍສາອາກອນ ມີ ດັ່ງນີ້:

1. ຄ່າເຊົ່າ;
2. ຄ່າສໍາປະທານ;
3. ຄ່າບິນຜ່ານ;
4. ເງິນປັນຜົນ;
5. ຄ່າສໍາຫຼວດ;
6. ດອກເບ້ຍເງິນກູ້ຢືມ;
7. ການປັບໃໝ, ການຂາຍ ເຄື່ອງຍຶດ ແລະ ເຄື່ອງຮິບ;
8. ລາຍຮັບອື່ນ.

### ມາດຕາ 18 (ປັບປຸງ) ລາຍຮັບຈາກການຊ່ວຍເຫຼືອລ້າ

ລາຍຮັບຈາກການຊ່ວຍເຫຼືອລ້າ ລວມມີ ສອງແຫຼ່ງ ດ້ວຍຮູບການເປັນເງິນສົດ ຫຼື ວັດຖຸ ດັ່ງນີ້:

1. ລາຍຮັບຊ່ວຍເຫຼືອລ້າ ຈາກລັດຖະບານຕ່າງປະເທດ;
2. ລາຍຮັບຊ່ວຍເຫຼືອລ້າ ຈາກອົງການຈັດຕັ້ງສາກົນ.

### ມາດຕາ 19 (ໃໝ່) ລາຍຮັບຈາກການປະກອບສ່ວນຂອງສັງຄົມ

ລາຍຮັບຈາກການປະກອບສ່ວນຂອງສັງຄົມ ມີ ດັ່ງນີ້:

* 1. ລາຍຮັບຈາກການປະກັນສັງຄົມ;
  2. ລາຍຮັບຈາກການປະກອບສ່ວນຂອງສັງຄົມ;
  3. ລາຍຮັບອື່ນ.

## **ໝວດທີ 2**

**ລາຍຈ່າຍງົບປະມານແຫ່ງລັດ**

### [ມາດຕາ 20 (ປັບປຸງ) ປະເພດລາຍຈ່າຍງົບປະມານແຫ່ງລັດ](#_ມາດຕາ_23_ລາຍຈ່າຍງົບປະມານແຫ່ງລັດຕາມຂ)

ການຈັດປະເພດລາຍ​ຈ່າຍ​ງົບປະມານ​ແຫ່ງ​ລັດ ຕາມການຈັດແບ່ງທາງດ້ານເສດຖະກິດ ມີ​ ດັ່ງນີ້:

1. ລາຍ​ຈ່າຍ​ບໍລິຫານປົກກະຕິ;
2. ລາຍຈ່າຍການລົງທຶນຂອງລັດ.

### ມາດຕາ 21 (ປັບປຸງ) ລາຍຈ່າຍບໍລິຫານປົກກະຕິ

ລາຍຈ່າຍບໍລິຫານປົກກະຕິ ມີ ລາຍຈ່າຍຮັບໃຊ້ກົງຈັກຂອງລັດ ແລະ ລາຍຈ່າຍທາງດ້ານການເງິນອື່ນ ທີ່ລັດຖະບານຮັບຜິດຊອບ.

ລາຍຈ່າຍຮັບໃຊ້ກົງຈັກຂອງລັດ, ແນວລາວສ້າງຊາດ​, ອົງການຈັດຕັ້ງມະຫາຊົນ, ກໍາລັງປ້ອງກັນຊາດ-ປ້ອງກັນຄວາມສະຫງົບ ປະກອບດ້ວຍ​:

1. ລາຍຈ່າຍເງິນເດືອນ ແລະ ເງິນອຸດໜູນຕ່າງໆ;
2. ເງິນນະໂຍບາຍ ແລະ ເງິນຊ່ວຍໜູນ;
3. ລາຍຈ່າຍບໍລິຫານ ແລະ ຊື້ໃໝ່ ຮັບໃຊ້ກົງຈັກລັດ;
4. ລາຍຈ່າຍດັດສົມ ແລະ ສົ່ງເສີມ;

ລາຍຈ່າຍທາງດ້ານການເງິນອື່ນທີ່ລັດຖະບານຮັບຜິດຊອບ ​ປະກອບດ້ວຍ:

1. ເງິນພັນທະບໍາລຸງໃຫ້ອົງການສາກົນ;
2. ລາຍຈ່າຍດອກເບ້ຍ;
3. ລາຍຈ່າຍເຂົ້າຄັງສະສົມແຫ່ງລັດ;
4. ລາຍຈ່າຍຄ້າງຊໍາລະປີຜ່ານມາ;
5. ລາຍຈ່າຍອື່ນ.

### ມາດຕາ 22 (ປັບປຸງ) ລາຍຈ່າຍການລົງທຶນຂອງລັດ

ລາຍຈ່າຍການລົງທຶນຂອງລັດ ແມ່ນ ການນຳໃຊ້ທຶນຈາກງົບປະມານແຫ່ງລັດ ລວມມີ ແຫຼ່ງທຶນພາຍ ໃນ, ການກູ້ຢືມ ແລະ ການຊ່ວຍເຫຼືອລ້າ ເຂົ້າໃນການລົງທຶນກໍ່ສ້າງພື້ນຖານໂຄງລ່າງ, ຊື້, ລົງທຶນ ຫຼື ເຂົ້າຮຸ້ນນໍາ ວິສາຫະກິດ, ລາຍຈ່າຍຊື້ຊັບສົມບັດຄົງທີ່ ທີ່ມີອາຍຸການນໍາໃຊ້ເກີນໜຶ່ງປີຂຶ້ນໄປ.

### ມາດຕາ 23 ລາຍຈ່າຍງົບປະມານແຫ່ງລັດຕາມຂະແໜງການ, ແຜນງານ ແລະ ໂຄງການ

ນອກຈາກ​ ການຈັດ​ແບ່ງ​ລາຍ​ຈ່າຍ​ງົບປະມານ​ແຫ່ງລັດ​ ຕາມ​ທີ່​ໄດ້​ກໍານົດ​ໄວ້​ໃນ​[ມາດຕາ 2](#_ມາດຕາ_21_(ປັບປຸງ))0 ຂອງ​ກົດໝາຍ​ສະບັບ​ນີ້​ແລ້ວ ລາຍ​ຈ່າຍ​ງົບປະມານ​ແຫ່ງ​ລັດ ຍັງ​ຈັດ​ແບ່ງ​ຕາມ​ຂະ​ແໜງການ, ​ແຜນ​ງານ ​ແລະ ​ໂຄງການ ດັ່ງ​ນີ້:

1. ການຈັດ​ແບ່ງ​ຕາມ​ຂະ​ແໜງ​ການ: ການ​ສຶກສາ, ສາທາລະນະ​ສຸກ, ​ເສດຖະກິດ, ວັດທະນະທໍາ-ສັງຄົມ, ວິທະຍາສາດ, ສິ່ງ​ແວດ​ລ້ອມ, ການ​ປົກຄອງ, ການປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ, ສະຫວັດດີ​ການ​ສັງຄົມ ​ແລະ ຂະ​ແໜງ​ການ​ອື່ນ;
2. ການຈັດ​ແບ່ງ​ຕາມ​ແຜນ​ງານ ​ແລະ ​ໂຄງການ ​ແມ່ນ​ ແຜນ​ງານ ​ແລະ ​ໂຄງການ​ທີ່​ໄດ້​ຮັບຮອງ​ເອົາ​ໃນ​ແຕ່ລະ​ໄລຍະ ​ເຊັ່ນ ​ໂຄງການ​ພັດທະນາ​ຊົນນະບົດ ​ແລະ ລຶບ​ລ້າງ​ຄວາມທຸກ​ຍາກ,​ ໂຄງການຜະລິດເປັນສິນຄ້າ ແລະ ຄໍ້າປະກັນສະບຽງອາຫານ ແລະ ອື່ນໆ.

## **ໝວດທີ 3**

**ການດຸນດ່ຽງງົບປະມານແຫ່ງລັດ**

### ມາດຕາ 24 ລະບົບການດຸນດ່ຽງງົບປະມານແຫ່ງລັດ

ລະບົບການດຸນດ່ຽງງົບປະມານແຫ່ງລັດ ມີ ສາມ ກໍລະນີ ດັ່ງນີ້:

1. ງົບປະມານແຫ່ງລັດ ສົມດຸນ;
2. ງົບປະມານແຫ່ງລັດ ເກີນດຸນ;
3. ງົບປະມານແຫ່ງລັດ ຂາດດຸນ.

ການ​ຂາດ​ດຸນ​ງົບປະມານ​ແຫ່ງ​ລັດ​ປະ​ຈໍາ​ປີ ຕ້ອງ​ສອດຄ່ອງ​ກັບ​ຄວາມ​ຕ້ອງການ ​ແລະ ຄວາມ​ອາດ​ສາມາດ​ຂອງ​ການ​ເງິນ​ແຫ່ງ​ຊາດ. ລະດັບ​ການ​ຂາດ​ດຸນ ​ແມ່ນ ​ລັດຖະບານ​ເປັນ​ຜູ້​ຕົກລົງ ​ແລ້ວ​ນໍາ​ສະ​ເໜີ​ຕໍ່​ສະພາ​ແຫ່ງ​ຊາດ​ພິຈາລະນາ​ຮັບ​ຮອງ​ເອົາ. ​ແຫຼ່ງທຶນ​​ ​ເພື່ອ​ດຸນດ່ຽງການ​ຂາດ​ດຸນ​ງົບປະມານ​ແຫ່ງ​ລັດ ​ໄດ້​ມາ​ຈາກ​ການ​ກູ້​ຢືມເງິນ​ຈາກ​ພາຍ​ໃນ​ ​ແລະ ຕ່າງປະ​ເທດ.

### ມາດຕາ 25 ການດຸນດ່ຽງງົບປະມານແຫ່ງລັດ

ການ​ດຸນ​ດ່ຽງ​ງົບປະມານ​ແຫ່ງ​ລັດ ​ແມ່ນ ​ການ​ເຮັດ​ໃຫ້​ງົບປະມານ​ມີ​ຄວາມ​ສົມ​ດຸນ​ລະຫວ່າງ ລາຍ​ຮັບ​ກັບ​ລາຍ​ຈ່າຍ ຊຶ່ງ​ຕ້ອງ​ປະຕິບັດ ດັ່ງ​ນີ້:

1. ໃນ​ກໍລະນີ​ທີ່​ງົບປະມານ​ເກີນ​ດຸນ ຕ້ອງ​ໂອນ​ສ່ວນ​ເກີນ​ດຸນ​​ເຂົ້າ​ຄັງ​ສະ​ສົມ​ການ​ເງິນ​ແຫ່ງ​ລັດ ຫຼື ​ເພີ່ມ​ລາ​ຍຈ່າຍ​ເຂົ້າ​ໃນ​ວຽກ​ງານ​ທີ່​ຈໍາ​ເປັນ;
2. ໃນ​ກໍລະ​ນີທີ່​ງົບປະມານ​ຂາດ​ດຸນ ຕ້ອງຊອກ​ຫາ​ແຫຼ່ງ​ເງິນ ເພື່ອດຸນດ່ຽງ ຫຼື ຫຼຸດ​ຜ່ອນ​ລາຍ​ຈ່າຍ.

### ມາດຕາ 26 ການເກີນດຸນ, ການຂາດດຸນ ແລະ ແຫຼ່ງເງິນດຸນດ່ຽງງົບປະມານແຫ່ງລັດ

ການເກີນດຸນລາຍຮັບທີ່ສູນກາງ ແລະ ທ້ອງຖິ່ນ ຄຸ້ມຄອງ ແມ່ນ ລັດຖະບານເປັນຜູ້ຕົກລົງ ເພື່ອເພີ່ມໃຫ້ ລາຍຈ່າຍໃດໜຶ່ງ ຫຼື ມອບເຂົ້າຄັງສະສົມແຫ່ງລັດ.

ງົບປະມານ​ແຫ່ງ​ລັດ ​ແມ່ນ​ໃຫ້​ຂາດ​ດຸນ​ສະ​ເພາະ​ງົບປະມານ​ສູນ​ກາງ ​ເພື່ອ​ນໍາ​ໃຊ້​ສະ​ເພາະ​ເຂົ້າ​ໃນ​ການ​ລົງທຶນ​ເທົ່າ​ນັ້ນ.

ແຫຼ່ງເງິນ​ດຸນ​ດ່ຽງ​ງົບປະມານ​ແຫ່ງ​ລັດ ​ແມ່ນ​ ເງິນ​ໄດ້​ມາ​ຈາກ​​ເງິນ​ກູ້​ຢືມ ພາຍ​ໃນ ​ແລະ ຕ່າງປະ​ເທດ:

1. ເງິນກູ້ຢືມພາຍໃນ ໄດ້ມາຈາກການລະດົມທຶນພາຍໃນ ດ້ວຍຮູບການຂາຍພັນທະບັດ, ຮຸ້ນກູ້ ແລະ ອື່ນໆ;
2. ເງິນກູ້ຢືມຕ່າງປະເທດ ໄດ້ມາຈາກຮູບການກູ້ຢືມຈາກຕ່າງປະເທດ, ອົງການຈັດຕັ້ງສາກົນ, ອົງການຈັດຕັ້ງຮ່ວມມືສອງຝ່າຍ, ຫຼາຍຝ່າຍ ແລະ ຮູບການອື່ນ.

# **ພາກ​ທີ III**

**ຄວາມຮັບຜິດຊອບກ່ຽວກັບງົບປະມານແຫ່ງລັດ**

## **ໝວດທີ 1**

**ຄວາມຮັບຜິດຊອບຂອງບັນດາອົງການທີ່ມີການພົວພັນກັບງົບປະມານແຫ່ງລັດ**

### ມາດຕາ 27 (ປັບປຸງ) ຄວາມຮັບຜິດຊອບຂອງສະພາແຫ່ງຊາດ

ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ສະພາ​ແຫ່ງຊາດ ​ມີ​ ຄວາມ​ຮັບຜິດຊອບ​ຕົ້ນຕໍ ດັ່ງ​ນີ້:

1. ພິຈາລະນາ​ຮັບຮອງ​ເອົາ~~​~~ ນະໂຍບາຍການເງິນ, ເງິນຕາ, ແຜນຍຸດທະສາດການເງິນ, ແຜນ​ງົບປະມານ​ແຫ່ງ​ລັດໄລຍະກາງ ແລະ ​ປະ​ຈໍາ​​ປີ, ການດັດແກ້ແຜນງົບປະມານແຫ່ງລັດປະຈໍາປີ, ກໍານົດໝາຍຈັດສັນ ງົບປະມານ, ອັດຕາສ່ວນການຂາດດຸນງົບປະມານ, ອັດຕາສ່ວນໜີ້ສິນຂອງລັດຖະບານ, ອັດຕາສ່ວນໜີ້ສິນສາທາ ລະນະ;
2. ພິຈາລະນາ, ​ຮັບຮອງ​ເອົາ​ແຜນຍຸດທະສາດ, ແຜນພັດທະນາເສດຖະກິດ-ສັງຄົມປະຈໍາປີ ແລະ ຫ້າປີ, ​ແຜນການລົງທຶນຂອງລັດປະຈໍາປີ ແລະ ຫ້າປີ, ​ໂຄງການ​ລົງທຶນປະເພດ I ແລະ ໂຄງການລົງທຶນຂອງ ລັດລະດັບຊາດ, ຮັບຮອງເອົາການດັດແກ້ໂຄງການລົງທຶນຂອງລັດປະຈໍາປີ;
3. ພິຈາລະນາ, ຮັບຮອງເອົາ ບົດສະຫຼຸບຂາດຕົວການຈັດຕັ້ງປະຕິບັດງົບປະມານແຫ່ງລັດປະຈໍາ ປີ;
4. ພິຈາລະນາ, ຮັບຮອງເອົາການກໍານົດ, ການປ່ຽນແປງ, ການຍົກເວັ້ນ, ການຍົກເລີກ, ການລົບ ລ້າງອັດຕາພາສີ ແລະ ສ່ວຍສາອາກອນ.

### ມາດຕາ 28 (ໃໝ່) ຄວາມຮັບຜິດຊອບຂອງສະພາປະຊາຊົນຂັ້ນແຂວງ

ໃນວຽກງານງົບປະມານແຫ່ງລັດ ສະພາປະຊາຊົນຂັ້ນແຂວງ ມີ ຄວາມຮັບຜິດຊອບ ດັ່ງນີ້:

1. ພິຈາລະນາ, ຮັບຮອງເອົາ ແຜນຍຸດທະສາດ, ແຜນພັດທະນາເສດຖະກິດ-ສັງຄົມ, ແຜນງົບ ປະມານຂອງທ້ອງຖິ່ນ ແລະ ບົດລາຍງານ ກ່ຽວກັບການຈັດຕັ້ງປະຕິບັດແຜນດັ່ງກ່າວ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ;
2. ພິຈາລະນາ, ຮັບຮອງເອົາ ແຜນການຈັດເກັບລາຍຮັບ, ລາຍຈ່າຍ ປະຈໍາປີ ຂອງທ້ອງຖິ່ນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;
3. ພິຈາລະນາ, ຮັບຮອງເອົາ ແຜນການຈັດສັນງົບປະມານແຫ່ງລັດປະຈໍາປີ, ເງິນແຮໃຫ້ເມືອງ, ເທດສະບານ, ນະຄອນ ຕາມການສະເໜີຂອງເຈົ້າແຂວງ, ເຈົ້າຄອງນະຄອນຫຼວງ;
4. ພິຈາລະນາ, ຮັບຮອງເອົາ ບົດສະຫຼຸບຂາດຕົວການຈັດຕັ້ງປະຕິບັດງົບປະມານຂອງທ້ອງຖິ່ນ;
5. ພິຈາລະນາ, ຮັບຮອງເອົາ ແຜນການກໍ່ສ້າງພື້ນຖານໂຄງລ່າງປະຈໍາປີ ຂອງທ້ອງຖິ່ນ ແລະ ໂຄງການລົງທຶນຂອງລັດປະເພດ V ທີ່ທ້ອງຖິ່ນຮັບຜິດຊອບ;
6. ຊຸກ​ຍູ້​ການ​ຕິດຕາມ​ກວດກາສະພາບ​ການຈັດ​ຕັ້ງ​ປະຕິບັດ​ງົບປະມານຂອງ​ບັນດາຂະແໜງການ​ຂັ້ນ​ແຂວງ ​ແລະ ຂັ້ນ​ເມືອງ.

### ມາດຕາ 29 (ປັບປຸງ) ຄວາມຮັບຜິດຊອບຂອງລັດຖະບານ

ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ລັດຖະບານ​ ມີ​ ຄວາມ​ຮັບຜິດຊອບ​ ດັ່ງ​ນີ້:

1. ຄົ້ນຄວ້າ, ພິຈາລະນາ ແລະ ນໍາສະເໜີຕໍ່ສະພາແຫ່ງຊາດ ກ່ຽວກັບນະໂຍບາຍການເງິນ, ເງິນຕາ, ແຜນຍຸດທະສາດການເງິນ, ແຜນ​ງົບປະມານ​ແຫ່ງ​ລັດໄລຍະກາງ ແລະ ​ປະ​ຈໍາ​​ປີ, ການດັດແກ້ແຜນງົບ ປະມານແຫ່ງລັດປະຈໍາປີ, ກໍານົດໝາຍຈັດສັນງົບປະມານ, ອັດຕາສ່ວນການຂາດດຸນງົບປະມານ, ອັດຕາສ່ວນໜີ້ ສິນຂອງລັດຖະບານ, ອັດຕາສ່ວນໜີ້ສິນສາທາລະນະ;
2. ຄົ້ນຄວ້າ, ພິຈາລະນາ ແລະ ນໍາສະເໜີຕໍ່ສະພາແຫ່ງຊາດ ກ່ຽວກັບ​ແຜນຍຸດທະສາດ, ແຜນພັດທະນາເສດຖະກິດ-ສັງຄົມປະຈໍາປີ ແລະ ຫ້າປີ, ​ແຜນການລົງທຶນຂອງລັດປະຈໍາປີ ແລະ ຫ້າປີ, ​ໂຄງການ​ລົງທຶນຂອງລັດປະເພດ I ແລະ ໂຄງການລົງທຶນຂອງລັດລະດັບຊາດ, ຮັບຮອງເອົາການດັດແກ້ໂຄງການລົງທຶນ ຂອງລັດປະຈໍາປີ;
3. ຄົ້ນຄວ້າ, ພິຈາລະນາ ແລະ ນໍາສະເໜີຕໍ່ສະພາແຫ່ງຊາດ ກ່ຽວກັບບົດສະຫຼຸບຂາດຕົວ ການຈັດຕັ້ງປະຕິບັດງົບປະມານແຫ່ງລັດປະຈໍາປີ;
4. ຄົ້ນຄວ້າ, ພິຈາລະນາ ແລະ ນໍາສະເໜີຕໍ່ສະພາແຫ່ງຊາດ ກ່ຽວກັບການກໍານົດ, ການປ່ຽນ ແປງ, ການຍົກເວັ້ນ, ການຍົກເລີກ, ການລົບລ້າງອັດຕາພາສີ ແລະ ສ່ວຍສາອາກອນ;
5. ລາຍງານສະພາບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະ ມານແຫ່ງລັດປະຈໍາປີ ແລະ ຫ້າປີ ຕໍ່ສະພາແຫ່ງຊາດ;
6. ອອກດໍາລັດກ່ຽວກັບແຜນງົບປະມານແຫ່ງລັດປະຈໍາປີ, ຊີ້ນໍາ, ຄຸ້ມຄອງ, ຕິດຕາມ, ກວດກາ ແລະ ກວດການ ການຈັດຕັ້ງປະຕິບັດແຜນງົບປະມານແຫ່ງລັດ;
7. ຊີ້ນໍາກະຊວງການເງິນ, ບັນດາອົງການຂອງລັດຂັ້ນສູນກາງ ແລະ ທ້ອງຖິ່ນ ປະຕິບັດລາຍ ຮັບ-ລາຍຈ່າຍ ງົບປະມານແຫ່ງລັດ ໃຫ້ຖືກຕ້ອງຕາມແຜນງົບປະມານ ທີ່ໄດ້ກໍານົດໄວ້ໃນກົດໝາຍ ແລະ ສັ່ງໂຈະລາຍຈ່າຍ ເມື່ອມີການລະເມີດກົດໝາຍກ່ຽວກັບການເງິນ;
8. ຕົກລົງສ້າງຕັ້ງ ຫຼື ຍຸບເລີກຫົວໜ່ວຍງົບປະມານແຫ່ງລັດຂັ້ນໜຶ່ງ;
9. ຕົກລົງມອບສິດໃຫ້ກະຊວງການເງິນ ອອກລະບຽບການ ແລະ ມາດຕະການຄຸ້ມຄອງເກັບ ລາຍຮັບ, ການຈັດຕັ້ງປະຕິບັດລາຍຈ່າຍງົບປະມານແຫ່ງລັດໃຫ້ຖືກຕ້ອງຕາມກົດໝາຍ ແລະ ເປັນເອກະພາບ ໃນຂອບເຂດທົ່ວປະເທດ.

### ມາດຕາ 30 (ໃໝ່) ຄວາມຮັບຜິດຊອບຂອງກະຊວງການເງິນ

ໃນວຽກງານງົບປະມານແຫ່ງລັດ ກະຊວງການເງິນ ມີ ຄວາມຮັບຜິດຊອບ ດັ່ງນີ້:

1. ເປັນເຈົ້າການປະສານສົມທົບກັບບັນດາການຈັດຕັ້ງຂອງລັດ ແລະ ການຈັດຕັ້ງອື່ນທີ່ກ່ຽວຂ້ອງ ໃນການສ້າງບັນດາກໍານົດໝາຍການຈັດສັນລາຍຈ່າຍງົບປະມານແຫ່ງລັດ, ການແບ່ງປັນລາຍຮັບ-ລາຍຈ່າຍ, ສ້າງລະບຽບການບັນຊີ ແລະ ສາລະບານງົບປະມານ, ປິດບັນຊີງົບປະມານ ແລະ ການເປີດເຜີຍງົບປະມານ ແລ້ວນໍາສະເໜີລັດຖະບານພິຈາລະນາຕົກລົງ;
2. ສັງລວມແຜນງົບປະມານ, ຄຸ້ມຄອງການຈັດຕັ້ງປະຕິບັດ, ສະເໜີດັດແກ້, ຕີລາຄາສະພາບ ການຈັດຕັ້ງປະຕິບັດ ແລະ ສ້າງບົດສະຫຼຸບງົບປະມານແຫ່ງລັດປະຈໍາປີ;
3. ກູ້ຢືມເງິນ ເພື່ອດຸນດ່ຽງສະພາບຄ່ອງທາງດ້ານງົບປະມານ ພາຍໃນປີງົບປະມານ;
4. ຈັດ​ຕັ້ງ, ຄຸ້ມ​ຄອງ​ການ​ເກັບ​ລາຍ​ຮັບ ​ໃຫ້​ໄດ້​ຕາມ​ແຜນການ ​ແລະ ເກີນ​ແຜນການ; ປະຕິບັດ​ລາຍ​ຈ່າຍ​ຕາມ​ແຜນ​ງົບປະມານ​ປະຈຳ​ປີ​ທີ່​ລັດຖະບານ​ມອບ​ໃຫ້;
5. ເປັນເຈົ້າການໃນການພົວພັນ, ຮ່ວມມືກັບການຈັດຕັ້ງການເງິນຕ່າງປະເທດ, ອົງການການເງິນ ສາກົນ, ການຈັດຕັ້ງອື່ນ ທີ່ມີສ່ວນພົວພັນວຽກງານການເງິນ, ສ້າງຮ່າງສັນຍາກູ້ຢືມ, ຊ່ວຍເຫຼືອລ້າກັບຕ່າງປະເທດ ແລະ ບັນດາສະຖາບັນການເງິນສາກົນ ເພື່ອນໍາສະເໜີລັດຖະບານພິຈາລະນາ;
6. ຄຸ້ມຄອງເງິນກູ້ຢືມ, ເງິນຊ່ວຍເຫຼືອລ້າ ແລະ ປະຕິບັດການຊໍາລະໜີ້ສິນຂອງລັດຖະບານ ຕາມທີ່ໄດ້ກໍານົດໄວ້ໃນສັນຍາ;
7. ຮັບຜິດຊອບຕໍ່ລັດຖະບານ ໃນການຄຸ້ມຄອງ, ກວດກາການຈັດຕັ້ງປະຕິບັດງົບປະມານແຫ່ງ ລັດ ໃນຂອບເຂດທົ່ວປະເທດ, ກວດກາບັນດາຫົວໜ່ວຍວິສາຫະກິດ, ທຸລະກິດທັງພາກລັດ ແລະ ພາກເອກະ ຊົນ ຫົວໜ່ວຍງົບປະມານ, ກອງທຶນຂອງລັດ, ອົງການບໍລິຫານວິຊາການແຕ່ລະຂັ້ນ ໃນການປະຕິບັດພັນທະ ເຂົ້າງົບປະມານ;
8. ຄຸ້ມຄອງຄັງສະສົມແຫ່ງລັດ, ກອງທຶນຂອງລັດ, ຊັບສິນ, ໜີ້ສິນ ແລະ ວັດຖຸມີຄ່າຂອງລັດ;
9. ປະສານສົມທົບກັບກະຊວງແຜນການ ແລະ ການລົງທຶນ ໃນການກໍານົດ​ເພດານ ແລະ ແຫຼ່ງທຶນ ສໍາລັບແຜນການລົງທຶນຂອງລັດ ໄລຍະກາງ ແລະ ປະຈໍາປີ ທີ່ນໍາໃຊ້ແຫຼ່ງທຶນ ພາຍໃນ ແລະ ຕ່າງປະ ເທດ ຢູ່ ສປປ ລາວ;
10. ປະສານສົມທົບກັບບັນດາຂະແໜງການຂອງສູນກາງ ແລະ ອົງການປົກຄອງທ້ອງຖິ່ນ ສ້າງຮ່າງແຜນງົບປະມານແຫ່ງລັດປະຈໍາປີ, ສະເໜີດັດແກ້ແຜນງົບະມານປະຈໍາປີ ເພື່ອສະເໜີລັດຖະບານ ພິຈາລະນາ;
11. ຊີ້ນໍາ, ຕິດຕາມ, ກວດກາການຈັດຕັ້ງປະຕິບັດລາຍຮັບ-ລາຍຈ່າຍ ງົບປະມານ ຕາມຕົວເລກ ທີ່ສະພາແຫ່ງຊາດ ພິຈາລະນາຮັບຮອງເອົາ ແລະ ຕາມການມອບໝາຍຂອງລັດຖະບານ;
12. *ຊີ້ນໍາການສະຫຼຸບຂາດຕົວ ການຈັດຕັ້ງປະຕິບັດແຜນງົບປະມານແຫ່ງລັດປະຈໍາປີ ເພື່ອລາຍ ງານໃຫ້ອົງການກວດສອບແຫ່ງລັດ ໃຫ້ທັນຕາມກໍານົດເວລາ.*

### ມາດຕາ 31 (ປັບປຸງ) ຄວາມຮັບຜິດຊອບຂອງກະຊວງແຜນການ ແລະ ການລົງທຶນ

ໃນ​ວຽກງານ​ການ​ເງິນ ​ແລະ ງົບປະມານ​ແຫ່ງ​ລັດ​ ​ ກະຊວງ​ແຜນການ ​ແລະ ການ​ລົງທຶນ​ ມີ​ ຄວາມ​ຮັບ ຜິ​ດຊອບ​ ດັ່ງ​ນີ້:

1. ເປັນເຈົ້າການສ້າງແຜນຍຸດທະສາດ, ແຜນພັດທະນາເສດຖະກິດ-ສັງຄົມປະຈໍາປີ ແລະ ຫ້າປີ, ແຜນການລົງທຶນແຫ່ງລັດປະຈໍາປີ ແລະ ໂຄງການ​ລົງທຶນຂອງລັດປະເພດ I ແລະ ໂຄງການລົງທຶນຂອງລັດ ລະດັບຊາດ ເພື່ອນໍາສະເໜີຕໍ່ລັດຖະບານ;
2. ປະສານ​ສົມ​ທົບ​ກັບກະຊວງ​ການ​ເງິນ​ໃນ​ການ​ກໍານົດ​ເພດານ ແລະ ແຫຼ່ງທຶນຂອງແຜນການ ລົງທຶນຂອງລັດປະຈໍາປີ ແລະ ຫ້າປີ ເປັນລາຍລະອຽດແຕ່ຫົວທີ;
3. ເປັນ​ເຈົ້າ​ການ​ຄຸ້ມ​ຄອງ, ຕິດຕາມ, ກວດກາ ​ແລະ ​ປະ​ເມີນ​ຜົນ ກ່ຽວ​ກັບ​ການຈັດ​ຕັ້ງ​ປະຕິບັດ​ແຜນພັດທະນາເສດຖະກິດ-ສັງຄົມແຫ່ງລັດປະຈຳປີ ແລະ ແຜນການ​ລົງທຶນ​ຂອງ​ລັດ;
4. ເປັນເຈົ້າການສະຫຼຸບການຈັດຕັ້ງປະຕິບັດໂຄງການລົງທຶນຂອງລັດ ທີ່ສະພາແຫ່ງຊາດຮັບຮອງ ໃຫ້ເຫັນຄວາມຄືບໜ້າການຈັດຕັ້ງປະຕິບັດ, ໜີ້ສິນຄ້າງຊໍາລະ, ມູນຄ່າໂຄງການທີ່ຈະສືບຕໍ່ລາຍງານໃຫ້ລັດຖະ ບານໃນແຕ່ລະໄລຍະ;
5. ເປັນ​ເຈົ້າ​ການ ​ປະສານ​ສົມທົບ​ກັບ​ຂະແໜງ​ການການ​ເງິນ ແລະ ຂະ​ແໜງ​ການ​ອື່ນ​ທີ່​ກ່ຽວຂ້ອງ ຢູ່​ສູນ​ກາງ ​ແລະ ທ້ອງ​ຖິ່ນ ກ່ຽວກັບການຄຸ້ມຄອງນະໂຍບາຍຫຼຸດຜ່ອນພາສີ-ອາກອນ ຕາມກົດໝາຍ.

## **ໝວດທີ 2**

**ຄວາມຮັບຜິດຊອບຂອງພາກສ່ວນທີ່ກ່ຽວຂ້ອງກັບງົບປະມານແຫ່ງລັດ**

### ມາດຕາ 32 ຄວາມຮັບຜິດຊອບຂອງທະນາຄານ ແຫ່ງ ສປປ ລາວ

ໃນວຽກ​ງານ​ການ​ເງິນ ​ແລະ ງົບປະມານ​ແຫ່ງລັດ ທະນາຄານແຫ່ງ ສປປ ລາວ ມີ ຄວາມຮັບຜິດຊອບ​ຕົ້ນຕໍ ດັ່ງ​ນີ້:

1. ບໍລິການບັນ​ຊີ​ເງິນ​ຝາກ​ງົບປະມານແຫ່ງລັດ, ຮັກສາ​ວັດ​ຖຸມີຄ່າທີ່​ຂະ​ແໜງ​ການການ​ເງິນ​ຝາກ​ໄວ້;
2. ພິຈາລະນາ​ສະໜອງ​ທຶນ​ກູ້​ຢືມ​ໄລຍະ​ສັ້ນ​ໃຫ້​ກະຊວງ​ການ​ເງິນ ​ເມື່ອ​ມີ​ຄວາມ​ຈໍາ​ເປັນ ຕາມ​ການສະ​ເໜີ ຊຶ່ງ​ຕ້ອງ​ໄດ້​ທົດ​ແທນ​ຄືນ​ໃນ​​ປີ​ງົບປະມານ​ນັ້ນ;
3. ໃຫ້​ຄວາມ​ຮ່ວມ​ມື​ໃນ​ການ​ບໍລິການ​ຮັບ-​ຈ່າຍງົບປະມານແຫ່ງລັດ,​ ເປີດ​ຈົດໝາຍ​ສິນ​ເຊື່ອ​ ເພື່ອ​ຈັດ​ຊື້​ສິນຄ້າ ​ແລະ ການ​ບໍລິການ ​ແລະ ດໍາ​ເນີນ​ກາ​ນຊໍາລະ​ໜີ້​ສິນ​ກັບ​ຕ່າງປະ​ເທດ ຕາມ​ການ​ສັ່ງ​ມອບ-​ສັ່ງ​ຈ່າຍ​ຂອງ​ກະຊວງ​ການ​ເງິນ;
4. ຂາຍ​ພັນທະບັດ​ຂອງ​ລັດ ຕາມ​ການ​ຕົກລົງ​ຂອງ​ລັດຖະບານ.

### ມາດຕາ 33 (ປັບປຸງ) ຄວາມຮັບຜິດຊອບຂອງກະຊວງ ແລະ ການຈັດຕັ້ງອື່ນ

ໃນ​ວຽກງານ​ການ​ເງິນ ​ແລະ ງົບປະມານ​ແຫ່ງ​ລັດ ກະຊວງ ​ແລະ ການ​ຈັດ​ຕັ້ງ​ອື່ນ ມີ​ ຄວາມ​ຮັບຜິດຊອບ​ ດັ່ງ​ນີ້​:

1. ຊີ້​ນໍາວຽກງານການ​ເງິນຂອງອົງການຕົນ ໃຫ້ປະຕິບັດຕາມກົດໝາຍ ແລະ ວິໄນການເງິນຢ່າງ ເຂັ້ມງວດໃນ​ການ​ສ້າງ​ແຜນ, ຈັດ​ຕັ້ງ​ປະຕິບັດແຜນ ​ແລະ ສະຫຼຸບ​ງົບປະມານ, ຮັບ​ປະກັນ​ການ​ເຄື່ອນ​ໄຫວ​ຂອງ​ກົງຈັກ​ໃຫ້​ມີ​ປະສິດທິ​ຜົນ, ປະຢັດ, ຮັບປະກັນຄວາມສະເໝີພາບບົດບາດຍິງ-ຊາຍ, ຖືກຕ້ອງ​ຕາ​ມແຜນ​ງົບປະ ມານ​ທີ່​ສະພາ​ແຫ່ງ​ຊາ​ດ​ໄດ້​​ຮັບຮອງ​;
2. ຊີ້​ນໍາ, ຄຸ້ມ​ຄອງ ແລະ ກວດກາ ວິ​ສາ​ຫະກິດ​ຂອງ​ລັດ ​ແລະ ຫົວ​ໜ່ວຍ​ບໍລິຫານ​ວິຊາ​ການ ທີ່​ຂຶ້ນ​ກັບ​ຄວາມ​ຮັບຜິດຊອບ​ຂອງ​ຕົນ ປະຕິບັດ​ພັນທະ​ເຂົ້າ​ງົບປະມານ​ໃຫ້​ຖືກຕ້ອງ, ຄົບ​ຖ້ວນ, ທັນ​ກໍານົດ​​ເວລາ ​ແລະ​ ການ​ໃຊ້​ຈ່າຍ​ໃຫ້​ຖືກຕ້ອງ​ຕາມ​ແຜນ​ງົບປະມານ;
3. ຊີ້​ນໍາ, ຄຸ້ມ​ຄອງ ​ແລະ ກວດກາ​ການ​ເກັບ​ລາຍ​ຮັບ ໃນຂອບເຂດຄວາມຮັບຜິດຊອບຂອງ​ຕົນ ​ໃຫ້​ໄດ້​ຕາມ​ແຜນການ ​ແລະ ເກີນ​ແຜນການ;​ ປະຕິບັດ​ລາຍ​ຈ່າຍ ​ຕາມ​ແຜນງົບປະມານທີ່​ລັດຖະບານ​ມອບ​ໃຫ້, ຮັບປະກັນປະສິດທິຜົນ, ​​ການ​ປະຢັດ ​ແລະ ຖືກຕ້ອງຕາ​ມ​ກົດໝາຍ;
4. ຊີ້ນຳຫົວໜ່ວຍງົບປະມານທີ່ຂຶ້ນກັບຄວາມຮັບຜິດຊອບຂອງຕົນ ຈັດເກັບ​​ລາຍ​ຮັບ​ວິຊາການ ​ໃຫ້​ຖືກຕ້ອງຕາມລະບຽບການ ແລະ ມອບເຂົ້າງົບປະມານແຫ່ງລັດໃຫ້ຄົບ​ຖ້ວນ;
5. ປະສານ​ສົມທົບ ກັບ~~​~~ກະຊວງ​ແຜນການ ​ແລະ ການ​ລົງທຶນ ແລະ ກະຊວງການ​ເງິນ ຄົ້ນ​ຄວ້າ​ສັນຍາ​ກ່ຽວ​ກັບ​ການ​ອະນຸຍາດ​ລົງທຶນ​ຂອງ​ນັກ​ລົງທຶນ​ພາຍ​ໃນ ​ແລະ ຕ່າງປະ​ເທດ ​ເພື່ອ​ຮັບປະກັນ​ໃຫ້​ລັດ​ໄດ້​ຮັບ​ຜົນ​ປະ​ໂຫຍ​ດຢ່າງ​ເໝາະ​ສົມ.

### ມາດຕາ 34 (ປັບປຸງ) ຄວາມຮັບຜິດຊອບຂອງ ແຂວງ, ນະຄອນຫຼວງ

ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ​ແຂວງ ແລະ ​ນະຄອນຫຼວງ ມີ​ ຄວາມ​ຮັບຜິດຊອບ​​​ດັ່ງນີ້:

1. ສ້າງ ແລະ ນໍາພາຈັດຕັ້ງປະຕິບັດ ແຜນຍຸດທະສາດ, ແຜນພັດທະນາເສດຖະກິດ-ສັງຄົມ ແລະ ແຜນງົບປະມານ ປະຈໍາປີ ແລະ ຫ້າປີ ຂອງແຂວງ, ນະຄອນຫຼວງ ໃຫ້ສອດຄ່ອງກັບແຜນຍຸດທະສາດ ພັດທະນາເສດຖະກິດ-ສັງຄົມແຫ່ງຊາດ, ສະພາບຈຸດພິເສດ, ທ່າແຮງດ້ານຊັບພະຍາກອນ ແລະ ຄວາມອາດ ສາມາດບົ່ມຊ້ອນຕົວຈິງຂອງຕົນ;
2. ຊີ້​ນໍາ ບັນດາພະແນກການ ແລະ ເມືອງ ​ທີ່​ຂຶ້ນ​ກັບຄວາມຮັບຜິດຊອບຂອງ​ຕົນ ກ່ຽວ​ກັບ​ການ​ສ້າງ​ແຜນ, ຈັດ​ຕັ້ງ​ປະຕິບັດແຜນ ​ແລະ ສະຫຼຸບແຜນ​ງົບປະມານແຫ່ງລັດປະຈໍາປີ ແລະ ຫ້າປີ, ຮັບ​ປະກັນ​ການ​ເຄື່ອນ​ໄຫວ​ຂອງ​ກົງຈັກ​ໃຫ້​ມີ​ປະສິດທິ​ຜົນ, ປະຢັດ, ຮັບປະກັນຄວາມສະເໝີພາບບົດບາດຍິງ-ຊາຍ, ຖືກຕ້ອງ ຕາມ​ແຜນ​ງົບປະມານ​ທີ່​ສະພາ​ແຫ່ງ​ຊາ​ດຮັບຮອງ ຕາມກົດໝາຍ ແລະ ລະບຽບການ;
3. ຄຸ້ມຄອງ, ຊີ້ນໍາ, ອໍານວຍ, ຄວບຄຸມ ໃຫ້ບັນດາອົງການທີ່ກ່ຽວຂ້ອງ ປະຕິບັດການສ້າງລາຍ ຮັບຢູ່ແຂວງ, ນະຄອນຫຼວງ ໃຫ້ຖືກຕ້ອງຕາມກົດໝາຍ, ຄົບຖ້ວນ ແລະ ທັນເວລາ;
4. ອໍານວຍຄວາມສະດວກ ແລະ ຕິດຕາມການຈັດຕັ້ງປະຕິບັດທຶນຊ່ວຍເຫຼືອ ແລະ ບັນດາ ໂຄງການລົງທຶນ ທີ່ສູນກາງຄຸ້ມຄອງ; ເປັນເຈົ້າການໃນການສົ່ງເສີມການລົງທຶນຂອງທຸກພາກສ່ວນເສດຖະກິດ ທັງພາຍໃນ ແລະ ຕ່າງປະເທດ ຢູ່ໃນເຂດປົກຄອງຂອງຕົນ;
5. ຊີ້ນຳ​ຂະ​ແໜງ​ການ​ທ້ອງ​ຖິ່ນ ​ເກັບ​ກຳ​ຖານ​ຂໍ້​ມູນ​ລາຍ​ຮັບ​ງົບປະມານ ​ໃຫ້​ຄົບ​ຖ້ວນ ​ແລະ ຊັດ​ເຈນ ​ເພື່ອ​ລາຍ​ງານ​ໃຫ້​ຂະ​ແໜງ​ລາຍ​ຮັບ​ທີ່​ເປັນ​ສາຍ​ຕັ້ງຂອງກະຊວງ​ການ​ເງິນ;
6. ຄຸ້ມ​ຄອງ, ຊີ້​ນຳ, ຕິດຕາມ, ກວດກາ ​ແລະ ກວດກາ​ນລາຍ​ຮັບ​ງົບປະມານ​ຕາມ​ຂອບ​ເຂດ​ສິດ ​ແລະ ຄວາມ​ຮັບຜິດຊອບ​ຂອງ​ຕົນ ​ເພື່ອ​ຮັບປະກັນ​ຫຼັກການ​ລວມສູນທຸກລາຍຮັບງົບປະມານແຫ່ງລັດ ໃຫ້​ຄົບ​ຖ້ວນ, ​ເອກະ​ພາບ, ຍຸຕິ​ທຳ, ​ເປີດ​ເຜີຍ ແລະ ຖືກຕ້ອງຕາມ​ກົດໝາຍ;
7. ຄຸ້ມ​ຄອງ, ຊີ້​ນຳ, ຕິດຕາມ, ກວດກາ ​ແລະ ກວດກາ​ນກ່ອນ ແລະ ຫຼັງການ​ປະຕິບັດ​ລາຍ​ຈ່າຍ​ງົບປະມານ ​ໃຫ້​ມີ​ປະສິດທິ​ຜົນ, ປະຢັດ, ຖືກຕ້ອງ​ຕາມ​ແຜນ​ງົບປະມານ​ປະຈຳ​​ປີ;
8. ປະສານ​ສົມທົບ~~​~~ກັບ​ກະຊວງ​ການ​ເງິນ​ໃນ​ການ​ຄຸ້ມ​ຄອງ, ຊີ້​ນຳ, ຕິດຕາມ, ກວດກາ ​ແລະ ກວດກາ​ນການ​ເກັບ​ລາຍ​ຮັບ ​ແລະ ການ​ປະຕິບັດ​ລາຍ​ຈ່າຍງົບປະມານຂອງແຂວງ, ນະຄອນຫຼວງ;
9. ຄຸ້ມ​ຄອງ, ຊີ້​ນຳ, ຕິດຕາມ, ກວດກາ ​ແລະ ກວດກາ​ນການ​ປະຕິບັດ​ໜ້າ​ທີ່​ຂອງ​ພະນັກງານ​ການ​ເງິນ, ສະ​ເໜີ​ກະຊວງ​ການ​ເງິນ ​ແຕ່ງ​ຕັ້ງ, ຍົກຍ້າຍ ຫຼື ປົດ​ຕຳ​ແໜ່ງພະນັກງານ​ການ​ເງິນຕາມ​ຕຳ​ແໜ່ງງານ​ທີ່ ກະຊວງການ​ເງິນ​ຄຸ້ມ​ຄອງ;
10. ອຳນວຍ​ຄວາມ​ສະດວກ, ຊຸກຍູ້ ​ແລະ ກວດກາການ​ປະຕິບັດ​ໜ້າ​ທີ່​ຂອງ​ພະນັກງານ​ພາສີ, ສ່ວຍສາ​ອາກອນ ​ແລະ ຄັງ​ເງິນ​ແຫ່ງ​ຊາດຢູ່ທ້ອງ​ຖິ່ນຂອງຕົນ**.**

### ມາດຕາ 35 (ໃໝ່) ຄວາມຮັບຜິດຊອບຂອງຂັ້ນເມືອງ

ໃນ​ວຽກ​ງານ​ການ​ເງິນ ​ແລະ ງົບປະມານ​ແຫ່ງ​ລັດ ຂັ້ນເມືອງ ມີ​ຄວາມ​ຮັບຜິດຊອບ​ ​​ດັ່ງນີ້:

1. ສ້າງ ແລະ ນໍາພາຈັດຕັ້ງປະຕິບັດ ແຜນຍຸດທະສາດ, ແຜນພັດທະນາເສດຖະກິດ-ສັງຄົມ ແລະ ແຜນງົບປະມານຂອງຂັ້ນເມືອງ ປະຈໍາປີ ແລະ ຫ້າປີ ໃຫ້ສອດຄ່ອງກັບແຜນຍຸດທະສາດ ຂອງແຂວງ, ນະຄອນຫຼວງ, ສະພາບຈຸດພິເສດ, ທ່າແຮງດ້ານຊັບພະຍາກອນ ແລະ ຄວາມອາດສາມາດບົ່ມຊ້ອນຕົວຈິງ ຂອງຂັ້ນເມືອງ;
2. ຊີ້​ນຳບັນດາ​ຫ້ອງການ​ຂັ້ນເມືອງ ​ໃນ​ການ​ສ້າງ​ແຜນ, ຈັດ​ແບ່ງ​ແຜນ, ປະຕິບັດແຜນ ແລະ ສະຫຼຸບແຜນງົບປະມານ ໃຫ້​ຖືກຕ້ອງ​ຕາມ​​ກົດໝາຍ ແລະ ລະບຽບການ;
3. ຄຸ້ມຄອງ ແລະ ປະຕິບັດແຜນລາຍຮັບ; ອໍານວຍ, ຄວບຄຸມ ໃຫ້ບັນດາອົງການທີ່ກ່ຽວຂ້ອງ ປະຕິບັດການສ້າງລາຍຮັບຢູ່ຂັ້ນເມືອງ ໃຫ້ຖືກຕ້ອງ, ຄົບຖ້ວນ, ທັນເວລາ ແລະ ໂປ່ງໃສ;
4. ປະສານ​ສົມທົບ~~​~~ກັບ​ພະແນກການ​ເງິນປະຈໍາແຂວງ, ນະຄອນຫຼວງ ​ໃນ​ການ​ຊີ້​ນຳ, ຄຸ້ມ​ຄອງ, ຕິດຕາມ, ກວດກາ ​ແລະ ກວດກາ​ນການ​ເກັບ​ລາຍ​ຮັບ ​ແລະ ການ​ປະຕິບັດ​ລາຍ​ຈ່າຍງົບປະມານຂອງຂັ້ນເມືອງ;
5. ຊີ້​ນຳ, ຄຸ້ມ​ຄອງ, ຕິດຕາມ, ກວດກາ ​ແລະ ກວດກາ​ນການ​ປະຕິບັດ​ໜ້າ​ທີ່​ຂອງ​ພະນັກງານ​ການ​ເງິນ; ປະສານສົມທົບກັບ ແຂວງ, ນະຄອນຫຼວງ ສະເໜີແຕ່ງ​ຕັ້ງ, ຍົກຍ້າຍ ຫຼື ປົດ​ຕຳ​ແໜ່ງພະນັກງານ​ການ​ເງິນ​ຕາມລະບຽບການ;
6. ຈັດຕັ້ງ, ນໍາພາ, ອຳນວຍ, ຄວບຄຸມ ແລະ ຕິດຕາມກວດກາການ​ເຄື່ອນໄຫວການປະຕິບັດ​ໜ້າ​ທີ່​ຂອງ​ບັນດາພະນັກງານການເງິນປະຈໍາແຕ່ລະຫ້ອງການຂັ້ນເມືອງ, ການເຄື່ອນໄຫວປະຕິບັດໜ້າທີ່ຂອງການເງິນ ຂັ້ນບ້ານ;
7. ອຳນວຍ​ຄວາມ​ສະດວກ, ຊຸກຍູ້ ​ແລະ ກວດກາການ​ປະຕິບັດ​ໜ້າ​ທີ່​ຂອງ​ພະນັກງານ​ພາສີ, ສ່ວຍສາ​ອາກອນ ​ແລະ ຄັງ​ເງິນ​ແຫ່ງ​ຊາດປະຈໍາຂັ້ນເມືອງຂອງຕົນ.

### ມາດຕາ 36 ຄວາມຮັບຜິດຊອບຂອງຫົວໜ່ວຍງົບປະມານ

ໃນ​ການ​ຄຸ້ມ​ຄອງ​ແຜນ​ງົບປະມານ​ແຫ່ງ​ລັດ ຫົວໜ່ວຍ​ງົບປະມານ ມີ​ ຄວາມຮັບຜິດຊອບ ດັ່ງ​ນີ້:

1. ສ້າງ​​ແຜນ​ງົບປະມານ ​ແລະ ຈັດ​ແບ່ງ​ແຜນ​ລາຍ​ຮັບ-ລາຍ​ຈ່າຍ​ງົບປະມານ​ປະຈຳ**​**ປີ ພ້ອມ​ທັງ​ມອບ​ຕົວ​ເລກ​ແຜນການ​ດັ່ງກ່າວ ​ໃຫ້​ກົມ​ກອງ ​ແລະ ຫົວໜ່ວຍ​ງົບປະມານ ທີ່​ຂຶ້ນ​ກັບ​ຄວາມ​ຮັບຜິດຊອບ​ຂອງ​ຕົນ;
2. ໂຄສະນາ ​ເຜີຍ​ແຜ່**​**ກົດໝາຍ ກ່ຽວກັບ​ການ​ເງິນ-ງົບປະມານ, ​ແນະນຳການ​ຄຸ້ມ​ຄອງ​ການ​ເງິນ, ການ​ຖື​ບັນຊີ, ການ​ຈົດ​ກ່າຍ ​ໃຫ້​ຖືກຕ້ອງ​ຕາມ​ລະບຽບການ​ບັນຊີ;
3. ຈັດ​ຕັ້ງ​ປະຕິບັດ​ແຜນ​ງົບປະມານ​ລາຍ​ຮັບ ​ແລະ ລາຍ​ຈ່າຍ​ທີ່​ໄດ້​ຮັບ​ມອບໝາຍ,​​ ເກັບລາຍ​ຮັບ​ໃຫ້​ຄົບ​ຖ້ວນ, ທັນ​ກຳນົດ​ເວລາ, ​ໄລ່​ລຽງ​ລາຍ​ຈ່າຍ​ໃຫ້​ມີ​ປະສິດທິ​ຜົນ, ນຳ​ໃຊ້​ໃຫ້​ຖືກ​,​ ມັດທະ​ຍັດ ​ແລະ ຖືກຕ້ອງ​ຕາມ​ກົດໝາຍ;
4. ປະຕິບັດ​ກົດໝາຍ ແລະ ລະບຽບການ​ໃຫ້​ຖືກຕ້ອງ, ​ເຂັ້ມ​ງວດ ​ແລະ ຕາມ​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ ​ໃນ​ການຈັດ​ຊຶ້ສິນຄ້າ, ການຈັດ​ຈ້າງ ​ແລະ ການ​ບໍລິການ ດ້ວຍ​ການ​ນຳ​ໃຊ້​ງົບປະມານ​ແຫ່ງ​ລັດ;
5. ຖືບັນຊີ ແລະ ຈົດກ່າຍໃຫ້ຖືກຕ້ອງຕາມກົດໝາຍວ່າດ້ວຍການບັນຊີ, ຕາມສາລະບານງົບປະ ມານ;
6. ປະສານ​ສົມທົບ​ກັບ​ຄັງ​ເງິນ​ແຫ່ງ​ຊາດ ສົມ​ທຽບ​ຕົວ​ເລກ​ການ​ປະຕິບັດ​ລາຍ​ຮັບ ​ແລະ ລາຍ​ຈ່າຍ​ງົບປະມານ ​ແລະ ສະຫຼຸບ ​ລາຍ​ງານ​ການຈັດ​ຕັ້ງປະຕິບັດ​ງົບປະມານ ​ໃຫ້​ຄົບ​ຖ້ວນ, ຖືກຕ້ອງ ​ແລະ ທັນກຳນົດ​ເວລາ.

### ມາດຕາ 37 ຄວາມຮັບຜິດຊອບຂອງຜູ້ປະຕິບັດພັນທະເຂົ້າງົບປະມານ

ໃນ​ການຈັດ​ຕັ້ງ​ປະຕິບັດ​ພັນທະ​ເຂົ້າ​ງົບປະມານ​ແຫ່ງ​ລັດ ບຸກຄົນ, ນິຕິບຸກຄົນ ແລະ ການ​ຈັດ​ຕັ້ງ ມີ​ຄວາມ​ຮັບຜິດຊອບ​ ​ດັ່ງ​ນີ້:

1. ຕ້ອງ​ມອບພັນທະ ​ພາສີ, ສ່ວຍ​ສາ​ອາກອນ, ຄ່າ​ທຳນຽມ ​ແລະ ຄ່າ​ບໍ​ລິກາ​ນຕ່າງໆ ​ເຂົ້າ​ງົບປະມານ ​ໃຫ້​ຄົບຖ້ວນ, ທັນ​ເວລາ ​ແລະ ຖືກຕ້ອງ​ຕາມ​​ກົດໝາຍ;
2. ຖື​ບັນຊີ​ຕາມ​ລະບຽບ ​ແລະ ປະຕິບັດ​ໃຫ້​ຖືກຕ້ອງຕາມ​ກົດໝາຍວ່າດ້ວຍການບັນຊີ, ຮັບປະກັນ ຄວາມ​ໂປ່​ງ​ໃສ, ​ເປີດ​ເຜີຍ ​ແລະ ຢູ່​ພາຍ​ໃຕ້​ການ​ກວດກາ​ຂອງ​ຂະ​ແໜງການ​ການ​ເງິນ ​ແລະ ອົງການ​ກວດສອບພາຍ​ນອກ ​ຕາມລະບຽບການ;
3. ສະ​ເໜີ, ຮ້ອງ​ຟ້ອງ ​ແລະ ຮ້ອງ​ຂໍ​ຄວາມ​ເປັນ​ທຳ ໃນກໍລະນີ​ທີ່​ເຫັນ​ວ່າບໍ່​ໄດ້​ຮັບ​ຄວາມ​ຍຸຕິ​ທຳຈາກ​ການ​ປະຕິບັດ​ໜ້າ​ທີ່​ຂອງ​ເຈົ້າ​ໜ້າ​ທີ່​ຂະ​ແໜງ​ການການ​ເງິນ, ເຈົ້າໜ້າທີ່ ພາສີ, ສ່ວຍ​ສາ​ອາກອນ ​ແລະ ຄັງ​ເງິນ​ແຫ່ງ​ຊາດ.

ການ​ບໍ່​ປະຕິບັດ​ພັນທະ​ຂອງ​ຕົນຕໍ່​ງົບປະມານ ​ເຊັ່ນ ການ​ເຊື່ອງອຳ, ການ​ປົກ​ປິດ​ລາຍ​ຮັບ, ການ​ລັກລອບ​ໜີ​ພາສີ, ການ​ຄ້າຂາຍ​ເຖື່ອນ, ການ​ສົມຮູ້​ຮ່ວມ​ຄິດ​ກັບ​ເຈົ້າ​ໜ້າ​ທີ່​ຂອງ​ລັດ ກ່ຽວ​ກັບ​ການ​ມອບ​ພັນທະ​ເຂົ້າ​ງົບປະ ມານ ​ຖື​ວ່າ​ເປັນຄວາມ​ຜິດ ​ແລະ ຈະ​ຖືກ​ດຳ​ເນີນ​ຄະດີ​ຕາມ​ກົດໝາຍ.

# **ພາກ​ທີ IV**

**ການແບ່ງຄວາມຮັບຜິດຊອບກ່ຽວກັບງົບປະມານແຫ່ງລັດ**

## **ໝວດທີ 1**

**ການແບ່ງຄວາມຮັບຜິດຊອບ ລະຫວ່າງ ສູນກາງ ແລະ ທ້ອງຖິ່ນ**

### ມາດຕາ 38 (ປັບປຸງ) ລະບົບງົບປະມານແຫ່ງລັດ

ລະບົບ​ງົບປະມານ​ແຫ່ງ​ລັດ ປະກອບດ້ວຍ ງົບປະມານ​ສູນ​ກາງ ​ແລະ ງົບປະມານ​ທ້ອງ​ຖິ່ນ ຊຶ່ງແມ່ນ ລະບົບງົບປະມານລວມສູນອັນດຽວ ໃນຂອບເຂດທົ່ວປະເທດ ແລະ ແບ່ງຄວາມຮັບຜິດຊອບໃນການຄຸ້ມຄອງ.

1. ງົບປະມານ​ສູນ​ກາງ ແມ່ນ ງົບປະມານ​ຂອງ​ບັນດາ​ກະຊວງ, ອົງການ​ລັດທຽບ​ເທົ່າ​ກະຊວງ, ​ແນວ​ລາວ​ສ້າງ​ຊາດ ​ແລະ ອົງການ​ຈັດ​ຕັ້ງ​ມະຫາຊົນຂັ້ນ​ສູນ​ກາງ;
2. ງົບປະມານ​ທ້ອງ​ຖິ່ນ ແມ່ນ ງົບປະມານ​ຂອງ​ອົງການ​ປົກຄອງ​ທ້ອງ​ຖິ່ນ, ຂະແໜງການຕ່າງໆ ຢູ່ຂັ້ນ​ແຂວງ ແລະ ຂັ້ນເມືອງ.

### ມາດຕາ 39 (ປັບປຸງ) ການແບ່ງຄວາມຮັບຜິດຊອບກ່ຽວກັບງົບປະມານແຫ່ງລັດ

ການແບ່ງຄວາມຮັບຜິດຊອບ ກ່ຽວກັບງົບປະມານແຫ່ງລັດ ແມ່ນ ການແບ່ງສິດໃນການຊີ້ນໍາ, ການຄຸ້ມຄອງ ແລະ ຕົກລົງ ໃນການສ້າງແຜນ, ຈັດຕັ້ງປະຕິບັດແຜນ, ສະຫຼຸບ, ກວດກາ ແລະ ປະເມີນຜົນ ງົບປະມານແຫ່ງລັດ ລະຫວ່າງ ສູນກາງ ແລະ ທ້ອງຖິ່ນ ໃຫ້ມີຄວາມຊັດເຈນ ໂດຍສະເພາະຄວາມຮັບຜິດຊອບ ໃນການຈັດເກັບລາຍຮັບ ແລະ ຄຸ້ມຄອງລາຍຈ່າຍງົບປະມານແຫ່ງລັດ.

ໃນການແບ່ງຄວາມຮັບຜິດຊອບລະຫວ່າງສູນກາງ ແລະ ທ້ອງຖິ່ນນັ້ນ ຕ້ອງຮັບປະກັນຫຼັກການ ຂະແໜງການສູນກາງຄຸ້ມຄອງມະຫາພາກ, ອອກນິຕິກໍາ, ຕິດຕາມກວດກາ, ຊຸກຍູ້ການຈັດຕັ້ງປະຕິບັດ ແລະ ຍົກສູງຄວາມຮັບຜິດຊອບ ຂອງທ້ອງຖິ່ນ ໃນການຈັດຕັ້ງປະຕິບັດງົບປະມານ ບົນພື້ນຖານຫຼັກການລວມສູນງົບ ປະມານແຫ່ງລັດ.

ການແບ່ງຄວາມຮັບຜິດຊອບກ່ຽວກັບລາຍຮັບ-ລາຍຈ່າຍ ງົບປະມານແຫ່ງລັດ ລະຫວ່າງ ສູນກາງ ແລະ ທ້ອງຖິ່ນ ຕ້ອງຮັບປະກັນຫຼັກການຄຸ້ມຄອງເປັນເອກະພາບ ໂດຍຂັ້ນສູນກາງ ມີບົດບາດເປັນຜູ້ຄຸ້ມຄອງ ແລະ ດັດສົມລາຍຮັບ-ລາຍຈ່າຍໃນຂອບເຂດທົ່ວປະເທດ, ຊ່ວຍໜູນບັນດາແຂວງ, ນະຄອນຫຼວງ, ເມືອງ, ເທດສະ ບານ, ນະຄອນ ທີ່ຍັງຂາດດຸນ ເພື່ອກ້າວຂຶ້ນເປັນເຈົ້າຕົນເອງເທື່ອລະກ້າວ; ຂັ້ນທ້ອງຖິ່ນ ຕ້ອງເສີມຂະຫຍາຍທ່າ ແຮງ ແລະ ຄວາມສາມາດບົ່ມຊ້ອນ ເພື່ອຍົກສູງຄວາມສາມາດຂຸດຄົ້ນເກັບລາຍຮັບເພີ່ມຂຶ້ນ, ຄຸ້ມຄອງລາຍຈ່າຍ ຢ່າງຮັດກຸມ, ສາມາດຕອບສະໜອງຄວາມຕ້ອງການໃນການພັດທະນາເສດຖະກິດ-ສັງຄົມ ຂອງທ້ອງຖິ່ນ.

## **ໝວດທີ 2**

**ການແບ່ງຂັ້ນຄຸ້ມຄອງການເກັບລາຍຮັບງົບປະມານແຫ່ງລັດ**

### ມາດຕາ 40 (ປັບປຸງ) ການແບ່ງຂັ້ນຄຸ້ມຄອງການເກັບລາຍຮັບງົບປະມານແຫ່ງລັດ

**​**ການແບ່ງຂັ້ນຄຸ້ມຄອງການເກັບລາຍຮັບງົບປະມານແຫ່ງລັດ ມີ ດັ່ງນີ້:

1. ລາຍ​ຮັບງົບປະມານແຫ່ງລັດ​ທີ່~~​~~ສູນ​ກາງ ຄຸ້ມຄອງການເກັບ;
2. ລາຍ​ຮັບ​ງົບປະມານແຫ່ງລັດ​ທີ່ທ້ອງຖິ່ນ ຄຸ້ມຄອງການເກັບ.

### ມາດຕາ 41 (ປັບປຸງ) ລາຍຮັບງົບປະມານແຫ່ງລັດທີ່ສູນກາງຄຸ້ມຄອງການເກັບ

ລາຍ​ຮັບ​ງົບປະມານ​ແຫ່ງລັດທີ່​ສູນ​ກາງຄຸ້ມຄອງການເກັບ ມີ​ ດັ່ງ​ນີ້:

* 1. ອາກອນມູນຄ່າເພີ່ມ, ອາກອນຊົມໃຊ້, ອາກອນກໍາໄລ ແລະ ລາຍຮັບເງິນປັນຜົນກໍາໄລສຸດທິ ຈາກຫົວໜ່ວຍທຸລະກິດ ທີ່ສູນກາງຄຸ້ມຄອງ;
  2. ພາສີຂາເຂົ້າ-ຂາອອກ;
  3. ອາກອນມູນຄ່າເພີ່ມ, ອາກອນຊົມໃຊ້, ອາກອນກໍາໄລຈາກສິນຄ້ານໍາເຂົ້າ;
  4. ຄ່າທໍານຽມ ແລະ ຄ່າບໍລິການຕ່າງໆໃນຂອດຂາອອກ-ຂາເຂົ້າ ເຊັ່ນ ຄ່າຜ່ານດ່ານ, ຄ່າອອກ ໜັງສື ແລະ ບັດຜ່ານແດນ;
  5. ລາຍຮັບຈາກຊັບພະຍາກອນທໍາມະຊາດ ເຊັ່ນ ການຂາຍໄມ້ ແລະ ແຮ່ທາດ;
  6. ລາຍຮັບຈາກການບິນຜ່ານນ່ານຟ້າ, ຄ່າພາກຫຼວງ;
  7. ລາຍຮັບຈາກດອກເບ້ຍເງິນກູ້ຢືມ;
  8. ລາຍຮັບຈາກການເຊົ່າເຮືອນ ແລະ ຊັບສິນອື່ນຂອງລັດ ທີ່ສູນກາງຄຸ້ມຄອງ;
  9. ລາຍຮັບຈາກບັນດາກອງທຶນຂອງລັດທີ່ສູນກາງຄຸ້ມຄອງ;
  10. ລາຍຮັບຈາກບັນດາອົງການບໍລິຫານວິຊາການທີ່ສູນກາງຄຸ້ມຄອງ;
  11. ລາຍຮັບຈາກການປັບໃໝ ແລະ ການຂາຍເຄື່ອງທີ່ຖືກຮິບທີ່ສູນກາງຄຸ້ມຄອງ;
  12. ລາຍຮັບຈາກການຊ່ວຍເຫຼືອຂອງຕ່າງປະເທດ ທີ່ສູນກາງຄູ້ມຄອງ;
  13. ລາຍຮັບຈາກການລະດົມທຶນ ແລະ ການປະກອບສ່ວນຂອງບຸກຄົນ ແລະ ການຈັດຕັ້ງທີ່ຂຶ້ນ ກັບສູນກາງຄຸ້ມຄອງ;
  14. ລາຍຮັບອື່ນຕາມກົດໝາຍ.

ຫົວໜ່ວຍທຸລະກິດ ທີ່ສູນກາງຄຸ້ມຄອງ ແມ່ນ ຫົວໜ່ວຍທຸລະກິດ ຂະໜາດໃຫຍ່, ບໍລິສັດຂ້າມຊາດ, ບໍລິສັດທີ່ນໍາໃຊ້ເຕັກໂນໂລຊີລະດັບສູງ ຕາມທີ່ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 42 (ປັບປຸງ) ລາຍຮັບງົບປະມານແຫ່ງລັດທີ່ທ້ອງຖິ່ນ ຄຸ້ມຄອງການເກັບ

ກ. ລາຍ​ຮັບ​ງົບປະມານແຫ່ງລັດ​ທີ່​ຂັ້ນແຂວງ ຄຸ້ມຄອງການເກັບ ມີ​ ດັ່ງ​ນີ້:

1. ອາກອນມູນຄ່າເພີ່ມ, ອາກອນຊົມໃຊ້, ອາກອນກໍາໄລ ແລະ ລາຍຮັບເງິນປັນຜົນກໍາໄລ ສຸດທິ ຈາກຫົວໜ່ວຍທຸລະກິດ ທີ່ຂັ້ນແຂວງ ຄຸ້ມຄອງ;
2. ຄ່າ​ທຳນຽມນຳ​ໃຊ້​ທີ່​ດິນ(ພາສີທີ່​ດິນ), ຄ່າ​ເຊົ່າ​ທີ່​ດິນ; ຄ່າ​ມອບ​ສິດ​ນຳ​ໃຊ້ ​ແລະ ​ໂອນ​ສິດ​ນຳ​ໃຊ້​ທີ່​ດິນ, ຄ່າ​ທຳນຽມ​ອອກ​ທະບຽນ​ອາກອນ, ອາກອນ​ລາຍ​ໄດ້​ບຸກຄົນ;
3. ລາຍ​ຮັບ​ຈາກ​ການສໍາປະທານຂຸດຄົ້ນຫີນແຮ່, ຊາຍ, ດິນ​ດຳ ແລະ ດິນ​ແດງ;
4. ຄ່າ​ເຊົ່າ​​​ເຮືອນ, ທີ່​ດິນ ​ແລະ ຊັບ​ສິນ**​**ອື່ນຂອງລັດ ທີ່ຂັ້ນແຂວງຄຸ້ມຄອງ;
5. ລາຍ​ຮັບ​ຈາກ​ບັນດາ​ກອງ​ທຶນຂອງ​ລັດທີ່ຂັ້ນແຂວງຄຸ້ມຄອງ;
6. ລາຍ​ຮັບ​ຈາກ​ຄ່າ​ທຳນຽມ​ ​ແລະ ຄ່າບໍລິການ​ວິຊາ​ການທີ່ຂັ້ນແຂວງຄຸ້ມຄອງ;
7. ລາຍ​ຮັບ​ຈາກ​ການປັບ​ໃໝ ​ແລະ ການຂາຍ​ເຄື່ອງ​ຖືກ​ຮິບ ທີ່ຂັ້ນແຂວງຄຸ້ມຄອງ;
8. ລາຍ​ຮັບ​ຈາ​ກການລະດົມ​ທຶນ ​ແລະ ການ​ປະກອບສ່ວນ​ຂອງ​ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ທີ່ຂັ້ນແຂວງຄຸ້ມຄອງ;
9. ລາຍ​ຮັບ​ຈາກ​ການ​ຊ່ວຍ​ເຫຼືອ​ລ້າ​ຈາກ​ຕ່າງປະ​ເທດ ທີ່ຂັ້ນແຂວງຄຸ້ມຄອງ;
10. ລາຍ​ຮັບອື່ນຕາມ​​ກົດໝາຍ.

ຂ. ລາຍ​ຮັບ​ງົບປະມານ​ແຫ່ງລັດຂັ້ນເມືອງ ຄຸ້ມຄອງການເກັບ ມີ ​ດັ່ງ​ນີ້:

1. ອາກອນມູນຄ່າເພີ່ມ, ອາກອນຊົມໃຊ້, ອາກອນກໍາໄລ ແລະ ລາຍຮັບເງິນປັນຜົນກໍາໄລ ສຸດທິ ຈາກຫົວໜ່ວຍທຸລະກິດ ທີ່ຂັ້ນເມືອງຄຸ້ມຄອງ;
2. ອາກອນລາຍໄດ້, ອາກອນມອບເໝົາ, ອາກອນສະແຕມ ທີ່ຂັ້ນເມືອງຄຸ້ມຄອງ;
3. ຄ່າ​ທຳນຽມນຳ​ໃຊ້​ທີ່​ດິນ (ພາສີທີ່​ດິນ), ຄ່າ​ເຊົ່າ​ທີ່​ດິນ, ຄ່າ​ມອບ​ສິດ​ນຳ​ໃຊ້ ​ແລະ ​ໂອນ​ສິດ​ນຳ​ໃຊ້​ທີ່​ດິນ ທີ່ຂັ້ນເມືອງຄຸ້ມຄອງ;
4. ລາຍ​ຮັບ​ຈາກ​ການສໍາປະທານຂຸດຄົ້ນ ຫີນແຮ່, ຊາຍ, ດິນ​ດຳ ແລະ ດິນ​ແດງທີ່ຂັ້ນເມືອງຄຸ້ມ ຄອງ;
5. ຄ່າ​ເຊົ່າ​​​ເຮືອນ, ທີ່​ດິນ ​ແລະ ຊັບ​ສິນ**​**ອື່ນຂອງລັດ ທີ່ຂັ້ນເມືອງຄຸ້ມຄອງ;
6. ລາຍ​ຮັບ​ຈາກ​ຄ່າ​ທຳນຽມ​ ​ແລະ ຄ່າບໍລິການ​ວິຊາ​ການທີ່ຂັ້ນເມືອງຄຸ້ມຄອງ;
7. ລາຍ​ຮັບ​ຈາກ​ການປັບ​ໃໝ ​ແລະ ການຂາຍ​ເຄື່ອງ​ຖືກ​ຮິບທີ່ຂັ້ນເມືອງຄຸ້ມຄອງ;
8. ລາຍ​ຮັບ​ຈາ​ກການລະດົມ​ທຶນ ​ແລະ ການ​ປະກອບສ່ວນ​ຂອງ​ບຸກຄົນ, ນິຕິບຸກຄົນ ​ແລະ ການຈັດ​ຕັ້ງທີ່ຂັ້ນເມືອງຄຸ້ມຄອງ;
9. ລາຍຮັບອື່ນ ຕາມການມອບໝາຍຂອງແຂວງ, ນະຄອນຫຼວງ.

## **ໝວດທີ 3**

**ການແບ່ງຂັ້ນຄຸ້ມຄອງລາຍຈ່າຍງົບປະມານແຫ່ງລັດ**

### ມາດຕາ 43 (ປັບປຸງ) ການແບ່ງຂັ້ນຄຸ້ມຄອງລາຍຈ່າຍງົບປະມານແຫ່ງລັດ

ການແບ່ງຂັ້ນຄຸ້ມຄອງລາຍ​ຈ່າຍ​ງົບປະມານ​ແຫ່ງ​ລັດ ມີ ດັ່ງນີ້:

1. ລາຍ​ຈ່າຍ​ງົບປະມາ​ນແຫ່ງລັດຂັ້ນສູນ​ກາງ;
2. ລາຍ​ຈ່າຍ​ງົບປະມານແຫ່ງລັດຂັ້ນທ້ອງຖິ່ນ.

### ມາດຕາ 44 (ປັບປຸງ) ລາຍຈ່າຍງົບປະມານແຫ່ງລັດຂັ້ນສູນກາງ

ລາຍ​ຈ່າຍ​ງົບ​ປະມານແຫ່ງລັດຂັ້ນ​ສູນ​ກາງ ມີ ດັ່ງນີ້:

1. ​ວຽກ​ງານ​ບໍລິຫານ​ກົງຈັກ​ຂອງ​ການ​ຈັດ​ຕັ້ງ​ລັດ, ​ແນວ​ລາວ​ສ້າງ​ຊາດ ​ແລະ ອົງການ​ຈັດ​ຕັ້ງ​ມະ ຫາຊົນ​ຂັ້ນ​ສູນ​ກາງ;
2. ​ວຽກງານ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ ແລະ ການຕ່າງປະເທດ;
3. ການສຶກສາວິຊາຊີບ ແລະ ຂັ້ນວິທະຍາໄລ ຂຶ້ນໄປ, ການບໍລິຫານການສຶກສາ, ການຄຸ້ມ ຄອງຫຼັກສູດການຮຽນ-ການສອນ;
4. ​ການຊຳລະ​ດອກ​ເບ້ຍ​ເງິນ​ກູ້​ຢືມ​ພາຍ​ໃນ​ປະ​ເທດ ​ແລະ ຕ່າງປະ​ເທດຂອງ​ລັດຖະບານ, ເງິນ​ປະກອບ​ພັນທະ​ໃຫ້​ອົງການ​ຈັດ​ຕັ້ງ​ສາກົນ;
5. ​ກອງ​ທຶນຂອງ​ລັດ;
6. ​ເງິນ​ແຮ​ລັດຖະບານ;
7. ​ຄັງ​ສະສົມ​ແຫ່ງ​ລັດ;
8. ການລົງ​ທຶນຂອງລັດ ທີ່ສູນກາງຄຸ້ມຄອງ;
9. ​ການໃຫ້ກູ້​ຢືມຕໍ່​ຂອງ​ລັດຖະບານ;
10. ​ການຊ່ວຍ​ເຫຼືອ​ລ້າ;
11. ລາຍ​ຈ່າຍ​ອື່ນຕາມກົດໝາຍ.

### ມາດຕາ 45 (ປັບປຸງ) ລາຍຈ່າຍງົບປະມານແຫ່ງລັດທີ່ທ້ອງຖິ່ນ ຄຸ້ມຄອງ

ກ. ລາຍຈ່າຍງົບປະມານແຫ່ງລັດທີ່ຂັ້ນແຂວງ ຄຸ້ມຄອງ ມີ ດັ່ງນີ້:

1. ວຽກງານ​ບໍລິຫານ​ຂອງ​ການ​ຈັດ​ຕັ້ງ​ລັດ, ​ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນຂັ້ນ​ແຂວງ;
2. ການສຶກສາຂັ້ນລຸ່ມວິທະຍາໄລລົງມາ;
3. ​ເງິນ​ແຮ​ທ້ອງ​ຖິ່ນ;
4. ການ​ລົງ​ທຶນຂອງລັດ ທີ່ຂັ້ນແຂວງຄຸ້ມຄອງ;
5. ການ​ຊ່ວຍ​ເຫຼືອ​ລ້າ;
6. ລາຍ​ຈ່າຍ​ອື່ນຕາມ​​ກົດໝາຍ.

ຂ. ລາຍຈ່າຍງົບປະມານແຫ່ງລັດຂັ້ນເມືອງ ຄຸ້ມຄອງ ​ມີ ດັ່ງນີ້:

1. ​ວຽ​ກງານ​ບໍລິຫານ​ຂອງ​ການ​ຈັດ​ຕັ້ງ​ລັດ, ​ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນຂັ້ນ ເມືອງ;
2. ​ເງິນ​ແຮ​ທ້ອງ​ຖິ່ນ ທີ່ຂັ້ນແຂວງມອບໃຫ້ຄຸ້ມຄອງ;
3. ການ​ລົງ​ທຶນຂອງລັດທີ່ຂັ້ນເມືອງຄຸ້ມຄອງ;
4. ລາຍ​ຈ່າຍ​ອື່ນຕາມ​​ກົດໝາຍ.

## **ໝວດທີ 4**

**ການຊ່ວຍໜູນງົບປະມານແຫ່ງລັດ**

### [ມາດຕາ 46 (ປັບປຸງ) ການຊ່ວຍໜູນເພື່ອການດຸນດ່ຽງງົບປະມານແຫ່ງລັດລະຫວ່າງສູນກາງ ແລະ ທ້ອງຖິ່ນ](#_ມາດຕາ_48_(ປັບປຸງ))

ໃນ​ກໍລະນີລາຍ​ຮັບ​ງົບປະມານແຫ່ງລັດທີ່ທ້ອງຖິ່ນຄຸ້ມຄອງ ຫາກ​ບໍ່​ພຽງພໍ​ກັບລາຍ​ຈ່າຍ​ທີ່​ສະພາ​ແຫ່ງ​ຊາດ​ຮັບຮອງ~~​~~ນັ້ນ ງົບປະມານ​ສູນ​ກາງ ຕ້ອງ​ຊ່ວຍ​ໜູນໃຫ້ງົບປະມານ​ທ້ອງຖິ່ນ ​ເພື່ອ​ຮັບປະກັນ​ລາຍ​ຈ່າຍ​ປະຈຳ​ປີ.

ໃນກໍລະນີລາຍຮັບງົບປະມານແຫ່ງລັດທີ່ທ້ອງຖິ່ນຄຸ້ມຄອງ ຫາກເກີນດຸນງົບປະມານ ທີ່ສະພາແຫ່ງ ຊາດ ຮັບຮອງນັ້ນ ງົບປະມານທ້ອງຖິ່ນ ຕ້ອງໂອນສ່ວນທີ່ເກີນນັ້ນ ໃຫ້*ງົບປະມານແຫ່ງລັດຂັ້ນສູນກາງ.*

### ມາດຕາ 47 (ໃໝ່) ການຊ່ວຍໜູນເພື່ອດຸນດ່ຽງງົບປະມານແຫ່ງລັດລະຫວ່າງຂັ້ນແຂວງ ແລະ ຂັ້ນເມືອງ

ໃນ​ກໍລະນີລາຍ​ຮັບ​ງົບປະມານແຫ່ງລັດທີ່ຂັ້ນເມືອງຄຸ້ມຄອງ ຫາກ​ບໍ່​ພຽງພໍ​ກັບ​ລາຍ​ຈ່າຍທີ່ສະພາປະຊາ ຊົນຂັ້ນແຂວງຮັບຮອງນັ້ນ ງົບປະມານແຫ່ງລັດຂັ້ນແຂວງ ຕ້ອງຊ່ວຍ​ໜູນງົບປະມານແຫ່ງລັດ​ຂັ້ນເມືອງ ​ເພື່ອ​ຮັບ ປະກັນ​ລາຍ​ຈ່າຍ​ປະຈຳ​ປີ.

ໃນກໍລະນີລາຍຮັບງົບປະມານແຫ່ງລັດທີ່ຂັ້ນເມືອງຄຸ້ມຄອງ ຫາກເກີນດຸນງົບປະມານທີ່ສະພາປະຊາ ຊົນຂັ້ນແຂວງຮັບຮອງນັ້ນ ງົບປະມານແຫ່ງລັດຂັ້ນເມືອງຕ້ອງໂອນສ່ວນທີ່ເກີນນັ້ນ ໃຫ້*ງົບປະມານແຫ່ງລັດຂັ້ນ ແຂວງ.*

### ມາດຕາ 48 (ປັບປຸງ) ການຊ່ວຍໜູນງົບປະມານແຫ່ງລັດທີ່ມີເປົ້າໝາຍສະເພາະ

ນອກຈາກ​ການ​ຊ່ວຍ​ໜູນ ​ລະຫວ່າງງົບປະມານແຫ່ງລັດຂັ້ນສູນກາງ ແລະ ຂັ້ນແຂວງ ທີ່​ໄດ້​ກຳນົດ​ໄວ້ ​ໃນ​[ມາດຕາ 46](#_ມາດຕາ_46_(ປັບປຸງ)) ຂອງ​ກົດໝາຍ​ສະບັບ​ນີ້​, ງົບປະມານ​ແຫ່ງລັດຂັ້ນສູນ​ກາງ ຈະ​ຊ່ວຍ​ໜູນ​ໃຫ້​ງົບປະມານແຫ່ງລັດ ຂັ້ນແຂວງ ​ເພື່ອ​ນຳ​ໃຊ້​ເຂົ້າ​ໃນ​ເປົ້າໝາຍ​ສະ​ເພາະໃນການ​ປະຕິບັດ​ແຜນ​ງານ, ໂຄງການລົງທຶນຂອງລັດລະດັບຊາດ ຕາມທີ່​ໄດ້ກຳນົດ​ໄວ້​ໃນ​ແຜນ​ງົບປະມານປະຈຳ​​ປີທີ່ຖືກຮັບຮອງຈາກສະພາແຫ່ງຊາດ.

ການຊ່ວຍໜູນງົບປະມານແຫ່ງລັດທີ່ມີເປົ້າໝາຍສະເພາະ ແມ່ນລັດຖະບານເປັນຜູ້ຄົ້ນຄວ້າ ແລະ ສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

### ມາດຕາ 49 (ປັບປຸງ) ນະໂຍບາຍສົ່ງເສີມການເກັບລາຍຮັບງົບປະມານແຫ່ງລັດ

ນະ​ໂຍບາຍ​ສົ່ງ​ເສີມ​ການ​ເກັບ​ລາຍ​ຮັບ​ງົບປະມານແຫ່ງລັດ ມີ​ ດັ່ງນີ້:

1. ໃນກໍລະນີແຂວງ, ນະຄອນຫຼວງ ປະຕິບັດລາຍຮັບລວມທີ່ຂັ້ນຂອງຕົນຄຸ້ມຄອງໄດ້ເກີນແຜນ ການ,​ ສ່ວນ​ທີ່​ເກີນ​ນັ້ນ ​ມອບ​ໃຫ້~~​~~ນຳ​ໃຊ້​ ​ເພື່ອ​ພັດທະນາ​ທ້ອງ​ຖິ່ນ​ຂອງ​ຕົນ ໂດຍເອົາເຂົ້າໃນແຜນງົບປະມານແຫ່ງ ລັດໃນປີຖັດໄປ;
2. ໃນກໍລະນີຂັ້ນເມືອງ ປະຕິບັດລາຍຮັບທີ່ຕົນຄຸ້ມຄອງ ໄດ້ເກີນແຜນການ ແລະ ລາຍຮັບລວມ ທົ່ວແຂວງ, ນະຄອນຫຼວງ ກໍເກີນແຜນການ, ສ່ວນທີ່ເກີນນັ້ນ ມອບ​ສິດໃຫ້ແຂວງ, ນະຄອນຫຼວງ ເປັນຜູ້ພິ ຈາລະນາ ໃຫ້ຂັ້ນເມືອງ​ນໍາໃຊ້ ເພື່ອ​ພັດທະນາ​ທ້ອງ​ຖິ່ນ​ຂອງ​ຕົນໂດຍເອົາເຂົ້າໃນແຜນງົບປະມານແຫ່ງລັດໃນປີຖັດ ໄປ;
3. ການນໍາໃຊ້ເງິນລາຍຮັບສ່ວນທີ່ເກີນແຜນ ຕ້ອງໄລ່ລຽງໃຫ້ຖືກຕ້ອງຕາມລະບຽບການ ໂດຍໄດ້ ຮັບອະນຸຍາດຈາກຜູ້ສັ່ງການເອກ ແລະ ສັງລວມແຜນລາຍຈ່າຍທີ່ນໍາໃຊ້ເງິນເກີນແຜນດັ່ງກ່າວ ເຂົ້າໃນແຜນງົບປະ ມານແຫ່ງລັດໃນປີຖັດໄປ;
4. ການນໍາໃຊ້ເງິນລາຍຮັບສ່ວນທີ່ເກີນແຜນ ແມ່ນເພື່ອເປົ້າໝາຍພັດທະນາທ້ອງຖິ່ນ ໃຫ້ສອດ ຄ່ອງກັບແຜນພັດທະນາເສດຖະກິດ-ສັງຄົມຂອງຕົນ.

ລັດຖະບານ ເປັນຜູ້ຄົ້ນຄວ້າຕົກລົງອັດຕາສ່ວນການນໍາໃຊ້ເງິນເກີນແຜນຂອງທ້ອງຖິ່ນ ຊຶ່ງລາຍລະອຽດ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 50 (ໃໝ່) ນະໂຍບາຍສົ່ງເສີມການປະຕິບັດລາຍຈ່າຍໃຫ້ມີປະສິດທິຜົນ

ການປະຕິບັດລາຍຈ່າຍງົບປະມານແຫ່ງລັດປະຈໍາປີ ຂອງບັນດາຂະແໜງການສູນກາງ ແລະ ທ້ອງຖິ່ນ ທີ່ຜ່ານການປະເມີນແລ້ວ ຫາກເຫັນວ່າ ໄດ້ປະຕິບັດຖືກຕ້ອງຕາມແຜນທີ່ສະພາແຫ່ງຊາດຮັບຮອງ, ສອດຄ່ອງ ກັບກົດໝາຍ ແລະ ລະບຽບການ, ນໍາໃຊ້ງົບປະມານຂອງຕົນຖືກຕ້ອງຕາມເປົ້າໝາຍ, ໂປ່ງໃສ ແລະ ມີປະສິດ ທິຜົນສູງ ຈະໄດ້ຮັບນະໂຍບາຍເພີ່ມແຜນງົບປະມານລາຍຈ່າຍໃຫ້ໃນປີຕໍ່ໄປ ຕາມການຕົກລົງຂອງລັດຖະບານ ໃນແຕ່ລະໄລຍະ.

### [ມາດຕາ 51 (ປັບປຸງ) ວິທີການແກ້ໄຂການເກັບລາຍຮັບ ທີ່ບໍ່ໄດ້ຕາມແຜນການ](#_ມາດຕາ_59_ການດັດແກ້ແຜນງົບປະມານແຫ່ງລັ)

ພາຍຫຼັງ​ທີ່​ການຈັດ​ຕັ້ງ​ປະຕິບັດ​​ແຜນ​ງົບປະມານ​ແຫ່ງ​ລັດ​ປະຈຳ​​ປີ ​ເກີນ​ຫົກ​ເດືອນ​**​** ແລະ ຄາດຄະເນ ການ​ເກັບລາຍ​ຮັບ​ບໍ່​ໄດ້​ຕາມ​ແຜນການປີຕໍ່າກວ່າຫ້າສ່ວນຮ້ອຍແລ້ວ ກະຊວງ​ການ​ເງິນ​ເປັນ​ເຈົ້າ​ການຄົ້ນ​ຄວ້າ​ແຫຼ່ງ​ທຶນ ຫຼື​ ຫຼຸດ​ລາຍ​ຈ່າຍ​​ຕາມ​ຈຳນວນ​ເງິນທີ່ຄາດຄະເນ​ເກັບ​ບໍ່​ໄດ້ ເພື່ອສະ​ເໜີ​ລັດຖະບານ​ຕົກລົງ ​​​ແລ້ວ​ລາຍງານ ໃຫ້ສະພາ​ແຫ່ງ​ຊາດຊາບ.

ໃນ​ກໍລະນີ​ທີ່​ການ​ເກັບ​ລາຍ​ຮັບ ​ຫາກ​ບໍ່​ໄດ້​ຕາມ​ແຜນການ​ປະຈຳ​ປີ ແຕ່ຫ້າ​ສ່ວນ​ຮ້ອຍ​ຂຶ້ນ​ໄປນັ້ນ ກະຊວງ​ການ​ເງິນ ຕ້ອງ​ສ​ະເໜີ​ລັດຖະບານ ​ເພື່ອ​ນຳ​ສະ​ເໜີ​ຕໍ່​ສະພາ​ແຫ່ງ​ຊາດ ພິຈາລະນາດັດແກ້ແຜນງົບປະມານແຫ່ງລັດ.

# **ພາກ​ທີ V**

**ການສ້າງ ແລະ ການຮັບຮອງແຜນງົບປະມານແຫ່ງລັດ**

## **ໝວດທີ 1**

**ການສ້າງແຜນງົບປະມານແຫ່ງລັດ**

### ມາດຕາ 52 (ປັບປຸງ) ການສ້າງແຜນງົບປະມານແຫ່ງລັດ

ການ​ສ້າງ​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ ​ໃຫ້​ປະຕິບັດ ​ດັ່ງ​ນີ້:

1. ​ສ້າງບົນ​ພື້ນຖານ​ແຜນ​ການ​ເງິນ​ໄລຍະ​ກາງ, ​ໄລຍະ​ຍາວ;
2. ໃຫ້​ສອດຄ່ອງ​ກັບ​ລະດັບ​ການ​ຂະຫຍາຍຕົວ​ຂອງ​ເສດຖະກິດ ​ແລະ ​ແຜນ​ພັດທະນາ​ເສດຖະ ກິດ-ສັງຄົມ​ແຫ່ງຊາດ ​ໃນ​ແຕ່ລະ​ໄລຍະ ​ເພື່ອ​ຮັບປະກັນ​ສະ​ຖຽນລະ​ພາບ​ທາງ​ດ້ານ​ການ​ເງິນ;
3. ປະຕິບັດ​ຕາມ​ຫຼັກການ​ລວມສູນ​ປະຊາທິປະ​ໄຕ ດ້ວຍ​ການ​ເຂົ້າ​ຮ່ວມ ​ຂອງຂະແໜງການທີ່ ກ່ຽວຂ້ອງ;
4. ເລີ່​ມຈາກ​ຫົວໜ່ວຍງົບປະມານ​~~​~~ແຕ່ລະຂັ້ນຂຶ້ນ​ມາ​ຕາມ​ຄຳ​ສັ່ງ, ຕົວ​ເລກ​ຊີ້​ນຳ​ຂອງ​ລັດຖະບານ ​ແລະ ຄຳ​ແນະນຳ​ຂອງ​ກະຊວງ​ການ​ເງິນ.

ຂະແໜງການທີ່ຄຸ້ມຄອງຕາມສາຍຕັ້ງ ຕ້ອງໄດ້ສັງລວມແຜນງົບປະມານ ຕາມຂະແໜງການຂອງຕົນ ແຕ່ສູນກາງ ຮອດ ທ້ອງຖິ່ນ.

### ມາດຕາ 53 (ໃໝ່) ການຈັດສັນງົບປະມານແຫ່ງລັດ

ລັດຖະບານ ສ້າງກໍານົດໝາຍການຈັດສັນງົບປະມານແຫ່ງລັດ ໂດຍອີງໃສ່ ພາລະບົດບາດ, ສິດ, ໜ້າທີ່ ແລະ ຄວາມຮັບຜິດຊອບຂອງແຕ່ລະຂະແໜງການ ແລະ ທ້ອງຖິ່ນ, ຈໍານວນປະຊາກອນ, ຈໍານວນລັດຖະກອນ, ລະດັບຄວາມທຸກຍາກ, ເງື່ອນໄຂທີ່ຕັ້ງທາງດ້ານພູມສາດ, ເຂດຫ່າງໄກສອກຫຼີກ ແລະ ຈຸດພິເສດທ່າແຮງທາງ ດ້ານເສດຖະກິດ-ສັງຄົມ ຂອງແຕ່ລະຂະແໜງການ ແລະ ທ້ອງຖິ່ນ.

ໂດຍອີງໃສ່ກໍານົດໝາຍການຈັດສັນງົບປະມານແຫ່ງລັດ ລັດຖະບານ ກໍານົດເພດານລາຍຈ່າຍໃຫ້ບັນດາ ຂະແໜງການ ແລະ ທ້ອງຖິ່ນ ເພື່ອເປັນບ່ອນອີງໃນການສ້າງແຜນງົບປະມານແຫ່ງລັດໃນແຕ່ລະປີ.

### ມາດຕາ 54 ການສັງລວມແຜນງົບປະມານແຫ່ງລັດ

ກະຊວງ​ການ​ເງິນ​ ເປັນ​ຜູ້​ສັງ​ລວມ​ແຜນ​ລາຍ​ຮັບ-ລາຍ​ຈ່າຍ​ງົບປະມານແຫ່ງລັດ ​ຂອງ​ບັນດາ​ການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ ຢູ່​ສູນ​ກາງ ​ແລະ ທ້ອງ​ຖິ່ນ ລວມທັງ​ແຜນ​ດຸນດ່ຽງ​ງົບປະມານ​ແຫ່ງ​ລັດ ​ແລ້ວ​ລາຍ​ງານ​ລັດຖະບານ ​ເພື່ອ​ນຳ​ສະ​ເໜີ​ຕໍ່​ສະພາ​ແຫ່ງ​ຊາດ ​ພິຈາລະນາ​ຮັບຮອງ​ເອົາ.

### [ມາດຕາ 55 (ປັບປຸງ) ບັນດາເອກະສານທີ່ລັດຖະບານ ຕ້ອງນໍາສະເໜີຕໍ່ສະພາແຫ່ງຊາດ](#_ມາດຕາ_57_ການພິຈາລະນາຮັບຮອງແຜນງົບປະມ)

ບັນດາ​ເອກະສານ​ທີ່​ລັດຖະບານ ຕ້ອງ​ນຳ​ສະ​ເໜີ​ຕໍ່​ສະພາ​ແຫ່ງ​ຊາດ ມີ ດັ່ງນີ້:

1. ບົດ​ສະຫຼຸບ​ຕີ​ລາຄາ​ສະພາບ​ການຈັດ​ຕັ້ງ​ປະຕິບັດ​ຂາດ​ຕົວ​ງົບປະມານ​ແຫ່ງ​ລັດ​ປະຈຳ​​ປີຜ່ານມາ;
2. ບົດ​ລາຍ​ງານ​ການຈັດ​ຕັ້ງ​ປະຕິບັດ​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ;
3. ບົດ​ສະ​ເໜີ​ນະໂຍບາຍການເງິນ, ນະໂຍບາຍງົບປະມານ ແລະ ແຜນງົບປະມານ​ແຫ່ງ​ລັດ ໄລຍະກາງ ແລະ ປິຖັດໄປ;
4. ຕາຕະລາງຮ່າງ​ແຜນ​​ງົບປະມານແຫ່ງລັດ ຂອງ​ບັນດາການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ ຂັ້ນ​ສູນ​ກາງ ​ແລະ ຂັ້ນທ້ອງ​ຖິ່ນ;
5. ບົດລາຍ​ງານ​ສະພາບ​ໜີ້​ສິນ​ຂອງ​ລັດ, ຍອດໜີ້ສິນທີ່​ຮອດ​ກຳນົດ, ກາຍ​ກຳນົດ, ຕົ້ນທຶນ ແລະ ດອກເບ້ຍ ທີ່​ຕ້ອງ​ຊຳລະ ແລະ ຄາດຄະເນສະພາບໜີ້ສິນຂອງລັດໄລຍະກາງ;
6. ບັນຊີ​ແຜນ​ງານ ​ແລະ ​ໂຄງການ​ລົງທຶນປົກກະຕິຂອງລັດ; ​ໂຄງການລົງທຶນຂອງລັດປະເພດ I, ໂຄງການລົງທຶນຂອງ​ລັດລະດັບຊາດ;
7. ແຜນງານ ແລະ ໂຄງການ ທີ່ມີການຊ່ວຍໜູນງົບປະມານແຫ່ງລັດທີ່ມີເປົ້າໝາຍສະເພາະຂອງ ສູນກາງ ໃຫ້ທ້ອງຖິ່ນ.

### ມາດຕາ 56 (ປັບປຸງ) ຂັ້ນຕອນ ແລະ ກໍານົດເວລາ ການສ້າງແຜນງົບປະມານແຫ່ງລັດ

ການ​ສ້າງ​ແຜນ​ງົບປະມານ​ແຫ່ງ​ລັດ ຕ້ອງ​ປະຕິບັດ​ຕາມ​ຂັ້ນ​ຕອນ ​ແລະ ກຳນົດ​ເວລາ​ ດັ່ງ​ນີ້:

1. ນາຍົກລັດຖະມົນຕີ​ ອອກ​ຄຳ​ສັ່ງ​ກ່ຽວ​ກັບ​ການ​ສ້າງ​ແຜນ​ພັດທະນາ​ເສດຖະກິດ-ສັງຄົມ ​ແລະ ​ແຜນ​ງົບປະມານ​ແຫ່ງ​ລັດ, ລັດຖະມົນຕີກະຊວງ​ການ​ເງິນ ​ອອກ​ຄຳ​ແນະນຳ​ກ່ຽວ​ກັບ​ການ​ສ້າງ​ແຜນ​ງົບປະມານ​ແຫ່ງ​ລັດ​ປະຈຳ​​ປີ ແລະ ແຈ້ງການຄາດຄະເນເພດານງົບປະມານ ຕາມຂອບງົບປະມານໄລຍະກາງ ໃຫ້ຂະແໜງ ການຂັ້ນສູນກາງ ແລະ ຂັ້ນທ້ອງຖິ່ນ ໃນ​​ເດືອນມີນາ;
2. ບັນດາ​ການ​ຈັດ​ຕັ້ງ​​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ ຢູ່​ຂັ້ນສູນ​ກາງ ປະສານສົມທົບກັບ ກໍາມາທິການສະພາແຫ່ງຊາດ ແລະ ຂະແໜງການທີ່ກ່ຽວຂ້ອງ ຄົ້ນຄວ້າ​ແຜນ​ງົບປະມານ​ແຫ່ງລັດແຕ່ຫົວທີ ​ສົ່ງ​ໃຫ້​ກະຊວງ​ການ​ເງິນ ສໍາເລັດກ່ອນ​ວັນທີ 30 ເດືອນ ມິຖຸນາ;
3. ບັນດາ​ການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ ຢູ່​ຂັ້ນທ້ອງ​ຖິ່ນ ປະສານສົມທົບກັບ ສະພາປະຊາຊົນຂັ້ນແຂວງ ແລະ ຂະແໜງການທີ່ກ່ຽວຂ້ອງ ຄົ້ນຄວ້າ​ແຜນ​ງົບປະມານ​ແຫ່ງລັດເບື້ອງຕົ້ນ ສົ່ງ​ໃຫ້ກະຊວງ​ການ​ເງິນ~~​~~ ກ່ອນ​ວັນທີ 30 ເດືອນ ມິຖຸນາ;
4. ກະຊວງ​ການ​ເງິນ ​ຄົ້ນຄວ້າ, ວິໄຈ, ສັງ​ລວມ ແຜ​ນງົບປະມານ​ແຫ່ງ​ລັດທົ່ວປະເທດ ເພື່ອ​ນຳ​ສະ​ເໜີ​ລັດຖະບານພິຈາລະນາ ພາຍ​ໃນ​ເດືອນກໍລະກົດ;
5. ລັດຖະບານ​ ຄົ້ນ​ຄວ້າ​ແຜນ​ງົບປະມານ​ແຫ່ງ​ລັດ ​ແລ້ວ​ສົ່ງ​ຢ່າງ​ເປັນ​ທາງ​ການ​ໃຫ້​ສະພາ​ແຫ່ງ​ຊາດ ຊາວວັນ ກ່ອນ​ວັນ​ເປີດ​ກອງ​ປະຊຸມສະໄໝສາມັນປະຈໍາປີ ເທື່ອທີສອງ ຂອງ​ສະພາ​ແຫ່ງ​ຊາດ ເພື່ອພິຈາລະນາຮັບ ຮອງ;
6. ລັດຖະມົນຕີກະຊວງການເງິນ ແຈ້ງເພດານງົບປະມານໃຫ້ທ້ອງ​ຖິ່ນ ພາຍໃນ ສິບຫ້າວັນ ພາຍຫຼັງສະພາແຫ່ງຊາດຮັບຮອງເອົາ;
7. ບັນດາ​ການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ ຢູ່​ຂັ້ນທ້ອງ​ຖິ່ນ ປະສານສົມທົບກັບ ຂະແໜງການທີ່ກ່ຽວຂ້ອງ ຈັດສັນ​ແຜນງົບປະມານແຫ່ງລັດລະອຽດ ເພື່ອໃຫ້ ເຈົ້າແຂວງ, ເຈົ້າຄອງນະຄອນຫຼວງ ສະເໜີຕໍ່ສະພາປະຊາຊົນຂັ້ນຂອງຕົນ ພິຈາລະນາຮັບຮອງ ແລ້ວສົ່ງໃຫ້ກະຊວງ​ການ​ເງິນ ສັງລວມ~~​~~ ​ກ່ອນ​ວັນທີ 30 ເດືອນພະຈິກ;
8. ກະຊວງການເງິນ ສັງລວມແຜນງົບປະມານແຫ່ງລັດ ແລ້ວລາຍງານລັດຖະບານ.

## **ໝວດທີ 2**

**ການຮັບຮອງແຜນງົບປະມານແຫ່ງລັດ**

### ມາດຕາ 57 ການພິຈາລະນາຮັບຮອງແຜນງົບປະມານແຫ່ງລັດ

ກອງ​ປະຊຸມ​ສະ​ໄໝ​ສາມັນປະຈໍາປີ ເທື່ອທີສອງ ຂອງສະພາ​ແຫ່ງ​ຊາດ ​ ພິຈາລະນາ​ຮັບຮອງ​ເອົາ​ແຜນ​ງົບ ປະມານ​ແຫ່ງ​ລັດ ຕາມເນື້ອໃນທີ່​ໄດ້​ກຳນົດ​ໄວ້​ໃນ​[ມາດຕາ 55](#_ມາດຕາ_55_(ປັບປຸງ)) ຂອງ​ກົດໝາຍ​ສະບັບ​ນີ້.

### ມາດຕາ 58 (ປັບປຸງ) ຂັ້ນຕອນການມອບແຜນງົບປະມານແຫ່ງລັດ

ຂັ້ນ​ຕອນ​ການ​ມອບ​ແຜນ​ງົບປະມານ​ແຫ່ງ​ລັດ ​ໃຫ້​ປະຕິບັດ ​ດັ່ງ​ນີ້:

1. ລັດຖະບານ ຄົ້ນຄ້ວາ ພິຈາລະນາ ~~​~~ແຜນ​ງົບປະມານ​ແຫ່ງ​ລັດລະອຽດ​ປະຈຳ​ປີ​ ແລະ ອອກດຳລັດ​ວ່າ​ດ້ວຍການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ​ແຜນ​ງົບປະມານ​ແຫ່ງ​ລັດ ປະຈໍາປີ ກ່ອນ ວັນທີ 15 ຂອງເດືອນພະຈິກ;
2. ລັດຖະມົນຕີ​​ກະຊວງ​ການ​ເງິນ ​ອອກ​ແຈ້ງ​ການ ​ແລະ​ ຄໍາແນະນໍາທາງ​ດ້ານ​ວິຊາ​ການ​ກ່ຽວ​ກັບ​ການຈັດ​ຕັ້ງ​ປະຕິບັດແຜນ​ງົບປະມານ**​**ແຫ່ງລັດປະຈຳ​​ປີ ກ່ອນວັນທີ 30 ຂອງເດືອນພະຈິກ;
3. ບັນດາ​ການ​ຈັດ​ຕັ້ງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ​ ຢູ່​ ສູນ​ກາງ ​ແລະ ທ້ອງ​ຖິ່ນ ມອບ​ແຜນ​ລາຍ​ຮັບ ​ແລະ ລາຍ​ຈ່າຍ​ງົບປະມານ ​ໃຫ້​ບັນດາ​ກົມ​, ຂະ​ແໜງ​ການ ​ແລະ ຫົວໜ່ວຍ​ຕ່າງໆ​ທີ່​ຂຶ້ນ​ກັບ​ຕົນ, ພ້ອມ​ກັນ​ນັ້ນ ກໍ​ແຈ້ງ​ໃຫ້​ຂະແໜງການ​ການ​ເງິນ ​ແລະ ຄັງ​ເງິນ​ແຫ່ງ​ຊາດ​ທີ່​ຕົນ​ຂຶ້ນ​ກັບ ​ເພື່ອ​ຄຸ້ມ​ຄອງ, ຕິດຕາມ ​ແລະ ກວດກາ​ການຈັດ​ຕັ້ງ​ປະຕິບັດ​ລາຍ​ຮັບ ​ແລະ ລາຍ​ຈ່າຍ​ງົບປະມານ ກ່ອນວັນທີ 20 ຂອງເດືອນທັນວາ.

### ມາດຕາ 59 ການດັດແກ້ແຜນງົບປະມານແຫ່ງລັດ

ການ​ດັດ​ແກ້​ແຜນ​ງົບປະມານ​ແຫ່ງ​ລັດ​ປະຈຳ​ປີ ສາມາດປະຕິບັດ​ໄດ້ ໜຶ່ງ​ເທື່ອ​ຕໍ່**​**ປີງົບປະມານ ໃນກໍລະນີ ທີ່ມີ ລາຍຮັບເກີນ ຫຼື ຫຼຸດແຜນງົບປະມານ. ການປ່ຽນແປງນະໂຍບາຍ ຫຼື ມີເຫດການໃດໜຶ່ງເກີດຂຶ້ນ ທີ່​ບໍ່​ໄດ້​ຄາດ​ຄະ​ເນ​ໄວ້​ກ່ອນ ຊຶ່ງ​ເປັນ​ຜົນ​ກະທົບຕໍ່​ລາຍ​ຮັບ ​ແລະ ລາຍ​ຈ່າຍ​ງົບປະມານ​ແຫ່ງ​ລັດ​ປະຈຳ**​​**ປີ ຕາມ​ທີ່​ໄດ້​ກຳນົດ​ໄວ້ໃນ[ມາດຕາ](#_ມາດຕາ_51_(ປັບປຸງ)) 51 ຂອງ​ກົດໝາຍ​ສະບັບ​ນີ້.

ການ​ດັດ​ແກ້​​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ ​ໃຫ້​ປະຕິບັດ​ຄື​ກັນ​ກັບ​ຂັ້ນ​ຕອນ​ການ​ພິຈາລະນາ​ຮັບຮອງ ເອົາ​ແຜນ​ງົບປະມານ​ແຫ່ງ​ລັດ​ປະຈຳ​ປີ.

# **ພາກ​ທີ VI**

**ການຈັດຕັ້ງປະຕິບັດ, ການບັນຊີ ແລະ ການສະຫຼຸບລາຍງານ ງົບປະມານແຫ່ງລັດ**

## **ໝວດທີ 1**

**ການຈັດຕັ້ງປະຕິບັດງົບປະມານແຫ່ງລັດ**

### [ມາດຕາ 60 (ປັບປຸງ) ການຈັດຕັ້ງເກັບລາຍຮັບ](#_ມາດຕາ_71_(ປັບປຸງ))

ການ​ຈັດ​ຕັ້ງ​ເກັບ​ລາຍ​ຮັບ​ງົບປະມານ​ແຫ່ງ​ລັດ ​ມີ ດັ່ງນີ້:

1. ຂະແໜງການການເງິນ;
2. ບັນດາ​ການ​ຈັດ​ຕັ້ງຂອງລັດ, ບັນດາກອງທຶນ, ອົງການບໍລິຫານວິຊາການ ທີ່ໄດ້ຮັບ​ມອບສິດ​ຈາກ​ລັດຖະບານຕາມການສະເໜີຂອງກະຊວງການເງິນ.

### ມາດຕາ 61 ຄວາມຮັບຜິດຊອບຂອງການຈັດຕັ້ງເກັບລາຍຮັບງົບປະມານແຫ່ງລັດ

ການ​ຈັດ​ຕັ້ງ​ເກັບ​ລາຍ​ຮັບ​ງົບປະມານ​ແຫ່ງ​ລັດ ມີ​ ຄວາມ​ຮັບຜິດຊອບ​ ​ດັ່ງ​ນີ້:

1. ສ້າງ​ແຜນ​ເກັບ​ລາຍ​ຮັບ, ​ເກັບ​ກຳ​ຂໍ້​ມູນ​ສະຖິຕິ​ຖານລາຍຮັບ​ໃຫ້​ຄົບ​ຖ້ວນ, ຄິດ​ໄລ່​ໃຫ້​ມີ​ຄວາມ​ຊັດ​ເຈນ ​ແລະ ຮັບປະກັນ​ຄວາມ​ຍຸຕິ​ທຳ, ​ໂປ່​ງ​ໃສ ​ແລະ ​ເປີດ​ເຜີຍ;
2. ເຜີຍ​ແຜ່, ​ແນະນຳ ກ່ຽວ​ກັບ​​ບັນດານິຕິກໍາ​ຂອງ​ຂະ​ແໜງ​ການການ​ເງິນ ​ໃຫ້​ບັນດາ​ເປົ້າ​ໝາຍ​ທີ່​ມີໜ້າ​ທີ່​ມອບ​ພັນທະ​ເຂົ້າ​ງົບ​ປະມານ, ​ເພີ່ມ​ທະວີ​ການ​ຝຶກ​ອົບຮົມ​ທາງ​ດ້ານ​ວິຊາການ ​ເພື່ອ​ຍົກ​ລະດັບ​ຄຸນ​ນະພາ​ບຂອງ​ວຽກ​ງານ ​ແລະ ຫຼຸດຜ່ອນ​ຂັ້ນ​ຕອນ​ໃນ​ການ​ບໍລິຫານ​ທີ່​ມີ​ຫຼາຍ​ຂອດ;
3. ຈັດ​ຕັ້ງ, ຄຸ້ມ​ຄອງການ​ເກັບ​ລາຍ​ຮັບ​ສ່ວຍ​ສາ​ອາກອນ, ພາສີ, ລາຍ​ຮັບ​ຈາກ​ຊັບ​ສິນ, ຄ່າ​ທຳນຽມ, ຄ່າ​ບໍລິການ​ ​ແລະ ລາຍ​ຮັບ**​**ອື່ນ ​ໃຫ້​ຖືກຕ້ອງ​ຕາມ​ກົດໝາຍ, ຄົບ​ຖ້ວນ, ທັນ​ກຳນົດ​ເວລາ, ​ເປີດ​ເຜີຍ ​ແລະ ​ໂປ່​ງ​ໃສ;
4. ເລັ່ງທວງ, ກ່າວ​ເຕືອນ, ປັບ​ໃໝ ​ເມື່ອ​ພົບ​ເຫັນ ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ ​ມອບ​ລາຍ​ຮັບ​ເຂົ້າ​ງົບປະມານບໍ່ຄົບຖ້ວນ, ​ຊັກ​ຊ້າ ​ໂດຍ​ບໍ່​ມີ​ເຫດຜົນ​ພຽງພໍ ​ແລະ ສະ​ເໜີ​ໃຫ້​ດຳ​ເນີນ​ຄະດີ​ຕາມ​ຂະ​ບວນການ​ຍຸ​ຕິ​ທຳ ຖ້າຫາກມີອົງປະກອບຂອງການກະທໍາຜິດ.

ການ​ນໍາໃຊ້ສິດ ​ແລະ ປະຕິບັດໜ້າ​ທີ່​ ຂອງ​ການ​ຈັດ​ຕັ້ງ​ເກັບ​ລາຍ​ຮັບ ​ແມ່ນ​ຢູ່​ພາຍ​ໃຕ້​ການ​ກວດກາ​ຂອງ​ອົງການ​ກວດກາ​ພາຍ​ໃນ, ອົງການ​ກວດກາ​ພາຍ​ນອກ ຕາມທີ່ໄດ້ກໍານົດໄວ້ໃນ[ມາດຕາ 86](#_ມາດຕາ_86_ອົງການກວດກາງົບປະມານແຫ່ງລັດ) ຂອງກົດໝາຍສະບັບນີ້ ​ແລະ ຄະນະ​ສະ​ເພາະ​ກິດ​ທີ່​ຖືກ​ແຕ່ງ​ຕັ້ງ ຈາກ​ອົງການ​ທີ່​ມີ​ສິດ​ອຳນາດກ່ຽວຂ້ອງ.

### ມາດຕາ 62 ການປະຕິບັດລາຍຈ່າຍງົບປະມານແຫ່ງລັດ

ການ​ປະຕິບັດລາຍຈ່າຍ​ງົບປະມານ​ແຫ່ງ​ລັດ ໃຫ້ປະຕິບັດ ​ດັ່ງ​ນີ້:

1. ຕ້ອງ​ຢູ່​ໃນ​ແຜນ​ງົບປະມານ​ປະຈຳ​ປີ;
2. ຕ້ອງ​ໄດ້​ຮັບ​ການ​ອະນຸມັດ;
3. ຕ້ອງໃຫ້​ຖືກຕາມ​ເປົ້າ​ໝາຍ​ລາຍ​ຈ່າຍ;
4. ຕ້ອງ​ຄິດ​ໄລ່​ໃຫ້​ຖືກຕ້ອງ​ຕາມ​ກຳນົດ​ໝາຍ​ການ​ໃຊ້​ຈ່າຍ;
5. ຕ້ອງ​ໄດ້​ຮັບ​ອະນຸຍາດ​ຈາກ​ຜູ້​ສັ່ງ​ການ ຫຼື ໄດ້ຮັບ​ມອບ​ສິດ.

ໃນ​ກໍລະນີ​ທີ່​ສະພາ​ແຫ່ງ​ຊາດ ຍັງ​ບໍ່​ທັນ​ໄດ້​ຮັບຮອງ​ເອົາ​ແຜນ​ງົບປະມານ​ປະຈຳ**​​**ປີ​ນັ້ນ ລັດຖະບານ ​ມີ​ສິດ​ອະນຸຍາດ​ໃຫ້​ຈ່າຍ​ລ່ວງ​ໜ້າ​ໄດ້​ເທົ່າ​ກັບ ໜຶ່ງສ່ວນສິບສອງ ຂອງ​ຍອດ​ລາຍ​ຈ່າຍ​ທີ່​ປະຕິບັດ​ໃນ​ປີຜ່ານມາ ​ເພື່ອ​ຈ່າຍ​ເງິນ​ເດືອນ, ​ເງິນ​ນະ​ໂຍບາຍ, ລາຍ​ຈ່າຍ​ບໍລິຫານ ​ແລະ ລາຍ​ຈ່າຍ​ຊຳລະ​ໜີ້​ຕ່າງປະ​ເທດ ທີ່​ຮອດ​ກຳນົດ​ສັນຍາ.

ການ​ເບີກ​ຈ່າຍ​ງົບປະມານ ຕ້ອງ​ໃຫ້​ຖືກ​ຮ່ວງ​ສາລະບານ​ລາຍ​ຈ່າຍທີ່​ໄດ້​ກຳນົດ​ໃນ​ແຜນການ​ປີ, ການ​ຈົດ​ກ່າຍ​ໃຫ້​ໄປ​ຕາມ​ສາລະບານ​ງົບປະມານ ​ແລະ ການ​ບັນຊີ​ແຫ່ງ​ລັດ.

ການຈັດຊື້, ການຈັດຈ້າງ, ການບໍລິການ ແລະ ການກໍ່ສ້າງ-ສ້ອມແປງ ດ້ວຍທຶນຂອງລັດ ຕ້ອງຜ່ານຂັ້ນ ຕອນ ແລະ ການປະມູນ ແລະ ປະກອບເອກະສານໃຫ້ຄົບຖ້ວນຕາມລະບຽບການ.

ການ​ຈ່າຍ​ງົບປະມານ​ປີ​ໃດ ຕ້ອງ​ໄດ້​ນຳ​ໃຊ້​ແຫຼ່ງລາຍ​ຮັບ​ງົບປະມານ​ປີ​ນັ້ນ ​ແຕ່​ການ​ຊຳລະ​ ສາມາດ​ດຳ​ເນີນ​ໄປ​ໄດ້​ອີກ**~~​​~~**ສາມເດືອນ ພາຍຫຼັງ​ປິດ​ບັນຊີ​ງົບປະມານ​ໃນ​​ປີ​ງົບປະມານ​ ​ເພື່ອ​ໃຫ້​ຄັງ​ເງິນ​ແຫ່ງ​ຊາດ ສາມາດ​ສະຫຼຸບ​ຂາດ​ຕົວ​ເປັນ​ແຕ່ລະ​ປີ.

ການນໍາໃຊ້ເງິນງົບປະມານແຫ່ງລັດ ເພື່ອຊໍາລະລາຍຈ່າຍ ໃຫ້ປະຕິບັດຕາມຮູບການຕ່າງໆ ເຊັ່ນ ການໂອນບັນຊີ, ການຈ່າຍເປັນເງິນສົດ, ເປັນແຊັກ ແລະ ການເປີດຈົດໝາຍສິນເຊື່ອ.

### ມາດຕາ 63 (ປັບປຸງ) ຄວາມຮັບຜິດຊອບຂອງ ຜູ້ສັ່ງການເອກ

ໃນ​ວຽກ​ງານ​ງົບປະມານ​ແຫ່ງ​ລັດ ຜູ້​ສັ່ງ​ການ​ເອກ ມີ​ ຄວາມ​ຮັບຜິດຊອບ​ ​ດັ່ງ​ນີ້:

1. **​**ຊີ້ນໍາ ການສ້າງ, ຈັດ​ຕັ້ງ​ປະຕິບັດ, ສະຫຼຸບ ແລະ ປະເມີນຜົນ​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ**;**
2. ແຈ້ງແຜນງົບປະມານແຫ່ງລັດປະຈໍາປີ ໃຫ້ບັນດາການຈັດຕັ້ງລັດ ແລະ ການຈັດຕັ້ງອື່ນທີ່ກ່ຽວ ຂ້ອງ ຢູ່ ຂັ້ນສູນກາງ ແລະ ທ້ອງຖິ່ນ;
3. ຕົກລົງດັດສະເລ່ຍລາຍຈ່າຍງົບປະມານແຫ່ງລັດຈາກພາກໜຶ່ງໄປໃສ່ພາກອື່ນທີ່ຢູ່ໃນແຜນງົບປະມານແຫ່ງລັດປະຈໍາປີ ຂອງຫົວໜ່ວຍງົບປະມານແຫ່ງລັດຂັ້ນໜຶ່ງ;
4. ສັ່ງ​ການ​ໃຫ້​ການ​ຈັດ​ຕັ້ງ​ຂອງລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ​ຢູ່​ ສູນ​ກາງ ​ແລະ ທ້ອງ​ຖິ່ນ​ ແກ້​ໄຂ ຫຼື ຍົກເລີກ ເມື່ອ​ກວດກາ​ເຫັນ​ການ​ເກັບ​ລາຍ​ຮັບ​ ແລະ ການປະຕິບັດລາຍຈ່າຍ ບໍ່​ຖືກຕ້ອງ​ຕາມ​​ກົດໝາຍ;
5. ອະນຸຍາດໃຫ້ເປີດບັນຊີເງິນຝາກຂອງຫົວໜ່ວຍງົບປະມານ;
6. ສັ່ງໂຈະ ຫຼື ຍົກເລີກການຈັດຊື້-ຈັດຈ້າງດ້ວຍງົບປະມານຂອງລັດ ທີ່ບໍ່ຖືກຕ້ອງຕາມກົດໝາຍ ແລະ ລະບຽບການ;
7. ສັ່ງໂຈະ ຫຼື ຍົກເລີກຂໍ້ຕົກລົງກ່ຽວກັບງົບປະມານ ຂອງການຈັດຕັ້ງລັດ ຂັ້ນສູນກາງ ແລະ ທ້ອງຖິ່ນ ທີ່ຂັດກັບກົດໝາຍ ແລະ ລະບຽບການ;
8. ສັ່ງໂຈະ ຫຼື ລົບລ້າງ ບັນຊີເງິນຝາກຂອງຫົວໜ່ວຍງົບປະມານທີ່ເປີດບໍ່ຖືກຕ້ອງຕາມກົດໝາຍ ແລະ ລະບຽບການ;
9. ສັ່ງ​ມອບ​ລາຍ​ຮັບ ທີ່ຢູ່​ນອກ​ລະບົບ ​ໃຫ້​ລວມສູນ​ເຂົ້າ​ງົບປະມານ​ແຫ່ງ​ລັດ;
10. ອອກ​ຄຳ​ສັ່ງ​ຈ່າຍ​ເງິນ​ໃນ​ແຜນ​ງົບປະມານ​ແຫ່ງ​ລັດ​ປະຈຳ**​​**ປີ ຕາມ​ຕົວ​ເລກ​ມອບ​ໝາຍ​ຂອງ​ລັດຖະ ບານ;
11. ສັ່ງເຄື່ອນຍ້າຍເງິນງົບປະມານໃນລະບົບຄັງເງິນແຫ່ງຊາດ ໃນຂອບເຂດທົ່ວປະເທດ;
12. ຕົກລົງສ້າງຕັ້ງ ຫຼື ຍຸບເລີກ ຫົວໜ່ວຍງົບປະມານແຫ່ງລັດຂັ້ນສອງ ທີ່ຂຶ້ນກັບບັນດາອົງການ ຈັດຕັ້ງລັດຂັ້ນສູນກາງ ແລະ ທ້ອງຖິ່ນ;
13. ມອບສິດ ໃຫ້ບຸກຄົນອື່ນ ປະຕິບັດໜ້າທີ່ແທນຕົນ ໃນກໍລະນີຈໍາເປັນ.

### ມາດຕາ 64 (ປັບປຸງ) ຄວາມຮັບຜິດຊອບຂອງຜູ້ສັ່ງການ

​ ໃນ​ວຽກ​ງານ​ງົບປະມານ​ແຫ່ງ​ລັດ ຜູ້​ສັ່ງ​ການ ມີ​ ຄວາມ​ຮັບຜິດຊອບ​​ ດັ່ງ​ນີ້:

1. ຈັດ​ຕັ້ງ​ປະຕິບັດ​ແຜນ​ງົບປະມານແຫ່ງລັດ​ທີ່​ຕົນ​ຮັບຜິດຊອບ;
2. ເກັບ​ລາຍ​ຮັບ​ໃຫ້​ຖືກຕ້ອງ​ຕາມ​ກົດໝາຍ, ຄົບ​ຖ້ວນ, ທັນ​ກຳນົ​ດ​ເວລາ, ​ເປີດ​ເຜີຍ ​ແລະ ​ໂປ່​ງ​ໃສ;
3. ຕົກລົງດັດສະເລ່ຍລາຍຈ່າຍງົບປະມານແຫ່ງລັດ ຈາກຮ່ວງໜຶ່ງໄປໃສ່ຮ່ວງອື່ນໃນພາກດຽວກັນ ທີ່ຢູ່ໃນແຜນງົບປະມານແຫ່ງລັດປະຈໍາປີ;
4. ສູ້​ຊົນ​ເກັບ​ລາຍ​ຮັບ​ໃຫ້​ໄດ້​ຕາມ​ແຜນການ ຫຼື ເກີນ​ແຜນການ;
5. ປະຕິບັດ​ລາຍ​ຈ່າຍ​ງົບປະມານ​ແຫ່ງ​ລັດ ໃຫ້​ຖືກຕ້ອງ​ຕາມ​ເປົ້າ​ໝາຍ ແລະ ຕາມ​ສາລະບານ​ງົບປະມານ. ສໍາລັບການສະເໜີ​ຈ່າຍ​ງົບປະມານນັ້ນ ຕ້ອງ​ປະກອບ​ເອກະສານ​ໃຫ້​ຄົບ​ຖ້ວນ;
6. ຈົດ​ກ່າຍ​ຕາມ​ກົດໝາຍ​ວ່າດ້ວຍການ​ບັນຊີ, ຄິດ​ໄລ່​ໃຫ້​ຖືກຕ້ອງ​ຕາມ​ກຳນົດ​ໝາຍ​ໃຊ້​ຈ່າຍ.

### ມາດຕາ 65 (ປັບປຸງ) ຄວາມຮັບຜິດຊອບຂອງຄັງເງິນແຫ່ງຊາດ

ໃນ​ວຽກ​ງານງົບປະມານ​ແຫ່ງ​ລັດ ຄັງ​ເງິນ​ແຫ່ງ​ຊາດ ມີ​ ຄວາມ​ຮັບຜິດຊອບ ​ດັ່ງ​ນີ້:

1. ປະຕິບັດ​ແຜ​ນງົບ​ປະມານ​ແຫ່ງລັດ, ຄຸ້ມ​ຄອງ​, ຕິດຕາມ, ຈົດກ່າຍ, ບັນທຶກ​ລາຍ​ຮັບ-ລາຍ​ຈ່າຍ​ງົບ​ປະມານ​​ແຫ່ງ​ລັດ, ຮຽກ​ເກັບ​ລາຍ​ຮັບ​ເຂົ້າ​ຄັງ​ເງິນ​ແຫ່ງ​ຊາດ ​ໃຫ້​ຖືກຕ້​ອງ, ຄົບ​ຖ້ວນ ​ແລະ ທັນ​ກໍານົດ​ເວລາ;
2. ແຍກປະເພດລາຍຮັບງົບປະມານແຫ່ງລັດທີ່ຂັ້ນສູນກາງ ແລະ ຂັ້ນທ້ອງຖິ່ນ ຄຸ້ມຄອງ ເຂົ້າບັນຊີສູນກາງ ແລະ ບັນຊີທ້ອງຖິ່ນ ຕາມກົດໝາຍ;
3. ກວດກາທຸກຮ່ວງລາຍຈ່າຍງົບປະມານແຫ່ງລັດ ກ່ອນການເບີກຈ່າຍເງິນອອກຈາກຄັງເງິນ, ກວດກາຄວາມຖືກຕ້ອງຂອງເອກະສານສະເໜີຈ່າຍເງິນ;
4. ຄຸ້ມ​ຄອງ​ຄັງ​ງົບປະມານ​ແຫ່ງລັດ, ກອງ​ທຶນ​ ຂອງ​ລັດ, ຂອງ​ອົງການ​ບໍລິຫານ​ວິຊາ​ການ, ​ເງິນ​ຊ່ວຍ​ເຫຼືອ​ລ້າ ​ແລະ ​ເງິນ​ກູ້​ຢືມ, ​ເງິນ​ຝາກ​ຂອງ​ການ​ຈັດ​ຕັ້ງ​ລັດ, ການ​ຈັດ​ຕັ້ງ​ອື່ນທີ່​ກ່ຽວຂ້ອງ ລວມທັງ​ບັນຊີ​ເງິນ​ຝາກ​ຂອງ​ລັດ​ວິ​ສາ​ຫະກິດ, ຂອງ​ບຸກຄົນ ​ແລະ ການຈັດ​ຕັ້ງ;
5. ເປີດ​ບັນຊີ​ເງິນ​ຝາກຢູ່​ທະນາຄານ​ຕາມ​ກົດ​ໝາຍ, ລະບຽບການ ​ແລະ ຕາມ​ການ​ຕົກລົງ​ຂອງ​ລັດຖະບານ.

### ມາດຕາ 66 (ປັບປຸງ) ການບັນຊີ ແລະ ສາລະບານງົບປະມານແຫ່ງລັດ

ລາ​ຍຮັບ-ລາຍ​ຈ່າຍ​ງົບປະມານ​ແຫ່ງ​ລັດ​ທັງໝົດ ຕ້ອງ​ໄດ້​ຈົດ​ກ່າຍເປັນສະກຸນເງິນກີບ​ ແລະ ຖືກຕ້ອງ ຕາມ​ກົດໝາຍ​ວ່າດ້ວຍ​ການ​ບັນຊີ ​ແລະ ສາລະບານ​ງົບປະມານ ​ທີ່​ປະກາດ​ໃຊ້​ໃນ​ແຕ່​ລະ​ໄລຍະ.

### ມາດຕາ 67 ການຄຸ້ມຄອງໜີ້ສິນພາຍໃນ ແລະ ຕ່າງປະເທດ

ການ​ຄຸ້ມ​ຄອງ​ໜີ້​ສິນ​ພາຍ​ໃນ ​ແລະ ຕ່າງປະ​ເທດ ມີ ​ດັ່ງ​ນີ້:

1. ລັດຖະບານ ຄຸ້ມ​ຄອງ​ໜີ້​ສິນ​ເປັນ​ແຕ່ລະ​ປີ, ຄວບ​ຄຸມລະດັບ​ໜີ້ສິນ ​ບົນພື້ນຖານ ການ​ຂະຫຍາຍ ຕົວ​ຂອງ​ເສດຖະກິດແຫ່ງຊາດ, ​ຖານະ​ການ​ເງິນ​ຂອງ​ປະ​ເທດ ທີ່​ສາມາດ​ຊໍາລະ​ຕົ້ນ​ທຶນ ແລະ ດອກ​ເບ້ຍ ແລະ ​ເປົ້າ​ໝາຍ​ການ​ລົງທຶນ​ທີ່​ຈໍາ​ເປັນ;
2. ລັດຖະບານ​ ບໍ່​ອະ​ນຸຍາດ​ໃຫ້​ບັນດາ​ການ​ຈັດ​ຕັ້ງ​ຂອງ​ລັດ ​ແລະ ການ​ຈັດ​ຕັ້ງ​ອື່ນ​ທີ່​ກ່ຽວຂ້ອງ​ຢູ່​ສູນ​ກາງ ​ແລະ ທ້ອງ​ຖິ່ນ ສ້າງ​ໜີ້​ສິນ​ຈາ​ກການ​ຈ່າຍ​ນອກ​ແຜນ ຫຼື ຈ່າຍ​ເກີນ​ແຜນ​ງົບປະມານ​ແຫ່ງ​ລັດ;
3. ລັດຖະບານ ສັງລວມ ແລະ ຈັດສັນໜີ້ສິນ ເຂົ້າໃນແຜນງົບປະມານໄລຍະກາງ, ໄລຍະຍາວ ແລະ ແຜນງົບປະມານແຫ່ງລັດປະຈໍາປີ ເພື່ອຊໍາລະ.

### ມາດຕາ 68 (ປັບປຸງ) ການກູ້ຢືມເງິນ

ການກູ້ຢືມເງິນ ມີຂຶ້ນເພື່ອດຸນດ່ຽງງົບປະມານແຫ່ງລັດປະຈໍາປີ.

ວິທີການກູ້ຢືມເງິນ ໃຫ້ປະຕິບັດ ດັ່ງນີ້:

1. ການກູ້ຢືມເງິນຈາກແຫຼ່ງພາຍໃນ ແລະ ຕ່າງປະເທດ ຕ້ອງໄດ້ລວມສູນຢູ່ໃນແຜນງົບປະມານ ແຫ່ງລັດໄລຍະກາງ, ໄລຍະຍາວ ແລະ ແຜນງົບປະມານແຫ່ງລັດປະຈໍາປີ ໂດຍຈົດເຂົ້າໃນລະບົບບັນຊີຄັງເງິນ ແຫ່ງຊາດ;
2. ການກູ້ຢືມເງິນ ຕ້ອງຜ່ານປະຕູດຽວ ຢູ່ກະຊວງການເງິນ ຊຶ່ງເປັນເສນາທິການໃຫ້ລັດຖະບານ ໃນການຄຸ້ມຄອງ ແລະ ນໍາໃຊ້.

ໃນການຄຸ້ມຄອງການກູ້ຢືມເງິນນັ້ນ ກະຊວງການເງິນ ຕ້ອງໄດ້ຄົ້ນຄວ້າຄວາມອາດສາມາດໃຊ້ແທນ ທັງດອກເບ້ຍ ແລະ ຕົ້ນທຶນຄືນ ເພື່ອນໍາສະເໜີລັດຖະບານ.

### ມາດຕາ 69 (ປັບປຸງ) ການຊ່ວຍເຫຼືອລ້າ

ການຊ່ວຍເຫຼືອລ້າ ໃຫ້ປະຕິບັດ ດັ່ງນີ້:

1. ລາຍຮັບຊ່ວຍເຫຼືອລ້າທັງໝົດຈາກພາຍໃນ ແລະ ຕ່າງປະເທດ ຕ້ອງຈົດ ຫຼື ມອບເຂົ້າງົບ ປະມານແຫ່ງລັດ ແລະ ເປີດບັນຊີຄຸ້ມຄອງໃນລະບົບຄັງເງິນແຫ່ງຊາດ;
2. ການຊ່ວຍເຫຼືອລ້າຈາກຕ່າງປະເທດທີ່ຕິດພັນກັບໂຄງການ ໃຫ້ກະຊວງແຜນການ ແລະ ການລົງທຶນ, ກະຊວງການເງິນ ແລະ ກະຊວງການຕ່າງປະເທດ ເປັນຜູ້ພົວພັນ ແລະ ເຈລະຈາກັບຜູ້ໃຫ້ທຶນ ດ້ວຍການເຂົ້າຮ່ວມຂອງ ການຈັດຕັ້ງຂອງລັດ ຂັ້ນສູນກາງ ແລະ ທ້ອງຖິ່ນທີ່ກ່ຽວຂ້ອງ;
3. ການຊ່ວຍເຫຼືອລ້າຈາກພາຍໃນປະເທດ ອະນຸຍາດໃຫ້ການຈັດຕັ້ງຂອງລັດ, ການຈັດຕັ້ງອື່ນ ທີ່ກ່ຽວຂ້ອງຂັ້ນສູນກາງ ແລະ ທ້ອງຖິ່ນ ພົວພັນ ແລະ ເຈລະຈາໂດຍກົງກັບຜູ້ໃຫ້ທຶນ.

### ມາດຕາ 70 ການດັດສະເລ່ຍລາຍຈ່າຍງົບປະມານແຫ່ງລັດ

ຜ່ານການຈັດຕັ້ງປະຕິບັດແຜນລາຍຈ່າຍງົບປະມານແຫ່ງລັດ ຫາກເຫັນວ່າບໍ່ສອດຄ່ອງກັບສະພາບ ຄວາມເປັນຈິງ ໃຫ້ດັດສະເລ່ຍ ດັ່ງນີ້:

1. ປ່ຽນລາຍຈ່າຍງົບປະມານແຫ່ງລັດ ຈາກຮ່ວງໜຶ່ງໄປໃສ່ຮ່ວງອື່ນໃນພາກດຽວກັນ ທີ່ຢູ່ໃນແຜນ ງົບປະມານແຫ່ງລັດປະຈໍາປີ ຊຶ່ງຜູ້ສັ່ງການເປັນຜູ້ຕົກລົງ;
2. ປ່ຽນລາຍຈ່າຍງົບປະມານແຫ່ງລັດ ຈາກພາກໜຶ່ງໄປໃສ່ພາກອື່ນທີ່ຢູ່ໃນແຜນງົບປະມານແຫ່ງລັດ ປະຈໍາປີ ຊຶ່ງຜູ້ສັ່ງການເອກເປັນຜູ້ຕົກລົງ;
3. ປ່ຽນລາຍຈ່າຍງົບປະມານແຫ່ງລັດ ຈາກການຈັດຕັ້ງໜຶ່ງໄປໃສ່ການຈັດຕັ້ງອື່ນ, ຈາກທ້ອງຖິ່ນໜຶ່ງ ໄປໃສ່ທ້ອງຖິ່ນອື່ນ ທີ່ຢູ່ໃນແຜນງົບປະມານແຫ່ງລັດປະຈໍາປີ ຊຶ່ງນາຍົກລັດຖະມົນຕີເປັນຜູ້ຕົກລົງ ແລ້ວລາຍງານ ຕໍ່ສະພາແຫ່ງຊາດ ແລະ ສະພາປະຊາຊົນຂັ້ນແຂວງ.

## **ໝວດທີ 2**

**ການບັນຊີ ແລະ ການສະຫຼຸບລາຍງານ ງົບປະມານແຫ່ງລັດ**

### ມາດຕາ 71 (ປັບປຸງ) ການປິດ ແລະ ການສະຫຼຸບ ບັນຊີງົບປະມານແຫ່ງລັດ

ການຈັດຕັ້ງເກັບລາຍຮັບທີ່ໄດ້ກໍານົດໄວ້ໃນ[ມາດຕາ 60](#_ມາດຕາ_60_(ປັບປຸງ)) ຂອງກົດໝາຍສະບັບນີ້ ແລະ ຫົວໜ່ວຍງົບ ປະມານທຸກຂັ້ນ ຕ້ອງປິດ ແລະ ສະຫຼຸບບັນຊີຂອງຕົນຕາມກົດໝາຍ.

### ມາດຕາ 72 (ປັບປຸງ) ການປິດຮັບເອກະສານກ່ຽວກັບລາຍຮັບ-ລາຍຈ່າຍງົບປະມານແຫ່ງລັດ

ຄັງເງິນແຫ່ງຊາດ ເປັນຜູ້ປິດຮັບເອກະສານຂອງບັນດາການຈັດຕັ້ງທີ່ມີສິດສັ່ງມອບລາຍຮັບ ຮອດວັນທີ 31 ທັນວາ ແລະ ເອກະສານສະເໜີເບີກຈ່າຍງົບປະມານແຫ່ງລັດຂອງຜູ້ມີສິດສັ່ງຈ່າຍ ຊ້າສຸດວັນທີ 20 ທັນວາ.

### ມາດຕາ 73 (ປັບປຸງ) ກໍານົດເວລາສັງລວມ ລາຍຮັບ-ລາຍຈ່າຍ ງົບປະມານແຫ່ງລັດ

ການສະຫຼຸບສັງລວມລາຍຮັບ-ລາຍຈ່າຍງົບປະມານແຫ່ງລັດ ໃຫ້ປະຕິບັດຕາມກໍານົດເວລາ ດັ່ງນີ້:

1. ສະຫຼຸບສັງລວມລາຍຮັບທີ່ເກັບໄດ້ຕົວຈິງໃນປີງົບປະມານຈົນຮອດວັນທີ 31 ທັນວາ;
2. ສະຫຼຸບສັງລວມການເບີກຈ່າຍງົບປະມານແຫ່ງລັດຜ່ານມາ, ໃບຖອນເງິນ, ຄໍາສັ່ງຈ່າຍທີ່ຄ້າງ ຈ່າຍຈົນຮອດວັນທີ 31 ທັນວາ ແລະ ດໍາເນີນການຊໍາລະລາຍຈ່າຍປະຈໍາປີ ພາຍໃນ ເກົ້າສິບວັນ ຈົນຮອດວັນທີ 31 ມີນາ;
3. ລາຍຮັບ-ລາຍຈ່າຍງົບປະມານແຫ່ງລັດປີໃດ ຕ້ອງເປີດບັນຊີຕິດຕາມ ແລະ ສະຫຼຸບສະເພາະ ປີນັ້ນ.

### ມາດຕາ 74 (ປັບປຸງ) ກໍານົດເວລາລາຍງານສະພາບງົບປະມານ

ການລາຍງານສະພາບງົບປະມານໃຫ້ປະຕິບັດ ດັ່ງນີ້:

1. ພາຍໃນຊາວວັນ ນັບແຕ່ວັນປິດບັນຊີງົບປະມານໃນປີຄັງເງິນແຫ່ງຊາດ ຕ້ອງສະຫຼຸບສັງລວມ ລາຍຮັບ-ລາຍຈ່າຍງົບປະມານແຫ່ງລັດ ທີ່ໄດ້ປະຕິບັດຜ່ານມາ, ຍອດເງິນຄ້າງຄັງ, ໜີ້ຕ້ອງສົ່ງຕາມໃບສັ່ງຈ່າຍ ແລ້ວລາຍງານໃຫ້ກະຊວງການເງິນ;
2. ພາຍໃນສິບວັນ ນັບແຕ່ວັນໄດ້ຮັບລາຍງານຈາກຄັງເງິນແຫ່ງຊາດ ກະຊວງການເງິນຕ້ອງ ລາຍງານສະພາບການຈັດຕັ້ງປະຕິບັດງົບປະມານແຫ່ງລັດເບື້ອງຕົ້ນ ໃຫ້ລັດຖະບານ ເພື່ອພິຈາລະນາຕົກລົງການ ຊຳລະ ແລະ ສະຫຼຸບຂາດຕົວງົບປະມານແຫ່ງລັດປະຈໍາປີ.

### ມາດຕາ 75 (ປັບປຸງ) ການປິດສະຫຼຸບຂາດຕົວງົບປະມານແຫ່ງລັດ

ການປິດສະຫຼຸບຂາດຕົວງົບປະມານແຫ່ງລັດ ກໍານົດເອົາວັນທີ 31 ມີນາ. ຄັງເງິນແຫ່ງຊາດປະຈໍາຢູ່ສູນ ກາງ ແລະ ທ້ອງຖິ່ນ ຕ້ອງສະຫຼຸບລາຍຮັບ-ລາຍຈ່າຍງົບປະມານແຫ່ງລັດຂາດຕົວ ໂດຍປະສານສົມທົບກັບຫົວ ໜ່ວຍງົບປະມານແຕ່ລະຂັ້ນ ເພື່ອລາຍງານໃຫ້ຂັ້ນເທິງຂອງຕົນ. ຕົວເລກສະຫຼຸບງົບປະມານຂອງຫົວໜ່ວຍງົບປະ ມານນັ້ນຕ້ອງໄດ້ສົມທຽບ ແລະ ໄດ້ຮັບການຢັ້ງຢືນຈາກຄັງເງິນແຫ່ງຊາດ.

### ມາດຕາ 76 (ປັບປຸງ) ການສັງລວມ ລາຍງານ ສະຫຼຸບຂາດຕົວງົບປະມານແຫ່ງລັດ

ການສັງລວມ ລາຍງານ ສະຫຼຸບຂາດຕົວງົບປະມານແຫ່ງລັດໃຫ້ປະຕິບັດ ດັ່ງນີ້:

1. ຜູ້ສັ່ງການ ຕ້ອງໄດ້ກວດກາ, ພິຈາລະນາຄວາມຖືກຕ້ອງຂອງບົດສະຫຼຸບ ລາຍງານງົບປະມານ ແຫ່ງລັດ ແລະ ສົ່ງໃຫ້ກະຊວງການເງິນ ຢ່າງຊ້າບໍ່ໃຫ້ກາຍວັນທີ 30 ເມສາ;
2. ກະຊວງການເງິນ ຕ້ອງສັງລວມການສະຫຼຸບງົບປະມານແຫ່ງລັດປະຈໍາປີ ແລ້ວສະເໜີໃຫ້ ລັດຖະບານຄົ້ນຄວ້າ ແລະ ພິຈາລະນາບົດສະຫຼຸບຂາດຕົວການຈັດຕັ້ງປະຕິບັດງົບປະມານແຫ່ງລັດປະຈໍາປີ ກ່ອນ ວັນທີ 30 ມິຖຸນາ;
3. ລັດຖະບານ ສົ່ງບົດສະຫຼຸບຂາດຕົວການຈັດຕັ້ງປະຕິບັດງົບປະມານແຫ່ງລັດປະຈໍາປີ ຢ່າງເປັນ ທາງການ ໃຫ້ສະພາແຫ່ງຊາດ ສິບຫ້າວັນ ກ່ອນວັນເປີດກອງປະຊຸມສະພາແຫ່ງຊາດ ສະໄໝສາມັນປະຈໍາປີ ເທື່ອທີສອງ ພາຍຫຼັງອົງການກວດສອບແຫ່ງລັດ ໄດ້ກວດສອບ ແລະ ຢັ້ງຢືນແລ້ວ.

### ມາດຕາ 77 (ປັບປຸງ) ການພິຈາລະນາຮັບຮອງເອົາບົດສະຫຼຸບຂາດຕົວງົບປະມານແຫ່ງລັດ

ການພິຈາລະນາຮັບຮອງເອົາບົດສະຫຼຸບຂາດຕົວງົບປະມານແຫ່ງລັດ ໃຫ້ປະຕິບັດ ດັ່ງນີ້:

1. ກອງປະຊຸມສະພາແຫ່ງຊາດ ພິຈາລະນາຮັບຮອງເອົາບົດສະຫຼຸບຂາດຕົວການຈັດຕັ້ງປະຕິບັດ ງົບປະມານແຫ່ງລັດປີຜ່ານມາຂອງການຈັດຕັ້ງລັດຈໍານວນໜຶ່ງ ຢູ່ຂັ້ນສູນກາງ;
2. ກອງປະຊຸມສະພາປະຊາຊົນຂັ້ນແຂວງ ພິຈາລະນາຮັບຮອງເອົາບົດສະຫຼຸບຂາດຕົວການຈັດ ຕັ້ງປະຕິບັດງົບປະມານແຫ່ງລັດປະຈໍາປີຂອງທ້ອງຖິ່ນຕົນ.

ຜ່ານການຄົ້ນຄວ້າພິຈາລະນາຕົວເລກລາຍຮັບ, ລາຍຈ່າຍ, ແຫຼ່ງດຸນດ່ຽງ ແລະ ບັນຊີໜີ້ສິນຖ້າຫາກ ເຫັນວ່າການຈັດຕັ້ງປະຕິບັດບໍ່ຖືກຕາມແຜນງົບປະມານທີ່ໄດ້ຮັບຮອງເອົາແລ້ວ ສະພາແຫ່ງຊາດມີສິດກວດກາຄືນ ຄວາມຮັບຜິດຊອບຂອງລັດຖະບານ, ​ຜູ້ສັ່ງການເອກ, ຜູ້ສັ່ງການ ແລະ ຫົວໜ່ວຍງົບປະມານແຕ່ລະຂັ້ນ.

# **ພາກ​ທີ VII**

**ຂໍ້ຫ້າມ**

### ມາດຕາ 78 (ໃໝ່) ຂໍ້ຫ້າມ ສໍາລັບຜູ້ສັ່ງການເອກ ແລະ ຜູ້ສັ່ງການ

ຫ້າມ ຜູ້ສັ່ງການເອກ ແລະ ຜູ້ສັ່ງການ ມີ ພຶດຕິກຳ ດັ່ງນີ້:

* 1. ສັ່ງຈ່າຍງົບປະມານບໍ່ຖືກຕ້ອງກັບເນື້ອໃນລາຍຈ່າຍທີ່ໄດ້ກຳນົດໄວ້ໃນແຜນການປີ ແລະ ຕາມ ກົດໝາຍ;
  2. ອອກລະບຽບການ, ຂໍ້ຕົກລົງ, ຄຳສັ່ງ, ຄຳແນະນໍາ ແລະ ແຈ້ງການ ກ່ຽວກັບວຽກງານງົບ ປະມານແຫ່ງລັດ ທີ່ຂັດກັບກົດໝາຍ ເປັນຕົ້ນ ການສ້າງໂຄງການນອກແຜນ, ການຈ່າຍນອກແຜນ, ການຈ່າຍ ເກີນແຜນ ແລະ ການລົງທຶນກ່ອນ;
  3. ມີທຶນ, ຮຸ້ນ, ຜົນປະໂຫຍດດ້ານການເງິນ ຫຼື ການພົວພັນດ້ານຜົນປະໂຫຍດອື່ນ ຂອງບຸກຄົນ ສ່ວນຕົວ ທີ່ຕິດພັນກັບຄວາມຮັບຜິດຊອບ ແລະ ສິດ ໃນການຕົກລົງຂອງຕົນ;
  4. ແຕ່ງຕັ້ງ ຜົວ ຫຼື ເມຍ ຫຼື ລູກ ຫຼື ຍາດໃກ້ຊິດ ເຂົ້າດໍາລົງຕໍາແໜ່ງ ເປັນນາຍຄັງ, ນາຍບັນຊີ-ການເງິນ ຢູ່ບ່ອນການຈັດຕັ້ງທີ່ຕົນຮັບຜິດຊອບ;
  5. ມີພຶດຕິກໍາອື່ນທີ່ເປັນການລະເມີດກົດໝາຍ ແລະ ລະບຽບການ.

### ມາດຕາ 79 (ໃໝ່) ຂໍ້ຫ້າມ ສໍາລັບພະນັກງານການເງິນ

ຫ້າມ ພະນັກງານການເງິນ ມີ ພຶດຕິກຳ ດັ່ງນີ້:

* 1. ເປີດເຜີຍຄວາມລັບຂອງລັດ, ທາງລັດຖະການ ແລະ ຂໍ້ມູນການເງິນ ທີ່ເປັນຄວາມລັບຂອງ ບຸກຄົນ ແລະ ນິຕິບຸກຄົນ ທີ່ພົວພັນກັບງົບປະມານ;
  2. ສວຍໃຊ້ໜ້າທີ່ຕຳແໜ່ງ, ບັງຄັບນາບຂູ່, ທວງເອົາ, ຂໍເອົາ ຫຼື ຮັບເອົາສິນບົນ ຊຶ່ງກໍ່ໃຫ້ເກີດ ຄວາມເສຍຫາຍຂອງ ບຸກຄົນ, ລວມໝູ່, ລັດ ແລະ ການຈັດຕັ້ງ;
  3. ກົດໜ່ວງ ຖ່ວງດຶງ, ປອມແປງ ເອກະສານ ແລະ ຂາດຄວາມຮັບຜິດຊອບຕໍ່ໜ້າທີ່ວຽກງານ ທີ່ໄດ້ຮັບມອບໝາຍ;
  4. ປົກປ້ອງ ຫຼື ສົມຮູ້ຮ່ວມຄິດ ກັບບຸກຄົນ ຫຼື ນິຕິບຸກຄົນ ທີ່ລະເມີດກົດໝາຍ ຊຶ່ງສ້າງຄວາມ ເສຍຫາຍແກ່ຜົນປະໂຫຍດຂອງລັດ;
  5. ນຳໃຊ້ເງິນງົບປະມານຂອງລັດ ບໍ່ຖືກຕາມກົດໝາຍ ແລະ ລະບຽບການ ເຊັ່ນ ຝາກເງິນນອກ ລະບົບ, ນຳໃຊ້ບໍ່ຖືກເປົ້າໝາຍ ຫຼື ຫາລາຍໄດ້ໃນຮູບການອື່ນ;
  6. **​**ແນະນໍາ ສິ່ງທີ່ຂັດກັບກົດໝາຍ ແລະ ລະບຽບການ, ໃຊ້​ວາຈາ ແລະ ສະແດງທ່າທີ​ບໍ່​ສຸພາບ ​ຕໍ່​ຜູ້​ໃຊ້​ບໍລິການ;
  7. ແຕ່ງຕັ້ງ ຜົວ ຫຼື ເມຍ ຫຼື ລູກ ຫຼື ຍາດໃກ້ຊິດ ເຂົ້າດໍາລົງຕໍາແໜ່ງ ເປັນນາຍຄັງ, ນາຍບັນຊີ-ການເງິນ ຢູ່ບ່ອນການຈັດຕັ້ງທີ່ຕົນຮັບຜິດຊອບ;
  8. ມີພຶດຕິກຳອື່ນ ທີ່ເປັນການລະເມີດກົດໝາຍ ແລະ ລະບຽບການ.

### ມາດຕາ 80 (ໃໝ່) ຂໍ້ຫ້າມ ສໍາລັບຫົວໜ່ວຍງົບປະມານ

ຫ້າມ ຫົວໜ່ວຍງົບປະມານ ມີ ພຶດຕິກຳ ດັ່ງນີ້:

* + - * 1. ປົກປິດລາຍຮັບ ທີ່ຕົນຄຸ້ມຄອງ, ເກັບລາຍຮັບງົບປະມານແຫ່ງລັດທີ່ບໍ່ຖືກຕ້ອງຕາມລະບຽບ ການ ແລະ ບໍ່ມອບເຂົ້າງົບປະມານແຫ່ງລັດ ຢ່າງຄົບຖ້ວນ;
        2. ເປີດບັນຊີຂອງຫົວໜ່ວຍງົບປະມານຕົນ ໂດຍບໍ່ໄດ້ຮັບອະນຸຍາດຈາກຜູ້ສັ່ງການເອກ ຫຼື ຜູ້ຖືກ ມອບສິດ;
        3. ຈ່າຍງົບປະມານບໍ່ຖືກຮ່ວງຕາມສາລະບານ, ຄິດໄລ່ບໍ່ຖືກຕ້ອງຕາມກໍານົດໝາຍໃຊ້ຈ່າຍ ແລະ ນໍາໃຊ້ງົບປະມານບໍ່ຖືກເປົ້າໝາຍ;
        4. ດຳເນີນການປະມູນ, ຈັດຊື້-ຈັດຈ້າງ ດ້ວຍງົບປະມານຂອງລັດ ທີ່ບໍ່ສອດຄ່ອງກັບກົດໝາຍ ແລະ ລະບຽບການ;
        5. ນໍາໃຊ້ເງິນເກີນແຜນ ໃນປີງົບປະມານ;
        6. ສ້າງ ແລະ ສະຫຼຸບ ແຜນງົບປະມານແຫ່ງລັດ ບໍ່ທັນຕາມກໍານົດເວລາທີ່ກົດໝາຍໄດ້ກໍານົດໄວ້;
        7. ມີພຶດຕິກຳອື່ນ ທີ່ເປັນການລະເມີດກົດໝາຍ ແລະ ລະບຽບການ.

# **ພາກ​ທີ VIII**

**ການຄຸ້ມຄອງ ແລະ ກວດກາ ງົບປະມານແຫ່ງລັດ**

## **ໝວດທີ 1**

**ການຄຸ້ມຄອງງົບປະມານແຫ່ງລັດ**

### [ມາດຕາ 81 (ປັບປຸງ) ອົງການຄຸ້ມຄອງງົບປະມານແຫ່ງລັດ](#_ມາດຕາ_86_ອົງການກວດກາງົບປະມານແຫ່ງລັດ)

ລັດຖະບານ ຄຸ້ມຄອງວຽກງານງົບປະມານແຫ່ງລັດ ຢ່າງລວມສູນ ແລະ ເປັນເອກະພາບ ໃນຂອບເຂດ ທົ່ວປະເທດ ໂດຍມອບໃຫ້ກະຊວງການເງິນ ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງງົບປະມານແຫ່ງລັດ ປະກອບດ້ວຍ:

1. ກະຊວງການເງິນ;
2. ພະແນກການເງິນແຂວງ, ນະຄອນຫຼວງ;
3. ຫ້ອງການການເງິນເມືອງ, ເທດສະບານ, ນະຄອນ.

### ມາດຕາ 82 (ປັບປຸງ) ສິດ ແລະ ໜ້າທີ່ຂອງກະຊວງການເງິນ

ໃນການຄຸ້ມຄອງວຽກງານງົບປະມານແຫ່ງລັດ ກະຊວງການເງິນ ມີ ສິດ ແລະ ໜ້າທີ່ ດັ່ງນີ້:

1. ສ້າງນະໂຍບາຍການເງິນ, ແຜນຍຸດທະສາດໄລຍະກາງ ແລະ ໄລຍະຍາວ, ເພື່ອສະເໜີລັດຖະ ບານພິຈາລະນາ;
2. ຄົ້ນຄວ້າສ້າງ ແລະ ປັບປຸງກົດໝາຍ, ນິຕິກໍາອື່ນໃນຂົງເຂດການເງິນ, ງົບປະມານ, ເພື່ອສະເໜີ ລັດຖະບານພິຈາລະນາ;
3. ໂຄສະນາ ເຜີຍແຜ່ນະໂຍບາຍການເງິນ, ແຜນຍຸດທະສາດ, ແຜນງົບປະມານ, ກົດໝາຍ ແລະ ນິຕິກໍາອື່ນ ກ່ຽວກັບຂະແໜງການການເງິນ ໃຫ້ພາກສ່ວນທີ່ກ່ຽວຂ້ອງຢ່າງທົ່ວເຖິງ;
4. ຄຸ້ມຄອງດ້ານວິຊາການຕໍ່ວຽກງານງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ ລວມທັງພະ ນັກງານການເງິນ ຂອງທຸກຂັ້ນ ແລະ ທຸກຂະແໜງການ;
5. ຄຸ້ມຄອງບໍລິຫານ ແລະ ກວດກາການຈັດຕັ້ງປະຕິບັດງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ ຂອງທຸກຂັ້ນ;
6. ຊີ້ນຳ, ນໍາພາ, ອໍານວຍຄວບຄຸມ ແລະ ຕິດຕາມການປະຕິບັດໜ້າທີ່ວຽກງານການເງິນຂອງ ຂະແໜງການອື່ນ ແລະ ຂະແໜງການການເງິນ ທຸກຂັ້ນ;
7. ຊີ້ນໍາວຽກງານວິຊາສະເພາະ, ຄຸ້ມຄອງ ແລະ ສ້າງບຸກຄະລາກອນ, ແຕ່ງຕັ້ງ, ຍົກຍ້າຍ, ປົດຕໍາແໜ່ງ, ປະຕິບັດນະໂຍບາຍ ຫຼື ລົງວິໄນຕໍ່ພະນັກງານໃນຂະແໜງການການເງິນ;
8. ສ້າງແຜນຍຸດທະສາດພັດທະນາບຸກຄະລາກອນຂອງຂະແໜງການການເງິນ;
9. ພົວພັນ, ຮ່ວມມື ວຽກງານງົບປະມານແຫ່ງລັດ ກັບຕ່າງປະເທດ, ພາກພື້ນ ແລະ ສາກົນ;
10. ສະຫຼຸບ, ລາຍງານ ການຈັດຕັ້ງປະຕິບັດວຽກງານງົບປະມານແຫ່ງລັດ ຕໍ່ລັດຖະບານ ຢ່າງເປັນ ປົກກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 83 (ປັບປຸງ) ສິດ ແລະ ໜ້າທີ່ ຂອງພະແນກການເງິນ ແຂວງ, ນະຄອນຫຼວງ

ໃນ​ການ​ຄຸ້ມ​ຄອງວຽກງານ​ງົບປະມານ​ແຫ່ງ​ລັດ ພະ​ແນ​ກການ​ເງິນ​ແຂວງ, ນະຄອນຫຼວງ ມີ​ສິດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍນະໂຍບາຍການເງິນ-ງົບປະມານແຫ່ງລັດ, ແຜນຍຸດທະສາດໄລຍະກາງ ແລະ ໄລຍະຍາວ ແລະ ຈັດຕັ້ງປະຕິບັດ;
2. ປະກອບຄໍາເຫັນຕໍ່ຮ່າງກົດໝາຍ ແລະ ຮ່າງນິຕິກໍາອື່ນໃນຂົງເຂດການເງິນ, ງົບປະມານ;
3. ໂຄສະນາ ເຜີຍແຜ່ ນະໂຍບາຍການເງິນ, ແຜນຍຸດທະສາດ, ແຜນງົບປະມານ, ກົດໝາຍ ແລະ ນິຕິກໍາອື່ນ ກ່ຽວກັບວຽກງານງົບປະມານຢ່າງທົ່ວເຖິງ;
4. ຄຸ້ມຄອງດ້ານວິຊາການຕໍ່ ວຽກງານງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ ລວມທັງ ພະນັກງານການເງິນ;
5. ຄຸ້ມຄອງບໍລິຫານ ແລະ ກວດກາການຈັດຕັ້ງປະຕິບັດງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ;
6. ຊີ້ນຳ, ນໍາພາ, ອໍານວຍຄວບຄຸມ ແລະ ຕິດຕາມການປະຕິບັດໜ້າທີ່ວຽກງານການເງິນຂອງ ຂະແໜງການອື່ນ ແລະ ຂະແໜງການການເງິນ;
7. ຊີ້ນໍາວຽກງານວິຊາສະເພາະ, ຄຸ້ມຄອງ ແລະ ສະເໜີ ສ້າງ, ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ບຸກຄະລາກອນ, ປະຕິບັດນະໂຍບາຍ ຫຼື ລົງວິໄນຕໍ່ພະນັກງານ;
8. ສ້າງແຜນຍຸດທະສາດພັດທະນາບຸກຄະລາກອນຂອງຂະແໜງການການເງິນ;
9. ພົວພັນ, ຮ່ວມມື ວຽກງານງົບປະມານແຫ່ງລັດ ກັບຕ່າງປະເທດ, ພາກພື້ນ ແລະ ສາກົນ ຕາມການມອບໝາຍ;
10. ສະຫຼຸບ, ລາຍງານ ການຈັດຕັ້ງປະຕິບັດວຽກງານງົບປະມານແຫ່ງລັດ ຕໍ່ອົງການປົກຄອງຂັ້ນ ແຂວງ ແລະ ກະຊວງການເງິນ ຢ່າງເປັນປົກກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບ ໝາຍ.

### ມາດຕາ 84 (ປັບປຸງ) ສິດ ແລະ ໜ້າທີ່ ຂອງຫ້ອງການການເງິນ ເມືອງ, ເທດສະບານ, ນະຄອນ

ໃນ​ການ​ຄຸ້ມ​ຄອງ​ວຽກງານງົບປະມານ​ແຫ່ງລັດ ຫ້ອງການ​ການ​ເງິນ ​ເມືອງ, ​ເທດສະບານ, ນະຄອນ ມີ​ສິດ ​ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ​ດັ່ງ​ນີ້:

1. ຈັດຕັ້ງປະຕິບັດ ນະໂຍບາຍການເງິນ-ງົບປະມານແຫ່ງລັດ, ແຜນຍຸດທະສາດໄລຍະກາງ ແລະ ໄລຍະຍາວ;
2. ປະກອບຄໍາເຫັນຕໍ່ຮ່າງກົດໝາຍ ແລະ ຮ່າງນິຕິກໍາອື່ນ ໃນຂົງເຂດການເງິນ, ງົບປະມານ;
3. ເຜີຍແຜ່ ນະໂຍບາຍການເງິນ, ແຜນຍຸດທະສາດ, ແຜນງົບປະມານ, ກົດໝາຍ ແລະ ນິຕິກໍາອື່ນ ກ່ຽວກັບວຽກງານງົບປະມານຢ່າງທົ່ວເຖິງ;
4. ຄຸ້ມຄອງດ້ານວິຊາການຕໍ່ ວຽກງານງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ ລວມທັງ ພະນັກງານການເງິນ;
5. ຄຸ້ມຄອງບໍລິຫານ ແລະ ກວດກາການຈັດຕັ້ງປະຕິບັດງົບປະມານແຫ່ງລັດ ​ແລະ ການ​ເງິນ​ແຫ່ງ​ລັດ;
6. ຊີ້ນຳ, ນໍາພາ, ອໍານວຍຄວບຄຸມ ແລະ ຕິດຕາມການປະຕິບັດໜ້າທີ່ວຽກງານການເງິນ;
7. ຊີ້ນໍາວຽກງານວິຊາສະເພາະ, ຄຸ້ມຄອງ ແລະ ສະເໜີ ສ້າງ, ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ບຸກຄະລາກອນ, ປະຕິບັດນະໂຍບາຍ ຫຼື ລົງວິໄນຕໍ່ພະນັກງານ;
8. ສະເໜີແຜນການພັດທະນາບຸກຄະລາກອນ;
9. ສະຫຼຸບ, ລາຍງານ ການຈັດຕັ້ງປະຕິບັດວຽກງານງົບປະມານແຫ່ງລັດ ຕໍ່ອົງການປົກຄອງຂັ້ນ ເມືອງ ແລະ ພະແນກການເງິນຂັ້ນແຂວງ ຢ່າງເປັນປົກກະຕິ;
10. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບ ໝາຍ.

### ມາດຕາ 85 (ໃໝ່) ສິດ ແລະ ໜ້າທີ່ ຂອງຂະແໜງການອື່ນ ແລະ ອົງການປົກຄອງທ້ອງຖິ່ນ

ໃນ​ການ​ຄຸ້ມ​ຄອງ​ວຽກງານງົບປະມານ​ແຫ່ງລັດ ຂະແໜງການອື່ນ ແລະ ອົງການປົກຄອງທ້ອງຖິ່ນ ມີ​ສິດ ​ແລະ ໜ້າ​ທີ່​ ປະສານສົມທົບກັບຂະແໜງການການເງິນ ຕາມພາລະບົດບາດຂອງຕົນ.

## **ໝວດທີ 2**

**ການກວດກາ ງົບປະມານແຫ່ງລັດ**

### [ມາດຕາ 86 ອົງການກວດກາງົບປະມານແຫ່ງລັດ](#_ມາດຕາ_61_ຄວາມຮັບຜິດຊອບຂອງການຈັດຕັ້ງ)

ອົງການ​ກວດກາງົບປະມານ​ແຫ່ງ​ລັດ ປະກອບ​ດ້ວຍ ​ອົງການ​ກວດກາ​ພາຍ​ໃນ ​ແລະ ​ອົງການ​ກວດກາ​ພາຍ​ນອກ.

1. ອົງການ​ກວດກາ​ພາຍ​ໃນ ​ແມ່ນ​ ອົງການ​ດຽວ​ກັນ​ກັບ​ອົງການ​ຄຸ້ມ​ຄອງ​ງົບປະມານ​ແຫ່ງ​ລັດ ຕາມ​ທີ່​ໄດ້​ກຳນົດ​ໄວ້​ໃນ​[ມາດຕາ 81](#_ມາດຕາ_81_(ປັບປຸງ)) ຂອງ​ກົດໝາຍ​ສະບັບ​ນີ້ ​ແລະ ​ອົງການ​ກວດກາ​ຂອງ​ຂະ​ແໜງ​ການ​ ແລະ ອົງການ ປົກຄອງທ້ອງຖິ່ນທີ່​ກ່ຽວຂ້ອງ;
2. ອົງການ​ກວດກາ​ພາຍ​ນອກ ມີ ສະພາ​ແຫ່ງ​ຊາດ, ລັດຖະບານ, ຄະນະ​ກຳມະການ​ກວດກາ, ອົງການ​ກວດ​ສອບ​ແຫ່ງ​ລັດ ແລະ ຄະນະ​ກວດກາ​ສະ​ເພາະ​ກິດ.

### ມາດຕາ 87 ເນື້ອໃນການກວດກາ

ການ​ກວດກາ​ວຽກງານງົບປະມານ​ແຫ່ງ​ລັດ ມີ​ ເນື້ອ​ໃນ ​ ດັ່ງ​ນີ້:

1. ກວດກາ​ການຈັດ​ຕັ້ງປະຕິບັດ​ກົດ​ໝາຍ ​ແລະ ນິຕິ​ກຳ​ອື່ນ ກ່ຽວກັບ​ການ​ເງິນ-ງົບປະມານ, ກວດກາ​ການ​ເກັບ​ລາຍ​ຮັບ, ການ​ປະຕິບັດ​ລາຍ​ຈ່າຍ ຕາມ​ແຜນ​ງົບປະມານ​ແຫ່ງ​ລັດ;
2. ກວດກາ​ການ​ນໍາໃຊ້ສິດ ​ແລະ ຄວາມ​ຮັບຜິດຊອບ​ຂອງ​ຜູ້​ສັ່ງ​ການ​ເອກ, ຜູ້​ສັ່ງ​ການ, ຄັງ​ເງິນ​ແຫ່ງ​ຊາດ, ຫົວໜ່ວຍ​ງົບປະມານ​ຂັ້ນ​ຕ່າງໆ ​ແລະ ຂະ​ແໜງ​ການ​ຄຸ້ມ​ຄອງ​ວຽກງານງົບປະມານ ກ່ຽວກັບ​ການຈັດ​ຕັ້ງ ປະຕິບັດ​ງົບປະມານ​ແຫ່​ງລັດ;
3. ກວດກາ​ຄວາມ​ຮັບຜິດຊອບ​ຂອງ​ການ​ຈັດ​ຕັ້ງ​ເກັບ​ລາຍ​ຮັບ ​ແລະ ອົງການ​ຄຸ້ມ​ຄອງ​ງົບປະມານ​ແຫ່ງ​ລັດ ຕາມ**​**ກົດໝາຍ.

ການ​ກວດກາ​ລາຍ​ຈ່າຍ​ງົບປະມານ ​ໃຫ້​ປະຕິບັດສາມ​ຂັ້ນຕອນ ຄື ການ​ກວດກາ​ກ່ອນ​ຈ່າຍ, ການ​ກວດກາ​ຢູ່​ໃນ​ໄລຍະ​ຈັດ​ຕັ້ງປະຕິບັດ ​ແລະ ການ​ກວດກາ​ຫຼັງ​ຈ່າຍ.

### ມາດຕາ 88 ຮູບການການກວດກາ

ການ​ກວດກາວຽກງານ​ງົບປະມານ​ແຫ່ງ​ລັດ ປະກອບ​ດ້ວຍ​ສາມ​ຮູບ​ການ ດັ່ງນີ້:

1. ການ​ກວດກາ​ຕາມ​ລະບົບ​ປົກກະຕິ;
2. ການ​ກວດກາ​ໂດຍ​ແຈ້ງ​ໃຫ້​ຮູ້ລ່ວງ​ໜ້າ;
3. ການ​ກວດກາ​ແບບ​ກະທັນຫັນ.

ການ​ກວດກາ​ຕາມ​ລະບົບ​ປົກກະຕິ ​ແມ່ນ ​ການ​ກວດກາ​ທີ່​ດຳ​ເນີນ​ໄປ​ຕາມ​ແຜນການ​ຢ່າງ​ເປັນ​ປະຈຳ ​ແລະ ມີ​ກຳນົດ​ເວລາ​ອັນ​ແນ່ນອນ.

ການ​ກວດກາ​ໂດຍ​ແຈ້ງ​ໃຫ້​ຮູ້ລ່ວງ​ໜ້າ ​ແມ່ນ ​ການ​ກວດກາ​ນອກ​ແຜນການ ​ເມື່ອ​ເຫັນ​ວ່າ​ມີ​ຄວາມ​ຈຳ​ເປັນ ຊຶ່ງ​ຕ້ອງ​ແຈ້ງ​ໃຫ້​ຜູ້​ຖືກ​ກວດກາ​ຊາບ​ລ່ວງ​ໜ້າ.

ການກວດກາແບບກະທັນຫັນ ແມ່ນ ການກວດກາໂດຍຮີບດ່ວນ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາຊາບ ລ່ວງໜ້າ.

ໃນ​ການ​ດຳ​ເນີນ​ການ​ກວດກາ​ນັ້ນ ຕ້ອງ​ປະຕິບັດ​ໃຫ້​ຖືກຕ້ອງຕາມ​ກົດໝາຍ**​**ຢ່າງ​ເຂັ້ມ​ງວດ.

# **ພາກ​ທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

### ມາດຕາ 89 ນະໂຍບາຍຕໍ່ຜູ້ມີຜົນງານ

ການ​ຈັດ​ຕັ້ງ​ເກັບ​ລາຍຮັບ, ຫົວໜ່ວຍ​ງົບປະມານ ທີ່ໄດ້ປະຕິບັດກົດໝາຍສະບັບນີ້ຢ່າງເຂັ້ມງວດ ເປັນຕົ້ນ ​​ຄຸ້ມ​ຄອງ​ການ​ເກັບ​ລາຍ​ຮັບ​ຢ່າງ​ຖືກຕ້ອງ, ຄົບຖ້ວນ, ທັນ​ກຳນົດ​ເວລາ, ​ໄດ້​ຕາມ​ແຜນການ ຫຼື ເກີນ​ແຜນການ, ຄຸ້ມ​ຄອງ​ລາຍ​ຈ່າຍຖືກຕ້ອງ ​ຢ່າງ​ເປີດເຜີຍ, ​ໂປ່​ງ​ໃສ, ປະຢັດ ​ແລະ ມີ​ປະສິດທິ​ຜົນຈະ​ໄດ້​ຮັບ​ການ​ຍ້ອງຍໍ ຫຼື ນະ​ໂຍ ບ​າຍອື່ນຕາມ​ລະບຽບການ.

ບຸກຄົນ, ນິຕິບຸກຄົນ ​ຫຼື ການຈັດຕັ້ງທີ່ໄດ້​​ມອບ​ພັນທະ​ເຂົ້າ​ງົບປະມານ​ແຫ່ງ​ລັດ ຢ່າງ​ຖືກຕ້ອງ, ຄົບ​ຖ້ວນ, ທັນ​ກຳນົດ​ເວລາ, ​ໃຫ້ການ​ຮ່ວມ​ມື, ສະ​ໜອງ​ຂໍ້​ມູນ ​ຂ່າວສານ ກ່ຽວກັບ​ການລະ​ເມີດ​ກົດໝາຍ ຊຶ່ງ​ເຮັດ​ໃຫ້​ເຈົ້າ​ໜ້າ​ທີ່ ສາມາດ​ເກັບ​ລາຍ​ຮັບ​ໄດ້​ເພີ່ມ ຈະ​ໄດ້​ຮັບ​ການ​ຍ້ອງຍໍ ຫຼື ນະ​ໂຍບາຍ​ອື່ນ ຢ່າງ​ເໝາະ​ສົມ.

### [ມາດຕາ 90 (ປັບປຸງ) ມາດຕະການຕໍ່ຜູ້ລະເມີດ](#_ມາດຕາ_93_ມາດຕະການປັບໃໝ)

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່​ໄດ້​ລະ​ເມີດ​ຂໍ້ຫ້າມຕາມທີ່ໄດ້ກໍານົດໄວ້ໃນກົດໝາຍສະບັບນີ້ ຈະ​ຖືກ​ປະຕິບັດ​ມາດ​ຕະການ​ຕ່າງໆ ​ແລ້ວ​ແຕ່​ກໍລະນີ​ເບົາ ຫຼື ໜັກ ​ເຊັ່ນ ມາດ​ຕະການ​ສຶກສາ​ອົບຮົມ, ກ່າວເຕືອນ, ລົງວິໄນ, ປັບ​​ໃໝ ແລະ ດຳ​ເນີນ​ຄະດີ​ທາງ​ອາຍາ ຕາມ​ກົດໝາຍ ລວມທັງການໃຊ້ແທນຄ່າເສຍຫາຍ ຕາມທີ່ຕົນໄດ້ ກໍ່ຂຶ້ນ.

### ມາດຕາ 91 ມາດຕະການສຶກສາອົບຮົມ

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ຊຶ່ງ​ມີ​ການ​ກະທຳ​ທີ່​ບໍ່​ເປັນ​ອັນຕະລາຍ ຫຼື ບໍ່​ສ້າງ​ຄວາມ​ເສຍ​ຫາຍ​ຢ່າງ​ຫຼວງ​ຫຼາຍ ຈະ​ຖືກ​ສຶກສາ​ອົບຮົມ ແລະ ກ່າວເຕືອນ ​ໃນ​ກໍລະນີ​ ດັ່ງ​ນີ້:

1. ການ​ສ້າງ​ແຜນ, ການ​ສະຫຼຸບ​ງົບປະມານ​ປະຈຳ​ປີ​ ບໍ່​ຊັດ​ເຈນ ​ແລະ ບໍ່​ທັນກຳນົດ​ເວລາ;
2. ການ​ສົມທົບ​ກັບ​ບຸກຄົນ, ນັກທຸລະກິດ ​ເພື່ອ​ໃຫ້​ແກ່ຍາວ​ເວລາ​ມອບ ຫຼື ບໍ່​ໃຫ້​ມອບ​ພັນທະ​ເຂົ້າ​ງົບປະມານ;
3. ການ​ອອກ​ຄຳສັ່ງ​ຈ່າຍ​ບໍ່​ຖືກ​ເປົ້າ​ໝາຍ, ບໍ່​ຖືກ​ເນື້ອ​ໃນ​ລາຍ​ຈ່າຍ​ທີ່​ກຳນົດ​ໄວ້ໃນ​​ແຜນການ**​**ປີ, ຈ່າຍ​ບໍ່​ຖືກ​ຮ່ວງ ຕາມ​ສາລະບານ​ງົບປະມານ, ຄິດ​ໄລ່​ບໍ່​ຖືກຕ້ອງ​ຕາມ​ກຳນົດ​ໝາຍ​ໃຊ້​ຈ່າຍ ​ໂດຍ​ບໍ່​ເຈດ​ຕະນາ;
4. ການ​ບໍ່​ແຈ້ງ​ຖານະ​ການ​ເງິນ ທີ່​ຂຶ້ນ​ກັບ​ການ​ຄຸ້ມ​ຄອງ​ຂອງ​ຕົນ ​ຢ່າງ​ເປີດ​ເຜີ​ຍ, ​ໂປ່​ງ​ໃສ ແລະ ການຊຸກເຊື່ອງລາຍຮັບທີ່ຕົນຮັບຜິດຊອບ;
5. ການ​ຕອບຄຳ​ສະ​ເໜີ, ການ​ອະນຸມັດ, ການ​ສັ່ງ​ຈ່າຍ​ເງິນ ​ໂດຍ​​ແກ່ຍາວ​ເວລາ ​ແລະ ຮຽກຮ້ອງ​ຄ່າ​ຕອບ​ແທນ;
6. ການ​ເບີກ​ຈ່າຍ​ງົບປະມານ​ບໍ່​ມີ​ຄວາມ​ຍຸຕິ​ທຳ;
7. ການ​ສ້າງ​ຄວາມ​ຫຍຸ້ງຍາກ, ການໃຊ້​ວາຈາ ແລະ ການສະ​ແດງ​ທ່າ​ທີ່​ບໍ່ສຸພາບ ແລະ ເໝາະສົມ ​ຕໍ່​ຜູ້​ໃຊ້​ບໍລິການ​;
8. ການລົງວິໄນ​ຕໍ່​ພະນັກງານ​ບໍ່​ເປັນ​ທຳ.

### ມາດຕາ 92 (ໃໝ່) ມາດຕະການລົງວິໄນ

ພະນັກງານທີ່​ໄດ້​ລະ​ເມີດ​ຂໍ້ຫ້າມຕາມທີ່ໄດ້ກໍານົດໄວ້ໃນກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງ ອາຍາ ຈະ​ຖືກລົງວິໄນ ​ເຊັ່ນ ການຍົກຍ້າຍໜ້າທີ່, ປົດຕໍາແໜ່ງ ຫຼື ໄລ່ອອກຈາກລັດຖະການ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 93 ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ ຈະ​ຖືກ​ປັບ​​ໃໝ ຫາກ​ມີ​ການ​ກະທຳ​ໃນ​ກໍລະນີ ດັ່ງນີ້:

1. ການ​ສືບ​ຕໍ່​ລະ​ເມີດ​ການ​ກະທຳ​ທີ່​ໄດ້​ກຳນົດ​ໄວ້​ໃນ​[ມາດຕາ 9](#_ມາດຕາ_90_(ປັບປຸງ))1 ​ຂອງກົດໝາຍສະບັບນີ້;
2. ການ​ບໍ່​ແຈ້ງ​ຂໍ້​ມູນ​ຫົວໜ່ວຍ​ທຸລະ​ກິດ, ການ​​ເກັບ​ພັນທະ​ບໍ່​ຍຸຕິ​ທຳ, ບໍ່​ເປີດ​ເຜີ​ຍຂໍ້​ມູນ​ເກັບ​ພັນທະ, ບໍ່​ແກ້​ໄຂ​ການສະ​ເໜີ​ຂອງ​ຫົວໜ່ວຍ​ທຸລະ​ກິດ;
3. ການ​ເກັບ​ລາຍ​ຮັບ​ຈາກ​ຫົວໜ່ວຍ​ທຸລະ​ກິດ ບໍ່​ຄົບ​ຖ້ວນ, ບໍ່​ຖືກຕ້ອງ ຕາມ​ກົດໝາຍ ​ເຮັດ​ໃຫ້​ພັນທະ​ມອບ​ເຂົ້າງົບປະມານ​ນັ້ນ​ຫຼຸດ​ລົງ;
4. ການ​ບໍ່​ປະຕິບັດ​ຕາມ​ບົດບັນຍັດທີ່​ໄດ້ກຳນົດ​ໄວ້​ໃນ​ກົດໝາຍທີ່ກ່ຽວຂ້ອງ ​ເຊັ່ນ ບໍ່​ຖື​ບັນຊີ, ບໍ່​ນຳ​ໃຊ້​ໃບ​ເກັບ​ເງິນ, ບໍ່​ແຕ່ງ​ຕັ້ງ​ຫົວໜ້າ​ການ​ເງິນ, ບໍ່​ແຕ່ງ​ຕັ້ງ​ນາຍ​ຄັງ​ເງິນສົດ, ບໍ່​ປະກອບ​ອຸປະກອນ​ຮັບ​ໃຊ້​ຕາມ​ມາດ​ຕະ ຖານ​ທຸລະ​ກິດ, ບໍ່​ແຈ້ງ​ສະພາບ​ການ​ດຳ​ເນີນ​ທຸລະ​ກິດ, ບໍ່​ລາຍ​ງານ​ຖານະ​ການ​ເງິນ​ປະຈຳ​ເດືອນ, ງວດ ​ແລະ ປີ ​ໃຫ້​ກະຊວງ​ການ​ເງິນ, ຂະ​ແໜງ​ການ​ທີ່​ກ່ຽວຂ້ອງ.

ສຳລັບ​ອັດຕາ​ການ​ປັບ​ໃໝ ​ໄດ້​ກຳນົດ​ໄວ້​ໃນ​ລະບຽບການຕ່າງຫາກ.

### ມາດຕາ 94 ມາດຕະການທາງອາຍາ

ບຸກຄົນ​​ ທີ່​ໄດ້​ກະທຳ​ຜິດ ກ່ຽວກັບວຽກງານ​ການ​​ເງິນ-ງົບປະມານ ຊຶ່ງ​ກໍ່​ຄວາມ​ເສຍ​ຫາຍ​ຢ່າງ​ຫຼວງຫຼາຍ ຈະ​ຖືກ​ລົງ​ໂທດ​ທາງ​ອາຍາ ຕາມທີ່ໄດ້ກຳນົດໄວ້ໃນກົດໝາຍອາຍາ ແລະ ກົດໝາຍອື່ນ ທີ່ກຳນົດໂທດທາງອາຍາ ພ້ອມ​ທັງ​ໃຊ້​ແທນ​ຄ່າ​ເສຍ​ຫາຍ ​ຕາມທີ່ຕົນໄດ້ກໍ່ຂຶ້ນ.

# **ພາກ​ທີ X**

**ບົດບັນຍັດສຸດທ້າຍ**

### ມາດຕາ 95 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

### ມາດຕາ 96 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາ ທິປະໄຕ ປະຊາຊົນລາວ ໄດ້ອອກລັດຖະດໍາລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍງົບປະມານແຫ່ງລັດ [ສະບັບເລກທີ02/ສພຊ ລົງວັນທີ 26 ທັນວາ 2006](http://laoofficialgazette.gov.la/kcfinder/upload/files/State%20budget%20Law%20.pdf) ແລະ [ສະບັບເລກທີ 01/ສພຊ ລົງວັນທີ 07 ທັນວາ 2011](http://laoofficialgazette.gov.la/kcfinder/upload/files/State%20budget%20Update%20on%20Article%2054%20.pdf).

ຂໍ້ກໍານົດ, ບົດບັນຍັດໃດທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**