ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 74 /ສພຊ

ນະຄອນຫຼວງວຽງຈັນ, ວັນທີ 18 ທັນວາ 2015

ກົດໝາຍ

ວ່າດ້ວຍ ພະນັກງານລັດຖະກອນ

ພາກທີ I

ບົດບັນຍັດທົ່ວໄປ

ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຈັດຕັ້ງ, ການເຄື່ອນໄຫວ, ການຄຸ້ມຄອງ, ການຕິດຕາມ ກວດກາວຽກງານພະນັກງານລັດຖະກອນ ເພື່ອເຮັດໃຫ້ການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ດໍາເນີນວຽກງານດັ່ງກ່າວຢ່າງຖືກຕ້ອງ, ເປັນລະບົບ, ມີຄວາມໜັກແໜ້ນ ແລະ ເຂັ້ມແຂງ ແນໃສ່ຮັບປະກັນການປະຕິບັດແນວທາງຂອງພັກ ແລະ ນະໂຍບາຍຂອງລັດແຕ່ລະໄລຍະ ມີຄວາມເປັນເອກະພາບ, ໂປ່ງໃສ, ຍຸຕິທຳ, ເປີດເຜີຍ ແລະ ສາມາດກວດສອບໄດ້ ປະກອບສ່ວນເຂົ້າໃນພາລະກິດ ປົກປັກຮັກສາ ແລະ ພັດທະນາປະເທດຊາດ.

ມາດຕາ 2 ພະນັກງານລັດຖະກອນ

ພະນັກງານລັດຖະກອນ ແມ່ນ ພົນລະເມືອງລາວຜູ້ຖືກ ຮັບບັນຈຸໃຫ້ເຮັດວຽກ, ເລືອກຕັ້ງ ຫຼື ແຕ່ງຕັ້ງໃຫ້ດໍາລົງຕໍາແໜ່ງໃດໜຶ່ງ ໃນອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດ ຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ຫຼື ໄປປະຈຳການຢູ່ສຳນັກງານຜູ້ຕາງໜ້າ ສາທາລະນະລັດ ປະຊາທິປະໄຕ ປະຊາຊົນລາວ ຢູ່ຕ່າງປະເທດ ແລະ ອົງການຈັດຕັ້ງສາກົນ ຊຶ່ງໄດ້ຮັບເງິນເດືອນ ແລະ ເງິນອຸດໜູນຈາກງົບປະມານແຫ່ງລັດ.

ມາດຕາ 3 ການອະທິບາຍຄຳສັບ

ຄຳສັບ ທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ພະນັກງານ ໝາຍເຖິງ ພະນັກງານການນຳລະດັບສູງ ແລະ ພະນັກງານນຳພາ, ຄຸ້ມຄອງ ທີ່ໄດ້ຮັບການເລືອກຕັ້ງ ຫຼື ແຕ່ງຕັ້ງໃຫ້ດຳລົງຕໍາແໜ່ງບໍລິຫານໃດໜຶ່ງ ໃນອົງການຈັດຕັ້ງ ພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ;

2. ລັດຖະກອນ ໝາຍເຖິງ ລັດຖະກອນທີ່ມີຕຳແໜ່ງບໍລິຫານ, ລັດຖະກອນວິຊາການ ແລະ ລັດຖະກອນຊ່ວຍວຽກບໍລິຫານ ທີ່ໄດ້ຮັບການເລືອກຕັ້ງ, ແຕ່ງຕັ້ງໃຫ້ດຳລົງຕຳແໜ່ງ ບໍລິຫານ, ຕຳແໜ່ງວິຊາການ ຫຼື ຖືກບັນຈຸເຂົ້າໃສ່ຕຳແໜ່ງງານໃດໜຶ່ງ ໃນອົງການຈັດຕັ້ງພັກ, ລັດ, ແນວລາວ ສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ;

3. ພະນັກງານນຳພາ ໝາຍເຖິງ ພະນັກງານລັດຖະກອນ ທີ່ມີຕຳແໜ່ງບໍລິຫານ, ມີບົດ ບາດນຳພາຄົ້ນຄວ້າ, ກຳນົດ ແນວທາງ ນະໂຍບາຍ, ຍຸດທະສາດ, ກົດໝາຍ ແລະ ນຳພາການ ຜັນຂະຫຍາຍ ຈັດຕັ້ງປະຕິບັດ ຢ່າງມີປະສິດທິຜົນ;

4. ພະນັກງານຄຸ້ມຄອງ ໝາຍເຖິງ ພະນັກງານລັດຖະກອນ ທີ່ມີຕຳແໜ່ງບໍລິຫານ ຊຶ່ງຄຸ້ມຄອງການຈັດຕັ້ງ, ການເຄື່ອນໄຫວວຽກງານ ແລະ ການດຳລົງຊີວິດ ຂອງພະນັກງານລັດຖະກອນ ພາຍໃນອົງການຂອງຕົນ;

5. ຕຳແໜ່ງງານ ໝາຍເຖິງ ກຸ່ມວຽກ ແລະ ຄວາມຮັບຜິດຊອບ ຊຶ່ງໄດ້ກໍານົດໄວ້ໃນໂຄງປະ ກອບກົງຈັກການຈັດຕັ້ງບົນພື້ນຖານພາລະບົດບາດ, ໜ້າທີ່ຂອງການຈັດຕັ້ງນັ້ນ;

6. ຈັນຍາບັນພະນັກງານລັດຖະກອນ ໝາຍເຖິງ ກົດການປະພຶດຕົນຂອງພະນັກງານລັດຖະ ກອນ;

7. ການປະເມີນຜົນການປະຕິບັດວຽກງານຂອງພະນັກງານລັດຖະກອນ ໝາຍເຖິງ ການຕີ ລາຄາ ການປະຕິບັດໜ້າທີ່ວຽກງານຂອງພະນັກງານລັດຖະກອນຢ່າງເປັນລະບົບ ແລະ ຕໍ່ເນື່ອງ ເພື່ອກວດຄືນການປະຕິບັດໜ້າທີ່ວຽກງານດັ່ງກ່າວ;

8. ການຝຶກອົບຮົມປະຖົມນິເທດ ໝາຍເຖິງ ການຈັດຝຶກອົບຮົມໃຫ້ລັດຖະກອນໃໝ່ ເພື່ອແນະນຳ, ອະທິບາຍໃຫ້ຮັບຮູ້ ແລະ ເຂົ້າໃຈກ່ຽວກັບພາລະບົດບາດ, ສິດ ແລະ ໜ້າທີ່ຂອງການ ຈັດຕັ້ງຕົນ.

ມາດຕາ 4 ນະໂຍບາຍຂອງລັດກ່ຽວກັບວຽກງານພະນັກງານລັດຖະກອນ

ລັດ ຖືເປັນສໍາຄັນວຽກງານພະນັກງານລັດຖະກອນ ແລະ ສົ່ງເສີມດ້ວຍການປະຕິບັດ ນະໂຍ ບາຍ ຕາມທີ່ໄດ້ກໍານົດໄວ້ໃນກົດໝາຍ, ສ້າງທຸກເງື່ອນໄຂໃຫ້ພະນັກງານລັດຖະກອນ ທຸກເພດ, ທຸກເຜົ່າ ຕາມຄວາມສາມາດຕົວຈິງ ໄດ້ຮັບການພັດທະນາທາງດ້ານການເມືອງ, ແນວຄິດ, ຈັນຍາບັນ, ຍົກລະດັບດ້ານວິຊາສະເພາະ ຄວາມຮູ້, ຄວາມສາມາດ ເພື່ອເປັນກຳລັງແຮງປະຕິບັດໜ້າທີ່ໃນການປົກປັກຮັກສາ, ສ້າງສາພັດທະນາປະເທດຊາດ ແລະ ຮັບໃຊ້ປະຊາຊົນ ຢ່າງສຸດກົກສຸດປາຍ ດ້ວຍຄວາມບໍລິສຸດໃຈ.

ລັດ ປົກປ້ອງສິດ ແລະ ຜົນປະໂຫຍດອັນຊອບທໍາຂອງພະນັກງານລັດຖະກອນ ຊຶ່ງເປັນທຶນຮອນ ອັນປະເສີດ, ເປັນຜູ້ຕັດສີນຜົນໄດ້, ຜົນເສຍຂອງການຈັດຕັ້ງປະຕິບັດວຽກງານ ພ້ອມທັງເອົາໃຈໃສ່ ຍົກລະດັບຊີວິດການເປັນຢູ່ຂອງພະນັກງານລັດຖະກອນ ເພື່ອຮັບປະກັນການປະຕິບັດໜ້າທີ່ໃຫ້ສຳເລັດ.

ມາດຕາ 5 ຫຼັກການພື້ນຖານໃນການຄຸ້ມຄອງພະນັກງານລັດຖະກອນ

ການຄຸ້ມຄອງພະນັກງານລັດຖະກອນ ຕ້ອງຮັບປະກັນຕາມຫຼັກການພື້ນຖານ ດັ່ງນີ້:

1. ຖືກຕ້ອງ, ສອດຄ່ອງກັບລັດຖະທຳມະນູນ, ກົດໝາຍ ແລະ ນະໂຍບາຍຂອງລັດ;

2. ລວມສູນເປັນເອກະພາບໃນຂອບເຂດທົ່ວປະເທດ ບົນພື້ນຖານການ ແບ່ງຂັ້ນຄຸ້ມຄອງ, ແບ່ງຄວາມຮັບຜິດຊອບ ແລະ ປະສານສົມທົບລະຫວ່າງຂະແໜງການ ສູນກາງ ແລະ ທ້ອງຖິ່ນ;

3. ລວມສູນປະຊາທິປະໄຕ, ປຶກສາຫາລື ຕົກລົງເປັນໝູ່ຄະນະ, ບຸກຄົນຮັບຜິດຊອບ, ສຽງສ່ວນໜ້ອຍ ຂຶ້ນກັບສຽງສ່ວນຫຼາຍ, ບຸກຄົນຂຶ້ນກັບການຈັດຕັ້ງ ແລະ ຂັ້ນລຸ່ມຂຶ້ນກັບຂັ້ນເທິງ;

4. ບັນຈຸ, ສ້າງ ແລະ ພັດທະນາພະນັກງານລັດຖະກອນໃຫ້ມີຄຸນນະພາບ, ຖືກຕ້ອງ ຕາມແນວທາງຂອງພັກ ແລະ ສອດຄ່ອງກັບແຜນພັດທະນາເສດຖະກິດສັງຄົມຂອງຊາດ ໃນແຕ່ລະໄລຍະ;

5. ໂປ່ງໃສ, ຍຸຕິທໍາ, ເປີດເຜີຍ, ພາວະວິໄສ ແລະ ສາມາດກວດສອບໄດ້ ໃນການບັນຈຸ, ການສັບຊ້ອນ, ການແຕ່ງຕັ້ງ ຫຼື ເລືອກຕັ້ງ, ການຄຸ້ມຄອງ, ການນຳໃຊ້ ແລະ ການປະເມີນຜົນການປະຕິບັດວຽກງານ ຂອງພະນັກງານລັດຖະກອນ;

6. ມີຄວາມສະເໝີພາບລະຫວ່າງ ຍິງ ຊາຍ ແລະ ສົ່ງເສີມຄວາມກ້າວໜ້າຂອງແມ່ຍິງລາວທຸກເຜົ່າ.

ມາດຕາ 6 ຂອບເຂດການນຳໃຊ້

ກົດໝາຍສະບັບນີ້ ນຳໃຊ້ສຳລັບພະນັກງານລັດຖະກອນ ທີ່ສັງກັດຢູ່ອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ຫຼື ໄປປະຈໍາການຢູ່ ສໍານັກງານຜູ້ຕາງໜ້າ ສາທາລະນະລັດ ປະຊາທິປະໄຕ ປະຊາຊົນລາວ ຢູ່ຕ່າງປະເທດ ແລະ ອົງການຈັດຕັ້ງສາກົນ.

ກົດໝາຍສະບັບນີ້ ບໍ່ນຳໃຊ້ສຳລັບ ທະຫານ, ຕຳຫຼວດ, ພະນັກງານລັດວິສາຫະກິດ ແລະ ພະນັກ ງານຕາມສັນຍາ.

ສຳລັບພະນັກງານຂອງອົງການປົກຄອງບ້ານ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 7 ການຮ່ວມມືສາກົນ

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານ ພະນັກງານລັດຖະກອນ ດ້ວຍການ ແລກປ່ຽນບົດຮຽນ, ຂໍ້ມູນຂ່າວສານ, ຄົ້ນຄວ້າວິທະຍາສາດ, ເຕັກໂນ ໂລຊີ, ການຝຶກອົບຮົມ, ສໍາມະນາ, ທັດສະນະສຶກສາ ແລະ ການຍົກລະດັບຄວາມຮູ້ຄວາມສາມາດ ທາງດ້ານວິຊາການ ເພື່ອພັດທະນາວຽກງານຄຸ້ມຄອງພະນັກງານລັດຖະກອນ ໃຫ້ມີຄຸນນະພາບ, ເຂັ້ມແຂງ ແລະ ທັນສະໄໝ, ປະຕິບັດສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

ພາກທີ II

ວຽກງານພະນັກງານລັດຖະກອນ

ໝວດທີ 1

ປະເພດ ແລະ ຂົງເຂດ ພະນັກງານລັດຖະກອນ

ມາດຕາ 8 ປະເພດພະນັກງານລັດຖະກອນ

ພະນັກງານລັດຖະກອນ ມີ ສີ່ ປະເພດ ດັ່ງນີ້:

1. ພະນັກງານການນຳລະດັບສູງ;

2. ລັດຖະກອນທີ່ມີຕຳແໜ່ງບໍລິຫານ;

3. ລັດຖະກອນວິຊາການ;

4. ລັດຖະກອນຊ່ວຍວຽກບໍລິຫານ.

ມາດຕາ 9 ພະນັກງານການນຳລະດັບສູງ

ພະນັກງານການນຳລະດັບສູງ ແມ່ນ ພະນັກງານນຳພາ, ພະນັກງານຄຸ້ມຄອງ ທີ່ໄດ້ຮັບການເລືອກຕັ້ງ ຫຼື ແຕ່ງຕັ້ງໃຫ້ດຳລົງຕຳແໜ່ງໃດໜຶ່ງ ແຕ່ ປະທານປະເທດ ລົງມາຮອດ ຫົວໜ້າທະ ບວງ ຫຼື ຫົວໜ້າອົງການລັດທຽບເທົ່າທະບວງ ຕາມທີ່ໄດ້ກຳນົດໄວ້ໃນມາດຕາ 22 ຂອງກົດໝາຍ ສະບັບນີ້.

ມາດຕາ 10 ລັດຖະກອນທີ່ມີຕຳແໜ່ງບໍລິຫານ

ລັດຖະກອນທີ່ມີຕຳແໜ່ງບໍລິຫານ ແມ່ນ ພະນັກງານນຳພາ, ພະນັກງານຄຸ້ມຄອງ ທີ່ໄດ້ຮັບການແຕ່ງຕັ້ງໃຫ້ດຳລົງຕຳແໜ່ງ ແຕ່ ຮອງຫົວໜ້າທະບວງ ຫຼື ຮອງຫົວໜ້າອົງການລັດທຽບເທົ່າທະ ບວງ ລົງມາຮອດ ຫົວໜ້າຈຸງານ ຫຼື ຫົວໜ້າອົງການລັດທຽບເທົ່າຈຸງານ ຕາມທີ່ໄດ້ກຳນົດໄວ້ໃນ ມາດຕາ 22 ຂອງກົດໝາຍສະບັບນີ້.

ການແຕ່ງຕັ້ງລັດຖະກອນ ໃຫ້ດຳລົງຕຳແໜ່ງບໍລິຫານໃດໜຶ່ງ ໃຫ້ປະຕິບັດຕາມມາດຕະຖານ ແລະ ເງື່ອນໄຂ ທີ່ໄດ້ກໍານົດໄວ້ໃນລະບຽບການ.

ມາດຕາ 11 ລັດຖະກອນວິຊາການ

ລັດຖະກອນວິຊາການ ແມ່ນ ລັດຖະກອນສົມບູນ ທີ່ຖືກບັນຈຸເຂົ້າຊັ້ນສາມ, ສີ່ ແລະ ຫ້າ ທີ່ຮັບຜິດຊອບວຽກຄົ້ນຄວ້າທາງດ້ານວິຊາການ ແຕ່ຍັງບໍ່ທັນໄດ້ຖືກແຕ່ງຕັ້ງໃຫ້ດຳລົງຕຳແໜ່ງບໍລິຫານໃດໜຶ່ງ.

ມາດຕາ 12 ລັດຖະກອນຊ່ວຍວຽກບໍລິຫານ

ລັດຖະກອນຊ່ວຍວຽກບໍລິຫານ ແມ່ນ ລັດຖະກອນສົມບູນ ທີ່ຖືກບັນຈຸເຂົ້າຊັ້ນໜຶ່ງ ແລະ ສອງ ທີ່ບໍ່ໄດ້ຮັບຜິດຊອບວຽກຄົ້ນຄວ້າທາງດ້ານວິຊາການ.

ມາດຕາ 13 ຂົງເຂດພະນັກງານລັດຖະກອນ

ພະນັກງານລັດຖະກອນ ມີ ສອງ ຂົງເຂດ ຄື:

1. ພະນັກງານລັດຖະກອນ ຂົງເຂດບໍລິຫານ;

2. ພະນັກງານລັດຖະກອນ ຂົງເຂດວິຊາການ.

ພະນັກງານລັດຖະກອນ ຂົງເຂດບໍລິຫານ ແມ່ນຜູ້ເຮັດໜ້າທີ່ໃນຂົງເຂດບໍລິຫານຄຸ້ມຄອງ ໃນອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ.

ພະນັກງານລັດຖະກອນ ຂົງເຂດວິຊາການ ແມ່ນ ຜູ້ເຮັດໜ້າທີ່ໃນຂົງເຂດບໍລິການ ແລະ ຄົ້ນຄວ້າວິທະຍາສາດ ໃນອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ ຂັ້ນສູນກາງ ແລະ ທ້ອງຖິ່ນ.

ໝວດທີ 2

ຊັ້ນ ແລະ ຂັ້ນຂອງພະນັກງານລັດຖະກອນ

ມາດຕາ 14 ຊັ້ນ ແລະ ຂັ້ນຂອງພະນັກງານລັດຖະກອນ

ຊັ້ນ ແລະ ຂັ້ນຂອງພະນັກງານລັດຖະກອນ ມີ ດັ່ງນີ້:

1. ພະນັກງານການນຳລະດັບສູງ ຈັດຢູ່ໃນ ຊັ້ນທີ ຫົກ ຊຶ່ງມີ ເຈັດ ຂັ້ນ;

2. ລັດຖະກອນ ຈັດຢູ່ໃນ ຊັ້ນທີ ໜຶ່ງ ຫາ ຊັ້ນ ທີ ຫ້າ ຊຶ່ງແຕ່ລະຊັ້ນ ມີ ສິບຫ້າ ຂັ້ນ.

ການກຳນົດຊັ້ນ ແລະ ຂັ້ນຂອງພະນັກງານລັດຖະກອນ ໃຫ້ອີງໃສ່ວຸດທິການສຶກສາ, ຕຳແໜ່ງ ບໍລິຫານ ຫຼື ຕຳແໜ່ງວິຊາການ.

ມາດຕາ 15 ການເລື່ອນຊັ້ນ ແລະ ຂັ້ນຂອງພະນັກງານລັດຖະກອນ

ການເລື່ອນຊັ້ນ ແລະ ຂັ້ນຂອງພະນັກງານລັດຖະກອນ ໃຫ້ປະຕິບັດບົນພື້ນຖານ ດັ່ງນີ້:

1. ວຸດທິການສຶກສາ;

2. ອາຍຸການ;

3. ການສອບເສັງ;

4. ຕຳແໜ່ງບໍລິຫານ.

ສໍາລັບວິທີການ ແລະ ຂັ້ນຕອນກ່ຽວກັບການເລື່ອນຊັ້ນ ແລະ ຂັ້ນ ໄດ້ກໍານົດໄວ້ໃນລະບຽບການ ຕ່າງຫາກ.

ໝວດທີ 3

ການບັນຈຸ, ສັບຊ້ອນ ແລະ ການຍົກຍ້າຍພະນັກງານລັດຖະກອນ

ມາດຕາ 16 ການອະນຸມັດຈໍານວນລັດຖະກອນໃໝ່

ໃນແຕ່ລະປີ ອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາ ຊົນຂັ້ນສູນກາງ ແລະ ທ້ອງຖິ່ນ ຕ້ອງລາຍງານສະພາບການຈັດຕັ້ງ, ການຄຸ້ມຄອງພະນັກງານລັດຖະກອນ ແລະ ແຜນຄວາມຕ້ອງການຈໍານວນຕົວເລກລັດຖະກອນໃໝ່ຂອງຕົນ ໃຫ້ກະຊວງພາຍໃນ ຢ່າງຊ້າບໍ່ໃຫ້ ກາຍ ເດືອນມິຖຸນາ ແລະ ກະຊວງພາຍໃນ ຕ້ອງລາຍງານຕໍ່ລັດຖະບານ ເພື່ອພິຈາລະນາ ໃນເດືອນສິງຫາ ຂອງທຸກປີ.

ມາດຕາ 17 ເງື່ອນໄຂເຂົ້າເປັນລັດຖະກອນໃໝ່

ບຸກຄົນທີ່ຖືກບັນຈຸເຂົ້າເປັນລັດຖະກອນໃໝ່ ຕ້ອງມີເງື່ອນໄຂ ດັ່ງນີ້:

1. ຖືສັນຊາດລາວໂດຍກຳເນີດ ຫຼື ໄດ້ຮັບສັນຊາດລາວແຕ່ ສາມປີ ຂຶ້ນໄປ;

2. ມີອາຍຸ ສິບແປດປີ ຂຶ້ນໄປ ແຕ່ບໍ່ເກີນ ສາມສິບຫ້າປີ;

3. ເປັນພົນລະເມືອງດີ, ມີຄຸນສົມບັດດີ, ມີຄວາມຈົງຮັກພັກດີຕໍ່ລະບອບປະຊາທິປະໄຕ ປະຊາ ຊົນ;

4. ບໍ່ເຄີຍຖືກສານປະຊາຊົນ ຕັດສີນລົງໂທດຕັດອິດສະລະພາບ ຍ້ອນການກະທຳຜິດໂດຍເຈດ ຕະນາ, ບໍ່ຖືກລົງວິໄນໄລ່ອອກຈາກອົງການຈັດຕັ້ງພັກ, ລັດ, ລັດວິສາຫະກິດ ຫຼື ອົງການຈັດຕັ້ງສາກົນ;

5. ມີປະຫວັດການເຄື່ອນໄຫວຂອງຕົນເອງ ແລະ ຄອບຄົວ ທີ່ຈະແຈ້ງ;

6. ມີວິຊາສະເພາະອາຊີວະສຶກສາ ຫຼື ການສຶກສາຊັ້ນສູງ ແລະ ໃຫ້ສອດຄ່ອງກັບຕໍາແໜ່ງ ງານ;

7. ມີສຸຂະພາບດີ.

ມາດຕາ 18 ການບັນຈຸເຂົ້າເປັນລັດຖະກອນ

ບຸກຄົນທີ່ຈະຖືກບັນຈຸເຂົ້າເປັນລັດຖະກອນໃໝ່ ຕ້ອງໄດ້ຜ່ານການສອບເສັງ ແລະ ເລືອກເຟັ້ນ ຕາມມາດຕະຖານ ແລະ ເງື່ອນໄຂທີ່ໄດ້ກໍານົດໄວ້ໃນກົດໝາຍ ແລະ ລະບຽບການ.

ລັດຖະກອນໃໝ່ ແລະ ຜູ້ທີ່ຍົກຍ້າຍມາຈາກກຳລັງປ້ອງກັນຊາດປ້ອງກັນຄວາມສະຫງົບ, ລັດວິສາຫະກິດ ແລະ ອົງການຈັດຕັ້ງສາກົນ ໃຫ້ບັນຈຸເຂົ້າຕາມຕົວເລກລັດຖະກອນທີ່ລັດຖະບານອະນຸ ມັດໃນແຕ່ລະປີ ໂດຍອີງໃສ່ຕຳແໜ່ງງານທີ່ໄດ້ກຳນົດໄວ້ໃນໂຄງປະກອບການຈັດຕັ້ງ ແລະ ໃຫ້ປະຕິບັດ ປີລະສອງຄັ້ງ ຄື ງວດໜຶ່ງ ແລະ ງວດສາມ ຂອງປີງົບປະມານ.

ຜູ້ທີ່ຍົກຍ້າຍ ມາຈາກກໍາລັງປ້ອງກັນຊາດປ້ອງກັນຄວາມສະຫງົບມາເປັນພະນັກງານລັດຖະກອນ ໄດ້ຮັບການທຽບຊັ້ນ ແລະ ຂັ້ນ ຕາມລະບຽບການ.

ມາດຕາ 19 ໄລຍະເວລາຝຶກງານຂອງລັດຖະກອນໃໝ່

ລັດຖະກອນໃໝ່ ຈະເລື່ອນເປັນລັດຖະກອນສົມບູນໄດ້ ກໍຕໍ່ເມື່ອ ໄດ້ຜ່ານການຝຶກງານ ຕາມໄລຍະເວລາ ດັ່ງນີ້:

1. ຊັ້ນຕົ້ນ ແລະ ຊັ້ນກາງ ຫົກ ເດືອນ;

2. ຊັ້ນສູງ ຂຶ້ນໄປ ສິບສອງ ເດືອນ.

ມາດຕາ 20 ການຍົກຍ້າຍ, ການສັບປ່ຽນ ໜ້າທີ່ ແລະ ບ່ອນປະຈໍາການ

ການຍົກຍ້າຍ, ການສັບປ່ຽນ ໜ້າທີ່ ແລະ ບ່ອນປະຈຳການ ຂອງພະນັກງານລັດຖະກອນ ຕ້ອງປະຕິບັດ ບົນພື້ນຖານເງື່ອນໄຂ ມາດຕະຖານຕຳແໜ່ງບໍລິຫານ, ຕໍາແໜ່ງວິຊາການ, ການປະເມີນ ຜົນການປະຕິບັດວຽກງານ ແລະ ໃຫ້ສອດຄ່ອງກັບຕົວຈິງ ທັງຮັບປະກັນໃຫ້ການຈັດຕັ້ງມີສະຖຽນລະ ພາບ, ໂປ່ງໃສ, ເຂັ້ມແຂງ, ຮັບປະກັນລັກສະນະສືບທອດ ຕໍ່ເນື່ອງ ແລະ ເຄື່ອນໄຫວຢ່າງມີປະສິດທິ ຜົນ.

ໝວດທີ 4

ຕຳແໜ່ງບໍລິຫານ ແລະ ຕຳແໜ່ງວິຊາການ ຂອງພະນັກງານລັດຖະກອນ

ມາດຕາ 21 ຕໍາແໜ່ງບໍລິຫານ

ຕໍາແໜ່ງບໍລິຫານ ແມ່ນ ຕໍາແໜ່ງນຳພາ, ຄຸ້ມຄອງວຽກງານຕາມພາລະບົດບາດ, ສິດ ແລະ ໜ້າທີ່ຢູ່ໃນຫົວໜ່ວຍການຈັດຕັ້ງໃດໜຶ່ງ.

ມາດຕາ 22 ລະດັບຕໍາແໜ່ງບໍລິຫານ

ຕຳແໜ່ງບໍລິຫານ ຂອງພະນັກງານລັດຖະກອນ ຢູ່ສູນກາງ ແລະ ທ້ອງຖິ່ນ ຈັດຕາມລະດັບ ດັ່ງນີ້:

1. ຜູ້ນຳລະດັບສູງ ມີ ປະທານປະເທດ, ປະທານສະພາແຫ່ງຊາດ, ນາຍົກລັດຖະມົນຕີ, ຮອງປະທານປະເທດ, ຮອງປະທານສະພາແຫ່ງຊາດ, ຮອງນາຍົກລັດຖະມົນຕີ, ລັດຖະມົນຕີ, ປະທານກຳມາທິການ ແລະ ເລຂາທິການສະພາແຫ່ງຊາດ, ປະທານສານປະຊາຊົນສູງສຸດ, ຫົວໜ້າອົງການໄອຍະການປະຊາຊົນສູງສຸດ, ປະທານອົງການກວດສອບແຫ່ງລັດ, ເຈົ້າແຂວງ, ເຈົ້າຄອງນະ ຄອນຫຼວງ, ຮອງລັດຖະມົນຕີ, ຮອງປະທານກຳມາທິການ ແລະ ຮອງເລຂາທິການສະພາແຫ່ງຊາດ, ຮອງປະທານສານປະຊາຊົນສູງສຸດ, ຮອງຫົວໜ້າອົງການໄອຍະການປະຊາຊົນສູງສຸດ, ຮອງປະທານອົງການກວດສອບແຫ່ງລັດ, ຮອງເຈົ້າແຂວງ, ຮອງເຈົ້າຄອງນະຄອນຫຼວງ, ປະທານສະພາປະຊາຊົນ ຂັ້ນແຂວງ ແລະ ຫົວໜ້າທະບວງ ຫຼື ຫົວໜ້າອົງການລັດທຽບເທົ່າທະບວງ ແລະ ຕໍາແໜ່ງທຽບເທົ່າ ຂັ້ນດັ່ງກ່າວ ຊຶ່ງໄດ້ກໍານົດໄວ້ໃນລະບຽບການຕ່າງຫາກ;

2. ຜູ້ບໍລິຫານລະດັບສູງ ມີ ຮອງຫົວໜ້າທະບວງ ຫຼື ຮອງຫົວໜ້າອົງການລັດທຽບເທົ່າ ທະບວງ, ຫົວໜ້າກົມ ຫຼື ຫົວໜ້າອົງການລັດທຽບເທົ່າກົມ, ຮອງຫົວໜ້າກົມ ຫຼື ຮອງຫົວໜ້າອົງການລັດທຽບເທົ່າກົມ, ປະທານ ແລະ ຮອງປະທານສານປະຊາຊົນຂັ້ນແຂວງ, ຫົວໜ້າ ແລະ ຮອງຫົວໜ້າ ອົງການໄອຍະການປະຊາຊົນຂັ້ນແຂວງ, ປະທານ ແລະ ຮອງປະທານອົງການກວດສອບປະຈຳພາກ, ເຈົ້າເມືອງ, ຫົວໜ້າເທດສະບານ, ເຈົ້ານະຄອນ, ຮອງເຈົ້າເມືອງ, ຮອງຫົວໜ້າເທດສະບານ, ຮອງເຈົ້ານະຄອນ, ຮອງປະທານສະພາປະຊາຊົນຂັ້ນແຂວງ ແລະ ຕໍາແໜ່ງທຽບເທົ່າຂັ້ນດັ່ງກ່າວ ຊຶ່ງໄດ້ກໍານົດໄວ້ໃນລະບຽບການຕ່າງຫາກ;

3. ຜູ້ບໍລິຫານລະດັບກາງ ມີ ຫົວໜ້າພະແນກ ແລະ ຮອງຫົວໜ້າພະແນກ ຂອງກະຊວງ ຫຼື ອົງການລັດທຽບເທົ່າກະຊວງ, ປະທານ ແລະ ຮອງປະທານຄະນະກຳມະການ ຂອງສະພາປະຊາຊົນຂັ້ນແຂວງ ແລະ ຕໍາແໜ່ງທຽບເທົ່າຂັ້ນດັ່ງກ່າວ ຊຶ່ງໄດ້ກໍານົດໄວ້ໃນລະບຽບການຕ່າງຫາກ;

4. ຜູ້ບໍລິຫານລະດັບຕົ້ນ ມີ ຫົວໜ້າຂະແໜງ ຫຼື ຫົວໜ້າອົງການລັດທຽບເທົ່າຂະແໜງ, ຫົວໜ້າຈຸງານ ຫຼື ຫົວໜ້າອົງການລັດທຽບເທົ່າຈຸງານ ແລະ ຕໍາແໜ່ງທຽບເທົ່າຂັ້ນດັ່ງກ່າວ ຊຶ່ງໄດ້ກໍານົດໄວ້ໃນລະບຽບການຕ່າງຫາກ.

ມາດຕາ 23 ຕໍາແໜ່ງວິຊາການ

ຕຳແໜ່ງວິຊາການ ແມ່ນ ຖານະ ຫຼື ລະດັບທາງດ້ານວິຊາການ ບົນພື້ນຖານປະສົບການ, ຄວາມຮູ້ຄວາມສາມາດ ແລະ ວຸດທິການສຶກສາ.

ມາດຕາ 24 ລະດັບຕໍາແໜ່ງວິຊາການ

ຕຳແໜ່ງວິຊາການ ມີ ສາມ ລະດັບ ດັ່ງນີ້:

1. ອາວຸໂສ;

2. ຊ່ຽວຊານ;

3. ປະສົບການ.

ຕຳແໜ່ງວິຊາການລະດັບອາວຸໂສ, ຊ່ຽວຊານ ແລະ ປະສົບການ ໄດ້ຮັບການອຸດໜູນຕາມລະບຽບການ.

ມາດຕາ 25 ການຮັບຮອງຕຳແໜ່ງວິຊາການ

ສະພາວິທະຍາສາດ ຫຼື ອົງການຄຸ້ມຄອງພະນັກງານລັດຖະກອນ ຂອງແຕ່ລະຂະແໜງການ ເປັນຜູ້ພິຈາລະນາຮັບຮອງ ຕຳແໜ່ງວິຊາການລະດັບອາວຸໂສ, ຊ່ຽວຊານ ແລະ ປະສົບການ.

ລາຍລະອຽດກ່ຽວກັບຕຳແໜ່ງວິຊາການ ໄດ້ກຳນົດໄວ້ໃນລະບຽບການຕ່າງຫາກ.

ໝວດທີ 5

ສະຖານະພາບຂອງພະນັກງານລັດຖະກອນ

ມາດຕາ 26 ສະຖານະພາບຂອງພະນັກງານລັດຖະກອນ

ສະຖານະພາບຂອງພະນັກງານລັດຖະກອນ ມີ ດັ່ງນີ້:

1. ປະຈຳການ;

2. ລາພັກ ແລະ ພັກທາງລັດຖະການ

3. ໄປປະຈຳການຢູ່ບ່ອນອື່ນຊົ່ວຄາວ;

4. ງົດການປະຕິບັດໜ້າທີ່ຊົ່ວຄາວ.

ມາດຕາ 27 ການປະຈໍາການ

ການປະຈຳການ ແມ່ນ ການປະຕິບັດໜ້າທີ່ວຽກງານຢ່າງເປັນປົກກະຕິ ຂອງພະນັກງານລັດຖະກອນໃນຕຳແໜ່ງງານຂອງຕົນ.

ການວ່າການແທນ ແມ່ນ ການປະຕິບັດໜ້າທີ່ບໍລິຫານຕໍາແໜ່ງທີ່ວ່າງ. ການປະຕິບັດໜ້າທີ່ວ່າການແທນຕໍາແໜ່ງທີ່ວ່າງ ບໍ່ໃຫ້ເກີນ ໜຶ່ງປີ ແລະ ຜູ້ວ່າການແທນນັ້ນ ຈະໄດ້ຮັບນະໂຍບາຍອຸດໜູນຕຳແໜ່ງ ບໍລິຫານ ທີ່ຕົນວ່າການແທນນັ້ນ.

ການຮັກສາການແທນ ແມ່ນ ການປະຕິບັດໜ້າທີ່ ທີ່ໄດ້ຮັບການມອບໝາຍຈາກຫົວໜ້າ ຫຼື ການຈັດຕັ້ງຂັ້ນເທິງ ໃຫ້ປະຕິບັດໜ້າທີ່ ໃນເວລາຫົວໜ້າຕິດຂັດ, ຜູ້ຮັກສາການແທນ ແຕ່ ຫົກເດືອນ ຂຶ້ນໄປ ຈະໄດ້ຮັບນະໂຍບາຍອຸດໜູນຕຳແໜ່ງ ທີ່ຕົນຮັກສາການແທນນັ້ນ.

ມາດຕາ 28 ການລາພັກ ແລະ ການພັກທາງລັດຖະການ

ການລາພັກ ແມ່ນ ການຂໍອະນຸຍາດຢຸດການປະຕິບັດໜ້າທີ່ຊົ່ວຄາວ ຂອງພະນັກງານລັດຖະ ກອນ.

ການລາພັກ ມີ ດັ່ງນີ້:

1. ການລາພັກປະຈຳປີ ເປັນເວລາ ສິບຫ້າວັນ ໂດຍບໍ່ນັບວັນພັກທາງລັດຖະການ, ແຕ່ບໍ່ ອະນຸຍາດໃຫ້ສະສົມ ຈໍານວນວັນລາພັກ ໃສ່ປີຕໍ່ໄປ;

2. ການລາພັກອອກລູກ ເປັນເວລາ ຫ້າເດືອນ ຊຶ່ງສາມາດພັກກ່ອນ ຫຼື ຫຼັງອອກລູກ. ໃນກໍລະນີທີ່ອອກລູກແຝດ ໃຫ້ພັກຕື່ມອີກ ສອງ ເດືອນ;

3. ການລາພັກຫຼຸລູກ ຊຶ່ງຖືພາໄດ້ ສອງ ຫາ ຫົກ ເດືອນ ໃຫ້ພັກ ສາມເດືອນ, ຖ້າຫຼຸລູກ ຊຶ່ງຖືພາໄດ້ ເກີນກວ່າ ຫົກເດືອນ ໃຫ້ພັກ ຫ້າເດືອນ;

4. ການລາພັກອອກລູກ ດ້ວຍການຜ່າຕັດ ອະນຸຍາດໃຫ້ພັກ ຫົກເດືອນ;

5. ການລາພັກປິ່ນປົວສຸຂະພາບ ຖ້າຫາກເກີນ ສາມເດືອນ ໃຫ້ແຕ່ງຕັ້ງຜູ້ໃໝ່ຮັກສາການ ແທນ;

6. ການພັກລໍຖ້າການສັບຊ້ອນວຽກງານ ສູງສຸດບໍ່ໃຫ້ເກີນ ສອງເດືອນ ແຕ່ການຈັດຕັ້ງຕ້ອງຮີບ ຮ້ອນສັບຊ້ອນຜູ້ກ່ຽວເຂົ້າເຮັດວຽກຕາມຕຳແໜ່ງງານທີ່ເໝາະສົມ;

7. ການພັກໄປຍົກລະດັບວິຊາສະເພາະ ຕາມການຕົກລົງຂອງການຈັດຕັ້ງ;

8. ການລາພັກໃນກໍລະນີອື່ນ:

8.1. ການລາພັກແຕ່ງດອງ ບໍ່ໃຫ້ເກີນ ຫ້າວັນ;

8.2. ການລາພັກເບິ່ງແຍງເມຍອອກລູກ ຫຼື ຫຼຸລູກ ບໍ່ໃຫ້ເກີນ ສິບຫ້າວັນ;

8.3. ການລາພັກເບິ່ງແຍງເວລາເຈັບເປັນ ຫຼື ເສຍຊີວິດຂອງເມຍ ຫຼື ຜົວ, ພໍ່, ແມ່ ແລະ ລູກຂອງພະນັກງານລັດຖະກອນ ບໍ່ໃຫ້ເກີນ ສິບວັນ;

8.4. ການລາພັກຕິດຕາມ ຜົວ ຫຼື ເມຍ ທີ່ຖືກແຕ່ງຕັ້ງໄປປະຈຳການ ຫຼື ຄົ້ນຄວ້າ ຮ່ຳຮຽນຢູ່ຕ່າງປະເທດ ແຕ່ ໜຶ່ງປີ ຂຶ້ນໄປ ຕາມການຕົກລົງຂອງການຈັດຕັ້ງ.

ສຳລັບການພັກທາງລັດຖະການນັ້ນ ພະນັກງານລັດຖະກອນປະຕິບັດຕາມກົດໝາຍ, ລະບຽບ ຫຼື ແຈ້ງການທາງລັດຖະການ.

ມາດຕາ 29 ການໄປປະຈຳການຢູ່ບ່ອນອື່ນຊົ່ວຄາວ

ການແຕ່ງຕັ້ງພະນັກງານລັດຖະກອນໃຫ້ໄປປະຈຳການຊົ່ວຄາວຢູ່ລັດວິສາຫະກິດ, ວິສາຫະ ກິດປະສົມ, ໂຄງການເງິນກູ້ ຫຼື ໂຄງການຊ່ວຍເຫຼືອລ້າຈາກຕ່າງປະເທດ ແລະ ອົງການຈັດຕັ້ງອື່ນ ໃຫ້ອີງ ຕາມຄວາມຮຽກຮ້ອງຕ້ອງການຕົວຈິງຂອງວຽກງານ ແລະ ໃຫ້ນັບໄລຍະໄປປະຈຳການນັ້ນ ເຂົ້າໃນປີການຂອງຜູ້ກ່ຽວ.

ມາດຕາ 30 ການງົດການປະຕິບັດໜ້າທີ່ຊົ່ວຄາວ

ການງົດການປະຕິບັດໜ້າທີ່ຊົ່ວຄາວ ແມ່ນ ການໃຫ້ຢຸດເຊົາວຽກງານຊົ່ວຄາວ ເມື່ອພະນັກງານລັດຖະກອນ ຫາກຖືກກ່າວຫາວ່າ ມີຄວາມຜິດທາງວິໄນທີ່ຮ້າຍແຮງ ຫຼື ມີການກະທຳຜິດທາງອາຍາ ຊຶ່ງກົດໝາຍໄດ້ກຳນົດໂທດຕັດອິດສະລະພາບ ແຕ່ ຫົກເດືອນ ຂຶ້ນໄປ.

ໃນກໍລະນີທີ່ ຄະນະກຳມະການວິໄນ ຫຼື ສານປະຊາຊົນ ຫາກຕົກລົງວ່າຜູ້ກ່ຽວບໍ່ມີຄວາມ ຜິດຕາມການກ່າວຫາແລ້ວ ຜູ້ກ່ຽວກໍຈະໄດ້ສືບຕໍ່ປະຕິບັດໜ້າທີ່ວຽກງານຂອງຕົນ ຕາມປົກກະຕິ.

ໝວດທີ 6

ຜົນປະໂຫຍດຂອງພະນັກງານລັດຖະກອນ

ມາດຕາ 31 ຜົນປະໂຫຍດ

ຜົນປະໂຫຍດ ແມ່ນ ເງິນເດືອນ, ເງິນອຸດໜູນ, ເງິນບຳເນັດ, ເງິນອຸດໜູນບຳນານ ແລະ ຜົນປະໂຫຍດອື່ນ ຈາກການປະຕິບັດໜ້າທີ່ວຽກງານ. ນອກຈາກນີ້ ຍັງໄດ້ຮັບສິ່ງອໍານວຍຄວາມສະດວກ ທີ່ຈຳເປັນຂັ້ນພື້ນຖານ ຕາມກົດໝາຍ ແລະ ລະບຽບການ.

ມາດຕາ 32 ເງິນເດືອນ

ເງິນເດືອນ ແມ່ນ ຄ່າຕອບແທນທີ່ລັດຈ່າຍໃຫ້ພະນັກງານລັດຖະກອນໃນແຕ່ລະເດືອນ ຊຶ່ງຄິດໄລ່ຕາມຊັ້ນ ແລະ ຂັ້ນ ຂອງພະນັກງານລັດຖະກອນ.

ມາດຕາ 33 ເງິນອຸດໜູນ

ເງິນອຸດໜູນ ແມ່ນ ຄ່າຕອບແທນທີ່ລັດຈ່າຍໃຫ້ພະນັກງານລັດຖະກອນ ເປັນຕົ້ນ ອຸດໜູນ ຕຳແໜ່ງບໍລິຫານ, ອຸດໜູນລູກ, ອຸດໜູນເມັຍ, ອຸດໜູນຜູ້ທີ່ເຮັດວຽກກັບທາດເບື່ອ. ນອກຈາກນີ້ແລ້ວ, ຍັງໄດ້ຮັບເງິນອຸດໜູນຕາມປະເພດ ແລະ ເປົ້າໝາຍ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການປະກັນສັງຄົມ.

ພະນັກງານລັດຖະກອນ ທີ່ມີອາຍຸການ ຢ່າງໜ້ອຍ ຫ້າປີ ຊຶ່ງສະໝັກໃຈລາອອກ ຈາກລັດຖະການ ແລະ ໄດ້ຮັບອະນຸຍາດຈາກການຈັດຕັ້ງ ຈະໄດ້ຮັບເງິນອຸດໜູນເທື່ອດຽວ ຊຶ່ງຄິດໄລ່ຕາມຊັ້ນ, ຂັ້ນ ແລະ ອາຍຸການຂອງຜູ້ກ່ຽວ.

ມາດຕາ 34 ເງິນບໍາເນັດ

ເງິນບໍາເນັດ ແມ່ນ ຄ່າຕອບແທນທີ່ລັດຈ່າຍໃຫ້ພະນັກງານລັດຖະກອນ ທີ່ມີຜົນງານດີເດັ່ນ ໃນການປະຕິບັດໜ້າທີ່ວຽກງານ ໂດຍຜ່ານການປະເມີນຜົນ.

ມາດຕາ 35 ເງິນອຸດໜູນບຳນານ

ເງິນອຸດໜູນບຳນານ ແມ່ນ ຄ່າຕອບແທນທີ່ພະນັກງານລັດຖະກອນໄດ້ຮັບຈາກກອງທຶນ ປະກັນສັງຄົມ ພາຍຫຼັງໄດ້ຮັບອະນຸຍາດໃຫ້ພັກຜ່ອນຮັບອຸດໜູນບຳນານ ຕາມເງື່ອນໄຂທີ່ໄດ້ກຳນົດໄວ້ ໃນມາດຕາ 70 ຂອງກົດໝາຍສະບັບນີ້.

ມາດຕາ 36 ຜົນປະໂຫຍດຂອງພະນັກງານລັດຖະກອນທີ່ໄປຍົກລະດັບວິຊາສະເພາະ

ພະນັກງານລັດຖະກອນທີ່ໄດ້ຮັບອະນຸຍາດຈາກການຈັດຕັ້ງ ໃຫ້ໄປຍົກລະດັບວິຊາສະເພາະ ຢູ່ພາຍໃນ ຫຼື ຕ່າງປະເທດ ຈະໄດ້ຮັບເງິນເດືອນຕາມຊັ້ນ, ຂັ້ນ, ເງິນອຸດໜູນ ແລະ ນະໂຍບາຍອື່ນ ຕາມລະບຽບການ.

ໝວດທີ 7

ການປະເມີນຜົນການປະຕິບັດວຽກງານຂອງພະນັກງານລັດຖະກອນ

ມາດຕາ 37 ລະບອບການປະເມີນຜົນ

ການປະເມີນຜົນການປະຕິບັດວຽກງານຂອງພະນັກງານລັດຖະກອນ ໃຫ້ດຳເນີນຢ່າງເປັນປົກກະ ຕິໃນທຸກປີ, ນອກຈາກນີ້ແລ້ວ ກ່ອນຈະແຕ່ງຕັ້ງໃຫ້ດໍາລົງຕໍາແໜ່ງ, ຮັບໜ້າທີ່ໃໝ່ ຫຼື ກ່ອນສິ້ນສຸດ ໜ້າທີ່ ແລະ ພາຍຫຼັງສຳເລັດການປະຕິບັດໜ້າທີ່ວຽກງານໃດໜຶ່ງທີ່ສຳຄັນ ກໍຕ້ອງໃຫ້ດໍາເນີນການ ປະເມີນຜົນເຊັ່ນດຽວກັນ.

ອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ຕ້ອງສະຫຼຸບ ລາຍງານຜົນການປະເມີນຂອງຕົນ ໃຫ້ອົງການຄຸ້ມຄອງພະນັກງານລັດຖະກອນ ຕາມລະບຽບການ.

ມາດຕາ 38 ເປົ້າໝາຍການປະເມີນຜົນ

ພະນັກງານລັດຖະກອນທຸກຄົນທີ່ສັງກັດຢູ່ໃນອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ຕ້ອງໄດ້ຮັບການປະເມີນຜົນການປະຕິບັດວຽກງານຂອງຕົນ.

ມາດຕາ 39 ຫຼັກການປະເມີນຜົນ

ການປະເມີນຜົນການປະຕິບັດວຽກງານຂອງພະນັກງານລັດຖະກອນ ຕ້ອງປະຕິບັດຕາມຫຼັກ ການລວມສູນປະຊາທິປະໄຕ, ປຶກສາຫາລື ຕົກລົງເປັນໝູ່ຄະນະ, ບຸກຄົນຮັບຜິດຊອບ, ສຽງສ່ວນ ໜ້ອຍ ຂຶ້ນກັບສຽງສ່ວນຫຼາຍ, ບຸກຄົນຂຶ້ນກັບການຈັດຕັ້ງ ແລະ ຂັ້ນລຸ່ມຂຶ້ນກັບຂັ້ນເທິງ, ຮັບປະກັນ ລັກສະນະຮອບດ້ານ, ພາວະວິໄສ, ຍຸຕິທຳ, ຊັດເຈນ, ມີຫຼັກຖານ, ໂປ່ງໃສ ແລະ ສາມາດກວດສອບໄດ້.

ມາດຕາ 40 ເນື້ອໃນການປະເມີນຜົນ

ການປະເມີນຜົນການປະຕິບັດວຽກງານຂອງພະນັກງານລັດຖະກອນ ມີ ເນື້ອໃນ ດັ່ງນີ້:

1. ຄຸນທາດການເມືອງ ແລະ ຄຸນສົມບັດສິນທໍາປະຕິວັດ;

2. ຄວາມຮູ້, ຄວາມສາມາດ ແລະ ປະສົບການ;

3. ຜົນສຳເລັດໃນການປະຕິບັດໜ້າທີ່ວຽກງານ.

ມາດຕາ 41 ຂັ້ນຕອນການປະເມີນຜົນ

ການປະເມີນຜົນການປະຕິບັດວຽກງານຂອງພະນັກງານລັດຖະກອນ ໃຫ້ປະຕິບັດຕາມ ສີ່ ຂັ້ນຕອນ ດັ່ງນີ້:

1. ບຸກຄົນປະເມີນຕົນເອງ;

2. ເພື່ອນຮ່ວມງານປະເມີນ;

3. ການຈັດຕັ້ງບ່ອນສັງກັດປະເມີນ;

4. ການຈັດຕັ້ງຂັ້ນເທິງປະເມີນ.

ມາດຕາ 42 ລະດັບຜົນການປະເມີນ

ຜົນການປະເມີນການປະຕິບັດວຽກງານຂອງພະນັກງານລັດຖະກອນ ມີ ຫ້າ ລະດັບ ດັ່ງນີ້:

1. ດີຫຼາຍ;

2. ດີ;

3. ກາງ;

4. ອ່ອນ;

5. ອ່ອນຫຼາຍ.

ມາດຕາ 43 ການນໍາໃຊ້ຜົນການປະເມີນ

ຜົນການປະເມີນການປະຕິບັດວຽກງານຂອງພະນັກງານລັດຖະກອນ ໃຫ້ນຳໃຊ້ ສໍາລັບ:

1. ການວາງແຜນບຸກຄະລາກອນ;

2. ການວາງແຜນຝຶກອົບຮົມ ແລະ ພັດທະນາ;

3. ການປະຕິບັດ, ການຍ້ອງຍໍ ແລະ ນະໂຍບາຍອື່ນ;

4. ການວາງມາດຕະການ ຕໍ່ຜູ້ອ່ອນ ແລະ ຜູ້ອ່ອນຫຼາຍ.

ລາຍລະອຽດຂອງການປະເມີນຜົນການປະຕິບັດວຽກງານຂອງພະນັກງານລັດຖະກອນໄດ້ກຳ ນົດໄວ້ໃນລະບຽບການຕ່າງຫາກ.

ໝວດທີ 8

ການຝຶກອົບຮົມ ແລະ ການພັດທະນາ ພະນັກງານລັດຖະກອນ

ມາດຕາ 44 ການຝຶກອົບຮົມ

ພະນັກງານລັດຖະກອນທຸກຄົນ ຕ້ອງໄດ້ຮັບການຝຶກອົບຮົມ ຊຶ່ງແມ່ນຂະບວນການຮຽນ ຮູ້ຢ່າງເປັນລະບົບ ເພື່ອບໍາລຸງ ຫຼື ຍົກລະດັບຄວາມຮູ້, ຄວາມສາມາດ ແລະ ທັດສະນະຄະຕິຂອງຕົນ ແນໃສ່ຊ່ວຍປັບປຸງໃຫ້ການປະຕິບັດໜ້າທີ່ວຽກງານ ມີປະສິດທິພາບສູງຂຶ້ນ.

ການຝຶກອົບຮົມ ມີ ສີ່ ປະເພດ ດັ່ງນີ້:

1. ການຝຶກອົບຮົມປະຖົມນິເທດ;

2. ການຝຶກອົບຮົມໃນເວລາປະຈໍາການປົກກະຕິ;

2.1. ການຝຶກອົບຮົມສໍາລັບລັດຖະກອນທີ່ມີຕໍາແໜ່ງບໍລິຫານ;

2.2. ການຝຶກອົບຮົມສຳລັບລັດຖະກອນວິຊາການ;

2.3. ການຝຶກອົບຮົມສຳລັບລັດຖະກອນຊ່ວຍວຽກບໍລິຫານ;

3. ການຝຶກອົບຮົມສໍາລັບລັດຖະກອນທີ່ຮັບຕຳແໜ່ງໃໝ່.

ມາດຕາ 45 ການພັດທະນາ

ການພັດທະນາ ແມ່ນ ການຍົກລະດັບໃຫ້ພະນັກງານລັດຖະກອນມີຄຸນທາດການເມືອງ, ຄຸນສົມ ບັດ ສິນທຳປະຕິວັດ, ຄວາມຮູ້ດ້ານການເມືອງ, ການປົກຄອງ, ຄວາມຮູ້ດ້ານວິທະຍາສາດ, ວິທະຍາການ ສູງຂຶ້ນຢ່າງເປັນລະບົບ ເພື່ອສາມາດປະຕິບັດວຽກງານໃຫ້ມີປະສິດທິພາບ.

ມາດຕາ 46 ຫຼັກການ ການຝຶກອົບຮົມ ແລະ ການພັດທະນາ

ການຝຶກອົບຮົມ ແລະ ການພັດທະນາ ພະນັກງານລັດຖະກອນ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ກົດໝາຍ ແລະ ລະບຽບການ;

2. ສອດຄ່ອງກັບແຜນພັດທະນາເສດຖະກິດສັງຄົມ, ຍຸດທະສາດພັດທະນາຊັບພະຍາ ກອນມະນຸດ, ຍຸດທະສາດພັດທະນາພະນັກງານລັດຖະກອນ, ແຜນການ, ແຜນງານ ແລະ ໂຄງການ ໃນແຕ່ລະໄລຍະ;

3. ມີລັກສະນະຕໍ່ເນື່ອງຕາມສາຍວິຊາສະເພາະ, ສອດຄ່ອງກັບຄວາມຮຽກຮ້ອງຕ້ອງການຕົວຈິງ ໃນການພັດທະນາພະນັກງານລັດຖະກອນຂອງຂະແໜງການ ໂດຍອີງໃສ່ຜົນການປະເມີນການ ປະຕິບັດວຽກງານຂອງພະນັກງານລັດຖະກອນ;

4. ນຳໃຊ້ເຕັກໂນໂລຊີໃໝ່ ແລະ ຍົກລະດັບພາສາຕ່າງປະເທດ;

5. ຮັບປະກັນຄຸນນະພາບ ແລະ ສອດຄ່ອງກັບແຕ່ລະເປົ້າໝາຍ.

ມາດຕາ 47 ອົງການຮັບຜິດຊອບການຝຶກອົບຮົມ ແລະ ການພັດທະນາ ພະນັກງານລັດຖະກອນ

ອົງການຄຸ້ມຄອງພະນັກງານລັດຖະກອນ ຕາມທີ່ໄດ້ກຳນົດໄວ້ໃນມາດຕາ 85 ຂອງກົດໝາຍ ສະບັບນີ້ ກຳນົດຍຸດທະສາດ, ແຜນການ, ແຜນງານ, ໂຄງການກ່ຽວກັບການຝຶກອົບຮົມ ແລະ ການພັດ ທະນາພະນັກງານລັດຖະກອນ ທີ່ຢູ່ໃນຄວາມຮັບຜິດຊອບຂອງຕົນ ພ້ອມທັງຊຸກຍູ້ໃຫ້ເຂົ້າຝຶກອົບຮົມ ແລະ ພັດທະນາຢ່າງຕໍ່ເນື່ອງ.

ລາຍລະອຽດຂອງການຝຶກອົບຮົມ ແລະ ການພັດທະນາພະນັກງານລັດຖະກອນ ໄດ້ກຳນົດໄວ້ ໃນລະບຽບການຕ່າງຫາກ.

ໝວດທີ 9

ສຳນວນເອກະສານຂອງພະນັກງານລັດຖະກອນ

ມາດຕາ 48 ສໍານວນເອກະສານຂອງພະນັກງານລັດຖະກອນ

ສຳນວນເອກະສານຂອງພະນັກງານລັດຖະກອນ ປະກອບດ້ວຍ ຊີວະປະຫວັດ, ປະກາສະນີຍະ ບັດ ແລະ ເອກະສານຂໍ້ມູນອື່ນສ່ວນບຸກຄົນໃນການເຄື່ອນໄຫວວຽກງານ.

ມາດຕາ 49 ການຄຸ້ມຄອງສໍານວນເອກະສານຂອງພະນັກງານລັດຖະກອນ

ອົງການຄຸ້ມຄອງພະນັກງານລັດຖະກອນແຕ່ລະຂັ້ນ ຄຸ້ມຄອງສຳນວນເອກະສານຂອງພະນັກງານ ລັດຖະກອນ ທີ່ຢູ່ໃນຄວາມຮັບຜິດຊອບຂອງຕົນ ຢ່າງຄົບຖ້ວນ, ເປັນລະບົບ, ທັນສະໄໝ ແລະ ຮັບປະ ກັນຄວາມປອດໄພ.

ມາດຕາ 50 ການນໍາສົ່ງສຳນວນເອກະສານຂອງພະນັກງານລັດຖະກອນ

ອົງການຄຸ້ມຄອງພະນັກງານລັດຖະກອນແຕ່ລະຂັ້ນ ຕ້ອງນຳສົ່ງສຳນວນເອກະສານທັງໝົດ ທີ່ກ່ຽວຂ້ອງກັບພະນັກງານລັດຖະກອນ ທີ່ຖືກຍົກຍ້າຍໄປປະຈໍາການຢູ່ບ່ອນໃໝ່ ໃຫ້ການຈັດຕັ້ງຢູ່ບ່ອນ ດັ່ງກ່າວ ຢ່າງທັນການ.

ພາກທີ III

ສິດ, ໜ້າທີ່, ພັນທະ, ຈັນຍາບັນ ແລະ ການສິ້ນສຸດ

ການເປັນພະນັກງານລັດຖະກອນ

ໝວດທີ 1

ສິດຂອງພະນັກງານລັດຖະກອນ

ມາດຕາ 51 ສິດໃນການປະຕິບັດໜ້າທີ່ທາງລັດຖະການ

ໃນການປະຕິບັດໜ້າທີ່ທາງລັດຖະການຂອງຕົນ ພະນັກງານລັດຖະກອນ ມີ ສິດ ດັ່ງນີ້:

1. ໄດ້ຮັບມອບສິດ ຢ່າງສົມຄູ່ກັບໜ້າທີ່;

2. ໄດ້ຮັບການຕອບສະໜອງສະຖານທີ່ເຮັດວຽກ, ພາຫະນະ, ອຸປະກອນຮັບໃຊ້ ແລະ ສິ່ງອໍານວຍຄວາມສະດວກອື່ນ ຕາມລະບຽບການ;

3. ໄດ້ຮັບຂໍ້ມູນ ຂ່າວສານ ເວັ້ນເສຍແຕ່ຂໍ້ມູນທີ່ເປັນຄວາມລັບ;

4. ໄດ້ຮັບການຝຶກອົບຮົມ ແລະ ການພັດທະນາ;

5. ປະກອບຄຳເຫັນ, ຕຳນິຕິຊົມ, ສະເໜີບັນຫາ ແລະ ວິທີແກ້ໄຂ ຕໍ່ການຈັດຕັ້ງບ່ອນຕົນສັງກັດ;

6. ໄດ້ຮັບການປົກປ້ອງຈາກການຈັດຕັ້ງ ຕາມກົດໝາຍ ແລະ ລະບຽບການ;

7. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການ.

ມາດຕາ 52 ສິດໄດ້ຮັບຜົນປະໂຫຍດ

ພະນັກງານລັດຖະກອນ ມີ ສິດ ໄດ້ຮັບຜົນປະໂຫຍດ ດັ່ງນີ້:

1. ເງິນເດືອນ, ເງິນອຸດໜູນ, ເງິນບໍາເນັດ, ເງິນອຸດໜູນບໍານານ ແລະ ເງິນອຸດໜູນອື່ນ ຈາກຄັງເງິນເດືອນ ແລະ ຄັງປະກັນສັງຄົມ ລວມທັງຜົນປະໂຫຍດອື່ນຕາມລະບຽບການ;

2. ເງິນອຸດໜູນ ຈາກການເຮັດວຽກນອກໂມງລັດຖະການ ຕາມກົດໝາຍ ແລະ ລະບຽບການ.

ມາດຕາ 53 ສິດໃນການລາພັກ

ນອກຈາກການພັກທາງລັດຖະການແລ້ວ ພະນັກງານລັດຖະກອນ ຍັງມີສິດລາພັກ ຕາມກໍລະ ນີ ທີ່ໄດ້ກໍານົດໄວ້ໃນມາດຕາ 28 ຂອງກົດໝາຍສະບັບນີ້.

ໝວດທີ 2

ໜ້າທີ່ຂອງພະນັກງານລັດຖະກອນ

ມາດຕາ 54 ໜ້າທີ່ລວມຂອງພະນັກງານລັດຖະກອນ

ພະນັກງານລັດຖະກອນ ມີ ໜ້າທີ່ລວມ ດັ່ງນີ້:

1. ປະຕິບັດໜ້າທີ່ຂອງຕົນຢ່າງເປັນປົກກະຕິ ພ້ອມທັງຮັບປະກັນປະສິດທິພາບ ແລະ ປະສິດທິຜົນ;

2. ເຂົ້າຮ່ວມການເຄື່ອນໄຫວວຽກງານຕ່າງໆ ຢູ່ໃນອົງການຈັດຕັ້ງບ່ອນຕົນສັງກັດ;

3. ອຳນວຍຄວາມສະດວກ ແລະ ໃຫ້ການບໍລິການແກ່ປະຊາຊົນດ້ວຍຄວາມຈິງໃຈ, ວ່ອງໄວ, ເປັນທຳ ແລະ ສະເໝີພາບ;

4. ລາຍງານການປະຕິບັດວຽກງານຂອງຕົນໃຫ້ຂັ້ນເທິງ ຕາມຄວາມເປັນຈິງ ແລະ ຢ່າງເປັນປົກກະຕິ;

5. ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

ມາດຕາ 55 ໜ້າທີ່ສະເພາະຂອງພະນັກງານການນໍາລະດັບສູງ ແລະ ລັດຖະກອນທີ່ມີຕໍາແໜ່ງບໍລິຫານ

ພະນັກງານການນໍາລະດັບສູງ ແລະ ລັດຖະກອນທີ່ມີຕໍາແໜ່ງບໍລິຫານ ມີ ໜ້າທີ່ສະເພາະ ດັ່ງນີ້:

1. ຄົ້ນຄວ້າ ແລະ ຜັນຂະຫຍາຍແນວທາງ ນະໂຍບາຍ, ແຜນຍຸດທະສາດ, ແຜນແມ່ບົດ ກ່ຽວກັບວຽກງານທີ່ຕົນຮັບຜິດຊອບ ເປັນແຜນການ, ແຜນງານ ແລະ ໂຄງການລະອຽດ ພ້ອມທັງຊີ້ນໍາການຈັດຕັ້ງປະຕິບັດ ໃຫ້ໄດ້ຮັບຜົນດີ;

2. ຄົ້ນຄວ້າ, ສ້າງ, ປັບປຸງກົດໝາຍ ແລະ ນິຕິກຳອື່ນ ຕາມພາລະບົດບາດ, ໜ້າທີ່ ແລະ ຄວາມຮັບຜິດຊອບ ເພື່ອສະເໜີຂັ້ນເທິງພິຈາລະນາ;

3. ຄົ້ນຄວ້າ ແລະ ປັບປຸງກົງຈັກການຈັດຕັ້ງຂອງຕົນໃຫ້ຖືກຕ້ອງ ຕາມທິດກະທັດຮັດ, ສົມເຫດສົມຜົນ ແລະ ມີປະສິດທິພາບໃນການເຄື່ອນໄຫວວຽກງານໃນແຕ່ລະໄລຍະ;

4. ໂຄສະນາ ເຜີຍແຜ່ແນວທາງ ນະໂຍບາຍ, ກົດໝາຍ ແລະ ລະບຽບການ ໃຫ້ພະນັກ ງານລັດຖະກອນ ໃນຂອບເຂດຄວາມຮັບຜິດຊອບຂອງຕົນ;

5. ຄຸ້ມຄອງພະນັກງານລັດຖະກອນ ທີ່ຢູ່ໃນຄວາມຮັບຜິດຊອບຂອງຕົນ ໃຫ້ຖືກຕ້ອງຕາມກົດ ໝາຍ ແລະ ລະບຽບການ;

6. ແກ້ໄຂຄຳຮ້ອງທຸກຂອງບຸກຄົນ, ການຈັດຕັ້ງຕາມກົດໝາຍ ແລະ ລະບຽບການ;

7. ປະສານສົມທົບ ກັບການຈັດຕັ້ງທີ່ກ່ຽວຂ້ອງ ໃນການປະຕິບັດໜ້າທີ່ຕາມຄວາມຮັບຜິດ ຊອບຂອງຕົນ.

ໝວດທີ 3

ພັນທະຂອງພະນັກງານລັດຖະກອນ

ມາດຕາ 56 ພັນທະລວມຂອງພະນັກງານລັດຖະກອນ

ພະນັກງານລັດຖະກອນ ມີ ພັນທະລວມ ດັ່ງນີ້:

1. ຈົງຮັກພັກດີຕໍ່ອຸດົມການສັງຄົມນິຍົມ, ສັດຊື່ບໍລິສຸດຕໍ່ປະເທດຊາດ ແລະ ຕໍ່ປະຊາຊົນ;

2. ເຄົາລົບ ແລະ ປະຕິບັດລັດຖະທຳມະນູນ, ກົດໝາຍ, ລະບຽບການ ແລະ ເຂົ້າຮ່ວມ ການເຄື່ອນໄຫວວຽກງານຕ່າງໆ ຢູ່ໃນອົງການຈັດຕັ້ງບ່ອນຕົນສັງກັດ;

3. ເຄົາລົບສິດເປັນເຈົ້າຂອງປະຊາຊົນ, ຮັບຟັງ, ພິຈາລະນາ ແລະ ແກ້ໄຂຄໍາສະເໜີ ຂອງປະຊາຊົນ, ຢູ່ພາຍໃຕ້ການກວດກາຂອງປະຊາຊົນ ແລະ ການຈັດຕັ້ງຂັ້ນເທິງ;

4. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

ມາດຕາ 57 ພັນທະຂອງພະນັກງານລັດຖະກອນໃນການປະຕິບັດວຽກງານທາງລັດຖະການ

ໃນການປະຕິບັດວຽກງານທາງລັດຖະການ ພະນັກງານລັດຖະກອນ ມີ ພັນທະ ດັ່ງນີ້:

1. ປະຕິບັດພາລະບົດບາດ, ໜ້າທີ່, ຄວາມຮັບຜິດຊອບຕາມການຈັດຕັ້ງມອບໝາຍໃຫ້ ໂດຍສອດຄ່ອງກັບລັດຖະທຳມະນູນ, ກົດໝາຍ ແລະ ລະບຽບການ; ໃຫ້ບໍລິການຕໍ່ປະຊາຊົນດ້ວຍ ຄວາມຈິງໃຈ ແລະ ຖືກຕ້ອງຕາມກົດໝາຍ ແລະ ລະບຽບການ;

2. ປົກປ້ອງສິດ, ຜົນປະໂຫຍດ ແລະ ກຽດສັກສີຂອງບຸກຄົນ, ລວມໝູ່ ແລະ ຂອງລັດ;

3. ຮັກສາຄວາມລັບຂອງລັດ, ຄວາມລັບທາງລັດຖະການ, ນັບຖືການຈັດຕັ້ງ ແລະ ປະຕິບັດ ລະບຽບວິໄນຢ່າງເຂັ້ມງວດ;

4. ປົກປັກຮັກສາ ແລະ ຄຸ້ມຄອງຊັບສິນຂອງລັດ;

5. ແຈ້ງຊີວະປະຫວັດ, ຊັບສິນ, ໜີ້ສິນຕ່າງໆຂອງຕົນ, ຂອງຜົວ ຫຼື ເມຍ ແລະ ລູກ ຕາມຄວາມຈິງ;

6. ຮັບໃຊ້ລັດຖະການຢ່າງໜ້ອຍເປັນເວລາສອງເທົ່າ ຂອງເວລາທີ່ຕົນໄດ້ໄປສຶກສາຢູ່ພາຍ ໃນ ແລະ ຕ່າງປະເທດ ສຳລັບຜູ້ທີ່ໄດ້ຮັບທຶນການສຶກສາຈາກລັດຖະບານ ຫຼື ອົງການຈັດຕັ້ງສາກົນທີ່ ຊ່ວຍເຫຼືອລັດຖະບານລາວ. ຖ້າບໍ່ດັ່ງນັ້ນ ຜູ້ກ່ຽວຕ້ອງທົດແທນຄືນສອງເທົ່າ ຂອງທຶນທີ່ຕົນໄດ້ຮັບ;

7. ເສຍອາກອນລາຍໄດ້ໃຫ້ລັດ ຕາມກົດໝາຍ ແລະ ລະບຽບການ ລວມທັງຜູ້ທີ່ຖືກແຕ່ງ ຕັ້ງຈາກການຈັດຕັ້ງລັດ ໃຫ້ປະຕິບັດໜ້າທີ່ ຢູ່ອົງການຈັດຕັ້ງສາກົນ ຫຼື ໂຄງການຕ່າງໆ ຢູ່ພາຍໃນ ຫຼື ຕ່າງປະເທດ ທີ່ໄດ້ຮັບເງິນເດືອນ ຫຼື ເງິນອຸດໜູນຈາກໂຄງການ;

8. ສະຫຼຸບ ລາຍງານການປະຕິບັດວຽກງານຂອງຕົນຕໍ່ຂັ້ນເທິງຢ່າງເປັນປົກກະຕິ.

ມາດຕາ 58 ພັນທະສະເພາະຂອງພະນັກງານການນໍາລະດັບສູງ ແລະ ລັດຖະກອນທີ່ມີຕໍາແໜ່ງບໍລິຫານ

ພະນັກງານການນໍາລະດັບສູງ ແລະ ລັດຖະກອນທີ່ມີຕຳແໜ່ງບໍລິຫານ ມີ ພັນທະສະເພາະ ດັ່ງນີ້:

1. ຊີ້ນຳນຳພາ ແລະ ຄຸ້ມຄອງການຈັດຕັ້ງປະຕິບັດວຽກງານໃຫ້ຖືກຕ້ອງຕາມພາລະບົດ ບາດ, ສິດ ແລະ ໜ້າທີ່ ທີ່ໄດ້ຮັບມອບໝາຍ ແລະ ຮັບຜິດຊອບຕໍ່ຜົນໄດ້ ຜົນເສຍຕໍ່ຂັ້ນເທິງ;

2. ຄຸ້ມຄອງ, ກວດກາ ແລະ ແນະນຳການປະຕິບັດໜ້າທີ່ວຽກງານ ຂອງພະນັກງານລັດຖະ ກອນ ໃນຂອບເຂດຄວາມຮັບຜິດຊອບຂອງຕົນ;

3. ແຈ້ງຊີວະປະຫວັດ, ຊັບສິນ, ໜີ້ສິນຕ່າງໆຂອງຕົນ, ຂອງຜົວ ຫຼື ເມຍ ແລະ ລູກ ຕາມຄວາມຈິງ;

4. ເປັນແບບຢ່າງ ປະຢັດ, ຕ້ານການຟູມເຟືອຍ, ຕ້ານພະຍາດອາດຍາສິດ ແລະ ຕ້ານການສໍ້ລາດບັງຫຼວງ.

ໝວດທີ 4

ຈັນຍາບັນຂອງພະນັກງານລັດຖະກອນ

ມາດຕາ 59 ຈັນຍາບັນຂອງພະນັກງານລັດຖະກອນ

ພະນັກງານລັດຖະກອນທຸກຄົນ ຕ້ອງປະພຶດຕົນໃຫ້ສອດຄ່ອງກັບຈັນຍາບັນ ເພື່ອຮັກສາຊື່ສຽງ ກຽດສັກສີຂອງຕົນ, ມີຄວາມຮັບຜິດຊອບຕໍ່ການປະຕິບັດໜ້າທີ່ ທີ່ການຈັດຕັ້ງມອບໝາຍໃຫ້, ນຳໃຊ້ ວິຊາຊີບ ແລະ ໃຫ້ການບໍລິການປະຊາຊົນ ດ້ວຍຄວາມບໍລິສຸດ ສັດຊື່ ແລະ ຈິງໃຈ.

ຈັນຍາບັນຂອງພະນັກງານລັດຖະກອນ ປະກອບດ້ວຍ:

1. ຈັນຍາບັນຕໍ່ຕົນເອງ;

2. ຈັນຍາບັນຕໍ່ວິຊາຊີບ;

3. ຈັນຍາບັນຕໍ່ການຈັດຕັ້ງ;

4. ຈັນຍາບັນຕໍ່ປະຊາຊົນ ແລະ ສັງຄົມ.

ມາດຕາ 60 ຈັນຍາບັນຕໍ່ຕົນເອງ

ພະນັກງານລັດຖະກອນ ຕ້ອງມີຈັນຍາບັນຕໍ່ຕົນເອງ ດ້ວຍການຝຶກຝົນຫຼໍ່ຫຼອມຕົນເອງ ໃຫ້ກາຍ ເປັນພະນັກງານລັດຖະກອນທີ່ດີ, ມີຄຸນທາດການເມືອງໜັກແໜ້ນ ແລະ ຄຸນສົມບັດສິນທຳປະຕິວັດ.

ມາດຕາ 61 ຈັນຍາບັນຕໍ່ວິຊາຊີບ

ພະນັກງານລັດຖະກອນ ຕ້ອງເຄື່ອນໄຫວວິຊາຊີບຂອງຕົນ ດ້ວຍຄວາມສັດຊື່ ແລະ ບໍ່ສະແຫວງ ຫາຜົນປະໂຫຍດໃນທາງທີ່ບໍ່ຖືກຕ້ອງ ແລະ ຕ້ອງປະຕິບັດຈັນຍາບັນຂອງຕົນ ຢ່າງເຂັ້ມງວດ.

ມາດຕາ 62 ຈັນຍາບັນຕໍ່ການຈັດຕັ້ງ

ພະນັກງານລັດຖະກອນ ຕ້ອງເຄົາລົບ ແລະ ມີສະຕິຕໍ່ການຈັດຕັ້ງ, ມີຄວາມຮັບຜິດຊອບສູງຕໍ່ໜ້າທີ່ວຽກງານທີ່ໄດ້ຮັບມອບໝາຍ, ຮັກສາຄວາມລັບ ແລະ ປະຕິບັດລະບຽບວິໄນຂອງການຈັດຕັ້ງ ຢ່າງເຂັ້ມງວດ.

ມາດຕາ 63 ຈັນຍາບັນຕໍ່ປະຊາຊົນ ແລະ ສັງຄົມ

ພະນັກງານລັດຖະກອນ ຕ້ອງບໍລິການ, ຮັບໃຊ້ປະຊາຊົນ ແລະ ສັງຄົມ ດ້ວຍຄວາມຈິງໃຈ, ສະເໝີພາບ, ໂປ່ງໃສ, ມີກິລິຍາ ມາລະຍາດດີ, ຖະໜອມຖ່ອມຕົວ, ບໍ່ຮຽກຮ້ອງສິ່ງຕອບແທນ ແລະ ບໍ່ສ້າງ ຄວາມຫຍຸ້ງຍາກ ໃຫ້ແກ່ປະຊາຊົນ ແລະ ສັງຄົມ ໃນເວລາປະຕິບັດໜ້າທີ່ວຽກງານ.

ລາຍລະອຽດຂອງຈັນຍາບັນຂອງພະນັກງານລັດຖະກອນ ໄດ້ກຳນົດໄວ້ໃນລະບຽບການຕ່າງ ຫາກ.

ໝວດທີ 5

ການສິ້ນສຸດການເປັນພະນັກງານລັດຖະກອນ

ມາດຕາ 64 ການສິ້ນສຸດການເປັນພະນັກງານລັດຖະກອນ

ການເປັນພະນັກງານລັດຖະກອນ ຈະສິ້ນສຸດລົງໃນກໍລະນີໃດໜຶ່ງ ດັ່ງນີ້:

1. ການລາອອກ;

2. ການເສຍສັນຊາດລາວ;

3. ການປະລະໜ້າທີ່;

4. ການຖືກໄລ່ອອກ;

5. ການເສຍກຳລັງແຮງງານ;

6. ການຮັບອຸດໜູນບໍານານ;

7. ການເສຍຊີວິດ.

ມາດຕາ 65 ການລາອອກ

ພະນັກງານລັດຖະກອນ ສາມາດລາອອກຈາກການເປັນພະນັກງານລັດຖະກອນ ດ້ວຍຄວາມ ສະໝັກໃຈ ໂດຍມີການຮ້ອງຂໍ ແລະ ໄດ້ຮັບອະນຸຍາດຈາກການຈັດຕັ້ງ ຊຶ່ງຈະໄດ້ຮັບເງິນອຸດໜູນເທື່ອດຽວ.

ສຳລັບພະນັກງານລັດຖະກອນ ທີ່ມີອາຍຸການຕ່ຳກວ່າ ຫ້າປີ ຫຼື ຢຸດເຊົາວຽກງານກ່ອນໄດ້ຮັບອະ ນຸຍາດ ໃຫ້ຖືວ່າເປັນການປະລະໜ້າທີ່ ແລະ ຈະບໍ່ໄດ້ຮັບນະໂຍບາຍໃດໆ.

ມາດຕາ 66 ການເສຍສັນຊາດລາວ

ພະນັກງານລັດຖະກອນທີ່ໄດ້ເສຍສັນຊາດລາວ ຈະສິ້ນສຸດການເປັນພະນັກງານລັດຖະກອນ.

ມາດຕາ 67 ການປະລະໜ້າທີ່

ພະນັກງານລັດຖະກອນ ທີ່ໄດ້ປະລະໜ້າທີ່ຕິດຕໍ່ກັນເກີນກວ່າ ໜຶ່ງເດືອນ ໂດຍບໍ່ມີເຫດຜົນ ຈະສິ້ນສຸດການເປັນພະນັກງານລັດຖະກອນ.

ມາດຕາ 68 ການຖືກໄລ່ອອກ

ພະນັກງານລັດຖະກອນ ທີ່ໄດ້ລະເມີດລະບຽບວິໄນຢ່າງຮ້າຍແຮງ ຫຼື ໄດ້ກະທຳຜິດທາງອາຍາ ໂດຍມີຄໍາຕັດສີນຂອງສານ ແລະ ໄດ້ມີຂໍ້ຕົກລົງໃຫ້ອອກຈາກລັດຖະການແລ້ວ ຜູ້ກ່ຽວກໍຈະສິ້ນສຸດການເປັນພະນັກງານລັດຖະກອນ.

ມາດຕາ 69 ການເສຍກຳລັງແຮງງານ

ພະນັກງານລັດຖະກອນ ທີ່ຂາດສະມັດຖະພາບແຮງງານ ຫຼື ສະພາວະປົກກະຕິຂອງຈິດໃຈ ຊຶ່ງບໍ່ສາມາດປະຕິບັດໜ້າທີ່ທາງລັດຖະການໄດ້ ຕາມການຢັ້ງຢືນຂອງຄະນະແພດ ຈະສິ້ນສຸດການເປັນພະນັກງານລັດຖະກອນ ແລະ ຈະໄດ້ຮັບນະໂຍບາຍຕາມກົດໝາຍ ແລະ ລະບຽບການປະກັນສັງຄົມ.

ມາດຕາ 70 ການຮັບອຸດໜູນບຳນານ

ພະນັກງານລັດຖະກອນທຸກຄົນ ເມື່ອເຖິງກະສຽນບຳນານ ແລະ ຄົບປີການແລ້ວ ຕ້ອງໄດ້ຮັບ ອຸດໜູນບຳນານ ໂດຍບໍ່ຈຳເປັນຕ້ອງຂຽນຄຳຮ້ອງ ຊຶ່ງການຈັດຕັ້ງບ່ອນຜູ້ກ່ຽວສັງກັດ ເປັນຜູ້ແຈ້ງໃຫ້ຮູ້ກ່ອນ ລ່ວງໜ້າ ໜຶ່ງປີ.

ເງື່ອນໄຂການຮັບອຸດໜູນບຳນານ ຂອງພະນັກງານລັດຖະກອນ ມີ ດັ່ງນີ້:

1. ເພດຊາຍ ແລະ ເພດຍິງ ທີ່ມີອາຍຸກະສຽນຄົບ ຫົກສິບປີ. ສໍາລັບເພດຍິງຈະອອກ ຮັບອຸດໜູນບຳນານກ່ອນກໍໄດ້ ແຕ່ອາຍຸກະສຽນບໍ່ໃຫ້ຫຼຸດ ຫ້າສິບຫ້າປີ;

2. ອາຍຸການເຮັດວຽກ ແຕ່ ຊາວຫ້າປີ ຂຶ້ນໄປ.

ລັດຖະກອນທີ່ຄົບເງື່ອນໄຂ ແລະ ໄດ້ຮັບອະນຸຍາດຮັບອຸດໜູນບຳນານ ຈະໄດ້ຮັບຂັ້ນເງິນ ເດືອນເພີ່ມຕື່ມ ໜຶ່ງຂັ້ນ. ສຳລັບ ຜູ້ນຳລະດັບສູງ ໄດ້ກໍານົດໄວ້ໃນລະບຽບການຕ່າງຫາກ.

ມາດຕາ 71 ການເສຍຊີວິດ

ພະນັກງານລັດຖະກອນທີ່ເສຍຊີວິດ ຈະສິ້ນສຸດການເປັນພະນັກງານລັດຖະກອນ ແລະ ຈະໄດ້ຮັບນະໂຍບາຍຕາມກົດໝາຍ ແລະ ລະບຽບການ.

ສໍາລັບພະນັກງານລັດຖະກອນທີ່ເສຍຊີວິດ ໃນເວລາປະຕິບັດໜ້າທີ່ທາງລັດຖະການ ຈະໄດ້ ຮັບຂັ້ນເງິນເດືອນ ເພີ່ມຕື່ມ ໜຶ່ງຂັ້ນ ເພື່ອຄິດໄລ່ເງິນອຸດໜູນເສຍຊີວິດ. ສຳລັບ ຜູ້ນຳລະດັບສູງ ໄດ້ກໍານົດໄວ້ໃນລະບຽບການຕ່າງຫາກ.

ພາກທີ IV

ຂັ້ນຕອນການລົງວິໄນ ແລະ ຄະນະກໍາມະການວິໄນ

ໝວດທີ 1

ຂັ້ນຕອນການລົງວິໄນ

ມາດຕາ 72 ການພິຈາລະນາຄວາມຜິດຂອງພະນັກງານລັດຖະກອນ

ຄວາມຜິດຂອງພະນັກງານລັດຖະກອນ ຕ້ອງນໍາມາພິຈາລະນາໃນກອງປະຊຸມ ຂອງຄະນະ ກຳມະການວິໄນ ຊຶ່ງຕ້ອງມີຜູ້ເຂົ້າຮ່ວມ ຢ່າງໜ້ອຍ ສອງສ່ວນສາມ ຂອງຄະນະກໍາມະການວິໄນທັງໝົດ.

ມະຕິກອງປະຊຸມຂອງຄະນະກຳມະການວິໄນ ຈະມີຜົນສັກສິດໄດ້ ກໍຕໍ່ເມື່ອໄດ້ຮັບຄວາມ ເຫັນດີຈາກສຽງສ່ວນຫຼາຍຂອງຜູ້ເຂົ້າຮ່ວມກອງປະຊຸມ.

ພະນັກງານລັດຖະກອນຜູ້ຖືກກ່າວຫາ ຕ້ອງໄດ້ຊີ້ແຈງເຫດຜົນ ແລະ ນໍາເອົາຫຼັກຖານມາອ້າງ ອີງ ເພື່ອປົກປ້ອງຕົນເອງ ກ່ອນຄະນະກໍາມະການວິໄນຈະລົງມະຕິ.

ພາຍຫຼັງກອງປະຊຸມຄະນະກຳມະການວິໄນ ມີມະຕິແລ້ວ ກໍໃຫ້ສະເໜີປະທານຄະນະ ກຳມະການວິໄນ ອອກຂໍ້ຕົກລົງ.

ພາຍຫຼັງມີຂໍ້ຕົກລົງແລ້ວ ກໍໃຫ້ປະກາດຄວາມຜິດ ແລະ ມາດຕະການທາງວິໄນຕໍ່ຜູ້ກ່ຽວ ແລ້ວແຈ້ງໃຫ້ພາກສ່ວນທີ່ກ່ຽວຂ້ອງຊາບ ແລະ ປະຕິບັດ.

ມາດຕາ 73 ຂັ້ນຂອງວິໄນ

ວິໄນ ມີ ສີ່ ຂັ້ນ ດັ່ງນີ້:

1. ຂັ້ນໜຶ່ງ: ຕິຕຽນ ໂດຍບັນທຶກຄວາມຜິດໄວ້ເປັນຫຼັກຖານ;

2. ຂັ້ນສອງ: ກ່າວເຕືອນ ໂດຍໃຫ້ຂຽນໃບສຳຫຼວດຕົນເອງ ແລະ ບັນທຶກຄວາມຜິດໄວ້ ເປັນຫຼັກຖານ;

3. ຂັ້ນສາມ: ໂຈະການເລື່ອນຂັ້ນເງິນເດືອນ ແລະ ການຍ້ອງຍໍ, ຫຼຸດຕໍາແໜ່ງບໍລິ ຫານ ຫຼື ຍ້າຍໄປຮັບໜ້າທີ່ອື່ນທີ່ມີຕໍາແໜ່ງຕໍ່າກວ່າເກົ່າ, ປົດຕໍາແໜ່ງບໍລິຫານ ພ້ອມທັງບັນທຶກໄວ້ໃນ ສໍານວນເອກະສານປະຫວັດ ຂອງພະນັກງານລັດຖະກອນ;

4. ຂັ້ນສີ່: ໃຫ້ອອກຈາກລັດຖະການ ໂດຍບໍ່ໄດ້ຮັບນະໂຍບາຍໃດໆ.

ມາດຕາ 74 ກໍານົດເວລາພິຈາລະນາການລົງວິໄນ

ການພິຈາລະນາການລົງວິໄນ ໃຫ້ສຳເລັດພາຍໃນກຳນົດເວລາ ດັ່ງນີ້:

1. ສິບຫ້າວັນ ສຳລັບຂັ້ນໜຶ່ງ;

2. ສາມສິບວັນ ສຳລັບຂັ້ນສອງ;

3. ຫົກສິບວັນ ສຳລັບຂັ້ນສາມ;

4. ເກົ້າສິບວັນ ສໍາລັບຂັ້ນສີ່.

ມາດຕາ 75 ການຕັດເງິນເດືອນຂອງພະນັກງານລັດຖະກອນທີ່ຖືກງົດການປະຕິບັດໜ້າທີ່ຊົ່ວຄາວ

ພະນັກງານລັດຖະກອນທີ່ຖືກງົດການປະຕິບັດໜ້າທີ່ຊົ່ວຄາວ ຕາມທີ່ໄດ້ກຳນົດໄວ້ໃນມາດຕາ 30 ຂອງກົດໝາຍສະບັບນີ້ ຈະຖືກຕັດເງິນເດືອນພື້ນຖານໄວ້ກ່ອນ ຫ້າສິບສ່ວນຮ້ອຍ. ໃນກໍລະນີຄະນະ ກຳມະການວິໄນ ຫຼື ສານປະຊາຊົນ ພິຈາລະນາເຫັນວ່າ ຜູ້ກ່ຽວບໍ່ມີຄວາມຜິດຕາມຂໍ້ກ່າວຫາຜູ້ກ່ຽວກໍຈະ ໄດ້ຮັບເງິນເດືອນທີ່ຫັກໄວ້ນັ້ນຄືນທັງໝົດ.

ມາດຕາ 76 ການສະເໜີພິຈາລະນາຄືນການລົງວິໄນ

ພະນັກງານລັດຖະກອນທີ່ຖືກລົງວິໄນ ຫາກເຫັນວ່າຕົນເອງບໍ່ໄດ້ຮັບຄວາມເປັນທໍາແລ້ວ ຜູ້ກ່ຽວ ກໍມີສິດສະເໜີໄປຍັງຄະນະກຳມະການວິໄນຂັ້ນເທິງຖັດນັ້ນ ເພື່ອພິຈາລະນາຄືນໃໝ່ ພາຍໃນກຳນົດເວລາ ສາມສິບວັນ ນັບແຕ່ວັນໄດ້ຮັບຂໍ້ຕົກລົງ ເປັນຕົ້ນໄປ.

ໝວດທີ 2

ຄະນະກໍາມະການວິໄນ

ມາດຕາ 77 ຄະນະກໍາມະການວິໄນ

ຄະນະກຳມະການວິໄນ ມີ ດັ່ງນີ້:

1. ຄະນະກຳມະການວິໄນຂັ້ນກະຊວງ;

2. ຄະນະກຳມະການວິໄນຂັ້ນແຂວງ;

3. ຄະນະກຳມະການວິໄນຂັ້ນເມືອງ.

ມາດຕາ 78 ຄະນະກໍາມະການວິໄນຂັ້ນກະຊວງ

ຄະນະກໍາມະການວິໄນຂັ້ນກະຊວງ ປະກອບດ້ວຍ:

1. ລັດຖະມົນຕີ ຫຼື ຫົວໜ້າອົງການລັດທຽບເທົ່າກະຊວງ ເປັນປະທານ;

2. ຫົວໜ້າກົມຈັດຕັ້ງ ແລະ ພະນັກງານ ເປັນຮອງປະທານ;

3. ຫົວໜ້າກົມກວດກາ ເປັນກຳມະການ;

4. ຫົວໜ້າກົມ ບ່ອນພະນັກງານລັດຖະກອນທີ່ຖືກກ່າວຫາສັງກັດຢູ່ ເປັນກຳມະການ;

5. ພະນັກງານລັດຖະກອນອາວຸໂສ ຫຼື ຫົວໜ້າໜ່ວຍງານ ບ່ອນພະນັກງານລັດຖະ ກອນ ທີ່ຖືກກ່າວຫາສັງກັດຢູ່ ເປັນກຳມະການ;

6. ຜູ້ຕາງໜ້າຈາກອົງການຈັດຕັ້ງມະຫາຊົນຂອງກະຊວງ ຫຼື ອົງການລັດທຽບເທົ່າກະຊວງ ເປັນກໍາມະການ.

ມາດຕາ 79 ຄະນະກໍາມະການວິໄນຂັ້ນແຂວງ

ຄະນະກໍາມະການວິໄນຂັ້ນແຂວງ ປະກອບດ້ວຍ:

1. ເຈົ້າແຂວງ, ເຈົ້າຄອງນະຄອນຫຼວງ ເປັນປະທານ;

2. ຫົວໜ້າຄະນະຈັດຕັ້ງ ເປັນຮອງປະທານ;

3. ຫົວໜ້າພະແນກພາຍໃນ ເປັນຮອງປະທານ;

4. ປະທານຄະນະກໍາມະການກວດກາ ເປັນກໍາມະການ;

5. ຫົວໜ້າພະແນກ ແລະ ພະນັກງານລັດຖະກອນອາວຸໂສ ບ່ອນພະນັກງານລັດຖະ ກອນ ທີ່ຖືກກ່າວຫາສັງກັດຢູ່ ເປັນກຳມະການ;

6. ຜູ້ຕາງໜ້າຈາກອົງການຈັດຕັ້ງມະຫາຊົນ ບ່ອນພະນັກງານລັດຖະກອນທີ່ຖືກກ່າວຫາ ສັງກັດຢູ່ ເປັນກຳມະການ.

ມາດຕາ 80 ຄະນະກໍາມະການວິໄນຂັ້ນເມືອງ

ຄະນະກໍາມະການວິໄນຂັ້ນເມືອງ ປະກອບດ້ວຍ:

1. ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ເປັນປະທານ;

2. ຫົວໜ້າຄະນະຈັດຕັ້ງ ເປັນຮອງປະທານ;

3. ຫົວໜ້າຫ້ອງການພາຍໃນ ເປັນຮອງປະທານ;

4. ປະທານຄະນະກໍາມະການກວດກາ ເປັນກໍາມະການ;

5. ຫົວໜ້າຫ້ອງການ ແລະ ພະນັກງານລັດຖະກອນອາວຸໂສ ບ່ອນພະນັກງານລັດຖະກອນ ທີ່ຖືກກ່າວຫາສັງກັດຢູ່ ເປັນກຳມະການ;

6. ຜູ້ຕາງໜ້າຈາກອົງການຈັດຕັ້ງມະຫາຊົນ ບ່ອນພະນັກງານລັດຖະກອນ ທີ່ຖືກກ່າວຫາສັງກັດຢູ່ ເປັນກໍາມະການ.

ມາດຕາ 81 ສິດ ແລະ ໜ້າທີ່ ຂອງຄະນະກຳມະການວິໄນ

ຄະນະກຳມະການວິໄນແຕ່ລະຂັ້ນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບ ຂອງຕົນ ດັ່ງນີ້:

1. ເຊີນບຸກຄົນ ແລະ ການຈັດຕັ້ງທີ່ກ່ຽວຂ້ອງເພື່ອສອບຖາມ ແລະ ສະໜອງຂໍ້ມູນ ກ່ຽວກັບການລະເມີດຂອງພະນັກງານລັດຖະກອນ;

2. ຮຽກຜູ້ຖືກກ່າວຫາ ມາສອບຖາມ ຫຼື ໃຫ້ສະເໜີຂໍ້ມູນຫຼັກຖານ ເພື່ອຢັ້ງຢືນຄວາມບໍລິ ສຸດຂອງຕົນ;

3. ຄົ້ນຄວ້າພິຈາລະນາມາດຕະການທາງວິໄນ ຕໍ່ພະນັກງານລັດຖະກອນ ທີ່ຖືກກ່າວຫາ ຕາມຂັ້ນຂອງວິໄນ ທີ່ໄດ້ກຳນົດໄວ້ໃນມາດຕາ 73 ຂອງກົດໝາຍສະບັບນີ້;

4. ພິຈາລະນາຄຳສະເໜີ ຂອງພະນັກງານລັດຖະກອນ ທີ່ຖືກລົງວິໄນຈາກການຈັດຕັ້ງ ຂັ້ນລຸ່ມ;

5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

ພາກທີ V

ຂໍ້ຫ້າມ

ມາດຕາ 82 ຂໍ້ຫ້າມສໍາລັບພະນັກງານລັດຖະກອນ

ຫ້າມ ພະນັກງານລັດຖະກອນ ມີ ພຶດຕິກຳ ດັ່ງນີ້:

1. ໂຄສະນາຕ້ານ ແນວທາງຂອງພັກ, ນະໂຍບາຍ, ກົດໝາຍຂອງລັດ ຫຼື ສ້າງຜົນສະທ້ອນ ຕໍ່ຮີດຄອງປະເພນີ ແລະ ວັດທະນະທຳອັນດີງາມຂອງຊາດ, ແນວຄິດຈິດໃຈຂອງປະຊາຊົນ ແລະ ສັງຄົມ;

2. ຂໍເອົາ, ທວງເອົາ, ຮັບ ຫຼື ໃຫ້ສິນບົນ, ສວຍໃຊ້ອຳນາດ, ໜ້າທີ່ ແລະ ຕຳແໜ່ງຂອງ ຕົນ, ກົດໜ່ວງຖ່ວງດຶງ ແກ້ໄຂວຽກງານ ຊຶ່ງກໍ່ໃຫ້ເກີດຜົນເສຍຫາຍແກ່ບຸກຄົນ, ນິຕິບຸກຄົນ ແລະ ການຈັດຕັ້ງ;

3. ເມີນເສີຍ, ປະລະໜ້າທີ່ຕາມລຳພັງ ຫຼື ຢຸດເຊົາວຽກງານ ໂດຍບໍ່ໄດ້ຮັບອະນຸຍາດ ຈາກການຈັດຕັ້ງ;

4. ດຳເນີນທຸລະກິດໂດຍການເປັນເຈົ້າຂອງ, ເປັນຄະນະອຳນວຍການ, ເປັນຂາຮຸ້ນ, ເປັນຜູ້ຈັດການ ຂອງຫົວໜ່ວຍທຸລະກິດໃດໜຶ່ງ ເວັ້ນເສຍແຕ່ໄດ້ຮັບອະນຸຍາດ;

5. ນຳໃຊ້ຊັບສິນຂອງລັດ ເພື່ອຈຸດປະສົງສ່ວນຕົວ ໂດຍບໍ່ຖືກຕ້ອງຕາມກົດໝາຍ ແລະ ລະບຽບການ;

6. ບັນຈຸ, ສັບຊ້ອນ, ແຕ່ງຕັ້ງ ພໍ່, ແມ່, ຜົວ, ເມຍ, ອ້າຍ, ເອື້ອຍ, ນ້ອງ, ລູກ ແລະ ຍາດໃກ້ຊິດຂອງຕົນ ໃຫ້ຮັບຜິດຊອບວຽກງານຈັດຕັ້ງພະນັກງານ, ວຽກງານກວດກາ, ເລຂາ, ບັນຊີ, ການເງິນ, ນາຍຄັງ, ນາຍສາງ ຫຼື ເປັນຜູ້ຈັດຊື້ ແລະ ຈັດຈ້າງ ຢູ່ພາຍໃນການຈັດຕັ້ງຂອງຕົນ;

7. ສ້າງກຸ່ມກ້ອນ, ພັກພວກ ແລະ ກະທຳສິ່ງທີ່ກໍ່ໃຫ້ເກີດຜົນກະທົບອັນບໍ່ດີ ເຖິງການ ປະຕິບັດໜ້າທີ່ວຽກງານ ແລະ ຄວາມສາມັກຄີພາຍໃນການຈັດຕັ້ງ;

8. ມີພຶດຕິກຳອື່ນ ທີ່ເປັນການລະເມີດກົດໝາຍ ແລະ ລະບຽບການ.

ມາດຕາ 83 ຂໍ້ຫ້າມສໍາລັບຄະນະກໍາມະການວິໄນ

ຫ້າມ ຄະນະກໍາມະການວິໄນ ມີ ພຶດຕິກໍາ ດັ່ງນີ້:

1. ພິຈາລະນາຕົກລົງ ລົງວິໄນຕໍ່ພະນັກງານລັດຖະກອນໂດຍບໍ່ສອດຄ່ອງກັບນະໂຍບາຍ, ກົດໝາຍ ແລະ ລະບຽບການ;

2. ຂໍເອົາ, ທວງເອົາ ຫຼື ຮັບສິນບົນ ໃນການພິຈາລະນາລົງວິໄນ;

3. ບັງຄັບ ແລະ ນາບຂູ່ ຜູ້ຖືກກ່າວຫາໃຫ້ຍອມຮັບຄວາມຜິດ;

4. ມີອະຄະຕິຕໍ່ພະນັກງານລັດຖະກອນ;

5. ເປີດເຜີຍຄວາມລັບ ແລະ ຂໍ້ມູນກ່ຽວກັບການລົງວິໄນ;

6. ມີພຶດຕິກຳອື່ນ ທີ່ເປັນການລະເມີດກົດໝາຍ ແລະ ລະບຽບການ.

ມາດຕາ 84 ຂໍ້ຫ້າມສໍາລັບການຈັດຕັ້ງ

ຫ້າມ ການຈັດຕັ້ງ ມີ ພຶດຕິກຳ ດັ່ງນີ້:

1. ພິຈາລະນາ, ຕັດສີນ ແລະ ຕົກລົງກ່ຽວກັບ ການບັນຈຸ, ການແຕ່ງຕັ້ງ, ການສັບ ຊ້ອນ, ການຍົກຍ້າຍ, ການປະຕິບັດນະໂຍບາຍ ແລະ ການລົງວິໄນຕໍ່ພະນັກງານລັດຖະກອນ ທີ່ບໍ່ ສອດຄ່ອງກັບກົດໝາຍ ແລະ ລະບຽບການ;

2. ອອກລະບຽບການທີ່ບໍ່ສອດຄ່ອງກັບກົດໝາຍ ຊຶ່ງກໍ່ໃຫ້ເກີດຄວາມເສຍຫາຍຕໍ່ການຈັດ ຕັ້ງ, ຂະແໜງການ, ລວມໝູ່ ແລະ ບຸກຄົນ;

3. ກະທຳໃນສິ່ງທີ່ບໍ່ເປັນການຊຸກຍູ້, ສົ່ງເສີມຜົນປະໂຫຍດ ແລະ ຄວາມກ້າວໜ້າຂອງພະນັກ ງານລັດຖະກອນ;

4. ຮັບເອົາ ພະນັກງານຕາມສັນຍາ, ພະນັກງານອາສາສະໝັກ ແລະ ລັດຖະກອນໃໝ່ ໂດຍບໍ່ໄດ້ຮັບອະນຸຍາດ;

5. ຮັບເອົາພະນັກງານລັດຖະກອນທີ່ຖືກລົງວິໄນ ຂັ້ນສີ່ ຕາມທີ່ໄດ້ກຳນົດໄວ້ໃນມາດຕາ 73 ຂອງກົດໝາຍສະບັບນີ້;

6. ຍົກຍ້າຍພະນັກງານລັດຖະກອນກ່ອນໄດ້ຮັບອະນຸຍາດ, ແຕ່ງຕັ້ງໃຫ້ດຳລົງຕຳແໜ່ງ ກ່ອນການຮຽນຈົບ;

7. ຂໍເອົາ, ທວງເອົາ, ໃຫ້ ຫຼື ຮັບສິນບົນຈາກບຸກຄົນອື່ນ ເພື່ອຜົນປະໂຫຍດສ່ວນຕົວ ແລະ ຄອບຄົວ;

8. ມີພຶດຕິກຳອື່ນ ທີ່ເປັນການລະເມີດກົດໝາຍ ແລະ ລະບຽບການ.

ພາກທີ VI

ການຄຸ້ມຄອງ ແລະ ກວດກາ ພະນັກງານລັດຖະກອນ

ໝວດທີ 1

ການຄຸ້ມຄອງພະນັກງານລັດຖະກອນ

ມາດຕາ 85 ອົງການຄຸ້ມຄອງພະນັກງານລັດຖະກອນ

ລັດຖະບານ ເປັນຜູ້ຄຸ້ມຄອງພະນັກງານລັດຖະກອນຢ່າງລວມສູນ ເປັນເອກະພາບໃນຂອບເຂດ ທົ່ວປະເທດ ໂດຍມີການແບ່ງຂັ້ນຄຸ້ມຄອງ ໃຫ້ກະຊວງ, ອົງການລັດທຽບເທົ່າກະຊວງ, ອົງການປົກຄອງຂັ້ນແຂວງ ແລະ ຂັ້ນເມືອງ.

ລັດຖະບານ ມອບໃຫ້ຄະນະຈັດຕັ້ງສູນກາງພັກ ແລະ ກະຊວງພາຍໃນ ເປັນເສນາທິການກ່ຽວກັບການຄຸ້ມຄອງພະນັກງານລັດຖະກອນ ຕາມພາລະບົດບາດຂອງຕົນ

ມາດຕາ 86 ສິດ ແລະ ໜ້າທີ່ ຂອງຄະນະຈັດຕັ້ງສູນກາງພັກ

ໃນການຄຸ້ມຄອງພະນັກງານລັດຖະກອນ ຄະນະຈັດຕັ້ງສູນກາງພັກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ແນວທາງ, ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບການຄຸ້ມຄອງພະນັກງານລັດຖະກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນໄປ ເພື່ອສະເໜີຂັ້ນເທິງພິຈາລະນາ;

2. ໂຄສະນາ, ເຜີຍແຜ່ ແນວທາງ, ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບ ການ ກ່ຽວກັບການຄຸ້ມຄອງພະນັກງານລັດຖະກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດ ທຽບເທົ່າກົມ ຂຶ້ນໄປ ໃນຂອບເຂດທົ່ວປະເທດ;

3. ຄົ້ນຄວ້າມາດຕະຖານ, ເງື່ອນໄຂ ແລະ ສະເໜີ ການແຕ່ງຕັ້ງ ຫຼື ການຍົກຍ້າຍ ພະນັກງານລັດຖະກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນໄປ;

4. ຄົ້ນຄວ້າ ສ້າງແຜນກຳນົດ, ແຜນການຝຶກອົບຮົມ ແລະ ການພັດທະນາພະ ນັກງານລັດຖະກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນໄປ ແລະ ຜູ້ມີວຸດທິ ການສຶກສາລະດັບປະລິນຍາໂທ ແລະ ລະດັບປະລິນຍາເອກ ກ່ຽວກັບສາຍການເມືອງ ແລະ ການປົກ ຄອງ;

5. ຄົ້ນຄວ້າ ລະບອບການປະເມີນຜົນການປະຕິບັດວຽກງານ ຂອງພະນັກງານລັດຖະ ກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນໄປ;

6. ຄົ້ນຄວ້າ ແລະ ສະເໜີຂັ້ນເທິງ ພິຈາລະນາປະຕິບັດນະໂຍບາຍຕໍ່ພະນັກງານການນຳລະດັບສູງ ຕາມລະບຽບການ.

7. ຊຸກຍູ້ ແລະ ຕິດຕາມ ການຈັດຕັ້ງປະຕິບັດວຽກງານຄຸ້ມຄອງພະນັກງານລັດຖະ ກອນ ໃນຂອບເຂດທົ່ວປະເທດ;

8. ຊີ້ນຳ ການເກັບກຳສະຖິຕິ ແລະ ການຄຸ້ມຄອງສຳນວນເອກະສານຂອງພະນັກ ງານລັດຖະກອນ ແຕ່ຂັ້ນ ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນໄປ;

9. ປະສານສົມທົບກັບອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງ ມະຫາຊົນຂັ້ນສູນກາງ ແລະ ທ້ອງຖິ່ນ ໃນການຈັດຕັ້ງປະຕິບັດວຽກງານຄຸ້ມຄອງພະນັກງານລັດຖະ ກອນ;

10. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບການຄຸ້ມຄອງ ພະນັກງານລັດຖະກອນ;

11. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ຂັ້ນເທິງຢ່າງເປັນປົກກະຕິ;

12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບ ການ.

ມາດຕາ 87 ສິດ ແລະ ໜ້າທີ່ ຂອງກະຊວງພາຍໃນ

ໃນການຄຸ້ມຄອງພະນັກງານລັດຖະກອນ ກະຊວງພາຍໃນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບ ການຄຸ້ມຄອງພະນັກງານລັດຖະກອນ ແຕ່ຂັ້ນ ຮອງຫົວໜ້າກົມ, ຮອງຫົວໜ້າອົງການລັດທຽບເທົ່າກົມ ລົງມາ ແລະ ຜູ້ມີວຸດທິການສຶກສາລະດັບປະລິນຍາເອກ ຂຶ້ນໄປ ເພື່ອສະເໜີຂັ້ນເທິງພິຈາລະນາ;

2. ໂຄສະນາ, ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບການຄຸ້ມຄອງພະນັກງານລັດຖະກອນ ໃນຂອບເຂດທົ່ວປະເທດ;

3. ຄົ້ນຄວ້າມາດຕະຖານ, ເງື່ອນໄຂ ແລະ ສະເໜີ ການແຕ່ງຕັ້ງ ຫຼື ການຍົກຍ້າຍ ພະນັກງານລັດຖະກອນ ແຕ່ຂັ້ນ ຮອງຫົວໜ້າກົມ, ຮອງຫົວໜ້າອົງການລັດທຽບເທົ່າກົມ ລົງມາ ແລະ ຜູ້ມີວຸດທິການສຶກສາລະດັບປະລິນຍາເອກ ຂຶ້ນໄປ;

4. ຄົ້ນຄວ້າ ສ້າງແຜນກຳນົດ, ແຜນການຝຶກອົບຮົມ ແລະ ການພັດທະນາ ພະນັກງານລັດຖະກອນ ໃຫ້ຜູ້ບໍລິຫານລະດັບສູງ ແລະ ບໍລິຫານລະດັບກາງ ກ່ຽວກັບການບໍລິຫານຄຸ້ມຄອງລັດ;

5. ຄົ້ນຄວ້າລະບອບການປະເມີນຜົນການປະຕິບັດວຽກງານ ຂອງພະນັກງານລັດຖະ ກອນ ໃນຂອບເຂດທົ່ວປະເທດ;

6. ຊຸກຍູ້ ແລະ ຕິດຕາມການຈັດຕັ້ງປະຕິບັດວຽກງານຄຸ້ມຄອງພະນັກງານລັດຖະ ກອນ ໃນຂອບເຂດທົ່ວປະເທດ;

7. ຊີ້ນຳ ການເກັບກຳສະຖິຕິ ແລະ ການຄຸ້ມຄອງສຳນວນເອກະສານຂອງພະນັກ ງານລັດຖະກອນ ໃນຂອບເຂດທົ່ວປະເທດ;

8. ຄົ້ນຄວ້າ, ກຳນົດລະບຽບການກ່ຽວກັບ ລະບອບເງິນເດືອນ, ເງິນອຸດໜູນ ແລະ ເງິນນະໂຍບາຍລວມທັງລະບຽບການຍ້ອງຍໍ ແລະ ການລົງວິໄນ;

9. ຄົ້ນຄວ້າ, ກຳນົດມາດຕະຖານ ແລະ ເງື່ອນໄຂຕໍາແໜ່ງບໍລິຫານ, ຕຳແໜ່ງວິຊາ ການ ແລະ ຕຳແໜ່ງງານ ຂອງລັດຖະກອນ;

10. ຄົ້ນຄວ້າລະບຽບການກ່ຽວກັບ ການສອບເສັງຄັດເລືອກເຂົ້າເປັນລັດຖະກອນ, ການ ເລື່ອນຊັ້ນ, ການເລື່ອນຂັ້ນ, ການແຕ່ງຕັ້ງ, ການຍົກຍ້າຍ ແລະ ການປົດຕຳແໜ່ງ ຂອງລັດຖະກອນ;

11. ສັງລວມ ວຽກງານຄຸ້ມຄອງລັດຖະກອນ ແລະ ແຜນຄວາມຕ້ອງການຈໍານວນຕົວເລກລັດຖະກອນໃໝ່ໃນແຕ່ລະປີ ເພື່ອສະເໜີລັດຖະບານພິຈາລະນາ ພ້ອມທັງຊຸກຍູ້ ແລະ ຕິດຕາມການ ຮັບລັດຖະກອນໃໝ່;

12. ສ້າງ ແລະ ປັບປຸງ ລະບົບບໍລິຫານຂໍ້ມູນລັດຖະກອນໃຫ້ທັນສະໄໝ ທີ່ສາມາດເຊື່ອມໂຍງກັບອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ;

13. ພິຈາລະນາແກ້ໄຂຄຳຮ້ອງທຸກ ແລະ ການສະເໜີຂອງລັດຖະກອນ ຕາມຂອບເຂດຄວາມຮັບຜິດຊອບຂອງຕົນ;

14. ປະສານສົມທົບກັບອົງການຈັດຕັ້ງພັກ, ລັດ, ແນວລາວສ້າງຊາດ ແລະ ອົງການຈັດ ຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ໃນການຈັດຕັ້ງປະຕິບັດວຽກງານຄຸ້ມຄອງພະນັກງານລັດຖະ ກອນ;

15. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບການຄຸ້ມຄອງ ພະນັກງານລັດຖະກອນ;

16. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນຕໍ່ຂັ້ນເທິງຢ່າງເປັນປົກກະ ຕິ;

17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບ ການ.

ມາດຕາ 88 ສິດ ແລະ ໜ້າທີ່ ຂອງກະຊວງ, ອົງການລັດທຽບເທົ່າກະຊວງ

ໃນການຄຸ້ມຄອງພະນັກງານລັດຖະກອນ ກະຊວງ, ອົງການລັດທຽບເທົ່າກະຊວງ ໂດຍແມ່ນ ກົມຈັດຕັ້ງ ແລະ ພະນັກງານ ເປັນເສນາທິການ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ແລະ ສ້າງແຜນຍຸດທະສາດ ກ່ຽວກັບວຽກງານຄຸ້ມຄອງລັດຖະກອນຂອງຂະແໜງການຕົນ ບົນພື້ນຖານແຜນຍຸດທະສາດ ແລະ ແຜນການລວມຂອງລັດຖະບານ;

2. ຄົ້ນຄວ້າ ສ້າງແຜນກຳນົດ ແລະ ແຜນການ ໃນການຝຶກອົບຮົມ ແລະ ການພັດ ທະນາລັດຖະກອນຂອງຂະແໜງການຕົນ ກ່ຽວກັບເຕັກນິກວິຊາການ ແລະ ຜູ້ບໍລິຫານລະດັບຕົ້ນ ກ່ຽວກັບການບໍລິຫານຄຸ້ມຄອງລັດ ເປັນແຕ່ລະໄລຍະ;

3. ຄົ້ນຄວ້າ, ກຳນົດ ມາດຕະຖານຕຳແໜ່ງບໍລິຫານ, ຕໍາແໜ່ງວິຊາການ ແລະ ຕຳແໜ່ງ ງານຂອງລັດຖະກອນ ໃນຂະແໜງການຂອງຕົນ;

4. ຄຸ້ມຄອງລັດຖະກອນ ທາງດ້ານຈຳນວນ, ຄຸນນະພາບ, ປະຕິບັດນະໂຍບາຍ ແລະ ລົງວິໄນ ລັດຖະກອນຕາມກົດໝາຍ ແລະ ລະບຽບການ;

5. ສັງລວມວຽກງານຄຸ້ມຄອງລັດຖະກອນ ແລະ ແຜນຄວາມຕ້ອງການຈໍານວນຕົວເລກລັດຖະກອນໃໝ່ໃນແຕ່ລະປີ ເພື່ອລາຍງານຕໍ່ກະຊວງພາຍໃນ ຕາມລະບຽບການ;

6. ຈັດຕັ້ງ ການສອບເສັງຄັດເລືອກລັດຖະກອນໃໝ່, ການເລື່ອນຊັ້ນ, ການເລື່ອນຂັ້ນ, ການແຕ່ງຕັ້ງ, ການຍົກຍ້າຍ, ການປົດຕຳແໜ່ງ ແລະ ການປະເມີນຜົນການປະຕິບັດວຽກງານຂອງພະນັກ ງານລັດຖະກອນ ໃນຂະແໜງການຂອງຕົນ;

7. ນໍາໃຊ້ລະບົບບໍລິຫານຂໍ້ມູນລັດຖະກອນທີ່ທັນສະໄໝ ແລະ ສາມາດເຊື່ອມໂຍງກັບຂະແໜງການອື່ນ ແລະ ກະຊວງພາຍໃນ;

8. ພິຈາລະນາແກ້ໄຂຄຳຮ້ອງທຸກ ແລະ ການສະເໜີຂອງລັດຖະກອນ ຕາມຂອບເຂດຄວາມຮັບຜິດຊອບຂອງຕົນ;

9. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບການຄຸ້ມຄອງ ພະນັກງານລັດຖະກອນ;

10. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ຂັ້ນເທິງ ແລະ ກະຊວງພາຍໃນ ຢ່າງເປັນປົກກະຕິ;

11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບ ການ.

ມາດຕາ 89 ສິດ ແລະ ໜ້າທີ່ ຂອງອົງການປົກຄອງແຂວງ, ນະຄອນຫຼວງ

ໃນການຄຸ້ມຄອງພະນັກງານລັດຖະກອນ ອົງການປົກຄອງແຂວງ, ນະຄອນຫຼວງ ໂດຍແມ່ນ ຄະນະຈັດຕັ້ງ, ພະແນກພາຍໃນ ແຂວງ, ນະຄອນຫຼວງ ເປັນເສນາທິການ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ແລະ ສ້າງແຜນຍຸດທະສາດ ກ່ຽວກັບວຽກງານຄຸ້ມຄອງລັດຖະກອນ ໃນຂັ້ນຄຸ້ມຄອງຂອງຕົນ ບົນພື້ນຖານແຜນຍຸດທະສາດ ແລະ ແຜນການລວມຂອງລັດຖະບານ;

2. ຄົ້ນຄວ້າ ສ້າງແຜນກຳນົດ ແລະ ແຜນການ ໃນການຝຶກອົບຮົມ ແລະ ການພັດ ທະນາ ລັດຖະກອນໃນຂັ້ນຄຸ້ມຄອງຂອງຕົນ ກ່ຽວກັບການບໍລິຫານຄຸ້ມຄອງລັດ ໃຫ້ຜູ້ບໍລິຫານລະດັບຕົ້ນ ເປັນແຕ່ລະໄລຍະ;

3. ຄົ້ນຄວ້າ, ກຳນົດ ມາດຕະຖານຕຳແໜ່ງບໍລິຫານ, ຕໍາແໜ່ງວິຊາການ ແລະ ຕຳແໜ່ງ ງານຂອງລັດຖະກອນ ໃນຂັ້ນຄຸ້ມຄອງຂອງຕົນ;

4. ຄຸ້ມຄອງລັດຖະກອນ ທາງດ້ານຈຳນວນ, ຄຸນນະພາບ, ປະຕິບັດນະໂຍບາຍ ແລະ ລົງວິໄນ ລັດຖະກອນໃນຂັ້ນຄຸ້ມຄອງຂອງຕົນ ຕາມກົດໝາຍ ແລະ ລະບຽບການ;

5. ສັງລວມ ວຽກງານຄຸ້ມຄອງລັດຖະກອນ ແລະ ແຜນຄວາມຕ້ອງການຈໍານວນຕົວເລກລັດຖະກອນໃໝ່ ໃນແຕ່ລະປີ ເພື່ອລາຍງານຕໍ່ກະຊວງພາຍໃນຕາມລະບຽບການ;

6. ຈັດຕັ້ງ ການສອບເສັງຄັດເລືອກລັດຖະກອນໃໝ່, ການເລື່ອນຊັ້ນ, ການເລື່ອນ ຂັ້ນ, ການແຕ່ງຕັ້ງ, ການຍົກຍ້າຍ, ການປົດຕຳແໜ່ງ ແລະ ການປະເມີນຜົນການປະຕິບັດວຽກງານຂອງພະ ນັກງານລັດຖະກອນ ໃນຂັ້ນຄຸ້ມຄອງຂອງຕົນ;

7. ນໍາໃຊ້ລະບົບບໍລິຫານຂໍ້ມູນລັດຖະກອນທີ່ທັນສະໄໝ ແລະ ສາມາດເຊື່ອມໂຍງກັບ ຂະແໜງການອື່ນ ແລະ ອົງການຄຸ້ມຄອງພະນັກງານລັດຖະກອນ ທີ່ກ່ຽວຂ້ອງ;

8. ພິຈາລະນາແກ້ໄຂຄຳຮ້ອງທຸກ ແລະ ການສະເໜີຂອງລັດຖະກອນ ຕາມຂອບເຂດຄວາມຮັບຜິດຊອບຂອງຕົນ;

9. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການຄຸ້ມຄອງ ພະນັກງານລັດຖະກອນ ຕາມການມອບໝາຍ;

10. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ຂັ້ນເທິງ ແລະ ກະຊວງພາຍໃນ ຢ່າງເປັນປົກກະຕິ;

11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບ ການ.

ມາດຕາ 90 ສິດ ແລະ ໜ້າທີ່ ຂອງອົງການປົກຄອງເມືອງ, ເທດສະບານ, ນະຄອນ

ໃນການຄຸ້ມຄອງພະນັກງານລັດຖະກອນ ອົງການປົກຄອງເມືອງ, ເທດສະບານ, ນະຄອນ ໂດຍແມ່ນ ຄະນະຈັດຕັ້ງ, ຫ້ອງການພາຍໃນ ເມືອງ, ເທດສະບານ, ນະຄອນ ເປັນເສນາທິການ ມີ ສິດ ແລະ ໜ້າທີ່ ດັ່ງນີ້:

1. ສ້າງ, ຈັດຕັ້ງປະຕິບັດ ແຜນການຂອງເມືອງ, ເທດສະບານ, ນະຄອນ ແລະ ແຜນຍຸດທະສາດ ກ່ຽວກັບວຽກງານຄຸ້ມຄອງລັດຖະກອນ ຂອງແຂວງ, ນະຄອນຫຼວງ;

2. ຄົ້ນຄວ້າ ສ້າງແຜນກຳນົດ, ແຜນການ ແລະ ດຳເນີນການຝຶກອົບຮົມ ແລະ ການພັດທະນາລັດຖະກອນໃນຂັ້ນຄຸ້ມຄອງຂອງຕົນ ກ່ຽວກັບການບໍລິຫານຄຸ້ມຄອງລັດ ໃຫ້ຜູ້ບໍລິ ຫານລະດັບຕົ້ນ ແລະ ຝຶກອົບຮົມ ໃຫ້ພະນັກງານຂັ້ນບ້ານ ເປັນແຕ່ລະໄລຍະ;

3. ຄົ້ນຄວ້າ, ກຳນົດ ມາດຕະຖານຕຳແໜ່ງບໍລິຫານ, ຕໍາແໜ່ງວິຊາການ ແລະ ຕຳແໜ່ງ ງານຂອງລັດຖະກອນ ໃນຂັ້ນຄຸ້ມຄອງຂອງຕົນ;

4. ຄຸ້ມຄອງລັດຖະກອນ ທາງດ້ານຈຳນວນ, ຄຸນນະພາບ, ປະຕິບັດນະໂຍບາຍ ແລະ ລົງວິໄນ ລັດຖະກອນໃນຂັ້ນຄຸ້ມຄອງຂອງຕົນ ຕາມກົດໝາຍ ແລະ ລະບຽບການ;

5. ສັງລວມ ວຽກງານຄຸ້ມຄອງລັດຖະກອນ ແລະ ແຜນຄວາມຕ້ອງການຈໍານວນຕົວ ເລກລັດຖະກອນໃໝ່ ໃນແຕ່ລະປີ ເພື່ອລາຍງານຕໍ່ແຂວງ, ນະຄອນຫຼວງ ຕາມລະບຽບການ;

6. ຈັດຕັ້ງ ການສອບເສັງຄັດເລືອກລັດຖະກອນໃໝ່, ການເລື່ອນຊັ້ນ, ການເລື່ອນຂັ້ນ, ການແຕ່ງຕັ້ງ, ການຍົກຍ້າຍ, ການປົດຕຳແໜ່ງ ແລະ ການປະເມີນຜົນການປະຕິບັດວຽກງານຂອງລັດຖະກອນ ໃນຂັ້ນຄຸ້ມຄອງຂອງຕົນ;

7. ນໍາໃຊ້ລະບົບບໍລິຫານຂໍ້ມູນລັດຖະກອນທີ່ທັນສະໄໝ ແລະ ສາມາດເຊື່ອມໂຍງກັບ ຂະແໜງການອື່ນທີ່ກ່ຽວຂ້ອງ ແລະ ອົງການຄຸ້ມຄອງພະນັກງານລັດຖະກອນຂັ້ນເທິງ;

8. ພິຈາລະນາແກ້ໄຂຄຳຮ້ອງທຸກ ແລະ ການສະເໜີຂອງລັດຖະກອນ ຕາມຂອບເຂດຄວາມຮັບຜິດຊອບຂອງຕົນ;

9. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ຂັ້ນເທິງ ແລະ ກະຊວງພາຍໃນ ຢ່າງເປັນປົກກະຕິ.

10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບ ການ.

ໝວດທີ 2

ການກວດກາພະນັກງານລັດຖະກອນ

ມາດຕາ 91 ອົງການກວດກາພະນັກງານລັດຖະກອນ

ອົງການກວດກາພະນັກງານລັດຖະກອນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງພະນັກງານລັດຖະກອນ ທີ່ໄດ້ກຳນົດໄວ້ໃນມາດຕາ 85 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງມີ ສະພາແຫ່ງຊາດ, ອົງການກວດສອບແຫ່ງລັດ, ອົງການກວດກາລັດຖະບານ ແລະ ຕ້ານການສໍ້ລາດບັງຫຼວງ ແລະ ສະພາປະຊາຊົນຂັ້ນແຂວງ.

ມາດຕາ 92 ເນື້ອໃນການກວດກາ

ການກວດກາ ພະນັກງານລັດຖະກອນ ມີ ເນື້ອໃນ ດັ່ງນີ້:

1. ການອອກນິຕິກຳຂອງອົງການຄຸ້ມຄອງພະນັກງານລັດຖະກອນ;

2. ການຈັດຕັ້ງປະຕິບັດວຽກງານພະນັກງານລັດຖະກອນ;

3. ການປະຕິບັດຫຼັກການ, ເນື້ອໃນ ແລະ ຂັ້ນຕອນ ກ່ຽວກັບວຽກງານພະນັກງານລັດຖະ ກອນ;

4. ການນໍາໃຊ້ສິດ, ການປະຕິບັດໜ້າທີ່, ພັນທະ, ຈັນຍາບັນ, ຂໍ້ຫ້າມ ແລະ ການດຳລົງ ຊີວິດຂອງພະນັກງານລັດຖະກອນ.

ມາດຕາ 93 ຮູບການການກວດກາ

ການກວດກາພະນັກງານລັດຖະກອນ ມີ ຮູບການ ດັ່ງນີ້:

1. ການກວດກາຕາມລະບົບປົກກະຕິ;

2. ການກວດກາໂດຍແຈ້ງໃຫ້ຮູ້ລ່ວງໜ້າ;

3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາຕາມແຜນການຢ່າງເປັນປະຈຳ ແລະ ມີກຳນົດເວລາແນ່ນອນ.

ການກວດກາໂດຍແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການເມື່ອເຫັນວ່າ ມີຄວາມຈຳເປັນຊຶ່ງແຈ້ງໃຫ້ຜູ້ຖືກກວດກາ ຊາບລ່ວງໜ້າ.

ການກວດກາແບບກະທັນຫັນ ແມ່ນ ການກວດກາໂດຍຮີບດ່ວນ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາ ຊາບລ່ວງໜ້າ.

ພາກທີ VII

ເຄື່ອງແບບ ແລະ ກາໝາຍ

ມາດຕາ 94 ເຄື່ອງແບບ

ພະນັກງານລັດຖະກອນ ຂອງຂະແໜງການຕ່າງໆ ມີເຄື່ອງແບບສະເພາະຂອງຕົນ ຕາມລະ ບຽບການ.

ມາດຕາ 95 ກາໝາຍ

ພະນັກງານລັດຖະກອນ ຂອງຂະແໜງການຕ່າງໆ ມີກາໝາຍສະເພາະຂອງຕົນ ຕາມລະ ບຽບການ.

ພາກທີ VIII

ນະໂຍບາຍຕໍ່ຜູ້ມີຜົນງານ ແລະມາດຕະການຕໍ່ຜູ້ລະເມີດ

ມາດຕາ 96 ນະໂຍບາຍຕໍ່ຜູ້ມີຜົນງານ

ພະນັກງານລັດຖະກອນທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ມາດຕາ 97 ມາດຕະການຕໍ່ຜູ້ລະເມີດ

ພະນັກງານລັດຖະກອນ ທີ່ໄດ້ລະເມີດກົດໝາຍສະບັບນີ້, ກົດໝາຍ ແລະ ລະບຽບການອື່ນ ທີ່ກ່ຽວຂ້ອງ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ລົງໂທດຕາມກໍລະນີເບົາ ຫຼື ໜັກ ພ້ອມທັງໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ.

ພາກທີ IX

ບົດບັນຍັດສຸດທ້າຍ

ມາດຕາ 98 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

ມາດຕາ 99 ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ