

**ສາທາລະນະລັດ ປະຊາທິປະໄຕ ປະຊາຊົນລາວ**

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

**ສະພາແຫ່ງຊາດ ເລກທີ 29 /ສພຊ**

**ນະຄອນຫຼວງວຽງຈັນ, ວັນທີ 29 ທັນວາ 2022**

ກົດໝາຍ

ວ່າດ້ວຍການກວດສອບແຫ່ງລັດ (ສະບັບປັບປຸງ)

# ພາກທີ I

# ບົດບັນຍັດທົ່ວໄປ

### ມາດຕາ 1 (ປັບປຸງ) ຈຸດປະສົງ

**ກົດໝາຍສະບັບນີ້ ກໍານົດ ຫຼັກການ,** **ລະບຽບການ ແລະ ມາດຕະການ ກ່ຽວກັບ ການຄຸ້ມຄອງ, ການຕິດຕາມ ກວດກາ ວຽກງານກວດສອບແຫ່ງລັດ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ** **ແລະ ປະສິດທິຜົນ ແນໃສ່ເຮັດໃຫ້ ຫົວໜ່ວຍງົບປະມານ, ຫົວໜ່ວຍທຸລະກິດລັດລົງທຶນ ແລະ ຫົວໜ່ວຍທີ່ບໍ່ສະແຫວງຫາຜົນກໍາໄລ ເຄື່ອນໄຫວຖືກຕ້ອງຕາມກົດໝາຍ; ສະກັດກັ້ນປາກົດການຫຍໍ້ທໍ້ທາງດ້ານການເງິນ, ງົບປະມານແຫ່ງລັດ, ປົກປ້ອງສິດຜົນປະໂຫຍດຂອງ ລັດ, ລວມໝູ່ ແລະ ປະຊາຊົນ ປະກອບສ່ວນເຮັດໃຫ້ການ ຄຸ້ມຄອງລັດ, ຄຸ້ມຄອງເສດຖະກິດ, ສົ່ງເສີມການລົງທຶນ ພາຍໃນ ແລະ ຕ່າງ ປະເທດ, ຊຸກຍູ້ການພັດທະນາເສດຖະກິດ-ສັງຄົມ ໃຫ້ຂະຫຍາຍຕົວ, ເຂັ້ມແຂງ ແລະ ໝັ້ນຄົງ.**

### ມາດຕາ 2(ປັບປຸງ) ການກວດສອບແຫ່ງລັດ

**ການກວດສອບແຫ່ງລັດ ແມ່ນ ຂະບວນການເຄື່ອນໄຫວຂອງອົງການກວດສອບແຫ່ງລັດ ໃນການເກັບກໍາຂໍ້ມູນ ແລະ ຫຼັກຖານ ກ່ຽວກັບເປົ້າໝາຍຖືກກວດສອບ ເພື່ອຢັ້ງຢືນຄວາມຖືກຕ້ອງ ຂອງເອກະສານລາຍງານການເງິນ, ຄວາມສອດ ຄ່ອງທາງດ້ານກົດໝາຍ, ຜົນການຈັດຕັ້ງປະຕິບັດ ໃນການຄຸ້ມຄອງ ການນໍາໃຊ້ງົບປະມານ, ການເງິນ ແລະ ຊັບສິນຂອງລັດ ຂອງຫົວໜ່ວຍງົບປະມານ, ຫົວໜ່ວຍທຸລະກິດລັດລົງທຶນ ແລະ ຫົວໜ່ວຍທີ່ບໍ່ສະແຫວງຫາຜົນກຳໄລ**.

### ມາດຕາ **3** (ປັບປຸງ) ການອະທິບາຍຄໍາສັບ

**ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. **ຫົວໜ່ວຍທຸລະກິດລັດລົງທຶນ ໝາຍເຖິງ ວິສາຫະກິດ ທີ່ລັດເປັນຜູ້ລົງທຶນສ້າງຕັ້ງແຕ່ພຽງຜູ້ດຽວ ຫຼື ລັດຮ່ວມທຶນກັບພາກສ່ວນອື່ນ ເພື່ອສ້າງຕັ້ງ ລວມທັງການຊື້ຮຸ້ນ ຂອງວິສາຫະກິດພາກສ່ວນອື່ນໂດຍລັດ**;
2. **ຫົວໜ່ວຍທີ່ບໍ່ສະແຫວງຫາຜົນກຳໄລ ໝາຍເຖິງ ການຈັດຕັ້ງສັງຄົມ, ມູນນິທິ ຫຼື ກອງທຶນ ທີ່ເຄື່ອນໄຫວຮັບໃຊ້ສາທາລະນະປະໂຫຍດ ຫຼື ຊ່ວຍເຫຼືອສັງຄົມ**;
3. **ມາດຕະການແກ້ໄຂຜົນການກວດສອບ ໝາຍເຖິງ ວິທີການແກ້ໄຂ**ບັນຫາ ແລະ ສາເຫດ ຂອງການລະ ເມີດ ລວມທັງຜົນກະທົບຕາມກົດໝາຍ;
4. **ບົດສະຫຼຸບຜົນການກວດສອບ ໝາຍເຖິງ** ເອກະສານ ການຕີລາຄາ ແລະ ຢັ້ງຢືນ ຜົນການກວດສອບ ເອກະສານລາຍງານການເງິນ, ຄວາມສອດຄ່ອງທາງດ້ານກົດໝາຍ ແລະ ຜົນການຈັດຕັ້ງປະຕິບັດ ໃນການຄຸ້ມຄອງ ການນໍາໃຊ້ **ງົບປະມານ, ການເງິນ ແລະ ຊັບສິນຂອງລັດ** ຂອງຫົວໜ່ວຍງົບປະມານ, ຫົວໜ່ວຍທຸລະກິດລັດລົງທຶນ ແລະ ຫົວໜ່ວຍທີ່ບໍ່ສະແຫວງຫາຜົນກໍາໄລ;
5. **ວິສາຫະກິດກວດສອບ ໝາຍເຖິງ** ຫົວໜ່ວຍທຸລະກິດກວດສອບ ຊຶ່ງໄດ້ຮັບການອະນຸຍາດຈາກຂະແໜງ ການທີ່ກ່ຽວຂ້ອງ ແລະ ໄດ້ຂຶ້ນທະບຽນວິສາຫະກິດ ຢ່າງຖືກຕ້ອງ ຕາມກົດໝາຍຂອງ ສປປ ລາວ;
6. **ຈັນຍາບັນ ໝາຍເຖິງ** ຄວາມສັດຊື່ບໍລິສຸດ, ມີລະບຽບວິໄນ, ເຄົາລົບກົດໝາຍ, ມີຄວາມຮັບຜິດຊອບ ແລະ ຮັກສາຄວາມລັບດ້ານວິຊາຊີບ ຂອງພະນັກງານ-ລັດຖະກອນ ແລະ **ນັກກວດສອບແຫ່ງລັດ;**
7. **ອົງການຄຸ້ມຄອງເປົ້າໝາຍຖືກກວດສອບ** ໝາຍເຖິງການຈັດຕັ້ງຂັ້ນເທິງຂອງເປົ້າໝາຍຖືກກວດສອບ ຕາມທີ່ໄດ້ກໍານົດໄວ້ໃນມາດຕາ 69 ຂອງກົດໝາຍສະບັບນີ້.

### ມາດຕາ 4 (ປັບປຸງ) ນະໂຍບາຍຂອງລັດກ່ຽວກັບວຽກງານກວດສອບແຫ່ງລັດ

**ລັດ ສົ່ງເສີມ, ສ້າງເງື່ອນໄຂ ແລະ ອໍານວຍຄວາມສະດວກ ໃຫ້ມີການກວດສອບ ຢ່າງເປັນເອກະລາດ ແລະ ເຂັ້ມງວດ ຕໍ່ທຸກການເຄື່ອນໄຫວຂອງເປົ້າໝາຍຖືກກວດສອບ ເພື່ອໃຫ້ມີຄວາມໂປ່ງໃສ**, **ຖືກຕ້ອງຕາມກົດໝາຍ ແລະ ມີປະສິດທິຜົນ.**

**ລັດ ລົງທຶນພັດທະນາ ບຸກຄະລາກອນ, ວິທະຍາສາດ, ​ເຕັກນິກ, ເຕັກໂນໂລຊີ**, **ຂໍ້ມູນ ຂ່າວສານ**, **ສິ່ງປຸກສ້າງ**, **ສະໜອງພາຫະນະ**, **ອຸປະກອນ ແລະ ງົບປະມານ ເພື່ອຮັບປະກັນໃຫ້ແກ່ການຈັດຕັ້ງປະຕິບັດວຽກງານກວດສອບແຫ່ງລັດ.**

### ມາດຕາ 5 **(**ປັບປຸງ) ຫຼັກການການເຄື່ອນໄຫວວຽກງານກວດສອບແຫ່ງລັດ

**ການເຄື່ອນໄຫວ**ວຽກງານກວດສອບແຫ່ງລັດ ຕ້ອງປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທຳມະນູນ ແລະ ກົດໝາຍ;
2. ເປັນເອກະລາດ ໃນເວລາດຳເນີນການກວດສອບ ແລະ ພິຈາລະນາ ຜົນການກວດສອບ;
3. ມີປະຊາທິປະໄຕ, ມີຄວາມເຂັ້ມ​ງວດ ແລະ ທັນເວລາ;
4. ມີຂໍ້ມູນ, ຫຼັກຖານ ຄົບຖ້ວນ, ຊັດເຈນ ແລະ ຖືກຕ້ອງກັບຄວາມເປັນຈິງ;
5. ມີຄວາມທ່ຽງທຳ, ມີຈັນ​ຍາ​ບັນ, ຄວາມຍຸຕິ​ທໍາ, ໂປ່ງໃສ ແລະ ສາມາດກວດສອບໄດ້;
6. ມີລັກສະນະວິທະຍາສາດ ແລະ ເປັນມືອາຊີບ.

### ມາດຕາ 6 (ປັບປຸງ) ມາດຕະຖານການກວດສອບແຫ່ງລັດ

ມາດຕະຖານການກວດສອບແຫ່ງລັດ ແມ່ນ ລະບຽບການ ແລະ ວິທີປະຕິບັດ ການກວດສອບຂອງອົງການກວດສອບແຫ່ງລັດ.

ອົງການກວດສອບແຫ່ງລັດ ເປັນຜູ້ກໍານົດ ແລະ ປະກາດໃຊ້ ມາດຕະຖານການກວດສອບແຫ່ງລັດເປັນແຕ່ລະໄລຍະ ໂດຍສອດຄ່ອງກັບລັດຖະທຳມະນູນ ແລະ ກົດໝາຍ.

### 

### ມາດຕາ 7 (ປັບປຸງ) ການນໍາໃຊ້ບົດສະຫຼຸບຜົນການກວດສອບ

**ບົດສະຫຼຸບຜົນການກວດສອບ ນໍາໃຊ້ ດັ່ງນີ້:**

1. **ສະພາແຫ່ງຊາດ ນໍາໃຊ້ຜົນຂອງການກວດສອບ ເຂົ້າໃນການພິຈາລະນາ ຮັບຮອງມະຕິວ່າດ້ວຍການຮັບຮອງເອົາ ແຜນພັດທະນາເສດຖະກິດ-ສັງຄົມແຫ່ງຊາດ ປະຈໍາປີ, ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈຳປີຜ່ານມາ, ແຜນງົບປະມານແຫ່ງລັດ ປະຈໍາປີ ເພື່ອແກ້ໄຂຕາມ ກົດໝາຍວ່າດ້ວຍການບັນຊີ, ກົດໝາຍວ່າດ້ວຍງົບປະ ມານແຫ່ງລັດ, ກົດໝາຍວ່າດ້ວຍການລົງທຶນຂອງລັດ ແລະ ກົດໝາຍອື່ນທີ່ກ່ຽວຂ້ອງ; ການຕິດຕາມ ກວດກາ ການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ, ນະໂຍບາຍການເງິນ-ເງິນຕາຂອງລັດ ແລະ ພິຈາລະນາເອົາຜົນການກວດສອບ ເຂົ້າໃນມະຕິດັ່ງກ່າວ;**
2. **ສະພາປະຊາຊົນຂັ້ນແຂວງ ນໍາໃຊ້ຜົນຂອງການກວດສອບ ເຂົ້າໃນການພິຈາລະນາ ຮັບຮອງມະຕິວ່າດ້ວຍການຮັບຮອງເອົາ ແຜນພັດທະນາເສດຖະກິດ-ສັງຄົມ ປະຈໍາປີ, ແຜນງົບປະມານແຫ່ງລັດຂັ້ນແຂວງ ປະຈໍາປີ, ແຜນງົບປະມານແຫ່ງລັດ ຂັ້ນແຂວງ ປະຈໍາປີຜ່ານມາ ເພື່ອແກ້ໄຂຕາມ ກົດໝາຍວ່າດ້ວຍການບັນຊີ, ກົດໝາຍວ່າດ້ວຍງົບປະມານແຫ່ງລັດ, ກົດໝາຍວ່າດ້ວຍການລົງທຶນຂອງລັດ ແລະ ກົດໝາຍອື່ນທີ່ກ່ຽວຂ້ອງ; ບົດລາຍງານຂອງ ເຈົ້າແຂວງ, ເຈົ້າຄອງນະຄອນຫຼວງ ກ່ຽວກັບການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ຂັ້ນແຂວງ ປະຈໍາປີ ແລະ ການຕິດຕາມ ກວດກາ ການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ຂັ້ນແຂວງ ປະຈໍາປີ ຕໍ່ໜ້າ ແລະ ພິຈາລະນາເອົາຜົນການກວດສອບ ເຂົ້າໃນມະຕິດັ່ງກ່າວ;**
3. **ເປົ້າໝາຍຖືກກວດສອບ, ອົງການບໍລິຫານ ແລະ ການຈັດຕັ້ງ ທີ່ກ່ຽວຂ້ອງ ນໍາໃຊ້ເປັນບ່ອນອີງໃນການປັບປຸງວຽກງານບໍລິຫານ ແລະ ການຈັດຕັ້ງປະຕິບັດ ຕາມສິດ, ໜ້າທີ່ ແລະ ຄວາມຮັບຜິດຊອບຂອງຕົນ ເພື່ອໃຫ້ມີຄຸນນະພາບ ຕາມທີ່ໄດ້ກໍານົດໄວ້ໃນມາດຕາ 70, 71 ແລະ ພາກທີ** VII **ຂອງກົດໝາຍສະບັບນີ້;**
4. **ອົງການສືບສວນ-ສອບສວນ, ອົງການໄອຍະການປະຊາຊົນ ແລະ ສານປະຊາຊົນ ນໍາໃຊ້ເປັນຂໍ້ມູນ, ຫຼັກຖານ ໃນການສືບສວນ-ສອບສວນ ແລະ ດໍາເນີນຄະດີ ຕາມກົດໝາຍ;**
5. **ອົງການຄຸ້ມຄອງເປົ້າໝາຍຖືກກວດສອບ ແລະ ການຈັດຕັ້ງ ທີ່ກ່ຽວຂ້ອງ ນໍາໃຊ້ເປັນບ່ອນອີງໃນການຕິດຕາມກວດກາ, ສຶກສາອົບຮົມ ຫຼື ລົງວິໄນຕໍ່ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ເປັນເປົ້າໝາຍຖືກກວດສອບ.**

### ມາດຕາ 8(ປັບປຸງ) ຂອບເຂດການນໍາໃຊ້ກົດໝາຍ

**ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ພົວພັນກັບວຽກງານກວດສອບແຫ່ງລັດ ຢູ່ ສປປ ລາວ.**

### ມາດຕາ 9 (ປັບປຸງ) ການຮ່ວມມືສາກົນ

**ລັດ ສົ່ງເສີມ ໃຫ້ມີການພົວພັນ ຮ່ວມມືກັບ ຕ່າງປະເທດ,** **ພາກພື້ນ ແລະ ສາກົນ ດ້ວຍການແລກປ່ຽນບົດຮຽນ,**  **ຂໍ້ມູນ ຂ່າວສານ, ວິທະຍາສາດ, ​ເຕັກນິກ, ເຕັກໂນໂລຊີ, ຝຶກອົບຮົມ, ສໍາມະນາ, ຍົກລະດັບຄວາມຮູ້ ຄວາມສາມາດດ້ານວິຊາຊີບກວດສອບ ເພື່ອພັດທະນາວຽກງານກວດສອບແຫ່ງລັດ ໃຫ້ມີປະສິດທິພາບ, ປະສິດທິຜົນ, ມີຄວາມໜັກແໜ້ນ, ເຂັ້ມແຂງ, ທັນສະໄໝ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.**

# ພາກທີ II

# ຮູບການ ແລະ ປະເພດ ການກວດສອບແຫ່ງລັດ

## ໝວດທີ **1**

## ຮູບການ ການກວດສອບແຫ່ງລັດ

### ມາດຕາ 10 ຮູບການ ການກວດສອບແຫ່ງລັດ

**ການກວດສອບແຫ່ງລັດ ມີ ສາມຮູບການ ດັ່ງນີ້:**

1. **ການກວດສອບຕາມແຜນການ;**
2. **ການກວດສອບຕາມຄຳສະເໜີ;**
3. **ການກວດສອບແບບກະທັນຫັນ.**

### ມາດຕາ 11 (ປັບປຸງ) ການກວດສອບຕາມແຜນການ

**ການກວດສອບຕາມແຜນການ ແມ່ນ ການກວດສອບ ທີ່ດຳເນີນຕາມແຜນການການ**ກວດສອບ ປະຈໍາປີ ແລະ ມີກຳນົດເວລາອັນແນ່ນອນ ໂດຍມີການແຈ້ງໃຫ້ເປົ້າໝາຍຖືກກວດສອບ ຮູ້ລ່ວງໜ້າ.

### ມາດຕາ 12 (ປັບປຸງ) ການກວດສອບຕາມຄໍາສະເໜີ

**ການກວດສອບຕາມຄໍາສະເໜີ ແມ່ນ ການກວດສອບ ທີ່ດຳເນີນຕາມຄຳສະເໜີ ຂອງເປົ້າໝາຍຖືກກວດສອບ, ຄໍາສະເໜີ ຂອງລັດຖະບານ, ການຈັດຕັ້ງລັດ ຫຼື ການຈັດຕັ້ງອື່ນ ທີ່ກ່ຽວຂ້ອງ.**

### ມາດຕາ 13 (ປັບປຸງ) ການກວດສອບແບບກະທັນຫັນ

**ການກວດສອບແບບກະທັນຫັນ ແມ່ນ ການກວດສອບ ໃນກໍລະນີ ຈໍາເປັນ, ຮີບດ່ວນ ແລະ ນອກແຜນການການກວດສອບປະຈໍາປີ.**

## ໝວດທີ 2

## ປະເພດການກວດສອບແຫ່ງລັດ

### ມາດຕາ 14 (ປັບປຸງ) ປະເພດການກວດສອບແຫ່ງລັດ

**ການກວດສອບແຫ່ງລັດ ມີ ສາມປະເພດ ດັ່ງນີ້:**

1. **ການກວດສອບເອກະສານລາຍງານການເງິນ;**
2. **ການກວດສອບຄວາມສອດຄ່ອງທາງດ້ານກົດໝາຍ;**
3. **ການກວດສອບຜົນການຈັດຕັ້ງປະຕິບັດ.**

**ການກວດສອບ ສາມາດກວດສອບ ໜຶ່ງ ຫຼື ຫຼາຍປະເພດ ພ້ອມກັນກໍໄດ້.**

### ມາດຕາ 15 (ປັບປຸງ) ການກວດສອບເອກະສານລາຍງານການເງິນ

**ການກວດສອບເອກະສານລາຍງານການເງິນ ແມ່ນ ການກວດສອບເອກະສານ ທີ່ສະແດງເຖິງຖານະການເງິນ, ຜົນການດໍາເນີນງານດ້ານການເງິນ, ກະແສເງິນສົດ, ບົດອະທິບາຍຊ້ອນທ້າຍເອກະສານລາຍງານການເງິນ ແລະ ເອກະສານອື່ນ ຂອງຫົວໜ່ວຍຖືບັນຊີ ທີ່ພົວພັນກັບການກວດສອບ ເພື່ອຕີລາຄາ ແລະ ຢັ້ງຢືນລະດັບຄວາມຖືກຕ້ອງກັບຄວາມເປັນຈິງ ຕາມກົດໝາຍ, ຕາມມາດຕະຖານການບັນຊີ ແລະ ຖານະການເງິນ ຂອງເປົ້າໝາຍຖືກກວດສອບ.**

### ມາດຕາ 16 (ປັບປຸງ) ການກວດສອບຄວາມສອດຄ່ອງທາງດ້ານກົດໝາຍ

**ການກວດສອບຄວາມສອດຄ່ອງທາງດ້ານກົດໝາຍ ແມ່ນ ການກວດສອບຄວາມຖືກຕ້ອງໃນການຈັດຕັ້ງປະຕິບັດ:**

1. **ກົດໝາຍ ເປັນຕົ້ນ ກົດໝາຍວ່າດ້ວຍ ງົບປະມານແຫ່ງລັດ, ການລົງທຶນຂອງລັດ, ການຈັດຊື້-ຈັດຈ້າງດ້ວຍທຶນຂອງລັດ, ຊັບສິນຂອງລັດ, ພາສີ, ອາກອນລາຍໄດ້, ອາກອນຊົມໃຊ້, ອາກອນມູນຄ່າເພີ່ມ, ການບັນຊີ, ການກໍ່ສ້າງ, ແຮ່ທາດ, ທີ່ດິນ, ການປົກປັກຮັກສາສິ່ງແວດລ້ອມ, ວິສາຫະກິດ, ທະນາຄານແຫ່ງ ສປປ ລາວ, ທະນາຄານທຸລະກິດ ແລະ ກົດໝາຍອື່ນທີ່ກ່ຽວຂ້ອງ;**
2. **ນິຕິກໍາໃຕ້ກົດໝາຍ ແລະ ກົດລະບຽບພາຍໃນ ຂອງເປົ້າໝາຍຖືກກວດສອບ.**

### ມາດຕາ 17 (ປັບປຸງ) ການກວດສອບຜົນການຈັດຕັ້ງປະຕິບັດ

**ການກວດສອບຜົນການຈັດຕັ້ງປະຕິບັດ ແມ່ນ ການກວດສອບ ປະສິດທິພາບ, ປະສິດທິຜົນ ແລະ ການປະຢັດ ໃນການຈັດຕັ້ງປະຕິບັດຄາດໝາຍຂອງ ແຜນການ, ແຜນງານ, ໂຄງການ, ການຄຸ້ມຄອງ,​ ການນໍາໃຊ້ຊັບພະຍາກອນ ແລະ ຜົນກະທົບ ໃນການເຄື່ອນໄຫວຂອງເປົ້າໝາຍຖືກກວດສອບ ເປັນຕົ້ນ:**

1. **ການຈັດຕັ້ງປະຕິບັດຄາດໝາຍຂອງ ແຜນການ ແລະ ບົດວິພາກເສດຖະກິດ-ເຕັກນິກ ຫຼື ການວັດແທກ ໝາກຜົນຂອງການຈັດຕັ້ງປະຕິບັດວຽກງານ ໂດຍສົມທຽບໃສ່ຄາດໝາຍທີ່ໄດ້ວາງໄວ້;**
2. **ລະດັບການຮັບປະກັນ ໃນການຄຸ້ມຄອງ ແລະ ການນຳໃຊ້ຊັບພະຍາກອນ ແລະ ທ່າແຮງຕ່າງໆ ໃຫ້ມີປະ ສິດທິພາບ, ປະສິດທິຜົນ, ປະຢັດ, ຍືນຍົງ ແລະ ຮັກສາສິ່ງແວດລ້ອມ;**
3. **ຜົນກະທົບ ຕໍ່ເສດຖະກິດ-ສັງຄົມ, ປະສິດທິພາບ, ປະສິດທິຜົນ ໃນການຈັດຕັ້ງປະຕິບັດແຜນການ, ແຜນງານ, ໂຄງການ ແລະ ການເຄື່ອນໄຫວຂອງເປົ້າໝາຍຖືກກວດສອບ.**

# ພາກທີ III

# ການເຄື່ອນໄຫວກວດສອບແຫ່ງລັດ

## ໝວດທີ 1

## ການສ້າງ ແລະ ການດັດແກ້

## ແຜນການການກວດສອບຂອງອົງການກວດສອບແຫ່ງລັດ

### ມາດຕາ 18 (ໃໝ່) ການສ້າງແຜນການການກວດສອບ

ແຜນການການກວດສອບຂອງອົງການກວດສອບແຫ່ງລັດ ປະກອບດ້ວຍ ແຜນການການກວດສອບ ປະຈໍາປີ ແລະ ແຜນການການກວດສອບ ຫ້າປີ.

ການສ້າງແຜນການການກວດສອບ ໂດຍພື້ນຖານ ຕ້ອງຕິດພັນກັບ:

1. ວິໄສທັດ, ຍຸດທະສາດການພັດທະນາ ແລະ ແຜນພັດທະນາ ຂອງອົງການກວດສອບແຫ່ງລັດ;
2. ແຜນພັດທະນາເສດຖະກິດ-ສັງຄົມແຫ່ງຊາດ ແລະ ນະໂຍບາຍການເງິນ-ເງິນຕາ;
3. ມະຕິຂອງ ກອງປະຊຸມສະພາແຫ່ງຊາດ, ຄະນະປະຈຳສະພາແຫ່ງຊາດ, ກອງປະຊຸມສະພາປະຊາຊົນຂັ້ນແຂວງ ຫຼື ຄະນະປະຈໍາສະພາປະຊາຊົນຂັ້ນແຂວງ;
4. ຄຳສະເໜີຂອງ ລັດຖະບານ, ການຈັດຕັ້ງລັດ ຫຼື ການຈັດຕັ້ງອື່ນ ທີ່ກ່ຽວຂ້ອງ.

ແຜນການການກວດສອບ ປະຈໍາປີ ແລະ ແຜນການການກວດສອບ ຫ້າປີ ຂອງອົງການກວດສອບແຫ່ງລັດ ຕ້ອງສະເໜີຕໍ່ສະພາແຫ່ງຊາດ ເພື່ອພິຈາລະນາຮັບຮອງເອົາ.

ສໍາລັບແຜນການການກວດສອບ ປະຈໍາປີ ແລະ ແຜນການກວດສອບ ຫ້າປີ ຂອງອົງການກວດສອບປະຈໍາພາກທີ່ກ່ຽວຂ້ອງກັບແຂວງໃດ ຕ້ອງສະເໜີຕໍ່ສະພາປະຊາຊົນຂັ້ນແຂວງນັ້ນ ເພື່ອພິຈາລະນາຮັບຮອງເອົາ.

### ມາດຕາ 19 (ໃໝ່) ການດັດແກ້ແຜນການການກວດສອບ

**ການດັດແກ້ແຜນການການກວດສອບ** ປະຈຳປີ ແລະ ຫ້າປີ ຂອງອົງການກວດສອບແຫ່ງລັດ ສາມາດປະຕິບັດໄດ້ ໃນກໍລະນີມີການປ່ຽນແປງ ຫຼື ຜົນກະທົບ ຈາກເຫດການໃດໜຶ່ງ ດັ່ງນີ້:

1. ໄພພິບັດ ຫຼື ພະຍາດລະບາດ ຮ້າຍແຮງ;
2. **ການປະຕິຮູບເປົ້າໝາຍຖືກກວດສອບ;**
3. **ການດັດແກ້ແຜນງົບປະມານແຫ່ງລັດ;**
4. **ການກວດກາແບບກະທັນຫັນ ຈາກພາກສ່ວນທີ່ກ່ຽວຂ້ອງ;**
5. **ເຫດການອື່ນ ທີ່ເປັນຜົນກະທົບຕໍ່ການຈັດຕັ້ງປະຕິບັດແຜນການການກວດສອບ.**

**ການດັດແກ້ແຜນການການກວດສອບ ຕ້ອງສະເໜີຕໍ່ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ຕາມຂອບເຂດຄວາມຮັບຜິດຊອບ ເພື່ອພິຈາລະນາຮັບຮອງເອົາ.**

## ໝວດທີ 2

## ການຕົກລົງ, ການແຈ້ງ ແລະ ຕອບຮັບຂໍ້ຕົກລົງການກວດສອບ

### ມາດຕາ 20 (ປັບປຸງ) ການຕົກລົງການກວດສອບ

**ການຕົກລົງການກວດສອບ ໃຫ້ອອກເປັນຂໍ້ຕົກລົງການກວດສອບ ຊຶ່ງມີເນື້ອໃນ ດັ່ງນີ້:**

1. **ບ່ອນອີງ**ການອອກຂໍ້ຕົກລົງການກວດສອບ;
2. ຊື່ຂອງເປົ້າໝາຍຖືກກວດສອບ;
3. ຄະນະກວດສອບແຫ່ງລັດ;
4. ເນື້ອໃນການກວດສອບ;
5. ສະຖານທີ່ການກວດສອບ;
6. ກຳນົດເວລາການກວດສອບ;
7. ເນື້ອໃນອື່ນ ທີ່ເຫັນວ່າມີຄວາມຈໍາເປັນ.

ໃນກໍລະນີມີການປ່ຽນແປງ ຄະນະກວດສອບແຫ່ງລັດ, ເນື້ອໃນ, ສະຖານທີ່ ແລະ ກຳນົດເວລາ ການກວດສອບ ຕ້ອງອອກຂໍ້ຕົກລົງຕໍ່ການປ່ຽນແປງດັ່ງກ່າວ ຢ່າງເປັນ**ທາງການ**.

### ມາດຕາ 21 (ປັບປຸງ) ບ່ອນອີງການອອກຂໍ້ຕົກລົງການກວດສອບ

**ການອອກຂໍ້ຕົກລົງການກວດສອບ ອີງໃສ່:**

1. **ກົດໝາຍ ແລະ ນິຕິກໍາໃຕ້ກົດໝາຍ;**
2. **ແຜນການການກວດສອບ ປະຈຳປີ ທີ່ກອງປະຊຸມສະພາແຫ່ງຊາດ ໄດ້ຮັບຮອງເອົາ;**
3. **ມະຕິຂອງ ກອງປະຊຸມສະພາແຫ່ງຊາດ, ຄະນະປະຈຳສະພາແຫ່ງຊາດ, ກອງປະຊຸມສະພາປະຊາຊົນຂັ້ນແຂວງ ຫຼື ຄະນະປະຈໍາສະພາປະຊາຊົນຂັ້ນແຂວງ;**
4. **ຄຳສະເໜີຂອງ ລັດຖະບານ, ການຈັດຕັ້ງລັດ ຫຼື ການຈັດຕັ້ງອື່ນທີ່ກ່ຽວຂ້ອງ.**

### ມາດຕາ 22 (ໃໝ່) ຊື່ຂອງເປົ້າໝາຍຖືກກວດສອບ

ຊື່ຂອງເປົ້າໝາຍຖືກກວດສອບ ແມ່ນ ຊື່ຂອງການຈັດຕັ້ງ ຕາມທີ່ໄດ້ກໍານົດໄວ້ໃນມາດຕາ 69 ຂອງກົດໝາຍສະບັບນີ້.

### ມາດຕາ 23 (ປັບປຸງ) ຄະນະກວດສອບແຫ່ງລັດ

**ຄະນະກວດສອບແຫ່ງລັດ ຖືກແຕ່ງຕັ້ງໂດຍປະທານອົງການກວດສອບແຫ່ງລັດ ຊຶ່ງປະກອບດ້ວຍ ຜູ້ຊີ້ນໍາຄະນະກວດສອບແຫ່ງລັດ ແລະ ຄະນະກວດສອບແຫ່ງລັດ.**

**ຜູ້ຊີ້ນໍາຄະນະກວດສອບແຫ່ງລັດ ມີໜ້າທີ່ ນໍາພາ ຊີ້ນໍາ, ຕິດຕາມ ກວດກາ ແລະ ທົບທວນ ການປະຕິບັດໜ້າທີ່ ຂອງຄະນະກວດສອບແຫ່ງລັດ ແລະ ປະຕິບັດໜ້າທີ່ອື່ນ ຕາມການມອບໝາຍຂອງປະທານອົງການກວດສອບແຫ່ງລັດ.**

**ຄະນະກວດສອບແຫ່ງລັດ ປະກອບດ້ວຍ ຫົວໜ້າຄະນະ, ຮອງຫົວໜ້າຄະນະ ແລະ ສະມາຊິກ ແຕ່ສາມຄົນຂຶ້ນໄປ, ມີໜ້າທີ່ດຳເນີນການກວດສອບ ຕາມຂັ້ນຕອນ ແລະ ມາດຕະຖານການກວດສອບແຫ່ງລັດ.**

### ມາດຕາ 24 (ໃໝ່) ເນື້ອໃນການກວດສອບ

**ເນື້ອໃນການກວດສອບ ຕ້ອງກໍານົດ ໃຫ້ສອດຄ່ອງກັບ** **ຈຸດປະສົງ, ປະເພດ ແລະ ຂອບເຂດ ການກວດສອບ ບົນພື້ນຖານຫຼັກການ ແລະ ວິທີປະຕິບັດ ຕາມແຕ່ລະມາດຕະຖານການກວດສອບແຫ່ງລັດ.**

### ມາດຕາ 25 (ປັບປຸງ) ສະຖານທີ່ການກວດສອບ

**ການກວດສອບ ຕ້ອງດໍາເນີນຢູ່ສໍານັກງານ ຂອງເປົ້າໝາຍຖືກກວດສອບ. ໃນກໍລະນີຈໍາເປັນຈະກວດສອບຢູ່ນອກສະຖານທີ່ສຳນັກງານກໍໄດ້ ແຕ່ເປົ້າໝາຍຖືກກວດສອບ ຕ້ອງສົ່ງ ຂໍ້ມູນ ແລະ ເອກະສານ ທີ່ກ່ຽວຂ້ອງ ຕາມການສະເໜີຂອງຄະນະກວດສອບແຫ່ງລັດ.**

### ມາດຕາ 26 (ປັບປຸງ) ກໍານົດເວລາການກວດສອບ

**ໃນການກວດສອບແຕ່ລະຄັ້ງ ຕ້ອງກຳນົດເວລາການກວດສອບ ຕາມທີ່ໄດ້ກໍານົດໄວ້ໃນແຜນການການກວດສອບປະຈຳປີ.**

**ກໍານົດເວລາການກວດສອບ ກວມເອົາເວລາ ການວາງແຜນການການກວດສອບ, ການດໍາເນີນການກວດສອບ ແລະ ການສ້າງບົດບັນທຶກຜົນການກວດສອບ ຕາມທີ່ໄດ້ກໍານົດໄວ້ໃນຂໍ້ຕົກລົງການກວດສອບ.**

**ໃນກໍລະນີກໍານົດເວລາການກວດສອບຕາມແຜນການການກວດສອບປະຈໍາປີ ຫາກມີຜົນກະທົບຈາກເຫດການໃດໜຶ່ງ ຕາມທີ່ໄດ້ກໍານົດໄວ້ໃນມາດຕາ 19 ຂອງກົດໝາຍສະບັບນີ້ ປະທານອົງການກວດສອບແຫ່ງລັດ ພິຈາລະນາກໍານົດເວລາກວດສອບຄືນໃໝ່ ຕາມຄວາມເໝາະສົມ.**

**ຖ້າຫາກການກວດສອບບໍ່ສຳເລັດ ກໍສາມາດຕໍ່ເວລາໄດ້ ແຕ່ສູງສຸດບໍ່ໃຫ້ເກີນ ສາມສິບວັນ.**

### ມາດຕາ 27 (ປັບປຸງ) ການແຈ້ງ ແລະ ການຕອບ ຂໍ້ຕົກລົງການກວດສອບ

**ຂໍ້ຕົກລົງການກວດສອບ ຕ້ອງແຈ້ງໃຫ້ເປົ້າໝາຍຖືກກວດສອບ ຮູ້ກ່ອນລ່ວງໜ້າກ່ອນ ສິບວັນລັດຖະການ.**

**ພາຍຫຼັງ ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ຫຼື ເປົ້າໝາຍຖືກກວດສອບ ໄດ້ຮັບຂໍ້ຕົກລົງການກວດສອບແລ້ວ ຕ້ອງແຕ່ງຕັ້ງຄະນະ​ເຮັດ​ວຽກກັບຄະນະກວດສອບແຫ່ງລັດ ແລະ ຕອບຢ່າງເປັນລາຍລັກອັກ ສອນ ໃຫ້ທັນຕາມກຳນົດເວລາທີ່ກຳນົດໄວ້ໃນວັກທີໜຶ່ງຂອງມາດຕານີ້.**

## ໝວດທີ **3**

## ຂັ້ນຕອນການກວດສອບ

### ມາດຕາ 28 (ປັບປຸງ) ຂັ້ນຕອນການກວດສອບ

**ການເຄື່ອນໄຫວກວດສອບ ຕ້ອງປະຕິບັດຕາມຂັ້ນຕອນ ດັ່ງນີ້:**

1. **ການວາງແຜນການການກວດສອບ;**
2. **ການດໍາເນີນການກວດສອບ;**
3. **ການສະຫຼຸບຜົນການກວດສອບ.**

### ມາດຕາ 29 (ປັບປຸງ) ການວາງແຜນການການກວດສອບ

**ໃນການວາງແຜນການການກວດສອບ ຄະນະກວດສອບແຫ່ງລັດ ຕ້ອງປະຕິບັດ ດັ່ງນີ້:**

1. **ສຳຫຼວດ, ເກັບກຳ ແລະ ລວບລວມ ຂໍ້ມູນ ກ່ຽວກັບສະພາບດ້ານການເງິນ,** **ການຄວບຄຸມພາຍໃນ ແລະ ຂໍ້ມູນອື່ນ ທີ່ພົວພັນເຖິງເປົ້າໝາຍຖືກກວດສອບ;**
2. **ຕີລາຄາ ການຄວບຄຸມພາຍໃນ ແລະ ຂໍ້ມູນທີ່ເກັບກຳໄດ້ ຂອງເປົ້າໝາຍຖືກກວດສອບ ເພື່ອກຳນົດຈຸດປະ ສົງ, ລະດັບຄາດໝາຍ,** **ປະເພດ,** **ຂອບເຂດ, ຄວາມສ່ຽງ ແລະ ວິທີການການກວດສອບ ທີ່ເໝາະສົມ;**
3. **ສ້າງ ແຜນການການກວດສອບລວມ ແລະ ແຜນການການກວດສອບລະອຽດ.**

### ມາດຕາ 30 (ປັບປຸງ) ການດໍາເນີນການກວດສອບ

ໃນການດໍາເນີນການກວດສອບ ຄະນະກວດສອບແຫ່ງລັດ ຕ້ອງປະຕິບັດ ດັ່ງນີ້:

1. ຕາມຂັ້ນຕອນ ທີ່ໄດ້ກໍານົດໄວ້ໃນມາດຕະຖານການກວດສອບແຫ່ງລັດ;
2. ດ້ວຍການກວດສອບເອກະສານ ແລະ ການກວດສອບຕົວຈິງຢູ່ ກັບທີ່ ຫຼື ພາກສະໜາມ;
3. ຕາມແຜນການການກວດສອບລະອຽດ ແລະ ການເກັບກໍາຫຼັກຖານການກວດສອບ.

### ມາດຕາ 31 (ປັບປຸງ) ການສະຫຼຸບຜົນການກວດສອບ

**ການສະຫຼຸບຜົນການກວດສອບ ຕ້ອງດໍາເນີນດ້ວຍການຕີລາຄາ ສະພາບການຈັດຕັ້ງປະຕິບັດ, ສາເຫດ ແລະ ຜົນກະທົບ ທີ່ເກີດຈາກບັນຫາຂອງການລະເມີດ ພ້ອມທັງສະເໜີມາດຕະການແກ້ໄຂຜົນການກວດສອບ ຕາມກົດໝາຍ.**

**ການສະຫຼຸບຜົນການກວດສອບ ປະກອບດ້ວຍ ເອກະສານ ດັ່ງນີ້:**

1. **ບົດບັນທຶກຜົນການກວດສອບ;**
2. **ຈົດໝາຍແນະນໍາ ແລະ ບົດແຈ້ງ ຜົນການກວດສອບ;**
3. **ບົດລາຍງານຜົນການກວດສອບ.**

### ມາດຕາ 32 (ໃໝ່) ບົດບັນທຶກຜົນການກວດສອບ

**ບົດບັນທຶກຜົນການກວດສອບ ແມ່ນ ການສະຫຼຸບຕີລາຄາ ສະພາບການຈັດຕັ້ງປະຕິບັດ, ສາເຫດ, ຜົນກະທົບທີ່ເກີດຈາກບັນຫາຂອງການລະເມີດ ແລະ ຄໍາແນະນໍາແກ້ໄຂຜົນການກວດສອບ ຊຶ່ງມີຜົນບັງຄັບໃຊ້ຕາມກົດໝາຍ.**

**ຄະນະກວດສອບແຫ່ງລັດ ຕ້ອງສ້າງບົດບັນທຶກຜົນການກວດສອບ ເພື່ອສົ່ງໃຫ້ເປົ້າໝາຍຖືກກວດສອບ ຕອບເປັນລາຍລັກອັກສອນ ແລະ ເຊັນຮັບຮອງຮ່ວມກັນໃຫ້ສໍາເລັດ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບບົດບັນທຶກດັ່ງກ່າວເປັນຕົ້ນໄປ.**

**ໃນກໍລະນີ ຜູ້ຊີ້ນໍາ ແລະ ຄະນະເຮັດວຽກ ກັບຄະນະກວດສອບແຫ່ງລັດ ຫຼື ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ຫຼື ຜູ້ເປັນຫົວໜ້າ ຂອງເປົ້າໝາຍຖືກກວດສອບ ບໍ່ຕອບເປັນລາຍລັກອັກສອນພາຍໃນເວລາຕາມວັກທີສອງຂອງມາດຕານີ້ ຖືວ່າເຫັນດີນຳບົດບັນທຶກຜົນການກວດສອບນັ້ນ.**

### ມາດຕາ 33 (ໃໝ່) ຈົດໝາຍແນະນໍາ ແລະ ບົດແຈ້ງ ຜົນການກວດສອບ

**ຄະນະກວດສອບແຫ່ງລັດ ຕ້ອງສ້າງ ຈົດໝາຍແນະນໍາ ແລະ ບົດແຈ້ງ ຜົນການກວດສອບ ໃຫ້ສໍາເລັດພາຍໃນເວລາ ສິບວັນ ລັດຖະການ ນັບແຕ່ວັນບົດບັນທຶກຜົນການກວດສອບ ມີຜົນບັງຄັບຕາມທີ່ໄດ້ກໍານົດໄວ້ໃນມາດຕາ 32 ຂອງກົດໝາຍສະບັບນີ້.**

**ເນື້ອໃນຈົດໝາຍແນະນໍາ ແລະ ບົດແຈ້ງ ຜົນການກວດສອບ ຕ້ອງສ້າງບົນພື້ນຖານເນື້ອໃນບົົດບັນທຶກຜົນການກວດສອບ ແລະ ຕ້ອງໄດ້ຢັ້ງຢືນຄວາມຖືກຕ້ອງ ຂອງເອກະສານລາຍງານການເງິນ, ຄວາມສອດຄ່ອງທາງດ້ານກົດໝາຍ ແລະ ຜົນການຈັດຕັ້ງປະຕິບັດ ຂອງເປົ້າໝາຍຖືກກວດສອບ ແລະ ສະເໜີມາດຕະການແກ້ໄຂຜົນການກວດສອບ ຕາມສິດ ແລະ ໜ້າທີ່ ຂອງອົງການກວດສອບແຫ່ງລັດ ຕາມທີ່ໄດ້ກໍານົດໄວ້ໃນມາດຕາ 47 ຂອງກົດໝາຍສະບັບນີ້.**

**ຈົດໝາຍແນະນໍາ ແລະ ບົດແຈ້ງ ຜົນການກວດສອບ ຕ້ອງເຊັນໂດຍປະທານອົງການກວດສອບແຫ່ງລັດ.**

### ມາດຕາ 34 (ໃໝ່) ບົດລາຍງານຜົນການກວດສອບ

**ບົດລາຍງານຜົນການກວດສອບ ຕ້ອງສ້າງບົນພື້ນຖານເນື້ອໃນ ບົດບັນທຶກ, ຈົດໝາຍແນະນໍາ ແລະ ບົດແຈ້ງຜົນການກວດສອບ.**

**ບົດລາຍງານຜົນການກວດສອບ ປະກອບດ້ວຍ:**

1. **ບົດລາຍງານຜົນການກວດສອບ ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ;**
2. **ບົດລາຍງານຜົນການກວດສອບ ທະນາຄານແຫ່ງ ສປປ ລາວ, ທະນາຄານທຸລະກິດ, ສະຖາບັນການເງິນ ແລະ ບໍລິສັດລັດລົງທຶນ;**
3. **ບົດລາຍງານຜົນການກວດສອບ ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈຳປີ, ສະຖາບັນການເງິນ ແລະ ບໍລິສັດລັດລົງທຶນຂອງ ແຂວງ, ນະຄອນຫຼວງ;**
4. **ບົດລາຍງານຜົນການກວດສອບ ແຕ່ລະເປົ້າໝາຍຖືກກວດສອບ ຕາມທີ່ໄດ້ກໍານົດໄວ້ໃນມາດຕາ 69 ຂອງກົດໝາຍສະບັບນີ້.**

**ບົດລາຍງານຜົນການກວດສອບ ຕ້ອງສ້າງໃຫ້ສໍາເລັດພາຍໃນເດືອນຕຸລາ ຂອງທຸກປີ.**

**ບົດລາຍງານຜົນການກວດສອບ ຕາມທີ່ໄດ້ກໍານົດໄວ້ໃນ ຂໍ້ 1 ແລະ ຂໍ້ 2 ຂອງມາດຕານີ້ ເຊັນໂດຍ ປະທານອົງການກວດສອບແຫ່ງລັດ.**

**ບົດລາຍງານຜົນການກວດສອບ ຕາມທີ່ໄດ້ກໍານົດໄວ້ໃນ ຂໍ້ 3 ຂອງມາດຕານີ້ ເຊັນໂດຍປະທານອົງການກວດສອບປະຈໍາພາກ.**

**ບົດລາຍງານຜົນການກວດສອບ ຕາມທີ່ໄດ້ກໍານົດໄວ້ໃນ ຂໍ້ 4 ຂອງມາດຕານີ້ ເຊັນໂດຍ ປະທານອົງການກວດສອບແຫ່ງລັດ ຫຼື ປະທານອົງການກວດສອບປະຈໍາພາກ ຕາມຂອບເຂດຄວາມຮັບຜິດຊອບຂອງຕົນ.**

## ໝວດທີ 4

## ການສົ່ງຜົນການກວດສອບ

### ມາດຕາ 35 (ປັບປຸງ) ການສົ່ງ ບົດບັນທຶກ, ຈົດໝາຍແນະນໍາ ແລະ ບົດແຈ້ງ ຜົນການກວດສອບ

**ບົດບັນທຶກ, ຈົດໝາຍແນະນໍາ ແລະ ບົດແຈ້ງ ຜົນການກວດສອບ ຕ້ອງສົ່ງໃຫ້ເປົ້າໝາຍຖືກກວດສອບ, ອົງການຄຸ້ມຄອງເປົ້າໝາຍຖືກກວດສອບ ຫຼື ການຈັດຕັ້ງ ທີ່ສະເໜີໃຫ້ກວດສອບ ພາຍໃນເວລາ ຫ້າວັນ ລັດຖະການ ນັບແຕ່ວັນລົງລາຍເຊັນ ຈົດໝາຍແນະນໍາ ແລະ ບົດແຈ້ງ ຜົນການກວດສອບ ເປັນຕົ້ນໄປ.**

### ມາດຕາ 36 (ປັບປຸງ) ການສົ່ງບົດລາຍງານຜົນການກວດສອບ

**ບົດລາຍງານຜົນການກວດສອບ ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ, ທະນາຄານແຫ່ງ ສປປ ລາວ, ທະນາຄານທຸລະກິດ, ສະຖາບັນການເງິນ ແລະ ບໍລິສັດລັດລົງທຶນ ລວມທັງເປົ້າໝາຍຖືກກວດສອບອື່ນ ຕ້ອງສົ່ງໃຫ້ ປະທານປະເທດ, ນາຍົກລັດຖະມົນຕີ ແລະ ຄະນະປະຈໍາສະພາແຫ່ງຊາດ ຊ້າສຸດບໍ່ໃຫ້ເກີນ ສິບຫ້າວັນ ກ່ອນວັນເປີດກອງປະຊຸມສະໄໝສາມັນ ປະຈໍາປີ ຂອງສະພາແຫ່ງຊາດ.**

**ບົດລາຍງານຜົນການກວດສອບ ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈຳປີ, ສະຖາບັນການເງິນ ແລະ ບໍລິສັດລັດລົງທຶນ ລວມທັງເປົ້າໝາຍຖືກກວດສອບອື່ນຂອງ ແຂວງ, ນະຄອນຫຼວງ ຕ້ອງສົ່ງໃຫ້ຄະນະປະຈຳສະພາປະຊາຊົນຂັ້ນແຂວງ, ເຈົ້າແຂວງ, ເຈົ້າຄອງນະຄອນຫຼວງ ທີ່ກ່ຽວຂ້ອງກັບແຂວງນັ້ນ ຊ້າສຸດບໍ່ໃຫ້ເກີນ ສິບຫ້າວັນ ກ່ອນວັນເປີດກອງປະຊຸມສະໄໝສາມັນ ປະຈຳປີ ຂອງສະພາປະຊາຊົນຂັ້ນແຂວງ.**

## ໝວດທີ 5

## ການເປີດເຜີຍ ແລະ ການຮັກສາຫຼັກຖານ ຜົນການກວດສອບ

### ມາດຕາ 37 (ປັບປຸງ) ການເປີດເຜີຍຜົນການກວດສອບ

ການເປີດເຜີຍຜົນການກວດສອບ ໃນບົດລາຍງານຜົນການກວດສອບ ຕາມທີ່ໄດ້ກໍານົດໄວ້ໃນມາດຕາ 34 ຂອງກົດໝາຍສະບັບນີ້ ກ່ອນຈະດໍາເນີນໄດ້ ກໍຕໍ່ເມື່ອ ກອງປະຊຸມ ສະພາແຫ່ງຊາດ ຫຼື ຄະນະປະຈໍາ ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ໄດ້ຮັບຮອງເອົາບົດລາຍງານດັ່ງກ່າວ.

### ມາດຕາ 38 (ປັບປຸງ) ຮູບການເປີດເຜີຍຜົນການກວດສອບ

**ການເປີດເຜີຍຜົນການກວດສອບ ຢູ່ສູນກາງ ແລະ ທ້ອງຖິ່ນ ດໍາເນີນດ້ວຍ ຮູບການ ໃດໜຶ່ງ ຫຼື ທັງໝົດ ດັ່ງນີ້:**

1. **ຈັດພິທີຖະແຫຼງຂ່າວ ຫຼື ຈັດກອງປະຊຸມເຜີຍແຜ່;**
2. **ລົງໜັງສືພິມ, ຂ່າວສານ, ໂທລະພາບ, ວິທະຍຸ ແລະ ພາຫະນະສື່ມວນຊົນອື່ນ;**
3. **ລົງໃນເວັບໄຊ, ວາລະສານ ຂອງອົງການກວດສອບແຫ່ງລັດ.**

### ມາດຕາ 39 (ໃໝ່) ການຮັກສາຫຼັກຖານຜົນການກວດສອບ

**ອົງການກວດສອບແຫ່ງລັດ ຕ້ອງຮັກສາຫຼັກຖານຜົນການກວດສອບ ໄວ້ເປັນຢ່າງດີ ແລະ ຢ່າງໜ້ອຍ ເປັນເວລາສິບປີ.**

**ໃນກໍລະນີຫຼັກຖານດັ່ງກ່າວ ພົວພັນກັບສັນຍາ ແລະ ການແກ້ໄຂຜົນການກວດສອບ ຕ້ອງຮັກສາໄວ້ຕື່ມອີກ ສິບປີ ພາຍຫຼັງສັນຍາ ແລະ ການແກ້ໄຂຜົນການກວດສອບ ສິ້ນສຸດລົງ ຫຼື ສຳເລັດຂາດຕົວ.**

**ການທໍາລາຍຫຼັກຖານຜົນການກວດສອບ ຕ້ອງປະຕິບັດຕາມກົດໝາຍວ່າດ້ວຍເອກະສານ ແລະ ກົດໝາຍອື່ນທີ່ກ່ຽວຂ້ອງ.**

## ໝວດທີ 6

## ການແກ້ໄຂຜົນການກວດສອບ, ການຕິດຕາມ ແລະ ກວດສອບຄືນ

### ມາດຕາ 40 (ປັບປຸງ) ການແກ້ໄຂຜົນການກວດສອບ

**ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ຫຼື ຜູ້ເປັນຫົວໜ້າ ຂອງເປົ້າໝາຍຖືກກວດສອບ ຕ້ອງເປັນເຈົ້າການດຳເນີນການແກ້ໄຂຜົນການກວດສອບ ຕາມບົດບັນທຶກຜົນການກວດສອບ, ຈົດໝາຍແນະນໍາ ແລະ ບົດແຈ້ງ ຜົນການກວດສອບ ທີ່ໄດ້ຮັບຈາກອົງການກວດສອບແຫ່ງລັດ ຢ່າງເຂັ້ມງວດ ແລະ ປະຕິບັດໃຫ້ສໍາເລັດພາຍໃນເວລາ ໜຶ່ງປີ.**

**ໃນກໍລະນີ ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ຫຼື ຜູ້ເປັນຫົວໜ້າ ຂອງເປົ້າໝາຍຖືກກວດສອບ ແກ້ໄຂຜົນການກວດສອບບໍ່ສໍາເລັດພາຍໃນເວລາ ໜຶ່ງປີ ໂດຍບໍ່ມີເຫດຜົນພຽງພໍ ອົງການກວດສອບແຫ່ງລັດ ມີສິດສະເໜີພາກສ່ວນທີ່ກ່ຽວຂ້ອງ ແກ້ໄຂເປັນແຕ່ລະກໍລະນີ ຕາມຄວາມຮັບຜິດຊອບຂອງຕົນ ຕາມທີ່ໄດ້ກໍານົດໄວ້ໃນມາດຕາ 72, 73, 74, 75, 76, 77, 78, 79, 80, 81 ແລະ ມາດຕາ 82 ຂອງກົດໝາຍສະບັບນີ້.**

**ໃນກໍລະນີກວດສອບເຫັນການລະເມີດ ທີ່ມີຜົນເສຍຫາຍເກີນລະດັບ ທີ່ກໍານົດໄວ້ໃນມາດຕະຖານການກວດສອບແຫ່ງລັດ ອົງການກວດສອບແຫ່ງລັດ ມີສິດສະເໜີພາກສ່ວນທີ່ກ່ຽວຂ້ອງ ແກ້ໄຂເປັນແຕ່ລະກໍລະນີ ຕາມທີ່ໄດ້ກໍານົດໄວ້ໃນວັກທີສອງຂອງມາດຕານີ້.**

### ມາດຕາ 41(ປັບປຸງ) ການ ຕິດຕາມ ແລະ ກວດສອບຄືນ ການແກ້ໄຂຜົນການກວດສອບ

**ອົງການກວດສອບແຫ່ງລັດ ຕ້ອງ ຕິດຕາມ, ຊຸກຍູ້ ແລະ ກວດສອບຄືນ ການແກ້ໄຂຜົນການກວດສອບ ໃນການ ຈັດຕັ້ງປະຕິບັດມາດຕະການແກ້ໄຂຜົນການກວດສອບ, ມະຕິ ຂອງກອງປະຊຸມສະພາແຫ່ງຊາດ, ຄະນະປະຈໍາສະພາແຫ່ງຊາດ, ກອງປະຊຸມສະພາປະຊາຊົນຂັ້ນແຂວງ ແລະ ຄະນະປະຈໍາສະພາປະຊາຊົນຂັ້ນແຂວງ ວ່າດ້ວຍການຮັບຮອງເອົາຜົນການກວດສອບ ແລະ ຄໍາສະເໜີແກ້ໄຂຜົນການກວດສອບ ເພື່ອຕີລາຄາສະພາບຄວາມເປັນຈິງ ໃນການຈັດຕັ້ງປະຕິບັດຜ່ານມາ ບົນພື້ນຖານຫຼັກຖານ ແລະ ການລາຍງານ ເປັນລາຍລັກອັກສອນຂອງເປົ້າໝາຍຖືກກວດສອບ.**

**ການ ຕິດຕາມ, ຊຸກຍູ້ ແລະ ກວດສອບຄືນ ການແກ້ໄຂຜົນການກວດສອບ ໃຫ້ປະຕິບັດຄືກັນກັບການເຄື່ອນ ໄຫວກວດສອບແຫ່ງລັດ ແລະ ຕ້ອງລາຍງານຕໍ່ກອງປະຊຸມ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ.**

# ພາກທີ IV

# ອົງການກວດສອບແຫ່ງລັດ

## ໝວດທີ 1

## ທີ່ຕັ້ງ, ພາລະບົດບາດ ແລະ

## ລະບົບກົງຈັກການຈັດຕັ້ງ ຂອງອົງການກວດສອບແຫ່ງລັດ

### ມາດຕາ 42(ປັບປຸງ) ທີ່ຕັ້ງ ແລະ ພາລະບົດບາດ ຂອງອົງການກວດສອບແຫ່ງລັດ

**ອົງການກວດສອບແຫ່ງລັດ ແມ່ນ ການຈັດຕັ້ງຂອງລັດ, ຖືກສ້າງຕັ້ງ ຫຼື ຍຸບເລີກ ໂດຍກອງປະຊຸມສະພາແຫ່ງຊາດ, ມີພາລະບົດບາດ ດໍາເນີນການກວດສອບ ການຄຸ້ມຄອງ, ການນຳໃຊ້ງົບປະມານ, ການເງິນ ແລະ ຊັບສິນຂອງລັດ ຂອງເປົ້າ ໝາຍຖືກກວດສອບ ຕາມທີ່ໄດ້ກໍານົດໄວ້ໃນມາດຕາ 69 ຂອງກົດໝາຍສະບັບນີ້.**

### ມາດຕາ 43 (ປັບປຸງ) ລະບົບກົງຈັກການຈັດຕັ້ງຂອງອົງການກວດສອບແຫ່ງລັດ

**ລະບົບກົງຈັກການຈັດຕັ້ງຂອງອົງການກວດສອບແຫ່ງລັດ ປະກອບດ້ວຍ:**

1. **ອົງການກວດສອບປະຈຳສູນກາງ ຊຶ່ງແມ່ນ ອົງການກວດສອບແຫ່ງລັດ;**
2. **ອົງການກວດສອບປະຈຳພາກ.**

**ໃນກໍລະນີມີຄວາມຈຳເປັນ ສາມາດສ້າງອົງການກວດສອບປະຈຳພາກ ເປັນອົງການກວດສອບຢູ່ທ້ອງຖິ່ນໃດໜຶ່ງ ຂຶ້ນກັບອົງການກວດສອບແຫ່ງລັດ ຕາມການຕົກລົງຂອງຄະນະປະຈໍາສະພາແຫ່ງຊາດ ບົນພື້ນຖານການສະເໜີຂອງປະທານອົງການກວດສອບແຫ່ງລັດ**.

### ມາດຕາ 44 (ປັບປຸງ) ໂຄງປະກອບກົງຈັກການຈັດຕັ້ງຂອງອົງການກວດສອບແຫ່ງລັດ

1. **ອົງການກວດສອບແຫ່ງລັດ ປະກອບດ້ວຍ:**

**- ຫ້ອງການ;**

**- ກົມຈໍານວນໜຶ່ງ;**

**- ສະຖາບັນ**.

**ໃນກໍລະນີມີຄວາມຈໍາເປັນ ສາມາດ ສ້າງຕັ້ງ ຫຼື ຍຸບເລີກ ກົມໃດໜຶ່ງ ແລະ ສະຖາບັນ ຕາມການຕົກລົງຂອງຄະນະປະຈໍາສະພາແຫ່ງຊາດ ບົນພື້ນຖານການສະເໜີຂອງປະທານອົງການກວດສອບແຫ່ງລັດ.**

1. **ອົງການກວດສອບປະຈຳພາກ ປະກອບດ້ວຍ:**

**- ຫ້ອງການ;**

**- ພະແນກຈໍານວນໜຶ່ງ.**

**ໃນກໍລະນີມີຄວາມຈໍາເປັນ ສາມາດ ສ້າງຕັ້ງ ຫຼື ຍຸບເລີກ ພະແນກໃດໜຶ່ງ ຕາມການຕົກລົງຂອງປະທານອົງການກວດສອບແຫ່ງລັດ ບົນພື້ນຖານການສະເໜີຂອງປະທານອົງການກວດສອບປະຈຳພາກ.**

**ສໍາລັບການຈັດຕັ້ງ ແລະ ການເຄື່ອນໄຫວຂອງ ອົງການກວດສອບແຫ່ງລັດ, ອົງການກວດສອບປະຈໍາພາກ ໄດ້ກໍານົດໄວ້ໃນລະບຽບການຕ່າງຫາກ.**

### ມາດຕາ 45(ປັບປຸງ) ໂຄງປະກອບບຸກຄະລາກອນຂອງອົງການກວດສອບແຫ່ງລັດ

**ໂຄງປະກອບບຸກຄະລາກອນຂອງອົງການກວດສອບແຫ່ງລັດ ມີ ດັ່ງນີ້:**

1. **ປະທານອົງການກວດສອບແຫ່ງລັດ;**
2. **ຮອງປະທານອົງການກວດສອບແຫ່ງລັດ ຈໍານວນໜຶ່ງ;**
3. **ຫົວໜ້າ ແລະ ຮອງຫົວໜ້າ ຫ້ອງການ, ຫົວໜ້າ ແລະ ຮອງຫົວໜ້າ ກົມ, ຫົວໜ້າ ແລະ ຮອງຫົວໜ້າ ສະຖາບັນ;**
4. **ຫົວໜ້າ ແລະ ຮອງຫົວໜ້າ ພະແນກ;**
5. **ນັກກວດສອບແຫ່ງລັດ ແລະ ລັດຖະກອນວິຊາການຈໍານວນໜຶ່ງ.**

### ມາດຕາ 46 (ປັບປຸງ) ໂຄງປະກອບບຸກຄະລາກອນຂອງອົງການກວດສອບປະຈຳພາກ

**ໂຄງປະກອບບຸກຄະລາກອນຂອງອົງການກວດສອບປະຈຳພາກ ມີ ດັ່ງນີ້:**

1. **ປະທານອົງການກວດສອບປະຈຳພາກ;**
2. **ຮອງປະທານອົງການກວດສອບປະຈຳພາກ ຈໍານວນໜຶ່ງ**;
3. **ຫົວໜ້າຫ້ອງການອົງການກວດສອບປະຈຳພາກ;**
4. **ຮອງ​ຫົວໜ້າຫ້ອງການ, ຫົວໜ້າ ແລະ ຮອງຫົວໜ້າ ພະແນກ;**
5. **ນັກກວດສອບແຫ່ງລັດ ແລະ ລັດຖະກອນວິຊາການ ຈໍານວນໜຶ່ງ.**

## ໝວດທີ 2

## ສິດ ແລະ ໜ້າທີ່ ຂອງອົງການກວດສອບແຫ່ງລັດ

### ມາດຕາ 47(ປັບປຸງ) ສິດ ແລະ ໜ້າທີ່ ຂອງອົງການກວດສອບແຫ່ງລັດ

**ອົງການກວດສອບແຫ່ງລັດ ມີ ສິດ ແລະ ໜ້າທີ່ ດັ່ງນີ້:**

1. **ດຳເນີນການກວດສອບ ເປັນເອກະລາດ ຕາມກົດໝາຍ ເພື່ອຢັ້ງຢືນຄວາມຖືກຕ້ອງຂອງບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ, ເອກະສານລາຍງານການເງິນ, ຄວາມສອດຄ່ອງທາງດ້ານກົດໝາຍ ແລະ ຜົນການຈັດຕັ້ງປະຕິບັດ ຂອງເປົ້າໝາຍຖືກກວດສອບ;**
2. **ຄົ້ນຄວ້າ ແລະ ສ້າງຮ່າງ ນະໂຍບາຍ, ແຜນຍຸດທະສາດ, ກົດໝາຍ, ທິດທາງແຜນການ, ມາດຕະຖານ ແລະ ມາດຕະການ ກ່ຽວກັບວຽກງານກວດສອບແຫ່ງລັດ ແລ້ວສະເໜີຕໍ່ຄະນະປະຈຳສະພາແຫ່ງຊາດ ພິຈາລະນາ;**
3. **ສ້າງ ແລະ ບໍາລຸງ ບຸກຄະລາກອນ ເພື່ອຍົກລະດັບ ຄວາມຮູ້, ຄວາມສາມາດ ແລະ ປະສົບການ ດ້ານວຽກງານກວດສອບແຫ່ງລັດ;**
4. **ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ທິດທາງແຜນການ, ມາດຕະຖານ ແລະ ມາດຕະການ ກ່ຽວກັບວຽກງານກວດສອບແຫ່ງລັດ;**
5. **ຄຸ້ມຄອງ, ຊີ້ນຳ, ຕິດຕາມ ກວດກາ ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ມາດຕະ ຖານ ກ່ຽວກັບວຽກງານກວດສອບແຫ່ງລັດ;**
6. **ຄຸ້ມຄອງ, ນໍາໃຊ້ ເຕັກໂນໂລຊີ, ຂໍ້ມູນ ຂ່າວສານ ແລະ ຫັນວຽກງານກວດສອບແຫ່ງລັດ ໃຫ້ເປັນທັນສະໄໝ;**
7. **ຄຸ້ມຄອງ, ຕິດຕາມ ກວດກາ ແລະ ກວດສອບ ການດໍາເນີນວິຊາຊີບ ຂອງວິສາຫະກິດກວດສອບ;**
8. **ຄຸ້ມຄອງ, ນໍາໃຊ້ ງົບປະມານ ແລະ ເງິນສົ່ງເສີມດ້ານວິຊາການ, ພາຫະນະ, ວັດຖູປະກອນ ຮັບໃຊ້ວຽກງານກວດສອບແຫ່ງລັດ;**
9. **ຄຸ້ມຄອງ ລາຍຮັບວິຊາການ ຈາກວຽກງານກວດສອບແຫ່ງລັດ ຕາມລະບຽບການ ເພື່ອມອບເຂົ້າງົບປະມານແຫ່ງລັດ ດ້ວຍການຈົດຜ່ານລະບົບບັນຊີລວມສູນຄັງເງິນແຫ່ງຊາດ;**
10. **ສ້າງ ແລະ ຈັດຕັ້ງປະຕິບັດ ແຜນການການກວດສອບ ປະຈຳປີ ແລະ ຫ້າປີ;**
11. **ພິຈາລະນາ, ແກ້ໄຂ ຄຳສະເໜີ ກ່ຽວກັບວຽກງານກວດສອບ ເປັນຕົ້ນ ບົດສະຫຼຸບຜົນການກວດສອບແຫ່ງລັດ;**
12. **ສ້າງກົນໄກປະສານສົມທົບ ແລະ ຮ່ວມມື ກັບພາກສ່ວນອື່ນທີ່ກ່ຽວຂ້ອງກັບວຽກງານກວດສອບແຫ່ງລັດ;**
13. **ເຊື່ອມຕໍ່ ລະບົບຖານຂໍ້ມູນທາງດ້ານບັນຊີ-ການເງິນ ຂອງເປົ້າໝາຍຖືກກວດສອບ ໂດຍຜ່ານລະບົບເອເລັກໂຕຣນິກ ແລະ ຊຸດຄໍາສັ່ງຄອມພິວເຕີ;**
14. **ກວດສອບ ການຈັດຕັ້ງປະຕິບັດກົດໝາຍ, ມາດຕະຖານ ກ່ຽວກັບວຽກງານກວດສອບອິດສະລະ, ການນໍາໃຊ້ສິດ, ການປະຕິບັດໜ້າທີ່, ຄວາມຮັບຜິດຊອບ ລວມທັງບົດສະຫຼຸບຜົນການກວດສອບຂອງວິສາຫະກິດກວດສອບ;**
15. **ສະເໜີໃຫ້ ກະຊວງ, ອົງການ, ແຂວງ, ນະຄອນຫຼວງ ຊີ້ນຳເປົ້າໝາຍຖືກກວດສອບ ທີ່ຢູ່ໃນຄວາມຮັບຜິດ ຊອບຂອງຕົນ ໃຫ້ຄວາມຮ່ວມມື ແລະ ປະຕິບັດ ຕາມຄຳແນະນຳກວດສອບ ແລະ ຕິດຕາມ ກວດກາ ການແກ້ໄຂຜົນການກວດສອບ ຂອງອົງການກວດສອບແຫ່ງລັດ;**
16. **ສະເໜີໃຫ້ ກະຊວງ, ອົງການ ທີ່ກ່ຽວຂ້ອງ ລົງວິໄນຕໍ່ ບຸກຄົນ ຫຼື ນິຕິບຸກຄົນ ທີ່ຢູ່ໃນຄວາມຮັບຜິດຊອບຂອງຕົນ ທີ່ລະເມີດກົດໝາຍ;**
17. **ສະເໜີ ຜູ້ສັ່ງການເອກ, ຜູ້ສັ່ງການ ຫຼື ຫົວໜ້າອົງການຄຸ້ມຄອງການເງິນ ທີ່ກ່ຽວຂ້ອງ ນຳໃຊ້ມາດຕະການຕໍ່ຫົວໜ່ວຍ ທີ່ລະເມີດກົດໝາຍ, ວິໄນທາງດ້ານ ການເງິນ ແລະ ການບັນຊີ ໃນການຄຸ້ມຄອງ ການນໍາໃຊ້ງົບປະມານ, ການເງິນ ແລະ ຊັບສິນຂອງລັດ ຈາກຜົນການກວດສອບ;**
18. **ສະເໜີໃຫ້ຂະແໜງການທີ່ກ່ຽວຂ້ອງ ສ້າງ ແລະ ປັບປຸງນິຕິກຳ ໃຫ້ຄົບຖ້ວນ, ຖືກຕ້ອງ, ສອດຄ່ອງກັບລັດຖະທໍາມະນູນ ແລະ ກົດໝາຍ;**
19. **ໄດ້ຮັບນະໂຍບາຍ ຊຸກຍູ້, ສົ່ງເສີມ ເພື່ອສ້າງຄວາມເຂັ້ມແຂງ ໃຫ້ແກ່ວຽກງານກວດສອບແຫ່ງລັດ ໂດຍຮັບງົບປະມານສ່ວນໃດໜຶ່ງ ຈາກການແກ້ໄຂຜົນການກວດສອບ ຕາມການຕົກລົງຂອງຄະນະປະຈໍາສະພາແຫ່ງຊາດ;**
20. **ພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ໃນຂົງເຂດວຽກງານກວດສອບ;**
21. **ສະຫຼຸບ, ລາຍງານ ການເຄື່ອນໄຫວວຽກງານ ປະຈຳປີ ແລະ ຫ້າປີ ຂອງຕົນ ຕໍ່ກອງປະຊຸມສະພາແຫ່ງຊາດ;**
22. **ສະຫຼຸບ, ລາຍງານ ຜົນການກວດສອບ ໃຫ້ ປະທານປະເທດ, ນາຍົກລັດຖະມົນຕີ, ຄະນະປະຈໍາສະພາແຫ່ງຊາດ ແລະ ລາຍງານ ຕໍ່ກອງປະຊຸມສະພາແຫ່ງຊາດ;**
23. **ນຳໃຊ້ສິິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

### ມາດຕາ 48 (ປັບປຸງ) ປະທານອົງການກວດສອບແຫ່ງລັດ

ປະທານອົງການກວດສອບແຫ່ງລັດ ແມ່ນ ຫົວໜ້າສູງສຸດ ຂອງອົງການກວດສອບແຫ່ງລັດ, ເປັນຜູ້ນໍາພາ ຊີ້ນໍາວຽກງານກວດສອບແຫ່ງລັດ ທັງເປັນຜູ້ຕາງໜ້າ ອົງການກວດສອບແຫ່ງລັດ ໃນການພົວພັນວຽກງານ ພາຍໃນ ແລະ ຕ່າງປະເທດ.

### ມາດຕາ 49(ປັບປຸງ) ສິດ ແລະ ໜ້າທີ່ ຂອງປະທານອົງການກວດສອບແຫ່ງລັດ

**ປະທານອົງການກວດສອບແຫ່ງລັດ ມີ ສິດ ແລະ ໜ້າທີ່ ດັ່ງນີ້:**

1. **ຮັບຜິດຊອບໂດຍກົງ ຕໍ່ສະພາແຫ່ງຊາດ ແລະ ລາຍງານ ຕໍ່ ປະທານປະເທດ, ນາຍົກລັດຖະມົນຕີ ແລະ ຄະນະປະຈໍາສະພາແຫ່ງຊາດ ກ່ຽວກັບວຽກງານກວດສອບແຫ່ງລັດ;**
2. **ຊີ້ນຳ ແລະ ກວດກາ ການຈັດຕັ້ງປະຕິບັດ ວຽກງານກວດສອບແຫ່ງລັດທົ່ວປະເທດ;**
3. **ອອກ ຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບວຽກງານກວດສອບແຫ່ງລັດ;**
4. **ສະເໜີ ສ້າງ ຫຼື ປັບປຸງນິຕິກຳ ກ່ຽວກັບວຽກງານກວດສອບຕໍ່ຄະນະປະຈຳສະພາແຫ່ງຊາດ;**
5. **ຮັບຜິດຊອບຕໍ່ໜ້າກົດໝາຍ ກ່ຽວກັບເນື້ອໃນບົດສະຫຼຸບຜົນການກວດສອບ ຂອງອົງການກວດສອບແຫ່ງລັດ;**
6. **ເຂົ້າຮ່ວມກອງປະຊຸມ ສະພາແຫ່ງຊາດ, ຄະນະປະຈຳສະພາແຫ່ງຊາດ ແລະ ກອງປະຊຸມລັດຖະບານ ກ່ຽວກັບບັນຫາທີ່ພົວພັນເຖິງວຽກງານກວດສອບ;**
7. **ລາຍງານ, ຕອບຂໍ້ຊັກຖາມ ກ່ຽວກັບຜົນ​ການກວດ​ສອບ ​ຕໍ່ສະພາແຫ່ງຊາດ;**
8. **ສະເໜີ ກະຊວງ, ອົງການ ທີ່ກ່ຽວຂ້ອງ ແລະ ການຈັດຕັ້ງທີ່ຄຸ້ມຄອງເປົ້າໝາຍຖືກກວດສອບ ສຶກສາອົບຮົມ, ລົງວິໄນ ຫຼື ດຳເນີນຄະດີ ຕາມແຕ່ລະກໍລະນີ ຕໍ່ເປົ້າໝາຍຖືກກວດສອບ;**
9. **ສະເໜີ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານອົງການກວດສອບແຫ່ງລັດ ແລະ ປະທານອົງການກວດສອບປະຈໍາພາກ;**
10. **ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າ ແລະ ຮອງຫົວໜ້າ ຫ້ອງການ, ກົມ, ສະຖາບັນ ຂອງອົງການກວດສອບແຫ່ງລັດ, ຮອງປະທານອົງການກວດສອບປະຈຳພາກ, ຫົວໜ້າ ແລະ ຮອງຫົວໜ້າ ຫ້ອງການ​, ພະ​ແນ​ກຂອງອົງການກວດສອບປະຈໍາພາກ ​ແລະ ~~​~~ນັກ​ກວດ​ສອບແຫ່ງລັດ;**
11. **ພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ໃນຂົງເຂດວຽກງານກວດສອບ;**
12. **ສະຫຼຸບ, ລາຍງານ ການເຄື່ອນໄຫວວຽກງານຂອງອົງການກວດສອບແຫ່ງລັດ ປະຈຳຫົກເດືອນ, ປະຈຳປີ ​ແລະ ຫ້າ​ປີ ຕໍ່ປະທານປະເທດ, ນາຍົກລັດຖະມົນຕີ ແລະ ສະພາແຫ່ງຊາດ;**
13. **ນຳໃຊ້ສິິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

### ມາດຕາ 50(ປັບປຸງ) ຮອງປະທານອົງການກວດສອບແຫ່ງລັດ

**ຮອງປະທານອົງການກວດສອບແຫ່ງລັດ ເປັນຜູ້ຊ່ວຍປະທານອົງການກວດສອບແຫ່ງລັດ ໃນການປະຕິບັດໜ້າທີ່ວຽກງານ, ຮັບຜິດຊອບວຽກງານໃດໜຶ່ງ ແລະ ເປັນຜູ້ຮັກສາການແທນ ຕາມການມອບໝາຍຂອງປະທານອົງການກວດສອບແຫ່ງລັດ.**

### ມາດຕາ 51 (ໃໝ່) ຫົວໜ້າ ແລະ ຮອງຫົວໜ້າ ຫ້ອງການ, ກົມ, ສະຖາບັນ ແລະ ພະແນກ

**ຫົວໜ້າ ແລະ ຮອງຫົວໜ້າ ຫ້ອງການ, ກົມ, ສະຖາບັນ ແລະ ພະແນກ ຂອງອົງການກວດສອບແຫ່ງລັດ ໄດ້ຮັບການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍປະທານອົງການກວດສອບແຫ່ງລັດ ຕາມກົດໝາຍ.**

**ສໍາລັບມາດຕະຖານ, ປະເພດຕໍາແໜ່ງບໍລິຫານ, ຕໍາແໜ່ງງານ, ໜ້າທີ່ ແລະ ຂອບເຂດສິດ ຂອງຫົວໜ້າ ແລະ ຮອງຫົວໜ້າ ຫ້ອງການ, ກົມ, ສະຖາບັນ ແລະ ພະແນກ ອົງການກວດສອບແຫ່ງລັດ ໄດ້ກໍານົດໄວ້ໃນລະບຽບການຕ່າງຫາກ.**

### ມາດຕາ 52 (ປັບປຸງ) ທີ່ຕັ້ງ, ພາລະບົດບາດ, ສິດ ແລະ ໜ້າທີ່ຂອງອົງການກວດສອບປະຈໍາພາກ

**ອົງການກວດສອບປະຈຳພາກ ແມ່ນ ການຈັດຕັ້ງໜຶ່ງໃນລະບົບກົງຈັກການຈັດຕັ້ງ ຂອງອົງການກວດສອບແຫ່ງລັດ ຕັ້ງຢູ່ ນະຄອນຫຼວງ ຫຼື ແຂວງໃດໜຶ່ງ, ມີພາລະບົດບາດດຳເນີນການກວດສອບ ບັນດາການຈັດຕັ້ງ ທີ່ຕັ້ງຢູ່ໃນພື້ນທີ່ຂອງພາກ ໂດຍກວມເອົາ ນະຄອນຫຼວງ, ແຂວງຈໍານວນໜຶ່ງ ຕາມການຕົກລົງຂອງຄະນະປະຈໍາສະພາແຫ່ງຊາດ** **ແລະ ກວດສອບເປົ້າໝາຍອື່ນ ຕາມການມອບໝາຍຂອງປະທານອົງການກວດສອບແຫ່ງລັດ.**

**ອົງການກວດສອບປະຈຳພາກ ມີ ສິດ ແລະ ໜ້າທີ່ ດັ່ງນີ້:**

1. **ຄົ້ນຄວ້າຫັນເອົາ ນະໂຍບາຍ, ມະຕິ, ແຜນການຂອງອົງການກວດສອບແຫ່ງລັດ ມາເປັນແຜນການ, ແຜນງານ, ໂຄງການລະອຽດຂອງຕົນ ແລ້ວຈັດຕັ້ງປະຕິບັດ;**
2. **ໂຄສະນາ ເຜີຍແຜ່ ກົດໝາຍ ກ່ຽວກັບການກວດສອບ ລວມທັງ ຂໍ້ຕົກລົງ, ຄຳສັ່ງ ແລະ ຄຳແນະນຳ ຂອງປະທານອົງການກວດສອບແຫ່ງລັດ;**
3. **ດຳເນີນການກວດສອບ ຕາມແຜນການຂອງຕົນ ແລະ ຕາມການມອບໝາຍ ຂອງປະທານອົງການກວດສອບແຫ່ງລັດ;**
4. **ແຈ້ງຜົນການກວດສອບ ໃຫ້ເປົ້າໝາຍຖືກກວດສອບ ພາຍຫຼັງອົງການກວດສອບແຫ່ງລັດ ໄດ້ຮັບຮອງເອົາ;**
5. **ພິຈາລະນາ, ແກ້ໄຂຄຳສະເໜີ ທີ່ພົວພັນເຖິງການກວດສອບ ເປັນຕົ້ນ ກ່ຽວກັບບົດສະຫຼຸບຜົນການກວດສອບ;**
6. **ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການປະຕິບັດວຽກງານກວດສອບ;**
7. **ເຂົ້າຮ່ວມ ແລະ ລາຍງານ ຜົນການກວດສອບ ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດປະຈຳປີ, ສະຖາບັນການເງິນ, ບໍລິສັດລັດລົງທຶນ ລວມທັງເປົ້າໝາຍຖືກກວດສອບອື່ນຂອງ ແຂວງ, ນະຄອນຫຼວງ ຕໍ່ຄະນະປະຈໍາ ແລະ ກອງປະຊຸມ ສະພາປະຊາຊົນຂັ້ນແຂວງ;**
8. **ພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກວດສອບ ຕາມການມອບ ໝາຍ ຂອງປະທານອົງການກວດສອບແຫ່ງລັດ;**
9. **ສະຫຼຸບ, ລາຍງານ ຜົນການເຄື່ອນໄຫວວຽກງານ ປະຈຳງວດ, ປະຈໍາຫົກເດືອນ, ປະຈໍາປີ ຕໍ່ປະທານອົງການກວດສອບແຫ່ງລັດ ແລະ ສະຫຼຸບ, ລາຍງານ ຜົນການເຄື່ອນໄຫວວຽກງານປະຈຳປີ ຕໍ່ຄະນະປະຈຳສະພາປະຊາຊົນຂັ້ນແຂວງທີ່ກ່ຽວຂ້ອງ;**
10. **ນຳໃຊ້ສິິດ ແລະ ປະຕິບັດໜ້າທີ່ອື່ນ ຕາມກົດໝາຍ ຫຼື ຕາມການມອບໝາຍຂອງປະທານອົງການກວດສອບແຫ່ງລັດ.**

### ມາດຕາ 53 (ປັບປຸງ) ປະທານອົງການກວດສອບປະຈຳພາກ

**ປະທານອົງການກວດສອບປະຈໍາພາກ** ແມ່ນ ຫົວໜ້າສູງສຸດຂອງອົງການກວດສອບປະຈໍາພາກ, ເປັນຜູ້ນໍາພາ ຊີ້ນໍາ ວຽກງານກວດສອບປະຈໍາພາກ ທັງເປັນຜູ້ຕາງໜ້າອົງການກວດສອບປະຈໍາພາກ ໃນການພົວພັນວຽກງານ ພາຍໃນ ແລະ ຕ່າງປະເທດ ຕາມການມອບໝາຍຂອງປະທານອົງການກວດສອບແຫ່ງລັດ.

### ມາດຕາ 54 (ປັບປຸງ) ສິດ ແລະ ໜ້າທີ່ ຂອງປະທານອົງການກວດສອບປະຈໍາພາກ

**ປະທານອົງການກວດສອບປະຈຳພາກ ມີ ສິດ ແລະ ໜ້າທີ່ ດັ່ງນີ້:**

1. **ຮັບຜິດຊອບໂດຍກົງ ຕໍ່ປະທານອົງການກວດສອບແຫ່ງລັດ ກ່ຽວກັບການຈັດຕັ້ງ ແລະ ການເຄື່ອນໄຫວວຽກງານຂອງຕົນ;**
2. **ຊີ້ນຳ ແລະ ຕິດຕາມ ກວດກາ ການດຳເນີນການກວດສອບ ໃຫ້ສອດຄ່ອງກັບມາດຕະຖານການກວດສອບແຫ່ງລັດ;**
3. **ສະເໜີປັບປຸງ ກົງຈັກການຈັດຕັ້ງ, ຈຳນວນພົນ ແລະ ການສັບຊ້ອນພະນັກງານ ຢູ່ໃນອົງການກວດສອບປະ ຈຳພາກຂອງຕົນ ຕໍ່ປະທານອົງການກວດສອບແຫ່ງລັດ;**
4. **ປະສານສົມທົບກັບອົງການຈັດຕັ້ງທີ່ກ່ຽວຂ້ອງ ຢູ່ໃນພື້ນທີ່ພາກຂອງຕົນ ໃນການຈັດຕັ້ງປະຕິບັດໜ້າທີ່ວຽກງານ;**
5. ຮັບຜິດຊອບຕໍ່ໜ້າກົດໝາຍ ກ່ຽວກັບເນື້ອໃນບົດສະຫຼຸບຂອງອົງການກວດສອບປະຈຳພາກ;
6. **ພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ໃນຂົງເຂດວຽກງານກວດສອບ ຕາມການມອບໝາຍ ຂອງປະທານອົງການກວດສອບແຫ່ງລັດ;**
7. **ສະຫຼຸບ, ລາຍງານ ຜົນການເຄື່ອນໄຫວວຽກງານທັງໝົດ ຂອງອົງການກວດສອບປະຈໍາພາກ ຕໍ່ປະທານອົງ ການກວດສອບແຫ່ງລັດ, ກອງປະຊຸມສະພາປະຊາຊົນຂັ້ນແຂວງ, ຄະນະປະຈຳສະພາປະຊາຊົນຂັ້ນແຂວງ ແລະ ເຈົ້າແຂວງ, ເຈົ້າຄອງນະຄອນຫຼວງ ທີ່ກ່ຽວຂ້ອງ ຢ່າງເປັນປົກກະຕິ;**
8. **ນຳໃຊ້ສິິດ ແລະ ປະຕິບັດໜ້າທີ່ອື່ນ ຕາມກົດໝາຍ ແລະ ຕາມການມອບໝາຍຂອງປະທານອົງການກວດສອບແຫ່ງລັດ.**

### ມາດຕາ 55 (ປັບປຸງ) ຮອງປະທານອົງການກວດສອບປະຈໍາພາກ

**ຮອງປະທານອົງການກວດສອບປະຈໍາພາກ ເປັນຜູ້ຊ່ວຍປະທານອົງການກວດສອບປະຈໍາພາກ ໃນການປະຕິບັດ ໜ້າທີ່ວຽກງານ, ຮັບຜິດຊອບວຽກງານໃດໜຶ່ງ ແລະ ເປັນຜູ້ຮັກສາການແທນ ຕາມການມອບໝາຍຂອງປະທານອົງການກວດສອບປະຈໍາພາກ.**

### ມາດຕາ 56 (ໃໝ່) ຫົວໜ້າ ແລະ ຮອງຫົວໜ້າ ຫ້ອງການ ແລະ ພະແນກ

**ຫົວໜ້າ ແລະ ຮອງຫົວໜ້າ ຫ້ອງການ ແລະ ພະແນກ ຂອງອົງການກວດສອບປະຈໍາພາກ ໄດ້ຮັບການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍປະທານອົງການກວດສອບແຫ່ງລັດ ຕາມກົດໝາຍ.**

**ສໍາລັບມາດຕະຖານ, ປະເພດຕໍາແໜ່ງບໍລິຫານ, ຕໍາແໜ່ງງານ, ໜ້າທີ່ ແລະ ຂອບເຂດສິດ ຂອງຫົວໜ້າ ແລະ ຮອງຫົວໜ້າ ຫ້ອງການ ແລະ ພະແນກ ອົງການກວດສອບປະຈໍາພາກ ໄດ້ກໍານົດໄວ້ໃນລະບຽບການຕ່າງຫາກ.**

### ມາດຕາ 57 (ປັບປຸງ) ນັກກວດສອບແຫ່ງລັດ

**ນັກກວດສອບແຫ່ງລັດ ແມ່ນ ພະນັກງານ-**ລັດຖະກອນ ທີ່ສັງກັດຢູ່ອົງການກວດສອບແຫ່ງລັດ.

ນັກກວດສອບແຫ່ງລັດ ມີ ຂັ້ນ ແລະ ມາດຕະຖານ ດັ່ງນີ້:

ກ. ຂັ້ນຂອງນັກ​ກວດ​ສອ​ບແຫ່ງ​ລັດ ປະກອບດ້ວຍ:

1. ນັກກວດສອບແຫ່ງລັດ ຂັ້ນ 1;
2. ນັກກວດສອບແຫ່ງລັດ ຂັ້ນ 2;
3. ນັກກວດສອບແຫ່ງລັດ ຂັ້ນ 3;
4. ນັກກວດສອບແຫ່ງລັດ ຂັ້ນ 4.

ຂ. ມາດຕະຖານ ຂອງນັກກວດສອບແຫ່ງລັດ:

1. ຖືສັນຊາດລາວໂດຍກໍາເນີດ;
2. ກໍາແໜ້ນແນວທາງ ນະໂຍບາຍ ແລະ ກົດໝາຍ;
3. ມີຄຸນທາດການເມືອງ ແລະ ຄຸນສົມບັດສິນທໍາປະຕິວັດ;
4. ມີຄວາມທ່ຽງທຳ, ໂປ່ງໃສ, ມີຈັນຍາບັນ, ຄວາມຮູ້, ຄວາມສາມາດ ແລະ ວິຊາສະເພາະໃດໜຶ່ງ ທີ່ພົວພັນກັບວຽກງານກວດສອບ ໂດຍມີປະກາສະນີຍະບັດ ແຕ່ຊັ້ນສູງຂຶ້ນໄປ;
5. ບໍ່ເຄີຍຖືກລົງວິໄນ ຫຼື ຖືກໂທດທາງອາຍາ ຍ້ອນການກະທໍາຜິດ ໂດຍເຈດຕະນາ;
6. ມີສຸຂະພາບດີ.

**ສຳລັບລາຍລະອຽດ ກ່ຽວກັບຂັ້ນ ແລະ ມາດຕະຖານ ແຕ່ລະຂັ້ນ ຂອງນັກກວດສອບແຫ່ງລັດ ໄດ້ກໍານົດໄວ້ໃນລະບຽບການຕ່າງຫາກ.**

## ໝວດທີ 3

## ມາດຕະຖານຂອງ ປະທານ, ຮອງປະທານ

## ອົງການກວດສອບແຫ່ງລັດ ແລະ ປະທານອົງການກວດສອບປະຈໍາພາກ

### ມາດຕາ 58 (ປັບປຸງ) ມາດຕະຖານລວມ ຂອງປະທານ, ຮອງປະທານ ອົງການກວດສອບແຫ່ງລັດ

### ແລະ ປະທານອົງການກວດສອບປະຈໍາພາກ

ມາດຕະຖານລວມຂອງ ປະທານ, ຮອງປະທານ ຂອງອົງການກວດສອບແຫ່ງລັດ ແລະ ປະທານອົງການກວດສອບປະຈຳພາກ ມີ ດັ່ງນີ້:

1. ເປັນພົນລະເມືອງລາວໂດຍກຳເນີດ;
2. ມາດຕະຖານທາງດ້ານຄຸນທາດການເມືອງ:

- ມີທັດສະນະຫຼັກໝັ້ນ ການເມືອງໜັກແໜ້ນ, ປອດໃສ ຂາວສະອາດ, ບໍ່ຫວັ່ນໄຫວຄອນແຄນຕໍ່ສະພາບການທີ່ຜັນແປ ຢູ່ພາຍໃນ ແລະ ສາກົນ;

- ເປັນເອກະພາບສູງ ກັບແນວທາງປ່ຽນແປງໃໝ່, ບໍ່ມີແນວຄິດຫຼາຍພັກຫຼາຍເຄົ້າ, ມີຫຼັກໝັ້ນ, ຈຳແນກມິດ-ສັດຕູຢ່າງຈະແຈ້ງ ແລະ ເດັດຂາດ;

- ເປັນຜູ້ມີຈິດໃຈຕື່ນຕົວ ເປັນເຈົ້າການຮັບໃຊ້ຊາດ ຮັບໃຊ້ປະຊາຊົນ, ມີຄວາມຍຸຕິທຳ, ບໍ່ສວຍໃຊ້ຖານະຕຳ ແໜ່ງ, ບໍ່ໂລບມາກໂລພາ, ບໍ່ສໍ້ລາດບັງຫຼວງ;

- ເດັດດ່ຽວຕໍ່ສູ້ກັບບັນດາທັດສະນະທີ່ຜິດເຂວ, ບໍ່ອວດອົ່ງທະນົງຕົວ;

- ມີວິໄສທັດກວ້າງໄກ, ມີພິບໄຫວໃນການປະຕິບັດໜ້າທີ່ວຽກງານ, ມີຄວາມທຸ່ນທ່ຽງ ປະຕິບັດຕາມສຽງສ່ວນຫຼາຍ;

- ປະຕິບັດແນວທາງການຕ່າງປະເທດ ຢ່າງຖືກຕ້ອງ.

1. ມາດຕະຖານຄວາມຮູ້ ແລະ ຄວາມສາມາດ:

- ມີຄວາມຮູ້ທາງດ້ານທິດສະດີການເມືອງ ແລະ ການປົກຄອງ, ມີຄວາມຮູ້ໃນການຄຸ້ມຄອງລັດ, ຄຸ້ມຄອງເສດ ຖະກິດ-ສັງຄົມ, ມີຄວາມສາມາດໃນການນຳພາ ຊີ້ນຳ ປະຕິບັດໜ້າທີ່ການເມືອງຂອງຂະແໜງການ ທີ່ຕົນຮັບຜິດຊອບ;

- ຮູ້ເຮັດວຽກງານສຶກສາອົບຮົມ ການເມືອງແນວຄິດ ແລະ ມີບົດຮຽນໃນວຽກງານກໍ່ສ້າງພະນັກງານ, ຮູ້ຄຸ້ມຄອງ ແລະ ນຳໃຊ້ພະນັກງານ;

- ກໍາແໜ້ນ ແນວທາງ, ແຜນນະໂຍບາຍ ແລະ ກົດໝາຍ, ເດັດດ່ຽວເຄົາລົບ ແລະ ປະຕິບັດກົດໝາຍ ຢ່າງເຂັ້ມງວດ;

- ມີຄວາມຮູ້ດ້ານພາສາຕ່າງປະເທດໃດໜຶ່ງ ໃນລະດັບພື້ນຖານຂຶ້ນໄປ;

- ມີຄວາມສາມາດເຕົ້າໂຮມຄວາມສາມັກຄີພາຍໃນ ໝູ່ຄະນະ ແລະ ພະນັກງານ ທີ່ຢູ່ໃນຄວາມຮັບຜິດຊອບຂອງຕົນ, ຮູ້ເສີມຂະຫຍາຍສະຕິປັນຍາຫົວຄິດປະດິດສ້າງ ຂອງມະຫາຊົນ;

- ມີຄວາມຮູ້ດ້ານວິຊາສະເພາະລະດັບຊັ້ນສູງຂຶ້ນໄປ, ມີປະສົບການດ້ານການເງິນ, ການບັນຊີ, ການກວດສອບ, ຄຸ້ມຄອງບໍລິຫານ ແລະ ກົດໝາຍ.

1. ມາດຕະຖານ ແບບແຜນວິທີເຮັດວຽກ:

- ມີແບບແຜນເຂັ້ມງວດໃນການເຮັດວຽກ ແລະ ປະຕິບັດຕາມຫຼັກການ ລວມສູນປະຊາທິປະໄຕ, ຕົກລົງເປັນໝູ່ຄະນະ, ມີການແບ່ງງານ, ມອບສິດໜ້າທີ່ໃຫ້ບຸກຄົນຮັບຜິດຊອບຢ່າງຈະແຈ້ງ;

- ເຮັດວຽກມີແຜນການ, ມີຈຸດສຸມ, ມີຄາດໝາຍ, ມີການຕິດຕາມ ກວດກາ, ສະຫຼຸບຕີລາຄາປະເມີນຜົນ ແລະ ຖອດຖອນບົດຮຽນ;

- ມີທັດສະນະມະຫາຊົນຢ່າງຖືກຕ້ອງ, ຮູ້ຟັງຄຳຄິດຄຳເຫັນ, ໃກ້ຊິດຕິດແທດ ແລະ ຮູ້ຮໍ່າຮຽນນໍາມະຫາຊົນ.

### ມາດຕາ 59 (ປັບປຸງ) ມາດຕະຖານສະເພາະ ຂອງປະທານອົງການກວດສອບແຫ່ງລັດ

**ນອກຈາກມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 58 ຂອງກົດໝາຍສະບັບນີ້ ປະທານອົງການກວດສອບແຫ່ງລັດ ຍັງຕ້ອງເຄີຍດຳລົງຕຳແໜ່ງຂັ້ນ ຮອງປະທານອົງການກວດສອບແຫ່ງລັດ, ຮອງລັດຖະມົນຕີ, ຮອງຫົວໜ້າອົງການ, ຮອງເຈົ້າແຂວງ, ຮອງເຈົ້າຄອງນະຄອນຫຼວງ ຂຶ້ນໄປ.**

### ມາດຕາ 60 ມາດຕະຖານສະເພາະ ຂອງຮອງປະທານອົງການກວດສອບແຫ່ງລັດ

ນອກຈາກມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 58 ຂອງກົດໝາຍສະບັບນີ້ ຮອງປະທານອົງການກວດສອບແຫ່ງລັດ ຍັງຕ້ອງເຄີຍດຳລົງຕຳແໜ່ງຂັ້ນ ປະທານອົງການກວດສອບປະຈຳພາກ ຫຼື ຫົວໜ້າກົມ ຂຶ້ນໄປ.

### ມາດຕາ 61 (ປັບປຸງ) ມາດຕະຖານສະເພາະ ຂອງປະທານອົງການກວດສອບປະຈໍາພາກ

**ນອກຈາກມາດຕະຖານລວມ ຕາມທີ່ໄດ້ກຳນົດໄວ້ໃນມາດຕາ 58 ຂອງກົດໝາຍສະບັບ​ນີ້ ປະທານອົງການກວດສອບປະຈໍາພາກ ຍັງຕ້ອງເຄີຍດໍາລົງຕໍາແໜ່ງຂັ້ນ ຮອງປະທານອົງການກວດສອບປະຈໍາພາກ, ຫົວໜ້າກົມ, ຫົວໜ້າອົງການລັດທຽບເທົ່າກົມ ຂຶ້ນ​ໄປ.**

**ໃນກໍລະນີມີ​ຄວາມ​ຈໍາ​ເປັນ ​ປະທານ​ອົງການ​ກວດ​ສອບ​ແຫ່ງ​ລັດ​ ອາດສະ​ເໜີ​ຜູ້ເຄີຍດໍາລົງຕໍາແໜ່ງຂັ້ນຮອງຫົວໜ້າກົມ ຫຼື ຮອງຫົວໜ້າອົງການລັດທຽບເທົ່າກົມ ຕໍ່ຄະນະ​ປະ​ຈໍາ​ສະພາ​ແຫ່ງ​ຊາດ ເພື່ອພິຈາລະນາ ກໍໄດ້.**

## ໝວດທີ 4

## ການ ເລືອກຕັ້ງ, ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ປະທານ,

## ຮອງປະທານ ອົງການກວດສອບແຫ່ງລັດ ແລະ ປະທານອົງການກວດສອບປະຈໍາພາກ

### ມາດຕາ 62 (ປັບປຸງ) ການເລືອກຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານອົງການກວດສອບແຫ່ງລັດ

ປະທານ​ອົງການ​ກວດ​ສອບ​ແຫ່ງ​ລັດ ຖືກ​ເລືອກ​ຕັ້ງ​, ຍົກຍ້າຍ ຫຼື ປົດຕໍາແໜ່ງ ໂດຍ​ກອງ​ປະຊຸມ​ສະພາ​ແຫ່ງ​ຊາດ ຕາມ​ການສະ​ເໜີຂອງ​ປະທານ​ປະ​ເທດ, ມີອາຍຸການເທົ່າກັບອາຍຸການຂອງສະພາແຫ່ງຊາດ ແຕ່ລະຊຸດ.

ປະທານປະເທດ ສະເໜີລາຍຊື່ຜູ້ສະໝັກຮັບເລືອກຕັ້ງ ທີ່ມີມາດຕະຖານຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 58 ແລະ 59 ຂອງກົດໝາຍສະບັບນີ້ ຕໍ່ກອງປະຊຸມສະພາແຫ່ງຊາດ ເພື່ອພິຈາລະນາລົງຄະແນນສຽງເລືອກຕັ້ງ ເປັນປະທານອົງການກວດສອບແຫ່ງລັດ. **ການລົງຄະແນນສຽງນັ້ນ ຕ້ອງດຳເນີນຢ່າງປິດລັບ.**

ການເລືອກຕັ້ງປະທານອົງການກວດສອບແຫ່ງລັດ ຈະມີຜົນສັກສິດ ກໍຕໍ່ເມື່ອໄດ້ຮັບຄະແນນສຽງຫຼາຍກວ່າເຄິ່ງໜຶ່ງ ຂອງສະມາຊິກສະພາແຫ່ງຊາດ ທີ່ເຂົ້າຮ່ວມກອງປະຊຸມ.

### ມາດຕາ 63 ການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານອົງການກວດສອບແຫ່ງລັດ

**ປະທານອົງການກວດສອບແຫ່ງລັດ ເປັນຜູ້ສະເໜີລາຍຊື່ ແຕ່ງຕັ້ງ,** ຍົກຍ້າຍ ຫຼື ປົດຕໍາແໜ່ງ **ຮອງປະທານອົງການກວດສອບແຫ່ງລັດ ຕໍ່ປະທານປະເທດ ເພື່ອພິຈາລະນາ.**

### ມາດຕາ 64 ການແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານອົງການກວດສອບປະຈໍາພາກ

**ປະທານອົງການກວດສອບແຫ່ງລັດ ເປັນຜູ້ສະເໜີລາຍຊື່ ແຕ່ງຕັ້ງ,** ຍົກຍ້າຍ ຫຼື ປົດຕໍາແໜ່ງ **ປະທານອົງການກວດສອບປະຈຳພາກ** **ຕໍ່ຄະນະປະຈຳສະພາແຫ່ງຊາດ ເພື່ອພິຈາລະນາ.**

## ໝວດທີ **5**

## ລະບອບ ແລະ ແບບແຜນວິທີເຮັດວຽກ ຂອງອົງການກວດສອບແຫ່ງລັດ

### ມາດຕາ 65 (ໃໝ່) ລະບອບເຮັດວຽກ

**ອົງການກວດສອບແຫ່ງລັດ ມີລະບອບເຮັດວຽກ ໂດຍຖືເອົາການປະຊຸມ, ປະສານສົມທົບ, ປຶກສາຫາລືຕົກລົງເປັນໝູ່ຄະນະ, ສຽງສ່ວນໜ້ອຍ ຂຶ້ນກັບສຽງສ່ວນຫຼາຍ, ຂັ້ນລຸ່ມ ຂຶ້ນກັບຂັ້ນເທິງ, ບຸກຄົນ ຂຶ້ນກັບການຈັດຕັ້ງ, ມີຄວາມຮັບຜິດຊອບສູງ ຕໍ່ໜ້າທີ່ວຽກງານ, ເປັນແບບຢ່າງນໍາໜ້າທີ່ດີ, ເຄົາລົບ ແລະ ປະຕິບັດຕາມລັດຖະທໍາມະນູນ ແລະ ກົດໝາຍ ຢ່າງເຂັ້ມງວດ.**

### ມາດຕາ 66 (ໃໝ່) ແບບແຜນວິທີເຮັດວຽກ

**ອົງການກວດສອບແຫ່ງລັດ ເຄື່ອນໄຫວວຽກງານ ຕາມຫຼັກການລວມສູນ ປະຊາທິປະໄຕ, ນໍາພາ ແລະ ຕົກລົງເປັນໝູ່ຄະນະ, ມີການແບ່ງງານ, ແບ່ງຄວາມຮັບຜິດຊອບໃຫ້ບຸກຄົນ ຢ່າງຈະແຈ້ງ, ມີແຜນການ, ແຜນງານ, ໂຄງການ, ມີຈຸດສຸມ, ຄາດໝາຍ, ມີການນໍາພາ ຊີ້ນໍາ, ມີການຊຸກຍູ້, ຕິດຕາມ ກວດກາ, ປະເມີນຜົນ, ສະຫຼຸບຕີລາຄາ, ຖອດຖອນບົດຮຽນ, ສ່ອງແສງລາຍງານ, ມີທັດສະນະຖືກຕ້ອງ, ຂໍທິດຊີ້ນໍາ ຕາມຂັ້ນຕອນການຈັດຕັ້ງ, ໃກ້ຊິດຕິດແທດ, ຮູ້ຟັງຄໍາຄິດຄໍາເຫັນ, ຮູ້ຮໍ່າຮຽນນໍາມະຫາຊົນ ແລະ ມີການປະສານສົມທົບຢ່າງກົມກຽວກັບພາກສ່ວນທີ່ກ່ຽວຂ້ອງ.**

# ພາກທີ V

# ຜູ້ຮ່ວມງານກວດສອບ

### ມາດຕາ 67 (ປັບປຸງ) ຜູ້ຮ່ວມງານກວດສອບ

**ຜູ້ຮ່ວມງານກວດສອບ ແມ່ນ ບຸກຄົນ, ນິຕິບຸກຄົນ ຫຼື ການຈັດຕັ້ງ ພາຍໃນ ແລະ ຕ່າງປະເທດ ເຮັດໜ້າທີ່ສຶກສາ,​ ຄົ້ນຄວ້າ, ໃຫ້ຄໍາປຶກສາ, ດໍາເນີນການກວດສອບ ແລະ ປະຕິບັດໜ້າທີ່ອື່ນ ຕາມການສະເໜີ ແລະ ມອບໝາຍຂອງອົງການກວດສອບແຫ່ງລັດ.**

**ສໍາລັບລາຍລະອຽດກ່ຽວກັບ ຜູ້ຮ່ວມງານກວດສອບໄດ້ກໍານົດໄວ້ໃນລະບຽບການຕ່າງຫາກ.**

### ມາດຕາ 68 (ໃໝ່) ມາດຕະຖານ ແລະ ເງື່ອນໄຂ ຂອງຜູ້ຮ່ວມງານກວດສອບ

ມາດຕະຖານ ແລະ ເງື່ອນໄຂ ຂອງຜູ້ຮ່ວມງານກວດສອບແຫ່ງລັດ ມີ ດັ່ງນີ້:

1. ມີຄວາມທ່ຽງທຳ, ມີຈັນຍາບັນ, ມີ​ຄວາມ​ຮັບ­ຜິດ­ຊອບສູງ ​ຕໍ່­ໜ້າ​ທີ່​ວຽກງານ, ພາວະ​ວິ­ໄສ, ມີ​ຄວາມ​ສັດ­ຊື່​ບໍ­ລິ­ສຸດ;
2. ເປັນ​ນິ­ຕິ­ບຸກ­ຄົນ ຫຼື ການ​ຈັດ​ຕັ້ງ ທີ່​ສ້າງ­ຕັ້ງ ຫຼື ຂຶ້ນ​ທະບຽນ​ຖືກ­ຕ້ອງ​ຕາມ​ກົດ­ໝາຍ;
3. ມີ​ປະ­ຫວັດ​ຈະ­ແຈ້ງ;
4. ມີປະ­ສົບ​ການ​ ດ້ານ​ວິ­ຊາ​ຊີບ ແລະ ການ​ດຳ­ເນີນ​ທຸ­ລະ​ກິດ ຢ່າງ​ໜ້ອຍ ຫ້າປີ ໂດຍ​ມີ​ໜັງ­ສື​ຢັ້ງ­ຢືນ​ຜົນງານ ແລະ ປະ­ສົບ​ການ​ຂອງ​ສະ­ມາ­ຄົມ​ວິ­ຊາ​ຊີບທີ່​ກ່ຽວ­ຂ້ອງ ຕາມ​ດຳ­ລັດ​ວ່າ​ດ້ວຍ​ສະ­ມາ­ຄົມ ໃນ​ຂົງ­ເຂດ​ວິ­ຊາ​ສະເພາະທີ່​ພົວພັນກັບວຽກງານກວດ​ສອບ​ແຫ່ງ​ລັດ;
5. ບໍ່​ມີ​ສ່ວນ​ກ່ຽວ­ຂ້ອງ​ຕໍ່​​ຮຸ້ນ, ຜົນ​ປະ­ໂຫຍດ ແລະ ບໍ່​ແມ່ນສະມາຊິກ​ຄອບຄົວ, ຍາດ​ພີ່­ນ້ອງກັບ​ເປົ້າໝາຍຖືກ​ກວດ​ສອບ​;
6. ບໍ່ເຄີຍຖືກລົງວິໄນ ຫຼື ຖືກລົງໂທດທາງອາຍາ ຍ້ອນການກະທໍາຜິດໂດຍເຈດຕະນາ.

# ພາກທີ VI

# ເປົ້າໝາຍຖືກກວດສອບ

### ມາດຕາ 69 (ປັບປຸງ) ເປົ້າໝາຍຖືກກວດສອບ

**ເປົ້າໝາຍຖືກກວດສອບ ມີ ດັ່ງນີ້ີ:**

1. **ອົງການຈັດຕັ້ງຂອງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການ ຈັດຕັ້ງອື່ນ ທີ່ຄຸ້ມຄອງ ແລະ ນໍາໃຊ້ງົບປະມານ, ການເງິນ ແລະ ຊັບສິນຂອງລັດ;**
2. **ທະນາຄານແຫ່ງ ສປປ ລາວ, ບໍລິສັດມະຫາຊົນ, ວິສາຫະກິດຮັບເໝົາກໍ່ສ້າງໂຄງການລົງທຶນຂອງລັດ ແລະ ວິສາຫະກິດກວດສອບ;**
3. **ທະນາຄານທຸລະກິດ, ສະຖາບັນການເງິນ ແລະ ບໍລິສັດລັດລົງທຶນ;**
4. **ໂຄງການລົງທຶນຂອງລັດ, ທຶນກູ້ຢືມ, ທຶນສົມທົບ ຫຼື ທຶນຊ່ວຍເຫຼືອລ້າ ຈາກພາຍໃນ ຫຼື ຕ່າງປະເທດ;**
5. **ເປົ້າໝາຍ ຫຼື ໂຄງການ ທີ່ລັດເປັນຜູ້ຄໍ້າປະກັນ;**
6. **ຫົວໜ່ວຍຖືບັນຊີ, ໂຄງການລົງທຶນ ແລະ ຫົວຂໍ້ສະເພາະ ຕາມ ມະຕິ ຂອງກອງປະຊຸມສະພາແຫ່ງຊາດ, ຄະນະປະຈຳສະພາແຫ່ງຊາດ, ກອງປະຊຸມສະພາປະຊາຊົນຂັ້ນແຂວງ ຫຼື ຄະນະປະຈໍາສະພາປະຊາຊົນຂັ້ນແຂວງ, ຄຳສະເໜີ ຂອງລັດຖະບານ, ການຈັດຕັ້ງລັດ ຫຼື ການຈັດຕັ້ງອື່ນ ທີ່ກ່ຽວຂ້ອງ.**

### ມາດຕາ 70 (ປັບປຸງ) ສິດ ຂອງເປົ້າໝາຍຖືກກວດສອບ

**ເປົ້າໝາຍຖືກກວດສອບ ມີສິດ ດັ່ງນີ້:**

1. **ສະເໜີໃຫ້ອົງການກວດສອບແຫ່ງລັດ ແຈ້ງການຕົກລົງກວດສອບ ກ່ຽວກັບການແຕ່ງຕັ້ງຄະນະກວດສອບແຫ່ງລັດ;**
2. **ປະຕິເສດການສະໜອງ ເອກະສານ ຂໍ້ມູນອື່ນ ທີ່ບໍ່ກ່ຽວຂ້ອງກັບເນື້ອໃນ ຂອງການຕົກລົງກວດສອບ;**
3. **ສະເໜີປ່ຽນ ຜູ້ຊີ້ນຳຄະນະກວດສອບແຫ່ງລັດ ແລະ ບຸກຄົນໃນຄະນະກວດສອບແຫ່ງລັດ ຖ້າເຫັນວ່າມີການລະເມີດຂໍ້ຫ້າມ ຕາມທີ່ໄດ້ກຳນົດໄວ້ໃນມາດຕາ 83 ແລະ 84 ຂອງກົດໝາຍສະບັບນີ້;**
4. **ປຶກສາຫາລື, ມີຄໍາເຫັນ ແລະ ຕອບຢ່າງເປັນລາຍລັກອັກສອນ ກ່ຽວກັບບັນຫາທີ່ໄດ້ຍົກຂຶ້ນ ໃນບົດບັນທຶກຜົນການກວດສອບ;**
5. **ຍື່ນຄຳສະເໜີ ຕໍ່ອົງການກວດສອບແຫ່ງລັດ ກ່ຽວກັບການກະທຳທີ່ເປັນການລະເມີດກົດໝາຍ ຂອງຜູ້ຊີ້ນຳຄະນະກວດສອບແຫ່ງລັດ, ບຸກຄົນໃນຄະນະກວດສອບແຫ່ງລັດ, ນັກກວດສອບແຫ່ງລັດ ແລະ ຜູ້ຮ່ວມງານກວດສອບ;**
6. **ສະເໜີກ່ຽວກັບບົດສະຫຼຸບຜົນການກວດສອບ ທີ່ຕົນເຫັນວ່າຂັດກັບກົດໝາຍ ຕໍ່ອົງການກວດສອບແຫ່ງລັດ, ອົງການກວດສອບປະຈຳພາກ ແລະ ການຈັດຕັ້ງອື່ນທີ່ກ່ຽວຂ້ອງ ເພື່ອພິຈາລະນາປັບປຸງແກ້ໄຂ;**
7. **ທວງເອົາຄ່າເສຍຫາຍ ຍ້ອນການກະທຳທີ່ບໍ່ຖືກຕ້ອງ ຕາມຈັນຍາບັນ ຂອງຜູ້ຊີ້ນຳຄະນະກວດສອບແຫ່ງລັດ, ບຸກຄົນໃນຄະນະກວດສອບແຫ່ງລັດ, ນັກກວດສອບແຫ່ງລັດ ແລະ ຜູ້ຮ່ວມງານກວດສອບ;**
8. **ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.**

### ມາດຕາ 71 (ປັບປຸງ) ໜ້າທີ່ ແລະ ພັນທະຂອງເປົ້າໝາຍຖືກກວດສອບ

**ເປົ້າໝາຍຖືກກວດສອບ ມີ** ໜ້າທີ່ ແລະ **ພັນທະ ດັ່ງນີ້:**

1. **ປະຕິບັດຕາມເນື້ອໃນ ຂອງການຕົກລົງກວດສອບ ຢ່າງເຂັ້ມງວດ;**
2. **​ແຕ່ງ​ຕັ້ງ ຜູ້​ທີ່​ມີສິດຕົກລົງ​​, ຫົວໜ້າບັນຊີ, ພະນັກງານ​ບັນຊີ ຫຼື ຜູ້​ທີ່​ກ່ຽວຂ້ອງ ​ເປັນຜູ້ຊີ້ນຳ ແລະ ຄະນະ​ເຮັດ​ວຽກກັບຄະນະ​ກວດ​ສອບ​ແຫ່ງ​ລັດ ເພື່ອປະຕິບັດໜ້າທີ່ ຕາມທີ່ໄດ້ກຳນົດໄວ້ໃນ ຂໍ້ 6 ຂອງມາດຕານີ້ ແລະ ປະຕິບັດໜ້າທີ່ອື່ນ ຕາມການມອບໝາຍ;**
3. **ຕອບເປັນລາຍລັກອັກສອນ ກ່ຽວກັບການ​ແຕ່ງ​ຕັ້ງ​ ຜູ້ຊີ້ນໍາ ແລະ ຄະນະເຮັດ​ວຽກກັບ​ຄະນະ​ກວດ​ສອບ​ແຫ່ງ​ລັດ ​ຕາມທີ່ໄດ້ກໍານົດໄວ້ໃນ​ມາດຕາ 27 ຂອງ​ກົດໝາຍສະບັບ​ນີ້;**
4. **ຖືບັນຊີ ແລະ ມີພັນທະ ແລະ ຄວາມຮັບຜິດຊອບ ໃນການຈັດຕັ້ງປະຕິບັດວຽກງານບັນຊີ ໃຫ້ຖືກຕ້ອງ ຕາມກົດໝາຍວ່າດ້ວຍການບັນຊີ ຢ່າງເຂັ້ມງວດ;**
5. **ສົ່ງເອກະສານລາຍງານການເງິນປະຈຳເດືອນຂອງຕົນ ໃຫ້ອົງການກວດສອບແຫ່ງລັດ, ອົງການກວດສອບປະຈໍາພາກ ກ່ອນວັນທີ 15 ຂອງເດືອນຖັດໄປ; ສຳລັບການສົ່ງເອກະສານລາຍງານການເງິນປະຈຳປີ ໃຫ້ປະຕິບັດຕາມກົດໝາຍທີ່ກ່ຽວຂ້ອງ;**
6. **ສະໜອງ ຂໍ້ມູນ ຂ່າວສານ, ເອກະສານ ຫຼັກຖານທີ່ກ່ຽວຂ້ອງ ພ້ອມທັງໃຫ້ຄວາມກະຈ່າງແຈ້ງ ກ່ຽວກັບ ການກວດສອບ ຕາມການສະເໜີຂອງອົງການ ຫຼື ຄະນະກວດສອບແຫ່ງລັດ ໃຫ້ຄົບຖ້ວນ, ຖືກກັບຄວາມເປັນຈິງ ແລະ ທັນເວລາ;**
7. **ອຳນວຍຄວາມສະດວກ ໃຫ້ອົງການກວດສອບແຫ່ງລັດ ເຊື່ອມຕໍ່ລະບົບບັນຊີ, ການເງິນ ດ້ວຍລະບົບເອເລັກໂຕຣນິກ ແລະ ຊຸດຄໍາສັ່ງຄອມພິວເຕີ;**
8. **ແຕ່ງຕັ້ງຄະນະຮັບຜິດຊອບແກ້ໄຂຜົນການກວດສອບ;**
9. **ຖືເອົາການແກ້ໄຂຜົນການກວດສອບ ເປັນເງື່ອນໄຂ ແລະ ບ່ອນອີງໃນການຕີລາຄາ, ປະເມີນຜົນງານ ຫຼື ປະຕິບັດນະໂຍບາຍ ຕໍ່ການຈັດຕັ້ງ ແລະ ພະນັກງານ-ລັດຖະກອນ ຂອງຕົນ;**
10. **ຖືເອົາຜົນການກວດສອບ ເປັນບ່ອນອີງໃນການສຶກສາອົບຮົມ, ກ່າວເຕືອນ, ລົງວິໄນ, ໃຊ້ແທນຄ່າເສຍຫາຍ, ປັບໃໝ ຫຼື ລົງໂທດທາງອາຍາ ຕາມກົດໝາຍ;**
11. **ສະຫຼຸບ ແລະ ລາຍງານ ເປັນລາຍລັກອັກສອນ ໂດຍມີການ ວິເຄາະ, ວິໄຈ ຫຼື ຈໍາແນກສາເຫດ ໃນຕົວ ແລະ ນອກຕົວ ກ່ຽວກັບການແກ້ໄຂຜົນການກວດສອບບໍ່ຂາດຕົວ ຫຼື ບໍ່ແກ້ໄຂຜົນການກວດສອບ ພ້ອມທັງຫຼັກຖານທີ່ກ່ຽວຂ້ອງ ໃຫ້ອົງການກວດສອບແຫ່ງລັດ;**
12. **ເຊັນຢັ້ງຢືນ ພ້ອມທັງ ພິມ, ຈໍ້າກາ ຫຼືື ຂຽນ ຊື່, ນາມສະກຸນ ໃຫ້ຈະແຈ້ງ ແລະ ອ່ານໄດ້ຊັດເຈນ ໃສ່ບົດບັນທຶກຜົນການກວດສອບ;**
13. **ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.**

# ພາກທີ VII

# ຄວາມຮັບຜິດຊອບຂອງການຈັດຕັ້ງ ກ່ຽວກັບວຽກງານກວດສອບແຫ່ງລັດ

### ມາດຕາ 72 (ໃໝ່) ຄວາມຮັບຜິດຊອບລວມ ຂອງການຈັດຕັ້ງກ່ຽວກັບວຽກງານກວດສອບແຫ່ງລັດ

**ສະພາແຫ່ງຊາດ, ສະພາປະຊາຊົນຂັ້ນແຂວງ, ລັດຖະບານ, ກະຊວງການເງິນ, ກະຊວງແຜນການ ແລະ ການລົງ ທຶນ, ທະນາຄານແຫ່ງ ສປປ ລາວ, ອົງການຄຸ້ມຄອງເປົ້າໝາຍຖືກກວດສອບ ຂັ້ນສູນກາງ ແລະ ທ້ອງຖິ່ນ, ອົງການກວດກາລັດ, ອົງການໄອຍະການປະຊາຊົນ ແລະ ສານປະຊາຊົນ ມີຄວາມຮັບຜິດຊອບລວມວຽກງານກວດສອບແຫ່ງລັດ ດັ່ງນີ້:**

1. **ສ້າງ ແລະ ປັບປຸງ ນິຕິກໍາໃຕ້ກົດໝາຍ ໃຫ້ສອດຄ່ອງກັບ ລັດຖະທໍາມະນູນ ແລະ ກົດໝາຍ ທີ່ກ່ຽວຂ້ອງ;**
2. **ໂຈະການປະຕິບັດນິຕິກໍາໃຕ້ກົດໝາຍ ທີ່ຂັດກັບ ລັດຖະທໍາມະນູນ ແລະ ກົດໝາຍ;**
3. **ຖືເອົາການແກ້ໄຂຜົນການກວດສອບ ເປັນເງື່ອນໄຂ ແລະ ບ່ອນອີງໃນການຕີລາຄາ, ປະເມີນຜົນງານ ຫຼື ປະຕິ ບັດນະໂຍບາຍ ຕໍ່ການຈັດຕັ້ງ ແລະ ພະນັກງານ-ລັດຖະກອນ;**
4. **ຖືເອົາຜົນການກວດສອບ ເປັນບ່ອນອີງໃນການ ສຶກສາອົບຮົມ, ກ່າວເຕືອນ, ລົງວິໄນ, ໃຊ້ແທນຄ່າເສຍຫາຍ, ປັບໃໝ ຫຼື ລົງໂທດທາງອາຍາ** ຕາມກົດໝາຍ;
5. **ມີ​ຄວາມ​ຮັບ​ຜິດ​ຊອບ​ອື່ນ​ ຕາມ​ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ**.

### ມາດຕາ 73 (ໃໝ່) ຄວາມຮັບຜິດຊອບຂອງສະພາແຫ່ງຊາດ

ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ສະພາແຫ່ງຊາດ ຍັງມີຄວາມຮັບຜິດຊອບວຽກງານກວດສອບແຫ່ງລັດ ຕາມພາລະບົດບາດຂອງຕົນ ດັ່ງນີ້:

1. ຮັບຟັງການລາຍງານ ແລະ ຊັກຖາມ ປະທານອົງການກວດສອບແຫ່ງລັດ;
2. ຄົ້ນຄວ້າ, ປະກອບຄໍາເຫັນ, ພິຈາລະນາ ແລະ ຮັບຮອງເອົາ ບົດລາຍງານຂອງອົງການກວດສອບແຫ່ງລັດ ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານຜ່ານມາ, ທິດທາງແຜນການເຄື່ອນໄຫວວຽກງານຕໍ່ໜ້າ, ຜົນການກວດສອບບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ, ທະນາຄານແຫ່ງ ສປປ ລາວ, ທະນາຄານທຸລະກິດ, ສະຖາບັນການເງິນ ແລະ **ບໍລິສັດ**ລັດລົງທຶນ ລວມທັງເປົ້າໝາຍຖືກກວດສອບອື່ນ;
3. ໂຈະການປະຕິບັດນິຕິກໍາ ທີ່ຂັດກັບ ລັດຖະທໍາມະນູນ ແລະ ກົດໝາຍ;
4. ພິຈາລະນາ, ຮັບຮອງເອົານະໂຍບາຍ ຊຸກຍູ້, ສົ່ງເສີມ ເພື່ອສ້າງຄວາມເຂັ້ມແຂງ ໃຫ້ແກ່ວຽກງານກວດສອບແຫ່ງລັດ ຈາກການແກ້ໄຂຜົນການກວດສອບ ໃນແຕ່ລະປີ;
5. ຊຸກຍູ້, ຕິດຕາມ ກວດກາ ແລະ ຊັກຖາມ ພາກສ່ວນທີ່ພົວພັນກັບການແກ້ໄຂຜົນການກວດສອບ.

### ມາດຕາ 74 (ໃໝ່) ຄວາມຮັບຜິດຊອບຂອງສະພາປະຊາຊົນຂັ້ນແຂວງ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ສະພາປະຊາຊົນຂັ້ນແຂວງ ຍັງມີຄວາມຮັບຜິດຊອບວຽກງານກວດສອບແຫ່ງລັດ ຕາມ**ພາລະບົດບາດ**ຂອງຕົນ ດັ່ງນີ້:**

1. **ຮັບຟັງການລາຍງານ ແລະ ຊັກຖາມ ປະທານອົງການກວດສອບປະຈໍາພາກ;**
2. **ຄົ້ນຄວ້າ, ປະກອບຄໍາເຫັນ, ພິຈາລະນາ ແລະ ຮັບຮອງເອົາ ບົດລາຍງານຂອງອົງການກວດສອບປະຈໍາພາກ ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານຜ່ານມາ, ທິດທາງແຜນການເຄື່ອນໄຫວວຽກງານຕໍ່ໜ້າ, ຜົນການກວດສອບບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ, ສະຖາບັນການເງິນ ແລະ ບໍລິສັດລັດລົງທຶນ ລວມທັງເປົ້າໝາຍຖືກກວດສອບອື່ນ ທີ່ພົວພັນກັບຄວາມຮັບຜິດຊອບຂອງຕົນ;**
3. **ໂຈະການປະຕິບັດນິຕິກໍາ ຂອງອົງການລັດຂັ້ນແຂວງຂອງຕົນ ທີ່ຂັດກັບລັດຖະທໍາມະນູນ, ກົດໝາຍ, ມະຕິຂອງກອງປະຊຸມສະພາແຫ່ງຊາດ, ມະຕິຂອງກອງປະຊຸມສະພາປະຊາຊົນຂັ້ນແຂວງ ແລະ ນິຕິກໍາໃຕ້ກົດໝາຍ;**
4. **ຊຸກຍູ້, ຕິດຕາມ ກວດກາ ແລະ ຊັກຖາມ ພາກສ່ວນທີ່ພົວພັນກັບການແກ້ໄຂຜົນການກວດສອບ.**

### ມາດຕາ 75 (ໃໝ່) ຄວາມຮັບຜິດຊອບຂອງລັດຖະບານ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ລັດຖະບານ ຍັງມີຄວາມຮັບຜິດຊອບວຽກງານກວດສອບແຫ່ງລັດ ຕາມ**ພາລະບົດບາດ**ຂອງຕົນ ດັ່ງນີ້:**

1. **ຊີ້ນໍາຜູ້ສັ່ງການເອກ, ຜູ້ສັ່ງການ ເປັນເຈົ້າການໃນການນໍາພາ ແກ້ໄຂຜົນການກວດສອບໃຫ້ຂາດຕົວ ພ້ອມທັງຈັດຕັ້ງປະຕິບັດກົດໝາຍ, ວິໄນແຜນການ-ການເງິນຢ່າງເຂັ້ມງວດ;**
2. **ຊຸກຍູ້, ຕິດຕາມ ກວດກາ ການຈັດຕັ້ງປະຕິບັດ ກົດໝາຍ ແລະ ມາດຕະການແກ້ໄຂຜົນການກວດສອບ;**
3. **ຊີ້ນໍາ ກະຊວງການເງິນ, ກະຊວງແຜນການ ແລະ ການລົງທຶນ, ທະນາຄານແຫ່ງ ສປປ ລາວ, ກະຊວງ, ອົງການລັດທຽບເທົ່າກະຊວງ ເປັນເສນາທິການປະຕິບັດມາດຕະການ ຕໍ່ການລະເມີດຜົນການກວດສອບ ຕາມກົດໝາຍແລະ ຕາມຂອບເຂດຄວາມຮັບຜິດຊອບຂອງຕົນ;**
4. **ກ່າວເຕືອນ, ລົງວິໄນ ຕໍ່ຜູ້ສັ່ງການເອກ, ຜູ້ສັ່ງການ ທີ່ລະເມີດ ກົດໝາຍ ແລະ ຜົນການກວດສອບ.**

### ມາດຕາ 76 (ໃໝ່) ຄວາມຮັບຜິດຊອບຂອງກະຊວງການເງິນ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ກະຊວງການເງິນ ຍັງມີຄວາມຮັບຜິດຊອບວຽກງານກວດສອບແຫ່ງລັດ** ຕາມພາລະບົດບາດ**ຂອງຕົນ ດັ່ງນີ້:**

1. **ນໍາພາ ຊີ້ນໍາ, ອໍານວຍຄວບຄຸມ, ຄຸ້ມຄອງບໍລິຫານ ແລະ ຕິດຕາມ ກວດກາ ການຈັດຕັ້ງປະຕິບັດໜ້າທີ່ວຽກງານການເງິນ, ງົບປະມານແຫ່ງລັດ ແລະ ການເງິນແຫ່ງຊາດ ຂອງຂະແໜງການອື່ນ ແລະ ຂະແໜງການການເງິນທຸກຂັ້ນ ໃຫ້ສອດຄ່ອງກັບກົດໝາຍ;**
2. **ຫັນວຽກງານ ການເງິນ, ງົບປະມານແຫ່ງລັດ ແລະ ການເງິນແຫ່ງຊາດ ໃຫ້ເປັນລະບົບຄົບຊຸດ, ທັນສະໄໝ ເພື່ອໃຫ້ອົງການກວດສອບແຫ່ງລັດ ສາມາດເຊື່ອມຕໍ່ລະບົບຖານຂໍ້ມູນ ທາງດ້ານບັນຊີ-ການເງິນ ແລະ ດໍາເນີນການກວດສອບຂໍ້ມູນດັ່ງກ່າວ ເປັນປົກກະຕິ;**
3. **ຊີ້ນໍາ ການສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ ລາຍງານອົງການກວດສອບແຫ່ງລັດ ໃຫ້ຄົບຖ້ວນ, ຖືກຕ້ອງກັບຄວາມເປັນຈິງ ແລະ ທັນຕາມກໍານົດເວລາ;**
4. **ສັ່ງໂຈະ ຫຼື ຍົກເລີກ ກ່ຽວກັບງົບປະມານ, ການຈັດຊື້-ຈັດຈ້າງ ດ້ວຍງົບປະມານລັດຂອງການຈັດຕັ້ງຂັ້ນສູນກາງ ແລະ ທ້ອງຖິ່ນ ທີ່ປະຕິບັດບໍ່ຖືກຕ້ອງຕາມກົດໝາຍ;**
5. **ສັ່ງໃຫ້ການຈັດຕັ້ງຂອງລັດ ແລະ ການຈັດຕັ້ງອື່ນ ທີ່ກ່ຽວຂ້ອງ ຢູ່ຂັ້ນສູນກາງ ແລະ ທ້ອງຖິ່ນ ແກ້ໄຂ ຫຼື ຍົກເລີກ ການເກັບລາຍຮັບ ແລະ ການປະຕິບັດລາຍຈ່າຍ ທີ່ບໍ່ຖືກຕ້ອງຕາມກົດໝາຍ;**
6. ຕົກລົງ ຍຶດ, ອາຍັດ, ສືບສວນ-ສອບສວນ ແລະ ປະຕິບັດມາດຕະການ ຕໍ່ການລະເມີດກົດໝາຍ ແລະ ມາດຕະການແກ້ໄຂຜົນການກວດສອບ.

### ມາດຕາ 77 (ໃໝ່) ຄວາມຮັບຜິດຊອບຂອງກະຊວງແຜນການ ແລະ ການລົງທຶນ

ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ກະ​ຊວງ​ແຜນ​ການ ແລະ ການ​ລົງ​ທຶນ ຍັງມີ​ຄວາມ​ຮັບ​ຜິດ​ຊອບ​ວຽກ​ງານກວດ​ສອບ​ແຫ່ງ​ລັດ ຕາມພາລະບົດບາດຂອງຕົນ ດັ່ງ​ນີ້:

1. ນໍາພາ ຊີ້ນໍາ, ຄຸ້ມຄອງບໍລິຫານ ແລະ ຕິດຕາມ ກວດກາ ການຈັດຕັ້ງປະຕິບັດ ແຜນ​ພັດ​ທະ​ນາ​ເສດ​ຖະ ​ກິດ-ສັງ​ຄົມແຫ່ງຊາດ ແລະ ແຜນ​ການ​ລົງ​ທຶນ​ຂອງ​ລັດ ຂອງຂະແໜງການອື່ນ ແລະ ຂະແໜງການຂອງຕົນທຸກຂັ້ນໃຫ້ສອດຄ່ອງກັບກົດໝາຍ;
2. ຄົ້ນ​ຄວ້າ, ພິ​ຈາ​ລະ​ນາ ຮັບ​ເອົາ​ໂຄງ​ການລົງ​ທຶນ ​ເຂົ້າ​ໃນ​ແຜນ​ການ​ລົງ​ທຶນ​ຂອງ​ລັດ ໃຫ້​ຖືກ​ຕ້ອງ​ຕາມກົດ​ໝາຍ;
3. ຫັນວຽກງານແຜນການ ແລະ ການລົງທຶນ ຂອງລັດ ໃຫ້ເປັນລະບົບຄົບຊຸດ, ທັນສະໄໝ ເພື່ອໃຫ້ອົງການກວດສອບແຫ່ງລັດ ສາມາດເຊື່ອມຕໍ່ ແລະ ດໍາເນີນການກວດສອບຂໍ້ມູນດັ່ງກ່າວ ເປັນປົກກະຕິ;
4. ຊີ້ນໍາ ການສ້າງ ແລະ ການສະຫຼຸບການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມແຫ່ງຊາດ, ແຜນການລົງທຶນຂອງລັດ, ແຜນການ​ຊຳ​ລະ​ໜີ້​ສິນ​ໂຄງ​ການ​ລົງ​ທຶນ​ຂອງ​ລັດ ປະ​ຈຳ​ປີ ລາຍງານອົງການກວດສອບແຫ່ງລັດ ໃຫ້ຄົບຖ້ວນ, ຖືກຕ້ອງກັບຄວາມເປັນຈິງ ແລະ ທັນຕາມກໍານົດເວລາ;
5. ສັ່ງໃຫ້ການຈັດຕັ້ງຂອງລັດ ແລະ ການຈັດຕັ້ງອື່ນ ທີ່ກ່ຽວຂ້ອງ ຢູ່ຂັ້ນສູນກາງ ແລະ ທ້ອງຖິ່ນ ແກ້ໄຂ ຫຼື ຍົກເລີກ ກ່ຽວກັບການຈັດຊື້-ຈັດຈ້າງ, ການປະຕິບັດໂຄງການລົງທຶນຂອງລັດ ທີ່ບໍ່ຖືກຕ້ອງຕາມກົດໝາຍ;
6. ຊຸກ​ຍູ້ ການຈັດຕັ້ງ ຂັ້ນສູນກາງ ແລະ ທ້ອງຖິ່ນ ເປັນເຈົ້າການໃນການນໍາພາແກ້ໄຂຜົນການກວດສອບໂຄງ ການລົງທຶນຂອງລັດໃຫ້ຂາດຕົວ ຕາມກົດໝາຍ;
7. ປະຕິບັດມາດຕະການຕໍ່ການລະເມີດ ກົດໝາຍແລະ ມາດຕະການແກ້ໄຂຜົນການກວດສອບ​ໂຄງການ​ລົງ​ທຶນ​ຂອງ​ລັດ.

### ມາດຕາ 78 (ໃໝ່) ຄວາມຮັບຜິດຊອບຂອງທະນາຄານແຫ່ງ ສປປ ລາວ

ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ທະນາຄານແຫ່ງ ສປປ ລາວ ຍັງມີຄວາມ​ຮັບ​ຜິດ​ຊອບ​ວຽກ​ງານກວດ​ສອບ​ແຫ່ງ​ລັດ ຕາມພາລະບົດບາດຂອງຕົນ ດັ່ງ​ນີ້:

ກ. ຄວາມຮັບຜິດຊອບຂອງສະພາບໍລິຫານທະນາຄານແຫ່ງ ສປປ ລາວ:

1. **ຮັບຮອງເອົາແຜນເງິນຕາແຫ່ງຊາດ, ບົດລາຍງານການເຄື່ອນໄຫວວຽກງານ ປະຈໍາປີ ແລະ ທິດທາງແຜນ ການເຄື່ອນໄຫວວຽກງານໃນປີຕໍ່ໄປ;**
2. **ຮັບຮອງເອົາບົດສະຫຼຸບການຈັດຕັ້ງປະຕິບັດ ແຜນລາຍຮັບ-ລາຍຈ່າຍ ປະຈໍາປີ, ແຜນລາຍຮັບ-ລາຍຈ່າຍປີຕໍ່ໄປ ແລະ ຜົນການກວດສອບ ປະຈໍາປີ ຂອງທະນາຄານແຫ່ງ ສປປ ລາວ ເພື່ອນໍາສະເໜີນາຍົກລັດຖະມົນຕີ ພິຈາລະ ນາອະນຸມັດ.**

**ຂ. ຄວາມຮັບຜິດຊອບຂອງທະນາຄານແຫ່ງ ສປປ ລາວ:**

1. **ສ້າງ, ປັບປຸງ ແລະ ຍົກເລີກ ນິຕິກໍາໃນຂອບເຂດສິດຂອງຕົນ;**
2. **ຕິດຕາມ, ກວດກາ ແລະ ປະເມີນ ການຈັດຕັ້ງປະຕິບັດນະໂຍບາຍເງິນຕາ;**
3. **ຄຸ້ມຄອງ ແລະ ພັດທະນາ ລະບົບການຊໍາລະ, ການເງິນ, ການບັນຊີ ທະນາຄານແຫ່ງ ສປປ ລາວ ໃຫ້ທັນສະໄໝ, ໝັ້ນຄົງ ແລະ ປອດໄພ** ເພື່ອໃຫ້ອົງການກວດສອບແຫ່ງລັດ ສາມາດເຊື່ອມຕໍ່ລະບົບຖານຂໍ້ມູນທາງດ້ານບັນຊີ-ການເງິນ ແລະ ດໍາເນີນການກວດສອບຂໍ້ມູນດັ່ງກ່າວ ເປັນປົກກະຕິ;
4. **ຊຸກຍູ້ ທະນາຄານທຸລະກິດ ແລະ ສະຖາບັນການເງິນ ລັດລົງທຶນ ໃຫ້ຄວາມຮ່ວມມື, ສະໜອງຂໍ້ມູນ, ເອກະສານບັນຊີ ແລະ ເປັນເຈົ້າການແກ້ໄຂຜົນການກວດສອບ ໃຫ້ຂາດຕົວ;**
5. **ສະໜອງຫຼັກຖານ ທີ່ພົວພັນກັບການກວດສອບ ໃຫ້ຄົບຖ້ວນ, ຖືກຕ້ອງກັບຄວາມເປັນຈິງ ແລະ ທັນເວລາ ພ້ອມທັງຍົກໃຫ້ເຫັນ ສາເຫດ ແລະ ຜົນກະທົບ ທີ່ເກີດຈາກບັນຫາຂອງການລະເມີດ;**
6. **ຄຸ້ມຄອງ, ຕິດຕາມ ກວດກາ ແລະ ນໍາໃຊ້ມາດຕະການຕໍ່ ບຸກຄົນ, ການຈັດຕັ້ງ ແລະ ຫົວໜ່ວຍທຸລະກິດ ທີ່ຢູ່ພາຍໃຕ້ການຄຸ້ມຄອງຂອງຕົນ ທີ່ລະເມີດກົດໝາຍ ແລະ ມາດຕະການແກ້ໄຂຜົນການກວດສອບ.**

### ມາດຕາ 79 (ໃໝ່) ຄວາມຮັບຜິດຊອບຂອງອົງການຄຸ້ມຄອງເປົ້າໝາຍຖືກກວດສອບ

### ຂັ້ນສູນກາງ ແລະ ທ້ອງຖິ່ນ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ອົງການຄຸ້ມຄອງເປົ້າໝາຍຖືກກວດສອບ ຂັ້ນສູນກາງ ແລະ ທ້ອງຖິ່ນ ຍັງມີຄວາມຮັບຜິດຊອບວຽກງານກວດສອບແຫ່ງລັດ** ຕາມພາລະບົດ ບາດ**ຂອງຕົນ ດັ່ງນີ້:**

1. **ຊີ້ນໍາ, ຊຸກຍູ້, ຕິດຕາມ ກວດກາ ແລະ ປະເມີນຜົນ ການແກ້ໄຂຜົນການກວດສອບຂອງເປົ້າໝາຍຖືກກວດສອບ;**
2. **ຕິດຕາມ ກວດກາ ກ່ຽວກັບການສະກັດກັ້ນ ແລະ ຕ້ານການສໍ້ລາດບັງຫຼວງ ໃນຖັນແຖວພະນັກງານ-ລັດ ຖະກອນ ທີ່ຢູ່ໃນຄວາມຮັບຜິດຊອບຂອງຕົນ;**
3. **ຕິດຕາມ ກວດກາ, ເກັບກໍາ, ລວບລວມ, ພິສູດ ຂໍ້ມູນ, ຫຼັກຖານ ແລະ ດໍາເນີນການສືບສວນ-ສອບສວນ ກ່ຽວກັບການກະທໍາຜິດ ແລ້ວປະກອບສໍານວນຄະດີ ພ້ອມດ້ວຍຂອງກາງ ສົ່ງໃຫ້ອົງການໄອຍະການປະຊາຊົນ ເພື່ອສັ່ງຟ້ອງຂຶ້ນສານ ຕາມທີ່ໄດ້ກໍານົດໄວ້ໃນກົດໝາຍ;**
4. **ຕິດຕາມ, ຊຸກຍູ້ ການດໍາເນີນຄະດີການສໍ້ລາດບັງຫຼວງ ຂອງອົງການໄອຍະການປະຊາຊົນ ແລະ ສານປະ ຊາຊົນ.**

### ມາດຕາ 80 (ໃໝ່) ຄວາມຮັບຜິດຊອບຂອງອົງການກວດກາລັດ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ອົງການກວດ ກາລັດ ຍັງມີຄວາມ​ຮັບ​ຜິດ​ຊອບ​​ວຽກ​ງານກວດ​ສອບ​ແຫ່ງ​ລັດ** ຕາມພາລະບົດບາດ**ຂອງຕົນ ດັ່ງ​ນີ້:**

1. **ຊີ້ນໍາ, ຕິດຕາມ ກວດກາ ການຈັດຕັ້ງປະຕິບັດວຽກງານກວດກາລັດ ໃນຂອບເຂດທົ່ວປະເທດ;**
2. **ຕິດຕາມ ກວດກາ, ເກັບກໍາ, ລວບລວມ, ພິສູດ ຂໍ້ມູນ, ຫຼັກຖານ ແລະ ດໍາເນີນການສືບສວນ-ສອບສວນ ກ່ຽວກັບການກະທໍາຜິດ ແລ້ວປະກອບສໍານວນຄະດີ ພ້ອມດ້ວຍຂອງກາງ ສົ່ງໃຫ້ອົງການໄອຍະການປະຊາຊົນ ເພື່ອສັ່ງຟ້ອງຂຶ້ນສານ ຕາມທີ່ໄດ້ກໍານົດໄວ້ໃນກົດໝາຍ;**
3. **ສະເໜີໃຫ້ອົງການທີ່ກ່ຽວຂ້ອງ ປະຕິບັດມາດຕະການ ຕໍ່ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ລະເມີດກົດໝາຍ;**
4. **ກວດກາຜົນການກວດສອບ ຕາມຄໍາສະເໜີຂອງອົງການກວດສອບແຫ່ງລັດ;**
5. **ຕິດຕາມ ກວດກາ ການປະຕິບັດໜ້າທີ່ຂອງ ຜູ້ສັ່ງການເອກ, ຜູ້ສັ່ງການ ແລະ ພະນັກງານ-ລັດຖະກອນ;**
6. **ຍຶດ, ອາຍັດ, ຮິບ ແລະ ເກັບຮັກສາຂອງກາງ ທີ່ຕິດພັນກັບການສໍ້ລາດບັງຫຼວງ;**
7. **ຕິດຕາມ, ຊຸກຍູ້ ການດໍາເນີນຄະດີການສໍ້ລາດບັງຫຼວງຂອງ ອົງການໄອຍະການປະຊາຊົນ ແລະ ສານປະຊາຊົນ.**

### ມາດຕາ 81 (ໃໝ່) ຄວາມຮັບຜິດຊອບຂອງອົງການໄອຍະການປະຊາຊົນ

​ **ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ອົງການໄອຍະການປະຊາຊົນ ຍັງມີຄວາມ​ຮັບ​ຜິດ​ຊອບ​ວຽກ​ງານກວດ​ສອບ​ແຫ່ງ​ລັດ ຕາມພາລະບົດບາດຂອງຕົນ ດັ່ງ​ນີ້**:

1. **ຕິດຕາມ ກວດກາ ສໍານວນຄະດີ ຕາມຄໍາຮ້ອງຟ້ອງ ຈາກການກວດກາ ຕາມຜົນການກວດສອບ ເພື່ອສັ່ງຟ້ອງຕໍ່ສານປະຊາຊົນ;**
2. **ຊຸກຍູ້, ຕິດຕາມ ກວດກາ ການສືບສວນ-ສອບສວນ ຂອງເຈົ້າໜ້າທີ່ຕ້ານການສໍ້ລາດບັງຫຼວງ ພາຍຫຼັງອົງ ການກວດສອບແຫ່ງລັດ ໄດ້ສົ່ງຂໍ້ມູນ ໃຫ້ເຈົ້າໜ້າທີ່ດັ່ງກ່າວ ແລະ ແຈ້ງໃຫ້ອົງການໄອຍະການປະຊາຊົນ ຮັບຮູ້ແລ້ວ;**
3. **ປະສານສົມທົບກັບ ອົງການສືບສວນ-ສອບສວນ ແລະ ອົງການອື່ນທີ່ກ່ຽວຂ້ອງ ດໍາເນີນການສະກັດກັ້ນ, ຕ້ານການກະທໍາຜິດ ແລະ ການລະເມີດກົດໝາຍ ພ້ອມທັງລົບລ້າງບັນດາສາເຫດ ແລະ ເງື່ອນໄຂ ທີ່ພາໃຫ້ການກະທໍາຜິດເກີດຂຶ້ນ;**
4. **ດໍາເນີນການສືບສວນ-ສອບສວນ ຄະດີອາຍາ;**
5. **ສະເໜີ ໂຈະ ຫຼື ລົບລ້າງ ນິຕິກໍາ ຂອງອົງການຈັດຕັ້ງທີ່ກ່ຽວຂ້ອງ ທີ່ບໍ່ສອດຄ່ອງກັບກົດໝາຍ;**
6. **ຕິດຕາມ ກວດກາ ການປະຕິບັດ ຄໍາສັ່ງ, ຄໍາຊີ້ຂາດ, ຄໍາຕັດສີນ, ຄໍາພິພາກສາ ຂອງສານທີ່ໃຊ້ໄດ້ຢ່າງເດັດ ຂາດແລ້ວ.**

### ມາດຕາ 82(ໃໝ່) ຄວາມຮັບຜິດຊອບຂອງສານປະຊາຊົນ

**ນອກຈາກຄວາມຮັບຜິດຊອບລວມ ຕາມທີ່ໄດ້ກໍານົດໄວ້ໃນມາດຕາ 72 ຂອງກົດໝາຍສະບັບນີ້ ສານປະຊາຊົນ ຍັງມີຄວາມ​ຮັບ​ຜິດ​ຊອບ​​ວຽກ​ງານກວດ​ສອບ​ແຫ່ງ​ລັດ** ຕາມພາລະບົດບາດ**ຂອງຕົນ ດັ່ງ​ນີ້**:

1. **ຄົ້ນຄວ້າສໍານວນ ແລະ ຕັດສີນ ຄະດີແພ່ງ, ຄະດີອາຍາ, ຄະດີປົກຄອງ ຕາມຄໍາຮ້ອງຟ້ອງ ຈາກການກວດກາ ຕາມຜົນການກວດສອບ;**
2. **ຕິດຕາມ ກວດກາ ແລະ ຊຸກຍູ້ ການດໍາເນີນຄະດີ ໃຫ້ມີຄວາມ ຍຸຕິທໍາ, ວ່ອງໄວ ແລະ ຖືກຕ້ອງກັບຄວາມເປັນຈິງ;**
3. **ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ແລະ ຄໍາພິພາກສາ ໃຫ້ສານປະຊາຊົນຂັ້ນເທິງ ແລະ ອົງການໄອຍະການປະຊາຊົນ**ທີ່ກ່ຽວຂ້ອງ **ເພື່ອກວດກາ;**
4. **ສົ່ງ ຄໍາສັ່ງ, ຄໍາຊີ້ຂາດ, ຄໍາຕັດສີນ ແລະ ຄໍາພິພາກສາ ຂອງສານທີ່ໃຊ້ໄດ້ຢ່າງເດັດຂາດ ໃຫ້ຫ້ອງການຈັດຕັ້ງປະຕິບັດຄໍາຕັດສີນຂອງສານ.**

# ພາກທີ VIII

# ຂໍ້ຫ້າມ

### ມາດຕາ 83 (ປັບປຸງ) ຂໍ້ຫ້າມທົ່ວໄປ

**ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກໍາ ດັ່ງນີ້:**

1. **ປັ່ນປ່ວນ ຫຼື ຍຸຍົງ, ໃສ່ຮ້າຍ, ແຊກແຊງ, ກ້າວກ່າຍ, ຂັດຂວາງ, ກົດໜ່ວງ, ຖ່ວງດຶງ, ແກ່ຍາວເວລາ, ບໍ່ອໍານວຍຄວາມສະດວກ, ບໍ່ໃຫ້ການຮ່ວມມື, ເມີນເສີຍ, ປະລະໜ້າທີ່ ຫຼື ຄວາມຮັບຜິດຊອບ, ຫຼົບຫຼີກ, ໝິ່ນປະໝາດ, ໂຄສະນາທັບຖົມ, ແບ່ງແຍກ, ປົກປ້ອງ ຜູ້ລະເມີດ ຫຼື ຜູ້ກະທຳຜິດ ຫຼື ສ້າງຄວາມຫຍຸ້ງຍາກ ໃຫ້ແກ່ວຽກງານກວດສອບແຫ່ງລັດ**;
2. **ບັງຄັບ, ນາບຂູ່, ທໍາຮ້າຍ, ໃຊ້ຄວາມຮຸນແຮງ, ຊື້ຈ້າງ, ຕົວຍົວະ, ຫຼອກລວງ, ໃຫ້ ຫຼື ຮັບ ສິນບົນ ແລະ ສິນລາງວັນ;**
3. **ປອມແປງ, ປິດບັງ ຫຼື ປົກປິດ, ບິດເບືອນ, ຊຸກເຊື່ອງ ຫຼື ເຊື່ອງອຳ, ທໍາລາຍ, ປະຕິເສດ ການສະໜອງ ຂໍ້ມູນ, ຫຼັກຖານ ທີ່ພົວພັນກັບວຽກງານກວດສອບແຫ່ງລັດ;**
4. **ເປັນຜູ້ປະສານງານ ຫຼື ເປັນສື່ກາງ, ສົມຮູ້ຮ່ວມຄິດ, ສວຍໃຊ້ ຫຼື ແອບອ້າງ ຊື່ສຽງ, ໜ້າທີ່ຕໍາແໜ່ງ ແລະ ສິດອຳນາດ ເພື່ອກະທໍາຜິດ ແລະ ສະແຫວງຫາຜົນປະໂຫຍດ ສ່ວນຕົວ, ຜົວ ຫຼື ເມຍ, ລູກ ຫຼື ຍາດພີ່ນ້ອງ, ຈຸ້ມເຈື້ອ, ເຊື້ອສາຍ ແລະ ພັກພວກ ຊຶ່ງສ້າງຄວາມເສຍຫາຍໃຫ້ແກ່ ວຽກງານກວດສອບແຫ່ງລັດ ແລະ ເສດຖະກິດຂອງຊາດ;**
5. **ເປັນທີ່ປຶກສາ, ເຜີຍແຜ່ ຂໍ້ມູນ ກ່ຽວກັບວຽກງານກວດສອບແຫ່ງລັດ ໂດຍບໍ່ໄດ້ຮັບອະນຸຍາດຈາກການຈັດຕັ້ງທີ່ກ່ຽວຂ້ອງ;**
6. **ມີພຶດຕິກຳອື່ນ ທີ່ເປັນການລະເມີດກົດໝາຍ.**

### ມາດຕາ 84 (ປັບປຸງ) ຂໍ້ຫ້າມ ສໍາລັບ ພະນັກງານ-ລັດຖະກອນ ແລະ ນັກກວດສອບແຫ່ງລັດ

**ຫ້າມ ພະນັກງານ-ລັດຖະກອນ ແລະ ນັກກວດສອບແຫ່ງລັດ ຂອງອົງການກວດສອບແຫ່ງລັດ ມີພຶດຕິກໍາ ດັ່ງນີ້:**

1. **ລາຍງານ ຂໍ້ມູນ ຫຼື ຜົນການກວດສອບ ບໍ່ກົງກັບຄວາມເປັນຈິງ ຫຼື ບໍ່ຄົບຖ້ວນ;**
2. **ສວຍໃຊ້ສິດ, ອໍານາດ, ໜ້າທີ່ຕໍາແໜ່ງ ເພື່ອຜົນປະໂຫຍດສ່ວນຕົວ, ຄອບຄົວ ຫຼື ຍາດພີ່ນ້ອງ;**
3. **ຮັບ ແລະ ໃຫ້ ສິນບົນ ຫຼື ເປັນຜູ້ມີສ່ວນຮ່ວມໃນການ ຮັບ ຫຼື ໃຫ້ ສິນບົນ;**
4. **ເປີດເຜີຍຄວາມລັບຂອງ ຊາດ, ທາງລັດຖະການ ແລະ ດ້ານວິຊາຊີບ ຂອງເປົ້າໝາຍຖືກກວດສອບ;**
5. **ເປີດເຜີຍຂໍ້ມູນກ່ຽວກັບ ສະພາບການ ແລະ ຜົນການກວດສອບ ໂດຍບໍ່ໄດ້ຮັບອະນຸຍາດຈາກການຈັດຕັ້ງຂອງຕົນ;**
6. **ບັງຄັບ, ນາບຂູ່, ສ້າງຄວາມຫຍຸ້ງຍາກ ທີ່ບໍ່ຈຳເປັນ ແກ່ເປົ້າໝາຍຖືກກວດສອບ;**
7. **ເປັນ​ທີ່​ປຶກສາ​​ ​ກ່ຽວກັບວຽກງານກວດສອບແຫ່ງລັດ;**
8. **ມີພຶດຕິກຳອື່ນ ທີ່ເປັນການລະເມີດກົດໝາຍ.**

### ມາດຕາ 85(ປັບປຸງ) ຂໍ້ຫ້າມສໍາລັບເປົ້າໝາຍຖືກກວດສອບ

**ຫ້າມ ເປົ້າໝາຍຖືກກວດສອບ ມີພຶດຕິກຳ ດັ່ງນີ້:**

1. **ປະຕິເສດ ການສະໜອງ ຂໍ້ມູນ ແລະ ເອກະສານ ທີ່ພົວພັນກັບເນື້ອໃນຂອງການຕົກລົງກວດສອບ;**
2. **ລາຍງານ, ສະໜອງຂໍ້ມູນ, ເອກະສານ ທີ່ບໍ່ຖືກຕ້ອງກັບຄວາມເປັນຈິງ, ຊຸກເຊື່ອງ ຫຼື ທໍາລາຍເອກະສານ ຫຼື ວັດຖຸສິ່ງຂອງ ທີ່ພົວພັນກັບວຽກງານກວດສອບ;**
3. **ປະຕິເສດ ຜົນການກວດສອບ ທີ່ໄດ້ລົງລາຍເຊັນໃນບົດບັນທຶກຜົນການກວດສອບຮ່ວມກັນ;**
4. **ໃຊ້ສິດ, ອໍານາດ, ໜ້າທີ່ຕໍາແໜ່ງ ຂັດຂວາງ, ນາບຂູ່ ແລະ ທໍາຮ້າຍ ພະນັກງານ-ລັດຖະກອນ ອົງການກວດສອບແຫ່ງລັດ, ຄະນະກວດສອບແຫ່ງລັດ, ນັກກວດສອບແຫ່ງລັດ ຫຼື ຜູ້ສະໜອງ ຂໍ້ມູນ ຫຼັກຖານ ໃຫ້ແກ່ການກວດສອບ;**
5. **ແຕ່ງຕັ້ງ, ຍົກ​ຍ້າຍ ຫຼື ສັບຊ້ອນ ພະນັກງານ ທີ່​ພົວພັນກັບ~~​​~~ການກວດ​ສອບ ​ໄປ​ຮັບ​ໜ້າ​ທີ່​ໃໝ່ ຫຼື ໄປເຄື່ອນໄຫວວຽກງານອື່ນ ​ໃນ​ເວລາດຳ​ເນີນ​ການກວດ​ສອບ;**
6. **ສະເໜີ ແລະ ໃຫ້ ສິນບົນ ແກ່ພະນັກງານ-ລັດຖະກອນ ອົງການກວດສອບແຫ່ງລັດ, ຄະນະກວດສອບແຫ່ງລັດ, ນັກກວດສອບແຫ່ງລັດ, ຜູ້ສະໜອງ ຂໍ້ມູນ, ຫຼັກຖານ ໃຫ້ແກ່ການກວດສອບ ຫຼື ບຸກຄົນອື່ນ ທີ່ພົວພັນກັບວຽກງານກວດສອບ;**
7. **ແກ່ຍາວເວລາການກວດສອບ;**
8. **ມີພຶດຕິກຳອື່ນ ທີ່ເປັນການລະເມີດກົດໝາຍ.**

# ພາກທີ IX

# ການຕິດຕາມ ກວດກາ

# ການເຄື່ອນໄຫວວຽກງານກວດສອບແຫ່ງລັດ

### ມາດຕາ 86 ການຕິດຕາມກວດກາພາຍໃນ

**ການຕິດຕາມ ກວດກາພາຍໃນ ແມ່ນ ການກວດກາ ການເຄື່ອນໄຫວກວດສອບແຫ່ງລັດ ໃນລະບົບການຈັດຕັ້ງ ຂອງອົງການກວດສອບແຫ່ງລັດ.**

**ເພື່ອຮັບປະກັນໃຫ້ວຽກງານກວດສອບແຫ່ງລັດ ດຳເນີນໄປໂດຍດີ, ມີປະສິດທິພາບ, ໂປ່ງໃສ ແລະ ຍຸຕິທຳ ອົງການກວດສອບແຫ່ງລັດ ແລະ ອົງການກວດສອບປະຈຳພາກ ຕ້ອງມີການຕິດຕາມ ກວດກາພາຍໃນ ຢ່າງເປັນປົກກະຕິ.**

### ມາດຕາ 87 (ປັບປຸງ) ການຕິດຕາມກວດກາພາຍນອກ

**ການຕິດຕາມ ກວດກາພາຍນອກ ແມ່ນ ການກວດກາ ຂອງສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ.**

# ພາກທີ X

# ວັນສ້າງຕັ້ງ, ງົບປະມານ, ເຄື່ອງແບບ,

# ກາໝາຍ, ບັດນັກກວດສອບແຫ່ງລັດ ແລະ ຕາປະທັບ

### ມາດຕາ 8­8 (ໃໝ່) ວັນສ້າງຕັ້ງອົງການກວດສອບແຫ່ງລັດ

**ວັນສ້າງຕັ້ງອົງການກວດສອບແຫ່ງລັດ ແມ່ນ ວັນທີ 5 ສິງຫາ 1998.**

**ອົງການກວດສອບແຫ່ງລັດ ເປັນຜູ້ຈັດຕັ້ງສະເຫຼີມສະຫຼອງວັນດັ່ງກ່າວ ດ້ວຍຮູບການທີ່ເໝາະສົມ ເພື່ອປູກຈິດສໍານຶກໃຫ້ແກ່ສັງຄົມ ມີສະຕິເຄົາລົບກົດໝາຍ** **ແລະ ມີສ່ວນຮ່ວມ ໃນວຽກງານກວດສອບແຫ່ງລັດ.**

### ມາດຕາ 89 (ປັບປຸງ) ງົບປະມານຂອງອົງການກວດສອບແຫ່ງລັດ

**ງົບປະມານຂອງອົງການກວດສອບແຫ່ງລັດ ແມ່ນ ຫົວໜ່ວຍງົບປະມານຂັ້ນໜຶ່ງ ຂອງງົບປະມານແຫ່ງລັດ ເພື່ອນຳໃຊ້ເຂົ້າໃນວຽກງານກວດສອບແຫ່ງລັດ.**

**ສຳລັບງົບປະມານ ຂອງອົງການກວດສອບປະຈຳພາກ ແມ່ນ ຫົວໜ່ວຍງົບປະມານຂັ້ນສອງ ທີ່ຂຶ້ນກັບງົບປະມານຂອງອົງການກວດສອບແຫ່ງລັດ.**

**ງົບປະມານເພື່ອນໍາໃຊ້ໃນການກວດສອບ ຕາມຄໍາສັ່ງ ຫຼື ຄໍາສະເໜີ ແລະ ການກວດສອບແບບກະທັນຫັນນັ້ນ ທີ່ບໍ່ນອນໃນແຜນການການກວດສອບ ປະຈໍາປີ ທີ່ສະພາແຫ່ງຊາດໄດ້ຮັບຮອງເອົາ ຕາມທີ່ໄດ້ກໍານົດໄວ້ໃນມາດຕາ 18 ຂອງກົດໝາຍສະບັບນີ້ ໃຫ້ສ້າງແຜນຄາດຄະເນງົບປະມານ ສະເໜີລັດຖະບານ ເພື່ອພິຈາລະນາ. ສໍາລັບການກວດສອບຕາມການສະເໜີຂອງການຈັດຕັ້ງທີ່ບໍ່ນໍາໃຊ້ງົບປະມານແຫ່ງລັດ ໃຫ້ນໍາໃຊ້ງົບປະມານຂອງພາກສ່ວນດັ່ງກ່າວ ແລະ ສະຫຼຸບເຂົ້າໃນການຈັດຕັ້ງປະຕິບັດງົບປະມານແຫ່ງລັດ ປະຈໍາປີ ຂອງອົງການກວດສອບແຫ່ງລັດ.**

### ມາດຕາ 90 (ປັບປຸງ) ເຄື່ອງແບບ, ກາໝາຍ ແລະ ບັດນັກກວດສອບແຫ່ງລັດ

**ອົງການກວດສອບແຫ່ງລັດ ມີເຄື່ອງແບບ ແລະ ກາໝາຍ ຊຶ່ງແມ່ນ ຄະນະປະຈຳສະພາແຫ່ງຊາດ ເປັນຜູ້ພິຈາ ລະນາຮັບຮອງເອົາ.**

**ນັກກວດສອບແຫ່ງລັດ ມີບັດສະເພາະ ທີ່ອອກໃຫ້ໂດຍອົງການກວດສອບແຫ່ງລັດ.**

### ມາດຕາ 91 ຕາປະທັບ

**ຕາປະທັບ ຂອງອົງການກວດສອບແຫ່ງລັດ ເປັນຮູບວົງມົນ, ຢູ່ກາງວົງມົນມີເຄື່ອງໝາຍຊາດ, ເນື້ອໃນຢູ່ໃນຂອບວົງມົນເບື້ອງເທິງ ຂຽນວ່າ ອົງການກວດສອບແຫ່ງລັດ, ຢູ່ເບື້ອງລຸ່ມ ຂຽນວ່າ ປະທານ ຊຶ່ງຂັ້ນດ້ວຍຮູບດາວຫ້າແຈ.**

**ຕາປະທັບ ຂອງອົງການກວດສອບປະຈຳພາກ ເປັນຮູບວົງມົນ, ຢູ່ກາງວົງມົນມີເຄື່ອງໝາຍຊາດ, ເນື້ອໃນຢູ່ໃນຂອບວົງມົນເບື້ອງເທິງ ຂຽນວ່າ ອົງການກວດສອບແຫ່ງລັດ, ຢູ່ເບື້ອງລຸ່ມ ຂຽນວ່າ ອົງການກວດສອບປະຈຳພາກ ຊຶ່ງຂັ້ນດ້ວຍຮູບດາວຫ້າແຈ.**

# 

# ພາກທີ XI

# ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

### ມາດຕາ 92 ນະໂຍບາຍຕໍ່ຜູ້ມີຜົນງານ

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການປະຕິບັດໜ້າທີ່, ການເຄື່ອນໄຫວຖືກຕ້ອງ, ການໃຫ້ຄວາມຮ່ວມມື ແລະ ການສະໜອງຂໍ້ມູນ ກ່ຽວກັບວຽກງານກວດສອບແຫ່ງລັດ ຈະໄດ້ຮັບການຍ້ອງຍໍ ຫຼື ປະຕິບັດນະໂຍບາຍອື່ນ ຕາມລະບຽບການ.**

### ມາດຕາ 93 (ປັບປຸງ) ມາດຕະການຕໍ່ຜູ້ລະເມີດ

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍ ຊຶ່ງກໍ່ຄວາມເສຍຫາຍໃຫ້ແກ່ ຜົນປະໂຫຍດຂອງລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທໍາ ຂອງພົນລະເມືອງ ຈະຖືກປະຕິບັດມາດຕະການ ສຶກສາອົບຮົມ, ລົງວິໄນ, ປັບໃໝ ຫຼື ຖືກລົງໂທດທາງອາຍາ ຕາມ**ກົດໝາຍ.

ສໍາລັບຄະນະກວດສອບແຫ່ງລັດ ທີ່ມີການລະເມີດກົດໝາຍ ກໍຈະຖືກມາດຕະການ ຕາມທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕານີ້.

# ພາກທີ XII

# ບົດບັນຍັດສຸດທ້າຍ

### ມາດຕາ 94 (ປັບປຸງ) ການຈັດຕັ້ງປະຕິບັດ

**ລັດຖະບານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ອົງການກວດສອບແຫ່ງລັດ ເປັນຜູ້**ຜັນຂະຫຍາຍ ແລະ **ຈັດຕັ້ງປະຕິບັດ ກົດໝາຍສະບັບນີ້.**

### ມາດຕາ 95 (ປັບປຸງ) ຜົນສັກສິດ

**ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 30 ມີນາ 2023 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.**

**ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍການກວດສອບແຫ່ງລັດ** ສະບັບເລກທີ 09/ສພຊ, ລົງວັນທີ 11 ພະຈິກ 2016 ແລະ ກົດໝາຍວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍການກວດສອບແຫ່ງລັດ ສະບັບເລກທີ 89/ສພຊ, ລົງວັນທີ 13 ພະຈິກ 2020.

ປະທານສະພາແຫ່ງຊາດ