

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 08 /ສພຊ

ນະຄອນຫຼວງວຽງຈັນ, ວັນທີ 11 ພະຈິກ 2016

**ກົດໝາຍ**

**ວ່າດ້ວຍການລ້ຽງສັດ ແລະ ການສັດຕະວະແພດ (ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດຫຼັກການ, ລະບຽບການ ແລະ ມາດຕະການກ່ຽວກັບ ການຄຸ້ມຄອງ, ການຕິດຕາມ ແລະການກວດກາວຽກງານລ້ຽງສັດ ແລະ ສັດຕະວະແພດ ເພື່ອພັດທະນາ ການລ້ຽງສັດ, ການຮັກສາສຸຂະພາບສັດ, ການປົກປັກຮັກສາກຳມະພັນ ແລະ ຊັບພະຍາກອນສັດ, ສະຫວັດດີການສັດ ແລະ ຄວາມປອດໄພທາງດ້ານອາຫານ ແນໃສ່ເພີ່ມປະລິມານ, ຍົກສູງຄຸນນະພາບຂອງຜະລິດຕະພັນສັດ ແລະ ຜະລິດເປັນສິນຄ້າ, ປົກປັກຮັກສາສິ່ງແວດ ລ້ອມ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການຄໍ້າປະກັນຄວາມໝັ້ນຄົງທາງດ້ານ ສະບຽງອາຫານ ແລະການຜະລິດເປັນສິນຄ້າຕາມທິດກະສິກຳ ສີຂຽວ, ສະອາດ ແລະ ຍືນຍົງ.

**ມາດຕາ 2 (ປັບປຸງ) ການລ້ຽງສັດ**

ການລ້ຽງສັດ ແມ່ນ ການນຳເອົາສັດມາລ້ຽງໃນສະຖານທີ່ໃດໜຶ່ງທີ່ເໝາະສົມ ຊຶ່ງມີການຄຸ້ມຄອງ, ການປົກປັກຮັກສາແລະ ການນໍາໃຊ້ແນວພັນສັດ, ການຈັດການທີ່ຢູ່ອາໄສ ແລະ ສະພາບແວດລ້ອມຂອງສັດ, ການສະໜອງອາຫານ, ນໍ້າ ແລະ ການດູແລສຸຂະພາບສັດທີ່ດີ ໂດຍບໍ່ມີຜົນກະທົບທາງລົບຕໍ່ສິ່ງແວດລ້ອມ ເພື່ອເຮັດໃຫ້ສັດມີ ສຸ ຂະພາບແຂງແຮງ, ຈະເລີນເຕີບໂຕ, ໃຫ້ຜົນຜະລິດຫຼາຍຂຶ້ນ ແນໃສ່ຮັບປະກັນຕອບສະໜອງໃຫ້ແກ່ຜູ້ບໍລິໂພກພາຍໃນ ແລະ ເປັນສິນຄ້າສົ່ງອອກ.

**ມາດຕາ 3 (ປັບປຸງ) ການສັດຕະວະແພດ**

ການສັດຕະວະແພດ ແມ່ນ ການນຳໃຊ້ວິທະຍາສາດທາງດ້ານການ​ແພດ​ ກ່ຽວ​ກັບສັດເຂົ້າໃນວຽກງານຮັ​ກສາສຸຂະພາບສັດ ເປັນຕົ້ນ ການກວດສຸຂະພາບ, ການບົ່ງມະຕິພະຍາດ ແລະ ປິ່ນປົວສັດລ້ຽງ, ສັດນໍ້າ ແລະ ສັດປ່າ, ການກັນແລະ ຄວບຄຸມພະຍາດສັດຕິດຕໍ່ ຈາກສັດສູ່ສັດ ລວມທັງພະຍາດສັດ ຕິດຕໍ່ສູ່ຄົນ, ສະຫວັດດີການສັດ, ການກວດກາຄຸນນະພາບ ແລະ ຄວາມປອດໄພທາງດ້ານອາຫານໃຫ້​ແກ່​ຜູ້​ບໍ​ລິ​ໂພກຕາມລະບົບຕ່ອງໂສ້ຂອງ ການຜະລິດສັດ, ຈຳໜ່າຍ ແລະການນຳໃຊ້ຜະລິດຕະພັນສິນຄ້າກ່ຽວກັບສັດ ລວມທັງ ການຄຸ້ມຄອງວິຊາຊີບລ້ຽງສັດ ແລະ ສັດຕະວະແພດ.

**ມາດຕາ 4 (ປັບປຸງ) ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ສັດ** ໝາຍເຖິງ ສັດລ້ຽງລູກດ້ວຍນໍ້ານົມ, ສັດປີກ, ເຜິ້ງ ແລະ ສັດອື່ນທີ່ນຳມາລ້ຽງ;
2. **ສະຫວັດດີການສັດ** ໝາຍເຖິງ ການສ້າງເງື່ອນໄຂເພື່ອໃຫ້ສັດມີ​ຊີວິດຢູ່ໃນສະພາບແວດລ້ອມ ທີ່ຄ້າຍຄືກັນກັບທໍາມະຊາດຂອງສັດ ລວມທັງ ການນຳໃຊ້ແຮງງານສັດ, ການບັນທຸກຂົນສົ່ງສັດ ແລະ ການຂ້າສັດທີ່ບໍ່ເປັນການທໍລະມານ ຫຼື ທາລຸນນະກຳສັດ.
3. **ຜະລິດຕະພັນສິນຄ້າກ່ຽວກັບສັດ** ໝາຍເຖິງ ສັດມີຊີວິດ, ຜະລິດຕະພັນສັດ, ຜະລິດຕະພັນສໍາຮອງຈາກສັດ, ຜະລິດຕະພັນທາງດ້ານພັນທຸກຳ, ຜະລິດຕະພັນທາງດ້ານຊີວະ, ຊິ້ນສ່ວນພະຍາດ, ອາຫານສັດ, ຜະ ລິດຕະພັນການສັດຕະວະແພດ, ອຸປະກອນກ່ຽວກັບການລ້ຽງສັດ ແລະ ການສັດຕະວະແພດ;
4. **ຜະລິດຕະພັນການສັດຕະວະແພດ** ໝາຍເຖິງ ອຸປະກອນ, ຢາສັດຕະວະແພດ ເປັນຕົ້ນ ຢາກັນພະ ຍາດສັດ, ຢາປິ່ນປົວ, ຢາບຳລຸງສັດລ້ຽງ ຫຼື ຜະລິດຕະພັນອື່ນທີ່ມີການຮັບຮອງໃຫ້ນຳໃຊ້ເຂົ້າໃນການກັນ, ບົ່ງມະຕິພະຍາດ,ປິ່ນປົວ ຫຼື ປ່ຽນແປງໜ້າທີ່ ຂອງອະໄວຍະວະຂອງສັດ;
5. **ຜະລິດຕະພັນສັດ** ໝາຍເຖິງ ຜົນຜະລິດທີ່ໄດ້ມາຈາກອະໄວຍະວະຂອງສັດ ເປັນຕົ້ນ ຊາກສັດໝົດໂຕ, ຊາກສັດຜ່າເຄິ່ງ, ຊີ້ນ, ນົມ, ໄຂ່, ໜັງ, ເຂົາ, ກະດູກ, ເລືອດ, ເຄື່ອງໃນ, ໄຂມັນ, ຂົນ, ເລັບ, ນໍ້າເຊື້ອ, ຕົວອ່ອນ, ຈຸລັງໄຂ່ ລວມທັງນໍ້າເຜິ້ງ;
6. **ຊິ້ນສ່ວນພະຍາດ** ໝາຍເຖິງ ຕົວຢ່າງທີ່ເກັບຈາກສັດມີຊີວິດ ຫຼື ຊາກສັດທີ່ປົນເປື້ອນ ຫຼື ສົງໄສປົນເປື້ອນເຊື້ອພະຍາດເພື່ອການວິໄຈພະຍາດສັດ;
7. **ສິ່ງເປັນອັນຕະລາຍ** ໝາຍເຖິງ ເຊື້ອພະຍາດ, ສານເຄມີ, ວັດຖຸ ຫຼື ເງື່ອນໄຂທີ່ພາໃຫ້ເກີດຜົນກະ ທົບທາງລົບຕໍ່ຊີວິດ, ສຸຂະພາບຂອງ ຄົນ ແລະ ສັດ;
8. **ພະຍາດລະບາດສັດ** ໝາຍເຖິງ ພະຍາດສັດທີ່ຢູ່ໃນບັນຊີພະຍາດສັດທີ່ຈຳເປັນຕ້ອງແຈ້ງ, ພະຍາດສັດຕິດຕໍ່ສູ່ຄົນ, ພະຍາດສັດທີ່ເກີດຂຶ້ນໃໝ່​ ແລະ ພະຍາດສັດທີ່ກັບ​ມາລະບາດ​ຄືນ​ໃໝ່ຕາມການກຳນົດຂອງ ກະ ຊວງກະສິກຳ ແລະ ປ່າໄມ້;
9. **ຫ້ອງວິໄຈ** ໝາຍເຖິງ ສະຖານທີ່ ທີ່ມີການປະກອບເຄື່ອງມືວິໄຈ, ພະນັກງານເຕັກນິກ, ຜູ້ຊ່ຽວຊານດ້ານການວິໄຈ ແລະ ມີລະບົບການຢັ້ງຢືນຜົນການວິໄຈທີ່ເຊື່ອຖືໄດ້ ຊຶ່ງອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດຮັບຮອງ, ຕິດຕາມ ແລະ ກວດກາ;
10. **ຄວາມສ່ຽງ** ໝາຍເຖິງ ຄວາມເປັນໄປໄດ້ຂອງການ ເກີດ ຫຼື ແຜ່ກະຈາຍຂອງສິ່ງເປັນອັນຕະລາຍ ແລະ ຜົນກະທົບຕາມມາຕໍ່ສິ່ງມີຊີວິດ ຫຼື ເສດຖະກິດ;
11. **ການປະເມີນຄວາມສ່ຽງ** ໝາຍເຖິງ ການປະເມີນຄວາມເປັນໄປໄດ້ຂອງການ ເຂົ້າ, ກໍ່ຕົວ ແລະ ແຜ່ກະຈາຍຂອງສິ່ງເປັນອັນຕະລາຍທີ່ຈະມີຜົນກະທົບທາງລົບຕໍ່ ສິ່ງມີຊີວິດ ແລະ ເສດຖະກິດຢູ່ພາຍໃນປະເທດທີ່ ນໍາເຂົ້າ;
12. **ໂຮງຂ້າສັດ** ໝາຍເຖິງ ສະຖານທີ່ໃດໜຶ່ງ ທີ່ມີການກໍ່ສ້າງຕາມມາດຕະຖານເຕັກນິກ ທີ່ປະກອບດ້ວຍເຄື່ອງມື ແລະ ອຸປະກອນ ເພື່ອອຳນວຍຄວາມສະດວກສຳລັບການ ຂ້າ, ຄົວສັດ ແລະ ການປຸງແຕ່ງຜະລິດຕະພັນສັດເບື້ອງຕົ້ນ ຊຶ່ງໄດ້ຮັບອະນຸຍາດຈາກອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ;
13. **ບ່ອນຂ້າສັດຍ່ອຍ** ໝາຍເຖິງ ບ່ອນທີ່ໄດ້ຮັບອະນຸຍາດໃຫ້ດຳເນີນການຂ້າສັດ ທີ່ມີຈຳນວນຈຳກັດ;
14. **ສະຖານທີ່ປະກອບການລ້ຽງສັດ** ໝາຍເຖິງ ສະຖານທີ່ທີ່ມີຂອບເຂດສະເພາະໃດໜຶ່ງ ທີ່ມີສິ່ງປຸກສ້າງຖືກຕ້ອງຕາມມາດຕະຖານເຕັກນິກ ທີ່ປະກອບດ້ວຍເຄື່ອງມື ແລະ ອຸປະກອນກ່ຽວກັບການລ້ຽງສັດ ເປັນຕົ້ນ ອ່າງຂ້າເຊື້ອ, ຄອກສັດ, ບ່ອນປະສົມ ແລະ ເກັບຮັກສາອາຫານສັດ, ແຫຼ່ງນໍ້າ ຫຼື ມີທົ່ງຫຍ້າ ແລະ/ຫຼື ບ່ອນປູກພືດອາຫານສັດ;
15. **ເຂດກັນຊົນ** ໝາຍເຖິງ ເຂດໃດໜຶ່ງ ທີ່ສ້າງຂຶ້ນຢູ່ບໍລິເວນອ້ອມຮອບຂອງເຂດປອດພະຍາດ ຫຼື ເຂດຄວບຄຸມພະຍາດລະບາດສັດໃດໜຶ່ງ ເພື່ອໃຫ້ເປັນເຂດສະເພາະບໍ່ໃຫ້ພະຍາດເຂົ້າເຖິງ ຫຼື ອອກຈາກເຂດດັ່ງກ່າວໂດຍມີການນຳໃຊ້ມາດຕະການຄວບຄຸມພະຍາດ ເປັນຕົ້ນ ການຄວບຄຸມການເຄື່ອນຍ້າຍ, ເຝົ້າລະວັງ, ອະນາໄມ, ຂ້າເຊື້ອ, ກໍາຈັດຊາກສັດ ແລະ ການໃຫ້ຢາກັນພະຍາດ;
16. **ເຂດຄວບຄຸມພະຍາດລະບາດສັດ** ໝາຍ​ເຖິງ ພຶື້ນທີ່ໃດໜຶ່ງ ທີ່ເປັນເຂດລະບາດຂອງພະຍາດສັດທີ່ຈຳເປັນຕ້ອງແຈ້ງລວມທັງເຂດທີ່ມີຄວາມສ່ຽງ ໂດຍມີການກໍານົດຂອບເຂດ ແລະ ນຳໃຊ້ມາດຕະການໂຕ້ຕອບຕໍ່ການລະ ບາດຂອງພະຍາດທີ່ຊັດເຈນເພື່ອສະກັດກັ້ນການລະບາດຂອງພະຍາດສັດ ບໍ່ໃຫ້ແຜ່ກະຈາຍໄປສູ່ເຂດອື່ນ;
17. **ສັດຕະວະແພດ** ໝາຍເຖິງ ບຸກຄົນທີ່ໄດ້ຮັບປະກາສະນີຍະບັດ ວິຊາສະເພາະດ້ານສັດຕະວະແພດ ລະດັບປະລີນຍາຕຣີຂຶ້ນໄປ ທີ່ກະຊວງສຶກສາ ແລະ ກິລາຮັບຮອງ;
18. **ພະຍາບານ​ສັດ** ໝາຍເຖິງ ຜູ້ຊ່ວຍສັດຕະວະແພດ;
19. **ສັດຕະວະ​ແພດ​ບ້ານ** ໝາຍເຖີງ ອາສາສະໝັກ ທີ່ໄດ້ຮັບໃບຢັ້ງຢືນ ການຝຶກອົບຮົມໄລຍະສັ້ນ ກ່ຽວກັບວິຊາການດ້ານສຸຂະພາບສັດ ຈາກໜ່ວຍງານທີ່ກ່ຽວຂ້ອງ.
20. **ການລ້ຽງສັດແບບຄອບຄົວ** ໝາຍເຖິງ ການລ້ຽງສັດທຸກປະເພດ ແບບມູນເຊື້ອທີ່ບໍ່ມີເປົ້າໝາຍຕົ້ນຕໍເພື່ອການຄ້າ;
21. **ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ** ໝາຍເຖິງ ອົງການຈັດຕັ້ງຂອງລັດ ທີ່ມີພາລະບົດບາດໃນການພັດທະນາ, ຄຸ້ມຄອງ ແລະ ກວດກາ ການຈັດຕັ້ງປະຕິບັດ ມາດຕະຖານ, ຄຳແນະນຳດ້ານວິຊາການກ່ຽວກັບການລ້ຽງສັດ ແລະ ການສັດຕະວະແພດ ລວມທັງ ການນຳໃຊ້ມາດຕະການ ດ້ານສຸຂະພາບສັດ, ສະຫວັດດີການສັດ ໃນຂອບເຂດທົ່ວປະເທດ ແລະ ການຢັ້ງຢືນສຸຂະພາບສັດລະຫວ່າງປະເທດ
22. **ການຄວບຄຸມລະບົບຕ່ອງໂສ້ການຜະລິດສັດ** ໝາຍເຖິງ ການກຳນົດມາດຕະຖານຂອງການລ້ຽງ ແລະ ນຳໃຊ້ສັດລວມທັງການ ຕິດຕາມກວດກາ, ຢັ້ງຢືນຄຸນນະພາບຂອງການ ລ້ຽງ, ຂົນສົ່ງ, ຂ້າ, ຄົວ, ແຍກປະເພດຊີ້ນ, ປຸງແຕ່ງ, ບັນຈຸ, ເກັບຮັກສາ, ເຄື່ອນຍ້າຍ ແລະ ການວາງຂາຍ ຜະລິດຕະພັນສັດຂັ້ນຕົ້ນ ເພື່ອຮັບປະກັນໃຫ້ມີຄວາມປອດໄພ ຕໍ່ສຸຂະພາບ ຂອງ ສັດ, ຜູ້ບໍລິໂພກ ແລະ ບໍ່ສ້າງຜົນກະທົບຕໍ່ສິ່ງແວດລ້ອມ;
23. **ການທໍລະມານສັດ** ໝາຍເຖິງ ການກະທຳໂດຍເຈດຕະນາ ທີ່ເຮັດໃຫ້ສັດເກີດມີຄວາມເຈັບປວດຢ່າງສາຫັດ ຫຼື ພິການ;
24. **ການຂຶ້ນທະບຽນແນວພັນສັດລ້ຽງ** ໝາຍເຖິງ ການຄຸ້ມຄອງຂອງລັດ ເພື່ອຮວບຮວມຂໍ້ມູນ ສ້າງເປັນສະມຸດພັນສັດລ້ຽງ ສຳລັບການສັນລະສູດ, ຈັດຈຳແນກ, ສະຫງວນ, ປັບປຸງ ແລະ ຂະຫຍາຍແນວພັນ;
25. **ສະມຸດພັນສັດລ້ຽງ** ໝາຍເຖິງ ການຮວບຮວມທຸກຂໍ້ມູນກ່ຽວກັບພັນທຸກຳຂອງສັດລ້ຽງທີ່ນຳເຂົ້າ ແລະ ສັດລ້ຽງພື້ນເມືອງ;
26. **ຜະລິດຕະພັນທາງດ້ານພັນທຸກຳສັດລ້ຽງ** ໝາຍເຖິງ ຜະລິດຕະຜົນທາງພັນທຸກຳ ຈາກສັດລ້ຽງທີ່ເປັນພັນຕົ້ນກຳເນີດ ຫຼື ພັນປະສົມ ເປັນຕົ້ນ ນໍ້າເຊື້ອ, ໄຂ່ ແລະ ຕົວອ່ອນຂອງສັດລ້ຽງ;
27. **ສັດລ້ຽງທີ່ເປັນແນວພັນ** ໝາຍເຖິງ ສັດລ້ຽງທີ່ມີສາຍພັນສະເພາະທີ່ຖືກຢັ້ງຢືນຕົ້ນກຳເນີດ ຢ່າງເປັນທາງການ ໂດຍໄດ້ຮັບການຂຶ້ນທະບຽນຕາມລະບຽບການ ເພື່ອໃຫ້ນຳໃຊ້ເຂົ້າໃນການຂະຫຍາຍພັນສັດລ້ຽງ.

**ມາດຕາ 5 (ປັບປຸງ) ນະໂຍບາຍຂອງລັດກ່ຽວກັບວຽກງານລ້ຽງສັດ ແລະ ສັດຕະວະແພດ**

ລັດ ຖືເອົາວຽກງານລ້ຽງ ສັດ ແລະ ສັດຕະວະແພດເປັນວຽກງານສຳຄັນຂອງ ການພັດທະນາດ້ານກະສິກຳ ແລະສົ່ງເສີມໃຫ້ທຸກພາກສ່ວນເສດຖະກິດ ດຳເນີນການລ້ຽງສັດ ເພື່ອປະກອບສ່ວນເຂົ້າໃນການຄໍ້າປະກັນຄວາມໝັ້ນຄົງທາງດ້ານສະບຽງອາຫານ ແລະ ການຜະລິດເປັນສິນຄ້າ.

ລັດ ເພີ່ມທະວີການລົງທຶນ ໃສ່ການພັດທະນາພື້ນຖານວັດຖຸເຕັກນິກ ແລະ ບຸກຄະລາກອນສຳລັບການຄົ້ນຄວ້າ, ວິໄຈ ແລະ ການຖ່າຍທອດເຕັກນິກ-ເຕັກໂນໂລຊີທີ່ທັນສະໄໝ ກ່ຽວກັບການລ້ຽງສັດ ແລະ ການສັດຕະ ວະແພດ ໃຫ້ມີປະສິດທິພາບ ແລະ ປະສິດທິຜົນຕາມທິດສີຂຽວ, ສະອາດ, ປອດໄພ, ຍືນຍົງ, ບໍ່ສ້າງຜົນກະທົບຕໍ່ສັງຄົມ ແລະ ສິ່ງແວດລ້ອມ.

ລັດ ສົ່ງເສີມ ແລະ ຊຸກຍູ້ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງທັງພາຍໃນ ແລະ ຕ່າງປະເທດລົງທຶນໃສ່ການລ້ຽງສັດ, ການສັດຕະວະແພດລວມທັງ ການປຸງແຕ່ງຂັ້ນຕົ້ນ ເພື່ອເພີ່ມຜົນຜະລິດຈາກສັດ, ຮັບປະກັນດ້ານຄຸນນະພາບ, ຄວາມປອດໄພຂອງຜູ້ບໍລິໂພກ ແລະ ໃຫ້ກາຍເປັນສິນຄ້າ ດ້ວຍການເຂົ້າເຖິງນະໂຍບາຍຕ່າງໆຕາມລະ ບຽບການ ເປັນຕົ້ນນະໂຍບາຍດ້ານສິນເຊື່ອທີ່ມີດອກເບັ້ຍ ແລະ ໄລຍະເວລາກູ້ຢືມສົມເຫດສົມຜົນ ລວມທັງ ນະໂຍບາຍຫຼຸດຜ່ອນພາສີ-ອາກອນ. ການຊົດເຊີຍເພືື່ອກັນ ແລະ ຄວບຄຸມພະຍາດ ສະເພາະໃດໜຶ່ງຕາມການກຳນົດຂອງອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ.

ລັດສົ່ງເສີມ ແລະ ຊຸກຍູ້ການລ້ຽງສັດຂອງຄອບຄົວ ແບບເປັນຟາມ, ກຸ່ມ ແລະ ສະຫະກອນ ດ້ວຍການສ້າງກອງທຶນພັດທະນາການລ້ຽງສັດ, ກອງທຶນສຸຂະພາບສັດ, ນະໂຍບາຍກັນພະຍາດແບບເສຍຄ່າ ຫຼື ບໍ່ເສຍຄ່າ ແລະ ນະໂຍບາຍອື່ນ ຕາມທີ່ໄດ້ກໍານົດໄວ້ໃນວັກເທິງນີ້.

**ມາດຕາ 6 (ປັບປຸງ) ຫຼັກການກ່ຽວກັບວຽກງານລ້ຽງສັດ ແລະ ສັດຕະວະແພດ**

ວຽກງານລ້ຽງສັດ ແລະ ສັດຕະວະແພດໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບແນວທາງນະໂຍບາຍ, ຍຸດທະສາດ, ແຜນພັດທະນາເສດຖະກິດ ແລະ ສັງຄົມແຫ່ງຊາດຕາມທິດກະສິກຳສີຂຽວ, ສະອາດ ແລະ ຍືນຍົງ;
2. ຮັບປະກັນຄວາມປອດໄພຕໍ່ຊີວິດ, ສຸຂະພາບຂອງ ຄົນ ແລະ ສັດ;
3. ຫັນເອົາການລ້ຽງສັດແບບທຳມະຊາດ ໄປສູ່ການລ້ຽງສັດແບບ ເຄິ່ງທັນສະໄໝ ຫຼື ທັນສະໄໝ ແລະ ຮັບປະກັນຜົນປະໂຫຍດທາງດ້ານເສດຖະກິດ ໂດຍບໍ່ໃຫ້ມີຜົນກະທົບທາງລົບຕໍ່ສິ່ງແວດລ້ອມ, ທໍາມະຊາດ ແລະ ສັງຄົມ;
4. ນຳໃຊ້ຊັບພະຍາກອນ, ແນວພັນສັດຢ່າງມີປະສິດທິຜົນ ແລະ ຮັບປະກັນການປົກປັກຮັກສາກຳ ມະພັນສັດພື້ນເມືອງທີ່ດີບໍ່ໃຫ້ສູນພັນ;
5. ຮັບປະກັນການນໍາໃຊ້ມາດຕະການ ດ້ານສຸຂານາໄມຢ່າງໂປ່ງໃສ, ຍຸຕິທຳ, ສະເໝີພາບ ແລະ ຕາມຄວາມຈໍາເປັນທີ່ອີງໃສ່ການປະເມີນຄວາມສ່ຽງ;
6. ສອດຄ່ອງກັບສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

**ມາດຕາ 7 (ໃໝ່) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບບຸກຄົນ, ນິຕິບຸກຄົນ ຫຼື ການຈັດຕັ້ງທັງພາຍໃນ ແລະ ຕ່າງປະເທດທີ່ເຄື່ອນໄຫວກ່ຽວກັບວຽກງານລ້ຽງສັດ ແລະ ສັດຕະວະແພດ ຢູ່ ສປປ ລາວ.

**ມາດຕາ 8 (ປັບປຸງ) ການຮ່ວມມືສາກົນ**

ລັດ ສົ່ງເສີມການພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບວຽກງານລ້ຽງສັດ ແລະ ສັດ ຕະວະແພດດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ການຄົ້ນຄວ້າ ແລະ ຜົນການຄົ້ນຄວ້າທາງດ້ານວິທະຍາສາດ, ເຕັກນິກ-ເຕັກໂນໂລຊີ, ການຝຶກອົບຮົມ, ສຳມະນາ, ທັດສະນະສຶກສາ ແລະ ຍົກລະດັບຄວາມຮູ້ຄວາມສາມາດທາງດ້ານວິຊາການເພື່ອເຮັດໃຫ້ວຽກງານລ້ຽງສັດ ແລະ ສັດຕະວະແພດຂະຫຍາຍຕົວ, ເຂັ້ມແຂງ, ທັນສະໄໝແລະປະຕິບັດສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

**ພາກທີII**

**ການລ້ຽງສັດ**

**ມາດຕາ 9 (ປັບປຸງ) ວຽກງານລ້ຽງສັດ**

ວຽກງານລ້ຽງສັດຕົ້ນຕໍ ມີ ດັ່ງນີ້:

1. ແຜນພັດທະນາການລ້ຽງສັດ;
2. ການສໍາຫຼວດ ກ່ຽວກັບການລ້ຽງສັດ;
3. ການນໍາໃຊ້ທີ່ດິນ ສຳລັບການລ້ຽງສັດ;
4. ການຄົ້ນຄວ້າ ແລະ ການທົດລອງການລ້ຽງສັດ;
5. ການພັດທະນາ ແລະ ການຄຸ້ມຄອງແນວພັນສັດ;
6. ການພັດທະນາ ແລະ ການຄຸ້ມຄອງອາຫານສັດ ແລະ ພືດອາຫານສັດ;
7. ການວິໄຈອາຫານສັດ;
8. ການຂຶ້ນທະບຽນພີມສັດ ແລະ ການສືບຢ້ອນຫຼັງປະຫວັດຂອງສັດ;
9. ການນໍາໃຊ້ສັດລ້ຽງ.

**ມາດຕາ 10 (ປັບປຸງ) ແຜນພັດທະນາການລ້ຽງສັດ**

ແຜນພັດທະນາການລ້ຽງສັດ ແມ່ນ ການສຶກສາຄວາມເປັນໄປໄດ້, ການກຳນົດຍຸດທະສາດ, ແຜນງານ ແລະ ໂຄງການເພື່ອພັດທະນາການລ້ຽງສັດ​ໃຫ້​ມີ​ການ ​ຂະຫຍາຍຕົວ ​ແລະຍືນ​ຍົງ.

ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕ້ອງປະສານສົມທົບກັບຂະແໜງການອື່ນທີ່ກ່ຽວຂ້ອງສ້າງແຜນພັດທະນາການລ້ຽງສັດໃນແຕ່ລະໄລຍະ.

**ມາດຕາ 11 (ປັບປຸງ) ການສໍາຫຼວດກ່ຽວກັບການລ້ຽງສັດ**

ການສຳຫຼວດກ່ຽວກັບການລ້ຽງສັດ ແມ່ນ ການເກັບກໍາຂໍ້ມູນສະຖິຕິກ່ຽວກັບການຜະລິດສັດ ເປັນຕົ້ນ ຊະ ນິດ, ປະເພດ ແລະ ຈຳນວນ, ທົ່ງຫຍ້າ ແລະ ສະຖານທີ່ລ້ຽງສັດ, ຟາມລ້ຽງສັດ, ຜູ້ລ້ຽງສັດ, ປັດໄຈການຜະລິດສັດ, ຜົນຜະລິດຈາກສັດ, ພະຍາດສັດ, ສະພາບແວດລ້ອມຂອງການລ້ຽງສັດ, ການຕະຫຼາດສັດ.

ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕ້ອງປະສານສົມທົບກັບຂະແໜງການອື່ນທີ່ກ່ຽວ ຂ້ອງ ດຳເນີນການສຳຫຼວດກ່ຽວກັບການລ້ຽງສັດ ແລະ ໃຫ້ສ້າງເປັນຖານຂໍ້ມູນໄວ້ ເພື່ອສະໜອງໃຫ້ແກ່ການວາງແຜນພັດທະນາການລ້ຽງສັດໃນແຕ່ລະເຂດ ຕາມຄວາມເໝາະສົມໃນແຕ່ລະໄລຍະ.

**ມາດຕາ 12 (ປັບປຸງ) ການນໍາໃຊ້ທີ່ດິນສໍາລັບການລ້ຽງສັດ**

ການນໍາໃຊ້ທີ່ດິນສຳລັບການລ້ຽງສັດ ແມ່ນ ການກໍານົດເຂດ ແລະ ວາງນະໂຍບາຍກ່ຽວກັບການນຳໃຊ້ພື້ນທີ່ດິນທີ່ ເໝາະສົມສຳລັບການລ້ຽງສັດແຕ່ລະປະເພດ ລວມທັງການກຳນົດທິດພັດທະນາ ແລະ ວາງລະບຽບການຄຸ້ມຄອງເຂດລ້ຽງສັດ ແລະ ເຂດສະຫງວນໄວ້ ເພື່ອການປູກພືດວັດຖຸດິບອາຫານສັດ.

ຂະແໜງການກະສິກຳ ແລະ ປ່າໄມ້ເປັນຜູ້ສຶກສາ, ສຳຫຼວດ, ກຳນົດເຂດການປູກພືດອາຫານສັດ, ເຂດການລ້ຽງສັດແລະ ເປັນເຈົ້າການປະສານສົມທົບກັບຂະແໜງການອື່ນທີ່ກ່ຽວຂ້ອງ ເພື່ອສ້າງນະໂຍບາຍຄຸ້ມຄອງ ແລະ ນໍາໃຊ້ທີ່ດິນສຳລັບການລ້ຽງສັດແຕ່ລະຊະນິດ ຫຼື ປະເພດໃຫ້ມີປະສິດທິຜົນ, ຍືນຍົງ ແລະ ບໍ່ສ້າງຜົນກະທົບຕໍ່ເຂດທີ່ດິນປູກຝັງ.

ການຫັນທີ່ດິນ ທີ່ໄດ້ຂຶ້ນສຳມະໂນເປັນທີ່ດິນລ້ຽງສັດ ແລ້ວໄປນໍາໃຊ້ໃນເປົ້າໝາຍອື່ນ ຕ້ອງໃຫ້ສອດຄ່ອງກັບກົດໝາຍ ແລະ ນະໂຍບາຍທີ່ດິນໂດຍຕ້ອງໄດ້ຮັບການອະນຸຍາດຈາກ ຂະແໜງການກະສິກຳ ແລະ ປ່າໄມ້ ແລະ ຂະແໜງການອື່ນທີ່ກ່ຽວຂ້ອງຕາມລະບຽບການ.

**ມາດຕາ 13 (ປັບປຸງ) ການຄົ້ນຄວ້າ ແລະ ການທົດລອງການລ້ຽງສັດ**

ການຄົ້ນຄວ້າ ແລະ ການທົດລອງການລ້ຽງສັດ ແມ່ນ ການສຶກສາທາງດ້ານວິທະຍາສາດ ກ່ຽວກັບການລ້ຽງ ສັດ ເປັນຕົ້ນ ເຕັກນິກການລ້ຽງສັດ, ແນວພັນສັດ, ອາຫານສັດ, ຜົນຕອບແທນທາງດ້ານເສດຖະກິດຂອງການລ້ຽງ ສັດ ລວມທັງການປັບຕົວເຂົ້າກັບສະພາບແວດລ້ອມຂອງສັດລ້ຽງແຕ່ລະປະເພດ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງປະສານສົມທົບກັບຂະແໜງການອື່ນທີ່ກ່ຽວຂ້ອງເພື່ອຄົ້ນຄວ້າ ແລະ ທົດລອງການລ້ຽງສັດລວມທັງພັດທະນາພື້ນຖານວັດຖຸເຕັກນິກ ແລະ ບຸກຄະລາກອນໃຫ້ເຂັ້ມແຂງ.

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ມີຈຸດປະສົງດຳເນີນການຄົ້ນຄວ້າ ແລະ ການທົດລອງການລ້ຽງສັດຕ້ອງໄດ້ຂໍອະນຸຍາດຈາກອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ.

**ມາດຕາ 14 (ປັບປຸງ) ການພັດທະນາ​ ແລະ ການຄຸ້ມຄອງແນວພັນສັດ**

ການພັດທະນາແນວພັນສັດ ແມ່ນ ການນຳ​ໃຊ້​ວິທະຍາ​ສາດ​ໃດ​ໜຶ່ງ​​ເພື່ອ​ ປັບປຸງ ​ແລະ ຂະຫຍາຍແນວພັນສັດ ລວມທັງການເຜີຍແຜ່ຂໍ້ມູນຂ່າວສານກ່ຽວກັບ​ແນວພັນສັດແຕ່ລະປະເພດ ​ແນ​ໃສ່​ຊຸກຍູ້ການ​ຜະລິດສັດໃຫ້ມີຄຸນນະພາບ, ປະສິດທິຜົນ ແລະ ຂະຫຍາຍໃຫ້ເກີດຜົນປະໂຫຍດທາງດ້ານເສດຖະກິດສູງ​ ແລະ ຍືນຍົງ.

ການ​ຄຸ້ມ​ຄອງ​ແນວ​ພັນ​ສັດ ​ແມ່ນ ການກຳນົດລະບຽບການ ​ເປັນ​ຕົ້ນ ການຂຶ້ນທະບຽນພັນສັດ, ການບັນທຶກປະຫວັດ ແລະ ຜະລິດຕະພາບ, ການປະເມີນຄຸນຄ່າ ແລະ ປະສິດທິພາບຂອງ​ແນວ​ພັນສັດລວມທັງການ​ສະ​ຫງວນ, ການປົກປັກຮັກສາ, ການຈົດລິຂະສິດກ່ຽວກັບ ກຳມະພັນ, ສາຍພັນສັດ ແລະ ວິທີການປະສົມພັນສັດ.

ບຸກຄົນ,​ ນິຕິບຸກຄົນ ​​ຫຼື ການຈັດ​ຕັ້ງ ທີ່ມີຈຸດປະສົງພັດທະນາ ແລະ ນຳໃຊ້ແນວພັນ​ສັດ, ສາຍພັນສັດ ຕ້ອງປະຕິບັດຕາມ ນະໂຍບາຍ, ວິທີການ, ລະບຽບການ ແລະ ມາດຕະຖານເຕັກນິກ ທີ່ອົງການຄຸ້ມຄອງວຽກງານລ້ຽງ ສັດ ແລະ ສັດ ຕະວະແພດກຳນົດ.

**ມາດຕາ 15 (ປັບປຸງ) ການພັດທະນາ ແລະ ການຄຸ້ມຄອງອາຫານສັດ ແລະ ພືດອາຫານສັດ**

ການພັດທະນາອາຫານ​ສັດ ແລະ ພືດອາຫານສັດ ແມ່ນ ການນຳ​ໃຊ້​ເຕັກນິກ-ເຕັກໂນໂລຊີໃດ​ໜຶ່ງ ເພື່ອ​ປັບ ປຸງ ​ແລະ ຂະຫຍາຍແນວພັນພືດອາຫານ​ສັດ, ການ​ປຸງ​ແຕ່ງອາຫານ​ສັດ ລວມທັງການເຜີຍແຜ່ຂໍ້ມູນຂ່າວສານກ່ຽວກັບອາຫານສັດ ແລະ ພືດອາຫານສັດ​ແນ​​ໃສ່​ເຮັດ​​ໃຫ້ການ​ຜະລິດ ​ແລະ ນໍາ​ໃຊ້ອາຫານ​ສັດ​​ມີປະສິດທິ​ຜົນສູງ.

ການ​ຄຸ້ມ​ຄອງອາຫານ​ສັດ ແລະ ພືດອາຫານສັດ ແມ່ນ ການກຳນົດລະບຽບການ ​ເປັນ​ຕົ້ນ ການຂຶ້ນທະ ບຽນ, ການປູກ, ການຜະລິດ, ການຈຳໜ່າຍ, ການນຳ​ເຂົ້າ, ການ​ສົ່ງຜ່ານ, ການສົ່ງອອກ ​​ລວມທັງ​ການຄວບຄຸມ ຄຸນນະພາບ ແລະ ຄວາມປອດໄພ​ຂອງອາຫານສັດ ແລະ ພືດອາຫານສັດ.

ບຸກຄົນ, ນີຕິບຸກຄົນ​ ຫຼື ການຈັດຕັ້ງ ທີ່ ຜະລິດ, ຈໍາໜ່າຍ, ສະໜອງ ແລະ/ຫຼື ນຳໃຊ້ອາຫານສັດ​ ແລະ ພືດອາຫານສັດ ຕ້ອງປະ​ຕິບັດຕາມລະບຽບການ ທີ່ ກະຊວງກະສິກຳ ແລະ ປ່າໄມ້ກຳນົດ.

**ມາດຕາ 16 (ປັບປຸງ) ການວິໄຈອາຫານສັດ**

ການວິໄຈອາຫານສັດ ແມ່ນ ການວິເຄາະທາງວິທະຍາສາດດ້ານໂພຊະນາການ ຂອງ ອາຫານ​ສັດ ເປັນຕົ້ນ ຄວາມຊຸ່ມ,ທາດໂປຣຕີນ, ເຍື່ອໄຍ, ໄຂມັນ, ແຮ່ທາດ, ວິຕາມີນ, ເຖົ່າ, ພະລັງງານ, ຄວາມເປັນກົດເປັນດ່າງ, ອັດຕາການຍ່ອຍ ຫຼື ດູດຊຶມ ລວມທັງການຊອກຄົ້ນຫາ ສານຕົກຄ້າງ ແລະ ສິ່ງປົນເປື້ອນທີ່ເປັນອັນຕະລາຍຢູ່ໃນອາຫານສັດ ແລະ ວັດຖຸດິບອາຫານສັດ.

ກະຊວງກະສິກຳ ແລະ ປ່າໄມ້ ຕ້ອງ​ເປັນ​ເຈົ້າ​ການສ້າງມາດຕະຖານເຕັກນິກ, ດໍາເນີນການວິໄຈອາຫານສັດ ແລະ ພັດທະນາພື້ນຖານວັດຖຸເຕັກນິກ, ບຸກຄະລາກອນດ້ານການວິໄຈອາຫານສັດ ໃຫ້ເຂັ້ມແຂງ ເພື່ອຄວບຄຸມຄຸນນະພາບອາຫານສັດໃຫ້ໄດ້ມາດຕະຖານ.

ບຸກຄົນ, ນິຕິບຸກຄົນ​ ຫຼື ການຈັດຕັ້ງ ທີ່ມີຈຸດປະສົງດຳເນີນການວິໄຈອາຫານສັດ ຕ້ອງໄດ້ຂໍອະນຸຍາດຈາກ ກະຊວງກະສິກຳ ແລະ ປ່າໄມ້.

**ມາດຕາ 17 (ປັບປຸງ) ການຂຶ້ນທະບຽນພິມສັດ ແລະ ການສືບຢ້ອນຫຼັງປະຫວັດຂອງສັດ**

ການຂຶ້ນທະບຽນພິມສັດ ແມ່ນ ການສ້າງເອກະສານບັນທຶກ ແລະ ໝາຍນໍ້າເບີປະຈຳໂຕສັດ ຫຼື ການສ້າງບັນຊີລະຫັດຈຳແນກກຸ່ມ ຫຼື ຝູງສັດໃດໜຶ່ງ.

ການສືບຢ້ອນຫຼັງປະຫວັດຂອງສັດ ແມ່ນ ການຕິດຕາມຂໍ້​ມູນຂອງສັດໂຕໃດໜຶ່ງ ຫຼື ກຸ່ມສັດໃດໜຶ່ງ ຕະຫຼອດຊີວິດຂອງສັດນັ້ນ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງພັດທະນາລະບົບການຂຶ້ນທະບຽນພິມສັດ ແລະ ການສືບຢ້ອນຫຼັງປະຫວັດຂອງສັ​ດ ໂດຍນຳໃຊ້ ວິທີການຕ່າງໆ ເປັນຕົ້ນ ການໜີບເບີຫູ, ສັກມຶກ, ສ້າງລະຫັດບາໂຄດ ຫຼື ຝັງໄມໂຄຣຊິບ.

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ດຳເນີນການລ້ຽງສັດເພື່ອຈຳໜ່າຍ ຕ້ອງເຂົ້າຮ່ວມປະຕິບັດແຜນການຂຶ້ນທະບຽນພິມສັດ ແລະ ການສືບຢ້ອນຫຼັງປະຫວັດຂອງສັດຂອງ ກະຊວງກະສິກຳ ແລະ ປ່າໄມ້ ໃນແຕ່ລະໄລຍະ.

**ມາດຕາ 18 (ປັບປຸງ) ການນໍາໃຊ້ສັດລ້ຽງ**

ສັດລ້ຽງ ແມ່ນ ສັດປະເພດຕ່າງໆທີ່ຄົນນໍາມາລ້ຽງ ເພື່ອບໍລິໂພກພາຍໃນຄອບຄົວ, ເປັນແຮງງານລາກແກ່, ທຸລະກິດ, ສາທາລະນະປະໂຫຍດ ແລະ ເພື່ອການທົດລອງ.

ສັດລ້ຽງສາມາດນຳໃຊ້ໃນກໍລະນີດັ່ງນີ້:

1. ເພື່ອບໍລິໂພກພາຍໃນຄອບຄົວ ຊຶ່ງມີສັດນ້ອຍປະເພດຕ່າງໆ ​ເປັນ​ຕົ້ນສັດປີກ, ໝູ, ແບ້, ແກະ ຫຼື ສັດອື່ນທີ່ລ້ຽງເປັນຈຳນວນໜ້ອຍ ໂດຍບໍ່ມີເປົ້າໝາຍເພື່ອຈຳໜ່າຍເປັນລາຍຮັບຕົ້ນຕໍ;
2. ​ເພື່ອເປັນແຮງງານລາກແກ່ ຊຶ່ງມີສັດໃຫຍ່ປະເພດ ງົວ, ຄວາຍ, ຊ້າງ, ມ້າ, ລໍ, ລາ ທີ່ນຳໃຊ້ເຂົ້າໃນການຫຼຸດຜ່ອນແຮງງານຂອງຄົນ ເປັນຕົ້ນ ຂີ່, ຕ່າງ​ເຄື່ອງ, ແກ່ໄຖ ຫຼື ກວຽນ;
3. ເພື່ອທຸລະກິດ ຊຶ່ງມີ ສັດທີ່ລ້ຽງເປັນຈຳນວນຫຼາຍ ຫຼື​ ເປັນຟາມ ເພື່ອຈຳໜ່າຍ;
4. ເພື່ອສາທາລະນະປະໂຫຍດ ຊຶ່ງມີ ສັດລ້ຽງໄວ້ປະຈຳເຮືອນ, ສັດລ້ຽງເພື່ອການທ່ອງທ່ຽວ, ການກິລາ, ການຮັກສາຄວາມປອດໄພ ລວມທັງ ສັດລ້ຽງເພື່ອການບັນເທີງ ເປັນຕົ້ນ ສັດຢູ່ໃນສວນສັດ, ໂຮງລະຄອນ ສັດ ຫຼື ຫໍພິພິທະພັນສັດ;
5. ເພື່ອການທົດລອງ ຊຶ່ງມີ ສັດທີ່ລ້ຽງໄວ້ເພື່ອການຜະລິດ ແລະ ທົດລອງຢາ, ບົ່ງມະຕິພະຍາດ, ສຶກສາ ແລະ ຄົ້ນຄວ້າທາງດ້ານວິທະສາດການແພດ ເປັນຕົ້ນ ກະຕ່າຍ, ໜູຂາວ, ໜູສະເພົາ ແລະ ສັດປະເພດອື່ນ ທີ່ ເໝາະສົມກັບການທົດລອງແຕ່ລະຢ່າງ.

**ພາກທີ III**

**ການສັດຕະວະແພດ**

**ມາດຕາ 19 (ໃໝ່) ວຽກງານສັດຕະວະແພດ**

ວຽກງານສັດຕະວະວະແພດ ຕົ້ນຕໍ ມີ ດັ່ງນີ້:

1. ການກັນ ແລະ ຄວບຄຸມພະຍາດລະບາດສັດ;
2. ການປິ່ນປົວສັດ;
3. ການເຄື່ອນຍ້າຍຜະລິດຕະພັນສິນຄ້າກ່ຽວກັບສັດ;
4. ການຂ້າຄົວສັດ ແລະ ການກວດກາອະນາໄມຊີ້ນ;
5. ສະຫວັດດີການສັດ.

**ໝວດທີ 1**

**ການກັນ ແລະ ຄວບຄຸມພະຍາດລະບາດສັດ**

**ມາດຕາ 20 (ປັບປຸງ) ພະຍາດສັດທີ່ຈໍາເປັນຕ້ອງແຈ້ງ**

**ພະຍາດສັດທີ່ຈຳເປັນຕ້ອງແຈ້ງ ແມ່ນ ພະຍາດສັດທີ່ສາມາດຕິດຕໍ່ຈາກ ສັດສູ່ສັດ ຫຼື ຈາກສັດສູ່ຄົນ ຊຶ່ງມີການແຜ່ລາມໄວ, ສ້າງຜົນກະທົບທາງລົບຕໍ່ຊີວິດ, ເສດຖະກິດ ແລະ ສັງຄົມ.**

**ບຸກຄົນທີ່ພົບເຫັນ ຫຼື ສົງໄສການເກີດພະຍາດສັດທີ່ຈຳເປັນຕ້ອງແຈ້ງ ຕ້ອງລາຍງານໃຫ້ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ພາຍໃນຊາວສີ່ຊົ່ວໂມງ.**

**ໃນກໍລະນີ ທີ່ໄດ້ຮັບການຢັ້ງຢືນການພົບເຊື້ອພະຍາດສັດທີ່ຈຳເປັນຕ້ອງແຈ້ງ ຈາກຫ້ອງວິໄຈແລ້ວ ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງລາຍງານໃຫ້ອົງການຈັດຕັ້ງສາກົນທີ່ກ່ຽວຂ້ອງ. ໃນກໍລະນີທີ່ແມ່ນພະຍາດສັດຕິດຕໍ່ຈາກສັດສູ່ຄົນ ກໍຕ້ອງແຈ້ງໃຫ້ຂະແໜງການສາທາລະນະສຸກ ພາຍໃນ ຊາວສີ່ຊົ່ວໂມງ.**

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງກຳນົດ**ບັນຊີພະຍາດສັດທີ່ຈຳເປັນຕ້ອງແຈ້ງ ແລະ ປະກາດໃຫ້ສາທາລະນະຊົນຮັບຮູ້ ໃນແຕ່ລະໄລຍະ.**

**ມາດຕາ 21 (ໃໝ່) ພະຍາດສັດເກີດໃໝ່ ​ແລະ ພະຍາດສັດກັບ​ມາລະບາດ​ຄືນ​ໃໝ່**

ພະຍາດສັດເກີດໃໝ່ ແມ່ນ ​ພະຍາດສັດຮ້າຍແຮງທີ່ຄົ້ນພົບໃໝ່​ຊຶ່ງບໍ່ຮູ້ຈັກ​ມາກ່ອນ ຫຼື​ ເຊື້ອພະຍາດສັດທີ່ມີຢູ່ແລ້ວ​​ເກີດ​ການວິວັດທະນາການ, ປ່ຽນແປງ ແລະ ເພີ່ມຄວາມຮ້າຍແຮງ ຈົນເຮັດໃຫ້ເກີດການລະບາດຂອງພະຍາດດັ່ງກ່າວຂຶ້ນ.

ພະຍາດສັດກັບ​ມາລະບາດ​ຄືນ​ໃໝ່ ​ແມ່ນ ​ເຊື້ອ​ພະຍາດສັດ​ຮ້າຍ​ແຮງ​ໃດ​ໜຶ່ງ ທີ່​ເຄີຍ​ເກີດ​ຂຶ້ນ​ຢູ່​​ເຂດ​ໃດ​​ໜຶ່ງມາ​ກ່ອນ​ແລ້ວກັບ​ມາລະບາດຄືນ​ຢູ່​ເຂດ​​ເກົ່າ ຫຼື ​ເຂດໃໝ່ ​ຫຼື ​ເກີດ​ກັບກຸ່ມ​​ສັດປະເພດ​ໃໝ່ ຫຼື ມີ​ການລະບາດຫຼາຍກວ່າເກົ່າ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງພັດທະນາ​ລະບົບ​​ການຄົ້ນຫາ ​ແລະ ເຝົ້າລະວັງພະຍາດດັ່ງ​ກ່າວແຕ່ຫົວທີ ພ້ອມ​ທັງແຈ້ງເຕືອນໄພລ່ວງໜ້າ ​ແລະນໍາ​​ໃຊ້ມາດຕະການຄວບຄຸມຢ່າງທັນການ.

**ໃນກໍລະນີທີ່ໄດ້ຮັບການຢັ້ງຢືນການພົບ**ພະຍາດສັດເກີດຂຶ້ນໃໝ່ ​ແລະ ພະຍາດສັດກັບ​ມາລະບາດ​ຄືນ​ໃໝ່**ຈາກຫ້ອງວິໄຈແລ້ວ ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງປະກາດໃຫ້ສາທາລະນະຊົນ ແລະ ລາຍງານຫາອົງການຈັດຕັ້ງສາກົນທີ່ກ່ຽວຂ້ອງຮັບຮູ້.**

**ມາດຕາ 22 (ປັບປຸງ) ແຜນຍຸດທະສາດກັນ ແລະ ຄວບຄຸມພະຍາດສັດ**

ແຜນຍຸດທະສາດກັນ ແລະ ຄວບຄຸມພະຍາດສັດ ແມ່ນ ການພັດທະນາລະບົບ, ກົນໄກ, ການປະສານງານສຳລັບການເຝົ້າລະວັງພະຍາດສັດ ແລະ ນຳໃຊ້ມາດຕະການຕ່າງໆເພື່ອ ກັນ, ຄວບຄຸມ ແລະ ລຶບລ້າງພະຍາດສັດ.

ກະຊວງກະສິກຳ ແລະ ປ່າໄມ້ ຕ້ອງສ້າງແຜນຍຸດທະສາດ ກັນ ແລະ ຄວບຄຸມພະຍາດສັດ ​​ແຕ່​ລະປະເພດ​ໃນແຕ່ລະໄລຍະ.

**ມາດຕາ 23 (ໃໝ່) ຕາໜ່າງລະບາດວິທະຍາສັດຕະວະແພດ**

ຕາໜ່າງລະບາດວິທະຍາສັດຕະວະ​ແພດ ແມ່ນ ໜ່ວຍງານ ຫຼື ບຸກຄົນ ທີ່​ໄດ້​ຮັບ​ການຝຶກອົບຮົມ ແລະ ແຕ່ງຕັ້ງຈາກອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ແຕ່ຂັ້ນສູນກາງລົງຮອດທ້ອງຖິ່ນ ໂດຍມີໜ້າທີ່ຕົ້ນຕໍໃນການເຝົ້າລະວັງ, ລາຍງານ, ສືບຄົ້ນ, ກັນ ແລະ ຄວບຄຸມພະຍາດລະບາດສັດ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງພັດທະນາຕາໜ່າງລະບາດວິທະຍາສັດຕະວະ​ແພດຂອງ ສປປ ລາວ ໃຫ້ເຂັ້ມແຂງ​ ເພື່ອ​ຮັບປະກັນ​ການກັນ ​ແລະ ຄວບ​ຄຸມພະ​ຍາດລະບາດ​ສັດ ​ໃຫ້​ມີ​ປະສິດ​ທິ​ພາບສາມາດເຊື່ອມໂຍງກັບພາກພື້ນ ແລະ ສາກົນ.

**ມາດຕາ 24 (ປັບປຸງ) ການກັນພະຍາດສັດ**

ການກັນພະຍາດສັດ ແມ່ນ ການນຳໃຊ້ມາດຕະການກ່ອນການເກີດພະຍາດ ​​ເພື່ອ ກັນ ​ແລະ ຫຼຸດຜ່ອນ ປັດໄຈສ່ຽງທີ່ຈະພາໃຫ້ເກີດພະຍາດສັດ ເປັນຕົ້ນ ການອະນາໄມຂ້າເຊື້ອສະຖານທີ່, ພາຫະນະ, ອຸປະກອນ, ບຸກຄົນທີ່ກ່ຽວຂ້ອງກັບການລ້ຽງສັດລວມທັງ ການໃຫ້ຢາກັນພະຍາດ​ແກ່​ສັດລ້ຽງ ດ້ວຍວິທີການຕ່າງໆ ເຊັ່ນສັກ, ຢອດ, ພົ່ນ ຫຼື ໃຫ້ກິນ.

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ລ້ຽງສັດຢູ່ໃນເຂດສ່ຽງ ຫຼື ເຂດທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກໍາລັງດຳເນີນແຜນຄວບຄຸມ ແລະ ລຶບລ້າງພະຍາດສັດຕ້ອງເຂົ້າຮ່ວມຂະບວນການກັນພະ ຍາດສັດ ແລະ ໃຫ້ຢາກັນພະຍາດສັດແກ່ສັດລ້ຽງຂອງຕົນຕາມລະບຽບການ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງວາງນະໂຍບາຍລວມທັງພັດທະນາ ການຜະ ລິດ ແລະ ຂະຫຍາຍຕາໜ່າງການສະໜອງຢາກັນພະຍາດສັດ, ຢາຂ້າເຊື້ອ ແລະ ອຸປະກອນຮັບໃຊ້ການກັນພະຍາດສັດໃຫ້ພຽງພໍ ແລະ ທົ່ວເຖິງ.

**ມາດຕາ 25 (ປັບປຸງ) ການເຝົ້າລະວັງພະຍາດສັດ**

ການເຝົ້າລະວັງພະຍາດສັດ ແມ່ນ ການເກັບກຳ ແລະ ການວິເຄາະຂໍ້ມູນຂ່າວສານຢ່າງເປັນລະບົບທີ່ກ່ຽວ ຂ້ອງກັບສຸຂະພາບ ແລະ ພະຍາດສັດລວມທັງການລາຍງານ ແລະ ເຜີຍແຜ່ຂໍ້ມູນຂ່າວສານໃຫ້ພາກສ່ວນທີ່ກ່ຽວຂ້ອງ ເພື່ອດຳເນີນການກັນ ​ແລະ ຄວບຄຸມພະຍາດໃຫ້ທັນການ.

ການເຝົ້າລະວັງພະຍາດສັດ ມີ ສອງຮູບແບບ ຄື ການເຝົ້າລະວັງ​ແບບ​ຮັບ ​ແລະ ແບບ​​ບຸກ.

ການເຝົ້າລະວັງແບບຮັບ ແມ່ນ ການ​ລາຍ​ງານ​ສະພາບ​ຂອງ​ພະຍາດ ຕາມ​ເວລາທີ່​ໄດ້​ກໍານົດໄວ້ຢ່າງເປັນປົກກະ ຕິ ແລະ ການລາຍງານທັນທີເມື່ອພົບເຫັນການເກີດພະຍາດລະບາດ.

ການເຝົ້າລະວັງ​ແບບບຸກ ແມ່ນ ການໄປ​ຄົ້ນ​ຫາ​ພະຍາດໃດໜຶ່ງຢູ່ເຂດ​ພື້ນ​ທີ່​ເປົ້າ​ໝາຍ ​ໂດຍມີການກໍານົດແຜນ ການຢ່າງລະອຽດ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງສ້າງລະບຽບການ ແລະ ຄູ່ມືແນະນຳສຳລັບການເຝົ້້າລະວັງພະຍາດສັດແຕ່ລະປະເພດ ພ້ອມທັງປະສານສົມທົບກັບອົງການ ແລະ ຂະແໜງການອື່ນທີ່ກ່ຽວຂ້ອງ ເພື່ອດຳເນີນການເຝົ້າລະວັງພະຍາດສັດໃຫ້ມີປະສິດທິພາບ.

**ມາດຕາ 26 (ປັບປຸງ) ການແຈ້ງກ່ຽວ​ກັບສັດ​ເຈັບປ່ວຍຫຼືຕາຍ**

ເຈົ້າຂອງສັດ ຫຼື ບຸກຄົນອື່ນ ຕ້ອງ​ແຈ້ງ​ໃຫ້​ອົງການ​ຄຸ້ມ​ຄອງ​ວຽກງານ​ລ້ຽງສັດ ​ແລະ ​ສັດຕະວະ​ແພດທີ່ຢູ່​​ໃກ້​ທີ່​ສຸດແລະ/ຫຼື ອົງການ​ປົກຄອງ​ບ້ານພາຍໃນ ຊາວສີ່ຊົ່ວໂມງ ໃນກໍລະນີ ດັ່ງນີ້:

1. ພົບສັດ ເຈັບປ່ວຍ ຫຼື ຕາຍ ຍ້ອນ​ພະຍາດສັດ​ທີ່​ຈໍາ​ເປັນ​ຕ້ອງ​ແຈ້ງ;
2. ພົບສັດ ເຈັບປ່ວຍ ຫຼື ຕາຍ ໂດຍ​ບໍ່​ຮູ້​ສາ​ເຫດ;
3. ພົບສັດ ເຈັບປ່ວຍ ຫຼື ຕາຍ ທີ່ມີອາການຄ້າຍຄືກັນໃນໄລຍະເວລາຫ່າງກັນ ບໍ່ເກີນ ເຈັດວັນ ໃນບ້ານດຽວກັນ ຫຼື ບໍລິເວນໃກ້ຄຽງກັນ.

ໃນກໍລະນີເຈົ້າຂອງສັດພົບເຫັນສັດ ເຈັບປ່ວຍ ແລະ/ຫຼື ຕາຍນັ້ນ ບໍ່ຕ້ອງເຄື່ອນຍ້າຍ, ຊື້-ຂາຍ, ຂ້າ ແລະ ຄົວ ຫຼື ມີການກະທຳອື່ນ ຈົນກວ່າຈະໄດ້ຮັບຜົນການບົ່ງມະຕິພະຍາດ.

ພາຍ​ຫຼັງທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ໄດ້ຮັບການແຈ້ງວ່າມີສັດເຈັບປ່ວຍ ຫຼື ຕາຍແລ້ວ ຕ້ອງແຕ່ງຕັ້ງພະນັກງານສັດຕະວະແພດລົງຕິດຕາມ, ສືບຄົ້ນເພື່ອຊອກຫາສາເຫດຂອງສັດ ເຈັບປ່ວຍ ຫຼື ຕາຍແລະ ແນະນຳໃຫ້ເຈົ້າຂອງສັດ ນໍາ​ໃຊ້ມາດຕະການຕາມລະບຽບການ ທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກຳນົດ.

**ມາດຕາ 27 (ໃໝ່) ການຢັ້ງຢືນພະຍາດລະບາດສັດ**

ການຢັ້ງຢືນພະຍາດລະບາດສັດ ແມ່ນ ການຄົ້ນ​ພົບເຊື້ອພະຍາດ ທີ່ເປັນສາເຫດຂອງການລະບາດຈາກການວິ​ໄຈ ​ແລະ ບົ່ງມະຕິພະຍາດຢ່າງເປັນທາງການ.

ໃນກໍລະນີໄດ້ຮັບການຢັ້ງຢືນພະຍາດສັດ ທີ່ຈຳເປັນຕ້ອງແຈ້ງນັ້ນ ອົງການຄຸ້ມຄອງວຽກງານລ້ຽງສັດ ແລະສັດຕະວະແພດ ຕ້ອງດໍາເນີນການສືບຄົ້ນຫາສາເຫດຂອງພະຍາດ, ຈັດຕັ້ງປະຕິບັດແຜນສຸກເສີນ, ນຳໃຊ້ມາດຕະການເພື່ອຄວບຄຸມ, ໂຕ້ຕອບພ້ອມທັງສະ​ເໜີຕໍ່ ອົງການ​ປົກ​ຄອງທ້ອງຖິ່ນ ຫຼື ລັດຖະບານ ຕາມແຕ່ລະກໍລະນີເພື່ອໃຫ້ປະກາດເປັນເຂດຄວບ​ຄຸມພະຍາດລະບາດສັດຢ່າງ​ເປັນ​ທາງ​ການ​ໂດຍດ່ວນ.

**ມາດຕາ 28 (ປັບປຸງ) ການປະກາດ ​ແລະ ການ​ຍົກ​ເລີກເຂດຄວບຄຸມພະຍາດລະບາດສັດ**

ອົງການປົກຄອງທ້ອງຖິ່ນ ຫຼື ລັດຖະບານເປັນຜູ້ປະກາດ​ ແລະ ຍົກ​ເລີກເຂດຄວບຄຸມພະຍາດລະບາດສັດ ຕາມການສະເໜີຂອງອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ​ແຕ່ລະ​ຂັ້ນ ຕາມ​ກໍລະນີ ດັ່ງນີ້:

1. ຖ້າຫາກພະຍາດລະບາດສັດ ເກີດຂຶ້ນໃນຂອບເຂດ ເມືອງ, ເທດສະບານ, ນະຄອນ ໃດໜຶ່ງ ໃຫ້ເຈົ້າເມືອງ, ຫົວໜ້າເທດສະບານ, ​ເຈົ້າ​ນະຄອນນັ້ນ ເປັນຜູ້ປະກາດ ​ແລະ ຍົກ​ເລີກ;
2. ຖ້າຫາກພະຍາດລະບາດສັດ ເກີດຂຶ້ນຫຼາຍກວ່າໜຶ່ງ ເມືອງ, ເທດສະບານ, ນະ​ຄອນ ແຕ່ຢູ່ໃນຂອບເຂດແຂວງ​ໃດ​ໜຶ່ງ, ນະຄອນຫຼວງ ໃຫ້ເຈົ້າແຂວງ, ເຈົ້້າຄອງນະຄອນຫຼວງນັ້ນ ເປັນຜູ້ປະກາດ ​ແລະ ຍົກ​ເລີກ;
3. ຖ້າຫາກພະຍາດລະບາດສັດ ເກີດຂຶ້ນຫຼາຍກວ່າໜຶ່ງແຂວງ ໃຫ້ ນາຍົກລັດຖະມົນຕີເປັນຜູ້ປະກາດ ​ແລະ ຍົກ​ເລີກ.

ໃນການ​ປະກາດເປັນ​ເຂດຄວບຄຸມ​​ພະຍາດ​ລະບາດ​ສັດ ອົງການຄຸ້ມຄອງວຽກງານລ້ຽງສັດ ແລະ ສັດຕະວະ ແພດ ຕ້ອງກໍານົດຂອບເຂດ​ຂອງການ ຄວບຄຸມ, ​​​ເຝົ້າລະວັງ ​ແລະ ​ເຂດ​ກັນ​ຊົນ ​ໃຫ້​ຈະ​ແຈ້ງແລະ ໃຫ້ແຕ່​ງຕັ້ງ ​ແລະ ກຳນົດໜ້າທີ່ຄວາມ​ຮັບຜິດຊອບຂອງ​ຄະນະ​ສະເພາະກິດຄວບ​ຄຸມພະ​ຍາດ​ລະບາດສັດ ພ້ອມທັງວາງມາດ​ຕະການ ​ແລະ ແຈ້ງເຕືອນບໍ່​​ໃຫ້ມີ​ການ​ເຄື່ອນ​ຍ້າຍສັດ, ຊາກ​ສັດ​ ​ແລະ ຜະລິດ​ຕະພັນສັດ​ເຂົ້າ, ອອກ ​ແລະ ຜ່ານ​ເຂດ​ຄວບຄຸມດັ່ງ​ກ່າວ​ ໂດຍ​ບໍ່​ໄດ້​ຮັບ​​ອະນຸຍາດ​​ຈາກ ຄະນະ​ສະເພາະກິດດັ່ງກ່າວ.

ເຂດຄວບຄຸມພະຍາດລະບາດສັດ ຈະ​ຖືກ​ຍົກເລີກໄດ້ ​ກໍ​ຕໍ່​ເມື່ອອົງການຄຸ້ມຄອງວຽກງານລ້ຽງສັດ ແລະ ສັດ ຕະວະແພດ ຫາກນໍາ​ໃຊ້ມາດຕະການໂຕ້ຕອບການລະບາດຂອງພະຍາດສັດ ຢ່າງຄົບຖ້ວນ​ ​ແລະ ໝັ້ນໃຈວ່າການ​ລະ ບາດ​ໄດ້​ສະຫງົບ​ລົງ​ແລ້ວ ຈຶ່ງສະ​ເໜີ​ໃຫ້ອົງການປົກຄອງທ້ອງຖິ່ນ ຫຼື ລັດຖະບານປະກາດຍົກເລີກ​ເຂດຄວບຄຸມພະຍາດ​ລະບາດ​ສັດຢ່າງເປັນທາງການ.

ການປະກາດ ແລະ ການຍົກເລີກເຂດຄວບ​ຄຸມພະຍາດລະບາດສັດ ຕ້ອງຕິດ​ປະກາດ, ເຜີຍແຜ່​ ​ແລະ ໂຄ ສະນາຜ່ານສື່ຕ່າງໆຢ່າງ​ກວ້າງ​ຂວາງ ເພື່ອໃຫ້ຜູ້​ລ້ຽງສັດ ​ແລະ ສັງຄົມລວມທັງປະ​ເທດ​ຄູ່​ຄ້າຮັບຮູ້.

**ມາດຕາ 29 (ປັບປຸງ) ມາດຕະການໂຕ້ຕອບການລະບາດຂອງພະຍາດສັດ**

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງນໍາໃຊ້ມາດຕະການໃດໜຶ່ງ ເພື່ອໂຕ້ຕອບການລະບາດຂອງພະຍາດສັດ ຢູ່​ໃນເຂດຄວບຄຸມພະຍາດລະບາດສັດ ແລະ ເຂດກັນຊົນ ດັ່ງນີ້:

1. ສັງເກດອາການ ແລະ ແຍກປ່ຽວສັດເຈັບປ່ວຍ;
2. ປິ່ນປົວສັດທີ່ຕິດເຊື້ອພະຍາດ;
3. ທໍາລາຍສັດທີ່ຢັ້ງຢືນວ່າຕິດ ຫຼື ສົງໄສຕິດເຊື້ອພະຍາດ;
4. ກັກຫຼືທຳລາຍ ຊາກສັດຕາຍ, ຜະລິດຕະພັນສັດ, ອາຫານສັດ, ສິ່ງເສດເຫຼືອ ຫຼື ວັດຖູປະກອນຕ່າງໆທີ່ມີຄວາມສ່ຽງທີ່ຈະນໍາເອົາເຊື້ອພະຍາດແຜ່ກະຈາຍໄປສູ່ເຂດອື່ນ;
5. ອະນາໄມ ​ແລະ ຂ້າເຊື້ອພະຍາດຢູ່ຕາມ ສະຖານທີ່ ແລະ ວັດຖູປະກອນ ທີ່ປົນເປື້ອນດ້ວຍເຊື້ອພະຍາດ;
6. ແຈ້ງເຕືອນ ແລະ ຄວບຄຸມການເຄື່ອນຍ້າຍພາຫະນຳເຊື້ອພະຍາດເປັນຕົ້ນຄົນ, ສັດແມງໄມ້ທີ່ມີຊີວິດ ແລະ ພາຫະນະຂົນສົ່ງຜະລິດຕະພັນສັດ ເຂົ້າ-ອອກ ເຂດທີ່ເກີດການລະບາດ;
7. ສີດ, ພົ່ນຢາຂ້າເຊື້ອພະຍາດໃສ່ພາຫະນະທີ່ ເຂົ້າ-ອອກ ເຂດຄວບ​ຄຸມພະຍາດລະບາດສັດ;
8. ບໍ່​ໃຫ້ຂະຫຍາຍພັນສັດຢູ່ໃນເຂດທີ່ກໍາ​ລັງ​ເກີດການລະບາດ;
9. ສັກຢາກັນພະຍາດແບບວົງແຫວນໃນເຂດກັນຊົນ;
10. ເຝົ້າລະວັງພະຍາດ ແລະ ນໍາ​ໃຊ້ມາດຕະການດ້ານສຸຂານາໄມໃດໜຶ່ງ​ ໂດຍອີງ​ຕາມ​ການ​ວິ​ເຄາະ​ຄວາມ​ສ່ຽງໃນເຂດທີ່ເກີດການລະບາດ ຫຼື ເຂດກັນຊົນເພື່ອຮັບປະກັນ ​ໃຫ້ຢຸດຕິການລະບາດຂອງ​ພະຍາດ;
11. ຈັດຕັ້ງການໂຄສະນາ, ສຶກສາອົບຮົມ​ໃຫ້ທຸກພາກສ່ວນທີ່ກ່ຽວຂ້ອງ ​ເຂົ້າຮ່ວມ.

**ມາດຕາ 30 (​ໃໝ່) ການຂ້າສັດ ແລະ ການທຳລາຍຊາກສັດ ເພື່ອຄວບຄຸມການລະບາດຂອງ​ພະຍາດສັດ**

ການຂ້າສັດ ແລະ ການທຳລາຍຊາກສັດ ເພື່ອຄວບຄຸມການລະບາດຂອງ​ພະຍາດສັດ ແມ່ນ ມາດ​ຕະການເພື່ອຈຳກັດການລະບາດຂອງພະຍາດສັດບໍ່ໃຫ້ເກີດຜົນກະທົບຮ້າຍແຮງຕໍ່ ສຸຂະພາບ, ຊີ​ວິດ, ເສດຖະກິດ, ສັງຄົມ ແລະ ສິ່ງແວດ ລ້ອມ ຂອງຊາດ​ ໂດຍ​ສອດຄ່ອງ​ກັບຄຳແນະນຳຂອງອົງການສຸຂະພາບສັດສາກົນ.

ການຂ້າສັດ ແລະ ການທຳລາຍຊາກສັດ ເພື່ອຄວບຄຸມການລະບາດຂອງພະຍາດສັດ ມີສາມໜ້າ​ວຽກຕົ້ນຕໍ ດັ່ງ​ນີ້:

1. ຂ້າສັດທີ່ມີຄວາມສ່ຽງທີ່​ໄດ້ສຳຜັດ​ໂດຍ​ກົງກັບສັດ​ເຈັບປ່ວຍ ຫຼື ຕາຍ, ສັດ​ທີ່​ມີ​ຄວາມສ່ຽງສູງຕໍ່ການ​ຕິດພະຍາດ ລວມທັງສັດທີ່​ໄດ້​ຮັບການ​ໃຫ້ຢາກັນ​ພະຍາດ ​ໃນ​ສະຖານທີ່ລ້ຽງສັດທີ່ເກີດ​ການລະບາດຂອງ​ພະຍາດ​ສັດ;​
2. ທຳລາຍຊາກສັດດ້ວຍ​ການຝັງ, ເຜົາ ຫຼື ວິທິການອື່ນຕາມ​ຫຼັກວິຊາ​ການສັດຕະວະ​ແພດ;
3. ​ອະນາ​ໄມ ​ແລະ​ ຂ້າເຊື້ອພະຍາດດ້ວຍການນໍາໃຊ້ວິທີການທາງວັດຖຸ ແລະ ເຄມີ ຢູ່ຟາມລ້ຽງສັດ, ຄອກສັດ, ພາຫະນະ ແລະ ວັດ​ຖູປະກອນອື່ນ ທີ່ປົນເປື້ອນດ້ວຍເຊື້ອພະຍາດທັງໂດຍກົງ ແລະ ທາງອອ້ມ.

ກະຊວງກະສິກຳ ແລະ ປ່າໄມ້ ຕ້ອງກຳນົດລະບຽບ​ການສະເພາະ ສຳລັບ ການຂ້າສັດ ແລະ ທຳລາຍຊາກສັດເພື່ອຄວບຄຸມການລະບາດຂອງພະຍາດສັດ ໃຫ້​ແທດ​ເໝາະກັບ​ແຕ່ລະພະຍາດ ແລະ ສັດແຕ່ລະປະເພດ.

**ມາດຕາ 31 (ໃໝ່) ການຊົດເຊີຍ**

ການຊົດເຊີຍ ແມ່ນ ການທົດ​ແທນ ຫຼື ບັນເທົາທຸກໃຫ້ແກ່ເຈົ້າຂອງສັດ ໃນກໍລະນີທີ່ມີ​ການ​ຂ້າສັດ ຫຼື ທໍາລາຍ​ຊາກສັດຕາມ​ທີ່​ໄດ້ກໍານົດ​ໄວ້ໃນ ​ມາດຕາ 30 ຂອງ​ກົດໝາຍ​ສະບັບ​ນີ້.

ກະຊວງ​ກະສິກຳ ​ແລະ ປ່າ​ໄມ້ ເປັນເຈົ້າການປະສານສົມທົບກັບຂະແໜງການອື່ນທີ່ກ່ຽວຂ້ອງ ກຳນົດນະໂຍ ບາຍ, ລະບຽບການ, ກົນໄກ ແລະ ຂັ້ນຕອນລະອຽດ ສຳລັບການຊົດເຊີຍເພື່ອໃຫ້​ແທດ​ເໝາະກັບ​ແຕ່ລະພະຍາດ ແລະ ສັດແຕ່ລະປະເພດ.

**ມາດຕາ 32 (ໃໝ່) ການຮັກສາສຸຂະພາບສັດນໍ້າ, ສັດປ່າ ແລະ ສັດລ້ຽງທີ່ບໍ່ມີເຈົ້າຂອງ**

ການຮັກສາສຸຂະພາບສັດນໍ້າ, ສັດປ່າ ແລະ ສັດລ້ຽງ ທີ່ບໍ່ມີເຈົ້າຂອງ ແມ່ນ ການຕິດຕາມເຝົ້າລະວັງພະຍາດ ແລະ ການສ້າງ​ສິ່ງຮອງຮັບ​ເພື່ອ​​ແກ້​ໄຂ​ບັນຫາ, ດູ​ແລ, ປິ່ນປົວ​ ແລະ ຄວບຄຸມພະຍາດຂອງສັດດັ່ງກ່າວ ລວມທັງສັດທີ່ປ່ອຍຄືນສູ່ປ່າ​ ແລະ ​ແຫຼ່ງນໍ້າທໍາມະຊາດ ຫຼື ສົ່ງໃຫ້ເຈົ້າຂອງສັດເດີມທີ່ມີຫຼັກຖານຊັດເຈນ.

ກະຊວງກະສິກຳ ແລະ ປ່າໄມ້ ຕ້ອງສ້າງ​ແຜນຮອງຮັບ ແລະ ວາງລະບຽບການ ເພື່ອ ກັນ ແລະ ຄວບຄຸມ ພະຍາດຂອງ ສັດນໍ້າ, ສັດປ່າ ບໍ່ໃຫ້ແຜ່ລະບາດມາສູ່ ສັດລ້ຽງ ຫຼື ຄົນ ລວມທັງການດູແລ ແກ້ໄຂບັນຫາສັດລ້ຽງທີ່ບໍ່ມີເຈົ້າຂອງ.

**ມາດຕາ 33 (ໃໝ່) ແຜນຮອງຮັບ ແລະ ແຜນສຸກເສີນເພື່ອຄວບຄຸມການລະບາດຂອງພະຍາດສັດ**

ແຜນຮອງຮັບການລະບາດຂອງພະຍາດສັດ ແມ່ນ ແຜນກຽມຄວາມພ້ອມ ເພື່ອຄວບຄຸມພະຍາດລະບາດສັດໄວ້ລ່ວງໜ້າ.

ແຜນສຸກເສີນເພື່ອຄວບຄຸມການລະບາດຂອງພະຍາດສັດ ແມ່ນ ແຜນໂຕ້ຕອບການລະບາດຂອງພະຍາດສັດໃນເວລາທີ່ກຳລັງມີການລະບາດຢູ່.

ກະຊວງກະສິກຳ ແລະ ປ່າໄມ້ ຕ້ອງປະສານສົມທົບກັບຂະແໜງການອື່ນທີ່ກ່ຽວຂ້ອງ ເພື່ອສ້າງແຜນຮອງຮັບ ​ແລະ ແຜນສຸກເສີນ ​ເພື່ອ​ຄວບ​ຄຸມການລະບາດຂອງພະຍາດສັດ ໂດຍກຳນົດ ບຸກຄະລາກອນ, ວັດຖູປະກອນທີ່ຈຳເປັນ ພ້ອມທັງງົບປະມານສະເພາະ ສຳລັບການຄວບຄຸມພະຍາດໄວ້ແຕ່ຫົວທີ.

**ມາດຕາ 34 (ໃໝ່) ລະບົບການຄົ້ນຫາພະຍາດແຕ່ຫົວທີ ແລະ ແຈ້ງເຕືອນໄພລ່ວງໜ້າ**

ລະບົບການຄົ້ນຫາພະຍາດແຕ່ຫົວທີ ​ແລະ ​ແຈ້ງ​ເຕືອນ​ໄພ​ລ່ວງ​ໜ້າ ແມ່ນ ການສ້າງຕາໜ່າງ, ກົນໄກ ​ແລະ ​ເງື່ອນ​ໄຂ​ເພື່ອ​ກວ​ດຫາພະຍາດສັດ ຫຼື​ ສິ່ງເປັນອັນຕະລາຍ​ໃຫ້ ຖືກຕ້ອງ, ວ່ອງ​ໄວ ພ້ອມ​ທັງແຈ້ງ​ເຕືອນ​ໄພ​ອັນຕະລາຍ​ທີ່​ອາດ​ຈະ​ເກີດ​ຂຶ້ນຢ່າງທັນ​ການ.

ກະຊວງກະສິກຳ ແລະ ປ່າໄມ້ ຕ້ອງສ້າງລະບົບການຄົ້ນຫາພະຍາດແຕ່ຫົວທີ ແລະ ແຈ້ງເຕືອນໄພລ່ວງໜ້າ ​ໃຫ້​ເຂັ້ມ​ແຂງ ​ດ້ວຍການຮັບປະກັນທາງດ້ານການ ຈັດຕັ້ງ, ສັ່ງການ, ສືບຄົ້ນ ຫາພະຍາດ, ກຳນົດ​ຕົວຢ່າງ​ຂອງ​ກຸ່ມ​ສັດທີ່ມີຄວາມ​ສ່ຽງ, ເຂົ້າເຖິງຫ້ອງວິໄຈ,​ ຝຶກ​ອົບຮົມ, ລາຍງານ ​ແລະ ​ແຈ້ງການ​ໃຫ້​ມີ​ປະສິດທິພາບ.

**ມາດຕາ 35 (ປັບປຸງ) ການວິໄຈພະຍາດສັດ**

ການວິໄຈພະຍາດສັດ ແມ່ນ ການ​ນໍາ​ໃຊ້ວິທີ​ການ​ທາງ​ດ້ານ​ວິທະຍາສາດ​ ​ເພື່ອ​​ກວດ​ຫາເຊື້ອ​ ​ແລະ ບົ່ງມະຕິ​ ພະຍາດສັດ​ໃດ​ໜຶ່ງ ​ໃຫ້ຖືກຕ້ອງ ​​ແລະ ຊັດ​ເຈນ.

ກະຊວງກະສິກຳ ແລະ ປ່າໄມ້ ຕ້ອງເປັນເຈົ້າການພັດທະນາ ພື້ນຖານ, ວັດຖຸ, ເຕັກນິກ ລວມທັງ ບຸກຄະລາກອນ ​ແລະ ສິ່ງ​ອຳນວຍ​ຄວາມ​ສະດວກ ສຳລັບການວິໄຈໃຫ້ໄດ້ມາດຕະຖານສາກົນ ພ້ອມ​ທັງກໍານົດຫ້ອງວິໄຈພະຍາດ​ສັດຂັ້ນສູນກາງ ຫຼື ຮັບຮູ້ຫ້ອງວິໄຈພະຍາດສັດຢູ່ຕ່າງປະ​ເທດ ເພື່ອໃຫ້ເປັນຫ້ອງວິໄຈພະຍາດສັດອ້າງອີງ ​​ແລະ ເປັນບ່ອນຄວບ​ຄຸມຄຸນ​ນະພາ​ບຂອງ​ການ​ວິ​ໄຈພະຍາດສັດທີ່ເຊື່ອ​ຖື​ໄດ້.

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີຈຸດປະສົງດຳເນີນການວິໄຈພະຍາດ​ສັດ ຕ້ອງໄດ້ຂໍອະນຸຍາດຈາກ ກະຊວງກະສິກຳ ແລະ ປ່າໄມ້.

**ມາດຕາ 36 (ໃໝ່) ການຄວບຄຸມມາດຕະຖານຟາມລ້ຽງສັດແບບວົງປິດ**

ຟາມລ້ຽງສັດແບບວົງປິດ ແມ່ນ ສະຖານທີ່ປະກອບການລ້ຽງສັດ ຢູ່ໃນຂອບ​ເຂດສະ​ເພາະ​ໃດ​ໜຶ່ງທີ່​ມີການ​ຈັດການ​ລະບົບຄວາມປອດໄພທາງດ້ານຊີວະພາບທີ່​ດີ​ ຊຶ່ງຖືກ​ຮັບຮອງ​ໂດຍ​ອົງການຄຸ້ມ​ຄອງວຽກງານ​ລ້ຽງສັດ ​ແລະ ສັດຕະວະ​ແພດ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ດຳເນີນການລ້ຽງສັດແບບວົງປິດ ຕ້ອງ​ປະຕິບັດຕາມມາດຕະຖານ​ເຕັກນິກ ແລະ ລະບຽບການທີ່ ກະຊວງກະສິກຳ ແລະ ປ່າໄມ້ກຳນົດ.

**ມາດຕາ 37 (ໃໝ່) ເຂດປອດພະຍາດສັດ**

ເຂດປອດພະຍາດສັດ ແມ່ນ ເຂດໃດໜຶ່ງທີ່​ໄດ້​ຮັບການ​​ຢັ້ງຢືນ​ເປັນ​ເຂດບໍ່ມີເຊື້ອພະຍາດ​​ໃດ​ໜຶ່ງ ພ້ອມ​ທັງມີ​ການຈັດການ ​ແລະ​ ຄຸ້ມ​ຄອງ​ການ​ເຄື່ອນຍ້າຍ​ຜະລິດ​ຕະພັນ​ສິນຄ້າ​ກ່ຽວ​ກັບ​ສັດ ​ເຂົ້າ ​ແລະ ອອກ​​ເຂດ​ດັ່ງກ່າວ ຢ່າງ​ເປັນ​ລະບົບ ​ແລະ​ ມີ​ປະສິດທິພາບ.

ກະຊວງກະສິກຳ ແລະ ປ່າໄມ້ ຕ້ອງປະສານສົມທົບກັບຂະແໜງການອື່ນທີ່ກ່ຽວຂ້ອງ ກຳນົດມາດຕະຖານ ແລະລະບຽບການກ່ຽວກັບການສ້າງ ​ແລະ ປະກາດເຂດປອດພະຍາດສັດແຕ່ລະປະເພດ ພ້ອມທັງພັດທະນາລະບົບການຄຸ້ມຄອງ, ຕິດຕາມ, ກວດກາ ແລະ ປະ​ເມີນ​ຜົນການ​ເຄື່ອນ​ໄຫວຂອງເຂດປອດພະຍາດສັດ ໃຫ້​ສອດຄ່ອງກັບ ມາດຕະຖານ ແລະ ເງື່ອນໄຂ ເຂດປອດພະຍາດສັດ​ທີ່ອົງການສຸຂະພາບສັດສາກົນກຳນົດ.

**ມາດຕາ 38 (ໃໝ່) ມາດຕະການດ້ານສຸຂາ​ນາ​ໄມ ​ແລະ ການເຜີຍແຜ່**

ມາດຕະການດ້ານສຸຂານາໄມ ​ແມ່ນ ມາດຕະການຕ່າງໆ ທີ່ໄດ້ກໍານົດໄວ້ໃນຄໍາແນະນໍາຂອງ ອົງການສຸຂະ ພາບສັດສາກົນເພື່ອປົກປ້ອງຊີວິດ, ສຸຂະພາບຂອງຄົນ ແລະ ສັດ ບໍ່ໃຫ້ໄດ້ຮັບຄວາມສ່ຽງທີ່ເກີດມາຈາກການນຳເຂົ້າ, ການກໍ່ຕົວ ແລະ/ຫຼື ການແຜ່ກະຈາຍຂອງສິ່ງເປັນອັນຕະລາຍ.

ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕ້ອງເປັນ​ເຈົ້າການປະສານສົມທົບກັບຂະແໜງການອື່ນທີ່ກ່ຽວຂ້ອງ​ເຜີຍ​ແຜ່ມາດຕະການດ້ານສຸຂາ​ນາ​ໄມ ໃຫ້ສາທາລະນະຊົນຢ່າງເປັນປົກກະຕິ ພ້ອມ​ທັງສະໜອງຂໍ້​ມູນຂ່າວສານດັ່ງກ່າວ​ລົງ​ໃນຈົດໝາຍເຫດທາງລັດຖະການ.

**ມາດຕາ 39 (ໃໝ່) ສຸຂະສຶກສາດ້ານສຸຂະພາບສັດ**

ສຸຂະສຶກສາດ້ານ​ສຸຂະພາບ​ສັດ ​ແມ່ນ ການ​ໃຫ້​ຄວາມ​ຮູ້​ກ່ຽວ​ກັບການ​ດູ​ແລ​ສຸຂະ​ພາບ​ສັດ​ທີ່​ດີ ​ເປັນຕົ້ນ ການ​ໃຫ້​ອາຫານ ​ແລະ ນໍ້າດື່ມ​ສະອາດ, ການອະນາໄມ, ການຂ້າ​ເຊື້ອຄອກສັດ, ການກັນພະຍາດສັດ ​​ແລະ ການສ້າງລະບົບຄວາມປອດໄພທາງດ້ານຊີວະພາບຂອງ​ຟາ​ມລ້ຽງສັດ.

ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕ້ອງປະສານສົມທົບກັບຂະແໜງການອື່ນທີ່ກ່ຽວ ຂ້ອງ​ເພື່ອພັດທະນາ​​ເຄື່ອງມື, ຄູ່​ມື​ແນະນຳ ​ແລະ ຫຼັກສູດພ້ອມ​ທັງດຳ​ເນີນການ​ສົ່ງ​ເສີມວຽກ​ງານ ສຸຂະສຶກສາດ້ານ​ສຸຂະພາບ​ສັດ​ໃຫ້​ມີປະສິດທິ​ຜົນ.

**ໝວດທີ 2**

**ການປິ່ນປົວສັດ**

**ມາດຕາ 40 (ໃໝ່) ການປິ່ນປົວສັດ**

ການປິ່ນປົວສັດ ແມ່ນ ການບໍລິການດ້ານ​ສັດຕະວະ​ແພດ ​ເພື່ອກວດ​ສຸຂະ​ພາບ​ສັດ, ບົ່ງມະຕິ​ພະຍາດ, ວາງ ຢາ, ນຳ​ໃຊ້​ເຕັກນິກ​ດ້ານສັດຕະວະ​ແພດ ​ແນ​ໃສ່ຟື້ນຟູ ຫຼື ປີ່ນປົວສັດ ໃຫ້ຫາຍດີຈາກອາການເຈັບປ່ວຍ.

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່​ມີ​ຈຸດປະສົງດຳ​ເນີນການ​ປິ່ນປົວ​ສັດ​ ເພື່ອ​​ທຸລະ​ກິດຕ້ອງໄດ້ຮັບອະນຸ ຍາດ​ຈາກອົງການ​ຄຸ້ມ​ຄອງ​ວຽກງານ​ລ້ຽງສັດ ​ແລະ ​ສັດຕະວະ​ແພດ ພາຍຫຼັງໄດ້ຮັບການຢັ້ງຢືນ ທາງດ້ານວິຊາການຈາກສະພາສັດຕະວະແພດ ​ແລະ ຕ້ອງປະຕິບັດຫຼັກຈັນຍາບັນວິຊາ​ຊີບສັດຕະວະແພດ ແລະ ລະບຽບການທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກໍານົດ.

**ມາດຕາ 41 (ໃໝ່) ການນຳໃຊ້ຢາສັດຕະວະ​ແພດ ​**

ຢາສັດຕະວະ​ແພດ ​ແມ່ນ ຢາ​ທີ່​ນຳໃຊ້​ເຂົ້າ​ໃນ​ການກັນພະຍາດ, ປິ່ນປົວ ​ແລະ ບຳລຸງສຸຂະພາບ​ສັດ ​ແລະ ສັດ ນໍ້າເປັນຕົ້ນຢາ​ວັກ​ຊິນ, ຢາຕ້ານ​ເຊື້ອ, ຢາຂ້າ​ແມ່​ກາ​ຝາກ, ຢາວິຕາມິນ ໂດຍໄດ້ຈົດທະບຽນນຳກະຊວງ ກະສິກຳ ແລະ ປ່າໄມ້ ຢ່າງຖືກຕ້ອງ ລວມທັງອາຫານສັດທີ່ປຸງແຕ່ງເປັນຢາ, ສານເຄມີ ຫຼື ສານຊີວະວັດຖຸທີ່ເປັນຢາສັດຕະວະແພດແບບເຄີ່ງສຳເລັດຮູບ ທັງເປັນວັດຖຸດິບທາງການຢາທີ່ນຳໃຊ້ເພື່ອການສັດຕະວະແພດອີກດ້ວຍ.

ກະຊວງກະສິກຳ ແລະ ປ່າໄມ້ ຕ້ອງກໍານົດລະບຽບການ ກ່ຽວ​ກັບ​ການນຳ​ໃຊ້ຢາສັດຕະວະ​ແພດໃຫ້ປອດໄພ, ມີປະສິດທິພາບ ​ແລະ ຫຼີກ​ເວັ້ນການ​ນຳ​ໃຊ້​ຢາ​ທີ່​ກໍ່​ໃຫ້​ເກີດການດື້ຢາ ​ແລະ ​​ການຕົກ​ຄ້າງຂອງຢາ​ໃນ​ຜະລິດ​ຕະພັນ​ສັດທີ່​ຈະສ້າງຜົນກະທົບທາງລົບຕໍ່ສຸຂະພາບຂອງສັດ ແລະ ຜູ້ບໍລິໂພກ.

**ໝວດທີ 3**

**ການເຄື່ອນຍ້າຍຜະລິດຕະພັນສິນຄ້າກ່ຽວກັບສັດ**

**ມາດຕາ 42 (ໃໝ່) ການເຄື່ອນຍ້າຍຜະລິດຕະພັນສິນຄ້າກ່ຽວກັບສັດ**

ການເຄື່ອນຍ້າຍຜະລິດຕະພັນສິນຄ້າກ່ຽວກັບສັດ ແມ່ນ ທຸກການ ຂົນສົ່ງສັດ, ຜະລິດຕະພັນສັດ, ຜະລິດ​ຕະພັນ​​ສຳຮອງຈາກສັດ ແລະ ວັດຖູປະກອນທີ່ມີຄວາມສ່ຽງທີ່ຈະ​ນຳ​​ເອົາສິ່ງ​ເປັນ​ອັນຕະລາຍຈາກ ເຂດໜຶ່ງໄປຫາເຂດອື່ນ ຢູ່​ ພາຍ​ໃນ, ນໍາເຂົ້າ ຫຼື ສົ່ງອອກປະ​ເທດ.

ການເຄື່ອນຍ້າຍຜະລິດຕະພັນສິນຄ້າກ່ຽວກັບສັດ​ ໃຫ້ນຳ​ໃຊ້ມາດ​ຕະການດ້ານ​ສຸຂາ​ນາ​ໄມ ເທົ່າທີ່ມີຄວາມຈຳເປັນ ໂດຍອີງຕາມການປະເມີນຄວາມສ່ຽງທີ່ກ່ຽວຂ້ອງ, ປະຕິບັດໃນເວລາທີ່ມີການລະບາດຂອງ​ພະຍາດສັດ ແລະ ​ໃນ​ເວລາທີ່ມີການຈັດຕັ້ງປະຕິບັດແຜນງານ ຄວບຄຸມຄວາມສ່ຽງ ຫຼື ການແຜ່ກະຈາຍຂອງເຊື້ອພະຍາດສັດທີ່ ຈໍາເປັນຕ້ອງແຈ້ງ.

# ມາດຕາ 43 (ປັບປຸງ) ດ່ານກວດກາສັດຕະວະແພດ

ດ່ານກວດກາສັດຕະວະແພດ ແມ່ນ ຈຸດກວດກາດ້ານ​ສັດຕະວະ​ແພດ ຢູ່ ດ່ານ, ສະຖານທີ່ກັກກັນສັດ, ສະໜາມບີນ, ທ່າເຮືອ, ສະຖານີລົດໄຟ, ໄປສະນີ ຫຼື ຈຸດ​ໃດ​ໜຶ່ງ ທີ່ມີການເຄື່ອນຍ້າຍຜະລິດຕະພັນສິນຄ້າ ກ່ຽວກັບສັດພາຍໃນ, ລະຫວ່າງປະເທດໂດຍມີພະນັກງານ ​ແລະ ​ເຈົ້າໜ້າ​ທີ່ສັດຕະວະແພດປະຈຳຢູ່.

ກະຊວງກະສິກຳ ແລະ ປ່າໄມ້ ຕ້ອງວາງນະໂຍບາຍ ແລະ ສ້າງແຜນການ ເພື່ອພັດທະນາດ່ານກວດກາສັດ ຕະວະແພດໃຫ້ເຂັ້ມແຂງ ສາມາດເຊື່ອມສານກັບດ່ານກວດກາສັດຕະວະແພດຂອງປະເທດໃກ້ຄຽງ, ພາກພື້ນ ແລະ ສາກົນ ພ້ອມທັງກໍານົດດ່ານກວດກາສັດຕະວະແພດ ເພື່ອເປັນຈຸດກວດກາການ​ເຄື່ອນ​ຍ້າຍຜະລິດຕະພັນສິນຄ້າ ກ່ຽວກັບສັດເຂົ້າ-ອອກ ສປປ ລາວ ໃຫ້ມີປະສິດທິພາບ.

ດ່ານກວດກາສັດຕະວະແພດ ມີປະຈຳຢູ່ດ່ານສາກົນ, ດ່ານທ້ອງຖິ່ນ ແລະ ດ່ານປະເພນີ.

# ມາດຕາ 44 (ປັບປຸງ) ການເຄື່ອນຍ້າຍຜະລິດຕະພັນສີນຄ້າກ່ຽວກັບສັດພາຍໃນປະເທດ

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີຈຸດປະສົງດຳ​ເນີນ​ການເຄື່ອນຍ້າຍຜະລິດຕະພັນສິນຄ້າ ກ່ຽວກັບສັດ ຊຶ່ງມີຄວາມສ່ຽງຈະເກີດຜົນກະທົບທາງລົບຕໍ່ ການລ້ຽງສັດ, ເສດຖະກິດ ແລະ ສັງຄົມ ຢູ່ພາຍໃນປະເທດ ຕ້ອງໄດ້ຂໍອະນຸຍາດຈາກອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ແລະ ປະຕິບັດຕາມລະບຽບການທີ່ອົງການດັ່ງກ່າວກໍານົດ.

# ມາດຕາ 45 (ປັບປຸງ) ການນໍາເຂົ້າຜະລິດຕະພັນສິນຄ້າກ່ຽວກັບສັດ

# ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີຈຸດປະສົງນໍາເຂົ້າຜະລິດຕະພັນສິນຄ້າ ກ່ຽວກັບສັດມາຍັງ ສປປ ລາວ ຕ້ອງໄດ້ຂໍອະນຸຍາດຈາກອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ.

ຜູ້ຂໍອະນຸຍາດນຳເຂົ້າ ຕ້ອງຍື່ນຄໍາ​ຮ້ອງຕໍ່ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະ​ແພດ ຢ່າງໜ້ອຍ ສິບຫ້າວັນ ກ່ອນການນໍາເຂົ້າ ​ໂດຍ​ນຳໃຊ້ແບບພິມທີ່ໄດ້ກໍານົດ​ໄວ້, ຈາກ​ນັ້ນອົງການຄຸ້ມຄອງວຽກງານລ້ຽງ ສັດ ແລະ ສັດຕະວະແພດ ຈຶ່ງດຳເນີນການກວດກາດ້ານວິຊາການ ​ແລ້ວອອກໃບອະນຸຍາດພາຍໃນ ຫ້າວັນ ລັດຖະການ.

ຜູ້ນຳເຂົ້າ ຕ້ອງ​ແຈ້ງເອກະສານທີ່​ກ່ຽວຂ້ອງພ້ອມ​ທັງ ວັນ ແລະ ເວລາ ທີ່​ຈະ​ນຳ​ເຂົ້າຕົວຈິງ ຕໍ່​ເຈົ້າໜ້າທີ່ສັດຕະ ວະ​ແພດປະຈຳດ່ານທີ່​​ກ່ຽວຂ້ອງ ຢ່າງໜ້ອຍ ໜຶ່ງວັນ.

# ໃນມື້​​ນຳເຂົ້າຕົວຈິງ ​ເຈົ້າໜ້າທີ່ສັດຕະວະແພດປະຈຳ​ດ່ານ ຕ້ອງດຳເນີນ​ການກວດກາຜະລິດຕະພັນສິນຄ້າ ກ່ຽວກັບສັດຕາມລະບຽບ​ການ.

# ຜູ້ນຳເຂົ້າສິນຄ້ານັ້ນ ຕ້ອງປະຕິບັດຕາມລະບຽບການທີ່ ກະຊວງກະສິກຳ ແລະ ປ່າໄມ້ກຳນົດ ແລະ ຕ້ອງຈ່າຍຄ່າທຳນຽມ ແລະ ຄ່າບໍລິການໃຫ້ຄົບຖ້ວນ.

# ມາດຕາ 46 (ໃໝ່) ການຕິດຕາມກວດກາຜະລິດຕະພັນສິນຄ້າກ່ຽວກັບສັດຫຼັງການນຳເຂົ້າ

ຜະລິດຕະພັນສິນຄ້າ ກ່ຽວກັບສັດທີ່ໄດ້ຜ່ານຂັ້ນຕອນ ຕາມ​ທີ່​​ໄດ້ກຳນົດ​ໄວ້ໃນ​ ມາດຕາ 45 ຂອງ​ກົດໝາຍ​ສະບັບ​ນີ້ຖ້າ​ເຫັນ​​ວ່າ​ມີ​ຄວາມ​ສ່ຽງແລ້ວ ຫົວໜ້າ​ດ່ານ​ກວດກາ​ສັດຕະວະ​ແພດ​ຊາຍ​ແດນ ຕ້ອງອອກ​ຄຳ​ສັ່ງ​ໃຫ້ຜູ້ນຳ​ເຂົ້າ ນຳເອົາຜະລິດຕະພັນສິນຄ້າກ່ຽວກັບສັດດັ່ງກ່າວໄປສະຖານທີ່ສະ​ເພາະ ​ເພື່ອດຳ​ເນີນ​ການຕິດຕາມ ​ແລະ ກວດກາໃນໄລຍະເວລາໃດໜຶ່ງທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກໍານົດ.

# ມາດຕາ 47 (ໃໝ່) ການກັກຫຼືຂັງສັດ ແລະ ຜະລິດຕະພັນສິນຄ້າກ່ຽວກັບສັດທີ່ນຳເຂົ້າ

ໃນກໍລະນີພົບ ສັດ ​ແລະ ຜະລິດຕະພັນສິນຄ້າ ກ່ຽວກັບສັດທີ່ນໍາ​ເຂົ້າບໍ່ຖືກຕ້ອງ ຫຼື ພົບ ຫຼື ສົງໄສມີການປົນເປື້ອນເຊື້ອພະຍາດຮ້າຍແຮງ ຫຼື ພົບ​ສັດຢູ່ໃນສະພາບທີ່ບໍ່ສາມາດຂົນສົ່ງຕໍ່ໄປໄດ້ຢູ່​ດ່ານ, ສະຖານ​ທີ່​ກັກ​ກັນສັດ ຫຼື ຢູ່ລະຫວ່າງທາງຂອງການຂົນສົ່ງນັ້ນ ສັດ ແລະ ຜະລິດຕະພັນສິນຄ້າກ່ຽວກັບສັດ ດັ່ງກ່າວ ຕ້ອງ​ຖືກກັກ ຫຼື ຂັງ​ໄວ້ ​​ແລະ ໃຫ້ນໍາ​ໃຊ້ມາດຕະ ການໃດໜຶ່ງຕາມ​ກໍລະນີດັ່ງ​ນີ້:

1. ຖ້າເຫັນວ່າສັດໄດ້​ຮັບ​ບາດເຈັບ ຍ້ອນການຂົນສົ່ງ ຫຼື ອຸປະຕິເຫດໃຫ້ກັກ ແລະ ຂັງສັດໄວ້​ເພື່ອໃຫ້ໄດ້ພັກຜ່ອນ, ກິນອາຫານ ແລະ ນໍ້າ ຫຼື ທຳການຟື້ນ​ຟູປິ່ນປົວ;
2. ຖ້າສັດ​ມີ​ອາການ​ເຈັບ​ປ່ວຍ ຍ້ອນພະຍາດຕ້ອງແຍກອອກຈາກຝູງ ໃຫ້​ຢູ່ໃນສະຖານທີ່ ທີ່ຈັດໄວ້ສະ ເພາະ ເພື່ອຕິດຕາມກວດກາ;
3. ຖ້າ​ເປັນ​ຜະລິດ​ຕະພັນສິນຄ້າກ່ຽວກັບສັດ ຕ້ອງແຍກໄປ​ຮັກສາ​ໄວ້ໃນສະຖານທີ່ ທີ່​ໄດ້​ຈັດໄວ້ສະ ເພາະເພື່ອກວດກາແລະຕິດຕາມ;
4. ໃນກໍລະນີສົງໄສ ຫຼື ໄດ້ຮັບການຢັ້ງຢືນວ່າ ສັດ ຫຼື ຜະລິດຕະພັນສິນຄ້າກ່ຽວກັບສັດນັ້ນ ຕິດເຊື້ອພະຍາດສັດທີ່​ຈຳ​ເປັນ​ຕ້ອງ​ແຈ້ງ ກໍຕ້ອງນຳ​ໃຊ້ມາດຕະການຄວບຄຸມພະຍາດຢ່າງເຂັ້ມງວດ.

ຫົວຫນ້າດ່ານກວດກາສັດຕະວະແພດ ຕ້ອງແຈ້ງກ່ຽວ​ກັບ​ການນໍາ​ໃຊ້ມາດ​ຕະການດັ່ງກ່າວ ໃຫ້ຜູ້ນຳເຂົ້າຢ່າງເປັນລາຍລັກອັກສອນພາຍໃນ​ໄລຍະ​ເວລາ ບໍ່​ເກີນ ຊາວສີ່ຊົ່ວໂມງ ນັບ​ແຕ່​ເວລາ​ທີ່ໄດ້ນໍາ​ໃຊ້​ມາດ​ຕະການ​ນັ້ນເປັນ ຕົ້ນໄປ.

ສຳລັບຄ່າ​ໃຊ້​ຈ່າຍ​ ໃນ​ການນໍາ​ໃຊ້ ​ມາດ​ຕະການ​ນັ້ນ ​ໃຫ້ຜູ້ນຳ​ເຂົ້າ ຫຼື ​ເຈົ້າຂອງ​ຜະລິດຕະພັນສິນຄ້າກ່ຽວກັບສັດເປັນ​ຜູ້​ຮັບ​ຜິດ​ຊອບ.

# ມາດຕາ 48 (ປັບປຸງ) ການສົ່ງອອກຜະລິດຕະພັນສິນຄ້າກ່ຽວກັບສັດ

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີ​ຈຸດປະສົງສົ່ງອອກຜະລິດຕະພັນສິນຄ້າ​ ກ່ຽວ​ກັບສັດໄປຍັງ​ຕ່າງປະ​ເທດຕ້ອງໄດ້ຂໍອະນຸຍາດຈາກອົງການ​ຄຸ້ມ​ຄອງ​ວຽກງານ​ ລ້ຽງສັດ ​ແລະ ສັດ​ຕະວະ​ແພດ ແລະ ອົງການ​ທີ່ກ່ຽວຂ້ອງຂອງປະເທດນໍາເຂົ້າເສຍກ່ອນ.

ຜູ້ຂໍອະນຸຍາດສົ່ງ​ອອກ ຕ້ອງຍື່ນຄໍາ​ຮ້ອງຕໍ່ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະ​ແພດ ຢ່າງໜ້ອຍ ສິບຫ້າວັນ ກ່ອນການສົ່ງ​ອອກ ​ໂດຍໃຫ້​ນຳໃຊ້ແບບພິມທີ່ໄດ້ກໍານົດ​ໄວ້, ຈາກ​ນັ້ນອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຈຶ່ງດຳເນີນການກວດກາດ້ານວິຊາການ ​ແລ້ວອອກໃບອະນຸຍາດພາຍໃນ ຫ້າວັນ ລັດຖະການ.

ຜູ້ສົ່ງອອກ ຕ້ອງ​ແຈ້ງເອກະສານທີ່​ກ່ຽວຂ້ອງພ້ອມ ​ທັງວັນ ແລະ ເວລາ ທີ່​ຈະສົ່ງອອກຕົວຈິງຕໍ່​ເຈົ້າໜ້າທີ່ສັດ ຕະວະ​ແພດປະຈຳດ່ານທີ່​​ກ່ຽວຂ້ອງ ຢ່າງໜ້ອຍ ໜຶ່ງວັນ.

# ໃນມື້​​ສົ່ງອອກ​ຕົວ​ຈິງນັ້ນ ເຈົ້າໜ້າທີ່ສັດຕະວະແພດປະຈຳ​ດ່ານ ຕ້ອງດຳເນີນ​ການກວດກາຜະລິດຕະພັນສິນຄ້າກ່ຽວກັບສັດທີ່ຈະສົ່ງອອກຕາມລະບຽບ​ການ.

# ຜູ້ສົ່ງອອກສິນຄ້ານັ້ນ ຕ້ອງປະຕິບັດຕາມລະບຽບການທີ່ ກະຊວງກະສິກຳ ແລະ ປ່າໄມ້ ກຳນົດ ແລະ ຕ້ອງຈ່າຍຄ່າທຳນຽມ ແລະ ຄ່າບໍລິການໃຫ້ຄົບຖ້ວນ.

# ມາດຕາ 49 (ປັບປຸງ) ການສົ່ງຜ່ານຜະລິດຕະພັນສິນຄ້າ​ກ່ຽວ​ກັບ​ສັດ

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີຈຸດປະສົງນໍາສົ່ງຜະລິດຕະພັນສິນຄ້າ​ ກ່ຽວ​ກັບສັດຜ່ານ ສປປ ລາວ ຕ້ອງ​ໄດ້ຂໍອະນຸຍາດຈາກ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ເສຍກ່ອນ ໂດຍໃຫ້ຍື່ນຄໍາ​ຮ້ອງຕາມແບບພິມທີ່ໄດ້ກໍານົດໄວ້ຢ່າງໜ້ອຍ ສິບຫ້າວັນ ກ່ອນການສົ່ງຜ່ານ. ກ່ອນຈະນໍາເຂົ້າຜະລິດຕະພັນສິນຄ້າກ່ຽວກັບສັດສູ່ດ່ານຕົວ​ຈິງນັ້ນ ຜູ້ຂໍສົ່ງຜ່ານຕ້ອງແຈ້ງ​ເອກະສານ​ທີ່​ກ່ຽວຂ້ອງພ້ອມ​ທັງວັນ ​ແລະ ເວລານໍາເຂົ້າຕໍ່ເຈົ້າໜ້າທີ່ກວດກາປະຈຳດ່ານຢ່າງໜ້ອຍ ໜຶ່ງວັນ.

ການສົ່ງຜ່ານນັ້ນຕ້ອງໄປ​ຕາມ​ເສັ້ນທາງ​ ​ແລະ ອອກ​ດ່ານທີ່​ກໍານົດ ​ໂດຍບໍ່ໃຫ້ມີການຄ່ຽນຖ່າຍລະຫວ່າງທາງ ຫຼື ຢູ່ຈຸດ​ໃດໜຶ່ງທີ່​ບໍ່​ໄດ້​ຮັບ​ການ​ອະນຸຍາດ​ຈາກ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ, ຖ້າມີການສົງໄສ ຫຼືຢັ້ງຢືນວ່າຜະລິດຕະພັນສິນຄ້າກ່ຽວກັບສັດນັ້ນມີຄວາມສ່ຽງຕ້ອງຖືກກັກ ​ແລະ ນໍາ​ໃຊ້ມາດ​ຕະການ​ດ້ານ​ສຸຂາ​ນາ​ໄມ ​​ໂດຍຜູ້​ສົ່ງ​ຜ່ານຕ້ອງຮັບຜິດຊອບຄ່າໃຊ້ຈ່າຍຕາມລະບຽບການ.

ສຳລັບການນຳເຂົ້າສັດມາລ້ຽງທອມໄລຍະສັ້ນເພື່ອສົ່ງອອກ ຕ້ອງໄດ້ປະຕິບັດ ຕາມລະບຽບການການນຳເຂົ້າ ແລະ ການສົ່ງອອກ ທີ່ລະບຸໄວ້ໃນມາດຕາ 45 ແລະ ມາດຕາ 48 ຂອງກົດໝາຍສະບັບນີ້.

# ມາດຕາ 50 (ໃໝ່) ການອອກໃບຢັ້ງຢືນດ້ານສັດຕະວະແພດລະຫວ່າງປະເທດ

# ໃບຢັ້ງຢືນດ້ານສັດຕະວະແພດລະຫວ່າງປະ​ເທດ ແມ່ນ ເອກະສານຢັ້ງຢືນກ່ຽວກັບສຸຂະພາບສັດ ຫຼື​ ສຸຂາ​ນາ​ໄມທີ່ສອດຄ່ອງກັບຄຳແນະນໍາຂອງອົງການສຸຂະພາບສັດສາກົນ ຊຶ່ງອອກໂດຍອົງການທີ່ກ່ຽວຂ້ອງຂອງປະເທດສົ່ງອອກ ເພື່ອປະກອບໃສ່ເອກະສານການເຄື່ອນຍ້າຍຜະລິດ​ຕະພັນສິນຄ້າ ກ່ຽວກັບ​ສັດເຂົ້າ-ອອກລະຫວ່າງປະເທດ.

ກະຊວງກະສິກໍາ ​ແລະ ປ່າ​ໄມ້ ຫຼື ພາກສ່ວນອື່ນທີ່ກ່ຽວຂ້ອງ ທີ່ໄດ້ຮັບມອບໝາຍເປັນຜູ້ອອກໃບຢັ້ງຢືນດ້ານສັດຕະວະແພດລະຫວ່າງປະເທດ ຂອງ ສປປ ລາວ ໂດຍນຳໃຊ້ແບບພິມທີ່ໄດ້ກໍານົດໄວ້ ຫຼື ແບບພິມຂອງອົງການຄຸ້ມຄອງທີ່ກ່ຽວຂ້ອງ ຂອງປະເທດນຳເຂົ້າທີ່ຮັບຮູ້ໂດຍອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຂອງ ສປປ ລາວ.

**ມາດຕາ 51 (ໃໝ່) ສະຖານທີ່ກັກກັນສັດ**

ສະຖານທີ່ກັກກັນສັດ ແມ່ນ ສະຖານທີ່ໃດໜຶ່ງທີ່ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດອະນຸຍາດ ​ແລະ ຮັບຮອງໃຫ້ເປັນບ່ອນແຍກສັດບໍ່ໃຫ້ສໍາຜັດໂດຍກົງ ຫຼື ທາງອ້ອມກັບສັດໂຕອື່ນ ເພື່ອດໍາເນີນການຕິດຕາມ, ກວດກາສຸຂະພາບ ຫຼື ​ເກັບ​ຕົວຢ່າງນຳໄປວິໄຈແນໃສ່ຮັບປະກັນໃຫ້ສັດທີ່​ນຳ​ມາ​ກັກ​ກັນໄວ້ນັ້ນ ບໍ່ມີຄວາມສ່ຽງທີ່ຈະ​ແຜ່ກະຈາຍເຊື້ອພະຍາດ​ໄປ​ສູ່​ສັດ​ໂຕ​ອື່ນ.

ບຸກຄົນ, ນິຕິບຸກຄົນ​ ຫຼື ການຈັດຕັ້ງ ທີ່ມີຈຸດປະສົງສ້າງສະຖານທີ່ກັກກັນສັດ ຕ້ອງປະຕິບັດຕາມລະບຽບການ ແລະ ມາດຕະຖານເຕັກນິກກ່ຽວກັບສະຖານທີ່ກັກກັນສັດທີ່ ກະຊວງກະສິກໍາ ແລະ ປ່າໄມ້ກໍານົດ.

**ໝວດທີ4**

**ການຂ້າຄົວສັດແລະການກວດກາອະນາໄມຊີ້ນ**

**ມາດຕາ 52 (ປັບປຸງ) ການຂ້າ ແລະ ຄົວສັດ**

ການຂ້າ ແລະ ຄົວສັດ ປະເພດ ງົວ, ຄວາຍ, ໝູ ເພື່ອຈຳໝ່າຍຕ້ອງດຳເນີນຢູ່ໂຮງຂ້າສັດ ຫຼື ບ່ອນຂ້າສັດຍ່ອຍທີ່ໄດ້ຮັບອະນຸຍາດຢ່າງຖືກຕ້ອງ ແລະ ຕ້ອງຢູ່ພາຍໃຕ້ການຄຸ້ມຄອງຂອງ ອົງການຄຸ້ມຄອງວຽກງານລ້ຽງສັດ ແລະ ສັດຕະວະ ແພດ.

ການຂ້າສັດປະເພດ ແບ້, ແກະ ຫຼື ສັດປີກ ທີ່ມີການລົງທຶນເພື່ອທຸລະກິດ ຕ້ອງດຳເນີນຢູ່ໂຮງຂ້າສັດ ແລະ ບ່ອນຂ້າສັດຍ່ອຍ ທີ່ໄດ້ຮັບການອະນຸຍາດຈາກອົງການທີ່ກ່ຽວຂ້ອງເຊັ່ນດຽວກັນ.

ສຳລັບການ ຂ້າສັດປີກ, ງົວ, ແບ້, ໝູ ຫຼື ສັດອື່ນ ເພື່ອຈຳໜ່າຍຢູ່ຕະຫຼາດສົດ, ຮ້ານອາຫານປະເພດ ປີ້ງ, ອົບ, ປິ່ນ ຫຼື ອື່ນໆ ຕ້ອງດຳເນີນຢູ່ ສະຖານທີ່ ທີ່ໄດ້ຮັບອະນຸຍາດຈາກອົງການຄຸ້ມຄອງທີ່ກ່ຽວຂ້ອງ ແລະ ປະຕິບັດຕາມລະບຽບການ, ມາດຕະຖານເຕັກນິກ ທີ່ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດກຳນົດ.

ສັດ ປະເພດ ງົວ, ຄວາຍ, ໝູ ຫຼື ແບ້ ອະນຸຍາດ ໃຫ້ ຂ້າ ແລະ ຄົວ ເພື່ອບໍລິໂພກພາຍໃນຄອບຄົວ,ໃນງານບຸນໄດ້ ແຕ່ຕ້ອງແຈ້ງໃຫ້ອົງການປົກຄອງບ້ານ ໂດຍໄດ້ຮັບການກວດກາຈາກສັດຕະວະແພດບ້ານ.

ກະຊວງ​ກະສິກຳ ​ແລະ ປ່າ​ໄມ້ ຕ້ອງເປັນເຈົ້າການກຳນົດມາດຕະຖານໂຮງຂ້າສັດ ​ແລະ ບ່ອນຂ້າສັດຍ່ອຍໃຫ້ສອດຄ່ອງກັບມາດຕະຖານຂອງພາກພື້ນ ແລະ ສາກົນ.

ຜູ້ປະກອບການກ່ຽວກັບການ ຂ້າ ແລະ ຄົວສັດ ຕ້ອງປະຕິບັດຕາມມາດຕະຖານທີ່ ກະຊວງກະສິກຳ ແລະ ປ່າໄມ້ກໍານົດ.

**ມາດຕາ 53 (ປັບປຸງ) ການກວດກາອະນາໄມຊີ້ນ**

ການກວດກາອະນາໄມຊີ້ນ ມີ ສອງຂັ້ນຕອນ ຄື ການກວດກາກ່ອນ​ຂ້າ ແລະ ການກວດກາຫຼັງການຂ້າສັດ. ການກວດກາກ່ອນຂ້າ ແມ່ນ ການກວດກາສຸຂະພາບສັດທີ່ຈະນຳເຂົ້າຂ້າ, ການກວດກາຫຼັງຂ້າ ແມ່ນ ການກວດກາຄວາມ​ສະອາດ ​ແລະ ຄວາມ​ປອດ​ໄພຂອງ​ຊີ້ນ ແລະ ຜະລິດຕະພັນສັດ ຫຼັງການຂ້າສັດ ​ທີ່ດໍາເນີນໂດຍພະນັກງານກວດກາອະນາ​ໄມຊີ້ນ.

ການກວດກາຕ້ອງປະຕິບັດຕາມຄູ່​ມື​ການ​ກວດກາອະນາ​ໄມ​ຊີ້ນທີ່ ກະຊວງກະສິກຳ ແລະ ປ່າໄມ້ ກຳນົດໂດຍສອດຄ່ອງກັບກົດລະຫັດຄວາມປອດໄພດ້ານອາຫານຂອງສາກົນ.

ໃນກໍລະນີທີ່ເຈົ້າຂອງ​ສັດຫາກມີ​ຈຸດປະສົງ ​ຈຳໜ່າຍຊີ້ນ​ສັດທີ່​ຕາຍ​ຍ້ອນອຸປະຕິເຫດນັ້ນ, ​ເຈົ້າຂອງ​ສັດ​ຕ້ອງ​ແຈ້ງ​ໃຫ້​ພະນັກງານ​ກວດກາ​ອະນາ​ໄມ​ຊີ້ນ ຫຼື ພະນັກງານສັດຕະວະແພດ​ທີ່​​ໄດ້ຮັບ​ມອບ​ໝາຍ ​​ເພື່ອທໍາການ​ກວດກາ​.

ໃນ​ກໍລະນີທີ່ກວດ​ພົບວ່າ ສັດ​ກ່ອນ​ຂ້າຕິດພະຍາດ​ສັດທີ່ຈຳ​ເປັນ​ຕ້ອງ​ແຈ້ງ ຫຼື ພົບ​ຜະລິດ​ຕະພັນ​ສັດ​ ທີ່​ບໍ່​ ເໝາະ​ສົມ​ສຳລັບ​ການ​ບໍລິ​ໂພ​ກນັ້ນ ​ພະນັກງານ​ກວດກາ​ອະນາ​ໄມ​ຊີ້ນ ຫຼື ພະນັກງານ​ສັດຕະວະ​ແພດທີ່ໄດ້ຮັບມອບ ໝາຍ ສາມາດ​ສັ່ງ​ໃຫ້​ທຳລາຍ ຫຼື ແນະນຳໃຫ້ນຳໃຊ້ເພື່ອຈຸດປະສົງອື່ນ ​ແລ້ວລາຍ​ງານຕໍ່​ອົງການ​ຄຸ້ມ​ຄອງ​ວຽກງານ​ລ້ຽງສັດ ​ແລະ ​ສັດຕະວະ​ແພດ​ທີ່ຕົນຂຶ້ນກັບໂດຍ​ດ່ວນ.

**ມາດຕາ 54 (ໃໝ່) ການແປຮູບຜະລິດຕະພັນສັດຂັ້ນຕົ້ນ**

ການແປຮູບຜະລິດຕະພັນສັດຂັ້ນຕົ້ນ ແມ່ນ ຂະບວນການປ່ຽນຮູບຜົນຜະລິດຈາກສັດ ໃຫ້ກາຍເປັນວັດຖຸດິບ​ເພື່ອນຳໄປປຸງແຕ່ງເປັນອາຫານຂອງຄົນ ຫຼື ສັດເປັນຕົ້ນການ ຂ້າ, ຄົວ, ແຍກຊີ້ນ ແລະ ເຄື່ອງໃນ, ຄັດ​ປະ​ເພດ​ຊີ້ນ, ແຊ່ເຢັນ, ເອືອບເກືອ ແລະ ຫຸ້ມຫໍ່ຊີ້ນ ລວມທັງການເກັບຮັກສາໄຂ່ ແລະ ນໍ້ານົມສົດ.

ການແປຮູບຜະລິດຕະພັນສັດຂັ້ນຕົ້ນ ເພື່ອຈຳໝ່າຍ ຕ້ອງດຳເນີນຢູ່ສະຖານທີ່ທີ່ໄດ້ຮັບອະນຸຍາດຢ່າງຖືກຕ້ອງ ແລະຕ້ອງຢູ່ພາຍໃຕ້ການຄຸ້ມຄອງຂອງ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ.

ກະຊວງ​ກະສິກຳ ​ແລະ ປ່າ​ໄມ້ ເປັນເຈົ້າການປະສານສົມທົບກັບຂະແໜງການທີ່ກ່ຽວຂ້ອງ ກຳນົດມາດຕະ ຖານເຕັກນິກກ່ຽວກັບສະຖານທີ່, ຂັ້ນຕອນ ແລະ ການປະຕິບັດທີ່ດີສໍາລັບການແປຮູບຜະລິດຕະພັນສັດຂັ້ນຕົ້ນ.

**ມາດຕາ 55 (ປັບປຸງ) ການເກັບຮັກສາ, ຫຸ້ມຫໍ່ ແລະ ການຂົນສົ່ງຜະລິດຕະພັນສັດຂັ້ນຕົ້ນ**

ການເກັບຮັກສາ, ຫຸ້ມຫໍ່ ແລະ ການຂົນສົ່ງຜະລິດຕະພັນສັດຂັ້ນຕົ້ນຕ້ອງປະຕິບັດຕາມ ມາດຕະຖານເຕັກນິກ ແລະ ລະບຽບການທີ່ ກະຊວງກະສິກຳ ແລະ ປ່າໄມ້ ກໍານົດ.

**ມາດຕາ 56 (ໃໝ່) ຜະລິດຕະພັນສໍາຮອງຈາກສັດ**

ຜະລິດຕະພັນສໍາຮອງຈາກສັດ ແມ່ນ ຊິ້ນສ່ວນໃດໜຶ່ງຂອງສັດ ຊຶ່ງບໍ່ສາມາດນໍາມາປຸງແຕ່ງເປັນອາຫານໄດ້ ເປັນຕົ້ນເຂົາ, ກະດູກ, ຂົນ, ເລັບ ລວມທັງຜະລິດ​ຕະພັນ​ສັດ​ຂັ້ນຕົ້ນທີ່​ບໍ່​ເໝາະ​ສົມ​ສຳລັບການ​ບໍລິ​​ໂພ​ກ ຊຶ່ງ​​ອະນຸຍາດ​ໃຫ້​ນຳ​ໃຊ້​ໃນ​ຈຸດປະສົງ​ອື່ນ.

ການປຸງແຕ່ງ, ບໍາບັດ, ເກັບຮັກສາ, ເຄື່ອນຍ້າຍ, ນໍາໃຊ້ ແລະ ຈໍາໜ່າຍຜະລິດຕະພັນສໍາຮອງຈາກສັດ ຕ້ອງປະຕິບັດຕາມມາດຕະຖານເຕັກນິກ ແລະ ລະບຽບການທີ່ ກະຊວງກະສິກຳ ແລະ ປ່າໄມ້ກໍານົດ.

**ໝວດທີ 5**

**ສະຫວັດດີການສັດ**

**ມາດຕາ 57 (ໃໝ່) ການລ້ຽງສັດທີ່ມີສະຫວັດດີການສັດ**

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ລ້ຽງສັດ ຕ້ອງປະຕິບັດຕາມຫຼັກການລ້ຽງສັດທີ່ມີສະຫວັດດີການສັດທີ່ດີໂດຍມີການໃຫ້ອາຫານ ແລະ ນໍ້າດື່ມທີ່ພຽງພໍ, ຖ່າຍເທອາກາດ ແລະ ຄວບຄຸມອຸນຫະພູມ, ແສງສະຫວ່າງ, ຄວາມຊຸ່ມໃຫ້ ເໝາະສົມ, ມີຄອກທີ່ບໍ່ແອອັດ ເພື່ອຈຳກັດຄວາມສ່ຽງທີ່ເຮັດໃຫ້ສັດໄດ້ຮັບທາດເບື່ອ ຫຼື ບາດເຈັບ. ນອກຈາກ​ນີ້ຍັງຕ້ອງມີການດູແລສຸຂະພາບ ແລະ ຕິດຕາມສັດເປັນຢ່າງດີ.

**ມາດຕາ 58 (ໃໝ່) ການຂົນສົ່ງສັດທີ່ມີສະຫວັດດີການສັດ**

ຜູ້ຂົນສົ່ງສັດ ຕ້ອງ​ປະຕິບັດຕາມມາດຕະຖານເຕັກນິກການຂົນສົ່ງສັດແຕ່ລະປະເພດ ທີ່ ກະຊວງກະສິກຳ ແລະ ປ່າໄມ້ກຳນົດ ເປັນຕົ້ນ ການກະກຽມພາຫານະຂົນສົ່ງ, ການຈັບ, ບັນຈຸ, ບັນທຸກ ແລະ ການຂົນຍ້າຍສັດ ຕ້ອງຫຼີກເວັ້ນ ການເຮັດໃຫ້ສັດເກີດການຕຶ່ນຕົກໃຈ, ກະວົນກະວາຍ, ກົດດັນ, ໄດ້ຮັບການທໍລະມານ ແລະ ບາດເຈັບໜ້ອຍທີ່ສຸດ.

**ມາດຕາ 59 (ໃໝ່) ການຂ້າສັດທີ່ມີສະຫວັດດີການສັດ**

ການຂ້າສັດທຸກປະເພດ, ຜູ້ຂ້າສັດ ຕ້ອງປະຕິບັດ ຕາມຫຼັກການຂ້າສັດທີ່ມີສະຫວັດດີການສັດໃນທຸກຂັ້ນຕອນ ເປັນຕົ້ນ ການພັກສັດຢູ່ໂຮງຂ້າສັດ, ບັງຄັບສັດເຂົ້າຂ້າ, ເຮັດໃຫ້ສັດສະຫຼົບ ແລະ ການເອົາເລືອດອອກດ້ວຍວິທີ ທີ່ບໍ່ເປັນການທໍລະມານ ຫຼື ທາລຸນສັດ ເປັນຕົ້ນ ການນຳໃຊ້ປືນສະເພາະຂ້າສັດ, ການຊອດດ້ວຍໄຟຟ້າ, ການຮົມອາຍກາກບໍນິກ ຫຼື ວິທີການສະເພາະທີ່ເຮັດໃຫ້ສັດສະຫລົບກ່ອນການເຈາະເລືອດອອກ.

ກ່ຽວກັບການຂ້າສັດແບບທໍລະມານ ຕາມປະເພນີຂອງບາງຊົນເຜົ່ານັ້ນ ຕ້ອງໄດ້ ໂຄສະນາ ສຶກສາອົບຮົມ ໃຫ້ມີການຈຳກັດໃຫ້ຫຼຸດໜ້ອຍຖອຍລົງ.

**ມາດຕາ 60 (ໃໝ່) ການປະຕິບັດຕໍ່ສັດທົດລອງ ແລະ ສັດລ້ຽງເພື່ອສາທາລະນະປະໂຫຍດ**

ສັດທົດລອງ ແລະ ສັດລ້ຽງເພື່ອສາທາລະນະປະໂຫຍດ ຕ້ອງໄດ້​ຮັບ​ການປະຕິບັດ​ເປັນ​ຢ່າງ​ດີຕາມຫຼັກການລ້ຽງສັດທີ່ມີສະຫວັດດີການສັດ ແລະ ການຂ້າສັດດັ່ງກ່າວ ຕ້ອງ​ດໍາ​ເນີນດ້ວຍວິທີການທີ່ບໍ່ທໍລະມານຕາມລະບຽບການທີ່ ກະຊວງກະສິກຳ ແລະ ປ່າໄມ້ກຳນົດ.

**ມາດຕາ 61 (ໃໝ່) ການປະຕິບັດຕໍ່ສັດທີ່ບໍ່ມີເຈົ້າຂອງ**

ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕ້ອງກຳນົດລະບຽບການ, ມາດຕະການຄວບຄຸມ ແລະ ດູແລສັດທີ່ບໍ່ມີເຈົ້າຂອງ ພ້ອມທັງໂຄສະນາກ່ຽວກັບຜົນກະທົບຂອງສັດທີ່ບໍ່ມີເຈົ້າຂອງ ເພື່ອໃຫ້ສາທາລະນະຊົນຮັບຊາບ ແລະ ມີສ່ວນຮ່ວມໃນການຈໍາກັດຈໍານວນສັດທີ່ບໍ່ມີເຈົ້າຂອງ.

**ພາກທີIV**

**ການສົ່ງເສີມການລ້ຽງສັດ ແລະ ການສັດຕະວະແພດ**

**ມາດຕາ 62 (ປັບປຸງ) ການສົ່ງເສີມການລ້ຽງສັດ**

ລັດສົ່ງເສີມບຸກຄົນ, ນິຕິບຸກຄົນ ຫຼື ການຈັດຕັ້ງ ດຳເນີນການລ້ຽງສັດຢ່າງເປັນລະບົບ ດ້ວຍນະໂຍບາຍທີ່ມີການນຳໃຊ້ເຕັກນິກ-ເຕັກໂນໂລຊີທີ່ທັນສະໄໝ ເປັນຕົ້ນ ການປັບປຸງ ແລະ ຂະຫຍາຍແນວພັນສັດ ລວມທັງແນວພັນສັດພື້ນເມືອງ, ການປູກພືດອາຫານສັດ, ການຜະລິດ ແລະ ສະໜອງອາຫານສັດ ແລະ ການສົ່ງເສີມດ້ານເຕັກ ນິກເພື່ອພັດທະນາການລ້ຽງສັດໃຫ້ມີປະສິດທິຜົນ.

**ມາດຕາ 63 (ປັບປຸງ) ການສົ່ງເສີມການສັດຕະວະແພດ**

ລັດສົ່ງເສີມ ບຸກຄົນ, ນິຕິບຸກຄົນ ຫຼື ການຈັດຕັ້ງ ດຳເນີນການຮັກສາສຸຂະພາບສັດ ເປັນຕົ້ນ ການບໍລິການກວດກາສຸຂະພາບ ແລະ ປິ່ນປົວສັດ, ການຜະລິດ ແລະ ສະໜອງຢາ ແລະ ຜະລິດຕະພັນການສັດຕະວະແພດ, ການເຝົ້າລະວັງແລະ ລາຍງານພະຍາດສັດ, ການກັນແລະຄວບຄຸມພະຍາດສັດ, ການຄຸ້ມຄອງຄຸນນະພາບ ແລະ ຄວາມປອດໄພຂອງຜະລິດຕະພັນສັດ, ການສະຫວັດດີການສັດ ລວມທັງການພັດທະນາບຸກຄະລາກອນດ້ານສັດຕະ ວະແພດ.

**ມາດຕາ 64 (ໃໝ່) ກອງທຶນພັດທະນາການລ້ຽງສັດ ແລະ ການສັດຕະວະແພດ**

ລັດຊຸກຍູ້ ນິຕິບຸກຄົນ ​ຫຼື ການຈັດຕັ້ງ ໃຫ້ມີການສ້າງຕັ້ງກອງທຶນເພື່ອພັດທະນາການລ້ຽງສັດ ແລະ ການສັດຕະວະແພດຕາມລະບຽບການ ໂດຍແຫຼ່ງກອງທຶນຕົ້ນຕໍໄດ້ມາຈາກລາຍຮັບຂອງ ຜູ້ປະກອບການ, ບຸກຄົນ, ນິຕິ ບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດທີ່ມີຈຸດປະສົງປະກອບທຶນ.

ກະຊວງກະສິກຳ ແລະ ປ່າໄມ້ ເປັນເຈົ້າການປະສານສົມທົບກັບ​ພາກສ່ວນ​ອື່ນທີ່​ກ່ຽວຂ້ອງ ເພື່ອອຳນວຍຄວາມສະດວກ, ກຳນົດລະບຽບ ແລະ ຝຶກອົບຮົມໃນການ ສ້າງຕັ້ງ, ຄຸ້ມຄອງ ແລະ ເຄື່ອນໄຫວຂອງກອງທຶນ ໂດຍສອດຄ່ອງກັບຍຸດທະສາດ ພັດທະນາການລ້ຽງສັດ ແລະ ການສັດຕະວະແພດ, ກົດໝາຍແລະລະບຽບການ.

**ມາດຕາ 65 (ໃໝ່) ຂໍ້ມູນ, ຂ່າວສານດ້ານການລ້ຽງສັດ ແລະ ການສັດຕະວະແພດ**

ກະຊວງກະສິກຳ ແລະ ປ່າໄມ້ ປະສານສົມທົບກັບພາກສ່ວນອື່ນທີ່ກ່ຽວຂ້ອງ ສ້າງ, ພັດທະນາ ແລະ ຄຸ້ມຄອງລະບົບຂໍ້ມູນ, ຂ່າວສານດ້ານການລ້ຽງສັດ ແລະ ການສັດຕະວະແພດຢ່າງລວມສູນ ພ້ອມທັງສົ່ງເສີມບຸກຄົນ, ນິຕິບຸກຄົນ ຫຼື ການຈັດຕັ້ງ ນຳໃຊ້ ແລະ ເຜີຍແຜ່ຂໍ້ມູນຂ່າວສານດັ່ງກ່າວ ໃຫ້ປະຊາຊົນ ແລະ ຜູ້ປະກອບການຮັບຊາບຢ່າງຖືກຕ້ອງທັນເວລາ.

# 

# ມາດຕາ 66 (ປັບປຸງ) ການສ້າງຕັ້ງກຸ່ມ, ສະຫະກອນລ້ຽງສັດ ແລະ ສະມາຄົມສັດຕະວະແພດ

ລັດ ຊຸກຍູ້ສົ່ງເສີມ ການສ້າງຕັ້ງກຸ່ມ, ສະຫະກອນລ້ຽງສັດ ແລະ ສະມາຄົມສັດຕະວະແພດ ເພື່ອເຕົ້າໂຮມຄວາມສາມັກຄີ, ທຶນຮອນ, ປົກປ້ອງສິດຜົນປະໂຫຍດອັນຊອບທຳຂອງຕົນ ພ້ອມທັງແລກປ່ຽນບົດຮຽນດ້ານວິຊາການ ແລະ ຊ່ວຍເຫຼືອຊຶ່ງກັນ ແລະ ກັນ ແນໃສ່ພັດທະນາການຈັດຕັ້ງລວມໝູ່ດ້ານການລ້ຽງສັດ ແລະ ການສັດຕະ ວະແພດ​ໃຫ້​ເຂັ້ມ​ແຂງ ສາມາດເຊື່ອມໂຍງກັບລະບົບສະຫະກອນ ຫຼື ສະມາຄົມວິຊາຊີບຂອງຂົງເຂດພາກພື້ນ ແລະ ສາກົນໃຫ້ສູງຂຶ້ນ ໂດຍປະຕິບັດຢ່າງສອດຄ່ອງກັບລະບຽບພາຍໃນຂອງກຸ່ມ, ສະຫະກອນລ້ຽງສັດ ແລະ ສະມາຄົມສັດຕະວະແພດ ​ທີ່ສ້າງຕັ້ງຂຶ້ນ.

**ພາກທີV**

**ທຸລະກິດ​ກ່ຽວ​ກັບການລ້ຽງສັດແລະການສັດຕະວະແພດ**

**ໝວດ​ທີ 1**

**ການດຳເນີນທຸລະ​ກິດກ່ຽວ​ກັບການລ້ຽງສັດແລະການສັດຕະວະແພດ**

**ມາດຕາ 67 (ປັບປຸງ) ທຸລະກິດກ່ຽວ​ກັບການລ້ຽງສັດ ​**

ທຸລະກິດກ່ຽວ​ກັບການລ້ຽງສັດມີດັ່ງນີ້:

1. ຟາມລ້ຽງສັດ;
2. ຟາມລ້ຽງສັດປ່າ;
3. ໜ່ວຍບໍລິການປະສົມພັນສັດ;
4. ການຜະລິດ, ວິໄຈ, ນຳເຂົ້າ, ສົ່ງອອກ,ສົ່ງຜ່ານ ແລະ ຈຳໜ່າຍອາຫານສັດ;
5. ການຜະລິດ ແລະ ຈຳໜ່າຍອຸປະກອນລ້ຽງສັດ;
6. ການຂົນສົ່ງສັດ ຫຼື ບໍລິການສາງເກັບຮັກສາຜະລິດຕະພັນສັດ;
7. ຕະຫຼາດສໍາລັບສັດມີຊີວິດ;
8. ຕະຫຼາດນັດສໍາລັບສັດມີຊີວິດ;
9. ຈຸດເຕົ້າໂຮມສັດໄວ້ເພື່ອຈຳໜ່າຍ;
10. ຮ້ານບໍລິການທີ່ມີການຂ້າສັດກັບທີ່
11. ຮ້ານຂາຍສັດລ້ຽງປະຈໍາເຮືອນ ​ເຊັ່ນໝາ, ​ແມວ;
12. ໂຮງຂ້າສັດ, ບ່ອນຂ້າສັດຍ່ອຍ;
13. ໂຮງ ຫຼື ຫ້ອງປຸງແຕ່ງຜະລິດຕະພັນສັດຂັ້ນຕົ້ນ;
14. ການນຳເຂົ້າ, ສົ່ງອອກ, ສົ່ງຜ່ານ ແລະ ຈຳໜ່າຍສັດ, ຜະລິດຕະພັນສັດ ແລະ ຜະລິດຕະພັນສຳຮອງຈາກສັດ;
15. ບ່ອນຂາຍຊີ້ນ ແລະ ຜະລິດຕະພັນສັດ;
16. ສວນສັດ;
17. ໂຮງລະຄອນສັດ;
18. ການກິລາກ່ຽວກັບສັດ;
19. ໂຮງຮຽນວິຊາຊີບ ຫຼື ສູນຝຶກອົບຮົມວິຊາການລ້ຽງສັດ;
20. ການສ້າງສື່ໂຄສະນາ, ສາລະຄະດີ, ວາລະສານ ຫຼື ປຶ້ມກ່ຽວກັບວິທີການລ້ຽງສັດເພື່ອຈຳໜ່າຍ;
21. ທຸລະກິດອື່ນ ກ່ຽວກັບການລ້ຽງສັດທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກໍານົດ.

ການແບ່ງຂັ້ນຄຸ້ມຄອງການດຳເນີນທຸລະກິດກ່ຽວກັບການລ້ຽງສັດ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 68 (ປັບປຸງ) ທຸລະກິດກ່ຽວ​ກັບການສັດຕະວະແພດ**

ທຸລະກິດກ່ຽວ​ກັບການສັດຕະວະ​ແພດ ມີ ດັ່ງນີ້:

1. ການບໍລິການກວດສຸຂະພາບ ​ແລະ ປິ່ນປົວສັດ;
2. ການບໍລິການເສີມສວຍສັດລ້ຽງປະຈຳເຮືອນ ​ເຊັ່ນໝາ, ​ແມວ;
3. ການຜະລິດ, ການນຳເຂົ້າ, ການສົ່ງອອກ, ການສົ່ງຜ່ານ ຢາສັດຕະວະແພດ ແລະ ຜະລິດຕະພັນການສັດ ຕະວະແພດ;
4. ຮ້ານຈຳໜ່າຍຢາສັດຕະວະແພດ;
5. ການບໍລິການກັກກັນສັດ;
6. ການບໍລິການວິໄຈພະຍາດສັດ ແລະ ຜະລິດຕະພັນສັດ;
7. ໂຮງຮຽນວິຊາຊີບ ຫຼື ສູນຝຶກອົບຮົມວິຊາການສັດຕະວະແພດ;
8. ການສ້າງສາລະຄະດີກ່ຽວກັບພະຍາດສັດ ຫຼື ການສັດຕະວະແພດເພື່ອຈຳໜ່າຍ;
9. ທຸລະກິດອື່ນກ່ຽວ​ກັບການສັດຕະວະແພດ ທີ່ ອົງການຄຸ້ມຄອງການ ລ້ຽງສັດ ແລະ ການສັດຕະວະ ແພດກໍານົດ.

ການແບ່ງຂັ້ນຄຸ້ມຄອງ ການດຳເນີນທຸລະກິດກ່ຽວກັບການສັດຕະວະແພດ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 69 (ປັບປຸງ) ການດໍາເນີນທຸລະກິດກ່ຽວກັບ ການລ້ຽງສັດ ແລະ ການສັດຕະວະແພດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດທີ່ມີຈຸດປະສົງດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ຕ້ອງຍື່ນຄຳຮ້ອງຕໍ່ ຂະແໜງການອຸດສາຫະກຳ ແລະ ການຄ້າ ຕາມທີ່ໄດ້ກຳນົດໄວ້ໃນກົດໝາຍວ່າ ດ້ວຍວິສາຫະກິດ, ກົດໝາຍວ່າດ້ວຍ ການສົ່ງເສີມການລົງທຶນ, ກົດໝາຍ ແລະ ລະບຽບການອື່ນທີ່ກ່ຽວຂ້ອງ ເພື່ອພິຈາລະນາອອກທະບຽນວິສາຫະກິດ ພາຍຫຼັງທີ່ໄດ້ຮັບອະນຸຍາດທາງດ້ານວິຊາການຈາກ ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ.

ໃນກໍລະນີບໍ່ສາມາດອອກອະນຸຍາດດ້ານວິຊາການນັ້ນ ອົງການຄຸ້ມຄອງວຽກງານ ລ້ຽງສັດ ແລະ ສັດຕະວະ ແພດຕ້ອງແຈ້ງເຫດຜົົນທີ່ຊັດເຈນໃຫ້ແກ່ຜູ້ຂໍອະນຸຍາດ ຢ່າງເປັນລາຍລັກອັກສອນ.

**ມາດຕາ 70 (ໃໝ່) ເງື່ອນໄຂການດຳເນີນທຸລະກິດ**

ການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ມີເນື້ອທີ່, ທຶນ, ສຳນັກງານ, ສິ່ງປຸກສ້າງ, ອຸປະກອນ, ເຄື່ອງມື ແລະ ພາຫະນະຮັບໃຊ້ຢ່າງເໝາະສົມ;
2. ມີນັກວິຊາການທີ່ມີຄວາມຮູ້ດ້ານ ການລ້ຽງສັດ ຫຼື ການສັດຕະວະແພດ ລະດັບຊັ້ນກາງຂຶ້ນໄປທີ່ມີໃບຢັ້ງ ຢືນໄດ້ຜ່ານການປະຕິບັດວຽກງານຕົວຈິງ ສຳລັບທຸລະກິດກ່ຽວກັບການລ້ຽງສັດ, ສ່ວນທຸລະກິດກ່ຽວກັບການສັດຕະວະແພດນັ້ນ ຕ້ອງໃຫ້ມີສັດຕະວະແພດ ຫຼື ພະຍາບານສັດທີ່ມີໃບຢັ້ງຢືນປະກອບວິຊາຊີບ ຈາກສະພາສັດຕະວະແພດ;
3. ໄດ້ຮັບການເຫັນດີຈາກຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
4. ມີເງື່ອນໄຂອື່ນທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດເຫັນວ່າມີຄວາມຈຳເປັນ.

ມາດຕາ 71 **(ໃໝ່)** ການໂຈະການດໍາເນີນທຸລະກິດ

ການດຳເນີນທຸລະກິດກ່ຽວກັບ ການລ້ຽງສັດ ແລະ ການສັດຕະວະແພດ ຈະຖືກໂຈະໃນກໍລະນີ ດັ່ງນີ້:

1. ຕາມການສະເໜີຂອງຜູ້ປະກອບການ;
2. ຜູ້ປະກອບການບໍ່ປະຕິບັດຕາມການກ່າວເຕືອນຂອງ ເຈົ້າໜ້າທີ່ສັດຕະວະແພດ ກ່ຽວກັບການປັບ ປຸງການປະຕິບັດ ເງື່ອນໄຂ, ມາດຕະຖານເຕັກນິກ ແລະ ຄຸນນະພາບຂອງການດໍາເນີນທຸລະກິດ;
3. ຜູ້ປະກອບການດຳເນີນທຸລະກິດ ບໍ່ຖືກຕ້ອງຕາມການອະນຸຍາດ.

ການໂຈະການດຳເນີນທຸລະກິດ ແມ່ນ ເພື່ອໃຫ້ຫົວໜ່ວຍທຸລະກິດປັບປຸງແກ້ໄຂ ໃນເວລາອັນແນ່ນອນ ແລະ ຕ້ອງແຈ້ງໃຫ້ຜູ້ປະກອບການຮັບຮູ້ຢ່າງເປັນລາຍລັກອັກສອນ.

ມາດຕາ 72 **(ໃໝ່)** ການຍົກເລີກການດໍາເນີນທຸລະກິດ

ການດຳເນີນທຸລະກິດ ກ່ຽວກັບການລ້ຽງສັດ ແລະ ການສັດຕະວະແພດ ຈະຖືກຍົກເລີກ ໃນກໍລະນີທີ່ຜູ້ປະກອບການບໍ່ປັບປຸງ ຫຼື ແກ້ໄຂຕາມເງື່ອນໄຂ ແລະ ເວລາທີ່ໄດ້ກຳນົດໄວ້ໃນການແຈ້ງໂຈະ.

ການຍົກເລີກ ໃຫ້ປະຕິບັດຕາມຂັ້ນຕອນທີ່ໄດ້ກຳນົດໄວ້ໃນ ກົດໝາຍວ່າດ້ວຍ ພາສີ, ກົດໝາຍວ່າດ້ວຍ ສ່ວຍສາອາກອນ, ກົດໝາຍວ່າດ້ວຍ ວິສາຫະກິດ, ກົດໝາຍວ່າດ້ວຍ ການສົ່ງເສີມການລົງທຶນ, ກົດໝາຍ ແລະ ລະບຽບການອື່ນທີ່ກ່ຽວຂ້ອງ.

**ມາດຕາ 73 (ໃໝ່) ການສະເໜີ ຫຼື ຂໍອຸທອນ ການແຈ້ງໂຈະ ຫຼື ການຍົກເລີກການດໍາເນີນທຸລະກິດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກໂຈະ ຫຼື ຍົກເລີກ ການດໍາເນີນທຸລະກິດກ່ຽວກັບ ການລ້ຽງສັດ ແລະ ການສັດຕະວະແພດ ສາມາດສະເໜີ ຫຼື ຂໍອຸທອນຕໍ່ອົງການຂັ້ນເທິງຂອງອົງການທີ່ແຈ້ງໂຈະ ຫຼື ແຈ້ງຍົກເລີກນັ້ນ ເພື່ອພິຈາລະນາລົບລ້າງ ຖ້າຫາກສາມາດພິສູດໃຫ້ເຫັນວ່າຕົນໄດ້ປະຕິບັດຕາມເງື່ອນໄຂ ຫຼື ລະບຽບການຢ່າງຖືກຕ້ອງແລ້ວ ຫຼື ມີຂໍ້ມູນຫຼັກຖານທາງດ້ານວິທະຍາສາດ ທີ່ຢັ້ງຢືນໄດ້ວ່າເຫດຜົນຂອງການແຈ້ງໂຈະ ຫຼື ແຈ້ງຍົກເລີກນັ້ນບໍ່ຖືກຕ້ອງຕາມຄວາມເປັນຈິງ.

**ໝວດ​ທີ 2**

**ການຄວບຄຸມລະບົບຕ່ອງໂສ້ການຜະລິດສັດ**

**ມາດຕາ 74 (ປັບປຸງ) ການຄວບຄຸມຟາ​ມລ້ຽງສັດ ແລະ ການລ້ຽງສັດຂະໜາດນ້ອຍຂອງປະຊາຊົນ**

ຜູ້ປະກອບການກ່ຽວກັບຟາມລ້ຽງສັດ ຕ້ອງປະຕິບັດຕາມມາດຕະຖານຟາມລ້ຽງສັດ ແລະ ການປະຕິບັດງານທີ່ດີກ່ຽວ​ກັບ​​ຟາ​ມລ້ຽງສັດທີ່ ກະຊວງກະສິກຳ ແລະ ປ່າໄມ້ ກຳນົດ ເປັນຕົ້ນ ສະຖານທີ່ຕັ້ງ, ການອອກແບບສິ່ງກໍ່ສ້າງ, ລະບົບການອະນາໄມ ແລະ ຂ້າເຊື້ອພະຍາດ, ການຈັດການກ່ຽວກັບໂຮງເຮືອນ ແລະ ລະບົບຄອກສັດ, ອາຫານສັດ, ການດູແລສຸຂະພາບ ແລະ ການປ້ອງກັນພະຍາດສັດ, ການບັນທຶກຂໍ້ມູນ, ການຄຸ້ມຄອງບຸກຄະລາກອນ ແລະ ນັກວິຊາການ, ການ​ບໍາບັດ​ສິ່ງ​ເສດ​​ເຫຼືອ ແລະ ສິ່ງແວດລ້ອມ ລວມທັງການຈັດການດ້ານການຕະຫຼາດ ແລະ ການຈຳໜ່າຍ.

ປະຊາຊົນທີ່ລ້ຽງສັດຂະໜາດນ້ອຍ ຕ້ອງປະຕິບັດຕາມຄຳແນະນຳ ແລະ ຄູ່ມືດ້ານວິຊາການກ່ຽວກັບຫຼັກ ການລ້ຽງສັດທີ່ ກະຊວງກະສິກຳ ແລະ ປ່າໄມ້ ກຳນົດ.

**ມາດຕາ 75 (ປັບປຸງ) ການຄວບຄຸມ​ໂຮງ​ຂ້າ​ສັດ ​ແລະ ບ່ອນ​ຂ້າ​ສັດ​ຍ່ອຍ**

ຜູ້ປະກອບການກ່ຽວກັບ​ໂຮງ​ຂ້າ​ສັດ ​ແລະ ບ່ອນ​ຂ້າ​ສັດ​ຍ່ອຍ ຕ້ອງຮັບປະກັນດ້ານ ຄຸນ​ນະພາ​ບ, ຄວາມ​ສະອາດ ​ແລະ ຄວາມປອດໄພໂດຍບໍ່ໃຫ້ເກີດຜົນກະທົບທາງລົບຕໍ່ ຊິ​ວິດ, ສຸຂະພາບ ຂອງຜູ້​ບໍລິ​ໂພ​ກ ​ແລະ ຕ້ອງປະຕິບັດຕາມລະບຽບ​ການ ​ແລະ ມາດຕະຖານເຕັກນິກກ່ຽວກັບການຂ້າສັດທີ່ ກະຊວງກະສິກຳ ແລະ ປ່າໄມ້ກໍານົດ ເປັນຕົ້ນ ການກໍ່ສ້າງໂຮງຂ້າສັດ ແລະ ບ່ອນຂ້າສັດຍ່ອຍ, ການກວດກາກ່ອນຂ້າ, ການຂ້າ ແລະ ຄົວສັດ, ການກວດ ກາອະນາໄມຊີ້ນຫຼັງການ ຂ້າ, ການຈັດການດ້ານບຸກຄະລາກອນ ແລະ ນັກວິຊາການ ລວມທັງ ການອະນາໄມຂ້າເຊື້ອ, ການບັນທຶກລາຍງານ, ການ​ບໍາບັດ​ສິ່ງ​ເສດເຫຼືອ ແລະ ການປົກປັກຮັກສາສິ່ງແວດລ້ອມ.

**ມາດຕາ 76 (ໃໝ່) ການຄວບຄຸມອາຫານສັດ ແລະ ຢາສັດຕະວະແພດ**

ການດຳເນີນທຸລະກິດກ່ຽວກັບອາຫານສັດ ແລະ ຢາສັດຕະວະແພດ ຕ້ອງຮັບປະກັນດ້ານຄຸນ​ນະພາ​ບ ​ແລະ ຄວາມປອດໄພໂດຍບໍ່ໃຫ້ເກີດເປັນອັນຕະລາຍຕໍ່ ຊິ​ວິດ, ສຸຂະພາບຂອງ​ ຄົນ ແລະ ສັດ ແລະ ມີຜົນກະທົບທາງລົບຕໍ່ ສະພາບແວດລ້ອມ​ ແລະ ຕ້ອງປະຕິບັດຕາມລະບຽບການ ເປັນຕົ້ນ ການຂຶ້ນທະບຽນ, ການຜະລິດ, ການກວດກາຄຸນນະພາບ, ການເກັບຮັກສາ, ການຂົນສົ່ງ, ການຈຳໜ່າຍ ແລະ ການນຳໃຊ້ ທີ່ກະຊວງກະສິກຳ ແລະ ປ່າໄມ້ ກຳນົດ.

**ມາດຕາ 77 (ໃໝ່) ການຄວບຄຸມການນຳໃຊ້ຢາ ແລະ ສານກະຕຸ້ນເຂົ້າໃນການລ້ຽງສັດ**

ຜູ້ປະກອບການກ່ຽວກັບຟາມລ້ຽງສັດ ຕ້ອງປະຕິບັດຕາມ ລະບຽບການຄວບຄຸມການນໍາໃຊ້ ຢາ ແລະ ສານກະຕຸ້ນ ການຈະເລີນເຕີບໂຕ ລວມທັງລະບຽບການນໍາໃຊ້ ສານເຄມີ ແລະ ຢາຂ້າເຊື້ອ ຢູ່ໃນຂອດ ຂອງຕ່ອງໂສ້ການຜະລິດສັດ ເປັນຕົ້ນ ການປູກພືດອາຫານສັດ, ການຜະລິດ ແລະ ນໍາໃຊ້ອາຫານສັດ, ການຂ້າເຊື້ອພະຍາດ, ການຂ້າໜູ ແລະ ການປະ ສົມສານເຄມີໃສ່ຜະລິດຕະພັນສັດທີ່ມີຄວາມສ່ຽງ ອາດເປັນອັນຕະລາຍຕໍ່ສຸຂະພາບຂອງ ຄົນ, ສັດ ແລະ ສີ່ງແວດລ້ອມ.

ກະຊວງກະສິກໍາ ແລະ ປ່າໄມ້ ຕ້ອງສ້າງ ລະບຽບການ ແລະ ກໍານົດບັນຊີ ຢາ, ສານເຄມີ ແລະ ສານກະຕຸ້ນ ທີ່ຕ້ອງຫ້າມນໍາໃຊ້ ພ້ອມທັງໂຄສະນາ ແນະນໍາ ໃຫ້ຜູ້ປະກອບການ ມີການນໍາໃຊ້ໃຫ້ຖືກຕ້ອງຕາມລະບຽບການ.

**ມາດຕາ 78 (ໃໝ່) ການຄວບຄຸມການບໍລິການປິ່ນປົວສັດ ແລະ ການເສີມສວຍສັດລ້ຽງປະຈໍາເຮືອນ**

ການ​ດຳ​ເນີນ​ທຸລະ​ກິດກ່ຽວກັບການບໍລິການປິ່ນປົວສັດ ແລະ ການເສີມສວຍສັດລ້ຽງປະຈຳເຮືອນ ຕ້ອງປະ ຕິບັດຕາມຈັນຍາບັນວິຊາຊີບການສັດຕະວະແພດ, ຫຼັກການສະຫວັດດີການສັດ ແລະ ປະຕິບັດຕາມລະບຽບການ ເປັນ​ຕົ້ນສະຖານທີ່ຕັ້ງ, ບຸກຄະລາກອນ, ​ເ​ຄື່ອງມືອຸປະກອນ, ມາດຕະຖານ​ຄວບ​ຄຸມ​ການ​ດຳ​ເນີນ​ງານ ແລະ ການບໍ ລິການ ແລະ ການບັນທຶກລາຍງານ ທີ່ກະຊວງກະສິກຳ ແລະ ປ່າໄມ້ກຳນົດ.

**ມາດຕາ 79 (ປັບປຸງ) ການຄວບຄຸມໂຮງຮຽນວິຊາຊີບ ຫຼື ສູນຝຶກອົບຮົມວິຊາການລ້ຽງສັດ ແລະ ສັດຕະວະແພດ**

ບຸກຄົນ, ຄອບຄົວ ຫຼື ການຈັດຕັ້ງ ທີ່ມີຈຸດປະສົງດຳເນີນທຸລະກິດ ກ່ຽວກັບການສ້າງໂຮງຮຽນວິຊາຊີບ ຫຼື ສູນຝຶກອົບຮົມວິຊາການລ້ຽງສັດ ແລະ ສັດຕະວະແພດ ຕ້ອງປະຕິບັດຕາມ ມາດຕະຖານເຕັກນິກກ່ຽວກັບສະຖານ ທີ່ສິດສອນ ແລະ ຝຶກປະຕິບັດ, ອົງປະກອບດ້ານສິ່ງເອື້ອອຳນວຍ, ຄວາມຮູ້ຄວາມສາມາດຂອງຄູສອນ, ມາດຕະ ຖານດ້ານຫຼັກສູດ ແລະ ລະບົບການຄູ້ມຄອງບໍລິຫານໂຮງຮຽນ ຕາມລະບຽບການທີ່ກະຊວງກະສິກຳ ແລະ ປ່າໄມ້ກຳນົດ ແລະ ຕ້ອງປະຕິບັດຕາມກົດໝາຍ ແລະ ລະບຽບການອື່ນທີ່ກ່ຽວຂ້ອງ.

**ມາດຕາ 80 (ໃໝ່)** **ການຄວບຄຸມສິ່ງແວດລ້ອມ ໃນການດຳເນີນທຸລະກິດກ່ຽວກັບ ການລ້ຽງສັດ ແລະ ການສັດຕະວະແພດ**

ການ​ດຳເນີນທຸລະກິດກ່ຽວ​ກັບການລ້ຽງສັດ ແລະ ການສັດຕະວະແພດ ຕ້ອງ​ຮັບປະກັນບໍ່​ໃຫ້ສົ່ງຜົນກະທົບທາງລົບຕໍ່ ສັງ​ຄົມ, ສິ່ງແວດລ້ອມ ແລະ ລະບົບ​ນິ​ເວດ​ຊຶ່ງຕ້ອງປະຕິບັດຕາມມາດຕະຖານເຕັກນິກການລ້ຽງສັດ ແລະ ການບໍລິການສັດຕະວະແພດທີ່ດີ, ກົດໝາຍ ແລະ ລະບຽບການອື່ນທີ່ກ່ຽວຂ້ອງ.

**ໝວດ​ທີ 3**

**ການ​ປະກອບ​ວິຊາ​ຊີບລ້ຽງສັດ, ວິຊາຊີບສັດຕະວະແພດ​ ​ແລະ ຫຼັກສູດການສຶກສາ**

**ດ້ານການລ້ຽງສັດ ແລະ ການສັດຕະວະແພດ**

**ມາດຕາ 81 (ໃໝ່) ສະພາສັດຕະວະແພດ**

**ສະພາສັດຕະວະແພດ ແມ່ນ ການຈັດຕັ້ງທີ່ບໍ່ສັງກັດລັດ ໄດ້ຮັບການສ້າງຕັ້ງຂຶ້ນ ດ້ວຍຄວາມສະໝັກໃຈຂອງນັກວິຊາຊີບສັດຕະວະແພດ ຊື່ງໄດ້ຮັບການອະນຸຍາດ ຈາກກະຊວງກະສິກໍາ ແລະ ປ່າໄມ້ ມີການບໍລິຫານ ແລະ ຄຸ້ມຄອງດ້ວຍຕົນເອງ​ເພື່ອໃຫ້ຄໍາປຶກສາກ່ຽວກັບ**​ການ**ຄວບຄຸມ ຄຸນນະພາບ, ຄວາມສາມາດ, ຈັນຍາບັນ, ກົດປະພຶດ, ມາດຕະຖານການປະຕິບັດງານທີ່ດີຂອງນັກວິຊາຊີບລ້ຽງສັດ ແລະ ສັດຕະວະແພດ, ການດູແລດ້ານສະຫວັດດີການສັດ ລວມທັງ ການກວດກາ ແລະ ການອອກໃບຢັ້ງຢືນປະກອບວິຊາຊີບ ແລະ ມາດຕະຖານຕໍ່າສຸດ ກ່ຽວກັບວິຊາການລ້ຽງສັດ ຫຼື ສັດຕະວະແພດທຸກລະດັບ.**

ກະຊວງກະສິກຳ ແລະ ປ່າໄມ້ ປະສານສົມທົບກັບຂະແໜງການອື່ນທີ່ກ່ຽວຂ້ອງກຳນົດ ນິຕິກຳ ແລະ ວິທີການເພື່ອສ້າງຕັ້ງສະພາສັດຕະວະແພດ ຂອງ ສປປ ລາວ ​ໂດຍສອດຄ່ອງກັບການແນະນຳຂອງອົງການສຸຂະພາບສັດ ສາກົນ.

**ມາດຕາ 82 (ໃໝ່) ການປະກອບວິຊາຊີບລ້ຽງສັດ ແລະ ສັດຕະວະແພດ**

ວິຊາຊີບລ້ຽງສັດ ປະກອບດ້ວຍ:

1. ນັກວິຊາການລ້ຽງສັດຊັ້ນຕົ້ນ;
2. ນັກວິຊາການລ້ຽງສັດຊັ້ນກາງ;
3. ນັກວິຊາການລ້ຽງສັດຊັ້ນສູງ.

​ວິຊາຊີບສັດຕະວະແພດປະກອບດ້ວຍ:

1. ສັດຕະ​ວະ​ແພດ;
2. ພະຍາບານ​ສັດ;
3. ສັດຕະວະ​ແພດ​ບ້ານ.

ເງື່ອນ​ໄຂ, ມາດຕະຖານ​ ລວມທັງລະບຽບການ​ອະ​ນຸຍາດ ​ແລະ ​ຄຸ້ມ​ຄອງວິຊາ​ຊີບ​ລ້ຽງສັດ ແລະ ສັດຕະວະ​ແພດ ໃຫ້ສະພາສັດຕະວະແພດເປັນຜູ້​ກໍານົດ​ໄວ້ໃນ​ລະບຽບ​ການ​ຕ່າງຫາກ.

**ມາດຕາ 83 (ປັບປຸງ) ຫຼັກສູດການສຶກສາດ້ານການລ້ຽງສັດ ແລະ ການສັດຕະວະແພດ**

ຫຼັກສູດການສຶກສາດ້ານການລ້ຽງສັດ ແລະ ສັດຕະວະແພດ ຕ້ອງໄດ້ກວດກາ, ຮັບຮອງ ແລະ ຢັ້ງຢືນຈາກສະພາສັດຕະວະແພດແລະປະຕິບັດຕາມ ກົດໝາຍ, ລະບຽບການອື່ນທີ່ກ່ຽວຂ້ອງ.

# ພາກທີ VI

# ສິດ ແລະ ພັນທະຂອງພະນັກງານ-ລັດຖະກອນ ລ້ຽງສັດ ແລະ ສັດຕະວະແພດ,

# ຜູ້ປະກອບການ ແລະ ຜູ້ບໍລິໂພກ

# ມາດຕາ 84 (ໃໝ່) ສິດ ແລະ ພັນທະຂອງພະນັກງານ-ລັດຖະກອນ ລ້ຽງສັດ ແລະ ສັດຕະວະແພດ

ພະນັກງານ-ລັດຖະກອນ ລ້ຽງສັດ ແລະ ສັດຕະວະແພດ ມີສິດ ແລະ ພັນທະ ດັ່ງນີ້:

1. ເຄົາລົບ ແລະ ປະຕິບັດ ລັດຖະທຳມະນູນ, ກົດໝາຍ ແລະ ລະບຽບການຂອງລັດຢ່າງເຂັ້ມງວດ;
2. ປະພຶດ, ປະຕິບັດໜ້າທີ່ດ້ວຍຄວາມ ຮັບຜິດຊອບ, ບໍລິສຸດ, ສັດຊື່, ມີຄວາມຈິງໃຈ ຕາມຈັນຍາບັນຕໍ່ຕົນເອງ, ວິຊາຊິບ, ການຈັດຕັ້ງ, ປະຊາຊົນ ແລະ ສັງຄົມ;
3. ເປັນເຈົ້າການດຳເນີນການ ດ້ວຍວິທີການໃດໜຶ່ງໂດຍທັນທີ ເມື່ອພົບ ຫຼື ໄດ້ຮັບການແຈ້ງວ່າມີການສົງໄສ ຫຼື ເກີດການລະບາດຂອງພະຍາດສັດ ຫຼື ເກີດເຫດການທີ່ມີການລະເມີດ ຕໍ່ ກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ;
4. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ ໃນກົດໝາຍ ແລະ ລະບຽບການ.

# ມາດຕາ 85 (ປັບປຸງ) ສິດຂອງຜູ້ປະກອບການ

ຜູ້ປະກອບການການລ້ຽງສັດ ແລະ ການສັດຕະວະແພດ ມີ ສິດ ດັ່ງນີ້:

1. ​ກໍ່ສ້າງ​ສິ່ງ​ປຸກ​ສ້າງ ​ແລະ ປະກອບ​ ເຄື່ອງມື, ວັດ​ຖູປະ​ກອນ ​​ເພື່ອດຳ​ເນີນທຸລະກິດ​​ ກ່ຽວກັບ​ການລ້ຽງສັດ ແລະ ການ​ສັດ​ຕະ​ວະ​ແພດຕາມການ​ອະ​ນຸ​ຍາດ;
2. ​ເປັນ​ເຈົ້າກຳມະສິດກິດ​ຈະ​ການ ​ແລະ ໝາກຜົນ​ທີ່​ໄດ້​ຮັບ​ຈາກ​ການ​ດຳ​ເນີນ​ກິດຈະການ ​ແລະ ໄດ້ຮັບການ​ປົກ​ປ້ອງ​ສິດ ແລະ ຜົນ​ປະ​ໂຫຍດອັນຊອບທຳຂອງຕົນ;
3. ​ໄດ້​ຮັບ​ນະ​ໂຍບາຍ, ການ​ສົ່ງ​ເສີມ, ການ​ຊ່ວຍ​ເຫຼືອ, ການ​ແນະນຳ​ຈາກ​ລັດ ​ແລະ ພາກສ່ວນ​ອື່ນທາງ​ດ້ານ​ວິຊາ​ການ ​ແລະ ​ເຕັກ​ໂນ​ໂລ​ຊີ​ກ່ຽວ​ກັບການ​ລ້ຽງສັດ ​ແລະ ການ​ສັດຕະວະ​ແພດ;
4. ​ໃຫ້ເຊົ່າ, ​ໂອນ, ມອບ, ສືບ​ທອດ, ຊື້, ຂາຍ, ຂະຫ​ຍາຍ ​ແລະ ຢຸດ​ເຊົາ​ກິດຈະການຕາມ​ລະບຽບ​ການ;
5. ໄດ້ຮັບຂໍ້ມູນຂ່າວສານດ້ານການລ້ຽງສັດ ແລະ ການສັດຕະວະແພດ ລວມທັງການແຈ້ງກ່ຽວກັບຜົນການກວດກາທຸລະກິດຂອງຕົນ;
6. ນໍາໃຊ້ສິດອື່ນຕາມກົດໝາຍ ແລະ ລະບຽບການ.

**ມາດຕາ 86 (ປັບປຸງ) ພັນທະຂອງຜູ້ປະກອບການ**

ຜູ້ປະກອບ​ການການ​ລ້ຽງ​ສັດ ​ແລະ ການ​ສັດຕະວະ​ແພດ ມີ ພັນທະ ດັ່ງ​ນີ້:

1. ດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ຕາມ​ຫຼັກຈັນຍາບັນ, ມາດຕະ ຖານ​ເຕັກນິກ, ​ການ​ອະນຸຍາດ ​ແລະ ລະບຽບ​ການ;
2. ບໍ່ໃຫ້ການດຳເນີນທຸລະກິດຂອງຕົນ ສ້າງ​ຜົນ​ກະ​ທົບທາງລົບຕໍ່ ຊີວິດ, ສຸຂະພາບຂອງຄົນ, ສັດ ແລະ ສິ່ງ​ແວດ​ລ້ອມ;
3. ​ໃຫ້​ຄວາມ​ຮ່ວມມື​ກັບ​ເຈົ້າໜ້າ​ທີ່​ໃນການປະຕິບັດວຽກງານຂອງ​ລັດ;
4. ແຈ້ງໃຫ້​ອົງ​ການ​ຄຸ້​ມ​ຄອງ​ວຽກງານ ລ້ຽງ​ສັດ ແລະ ​ສັດ​ຕະ​ວະ​ແພດ ໃນກໍລະນີມີ​ການສົງໄສ ຫຼື ເກີດການລະບາດຂອງພະຍາດສັດທີ່ຈໍາເປັນຕ້ອງແຈ້ງ ​ແລະ ໃຫ້​ຄວາມ​ຮ່ວມ​ມືກັບເຈົ້້າໜ້າທີ່ ໃນການນຳ​ໃຊ້ມາດຕະການຄວບຄຸມການລະບາດຂອງພະຍາດສັດ;
5. ລາຍ​ງານ ​ແລະ ສະໜອງ​ຂໍ້​ມູນ​ກ່ຽວ​ກັບ​ການ​ເຄື່ອນ​ໄຫວ​ຂອງ​ກິດຈະການ ລວມທັງ​ແຈ້ງ​ເຫດຜົນ​ກ່ຽວ​ກັບ​ການ​ຢຸດ​ເຊົາ​ກິດ​ຈະ​ການຊົ່ວ​ຄາວ ຫຼື ຖາວອນຂອງຕົນ;
6. ເສຍພາສີ, ອາກອນ, ​ຄ່າ​ທຳ​ນຽມ ​ແລະ ຄ່າ​ບໍລິການ​ດ້ານ​ວິຊາ​ການອື່ນໃຫ້​ ຖືກຕ້ອງ, ຄົບ​ຖ້ວນ ​ແລະ ທັນ​ເວລາ;
7. ພົວພັນ​ກັບ​ອົງການ​ປົກຄອງ​ທ້ອງຖິ່ນ ບ່ອນ​​ກິດຈະການຂອງຕົນ​ຕັ້ງຢູ່ ​ແລະ ປະກອບສ່ວນ​ໃນ​ການ​ປົກ​ປັກ​ຮັກສາ​ຄວາມ​ສະຫງົບ, ຄວາມ​ເປັນ​ລະບຽບ​ຮຽບຮ້ອຍ ​ແລະ ສິ່ງ​ແວດ​ລ້ອມ;
8. ປະຕິບັດພັນທະອື່ນຕາມກົດໝາຍ ແລະ ລະບຽບການ.

# ມາດຕາ 87 (ປັບປຸງ) ສິດຂອງຜູ້ບໍລິໂພກ

ຜູ້ບໍລິໂພກ ມີ​ ສິດ ດັ່ງ​ນີ້:

1. ໄດ້ຮັບຂໍ້ມູນຂ່າວສານກ່ຽວກັບຄຳ​ແນະນຳ​ດ້ານ ​ຄຸນ​ນະພາ​ບ, ຄວາມ​ປອດ​ໄພ, ການຊົມໃຊ້ຜະລິດ ຕະພັນສັດ ແລະ ການບໍລິການດ້ານສຸຂະພາບສັດທີ່​ຖືກຕ້ອງ;
2. ໄດ້​ຮັບ​ການປົກ​ປ້ອງຈາກ​ການ​ຫຼອກ​ລວງ ​ຫຼື ​ການໃຫ້​ຂໍ້​ມູນ​ທີ່​ບໍ່​ຖືກຕ້ອງຂອງ​ຜູ້​ປະກອບ​ການ ທີ່​ກ່ຽວຂ້ອງ​ກັບຜະລິດ​ຕະພັນ​ສິນຄ້າ​ກ່ຽວ​ກັບ​ສັດ ​ແລະ ການ​ບໍລິການ;
3. ຮ້ອງທຸກຕໍ່ພາກສ່ວນທີ່ກ່ຽວຂ້ອງ ກ່ຽວ​ກັບ​ການ​ລ້ຽງ​ສັດ ​ແລະ ການສັດຕະວະແພດ ທີ່ມີຜົນກະ ທົບທາງລົບຕໍ່ສັງຄົມ ​ແລະ ສິ່ງ​ແວດ​ລ້ອມລວມທັງການ​ປະຕິດບັດ​ໜ້າທີ່ ທີ່​ບໍ່​ຖືກຕ້ອງຂອງພະນັກງານ-ລັດຖະກອນ ຫຼື ເຈົ້າໜ້າທີ່ສັດຕະວະແພດ​;
4. ແຈ້ງ ຫຼື ລາຍງານຕໍ່ອົງ​ການ​ຄຸ້​ມ​ຄອງວຽກງານ​ລ້ຽງ​ສັດ ແລະ ​ສັດ​ຕະ​ວະ​ແພດ ເມື່ອພົບເຫັນ ຫຼື ສົງ ໄສວ່າສັດເປັນພະຍາດ ຫຼື ມີການຈຳໜ່າຍຜະລິດຕະພັນສັດທີ່ປົນເປື້ອນສານພິດ ຫຼື ເຊື້ອພະຍາດ ຢູ່ຕາມທ້ອງຕະຫຼາດ ຫຼື ສະຖານທີ່ອື່ນ;
5. ນໍາໃຊ້ສິດອື່ນຕາມກົດໝາຍ ແລະ ລະບຽບການ.

**ມາດຕາ 88 (ປັບປຸງ) ພັນທະຂອງຜູ້ບໍລິໂພກ**

ຜູ້​ບໍ​ລິ​ໂພກ ມີ ພັນທະ ​​ດັ່ງ​ນີ້:

1. ​ເຄົາລົບ, ປະຕິບັດ​ກົດໝາຍ ​ແລະ ລະບຽບ​ການ​ກ່ຽວ​ກັບການ​ລ້ຽງສັດ ​ແລະ ການ​ສັດຕະວະ​ແພດ;
2. ​ເກັບມ້ຽນ ແລະ ກຳຈັດຊິ້ນສ່ວນ ຫຼື ສິ່ງ​ເສດ​ເຫຼືອ​ຈາກ​ການ​ບໍລິໂພກຂອງ​ຕົນ;
3. ລາຍງານກ່ຽວ​ກັບ​ການ​ດຳ​ເນີນທຸລະກິດ ທີ່​ບໍ່​ຖືກຕ້ອງຂອງ​ຜູ້​ປະກອບ​ການ ​ໃຫ້​ອົງ​ການ​ຄຸ້​ມ​ຄອງວຽກງານ​ລ້ຽງ​ສັດ ແລະ​ ສັດ​ຕະ​ວະ​ແພດ;
4. ແຈ້ງຕໍ່​ອົງ​ການ​ຄຸ້​ມ​ຄອງວຽກງານ​ລ້ຽງ​ສັດ ແລະ ສັດ​ຕະ​ວະ​ແພດຊາບ ເມື່ອພົບເຫັນການລະເມີດຫຼັກການສະຫວັດດີການສັດ;
5. ປະຕິບັດພັນທະອື່ນຕາມ​ກົດໝາຍ ແລະ ລະ​ບຽບ​ການ.

# ພາກທີVII

# ຂໍ້ຫ້າມ

# ມາດຕາ 89 (ປັບປຸງ) ຂໍ້ຫ້າມທົ່ວ​ໄປ

**ຫ້າມ**ບຸກຄົນ, ນິຕິບຸກຄົນ ຫຼື ການຈັດຕັ້ງ ມີ **ພຶດຕິກຳ ດັ່ງນີ້:**

1. ລ້ຽງສັດພາຍໃນ​ບ້ານ, ໃນຕົວເມືອງທີ່ສົ່ງຜົນກະທົບ ທາງລົບຕໍ່ ສິ່ງແວດລ້ອມ ແລະ ສັງຄົມ;
2. ປ່ອຍສັດຊະຊາຍໃນເຂດຊຸມຊົນ ໂດຍສະເພາະຢູ່ພາຍໃນບ້ານ, ເທດສະບານ, ນະຄອນ ແລະ ຕາມທາງຫຼວງ;
3. ນຳໃຊ້ຢາ, ສານເຄມີ ຫຼື ສານກະຕຸ້ນປະສົມໃສ່ອາຫານສັດ ຫຼື ຜະລິດຕະພັນສັດ ຫຼື ນຳເຂົ້າຮ່າງກາຍສັດທີ່ມີຜົນ​ກະທົບທາງລົບຕໍ່ສັດ, ຜູ້ບໍລິໂພກ ແລະ ສິ່ງແວດລ້ອມລວມທັງມີການກະທຳໃດໜຶ່ງ ທີ່ພາໃຫ້ເກີດການລະບາດຂອງພະຍາດສັດ;
4. ດໍາເນີນທຸລະກິດກ່ຽວກັບການລ້ຽງສັດ ​ແລະ ການ​ສັດຕະວະ​ແພດໂດຍບໍ່ໄດ້ຮັບອະນຸຍາດຈາກ ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ;
5. ນໍາເຂົ້າ, ສົ່ງອອກ, ຂົນສົ່ງ ຫຼື ຈຳໜ່າຍຜະລິດຕະພັນສິນຄ້າກ່ຽວກັບສັດທີ່ຕິດ ຫຼື ປົນ​ເປື້ອນເຊື້ອພະຍາດສັດທີ່ຈໍາເປັນຕ້ອງແຈ້ງ ລວມທັງການນໍາເຂົ້າ ສົ່ງອອກຜ່ານດ່ານຊາຍແດນ ທີ່ບໍ່ໄດ້ກຳນົດໄວ້ໃນໃບອະນຸຍາດ;
6. ນໍາເຂົ້າ ຫຼື ສົ່ງອອກ ຜະລິດຕະພັນສິນຄ້າກ່ຽວກັບສັດ ຜ່ານດ່ານຊາຍແດນທີ່ບໍ່ໄດ້ກຳນົດໄວ້ໃນໃບອະນຸຍາດ;
7. ລັກລອບ ນໍາເຂົ້າຜະລິດຕະພັນສັດ ທີ່ບໍ່ໄດ້ຜ່ານການກວດກາ ແລະ ຢັ້ງຢືນຈາກສັດຕະວະແພດ ເປັນຕົ້ນ ຊີ້ນ, ເຄື່ອງໃນ ແລະ ຊິ່ນສ່ວນອື່ນ ທີ່ ເສັຍຄຸນ, ບໍ່ໄດ້ມາດຕະຖານ ຫຼື ປະສົມສານເຄມີຕ້ອງຫ້າມ;
8. ທໍລະມານສັດ ຫຼື ກະທຳການອື່ນທີ່ມີລັກສະນະໂຫດຫ້ຽມ, ທາລູນ ຫຼື ລະເມີດຕໍ່ຫຼັກການສະຫວັດດີການສັດ;
9. ຂ້າ, ຄົວ, ບໍລິໂພກ ແລະ/ຫຼື ຈຳໜ່າຍສັດເຫງົາ, ເຈັບປ່ວຍ ຫຼື ຕາຍໂດຍບໍ່ຮູ້ສາເຫດ ຫຼື ເປັນພະຍາດລະບາດສັດ ຫຼື ມີສານຕົກຄ້າງ;
10. ຂ້າ, ຄົວ ສັດເພື່ອຈຳໜ່າຍ ໂດຍບໍ່ໄດ້ຮັບອະນຸຍາດ;
11. ຂ້າສັດ ​ທີ່ຖືພາມານ ​ເປັນຕົ້ນງົວ, ຄວາຍ, ມ້າ ຫຼື ສັດອື່ນທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດກຳນົດເປັນສັດສະຫງວນພັນ;
12. ຂ້າ ແລະ ສົ່ງອອກ ຊ້າງ ຫຼື ສັດທີ່ໃກ້ຈະສູນພັນ;
13. ສົ່ງອອກ ງົວ ແລະ ຄວາຍເພດແມ່ ສາຍພັນພື້ນເມືອງ ຫຼື ສາຍພັນອື່ນທີ່ທາງການປະກາດເປັນສັດສະຫງວນພັນ ໂດຍບໍ່ໄດ້ຮັບອະນຸຍາດຈາກກະຊວງກະສິກຳ ແລະ ປ່າໄມ້;
14. ຖິ້ມຊາກ ແລະ ຊິ້ນສ່ວນສັດຕາຍຢ່າງຊະຊາຍ;
15. ໃຫ້ຂໍ້ມູນ ຫຼື ສະໜອງຕົວຢ່າງກ່ຽວກັບສັດ, ຜະລິດຕະພັນສັດ ຫຼື ຊິ້ນສ່ວນຕິດພະຍາດສັດທີ່ບໍ່ຖືກຕ້ອງ;
16. ຊຸກເຊື່ອງ, ປອມແປງ ຫຼື ທຳລາຍເອກະສານ, ກາຈ້ຳ, ເຄື່ອງໝາຍ, ຂໍ້ມູນ ຫຼື ຕົວຢ່າງກ່ຽວກັບສັດ, ຜະລິດຕະພັນສັດ ຫຼື ຊິ້ນສ່ວນຕິດພະຍາດສັດ;
17. ໃຫ້ ຫຼື ຮັບ ສິນບົນ;
18. ນາບຂູ່, ກົດໜ່ວງຖ່ວງດຶງ ແລະ ຂັດຂວາງການປະຕິບັດໜ້າທີ່ຂອງ ພະນັກງານ ແລະ ເຈົ້າໜ້າທີ່ສັດຕະວະແພດ;
19. ມີພຶດຕິກຳອື່ນ ທີ່ເປັນການລະເມີດ ກົດໝາຍ ແລະ ລະບຽບການ.

**ມາດຕາ 90 (ປັບປຸງ) ຂໍ້ຫ້າມສໍາລັບພະນັກງານ-ລັດຖະກອນ ແລະ ເຈົ້າໜ້າທີ່ສັດຕະວະແພດ**

ນອກຈາກຂໍ້ຫ້າມທົ່ວ ​ໄປທີ່ໄດ້ກຳນົດໄວ້ໃນ ມາດຕາ 89 ຂອງ​ກົດໝາຍສະບັບ​ນີ້ແລ້ວ ຫ້າມ​​ພະນັກງານ-ລັດຖະກອນ ແລະ ເຈົ້າໜ້າທີ່ສັດຕະວະແພດ ມີ~~​~~​ ພຶດຕິກໍາ ດັ່ງນີ້:

1. ສວຍ​ໃຊ້​ສິດ, ໜ້າທີ່ ​ແລະ ​ຕຳ​ແໜ່ງເພື່ອບັງຄັບ, ນາບ​ຂູ່, ກົດໜ່ວງຖ່ວງດຶງ ​ຫຼື ຮຽກເອົາ​ສິນ​ບົນ ຊຶ່ງ​ກໍ່ໃຫ້ເກີດຄວາມ​ເສຍ​ຫາຍ​ແກ່​ຜົນປະ​ໂຫຍ​ດຂອງ ລັດ, ລວມໝູ່ ແລະ ບຸກຄົນ;
2. ເປີດ​ເຜີຍ​ຄວາມ​ລັບຂອງ ລັດ ຫຼື ທາງລັດຖະການ, ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ;
3. ປອມ​ແປງ​ເອກະສານ ຫຼື ອອກ​ເອກະສານ​ບໍ່​ຖືກຕ້ອງ;
4. ປະຕິບັດ​ໜ້າ​ທີ່​ດ້ວຍ​ຄວາມ​ປະໝາດ, ເມີນເສີຍ, ຂາດຄວາມຮັບຜິດຊອບ ແລະ ຈັນຍາບັນທີ່​ກໍ່​ໃຫ້​ເກີດ​ຄວາມ​ເສຍ​ຫາຍຕໍ່ ລັດ, ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ;
5. ຮຽກເອົາຄ່າ​ທຳນຽມ, ຄ່າ​ບໍລິການ ແລະ ນຳໃຊ້ລາຍຮັບວິຊາການທີ່ບໍ່ຖືກຕ້ອງຕາມລະບຽບການ;
6. **ມີພຶດຕິກຳອື່ນ ທີ່ເປັນການລະເມີດ ກົດໝາຍ ແລະ ລະບຽບການ.**

**ພາກທີVIII**

# ການແກ້ໄຂຂໍ້ຂັດແຍ່ງ

**ມາດຕາ 91 (ປັບປຸງ) ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງກ່ຽວກັບ ວຽກງານລ້ຽງສັດ ແລະ ສັດຕະວະແພດ ສາມາດດຳເນີນຕາມຮູບການໃດໜຶ່ງ ດັ່ງນີ້:

* + 1. ການແກ້ໄຂດ້ວຍ ການປະນີປະນອມກັນ;
    2. ການແກ້ໄຂດ້ວຍ ການໄກ່ເກ່ຍ;
    3. ການແກ້ໄຂທາງດ້ານບໍລິຫານ;
    4. ການແກ້ໄຂດ້ວຍ ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
    5. ການຮ້ອງຟ້ອງຕໍ່ສານ;
    6. ການແກ້ໄຂຂໍ້ຂັດແຍ່ງທີ່ມີລັກສະນະສາກົນ.

**ມາດຕາ 92 (ປັບປຸງ) ການແກ້ໄຂດ້ວຍການປະນີປະນອມກັນ**

ໃນກໍລະນີມີຂໍ້ຂັດແຍ່ງເກີດຂຶ້ນນັ້ນ ໃຫ້ຄູ່ກໍລະນີພະຍາຍາມແກ້ໄຂຂໍ້ຂັດແຍ່ງດ້ວຍ ການປຶກສາຫາລື ແລະ ປະນີປະນອມກັນ ເພື່ອໃຫ້ຕ່າງຝ່າຍຕ່າງໄດ້ຮັບຜົນປະໂຫຍດ.

**ມາດຕາ 93 (ໃໝ່) ການແກ້ໄຂດ້ວຍການໄກ່ເກ່ຍ**

ໃນກໍລະນີມີຂໍ້ຂັດແຍ່ງກ່ຽວກັບການລ້ຽງສັດ ແລະ ການສັດຕະວະແພດເກີດຂຶ້ນນັ້ນ ຄູ່ກໍລະນີສາມາດສະ ເໜີແກ້ໄຂຂໍ້ຂັດແຍ່ງດ້ວຍການໄກ່ເກ່ຍ.

**ມາດຕາ 94 (ປັບປຸງ) ການແກ້ໄຂທາງດ້ານບໍລິຫານ**

ໃນກໍລະນີມີຂໍ້ຂັດແຍ່ງກ່ຽວກັບການລ້ຽງສັດ ແລະ ການສັດຕະວະແພດເກີດຂຶ້ນນັ້ນ ທີ່ຄູ່ກໍລະນີສາມາດສະເໜີຕໍ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຫຼື ຂະແໜງການອື່ນທີ່ກ່ຽວຂ້ອງ ເພື່ອພິຈາລະນາແກ້ໄຂຕາມກົດໝາຍ ແລະ ລະບຽບການ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດຕ້ອງແກ້ໄຂຂໍ້ສະເໜີດັ່ງກ່າວ ພາຍໃນເວລາ ສາມສິບວັນລັດຖະການ. ຖ້າບໍ່ສາມາດແກ້ໄຂໄດ້ ຕ້ອງໄດ້ແນະນຳໃຫ້ຜູ້ສະເໜີໄປແກ້ໄຂຂໍ້ຂັດແຍ່ງ ດ້ວຍຮູບການແກ້ໄຂຂໍ້ຂັດແຍ່ງທາງດ້ານເສດຖະກິດ ຫຼື ຮ້ອງຟ້ອງຕໍ່ສານ.

**ມາດຕາ 95 (ປັບປຸງ) ການແກ້ໄຂດ້ວຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີມີຂໍ້ຂັດແຍ່ງທາງດ້ານເສດຖະກິດ ກ່ຽວກັບການລ້ຽງສັດ ແລະ ການສັດຕະວະແພດເກີດຂື້ນນັ້ນ ຄູ່ກໍລະນີມີສິດສະເໜີໃຫ້ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ ພິຈາລະນາແກ້ໄຂຕາມກົດໝາຍ ແລະ ລະບຽບການ.

**ມາດຕາ 96 (ປັບປຸງ) ການຮ້ອງຟ້ອງຕໍ່ສານ**

ໃນກໍລະນີມີຂໍ້ຂັດແຍ່ງກ່ຽວກັບການລ້ຽງສັດ ແລະ ການສັດຕະວະແພດທີ່ຄູ່ກໍລະນີຝ່າຍໃດຝ່າຍໜຶ່ງຫາກເຫັນວ່າຕົນບໍ່ໄດ້ຮັບຄວາມເປັນທຳນັ້ນ ຄູ່ກໍລະນີມີສິດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາຕັດສີນຕາມກົດ ໝາຍ ແລະ ລະບຽບການ.

**ມາດຕາ 97 (ໃໝ່) ການແກ້ໄຂຂໍ້ຂັດແຍ່ງທີ່ມີລັກສະນະສາກົນ**

ໃນກໍລະນີມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລ້ຽງສັດ ແລະ ການສັດຕະວະແພດທີ່ມີລັກ ສະນະສາກົນນັ້ນ ຄູ່ກໍລະນີມີສິດສະເໜີຕໍ່ອົງການແກ້ໄຂຂໍ້ຂັດແຍ່ງພາຍໃນ, ຕ່າງປະເທດ ຫຼື ສາກົນຕາມການຕົກລົງກັນ ຫຼື ໃຫ້ປະຕິບັດຕາມສັນຍາສາກົນ ແລະ ສົນທິສັນຍາທີ່ ສປປ ລາວ ເປັນພາຄີ.

**ພາກທີ IX**

**ການຄຸ້ມຄອງ ແລະ ການກວດກາວຽກງານລ້ຽງສັດ ແລະ ສັດຕະວະແພດ**

**ໝວດທີ1**

**ການຄຸ້ມຄອງວຽກງານລ້ຽງສັດ ແລະ ສັດຕະວະແພດ**

**ມາດຕາ 98 (ປັບປຸງ) ອົງການຄຸ້ມຄອງ**

ລັດຄຸ້ມຄອງວຽກງານ**ລ້ຽງສັດ ແລະ ສັດຕະວະແພດຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດໂດຍມອບໃຫ້ ກະຊວງກະສິກຳ ແລະ ປ່າໄມ້ ເປັນເຈົ້າການ ແລະ ຮັບຜິດຊອບໂດຍກົງໃນການປະສານສົມ ທົບ**ກັບກະຊວງອື່ນ, ອົງການລັດທຽບເທົ່າກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ປະກອບດ້ວຍ:

1. ກະຊວງກະສິກຳ ແລະ ປ່າໄມ້;
2. ພະແນກກະສິກຳ ແລະ ປ່າໄມ້ແຂວງ, ນະຄອນຫຼວງ;
3. ຫ້ອງການກະສິກຳ ແລະ ປ່າໄມ້ເມືອງ, ເທດສະບານ, ນະຄອນ;
4. ຈຸງານກະສິກຳ ແລະ ປ່າໄມ້ບ້ານ;
5. ດ່ານກວດກາສັດຕະວະແພດ.

**ມາດຕາ 99 (ປັບປຸງ) ສິດ ແລະ ໜ້າທີ່ຂອງ ກະຊວງກະສິກຳ ແລະ ປ່າໄມ້**

ໃນການຄຸ້ມຄອງວຽກງານລ້ຽງສັດ ແລະ ສັດຕະວະແພດ ກະຊວງກະສິກຳ ແລະ ປ່າໄມ້ ມີສິດ ແລະ ໜ້າທີ່ ດັ່ງນີ້:

1. ຄົ້ນຄວ້າສ້າງ ຫຼື ປັບປຸງນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານລ້ຽງສັດ ແລະ ສັດຕະວະແພດເພື່ອນໍາສະເໜີ ລັດຖະບານ ແລະ ສະພາແຫ່ງຊາດ ພິຈາລະນາ;
2. ຈັດຕັ້ງ, ຜັນຂະຫຍາຍນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານລ້ຽງສັດ ແລະ ສັດຕະວະແພດໃຫ້ກາຍເປັນດຳລັດ, ລະບຽບການ, ແຜນງານ, ແຜນການ ແລະ ໂຄງການລະອຽດ;
3. ອອກຂໍ້ຕົກລົງ, ຄຳສັ່ງ, ຄຳແນະນຳ, ມາດຕະການ ແລະ ມາດຕະຖານກ່ຽວກັບການລ້ຽງສັດ ແລະ ການສັດຕະວະແພດ;
4. ຊີ້ນຳ, ຕິດຕາມ,​ ກວດກາ ແລະ ປະເມີນຜົນການຈັດຕັ້ງປະຕິບັດກ່ຽວກັບວຽກງານລ້ຽງສັດ ແລະ ສັດຕະວະແພດ ຕາມສາຍຕັ້ງໃນຂອບເຂດທົ່ວປະເທດ;
5. ໂຄສະນາ, ເຜີຍແຜ່ນະໂຍບາຍ, ແຜນຍຸດທະສາດ, ກົດໝາຍ, ດຳລັດ, ລະບຽບການ, ແຜນງານ,ແຜນການ ແລະ ໂຄງການກ່ຽວກັບການລ້ຽງສັດ ແລະ ການສັດຕະວະແພດ;
6. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນກ່ຽວກັບການລ້ຽງສັດ ແລະ ການສັດຕະວະແພດ;
7. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າເຈົ້າໜ້າທີ່ສັດຕະວະແພດ ແລະ ເຈົ້າໜ້າທີ່ສັດຕະວະ ແພດທີ່ປະຈຳຢູ່ດ່ານສາກົນ ໃນຂອບເຂດທົ່ວປະເທດ ໂດຍມີການປະສານສົມທົບກັບ ອົງການປົກຄອງທ້ອງຖີ່ນທີ່ກ່ຽວຂ້ອງ;
8. ສ້າງ, ພັດທະນາ ແລະ ຄຸ້ມຄອງສະຖານທີ່ບໍລິການດ້ານວິຊາການ ເປັນຕົ້ນ ຫ້ອງວິໄຈ, ສູນຜະລິດຢາສັດຕະວະແພດ, ດ່ານກວດກາສັດຕະວະແພດ, ສະຖານທີ່ກັກກັນສັດ;
9. ສ້າງ ແລະ ອອກຄຳແນະນຳ, ຄູ່ມື, ຂັ້ນຕອນປະຕິບັດ ເປັນຕົ້ນ ການປະເມີນຄວາມສ່ຽງ, ບັນຊີພະຍາດລະບາດສັດທີ່ຈຳເປັນຕ້ອງແຈ້ງ, ບັນຊີຜະລິດຕະພັນສັດຕະວະແພດ, ການຂຶ້ນທະບຽນຢາສັດຕະວະແພດ, ອາຫານສັດ, ວັດຖຸດິບ ແລະ ສານເພີ່ມໃສ່ອາຫານສັດ, ເຂດຄວບຄຸມ, ກັນຊົນ ແລະ ເຂດປອດພະຍາດສັດ ລວມທັງມາດຕະການກັນແລະ ຄວບຄຸມພະຍາດສັດ ແລະ ການແຈ້ງຂໍ້ມູນຄວາມປອດໄພດ້ານອາຫານ;
10. ຄົ້ນຄວ້າ, ກຳນົດ ແລະ ສະເໜີຈົດລິຂະສິດ ກຳມະພັນສັດ, ພືດອາຫານສັດ, ຢາພື້ນເມືອງສຳລັບການປິ່ນປົວພະຍາດສັດ ຫຼື ຜະລິດຕະພັນສັດຕະວະແພດທີ່ ສປປ ລາວ ຄົ້ນຄວ້າ ຫຼື ປຸງແຕ່ງ;
11. ສ້າງຕາໜ່າງລະບາດວິທະຍາ ແລະ ລະບົບຖານຂໍ້ມູນກ່ຽວກັບການລ້ຽງສັດ ແລະ ການສັດຕະວະ ແພດ;
12. ອອກ, ໂຈະ ຫຼື ຍົກເລີກການອະນຸຍາດ, ນຳເຂົ້າ, ສົ່ງອອກ ແລະ ສົ່ງຜ່ານຜະລິດຕະພັນສິນຄ້າກ່ຽວກັບສັດ, ການອະນຸຍາດທາງດ້ານວິຊາການ ໃນການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະ ວະແພດ ທັງເປັນລະບົບເອກະສານ ຫຼື ເອເລັກໂຕຣນິກ;
13. ອອກໃບຢັ້ງຢືນມາດຕະຖານການຜະລິດ ແລະ ການບໍລິການທີ່ດີ, ການວິໄຈຄຸນນະພາບອາຫານສັດ ແລະ ຢາສັດຕະວະແພດ, ໃບຢັ້ງຢືນສັດຕະວະແພດລະຫວ່າງປະເທດ ລວມທັງການໂຄສະນາກ່ຽວກັບການລ້ຽງສັດ ແລະ ການສັດຕະວະແພດ;
14. ໂຈະ ຫຼື ຍົກເລີກຂໍ້ຕົກລົງ, ຄຳສັ່ງ ແລະ ຄຳແນະນຳຂອງອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດຂັ້ນລຸ່ມຂອງຕົນທີ່ຂັດກັບ ກົດໝາຍ ແລະ ລະບຽບການ;
15. ຮັບ ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການລ້ຽງສັດ ແລະ ການສັດຕະວະແພດ;
16. ອະນຸຍາດ ຫຼື ຮັບຮອງໃຫ້ຫົວໜ່ວຍທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ເປັນຕົ້ນຫ້ອງວິໄຈພະຍາດສັດ, ອາຫານສັດ, ຫ້ອງກວດ ແລະ ປິ່ນປົວສັດ ດຳເນີນການອອກໃບຢັ້ງຢືນດ້ານວິຊາການສະເພາະໃດໜຶ່ງແທນອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ;
17. ປະສານສົມທົບກັບຂະແໜງການອື່ນທີ່ກ່ຽວຂ້ອງໃນການ ພັດທະນາ, ຄຸ້ມຄອງ, ຕິດຕາມ ແລະ ກວດກາວຽກງານລ້ຽງສັດ ແລະ ສັດຕະວະແພດ;
18. ພົວພັນ ແລະ ຮ່ວມມືກັບຕ່າງປະເທດ ແລະ ອົງການຈັດຕັ້ງສາກົນ ກ່ຽວກັບການລ້ຽງສັດ ແລະ ການສັດຕະວະແພດ;
19. ສະຫຼຸບລາຍງານການຈັດຕັ້ງປະຕິບັດວຽກງານລ້ຽງສັດ ແລະ ສັດຕະວະແພດ ໃຫ້ລັດຖະບານຢ່າງເປັນປົກກະຕິ;
20. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

**ມາດຕາ 100 (ປັບປຸງ) ສິດ ແລະ ໜ້າທີ່ຂອງພະແນກກະສິກຳ ແລະ ປ່າໄມ້ແຂວງ, ນະຄອນຫຼວງ**

ໃນການຄຸ້ມຄອງວຽກງານລ້ຽງສັດ ແລະ ສັດຕະວະແພດພະແນກກະສິກຳ ແລະ ປ່າໄມ້ແຂວງ, ນະ ຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງ, ຜັນຂະຫຍາຍນະໂຍບາຍ, ແຜນຍຸດທະສາດ ແລະ ກົດໝາຍກ່ຽວກັບວຽກງານລ້ຽງສັດ ແລະ ສັດຕະວະແພດໃຫ້ກາຍເປັນ ແຜນງານ, ແຜນການ ແລະ ໂຄງການລະອຽດ;
2. ຊີ້ນຳ, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດຂໍ້ ຕົກລົງ, ຄຳສັ່ງ, ຄຳແນະນຳ, ມາດຕະການ ແລະ ມາດຕະຖານກ່ຽວກັບວຽກງານລ້ຽງສັດ ແລະ ສັດຕະວະແພດຂອງ ຫ້ອງການກະສິກຳ ແລະ ປ່າໄມ້ເມືອງ, ເທດສະບານ, ນະຄອນຫຼວງ;
3. ໂຄສະນາ, ເຜີຍແຜ່ນະໂຍບາຍ, ແຜນຍຸດທະສາດ, ກົດໝາຍ, ດຳລັດ, ລະບຽບການ, ແຜນງານ, ແຜນການ ແລະ ໂຄງການກ່ຽວກັບການລ້ຽງສັດ ແລະ ການສັດຕະວະແພດ;
4. ສົ່ງເສີມ ການ ບໍາລຸງ, ຍົກລະດັບ ແລະ ຄຸ້ມຄອງ-ນຳໃຊ້ບຸກຄະລາກອນ ກ່ຽວກັບການລ້ຽງສັດ ແລະ ການສັດຕະວະແພດ;
5. ພັດທະນາ ແລະ ຄຸ້ມຄອງດ່ານກວດກາສັດຕະວະແພດ, ຫ້ອງວິໄຈພະຍາດສັດ, ສະຖານທີ່ກັກກັນສັດຕາມການມອບໝາຍຂອງ ກະຊວງກະສິກຳ ແລະ ປ່າໄມ້;
6. ເຂົ້າຮ່ວມການປະຕິບັດວຽກງານວິເຄາະຄວາມສ່ຽງ, ສະເໜີລາຍຊື່ພະຍາດເຂົ້າບັນຊີພະຍາດລະ ບາດສັດທີ່ຈຳເປັນຕ້ອງແຈ້ງ ແລະ ຜະລິດຕະພັນສິນຄ້າກ່ຽວກັບສັດ ທີ່ຕ້ອງຄວບຄຸມ ແລະ ເກືອດຫ້າມ;
7. ເກັບກຳຂໍ້ມູນກ່ຽວກັບລາຍການອາຫານສັດ ແລະ ຢາສັດຕະວະແພດ, ວັດຖຸດິບ ແລະ ສານເພີ່ມໃສ່ອາຫານສັດ;
8. ກຳນົດເຂດຄວບຄຸມພະຍາດລະບາດສັດ ແລະ ນຳໃຊ້ມາດຕະການກັນ ແລະ ຄວບຄຸມພະຍາດສັດ;
9. ປະຕິບັດຄໍາສັ່ງຕາມສາຍຕັ້ງ ກ່ຽວກັບການນຳໃຊ້ມາດຕະການຄວບຄຸມ ແລະ ໂຕ້ຕອບການລະ ບາດຂອງພະຍາດສັດ ແລະ ປະຕິບັດແຜນຮອງຮັບ ຫຼື ສຸກເສີນ ໃນການກັນ ແລະ ຄວບຄຸມພະຍາດສັດທີ່ ກະຊວງກະສິກຳ ແລະປ່າໄມ້ ກໍານົດ;
10. ສ້າງຕາໜ່າງລະບາດວິທະຍາສັດຕະວະແພດ ແລະ ລະບົບຖານຂໍ້ມູນກ່ຽວກັບການລ້ຽງສັດ ແລະ ການສັດຕະວະແພດ;
11. ອອກ, ໂຈະ ຫຼື ຍົກເລີກໃບອະນຸຍາດທາງດ້ານວິຊາການ ໃນການດຳເນີນທຸລະກິດ ກ່ຽວກັບການລ້ຽງສັດ ແລະ ການສັດຕະວະແພດຕາມການແບ່ງຂັ້ນຄຸ້ມຄອງ;
12. ໂຈະ ຫຼື ຍົກເລີກຂໍ້ຕົກລົງ, ຄຳສັ່ງ ແລະ ຄຳແນະນຳຂອງອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດຂັ້ນລຸ່ມຂອງຕົນ ທີ່ຂັດກັບກົດໝາຍ ແລະ ລະບຽບການ;
13. ຮັບ ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການລ້ຽງສັດແລະ ການສັດຕະວະແພດພາຍໃນແຂວງ, ນະຄອນຫຼວງຂອງຕົນ;
14. ປະສານສົມທົບກັບຂະແໜງການອື່ນທີ່ກ່ຽວຂ້ອງໃນການຄຸ້ມຄອງ, ຕິດຕາມ, ກວດກາ ແລະ ສົ່ງ ເສີມວຽກງານລ້ຽງສັດ ແລະ ສັດຕະວະແພດຢູ່ພາຍໃນ ແຂວງ, ນະຄອນຫຼວງ;
15. ພົວພັນ ແລະ ຮ່ວມມືກັບຂະແໜງການອື່ນທັງພາຍໃນ ແລະ ຕ່າງປະເທດ ກ່ຽວກັບການພັດທະນາ ແລະ ຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕາມການມອບໝາຍຂອງຂັ້ນທິງ;
16. ສະຫຼຸບ, ສັງລວມ ແລະ ລາຍງານການຈັດຕັ້ງປະຕິບັດວຽກງານລ້ຽງສັດ ແລະ ສັດຕະວະແພດຕໍ່ ກະຊວງກະສິກຳ ແລະ ປ່າໄມ້ຢ່າງເປັນປົກກະຕິ;
17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

**ມາດຕາ 101 (ປັບປຸງ) ສິດ ແລະ ໜ້າທີ່ຂອງຫ້ອງການກະສິກຳ ແລະ ປ່າໄມ້ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຫ້ອງການກະສິກຳ ແລະ ປ່າໄມ້ເມືອງ, ເທດສະ ບານ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ ແລະ ກົດໝາຍກ່ຽວກັບວຽກງານລ້ຽງສັດ ແລະ ສັດຕະວະແພດ;
2. ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດ ຂໍ້ຕົກລົງ, ຄຳສັ່ງ, ຄຳແນະນຳ, ມາດຕະ ການ ແລະ ມາດຕະຖານກ່ຽວກັບວຽກງານລ້ຽງສັດ ແລະ ສັດຕະວະແພດພາຍໃນ ເມືອງ, ເທດສະບານ, ນະຄອນຂອງຕົນ;
3. ເຜີຍແຜ່ນະໂຍບາຍ, ແຜນຍຸດທະສາດ, ກົດໝາຍ, ດຳລັດ, ລະບຽບການ, ແຜນງານ, ແຜນການ ແລະ ໂຄງການກ່ຽວກັບການລ້ຽງສັດ ແລະ ການສັດຕະວະແພດພາຍໃນ ເມືອງ, ເທດສະບານ, ນະຄອນຂອງຕົນ;
4. ສະເໜີບໍາລຸງ, ຍົກລະດັບບຸກຄະລາກອນດ້ານການລ້ຽງສັດ ແລະ ການສັດຕະວະແພດພາຍໃນ ເມືອງ, ເທດສະບານ, ນະຄອນຂອງຕົນ;
5. ຄົ້ນຄວ້າ ແລະ ນຳສະເໜີ ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງພະນັກງານ-ລັດຖະກອນ, ເຈົ້າໜ້າທີ່ສັດຕະວະແພດທີ່ຢູ່ໃນການຄຸ້ມຄອງຂອງຕົນຕໍ່ຂັ້ນເທິງ ພິຈາລະນາ;
6. ເຂົ້າຮ່ວມການປະຕິບັດວຽກງານການວິເຄາະຄວາມສ່ຽງ ກ່ຽວກັບການລ້ຽງສັດ ແລະ ການສັດຕະ ວະແພດ ຕາມຂອບເຂດຄວາມຮັບຜິດຊອບຂອງຕົນ ແລະ ການມອບໝາຍຂອງຂັ້ນທິງ;
7. ເກັບກຳຂໍ້ມູນກ່ຽວກັບລາຍການອາຫານສັດ ແລະ ຢາສັດຕະວະແພດ, ວັດຖຸດິບ ແລະ ສານເພີ່ມໃສ່ອາຫານສັດ;
8. ກຳນົດເຂດຄວບຄຸມພະຍາດລະບາດສັດ ແລະ ຈັດຕັ້ງປະຕິບັດມາດຕະການກັນ ແລະ ຄວບຄຸມ ພະຍາດສັດ;
9. ປະຕິບັດຄໍາສັ່ງຕາມສາຍຕັ້ງ ກ່ຽວກັບມາດຕະການຄວບຄຸມພະຍາດລະບາດສັດ, ແຜນສຸກເສີນ ແລະ ແຜນຮອງຮັບການລະບາດພະຍາດສັດທີ່ ກະຊວງ ແລະ ພະແນກກະສິກຳ ແລະ ປ່າໄມ້ກໍານົດ;
10. ສ້າງຕາໜ່າງລະບາດວິທະຍາສັດຕະວະແພດ ແລະ ລະບົບຖານຂໍ້ມູນກ່ຽວກັບການລ້ຽງສັດ ແລະ ການສັດຕະວະແພດສຳລັບ ເມືອງ, ເທດສະບານ, ນະຄອນຂອງຕົນ;
11. ສະເໜີອອກ, ໂຈະ ຫຼື ຍົກເລີກໃບອະນຸຍາດທາງດ້ານວິຊາການ ໃນການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ຕາມຂອບເຂດຄວາມຮັບຜິດຊອບຂອງຕົນ ແລະ ການມອບໝາຍຂອງຂັ້ນທິງ;
12. ສະເໜີໂຈະ ຫຼື ຍົກເລີກລະບຽບການຂອງບ້ານທີ່ຂັດກັບ ກົດໝາຍ ແລະ ລະບຽບການ ລ້ຽງສັດ ແລະ ສັດຕະວະແພດ;
13. ຮັບ ແລະ ພິຈາລະນາແກ້ໄຂຄຳສະເໜີຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການລ້ຽງສັດ ແລະ ການສັດຕະວະແພດ ພາຍໃນ ເມືອງ, ເທດສະບານ, ນະຄອນຂອງຕົນ;
14. ປະສານງານ ແລະ ຮ່ວມມືກັບຂະແໜງການອື່ນກ່ຽວກັບການພັດທະນາ ແລະ ຄຸ້ມຄອງວຽກງານລ້ຽງສັດ ແລະ ສັດຕະວະແພດພາຍໃນ ເມືອງ, ເທດສະບານ, ນະຄອນຂອງຕົນ;
15. ສະຫຼຸບ, ສັງລວມ ແລະ ລາຍງານການຈັດຕັ້ງປະຕິບັດວຽກງານລ້ຽງສັດ ແລະ ສັດຕະວະແພດ ໃຫ້ພະແນກກະສິກຳ ແລະ ປ່າໄມ້ແຂວງ, ນະຄອນຫຼວງຢ່າງເປັນປົກກະຕິ;
16. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

**ມາດຕາ 102 (ປັບປຸງ) ສິດ ແລະ ໜ້າທີ່ຂອງຈຸງານກະສິກຳ ແລະ ປ່າໄມ້ບ້ານ**

ໃນການຄຸ້ມຄອງວຽກງານລ້ຽງສັດ ແລະ ສັດຕະວະແພດຂອງບ້ານຈຸລ້ຽງສັດ ແລະ ການປະມົງທີ່ຂຶ້ນກັບໜ່ວຍກະສິກຳ ແລະ ປ່າໄມ້ບ້ານ ເປັນຜູ້ຈັດຕັ້ງປະຕິບັດ ຊຶ່ງ ມີ ສິດ ແລະ ໜ້າທີ່ ດັ່ງນີ້:

1. ເຜີຍແຜ່ຂໍ້ມູນຂ່າວສານກ່ຽວກັບກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດໃຫ້ປະຊາຊົນເຂົ້າໃຈ ແລະ ເປັນຜູ້ນຳພາປະຊາຊົນເຂົ້າຮ່ວມຈັດຕັ້ງປະຕິບັດ;
2. ຕິດຕາມ, ກວດກາ, ເຝົ້າລະວັງ ແລະ ລາຍງານສະພາບການລະບາດຂອງພະຍາດສັດ ແລະ ເຂົ້າຮ່ວມຂະບວນການ ກັນ ແລະ ຄວບຄຸມພະຍາດສັດ;
3. ເຂົ້າຮ່ວມໃນການໄກ່ເກ່ຍບັນຫາກ່ຽວກັບວຽກງານລ້ຽງສັດ ແລະ ສັດຕະວະແພດພາຍໃນບ້ານຂອງຕົນ;
4. ເຂົ້າຮ່ວມຝຶກອົບຮົມເພື່ອຍົກລະດັບທາງດ້ານວິຊາການລ້ຽງສັດ ແລະ ສັດຕະວະແພດເປັນແຕ່ລະໄລຍະ;
5. ຕ້ານ ແລະ ສະກັດກັ້ນການລັກລອບການນຳເຂົ້າສັດ ແລະ ຜະລິດຕະພັນສັດທີ່ບໍ່ຖືກຕ້ອງເຂົ້າມາພາຍໃນບ້ານ ລວມທັງການກະທຳອື່ນ ທີ່ກໍ່ໃຫ້ເກີດມີການແຜ່ລະບາດຂອງພະຍາດສັດ ແລະ ມີຜົນກະທົບຕໍ່ສິ່ງ ແວດລ້ອມ;
6. ດໍາເນີນການກວດກາສຸຂະພາບ ແລະ ປິ່ນປົວສັດຂັ້ນຕົ້ນໃຫ້ແກ່ຜູ້ລ້ຽງສັດ ຕາມການຮຽກຮ້ອງຂອງເຈົ້າຂອງສັດ ໂດຍປະຕິບັດຕາມຄຳແນະນຳທີ່ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ກໍານົດ;
7. ເຂົ້າຮ່ວມຈັດຕັ້ງປະຕິບັດການຂຶ້ນທະບຽນພິມສັດ ແລະ ສັກຢາກັນພະຍາດສັດ;
8. ບັນທຶກຂໍ້ມູນສັດລ້ຽງພາຍໃນບ້ານ ເປັນຕົ້ນ ການເກີດ, ການຕາຍ, ການເກີດພະຍາດ, ການເຄື່ອນຍ້າຍສັດເຂົ້າ ຫຼື ອອກຈາກບ້ານ;
9. ສະຫຼຸບ, ສັງລວມ ແລະ ລາຍງານຜົນຂອງການຈັດຕັ້ງປະຕິບັດວຽກງານລ້ຽງສັດ ແລະ ສັດຕະວະ ແພດພາຍໃນບ້ານໃຫ້ ອົງການປົກຄອງບ້ານ ແລະ ຫ້ອງການກະສິກຳ ແລະ ປ່າໄມ້ເມືອງ, ເທດສະບານ, ນະຄອນຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

ມາດຕາ 103 (ໃໝ່) ສິດ ແລະ ໜ້າທີ່ຂອງດ່ານກວດກາສັດຕະວະແພດ

ໃນການຄຸ້ມຄອງວຽກງານລ້ຽງສັດ ແລະ ສັດຕະວະແພດດ່ານກວດກາສັດຕະວະແພດ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ ແລະ ລະບຽບການກ່ຽວກັບວຽກງານລ້ຽງສັດ ແລະ ສັດຕະວະແພດ;
2. ສະກັດກັ້ນການລະເມີດກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ;
3. ກວດກາ, ອຳນວຍຄວາມສະດວກໃຫ້ແກ່ການນຳເຂົ້າ, ສົ່ງອອກ ແລະ ຂົນສົ່ງຜ່ານສັດ, ຜະລິດຕະພັນສັດຕາມກົດໝາຍ ແລະ ລະບຽບການ;
4. ກວດກາ, ພິຈາລະນາ ແລະ ຢັ້ງຢືນຄວາມຖືກຕ້ອງຂອງຜະລິດຕະພັນສິນຄ້າກ່ຽວກັບສັດ ແລະ ເອກະສານທີ່ກ່ຽວຂ້ອງໃນການນຳເຂົ້າ ແລະ ສົ່ງອອກ;
5. ນຳໃຊ້ມາດຕະການສຸຂານາໄມສັດ ເປັນຕົ້ນ ກັກ, ແຍກປ່ຽວ, ສົ່ງຕົວຢ່າງໄປວິໄຈ, ບຳບັດ, ປະຕິ ເສດການນຳເຂົ້າ, ສົ່ງກັບຄືນ, ທຳລາຍສັດ, ຜະລິດຕະພັນສັດ ຫຼື ວັດຖຸທີ່ປົນເປື້ອນດ້ວຍເຊື້ອພະຍາດສັດທີ່ຈຳເປັນຕ້ອງແຈ້ງ;
6. ເກັບກຳຂໍ້ມູນເບື້ອງຕົ້ນກ່ຽວກັບການກະທຳຜິດ ແລະ ລາຍງານໃຫ້ການຈັດຕັ້ງ ແລະ ເຈົ້າໜ້າທີ່ ທີ່ກ່ຽວຂ້ອງເພື່ອແກ້ໄຂຕາມກົດໝາຍ ແລະ ລະບຽບການ;
7. ເກັບຄ່າທຳນຽມ ແລະ ຄ່າບໍລິການດ້ານວິຊາການຕາມລະບຽບການ;
8. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດໜ້າທີ່ຂອງຕົນ;
9. ສະຫຼຸບ, ສັງລວມ ແລະ ລາຍງານການຈັດຕັ້ງປະຕິບັດວຽກງານຂອງຕົນ ໃຫ້ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕາມການແບ່ງຂັ້ນຄຸ້ມຄອງ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

ມາດຕາ 104 (ໃໝ່) ສິດ ແລະ ໜ້າທີ່ຂອງຂະແໜງການອື່ນທີ່ກ່ຽວຂ້ອງ

**ຂະແໜງການອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ປະສານສົມທົບກັບຂະແໜງການ ກະສິກຳ ແລະ ປ່າໄມ້ ຕາມພາລະບົດບາດ ແລະ ຄວາມຮັບຜິດຊອບຂອງຕົນ ໃນການສ້າງແຜນ, ຈັດແບ່ງງົບປະມານ, ລົງທຶນ, ກໍ່ສ້າງພື້ນຖານໂຄງລ່າງ, ຈັດຫາ ແລະ ປົກປັກຮັກສາສະຖານທີ່ບໍລິການ, ວັດຖູປະກອນ, ຊ່ວຍເຫຼືອ, ອຳນວຍຄວາມສະດວກ, ຕິດຕາມ,ກວດກາ ແລະ ປະເມີນຜົນໂດຍໃຫ້ມີການແບ່ງຂອບເຂດການຄຸ້ມຄອງ ການຜະລິດ, ການປຸງແຕ່ງຜະລິດຕະພັນສັດຂັ້ນຕົ້ນ, ການຈຳໜ່າຍ ແລະ ການຊົມໃຊ້ຜະລິດຕະພັນສັດໃຫ້ຊັດເຈນ ເພື່ອຮັບປະກັນ ຄຸນນະພາບ ແລະ ຄວາມປອດໄພຂອງອາຫານຕໍ່ຜູ້ບໍໂພກ.**

ໃນກໍລະນີຈຳເປັນ, ກະຊວງກະສິກໍາ ແລະ ປ່າໄມ້ ສາມາດມອບໝາຍໜ້າທີ່ຢ່າງເປັນລາຍລັກອັກສອນ ໃຫ້ການຈັດຕັ້ງ, ໜ່ວຍງານ ຫຼື ບຸກຄົນໃດໜຶ່ງທີ່ມີຄວາມສາມາດ ເພື່ອໃຫ້ປະຕິບັດບາງໜ້າວຽກແທນອົງການຄຸ້ມຄອງວຽກງານລ້ຽງສັດລ້ຽງສັດ ແລະ ສັດຕະວະແພດ ພາຍໃນໄລຍະເວລາທີ່ແນ່ນອນ.

**ໝວດທີ2**

**ການກວດກາວຽກງານລ້ຽງສັດ ແລະ ສັດຕະວະແພດ**

**ມາດຕາ 105 (ປັບປຸງ) ອົງການກວດກາ**

ອົງການກວດກາວຽກງານລ້ຽງສັດ ແລະ ສັດຕະວະແພດ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານ ລ້ຽງສັດ ແລະ ສັດຕະວະແພດ ຕາມທີ່ໄດ້ກຳນົດໄວ້ໃນມາດຕາ 98 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະ ເມືອງ.

**ມາດຕາ 106 ສິດ ແລະ ໜ້າທີ່ຂອງອົງການກວດກາ**

ອົງການກວດກາວຽກງານລ້ຽງສັດ ແລະ ສັດຕະວະແພດ ມີ ສິດ ແລະ ໜ້າທີ່ ດັ່ງນີ້:

1. ກວດກາການຈັດຕັ້ງປະຕິບັດກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ;

2. ກວດກາກິດຈະການ ລວມທັງການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ;

3. ເຂົ້າຮ່ວມໃນການສືບສວນ-ສອບສວນຄະດີ ກ່ຽວກັບການລ້ຽງສັດ ແລະ ການສັດຕະວະແພດ;

4. ສະເໜີໃຫ້ພາກສ່ວນທີ່ກ່ຽວຂ້ອງ ອອກຄຳສັ່ງ ໂຈະ ຫຼື ຍົກເລີກ ການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ຫຼື ໂຈະການປະຕິບັດໜ້າທີ່ຂອງພະນັກງານລ້ຽງສັດ ແລະ ສັດຕະວະແພດ ແລະ ເຈົ້າໜ້າທີ່ທີ່ກ່ຽວຂ້ອງຖ້າເຫັນວ່າມີການກະທຳທີ່ລະເມີດ ກົດໝາຍ ແລະ ລະບຽບການ;

5. ພົວພັນ, ປະສານສົມທົບກັບພາກສ່ວນທີ່ກ່ຽວຂ້ອງ ຢູ່ ສູນກາງ ແລະ ທ້ອງຖິ່ນ ເພື່ອຈັດຕັ້ງປະຕິ ບັດສິດ ແລະ ໜ້າທີ່ຂອງຕົນ;

6. ສະຫຼຸບຜົນຂອງການປະຕິບັດວຽກງານກວດກາແຕ່ລະໄລຍະ ແລະ ລາຍງານໃຫ້ຂັ້ນເທິງຖັດຕົນຢ່າງເປັນປົກກະຕິ.

**ມາດຕາ 107 (ໃໝ່) ຫົວໜ້າເຈົ້າໜ້າທີ່ສັດຕະວະແພດ**

**ຫົວໜ້າເຈົ້າໜ້າທີ່ສັດຕະວະແພດ ແມ່ນ ພະນັກງານ ທີ່ ລັດຖະມົນຕີກະຊວງກະສິກຳ ແລະ ປ່າໄມ້ ເປັນຜູ້ແຕ່ງຕັ້ງໃຫ້ເປັນຜູ້ຊີ້ນຳ ການປະຕິບັດໜ້າທີ່ຂອງ ເຈົ້າໜ້າທີ່ສັດຕະວະແພດ ໂດຍມີຕຳແໜ່ງເປັນ ຫົວໜ້າ ຫຼື ຄະນະກົມຂອງກົມທີ່ຮັບຜິດຊອບວຽກງານກວດກາການລ້ຽງສັດ ແລະ ການສັດຕະວະແພດ.**

ສິດ ແລະ ໜ້າທີ່ຂອງຫົວໜ້າເຈົ້າໜ້າທີ່ສັດຕະວະແພດ ຕົ້ນຕໍ ມີ ດັ່ງນີ້:

1. ຊີ້ນຳການປະຕິບັດວຽກງານຂອງເຈົ້າໜ້າທີ່ສັດຕະວະແພດ;
2. ເຂົ້າຮ່ວມການກວດກາກັບເຈົ້າໜ້າທີ່ສັດຕະວະແພດ ຫຼື ກວດກາຄືນ ພາຍຫຼັງທີ່ເຈົ້າໜ້າທີ່ສັດຕະ ວະແພດໄດ້ກວດກາແລ້ວ;
3. ກວດກາບົດລາຍງານ, ບົດບັນທຶກ ຫຼື ບົດແຈ້ງເຕືອນຂອງເຈົ້າໜ້າທີ່ສັດຕະວະແພດ.

ນອກຈາກນີ້ຍັງມີ**ໜ້າທີ່ ແລະ ຄວາມຮັບຜິດຊອບ** ຕາມທີ່ໄດ້ກຳນົດໄວ້ໃນມາດຕາ 108 ຂອງກົດໝາຍສະບັບນີ້.

**ມາດຕາ 108 (ປັບປຸງ) ເຈົ້າໜ້າທີ່ສັດຕະວະແພດ**

**ເຈົ້າໜ້າທີ່ສັດຕະວະແພດ ແມ່ນ ສັດຕະວະແພດ ຫຼື ຜູ້ທີ່ໄດ້ຮັບການແຕ່ງຕັ້ງ ຊື່ງໄດ້ຮັບການຝຶກອົບຮົມຍົກລະດັບຄວາມຮູ້ຄວາມສາມາດໃນການກວດກາວຽກງານລ້ຽງສັດ ແລະ ສັດຕະວະແພດຢ່າງເປັນລະບົບຈາກອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ. ສໍາລັບເຈົ້າໜ້າທີ່ສັດຕະວະແພດປະຈໍາດ່ານ ທ້ອງຖີ່ນ ແລະ ດ່ານປະເພນີ ໄດ້ຮັບການແຕ່ງຕັ້ງຈາກ ເຈົ້າແຂວງ,​ ເຈົ້າຄອງນະຄອນຫຼວງ ໂດຍປະສານສົມທົບກັບ ກະຊວງກະສິກໍາ ແລະ ປ່າໄມ້ ບົນພື້ນຖານ ມາດຕະຖານ ແລະ ຕໍາແໜ່ງງານ ທີ່ກໍານົດໄວ້.**

ເຈົ້າໜ້າທີ່ສັດຕະວະແພດມີສິດແລະໜ້າທີ່ດັ່ງນີ້:

1. ໂຄສະນາ, ເຜີຍແຜ່, ແນະນຳກົດໝາຍ, ລະບຽບການ ກ່ຽວກັບວຽກງານລ້ຽງສັດ ແລະ ສັດຕະວະແພດ;
2. ກວດກາ ແລະ ຢັ້ງຢືນຄວາມຖືກຕ້ອງຂອງເອກະສານ ດ້ານ ສຸຂານາໄມສັດ ແລະ ເອກະສານອື່ນທີ່ກ່ຽວຂ້ອງໃຫ້ແກ່ຜູ້ປະກອບການ;
3. ກວດກາສັດ, ພາຫະນະ ແລະ ຫີບຫໍ່ຢູ່ດ່ານ ຫຼື ເຂດຄວບຄຸມການລະບາດຂອງພະຍາດສັດ ແລະ ເກັບຕົວຢ່າງຈາກສັດ, ຊິ້ນສ່ວນຕິດພະຍາດສັດ, ຜະລິດຕະພັນສັດ ຫຼື ວັດຖຸທີ່ສົງໄສສົ່ງໄປວິໄຈໃນກໍລະນີສົງໄສ ຫຼື ຕິດແປດພະຍາດສັດທີ່ຈຳເປັນຕ້ອງແຈ້ງ;
4. ເຂົ້າໄປສະຖານທີ່ ຫຼື ເຂດບຸກຄົນໃດໜຶ່ງທີ່ສົງໄສ ຫຼື ມີການລະເມີດກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ ຕາມທີ່ໄດ້ຮັບລາຍງານຢ່າງເປັນລາຍລັກອັກສອນ;
5. ລາຍງານກໍລະນີພົບພະຍາດສັດທີ່ຈໍາເປັນຕ້ອງແຈ້ງ ໃຫ້ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ;
6. ສັ່ງກັກ, ແຍກປ່ຽວ, ບໍາບັດ, ປະຕິເສດການນຳເຂົ້າ, ສົ່ງຄືນ, ທຳລາຍ ຫຼື ປະຕິບັດມາດຕະການດ້ານສຸຂານາໄມອື່ນຕໍ່ສັດ ແລະ ຜະລິດຕະພັນສັດທີ່ຕິດ ຫຼື ປົນເປື້ອນພະຍາດສັດທີ່ຈຳເປັນຕ້ອງແຈ້ງ ຫຼື ມາຈາກເຂດຄວບຄຸມພະຍາດລະບາດສັດ;
7. ຕິດຕາມ ແລະ ບັນທຶກກ່ຽວກັບການເປີດພັດສະດຸຫຸ້ມຫໍ່ ແລະ ການຄ່ຽນຖ່າຍຜະລິດຕະພັນສິນຄ້າກ່ຽວກັບສັດ;
8. ນຳໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ ຕາມຄວາມຮັບຜິດຊອບຂອງຕົນ ລວມທັງການຍຶດຂອງກາງ, ສະເໜີໃຫ້ກັກຕົວຜູ້ລະເມີດ ແລະ ປະກອບເອກະສານຍື່ນຕໍ່ເຈົ້າໜ້າທີ່ຕຳຫຼວດ;
9. ປະສານສົມທົບກັບເຈົ້າໜ້າທີ່ອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການປະຕິບັດໜ້າທີ່ຂອງຕົນ;
10. ສະຫຼຸບ ແລະ ລາຍງານການເຄື່ອນໄຫວວຽກງານຂອງຕົນ ໃຫ້ແກ່ອົງການຄຸ້ມຄອງວຽກງານລ້ຽງ ສັດ ແລະ ສັດຕະວະແພດ ທີ່ຕົນຂຶ້ນກັບ ຢ່າງເປັນປົກກະຕິ;
11. ນຳໃຊ້ສິດ ແລະ ປະຕິບັດໜ້າທີ່ອື່ນຕາມກົດໝາຍ ແລະ ລະບຽບການ.

**ມາດຕາ 109 (ໃໝ່) ເນື້ອໃນການກວດກາ**

ການກວດກາວຽກງານລ້ຽງສັດ ແລະ ສັດຕະວະແພດ ມີ ເນື້ອໃນ ຕົ້ນຕໍ ດັ່ງນີ້:

1. ການປະຕິບັດກົດໝາຍ ແລະ ລະບຽບການກ່ຽວກັບການລ້ຽງສັດ ແລະ ການສັດຕະວະແພດ;
2. ການປະຕິບັດໜ້າທີ່ ຂອງພະນັກງານ-ລັດຖະກອນ ແລະ ເຈົ້າໜ້າທີ່ສັດຕະວະແພດ;
3. ການເຄື່ອນໄຫວວຽກງານ ແລະ ການດຳເນີນທຸລະກິດກ່ຽວກັບການລ້ຽງສັດ ແລະ ການສັດຕະ ວະແພດ;
4. ການສ້າງ ແລະ ປະຕິບັດແຜນການກ່ຽວກັບວຽກງານລ້ຽງສັດ ແລະ ສັດຕະວະແພດ.

**ມາດຕາ 110 (ປັບປຸງ) ຮູບການການກວດກາ**

ການກວດກາມີສາມຮູບການ ດັ່ງນີ້:

1. ການກວດກາຕາມລະບົບປົກກະຕິ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ;
3. ການກວດກາແບບສຸກເສີນ.

ການກວດກາຕາມລະບົບປົກກະຕິ ແມ່ນ ການກວດກາທີ່ດຳເນີນໄປຕາມແຜນການ ຢ່າງເປັນປະຈຳ ແລະ ມີກຳນົດເວລາອັນແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

ການກວດກາແບບສຸກເສີນ ແມ່ນ ການກວດກາແບບຮີບດ່ວນທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາ ຮູ້ລ່ວງໜ້າ.

**ພາກທີX**

**ວັນສັກຢາກັນພະຍາດສັດແຫ່ງຊາດ, ເຄື່ອງແບບ, ເຄື່ອງໝາຍ ແລະ ຕາປະທັບ**

**ມາດຕາ 111 ວັນສັກຢາກັນພະຍາດສັດແຫ່ງຊາດ**

ລັດກຳນົດເອົາວັນທີ 11 ເດືອນ ພະຈິກ ເປັນວັນສັກຢາກັນພະຍາດສັດແຫ່ງຊາດ.

**ມາດຕາ 112 (ປັບປຸງ) ເຄື່ອງແບບ, ເຄື່ອງໝາຍ ແລະ ຕາປະທັບ**

ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດມີ ເຄື່ອງແບບ, ເຄື່ອງໝາຍ, ບັດເຈົ້າໜ້າທີ່ສັດຕະວະແພດ ແລະ ຕາປະທັບ ເພື່ອນຳໃຊ້ເຂົ້າໃນການເຄື່ອນໄຫວວຽກງານທາງລັດຖະການ ໂດຍແມ່ນກະຊວງ ກະສິກຳ ແລະ ປ່າໄມ້ ເປັນຜູ້ກຳນົດ.

**ພາກທີXI**

**ນະໂຍບາຍຕໍ່ຜູ້ມີຜົນງານແລະມາດຕະການຕໍ່ຜູ້ລະເມີດ**

**ມາດຕາ 113 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການປະຕິບັດວຽກງານໃນການ ຄຸ້ມຄອງ, ກວດກາ, ໂຄສະນາ, ເຜີຍແຜ່, ໃຫ້ຄວາມຮ່ວມມື, ລາຍງານ ແລະ ເປັນເຈົ້າການ ເຂົ້າຮ່ວມຈັດຕັ້ງປະຕິບັດວຽກງານລ້ຽງສັດ ແລະ ສັດຕະວະແພດ ຢ່າງຫ້າວຫັນ ຈະໄດ້ຮັບການຍ້ອງຍໍ ແລະ ນະໂຍບາຍຕາມລະບຽບການ.

**ມາດຕາ 114 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ຈະຖືກກ່າວເຕືອນ, ສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ.

**ມາດຕາ 115 (ປັບປຸງ) ມາດຕະການກ່າວເຕືອນ ແລະ ສຶກສາອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ແລະ ລະບຽບການທີ່ກ່ຽວຂ້ອງ ທີ່ມີລັກສະນະເບົາ ອົງການຄຸ້ມຄອງວຽກງານລ້ຽງສັດ ແລະ ສັດຕະວະແພດ ຕ້ອງກ່າວເຕືອນ ແລະ ເຮັດບົດບັນທຶກໄວ້. ຖ້າເປັນການລະເມີດຂໍ້ຫ້າມ ທີ່ບໍ່ເປັນການກະທໍາຜິດທາງອາຍາ ຫຼື ບໍ່ເປັນອັນຕະລາຍຮ້າຍແຮງຕໍ່ສັງຄົມ ແຕ່ຜູ້ລະ ເມີດຫາກມີຄວາມຈິງໃຈລາຍງານ, ຮັບສາລະພາບຕໍ່ການກະທໍາທີ່ບໍ່ຖືກຕ້ອງຂອງຕົນ ກໍຈະຖືກສຶກສາອົບຮົມ ແລະ ບັນທຶກຢ່າງເປັນລາຍລັກອັກສອນ.

**ມາດຕາ 116 (ປັບປຸງ) ມາດຕະການທາງວິໄນ**

ພະນັກງານ ແລະ ເຈົ້າໜ້າທີ່ທີ່ກ່ຽວຂ້ອງ ທີ່ລະເມີດກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງອາຍາ ຈະຖືກລົງວິໄນ ເປັນຕົ້ນ ໂຈະການປະຕິບັດໜ້າທີ່ຊົ່ວຄາວ, ຍົກຍ້າຍໜ້າທີ່, ປົດຕຳແໜ່ງ ຫຼື ໄລ່ອອກຈາກລັດຖະການຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 117 (ປັບປຸງ) ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຊຶ່ງບໍ່ເປັນການກະທໍາຜິດທາງອາຍາ ເປັນຕົ້ນ ດໍາເນີນທຸລະກິດກ່ຽວກັບການລ້ຽງສັດ ແລະ ການສັດຕະວະແພດ ໂດຍບໍ່ໄດ້ຮັບອະນຸຍາດ ຈະຖືກປັບ ໃໝໜຶ່ງເທົ່າຂອງມູນຄ່າ ສັດ, ຜະລິດຕະພັນສິນຄ້າ ກ່ຽວກັບ ສັດ ຫຼື ຄ່າບໍລິການ ດ້ານວິຊາການທີ່ຈະຖືກປະຕິບັດນັ້ນ. ໃນກໍລະນີມີການລະເມີດເປັນຄັ້ງທີສອງ ຫຼື ເປັນອາຈິນ ຖືກປັບໃໝສອງເທົ່າຂອງມູນຄ່າ ສັດ, ຜະລິດຕະພັນສິນຄ້າກ່ຽວກັບສັດຕາມລາຄາທ້ອງຕະຫຼາດ ຫຼື ຄ່າບໍລິການດ້ານວິຊາການ ທີ່ຈະຖືກປະຕິບັດນັ້ນ.

**ມາດຕາ 118 (ໃໝ່) ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຊຶ່ງກໍ່ຄວາມເສຍຫາຍໃຫ້ແກ່ຜູ້ອື່ນ ຕ້ອງໄດ້ໃຊ້ແທນຄ່າເສຍຫາຍຕາມທີ່ຕົນໄດ້ກໍ່ຂຶ້ນ.

**ມາດຕາ 119 (ປັບປຸງ) ມາດຕະການທາງອາຍາ**

ບຸກຄົນທີ່ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາ ຈະຖືກລົງໂທດຕາມທີ່ໄດ້ກຳນົດໄວ້ໃນກົດໝາຍອາຍາ ແລະ ກົດໝາຍອື່ນທີ່ກຳນົດໂທດທາງອາຍາ.

**ພາກທີXII**

**ບົດບັນຍັດສຸດທ້າຍ**

**ມາດຕາ 120 ການຈັດຕັ້ງປະຕິບັດກົດໝາຍ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 121 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍ ການລ້ຽງສັດ ແລະ ການສັດຕະວະແພດ ສະບັບເລກທີ 03/ສພຊ, ລົງວັນທີ 25 ກໍລະກົດ 2008.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**